
Diana Gabaldon 


S-a născut pe 11 ianuarie 1952 în Arizona, unde locuiește și astăzi, 
împreună cu familia. A studiat zoologia la Northern Arizona 
University și biologia marină la University of California, San Diego, și 
are un doctorat în ecologie. A fost profesor universitar înainte de a se 
dedica în întregime literaturii. A semnat numeroase articole științifice 
şi de popularizare a științei înainte de a deveni scriitoare full time. În 
anul 1991 a debutat cu romanul Călătoarea (recompensat, printre 
altele, cu Romance Writers of America's RITA Award), primul volum 
din seria Outlander, concepută inițial ca trilogie. După mărturisirea 
scriitoarei aflată la debut, care era departe de a bănui succesul ce va 
urma, cartea a rezultat, după o documentare „de modă veche”, din 
interesul pentru călătoria în timp și pentru universul scoțian. Romanul 
a cucerit imediat publicul și au urmat încă șapte romane în aceeași 
serie, toate bestselleruri New York Times: Dragonfly in Amber, Voyager, 
Drums of autumn, The Fiery Cross, A Breath of Snow and Ashes, An Echo 
in the Bone şi Written in My Own Heart's Blood. Seria a fost publicată în 
26 de ţări şi a inspirat, începând cu anul 2014, un serial de televiziune 
american care se bucură de mare succes. Printre celelalte scrieri ale 
autoarei se numără seria Lord John, precum și povestiri apărute în 
antologii și volume colective. 


În fiecare zi dispar oameni. Întrebaţi un polițist. Sau, mai bine, 
întrebaţi un jurnalist. Dispariţiile înseamnă pâinea de toate zilele 
a unui jurnalist. 

Fete tinere fug de acasă. Copii se pierd de părinţii lor și nu mai 
sunt găsiţi niciodată. Gospodine ajung la capătul răbdării și iau 
banii de mâncare și un taxi până la gară. Oameni de afaceri din 
toată lumea îşi schimbă numele și se evaporă în fumul 
trabucurilor importate. 

Mulţi dintre cei rătăciţi vor fi în cele din urmă găsiţi, în viaţă 
sau nu. Dispariţiile au, la urma urmelor, o explicaţie. 

Aproape întotdeauna. 


* PARTEA ÎNTÂI ° 
INVERNESS, 1945 


1. UN NOU ÎNCEPUT 


Nu era un loc tocmai potrivit pentru o dispariție, cel puţin nu la 
prima vedere. Pensiunea doamnei Baird era aidoma celorlalte o mie 
de pensiuni din Highland în 1945; tăcută și curată, cu un tapet înflorat 
decolorat, podele strălucind și un aparat pentru încălzit apa cu fisă în 
camera de baie. Doamna Baird, o femeie durdulie și veselă, nu a avut 
nimic de obiectat când Frank i-a împânzit salonul micut și tapetat cu 
trandafiri cu numeroasele cărți și ziare care îl însoțeau pretutindeni în 
călătorii. 

Am dat nas în nas cu doamna Baird în holul de la intrare în timp ce 
mă pregăteam să ies pe ușă. M-a oprit din drum punându-și mâna 
mică și grăsulie pe brațul meu și netezindu-mi părul. 

— Vai de mine, doamnă Randall, da’ nu puteţi ieși afară așa! Staţi, 
să vă mai aranjez niţel părul. Așa! Mai bine. Ştiţi, verișoară-mea îmi 
tot povesteşte despre o soluţie de încreţit părul pe care a încercat-o, 
funcționează de minune și face niște bucle de vis; poate ar trebui s-o 
încercaţi data viitoare. 

Nu am avut inima să îi spun că încăpăţânarea buclelor mele castanii 
era vina exclusivă a Mamei Natură și nu o neglijență a producătorilor 
de soluţii de permanent. Propriile ei bucle strâns ondulate nu 
manifestau o astfel de îndărătnicie. 

— Da, așa voi face, doamnă Baird, am minţit. Mă duc doar puţin 
până în sat să mă întâlnesc cu Frank. Ne vom înapoia până la ora 
ceaiului. 

M-am strecurat afară pe ușă și de-a lungul potecii înainte ca doamna 
Baird să mai descopere alte defecte ale ţinutei mele dezordonate. 
După patru ani petrecuţi ca soră medicală în Armata Regală, mă 
bucuram de o vacanţă departe de uniforme și rații, răsfățându-mă cu 
rochii din pânză viu colorată, cu totul nepotrivite pentru plimbările 
aspre prin ierburile înalte și sălbatice. 

Nu că aș fi planificat iniţial să mă plimb foarte mult; imaginația mea 
zbura mai degrabă spre dimineți târzii petrecute dormind și după- 
amiezi lungi și leneșe în pat cu Frank, fără să dormim. Cu toate 
acestea, era destul de dificil să păstrezi o dispoziție de romantism 
senzual cu doamna Baird dând din greu cu aspiratorul în fața ușii. 


— Trebuie să fie cea mai murdară bucată de mochetă din Scoţia, 
remarcase Frank în acea dimineață, în timp ce stăteam în pat 
ascultând mugetul feroce al aspiratorului din coridor. 

— Aproape la fel de murdară precum imaginaţia gazdei noastre, am 
încuviinţat eu. Poate că ar fi trebuit să mergem la Brighton. 

Alesesem Highlands pentru a ne petrece vacanţa înainte ca Frank să 
își ia în primire postul de profesor de istorie la Oxford, deoarece 
Scoţia fusese oarecum mai puţin atinsă de ororile fizice ale războiului 
în comparaţie cu restul Marii Britanii și era mai puţin predispusă la 
bucuria frenetică de după încheierea conflictului care infectase cele 
mai populare zone de vacanţă. 

Și, fără să discutăm, cred că amândoi am simţit că e un loc simbolic 
pentru a ne reface căsătoria; ne căsătorisem și petrecusem o lună de 
miere de două zile în Highlands la scurt timp după izbucnirea 
războiului, în urmă cu șapte ani. Un refugiu pașnic în care să ne 
redescoperim unul pe celălalt, gândeam noi, fără să ne dăm seama că, 
în timp ce golful și pescuitul sunt cele mai populare sporturi în aer 
liber din Scoţia, bârfa este cel mai popular sport de interior. Şi când 
plouă atât de mult precum plouă în Scoţia, oamenii își petrec mult 
timp în case. 

— Unde te duci? am întrebat când Frank s-a ridicat din pat. 

— Ar fi urât din partea noastră să o dezamăgim pe drăguţa noastră 
gazdă, a răspuns el. 

Săltându-se pe marginea patului antic, a început să sară ușor, făcând 
arcurile saltelei să scoată un scârțâit ritmic. Aspiratorul de pe coridor 
a amuţit deodată. După câteva clipe de legănat, Frank a scos un 
geamăt puternic, teatral, și s-a prăbuşit cu o zbârnâială de arcuri 
supărate. Punându-mi perna la gură, am început să chicotesc pe 
înfundate, pentru a nu deranja tăcerea fără suflare din fața ușii. 

Frank a ridicat sprâncenele spre mine: 

— Tu trebuie să gemi în extaz, nu să chicoteşti, m-a mustrat şoptit. 
Doamna Baird va crede că nu sunt bun la pat. 

— Va trebui să muncești mai mult decât atât, dacă vrei gemete 
extatice, am răspuns. Două minute nu merită mai mult de un chicot. 

— Destrăbălată mică şi nerecunoscătoare! Am venit aici ca să mă 
odihnesc, ai uitat? 

— Leneșule! Niciodată nu vei forma următoarea creangă a arborelui 
genealogic al familiei, dacă nu te străduiești mai mult. 

Pasiunea lui Frank pentru genealogie era un alt motiv pentru care 
alesesem Highlands. Conform uneia din bucăţile soioase de hârtie pe 
care el le căra peste tot, un oarecare strămoș neinteresant al lui ar fi 
avut ceva sau altceva de a face în această regiune cândva pe la 
jumătatea secolului al optsprezecelea... sau o fi fost al 
şaptesprezecelea? 


— Dacă sfârșesc precum un ciot sterp în arborele genealogic al 
familiei, va fi fără îndoială vina gazdei noastre neobosite din fața ușii. 
La urma urmei, suntem căsătoriți de aproape opt ani. Micul Frank Jr 
ar fi destul de legitim fără a fi nevoie să fie conceput în prezența unui 
martor. 

— Dacă va fi vreodată conceput, am răspuns pesimistă. 

Mai suferisem o dezamăgire în săptămâna dinaintea vacanței în 
Scoţia. 

— Cu tot aerul proaspăt și dieta sănătoasă? E imposibil să nu reușim 
aici. 

La cina din seara de dinainte avusesem hering prăjit. La prânz 
mâncasem hering murat. lar mirosul înțepător care se infiltra de-a 
lungul scărilor arăta fără dubiu că dejunul avea să fie hering afumat. 

— Dacă nu cumva ai în plan o a doua reprezentație pentru 
edificarea doamnei Baird, am sugerat eu, mai bine te-ai îmbrăca. Nu 
aveai o întâlnire cu acel pastor la ora zece? 

Reverendul doctor Reginald Wakefield, vicarul parohiei locale, 
trebuia să îi furnizeze lui Frank câteva registre de botez absolut 
fascinante pentru studiu, ca să nu mai vorbim de perspectiva strălucită 
în care ar fi putut scoate de la naftalină oarece buletine militare sau 
ceva asemănător în care apărea ilustrul strămoș. 

— Cum spuneai că îl chema pe stră-stră-stră-stră-străbunicul ăla al 
tău? am întrebat. Cel care tăia frunză la câini pe aici în timpul uneia 
dintre răscoale? Nu îmi amintesc prea bine dacă Willy sau Walter. 

— De fapt, Jonathan. 

Frank accepta placid dezinteresul meu total față de istoria familiei 
lui, însă rămânea mereu în gardă, pregătit să se agaţe de cel mai mic 
semn de curiozitate din partea mea pentru a-mi povesti toate detaliile 
pe care le aflase despre primii membri ai familiei Randall și despre cei 
legaţi de ei. Privirea lui a căpătat sclipirea febrilă a profesorului 
fanatic în timp ce-și încheia nasturii de la cămașă. 

— Jonathan Wolverton Randall - Wolverton dinspre un unchi al 
mamei sale, un cavaler neînsemnat din Sussex. Cu toate acestea, era 
cunoscut ca Jack cel Negru, poreclă căpătată în armată, probabil în 
perioada în care a fost staționat cu garnizoana aici. 

Mi-am băgat fața în pernă și m-am prefăcut că sforăi. Ignorându-mă, 
Frank a continuat netulburat exegeza lui cărturărească. 

— Și-a cumpărat brevetul militar pe la jumătatea anilor treizeci — 
1730 adică - și a servit țara cu gradul de căpitan de dragoni. Conform 
scrisorilor vechi pe care mi le-a trimis verișoara May, s-a descurcat 
destul de bine în armată. O alegere excelentă pentru al doilea fiu. 
Fratele său mai mic a urmat de asemenea tradiția și a devenit preot, 
însă nu am aflat mare lucru despre el. Oricum, ducele de Sandringham 
vorbește mult despre activitatea lui de dinaintea și din timpul celei de 


a doua răscoale a iacobiţilor, din '45, se înțelege, a detaliat pentru 
beneficiul ignoranţilor din public, adică al meu. Ştii, povestea cu 
Bonnie Prince și toată tărășenia? 

— Nu sunt sigură că scoţienii realizează că au pierdut acea bătălie, 
l-am întrerupt ridicându-mă și încercând să îmi aranjez părul. L-am 
auzit cu urechile mele aseară pe un barman la pub numindu-ne 
sassenach. 

— Păi, de ce nu? a întrebat Frank netulburat. Nu înseamnă altceva 
decât „englez”, dacă stai să te gândeşti, sau în cel mai rău caz 
„venetic”, și noi asta suntem. 

— Ştiu ce înseamnă, doar că m-a deranjat tonul. 

Frank a căutat în sertarul biroului o curea. 

— Era doar deranjat pentru că i-am reproșat că berea era slabă. I- 
am spus că adevărata bere scoțiană se obține după ce pui o cizmă 
veche în butoi și o strecori printr-o pereche de chiloți răspurtați. 

— Ah, acum se explică nota de plată, am răspuns. 

— Păi, am formulat niţel mai diplomatic decât acum, însă doar 
pentru că limba scoțiană nu are un cuvânt anume pentru chiloți. 

Am întins mâna după o pereche de-ai mei, intrigată. 

— De ce nu? Vechii scoțieni nu purtau așa ceva? 

Frank mi-a aruncat o privire strâmbă. 

— Nu ai auzit niciodată vechiul cântec despre ce poartă un scoțian 
pe sub kilt? 

— Probabil că nu o pereche de chiloți bărbătești cu mânecuţă până 
la genunchi, am răspuns fără umor. Poate plec și eu în căutarea unui 
purtător de kilt în timp ce tu te distrezi cu vicarul și o să-l întreb pe el. 

— În acest caz, vezi să nu te trezeşti arestată, Claire. Decanului de 
la St Gilles College nu i-ar plăcea deloc să audă una ca asta. 

Spre norocul nostru, niciun posesor de kilt nu hoinărea prin centrul 
satului sau prin magazinele din piața mare. Erau totuşi câțiva oameni, 
majoritatea gospodine, asemenea doamnei Baird, făcându-și 
cumpărăturile zilnice. Guralive și bârfitoare, cu trupurile solide 
îmbrăcate în stofă cadrilată, umpleau magazinele cu o căldură 
confortabilă; un antidot împotriva burniţei reci a dimineții. 

Cum încă nu aveam o gospodărie a mea, nu aveam mare lucru de 
cumpărat, însă mă delectam plimbându-mă printre rafturile proaspăt 
aprovizionate, din pura plăcere de a vedea din nou o mulțime de 
produse în magazine. Trecuse o perioadă lungă de austeritate, în care 
ne descurcasem fără cele mai banale lucruri, precum săpunul sau 
ouăle, și o perioadă chiar mai îndelungată fără micile plăceri ale 
vieţii, cum ar fi apa de toaletă L'Heure Bleue. 

Privirea mi s-a oprit asupra unei vitrine pline cu diverse produse 
pentru casă - prosoape de bucătărie brodate, învelitoare pentru 
ceainice, căni mari și pahare, un teanc de tăvi de plăcintă destul de 


grosolane și un set de trei vaze. 

Niciodată în viața mea nu am avut o vază. În timpul războiului, am 
trăit, desigur, în aripa infirmierelor, întâi în Pembroke Hospital, mai 
târziu într-un spital de campanie din Franţa. Însă chiar și înainte de 
asta, nu am locuit nicăieri pentru o perioadă suficient de îndelungată 
pentru a justifica achiziționarea unui asemenea obiect. Dacă aș fi avut 
o astfel de vază, am reflectat, unchiul Lamb ar fi umplut-o cu cioburi 
cu mult timp înainte de a mă putea apropia de ea cu un buchet de 
margarete. 

Quentin Lambert Beauchamp. „Q” pentru studenţii săi de la 
Arheologie și pentru prieteni. „Doctorul Beauchamp” pentru cei din 
cercurile scolastice în care se învârtea, își ținea conferințele și în care 
profesa. Însă pentru mine întotdeauna unchiul Lamb. 

Singurul frate al tatălui meu, care era și singura rudă în viaţă în acel 
moment, se pricopsise cu mine, în vârstă de cinci ani, când părinții 
mei muriseră într-un accident de maşină. Pe picior de plecare într-o 
călătorie în Orientul Mijlociu, își întrerupsese pregătirile pentru câteva 
zile cât să facă aranjamentele pentru înmormântare, să pună la punct 
moștenirea părinților mei și să mă înscrie la un internat de fete bine 
cotat. Unde eu am refuzat categoric să mă duc. 

Pus în faţa necesității de a-mi smulge degetele grăsuțe de pe 
mânerul ușii de la mașină și de a mă târî de picioare până pe scările 
internatului, unchiul Lamb, care detesta conflictul personal de orice 
fel, oftase exasperat, apoi, dându-se bătut, ridicase din umeri 
neputincios și aruncase pe fereastră ultimele rămășițe ale conștiinței 
sale împreună cu noua mea pălărie de pai cu boruri late. 

— Porcărie urâtă, a bombănit el, privind-o în oglinda retrovizoare 
cum se rostogolea fără griji în urmă, în vreme ce ne îndepărtam în 
viteză de-a lungul aleii. Și aşa nu mi-au plăcut niciodată pălăriile 
femeilor. 

Şi-a îndreptat privirea spre mine, fixându-mă cu o uitătură feroce. 
Un lucru, a rostit, pe un ton amenințător. Să nu te prind că te joci de-a 
păpușile cu figurinele mele persane funerare. Orice, dar nu asta. Ne- 
am înțeles? 

Eu am încuviințat din cap, mulțumită. Și am plecat cu el în Orientul 
Mijlociu, în America de Sud și în zecile de situri arheologice de studiu 
din întreaga lume. Am învăţat să citesc și să scriu din ciornele pentru 
articolele de revistă, să sap latrine, să fierb apă și să fac o sumedenie 
de lucruri nepotrivite pentru o domnişoară de origini nobile... până 1- 
am cunoscut pe istoricul chipeș și brunet care venise pentru a-l 
consulta pe unchiul Lamb asupra punctului în care filozofia franceză 
ar fi înrudită cu practica religioasă egipteană. 

Chiar și după căsătorie, Frank și cu mine am dus o viață de nomazi 
ca cercetători, împărțiți între conferințe pe continent și apartamente 


temporare, până când izbucnirea războiului l-a trimis pe Frank la 
instrucția militară pentru ofițeri și la Unitatea de informaţii de la MI6 
şi pe mine la cursurile de calificare pentru infirmiere. Deși eram 
căsătoriți de aproape opt ani, noua casă din Oxford avea să fie primul 
nostru cămin adevărat. 

Îndesându-mi hotărâtă poşeta sub braţ, am intrat în magazin și am 
cumpărat vazele. 

M-am întâlnit cu Frank la intersecţia dintre High Street şi Gereside 
Road și am pornit împreună de-a lungul străzii. A ridicat sprâncenele 
la vederea cumpărăturilor mele. 

— Vaze? a zâmbit. Minunat. Poate acum nu vei mai pune flori în 
cărțile mele. 

— Nu sunt flori, sunt specimene. Şi tu ai fost cel care ai sugerat ca 
eu să mă apuc de botanică. Să îmi ocup mintea, acum că nu mai 
trebuie să îngrijesc de nimeni, i-am amintit. 

— Adevărat, a încuviinţat el binedispus. Însă nu mi-am dat seama 
că voi avea verdeață în poală de fiecare dată când deschid câte o 
carte. Ce era chestia aceea oribilă cafenie și sfărâmicioasă pe care ai 
pus-o în Tuscum and Banks? 

— Piciorul-caprei. Bună pentru hemoroizi. 

— Te pregătești pentru bătrânețea mea iminentă, nu-i așa? Cât de 
grijulie ești, Claire! 

Am intrat pe poartă, râzând, iar Frank a rămas în urmă pentru a mă 
lăsa să urc prima treptele înguste de la intrare. 

Brusc, m-a apucat de braţ. 

— Stai! Nu cred că vrei să pui piciorul acolo. 

Mi-am ridicat cu mare grijă piciorul de pe o pată largă maro-roșcată 
de pe treapta de sus. 

— Ce straniu, am spus. Doamna Baird spală cu peria scările în 
fiecare dimineaţă; am văzut-o. Ce crezi că poate fi? 

Frank s-a aplecat peste treaptă, mirosind atent. 

— La prima impresie, aş spune că e sânge. 

— Sânge! Am făcut un pas în spate pe alee. Al cui? am întrebat 
aruncând priviri speriate în casă. Crezi că doamna Baird a suferit 
vreun accident? 

Nu mi-o puteam imagina pe gazda noastră atât de pedantă lăsând 
pete de sânge să se usuce pe treptele casei ei decât în cazul în care se 
petrecuse o catastrofă și m-am întrebat pentru o clipă dacă salonul ar 
putea adăposti un criminal nebun, înarmat cu un topor, pregătindu-se 
chiar acum să sară asupra noastră cu un urlet care să ne îngheţe de 
frică. 

Frank a dat din cap. S-a ridicat pe vârfuri pentru a arunca o privire 
peste gardul viu în grădina vecină. 


— Nu cred. O pată asemănătoare e și pe treptele familiei Collins. 

— Adevărat? 

M-am apropiat de Frank, pe de o parte pentru a privi peste gard, dar 
şi pentru suport moral. 

Regiunea nu părea locul în care s-ar putea aciua un criminal în 
serie, însă mă îndoiam că astfel de persoane ar utiliza vreun soi de 
criteriu logic în alegerea decorului. 

— Asta e chiar... dezagreabil, am remarcat. 

În casa vecină nu părea a fi cineva. 

— Ce crezi că s-a întâmplat? 

Frank s-a încruntat, a căzut pe gânduri, apoi și-a bătut piciorul ușor 
cu mâna, inspirat. 

— Cred că știu! Așteaptă aici un moment. 

S-a repezit afară din curte şi a luat-o la fugă de-a lungul străzii, 
lăsându-mă pe marginea treptelor. După câteva clipe s-a întors, 
luminat la față, având confirmarea. 

— Da, asta trebuie să fie. Fiecare casă din rând a făcut. 

— Ce a făcut? A primit o vizită a unui nebun ucigaș? 

Glasul îmi era niţel tăios, încă speriată după ce fusesem abandonată 
brusc, având drept companie doar o pată mare de sânge. 

— Nu, a râs Frank, a făcut un sacrificiu ritualic. Fascinant! 

S-a lăsat în palme și în genunchi pe iarbă, cercetând atent pata de 
sânge. 

Ipoteza aceasta nu suna cu mult mai bine decât cea a existenţei unui 
criminal nebun. M-am ghemuit lângă el, strâmbând din nas la mirosul 
de sânge. Era prea devreme pentru insecte, însă câteva muște mari şi 
leneşe de munte încercuiseră deja pata. 

— Ce vrei să spui cu „sacrificiu ritualic”? am întrebat. Doamna 
Baird este o credincioasă evlavioasă, și la fel sunt și vecinele ei. Aici 
nu suntem pe Dealul Druizilor sau mai știu eu unde. 

Frank s-a ridicat, scuturându-și firele de iarbă de pe pantaloni. 

— Asta e doar părerea ta, fata mea, a spus. Nu există loc pe pământ 
cu mai multe vechi superstiții și farmece împletite în viața de zi cu zi 
ca această regiune a Scoției. Evlavioasă sau nu, doamna Baird crede în 
poveştile din bătrâni, la fel ca toţi vecinii ei. A arătat spre pata de 
sânge cu vârful lustruit al pantofului. Sângele unui cocoș negru, mi-a 
explicat el, părând încântat. Casele sunt noi, vezi? Prefabricate. 

I-am aruncat o privire rece. 

— Dacă ai cumva impresia că asta explică totul, mai gândește-te o 
dată. De ce contează cât de vechi sunt casele? Și unde Dumnezeu este 
toată lumea? 

— Probabil în sat, la cârciumă. Hai să mergem să vedem, vrei? 

Luându-mă de braţ, ne-am îndreptat spre poartă și am luat-o pe 
Gereside Road, înapoi în centru. 


— Pe vremuri, mi-a explicat Frank în timp ce mergeam, până 
aproape de zilele noastre, când se construia o casă, se obișnuia să 
omori ceva și să-l îngropi sub temelie, pentru a îmblânzi spiritele 
pământului din acel loc. Ştii vorba străveche: „El va așeza temelia 
acestuia în primul născut, iar în cel de-al doilea își va așeza porțile.” 

M-am înfiorat la auzul citatului. 

— În acest caz, bănuiesc că e destul de modern și iluminat din 
partea lor să folosească găini. Vrei să spui că, din moment ce casele 
sunt relativ noi, sub ele nu este îngropat nimic, iar localnicii încearcă 
să remedieze asta. 

— Da, foarte bine. 

Frank părea încântat de evoluția mea și m-a bătut uşor pe spate. 

— Din spusele vicarului, mulți dintre localnici au crezut că războiul 
a fost în parte cauzat și de faptul că oamenii au întors spatele 
tradițiilor și au uitat să își ia precauţiile cuvenite, cum ar fi îngroparea 
unui sacrificiu sub fundaţie sau arderea de oase de peşte în vatră... cu 
excepția eglefinului, desigur, a mai adăugat, apelând la o diversiune. 
Niciodată să nu arzi oase de eglefin — știai asta? — pentru că nu vei 
mai prinde niciodată vreunul. În schimb, oasele de eglefin trebuie 
mereu îngropate. 

— Voi ţine minte, am răspuns. Spune-mi ce trebuie să fac pentru a 
nu mai vedea niciodată hering și o voi face imediat. 

Frank a dat din cap, absorbit de meandrele memoriei sale, acele 
momente scurte de extaz scolastic în timpul cărora pierdea legătura cu 
lumea din jurul său, încercând să scoată cunoașterea din toate 
cotloanele ei. 

— Nu ştiu ce să faci cu heringul, a răspuns absent. Pentru șoareci 
însă, trebuie să atârni un smoc de iarbă-tremurătoare, știi vorba aceea: 
„Dacă ai iarbă tremurătoare, nu ai nicio rozătoare.” Corpuri îngropate 
sub fundaţie, însă... de aici vine puzderia de fantome din sat. Știi 
Mountgerald, casa aceea mare din capătul High Street? Acolo bântuie 
o fantomă, un muncitor care a lucrat la construirea ei și a fost ucis 
drept sacrificiu pentru fundaţie. Cândva în secolul al optsprezecelea; 
asta e destul de recent, dacă stai să te gândești, a adăugat el meditativ. 
Povestea spune că, la porunca stăpânului casei, a fost mai întâi ridicat 
un zid, apoi un bloc de piatră a fost aruncat de pe acest zid pe unul 
dintre zidari - probabil un individ antipatic a fost ales pentru 
sacrificiu — care a fost îngropat în beci, iar restul casei a fost ridicat 
peste el. Acum bântuie pivniţa unde a fost ucis. În fiecare zi, cu 
excepția comemorării morții sale și în cele patru Zile Străvechi. 

— Zile Străvechi? 

— Sărbătorile antice, mi-a explicat el, încă pierdut în notele sale 
mentale. Hogmanay, asta e Anul Nou, Miezul Verii, Beltane și 
Sărbătoarea Tuturor  Sufletelor.  Druizii, oamenii culturii 


campaniforme, picții timpurii, cu toţii aveau sărbători ale soarelui și 
ale focului, din câte cunoaștem. Oricum, spiritele sunt eliberate în 
zilele de sărbătoare și rătăcesc în voie, putând face rău sau bine celor 
din jur, după bunul plac. Şi-a frecat bărbia, gânditor. Se pregătește de 
Beltane... în apropierea echinocţiului de primăvară. Ai grijă să fii cu 
ochii în patru data viitoare când mai treci pe lângă curtea bisericii. 

Ochii îi sclipeau amuzaţi, semn că ieșise din transă. Am izbucnit în 
râs. 

— Adică aş putea da nas în nas cu câteva fantome ilustre din partea 
locului? 

— Nu ştiu, a ridicat el din umeri. Să-l întrebăm pe vicar data 
viitoare când îl vedem, nu-i așa? 

Şi în foarte scurt timp ne-am întâlnit cu vicarul care, împreună cu 
cei mai mulți dintre locuitorii satului, era la cârciumă, sărbătorind cu 
o halbă de Lager and Light: noua sfințire a caselor. 

A părut mai degrabă rușinat pentru că fusese surprins îngăduind 
acte de păgânism, cum ar veni, dar a ieșit din încurcătură explicându- 
ne că nu sunt decât niște tradiții locale cu patină istorică, la fel ca 
Purtatul Verdelui:». 

— E foarte fascinant, înţelegeţi? a mărturisit el și eu am recunoscut, 
oftând, cântecul învățatului, așa cum recunoști cântecul sturzului. 

Rezonând la chemarea unui spirit înfrățit, Frank s-a pornit imediat 
să execute dansul de împerechere al academicianului și foarte curând 
erau amândoi băgați până la coate în arhetipuri și paralele între 
superstițiile antice și religiile moderne. Am ridicat din umeri și mi-am 
făcut loc prin mulțime până la bar și înapoi cu câte un pahar mare de 
brandy-cu-sifon în fiecare mână. 

Știind din proprie experiență cât de dificil era să îi distragi atenţia 
lui Frank de la o astfel de discuţie, i-am luat pur și simplu mâna, i-am 
încolăcit degetele în jurul paharului și l-am lăsat acolo în lumea lui. 

Am găsit-o pe doamna Baird adâncită într-o canapea confortabilă de 
lângă fereastră, bând o halbă de bere amară în compania unei 
persoane în vârstă pe care mi-a prezentat-o drept domnul Crook. 

— El e domnul despre care ţi-am povestit, doamnă Randall, a rostit 
ea cu însuflețirea alcoolului și a companiei. Domnul care cunoaște 
toate plantele. Doamna Randall e foarte interesată de plantele 
mititele, i-a mărturisit ea companionului ei, care și-a înclinat capul cu 
un amestec de politețe și surzenie. Le presează în cărți și așa se usucă. 

— Măi să fie, așa faceţi? a întrebat domnul Crook, cu o sprânceană 
stufoasă și albă ridicată, semn că îi trezise interesul. Eu am câteva 
prese — adevărate, înțelegeţi - pentru plante și altele. Le am de la 
nepotul meu, când a venit în vacanţă de la universitate. El mi le-a 
adus, iar eu nu am avut inima să îi spun că eu nu folosesc așa ceva. Eu 
atârn de grindă ierburile de care am nevoie, știți, sau poate mai usuc 


în vreo ramă ori mai pun într-un săculeț de pânză sau într-un borcan, 
dar ce mai poți face cu o plăntuță după ce-o turtești ca foaia de hârtie 
n-am idee. 

— Păi, poate să te uiţi la ele, a intervenit amabilă doamna Baird. 
Doamna Randall a făcut câteva aranjamente frumoase din flori de 
nalbă și violete, din acelea pe care le poţi pune într-o ramă sau atârna 
pe perete. 

— Înî... 

Chipul brăzdat de riduri al domnului Crook nu părea foarte convins 
de potenţialul practic al unei asemenea sugestii. 

— Păăi, dacă dumneavoastră vă sunt de vreun folos, cuconiță, vă 
dau ierbarele cu dragă inimă. N-aș fi vrut să le arunc, dar trebuie să 
recunosc că de mare trebuință mie nu mi-s. 

L-am asigurat pe domnul Crook că aș fi încântată să folosesc 
ierbarele și chiar mai încântată dacă mi-ar arăta unde aș putea găsi 
unele din plantele rare ale locului. M-a măsurat cu priviri severe o 
clipă, cu capul înclinat într-o parte asemenea unui șoim bătrân, dar în 
cele din urmă a părut să decidă că interesul meu era sincer şi am 
stabilit să ne întâlnim a doua zi dimineață pentru un tur al florei 
locale. Frank, din câte știam, avea de gând să se ducă la Inverness ca 
să consulte niște registre la primăria de acolo, iar eu eram încântată să 
am un motiv pentru a nu-l însoţi. Registrele erau toate la fel din 
punctul meu de vedere. 

La scurtă vreme după asta, Frank și-a luat la revedere de la vicar 
am plecat spre casă în compania doamnei Baird. Eu ezitam să îi 
vorbesc doamnei despre sângele de cocoș de pe treptele de la intrare, 
însă Frank nu avea astfel de rețineri și a supus-o unui interogatoriu 
entuziast privind istoria obiceiului. 

— Așadar, presupun că e destul de vechi? a întrebat el, biciuind cu 
un băț ierburile de pe marginea drumului. 

Talpa-gâștei și scrântitoarele înfloriseră deja, iar mugurii ghimpelui 
pădureț se umflaseră: încă o săptămână și aveau să fie în floare. 

— Oh, da. 

Doamna Baird mergea legănându-se cu pas repezit, fără milă față de 
picioarele noastre mai tinere. 

— Nimeni nu știe cât de vechi e, domnule Randall. Se spune că ar fi 
chiar de dinainte de epoca uriașilor. 

— Uriași? am întrebat. 

— Chiar așa. Fionn și Feinn. 

— Basme populare galice, a remarcat Frank cu interes. Eroi, 
înţelegi? Probabil cu origini nordice. Prin aceste ținuturi se întâlnesc 
multe influențe scandinave, până sus, de-a lungul coastei vestice. 
Unele nume de localităţi chiar sunt nordice, nu galice, cum ai crede. 

Mi-am dat ochii peste cap, simțind o nouă criză de euforie, însă 

doamna Baird a zâmbit amabilă și l-a încurajat, spunându-i că așa 
este, că fusese şi ea în ținuturile nordice și văzuse Piatra Celor doi 
Fraţi, care era scandinavă, nu-i așa? 

— Nordicii au coborât de-a lungul coastei de sute de ori între 500 
înainte de Hristos și anul 1300, a răspuns Frank privind visător spre 
orizont, zărind vase-dragon în norii măturați de vânt. Vikingi, știți? Și 
au adus cu ei o mulțime de povești fantastice. E o țară potrivită pentru 
mituri. Lucrurile par să prindă rădăcini aici. 

Asta puteam crede. Se apropia amurgul, se apropia și o furtună. În 
lumina sinistră de sub nori, chiar şi casele ultramoderne de pe 
marginea străzii păreau la fel de antice și de lugubre precum piatra 
pictă bătută de vânturi și ploi de la o sută de picioare depărtare ce 
străjuia întretăierea de drumuri, aflată la treizeci de metri, pe care o 
marcase vreme de o mie de ani. 

Părea să fie o noapte potrivită să stai în casă, cu obloanele trase. 

În loc să rămână confortabil în salonul doamnei Baird pentru a 
savura imaginile de pe un diaproiector ale Perth Harborului, Frank a 
ales să își onoreze întâlnirea la un pahar de sherry cu domnul 
Bainbridge, un avocat pasionat de registrele istorice locale. 
Amintindu-mi de întâlnirea mea anterioară cu domnul Bainbridge, am 
ales să stau acasă cu Perth Harbor. 

— Încearcă să te întorci înainte ca furtuna să se dezlănţuie, l-am 
sfătuit, sărutându-l la plecare. Și transmite-i salutările mele domnului 
Bainbridge. 

— Ă-ă, da. Da, desigur. 

Evitându-mi precaut privirea, Frank a ridicat din umeri în pardesiu 
şi a ieşit, culegându-și umbrela de pe cuierul de la intrare. Am închis 
ușa după el, însă nu am pus ivărul, astfel încât să poată intra mai 
târziu. M-am întors cu pas leneș spre salon, gândindu-mă că Frank cu 
siguranță se va preface că nu are o soţie — o prefăcătorie în care 
domnul Bainbridge se va complace bucuros. Nu că i-aș fi găsit vreo 
vină în asta doar lui. 

La început, totul decursese destul de bine în timpul vizitei noastre la 
locuinţa domnului Bainbridge cu o zi înainte, în cursul după-amiezii. 
Eu fusesem modestă, manierată, inteligentă, dar retrasă, îngrijit și 
discret îmbrăcată -— toate calitățile pe care ar trebui să le aibă soția 
perfectă a unui profesor universitar. Până când a fost servit ceaiul. 

Amintindu-mi de incident, mi-am întors palma dreaptă, examinând 
cu părere de rău bășica mare ce se întindea la baza celor patru degete. 
La urma urmei, nu era vina mea că domnul Bainbridge, care era 
văduv, se mulțumea cu un ceainic ieftin din tablă în locul unuia 
potrivit din porțelan. Iarăşi, nu era vina mea că domnul avocat, dorind 
să fie politicos, îmi ceruse mie să torn în cești. Nici că mănușa de 
bucătărie pe care mi-o dăduse avea o porțiune roasă, care a permis 


mânerului încins să vină în contact direct cu palma mea în momentul 
în care l-am ridicat. 

Nu, am hotărât. A fost o reacţie perfect normală să scap ceainicul 
din mână. A fost doar un accident de circumstanţă că l-am scăpat în 
poala domnului Bainbridge; trebuia să îl scap undeva. Exclamația mea 
„Futu-i mama lui!” pe un ton care a acoperit țipătul de durere al 
domnului Bainbridge l-a făcut pe Frank să își îndrepte privirea 
mustrătoare spre mine din spatele tartinelor. 

Imediat ce și-a revenit din șoc, domnul Bainbridge fusese chiar 
galant, ocupându-se grijuliu de rana mea și ignorând încercările lui 
Frank de a-mi scuza limbajul pe motivul că fusesem staționată într-un 
spital de campanie vreme de aproape doi ani. 

— Mi-e teamă că soția mea a adoptat o serie de expresii colorate de 
la yankei și alți băieți cu gură slobodă, i-a explicat el, cu un zâmbet 
nervos. 

— Adevărat, am rostit scrâșnind din dinți în vreme ce îmi înfășuram 
un prosop ud în jurul mâinii. Bărbaţii au tendința să se exprime foarte 
„colorat” când li se scoate vreun șrapnel pe masa de operaţie. 

Domnul Bainbridge încercase plin de tact să îndrepte conversaţia 
spre un teren istoric neutru spunând că el fusese întotdeauna interesat 
de variațiunile limbajului considerat profan de-a lungul timpului. Că, 
de exemplu, „Gorblimey” este o variaţiune recentă a jurământului 
„God blind mega”. 

— Da, desigur, a răspuns Frank, acceptând diversiunea. Fără zahăr, 
te rog, Claire. Dar ce spuneţi despre „Gadzooks:4?” Partea cu „Gad” 
este destul de clară, bineînțeles, însă „zook”... 

— Păi, a intervenit avocatul, uneori mă gândeam că ar putea fi o 
stâlcire a unui vechi cuvânt scoţian, adică „yeuk”. Înseamnă 
„mâncărime”. Aşa ar avea mai mult sens, nu credeţi? 

Frank a încuviințat din cap. Buclele lui neacademice i-au căzut pe 
frunte. Le-a pus imediat la locul lor. 

— Este interesantă, a spus el, evoluția blasfemiei. 

— Şi încă este în plină înflorire, am zis, ridicând precaută un cub de 
zahăr cu cleștele. 

— Da? a replicat politicos domnul Bainbridge. Aţi întâlnit oarece 
variațiuni interesante în timpul... ă-ă... experienței dumneavoastră pe 
front? 

— Oh, da, am spus. Preferata mea este una pe care am învăţat-o de 
la un yankeu. Un bărbat pe nume Williamson, din New York, cred. O 
rostea de fiecare dată când îi schimbam pansamentul. 

— Şi care era? 

— „Sfinte Iisuse Roosevelt Hristoase”, am răspuns și am lăsat cubul 
de zahăr să cadă scurt în cafeaua lui Frank. 


După câteva ore petrecute în tihnă în compania destul de agreabilă 
a doamnei Baird, m-am strecurat în camera mea de la etaj pentru a mă 
pregăti înainte de întoarcerea lui Frank. Știam că limita sa de sherry 
era de două pahare, așa că avea să vină curând. 

Vântul se întețea și aerul din dormitor scăpăra, încărcat cu 
electricitate. Mi-am plimbat peria prin păr, făcându-mi buclele să 
pocnească electrizate, strângându-se în noduri furioase și încâlcite. 
Părul meu va trebui să se descurce în seara asta fără să fie periat ca de 
obicei de o sută de ori, am decis. Mă voi mulțumi să mă spăl doar pe 
dinți, pe o asemenea vreme. Câteva şuvițe de păr mi s-au lipit de 
obraji, rămânând agăţate cu încăpățânare în vreme ce încercam să le 
aşez cuminţi spre ceafă. 

Niciun strop de apă în cană: o folosise Frank când se spălase înainte 
de a pleca la întâlnirea cu domnul Bainbridge și eu nu mă deranjasem 
să o reumplu de la robinetul de la lavoar. Am luat sticla de L'Heure 
Bleue şi mi-am turnat o cantitate generoasă în palmă. Frecându-mi 
mâinile cu repeziciune înainte ca parfumul să se evapore, le-am trecut 
rapid prin păr. Turnând din nou cu dărnicie peste peria de păr, mi-am 
pieptănat buclele, dându-le prin spatele urechilor. 

Așa. Era o oarecare îmbunătăţire, m-am gândit, întorcându-mi capul 
dintr-o parte în alta pentru a examina rezultatul în oglinda pătată. 
Umezeala disipase electricitatea statică din păr, făcându-l să plutească 
în valuri grele, strălucitoare, în jurul obrajilor. Iar alcoolul evaporat 
lăsase în urmă o mireasmă foarte plăcută. 

Lui Frank îi va face plăcere, mi-am spus. L'Heure Bleue era preferata 
lui. 

Undeva aproape s-a zărit o sclipire bruscă și imediat a urmat și 
bubuitul tunetului, iar luminile din întreaga casă s-au stins. Înjurând 
în surdină, am întins mâna orbecăind prin sertare. 

Văzusem undeva lumânări și chibrituri; penele de curent erau 
incidente atât de frecvente în Highlands, încât toate camerele de hotel 
erau neapărat echipate cu așa ceva. Le observasem chiar și în cele mai 
elegante hoteluri, unde erau parfumate cu caprifoi și puse în suporturi 
din sticlă mătuită, cu pandantive sclipitoare. 

Lumânările doamnei Baird erau mult mai practice — ceară simplă 
albă însă erau din belșug, împreună cu trei cutii de chibrituri. În 
asemenea împrejurări nu era cazul să fac mofturi în privința eleganţei 
lumânărilor. 

Am fixat o lumânare în suportul din ceramică albastră de pe măsuța 
de toaletă în timp ce un al doilea fulger a scăpărat, apoi am înconjurat 
încăperea, aprinzându-le și pe celelalte, până când întreaga cameră s-a 
umplut cu o strălucire caldă, pâlpâindă. Foarte romantic, m-am gândit 
şi, cu o oarecare prezență de spirit, am închis întrerupătorul, astfel 
încât o revenire bruscă a curentului electric să nu strice atmosfera 


într-un moment inoportun. Lumânările arseseră mai puţin de un 
centimetru când ușa s-a deschis și Frank a suflat în ele. A suflat la 
propriu, căci curentul de aer care l-a urmat de pe scări a stins trei 
dintre lumânări. 

Ușa s-a închis în spatele lui cu un bubuit care a mai stins încă două. 
Frank a privit în jur, încercând să distingă contururile camerei în 
bezna care s-a lăsat deodată, trecându-și degetele prin părul răvășit. 
M-am ridicat şi am aprins din nou lumânările, protestând cuminte față 
de felul lui brusc de a intra în încăperi. Abia după ce am terminat și 
m-am întors pentru a-l întreba dacă vrea ceva de băut am observat că 
era alb ca varul la față și neliniștit. 

— Ce s-a întâmplat? am întrebat. Ai văzut o fantomă? 

— Păi, să ştii, a răspuns el încet, nu sunt foarte sigur că nu am văzut 
una. 

Cu gândurile în altă parte, a luat peria mea de păr și a ridicat-o să 
își pieptene părul. Când o adiere de L'Heure Bleue i-a atins nările, a 
strâmbat din nas și a pus-o la loc, îndreptându-și atenţia spre 
pieptănul de buzunar. 

Am aruncat o privire pe fereastră, acolo unde ulmii se legănau 
înainte și înapoi în bătaia vântului. Un oblon scăpat din cui se lovea 
de perete undeva în cealaltă parte a casei și m-am gândit că poate ar 
trebui să le închid pe ale noastre, deşi zbuciumul de afară era destul 
de captivant de urmărit. 

— Cred că e cam gălăgie afară pentru o nălucă, am spus. Nu preferă 
serile tăcute, înnegurate, din cimitire? 

Frank a început să râdă oarecum rușinat. 

— Păi, cred că de vină sunt doar poveștile lui Bainbridge și faptul că 
am băut niţel mai mult din sherry-ul lui decât ar fi fost indicat. Nu a 
fost nimic, probabil. 

Acum însă îmi trezise curiozitatea. 

— Ce ai văzut, mai exact? l-am întrebat, așezându-mă pe scaunul de 
la măsuţa de toaletă. 

I-am făcut semn spre sticla de whisky cu o sprânceană pe jumătate 
ridicată și Frank s-a repezit îndată să toarne ceva de băut pentru 
amândoi. 

— Am văzut doar un bărbat, nimic altceva, a început el, turnându-și 
un dram lui și două mie. Stând afară în stradă. 

— Unde, în fața casei noastre? am râs. Trebuie să fi fost o fantomă, 
atunci; nu îmi pot imagina vreo ființă vie stând afară într-o noapte ca 
asta. 

Frank a înclinat cana peste paharul lui, apoi s-a uitat la mine 
acuzator când nu a curs niciun strop de apă. 

— Nu te uita la mine, i-am răspuns. Tu ai consumat toată apa. Și pe 
mine nu mă deranjează să beau whisky sec, am spus luând o sorbitură 


demonstrativă. 

Frank avea aerul că ar fi fost tentat să se strecoare până la lavoar ca 
să ia apă, însă a abandonat ideea și și-a continuat povestea, sorbind 
precaut de parcă paharul lui ar fi conținut vitriol, și nu cel mai bun 
whisky single malt:s; Glenfiddich. 

— Da, era la capătul grădinii dinspre partea asta, lângă gard. Am 
crezut..., a făcut o pauză, privind în jos în pahar... am avut impresia 
că se uita în sus la fereastra ta. 

— La fereastra mea? Extraordinar! 

Nu mi-am putut reprima un fior uşor și am traversat camera pentru 
a închide obloanele, deşi părea puţin prea târziu pentru asta. Frank m- 
a urmat, continuând să povestească. 

— Da, de jos te vedeam și eu. Îţi periai părul şi bodogăneai enervată 
că îți stătea zburlit. 

— În acest caz, individul probabil se distra de minune, am răspuns 
acru. 

Frank a dat din cap zâmbind și plimbându-și degetele prin părul 
meu. 

— Nu, nu se distra. De fapt, ceva părea să îl facă îngrozitor de 
nefericit. Nu i-am putut vedea prea bine chipul, dar era ceva în felul 
în care stătea. Am venit prin spatele lui și, când am văzut că nu 
schițează niciun gest, l-am întrebat politicos dacă îl pot ajuta cu ceva. 
El s-a purtat ca și cum nu m-a auzit și eu am zis că poate chiar nu mă 
auzise din cauza vuietului vântului, deci l-am mai întrebat o dată și 
am întins mâna să îl bat pe umăr, să îl fac atent, înţelegi? Dar înainte 
să îl pot atinge, s-a întors brusc ca un vârtej, a trecut pe lângă mine 
fără să rostească un cuvânt și s-a îndepărtat în lungul străzii. 

— Pare oarecum nepoliticos, dar nu foarte fantomatic, am remarcat, 
golindu-mi paharul. Cum arăta? 

— Era un bărbat solid, a răspuns Frank, încruntându-se la amintire. 
Și era scoţian, în ținută completă de scoţian, cu geanta tradițională și 
cea mai frumoasă fibulă cu un cerb alergând prinsă de tartan. Am vrut 
să îl întreb de unde o are, dar a dispărut înainte să apuc s-o fac. 

M-am îndreptat spre birou și mi-am turnat din nou în pahar. 

— Păi, o astfel de ţinută este destul de obișnuită în ținuturile astea, 
nu-i așa? Am văzut bărbați îmbrăcați astfel în sat de câteva ori. 

— Nuuu..., a răspuns Frank, şovăitor. Nu, nu ținuta lui era stranie. 
Dar când a trecut pe lângă mine, puteam să jur că era suficient de 
aproape încât să îl simt atingându-mi mâneca... dar nu m-a atins. Și 
am fost suficient de intrigat încât să mă întorc să îl urmăresc în timp 
ce se îndepărta. A luat-o în jos pe Gereside Road, dar când aproape 
ajunsese la colț, a... dispărut. Atunci am simţit un fior rece pe șira 
spinării. 

— Poate că atenţia ta a fost distrasă o secundă și individul a luat-o 


într-o parte, pe sub copaci, am sugerat. Sunt o grămadă de pomi acolo. 

— Pot să jur că nu mi-am luat ochii de la el nicio clipă, a murmurat 
Frank. Știu! a exclamat el ridicându-și brusc privirea. Îmi amintesc 
acum de ce mi s-a părut atât de straniu, deși nu mi-am dat seama de 
asta atunci. 

— De ce? 

Începea să mă obosească această fantomă și voiam să trecem la 
lucruri mai interesante, cum ar fi patul. 

— Vântul sufla dezlănțuit, dar hainele lui — știi, kiltul și tartanul — 
se mișcau doar în ritmul mersului. 

Ne-am privit nedumeriți. 

— Păi, am spus eu în cele din urmă, asta e cam straniu. 

Frank a ridicat din umeri și a zâmbit deodată, relaxat. 

— Cel puţin voi avea ce să îi povestesc vicarului data viitoare când 
mă văd cu el. Poate este o fantomă bine cunoscută printre localnici și 
îmi poate furniza povestea ei sângeroasă. 

Şi-a aruncat o privire spre ceasul de la mână. 

— Dar acum aș zice că e timpul să ne băgăm în pat. 

— Ai dreptate, am murmurat. 

L-am privit în oglindă în timp ce şi-a scos cămașa și a întins brațul 
după un umeraș. Atunci s-a oprit brusc. 

— Claire, tu ai îngrijit mulți scoțieni, a întrebat el deodată. La 
spitalul de campanie sau la Pembroke? 

— Sigur, am răspuns, cumva nedumerită. Erau destul de mulți 
bărbaţi din regimentul Seaforth și din Cameron în spitalul de 
campanie de la Amiens și pe urmă, puţin mai târziu, după Caen, am 
avut o mulțime din regimentul Gordon. Oameni cuminţi, cei mai mulți 
dintre ei. Foarte curajoși, dar în faţa injecţiilor erau niște lași. 

Am zâmbit, amintindu-mi de unul dintre ei. 

— Am avut un pacient — un bătrân destul de aţos, un cimpoier din 
Al Treilea Seaforth - care nu suporta să fie înțepat, mai ales în coapsă. 
Îndura ore întregi durerile cele mai îngrozitoare înainte de a lăsa pe 
cineva să se apropie de el cu o seringă, și chiar și atunci încerca să ne 
convingă să-l injectăm în braţ, deși injecţia trebuia făcută 
intramuscular. 

Am râs amintindu-mi de caporalul Chisholm. 

— Mi-a spus că „dacă tot stau întins pe burtă în fundul gol, măcar 
femeia să stea sub mine, nu în spatele meu, cu un ac în mână!” 

Frank a zâmbit, însă părea ușor stânjenit, cum era adesea la auzul 
poveștilor mele mai fără perdea din război. 

— Nu te îngrijora, l-am asigurat, observându-i privirea, nu voi 
povesti nimănui întâmplarea în salonul profesorilor de la Oxford. 

Zâmbetul i s-a luminat și a făcut un pas înainte, stând în spatele 
meu la măsuţa de toaletă. Și-a apăsat buzele de părul meu, sărutându- 


mi creștetul. 

— Nu îţi face griji. Toată lumea de la Oxford te va iubi, indiferent 
de poveştile pe care le vei spune. Mmmm. Părul tău miroase minunat. 

— Îţi place, deci? 

Drept răspuns, palmele lui mi-au alunecat peste umeri, cuprinzându- 
mi sânii prin cămașa de noapte subțire. Îi vedeam chipul deasupra 
mea în oglindă, obrazul odihnindu-i-se pe părul meu. 

— Îmi place totul la tine, a spus răguşit. Arăţi minunat în lumina 
lumânării, ştiai? Ochii tăi au culoarea sherry-ului prin cristal, iar 
pielea îți strălucește precum fildeșul. Eşti o vrăjitoare a luminii de 
lumânare. Poate ar trebui să arunc toate becurile din casă. 

— Ar fi greu să citeşti în pat, am răspuns, inima începând să îmi 
bată cu putere. 

— Găsim altceva mai interesant de făcut în pat, a murmurat el. 

— Oare am putea găsi? 

M-am ridicat şi m-am întors, încolăcindu-mi braţele în jurul gâtului 
său. 

— Ce să facem noi în pat? 

Mai târziu, strângându-ne în brațe în spatele obloanelor ferecate, 
mi-am ridicat capul de pe umărul lui și am întrebat: 

— De ce nu mi-ai pus acea întrebare mai devreme? Dacă am avut 
mulți pacienți scoțieni. Adică, era destul de evident, prin acele spitale 
au trecut tot soiul de bolnavi. 

Frank s-a mișcat, trecându-și o palmă ușor peste spatele meu. 

— Mmm. Ah, nimic, serios. Doar că atunci când l-am văzut pe 
bărbatul acela afară, mi-a trecut prin minte că ar putea fi..., a șovăit, 
strângându-mă ușor mai aproape de el... hmmm, înţelegi, că ar putea 
fi cineva de care ai avut grijă, poate... poate a auzit că stai aici și a 
venit să te vadă... sau așa ceva. 

— În acest caz, am răspuns pragmatic, de ce nu a intrat să mă 
întrebe ce mai fac? 

— Păi, a rostit Frank cu un glas foarte relaxat, poate că nu voia 
neapărat să dea ochii cu mine. 

M-am ridicat într-un cot, măsurându-l cu privirea. Lăsasem o 
lumânare aprinsă, așa că îl vedeam suficient de clar. Își întorsese capul 
şi privea calm într-o parte spre cromolitografia lui Bonnie Prince 
Charlie cu care doamna Baird găsise potrivit să ne decoreze peretele. 

I-am prins bărbia și i-am întors fața spre mine. A rotunjit ochii cu 
prefăcută surpriză. 

— Vrei cumva să sugerezi, am întrebat, că acel bărbat pe care l-ai 
văzut afară era... am ezitat, căutând cuvântul potrivit. 

— Un iubit? a sugerat el, binevoitor. 

— Un fost iubit al meu? am terminat. 


— Nu, nu, cu siguranță nu, a răspuns el lipsit de convingere. 

Mi-a îndepărtat mâinile de pe obrajii lui și a încercat să mă sărute, 
însă acum era rândul meu să îmi întorc capul. S-a mulțumit să mă 
tragă lângă el și să mă strângă în brațe. 

— Doar că..., a început. Înţelegi tu, Claire, au fost șase ani. Şi ne-am 
văzut doar de trei ori, ultima dată doar pentru o zi. Nu ar fi ceva ieşit 
din comun dacă... vreau să spun, toată lumea știe că doctorii și 
infirmierele sunt supuși unor presiuni enorme în timpul urgenţelor, 
şi... mă rog, eu... chiar... în fine, aş înțelege, dacă, hmmm, ar fi fost 
ceva spontan... 

I-am întrerupt perorația incoerentă smulgându-mă din braţele lui și 
dându-mă jos din pat. 

— Tu crezi că eu te-aș fi putut înșela? am întrebat pe un ton tăios. 
Asta crezi? Pentru că, dacă e așa, poţi ieși din cameră în această 
secundă. Să ieşi din casă! Cum îndrăznești să sugerezi un asemenea 
lucru? 

Clocoteam de nervi și Frank, ridicându-se, a întins brațul, încercând 
să mă liniștească. 

— Să nu mă atingi! am izbucnit. Spune-mi doar atât... tu crezi, doar 
văzând un bărbat străin care s-a întâmplat să privească spre fereastra 
mea, că eu aș fi avut vreun soi de aventură amoroasă pasională cu 
unul dintre pacienții mei? 

Frank s-a dat jos din pat și m-a cuprins în brațe. Am rămas 
nemișcată precum soția lui Lot, însă el a insistat, netezindu-mi părul, 
mângâindu-mi umerii, așa cum știa că îmi place. 

— Nu, nu cred un asemenea lucru, a răspuns ferm. 

M-a tras mai aproape de el și m-am relaxat ușor, deși nu suficient de 
mult încât să îmi încolăcesc braţele în jurul lui. După o vreme, mi-a 
murmurat în păr: 

— Nu, știu că nu ai putea niciodată. Doar voiam să spun că, ipotetic 
vorbind, chiar dacă ar fi fost aşa... Claire, pentru mine, nu ar conta. 
Te iubesc atât de mult. Nimic din ce ai face nu m-ar putea împiedica 
vreodată să te iubesc. Mi-a prins obrajii în palme -— cu doar zece 
centimetri mai înalt decât mine, mă putea privi direct în ochi fără 
probleme - și mi-a șoptit uşor: 

— Mă ierți? 

Răsuflarea lui, mirosind uşor a Glenfiddich, era caldă pe pielea mea 
și buzele lui, pline și senzuale, erau tulburător de aproape. 

Un alt fulger a anunţat dezlănţuirea furtunii și ropotul ploii s-a 
zdrobit de ţigla de pe acoperiș. 

Încet i-am cuprins mijlocul cu brațele. 

— „Căci mila-i semn de bunătate, ca ploaia caldă pogorând din 
Rai)”, am citat eu. 

Frank a început să râdă, — ridicând privirea: petele vechi de pe 


tavan nu prevesteau o noapte foarte liniștită și uscată. 

— Dacă așa arată mila ta, a rostit el, nu cred că mi-ar plăcea să gust 
din răzbunarea ta. 

Bubuitul tunetului s-a repezit în cameră ca o lovitură de tun, dând o 
notă teatrală cuvintelor lui, și amândoi am izbucnit în râs, 
recăpătându-ne buna dispoziţie. 

Doar mai târziu, ascultându-i respirația profundă și regulată lângă 
mine, am început să-mi fac griji. Așa spusesem, nu exista nicio dovadă 
oricât de măruntă care să sugereze infidelitate din partea mea. Din 
partea mea. Însă şase ani, precum zisese Frank, înseamnă o perioadă 
lungă de timp. 


2. CERCUL DE PIETRE 


Domnul Crook a venit să mă ia, așa cum convenisem, prompt la ora 
şapte a doua zi dimineaţă. 

— Ca să prindem roua pe floarea de leac, ce zici, domniță? a rostit 
el, făcându-mi cu ochiul, cu o galanterie de modă veche. 

Adusese o motocicletă cam de aceeași vârstă cu el, care să ne 
conducă prin peisajul sălbatic. lerbarele erau prinse strâns în curele de 
o parte şi de cealaltă a mașinăriei enorme, precum cauciucurile de 
amortizare ale unui remorcher. Era o plimbare relaxată prin ținuturile 
sălbatice liniștite, parcă şi mai tăcute în contrast cu mugetul puternic 
al motocicletei domnului Cook, tulburând pe neașteptate pacea 
locurilor. Mi-am dat seama că bătrânul domn cunoștea într-adevăr o 
mulțime de lucruri despre plantele de aici. Nu doar zonele pe unde 
puteau fi găsite, ci și proprietățile lor terapeutice și modul de 
preparare. Îmi doream să fi avut un carneţel în care să notez totul, dar 
ascultam cu mare interes vocea bătrână croncănitoare și îmi dădeam 
silința să stochez informaţiile în memorie aşa cum strângeam 
specimenele în ierbarele grele. 

Am făcut un popas pentru a lua prânzul adus cu noi la baza unui 
deal cu o cușmă straniu de plată. La fel de verde precum vecinii lui, cu 
aceleași stânci și creste, avea ceva diferit: o potecă bine bătătorită 
urca într-o parte, dispărând deodată în spatele unui afloriment din 
granit. 

— Ce este acolo sus? am întrebat ridicând mâna cu un sandvici cu 
şuncă înspre stâncă. Pare o zonă nepotrivită pentru picnicuri. 

— Ah, a răspuns domnul Crook aruncând o privire spre deal. Acela 
e Craigh na Dun, domniţă. Voiam să ţi-l arăt după masă. 

— Adevărat? E ceva special acolo? 

— Oh, da, a rostit el, însă a refuzat să îmi dezvăluie mai multe, 


dându-mi de înțeles că voi pricepe când vom ajunge acolo. 

Aveam oarece îndoieli privind abilitatea bătrânului de a urca o 
potecă atât de pieptișă, însă temerile mele s-au spulberat curând când 
m-am trezit suflând din greu în spatele lui pe cărăruie. În cele din 
urmă, domnul Crook a întins o mână noduroasă și m-a tras peste buza 
dealului. 

— Am ajuns. 

A întins braţul cu un gest de stăpân. 

— Măi să fie, e un cerc de pietre preistoric, am strigat, încântată. 
Unul miniatural. 

Din cauza războiului, trecuseră câțiva ani de când vizitasem ultima 
oară Salisbury Plain, însă Frank şi cu mine văzusem Stonehenge la 
scurt timp după ce ne căsătorisem. 

Asemenea celorlalți turiști care se plimbau vrăjiți printre monoliții 
uriași, rămăsesem fără cuvinte în faţa Pietrei Altarului („unde vechii 
preoți druizi își înfăptuiau îngrozitoarele «sacrificii umane», anunţase 
gălăgiosul ghid londonez care acompania un autocar de turiști italieni 
care fotografiaseră ascultători blocul de piatră cu o înfățișare destul de 
banală). 

Din aceeași pasiune pentru precizie care îl făcea pe Frank să își 
potrivească cravatele pe umeraş astfel încât capetele să atârne egal de 
ambele părți, noi pășisem în jurul circumferinței cercului, măsurând 
pașii dintre găurile Z și găurile Y și numărând buiandrugii din Cercul 
Sarsen, cercul exterior al monstruoșilor megaliți. 

Trei ore mai târziu, știam câte găuri Y și Z sunt (cincizeci și nouă, 
dacă vă interesează, pe mine însă nu m-a interesat), însă tot nu 
aflasem mai multe despre rostul acelei structuri decât găsiseră zecile 
de arheologi amatori și profesioniști care se târâseră pe platou în 
decursul ultimelor cinci secole. 

Ipotezele nu conteneau să curgă, desigur. Viața în mijlocul 
academicienilor mă învățase că o opinie bine formulată este de obicei 
mai bine primită decât un fapt real, dar prost expus, când vine vorba 
despre evoluţie profesională. 

Un templu. Un cimitir. Un observator astronomic. Un loc de 
execuţie (de aici și numele neinspirat dat „Pietrei de sacrificiu” care 
zace într-o parte a monumentului, pe jumătate îngropată în pământ de 
propria greutate). O piață în aer liber. Mi-a plăcut această ultimă 
sugestie, îmi și închipuiam gospodinele preistorice plimbându-se 
printre buiandrugi, cu coșurile atârnate de braţe, cercetând cu un ochi 
critic smalțul de pe ultimul transport de vase de lut și ascultând 
sceptice laudele brutarilor din Epoca de Piatră și ale vânzătorilor de 
linguri din os de cerb și mărgele de chihlimbar. 

Singura obiecție pe care o aveam împotriva acestei ipoteze era 
prezența cadavrelor de sub Piatra de Altar și a rămășițelor incinerate 


din găurile Z. Dacă nu cumva erau rămășițele nefericiților neguțători 
prinși cu ocaua mică, părea niţel insalubru să îngropi niște oameni în 
mijlocul pieţei. 

În miniaturalul monument circular din vârful dealului nu se zăreau 
urme de morminte. Prin „miniatural” vreau să sugerez că cercul de 
menhire era mai mic decât cel de la Stonehenge; totuși, fiecare 
megalit avea de două ori înălțimea corpului meu și era masiv ca 
proporții. 

De la un alt ghid la Stonehenge auzisem că astfel de inele de piatră 
se găsesc peste tot în Marea Britanie și Europa, unele mai bine 
păstrate decât altele, unele diferind uşor ca formă și orientare, toate 
cu origini și scopuri necunoscute. 

Domnul Crook stătea în picioare zâmbind îngăduitor în vreme ce eu 
mă plimbam printre blocurile de piatră, oprindu-mă din când în când 
pentru a atinge ușor câte unul, ca și cum atingerea mea putea avea 
vreun efect asupra stâncilor monumentale. 

Unele dintre blocurile de piatră erau vărgate, în dungi colorate 
palide. Altele erau stropite cu pistrui de mică, în care se oglindea 
soarele dimineții, scăpărând în licăriri vesele. Aceste menhire erau cu 
totul diferite de bolovanii nativi care țâșneau spre cer dintre ferigile 
înalte care acopereau pământul de jur împrejur. Cei care construiseră 
aceste cercuri din piatră, pentru a servi unui scop numai de ei știut, 
consideraseră că este destul de important să scoată din pământ, să dea 
o formă şi să transporte aceste blocuri speciale de piatră pentru 
ridicarea unor astfel de monumente. Cum le șlefuiseră? Cum le 
transportaseră și de la ce distanță inimaginabilă? 

— Soțul meu va fi fascinat, i-am spus domnului Crook, întorcându- 
mă pentru a-i mulțumi că îmi arătase acest loc și plantele. Îl voi aduce 
şi pe el mai târziu aici, să vadă. 

Bătrânul uscățiv mi-a oferit galant brațul în vârful potecii. Am 
acceptat, admițând, după ce am aruncat o privire în jos la coborâșul 
abrupt, că, în ciuda vârstei sale, era probabil mai stăpân pe picioarele 
lui decât eram eu pe ale mele. 

În acea după-amiază, m-am avântat pe stradă spre centrul satului 
pentru a-l lua pe Frank, care se dusese în vizită la vicar. Aspiram 
fericită mireasma îmbătătoare a Highlands în care amesteca parfumul 
de iarbă neagră, salvie și salcâm sălbatic, aromat din loc în loc cu fum 
din hornuri și un iz de hering prăjit, în vreme ce treceam pe lângă 
căsuţele răsfirate. Satul era cuibărit într-un mic povârniș la baza uneia 
dintre acele stânci înfricoșătoare care se înalță atât de abrupt din 
ţinuturile mlăștinoase ale Scoției. Căsuţele de lângă drum erau foarte 
frumoase. Prosperitatea de după război se vedea în noul lor strat de 
vopsea; până și casa vicarială, veche de cel puţin o sută de ani, etala 
în jurul ferestrelor ofilite un brâu galben strălucitor. 


Mi-a deschis ușa menajera vicarului, o femeie înaltă și uscățivă cu 
trei şiruri de perle artificiale în jurul gâtului. Înţelegând cine sunt, m-a 
poftit în casă şi m-a condus de-a lungul unui coridor lung, îngust și 
întunecat, împodobit cu gravuri în sepia ale unor persoane care 
trebuie să fi fost personaje ilustre pe vremea lor sau rude îndrăgite ale 
actualului vicar, dar la fel de bine puteau să fi fost şi membri ai 
familiei regale, căci nu le puteam distinge trăsăturile în întunericul 
care mă învăluia. 

Prin contrast, biroul vicarului era scăldat într-o lumină orbitoare 
venind dinspre ferestrele enorme care se înălțau de-a lungul unui 
perete din podea până aproape de tavan. Șevaletul din apropierea 
şemineului, sprijinind o pictură în ulei pe jumătate terminată 
înfățișând stânci întunecate pe fundalul unui cer la apus, explica 
generozitatea ferestrelor care trebuie să fi fost adăugate la mult timp 
după construirea casei. 

Frank şi un bărbat scund și rotofei îmbrăcat într-o sutană cu guler 
înalt stăteau confortabil aplecați peste o grămadă de hârtii vechi și 
ferfeniţite de pe biroul de lângă peretele îndepărtat. Frank abia s-a 
sinchisit să își ridice privirea la intrarea mea, însă vicarul a abandonat 
politicos explicaţiile și mi-a ieșit grăbit în întâmpinare strângându-mi 
mâna, chipul său rotund strălucind de încântare prietenoasă. 

— Doamnă Randall! a spus el, scuturându-mi mâna entuziast. Ce 
plăcere să vă revăd. Şi ați ajuns chiar în momentul potrivit pentru a 
auzi veştile! 

— Veștile? 

Aruncând o privire peste înfățișarea deplorabilă și caligrafia 
documentelor de pe birou, am estimat că data veștilor în chestiune 
trebuie să fi fost undeva în jurul anilor 1750. Nu neapărat niște vești 
care să oprească tipografia pentru ediția de mâine a ziarelor, vasăzică. 

— Da, într-adevăr. Am luat urma  strămoșului soțului 
dumneavoastră, Jack Randall, prin depeşele armatei din acea 
perioadă. 

Vicarul s-a apropiat, vorbind în colțul gurii, precum un gangster 
într-un film american. 

— Am, ăă, „împrumutat” depeșele originale din arhiva societăţii 
istorice locale. Vă rog, aveţi grijă să nu mă dați în vileag. 

Amuzată, am promis că nu voi dezvălui această taină importantă și 
am aruncat o privire în jur, căutând un scaun confortabil în care să 
primesc ultimele revelații din secolul al optsprezecelea. Fotoliul din 
apropierea ferestrelor părea numai bun, însă când am întins brațul să 
îl întorc spre birou, am descoperit că era deja luat. Ocupantul său, un 
băiat micuţ cu un ciuf de păr negru lucios, stătea ghemuit pe perna 
confortabilă, dormind bușştean. 

— Roger! 


Vicarul, venind să mă ajute, a fost la fel de surprins ca și mine. 
Băiatul, trezindu-se speriat, a sărit drept în picioare, cu ochii larg 
deschiși, de culoarea mușchiului de copaci. 

— Ce cauţi aici, ștrengar mic ce ești? l-a certat prelatul cu afecţiune. 
Ah, iar ai adormit citind benzile desenate? 

A adunat paginile colorate viu şi i le-a dat băiatului. 

— Hai, întinde-o de aici, Roger, că am treabă cu doamna și cu 
domnul Randall. Ah, stai, am uitat să te prezint... Doamnă Randall, 
acesta este fiul meu, Roger. 

Am rămas oarecum surprinsă. Dacă m-ar fi întrebat cineva cum 
arată un celibatar convins, i l-aș fi dat exemplu pe reverendul 
Wakefield. Cu toate acestea, am luat mânuța întinsă politicos și am 
strâns-o cu căldură, rezistând impulsului de a-mi șterge apoi palma 
uşor lipicioasă de fustă. 

Reverendul Wakefield a privit cu drag în urma băiatului când acesta 
a zbughit-o în direcţia bucătăriei. 

— De fapt e băiatul nepoatei mele, mi-a mărturisit el. Tatăl a fost 
împușcat deasupra Canalului Mânecii, mama ucisă la începutul 
războiului, așa că l-am luat eu să îl cresc. 

— Câtă bunătate din partea dumneavoastră, am murmurat, 
gândindu-mă la unchiul Lamb. 

Şi el își pierduse viaţa la începutul războiului, ucis în cursul unui 
bombardament asupra auditoriumului de la British Museum, unde își 
prezenta o lucrare. Cunoscându-l, mă gândeam că ar fi fost fericit că 
aripa cu antichități persane din vecinătate supraviețuise. 

— Ba deloc, deloc! a fluturat pastorul o mână, stânjenit. Este atât de 
plăcut să ai un suflet tânăr în casă. Acum, vă rog să luaţi loc. 

Nici bine nu am apucat să îmi las poșeta jos că Frank a și început să 
povestească. 

— Am avut un noroc chior, Claire, a exclamat el entuziasmat, 
răscolind prin grămada de hârtii cu colțurile îndoite. Pastorul a găsit o 
întreagă serie de depeșe militare în care este menționat Jack Randall. 

— Mă rog, meritul pentru această victorie pare să-i aparțină chiar 
căpitanului Randall, a remarcat vicarul, luând câteva hârtii de la 
Frank. A fost la comanda garnizoanei de la Fort Williams vreme de 
aproximativ patru ani, însă pare să își fi petrecut o mare parte din 
timp făcând incursiuni în regiunile rurale de dincolo de graniță, în 
beneficiul Coroanei. Acest lot, a spuse el separând cu mare atenție un 
teanc de documente și aşezându-le pe birou, conţine o serie de 
reclamaţii depuse împotriva căpitanului de diverse familii și moșieri, 
denunțând tot soiul de fapte: de la agresarea slujnicelor de către 
soldaţii garnizoanei până la furtul de cai, fără a mai menţiona 
diversele acuzaţii de „insultă”, nespecificate. 

Eram amuzată. 


— Așadar ai în arborele genealogic un hoț de cai căruia i s-a dus 
vestea? l-am întrebat pe Frank. 

El a ridicat din umeri, netulburat. 

— A fost ce a fost și eu nu pot face nimic să schimb istoria. Doar 
vreau să aflu. Reclamațţiile respective nu sunt ceva neobișnuit pentru 
acea perioadă; englezii, în general, și soldaţii, în particular, erau 
destul de nepopulari în Scoţia. Nu, ce mi se pare straniu este că 
niciuna din aceste plângeri nu pare să se fi rezolvat vreodată, nici 
măcar cele serioase. 

Vicarul, incapabil să își stăpânească nerăbdarea, a intervenit: 

— Așa este. Ofițerii în acele vremuri nu erau judecaţi după 
standardele actuale: atunci puteau face cam tot ce le poftea inima în 
chestiuni minore. Însă cazul acesta este neobișnuit. Nu că plângerile 
sunt investigate și respinse; aici pur și simplu dispar, nu mai apar 
menționate nicăieri niciodată. Ştii ce cred eu, Randall? Că strămoșul 
dumitale trebuie să fi avut un protector. Cineva care îl putea apăra de 
sancțiunile din partea superiorilor săi. 

Frank s-a scărpinat în cap, mijindu-și ochii spre depeșe. 

— S-ar putea să ai dreptate. Trebuie să fi fost cineva cu destulă 
influență, totuși. În vârful ierarhiei militare, poate, sau un membru al 
aristocrației. 

— Da, sau poate... 

Pastorul a fost întrerupt în enunțarea teoriilor sale de intrarea 
menajerei, doamna Graham. 

— V-am adus ceva răcoritor, domnilor, a anunţat ea, așezând tava 
cu ceai în centrul biroului, de pe care vicarul și-a salvat prețioasele 
sale depeșe în ultima secundă. 

Doamna Graham a îndreptat spre mine o privire pătrunzătoare, 
cântărindu-mi picioarele neliniștite și ochii ușor încețoșaţi. 

— Am adus doar două cești, pentru că m-am gândit că doamna 
Randall ar binevoi să mă însoţească în bucătărie. Am puţină... 

Nu am mai așteptat continuarea invitației sale, țâșnind în picioare 
cu vioiciune. Am auzit teoriile erupând din nou în spatele meu în timp 
ce împingeam ușile batante care dădeau spre bucătăria casei vicariale. 

Ceaiul era verde, fierbinte și aromat, cu bucăţi de frunze plutind 
prin lichid. 

— Mmm, am spus, așezând ceașca pe masă. A trecut mult timp de 
când nu am mai băut Oolong. 

Doamna Graham a încuviinţat din cap, cu chipul luminat de 
plăcerea pe care o găsisem în ceaiul făcut de ea. Se vedea că depusese 
un oarecare efort, așezând milieuri din dantelă croșetată manual sub 
ceștile din porțelan chinezesc și servind smântână groasă împreună cu 
prăjiturelele. 

— Da, în timpul războiului nu se găsea nicăieri, știți. Dar e cel mai 


bun pentru ghicit. Cu Earl Gray mă chinuiam îngrozitor. Frunzele se 
rupeau atât de repede, încât era greu să vezi ceva. 

— Ah, ghiciţi în frunze de ceai? am întrebat, ușor amuzată. 

Nimic nu părea mai departe de prejudecata populară a ghicitoarelor 
ţigănci decât doamna Graham, cu părul ei cărunt, tuns scurt și făcut 
permanent, cu cele trei șiraguri de perle în jurul gâtului. O înghițitură 
de ceai a alunecat vizibil de-a lungul gâtului lung și subțire și a 
dispărut în spatele mărgelelor strălucitoare. 

— Vai, dar cum să nu, draga mea. M-a învăţat bunica mea, care știa 
de la bunica ei. Bea-ţi ceaiul și vom vedea ce ai în ceașcă. 

Multă vreme a rămas tăcută, întorcând din când în când ceașca 
pentru a prinde lumina sau învârtind-o între palmele lungi pentru a 
surprinde un unghi diferit. A aşezat-o apoi cu grijă pe masă, de parcă 
i-ar fi fost teamă că îi va exploda în față. Ridurile din colțurile gurii se 
adânciseră, iar sprâncenele i se uniseră, sugerând nedumerirea. 

— Măi să fie, a spus ea într-un final. E una din cele mai neobișnuite 
cești pe care mi-a fost dat să le văd. 

— Da? 

Eram încă amuzată, însă curiozitatea îmi fusese trezită. 

— Voi întâlni un bărbat enigmatic, brunet și înalt, sau voi călători 
peste mări? 

— Poate. 

Doamna Graham remarcase ironia și mi-a întors-o, zâmbind ușor. 

— Sau poate că nu. Tocmai asta este atât de neobișnuit în ceașca 
dumitale, draga mea. Totul este contradictoriu. Aceasta este frunza 
curbată care simbolizează o călătorie, însă este tăiată de cea ruptă, 
care înseamnă că vei rămâne acolo unde te afli. Și sunt și bărbați 
necunoscuţi, fără îndoială, o mulțime. lar unul dintre ei este chiar 
soțul dumitale, dacă citesc eu frunzele corect. 

Amuzamentul meu s-a evaporat pe nesimţite. După șase ani 
petrecuți departe unul de celălalt și șase luni împreună, soțul meu 
continua să îmi fie cumva străin. Deși nu înțelegeam cum putea ști 
asta o frunză de ceai. 

Chipul doamnei Graham era concentrat. 

— Copila mea, dă-mi, te rog, palma să ţi-o citesc, mi-a cerut ea. 

Palma care mi-a cuprins degetele era uscățivă, dar surprinzător de 
caldă. O mireasmă de apă de lavandă emana din părul grizonant, 
îngrijit coafat, care s-a aplecat peste mâna mea. Doamna Graham mi-a 
studiat palma o vreme destul de îndelungată, urmărind din când în 
când cu degetul câte una din linii, de parcă ar fi studiat o hartă ale 
cărei străzi se pierdeau în nisipuri scăldate de ape sau în deserturi 
pustii. 

— Ei, ce vedeţi? am întrebat, încercând să păstrez un aer degajat. 
Sau e soarta mea prea teribilă pentru a fi dezvăluită? 


Doamna Graham și-a ridicat privirea curioasă și mi-a studiat 
gânditoare chipul, însă nu a dat drumul palmei mele. A dat din cap, 
strângându-și buzele. 

— Ah, nu, draga mea. În palma ta nu se află destinul tău. Ci doar 
sămânța lui. 

Capul mic precum al unei păsări s-a aplecat într-o parte, cântărind. 

— Liniile din palma dumitale se schimbă, înţelegi? Într-un alt 
moment al vieţii, ar putea fi complet diferite de cum sunt acum. 

— Nu ştiam asta. Am crezut că te naști cu ele şi asta este. 

Mi-am înfrânat dorința de a mă smulge din strânsoarea mâinii sale. 

— Atunci care mai e rostul ghicitului în palmă? 

Nu doream să par lipsită de politeţe, însă această examinare 
minuțioasă îmi provoca o stare uşoară de neliniște, mai ales că venise 
imediat după ghicitul în frunzele de ceai. Doamna Graham a zâmbit 
deodată și mi-a închis palma cu degetele. 

— Păi, liniile palmei noastre arată ce suntem, draga mea. De aceea 
se schimbă... sau ar trebui s-o facă. La unii oameni nu se schimbă; 
aceia care au nenorocul să nu se schimbe niciodată în fiinţa lor, însă 
din aceia sunt foarte puţini. 

Mi-a strâns uşor palma închisă, apoi a bătut-o încet cu degetele. 

— Nu cred că dumneata ești unul din acei oameni. Palma dumitale 
poartă deja multe semne de schimbare, pentru cineva atât de tânăr. 
Asta poate să fie și din cauza războiului, desigur, a rostit ea, ca pentru 
sine. 

Remarca ei mi-a redeșteptat curiozitatea şi mi-am desfăcut 
involuntar palma. 

— Așadar, ce sunt eu, ce spune palma mea? 

Doamna Graham s-a încruntat, însă nu mi-a luat din nou mâna. 

— Nu e chiar atât de simplu. Este ciudat, pentru că în general 
palmele arată la fel. Mă rog, nu vreau să spun că dacă ai văzut una e 
ca şi cum le-ai fi văzut pe toate, însă de obicei este la fel... adică 
există niște tipare, înţelegi? 

A zâmbit deodată, un surâs neobișnuit de cuceritor, dezvăluindu-şi 
dinții foarte albi și evident falși. 

— Așa funcționează ghicitul. Eu fac asta în fiecare an în timpul 
bâlciului de la hramul bisericii... sau făceam, înainte de război; 
probabil că acum o voi face din nou. Dar intră o fată în cort și mă 
găsește pe mine, îmbrăcată cu un turban cu o pană de fazan, 
împrumutat de la doamna Donaldson și „robe de-o splendoare 
orientală” — ăsta e halatul de casă al vicarului, plin cu desene cu 
fazani şi galben ca soarele —, mă rog, și eu mă uit la ea în timp ce mă 
prefac a-i studia palma, și văd că bluza ei e decoltată până la buric, e 
dată cu un parfum ieftin și cerceii îi atârnă până la umeri. Nu am 
nevoie de un glob de cristal ca să îi spun că până la bâlciul de anul 


viitor va avea un copil. 

Doamna Graham s-a oprit, ochii cenușii strălucind poznași. 

— Deși, dacă palma pe care o citești nu are podoabe, e frumos să 
prezici mai întâi că fata se va căsători curând. 

Am izbucnit în râs şi doamna Graham m-a acompaniat. 

— Așadar, nu vă uitaţi deloc în palmele lor? am întrebat. Vedeţi 
doar dacă poartă sau nu verighete? 

Doamna Graham m-a privit surprinsă. 

— Ah, dar sigur că mă uit. Doar că știu dinainte ce voi vedea. În 
general. 

A dat din cap deasupra palmei mele deschise. 

— Însă nu am mai văzut până acum un asemenea tipar. Degetul 
mare, acum... S-a aplecat în față și l-a atins ușor... nu ar schimba 
foarte mult. Înseamnă că ești încăpăţânată și ai o voință puternică. 
Bănuiesc că soțul dumitale ţi-ar fi putut spune același lucru, a glumit 
ea făcându-mi cu ochiul. La fel și cu acesta, a arătat ea către ridicătura 
cărnoasă de la baza degetului mare. 

— Ce este asta? 

— Se numeşte Muntele lui Venus. 

Și-a strâns afectată buzele subțiri, iar colțurile lor s-au curbat în sus 
împotriva voinţei lor. 

— La un bărbat ai spune că înseamnă că îi plac femeile. La o femeie, 
e puţin diferit. Ca să fiu politicoasă, voi face o mică previziune pentru 
dumneata spunând că soțul dumitale nu are șanse să se îndepărteze 
prea mult de patul conjugal. 

A emis un chicot surprinzător de vesel și de indecent, iar eu am 
simțit sângele năvălindu-mi în obraji. 

Bătrâna menajeră a început din nou să îmi studieze palma, 
împungând cu arătătorul ici și colo pentru a-și sublinia spusele. 

— Acum, aici, o linie a vieţii bine marcată; sănătatea dumitale este 
excelentă şi pare că așa va rămâne. Linia vieții este întreruptă, ceea ce 
înseamnă că existența ţi se va schimba dramatic... mă rog, asta este 
adevărat pentru toată lumea, nu-i așa? Însă a dumitale este mai brutal 
întreruptă decât cele pe care le văd eu de obicei; e toată fragmentată. 
Iar linia căsătoriei este... A dat din nou din cap... este divizată, lucru 
deloc neobișnuit, înseamnă două căsătorii... 

Reacţia mea a fost discretă și imediat suprimată, dar doamna 
Graham a prins tremurul și a ridicat imediat privirea. Mi-am zis că era 
probabil o ghicitoare destul de perspicace în privința asta. Capul 
argintiu s-a clătinat spre mine, liniștitor. 

— Nu, nu, fetițo. Nu înseamnă că i se va întâmpla ceva bunului 
dumitale soț. Doar că dacă s-ar întâmpla, a spus ea subliniind cuvântul 
„dacă” cu o strângere ușoară a palmei, nu vei fi genul care să jelești și 
să îți petreci întreaga viață în doliu. Asta înseamnă că ești unul din 


oamenii care pot iubi din nou dacă pierd prima dragoste. 

A mijit ochii miopi în palma mea plimbându-și ușor o unghie scurtă 
şi crestată de-a lungul liniei căsătoriei. 

— Însă cele mai multe linii divizate sunt rupte... a dumitale este 
bifurcată. 

Şi-a ridicat privirea spre mine cu un zâmbet ștrengăresc: 

— Sigur nu ești vreo bigamă ascunsă, da? 

Am dat din cap râzând. 

— Nu. Când aş avea timp? 

Apoi mi-am întors palma, arătându-i muchia exterioară. 

— Am auzit că semnele mici de pe muchia palmei îți arată câți copii 
vei avea. 

Tonul meu era degajat sau cel puţin așa speram. Muchia palmei 
mele era dezamăgitor de netedă. 

Doamna Graham și-a scuturat mâna disprețuitor la auzul acestei 
idei. 

— Nu! După ce ai un copil sau doi, începi să ai linii acolo. Sau mai 
degrabă începi să le ai pe față. Nu înseamnă nimic înainte. 

— Ah, nu? 

Am simţit o ușurare prostească. Eram pe punctul de a întreba dacă 
liniile adânci de la baza încheieturii mele însemnau ceva (o tendință 
suicidală?), însă atunci am fost întrerupte de reverendul Wakefield 
care a intrat în bucătărie cu ceștile de ceai goale. Le-a pus pe 
scurgător şi a început să caute stângaci și gălăgios prin bufet, cu 
speranța evidentă de a primi ajutor. 

Doamna Graham a ţâșnit în picioare pentru a-şi apăra sanctuarul 
bucătăriei și, împingându-l pe reverend abil într-o parte, s-a pornit să 
pună cele trebuincioase ceaiului pe o tavă pentru pastor și Frank. 
Prelatul m-a tras din calea doamnei Graham. 

— De ce nu veniţi în birou să serviţi încă o ceașcă de ceai împreună 
cu mine și soțul dumneavoastră, doamnă Randall? Am făcut cu 
adevărat o descoperire interesantă. 

Am observat că, în ciuda aparentei stăpâniri de sine, trepida de 
bucuria descoperirii făcute, precum un băiețel cu o broască în 
buzunar. Cu alte cuvinte, trebuia să mă duc în birou să citesc chitanța 
de la spălătorie a căpitanului Jonathan Randall, bonul de la cizmar 
sau vreun alt document la fel de fascinant. 

Frank era atât de absorbit cu documentele ferfenițite, încât abia 
dacă și-a ridicat ochii atunci când am intrat în camera de studiu. Cu o 
strângere de inimă le-a încredinţat mâinilor durdulii ale pastorului și a 
ocolit masa pentru a sta în spatele reverendului Wakefield, privind 
peste umărul său, ca și cum nu putea îndura să piardă din ochi hârtiile 
nici măcar o clipă. 

— Da, am spus politicos frunzărind bucăţile soioase de hârtie. 


Hmmm, da, foarte interesant. 

De fapt, caligrafia întortocheată era atât de decolorată și de 
ornamentată, încât mi se părea inutil să încerc să o descifrez. O foaie 
de hârtie, mai bine conservată decât celelalte, avea un soi de semn 
heraldic pe antet. 

— Ducele de... Sandringham, nu-i așa? am întrebat, cercetând 
emblema cu leopardul culcat și însemnul de sub ea, mai inteligibil 
decât scrisul de mână. 

— Da, într-adevăr, a răspuns vicarul, radiind cu și mai multă 
încântare. Un titlu acum dispărut, știți? 

Nu știam, dar am încuviințat inteligent din cap, fiind obișnuită cu 
pasionaţii de istorie cuprinși de avântul maniac al descoperirii. De cele 
mai multe ori, nu trebuie decât să dai din cap la intervale regulate, 
rostind „Ah, adevărat?” sau „Absolut fascinant” în momentele-cheie. 

După câteva momente în care Frank și vicarul s-au invitat unul pe 
celălalt, celui din urmă i-a revenit onoarea de a-mi vorbi despre 
descoperirea lor. Evident, toată acea hârțogăraie dădea de înţeles că 
strămoșul lui Frank, faimosul Jack Randall cel Negru, nu fusese doar 
un soldat oarecare al Coroanei, ci un agent de încredere — și secret — al 
ducelui de Sandringham. 

— Un fel de agent provocator, nu ți se pare, profesore Randall? i-a 
aruncat înapoi mingea lui Frank, care a prins-o și a fugit cu ea. 

— Da, într-adevăr. Limbajul este cifrat, desigur... 

A întors paginile uşor cu degetul. 

— Ah, într-adevăr? am spus eu. 

— Însă din asta reiese că Jonathan Randall avea misiunea de a 
stârni sentimente iacobite, dacă existau, în rândul familiilor scoțiene 
proeminente din zona garnizoanei sale. Scopul fiind de a da în vileag 
orice baroneţi sau căpetenie de clan care ar putea nutri simpatii 
ascunse în acea direcție. Însă ceva nu se potriveşte. Nu era 
Sandringham însuși suspectat de a fi iacobit? 

Frank s-a întors spre vicar, cu o expresie interogativă. Capul neted și 
chel al prelatului s-a încreţit într-o încruntătură identică. 

— Păi, da, cred că ai dreptate. Dar aşteaptă, să verificăm și la 
Cameron! 

S-a repezit spre biblioteca ticsită cu volume îmbrăcate în piele de 
vițel. 

— EI sigur îl menţionează pe Sandringham. 

— De-a dreptul fascinant, am murmurat. 

Atenţia mi s-a îndreptat spre panoul din plută uriaș care acoperea 
un perete al biroului din podea până în tavan. Conţinea un amestec 
fascinant de obiecte: cele mai multe erau hârtii de un fel sau altul, 
facturi de la gaz, corespondenţă, înștiințări de la Consiliul Diocezan, 
pagini răzlețe de romane, note scrise de vicar, dar și chei, dopuri de 


sticlă și ceea ce părea a fi bucăţi mici de mașină, prinse în cuie și sfori. 

Am examinat la întâmplare acea mulțime de obiecte diverse, cu o 
ureche atentă la discuţia care se purta în spatele meu. (Ducele de 
Sandringham a fost probabil iacobit, s-a stabilit.) Interesul mi-a fost 
atras de un arbore genealogic, prins cu mare atenţie într-o porțiune 
specială, cu patru piuneze, fiecare în câte un colţ. În vârful schemei se 
aflau nume din prima parte a secolului al șaptesprezecelea. Însă 
curiozitatea mi-a fost stârnită de numele înscris pe linia cea mai de jos 
a arborelui: „Roger W. (MacKenzie) Wakefield”. 

— Mă scuzaţi, am spus, întrerupând un ultim schimb de păreri 
aprinse dacă leopardul din însemnul heraldic al ducelui avea în labă 
un crin sau se voia a fi o floare de șofran. Acesta e arborele genealogic 
al fiului dumneavoastră? 

— Poftim? Ah, păi, da, al lui este. 

Distras, vicarul s-a apropiat repede de mine, radiind din nou de 
încântare. A desprins cu mare grijă diagrama din panoul de plută și a 
întins-o pe birou în fața mea. 

— Nu am vrut să își uite propria familie, înțelegeţi? mi-a explicat el. 
Este un neam vechi, cu origini în secolul al șaisprezecelea. 

Arătătorul lui grăsuț a urmărit aproape cu reverență linia 
descendenței. 

— Eu i-am dat numele meu de familie pentru că mi s-a părut mai 
potrivit, din moment ce locuieşte în casa mea, însă nu am vrut să uite 
de unde se trage. Mi-e teamă că familia mea nu e ceva cu care să te 
lauzi, genealogic vorbind, s-a strâmbat el cu părere de rău. Vicari și 
preoți, cu câţiva librari intercalați pentru varietate, abia își pot urmări 
descendența până prin jurul anului 1762 sau pe acolo. Registrele nu s- 
au păstrat foarte bine, a mai rostit el, dând din cap întristat de lipsa de 
interes a strămoșilor săi față de genealogie. 

Se făcuse târziu când în sfârşit am părăsit vicariatul, după ce 
prelatul promisese că va duce depeșele la oraş pentru a le copia la 
prima oră a dimineţii. Frank a pălăvrăgit fericit despre agenţi secreți și 
iacobiți tot drumul înapoi spre pensiunea doamnei Baird. În cele din 
urmă a remarcat că eu nu scoteam un cuvânt. 

— Ce s-a întâmplat, iubirea mea? a întrebat el luându-mi braţul 
grijuliu. Nu te simţi bine? 

Întrebarea fusese pusă pe un ton în care se amestecau grija și 
speranța. 

— Nu, mă simt chiar bine. Doar că mă gândeam... 

Am ezitat, deoarece mai discutasem chestiunea înainte. 

— Mă gândeam la Roger. 

— Roger? 

Am oftat, pierzându-mi răbdarea. 

— Te rog, Frank! Cum poți fi atât de... împrăștiat! Roger, fiul 


reverendului Wakefield. 

— Ah. Da, desigur, a răspuns el confuz. Încântător copil. Ce e cu el? 

— Păi... sunt mulți copii ca el. Orfani. 

Mi-a aruncat o privire severă și a dat din cap. 

— Nu, Claire. Mi-ar plăcea, cu adevărat, însă ţi-am spus ce părere 
am despre adopţie. Pur și simplu... nu m-aş putea atașa cu tot sufletul 
de un copil care nu este... sânge din sângele meu. Fără îndoială că 
este ridicol şi egoist din partea mea, dar asta simt. Poate îmi voi 
schimba părerea, în timp, dar acum... 

Am făcut câțiva pași în tăcere. Deodată s-a oprit și s-a întors cu fața 
spre mine, apucându-mi mâinile. 

— Claire, a rostit el cu vocea răgușită, eu îmi doresc să avem un 
copil al nostru. Tu ești cel mai important lucru din lume pentru mine. 
Mai presus de orice, îmi doresc să fii fericită, însă vreau... mă rog, 
vreau să te păstrez pentru mine. Îmi este teamă că un copil străin, 
unul cu care nu am avea o adevărată legătură, mi s-ar părea un intrus 
şi l-aș respinge. Dar dacă aș putea să îți dăruiesc un copil, să îl simt 
crescând în tine, să îl văd născându-se... atunci aș simți că acest copil 
este mai mult ca... o continuare a ta, poate. Și a mea. Un adevărat 
membru al familiei. 

Mă privea cu ochii mari, rugători. 

— Da, bine. Înţeleg. 

Am acceptat să abandonez subiectul... pentru moment. 

M-am întors pentru a continua drumul, însă Frank a întins mâna 
după mine și m-a luat în braţe. 

— Claire, te iubesc! 

Tandreţea din vocea lui era copleșitoare şi mi-am sprijinit fruntea 
de sacoul lui, simțind căldura și forța brațelor sale înconjurându-mă. 

— Și eu te iubesc. 

Am stat îmbrăţișaţi o clipă, legănându-ne ușor în bătaia vântului 
care mătura strada. Deodată Frank s-a tras ușor înapoi, zâmbind. 

— Oricum, a șoptit el, netezindu-mi părul zburlit de pe obraji, încă 
mai încercăm, nu-i așa? 

— Mai încercăm, i-am zâmbit. 

Mi-a luat mâna, cuibărind-o cald sub brațul său, și ne-am întors la 
pensiunea noastră. 

— Ce zici, încercăm acum? 

— Da. De ce nu? 

Am luat-o la pas, mână în mână, înapoi spre Gereside Road. Abia 
când am văzut Baragh Mhor, piatra pictă ce se înalță la colțul străzii, 
mi-am amintit de megaliții preistorici. 

— Am uitat! am exclamat. Trebuie să îţi arăt ceva extraordinar. 

Frank și-a coborât privirea spre mine şi m-a strâns mai aproape de 
el. 


— Şi eu am ceva extraordinar să îţi arăt, mi-a spus el zâmbind cu 
gura până la urechi, strângându-mă de mână. Tu poţi să îmi arăţi 
mâine. 

A doua zi, însă, am avut alte treburi de făcut. Uitasem că plănuisem 
o excursie de o zi la Marea Vale a Loch Ness. 

Aveam un drum lung cu mașina până acolo și am plecat dis-de- 
dimineață, înainte de răsăritul soarelui. După ce am fugit prin aerul 
înghețat până la mașina care ne aștepta, a fost confortabil să mă 
relaxez sub pătură și să simt căldura strecurându-se din nou în mâini 
și picioare. Împreună cu căldura a venit și o moleșeală din cele mai 
plăcute și am adormit fericită pe umărul lui Frank, ultima imagine 
conștientă fiind capul șoferului conturat în roșul răsăritului de soare 
pe cerul întunecat al zorilor. 

Când am ajuns trecuse de ora nouă, iar ghidul pe care îl angajase 
Frank ne aştepta pe malul lacului cu o luntre mică de pescuit. 

— Și dacă sunteţi de acord, domnule, m-am gândit să dăm o fugă în 
jos pe lac, până la castelul Urquhart. Poate luăm o mică gustare acolo 
înainte să ne continuăm drumul. 

Ghidul nostru, un bărbat mărunt cu o înfățișare aspră într-o cămașă 
decolorată de vreme și pantaloni cadrilaţi, a aranjat coșul de picnic 
frumos sub banchetă și mi-a oferit o mână noduroasă, ajutându-mă să 
urc în ambarcaţiune. 

Era o zi frumoasă, cu frunzișul înmugurit al malurilor abrupte 
tremurând în oglinda încreţită a lacului. Călăuza noastră, în ciuda 
aparentei asprimi, era vorbăreață și știa o mulțime de lucruri, 
arătându-ne insulele, castelele și ruinele care mărgineau lacul lung și 
îngust. 

— Vedeţi acolo, acela este castelul Urquhart. A întins mâna spre 
zidul neted din piatră, abia vizibil printre copaci. Sau ce a mai rămas 
din el. A fost blestemat de vrăjitoarele Văii și a avut parte de multe 
nenorociri. 

Ne-a spus povestea lui Mary Grant, fiica stăpânului castelului, și a 
iubitului ei, Donald Donn, fiul poet al lui MacDonald de Bohuntin. 

Tatăl fetei, care nu era de acord cu obiceiurile lui MacDonald de a 
„sălta” orice vită întâlnită în cale (o profesie străveche și onorabilă în 
Highland, ne-a asigurat călăuza noastră), le-a interzis tinerilor să se 
vadă, însă ei i-au ignorat porunca. Tatăl a aflat de asta, l-a atras pe 
Donald într-o capcană și l-a prins. Condamnat la moarte, tânărul a 
implorat să fie decapitat precum un gentilom, și nu spânzurat ca un 
hoț de rând. Rugămintea i-a fost ascultată și tânărul a fost dus la 
eşafod spunând întruna: „Diavolul îl va smulge pe Lordul de Grant din 
pantofi şi Donald Donn nu va fi spânzurat.” Și nu a fost, căci legenda 
spune că țeasta lui s-a rostogolit de pe butuc și a zis „Mary, ridică-mi 


capul”. 

M-am înfiorat și Frank şi-a trecut un braț în jurul meu. 

— S-a păstrat un fragment dintr-unul din poemele sale, a rostit el 
încet. Ale lui Donald Donn. Spune așa: 


Mâine, unde-mi stau picioarele, acolo îmi va sta și capul. 
Nu aveţi nicio milă de îndurerata mea fecioară, 
Mary a mea, cea frumoasă, cu ochi de căprioară? 


I-am luat mâna într-a mea și am strâns-o uşor. 

După ce s-au depănat povești după poveşti despre trădare, crime și 
violență, părea că lacul și-a câștigat pe drept reputaţia sinistră. 

— Dar monstrul? am întrebat, cercetând cu privirea într-o parte, 
spre adâncurile întunecate. 

Părea cu totul potrivit într-un asemenea decor. 

Călăuza noastră a ridicat din umeri și a scuipat în apă. 

— Păi, ceva tot e cu lacul ăsta. Sunt povești, sigur, despre o dihanie 
antică și malefică ce trăia pe vremuri în adâncuri. I s-au adus și 
sacrificii — vaci şi uneori chiar și bebeluşi, aruncaţi în apă în coșuri de 
răchită, a rostit, scuipând din nou. Și unii spun că lacul ar fi fără fund 
- are o gaură în centru care e mai adâncă decât orice lac din Scoţia. 
Pe de altă parte..., a spus el și ridurile dese din jurul ochilor i s-au 
adâncit și mai mult, era aici o familie, venită din Lancashire. În urmă 
cu câțiva ani au năvălit în secţia de poliție din Invermoriston, țipând 
că văzuseră monstrul ieșind din apă și ascunzându-se printre ferigi. Au 
spus că era o arătare teribilă, acoperită cu păr roșu și niște coarne 
înspăimântătoare și că mesteca ceva, sângele picurându-i din gură. 

A ridicat o mână, liniștindu-mă în urma exclamaţiei de groază care 
îmi scăpase. 

— Polițistul pe care l-au trimis acolo a venit înapoi și a zis că, în 
fine, în afară de sângele care curgea din gură, restul descria foarte 
precis... 

A făcut o pauză pentru efect. 

— O frumoasă vacă scoțiană, rumegând liniștită între ferigi! 

Am vâslit până la jumătatea lacului înainte să debarcăm pentru un 
prânz târziu. Acolo am întâlnit mașina care ne-a condus înapoi prin 
Vale. Pe drum nu ne-am întâlnit cu niciun animal mai îngrozitor decât 
cu o vulpe roșie aflată în mijlocul drumului, care și-a ridicat surprinsă 
botul în care avea un animal mic ce atârna lipsit de viață, când ne-am 
apropiat de ea într-o curbă. Vulpea a făcut un salt și s-a cățărat pe 
malul lacului, ageră ca o umbră. 

Se făcuse foarte târziu când ne-am înapoiat cu mers șovăitor pe 
drumul ce ducea la casa doamnei Baird, însă ne-am agăţat unul de 
celălalt în pragul ușii, în timp ce Frank bâjbâia după cheie, încă 


râzând de evenimentele din timpul zilei. 

Abia când ne dezbrăcam pentru a ne băga în pat mi-am amintit să îi 
povestesc lui Frank despre cercul de pietre miniatural de la Craigh na 
Dun. Oboseala i s-a evaporat într-o clipă. 

— Adevărat? Și ştii unde este? Absolut minunat, Claire! a exclamat 
bucuros și a început să cotrobăiască prin valiza lui. 

— Ce cauţi? 

— Ceasul deșteptător! a răspuns, trăgându-l afară. 

— Pentru ce îți trebuie ceasul deșteptător? am întrebat uimită. 

— Vreau să mă trezesc la timp ca să le văd. 

— Pe cine să vezi? 

— Pe vrăjitoare. 

— Vrăjitoare? Cine ţi-a spus că sunt vrăjitoare? 

— Vicarul, a răspuns Frank, evident încântat de glumă. Menajera lui 
e una din ele. 

Gândindu-mă la respectabila doamnă Graham, am pufnit într-un râs 
ironic: 

— Nu fi ridicol! 

— Mă rog, nu sunt chiar vrăjitoare. De sute de ani, Scoţia este plină 
de vrăjitoare — le-au ars până târziu în secolul al optsprezecelea —, dar 
acestea se pare că sunt din neamul druizilor sau cam așa ceva. Nu cred 
că sunt vrăjitoare în sensul modern al cuvântului — adică nu din acelea 
care îl preaslăvesc pe diavol. Dar vicarul mi-a povestit că este un grup 
în sat care încă respectă ritualurile străvechi, atunci când se celebra 
soarele. El nu îndrăzneşte să se arate foarte interesat de asemenea 
lucruri, înţelegi, din cauza poziţiei lui, însă pe de altă parte e prea 
curios ca să le ignore cu totul. El nu știe unde au loc ceremoniile, însă 
dacă se găseşte un cerc din pietre în apropiere, atunci acolo trebuie să 
mergem. 

Şi-a frecat palmele, încântat de descoperire. 

— Ce noroc! 

Când te trezești odată cu noaptea în cap să pleci în căutarea 
aventurii e o glumă. Dar de două ori în două zile aduce a masochism. 

Iar de data aceasta nu mai aveam nici mașină caldă cu pături și 
termosuri cu ceai. Urcam poticnit, pe jumătate adormită de-a lungul 
potecii care ducea în vârful dealului în urma lui Frank, împiedicându- 
mă de rădăcini și stâlcindu-mi degetele de la picioare de pietre. Era 
frig și ceaţă și mi-am înfipt și mai adânc pumnii în buzunarele 
cardiganului. 

Un ultim salt peste buza dealului și cercul de pietre uriașe se înălța 
în fața ochilor noștri, pilonii de piatră fiind abia vizibili în lumina 
sumbră dinaintea răsăritului. Frank a rămas nemișcat, admirându-i, în 
timp ce eu m-am prăbușit peste cea mai apropiată piatră, abia 


trăgându-mi sufletul. 

— Ce frumuseţe! a murmurat el. 

S-a strecurat fără zgomot spre marginea exterioară a cercului, 
silueta sa întunecată dispărând în mijlocul siluetelor mai înalte ale 
menhirelor. Pe cât de frumoase erau, pe atât de stranii. Am simțit un 
fior, care nu era pricinuit în totalitate de frig. 

Cei care construiseră cercul de pietre ştiau ce fac, dacă unul din 
scopurile lui era să te impresioneze. 

Frank s-a întors după o clipă. 

— Încă nu e nimeni aici, a şoptit deodată în spatele meu, făcându- 
mă să tresar. Hai cu mine, am găsit un loc unde ne putem ascunde. 

Lumina venea acum dinspre est, doar o nuanţă de argintiu palid la 
orizont, însă suficientă cât să nu mă împiedic în timp ce Frank mă 
conducea printr-o deschizătură pe care o găsise în niște tufe de anini 
în apropierea capătului potecii. În interiorul aglomerării de tufe era o 
mică deschizătură, în care abia încăpeam amândoi în picioare, umăr la 
umăr. De acolo se vedeau bine poteca și interiorul cercului de pietre, 
la o distanță nu mai mare de șapte metri. M-am întrebat din nou ce fel 
de misiuni avusese Frank în timpul războiului. În mod cert părea să 
ştie foarte bine cum să te mişti pe nesimţite în întuneric. 

Somnoroasă cum eram, nu îmi doream altceva decât să mă 
ghemuiesc sub un tufiș primitor și să mă întorc la somn. Din păcate, 
nu aveam loc, așa că am continuat să stau în picioare, trăgând cu 
ochiul în josul potecii în așteptarea druizilor care urmau să apară. Îmi 
înţepenise spatele și picioarele mă dureau, însă nu mai putea dura 
mult; lumina cenușie de la est se transformase într-un roz palid, și am 
socotit că a rămas mai puţin de o jumătate de ceas până la ivirea 
zorilor. 

Prima a apărut aproape la fel de discret precum Frank. Nu s-a auzit 
decât un zgomot foarte slab când piciorul ei a dislocat o piatră mică 
aproape de buza dealului, apoi capul cu păr argintiu, frumos coafat, a 
răsărit tăcut pe potecă. Doamna Graham. Așadar, era adevărat. 
Menajera vicarului era îmbrăcată cu o fustă din tweed și un palton de 
lână, cu o boccea albă sub braţ. S-a făcut nevăzută în spatele unui bloc 
de piatră, tăcută precum o nălucă. 

Celelalte au apărut la scurtă vreme după aceea, câte una, câte două 
sau trei pe potecă, cu chicote înfundate și șoapte care erau iute 
înghițite pe măsură ce ajungeau în preajma cercului de pietre. 

Le-am recunoscut pe câteva dintre ele. Era acolo doamna Buchanan, 
poștărița satului, cu părul blond proaspăt coafat permanent, din care 
se răspândea o mireasmă puternică de Evening in Paris. Mi-am înăbușit 
un hohot de râs. Vasăzică așa arăta un druid modern! 

Erau cincisprezece în total, toate femei, cu vârste diferite, de la 
șaizeci şi ceva ai doamnei Graham până la o tânără abia trecută de 


douăzeci de ani, pe care o zărisem, în urmă cu două zile, împingând 
un landou prin fața magazinelor. Erau îmbrăcate bine, ca pentru un 
mers dur pe jos, fiecare având câte o boccea. Fără prea multe vorbe, s- 
au făcut nevăzute în spatele pietrelor sau al tufișurilor, ieșind fără 
bocceluţe și cu braţele descoperite, înveșmântate complet în alb. Am 
simțit un miros de săpun de rufe când una dintre ele a trecut foarte 
aproape de tufișul nostru de anini și mi-am dat seama că purtau 
cearşafuri de pat, înfășurate în jurul trupului și înnodate pe umăr. 

S-au adunat în afara cercului de menhire, formând un șir de la cea 
mai în vârstă la cea mai tânără și au rămas în tăcere, așteptând. 
Lumina dinspre est a devenit mai puternică. 

Când soarele a început să se ridice deasupra liniei orizontului, șirul 
de femei a început să se miște, pășind încet printre două blocuri de 
piatră. Cea din frunte le-a condus direct în centrul cercului și pe urmă 
de jur împrejur, cu același pas măsurat, maiestuoase ca niște lebede 
într-o procesiune circulară. 

Conducătoarea s-a oprit deodată, și-a înălțat braţele și a pășit în 
centrul cercului. Ridicându-și chipul spre perechea cea mai estică de 
megaliți, a strigat cu o voce înaltă. Nu foarte tare, însă destul de clar 
încât să fie auzită în cerc. Ceața nemișcată i-a prins cuvintele și le-a 
făcut să reverbereze, de parcă ar fi venit din toate direcţiile, de parcă 
pietrele însele le-ar fi rostit. 

Chemarea, orice ar fi însemnat ea, a fost rostită din nou de 
dansatoare. Căci în acel moment au început să danseze. Fără a se 
atinge, dar cu brațele întinse unele spre altele, se legănau și se 
unduiau, continuând să se miște în cerc. Deodată, cercul s-a rupt în 
jumătate. Șapte dintre dansatoare se mișcau circular, în sensul acelor 
de ceasornic. Celelalte se mișcau în sensul opus. Cele două semicercuri 
treceau unul pe lângă celălalt tot mai repede, uneori formând un cerc 
complet, alteori o linie dublă. Iar în centru, conducătoarea stătea 
complet nemișcată, emițând la intervale regulate acel strigăt ascuţit de 
jale, într-o limbă demult moartă. 

Trebuie să fi fost ridicole și poate chiar erau. O adunare de femei 
îmbrăcate în cearșafuri, multe dintre ele voinice și departe de a fi 
agile, dansând în cerc în vârful unui deal. Însă părul mi s-a zbârlit la 
auzul strigătului lor. 

Ca la un semn, s-au oprit toate odată și s-au întors cu faţa spre 
soarele care răsărea, stând în două semicercuri, cu un spațiu liber 
între jumătăţile cercului astfel format. În clipa în care soarele a urcat 
deasupra orizontului, lumina lui a inundat aerul dintre cele două 
pietre estice, tăind printre jumătăţile cercului și lovind uriașa piatră 
despicată din capătul opus al cercului de pietre. 

Femeile au rămas o clipă nemișcate în umbra celor două 
semicercuri, de fiecare parte a razei de soare. Apoi doamna Graham a 


rostit ceva în acea limbă stranie, de această dată cu o voce joasă. S-a 
întors pe călcâie și a plecat, cu spatele drept, cu buclele argintii 
strălucind în soare, de-a lungul potecii de lumină. Fără un cuvânt, 
dansatoarele au pășit în urma ei. Au trecut una câte una prin 
despicătura menhirului principal și au dispărut în tăcere. 

Ne-am ghemuit în tufele de anini până când femeile, acum râzând și 
pălăvrăgind normal, și-au recuperat hainele și au plecat în grup pe 
potecă spre sat, îndreptându-se spre casa vicarială pentru a-și bea 
cafeaua. 

— Dumnezeule! m-am întins, încercând să îmi  dezmorțesc 
picioarele și spatele. Ce spectacol, nu-i așa? 

— Minunat! a exclamat entuziasmat Frank. Nu aș fi vrut să îl pierd 
pentru nimic în lume. 

S-a strecurat dintre tufe precum un șarpe, lăsându-mă să mă extrag 
dintre crengi, în timp ce el alerga de acolo-colo în interiorul cercului, 
cu nasul în pământ, ca un câine de vânătoare. 

— Ce anume cauţi? am întrebat. 

Am intrat în interiorul inelului ezitând o clipă, însă acum soarele 
era sus pe cer și megaliții, deşi rămăseseră la fel de impresionanți, își 
pierduseră mult din aerul sumbru și amenințător din zori. 

— Semne, mi-a răspuns el, târându-se în palme și genunchi, cu ochii 
ţintă la iarba scurtă care acoperea pământul. Cum au știut de unde să 
înceapă şi unde să se oprească? 

— Bună întrebare. Eu nu văd nimic. 

Aruncându-mi însă privirea peste pământ, am zărit o plantă 
interesantă crescând în apropierea bazei unuia din blocurile înalte de 
piatră. Nu-mă-uita? Nu, probabil că nu; florile de un albastru-închis 
aveau un miez portocaliu. Intrigată, am întins mâna spre ea. Frank, cu 
un auz mai fin decât al meu, a sărit în picioare și mi-a prins brațul, 
împingându-mă în afara cercului cu o clipă înainte ca una dintre 
dansatoarele din zori să intre din cealaltă parte. 

Era domnișoara Grant, femeia micuță și îndesată care, după cum 
arăta și silueta ei, ținea cofetăria de pe strada principală a orășelului. 
Femeia a aruncat o privire mioapă în jur, apoi a bâjbâit în buzunar 
după ochelari. Îndesându-și-i pe nas, a pășit în jurul cercului, 
repezindu-se în final la agrafa de păr pierdută, pentru care se 
întorsese. Prinzând-o înapoi în părul ei lucios și des, domnișoara Grant 
nu dădea semne că s-ar grăbi să se întoarcă la muncă. Dimpotrivă, s-a 
aşezat pe un bolovan, rezemându-se cu spatele de unul din giganţii 
din piatră, cu un aer tovărășesc, și și-a aprins degajată o ţigară. 

Lângă mine, Frank a scos un oftat mut de exasperare. 

— Păi, a concluzionat el, resemnat, probabil că ar fi mai bine să 
plecăm. După cum pare, domnișoara ar putea sta acolo întreaga 
dimineaţă. Şi oricum nu am observat vreun semn distinctiv pe iarbă. 


— Am putea reveni mai târziu, am sugerat, curioasă încă despre 
acea floare albastră. 

— Da, bine. 

Dar era evident că nu mai era interesat de cercul în sine, ci de 
detaliile ceremoniale. La coborâre, m-a descusut întruna, îndemnându- 
mă să îmi amintesc cât mai bine cuvintele pe care le auzisem și 
sincronizarea dansului. 

— Scandinavă, a spus el în cele din urmă, cu satisfacție. Cuvintele 
de la rădăcină sunt în scandinava veche, sunt aproape sigur de asta. 
Dar dansul... a rostit dând din cap îngândurat. Nu, dansul este mult 
mai vechi. Dar există şi dansuri vikinge în cerc, a spus, ridicându-și 
sprâncenele critic, de parcă eu aș fi sugerat că nu ar exista. Dar felul 
în care își schimbau formaţia și cum dansau în două grupuri, asta... 
hm... asta e ca la... în fine, unele din modelele desenate pe vasele 
campaniforme prezintă o dispunere asemănătoare, dar pe urmă... 
hmmm. 

A căzut într-una din transele lui academice, bombănind în barbă din 
când în când. Transa i-a fost brusc întreruptă când s-a împiedicat de 
un obstacol neaşteptat, aproape de baza dealului. A întins braţele cu 
un țipăt surprins, în timp ce picioarele i-au alunecat de sub el și s-a 
rostogolit pe ultimii câțiva metri de coborâș, oprindu-se brusc într-o 
tufă de hasmaţuchi. 

M-am repezit la vale în urma lui, însă l-am găsit stând deja în 
picioare în mijlocul tulpinilor tremurătoare. 

— Eşti bine? am întrebat, deși se vedea că nu păţise nimic. 

— Cred că da. 

Și-a trecut absent o mână peste frunte, dându-și pe spate părul 
închis la culoare. 

— În ce m-am împiedicat? 

— În asta. 

Am ridicat o conservă de sardine, aruncată de vreun călător mai 
devreme. 

— Una din neplăcerile civilizației. 

— Ah! 

Mi-a luat-o din mână, a privit înăuntru și a aruncat-o peste umăr. 

— Păcat că e goală. Mi-e cam foame după excursia asta. Am putea 
să o rugăm pe doamna Baird să ne servească un mic dejun târziu. 

— Am putea, i-am răspuns, netezindu-i șuvițele de păr rebele. Dar la 
fel de bine putem ajunge cu puţin timp înaintea prânzului. 

Privirea mea a întâlnit-o pe a lui. 

— Ah! a răspuns el din nou, de data aceasta pe un ton complet 
diferit. 

M-a mângâiat ușor pe braţ, apoi pe gât, degetul mare gâdilându-mi 
lobul urechii. 


— Am putea. 

— Dacă nu ţi-e foarte foame, am rostit. 

Cealaltă mână și-a făcut loc pe spatele meu. Cu degetele răsfirate, 
m-a tras tandru spre el, palma coborându-și mângâierea. Buzele lui s- 
au deschis uşor și a suflat ușor de-a lungul gâtului, respirația lui 
delicată gâdilându-mi sânii. 

M-a așezat cu grijă pe iarbă, florile diafane de hasmaţuchi părând să 
plutească prin aer în jurul lui. S-a aplecat spre mine și m-a sărutat 
gingaș, în timp ce îmi desfăcea nasturii rochiei, unul câte unul, 
tachinându-mă, oprindu-se cât să întindă mâna înăuntru și să se joace 
cu sfârcurile mele umflate de dorință. În cele din urmă a desfăcut 
rochia de la guler până la talie. 

— Ah! a spus din nou, iarăși cu un alt ton. Precum catifeaua albă. 

Glasul îi era răgușit, iar părul îi căzuse din nou pe frunte, însă nu a 
mai încercat să îl dea pe spate. 

Mi-a desfăcut sutienul cu un gest expert al degetului mare și s-a 
aplecat să îmi venereze senzual sânii. Apoi s-a retras și, prinzându-mi 
sânii cu amândouă mâinile, și-a plimbat palmele peste ei până s-au 
întâlnit între cele două umflături și, fără a se opri, le-a plimbat iarăși 
în sus fără grabă, trasându-mi linia coastelor până la spate. Sus și din 
nou jos și în cercuri, până când am gemut și m-am întors spre el. Și-a 
înfipt buzele în ale mele și m-a lipit de el până când coapsele noastre 
s-au îmbinat. Și-a aplecat capul spre gâtul meu, mușcându-mă ușor de 
lobul urechii. 

Mâna care îmi mângâia spatele a alunecat tot mai jos și mai jos, 
oprindu-se deodată surprinsă. A mai pipăit o dată, apoi Frank și-a 
ridicat capul și s-a uitat la mine, rânjind. 

— Ce avem noi aici, deci? a întrebat el, imitând un polițist de ţară. 
Sau, mai degrabă, ce nu avem noi aici. 

— Suntem doar pregătiți, am răspuns cu afectare. Infirmierele sunt 
educate să anticipeze evenimentele neprevăzute. 

— Serios, Claire, a murmurat el, strecurându-și mâna sub rochia 
mea și peste coapsă până la căldura moale și neacoperită dintre 
picioarele mele, ești persoana cu cel mai ascuţit simț practic pe care 
am cunoscut-o vreodată. 

Frank a venit prin spatele meu în timp ce stăteam în fotoliul din 
salon în acea seară cu o carte voluminoasă deschisă în poală. 

— Ce faci aici? a întrebat el, cu mâinile odihnindu-se ușor pe umerii 
mei. 

— Caut o plantă, am răspuns, strecurând un deget printre file 
pentru a ști unde rămăsesem. Cea pe care am văzut-o în cercul de 
piatră. Vezi... am deschis repede cartea, poate fi campanulacee, sau 
gentianacee, polemoniacee, boraginacee, care sunt, cel mai probabil, 


variațiuni de Nu-mă-uita, dar poate fi și o variantă a acesteia, 
Anemone patens. 

Am întins degetul spre o ilustrație colorată a unui dedițel. 

— Nu cred că era genţiană de vreun fel, petalele nu erau perfect 
rotunde, dar... 

— Păi, de ce nu te duci până acolo să o culegi? a sugerat el. Domnul 
Crook ţi-ar putea împrumuta rabla lui sau... nu, am o idee mai bună. 
Ia mașina doamnei Baird, e mai sigură. De la șosea până la baza 
dealului e distanță mică. 

— Și pe urmă urcușul de aproape o mie de metri, am spus. De ce 
eşti atât de interesat de floarea aceea? 

M-am întors ridicându-mi privirea spre el. Lustra din salon îi 
contura capul cu o linie subțire aurie, precum gravura medievală a 
unui sfânt. 

— Nu planta mă interesează. Dar dacă tot urci până acolo, aș vrea 
să arunci o privire în afara cercului de pietre. 

— Așa, am răspuns amabilă. Să văd ce? 

— Urme de foc, a spus el. În toate documentele pe care le-am putut 
citi despre Beltane, focul e întotdeauna menţionat în ritualuri. Cu 
toate acestea, femeile pe care le-am văzut azi-dimineață nu au aprins 
focul. Poate că au aprins focul de Beltane cu o noapte înainte și s-au 
întors a doua zi dimineaţă pentru dans. Deși documentele susțin că 
cirezile de vaci aprind focul. În interiorul cercului nu era nicio urmă 
de foc, a adăugat el. Însă noi am plecat înainte să îmi treacă prin 
minte să verific în exteriorul lui. 

— Prea bine, am spus și am căscat. 

Două dimineţi începute devreme începeau să se facă simţite. Am 
închis cartea și m-am ridicat. 

— Cu condiţia să nu fiu nevoită să mă trezesc înainte de nouă. 

De fapt era aproape unsprezece când am ajuns la cercul de pietre. 
Ploua mărunt şi eram udă până la piele, căci nu mă gândisem să iau o 
pelerină. Am inspectat în grabă zona din afara cercului, dar, dacă 
fusese vreodată un foc acolo, cineva se străduise să șteargă orice 
urmă. 

Planta a fost uşor de găsit. Era acolo unde îmi aminteam, la baza 
celui mai înalt dintre blocurile de piatră. Am luat câteva exemplare și 
le-am pus în batistă pentru moment, cu intenţia să le așez cum trebuie 
atunci când aveam să ajung înapoi la mașina mică a doamnei Baird, 
unde îmi lăsasem ierbarele grele. 

Cel mai înalt dintre megaliții din cerc era o piatră crăpată, cu o 
despicătură verticală care despărţea cele două blocuri masive. În mod 
straniu, cele două jumătăţi fuseseră despărțite din motive 
necunoscute. Deşi era clar că suprafețele se potriveau, între ele se 
căsca un gol de șaizeci sau nouăzeci de centimetri. 


De undeva din apropiere se auzea un zbârnâit înfundat. Am crezut 
că ar putea fi un stup de albine cuibărit în vreo crevasă și am pus 
mâna pe piatră pentru a mă apleca în despicătură. 

Piatra a scos un țipăt asurzitor. 

M-am tras îndărăt cât de repede am putut, mișcându-mă atât de 
iute, încât m-am împiedicat de iarba scurtă și am căzut cu o bufnitură. 
Am măsurat piatra cu privirea, în timp ce broboane de transpiraţie îmi 
acopereau fruntea. 

Nu mai auzisem un asemenea sunet niciodată la vreo ființă vie. Îmi 
este imposibil să îl descriu. Aș putea doar spune că este soiul de țipăt 
pe care l-ai putea aștepta din partea unei pietre. A fost oribil. 

Celelalte pietre au început și ele să țipe. Era un zgomot de luptă și 
urlete de bărbați agonizând și nechezat de cai zdrobiți. 

Am dat violent din cap sperând că sunetul va înceta, însă țipătul a 
continuat. M-am ridicat și m-am îndreptat împiedicat spre marginea 
cercului. Sunetele mă împresurau, făcându-mi capul să se învârtă și 
dinții să mă doară. Privirea a început să mi se tulbure. 

Nu știu acum dacă m-am îndreptat intenționat spre despicătură din 
piatra mare sau dacă a fost ceva accidental, o bâjbâială oarbă prin 
ceața zgomotului. 

Odată, călătorind în timpul nopţii, am adormit pe bancheta de lângă 
şofer într-o mașină care mergea, legănată de zumzetul motorului și de 
mișcare, într-o iluzie a unei imponderabilități senine. Şoferul a intrat 
prea repede pe un pod și a pierdut controlul volanului, iar eu m-am 
trezit din visul plutitor direct în lumina orbitoare a farurilor și cu 
senzația ameţitoare că mă prăbușeam cu mare viteză. Acea tranziție 
abruptă este cea mai aproape de senzaţia pe care am trăit-o, însă este 
departe de adevăr. 

Pot doar spune că în acel moment câmpul vizual mi s-a contractat 
într-un singur punct întunecat, apoi a dispărut cu totul, lăsând în 
urmă nu beznă, ci un vid luminos. Pot spune că mă simțeam de parcă 
mă învârteam sau că eram trasă afară din mine însămi. Toate aceste 
impresii sunt adevărate, însă niciuna dintre ele nu redă senzația pe 
care am trăit-o de dislocare completă, ca și cum aș fi fost izbită cu 
putere de ceva ce nu era acolo. Adevărul este că nimic nu s-a mișcat, 
nu s-a schimbat și nimic nu părea să se fi petrecut, dar cu toate 
acestea am trăit un sentiment de teroare fundamentală atât de 
puternic, încât mi-am pierdut orice noţiune despre cine, sau ce, sau 
unde mă aflu. Eram în inima haosului și nu aveam nicio putere 
mentală sau fizică să mă apăr împotriva lui. 

Nu pot spune că mi-am pierdut cu adevărat cunoștința, însă cu 
siguranță nu am mai știut de mine o vreme. M-am „trezit”, dacă pot 
spune așa, când m-am împiedicat de o piatră aproape de poalele 
dealului. Pe ultima porțiune a coborâșului mai mult am alunecat și m- 


am oprit într-o tufă mare de iarbă de la baza dealului. 

Mă simţeam slăbită și ameţită. M-am târât spre un pâlc de puieți de 
stejar și m-am rezemat de unul dintre ei pentru a mă ridica în 
picioare. De undeva din apropiere se auzea o amestecătură confuză de 
ţipete, care mi-a amintit de sunetele pe care le auzisem și le simțisem 
în cercul de piatră. Cu toate acestea, tonul de violență neomenească 
dispăruse: acesta era sunetul natural al unui conflict omenesc și m-am 
întors spre el. 


3. BĂRBATUL DIN PĂDURE 


Când i-am zărit, bărbaţii erau la o oarecare distanță. Doi sau trei, 
îmbrăcaţi în kilturi, alergând ca niște diavoli printr-o poiană nu foarte 
mare. În depărtare se auzea un zgomot pe care, cu o oarecare uimire, 
l-am identificat a fi bubuit de arme. 

Eram destul de convinsă că încă aveam halucinații când sunetul 
împușcăturilor a fost urmat de apariţia a cinci sau șase bărbați 
îmbrăcaţi în vestoane stacojii şi pantaloni până la genunchi, agitându- 
şi muschetele. Am clipit nedumerită, holbându-mă la ei. Mi-am trecut 
mâna prin fața ochilor și am ridicat două degete. Am văzut două 
degete, toate la locul lor și în regulă. Vederea nu îmi fusese afectată. 
Am mirosit precaută aerul. Mirosul puternic vegetal al copacilor 
primăvara și o mireasmă subtilă de trifoi de la smocul din apropierea 
picioarelor mele. Nicio iluzie olfactivă. 

Mi-am pipăit capul. Nicio durere nicăieri. Așadar improbabil să mă 
fi lovit acolo. Pulsul ușor accelerat, dar constant. 

Deodată strigătele îndepărtate s-au amestecat cu alte sunete. S-a 
auzit tropot de copite și câţiva cai s-au repezit galopând spre mine, 
călăriți de scoțieni cu fuste, chiuind în galică. M-am ferit din calea lor 
cu o agilitate care îmi sugera că nu suferisem nicio vătămare fizică, 
făcând abstracţie de starea mea mentală. 

Apoi am avut revelaţia, când unul din bărbaţii îmbrăcaţi în vestoane 
roșii, trântit la pământ de unul din scoţienii care galopau, a ridicat 
pumnul și l-a agitat teatral în urma cailor. Desigur. Un film! Am dat 
din cap dezamăgită de lipsa mea de perspicacitate. Turnau vreun film 
de epocă, asta era tot. Unul din acele Prinţul-cel-frumos-în-pribegie, 
fără îndoială. 

În regulă. Indiferent de meritul artistic, echipa de filmare nu mi-ar 
mulțumi dacă aș introduce o notă de neautenticitate istorică în 
filmările lor. Am făcut stânga-mprejur în pădure, cu intenția să ocolesc 
poiana și să ies la șosea, unde lăsasem mașina. Plimbarea era însă mai 
anevoioasă decât anticipasem. Pădurea era tânără și deasă cu tufe 


joase care mi se agățau de haine. Trebuia să pășesc cu grijă printre 
puieții deșirați, desprinzându-mi poalele rochiei de mărăcini pe 
măsură ce înaintam. 

Dacă ar fi fost un șarpe, aș fi călcat pe el. Stătea atât de tăcut printre 
arbuști, încât ai fi zis că crescuse din pământ și nu l-am văzut până 
când a întins o mână spre mine şi m-a apucat de braţ. 

Tovarășul lui mi-a pus palma peste gură și m-au târât cu spatele 
înapoi în crângul de stejari, în timp ce mă zbăteam sălbatic, cuprinsă 
de panică. Cel care mă ţinea, oricine ar fi fost, nu părea cu mult mai 
înalt decât mine, însă avea niște braţe considerabil mai puternice. Am 
simțit în nări o discretă mireasmă florală, ca o apă de lavandă, și încă 
ceva, mai iute, amestecate cu mirosul puternic și înțepător de 
transpiraţie bărbătească. În timp ce ramurile reveneau la locul lor în 
urma noastră, am observat totuși ceva familiar la antebraţul și palma 
care îmi încolăceau talia. 

Am dat din cap, eliberându-mi gura. 

— Frank! am izbucnit. Pentru numele lui Dumnezeu, de-a ce te joci? 

Eram pe de o parte ușurată să îl găsesc acolo și pe de altă parte 
iritată de o asemenea glumă proastă. Neliniștită cum eram din pricina 
experienței mele printre pietre, nu aveam chef de asemenea jocuri. 

Brațele m-au eliberat, dar chiar în clipa în care mă întorceam spre 
el, am simţit că ceva nu era în regulă. Nu era doar apa de colonie 
nefamiliară, ci ceva mai subtil. Am rămas țintuită locului, simțindu-mi 
părul de pe ceafă ridicându-se. 

— Nu ești Frank, am murmurat. 

— Nu sunt, a încuviințat el, măsurându-mă cu mult interes. Deși pe 
un văr de-al meu îl cheamă Frank. Dar nu cred că m-ai confundat cu 
Frank al meu, doamnă. Nu semănăm deloc unul cu celălalt. 

Nu știu cum arăta vărul bărbatului, însă el însuși ar fi putut fi 
fratele lui Frank. Aceeași constituție suplă și mlădioasă, cu oase 
subțiri; aceleași linii cioplite ale chipului; sprâncenele drepte și ochii 
mari, căprui; și același păr închis la culoare, cu bucle moi căzându-i pe 
frunte. 

Însă părul acestui bărbat era lung, prins la ceafă cu o curelușă de 
piele. Iar pielea smeadă ca a unui ţigan purta urmele a luni, nu, a ani 
întregi de înfruntat vremea, și nu bronzul auriu palid pe care îl 
căpătase Frank în timpul vacanței noastre scoțiene. 

— Cine ești? am întrebat simțindu-mă tot mai neliniștită. 

Deși Frank avea numeroase rude şi cunoștințe, credeam că le cunosc 
pe toate din partea englezească a familiei. Cu siguranță, niciunul 
dintre ei nu arăta ca acel bărbat. Și cu siguranţă Frank mi-ar fi vorbit 
despre orice rudă apropiată care locuia în Scoţia. Nu doar că mi-ar fi 
vorbit, ci ar fi insistat să o vizităm, înarmaţi cu obișnuita colecţie 
genealogică de diagrame şi notițe, în căutarea oricărui amănunt al 


istoriei de familie în legătură cu faimosul Jack Randall cel Negru. 

Străinul şi-a ridicat sprâncenele la întrebarea mea. 

— Cine sunt? Și eu ţi-aș putea adresa aceeași întrebare, doamnă, și 
din motive mult mai întemeiate. 

Privirea lui mă examina pe îndelete din cap până în picioare, 
plimbându-se cu un soi de apreciere impertinentă peste rochia de 
pânză subțire cu imprimeu cu bujori pe care o purtam, întârziind cu o 
expresie stranie de amuzament pe picioarele mele. Nu înțelegeam 
deloc de ce mă priveşte astfel și asta îmi dădea o stare de nervozitate. 
Am făcut câțiva pași în spate, dar m-am oprit brusc când m-am lovit 
de trunchiul unui copac. 

Bărbatul și-a mutat în cele din urmă privirea și a întors capul. Era ca 
şi cum își luase brațul constrictiv din jurul meu și am răsuflat ușurată, 
realizând abia atunci că îmi ținusem respirația. 

Se întorsese să își ridice haina, aruncată peste creanga de jos a unui 
puiet de stejar. A îndepărtat cele câteva frunze agățate în stofă și a dat 
să îl îmbrace. 

Trebuie să fi respirat cu zgomot, căci și-a ridicat din nou privirea. 
Haina era de un roșu-sângeriu, cu cozi lungi și fără revere, cu nasturi 
până jos. Căptușeala din piele de bivol a manșetelor întoarse se 
întindea pe mai bine de doisprezece centimetri de-a lungul mânecii și 
o tresă aurie strălucea înfășurată în jurul unui epolet. Era o haină de 
dragon, o haină de ofițer. Apoi mi-am dat seama... cum de nu mă 
gândisem, era un actor din filmul pe care îl zărisem în cealaltă parte a 
pădurii. Deși sabia scurtă pe care a început să și-o prindă la cingătoare 
părea remarcabil mai realistă decât orice obiect de recuzită pe care îl 
văzusem vreodată. 

M-am sprijinit de scoarța trunchiului din spatele meu și i-am simțit 
soliditatea reconfortantă. Mi-am încrucișat braţele protectiv la piept. 

— Cine mama naibii ești? am întrebat încă o dată. 

De data aceasta, întrebarea a ieșit pe o voce răgușită care suna 
speriată chiar și pentru urechile mele. De parcă nu m-ar fi auzit, 
bărbatul mi-a ignorat întrebarea, încheindu-și pe îndelete nasturii care 
coborau de-a lungul pieptului tunicii sale. Abia când a terminat și-a 
îndreptat din nou atenţia către mine. A făcut o plecăciune sardonică, 
cu mâna la inimă. 

— Nobilul Jonathan Randall, căpitan al Maiestăţii Sale, Comandant 
al Regimentului al Optulea de Dragoni, la dispoziția dumitale, 
doamnă. 

M-am întors și am luat-o la fugă. Respirația îmi zgâria pieptul în 
timp ce pătrundeam prin perdeaua de stejari şi anini, ignorând 
mărăcinii, urzicile, pietrele, buştenii căzuţi la pământ, tot ce era în 
calea mea. Am auzit un strigăt în spatele meu, însă eram mult prea 
speriată pentru a detecta direcția din care venea. 


Am alergat orbește, crengile zgâriindu-mi obrajii și brațele, gleznele 
răsucindu-mi-se în timp ce cădeam în gropi și mă împiedicam de 
pietre. În mintea mea nu mai era loc pentru nicio formă de 
raționament; tot ce voiam era să fug cât mai departe de acel bărbat. 

Un corp greu m-a lovit cu putere în partea de jos a spatelui și am 
căzut în faţă cât eram de lungă, aterizând cu o bufnitură care m-a 
lăsat fără suflare. Două braţe puternice m-au întors fără milă pe spate 
şi căpitanul Jonathan Randall s-a ridicat în genunchi deasupra mea. 
Respira greu și își pierduse sabia în timp ce alergase după mine. Avea 
părul vâlvoi, era murdar și părea teribil de înfuriat. 

— Ce mama dracului faci alergând ca o nebună? a urlat el. 

O altă buclă de păr castaniu i s-a desprins și s-a ondulat pe lângă 
frunte, făcându-l să semene și mai tulburător de mult cu Frank. 

S-a aplecat şi m-a prins de braţe. Încă încercând să îmi recapăt 
răsuflarea, m-am luptat să mă eliberez, reușind doar să îl trag în jos 
peste mine. Și-a pierdut echilibrul și a căzut cât era de lung, trântindu- 
mă încă o dată la pământ. Spre surprinderea mea, asta a părut să îi 
alunge enervarea. 

— Ah, îți place, nu-i așa? a chicotit el. Aș fi mai mult decât dornic 
să îți fac pe plac, Chuckie, dar s-a nimerit că ţi-ai ales un moment 
nepotrivit. 

Greutatea lui îmi apăsa coapsele în pământ și o piatră mică îmi 
intrase dureros în spate, mai jos de talie. M-am zvârcolit să o împing 
într-o parte. Bărbatul și-a frecat coapsele de mine și brațele lui mi-au 
imobilizat umerii. Buzele mi s-au deschis de indignare. 

— Cum îndrăz... am început, însă el și-a aplecat capul și m-a 
sărutat, punând capăt scurt protestelor mele. 

Limba lui a dat buzna în gura mea și m-a explorat cu o familiaritate 
îndrăzneață, hoinărind și scufundându-se, retrăgându-se și avântându- 
se din nou. Apoi, la fel de brusc precum începuse, bărbatul s-a tras 
îndărăt. 

— Foarte bine, Chuck, a spus el bătându-mă ușor cu palma peste 
obraz. Poate mai târziu, când voi avea timp berechet să mă ocup de 
tine așa cum trebuie. 

Între timp îmi recăpătasem suflul și l-am folosit. Am tipat direct în 
urechea lui, făcându-l să sară în sus de parcă i-aș fi băgat un fir încins 
în ea. Am profitat de avantajul mișcării lui pentru a-mi ridica 
genunchiul și i l-am înfipt în partea expusă, trântindu-l pe spate în 
frunzișul plin de noroi. 

M-am ridicat chinuit în picioare. Bărbatul s-a rostogolit expert și a 
venit lângă mine. Mi-am aruncat disperată privirea împrejur, căutând 
o cale de scăpare, însă eram prinși la baza uneia din acele stânci de 
granit magnifice care se ivesc atât de abrupt din pământul Highlands. 
Bărbatul mă prinsese într-un loc în care peretele stâncii se curba în 


interior, formând o scobitură puţin adâncă. S-a postat în fața mea, 
blocându-mi accesul spre povârniș, cu brațele sprijinindu-se între 
pereții stâncii, cu o expresie de curiozitate amestecată cu furie pe 
chipul întunecat și frumos. 

— Cu cine erai? a întrebat el cu un glas poruncitor. Cine e Frank? 
Nu am niciun soldat cu numele ăsta în companie. Sau este vreun 
bărbat care locuieşte prin apropiere? a întrebat zâmbind batjocoritor. 
Nu miroși a balegă, deci nu ai fost cu vreun fermier. Și oricum, arăţi 
niţel cam scumpă pentru cât își pot permite țăranii din zonă. 

Am strâns pumnii şi mi-am ridicat bărbia. Nu aveam să tolerez 
insinuările măscăriciului ăstuia. 

— Nu am nici cea mai vagă idee despre ce vorbeşti și ţi-aș fi 
recunoscătoare dacă mi-ai da voie să trec odată! am spus, adoptând 
cel mai autoritar ton de infirmieră de care eram capabilă. 

În general, avea efectul scontat asupra soldaților și rezidenţilor 
tineri, însă de data aceasta n-a reuşit decât să-l amuze pe căpitanul 
Randall. Îmi reprimam încăpățânată sentimentele de panică și 
dezorientare care îmi fluturau pe sub coaste precum un stol de 
porumbei speriați. 

A dat din cap încet, studiindu-mă încă o dată amănunțit. 

— Încă nu, Chuckie. Mă întreb, a rostit el pe un ton degajat, de ce 
ar umbla o curvă pe afară în combinezon, dar cu pantofi de stradă? Și 
chiar unii foarte eleganţi, aș spune, a adăugat el, aruncând o privire 
spre pantofii mei simpli, fără toc, din piele maro. 

— O ce? am exclamat. 

M-a ignorat cu totul. Privirea i s-a întors spre fața mea și deodată a 
făcut un pas în față, cuprinzându-mi obrajii între mâini. I-am apucat 
încheietura și m-am smucit. 

— Dă-mi drumul! 

Degetele îi erau tari precum oţelul. Ignorându-mi eforturile de a mă 
elibera, mi-a întors capul dintr-o parte în alta, în lumina palidă a 
soarelui de după-amiază. 

— Ai pielea unei doamne, mă jur, a murmurat el ca pentru sine. 

S-a aplecat în față, adulmecând. 

— Şi un parfum franțuzesc în păr. 

Apoi mi-a dat drumul. Am început să îmi frec obrazul indignată, 
vrând parcă să şterg atingerea pe care încă o mai simțeam pe piele. 

— Hainele și parfumul au fost poate cumpărate de patronul tău, a 
gândit el cu voce tare, dar chiar și vorba ţi-e ca a unei doamne. 

— Mulţumesc foarte mult! am răspuns enervată. Acum dă-te din 
calea mea. Mă așteaptă soțul meu; dacă nu mă întorc în zece minute, 
va veni să mă caute. 

— Ah, soțul dumitale? 

Expresia de admiraţie batjocoritoare s-a mai diminuat puțin, însă nu 


a dispărut cu totul. 

— Și, mă rog, care e numele soțului? Şi unde e? Și de ce îi îngăduie 
soției să umble singură prin pădurile pustii aproape dezbrăcată? 

Îmi deconectasem acea parte a minţii care se zbătea încercând să 
înţeleagă ceva din întâmplările acelei după-amiezi. Acum reușise să se 
elibereze suficient de mult, încât să îmi spună că, oricât de absurdă ar 
fi situaţia, dacă i-aș dezvălui bărbatului numele de familie al lui 
Frank, același cu al lui, nu aș face decât să am și mai multe necazuri. 
Refuzând așadar să îi răspund, am încercat să mă strecor pe lângă el. 
Însă unul din braţele sale musculoase mi-a blocat trecerea, în timp ce 
mâna cealaltă s-a întins să mă cuprindă. 

Deasupra noastră s-a auzit deodată un vâjâit urmat imediat de o 
ceață înaintea ochilor mei și de o bufnitură înfundată. Căpitanul 
Randall era la pământ la picioarele mele, sub ceea ce părea o masă de 
zdrenţe vechi, răsuflând din greu. Un pumn cafeniu și puternic a 
răsărit din grămadă și a coborât fulgerător cu o forță impresionantă 
peste ceea ce cu siguranţă trebuie să fi fost un obstacol osos, după 
pârâitul care s-a auzit în următoarea clipă. Picioarele agitate ale 
căpitanului, încălțate cu cizme înalte din piele maro lustruită, s-au 
liniștit dintr-odată. 

M-am trezit holbându-mă într-o pereche de ochi negri ageri. Mâna 
vânjoasă care abătuse temporar atenţiile nedorite ale căpitanului era 
strânsă ca o menghină de antebraţul meu. 

— Cine naiba mai ești și tu? am întrebat uimită. 

Salvatorul meu, dacă îl puteam numi astfel, era cu câţiva centimetri 
mai scund decât mine și slăbănog, însă braţele goale, proeminente, 
erau toate numai mușchi ce ieșeau din cămașa zdrenţuită, dând 
impresia că trupul lui părea a fi construit dintr-un material elastic 
precum arcurile de pat. Nu era nicio frumusețe, cu obrazul ciupit de 
vărsat, fruntea îngustă și maxilarele lăsate. 

— Pe aici. 

M-a tras de braţ, iar eu, uluită de viteza cu care se petrecuseră 
ultimele evenimente, l-am urmat ascultătoare. 

Noul meu tovarăș și-a făcut loc agil prin desișul cu anini, a cotit 
brusc pe lângă un bolovan uriaș și ne-am trezit deodată pe o cărare. 
Deși era acoperită cu ierburi înalte și tufe de grozamă și atât de 
şerpuită încât nu era niciodată vizibilă pe o porțiune de mai mult de 
doi metri, nu încăpea nicio îndoială că ne aflam pe o potecă ce ducea 
pieptiș spre culmea unui deal. 

Abia mai târziu, când ne strecuram cu grijă pe versantul îndepărtat 
al dealului, mi-am recăpătat suflul și curajul să îl întreb încotro ne 
îndreptam. Neprimind niciun răspuns de la tovarășul meu, am mai 
întrebat o dată, pe un ton ceva mai ridicat. 

— Încotro mergem? 


Spre marea mea surpriză, s-a întors spre mine, cu chipul 
schimonosit și m-a împins în afara potecii. În clipa în care voiam să 
protestez, mi-a pus o mână peste gură şi m-a tras la pământ, 
protejându-mă cu trupul lui. 

„Nu din nou!” mi-am zis și am încercat disperată să mă eliberez, 
când am auzit ce auzise și el și m-am liniștit deodată. Se auzeau 
oameni care strigau și răspundeau, acompaniate de sunete de pași grei 
prin apă. Vorbeau fără îndoială englezește. M-am zbătut cu toată forța 
să îmi eliberez gura. Mi-am înfipt dinții în mâna bărbatului și abia am 
avut răgazul să îmi dau seama că degetele lui aveau gust de hering 
murat când ceva m-a lovit peste ceafă și am văzut negru în fața 
ochilor. 

Căsuţa din piatră s-a ivit dintr-odată înaintea noastră prin ceața 
întunecată a nopţii. Ferestrele erau acoperite cu scânduri bine fixate, 
lăsând doar un firicel de lumină să se întrevadă. Neștiind cât timp 
trecuse de când îmi pierdusem cunoștința, nu puteam spune cât de 
departe era acest loc de dealul Craigh na Dun sau de orășelul 
Inverness. Eram călare, eu pe șa în faţa bărbatului care mă capturase, 
cu mâinile legate de oblânc, însă nu era nicio potecă, așadar înaintam 
destul de anevoios. 

Probabil nu trecuse foarte mult timp de când leşinasem; nu păream 
să am vreun semn de la izbitură și nici vreun alt efect nedorit al 
loviturii, în afară de o porțiune dureroasă la ceafă. Tovarășul meu, un 
bărbat care nu părea să facă risipă de cuvinte, răspunsese tuturor 
întrebărilor, rugăminților şi remarcilor mele tăioase cu același 
mormăit universal scoțian care poate fi reprodus fonetic prin 
„Mmmmhm”. Dacă aș fi avut îndoieli referitoare la naționalitatea 
bărbatului, acest răspuns ar fi fost suficient pentru a le alunga. 

Ochii mi se obișnuiseră treptat cu lumina tot mai scăzută a serii în 
timp ce calul își croia drum printre bolovani și buruieni, astfel încât 
am fost orbită atunci când am trecut de la întunericul aproape 
complet de afară în ceea ce părea o lumină orbitoare înăuntru. Pe 
măsură ce ochii mi s-au obișnuit cu ea, am putut observa că singura 
încăpere a casei era luminată doar de un foc, câteva lumânări și o 
lampă cu ulei cu o înfățișare primejdios de învechită. 

— Ce ai acolo, Murtagh? 

Bărbatul cu înfățișare de nevăstuică m-a apucat de braț și m-a 
împins clipind în lumina focului din cămin. 

— O târfă englezoaică, Dougal, după vorbă. 

Erau câțiva bărbaţi în cameră, cu toţii măsurându-mă din ochi, din 
câte am băgat de seamă, unii cu interes, alții cu poftă nedisimulată. 
Rochia îmi fusese ruptă în diverse locuri în timpul peripeţiilor din 
acea după-amiază și am făcut în grabă inventarul stricăciunilor. 


Privind în jos, am văzut curba sânilor ivindu-se printr-o crăpătură și 
eram convinsă că și bărbații adunaţi în cameră o puteau vedea. Am 
socotit că o încercare de a trage marginile crăpăturii laolaltă nu ar 
face altceva decât să le stârnească și mai mult atenţia; în loc de asta, 
am ales un chip la întâmplare și l-am înfruntat îndrăzneţ cu privirea, 
în speranţa că astfel voi distrage atenţia fie a bărbatului, fie a mea. 

— Eh, arătoasă, sassenach sau nu, a spus bărbatul, un individ gras, 
cu haine soioase, așezat lângă foc. 

Ţinea în mână un codru de pâine și nu s-a deranjat să îl lase jos 
când s-a ridicat şi a venit spre mine. Mi-a ridicat bărbia cu podul 
palmei, dându-mi la o parte părul de pe față. Câteva firimituri de 
pâine mi-au alunecat pe gulerul rochiei. Ceilalți bărbaţi s-au adunat 
ciopor în jurul nostru, o grămadă de tartane și mustăți, duhnind a 
transpirație și a alcool. Abia atunci am văzut că purtau kilturi — fapt 
neobișnuit chiar și pentru această parte a Highlands. Nimerisem în 
toiul unei întruniri a unei societăți a clanurilor sau poate al unei 
reuniuni a vreunui regiment? 

— Vino aici, domniţă. 

Un bărbat solid cu barbă neagră a rămas așezat la o masă de lângă 
fereastră când mi-a făcut semn să mă apropii. După aerul autoritar, 
părea să fie șeful acestei bande. Bărbaţii s-au dat la o parte fără 
tragere de inimă în timp ce Murtagh m-a tras înainte, arogându-și, 
după toate aparențele, drepturile la pradă. 

Bărbatul brunet m-a măsurat atent din priviri, cu un chip golit de 
orice expresie. Era chipeș, mi-am zis și nu dușmănos. Cu toate acestea, 
avea cute adânci între sprâncene. Nu era chipul unui bărbat pe care să 
vrei să îl superi. 

— Care e numele dumitale, domniță? 

Vocea îi era ușoară pentru un bărbat de mărimea lui, nu basul 
profund pe care m-aș fi aşteptat să îl aud ieșind din pieptul uriaș. 

— Claire... Claire Beauchamp, am răspuns, hotărându-mă în ultima 
clipă să îmi folosesc numele de fată. 

Dacă aveau de gând să ceară bani pentru mine, nu voiam să îi ajut 
dându-le un nume care i-ar putea conduce la Frank. Și nu eram sigură 
că voiam ca acești bărbați cu înfățișare aspră să știe cine sunt înainte 
ca eu să aflu cine sunt ei. 

— Şi cu cine mă rog crezi că... 

Bărbatul brunet m-a ignorat, un obicei de care începeam deja să mă 
plictisesc. 

— Beauchamp? Sprâncenele stufoase s-au ridicat și restul bărbaţilor 
au fremătat, surprinși. Un nume francez, așa știu eu, nu? 

De fapt bărbatul pronunțase corect numele meu în franceză, deși eu 
îi oferisem pronunțarea englezească obișnuită de „Beecham”. 

— Da, așa este, am răspuns, oarecum mirată. 


— Unde ai găsit-o pe fată? a întrebat Dougal, întorcându-se spre 
Murtagh, care își potolea setea dintr-o ploscă din piele. 

Bărbatul mărunt și oacheș a ridicat din umeri. 

— La baza lui Craigh na Dun. Stătea de vorbă cu un anume căpitan 
al dragonilor pe care întâmplător îl cunosc, a adăugat el, ridicând din 
sprâncene cu subînțeles. Păreau să nu se înțeleagă dacă doamna e sau 
nu e curvă. 

Dougal m-a măsurat încă o dată cu o privire atentă, cântărind 
fiecare detaliu al rochiei mele de pânză cu imprimeu și al pantofilor 
mei de plimbare. 

— Înţeleg. Și care era poziţia doamnei în discuţia asta? a întrebat el, 
cu un accent sarcastic pe cuvântul „doamnă” pe care am ales să îl 
ignor. 

Am remarcat că, deși accentul lui scoțian era mai puţin pronunţat 
decât al bărbatului pe nume Murtagh, era totuși suficient de pregnant 
încât cuvântul să sune aproape, deși nu chiar, ca „domnă”. 

Chipul întunecat al lui Murtagh părea amuzat; cel puțin un colț al 
buzelor sale subțiri s-a ridicat. 

— A spus că nu e. Căpitanul însuși părea să se îndoiască în privința 
asta şi se gândea să verifice chestiunea. 

— Și noi am putea face la fel, la o adică. 

Bărbatul gras cu barbă neagră a pășit spre mine rânjind, îndesându- 
şi mâinile în centura de la brâu. M-am dat înapoi cât de repede am 
putut, însă nu aveam unde să mă duc, având în vedere dimensiunile 
cabanei. 

— Ajunge, Rupert. 

Dougal a continuat să mă scruteze încruntat, însă vocea lui avea 
autoritate şi Rupert s-a oprit, dezamăgit, făcând o grimasă comică. 

— Nu sunt un adept al violului și oricum nu avem timp de asta. 

Această declaraţie politică era de bun augur pentru mine, în ciuda 
principiilor morale dubioase care stăteau la baza ei, însă privirile fățiș 
lascive ale unora dintre ceilalți bărbaţi îmi dădeau o stare de 
nervozitate. Mă simțeam absurd de inconfortabil, de parcă aș fi apărut 
în public în lenjerie intimă. Și deși nu aveam nici cea mai vagă idee 
despre ce puneau la cale acești bandiți, păreau de-a dreptul periculoși. 
Mi-am mușcat limba, înghițindu-mi o serie de remarci mai mult sau 
mai puțin nesăbuite care îmi stăteau pe buze. 

— Ce spui, Murtagh? l-a întrebat Dougal pe bărbatul care mă răpise. 
Nici măcar nu pare să fie interesată de Rupert. 

— Asta nu-i o dovadă, a obiectat un bărbat scund, pleșuv. Nu i-a dat 
încă niciun sfanț. Nu te poţi aștepta de la vreo muiere să se uite la 
unul ca Rupert fără niscaiva parale... ca arvună, a adăugat spre marea 
veselie a tovarășilor săi. 

Dougal a curmat hohotele de râs cu un gest abrupt și a întors iute 


capul spre ușă. Bărbatul pleşuv, încă rânjind, s-a strecurat obedient în 
întuneric. Murtagh, care nu se alăturase veseliei generale, mă măsura 
cu o privire încruntată. A dat din cap, făcând o șuviță subțire să îi 
joace pe frunte. 

— Nu, a spus el cu hotărâre. Nu am idee ce ar putea fi — sau cine —, 
dar îmi pun la bătaie cea mai bună cămașă că nu-i curvă. 

Speram că, în acest caz, cea mai bună cămașă a lui nu era cea de pe 
el, care nu prea merita să fie pusă la bătaie. 

— Păi tu træ’ să știi, că ai văzut destule la viaţa ta, a răspuns Rupert 
zeflemitor, însă a fost redus la tăcere de un mormăit ursuz al lui 
Dougal. 

— O să rezolvăm enigma asta mai târziu, a răspuns Dougal repezit. 
Avem de parcurs o distanță bună în noaptea asta și trebuie mai întâi 
să facem ceva cu Jamie, nu poate călări aşa. 

M-am retras în penumbra din apropierea focului, încercând să trec 
neobservată. Bărbatul pe care îl strigau Murtagh îmi dezlegase mâinile 
înainte de a mă conduce acolo. Speram să mă pot strecura afară în 
timp ce ei ar fi ocupați în altă parte. Atenția bărbaţilor se îndreptase 
acum spre un tânăr ghemuit pe un scăunel într-un colț. Abia își 
ridicase fruntea în timpul intrării şi interogatoriului meu. Își ținuse 
capul aplecat, cu un braț strângând umărul opus, legănându-se uşor 
înainte și înapoi din pricina durerii. 

Dougal a împins blând pumnul strâns deoparte. Unul dintre bărbați 
a tras tartanul care îl acoperea pe tânăr, dezvăluind o cămașă murdară 
şi plină de sânge. Un bărbat mărunțel cu o mustață groasă a venit din 
spatele băiatului cu un cuţit de vânătoare și, ţinând ridicată cămașa de 
guler, a tăiat-o peste piept și de-a lungul mânecii, astfel încât a căzut 
de pe umăr. 

Mi s-a tăiat respiraţia, la fel ca și altor câtorva dintre ei. Tânărul era 
rănit; o rană adâncă și neregulată se căsca pe umăr, iar sângele curgea 
șuvoi pe pieptul lui. Însă mai șocantă era articulaţia umărului. În 
partea aceea răsărise o cocoașă teribilă, iar brațul îi atârna într-un 
unghi nefiresc. 

— Hmmm, a bombănit Dougal. E sărit din articulaţie, bietul 
prostănac. 

Tânărul a ridicat pentru prima dată privirea. Deși crispat de durere 
şi acoperit cu o barbă roșcată, era un chip jovial și puternic. 

— Un glonț de muschetă m-a trântit din șa și m-am aruncat cu 
braţele înainte. Am căzut la pământ cu toată greutatea pe braț și, poc! 
s-a rupt. 

— Chiar poc! 

Bărbatul cu mustață, un scoțian educat, judecând după accent, îi 
palpa umărul, făcându-l pe tânăr să se schimonosească de durere. 

— Rana nu e gravă. Glonţul a trecut direct prin umăr, și rana e 


curată 

— Sângele curge destul de liber. 

A luat o bucată de pânză murdară de pe masă și a folosit-o pentru a 
încerca să oprească hemoragia. 

— Nu prea știu ce să fac cu încheietura. Avem nevoie de un vraci să 
o pună la loc așa cum trebuie. Nu poți călări așa, nu-i așa, Jamie? 

„Muschetă?” am gândit uimită. „Vraci?” 

Tânărul a dat din cap, alb la față. 

— Doare destul de tare când stau nemișcat. N-aș putea struni un cal. 

A strâns ochii, mușcându-și puternic buza de jos. 

— Păi, nu-l putem lăsa aici, nu-i așa? a întrebat Murtagh agitat. 
Englezoii nu-s foarte buni la prins urma pe întuneric, dar vor da de 
ascunzătoarea noastră mai devreme sau mai târziu, cu sau fără 
obloane trase peste geamuri. Și Jamie cu greu ar putea trece drept un 
fermier nevinovat cu o gaură de glonț în umăr. 

— Nu-ţi face griji, i-a replicat Dougal scurt. Nu am de gând să îl las 
în urmă. 

Mustăciosul a oftat. 

— Vasăzică, nu avem încotro. Va trebui să încercăm să îi forțăm 
încheietura la loc. Murtagh, tu și cu Rupert îl ţineţi, iar eu o să încerc 
să fac asta. 

Priveam cu compasiune în timp ce bărbatul a ridicat brațul 
tânărului de încheietură și cot și a început să îl împingă în sus. 
Unghiul nu era foarte bun; trebuie să îi fi cauzat dureri îngrozitoare. 
Transpiraţia curgea pe obrajii tânărului, însă nu a scos niciun sunet în 
afară de un geamăt surd. Deodată s-a aplecat în față, împiedicat să nu 
cadă doar de brațul pe care bărbaţii îl ţineau. 

Unul dintre ei a scos dopul unei ploști din piele și i-a lipit-o de buze. 
Damful de alcool nedistilat mi-a pătruns în nări, în colțul în care 
stăteam. Tânărul a tușit și a icnit, dar a înghiţit fără să protesteze, 
lichidul arămiu scurgându-i-se pe rămășițele cămășii. 

— Ești gata să mai încercăm o dată, băiete? a întrebat bărbatul 
pleşuv. Sau poate ar trebui să încerce Rupert, a sugerat el întorcându- 
se către banditul ghemuit, cu barba neagră. 

Rupert, astfel invitat, și-a flexat mâinile de parcă ar fi fost pe 
punctul de a arunca o buturugă și a ridicat încheietura tânărului, cu 
intenţia evidentă de a pune la loc umărul prin forță; o operație, după 
cum era clar, care avea fără îndoială să îi rupă braţul ca pe o coadă de 
mătură. 

— Să nu cumva să faci una ca asta! 

Cu orice gând raţional subjugat de furia profesională, m-am repezit 
în față, ignorând privirile uimite ale bărbaților din jurul meu. 

— Ce spui acolo? s-a răţoit la mine bărbatul pleșuv, evident iritat de 
intervenția mea. 


— Spun că îi veți rupe brațul dacă îl veţi întoarce așa, i-am replicat 
enervată. Daţi-vă la o parte, vă rog. 

L-am împins uşor cu cotul pe Rupert înapoi și am luat încheietura 
pacientului în mâna mea. Tânărul părea la fel de uluit ca și ceilalți, 
dar nu s-a împotrivit. Pielea îi era foarte caldă, însă nu părea să aibă 
febră. 

— Trebuie să aduci osul din partea superioară a brațului în unghiul 
potrivit înainte de a-l direcționa înapoi în articulaţie, am spus, icnind 
în timp ce îi ridicam încheietura și îi împingeam cotul spre corp. 

Tânărul era foarte solid; brațul îi era greu precum plumbul. 

— Aceasta e partea cea mai grea, l-am avertizat. 

I-am prins cotul în palmă, pregătită să îl împing în sus și în interior. 

Buzele i s-au strâmbat, încercând să schițeze un zâmbet. 

— Nu poate să doară mai rău decât acum. Hai. 

Transpiraţia îmi curgea acum și mie pe obraji. Să repoziționezi 
articulația umărului este dificil în orice condiţii. La un bărbat uriaș, la 
câteva ore de la dislocare, cu mușchii acum umflați și presând pe 
articulaţie, sarcina avea să îmi ceară toată forța de care eram capabilă. 
Focul era periculos de aproape; speram că nu ne vom rostogoli 
amândoi, dacă articulaţia avea să se smucească. 

Deodată umărul a scos un poc! ușor și articulaţia era la loc pe 
poziție. Pacientul a privit uimit. A ridicat o mână, incredul, și s-a 
pipăit. 

— Nu mai doare! 

Un zâmbet larg de uşurare i s-a întins pe chip, iar ceilalți bărbaţi au 
izbucnit în urale și aplauze. 

— Va durea. 

Transpiram din pricina epuizării, însă eram încântată de rezultat și 
mândră de mine. 

— Va fi mai sensibil câteva zile. Nu trebuie să mişti articulația două 
sau trei zile, iar când o vei folosi din nou, mișc-o foarte încet la 
început. Să te oprești imediat dacă doare și să pui comprese calde pe 
ea în fiecare zi. 

În timp ce făceam aceste recomandări, am realizat că pacientul mă 
asculta respectuos, dar ceilalți bărbați mă priveau cu un amestec de 
uimire și nedisimulată suspiciune. 

— Sunt infirmieră, înțelegeți, am explicat, simțind cumva nevoia să 
mă apăr. 

Ochii lui Dougal, ca și cei ai lui Rupert, au căzut pe sânii mei și s-au 
fixat acolo cu un soi de fascinaţie îngrozită. După un schimb de 
priviri, ochii lui Dougal s-au îndreptat din nou spre chipul meu. 

— Cum zici dumneata, a rostit el, ridicându-și sprâncenele la mine. 
Pentru o doică, pari să ai talente de tămăduitor. Poţi opri sângerarea 
în rana băiatului, ca să poată sta în șa? 


— Da, pot pansa rana, am răspuns, iritată. Dacă aveţi ceva cu care 
să i-o pot pansa. Şi ce vrei să spui cu „doică”? Și de ce crezi că aş vrea 
să vă ajut, mă rog? 

Întrebările mele au fost ignorate în vreme ce Dougal s-a întors și a 
vorbit cu o femeie ghemuită într-un colț într-o limbă pe care am 
recunoscut-o vag ca fiind galică. Înconjurată de ceata de bărbaţi, nu o 
remarcasem până atunci. Mi s-a părut că era îmbrăcată ciudat, într-o 
fustă jerpelită lungă și o bluză cu mâneci lungi, acoperită pe jumătate 
cu un soi de corsaj sau vestă. Întreaga ei înfăţişare avea un aer 
grosolan, inclusiv chipul. Privind în jur, am observat că locuința în 
care ne aflam nu doar că nu avea curent electric, dar nici instalație 
sanitară interioară; poate asta era o scuză pentru murdăria din jur. 

Femeia a făcut o reverență scurtă și, trecând în grabă pe lângă 
Rupert și Murtagh, a început să caute într-un cufăr din lemn vopsit de 
lângă foc, apărând în cele din urmă cu un maldăr de cârpe soioase. 

— Nu, astea nu sunt bune, am spus, atingându-le precaută. Rana 
trebuie dezinfectată mai întâi, apoi bandajată cu o pânză curată, dacă 
nu avem pansamente sterile. 

În jurul meu sprâncenele se ridicau. 

— Dezinfectată? a rostit bărbatul mărunţel, cu grijă. 

— Da, exact, am răspuns ferm, crezându-l sărac cu duhul, în ciuda 
accentului său educat. Toată murdăria trebuie îndepărtată de pe rană, 
care trebuie tratată cu o soluție care să împiedice apariția infecţiei și 
să ajute vindecarea. 

— Cum ar fi? 

— Cum ar fi iodul, am răspuns. 

Observând că nimeni nu părea să înțeleagă ceva, am încercat din 
nou. 

— Mertiolat? Fenol diluat? am sugerat. Sau poate doar alcool? 

Priviri ușurate, în sfârșit găsisem un cuvânt pe care păreau să îl 
cunoască. Murtagh mi-a îndesat plosca de piele în mâini. Am oftat de 
frustrare. Ştiam că scoțienii sunt primitivi, însă această situație era 
aproape incredibilă. 

— Uitaţi, am spus cât de răbdător am putut. De ce nu îl ducem în 
oraș? Nu poate fi departe și sunt sigură că vom găsi un doctor care să 
se ocupe de el. 

Femeia a căscat ochii la mine. 

— Ce oraș? 

Bărbatul solid pe nume Dougal ignora discuţia noastră, aruncând 
priviri precaute în bezna din jurul marginii perdelei. A lăsat-o să cadă 
la loc și s-a îndreptat fără zgomot spre ușă. Bărbaţii au rămas tăcuţi 
când el s-a făcut nevăzut în noapte. 

S-a înapoiat imediat, aducându-l pe bărbatul pleşuv și mirosul rece 
şi pătrunzător al pinilor întunecaţi. A dat din cap drept răspuns la 


privirile interogative ale bărbaților. 

— Nu, nimic în apropiere. Plecăm imediat, dacă suntem în 
siguranţă. 

Observându-mă, s-a oprit o clipă, căzând pe gânduri. Deodată a 
înclinat din cap spre mine, decis. 

— Ea vine cu noi, a spus. 

A căutat prin maldărul de cârpe de pe masă și a ales un petic de 
pânză roasă și murdară: o eșarfă care avusese și zile mai bune. 

Bărbatul cu mustață nu părea încântat să mă aibă tovarășă de drum, 
indiferent unde mergeau ei. 

— De ce n-o lăsăm aici? 

Dougal i-a aruncat o privire iritată, dar l-a lăsat pe Murtagh să-i 
explice. 

— Oriunde ar fi englezoii acum, vor ajunge aici până la răsăritul 
soarelui, care nu e prea departe, dacă stăm să ne gândim. Dacă femeia 
asta e un spion de-al lor, nu putem să o lăsăm aici, să le spună încotro 
am luat-o. lar dacă nu e de-a lor, a mai rostit el privindu-mă 
neîncrezător, atunci cu siguranță nu putem lăsa aici o femeie singură 
în cămașă de noapte. 

S-a mai luminat puţin la față, pipăind materialul rochiei mele. 

— Dacă era să fie pentru răscumpărare, poate făcea ceva; hainele de 
pe ea, așa puţine, îs de calitate faină. 

— Oricum, a adăugat Dougal, întrerupându-l, ne-ar putea fi de folos 
pe drum; pare să ştie câte ceva despre leacuri. Dar nu avem timp de 
asta acum. Jamie, mă tem că trebuie să plecăm fără să fii 
„dezinfectat”, a spus, bătându-l pe tânăr pe umăr. Poţi să mâni calul 
cu o singură mână? 

— Da. 

— Bravo, flăcăule. Ia asta, a rostit el aruncând cârpa soioasă spre 
mine. Leagă-i rana, repede. Vom pleca direct. Voi doi aduceţi caii, a 
poruncit el întorcându-se spre cel cu chip de nevăstuică și spre grasul 
pe nume Rupert. 

Am învârtit cârpa în mână, dezgustată. 

— Nu pot folosi asta, m-am plâns. E murdară. 

Fără să îl fi văzut mișcându-se, m-am trezit cu bărbatul solid 
ținându-mă de umeri, cu ochii întunecaţi la câțiva centimetri de ai 
mei. 

— Fă-o, a spus el. 

Eliberându-mă cu o smucitură, s-a îndreptat cu pași repezi spre ușă 
şi a dispărut în urma tovarășilor săi. Simţindu-mă destul de 
zdruncinată, m-am întors la sarcina mea de a bandaja rana de glonț 
cât de bine puteam. Pregătirea mea medicală nu îmi dădea voie nici 
măcar să iau în calcul posibilitatea folosirii acelei eșarfe murdare. Am 
încercat să îmi îngrop starea de confuzie şi de panică în misiunea de a 


încerca să găsesc ceva mai potrivit și, după o cercetare rapidă și 
inutilă prin maldărul de cârpe, m-am oprit în cele din urmă la poala 
furoului meu din celofibră, din care am rupt câteva fâșii. Deşi nu erau 
nici pe departe sterile, erau categoric cele mai curate bucăţi de fașă la 
îndemână. 

Pânza cămășii pacientului meu era veche și roasă, dar încă 
surprinzător de rezistentă. Cu un oarecare efort, am rupt restul 
mânecii și l-am folosit pentru a improviza o bandulieră. Am făcut un 
pas în spate pentru a examina rezultatele bandajului improvizat, 
lovindu-mă de un bărbat solid care se apropiase pe nesimţite pentru a 
privi. 

A aruncat o privire aprobatoare spre munca mea. 

— Bună treabă, domniță. Haide, suntem gata. 

Dougal i-a vârât un ban în palmă femeii și m-a împins afară din 
casă, urmat cu pași rari de Jamie, încă niţel palid la față. Ridicat de pe 
taburetul scund, pacientul meu era chiar înalt; îl depășea cu câțiva 
centimetri pe Dougal, el însuși un bărbat înalt. 

Rupert cel cu barba neagră și Murtagh ţineau șase cai afară, 
încercând să-i liniștească, în întuneric, şi murmurând în galică cuvinte 
de îmbărbătare. Era o noapte fără lună, însă strălucirea stelelor se 
prindea în bucăţile de metal ale hamurilor în sclipiri de argint viu. Am 
privit în sus şi aproape am rămas fără aer de uimire; cerul nopții era 
înţesat de o puzderie de stele, cum nu mai văzusem niciodată. Privind 
în jur la pădurea care ne înconjura, am înţeles. Fără vreun oraș în 
apropiere care să ascundă cu luminile lui cerul, stelele erau aici 
stăpânele absolute ale nopții. 

Și apoi m-am oprit ca fulgerată locului, simțindu-mă deodată 
cuprinsă de un suflu îngheţat care nu se datora aerului rece al nopții. 
Nicio lumină. „Ce oraș?” întrebase femeia din casă. Obișnuită cum 
eram cu întreruperile de curent și raidurile aeriene din timpul anilor 
de război, lipsa luminii nu mă deranjase la început. Însă acum eram pe 
timp de pace și luminile din Inverness ar fi trebuit să fie vizibile pe 
kilometri întregi. 

Bărbaţii erau niște siluete amorfe în întuneric. Mi-a trecut prin 
minte să încerc să mă strecor în pădure, însă Dougal, aparent 
ghicindu-mi gândul, m-a prins de cot şi m-a tras spre cai. 

— Jamie, urcă-te în șa, a poruncit el. Fata va călări cu tine. S-a 
întors spre mine, strângându-mi braţul. Tu poţi ţine frâiele, dacă 
Jamie nu se poate descurca numai cu o mână, dar ai grijă să te ţii 
aproape de noi. Dacă încerci altceva, îți tai gâtul. Ai înțeles? 

Am încuviinţat din cap, cu gâtul prea uscat pentru a răspunde cu 
voce tare. Tonul lui nu părea amenințător, însă am crezut fiecare 
cuvânt. Nu că nu aș fi fost tentată să „încerc altceva”, însă nu aveam 
nicio idee ce anume să încerc. Nu știam unde mă aflu, cine erau 


însoțitorii mei, de ce plecam în asemenea grabă sau încotro ne 
îndreptam, și nu aveam alte variante rezonabile în locul acestei 
tovărăşii stranii. Eram îngrijorată pentru Frank, care trebuie să fi 
început demult să mă caute, dar acum nu părea momentul potrivit să 
îl aduc în discuţie. 

Dougal trebuie să fi simțit când am încuviințat din cap, căci mi-a 
eliberat brațul și s-a aplecat deodată în faţa mea. Am rămas privind în 
jos prostește până când mi-a șoptit printre dinţi: 

— Piciorul, fato! Dă-mi piciorul! Piciorul stâng, a adăugat scârbit. 

Mi-am retras rapid piciorul drept, ridicat din greşeală, din mâna lui 
şi m-am săltat cu piciorul stâng. Cu un mormăit înfundat, m-a săltat în 
șa în faţa lui Jamie, care m-a strâns aproape de el cu brațul sănătos. 

În ciuda stranietăţii generale a situației mele, eram recunoscătoare 
pentru căldura tânărului scoțian. Mirosea puternic a fum de lemne, a 
sânge și a transpirație bărbătească, însă frigul nopții tăia prin rochia 
mea subțire și era confortabil să îmi lipesc spatele de trupul lui. 

Cu un zăngănit abia auzit de hățuri, am plecat în noaptea înstelată. 
Bărbaţii nu discutau între ei, doar priveau în jur, atenți la cel mai mic 
zgomot. Caii au luat-o la trap îndată ce am ieşit la drum deschis și 
eram legănată prea incomod pentru a dori eu însămi să port vreo 
conversație, presupunând că ar fi fost cineva dispus să mă asculte. 

Tovarășul meu părea să se descurce destul de bine, deși nu se putea 
folosi de mâna dreaptă. Îi simțeam coapsele în spatele meu, 
schimbându-se și presând din când în când calul pentru a-l călăuzi. M- 
am prins cu putere de marginea șeii scurte pentru a nu cădea; mai 
făcusem asta înainte, însă nu călăream nici pe departe la fel de bine ca 
Jamie. 

După o vreme am ajuns la o răscruce de drumuri, unde am poposit 
o clipă în timp ce bărbatul pleșuv și conducătorul s-au sfătuit cu 
glasuri coborâte. Jamie a lăsat hăţurile să cadă pe grumazul calului și 
i-a permis să pască pe marginea drumului, în timp ce el a început să se 
răsucească și să se miște în spatele meu. 

— Ai grijă! i-am spus. Nu te mai mișca atât, dacă nu vrei să ţi se 
desprindă pansamentul! Ce încerci să faci? 

— Vreau să îmi scot tartanul, să te învelesc, a răspuns el. Tremuri. 
Dar nu pot cu un singur braț. Poţi întinde mâna să desfaci fibula? 

Cu chiu, cu vai, am reușit să desfacem tartanul. Cu o învârtitură 
surprinzător de abilă, a rotit valul de stofă deasupra noastră și l-a lăsat 
să cadă, ca un şal, peste umerii lui. Apoi a tras capetele peste umerii 
mei și le-a ascuns dibace sub marginea șeii, astfel încât eram amândoi 
înfășuraţi la căldură. 

— Gata! a spus el. Nu trebuie să îngheți înainte să ajungem. 

— Mulţumesc, am răspuns, recunoscătoare pentru adăpost. Dar 
încotro mergem? 


Nu îi puteam vedea chipul, în spatele și deasupra mea, însă a ezitat 
o clipă înainte de a-mi răspunde. 

În cele din urmă a râs scurt: 

— Domniță, drept să-ți spun, nici eu nu știu. Dar presupun că o să 
aflăm amândoi când ajungem acolo, nu-i așa? 

Ceva părea vag familiar în peisajul sălbatic prin care treceam. Sigur 
mai văzusem stâncile din faţă, cea cu o formă precum coada unui 
cocoș. 

— Stânca Cocknammon! am exclamat. 

— Fa o fi, a spus escorta mea, fără a fi la fel de încântat de revelația 
mea. 

— Nu o foloseau englezii pentru ambuscade? am întrebat, încercând 
să îmi amintesc detaliile plictisitoare ale istoriei locale cu care Frank 
îmi împuiase capul ceasuri întregi în decursul ultimei săptămâni. Dacă 
este vreo patrulă engleză prin împrejurimi..., am început eu, şovăind. 

Dacă era vreo patrulă engleză prin împrejurimi, poate nu era bine să 
atrag atenţia asupra ei. Cu toate acestea, în cazul unei ambuscade, nu 
m-aș distinge foarte bine de companionul meu, înveliți cum eram 
amândoi într-un singur tartan. Gândul mi-a zburat din nou la 
căpitanul Jonathan Randall și, fără să vreau, m-am înfiorat. Tot ce 
văzusem din momentul în care pășisem prin stânca despicată 
conducea la concluzia complet iraţională că bărbatul pe care îl 
întâlnisem în pădure era nimeni altul decât strămoșul de acum șase 
generaţii al lui Frank. Mă luptam cu încăpățânare împotriva acestei 
concluzii, însă nu eram capabilă să trag alta care să susțină faptele. 

La început mi-am închipuit că doar visam mai viu decât de obicei, 
dar sărutul lui Randall, mârlănesc de familiar și brutal de fizic, 
spulberase acea impresie. Nici nu îmi închipuiam că visasem că 
fusesem lovită în moalele capului de Murtagh; durerea din cap se 
potrivea cu rana de pe coapsa care se freca de șa, o senzaţie cât se 
poate de reală. Şi sângele; da, eram destul de obișnuită cu sângele ca 
să îl mai fi visat înainte. Însă niciodată nu visasem miros de sânge, 
acea aromă caldă, metalică, pe care încă o puteam simți la bărbatul 
din spatele meu. 

— Dii! 

Tovarășul meu și-a mânat calul până în față, călărind alături de 
umbra voinică, începând o conversaţie șoptită în galică. Toţi caii 
mergeau acum la pas. 

La un semn al căpeteniei, Jamie, Murtagh și bărbatul scund și 
pleșuv au rămas în urmă, în vreme ce ceilalți doi au ţâșnit în galop 
spre stâncă, la patru sute de metri înainte spre dreapta. Luna în pătrar 
răsărise și strălucirea ei era destul de puternică ca să lumineze 
frunzele nalbelor care creșteau pe marginea drumului, însă umbrele 


colților de stâncă, puteau ascunde orice. 

Chiar în clipa în care siluetele care galopau au trecut de stâncă, o 
scânteie de foc de muschetă a licărit dintr-o scobitură. S-a auzit un 
țipăt de moarte direct din spatele meu și calul a sărit înainte ca 
împuns cu un fier încins. Fără veste, alergam spre stânci prin ierburile 
înalte, alături de Murtagh și de celălalt bărbat, în timp ce ţipete și 
mugete care îți făceau părul măciucă despicau aerul nopții. 

M-am agăţat cu toată puterea de oblâncul șeii. Deodată, trăgând 
calul lângă o tufă mare de grozamă, Jamie m-a apucat de mijloc și 
fără prea multă ceremonie m-a trântit în ea. Animalul s-a răsucit în 
goană și a țâșnit mai departe, înconjurând stânca pe la miazăzi. 
Vedeam călărețul cum se ghemuia în șa în vreme ce calul a dispărut în 
umbra stâncii. Când a apărut din nou, tot în galop, șaua era goală. 

Dinţii stâncii erau mâncaţi de umbre; auzeam strigăte și, în 
răstimpuri, pocnituri de muschetă, însă nu puteam spune dacă 
mișcările pe care le vedeam erau ale oamenilor sau doar siluetele 
stejarilor piperniciți care răsăreau din crăpăturile pietrei. 

M-am ridicat cu oarecare greutate din tufiș, culegând bucăţi de 
grozamă înțepătoare din rochie și din păr. Mi-am lins o zgârietură din 
palmă, întrebându-mă ce Dumnezeu trebuia să fac eu acum. Puteam 
aştepta până se decidea soarta bătăliei de pe stâncă. Dacă învingeau 
scoțienii, sau cel puțin supraviețuiau, socoteam că aveau să vină după 
mine. Dacă pierdeau, puteam încerca să mă apropii de englezi, care 
puteau ușor crede că, din moment ce călătoream cu scoțienii, eram în 
tovărăşie cu ei. În tovărășie ca să fac ce habar nu aveam, însă era 
destul de evident din comportamentul bărbaţilor din casa din pădure 
că pregăteau ceva care nu avea să le convină deloc englezilor. 

Poate că cel mai bine era să evit ambele tabere în acest conflict. La 
urma urmei, acum, că știam unde sunt, aveam o oarecare șansă de a 
mă întoarce într-un oraș sau sat pe care îl cunoșteam, chiar dacă 
trebuia să parcurg pe jos întreaga distanță. M-am îndreptat cu 
hotărâre spre drum, împiedicându-mă de puzderia de bolovani de 
granit, vlăstarii nelegitimi ai stâncii Cocknammon. 

Lumina lunii făcea calea înșelătoare; deși puteam vedea fiecare 
detaliu al solului, nu aveam niciun fel de percepție a adâncimii; 
plantele plate și pietrele ascuţite păreau de aceeași înălțime, făcându- 
mă să îmi ridic picioarele absurd de mult peste obstacole inexistente și 
pe urmă să îmi lovesc degetele de bolovanii care ieșeau din pământ. 
Mergeam cât de repede puteam, cu urechile ciulite la zgomotele din 
spatele meu, în cazul în care cineva ar fi venit pe urmele mele. 

Sunetele bătăliei se stinseseră când am ajuns la drum. Mi-am dat 
seama că acolo eram prea vizibilă, însă eram nevoită să-l urmez, dacă 
voiam să ajung la vreun oraș. Nu aveam niciun simț al direcției în 
întuneric și niciodată nu învățasem de la Frank scamatoria lui cu 


orientarea după stele. Amintindu-mi de Frank mi-a venit să plâng, 
așadar am căutat să îmi mut gândurile, încercând să deslușesc sensul 
evenimentelor după-amiezii. 

Părea de neconceput, însă toate aparențele mă îndreptățeau să cred 
că mă aflam într-o regiune unde obiceiurile și politica ultimelor 
decenii ale secolului al optsprezecelea erau încă valabile. Aș fi putut 
crede că nimerisem în mijlocul unui spectacol de epocă de vreun fel, 
dacă nu ar fi fost rănile tânărului Jamie. Acea rană fusese într-adevăr 
făcută de un glonț foarte asemănător celui de muschetă, judecând 
după urmele lăsate. Nici comportamentul bărbaţilor din casa din 
pădure nu părea a fi cumva actorie. Erau bărbați serioși, iar pumnalele 
și săbiile erau reale. 

Ar putea fi vreo enclavă izolată, poate, unde locuitorii reconstituiau 
din când în când o perioadă din istoria lor? Auzisem de astfel de 
povești în Germania, dar niciodată în Scoţia. Nu ai auzit niciodată de 
actori împușcându-se unii pe alţii cu muschete, nu-i așa? a glumit partea 
inconfortabil de rațională a minții mele. Am aruncat o privire înapoi 
spre stâncă pentru a-mi verifica poziția, apoi în faţă spre cer și sângele 
mi-a înghețat în vine. În fața mea nu se afla nimic, doar acele zburlite 
ale pinilor, întunecate ca smoala pe cerul înstelat. Unde erau luminile 
din Inverness? Dacă aceea era stânca Cocknammon în spatele meu, 
precum știam că e, atunci orașul trebuia să fie la mai puțin de cinci 
kilometri spre sud-vest. De la această distanţă, ar trebui să pot vedea 
strălucirea orașului pe cer. Dacă era acolo. 

M-am scuturat neliniștită, strângându-mi mâinile peste piept în 
răcoarea nopții. Chiar admițând pentru o clipă ideea complet absurdă 
că mă aflam într-o altă epocă, Inverness dăinuise în acea zonă vreme 
de aproximativ șase sute de ani. Era acolo. Însă, după toate 
aparențele, nu avea nicio lumină. Având în vedere împrejurările, 
această beznă sugera neîndoios că nu exista iluminat electric. Încă o 
dovadă, dacă mai era nevoie. Dar dovada a ce, mai exact? O siluetă a 
ieşit din întuneric atât de aproape în faţa mea, încât mai că ne-am 
ciocnit. Înăbuşindu-mi un țipăt, m-am întors ca să o iau la fugă, însă o 
mână mare m-a prins de braţ, împiedicându-mă să scap. 

— Nu te speria, domniță. Îs eu. 

— De asta mă și temeam, am răspuns iritată, deși de fapt eram 
ușurată că era Jamie. 

Nu mă temeam la fel de mult de el ca de ceilalți bărbaţi, deşi arăta 
la fel de amenințător. Cu toate acestea, era tânăr, poate chiar mai 
tânăr decât mine. Şi era dificil pentru mine să mă sperii de cineva pe 
care îl tratasem atât de curând. 

— Sper că nu ţi-ai forțat umărul, am spus cu glasul dojenitor al unei 
asistente-șefe. 

Dacă reușeam să adopt un ton suficient de autoritar, poate reuşeam 


să îl conving să mă lase să plec. 

— Mica busculadă de acolo nu i-a prins foarte bine, a recunoscut el, 
masându-și umărul cu brațul liber. 

În acea clipă, a păşit într-un petic luminat de lună și am văzut o 
pată mare de sânge pe cămașă. Sângerare arterială, mi-a venit în 
minte, întrebându-mă imediat cum de mai stătea în picioare? 

— Eşti rănit! am exclamat. Ţi s-a redeschis rana de umăr sau e una 
proaspătă? Așază-te și lasă-mă să văd! 

L-am împins spre o movilă de bolovani, revizuind rapid în gând 
procedurile tratamentului de urgență pe teren. Fără provizii la 
îndemână, în afară de hainele de pe mine. Am coborât brațul pentru a 
rupe noi fâșii din ce mai rămăsese din furoul meu, intenționând să le 
folosesc pentru a opri hemoragia, când Jamie a început să râdă. 

— Nu te obosi, domniță. Ăsta nu-i sângele meu. Nu tot, oricum, a 
adăugat el, dezlipindu-și precaut pânza de pe piele. 

Am înghițit, simțindu-mă ușor ameţită. 

— Ah, am răspuns slab. 

— Dougal și ceilalți așteaptă la marginea drumului. Să mergem. 

Mi-a luat braţul, nu neapărat cu un gest galant, cât mai degrabă să 
mă forțeze să vin cu el. Mi-am luat inima în dinți și m-am înfipt pe 
călcâie. 

— Nu! Nu vin cu tine. 

S-a oprit, luat prin surprindere de împotrivirea mea. 

— Ba da, vii. 

Nu părea deranjat de refuzul meu; ba dimpotrivă, părea niţel 
amuzat că mă împotriveam răpirii mele pentru a doua oară. 

— Şi dacă nu vin? Ai de gând să îmi tai gâtul? am întrebat, forțând 
nota. 

El a părut să analizeze situaţia și a răspuns calm: 

— Păi, nu. Nu pari să cântărești prea mult. Dacă nu mergi de 
bunăvoie, te ridic și te azvârl pe umăr. Vrei să fac asta? 

A făcut un pas spre mine, la care m-am dat speriată înapoi. Nu 
aveam nici cea mai mică îndoială că mă va lua pe sus, chiar dacă era 
rănit. 

— Nu, nu poţi face asta, pentru că îţi vei disloca din nou umărul. 

Trăsăturile feței îi erau neclare în noapte, dar dinții i-au sclipit în 
lucirea lunii când a rânjit spre mine. 

— Păi, atunci, dacă nu vrei să mă rănesc singur, înseamnă că vii cu 
mine. 

M-am chinuit să formulez un răspuns, dar nu am fost capabilă să 
găsesc unul la timp. El m-a luat din nou de braţ cu fermitate și am 
pornit la drum. 

Jamie și-a menținut strânsoarea în jurul brațului meu, ridicându-mă 
când mă împiedicam de pietre sau de plante. El însuși pășea de parcă 


iarba înaltă era un drum asfaltat în plină zi. Are sânge de pisică, am 
reflectat necăjită, pentru că numai așa putea să se strecoare astfel în 
spatele meu în întuneric. 

Ceilalți bărbați așteptau cu caii, așa cum îmi spusese, la mică 
distanță; după toate aparențele, nu suferiseră pierderi sau răni, căci 
erau cu toții prezenți. După un chin scurt și lipsit de grație, m-am 
aruncat din nou în șa. Capul mi s-a lovit fără voia mea de umărul lui 
Jamie care a tras aer în piept șuierând. 

Am încercat să îmi ascund enervarea de a fi fost recapturată și 
remușcarea de a-l fi rănit sub un aer de agresivitate oficioasă. 

— Aşa îţi trebuie, dacă vă încăierați pe coclauri, fugărindu-vă 
printre stânci și tufe. Ţi-am spus să nu îţi mai mişti articulația; acum 
probabil că ţi-ai rupt și mușchii, pe lângă răni. 

Jamie a părut amuzat de burzuluiala mea. 

— Păi nu prea am avut de ales. Dacă nu mi-aş fi mișcat umărul, nu 
mi-aş mai fi mișcat nimic. Mă descurc cu o singură mână să mă lupt 
cu un englezoi... poate chiar cu doi, a spus el, niţel lipsit de modestie. 
Dar trei sunt prea mulți. Oricum, a adăugat el lipindu-mă de cămașa 
lui pătată cu sânge, îl poţi pune la loc când ajungem la destinaţie. 

— Așa crezi tu, am răspuns cu răceală, încercând să mă eliberez din 
strânsoarea lui. 

Jamie a dat bice calului și am pornit din nou la drum. Bărbații erau 
într-o dispoziție aprig de bună după bătălie și toată lumea râdea și 
glumea. Rolul meu minor în zădărnicirea ambuscadei a fost lăudat 
îndelung și s-au rostit toasturi în cinstea mea și s-au băut din ploștile 
pe care le duceau cu ei câțiva dintre ei. 

Mi s-a oferit şi mie de câteva ori să beau, însă am refuzat la început 
pe motivul că îmi era și așa destul de greu să mă ţin în șa. Din 
discuţiile lor, am înţeles că luptaseră împotriva unui pluton mic de 
vreo zece soldaţi englezi, înarmaţi cu muschete și săbii. 

Cineva i-a întins o ploscă lui Jamie. Când a început să bea, am 
simțit mirosul fierbinte, arzător al lichidului. Nu îmi era deloc sete, 
însă aroma discretă de miere mi-a amintit că îmi era foarte foame de 
ceva vreme. Stomacul meu a protestat față de această neglijență, 
scoțând neobrăzat un chiorăit puternic. 

— I-auzi, Jamie, băiatule, ţi-e foame, hai? Sau poate ai un cimpoi cu 
tine? a strigat Rupert, confundând sursa sunetului. 

— Aș mânca un cimpoi, dacă l-aș avea, cred, a strigat Jamie, luând 
galant asupra lui vina. 

O clipă mai târziu, o mână cu o ploscă s-a strecurat din nou pe sub 
nasul meu. 

— Ia o înghiţitură mică, mi-a șoptit el. N-o să-ți umple burta, dar o 
să te facă să mai uiţi de foame. 

Și de multe alte lucruri, speram eu. Am înclinat plosca și am 


înghițit. 

Escorta mea avusese dreptate; whisky-ul a aprins un foc călduț ce 
ardea confortabil în stomacul meu, amorțindu-mi durerile foamei. Am 
reușit să parcurgem câțiva kilometri fără alte incidente, făcând cu 
rândul la hăţuri și la ploscă. În apropierea unui bordei părăginit însă, 
respirația tovarăşului meu s-a schimbat treptat într-un horcăit 
neregulat. Balansul nostru precar, care până atunci constase într-un 
legănat ţeapăn, a devenit haotic. Eram confuză; dacă eu nu eram 
beată, părea destul de improbabil ca Jamie să fie. 

— Opriţi! Ajutor! am strigat. Cade din șa! 

Mi-am amintit de ultima mea coborâre din șa fără avertisment și nu 
voiam să repet performanța. 

Siluetele întunecate s-au întors şi s-au înghesuit în jurul nostru cu 
un murmur confuz de voci. Jamie a alunecat cu capul înainte ca un 
sac de cartofi, aterizând, spre norocul lui, în braţele cuiva. Ceilalți au 
descălecat imediat și l-au așezat pe iarbă până când am reușit și eu să 
descalec. 

— Respiră, a spus unul dintre ei. 

— Ah, o observaţie foarte utilă, am replicat, pipăind frenetic după 
puls în beznă. 

În cele din urmă l-am găsit, rapid, însă destul de puternic. Aşezând 
o mână pe pieptul lui și o ureche la gură, am simţit o respirație 
regulată, fără horcăituri. M-am îndreptat. 

— Cred că e doar leșinat, am spus. Puneţi-i o desagă sub picioare și, 
dacă găsiți niște apă, aduceţi-mi. 

Am fost uimită că cererilor mele li s-a dat imediat curs. După toate 
aparențele, tânărul era important pentru ei. Jamie a gemut și a deschis 
ochii, găuri negre în strălucirea stelelor. În lumina palidă a nopții, 
chipul lui semăna cu un craniu, pielea albă întinsă neted peste oasele 
scobite din jurul orbitelor. 

— Sunt bine, a spus el, încercând să se ridice. Doar o ameţeală 
trecătoare. 

Mi-am așezat o palmă pe pieptul lui și l-am împins la pământ. 

— Stai liniștit, i-am poruncit. 

L-am palpat repede, apoi m-am ridicat în genunchi și m-am întors 
spre o siluetă amenințătoare, despre care am dedus, după mărime, că 
trebuie să fie conducătorul lor, Dougal. 

— Gaura de glonț a sângerat din nou și idiotul a mai fost și 
înjunghiat. Nu cred că e o rană serioasă, dar a pierdut destul de mult 
sânge. Cămaşa e îmbibată de sânge, însă nu știu cât e al lui. Are 
nevoie de odihnă și de liniște; ar trebui să ne oprim aici, cel puțin 
până dimineață. 

Silueta a făcut un semn de împotrivire. 


— Nu. Suntem departe de teritoriul în care s-ar aventura 
garnizoana, însă santinelele sunt periculoase. Mai avem de parcurs 
cam douăzeci și cinci de kilometri. 

Capul lui lipsit de trăsături s-a lăsat pe spate, urmărind mișcarea 
stelelor. 

— Cinci ceasuri, pe puţin, dar aș zice că mai avem cam șapte. 
Putem rămâne atât timp cât să oprești sângerarea și să pansezi din nou 
rana. Dar nu mai mult de atât. 

M-am pus pe treabă, bombănind în barbă, în timp ce Dougal, cu 
glas şoptit, a trimis-o pe una dintre celelalte umbre să stea de pază cu 
caii lângă drum. Restul bărbaţilor s-au relaxat pentru moment, bând 
whisky din ploști și discutând între ei cu voci scăzute. Murtagh, cel cu 
chipul de nevăstuică, m-a ajutat, rupând fâșii de pânză, aducându-mi 
mai multă apă și ridicând pacientul pentru a putea fi bandajat, lui 
Jamie fiindu-i interzis să se miște, chiar dacă el susținea că se simte 
foarte bine. 

— Ba nu te simți foarte bine și nici nu e de mirare, i-am răspuns 
tăios, cuprinsă de iritare și teamă. Cât de prost poți fi să fii înjunghiat 
și nici măcar să nu te oprești să-ți îngrijești rana? Nu puteai spune cât 
de tare sângerai? Ai noroc că nu ești mort, cum umbli teleleu pe 
coclauri toată noaptea, te dai mare că te baţi cu un singur braţ, te 
încaieri și te arunci de pe cal... stai nemișcat, prostule! 

Celofibra şi pânza cu care îl pansam erau enervant de greu de 
manevrat pe întuneric. Alunecau, scăpându-mi printre degete, ca 
peştii înotând în adâncuri cu o fulgerare batjocoritoare de burti albe. 
În ciuda frigului mușcător, transpirația mi se prelingea pe gât. În cele 
din urmă am terminat de legat un capăt și am întins mâna după 
celălalt, care insista să alunece pe la spatele pacientului. 

— Treci înapoi aici... ah, fir-ai tu să fii de nenorocit! 

Jamie se mișcase și capătul celălalt se dezlegase. 

Toată lumea a tăcut o clipă, mută de uimire. 

— lisuse, a rostit grăsanul pe nume Rupert. N-am auzit în viața mea 
o femeie cu o gură așa de spurcată. 

— Atunci n-ai avut de-a face cu mătușă-mea Grisel, a replicat o altă 
voce, și au început să râdă. 

— Bărbatul dumitale ar trebui să te mai altoiască din când în când, 
domniță, a spus o voce severă din întunericul de la rădăcina unui 
copac. Sfântul Pavel a spus: „Și femeia să fie tăcută și...” 

— Ba să-ți vezi de treaba dumitale, am mârâit spre el, transpirația 
picurându-mi prin spatele urechilor, și la fel să facă și Sfântul Pavel. 

Mi-am şters fruntea cu mâneca. 

— Întoarce-l pe partea stângă. Şi tu, am spus spre pacientul meu, 
dacă mai mişti un singur mușchi până termin să te pansez, te strâng 
de gât cu mâna mea. 


— Au, bine, a răspuns el spăsit. 

Am tras însă prea tare de ultima fașă și întregul bandaj s-a desfăcut. 

— Futu-i paştele mă-sii de treabă! am urlat, lovind cu palma în 
pământ de frustrare. 

Un alt moment de tăcere stupefiată și pe urmă, în timp ce bâjbâiam 
pe întuneric să găsesc capetele pansamentului, alte comentarii la 
adresa limbajului meu nedemn de o femeie. 

— Poate ar trebui să o trimitem la Sainte Anne, Dougal, a sugerat 
unul dintre chipurile lipsite de expresie care stăteau de pază pe 
marginea drumului. Nu l-am auzit pe Jamie înjurând nici măcar o 
dată de când am plecat de pe coastă și el avea de obicei o gură 
spurcată care l-ar fi făcut și pe un marinar să se rușineze. Patru luni 
într-o mănăstire ar trebui să aibă un oarecare efect. Nici măcar 
numele Domnului nu-l mai iei în deșert, ei, băiete? 

— Nici tu nu l-ai mai lua dacă ai fi fost pus să te căiești pentru asta, 
să stai trei ore la miezul nopţii pe podeaua de piatră din capelă în 
februarie, învelit doar cu cămașa de pe tine, a răspuns pacientul meu. 

Toţi bărbaţii s-au pus pe râs, în timp ce el a continuat: 

— Penitenţa dura doar două ore, dar mi-a mai luat încă una să mă 
ridic de pe piatră; am crezut că mi-a înghețat... ă-ă... mi-au îngheţat 
țurloaiele, dar de fapt eram doar înțepenit. 

După toate aparențele, se simțea mai bine. Fără să vreau am zâmbit, 
însă am poruncit cu fermitate: 

— Gura închisă, să nu te rănesc. 

Cu precauţie, şi-a pipăit bandajul, și l-am plesnit peste mână. 

— Ah, acum mă ameninţi? a întrebat el cu nerușinare. După ce am 
împărțit amândoi o ploscă de whisky! 

Plosca a completat cercul de bărbaţi. Stând pe vine lângă mine, 
Dougal s-a pregătit să-i dea să bea lui Jamie. Mirosul înțepător și 
arzător de whisky a plutit în aer, iar eu am întins mâna după 
recipient. 

— Gata cu spirtoasele, am răspuns. Jamie va bea ceai sau, în cel 
mai rău caz, apă. Fără alcool. 

Dougal mi-a tras plosca din mână, ignorându-mă complet, și a 
turnat o porţie zdravănă din lichidul cu miros înțepător în gâtul 
pacientului meu, făcându-l să tușească. Așteptând ca bărbatul aflat la 
pământ să își recapete răsuflarea, i-a pus din nou plosca la gură. 

— Ajunge cu asta! Am întins din nou braţul după ploscă. Vrei să îl 
îmbeți atât de tare încât să nu se mai poată ţine pe picioare? 

M-a împins într-o parte cu cotul. 

— Drăcoasă femeiușcă, nu-i așa? a întrebat pacientul meu, cu un 
glas amuzat. 

— Vezi-ţi de treburile tale, femeie, mi-a poruncit Dougal. Mai avem 
cale lungă de bătut în noaptea asta și are nevoie de toată puterea pe 


care i-o dă băutura. 

În clipa în care bandajele au fost legate, pacientul a încercat să se 
ridice. L-am împins cu mâna înapoi la pământ și mi-am așezat un 
genunchi pe pieptul lui, să-l ţin acolo. 

— Nu te mișca! i-am strigat furioasă. 

Am apucat cu o mână poala kiltului lui Dougal și am smucit-o, 
forțându-l să îngenuncheze din nou lângă mine. 

— Priveşte, i-am ordonat, cu vocea mea de infirmieră cea mai 
aprigă. 

I-am îndesat resturile cămășii îmbibate de sânge în palmă. A 
aruncat-o pe jos cu un țipăt dezgustat. 

I-am luat palma și am pus-o pe umărul lui Jamie. 

— Și priveşte şi aici. Un tăiș de sabie ori altceva i-a pătruns prin 
mușchiul trapez. 

— O baionetă, a venit pacientul în ajutorul meu. 

— O baionetă! am exclamat. Şi de ce nu mi-ai spus? 

A ridicat din umeri, dar s-a oprit brusc cu un geamăt moale de 
durere. 

— Am simţit-o când a intrat, dar nu mi-am dat seama că e atât de 
grav, pentru că nu m-a durut prea tare. 

— Doare acum? 

— Doare, a răspuns el scurt. 

— Bun, am răspuns, de-a dreptul enervată. Fiindcă o meriți. Poate 
te vei învăța minte altă dată când mai umbli pe coclauri să răpești 
femei tinere și să omori oameni și... 

M-am simţit ridicol de aproape de a izbucni în lacrimi și m-am oprit 
încercând să mă stăpânesc. 

Dougal își pierdea cu fiecare clipă răbdarea ascultând această 
conversaţie. 

— Băiete, poți să te ţii pe cal? 

— Nu merge nicăieri, am protestat indignată. Ar trebui să fie în 
spital! Cu siguranță nu poate... 

Protestele mele, după cum mă obișnuisem, au fost complet ignorate. 

— Poţi călări? a repetat Dougal întrebarea. 

— Da, dacă mi-o iei pe femeie de pe cap și îmi dai o cămașă curată. 


4. SOSIREA MEA LA CASTEL 


Restul călătoriei a fost liniștit, asta dacă consideri o călătorie de 
douăzeci şi cinci de kilometri, călare, în toiul nopții, prin peisajul 
aspru de țară, adesea fără avantajul unor drumuri, în compania unor 
bărbaţi în kilturi înarmaţi până în dinți, împărțind șaua cu un bărbat 


rănit, ca fiind una liniștită. Cel puţin nu am fost atacați de tâlhari la 
drumul mare, nu ne-am întâlnit cu vreo fiară sălbatică și nu a plouat. 
După standardele cu care începusem să mă obișnuiesc, a fost o 
călătorie chiar plictisitoare. 

Răsăritul se apropia în nuanţe palide peste mlaștinile înnegurate. 
Destinația se ridica în fața ochilor noștri, o construcție impozantă din 
piatră întunecată, a cărei siluetă se contura în lumina cenușie, 
împrejurimile nu mai erau tăcute și pustii. Un şir de oameni îmbrăcați 
grosolan se îndreptau spre castel. S-au dat într-o parte a drumului 
îngust pentru a lăsa caii să treacă la trap pe lângă ei, căscând gura 
uimiți la ţinuta mea pe care evident o găseau foarte exotică. 

După cum era de așteptat, ceața era deasă, însă lumina zilei era 
destul de puternică încât să dezvăluie un pod din piatră, arcuindu-se 
peste un pârâiaș ce curgea pe lângă intrarea principală a castelului, 
până la lacul ce strălucea palid la patru sute de metri distanță. 

Castelul în sine era solid și lipsit de frumuseţe. Fără turnuri sau 
creneluri zimţate. Era mai degrabă o casă enormă, fortificată cu ziduri 
groase de piatră și ferestre înalte, tăiate în zid. Câteva hornuri scoteau 
fum deasupra acoperișului neted din plăci înguste de piatră, adâncind 
impresia generală de cenușiu. 

Poarta de la intrare în castel era suficient de lată încât să lase să 
treacă două căruțe una lângă cealaltă. Spun asta fără să îmi fie teamă 
că m-aș putea înșela, pentru că tocmai treceau pe poartă două căruțe 
când noi traversam podul. O căruţă trasă de un bou era încărcată cu 
butoaie, cealaltă, cu fân. Mica noastră cavalcadă s-a îngrămădit pe 
pod, așteptând nerăbdătoare ca atelajele să își încheie intrarea 
laborioasă. 

Am îndrăznit să pun o întrebare în vreme ce caii se puneau din nou 
în mișcare peste pietrele alunecoase ale curții umede. Nu schimbasem 
o vorbă cu escorta mea de când îi refăcusem în grabă bandajul 
umărului pe marginea drumului. La rândul lui, nici Jamie nu scosese o 
vorbă, în afară de câteva mormăituri de disconfort când vreun pas 
greşit al calului îl zdruncina. 

— Unde suntem? am întrebat cu un glas răgușit din cauza frigului și 
a perioadei lungi în care nu mai vorbisem. 

— Fortăreața Leoch, a răspuns el scurt. 

Castelul Leoch. Măcar acum știam unde mă aflu. Când îl văzusem 
ultima dată, era o ruină pitorească, undeva la patruzeci și cinci de 
kilometri la nord de Bargrennan. Acum era considerabil mai pitoresc, 
cu porcii scurmând pe lângă ziduri și cu miasma atotpătrunzătoare de 
canalizare brută, Începeam să accept ideea imposibilă că mă aflam, cel 
mai probabil, undeva în secolul al optsprezecelea. 

Ştiam cu certitudine că asemenea mizerie și debandadă nu puteau fi 
întâlnite în Scoţia anului 1945 nicăieri, indiferent de câte 


bombardamente avuseseră loc aici. Și eram fără îndoială în Scoţia; 
accentul oamenilor din curtea castelului dovedea asta fără putință de 
tăgadă. 

— Hei, Dougal! a strigat un grăjdar murdar, alergând să apuce 
căpăstrul calului din frunte. Ai venit devreme, nu te așteptam înainte 
de Adunare! 

Conducătorul micului nostru grup a sărit jos din șa, lăsând hățurile 
în grija tânărului soios. 

— Așa-i, păi, am avut ceva noroc și ceva ghinion. Mă duc să îl văd 
pe fratele meu. Dă-i de veste doamnei Fitz să le dea de mâncare 
bărbaţilor. Au nevoie de niște mâncare și de un pat. 

Le-a făcut semn lui Murtagh și lui Rupert să-l urmeze și împreună 
au dispărut sub o boltă ascuţită. 

Noi, cei rămași, am descălecat și am mai stat fierbând în suc propriu 
în curtea udă pentru încă zece minute până când doamna Fitz, 
indiferent cine o fi fost ea, s-a învrednicit să se arate. Câţiva copii 
curioși s-au adunat în jurul nostru, încercând să ghicească de unde 
veneam şi ce căutam eu acolo. Cei mai îndrăzneţi dintre ei tocmai 
începuseră să-și facă curaj să se apropie să mă tragă de rochie când o 
femeie înaltă și solidă, îmbrăcată în lână și pânză grosolană s-a repezit 
spre ei și i-a alungat. 

— Willy, dragule! a ţipat ea. Ce bine-mi pare să te văd! Și Neddie! 

I-a dăruit bărbatului mărunţel și pleșuv o îmbrăţișare de bunvenit 
care aproape l-a sufocat. 

— Vreţi să mâncaţi ceva de dimineață, mă gândesc. La bucătărie 
sunt de toate: mergeţi și luaţi-vă singuri. 

Întorcându-se spre mine și Jamie, a sărit înapoi ca mușcată de un 
şarpe. M-a privit cu gura căscată, apoi s-a întors spre tânăr, așteptând 
o explicație pentru o asemenea apariţie. 

— Claire, a rostit el înclinând scurt capul spre mine. Și doamna 
FitzGibbons, a adăugat el, înclinând capul în cealaltă direcţie. 
Murtagh a găsit-o ieri în pădure și Dougal a spus că trebuie să o 
aducem cu noi, a adăugat el, lămurind-o în felul acesta că nu el era de 
vină. 

Doamna FitzGibbons a închis gura și m-a măsurat din cap până în 
picioare cu o privire pătrunzătoare. În cele din urmă a părut să ajungă 
la concluzia că păream destul de inofensivă, în ciuda înfățișării mele 
stranii şi scandaloase, căci a zâmbit spre mine - un zâmbet cald, în 
ciuda câtorva dinţi lipsă — și m-a luat de braţ. 

— Bine, atunci, Claire. Bine ai venit la noi. Hai cu mine și o să-ți 
găsim ceva niţel mai... mmm. 

S-a uitat la fusta mea scurtă și pantofii nepotriviți, dând 
dezaprobator din cap. 

Tocmai mă conducea înăuntru când mi-am amintit de pacientul 


meu. 

— Ah, aşteptaţi, vă rog! Am uitat de Jamie! 

Doamna FitzGibbons m-a privit cu un aer surprins. 

— Lasă-l pe Jamie, că îşi poartă singur de grijă! Ştie de unde să își 
ia mâncare și cineva o să-i găsească un pat. 

— Dar e rănit. A fost împușcat ieri și înjunghiat astă-noapte. I-am 
bandajat rana ca să poată călări, dar nu am avut răgaz să îl curăț și să 
îl bandajez așa cum trebuie. Trebuie să o tratez înainte să se infecteze. 

— Infecteze? 

— Da, adică, să se inflameze, înțelegeţi, cu puroi, să se umfle, să 
facă febră. 

— Ah, da, ştiu ce zici. Adică știi ce să faci ca să nu facă puroi? Eşti 
un fel de vraci deci. O Beaton? 

— Da, cam așa. 

Nu aveam idee cine era Beaton, nici nu doream să îmi prezint 
calificările medicale stând afară în ploaia înghețată care începuse să 
cadă din cer. Doamna FitzGibbons a părut să îmi dea crezare, căci l-a 
chemat pe Jamie, care se îndrepta în direcție opusă, înapoi și, luându-l 
şi pe el de braţ, ne-a tras pe amândoi în castel. 

După o călătorie îndelungată prin coridoarele înguste şi reci, în care 
lumina abia pătrundea prin ferestrele înguste din ziduri, am ajuns în 
cele din urmă într-o cameră destul de spațioasă, mobilată cu un pat, 
câteva scaune joase și, cel mai important, un foc. 

Pentru câteva clipe mi-am ignorat pacientul pentru a-mi dezgheța 
mâinile. Doamna FitzGibbons, probabil imună la frig, l-a aşezat pe 
Jamie pe un scăunel de lângă foc și i-a scos cu grijă ultimele rămășițe 
din cămașa ferfenițită, acoperindu-l cu o pătură călduroasă. A 
exclamat uimită la vederea umărului, care era vânăt și umflat și a 
pipăit bandajul improvizat. 

M-am întors cu spatele la foc. 

— Cred că va fi nevoie să înmuiem bandajul pentru a-l desprinde, 
apoi să spălăm rana cu o soluţie pentru... a preveni febra. 

Doamna FitzGibbons ar fi fost o infirmieră extraordinară. 

— Ce vrei să îţi aduc? a întrebat simplu. 

Am început să mă gândesc. Oare ce folosiseră oamenii pentru 
prevenirea infecțiilor înainte de apariția antibioticelor? Şi dintre acele 
puţine leacuri, pe care l-aș putea găsi într-un castel scoțian primitiv la 
primele ore ale dimineţii? 

— Usturoi! am răspuns triumfător. Usturoi și, dacă aveţi, 
hamamelis. Şi de asemenea aș mai avea nevoie de câteva cârpe curate 
şi de un ceaun cu apă pentru fiert. 

— Bine, cred că pot; poate și puţină tătăneasă. Dar puţin ceai de 
salvie sau mușeţel? Se vede că flăcăul ăsta a avut o noapte grea. 

Tânărul abia se mai ținea pe picioare de oboseală, prea sfârșit 


pentru a protesta auzindu-ne discutând despre el de parcă ar fi fost un 
obiect din cameră. 

Doamna FitzGibbons s-a întors curând, cu un șorț plin cu căţei de 
usturoi, saci de pânză cu ierburi urcate și fâșii rupte de pânză veche. 
Un ceaun mic din tablă neagră atârna de un braț durduliu și într-o 
mână ţinea o butelcă cu apă de parcă era o pană de gâscă. 

— Acum, draga mea, ce vrei să fac? a întrebat ea veselă. 

Am rugat-o să pună apa la fiert și să curețe căţeii de usturoi în 
vreme ce eu am inspectat conţinutul săculeților cu ierburi. Aveam 
hamamelisul pe care îl cerusem, salvie pentru ceai și ceva ce am 
identificat precaută drept coajă de vișin. 

— Analgezic, am murmurat fericită, amintindu-mi cum îmi 
explicase domnul Crook întrebuințările scoarței de copaci și ale 
ierburilor pe care le găseam. Bine, vom avea nevoie de asta. 

Am aruncat câțiva căţei de usturoi în apa care fierbea împreună cu 
o parte din hamamelis, apoi am adăugat în amestec fâșiile de pânză. 
Salvia, tătăneasa și coaja de vișin se înmuiau într-un ceaun mic cu apă 
fierbinte așezat lângă foc. Pregătirile mă mai întăriseră niţel. Dacă nu 
știam sigur unde mă aflu și de ce mă aflu aici, cel puțin știam ce voi 
face în următorul sfert de oră. 

— Mulţumesc... ah, doamnă FitzGibbons, am răspuns respectuos. 
Mă descurc singură, dacă aveţi alte treburi de făcut. 

Masiva doamnă a râs, scuturându-și pieptul. 

— Ah, fetiţo! Am o grămadă de treburi de făcut! Vă trimit niște 
supă de carne să mâncaţi. Dacă mai ai nevoie de ceva, cheamă-mă. 

A pornit spre ușă cu un pas surprinzător de sprinten și s-a dus la 
treburile ei. 

Am îndepărtat bandajele cât de ușor am putut. Cu toate acestea, 
celofibra se prinsese de carne, desprinzându-se cu un scrâșnet uşor de 
sânge uscat. Picături de lichid proaspăt se prelingeau pe la marginile 
rănii şi mi-am cerut iertare că îl făceam să sufere, deși Jamie nu făcuse 
nicio mișcare și nu scosese un sunet. 

El a zâmbit ușor, cu o notă abia sesizabilă de flirt: 

— Nu-ţi face griji, domniță. Am fost rănit şi mai rău, și de oameni 
mult mai puțin drăguți ca dumneata. 

S-a aplecat să-i spăl rana cu decoctul de usturoi și pătura i-a 
alunecat de pe umăr. 

Atunci am văzut că, indiferent dacă remarca lui fusese un 
compliment sau nu, Jamie spusese adevărul: fusese rănit mult mai rău. 
Toată partea de sus a spatelui său era acoperită cu dungi albe 
încrucișate. Fusese biciuit cu sălbăticie și nu doar o dată. În unele 
locuri avea cicatrici ca niște linii subțiri argintii, acolo unde loviturile 
de bici se încrucişaseră și porțiuni neregulate acolo unde loviturile 


atinseseră acelaşi punct, smulgându-i pielea și expunându-i mușchiul 
de dedesubt. 

Văzusem, desigur, numeroase plăgi și leziuni, când fusesem pe 
front, însă aceste cicatrici aveau o cruzime șocantă în ele. Probabil că 
mi-am ţinut respirația la vederea lor, căci Jamie şi-a întors capul și a 
văzut unde priveam uimită. A ridicat din umărul bun. 

— Englezoii au făcut asta. M-au biciuit de două ori într-o 
săptămână. M-ar fi biciuit și de două ori într-o singură zi, presupun, 
dacă nu le-ar fi fost teamă că mă omoară. N-ai nicio plăcere să 
snopeşti în bătaie un mort. 

Am încercat să îmi stăpânesc vocea în vreme ce îl spălam. 

— Eu nu cred că cineva ar putea face un asemenea lucru de plăcere. 

— Nu? Trebuia să-l fi văzut pe el. 

— Pe cine? 

— Pe căpitanul vestoanelor roșii care mi-a jupuit spatele. Dacă nu 
era chiar fericit, cel puţin era foarte mulțumit cu el însuși. Mai mult 
decât mine, a adăugat el, făcând o grimasă. Randall îl cheamă. 

— Randall! 

Nu mi-am putut stăpâni stupoarea din voce. Ochii lui albaștri m-au 
fixat cu o privire rece. 

— ȚŢi-e cunoscut bărbatul ăsta? 

Glasul lui devenise brusc bănuitor. 

— Nu, nu! Cunoșteam o familie cu numele ăsta, acum, ah, mult 
timp. 

Tulburată, am scăpat cârpa cu care îl ștergeam. 

— La naiba, acum va trebui să o fierb din nou. 

Am ridicat-o de pe podea și am dus-o la foc, încercând să îmi 
ascund confuzia, prefăcându-mă ocupată. Ar putea fi acest căpitan 
Randall strămoșul lui Frank, soldatul viteaz, galant pe câmpul de 
bătălie, lăudat de unii aristocrați? Și dacă da, putea fi cineva înrudit 
cu blajinul meu Frank capabil să lase asemenea urme înfiorătoare pe 
spatele acestui băiat? 

Mi-am făcut de lucru pe lângă foc, aruncând în ceaun câteva mâini 
de hamamelis și usturoi, punând la înmuiat mai multe fâşii de pânză. 
Când am considerat că îmi puteam stăpâni glasul și expresia, m-am 
întors spre Jamie, cu cârpa în mână. 

— De ce ai fost biciuit? am întrebat abrupt. 

Era lipsit de tact din partea mea, însă voiam neapărat să aflu și 
eram prea istovită pentru a formula întrebarea mai diplomat. 

El a oftat, mișcându-și neliniștit umărul sub apăsarea mea. Era și el 
la fel de obosit și eu fără îndoială îl răneam, oricât de blând încercam 
să mă port. 

— Prima dată a fost pentru că am încercat să evadez și a doua oară 
a fost furt... sau cel puțin așa scrie pe actul de acuzare. 


— De ce fugeai? 

— Ca să scap de englezi, a răspuns el ridicându-și ironic o 
sprânceană. Dacă vrei să întrebi de unde fugeam, din Fort William. 

— Mi-am imaginat că de englezi fugeai, am răspuns, cu același ton 
sec. Dar cum ai ajuns la Fortul William? 

Jamie și-a frecat fruntea cu palma liberă. 

— Ah, asta. Cred că pentru „obstrucționare”. 

— Obstrucţionare, evadare și furt. După cum sună, pari a fi un 
personaj periculos, am rostit pe un ton glumeţ, sperând să îi distrag 
atenţia de la ceea ce făceam. 

Și a părut să funcționeze, cel puţin într-o oarecare măsură; un colț 
al gurii largi s-a ridicat și un ochi albastru întunecat a sclipit peste 
umăr spre mine. 

— Ah, da, asta recunosc, a răspuns el. E surprinzător că te simți în 
siguranță stând în aceeași cameră cu mine, tu, o englezoaică. 

— Păi, pentru moment, pari destul de inofensiv. 

Era complet neadevărat; gol până la brâu, plin de cicatrici și mânjit 
de sânge, cu obrajii acoperiți de barbă nerasă de câteva zile și 
pleoapele înroșite de noaptea petrecută călare, nu arăta deloc ca o 
persoană respectabilă. Obosit sau nu, părea perfect capabil să ridice 
iadul în picioare, dacă ar fi fost nevoie. Bărbatul a început să râdă, un 
râs surprinzător de profund, molipsitor. 

— Inofensiv ca un porumbel, a încuviințat el. Acum mi-e prea 
foame și nu pot fi o amenințare decât pentru micul dejun. Dar dacă 
prind vreo turtă prin preajmă, nu răspund pentru faptele mele. Au! 

— Îmi pare rău, am bombănit. Rana de baionetă e adâncă și 
murdară. 

— Nu-i nimic. 

Dar se făcuse alb ca varul sub barba de culoarea cuprului. Am 
încercat să îi distrag din nou atenţia. 

— Ce înseamnă obstrucționare, mai exact? am întrebat ca fapt 
divers. Sincer, nu îmi sună ca o faptă gravă. 

Bărbatul a tras adânc aer în piept, pironindu-și bărbăteşte privirea 
pe baldachinul patului în timp ce eu îi tamponam rana. 

— Ah. Păi, presupun că e orice zic englezii că e. În cazul meu, a 
însemnat că mi-am apărat familia și proprietatea și că am fost la un 
pas să fiu omorât făcând asta. 

Şi-a strâns buzele, ca și cum nu ar fi vrut să spună mai mult, însă 
după o clipă, ca și cum ar fi încercat să își distragă atenţia de la umăr, 
a continuat: 

— S-a întâmplat acum aproape patru ani. Au pus un bir pentru 
gospodăriile din jurul Fortului William - hrană pentru garnizoană, cai 
pentru transport şi altele asemenea. N-aş putea spune că i-a convenit 
cuiva, dar cei mai mulți s-au conformat. Grupe mici de soldați 


mergeau pe la fiecare, împreună cu un ofițer și o căruță sau două, 
colectând mâncare și alte lucruri. Și într-o zi de octombrie, căpitanul 
Randall a venit la L... — s-a oprit brusc, aruncându-mi o privire — la 
conacul nostru. 

Eu am încuviințat din cap, concentrată la ceea ce făceam. 

— Noi nu ne închipuisem că vor ajunge atât de departe; moșia 
noastră e la o distanță bună de fort, și drumul nu e chiar ușor. Dar au 
ajuns. 

A făcut o pauză, închizând o clipă ochii. 

— Tatăl meu era plecat... la o înmormântare la ferma vecină. Și eu 
eram la câmp cu cei mai mulți dintre oameni, că se apropia vremea 
recoltatului şi aveam o mulțime de treabă. Sora mea era singură în 
casă, cu două sau trei servitoare, și au fugit cu toatele sus să se 
ascundă sub paturi când au văzut vestoanele roșii. Au crezut că 
soldaţii erau trimiși de diavol... și n-aş zice că s-au înşelat. 

Am pus jos cârpa. Terminasem cea mai neplăcută parte; acum 
aveam nevoie doar de o cataplasmă - neavând iod sau penicilină, era 
cel mai bun remediu împotriva infecției — și un bandaj bun și strâns. 
Cu ochii încă închiși, tânărul nu părea să fie atent la mine. 

— Am coborât spre casă din spate, vrând să iau un ham de cal din 
şopron, când am auzit strigăte şi pe sora mea țipând. 

— Şi? 

Am încercat să folosesc o voce cât mai discretă și blândă. Voiam să 
aflu cât mai multe despre acest căpitan Randall; până acum, povestea 
nu îmi schimbase impresia inițială despre el. 

— Am intrat prin bucătărie și am găsit pe doi dintre ei scormonind 
în cămară, încărcându-și desagii cu făină și şuncă. Pe unul din ei l-am 
pocnit în cap, iar pe celălalt l-am aruncat pe geam, cu desagă cu tot. 
Apoi am dat fuga în salon, unde am găsit doi soldați cu sora mea, 
Jenny. Rochia îi fusese ruptă într-o parte și unul din ei era zgâriat pe 
față. A deschis ochii și a zâmbit, ușor trist. Nu m-am oprit să pun 
întrebări. Ne tot trimiteam pumni şi eu mă descurcam destul de bine, 
că nu erau decât ei, când a intrat Randall. 

Randall pusese capăt încăierării fără prea multe complicaţii, 
îndreptând ţeava pistolului spre tâmpla lui Jenny. Obligat să se 
supună, Jamie fusese capturat imediat și legat de cei doi soldați. 
Randall zâmbise fermecător spre prizonierul său şi rostise: 

— Măi, măi. Ce avem noi aici? Două pisici care zgârie rău. O gură 
de muncă silnică o să-ți mai domolească temperamentul, zic eu, și 
dacă nu, o să faci cunoștință cu o altă pisică, cea cu nouă cozi. Dar 
mai sunt și alte metode de îmblânzit alte pisici, nu-i așa; pisicuța mea 
dulce? 

Jamie a făcut o pauză de o clipă, încleştându-și maxilarele. 

— Îi ţinea braţul lui Jenny răsucit la spate, dar atunci i-a dat 


drumul, să o cuprindă pe sub rochie peste sâni. 

Amintindu-și scena, a zâmbit pe neașteptate. 

— Așadar, a reluat el, Jenny l-a călcat cu putere peste picior și i-a 
înfipt un cot adânc în burtă. Și când el s-a îndoit în față tușind, ea s-a 
întors și i-a înfipt cu sete un genunchi în boașe. 

A pufnit scurt în râs, amuzat. 

— Căpitanul a scăpat din mână pistolul și ea s-a repezit să i-l ia, dar 
unul dintre dragonii care mă ținea pe mine a ajuns la el înaintea ei. 

Eu terminasem să îl bandajez și stăteam tăcută în spatele lui, cu o 
palmă odihnindu-se pe umărul lui sănătos. Mi se părea important să 
aud totul până la capăt, însă îmi era teamă că Jamie avea să se 
oprească dacă își amintea de prezența mea. 

— Când și-a recăpătat destul suflul încât să poată da ordine, Randall 
şi oamenii lui ne-au târât afară. Mi-au dat cămașa jos, m-au legat de 
oiștea căruţei și Randall m-a bătut pe spate cu partea plată a sabiei. 
Era turbat de furie, dar și niţel obosit, aș spune. M-a durut niţel, dar 
nu putea rezista prea mult. 

Clipa scurtă de amuzament se spulberase acum și umărul de sub 
palma mea era tensionat. 

— Când s-a oprit, s-a întors spre Jenny — unul dintre dragoni o ținea 
- şi a întrebat-o dacă vrea să mai vadă sau dacă mai degrabă ar merge 
în casă cu el, să îi ofere ceva mai distractiv. 

Umărul i s-a smucit nervos. 

— Nu mă puteam mișca prea mult, dar i-am strigat că nu sunt rănit 
— şi nu eram... prea tare — și că să nu se ducă în casă cu el nici dacă 
îmi taie beregata în faţa ochilor ei. 

O ţineau în spatele meu, deci nu puteam să o văd, însă din ce am 
auzit mi-am dat seama că Jenny l-a scuipat în față. Asta trebuie să fi 
făcut, pentru că în următoarea clipă Randall m-a apucat de păr și mi-a 
tras capul pe spate și mi-a pus lama cuţitului la gât. 

— Mă bate gândul să iau în serios sugestia ta, a mârâit Randall 
printre dinți și a înfipt vârful pe sub piele suficient de adânc încât să 
dea sângele. 

— Puteam vedea pumnalul chiar sub ochii mei, a spus Jamie și 
picăturile de sânge curgând încet pe praful de sub căruță. 

Glasul îi era aproape ca în vis şi am realizat că, din cauza oboselii și 
a durerii, căzuse într-o stare asemănătoare unei transe hipnotice. 
Probabil că nici nu realiza că eram lângă el. 

— Am vrut să strig la sora mea, să îi spun că prefer de o mie de ori 
să mor decât să se dezonoreze ea cu o asemenea lepădătură. Dar 
Randall mi-a luat pumnalul de la beregată și mi-a vârât lama între 
dinți, ca să nu pot striga. 

Și-a frecat buzele cu palma, ca și cum ar mai fi simţit încă gustul 
amar al oțelului. A tăcut, cu privirea aţintită drept înainte. 


— Ce s-a întâmplat după aceea? 

Nu ar fi trebuit să întreb, dar voiam să aflu. S-a scuturat, ca trezit 
dintr-un somn adânc, și și-a frecat obosit grumazul cu palma lui mare. 

— Jenny s-a dus cu el, a răspuns el deodată. A crezut că Randall o 
să mă omoare și probabil avea dreptate. După asta, nu mai știu ce s-a 
întâmplat. Unul dintre dragoni m-a lovit în cap cu patul muschetei. 
Când mi-am revenit, eram legat fedeleș, aruncat în căruță împreună cu 
găinile, hurducăind pe drumul ce ducea spre Fortul William. 

— Înţeleg, am răspuns încet. Îmi pare rău. Trebuie să fi fost 
îngrozitor. 

A zâmbit deodată, cu ceața oboselii risipită. 

— Ah, da. Găinile nu sunt o companie foarte plăcută, mai ales la 
drum lung. 

Dându-și seama că reușisem să-l bandajez, a încordat umărul pentru 
a-l încerca, strâmbându-se de durere. 

— Nu face asta! am strigat, alarmată. Chiar nu trebuie să îl miști. 
De fapt, am spus aruncând o privire spre masă, pentru a mă asigura că 
rămăseseră câteva fâșii de cârpă, vreau să îţi imobilizez brațul. Stai 
liniștit. 

A rămas tăcut, dar s-a mai relaxat puţin sub mâinile mele când a 
înțeles că scăpase de durere. M-a cuprins un sentiment straniu de 
intimitate cu acest tânăr străin, pe de o parte, mi-am zis, datorită 
poveștii îngrozitoare pe care tocmai mi-o împărtășise și, pe de altă 
parte, datorită nopții lungi petrecute în șa, unul lângă altul în tăcerea 
somnolentă. Nu mai dormisem cu mulți bărbaţi înainte de soțul meu, 
dar nu remarcasem că doar a dormi alături de cineva îți dă un 
sentiment de intimitate, ca și cum visele ţi-ar părăsi trupul și s-ar 
împleti cu ale celuilalt și v-ar înfășură pe amândoi într-o pătură de 
cunoaștere inconștientă. Cumva o întoarcere în timp. În vremurile mai 
vechi, primitive (precum acestea? a întrebat o altă parte a minții mele), 
era un act de încredere să dormi în prezenţa altei persoane. Dacă 
încrederea era reciprocă, simplul act al dormitului te putea apropia 
mai mult decât împreunarea trupurilor. 

Reuşind să-i imobilizez braţul, l-am ajutat să îşi pună cămașa din 
pânză aspră, dând-o ușor pe după umărul vătămat. S-a ridicat pentru a 
și-o strânge pe sub kilt și mi-a zâmbit. 

— Mulţumesc, Claire. Ai o mână bună. 

A ridicat braţul ca şi cum ar fi vrut să îmi mângâie obrazul, însă pe 
urmă a părut să se răzgândească; mâna i-a șovăit şi a căzut pe lângă 
trup. Pesemne că și el simţise acel aer straniu de intimitate între noi. 
Mi-am întors capul în cealaltă parte, făcându-i semn cu mâna că e în 
regulă. 

Uitându-mă în jurul camerei, am observat căminul înnegrit de fum, 
ferestrele înguste, fără sticlă, și mobilierul din stejar masiv. Niciun bec 


sau priză. Niciun covor pe jos. Niciun ornament strălucitor din alamă 
lângă pat. 

Arăta, de fapt, ca un castel din secolul al optsprezecelea. Dar cu 
Frank cum rămânea? Bărbatul pe care îl întâlnisem în pădure semăna 
tulburător de bine cu el, însă descrierea pe care i-o făcuse Jamie 
căpitanului Randall era complet diferită de tot ce știam eu despre 
blândul și pacifistul meu soț. Dar pe urmă, dacă era adevărat - și 
începeam să admit, chiar și în sinea mea, că ar putea fi —, atunci el ar 
putea fi oricine. Un bărbat pe care îl cunoșteam doar dintr-un arbore 
genealogic nu trebuia neapărat să semene cu urmașii săi. 

Însă în acel moment îmi făceam griji pentru Frank. Dacă eram, cu 
adevărat, în secolul al optsprezecelea, unde era el? Și ce avea el să 
facă, dacă eu nu mai ajungeam la pensiunea doamnei Baird? Îl voi mai 
revedea vreodată? Gândul la Frank a fost ultima picătură. Din 
momentul în care intrasem în piatră și viața obişnuită încetase să mai 
existe, fusesem asaltată, amenințată, răpită și agresată. Nu mâncasem 
şi nu dormisem cum trebuie de mai bine de douăzeci și patru de ore. 
Am încercat să mă stăpânesc, însă buzele au început să îmi tremure și 
ochii mi s-au umplut de lacrimi împotriva voinței mele. 

M-am întors spre foc pentru a-mi ascunde fața, însă era prea târziu. 
Jamie mi-a luat mâna, întrebându-mă cu voce blândă ce s-a întâmplat. 
Flăcările sclipeau în verigheta mea de aur și am început să suspin. 

— Ah, o să... îmi revin, nu e nimic, de fapt, e... soțul meu... nu 
pot... 

— Ah, domniţă, deci ești văduvă? 

Vocea lui era atât de încărcată de compasiune și de grijă, încât m- 
am pierdut cu totul. 

— Nu... da... vreau să spun că nu... da, cred că sunt! 

Copleșită de emoție şi oboseală, m-am prăbușit în braţele lui, 
suspinând incontrolabil. 

Tânărul avea inimă bună. În loc să strige după ajutor sau să se 
retragă confuz, s-a așezat pe scaun, m-a strâns şi m-a așezat în poala 
lui cu brațul sănătos şi a stat legănându-mă ușor, șoptindu-mi în galică 
la ureche și mângâindu-mi părul cu o mână. Am plâns amarnic, 
lăsându-mă pentru moment pradă fricii şi confuziei, însă încetişor am 
început să mă liniștesc puţin, în timp ce Jamie îmi mângâia gâtul și 
spatele, oferindu-mi confortul pieptului său cald și puternic. Suspinele 
mi s-au înmuiat și am început să mă calmez, rezemându-mă obosită de 
curba umărului său. Nici nu era de mirare că se pricepea la cai, am 
gândit ameţită, simţindu-i degetele mângâindu-mă în spatele 
urechilor, ascultându-i vorba neînţeleasă, liniștitoare. Dacă aș fi fost 
un cal, l-aş fi lăsat să mă ducă oriunde. 

Acest gând absurd a coincis cu realizarea șocantă că tânărul nu era 
chiar complet epuizat. De fapt, devenea ruşinos de evident pentru 


amândoi. Am tușit, dregându-mi vocea, ştergându-mi ochii cu mâneca 
în timp ce m-am ridicat din poala lui. 

— Îmi pare atât de rău... adică, vreau să spun, mulțumesc pentru... 
dar eu... 

Mă bâlbâiam, îndepărtându-mă de el, cu obrajii arzând. Era și el 
ușor îmbujorat, însă nu la fel de tulburat. A întins brațul, m-a luat de 
mână și m-a tras înapoi. Atent să nu mă atingă cu trupul, a așezat 
palma sub bărbia mea și mi-a ridicat ochii spre ai lui. 

— Să nu-ţi fie teamă de mine, a rostit el blând. Și de nimeni de aici, 
atât timp cât sunt cu dumneata. 

Mi-a dat drumul și s-a întors spre foc. 

— Trebuie să bei ceva fierbinte, domniţă, a continuat ca și cum 
nimic nu s-ar fi întâmplat, și ceva de mâncare. Cu burta plină altfel 
vezi lucrurile. 

Am râs tremurat la încercările lui de a turna supă cu o singură mână 
şi m-am aplecat să îl ajut. A avut dreptate; hrana chiar a ajutat. Am 
mâncat supă cu pâine într-o tăcere prietenoasă, împărțind confortul 
crescând al căldurii și al burţii pline. 

În cele din urmă, Jamie s-a ridicat, luându-și pătura căzută de pe 
podea. A pus-o din nou pe pat și mi-a făcut semn să mă întind. 

— Dormi puţin, Claire. Eşti epuizată şi mai mult ca sigur cineva o să 
vrea să stea de vorbă cu dumneata în scurt timp. 

Auzindu-l, mi-am adus aminte cu tristețe de poziția mea precară, 
însă eram prea obosită să îmi pese. Am murmurat un protest slab mai 
mult din politeţe că ocupam patul altcuiva; niciodată nu mai văzusem 
ceva la fel de ispititor. Jamie m-a asigurat că poate găsi un pat în altă 
parte. Am căzut cu capul în maldărul de pături și am adormit înainte 
ca el să ajungă la ușă. 


5. CLANUL MACKENZIE 


M-am trezit într-o stare de confuzie totală. Îmi aminteam vag că 
ceva era teribil de greşit, însă nu știam ce anume. De fapt, dormisem 
atât de profund încât pentru o clipă nu mi-am amintit nici măcar cine 
sunt, darămite unde mă aflu. Îmi era cald și camera în jur era rece ca 
gheața. Am încercat să mă afund din nou în coconul meu de pături, 
însă vocea care mă trezise continua să mă sâcâie. 

— Haide, fetițo! Haide, trebuie să te trezești! 

Vocea era profundă și de o vioiciune gălăgioasă, precum lătratul 
unui câine de stână. Am deschis fără tragere de inimă un ochi și am 
văzut un munte de stofă maro. 

Doamna FitzGibbons! Vederea ei m-a speriat atât de tare, încât m- 
am trezit complet şi mi-am recăpătat memoria într-o clipă. Așadar, era 
încă adevărat. 

Înfășurându-mă cu o pătură ca să mă apăr de frig, m-am dat jos din 
pat fără tragere de inimă și m-am repezit spre foc. Doamna 
FitzGibbons mi-adusese o cană cu supă fierbinte; am sorbit din ea, 
simțindu-mă precum un supraviețuitor al unui bombardament feroce 
în timp ce ea a așezat pe pat un maldăr de haine. Erau acolo o cămașă 
lungă gălbuie din pânză cu poale finisate cu o dantelă subțire, un 
combinezon dintr-un bumbac fin, două fuste în nuanțe de cafeniu și 
un corsaj din stofă galben-lămâie. Ciorapii cafenii în dungi, din lână, 
şi o pereche de conduri galbeni completau ţinuta. 

Imună la protestele mele, onorabila femeie m-a scos din hainele 
mele nepotrivite și m-a supravegheat în timp ce mă îmbrăcam. A pășit 
în spate, admirându-și cu satisfacție opera. 

— Galbenul te prinde, fetițo; mă gândeam eu că așa o să fie. Merge 
cu părul tău castaniu și îți scoate în evidenţă auriul din ochi. Stai, 
totuși, că mai ai nevoie și de o panglicuţă. 

Cotrobăind prin buzunar ca într-un sac, a scos la iveală un pumn de 
panglici şi câteva bijuterii. 

Prea uimită pentru a rezista, i-am dat voie să îmi aranjeze părul, 
strângându-mi la spate buclele de la tâmple, nemulțumită de 
scurtimea lipsită de feminitate a părului meu până la umeri. 

— Dumnezeule, draga mea, dar ce a fost în mintea ta să îţi tai părul 
atât te scurt? Ai vrut să te deghizezi? Am auzit că unele fete fac asta, 
își ascund feminitatea când călătoresc, ca să se apere de blestemații 
ăia de englezoi. Ce zile am apucat, când doamnele nu mai pot călători 
în siguranță! 

A continuat, netezind ici și colo, ascunzând o buclă sau aranjând o 
cută. În cele din urmă, eram gătită pe gustul ei. 


— Ah, acum, e foarte bine. Nu mai avem mult și trebuie să te duc la 
Înălțimea Sa. 

— Înălțimea Sa? am întrebat. 

Nu îmi păsa cum sună titlul. Oricine ar fi fost Înălțimea Sa, mă 
aşteptam să îmi pună întrebări dificile. 

— Păi, MacKenzie! Cine altul? 

Într-adevăr, cine altul? Castelul Leoch, îmi aminteam vag, era în 
inima pământurilor clanului MacKenzie. Evident, căpetenia clanului 
era încă MacKenzie. Am început să înțeleg de ce mica noastră ceată de 
călăreți călătorise întreaga noapte pentru a ajunge la castel, un loc în 
care oricine urmărit de soldații Coroanei era în siguranță. Niciun 
ofițer englez cu capul pe umeri nu și-ar conduce oamenii atât de 
adânc în ţinuturile clanului. A face acest lucru ar însemna să riște să 
își piardă viaţa într-o ambuscadă la primul pâlc de copaci. Și doar o 
armată de proporții rezonabile ar înainta atât de departe până la 
porțile castelului. Încercam să îmi amintesc dacă vreodată armata 
engleză ajunsese atât de departe, când am realizat că soarta ulterioară 
a castelului era mult mai puţin relevantă decât viitorul meu apropiat. 

Nu aveam nicio poftă pentru turtele și pentru porridge-ul pe care 
doamna FitzGibbons mi le adusese pentru micul dejun, dar am 
fărâmițat o bucată și m-am prefăcut că mănânc, pentru a câștiga ceva 
timp să chibzuiesc. Până când s-a întors doamna FitzGibbons să mă 
conducă la MacKenzie, încropisem un plan în linii mari. 

Moșierul m-a primit într-o încăpere aflată la capătul unui șir de 
trepte din piatră. Era o cameră de turn, rotundă, încărcată cu picturi și 
tapiserii agățate de pereții rotunjiți. În timp ce restul castelului părea 
destul de confortabil, deşi cumva auster, această încăpere era decorată 
luxos, încărcată cu mobilă, gemând de ornamente, și cald luminată de 
focul din şemineu și de pâlpâirea lumânărilor, în contrast cu burnița 
de afară. În timp ce pereții exteriori ai castelului aveau doar ferestre 
înguste, tăiate în zid, potrivite pentru a rezista unui atac, acest zid 
interior fusese mai recent dotat cu ferestre lungi cu ramă, care lăsau să 
pătrundă lumina zilei. 

Când am intrat, atenţia mi-a fost atrasă imediat de o colivie enormă 
din metal, măiestrit construită să se potrivească curburii zidului, din 
podea până în tavan, plină cu zeci de păsări micuţe: cinteze, presuri, 
pițigoi și alte câteva feluri de păsări cântătoare. Apropiindu-mă, 
câmpul vizual mi-a fost inundat de trupuri netede și rotofeie cu ochi 
ca mărgelele, aşezate precum pietrele preţioase pe un fundal de catifea 
verde, zburând printre frunzele de stejar, ulm și nuc, copăcei crescuți 
cu mare grijă, ale căror rădăcini se odihneau în ghivecele pline cu 
pământ de pădure din colivie. Ciripitul vesel al guralivelor păsări era 
punctat de fâlfâitul aripilor și foşnetul frunzelor în vreme ce locatarii 
coliviei zburau și țopăiau, văzându-și de treburile lor. 


— Fiinţele astea mărunțele sunt foarte ocupate, nu-i așa? 

O voce profundă și plăcută s-a auzit din spatele meu și m-am întors 
cu un zâmbet care mi-a înghețat pe buze. 

Colum MacKenzie avea aceiași pomeți laţi și fruntea înaltă ca și 
fratele său Dougal, însă forța vitală care îl făcea pe Dougal intimidant 
era aici îmblânzită într-o expresie mai binevoitoare, deși nu mai puțin 
vibrantă. Mai întunecat la chip, cu ochi cenușii ca penele de 
porumbel, spre deosebire de ochii căprui ai fratelui său, Colum dădea 
aceeaşi impresie de intensitate, de parcă ar fi stat prea aproape de 
tine, pentru a te simți confortabil. În acel moment, totuși, disconfortul 
a fost determinat de faptul că frumosul său cap și trupul zvelt se 
terminau cu două picioare uluitor de strâmbe și de slăbănoage. 
Bărbatul care ar fi trebuit să aibă peste un metru optzeci, abia îmi 
ajungea la umăr. 

Și-a păstrat plin de tact privirile ațintite spre păsări, îngăduindu-mi 
momentul de care aveam nevoie pentru a-mi reveni și a-mi controla 
expresia feței. Desigur, se obișnuise probabil cu reacţiile celor care îl 
vedeau pentru prima dată. Aruncând o privire în jurul camerei, m-am 
întrebat cât de des întâlnea el oameni noi. Acesta era fără îndoială un 
sanctuar; o lume pe care și-o construise un om căruia lumea din afară 
nu îi era prietenoasă... ori disponibilă. 

— Fii binevenită, doamnă, a rostit el, făcând o plecăciune. Numele 
meu este Colum ban Campbell MacKenzie, stăpânul acestui castel. Am 
înţeles de la fratele meu că, hmmm, te-au găsit la o oarecare distanță 
de aici. 

— Fratele dumitale m-a răpit, dacă vrei să știi, am răspuns. 

Mi-ar fi plăcut să port discuţia pe un ton cordial, dar îmi doream cu 
disperare să părăsesc castelul și să mă întorc pe dealul cu cercul de 
pietre pe culme. Orice mi se întâmplase, răspunsul se afla acolo... 
dacă se afla undeva. 

Sprâncenele groase ale bărbatului s-au ridicat ușor și un zâmbet i-a 
arcuit buzele frumos conturate. 

— Posibil, a încuviinţat el. Dougal este uneori niţel cam impetuos. 

— Păi, am fluturat o mână, dând grațios uitării incidentul. Sunt 
oricând dispusă să admit că a fost vorba despre o neînțelegere. Însă v- 
aş fi nespus de recunoscătoare dacă aș fi condusă înapoi la... locul de 
unde am fost luată. 

— Mm. 

Cu sprâncenele încă ridicate, Colum mi-a făcut semn cu braţul spre 
un scaun. M-am așezat fără tragere de inimă și el a făcut semn din cap 
unuia dintre servitori care s-a făcut nevăzut prin ușă. 

— Am trimis după o gustare, doamnă... Beauchamp, așa? Am 
înţeles că fratele meu și oamenii lui te-au găsit într-o... ă-ă... aparentă 
încurcătură. 


Părea să ascundă un zâmbet şi m-am întrebat cum anume îi fusese 
descrisă starea hainelor mele. 

Am tras adânc aer în piept. Acum era momentul pentru explicația 
pe care o încropisem. Gândindu-mă la planul meu, îmi amintisem că 
Frank îmi povestise despre un curs, din timpul antrenamentului său 
militar, de interogatoriul ostil. Principiul de bază, din câte îmi 
aminteam, era să nu te abați de la adevăr atât cât era omenește 
posibil, alterând doar acele detalii care nu trebuiau dezvăluite. Astfel, 
explicase instructorul, existau mai puţine șanse de a scăpa detalii 
minore ale poveștii de acoperire. În fine, acum aveam să aflu dacă 
această strategie chiar funcționa. 

— Păi, da. Vezi dumneata, fusesem atacată. 

El a încuviințat din cap, cu chipul luminat de interes. 

— Așa? Atacată de cine? 

Adevărul. 

— De soldaţi englezi. În particular de un bărbat pe nume Randall. 

Chipul patricianului s-a schimbat pe dată la auzul numelui. Deși 
Colum a continuat să se arate interesat, era o intensitate crescută în 
linia buzelor și o profunzime a ridurilor care o brăzdau. Cu siguranță, 
numele îi era familiar. Căpetenia clanului s-a lăsat niţel pe spate, cu 
mâinile împreunate, privindu-mă cu atenţie pe deasupra lor. 

— Așa? a spus el. Continuă. 

Așadar, cu Dumnezeu deasupra, i-am povestit mai multe. I-am 
povestit în amănunt confruntarea dintre scoțieni și oamenii lui 
Randall, din moment ce putea verifica spusele cu ajutorul lui Dougal. 
I-am povestit în linii mari conversaţia mea cu Randall, pentru că nu 
ştiam cât auzise Murtagh. 

El a încuviințat din cap, captivat, foarte atent. 

— Da, a rostit. Dar cum ai ajuns acolo, în acel loc? E la mare 
distanță de drumul care duce spre Inverness — ai vrut să iei vaporul de 
acolo, presupun? 

Am încuviințat din cap şi am tras aer adânc în piept. 

Acum intram vrând-nevrând pe tărâmul invențiilor. Îmi doream să fi 
fost mai atentă la cele spuse de Frank despre tâlharii la drumul mare, 
dar trebuia să mă descurc cum puteam mai bine. Eram o văduvă din 
Oxfordshire, am răspuns (adevărat, până acum), călătorind cu un 
servitor, în drum spre Franţa (care părea la o distanță sigură), la niște 
rude îndepărtate. Fusesem atacați de niște bandiți și servitorul meu 
fusese ucis ori dăduse bir cu fugiţii. Eu mă ascunsesem cu calul în 
pădure și fusesem prinsă la o oarecare distanță de drum. Deși reușisem 
să scap de bandiți, fusesem nevoită să îmi abandonez calul și toate 
bunurile. În timp ce rătăceam prin păduri, am dat nas în nas cu 
căpitanul Randall și cu oamenii lui. 

M-am lăsat niţel în spate, încântată de povestirea mea. Simplă, 


credibilă și adevărată în detaliile care puteau fi verificate. Chipul lui 
Colum exprima doar atenţie politicoasă. Tocmai deschidea gura 
pentru a-mi pune o întrebare, când în ușă s-a auzi un foșnet ușor. Un 
bărbat, unul dintre aceia pe care îi observasem în curte când 
ajunsesem, stătea în prag, cu o cutie mică din piele într-o mână. 

Şeful clanului MacKenzie s-a scuzat politicos și m-a lăsat în 
compania păsărilor, asigurându-mă că se va întoarce în foarte scurt 
timp pentru a continua conversaţia noastră cât se poate de 
interesantă. 

Îndată ce ușa s-a închis în urma lui, m-am și repezit la raftul cu 
ceasloave, plimbându-mi degetele peste volumele legate în piele. În 
acest raft trebuie să fi fost două duzini de volume. Mai multe se aflau 
pe peretele opus. În grabă, am deschis paginile de început ale 
fiecăruia. Câteva nu aveau date de publicare. Cele care aveau erau 
datate între 1720 şi 1742. Colum MacKenzie îndrăgea luxul, din câte 
se putea observa, însă după cum arăta camera, nu părea să fi fost un 
colecționar de cărți vechi. Legăturile erau noi, fără semne de crăpături 
sau pagini îngălbenite de vreme. Îmboldită de urgenţa momentului, 
am renunţat la orice scrupule și am cotrobăit cu nerușinare prin 
hârtiile de pe biroul din lemn de măslin, trăgând cu urechea la orice 
zgomot de pași. 

Am găsit ceea ce căutam în sertarul din mijloc. O scrisoare pe 
jumătate terminată, scrisă într-o  caligrafie cursivă, aproape 
incomprehensibilă din cauza ortografiei excentrice și a lipsei oricărui 
semn de punctuație. Hârtia era nouă și curată și cerneala de un negru 
proaspăt. Lizibilă sau nu, data de pe antetul paginii mi-a sărit în ochi 
de parcă ar fi fost scrisă cu litere de foc: 20 aprilie 1743. 

Când s-a întors câteva momente mai târziu, Colum și-a găsit 
musafira așezată lângă ferestrele cu ramă de lemn, cu mâinile 
împreunate cuminte în poală. Așezată, căci picioarele nu mă mai 
țineau. Palmele împreunate, pentru a ascunde tremurul care abia îmi 
permisese să pun scrisoarea la loc în sertar. Adusese cu el o tavă cu 
gustări; halbe de bere și biscuiţi proaspeţi din ovăz unși cu miere. Am 
ronțăit puţin din biscuiţi; stomacul meu era prea întors pe dos pentru 
a putea primi ceva. 

După ce şi-a cerut scurt iertare pentru absență, m-a compătimit 
pentru incidentul nefericit. Apoi s-a lăsat pe spătarul scaunului, 
cercetându-mă cu atenţie. 

— Dar cum se face, Doamnă Beauchamp, a întrebat el, că oamenii 
fratelui meu te-au găsit rătăcind prin pădure în cămașă de noapte? 
Tâlharii nu te-ar fi molestat fizic, doar te-ar ţine prizonieră pentru 
răscumpărare. Şi, în ciuda celor auzite despre căpitanul Randall, aș fi 
surprins să aud că un ofițer al armatei engleze are obiceiul să violeze 
femei care călătoresc singure. 


— Poftim? am sărit. Păi, indiferent ce ați auzit despre el, vă asigur 
că e capabil de o astfel de faptă. 

Pierdusem din vedere detaliul înfățișării mele când îmi încropisem 
povestea și mă întrebam în ce moment al întâlnirii dintre mine și 
căpitanul Randall ne observase Murtagh. 

— Ah, bine, a încuviinţat Colum. Posibil, aș spune. Bărbatul acesta 
are o reputație proastă, fără îndoială. 

— Posibil? am întrebat. De ce? Nu mă crezi? 

Căci pe chipul căpeteniei de clan MacKenzie se putea citi un 
oarecare scepticism, slab, însă limpede. 

— Nu am spus că nu te cred, doamnă, a răspuns el cu glas egal. Însă 
eu nu conduc clanul acesta mare de mai bine de douăzeci de ani fără 
să fi învăţat între timp să nu înghit orice poveste care îmi ajunge la 
urechi. 

— Păi, dacă nu crezi că sunt cine spun că sunt, cine naiba crezi că 
sunt? am întrebat enervată. 

Bărbatul a clipit, uluit de limbajul meu. Apoi trăsăturile dure s-au 
asprit din nou. 

— Asta, a spus el, rămâne de văzut. Între timp, doamnă, ești oaspete 
la Leoch. 

A ridicat o mână într-un gest de concediere grațioasă și servitorul 
veşnic prezent lângă ușă a făcut un pas înainte, evident pentru a mă 
conduce înapoi în camera mea. 

Colum nu a rostit cuvintele următoare, însă putea la fel de bine să 
mi le spună cu glas tare. Ele pluteau în aerul din urma mea, în timp ce 
ieşeam din cameră: 

Până când voi afla cine ești cu adevărat. 


e PARTEA A DOUA ° 
CASTELUL LEOCH 


6. JUDECATA LUI COLUM 


Băiețelul pe care doamna FitzGibbons îl numea „Alec cel Mic” a 
venit să mă poftească la masă. Cina avea loc într-o sală lungă și 
îngustă, mobilată cu mese aliniate de-a lungul fiecărui perete, dotată 
cu un flux constant de servitori care ieșeau din arcadele ambelor 
capete ale sălii, încărcați cu tăvi, funduri de lemn și urcioare. Ultimele 
raze ale soarelui târzii de vară timpurie se infiltrau prin ferestrele 
lungi și înguste; girandole prinse de-a lungul pereţilor sprijineau făclii 
care urmau a fi aprinse pe măsură ce lumina zilei se stingea. 

Flamuri și tartane împodobeau pereţii dintre ferestre, carouri și 
blazoane decorau pietrele în culori vii. Prin contrast, majoritatea celor 
adunați în sală pentru cină erau îmbrăcați în nuanțe practice de 
cenușiu şi cafeniu sau în careurile palide de brun și verzui ale 
kilturilor de vânătoare, tonuri discrete, potrivite pentru camuflajul în 
pădure. 

Simţeam priviri curioase în spate în vreme ce Alec cel Mic mă 
conducea spre capătul sălii, însă cei mai mulți dintre meseni își ţineau 
ochii aţintiți politicos în farfuriile lor. Cina nu părea să respecte o 
anumită ceremonie; oamenii mâncau după cum pofteau, servindu-se 
de pe tăvile cu mâncare sau ducându-și farfuriile din lemn până în 
capătul îndepărtat al sălii unde doi băieţi întorceau o carcasă de oaie 
pe un proțap într-un cămin enorm. Aproximativ patruzeci de oameni 
stăteau la masă și poate alți zece serveau. Aerul era încărcat cu 
conversații cu glas tare, cele mai multe în galică. 

Colum era deja așezat la masă în capul sălii, picioarele-i pipernicite 
fiind ascunse vederii sub masa din stejar plină de tăieturi. A înclinat 
politicos din cap la apariția mea și mi-a făcut semn cu mâna spre un 
scaun din stânga lui, alături de o roșcată durdulie și frumușică pe care 
mi-a prezentat-o ca fiind soţia lui, Letitia. 

— lar acesta este fiul meu, Hamish, a spus el, punând o mână pe 
umărul unui băiat frumos de șapte sau opt ani, cu părul roșcat, care și- 
a desprins privirea de pe farfuria care îl aștepta numai pentru a înclina 
scurt din cap în direcția mea. 

L-am privit pe băiat cu interes. Arăta la fel ca toți ceilalți membri 
masculini ai clanului MacKenzie pe care îi văzusem, aceiași obraji 


rotunzi și cu pomeţii plați și aceiași ochi adânciţi în orbite. De fapt, în 
afară de părul de altă culoare, ar fi putut fi versiunea miniaturală a 
unchiului său Dougal, care stătea alături de el. Celelalte două 
adolescente aflate lângă Dougal, și care au început să chicotească și să 
se împungă când mi-au fost prezentate, erau fiicele lui, Margaret și 
Eleanor. 

Dougal mi-a adresat un zâmbet scurt, dar prietenos înainte de a 
trage farfuria de sub lingura care cobora spre mâncare din faţa uneia 
din fiicele lui și de a o împinge spre mine. 

— N-ai niciun fel de maniere, copilă? a certat-o el. Musafirii mai 
întâi. 

Am apucat destul de șovăitor lingura mare din os de corn care mi s- 
a oferit. Nu fusesem sigură ce fel de mâncare avea să îmi fie servită și 
am fost oarecum ușurată să observ că tava conținea câţiva heringi 
afumațţi, cu care eram foarte bine familiarizată. 

Niciodată nu mai încercasem să mănânc hering cu lingura, însă nu 
am văzut nimic care să semene cu o furculiță și mi-am amintit vag că 
furculingurile vor intra în uz general abia peste câţiva ani. 

Judecând după comportamentul mesenilor din sală, când o lingură 
se dovedea a fi nepractică, pumnalul mereu la îndemână era folosit 
pentru tăierea cărnii și îndepărtarea oaselor. Cum nu aveam așa ceva, 
m-am mulțumit să mestec cu băgare de seamă și m-am aplecat în față 
pentru a culege un hering, când m-am trezit ţintuită de privirea 
acuzatoare, de un albastru intens, a tânărului Hamish. 

— Nu ţi-ai spus încă rugăciunea, a rostit el sever și încruntat. 

Evident mă considera o păgână lipsită de conștiință, dacă nu cumva 
de-a dreptul depravată. 

— Ă-ă... poate că eşti bun să o spui tu pentru mine? am îndrăznit. 

Ochii de albăstrea s-au deschis larg de mirare, însă după o clipă de 
gândire, a încuviințat din cap și şi-a împreunat mâinile într-un gest 
important. A aruncat priviri severe în jurul mesei pentru a se asigura 
că toată lumea era aplecată reverențios așa cum se cade înainte de a-și 
pleca fruntea el însuşi. Mulțumit, a intonat: 


Unii au carne, dar nu o pot mânca 
Alţii n-au carne, dar o pot mânca. 
Noi avem carne și o putem mânca 
Dumnezeu fie slăvit. Amin. 


Ridicându-mi ochii de pe mâinile respectuos împreunate, am 
întâlnit privirea lui Colum și i-am zâmbit, apreciind stăpânirea de sine 
a fiului său. El, suprimându-şi propriul zâmbet, a înclinat grav fruntea 
spre Hamish. 

— Bine spus, băiete. Acum vrei să împarți pâinea la toată lumea? 


Tăcerea din jurul mesei era întreruptă doar când cineva cerea să i se 
reumple farfuria, căci toată lumea se pusese pe mâncat serios. N- 
aveam poftă de mâncare, în parte din cauza șocului pricinuit de 
situația mea și în parte pentru că, la urma urmelor, heringul nu mă 
atrăgea deloc. Carnea de oaie era totuşi destul de bună, iar pâinea 
delicioasă, proaspătă și cu coajă crocantă, cu bucăți mari de unt 
proaspăt nesărat. 

— Sper că domnul MacTavish se simte mai bine, am început eu în 
timpul unei pauze în care ne trăgeam sufletul. Nu l-am observat când 
am intrat. 

— MacTavish? 

Sprâncenele delicate ale Letitiei s-au arcuit peste ochii rotunzi de 
peruzea. Am simțit, mai degrabă decât am văzut, privirea lui Dougal 
ridicându-se în spatele meu. 

— Tânărul Jamie, a spus el scurt, înainte de a se apleca din nou cu 
toată atenţia asupra osului de oaie din mâinile sale. 

— Jamie? De ce, ce s-a întâmplat cu băiatul? 

Chipul ei bucălat s-a încreţit de îngrijorare. 

— Doar o zgârietură, draga mea, a liniștit-o Colum, aruncând o 
privire peste masă spre fratele său. Totuşi, Dougal, unde e Jamie? 

Mi s-a părut, poate, că ochii întunecaţi ascundeau o urmă de 
suspiciune. 

Fratele său a ridicat din umeri, cu privirea ațintită în farfurie. 

— L-am trimis la grajduri să îl ajute pe Alec cel Bătrân cu caii. 
Părea cel mai potrivit loc pentru el, în situaţia de față. 

A ridicat ochii, întâlnind privirea lui Colum. 

— Sau poate ai o idee mai bună? 

Colum părea să stea pe gânduri. 

— Grajduri? Mda, păi, bine... ai încredere în el până acum? 

Dougal s-a șters nepăsător cu mâna la gură și a întins braţul după o 
bucată de pâine. 

— Tu ai ultimul cuvânt de spus, Colum, dacă nu ești de acord cu 
ordinele mele. 

Buzele șefului clanului s-au strâns abia vizibil, însă nu a spus decât: 

— Nu, cred că se descurcă destul de bine acolo. 

Apoi s-a întors la mâncarea lui. 

Eu mă îndoiam că grajdul era cel mai potrivit mediu pentru un 
pacient care fusese împușcat, însă nu voiam să îmi spun punctul de 
vedere într-o astfel de companie. Mi-am pus în gând să îl caut pe 
tânărul în chestiune în dimineața următoare, pentru a mă asigura că 
primea îngrijirea potrivită în condiţiile date. 

Am refuzat budinca și m-am scuzat, invocând oboseala, motiv deloc 
neadevărat. Eram atât de epuizată, încât abia am fost atentă când 
Colum mi-a spus: 


— Noapte bună și dumitale, atunci, doamnă Beauchamp. Voi trimite 
pe cineva să te aducă la Judecată mâine-dimineață. 

Una dintre servitoare, văzându-mă bâjbâind să îmi găsesc drumul pe 
coridor, mi-a luminat cumsecade calea până la camera mea. Şi-a atins 
lumânarea de lumânarea de pe masa mea și o lumină delicată s-a 
răspândit peste pietrele masive din ziduri, dându-mi senzația pentru o 
clipă că mă aflu într-o criptă. Îndată ce a ieșit pe ușă, însă, am tras 
draperia brodată de la fereastră și sentimentul a fost îndată alungat de 
o pală de aer rece. Am încercat să mă gândesc la tot ce se petrecuse, 
însă mintea mea refuza să înțeleagă orice altceva în afară de somn. 
Am alunecat sub pături, am suflat în lumânare și am adormit privind 
răsăritul lin al lunii. 

Voinica doamnă FitzGibbons a fost cea care a venit din nou în 
camera mea a doua zi dimineață să mă trezească, aducând ceea ce 
părea a fi un arsenal întreg de articole de toaletă din dotarea unei 
doamne de familie nobilă scoțiană. Pieptene din plumb pentru a-mi 
întuneca nuanţa sprâncenelor și a genelor, cutii cu pudră din rădăcină 
de iris și chiar și un fel de creion de cărbune pentru ochi, deși nu 
văzusem niciodată vreunul, și o cupă din porțelan delicat cu capac, ce 
conţinea ruj franțuzesc, gravată cu o horă de lebede aurite. 

Doamna FitzGibbons avea de asemenea o fustă de prins peste rochie 
şi un corsaj din mătase, cu ciorapi galbeni din bumbac, ca o schimbare 
față de toaleta de gospodină pe care mi-o adusese cu o zi înainte. 
Orice însemna „Judecată”, părea să fie o ocazie de o anumită 
importanță. Eram tentată să cer să îmbrac propriile haine doar ca să 
fiu altfel, însă amintirea reacției grăsanului Rupert la vederea rochiei 
mele a fost suficientă pentru a mă face să îmi țin gura. 

Oricum, îmi plăcea destul de mult Colum, în ciuda faptului că, după 
toate aparențele, intenționa să mă ţină acolo în viitorul apropiat. „Păi, 
mai vedem noi dacă rămâne așa”, m-am gândit în timp ce mă 
străduiam să mă rujez. Dougal îmi povestise că tânărul pe care îl 
îngrijisem era la grajduri, nu-i așa? lar grajdurile aveau cai, pe care 
cineva putea fugi călare. Mi-am zis să îl caut pe Jamie MacTavish 
îndată ce Judecata avea să ia sfârşit. 

Judecata se dovedi a avea loc în Sala Mare, încăperea în care 
servisem cina în seara de dinainte. Acum însă, era transformată; 
mesele, băncile și scaunele fuseseră împinse în spate de-a lungul 
pereților, masa din capăt dispăruse şi fusese înlocuită cu un jilt 
impresionant din lemn închis la culoare, acoperit cu un tartan care, 
bănuiam, avea culorile clanului MacKenzie, o stofă în carouri verde- 
închis și negru cu urme de roșu-deschis și alb. Ramuri de ilice decorau 
pereții și papură proaspătă fusese împrăștiată peste lespezile de piatră. 

Un tânăr sufla într-un cimpoi mic în spatele scaunului gol cu multe 


suspine și șuierături. Lângă el se aflau câteva persoane, despre care am 
presupus că trebuie să fi fost apropiații lui Colum: un bărbat cu obrajii 
supți, îmbrăcat în pantaloni cadrilați și cămașă cu pliseuri, care stătea 
tolănit lângă zid; un bărbat mărunțel și cu un început de chelie într-o 
haină din brocart fin, după toate aparențele un secretar de vreun fel, 
așezat la o măsuţă scundă pe care erau o călimară, peniţe de scris și 
hârtie; doi bărbați musculoși cu kilturi cu un aer de gardieni și, într-o 
parte, unul din cei mai solizi bărbaţi pe care îi văzusem vreodată. 

Am rămas cu gura căscată privindu-l pe uriaș. Părul negru și aspru îi 
acoperea aproape toată fruntea, crescându-i până deasupra 
sprâncenelor stufoase. La fel de păros era și pe antebraţele imense care 
îi ieşeau de sub mânecile suflecate ale cămășii. Spre deosebire de 
majoritatea bărbaţilor pe care îi văzusem, uriașul nu părea să fie 
înarmat, cu excepţia unui cuţitaș pe care îl ţinea în ciorap; abia îi 
puteam zări mânerul scurt şi gros în desimea buclelor negre care îi 
acopereau picioarele deasupra ciorapilor ecosez. O centură groasă din 
piele îi înconjura talia care trebuie să fi avut o sută de centimetri, dar 
nu avea nici sabie, nici pumnal. În ciuda mărimii sale, uriașul arbora o 
expresie prietenoasă şi părea să glumească cu bărbatul cu obrajii 
supți, care arăta ca o marionetă în comparaţie cu imensul său 
interlocutor. 

Cimpoierul a început deodată să cânte, cu o erupție preliminară, 
urmată imediat de un fluierat asurzitor, care în cele din urmă s-a 
transformat în ceva care aducea cu o melodie. 

Erau cam treizeci sau patruzeci de oameni, cu toții părând cumva 
mai bine îmbrăcați și îngrijiţi decât cei prezenţi aici la cină cu o seară 
înainte. Toate capetele s-au întors spre intrarea în sală, unde, după o 
pauză în care muzica s-a mai întețit, a pășit Colum, urmat de fratele 
său Dougal. 

Cei doi MacKenzie erau îmbrăcați în mod evident pentru ceremonie, 
cu kilturi verde-închis și vestoane bine croite, al lui Colum de un 
verde palid, al lui Dougal ruginiu, ambii cu tartane atârnate de-a 
curmezișul pieptului și prinse pe un umăr cu o broșă mare, 
împodobită cu pietre preţioase. Părul negru al lui Colum era astăzi 
lăsat liber, uleiat cu grijă și buclat peste umeri. Al lui Dougal era încă 
prins la spate într-o coadă care avea aproape aceeași culoare cu 
satinul cărămiziu al vestonului său. 

Colum a pășit încet de-a lungul sălii, dând din cap și zâmbind spre 
cei adunaţi de o parte și de cealaltă. Atunci am zărit o altă arcadă în 
apropierea locului unde fusese așezat jilțul lui. În mod cert ar fi putut 
intra pe acolo și nu prin capătul opus al sălii. Așadar, acest gest era 
unul deliberat, această paradă a picioarelor strâmbe și a mersului 
legănat și dizgraţios în lungul drum pe care îl avea până la jilț. 
Deliberat de asemenea era și contrastul cu fratele lui mai tânăr, înalt 


şi zvelt, care nu privea nici în stânga, nici în dreapta, ci pășea țeapăn 
în spatele lui Colum. Când a ajuns la jilțul din lemn și-a ocupat locul 
în spatele lui. Colum s-a așezat și s-a oprit o clipă, apoi a ridicat o 
mână. Jelitul cimpoiului s-a stins într-un scâncet plin de milă și 
„Judecata” a început. 

Foarte curând a devenit evident că aceasta era o ocazie regulată în 
care stăpânul castelului Leoch împărțea dreptatea supușilor și 
arendașilor lui, ascultându-le păsurile și tranșând disputele. Exista și o 
agendă: secretarul pleșuv a citit cu glas tare numele și părțile 
implicate au pășit în față când le-a venit rândul. 

În vreme ce unele cazuri erau prezentate în engleză, cele mai multe 
dintre discuţii se purtau în galică. Observasem deja că discursul era 
acompaniat din belșug de ochi dați peste cap și de picioare înfipte în 
podea pentru emfază, făcându-i judecătorului dificilă misiunea de a 
aprecia seriozitatea cazului după conduita participanţilor. 

Chiar când hotărâsem că un bărbat, un specimen destul de mâncat 
de molii, cu o geantă enormă, făcută dintr-un viezure întreg, îl acuza 
pe vecinul său de crimă, incendiere premeditată și furt de nevastă, 
Colum și-a ridicat sprâncenele și a rostit ceva repezit în galică la care 
atât reclamantul, cât și pârâtul s-au prins de burtă de atâta râs. 
Ştergându-se la ochi, reclamantul a încuviințat în cele din urmă din 
cap și i-a întins o mână dușmanului său în timp ce secretarul 
consemna de zor, penița zgâriind hârtia precum picioarele unui 
şoricel. 

Eu eram a cincea pe listă. O poziționare, m-am gândit eu, calculată 
cu grijă pentru a indica mulțimii adunate importanța prezenței mele 
în castel. 

În beneficiul meu, s-a vorbit în engleză în timpul prezentării 
cazului. 

— Doamnă Beauchamp, vrei să faci un pas în față? m-a chemat 
secretarul. 

Deşi nu aveam nevoie, m-am trezit împinsă de mâna durdulie a 
doamnei FitzGibbons. Am făcut un pas împiedicat în spaţiul gol din 
faţa jilțului pe care stătea Colum și, precum văzusem alte femei până 
atunci, am făcut o plecăciune destul de stângace. Papucii pe care îi 
primisem nu se deosebeau stângul de dreptul, fiind în ambele cazuri 
doar un dreptunghi din piele pus pe un calapod, ceea ce îmi făceau 
mişcările grațioase dificile. În mulțime s-a iscat un murmur de interes 
când Colum mi-a făcut onoarea de a se ridica în picioare. Mi-a oferit 
mâna, pe care am luat-o pentru a nu cădea în nas. 

Îndreptându-mă și blestemându-mi condurii, m-am trezit la pieptul 
lui Dougal. El fiind cel care mă capturase, după toate aparențele cădea 
în sarcina lui de a se ocupa de primirea sau captivitatea mea, depinde 
din ce unghi voiai să priveşti. Am așteptat cu oarecare interes să văd 


cum hotărâseră frații să mă prezinte. 

— Domnule, a început Dougal, plecându-se ceremonios în faţa lui 
Colum, te rugăm să te milostiveşti de această doamnă care are nevoie 
de ajutor şi adăpost sigur. Doamna Claire Beauchamp, englezoaică din 
Oxford, fiind atacată de tâlhari la drumul mare, iar servitorul ei ucis 
mișeleşte, a fugit în pădurile de pe domeniul tău, unde a fost găsită și 
salvată de mine și de oamenii mei. Te rugăm să binevoiești să-i oferi 
acestei doamne adăpost în castelul Leoch până... a făcut o pauză, și un 
zâmbet cinic i-a strâmbat buzele... până când rudele ei vor fi 
informate că se află aici şi vor trimite o escortă pentru a o însoți 
înapoi acasă în siguranţă. 

Nu mi-a scăpat sublinierea cuvântului „englezoaică”, după cum sunt 
sigură că nu a scăpat nimănui din sală. Aşadar, urma să fiu tolerată, 
însă ţinută sub observație. Dacă ar fi spus franțuzoaică, aș fi fost 
considerată o intruziune prietenoasă ori, în cel mai rău caz, o 
intruziune neutră. Se dovedea mai dificil decât mă așteptasem să scap 
din castel. 

Colum a făcut o plecăciune politicoasă spre mine și mi-a oferit 
ospitalitate nelimitată sub acoperișul lui umil și alte politeţuri. Am 
făcut din nou o reverență, de data aceasta ceva mai reușită, și m-am 
retras în mulțime, urmărită de priviri curioase, dar mai mult sau mai 
puţin prietenoase. 

Până în acest moment, cazurile păreau să-i intereseze doar pe cei 
direct implicați. Spectatorii sporovăiau în șoaptă între ei, așteptându- 
şi rândul. Apariţia mea fusese însă întâmpinată cu un murmur 
interesat de speculaţii și, am crezut, de aprobare. 

Însă acum întreaga audienţă a fost străbătută de un fior. Un bărbat 
voinic a pășit în față, în cercul liber, târând de mână o fată. Părea să 
aibă undeva la șaisprezece ani, cu un chip drăguţ, buze bosumflate și 
păr lung și blond prins la spate cu o panglică albastră. A înaintat 
şovăind spre spaţiul liber și a rămas acolo singură, în timp ce bărbatul 
din spatele ei obiecta ceva în galică, agitându-și braţele și arătând din 
când în când către ea într-un gest acuzator. Murmure șoptite se 
auzeau prin mulțime în timp ce el vorbea. 

Doamna FitzGibbons, cu trupul durduliu odihnindu-se pe un taburet 
robust, își întinsese gâtul, foarte interesată. M-am aplecat spre ea și i- 
am şoptit la ureche. 

— Ce-a făcut fata? 

Voinica doamnă mi-a replicat fără să îşi miște buzele sau să își ia 
ochii de la scenă: 

— Tatăl ei o acuză de purtare deșănțată; că a trăit în păcat cu flăcăi 
împotriva poruncii lui, a murmurat doamna FitzGibbons, lăsându-și 
trupul greoi pe spate pe scaun. Tatăl ei vrea ca MacKenzie să o 
pedepsească pentru neascultare. 


— S-o pedepsească? Cum? am șoptit printre dinţi, cât de încet am 
putut. 

— $$$. 

În centru, atenția s-a îndreptat acum spre Colum, care îi măsura cu 
privirea pe fată și pe tatăl ei. Plimbându-și ochii de la unul la celălalt, 
a început să vorbească. Încruntându-se, a bătut cu pumnii în brațul 
jilţului său și un fior a trecut prin mulțime. 

— S-a decis, mi-a șoptit doamna FitzGibbons, deşi nu era nevoie. 

Decizia lui era la fel de clară; uriașul s-a mișcat, pentru întâia oară, 
desfăcându-și cureaua de la brâu cu gesturi degajate. Cele două gărzi 
au luat fata înspăimântată de braţe și au îndreptat-o astfel încât 
spatele îi era întors spre Colum și tatăl ei. A început să plângă, însă nu 
a cerut să fie absolvită de pedeapsă. Mulțimea privea cu acel soi de 
fascinaţie intensă care cuprinde martorii unor execuții publice sau ai 
unor accidente. Atunci din spatele mulțimii s-a auzit un glas ce vorbea 
în galică şi care a acoperit murmurul și agitația. 

Capetele s-au întors pentru a-l repera pe vorbitor. Doamna 
FitzGibbons și-a întins gâtul, ba chiar s-a ridicat pe vârfuri pentru a 
vedea mai bine. Nu înțelesesem nimic din ce rostise, însă mi s-a părut 
că recunosc vocea, adâncă și totuși blândă, cu un fel ascuţit de a tăia 
ultimele consoane. 

Mulțimea s-a dat la o parte și Jamie MacTavish a pășit în spaţiul 
gol. Și-a înclinat respectuos capul spre MacKenzie, apoi a mai rostit 
câteva cuvinte. Vorbele sale au stârnit o oarecare rumoare. Colum, 
Dougal, secretarul mărunt și tatăl fetei păreau cu toţii să intre în 
acţiune. 

— Ce se întâmplă? am întrebat-o în şoaptă pe doamna Fitz. 

Pacientul meu arăta mult mai bine decât ultima dată când îl 
văzusem, deși mai era încă niţel palid, sau așa mi s-a părut. Găsise pe 
undeva o cămașă curată; mâneca dreaptă, goală, fusese împăturită și 
prinsă de kilt. 

Doamna Fitz urmărea totul cu mare interes. 

— Flăcăul se oferă să primească el pedeapsa fetei, a răspuns ea 
absentă, încercând să privească printre cei care stăteau în fața noastră. 

— Ce? Dar e rănit! Doar n-o să-l lase să facă așa ceva! 

Vorbeam cât de încet puteam sub murmurul general. Doamna Fitz a 
dat din cap. 

— Nu știu, draga mea. Acum se ceartă între ei. Vezi, un bărbat din 
clanul ei poate să se ofere în locul ei, dar flăcăul ăsta nu e un 
MacKenzie. 

— Nu e? 

Eram surprinsă, după ce crezusem în mod naiv că toți bărbații din 
grupul care mă capturase veneau de la castelul Leoch. 

— Bineînțeles că nu, a răspuns doamna Fitz pierzându-și răbdarea. 


Nu i-ai văzut tartanul? 

Acum, că mi-l arătase, îl vedeam, desigur. În vreme ce Jamie purta 
un tartan de vânătoare în nuanţe de verde și brun, culorile erau 
diferite de cele ale celorlalți bărbaţi prezenți. Era un brun mai închis, 
aproape de culoarea trunchiului de copac, cu o dungă de un albastru 
stins. 

Din câte se părea, argumentul lui Dougal a fost decisiv. Micul grup 
de sfătuitori s-a dispersat și mulțimea a amuţit, în așteptare. Cele două 
gărzi au eliberat fata, care a fugit înapoi în mulțime și Jamie a pășit 
înainte pentru a-i lua locul. Am privit cu oroare în timp ce au dat să îl 
apuce de braţe, dar el a vorbit în galică cu bărbatul cu cureaua și 
gărzile s-au dat în spate. Uimitor, un rânjet larg, insolent, i-a luminat 
chipul o clipă. Şi mai straniu, gigantul i-a răspuns cu un zâmbet fugar. 

— Ce a spus? am insistat pe lângă doamna Fitz. 

— Că alege pumnii în loc de curea. Un bărbat poate alege asta, dar 
o femeie nu are dreptul. 

— Pumnii? 

Nu am avut timp să întreb mai multe. Uriașul a ridicat un pumn ca 
un ciocan și l-a înfipt în stomacul lui Jamie, făcându-l să se încovoaie, 
cu răsuflarea tăiată. Bărbatul l-a așteptat să se îndrepte înainte de a se 
apropia pentru a-i administra o serie de pumni, scurt, în coaste și 
braţe. Jamie nu făcea niciun gest pentru a se apăra, abia catadicsind 
să își schimbe centrul de greutate pentru a se menţine în picioare în 
fața asaltului. 

Următoarea lovitură a fost în față. M-am crispat și am închis fără să 
vreau ochii, când capul lui Jamie s-a dat pe spate. Torţionarul nu se 
grăbea cu loviturile, atent să nu își doboare victima sau să lovească de 
prea multe ori în același loc. Era o bătaie științifică, concepută cu grijă 
pentru a cauza durere din cauza rănilor ușoare, însă fără a lăsa fără 
cunoștință sau mutila victima. Unul din ochii lui Jamie era umflat și 
aproape închis și el respira greu, însă altfel nu părea foarte afectat. 

Eram în agonie de îngrijorare pentru el, căci cel puțin una din 
lovituri a redeschis rana de la umăr. Pansamentul meu era încă la 
locul lui, dar nu avea să mai reziste mult în fața unui asemenea 
tratament. Cât va mai dura pedeapsa? Nu se mai auzea nimic în jur cu 
excepția pocniturilor surde și a unor icnete răzlețe. 

— Angus cel mic o să se oprească atunci când va vedea sânge, mi-a 
şoptit doamna Fitz, ghicind probabil întrebarea mea nerostită. De 
obicei când sparge nasul. 

— E barbar, am mârâit printre dinți enervată. 

Câţiva oameni s-au întors, aruncându-mi priviri mustrătoare. 

Deodată, uriașul a părut să fi ajuns la concluzia că pedeapsa 
atinsese perioada de timp cuvenit. S-a dat în spate și a slobozit o 
lovitură năprasnică; Jamie s-a clătinat pe picioare și a căzut în 


genunchi. Gărzile s-au repezit și l-au tras în picioare și, când a ridicat 
capul, am văzut sângele curgând şuvoi din gura pocnită. Mulțimea a 
izbucnit într-un zumzet de ușurare și torționarul a pășit în spate, 
mulțumit că și-a îndeplinit datoria. 

Una dintre gărzi ţinea brațul lui Jamie, sprijinindu-l, în timp ce 
tânărul își scutura capul pentru a-și reveni. Fata dispăruse. Jamie și-a 
ridicat capul și a privit direct spre torționarul uriaș. Spre uimirea mea, 
a zâmbit din nou, atât cât a putut. Buzele însângerate s-au mișcat. 

— Mulţumesc, a bălmăjit cu o oarecare dificultate și a făcut o 
plecăciune spre bărbatul solid înainte de a se întoarce pe călcâie. 

Atenţia mulțimii s-a îndreptat din nou asupra căpeteniei clanului și 
a următorului caz adus dinaintea lui. 

L-am văzut pe Jamie ieșind pe ușa de pe peretele opus. Fiind acum 
mai interesată de persoana lui decât de ce se întâmpla în sală, i-am 
spus repede doamnei FitzGibbons că plec și mi-am făcut loc prin 
mulțime în urma lui. 

L-am găsit într-o curte laterală micuță, sprijinindu-se de o fântână, 
tamponându-și buzele cu poala cămășii. 

— Uite, folosește asta, am spus, oferindu-i o batistă. 

— Unh, a acceptat el cu o onomatopee drept mulțumire. 

Apăruse un soare palid și în lumina apoasă l-am privit atent pe 
tânăr. Cele mai serioase răni păreau a fi o buză ruptă și un ochi 
puternic inflamat, deşi avea semne de-a lungul obrazului și gâtului 
care în curând aveau să se învinețească. 

— ȚŢi-e tăiată buza și în interior? 

— Înâm. 

S-a aplecat și i-am tras în jos mandibula, întorcându-i cu grijă buza 
pentru a-i examina interiorul gurii. 

În interiorul roșu al obrazului avea o tăietură adâncă și câteva 
înțepături mici în roșeața palidă a buzei de jos. Sângele amestecat cu 
salivă i se aduna în gură și curgea. 

— Apă, a spus el cu o oarecare dificultate, ștergându-și firicelul 
sângeriu care cobora pe bărbie. 

— Imediat. 

Spre norocul nostru, era acolo o găleată cu o cană din corn, pe 
marginea fântânii. Jamie şi-a clătit gura și a scuipat de câteva ori, 
apoi s-a stropit cu apă pe faţă. 

— De ce ai făcut asta? am întrebat curioasă. 

— De ce am făcut ce? a spus el, îndreptându-se și ștergându-și fața 
cu mâneca. 

Şi-a pipăit precaut buza spartă, crispându-se ușor. 

— Să te oferi să primeşti tu pedeapsa fetei. O cunoşti? 

Mă simțeam puţin stânjenită să întreb asta, însă voiam neapărat să 
aflu ce stătea în spatele acestui gest donchijotesc. 


— Ştiu cine este. Dar n-am vorbit niciodată cu ea. 

— Atunci de ce ai făcut-o? 

Tânărul a ridicat din umeri, mișcare care l-a făcut să se crispeze. 

— Ar fi fost o rușine pentru fată, să fie bătută în fața lumii. Pentru 
mine a fost mai ușor. 

— Mai uşor? am repetat, nevenindu-mi să cred, privind fața 
zdrobită. 

Îşi pipăia prudent coastele rănite cu mâna liberă, dar și-a ridicat 
privirea și mi-a zâmbit senin într-un colț al buzelor. 

— Da. Este foarte tânără. Dacă s-ar fi făcut de rușine înaintea 
tuturor celor care o cunosc, i-ar fi luat mult timp să își spele obrazul. 
Eu am răni, dar o să-mi revin; într-o zi-două voi fi ca nou. 

— Dar de ce tocmai tu? am întrebat. 

M-a privit de parcă aș fi pus cea mai stranie întrebare. 

— De ce nu eu? a răspuns. 

„De ce nu?” voiam să spun. Pentru că nu o cunoșteai, pentru că nu 
însemna nimic pentru tine. Pentru că erai deja rănit. Pentru că îţi 
trebuie un oarecare curaj să stai drept în fața unei mulțimi și să lași pe 
cineva să te lovească în față, indiferent de motiv. 

— Păi, un glonț de muschetă prin mușchiul trapez ar putea fi 
considerat un motiv bun, am răspuns sec. 

M-a privit amuzat, pipăind zona în discuţie. 

— Trapez se cheamă? Nu știam asta. 

— Ah, aici erai, flăcăule! Văd că ţi-ai găsit deja vraciul; poate nu ai 
nevoie de mine. 

Doamna FitzGibbons a intrat cu mersul legănat pe poarta îngustă în 
curte, înghesuindu-se niţel. 

Adusese o tavă cu câteva borcane, un castron mare şi un prosop din 
pânză curată. 

— Nu am făcut altceva decât să îi dau puţină apă, am spus. Cred că 
nu e grav rănit, dar după ce îl spăl pe faţă, nu știu ce să-i mai fac. 

— Vai de mine, întotdeauna e câte ceva de făcut, întotdeauna, a 
spus ea, liniștindu-mă. Ia să vedem, flăcăule, ochiul acela al tău. 

Jamie s-a așezat cuminte pe marginea fântânii, întorcându-și fața 
spre ea. Degetele durdulii au apăsat încetişor umflătura purpurie, 
lăsând urme albe care dispăreau îndată. 

— Încă sângerează pe sub piele. Lipitorile o să-l ajute, în cazul ăsta. 

A ridicat pânza de pe castron, dând la iveală câteva fiinţe mici și 
întunecate ca niște limacși, lungi de câţiva centimetri, acoperite cu o 
mâzgă greţoasă. Prinzând două dintre ele în palmă, femeia a presat 
una pe pielea de sub arcadă și pe cealaltă a așezat-o sub ochi. 

— Vezi tu, mi-a explicat ea, îndată ce vânătaia e așezată, cum ar 
veni, lipitorile nu mai au ce să-ți facă. Dar când ai o umflătură ca asta, 
şi încă mai crește, înseamnă că sub piele se scurge sânge și lipitorile îl 


pot scoate afară. 

Priveam fascinată și dezgustată. 

— Nu doare? l-am întrebat pe Jamie. 

El a negat din cap, făcând lipitorile să se balanseze nerușinat. 

— Nu. Se simt niţel reci, atâta tot. 

Doamna Fitz era ocupată cu borcanele și sticlele ei. 

— Lumea nu știe să întrebuinţeze lipitorile așa cum trebuie, m-a 
instruit ea. Câteodată sunt foarte folositoare, dar trebuie să înţelegi 
cum. Când le pui pe o vânătaie veche, sug doar sângele sănătos, şi nu 
ajută la nimic. De asemenea, trebuie să fii atent să nu foloseşti prea 
multe o dată; pot să slăbească pe cineva care e foarte bolnav ori a 
pierdut deja mult sânge. 

Ascultam respectuos, înregistrând toate aceste informaţii, deşi 
speram din tot sufletul să nu fiu vreodată nevoită să mă folosesc de 
ele. 

— Acum, flăcăule, clătește-ți gura cu asta; o să-ți curețe tăieturile și 
o să-ți mai ia din durere. Ceai de coajă de salcie, mi-a explicat ea, cu 
nițică pulbere de rădăcină de iris. 

Am încuviințat din cap; îmi aminteam vag că auzisem demult în 
timpul unei prelegeri că scoarța de salcie conţine de fapt acid salicilic, 
ingredientul activ al aspirinei. 

— Dar scoarța de salcie nu îi sporește șansele să sângereze? am 
întrebat. 

Doamna Fitz a dat din cap. 

— Da. Uneori. De aceea îi dai pe urmă rădăcină de sunătoare 
înmuiată în oțet; sunătoarea îi opreşte sângerarea, dacă e culeasă pe 
lună plină şi măcinată bine. 

Jamie își clătea ascultător gura cu soluția astringentă, cu ochii în 
lacrimi de la înțepătura oţetului aromatic. 

Lipitorile se umflaseră acum, ajungând de patru ori dimensiunea lor 
inițială. Pieile întunecate și zbârcite erau acum netede și lucitoare; 
arătau ca niște pietre rotunde și lustruite. O lipitoare a căzut deodată 
jos, sărind pe pământ la picioarele mele. Doamna FitzGibbons a cules- 
o abil, aplecându-se cu ușurință în ciuda masivităţii ei și i-a dat 
drumul la loc în castron. Prinzând cealaltă lipitoare delicat chiar de 
sub fălci, a tras-o uşor, alungindu-i capul. 

— Nu trebuie să tragi prea tare, draga mea, a spus ea. Câteodată 
sunt așa de pline, că pocnesc. 

Fără să vreau, m-am înfiorat. 

— Dar dacă sunt aproape pline, câteodată se desprind ușor. Dacă nu 
vor, le lași în pace și ele cad singure. 

Lipitoarea s-a desprins într-adevăr ușor, lăsând în urmă un firicel de 
sânge acolo unde fusese prinsă. Am șters rana minusculă cu colțul 
prosopului înmuiat în soluţia de oțet. Spre surprinderea mea, lipitorile 


își făcuseră treaba: umflătura se dăduse mult înapoi, iar ochiul era 
parțial deschis, deși pleoapa era încă umflată. Doamna FitzGibbons a 
inspectat rana cu un ochi critic și a hotărât să nu mai pună o altă 
lipitoare. 

— Mâine o să arăţi ca naiba, să știi, a spus ea, dând din cap, dar cel 
puțin o să poți vedea cu ochiul acela. Acum îţi trebuie o bucăţică de 
carne crudă pusă acolo și o lingură de supă cu un strop de bere în ea, 
să te mai întremezi. Vino la bucătărie și o să-ți dau eu ceva. 

Şi-a luat tava, oprindu-se o clipă. 

— Ai făcut o faptă tare bună azi, flăcăule. Laoghaire e nepoata mea, 
ştii; îți mulțumesc pentru ea. Deşi o să îți mulțumească și ea, dacă are 
bun-simt. 

L-a bătut pe Jamie pe obraz și s-a îndepărtat cu pas apăsat. 

L-am examinat cu atenție; tratamentul arhaic fusese surprinzător de 
eficace. Ochiul mai era tumefiat, însă doar discret decolorat, iar 
tăietura de pe buză era acum o linie curată, lipsită de sânge, doar ușor 
mai întunecată decât țesutul din jur. 

— Cun te simți? am întrebat. 

— Bine. 

Trebuie să mă fi uitat chiorâș la el, căci a zâmbit, încă strâmb, atent 
la gură. 

— Sunt doar nişte vânătăi. Se pare că iar trebuie să îți mulțumesc; 
asta e a treia oară în trei zile când mă doftoriceşști. O să zici că sunt 
cam neghiob. 

Am atins o urmă vânătă de pe obrazul lui. 

— Nu neghiob. Poate niţel nechibzuit. 

O mișcare ușoară la intrarea în curte mi-a atras atenţia; o fluturare 
de galben și albastru. Fata pe nume Laoghaire s-a tras îndărăt, timidă, 
văzându-mă. 

— Cred că cineva vrea să îți vorbească între patru ochi, am spus. Vă 
las. Bandajele de pe umăr pot fi scoase mâine. Te voi căuta eu atunci. 

— Da. Mulţumesc din nou. 

Mi-a strâns mâna ușor la despărțire. Am ieșit, privind-o curios pe 
fată în timp ce treceam pe lângă ea. De aproape, era chiar mai 
drăguță, cu ochii albaștri blânzi și tenul ca petala de trandafir. 
Strălucea când îl privea pe Jamie. Am părăsit curtea întrebându-mă 
dacă gestul lui cavaleresc fusese atât de altruist precum crezusem eu. 

În dimineața următoare, trezită la ivirea zorilor de ciripitul păsărilor 
de afară și al oamenilor dinăuntru, m-am îmbrăcat și mi-am găsit 
drumul prin coridoarele răcoroase până în sala mare, care devenise 
din nou sală de mese. Cazane enorme de porridge se găseau din loc în 
loc, împreună cu turte coapte pe vatră şi unse cu melasă. Mirosul de 
mâncare aburindă era suficient de puternic încât să te doboare. Încă 


mă simțeam amețită și dezorientată, însă micul dejun mi-a dat puteri 
să explorez niţel. 

Găsind-o pe doamna FitzGibbons băgată până la coatele ei dolofane 
în aluat înfăinat, am anunțat-o că trebuie să îl găsesc pe Jamie, pentru 
a-i scoate bandajele și a vedea cum se vindecă rana de muschetă. Ea 
şi-a chemat unul din ajutoarele ei minuscule, fluturându-și palma 
mare și albă. 

— Alec cel Mic, dă fuga și găsește-l pe Jamie, noul îngrijitor de cai. 
Spune-i să vină cu tine să îi panseze doamna Beauchamp umărul. Noi 
suntem în grădina de ierburi. 

O pocnitură din degete l-a trimis pe băiat valvârtej afară să îl caute 
pe pacientul meu. 

Dând aluatul unei slujnice să îl frământe mai departe, doamna 
FitzGibbons şi-a spălat mâinile și s-a întors către mine. 

— O să mai dureze o vreme până vin. N-ai vrea să aruncăm o 
privire prin grădina cu ierburi? Mi se pare că ai oarece cunoștințe 
despre plante şi, dacă te bate gândul, ai putea să dai o mână de ajutor 
acolo când ai timp liber. 

Grădina de ierburi, fiind un depozitar important de leacuri și arome, 
era cuibărită într-o curte interioară, suficient de largă încât să permită 
soarelui să pătrundă, însă adăpostită de vânturile de primăvară. Și 
avea propriul izvor. Tufe de rozmarin mărgineau grădina la apus, cele 
de mușeţel la miazăzi, și un șir de amarant marca granița de 
miazănoapte, în timp ce zidul castelului forma latura de răsărit, o 
pavăză suplimentară împotriva vânturilor atotstăpânitoare. Am 
identificat corect țepușele verzi ale șofranului care înflorea mai târziu 
şi măcrișul franțuzesc cu frunzele catifelate țâșnind din pământul gras 
şi negru. Doamna FitzGibbons mi-a arătat degețelul roșu, grașiţa și 
vindeceaua, și alte câteva pe care nu le-am recunoscut. 

Primăvara târziu e timpul însămânțărilor. Coşul de pe brațul 
doamnei FitzGibbons ducea o mulțime de căţei de usturoi, semințele 
recoltei de vară. Durdulia doamnă mi-a înmânat coșul, împreună cu 
un băț de săpat gropi în care să bag usturoiul. După toate aparențele, 
lenevisem destul în castel; până când Colum avea să îmi găsească ceva 
de făcut, doamna FitzGibbons avea oricând nevoie de mână de lucru. 

— Așa, draga mea. Sădeşte-le aici de-a lungul peretelui de miazăzi, 
între cimbru și degețelul roșu. 

Mi-a arătat cum să împart căpățânile în muguri separați fără să le 
rup coaja tare, apoi cum să le plantez. Era destul de simplu, doar să 
înfig usturoiul în pământ cu capătul turtit în jos, cam la patru 
centimetri. S-a ridicat, scuturându-și de praf fustele voluminoase. 

— Să mai lași câteva căpăţțâni, m-a sfătuit ea. Împarte-le și 
plantează câte un căţel din loc în loc, peste tot în grădină. Usturoiul 
ține departe gândacii de celelalte plante. Ceapa și coada-şoricelului fac 


la fel. Și rupe capetele de gălbenele uscate, dar nu le arunca, pentru că 
sunt folositoare. 

Numeroase gălbenele erau împrăștiate prin grădină, luminând cu 
florile lor aurii. Chiar în acea clipă băieţelul pe care îl trimisese în 
căutarea lui Jamie a apărut, cu răsuflarea tăiată din pricina 
alergatului. Ne-a anunţat că pacientul refuză să își abandoneze lucrul. 

— A spus, a povestit băieţelul încercând să își tragă sufletul, că nu îl 
doare așa de tare ca să aibă nevoie de doftoriceală, dar vă mulțumește 
pentru grijă. 

Doamna FitzGibbons a ridicat din umeri la acest mesaj nu foarte 
liniștitor. 

— Păi, dacă nu vine, să fie sănătos. Dumneata poți să te duci la 
padoc pe la prânz, dacă vrei, draga mea. Poate că nu se opreşte din 
treabă să fie doftoricit, dar o să se oprească să mănânce, că eu știu 
cum sunt tinerii. Alec cel Mic o să vină după tine la prânz și o să te 
ducă la padoc. 

Lăsându-mă să plantez restul de usturoi, doamna FitzGibbons s-a 
îndepărtat legănat ca un galion, cu Alec zburdând în siajul ei. 

Am muncit cu plăcere întreaga dimineaţă, sădind usturoiul, 
culegând măciuliile florilor veștejite, plivind buruienile și continuând 
lupta neîntreruptă a grădinarului cu melcii, limacșii și alte dăunătoare 
asemănătoare. Aici, totuși, războiul se purta cu mâinile goale, fără 
ajutorul pesticidelor. Eram atât de absorbită cu munca mea, încât nu 
am băgat de seamă reapariția lui Alec cel Mic până când nu a tușit 
politicos pentru a-mi atrage atenţia. Fără a face risipă de cuvinte, a 
aşteptat până m-am ridicat și mi-am scuturat fusta înainte de a se face 
nevăzut pe poarta grădinii. 

Padocul la care m-a condus era ceva mai departe de grajduri, într-o 
poiană plină cu iarbă. Trei cai tineri zburdau fericiți în apropiere. Un 
alt cal, o iapă murgă tânără și bine ţesălată, era prinsă de căpăstru de 
gardul padocului, cu o pătură subţire aruncată pe spinare. 

Jamie se strecura cu băgare de seamă printr-o parte a iepei care îi 
privea apropierea cu suspiciune. El și-a așezat brațul liber pe spatele 
ei, vorbindu-i în șoaptă, gata să se retragă la cel mai mic semn de 
respingere al iepei. Ea şi-a rotit ochii și a pufnit, dar nu s-a mișcat. 
Încet, el și-a lipit trupul de pătură, continuând să vorbească şoptit, 
apoi şi-a rezemat treptat întreaga greutate de spatele ei. Iapa s-a dat 
ușor îndărăt și a bătut din picior, dar el a continuat, ridicându-şi doar 
puţin vocea. 

Chiar în acel moment iapa și-a întors capul și ne-a văzut, pe mine și 
pe băiat, apropiindu-ne. Considerându-ne o amenințare, s-a tras 
înapoi, nechezând, și s-a smucit cu faţa spre noi, aruncându-l pe Jamie 
în gardul padocului. Pufnind și ridicându-se pe două picioare, sărea și 
dădea din copite ca să rupă funia care o ţinea în loc. Jamie s-a 


rostogolit pe sub gard, ferindu-se din calea copitelor animalului. S-a 
ridicat greoi în picioare, înjurând în galică, întorcându-se să vadă cine 
îi tulburase munca. 

Când a văzut cine era, expresia lui furioasă s-a schimbat pe loc într- 
una de bunăvoință curtenitoare, deşi mi-am dat seama că apariția 
noastră nu era totuși atât de oportună pe cât s-ar fi dorit. Coşul cu 
gustarea de prânz, pe care mi-l dăduse grijulie doamna FitzGibbons, 
care chiar se pricepea la tineri, a ajutat mult la recăpătarea bunei lui 
dispoziții. 

— Ah, linișteşte-te, bestie păcătoasă! a răcnit el spre iapă, care încă 
pufnea și sărea la capătul funiei care o priponea. 

Concediindu-l pe Alec cel Mic cu o palmă camaraderească, a luat 
pătura iepei de unde căzuse și, scuturând-o de praful padocului, a 
întins-o galant pe iarbă pentru mine. 

Am ocolit cu tact discuția despre recentele lui neînţelegeri cu iapa, 
turnându-i în schimb bere și oferindu-i o bucată de pâine cu brânză. 

Jamie a mâncat cu atâta poftă încât mi-am amintit că nu îl văzusem 
în sala de mese cu două seri în urmă. 

— Am dormit, mi-a spus, când l-am întrebat unde a fost. M-am dus 
direct la culcare când am plecat de la castel și nu m-am trezit până 
ieri-dimineaţă în zori. Am muncit niţel ieri după Judecată, apoi m-am 
aşezat pe o căpiță de fân să mă odihnesc puțin înainte de cină. 

A început să râdă. 

— M-am trezit azi-dimineaţă tot în fân, cu un cal păscând lângă 
urechea mea. 

Odihna probabil îi făcuse bine; vânătăile de la bătaia încasată ieri 
erau închise la culoare, însă pielea în jurul lor avea o culoare 
sănătoasă și cu siguranță avea o poftă de mâncare zdravănă. 

L-am urmărit terminând de mâncat, culegând ordonat firimiturile 
căzute pe cămașă cu un deget înmuiat pe limbă și băgându-le grijuliu 
în gură. 

— Ai o poftă de mâncare sănătoasă, am spus, râzând. Cred că, dacă 
n-ai mai găsi mâncare, ai înfuleca și iarbă. 

— Am mâncat iarbă, a răspuns el cât se poate de serios. Nu are gust 
rău, dar nu te prea saturi cu ea. 

Am rămas cu gura căscată, dar pe urmă m-am gândit că își bate 
probabil joc de mine. 

— Când? am întrebat. 

— Într-o iarnă, nu asta care a trecut, cea dinainte. Trăiam greu — în 
pădure - cu... un grup de flăcăi, făcând incursiuni peste graniță. Nu 
avusesem prea mult noroc în ultima săptămână și mai bine, și nu ne 
mai rămăsese nimic de mâncare. Mai luam câte puţin porridge din 
când în când de la casa vreunui arendaș, dar oamenii ăia erau atât de 
săraci, încât rar aveau ceva să dea altora. Întotdeauna omenesc pe 


câte un sărman dacă are nevoie, e drept, dar douăzeci de sărmani e 
cam mult, chiar și pentru ospitalitatea muntenilor. 

Deodată a zâmbit cu gura până la urechi. 

— Ai auzit vreodată... păi, nu, n-aveai de unde. Voiam să întreb 
dacă ai auzit rugăciunea pe care o spun fermierii săraci. 

— Nu. Ce spun? 

Şi-a dat părul din ochi și a început să recite: 


Fuga, fuga în jurul mesei 
Să ne umplem burţile, 

Cât mai mult, poch nane, 
Fuga, fuga. Amin. 


— Pooch nane? am întrebat, amuzată. 

El și-a bătut geanta de la centură. 

— Pune-l în burtă, nu îl tăşulcă, mi-a explicat el. 

A întins mâna după un fir lung de iarbă și l-a tras ușor din teacă. L-a 
învârtit uşor între palme, făcându-i boabele grele să zboare de pe 
tulpină. 

— Atunci era în miezul iernii, dar vremea era blândă, spre norocul 
nostru, altfel n-am fi rezistat. Vânam iepuri — îi mâncam cruzi 
câteodată, ca să nu aprindem focul - și uneori căprioare, dar au fost și 
zile în care nu găseam vânat, despre zilele alea vorbesc. 

Dinţii albi și pătrați mestecau firul de iarbă. Am cules și eu unul și 
am început să-l ronțăi. Avea un gust dulce și ușor acrișor, dar nu putea 
fi mestecat decât câțiva centimetri, furnizând probabil puţini 
nutrienți. 

Aruncând firul pe jumătate mâncat, Jamie a cules un altul și și-a 
continuat povestea. 

— Cu câteva zile înainte ninsese, doar cât să facă o crustă pe sub 
copaci și noroi peste tot. Eu căutam fungi, știi, chestiile alea mari și 
portocalii care cresc la rădăcina copacilor, uneori... Piciorul mi-a 
trecut prin zăpadă și am dat de un petic de iarbă, între doi copaci; 
probabil că soarele ajunge acolo câteodată. De obicei căprioarele 
găsesc smocurile astea de iarbă. Dau zăpada la o parte cu copitele și 
mănâncă iarba până la rădăcini. Dar pe asta încă nu o găsiseră și m- 
am gândit că dacă ele reușesc să supraviețuiască o iarnă întreagă, de 
ce n-aş putea și eu? Eram așa de flămând încât mi-aș fi fiert și cizmele 
să le mănânc, dacă n-aș fi avut nevoie de ele să umblu, așa că am 
mâncat iarba, până la rădăcină, așa cum fac căprioarele. 

— Câte zile ai stat fără mâncare? am întrebat, fascinată și îngrozită. 

— Trei zile fără nimic; o săptămână cu niște drammach - o mână de 
ovăz cu puţin lapte. Da, a mai spus el, privind nostalgic firul de iarbă 
din palmă, iarba de iarnă e ațoasă și e acră — nu ca asta —, dar nu prea 


mi-a păsat. 

A zâmbit deodată spre mine. 

— Nici nu mi-a trecut prin minte gândul că eu am un singur stomac, 
în timp ce căprioara are patru. Am avut niște crampe groaznice și am 
tras vânturi zile întregi. Unul din bărbaţii mai vârstnici mi-a spus mai 
târziu că, dacă vrei să mănânci iarbă, trebuie să o fierbi mai întâi, dar 
eu n-am știut atunci. Şi nici nu ar fi contat, eram prea flămând să mai 
aştept. 

S-a săltat în picioare, aplecându-se să îmi întindă o mână ca să mă 
ridic. 

— Trebuie să mă întorc la treabă. Mulţumesc pentru mâncare, 
domniță. 

Mi-a întins coșul și s-a îndreptat spre adăposturile cailor, cu soarele 
strălucindu-i în păr ca printr-o grămadă de monede din aur și cupru. 

M-am înapoiat cu pas domol la castel, gândindu-mă la bărbaţii care 
trăiau în noroi rece și mâncau iarbă. Nu mi-am dat seama decât când 
ajunsesem în curte că uitasem cu totul de umărul lui. 


7. DULAPUL LUI DAVIE BEATON 


Spre surpriza mea, unul din oamenii de arme îmbrăcaţi în fustă ai 
lui Colum mă aștepta în apropierea porții când m-am întors la castel. 
Înălţimea Sa mi-ar fi recunoscător, mi s-a spus, dacă i-aș face onoarea 
de a urca în camerele sale. 

Ferestrele lungi erau deschise în sanctuarul privat al căpeteniei de 
clan, iar vântul adia printre ramurile copacilor captivi cu un freamăt 
şi un murmur care îți dădeau impresia că te afli în mijlocul naturii. 

Colum MacKenzie scria la biroul său când am intrat, dar s-a oprit 
îndată și s-a ridicat să mă întâmpine. După câteva cuvinte în care m-a 
întrebat de sănătate și confort, m-a condus spre coliviile așezate de-a 
lungul zidurilor unde i-am admirat pe micii locuitori care ciripeau și 
ţopăiau printre frunze, încântați de boarea de vânt. 

— Atât Dougal, cât și doamna FitzGibbons spun că ai un oarecare 
talent de vindecător, a remarcat Colum ca fapt divers, întinzând un 
deget prin grilajul de metal al coliviei. 

Aparent obișnuită cu acest obicei, o presură cenușie a zburat în jos 
şi a aterizat frumos, cu ghearele minuscule înfipte în deget și aripile 
ușor desfăcute pentru a-și menţine echilibrul. Colum i-a mângâiat ușor 
capul cu arătătorul noduros al celeilalte mâini. Am văzut pielea 
întărită în jurul unghiei și am privit-o cu mirare; bărbatul nu părea să 
facă prea multă muncă manuală. 

Am ridicat din umeri. 


— Nu îţi trebuie cine știe ce iscusință ca să pansezi o rană 
superficială. 

El a zâmbit. 

— Poate că nu, dar îţi trebuie o oarecare pricepere ca să o faci pe 
marginea drumului, într-o beznă ca smoala, nu-i așa? Și doamna 
FitzGibbons mi-a spus că i-ai dres degetul rupt celui mic al ei, și i-ai 
pansat brațul opărit al uneia din servitoarele de la bucătărie azi- 
dimineaţă. 

— Nici asta nu e foarte dificil, am răspuns, întrebându-mă unde 
voia să ajungă. 

I-a făcut semn unuia din servitori care a scos imediat un castron 
dintr-unul din sertarele biroului. Dând la o parte pânza care îl 
acoperea Colum a început să împrăștie semințe printre sârmele 
coliviei. Păsărelele au sărit de pe ramurile copacilor precum mingile 
de crichet rostogolindu-se din vârful unui deal, iar presura a zburat jos 
alături de tovarășele ei. 

— Și spui că nu ai nicio legătură cu clanul Beaton? a întrebat el. 

Îmi aminteam că doamna FitzGibbons mă întrebase la prima noastră 
întâlnire Ești un fel de vraci deci. O Beaton? 

— Niciuna. Ce legătură are clanul Beaton cu tratamentul medical? 

Colum m-a privit cu surprindere. 

— Nu ai auzit de ei? Vindecătorii din clanul Beaton sunt bine 
cunoscuți în toată Highlands. Vraci itineranți, mulți dintre ei. Am avut 
şi noi unul aici pentru o vreme. 

— Aţi avut unul? Ce s-a întâmplat cu el? am întrebat. 

— A murit, a răspuns Colum ca fapt divers. A contractat o febră și 
într-o săptămână s-a prăpădit. De atunci nu am mai avut un 
tămăduitor, în afară de doamna FitzGibbons. 

— Pare să se priceapă foarte bine, am spus, gândindu-mă la 
tratamentul foarte eficient pe care îl aplicase rănilor tânărului Jamie. 

Gândindu-mă la asta, mi-am adus aminte care fusese cauza lor și am 
simțit un val de mânie împotriva lui Colum. Mânie și teamă 
deopotrivă. Acest bărbat, mi-am amintit, era legea, era juriul și 
judecătorul oamenilor de pe domeniul său - și era evident obișnuit să 
i se îndeplinească poruncile. 

El a încuviinţat din cap, încă absorbit de păsări. A împrăștiat restul 
semințelor, îngăduindu-i unei păsărele cântătoare cu penajul albastru- 
cenușiu care coborâse cu întârziere un ultim pumn de semințe. 

— Ah, da. E foarte pricepută la astfel de lucruri, dar deja are pe cap 
mai multe decât poate duce, având grijă de întregul castel și de toată 
lumea din el... inclusiv de mine, a spus el, zâmbindu-mi deodată 
fermecător. Mă întrebam, a continuat, profitând abil de zâmbetul pe 
care i l-am întors, văzând că nu ai multe de făcut pentru a-ţi ocupa 
timpul în acest moment, că poate ai fi curioasă să arunci o privire 


peste lucrurile pe care Davie Beaton le-a lăsat în urmă. Poate ai ști la 
ce folosesc unele din medicamentele lui și ce mai e pe acolo. 

— Păi... presupun că pot. De ce nu? 

Adevărul fie spus, începeam să mă plictisesc cu plimbările între 
grădină, cămară și bucătărie. Eram curioasă să aflu ce considerase 
răposatul domn Beaton folositor în materie de instrumente de lucru. 

— Angus și cu mine o putem conduce pe doamna jos, domnule, a 
sugerat servitorul respectuos. 

— Nu te deranja, John, a răspuns Colum, concediindu-l politicos. O 
voi conduce pe doamna Beauchamp eu însumi. 

Coborâtul pe scări a fost greoi și evident dureros. Bineînțeles că nu 
voia ajutor, iar eu nu i l-am oferit. 

Cabinetul de lucru al răposatului Beaton s-a dovedit a fi într-un colț 
retras al castelului, ferit privirilor, în spatele bucătăriilor. Dintre toate, 
era cel mai aproape de cimitir, unde vechiul ocupant se odihnea 
acum. În zidul exterior al castelului, cămăruța înghesuită și întunecată 
avea doar o singură fereastră minusculă în zid, plasată la o asemenea 
înălțime încât o rază de soare despica aerul, separând ca un tăiș 
întunericul tavanului înalt și boltit de cel și mai trist al podelei de 
dedesubt. 

Aruncându-mi privirea pe lângă Colum în cotloanele întunecate ale 
încăperii, am putut distinge un dulap înalt, echipat cu zeci de sertare 
minuscule, fiecare cu o etichetă scrisă cu o caligrafie elaborată. 
Borcane, cutii și flacoane de toate formele și dimensiunile erau 
aranjate ordonat pe rafturile de deasupra mesei unde răposatul Beaton 
obișnuise, din câte se părea, să îşi prepare leacurile, judecând după 
petele rămase și mojarul murdar care se afla acolo. 

Colum a pătruns în cameră înaintea mea. Pulberea de praf 
sclipitoare deranjată de intrarea lui s-a ridicat învârtindu-se în raza de 
soare precum praful care se ridică de pe mormintele tulburate. A 
rămas nemișcat o clipă, lăsându-și ochii să se acomodeze cu 
penumbra, apoi a pășit înainte încet, privind dintr-o parte în alta. Am 
avut impresia că intrase în această cameră pentru prima dată în viața 
lui. 

Urmărindu-l cum înainta în încăperea îngustă oprindu-se din când 
în când, i-am spus: 

— Ştii, masajul ar putea ajuta puţin. La durere, vreau să spun. 

Am prins o fulgerare a ochilor săi cenușii și mi-am dorit pentru o 
fracțiune de secundă să nu fi deschis subiectul, dar scânteia a dispărut 
aproape imediat, fiind înlocuită de expresia lui obișnuită de atenție 
curtenitoare. 

— Trebuie să fie făcut cu forță, am spus, mai ales la baza coloanei 
vertebrale. 

— Știu, a răspuns. Angus Mhor mi-l face, seara. 


S-a oprit, învârtind între degete unul din flacoane. 

— Se pare că totuși te pricepi puţin la leacuri. 

— Puțin, am răspuns precaută, sperând că nu avea de gând să mă 
testeze întrebându-mă ce combinație de medicamente trebuia folosită. 

Pe eticheta de pe flaconul pe care îl ţinea în mână scria PURLES 
OVIS. Cine știe ce putea fi acolo? Din fericire, a așezat la loc flaconul 
şi și-a plimbat un deget precaut peste praful de pe dulapul mare de 
lângă perete. 

— A trecut ceva timp de când n-a mai intrat nimeni aici, a spus el. 
O s-o rog pe doamna Fitz s-o trimită pe una din fetele ei să facă puțină 
ordine, ce zici? 

Am deschis ușa dulapului și am ridicat un nor de praf care mi-a 
stârnit un acces de tuse. 

— Da, poate că ar trebui, am încuviințat. 

Pe raftul de jos era o carte, un volum gros legat în piele albastră. 
Ridicându-l, am descoperit sub el o carte mai mică, legată cu pânză 
neagră ieftină, roasă pe margini. 

A doua carte s-a dovedit a fi registrul de consultaţii zilnice ale lui 
Beaton, în care trecuse îngrijit numele pacienţilor, detaliile 
suferințelor și tratamentul prescris. Un tip metodic, am gândit 
admirativ. O înregistrare spunea: „2 februarie, A.D. 1741. Sarah 
Graham MacKenzie, rană la degetul mare din cauză că și l-a prins pe 
marginea vârtelniței. Se va aplica fiertură de busuiocul cerbilor, 
urmată de cataplasmă cu: o parte coada-șoricelului, o parte pudră de 
păduche de copac și o parte ureche de şoarece, toate mixate într-o 
bază de argilă fină. Păduche de copac? Ureche de șoarece? Unele din 
flacoanele de pe rafturi fără îndoială. 

— S-a vindecat bine degetul mare al lui Sarah MacKenzie? l-am 
întrebat pe Colum, închizând cartea. 

— Sarah? Ah, a răspuns el gânditor, nu, nu cred. 

— Adevărat? Mă întreb ce s-a întâmplat, am spus. Aș vrea să îl 
examinez mai târziu, dacă se poate. 

Colum a scuturat din cap și am crezut că am zărit o sclipire de 
amuzament întunecat în ridurile buzelor sale pline și arcuite. 

— De ce nu? am întrebat. A plecat de la castel? 

— Ai putea spune și așa, a răspuns, amuzamentul său fiind acum 
fățiș. A murit. 

L-am privit uluită în timp ce el se îndreptă, de-a lungul podelei 
prăfuite din piatră, spre ieșire. 

— Să sperăm că dumneata vei fi ceva mai pricepută decât răposatul 
Davie Beaton, doamnă Beauchamp, a spus el. 

S-a întors și s-a oprit în dreptul ușii, privindu-mă sardonic. Raza de 
soare cădea asupra lui asemenea unui reflector. 

— Mai nepricepută e greu să fii, a spus el și s-a făcut nevăzut în 


întuneric. 

Am rămas plimbându-mă în sus și în jos prin camera strâmtă, 
cercetând fiecare obiect de acolo. Probabil cele mai multe din așa- 
zisele medicamente erau bune de aruncat, însă puteam găsi acolo 
câteva lucruri folositoare care să merite să fie păstrate. Am tras unul 
din sertarele minuscule ale dulapului de farmacie, din care a ieșit un 
damf de camfor. Aha, camforul era util. Am împins la loc sertarul și 
mi-am șters degetele murdare de praf de fustă. Poate ar trebui să 
aştept până vreuna din ajutoarele vesele ale doamnei Fitz reușea să 
curețe camera înainte să îmi continui investigațiile. 

Am aruncat o privire în coridor. Pustiu. Și tăcut. Însă nu eram atât 
de naivă încât să cred că nu era nimeni prin preajmă. Fie la comandă, 
fie din tact, erau destul de subtili, însă eu știam că sunt 
supravegheată. Când mergeam în grădină, cineva mergea cu mine. 
Când urcam scara spre camera mea, vedeam pe câte cineva de jos 
aruncând ca din întâmplare o privire în sus, să vadă în care parte mă 
întorceam. Şi când intrasem călare, nu îmi scăpaseră gărzile înarmate 
adăpostindu-se sub parapet de ploaie. Nu, în mod cert nu mi se va 
permite să plec de aici când voi dori, cu atât mai puţin nu mi se va 
oferi un mijloc de transport sau provizii. 

Am oftat. Cel puțin eram singură pentru moment. Și îmi doream 
foarte mult să fiu singură, cel puţin pentru puțină vreme. 

Încercasem de câteva ori să mă gândesc la tot ce mi se întâmplase 
de când păşisem prin blocul de piatră. Însă lucrurile se mișcau atât de 
repede în acest loc încât abia aveam un moment pentru mine însămi 
atunci când nu dormeam. Cu toate acestea, se părea că acum aveam o 
clipă de linişte. Am tras dulapul prăfuit de lângă perete și m-am 
așezat, rezemându-mi spatele de pietrele zidului. Erau foarte solide. 
Am întins mâinile în spate, odihnindu-mi palmele pe ele, gândindu-mă 
la cercul de piatră, încercând să îmi amintesc în cel mai mic detaliu ce 
se întâmplase. 

Pietrele ţipând au fost ultimul lucru pe care puteam spune cu 
siguranță că mi-l aminteam. Şi aveam îndoieli chiar și despre asta. 
Ţipătul continuase, mereu. Era posibil, m-am gândit, ca sunetul să nu 
fi provenit din pietre, ci din... acel ceva... în care am pășit. Erau acele 
pietre o intrare în ceva? Și dacă da, spre ce dădeau ele? Pur și simplu 
nu erau cuvinte pentru a descrie o asemenea stare. O fisură în timp, 
m-am gândit, căci era evident că eu fusesem atunci și eram și acum, iar 
pietrele erau singurul punct de legătură. 

Și sunetele. Fuseseră copleșitoare, dar privind înapoi de la o 
distanță nu prea mare, cred că erau foarte asemănătoare cu sunetele 
unei bătălii. Spitalul de campanie în care am fost staționată fusese 
bombardat de trei ori. Chiar știind că pereţii fragili ai structurilor 
noastre temporare nu ne protejau, cu toţii, doctori, infirmiere și 


brancardieri, ne repezeam înăuntru la prima alarmă, strângându-ne 
laolaltă pentru a prinde curaj. Curajul este foarte limitat când 
deasupra capului îți zboară bucăţi de mortar și lângă tine explodează 
bombe. Soiul de teroare pe care l-am simţit atunci este senzaţia cea 
mai apropiată de ceea ce am simtit în timpul călătoriei prin piatră. 

Atunci am realizat că îmi aminteam unele lucruri din timpul 
călătoriei prin piatră. Detalii mărunte. Îmi aminteam senzaţia de luptă 
fizică, de parcă aș fi fost trasă într-un soi de curent. Da, mă luptasem 
cu acel ceva, orice ar fi fost. De asemenea, în curent mai erau și 
imagini, mi-am amintit. Nu chiar imagini limpezi, ci mai degrabă niște 
gânduri incomplete. Unele erau terifiante și mă luptasem să mă 
îndepărtez de ele în timp ce... mă rog, „înaintam”. M-am luptat să 
ajung spre altele? Avusesem o impresie vagă că mă luptam să ajung la 
un fel de suprafață. Alesesem eu însămi să ajung în această epocă 
pentru că îmi oferea vreun soi de adăpost de acel ciclon teribil? 

Am dat din cap. Nu găseam niciun răspuns gândindu-mă la asta. 
Nimic nu era limpede, cu excepția faptului că trebuia să mă întorc în 
cercul de megaliți. 

— Doamnă? 

O voce suavă scoțiană din pragul ușii m-a făcut să ridic ochii. Două 
fete, undeva la șaisprezece sau șaptesprezece ani, stăteau sfioase în 
coridor. Erau îmbrăcate grosolan, cu saboți în picioare și năframe din 
pânză țesută acoperindu-le părul. Cea care vorbise adusese o perie și 
câteva cârpe împăturite, iar tovarășa ei căra o găleată aburindă. Fetele 
doamnei FitzGibbons venite să curețe infirmeria. 

— Nu vă deranjăm, doamnă? a întrebat una dintre ele, temătoare. 

— Nu, nu, le-am liniștit. Oricum mă pregăteam să plec. 

— Aţi pierdut masa de prânz, m-a înștiințat cealaltă. Dar doamna 
Fitz ne-a spus să vă spunem că mâncarea vă aşteaptă în bucătărie când 
vreţi să vă duceti. 

Am aruncat o privire pe fereastra de la capătul coridorului. Soarele 
era, de fapt, trecut puţin de zenit și deodată am devenit conștientă de 
semnele tot mai acute de foame. Am zâmbit către fete. 

— Chiar acolo mă duc. Vă mulțumesc. 

Am luat din nou prânzul pe câmp, de teamă că Jamie ar putea din 
nou să nu mănânce până la cină, dacă nu îi duceam de mâncare. 
Așezată pe iarbă, privindu-l mâncând, l-am întrebat de ce trăise așa, 
furând vite și făcând incursiuni peste graniță. Văzusem până acum 
suficient de multă lume, atât țăranii din satul din apropiere care 
veneau și plecau, cât şi pe cei care locuiau în castel, pentru a-mi da 
seama că Jamie era de obârşie nobilă și mult mai bine educat decât 
cei mai mulți dintre ei. Cel mai probabil se trăgea dintr-o familie 
destul de înstărită, judecând după scurta descriere pe care mi-o făcuse 


despre moșia familiei. De ce se afla atât de departe de casă? 

— Sunt proscris, a spus el, de parcă ar fi fost surprins că nu știam. 
Englezii au pus o răscumpărare de zece lire sterline pe capul meu. Nu 
chiar atât cât ar lua un tâlhar la drumul mare, a spus el, dezaprobator, 
dar ceva mai mult decât un hoț de buzunare. 

— Doar pentru obstrucționare? am întrebat, nevenindu-mi să cred. 

Zece lire sterline aici era jumătate din venitul anual al unei mici 
ferme; nu-mi puteam imagina de ce un prizonier evadat valora atât de 
mult pentru guvernul englez. 

— Ah, nu. Pentru crimă. 

M-am înecat cu o felie de castravecior murat. Jamie m-a bătut 
amabil pe spate până când am putut vorbi din nou. 

Cu ochii în lacrimi, am întrebat: 

— P-pe cine ai om-morât? 

— Păi, asta e niţel mai complicat, a ridicat el din umeri. De fapt eu 
nu l-am omorât pe omul pentru a cărui ucidere am fost condamnat. 
Acum, la viața mea am omorât câteva vestoane roșii, deci să zicem că 
acuzaţia nu e chiar nedreaptă. 

S-a oprit şi a ridicat din umeri, ca și cum s-ar fi frecat de un zid 
invizibil. Observasem acest gest la el și înainte, în prima dimineață 
petrecută în castel, când îl bandajasem și observasem semnele de pe 
spate. 

— Eram la Fortul William. Abia m-am putut mișca câteva zile după 
ce fusesem biciuit pentru a doua oară și pe urmă făcusem febră din 
cauza rănilor. Dar îndată ce m-am putut ţine din nou pe picioare, 
niște... prieteni au făcut pe dracu” n patru şi m-au scos din tabără prin 
mijloace despre care e mai bine să nu vorbim. În orice caz, a fost ceva 
tărăboi la plecarea noastră și un sergent-major englez a fost împușcat 
- întâmplarea a făcut că era cel care mă biciuise prima dată. Dar nu l- 
am împușcat eu; eu nu aveam nimic personal împotriva lui și eram 
atât de slăbit, încât abia mă ţineam pe cal, darămite să mai împușc un 
om. 

Buzele groase s-au strâns și s-au crispat. 

— Deși, dacă ar fi fost căpitanul Randall, cred că aș fi făcut un efort. 

Și-a relaxat din nou umerii, întinzându-și pânza aspră a cămășii pe 
spate, și s-a scuturat. 

— Dar asta e. Ăsta e unul din motivele pentru care nu mă 
îndepărtez de castel neînsoţit. Atât de adânc în Highlands, sunt șanse 
foarte mici să dau nas în nas cu o patrulă englezească, dar pe la 
graniță îi întâlneşti destul de des. Pe urmă mai sunt și cei din Strajă, 
dar nici ei nu se apropie de castel. Colum nu prea are nevoie de 
serviciile lor, având propriii săi oameni. 

A zâmbit, trecându-și o mână prin părul roșcovan tuns scurt până 
când a ajuns să stea precum ţepii porcului spinos. 


— Dar nu sunt în deplină siguranță. Nu cred că în castel sunt 
informatori, dar ar putea fi careva pe aici, pe dincolo, în ţinut care ar 
fi bucuros să câștige ceva bani, spunându-le englezilor unde mă 
ascund și ei știu că sunt căutat. Bănuiesc că ţi-ai dat seama că nu mă 
cheamă MacTavish? a întrebat el zâmbindu-mi. 

— Căpetenia știe? 

— Că sunt proscris? Ah, da, Colum știe. Aproape toată lumea din 
această parte a Highlands știe asta; ceea ce s-a întâmplat la Fortul 
William a stârnit o oarecare vâlvă la vremea respectivă și veștile 
călătoresc repede pe aici. Ce nu știu ei este că Jamie MacTavish este 
chiar omul căutat; cu condiţia ca aceia care mă știu după numele 
adevărat să nu mă vadă. 

Părul încă îi stătea tot ridicat absurd. Am avut un impuls neașteptat 
de a-i netezi țepii, dar m-am oprit. 

— De ce îți tunzi părul? am întrebat deodată și apoi mi-am simţit 
sângele năvălindu-mi în obraji. Îmi cer iertare, nu mă privește. Doar 
mă întrebam, văzând că marea parte a celorlalți bărbați de aici îl 
poartă lung... 

Şi-a netezit cu palma șuvițele zburlite, cu un aer ușor rușinat. 

— Obișnuiam să îl port și eu lung. Acum e scurt pentru că la 
mănăstire călugării au fost nevoiți să îmi radă ceafa și abia a avut 
câteva luni să crească la loc. 

S-a aplecat de la mijloc, invitându-mă să îi inspectez grumazul. 

— Vezi acolo, la spate? 

Cu siguranță simțeam la pipăit și am și văzut, când am dat la o 
parte părul des, umflătura unei cicatrici de cincisprezece centimetri 
proaspăt vindecate, încă rozalie. Am apăsat uşor cu degetul de-a 
lungul ei. Vindecată curat, o lucrătură măiastră a celui care o cususe; 
o rană ca aceasta trebuie să fi fost larg deschisă și să fi sângerat 
considerabil. 

— Ai dureri de cap? am întrebat, pe un ton profesional. 

Jamie s-a îndreptat de spate, netezindu-și părul peste rană. A 
încuviințat din cap. 

— Câteodată, dar nu atât de rău cum m-a durut înainte. Am fost orb 
aproape o lună după ce s-a întâmplat, iar capul mă durea îngrozitor 
tot timpul. Durerea de cap a început să dispară când mi-a revenit 
vederea. 

A clipit de câteva ori, parcă testându-și vederea. 

— Din când în când se mai încețoșează, mi-a explicat el, dacă sunt 
foarte obosit. Lucrurile încep să se amestece între ele. 

— E de mirare că nu ai murit, am spus. Trebuie să fii chiar tare de 
cap. 

— Asta da, chiar e tare osul, așa a spus soră-mea. 

Am râs amândoi. 


— Cum s-a întâmplat? am întrebat. 

S-a încruntat, și o expresie confuză i s-a așternut pe chip. 

— Păi, asta e întrebarea, a răspuns el rar. Nu îmi amintesc nimic. 
Eram în apropiere de trecătoarea Carryarick cu câţiva băieţi din Loch 
Laggan. Ultimul lucru pe care-l ştiu e că urcam cu greu la deal printr- 
un mic desiș; îmi amintesc că m-am înţepat la mână într-o tufă de laur 
şi mă gândeam că picăturile de sânge seamănă cu bobiţele laurului. Și 
pe urmă m-am trezit în Franța, în abația Saint Anne de Beaupré, cu 
capul zvâcnindu-mi ca o tobă și cineva pe care nu îl vedeam îmi dădea 
să beau ceva răcoritor. 

Și-a frecat cu palma pielea grumazului ca și cum ar fi durut încă. 

— Uneori cred că îmi amintesc mici fragmente — o lampă deasupra 
capului, cum se leagănă înainte și înapoi, un soi de gust dulce și uleios 
pe buze, oameni care îmi spun ceva —, dar nu știu dacă sunt amintiri 
sau vise. Știu că mi s-a dat opiu și am avut halucinaţii aproape 
întreaga perioadă. 

Şi-a apăsat degetele peste pleoapele închise. 

— Aveam un vis care se repeta mereu și mereu. Visam că îmi 
creșteau în cap rădăcini de copac, niște fuioare mari și noduroase, 
creșteau și se umflau, ieșindu-mi prin ochi, împingându-se în jos pe 
gât și sufocându-mă. Și visul se repeta întruna, rădăcinile se răsuceau 
și se încolăceau și se făceau tot mai mari mereu. În cele din urmă 
ajungeau suficient de mari să facă să-mi explodeze capul şi eu mă 
trezeam auzind sunetul oaselor pocnind, a spus strâmbându-se. Un 
zgomot lichid, pârâitor, ca împușcăturile sub apă. 

În! 

O umbră a căzut deodată peste noi și o cizmă mare s-a repezit şi l-a 
împuns pe Jamie în coaste. 

— Ticălos leneș, a rostit nou-venitul fără patimă, te îmbuibi în timp 
ce caii aleargă liberi. Când îmblânzești mânza aia, eh, băiete? 

— Și dacă o să flămânzesc, tot n-o s-o îmblânzesc, Alec, a răspuns 
Jamie. Între timp, ia de aici o gură; e din belșug. 

A întins o bucată de brânză spre o mână deformată de artrită. 
Degetele, veșnic îndoite pe jumătate, s-au închis ușor peste brânză în 
timp ce bărbatul s-a lăsat jos pe iarbă. 

Cu o neașteptată curtoazie, Jamie l-a prezentat pe musafir: Alec 
McMahon MacKenzie, starostele grăjdarilor de la castelul Leoch. 

O figură rotofeie în pantaloni până la genunchi din piele și o cămașă 
din pânză grosolană, starostele grăjdarilor avea un aer de autoritate 
suficientă, mi s-a părut, pentru a-l supune și pe cel mai nărăvaș dintre 
armăsari. „Cu al lui Marte ochi poruncitor și plin de-ameninţare:”, 
mi-a fulgerat imediat prin minte versul. Și chiar era un singur ochi, 
celălalt fiind acoperit cu un petic de pânză neagră. Parcă pentru a 
compensa pierderea, sprâncenele i se împrăștiau stufoase dintr-un 


punct central, întinzându-și perii lungi și argintii precum insectele 
antenele care se legănau amenințător dintre smocurile castanii din 
care țâșneau. 

După o primă înclinare a capului în semn de salut, Alec cel Bătrân 
(căci astfel îl numise Jamie, fără îndoială pentru a-l deosebi de Alec 
cel Mic, care îmi fusese călăuză) m-a ignorat cu desăvârşire, 
îndreptându-și în schimb atenţia spre mâncare și spre cei trei cai tineri 
care își fluturau cozile în poiana din apropiere. Am început să mă cam 
plictisesc în timpul unei lungi conversații implicând linia genealogică 
a câtorva - fără îndoială - distinși cai care nu erau printre cei 
prezenţi, detalii despre istoria împerecherilor ale întregului grajd din 
ultimii câțiva ani și un număr de puncte incomprehensibile ale 
conformației ecvestre, ce implicau jarete, grebene, spete și alți termeni 
anatomici. Cum eu observam la cai doar botul, coada și urechile, 
subtilitățile îmi scăpau cu desăvârșire. 

M-am întins pe spate sprijinindu-mă în coate şi m-am lăsat 
mângâiată de soarele cald de primăvară. În aer plutea o pace stranie, 
un sentiment că lucrurile își urmau cursul firesc, fără a fi tulburate de 
necazurile și de zbuciumul grijilor omeneşti. Poate era pacea pe care o 
găsești mereu în mijlocul naturii, departe de clădiri și de zgomot. 
Poate era efectul grădinăritului, acel sentiment senin de plăcere când 
atingi lucruri care cresc, satisfacția pe care o simţi când le ajuţi să se 
înalțe. Poate era doar ușurarea că găsisem în sfârșit ceva de făcut, în 
loc să bântui prin jurul castelului simțindu-mă străină, sărind în ochii 
tuturor precum o pată de cerneală pe un pergament. 

În ciuda faptului că nu luam parte la conversaţia despre cai, nu mă 
simțeam deloc stingheră. Alec cel Bătrân se purta ca și cum eu nu aș fi 
fost decât un detaliu din peisaj și, în vreme ce Jamie arunca din când 
în când câte o privire spre mine, și el, treptat, a început să mă ignore 
pe măsură ce conversaţia lor a trecut pe nesimţite la ritmurile 
molcome ale galicii, dovada incontestabilă a implicării emoționale a 
unui scoțian în chestiunea discutată. Cum nu înțelegeam nimic din 
discuţia lor, îmi mângâia auzul la fel ca și zumzetul albinelor din 
florile ierburilor din poiană. Neobișnuit de mulțumită și adormită, am 
alungat gândurile care mă frământau, suspiciunea lui Colum, situația 
în care mă aflam și alte idei tulburătoare. 

— Destul pentru ziua de astăzi, mi-am spus în gând adormită, 
culegând citatul biblic dintr-un ungher uitat al memoriei. 

O fi fost răcoarea unui nor care a acoperit soarele ori schimbarea 
tonului în conversaţia bărbaţilor care m-a deşteptat mai târziu. 
Discuţia se purta din nou în engleză și tonul era serios, nu mai era 
pălăvrăgeala încâlcită a pasionaţilor de cai. 

— Mai e doar o săptămână până la Adunare, băiete, spunea Alec. 
Te-ai gândit ce ai să faci atunci? 


Jamie a scos un oftat prelung. 

— Nu, Alec, asta n-am făcut. Câteodată mă gândesc într-un fel, pe 
urmă în celălalt fel. Ce știu e că aici mi-e bine, să lucrez cu animalele 
și cu tine. 

Undeva în glasul bărbatului s-a strecurat un zâmbet care a dispărut 
pe măsură ce a continuat. 

— Și Colum mi-a promis... ah, despre asta n-o să-ți spun. Dar să 
sărut fierul și să-mi schimb numele în MacKenzie și să mă lepăd de 
neamul meu? Nu, la asta nu mă pot gândi. 

— Eşti căpos ca taică-tu, asta ești, a remarcat Alec, însă vorbele lui 
fuseseră rostite pe un ton de încuviințare fără tragere de inimă. Uneori 
parcă ești el în carne și oase, chiar dacă semeni în neamul maică-tii 
înalt și roşcovan. 

— L-ai cunoscut, nu-i aşa? a întrebat Jamie interesat. 

— Ah, doar puţin. Mai mult am auzit. Sunt aici la Leoch încă 
dinainte de nunta părinților tăi, știi? Și când îi auzeai pe Dougal și pe 
Colum vorbind despre Brian cel Negru, gândeai că e dracul gol, dacă 
nu chiar mai rău. Și maică-ta, Fecioara Maria, răpită și dusă în 
Conacul Blestemat de el. 

Jamie a început să râdă. 

— Și eu sunt ca el, nu-i așa? 

— Eşti ca el, băiete. Da, văd eu că nu prea îţi vine la îndemână să fii 
omul lui Colum. Dar trebuie să te gândești și la cealaltă opţiune, nu? 
Dacă se ajunge la luptă de partea Stuarzilor, să zicem, și Dougal 
învinge. Dacă ești în tabăra învingătoare, flăcăule, îți recapeți 
pământurile şi mai multe, orice ar face Colum. 

Jamie a răspuns cu ceea ce începusem să iau drept „sunetul 
scoțian”, acel sunet nedefinit, adânc în gât, care poate fi înțeles în 
orice fel. Acum părea să indice o oarecare îndoială în privința șanselor 
de reușită ale acestui final optimist. 

— Da, a răspuns el, şi dacă Dougal nu reuşeşte, ce fac pe urmă? Sau 
dacă lupta se dă împotriva Casei Stuart? 

Alec a scos la rândul său un sunet gutural. 

— Atunci rămâi aici, băiete. Fii grăjdar în locul meu; eu nu mai 
rezist foarte mult și nu am văzut pe nimeni mai priceput la cai. 

Mârâitul modest al lui Jamie indica apreciere față de acel 
compliment. Bărbatul mai în vârstă a continuat, ignorând asemenea 
întreruperi. 

— Cei din clanul MacKenzie sunt rude cu tine, așa că nu e vorba că- 
ţi renegi sângele. Mai sunt și alte lucruri de luat în seamă, a spus pe o 
voce insinuantă, cum ar fi domnița Laoghaire, poate? 

Întrebarea a fost primită cu un alt sunet, de data aceasta sugerând 
jenă și negare. 

— Ei, lasă, flăcăule, că doar nu te lași bătut în locul unei fete de 


care nu-ți pasă. Și să știi că taică-su n-o lasă să se mărite în afara 
clanului. 

— E foarte tânără, Alec, și mi-a fost milă de ea, a răspuns Jamie, 
defensiv. Doar atât şi nimic altceva. 

De data aceasta, Alec cel Bătrân a scos un alt sunet scoțian, pufnind 
disprețuitor la auzul unei asemenea minciuni gogonate. 

— Să-i spui asta lu’ mutu, flăcăule, poate el te-o crede. Mă rog, 
chiar dacă nu-i Laoghaire — care, crede-mă, nu-i cea mai proastă 
alegere —, ai fi o partidă mai bunicică dacă ai avea și tu niște parale și 
un viitor, pe care le-ai avea dacă ai fi următorul Stăpân. Ai de unde să 
îți tot alegi fete, dacă vreuna nu te alege pe tine mai întâi. 

Alec a pufnit cu o veselie pe jumătate înghițită, ca un om care nu 
râde prea des. 

— Ca muștele la urciorul cu miere, flăcăule! Fără un sfanț și un 
nume cum ești acum, fetele tot oftează după tine — le-am văzut eu! a 
rostit el pufnind din nou. Nici muierea asta englezoaică nu se poate 
ţine departe de tine, și tocmai ce i-a murit bărbatul! 

Încercând să previn ceea ce prefigura o serie de remarci tot mai de 
prost-gust la adresa mea, am hotărât că era momentul să mă trezesc 
de-a binelea. Întinzându-mă şi căscând, m-am ridicat, frecându-mi 
ochii pentru a evita să privesc spre vreunul din cei doi. 

— Mmmm. Se pare că am adormit, am spus, clipind drăgălaş spre 
ei. 

Jamie, cu urechile cam sfeclii, împacheta cu un deosebit interes 
resturile picnicului. Alec cel Bătrân se holba în jos la mine, de parcă 
atunci mă vedea pentru prima oară. 

— Te interesează caii, eh, domniță? a întrebat el. 

Nu puteam spune că nu, în împrejurările date. Încuviințând că sunt 
foarte interesată de cai, am fost delectată cu o exegeză detaliată a 
mânzei din padoc, care acum se odihnea somnoroasă, lovind cu coada 
din când în când câte o muscă. 

— Eşti binevenită să vii să îi priveşti oricând, domniță, a încheiat 
Alec, câtă vreme nu te apropii prea mult. Că îi distragi, și ei trebuie să 
mai și muncească, înţelegi matale. 

Era clar că voia să mă trimită la plimbare, însă eu nu m-am lăsat 
intimidată, amintindu-mi motivul inițial pentru care venisem acolo. 

— Da, voi fi mai atentă data viitoare, am promis. Însă înainte de a 
mă înapoia la castel voiam să văd cum e umărul lui Jamie, să scot 
bandajele. 

Alec a aprobat încet din cap, dar, spre surpriza mea, Jamie a fost cel 
care a refuzat atenţiile mele, întorcându-se pentru a se înapoia la 
padoc. 

— Ah, mai trebuie să aștepte o vreme, a spus el, privind într-o 
parte. Mai am multe de făcut pe ziua de azi; poate mai târziu, după 


cină, ce zici? 

Foarte straniu; mai devreme nu păruse atât de grăbit să se întoarcă 
la muncă. Dar nu puteam să îl forțez să accepte îngrijirile mele, dacă 
nu voia. Ridicând din umeri, am acceptat să îl văd după cină și m-am 
întors pe deal pentru a mă înapoia la castel. 

În timp ce urcam pe culmea dealului, m-am gândit la forma 
cicatricii de pe ceafa lui Jamie. Nu era o linie dreaptă, ca și cum ar fi 
fost făcută de o sabie lată englezească. Rana era curbată, ca și cum 
tăişul ar fi fost încovoiat. Un tăiș asemenea unui topor Lochaber? Dar 
din câte știam eu, aceste topoare ucigătoare fuseseră — nu, erau, m-am 
corectat — purtate doar de membrii clanurilor. 

Abia mai târziu pe drum mi-am dat seama. Pentru un tânăr fugar, 
cu dușmani necunoscuţi, Jamie fusese remarcabil de încrezător într-un 
străin. 

Lăsând coșul de picnic în bucătărie, m-am întors în cabinetul 
medical al răposatului Beaton, acum lipsit de praf și strălucitor de 
curat după ce fusese șmotruit de ajutoarele harnice ale doamnei Fitz. 
Zecile de flacoane de sticlă din dulap străluceau în lumina slabă ce 
intra pe fereastră. 

Dulapul părea locul potrivit din care să încep cu inventarierea 
ierburilor și a leacurilor pe care le aveam deja la îndemână. 
Petrecusem ceva timp noaptea trecută, înainte să mă prindă somnul, 
frunzărind paginile cărții legate în piele albastră pe care o luasem din 
cabinet. Volumul se dovedise a fi Îndrumarul vindecătorului, o colecţie 
de reţete pentru tratamentul diverselor simptome și boli, ale căror 
ingrediente se aflau acum înșirate în fața ochilor mei. 

Cartea era împărțită în câteva secțiuni: „Centaurea, vomitive și 
excipiente”, „Tablete şi soluţii”, „Cataplasme diverse şi virtuțile lor”, 
„Decocturi şi antidoturi” și una destul de extinsă intitulată 
„Purgative”. 

Citind câteva dintre rețete, am început să înțeleg motivul 
insuccesului răposatului Davie Beaton cu pacienţii săi. 

„Pentru durere de cap”, se recomanda, „se ia un boț de bălegar de 
cal, se usucă cu atenţie, se pisează, se amestecă în bere fierbinte și se 
bea.” „Pentru convulsii la copii se aplică în spatele fiecărei urechi câte 
cinci lipitori.” Iar câteva pagini mai încolo, „decocturile făcute din 
rădăcini de rostopască, curcumă și sucul făcut din două sute de 
părăscuţe nu pot decât să fie de mare folos în cazuri de gălbinare”. Am 
închis cartea, minunându-mă de numărul mare de pacienţi ai 
răposatului vraci care, conform notițelor lui meticuloase, nu doar că 
supraviețuiseră tratamentului prescris, dar se mai și vindecaseră de 
bolile lor inițiale. 

În dulap era un borcan mare de sticlă închisă la culoare conținând 
câțiva bulgări din ceva cu un aspect dubios și, conform rețetelor lui 


Beaton, îmi era clar cam ce ar putea fi. Întorcându-l, am citit cu mare 
satisfacție eticheta scrisă cu litere de mână: BALEGĂ DE CAL. Socotind 
că o asemenea substanță nu merita păstrată, am pus deoparte cu grijă 
borcanul fără a-l deschide. 

Investigaţiile următoare au dovedit că PURLES OVIS era varianta 
latinească a unei substanţe similare, de data aceasta provenind de la 
oi. URECHEA ȘORICELULUI s-a dovedit a fi tot de origine animală, și 
nu vegetală; am împins într-o parte flaconul cu urechiușele rozalii și 
uscate, scuturându-mă înfiorată. 

Mă întrebasem ce erau „părăscuţele”, care aveau variante, precum 
„stelnițe” sau „poluşte” şi care păreau a fi un ingredient important în 
multe leacuri, așa că am fost încântată să descopăr un flacon din sticlă 
transparentă cu un dop de plută cu această denumire pe etichetă. 
Recipientul era cam pe jumătate plin cu ceea ce păreau a fi niște pilule 
mici şi cenușii. Acestea nu aveau mai mult de 60 de milimetri în 
diametru și erau atât de perfect rotunde încât m-am minunat de 
talentul de farmacist al lui Beaton. Am dus flaconul mai aproape de 
ochi, minunându-mă cât era de ușor. Apoi am zărit striațiile fine ce 
brăzdau fiecare „pastilă” și piciorușele microscopice, chircite în fanta 
centrală. Am pus repede flaconul jos, ştergându-mi mâna de șorț, și 
am introdus un nou termen în lista mentală pe care o alcătuiam. 
„Părăscuţele” erau de fapt „ploșniţe”. 

Mai erau câteva alte substanțe, mai mult sau mai puţin inofensive, 
în borcanele lui Beaton, precum și câteva ierburi uscate și extracte de 
care mă puteam folosi. Am găsit o pulbere de rădăcină de iris și oţetul 
aromatic utilizat de doamna Fitz pentru a trata rănile lui Jamie 
MacTavish. De asemenea, angelică, pelin, rozmarin și ceva cu eticheta 
ARAG PUTUROS. Am deschis precaută flaconul, însă nu conţinea 
altceva decât vârfuri fragede de ramuri de brad și o aromă plăcută 
balsamică a plutit în aer. Am lăsat sticla deschisă și am așezat-o pe 
masă pentru a parfuma aerul din camera înghesuită și întunecată în 
vreme ce mi-am continuat inventarul. 

Am aruncat borcane cu melci uscați; ULEI DE RÂME - care părea a 
fi exact ce scria pe etichetă; VINUM MILLEPEDATUM - miriapode, 
strivite și înmuiate în vin; PUDRĂ DE MUMIE EGIPTEANĂ - o pudră 
cu un aspect incert, care cel mai probabil provenea dintr-o albie 
noroioasă de râu decât dintr-un mormânt de faraon; SÂNGE DE 
PORUMBEL, ouă de furnici, câteva broaște uscate învelite migălos în 
mușchi, și PUDRĂ DE CRANIU UMAN. „Al cui?” m-am întrebat. 

Mi-a luat aproape întreaga după-amiază pentru a duce la bun sfârșit 
inspecția dulapului și a cabinetului cu numeroase sertare. Când am 
terminat, aveam o grămadă de sticle, cutii şi flacoane puse în fața ușii 
pentru a fi aruncate și o colecție mult mai mică de lucruri posibil 
folositoare, depozitată în dulap. Stătusem o vreme în fața unui pachet 


mare de pânze de păianjen, șovăind între cele două grămezi. Atât 
Îndrumarul lui Beaton, cât şi amintirile mele vagi despre medicina 
tradițională spuneau că pânzele de păianjen sunt bune pentru 
pansarea rănilor. Chiar dacă le consideram extrem de neigienice, 
experiența mea cu feșele din pânză la marginea drumului îmi arătase 
nevoia de a avea la îndemână ceva cu proprietăți absorbante și 
adezive, pentru bandajarea rănilor. În cele din urmă, am aşezat 
pânzele de păianjen înapoi în dulap, întrebându-mă dacă aș putea găsi 
o modalitate de a le steriliza. Fără a le fierbe, m-am gândit. Poate 
aburul le-ar curăța fără a le distruge calitatea adezivă. 

Mi-am şters palmele de șorț, gândindu-mă. Inventariasem aproape 
totul acum - cu excepția cufărului din lemn de lângă perete. Am dat la 
o parte capacul, dar m-am retras imediat din pricina mirosului 
îngrozitor. 

Cufărul era depozitul de instrumente al cabinetului. Înăuntru se 
aflau mai multe ferăstraie, cuțite, dălți cu un aspect sinistru și alte 
unelte care păreau mai degrabă potrivite pe un șantier decât pentru a 
fi folosite pe țesuturile delicate ale unui om. Faptul că Davie Beaton 
nu considerase necesar să curețe instrumentele între utilizări explica 
duhoarea. M-am strâmbat dezgustată la vederea petelor întunecate de 
pe unele lame, apoi am trântit capacul la loc. Am târât cufărul spre 
ușă, intenționând să îi spun doamnei Fitz că instrumentele, odată 
fierte bine, pot fi date tâmplarului castelului, dacă exista un asemenea 
meșteşugar. 

Un freamăt în spatele meu m-a alertat, la timp pentru a mă feri să 
dau nas în nas cu persoana care tocmai intrase pe ușă. M-am întors și 
am văzut doi bărbaţi tineri, unul sprijinindu-l pe celălalt, care sărea 
într-un picior. Piciorul ridicat era legat cu câteva cârpe pline de sânge 
proaspăt. 

Am aruncat o privire în jur, apoi am arătat spre cufăr, în lipsă de 
altceva. 

— Așază-te acolo, am spus. 

Din câte se părea, noul medic al castelului tocmai își începuse 
activitatea. 


8. BANCHETUL UNEI SERI 


M-am așezat pe patul din camera mea, complet extenuată. În mod 
straniu, îmi făcuse chiar plăcere să răscolesc printre suvenirele 
răposatului Beaton, iar faptul că tratasem câţiva pacienţi, cu resursele 
mele limitate, mă făcuse să mă simt cu adevărat puternică și utilă din 
nou. Să simt piele și oase sub degete, să iau pulsuri, să inspectez limbi 


şi pupile, întreaga rutină cu care eram atât de obișnuită, mă ajutase 
mult să îmi înving sentimentul de panică paralizantă care nu mă 
părăsise de când căzusem prin blocul de piatră. Oricât de stranie ar fi 
fost situația mea, și oricât de străină m-aș fi simțit, era cumva 
reconfortant să realizez că aceștia erau cu adevărat oameni obișnuiți. 
Cu carnea caldă și păroși, cu inimi pe care le simțeam bătând și cu 
plămâni pe care îi puteam auzi respirând. Urât mirositori, plini de 
păduchi și murdari, unii dintre ei, însă pentru mine asta nu era ceva 
nou. Cu siguranță nu era mai rău decât într-un spital de campanie. Iar 
rănile fuseseră până acum minore. Simţeam o satisfacție uriașă să fiu 
din nou capabilă să ușurez durerea cuiva, să reașez o articulaţie, să 
repar un rău. Luând responsabilitatea binelui altora asupra mea mă 
făcea să mă simt mai puţin nedreptățită de capriciile oricărei sorți 
imposibile care mă adusese aici și îi eram recunoscătoare lui Colum 
pentru că mă lăsase s-o fac. 

Colum MacKenzie. Un individ straniu. Un bărbat cultivat, cu 
maniere impecabile și deopotrivă grijuliu, doar că acest înveliș 
ascundea miezul său de oţel. Oţelul era mult mai evident la fratele 
său, Dougal. Care era un războinic înnăscut. Cu toate acestea, 
văzându-i împreună, era evident care dintre ei doi era mai puternic. 
Colum era căpetenie de clan, în ciuda defectului său fizic. 

Sindromul Toulouse-Lautrec. Nu văzusem niciodată un caz, însă 
auzisem despre boală. Numită după ilustrul personaj care suferise de 
pe urma ei (care acum încă nu exista, mi-am reamintit), era o boală 
degenerativă a oaselor și a țesuturilor conjunctive. Victimele erau 
adesea normale, deși bolnăvicioase, până la vârsta pubertăţii, când 
oasele lungi ale picioarelor, sub presiunea de a menţine poziția 
dreaptă a trupului, începeau să se sfărâme și să se prăbușească sub ele 
însele. 

Pielea palidă, cu zbârcituri premature, era un alt efect exterior al 
circulației proaste ce caracteriza boala. La fel, pielea uscată şi nodurile 
pronunțate ale degetelor de la mâini și de la picioare, pe care deja le 
observasem. Pe măsură ce picioarele se răsuceau și se arcuiau în afară, 
coloana vertebrală, pusă astfel sub presiune, se răsucea la rândul ei, 
cauzând un disconfort imens bolnavului. Am recitit în gând descrierea 
din manual a bolii, aranjându-mi absentă șuvițele zburlite. Numărul 
redus de celule albe, riscul crescut de infecţii, predispoziția timpurie 
pentru artrită. Din cauza proastei circulații a sângelui și a degenerării 
țesutului conjunctiv, bolnavii erau întotdeauna sterili și cel mai adesea 
și impotenti. 

M-am oprit deodată, gândul zburându-mi la Hamish. Fiul meu, 
spusese Colum mândru, când îmi prezentase băiatul. „Mmmm”, am 
zis. Așadar, poate nu era impotent. Sau poate era. Însă ce noroc pentru 
Letitia că foarte mulți dintre bărbații MacKenzie semănau atât de bine 


între ei. 

Am fost întreruptă din aceste gânduri interesante de o bătaie 
neașteptată în ușă. Unul din băieţii omniprezenți stătea în prag, cu o 
invitație din partea lui Colum. Va fi un banchet în Sala Mare, mi-a 
spus el, și MacKenzie ar fi onorat de prezența mea, dacă binevoiam să 
cobor. 

Eram curioasă să-l revăd pe Colum în lumina ultimelor speculații. 
Așadar, după ce am aruncat o privire rapidă în oglindă și am încercat 
fără izbândă să îmi aranjez părul, am închis ușa în urma mea și mi-am 
urmat escorta prin coridoarele reci și întortocheate. 

Sala arăta diferit noaptea, chiar festiv cu făclii din lemn de pin 
trosnind ușor de-a lungul pereţilor, aruncând din când în când o 
flacără albăstruie de terebentină. Căminul uriaș în care ardea focul, cu 
numeroasele lui frigări și ceaune, își diminuase activitatea după 
frenezia mesei de seară; acum mai era un singur foc mare, hrănit de 
doi bușteni uriași ce ardeau mocnit, iar frigările erau strânse în 
scobitura șemineului cavernos. 

Mesele și băncile erau încă acolo, însă împinse niţel în spate pentru 
a lăsa un spaţiu liber în apropierea căminului; din câte se părea, acolo 
urma să fie centrul distracției, căci jilțul masiv din lemn sculptat al lui 
Colum fusese așezat într-o parte. Colum însuși ședea în el, cu o pătură 
călduroasă acoperindu-i picioarele și o măsuță scundă cu o carafă și 
mai multe cupe așezată în apropiere, la îndemână. 

Când m-a văzut ezitând în arcadă, mi-a făcut un semn prietenos să 
vin acolo, arătându-mi o bancă de lângă el. 

— Sunt încântat că ai coborât, doamnă Claire, a rostit el, pe un ton 
familiar care m-a surprins plăcut. Gwyllyn va fi bucuros de public nou 
pentru cântecele lui, deși noi întotdeauna îl ascultăm cu plăcere. 

Căpetenia clanului MacKenzie părea destul de ostenită, am băgat de 
seamă; umerii largi erau ușor lăsaţi, iar ridurile premature ale chipului 
său erau adâncite. 

Am bâiguit câteva vorbe și am aruncat o privire în jurul sălii. 
Oamenii începeau să se strecoare înăuntru, dar și ieșeau, stând de 
vorbă în picioare în grupuri mici, ocupând treptat locurile pe băncile 
aliniate de-a lungul pereţilor. 

— Poftim? m-am întors, căci nu auzisem cuvintele lui Colum în 
sunetul crescând de voci, şi m-am trezit că îmi oferă carafa, minunat 
lucrată dintr-un cristal de un verde palid. Lichidul dinăuntru, văzut 
prin sticlă, părea verde precum adâncurile mării, însă îndată ce îl 
turnai în pocal, se dovedea a fi de un trandafiriu pal minunat, cu o 
aromă din cele mai delicioase. Gustul era cel anticipat și am închis 
ochii încântată, savurându-l, îngăduind vaporilor să îmi gâdile cerul 
gurii înainte de a lăsa fiecare înghițitură de nectar să-mi alunece vesel 
pe gât în jos. 


— E bun, nu-i așa? 

Glasul adânc purta o undă de amuzament și deschizând ochii l-am 
văzut pe Colum zâmbindu-mi aprobator. 

Am deschis gura să-i răspund și mi-am dat seama că delicatețea 
catifelată a gustului era amăgitoare; vinul era destul de tare pentru a- 
mi amorți ușor coardele vocale. 

— Min... minunat, am reușit să rostesc. 

Colum a încuviinţat din cap. 

— Da, este cu adevărat o minune. Rhenish! Nu cunoşti soiul? 

Am dat din cap în timp ce el a plecat carafa peste cupa mea, 
umplând-o cu lichidul rozaliu sclipitor. Și-a ridicat cupa ţinând-o de 
picior, rotind-o în fața ochilor astfel ca flăcările să aprindă scântei 
purpurii în licoare. 

— Dar știi să apreciezi un vin bun, a spus Colum, înclinându-și 
pocalul pentru a se bucura la rândul lui de aroma fructată. Dar e ceva 
natural, presupun, în familia dumitale, fiind franţuzoaică. Sau pe 
jumătate franțuzoaică, aş spune, s-a corectat cu un fulger de zâmbet. 
Din ce parte a Franţei se trag rudele dumitale? 

Am ezitat o clipă, apoi mi-am zis „stai cât mai aproape de adevăr, 
cât de mult poţi”, și am răspuns. 

— Este o legătură mai veche, și una destul de îndepărtată, dar 
rudele mele vin din nord, din apropiere de Compiègne. 

Am realizat cu o oarecare surprindere în acel moment că rudele 
mele chiar erau de undeva de lângă Compiègne. Într-adevăr, nu mă 
îndepărtasem de adevăr. 

— Ah. Dar nu ai fost niciodată acolo? 

Am înclinat cupa, scuturând din cap. Am închis ochii și am inspirat 
adânc, desfătându-mă cu parfumul vinului. 

— Nu, am răspuns cu ochii încă închiși. Nici nu am întâlnit vreo 
rudă până acum. 

Deschizând ochii, l-am găsit privindu-mă îndeaproape. 

— Dar ţi-am povestit deja. 

El a încuviințat, netulburat. 

— Da, mi-ai povestit. 

Ochii lui erau de un cenușiu blând, conturaţi în negrul genelor dese. 
Un bărbat foarte atrăgător, Colum MacKenzie, cel puţin până la 
mijloc. Privirea mi-a alunecat pe lângă el spre un grup ce stătea 
aproape de foc, unde am zărit-o pe soţia lui, Letitia, însoțită de câteva 
doamne, absorbită într-o conversaţie animată cu Dougal MacKenzie. 
Un bărbat de asemenea foarte atrăgător, din cap până în picioare. 

Mi-am îndreptat din nou atenţia spre Colum și l-am surprins privind 
pierdut spre una din decoraţiunile atârnate pe perete. 

— Şi, ţi-am spus și că aş dori să îmi continui călătoria spre Franța 
cât mai curând posibil, am rostit abrupt, întrerupându-i momentul de 


neatenţie. 

— Da, mi-ai spus, a răspuns, amabil, și a luat din nou carafa, cu o 
ridicare interogativă din sprâncene. 

Am ridicat cupa cu o mână sigură, punând un deget la jumătatea 
înălțimii pentru a-i sugera că doresc doar puţin, însă el a umplut cupa 
delicată încă o dată până la buză. 

— Păi, după cum ţi-am spus, doamnă Beauchamp, a rostit el cu 
privirea aţintită spre vin, cred că trebuie să te mulțumești cu o mică 
întrerupere a călătoriei, până când vom găsi o cale potrivită pentru a- 
ţi continua drumul. La urma urmelor, de ce atâta grabă? Abia a venit 
primăvara și mai sunt câteva luni până când furtunile de toamnă vor 
face periculoasă traversarea Canalului. 

A ridicat şi ochii, și carafa, fixându-mă cu o privire pătrunzătoare. 

— Dar dacă vrei să îmi dai numele rudelor dumitale din Franța, aș 
putea să le trimit vorbă dinainte... ca să știe că vii, ce zici? 

Prinsă cu minciuna, nu aveam altă ieșire decât să bâigui câteva 
cuvinte de genul păi-da-mai-vedem-poate-mai-încolo, și să mă scuz în 
grabă sub pretextul că am nevoie la toaletă înainte să înceapă 
spectacolul. Ghem și set Colum, dar meciul încă nu se terminase. 

Scuza mea nu fusese în totalitate fictivă și mi-a luat o vreme, 
rătăcind prin coridoarele întunecate ale castelului, să ajung în locul 
căutat. Bâjbâind înapoi, cu paharul de vin încă în mână, am găsit 
arcada luminată spre sală, însă când am pășit înăuntru, mi-am dat 
seama că ajunsesem la cealaltă intrare şi acum eram în capătul sălii 
opus jilțului lui Colum. În actualele circumstanțe, îmi convenea, şi am 
intrat neobservată în camera lungă, oprindu-mă să stau de vorbă cu 
diverse grupuri mici de oameni în timp ce îmi croiam drum pe lângă 
perete spre una dintre bănci. 

Aruncând o privire spre celălalt capăt al sălii, am zărit un bărbat 
suplu care trebuie să fie Gwyllyn bardul, judecând după harpa mică pe 
care o ducea în brațe. La un semn al lui Colum, un servitor a dat fuga 
să îi aducă cântăreţului un scăunel, pe care s-a așezat și a început să 
își acordeze harpa, ciupindu-i uşor coardele, cu urechea lângă 
instrument. Colum a umplut un alt pocal cu vin din carafă și, cu un alt 
semn, i l-a trimis prin servitor bardului. 

— „A poruncit să i se-aducă pipa, şi-a poruncit să i se-aducă cupa, 
şi-a mai chemat pe cei trei menestreli”, a cântat ireverențios în barbă, 
smulgându-i tinerei Laoghaire o privire încruntată. 

Stătea sub o tapiserie înfățișând un vânător cu șase ogari longilini 
care urmăreau frenetic un iepure de câmp. 

— Cam multă agitaţie pentru un biet iepure, nu crezi? am spus 
veselă, arătând cu mâna spre tapiserie și prăbușindu-mă pe bancă 
alături de ea. 

— Ah! Ă-ă, da... a răspuns ea precaut, trăgându-se uşor mai într-o 


parte. 

Am încercat să încep o conversaţie prietenoasă cu ea, dar de fiecare 
dată îmi răspundea monosilabic, îmbujorându-se și tresărind când 
vorbeam spre ea, așa încât am renunțat după un timp, atenţia fiindu- 
mi atrasă de scena din capătul încăperii. 

După ce îşi acordase mulțumitor harpa, Gwyllyn scosese din veston 
trei fluiere din lemn de mărimi diferite pe care le-a așezat pe o măsuță 
scundă, la îndemână. 

Atunci am observat că Laoghaire nu împărtășea interesul meu față 
de bard şi instrumentele lui. Se încordase ușor și trăgea cu ochiul 
peste umărul meu spre arcada de jos, retrăgându-se din când în când 
în penumbra de sub tapiserie pentru a nu fi zărită. 

Urmărindu-i privirea, am remarcat silueta înaltă și roşcovană a lui 
Jamie MacTavish intrând chiar în acel moment în sală. 

— Ah! Eroul galant! Îţi place de el, nu-i aşa? am întrebat-o pe fata 
de lângă mine. 

Ea a dat energic din cap, însă obrajii ei aprinși spuneau altceva. 

— Atunci să vedem ce putem face! am rostit, simțindu-mă volubilă 
și mărinimoasă. 

M-am ridicat și i-am făcut veselă cu mâna, să-i atrag atenţia. 
Observându-mă, tânărul și-a făcut loc prin mulțime, zâmbindu-mi. Nu 
ştiam ce se petrecuse între ei în curte, însă când a salutat-o pe fată, mi 
s-a părut destul de prietenos, dar cam formal. Plecăciunea spre mine a 
fost ceva mai relaxată; după intimitatea forțată a relaţiilor noastre de 
până acum, i-ar fi fost imposibil să mă trateze ca pe o străină. 

Câteva acorduri din celălalt capăt al încăperii au anunțat începutul 
iminent al banchetului și ne-am ocupat repede locurile, Jamie 
așezându-se între Laoghaire și mine. 

Gwyllyn era un bărbat cu o figură ștearsă, oase subțiri și păr rar și 
moale, însă îndată ce începea să cânte, nu îl mai vedeai. Trupul lui 
servea doar ca punct focal în care să îți odihnești privirile în timp ce 
urechile ţi se desfătau. A început cu o melodie simplă, ceva în galică 
cu o rimă armonioasă a versurilor, acompaniată cu o foarte uşoară 
atingere a coardelor harpei, astfel încât fiecare strună ciupită părea, 
prin vibraţiile ei, să poarte ecoul cuvintelor de la un vers la următorul. 
Vocea sa era înșelător de simplă. La început nu te impresiona - era 
plăcută, însă fără prea multă forță. Dar pe urmă descopereai că 
melodia îți mergea direct la suflet, că fiecare silabă era limpede 
precum cristalul, chiar dacă nu o înțelegeai, vibrându-ți adânc în 
minte. 

Cântecul a fost primit cu un ropot cald de aplauze și bardul a trecut 
imediat la următorul, de data aceasta în galeză, după cum mi s-a 
părut. În urechile mele suna ca un soi de gargară foarte melodioasă, 
însă cei din jurul meu păreau să o înțeleagă foarte bine; fără îndoială 


o mai auziseră înainte. 

În timpul unei scurte pauze pentru a reacordarea instrumentului, 1- 
am întrebat pe Jamie cu voce scăzută. 

— Gwyllyn este la castel de mult timp? Apoi, amintindu-mi, am 
continuat: Ah, dar nu ai de unde să știi! Am uitat că și tu ești aici de 
puţin timp. 

— Dar am mai fost aici, a răspuns el, întorcându-și atenţia spre 
mine. Am petrecut un an la Leoch când aveam în jur de șaisprezece 
ani şi Gwyllyn era aici. Lui Colum îi place muzica lui. Îl plăteşte bine 
să stea. Trebuie să-l plătească, căci galezul ar fi bine primit în căminul 
oricărui lord, oriunde ar alege să rămână. 

— Îmi aduc aminte când ai fost aici înainte. 

Era Laoghaire, încă împurpurată în obraji, dar hotărâtă să se alăture 
conversației. Jamie și-a întors capul pentru a o include, zâmbind ușor. 

— Ei, îți amintești? Nu aveai mai mult de șapte sau opt ani. Pe 
vremea aceea nu prea aveai ce vedea la mine, dacă îmi amintesc bine. 

Întorcându-se politicos spre mine, a întrebat: 

— Deci înţelegi galeza? 

— Da, dar tot îmi amintesc, a continuat Laoghaire, fără să ia în 
seamă întreruperea. Erai... ă-ă... ah, vreau să spun... tu nu îţi 
amintești de mine, de atunci? 

Degetele i se jucau emoționate cu pliurile fustei. Am observat că își 
rosese unghiile. Atenţia lui Jamie a părut distrasă de un grup din 
celălalt capăt al sălii, discutând aprins ceva în galică. 

— Poftim? a întrebat el absent. Nu, nu cred. Dar totuşi, a mai spus, 
cu un zâmbet, îndreptându-și deodată atenţia înapoi asupra ei. Nici nu 
te-ai putea aștepta. Un tăntălău de șaisprezece ani e prea absorbit de 
propria-i măreție ca să-i bage în seamă pe cei mai mici, care în ochii 
lui nu sunt decât o adunătură de copii cu mucii până-n barbă. 

Mi-am dat seama că remarca lui voia să fie o autoironie mai 
degrabă decât o jignire la adresa interlocutoarei lui, însă efectul nu a 
fost cel scontat. Am crezut că o pauză scurtă pentru a-i permite lui 
Laoghaire să își recapete stăpânirea de sine era binevenită, așa încât 
am intervenit imediat. 

— Nu, nu vorbesc deloc galeza. Ai idee ce a spus? 

— Ah, da. 

Și Jamie s-a lansat în ceea ce părea o recitare pe de rost a 
cântecului, tradus în engleză. Era, din câte se părea, o baladă veche, 
despre un flăcău care iubeşte o fecioară (cum altfel?), dar se simte 
nevrednic de ea pentru că era sărac și pleacă pe mare să se 
îmbogăţească. Tânărul naufragiază, întâlnește șerpi de mare care îl 
ameninţă și sirene care îl ademenesc, are aventuri, găsește o comoară, 
se întoarce acasă și își găsește aleasa inimii căsătorită cu prietenul lui 
cel mai bun, care, deși era mai sărac, avea totuși ceva mai multă 


minte. 

— Dar tu ce ai alege? am întrebat, tachinându-l puţin. Ai fi tânărul 
care nu s-ar căsători fără avere sau ai lua fata și ai lăsa bogăţiile în 
grija altora? 

Această întrebare părea să o intereseze și pe Laoghaire, care și-a 
ciulit urechile să audă răspunsul, în timp ce se prefăcea absorbită de 
melodia pe care începuse a o cânta la fluier Gwyllyn. 

— Eu? a răspuns Jamie, aparent foarte interesat de întrebare. Păi, 
din moment ce nu am niciun ban și foarte puţine șanse să capăt de 
undeva, cred că m-aș putea considera norocos dacă aş găsi vreo fată să 
mă ia așa. 

A dat din cap, zâmbind cu gura până la urechi. 

— Nu am curajul să mă lupt cu șerpii de mare. 

Jamie a deschis gura să mai spună ceva, dar a fost redus la tăcere de 
Laoghaire, care și-a așezat timidă o palmă peste brațul lui, apoi, 
roşind, l-a tras imediat îndărăt de parcă ar fi atins un fier încins. 

— Şşş, a șoptit ea. Adică... începe să spună poveşti. Nu vreţi să-l 
ascultați? 

— Ah, ba da. 

Jamie s-a aplecat ușor în față, nerăbdător să audă poveștile, apoi, 
dându-și seama că îmi bloca vederea, a insistat să mă așez în cealaltă 
parte a lui, împingând-o pe Laoghaire mai departe pe bancă. Am văzut 
că tânăra nu era foarte încântată de noul aranjament și am încercat să 
mă împotrivesc, asigurându-l că stăteam foarte bine, dar el nici nu a 
vrut să audă. 

— Nu, ai să vezi și ai să auzi mai bine aici. Și pe urmă, dacă 
vorbeşte în galeză, îţi pot şopti la ureche ce spune. 

Fiecare moment al spectacolului bardului fusese întâmpinat cu 
aplauze înflăcărate, deși oamenii vorbeau între ei în șoaptă în timp ce 
el cânta, creând un murmur de fundal sub notele dulci ale harpei. Însă 
acum un soi de tăcere expectativă s-a lăsat peste întreaga adunare. 
Vocea lui Gwyllyn când vorbea era la fel de clară ca atunci când 
cânta, fiecare cuvânt fiind rostit pe un ton ridicat pentru a ajunge 
netulburat până în cel mai îndepărtat ungher al sălii înalte și 
răcoroase. 

— A fost odată ca niciodată, acum două veacuri... 

Vorbea în engleză și am avut deodată un sentiment de déjà-vu. La fel 
începuse și călăuza noastră de la Loch Ness, povestindu-ne legendele 
Marelui Lac. 

Cu toate acestea, nu era o istorie cu fantome sau eroi; Gwyllyn ne-a 
spus povestea spiridușilor. 

— Era pe vremuri un clan al spiridușilor, care locuia în apropiere de 
Dundreggan, a început el. Iar dealul poartă numele dragonului care-și 
avea sălașul acolo, acela pe care Fionn l-a ucis și l-a îngropat în locul 


unde a căzut, așa că de aici se trage numele de Dealul Dragonului. 
După ce Fionn și Feinn au murit, spiridușii care au venit să locuiască 
aici au ajuns să vrea ca mamele oamenilor să fie doici la copiii lor, 
căci omul are ceva ce zânele nu au, și ei s-au gândit că poate oamenii 
primeau darul din laptele mamei și îl puteau astfel transmite micuţilor 
lor. 

— Acum, Ewan MacDonald din Dundreggan era afară în întuneric, 
îngrijindu-și animalele, în noaptea în care nevasta lui i-a adus pe lume 
primul fiu. O pală din vântul nopţii a trecut pe lângă el și în suflarea 
vântului a auzit-o pe soața lui oftând. Ea ofta și înainte ca fiul lor să se 
nască, şi auzind-o acolo, Ewan MacDonald s-a întors și şi-a împlântat 
pumnalul în vânt, în numele Treimii. Și soția lui a scăpat și a căzut pe 
pământ lângă el. 

Povestea a fost primită cu un soi de „Oh!” colectiv la sfârşit și a fost 
repede urmată de istorisiri despre inteligența și ingeniozitatea 
spiridușilor și alte basme despre interacțiunile lor cu lumea oamenilor. 
Unele erau în galeză și altele erau în engleză, alternând, din câte se 
părea, în funcţie de care limbă era mai potrivită ritmului cuvintelor, 
căci toate aveau o frumuseţe a limbajului care trecea dincolo de sensul 
poveștii în sine. După cum îmi promisese, Jamie îmi traducea în 
şoaptă galeza, atât de repede și de ușor, încât am avut impresia că 
trebuie să fi auzit acele basme de nenumărate ori înainte. 

Unul mi-a atras atenţia în mod special, despre un bărbat într-o 
noapte târzie pe culmea unui deal fermecat, care a auzit o femeie 
cântând „trist și tânguitor”, vocea venind chiar din pietrele de pe deal. 
S-a apropiat să asculte și a auzit cântecul ei: 


Sunt soția Lordului Balnain 
Iar spiridușii m-au răpit din nou. 


Așa că bărbatul a dat fuga la casa lordului Balnain și l-a găsit pe 
proprietar plecat și pe soţia sa și fiul lui dispăruţi. Omul a căutat în 
grabă un preot și l-a adus înapoi pe colina fermecată. Acesta a 
binecuvântat stâncile de pe deal și le-a stropit cu apă sfințită. Deodată, 
noaptea s-a făcut mai întunecată și s-a auzit un bubuit puternic ca de 
tunet. Apoi luna a ieşit de după un nor și a luminat o femeie, soţia lui 
Balnain, care zăcea epuizată pe iarbă, cu pruncul în brațe. Femeia era 
obosită, de parcă venea de departe, însă nu știa să spună unde fusese, 
nici cum ajunsese acolo. 

Și alţii din sală aveau povești de spus și Gwyllyn s-a odihnit pe 
scaunul său, sorbind din vin, în timp ce unul făcea loc altuia lângă foc, 
povestind întâmplări care ţineau întreaga audiență cu sufletul la gură. 

Pe unele abia le auzeam. Eram și eu prinsă în mreje, însă în mrejele 
propriilor mele gânduri, care mi se rostogoleau prin minte, formând 


idei fantastice sub influenţa vinului, a muzicii și a legendelor cu zâne. 

— A fost cândva demult, acum două sute de ani... 

Totul se întâmplă acum două sute de ani în poveștile scoțiene, îmi 
spunea vocea reverendului Wakefield în memorie. Același lucru ca „A 
fost odată ca niciodată”, înţelegi? 

Și femei prinse în pietrele de pe dealurile zânelor, călătorind 
departe și întorcându-se ostenite, care nu știau unde fuseseră, nici cum 
ajunseseră acolo. Îmi simțeam părul de pe mâini zburlindu-se ca şi 
cum mi-ar fi fost frig și am început să le fricționez neliniștită. Două 
sute de ani. Din 1945 în 1743; da, destul de aproape. Și femei care 
călătoresc prin pietre, „Întotdeauna erau femei?” m-am întrebat 
deodată. 

Şi mi-a mai răsărit un gând. Femeile se întorceau. Agheasmă, 
descântec sau cuţit, cu toatele se întorceau. Așadar poate, doar poate, 
era posibil. Trebuie să mă întorc la uriaşii din piatră de la Craigh na 
Dun. Am simţit o emoție ameţitoare și am întins mâna după cupa de 
vin. 

— Ai grijă! 

Degetele mele au bâjbâit nesigure pe marginea cupei de cristal 
aproape pline pe care o așezasem din neatenţie pe bancă lângă mine. 
Brațul lung al lui Jamie s-a întins ca fulgerul peste poala mea, salvând 
la timp cupa de la dezastru. A ridicat paharul, ţinându-i delicat 
piciorul între două degete puternice și l-a trecut ușor înainte și înapoi 
pe sub nas. Apoi mi l-a dat înapoi, ridicând din sprâncene. 

— Rhenish, am explicat amabilă. 

— Da, știu, a răspuns, păstrându-şi expresia interogativă. E al lui 
Colum, nu-i așa? 

— Păi, da. Vrei să guști puţin? E foarte bun. 

Am ridicat cupa cu o mână ușor nesigură. După o clipă de ezitare, a 
acceptat-o și a încercat să ia o înghițitură. 

— Așa-i, e bun, a spus el întinzându-mi înapoi pocalul. Și e de două 
ori mai tare decât vinul obișnuit. Colum îl bea seara, ca să mai scape 
de durerea de picioare. Cât ai băut? a întrebat, cercetându-mă 
îndeaproape cu ochii mijiți. 

— Două, nu, trei cupe, am spus cu o oarecare demnitate. Vrei să 
sugerezi că aş fi ameţită? 

— Nu, a spus cu sprâncenele ridicate. Sunt uimit că nu ești. 
Majoritatea celor care beau cu Colum sunt sub masă după al doilea 
pahar. 

A întins braţul și mi-a luat din nou cupa din mână. 

— Cu toate acestea, a adăugat el cu fermitate, cred că cel mai bine e 
să te opreşti sau n-o să mai poţi urca scările. 

A înclinat pocalul și l-a dat pe gât tacticos, apoi i-a întins cupa goală 
lui Laoghaire fără a se uita la ea. 


— Du-l înapoi, te rog, fătucă, i-a spus el nonșalant. S-a făcut târziu; 
cred că o s-o conduc pe doamna Beauchamp în camera ei. 

Și trecându-mi un braţ pe sub cot, m-a condus spre arcadă, lăsând-o 
pe fată să se uite în urma noastră cu o expresie care m-a făcut să fiu 
recunoscătoare că privirile nu puteau ucide. 

Jamie m-a urmat până sus în camera mea și, cumva spre 
surprinderea mea, a intrat după mine. Surpriza s-a risipit când a închis 
ușa și imediat și-a scos cămașa de pe el. Uitasem cu totul de bandajele 
lui, pe care intenționasem să i le scot în ultimele două zile. 

— Aș vrea să scap de astea, a spus el, trăgând de bandajele de 
celofibră şi pânză de sub braț. Mă irită de câteva zile. 

— În cazul ăsta mă surprinde că nu le-ai scos singur, am spus 
întinzând mâinile pentru a-i desface nodurile. 

— Mi-a fost teamă, după mustrarea pe care am primit-o când mi-ai 
pus primul bandaj, a spus el rânjind impertinent spre mine. Am zis că, 
dacă mă ating de ele, mă aleg cu o bătaie la fund. 

— S-ar putea să o primeşti acum, dacă nu te așezi și nu stai liniștit, 
am răspuns, făcând-o pe severa. 

Mi-am pus mâinile pe umărul lui bun și, niţel ameţită, l-am împins 
în jos pe un taburet scund de toaletă. 

I-am scos bandajul și am pipăit cu grijă articulaţia. Era încă ușor 
inflamată, puţin vânătă, însă spre bucuria mea nu am simțit niciun 
mușchi întins. 

— Dacă erai atât de nerăbdător să scapi de el, de ce nu m-ai lăsat să 
ţi-l scot ieri după-amiază? 

Felul în care se comportase la padoc mă nedumerise atunci, iar 
acum mă nedumerea și mai mult, văzând petele de piele înroșită acolo 
unde marginile aspre ale bandajelor de pânză îl roseseră până aproape 
de carne. Am ridicat pansamentul precaut, însă dedesubt totul era 
bine. 

El mi-a aruncat o privire cu coada ochiului, apoi şi-a coborât ochii, 
ușor rușinat. 

— Ah, păi, e... ă-ă, nu voiam să-mi scot cămașa de față cu Alec. 

— Eşti modest, ha? am întrebat ironic, ridicându-i brațul pentru a 
testa extinderea articulației. 

Jamie a făcut o mică grimasă la mișcare, însă a zâmbit la întrebarea 
mea. 

— Dacă aș fi, nu m-ai vedea stând în camera asta pe jumătate 
dezbrăcat, nu? Nu, e din cauza semnelor de pe spate. 

Văzându-mă că ridic sprâncenele nedumerită, a început să îmi 
explice. 

— Alec știe cine sunt... adică, a auzit că am fost biciuit, însă el nu a 
văzut semnele. Și una e să știi ceva și alta e să vezi cu propriii tăi ochi. 

Şi-a pipăit uşor umărul rănit, ferindu-şi privirea. 


— E... sau poate că nu știi ce vreau să zic. Dar când știi că unui om 
i s-a făcut un rău, e doar unul din lucrurile pe care le știi despre el și 
asta nu schimbă prea mult felul în care îl vezi. Alec știe că am fost 
biciuit așa cum știe că am părul roşcovan și asta nu influențează felul 
în care se poartă cu mine. 

Şi-a ridicat pe urmă privirea, căutând vreun semn de înțelegere din 
partea mea. 

— Dar când vezi cu ochii tăi, e... a ezitat, căutându-şi cuvintele, e 
niţel... personal, cred, ar fi cuvântul potrivit. Cred că... dacă mi-ar 
vedea cicatricile, nu s-ar putea uita la mine fără să se gândească la 
pielea de pe spatele meu. Și eu l-aș vedea că la asta se gândește și, 
văzându-l pe el, mi-aş aminti și eu... 

S-a oprit deodată, ridicând din umeri. 

— Mă rog. Nu prea mă pricep să explic, este? Oricum, și eu sunt 
prea sensibil la subiectul ăsta. La urma urmelor, eu nu văd ce e pe 
spatele meu, poate nu e atât de rău precum cred. 

Văzusem înainte bărbaţi răniți care abia se târau pe stradă în cârje, 
şi oamenii treceau pe lângă ei ferindu-și privirile, și m-am gândit că 
explicaţia lui Jamie era destul de rezonabilă. 

— Dar nu te deranjează că eu ţi-am văzut spatele? 

— Nu, nu mă deranjează. 

Glasul îi era ușor surprins, și a tăcut o clipă, gândindu-se la 
întrebarea mea. 

— Cred că... tu pari să ai darul de a mă face să înţeleg că îţi pare 
rău pentru ce mi s-a întâmplat fără să mă faci să simt că îţi este milă 
de mine. 

Stătea pe scaun liniștit, fără a se mișca în timp ce eu mă învârteam 
înapoia lui și îi cercetam pielea de pe spate. Nu știam cât de rău 
credea el că e, însă era destul de rău. Chiar și în lumina lumânărilor și 
după ce îl mai văzusem o dată înainte, eram îngrozită. Înainte îi 
văzusem doar un singur umăr. Cicatricile îi acopereau întreaga 
suprafață a spatelui de la umeri până la talie. În timp ce multe dintre 
ele se estompaseră devenind niște linii subțiri și albe, cele mai urâte 
dintre ele formau triunghiuri groase argintii, tăind de-a curmezișul 
mușchilor netezi. M-am gândit cu părere de rău că trebuie să fi fost 
cândva un spate destul de frumos. Pielea îi era albă și proaspătă și 
liniile oaselor şi ale mușchilor erau încă solide și grațioase, umerii 
drepți și solizi și coloana vertebrală, o adâncitură lină și dreaptă, 
săpată adânc între coloanele rotunde ale mușchilor ce se înălțau de o 
parte şi de cealaltă a ei. Jamie avea dreptate. Privind la dezastrul 
sadic de pe spatele său nu m-am putut împiedica să nu îmi imaginez 
ce îl cauzase. Am încercat să nu îmi imaginez brațele musculoase 
ridicate, întinse și legate cu funii ce tăiau în pielea încheieturilor, 
chipul încadrat de părul arămiu, strâns lipit de stâlpul de bătaie în 


agonie, însă cicatricile aduceau prea viu în minte aceste imagini. Oare 
urlase de durere? Am alungat îndată gândul. Auzisem povești care 
scăpaseră din Germania postbelică, despre atrocități mult mai grave 
decât aceasta, însă el avea dreptate, auzindu-le povestite nu era 
același lucru cu a le vedea. 

Fără să vreau am întins palma, de parcă aș fi putut să îl vindec doar 
cu o atingere și să îi şterg urmele rănilor cu degetele. Fl a oftat adânc, 
însă nu a făcut nicio mișcare atunci când am urmărit cu atingerea mea 
urma cicatricilor adânci, una câte una, ca și cum aș fi vrut să îl fac să 
simtă cât de extins era răul pe care nu îl putea vedea. La sfârșit, mi-am 
odihnit palmele pe umerii lui în tăcere, căutându-mi cuvintele. 

El şi-a pus palma peste a mea și a strâns-o uşor, acceptând toate 
cuvintele pe care nu i le puteam spune. 

— Alţii au fost și mai rău, domniţă, a zis el încet. 

Apoi mi-a dat drumul mâinii și vraja s-a rupt. 

— Se pare că se vindecă bine, a spus, încercând să privească într-o 
parte la rana de pe umăr. Nu mă mai doare atât de tare. 

— Asta e bine, am replicat, dregându-mi glasul de un nod care 
părea să se fi pus. Rana se vindecă bine; a făcut coji curate și nu a 
supurat. Doar să o ţii curată și să nu foloseşti brațul mai mult decât e 
nevoie în următoarele două-trei zile. 

L-am bătut pe umărul sănătos, în semn că s-a terminat consultaţia. 
Jamie şi-a pus singur cămașa, vârându-i poalele lungi în kilt. 

A fost un moment straniu când a rămas în pragul ușii, căutând să 
spună ceva de bun-rămas. În cele din urmă m-a invitat a doua zi la 
grajduri, să văd un mânz abia născut. I-am promis că voi veni şi ne-am 
spus noapte bună, amândoi vorbind în același timp. Am râs și am 
înclinat capul unul spre celălalt absurd, când am închis ușa. Pe urmă 
m-am dus la culcare și am adormit ameţită de vin, visând visuri 
tulburi pe care dimineaţă nu mi le-am putut aminti. 

A doua zi, după o dimineaţă lungă în care am tratat alți pacienţi și 
am cotrobăit prin cămară după ierburi folositoare pentru a reumple 
dulapurile din cabinet și - cu o oarecare solemnitate — am scris în 
jurnalul negru de consultaţii al lui Davie Beaton, am părăsit în cele 
din urmă încăperea înghesuită și întunecată în căutare de aer proaspăt 
și mișcare. 

Pentru moment, nu aveam niciun pacient și am profitat de ocazie 
pentru a explora etajele superioare ale castelului, aruncând o privire 
în odăile goale și scările spiralate, făcându-mi în minte o hartă a 
locului. Avea un plan cel puţin neobișnuit. Ici și colo fuseseră 
adăugate tot felul de lucruri de-a lungul anilor, încât acum era greu de 
spus dacă la început castelul avusese un plan unitar. În acest salon, de 
exemplu, era un alcov construit în zidul de lângă scări, fără un scop 


aparent decât acela de a umple un spaţiu gol prea mic pentru o 
cameră completă. Alcovul era în parte ascuns privirilor de o draperie 
care cădea din tavan, din pânză în dungi; aș fi trecut pe lângă el fără 
să mă opresc, dacă nu mi-ar fi atras atenţia o strălucire albă din 
interior. M-am oprit la un pas de deschidere și am încercat să văd ce e. 
Era mâneca de la cămașa lui Jamie cuprinzând spatele unei fete, 
trăgând-o aproape de el pentru a o săruta. Ea s-a așezat în poala lui și 
părul ei auriu a strălucit în raza de soare care pătrunsese prin nișă, 
reflectând lumina precum solzii unui păstrăv care tăia un izvor într-o 
dimineaţă însorită. 

M-am oprit, neștiind ce să fac. Nu voiam să îi spionez, dar îmi era 
teamă că sunetul pașilor mei pe lespezile coridorului le va atrage 
atenția. În timp ce ezitam, Jamie s-a desprins din îmbrățișare şi a 
ridicat ochii. Privirile ni s-au întâlnit și chipul i s-a crispat alarmat, 
recunoscându-mă. Ridicând o sprânceană și ridicând din umeri ușor 
ironic, a așezat fata mai bine pe un genunchi și s-a aplecat din nou să 
o sărute. Am ridicat din umeri la rândul meu și m-am îndepărtat pe 
vârfuri. Nu era treaba mea. Nu mă îndoiam însă că atât Colum, cât și 
tatăl fetei ar considera această „însoţire” cât se poate de nepotrivită. 
Următoarea bătaie avea să fie pentru Jamie pe drept, dacă nu își 
alegeau mai atent locul de întâlnire. 

Găsindu-l la cină alături de Alec, m-am așezat în fața lor la masa cea 
lungă. Jamie m-a salutat destul de politicos, însă cu o expresie 
vigilentă în priviri. Alec cel Bătrân m-a întâmpinat cu obișnuitul său 
„Mmmhmmm”. Femeilor, după cum îmi explicase la padoc, nu le 
plăceau caii şi, în consecinţă, nu aveai ce să discuţi cu ele. 

— Cum merge îmblânzirea calului? am întrebat, pentru a întrerupe 
mestecatul laborios din cealaltă parte a mesei. 

— Destul de bine, a răspuns Jamie precaut. 

L-am privit peste platoul cu napi fierți. 

— Parcă ţi-s niţel umflate buzele, Jamie. Te-a lovit vreun cal? am 
întrebat, vicleană. 

— Da, a răspuns el mijindu-și ochii. Și-a întors capul când nu eram 
atent. 

Glasul îi era domol, însă pe sub masă am simțit un picior mare 
așezându-se peste al meu. Pentru moment, atingerea era uşoară, însă 
ameninţarea era evidentă. 

— Foarte rău; mânzele astea pot fi periculoase, am rostit, inocentă. 

Piciorul a apăsat și mai tare când Alec a întrebat: 

— Mânze? Dar tu nu ai treabă cu mânzele, flăcăule! 

Am încercat să-i împing piciorul într-o parte, folosindu-mă de 
celălalt picior, dar nu am reușit. Însă am izbutit să îi trag una în 
gleznă, scurt. Jamie a tresărit brusc. 

— Ce-i cu tine, băiatule? a întrebat Alec. 


— Mi-am mușcat limba, a bâiguit Jamie, privindu-mă încruntat 
peste mâna cu care își astupase gura. 

— Neisprăvit necopt și tălâmb. Dar la ce să te aștepți din partea 
unui prostănac care nu-i în stare să se dea la o parte când un cal... 

Alec a continuat vreme de câteva minute să îşi acuze ajutorul de 
neîndemânare, trândăvie, prostie și inepție generală. Jamie, probabil 
cea mai îndemânatică persoană pe care o întâlnisem vreodată, și-a 
ţinut fruntea în pământ și a mâncat impasibil în timpul diatribei, deși 
obrajii i se împurpuraseră. Mi-am ţinut ochii sfios în farfurie pentru 
tot restul mesei. Refuzând o a doua porţie de tocană, Jamie s-a ridicat 
de la masă pe neașteptate, întrerupând tirada lui Alec. Bătrânul 
îngrijitor de cai și cu mine am mestecat în tăcere alte câteva minute. 
Ștergându-și farfuria cu o ultimă bucată de pâine, bărbatul a vârât-o în 
gură și s-a lăsat pe spate, măsurându-mă sardonic cu singurul său ochi 
albastru. 

— N-ar trebui să iei băiatul peste picior, mi-a spus el ca și cum am fi 
vorbit despre vreme. Dacă așa ceva ajunge la urechile lui Colum sau 
ale lui taică-su, Jamie s-ar putea alege cu ceva mai mult decât un ochi 
vânăt. 

— Cum ar fi cu o soție? am spus, privindu-l drept în ochi. 

Alec a înclinat uşor din cap. 

— S-ar putea. Dar fata nu-i ce-i trebuie lui. 

— Nu? 

Eram niţel surprinsă, după ce îi auzisem fără să vreau remarcile din 
padoc. 

— Nu, el are nevoie de o femeie, nu de o fată. Și Laoghaire o să 
rămână fată și când o să aibă cincizeci de ani. 

Buzele bătrâne şi acrite s-au strâmbat într-un soi de zâmbet. 

— Poate crezi că eu am trăit în grajd toată viaţa, dar am avut o 
nevastă care era femeie și știu foarte bine diferența. 

Ochiul albastru m-a fulgerat în timp ce se ridica de pe scaun. 

— La fel de bine știi și matale, domniță. 

Am întins braţul, vrând să-l opresc. 

— De unde știi..., am început. 

Alec cel Bătrân a râs batjocoritor. 

— Oi fi având eu numai un ochi, dar nu-s orb. 

S-a îndepărtat greoi, pufnind. Am găsit scările și am urcat în camera 
mea, gândindu-mă care o fi fost tâlcul, dacă era vreunul, ultimelor 
cuvinte ale bătrânului îngrijitor de cai. 


9. ADUNAREA 


Viaţa mea părea să capete o anumită structură, deşi încă nu avea o 
rutină bine stabilită. Mă deşteptam în zori, odată cu restul locuitorilor 
castelului, și luam micul dejun în Sala Mare, iar pe urmă, dacă 
doamna Fitz nu avea pacienți pentru mine, plecam la muncă în 
grădinile vaste ale castelului. Și alte femei munceau acolo în mod 
regulat, cu ajutorul unui grup de băieţi de diferite vârste, care veneau 
şi plecau, cărând gunoiul, uneltele și roabele cu bălegar. Eu de obicei 
munceam întreaga zi acolo, uneori ducându-mă la bucătării pentru a 
ajuta la prepararea unei noi recolte proaspăt culese, pentru mâncare 
sau conserve, dacă nu se ivea vreo urgenţă care să mă trimită în 
Vizuină, așa cum îi spuneam acum camerei ororilor lăsate în urmă de 
răposatul Beaton. 

Din când în când, dădeam curs invitaţiei lui Alec și vizitam 
grajdurile sau padocul, bucurându-mă de vederea cailor care își 
lepădau părul zburlit de pe iarnă, crescând puternici și cu părul lucios 
de la iarba de primăvară. 

În unele seri mă duceam la culcare imediat după cină, epuizată de 
munca de peste zi. În alte dăţi, când puteam ţine ochii deschişi, 
participam la serbările din Sala Mare pentru a asculta poveștile, 
cântecele şi muzica de harpă sau de cimpoi care înveseleau seara. Îl 
ascultam pe Gwyllyn, bardul galez, ore întregi, vrăjită de vocea lui, în 
ciuda faptului că de cele mai multe ori nu înțelegeam niciun cuvânt. 

Pe măsură ce locuitorii castelului au început să se obișnuiască cu 
prezența mea și eu cu a lor, câteva dintre femei au început să dea 
semne timide de prietenie, să mă includă în conversațiile lor. Erau în 
mod fățiș foarte curioase în ceea ce mă privește, însă eu răspundeam 
tuturor tentativelor de a mă trage de limbă cu variațiuni ale poveștii 
pe care i-o spusesem lui Colum și, după o vreme, au înţeles că asta era 
tot ce puteau scoate de la mine. Însă, după ce au aflat că mă 
pricepeam puțin la medicină și vindecare, interesul a crescut și mai 
mult și au început să mă întrebe despre leacuri pentru copiii, bărbaţii 
şi animalele lor, în unele cazuri făcând o prea mică deosebire ca 
importanță între ultimele două. 

Pe lângă întrebările și bârfele obișnuite, se vorbea destul de mult 
despre Adunarea ce urma să aibă loc, despre care îl auzisem și pe Alec 
cel Bătrân discutând la padoc. Am ajuns la concluzia că era un 
eveniment de o oarecare importanță și de aceasta m-am convins tot 
mai mult văzând ce pregătiri se făceau. Un șuvoi constant de alimente 
curgea spre bucătăriile vaste şi mai bine de douăzeci de carcase 
jupuite fuseseră atârnate în adăpostul pentru tăierea animalelor, în 
spatele unei perdele de fum aromat care ținea muștele la distanță. 
Butoaie mari pline cu bere erau aduse cu căruțele și pe urmă 
transportate cu roabele până în beciurile castelului, saci de făină fină 
erau aduși de la moara din sat pentru copt și coşuri cu cireşe și piersici 


erau culese zilnic din livezile de dincolo de zidul castelului. 

Am fost invitată să particip la una din aceste expediții de cules 
fructe împreună cu câteva tinere din castel și am acceptat cu bucurie, 
încântată să ies de sub umbra asupritoare a zidurilor de piatră. 

În livadă era frumos şi m-am bucurat nespus să rătăcesc prin ceața 
răcoroasă a dimineţii tipic scoțiene, plimbându-mi degetele printre 
frunzele umede ale pomilor, căutând cireşele învăpăiate şi caisele 
rotunde și catifelate, strângându-le ușor pentru a simţi dacă sunt 
coapte. Le culegeam doar pe cele mai bune, așezându-le în coșuri în 
grămezi mari şi suculente, mâncând cât de multe puteam și aducând 
în castel restul pentru a le pune în tarte și plăcinte. Rafturile imense 
ale cămării erau acum aproape pline cu foietaje, siropuri, jamboane și 
tot felul de delicatese. 

— Câţi oameni vin în mod obișnuit la Adunare? am întrebat-o pe 
Magdalen, una dintre fetele cu care mă împrietenisem. 

Ea și-a încreţit nasul pistruiat şi cârn, gânditoare. 

— Nu ştiu prea bine. Ultima Adunare la Leoch a fost acum mai bine 
de douăzeci de ani şi atunci, hmmm, poate au venit două sute de 
oameni... când a murit bătrânul Jacob și Colum a fost ales căpetenie. 
Anul ăsta ar putea fi mai mulți; a fost un an bun pentru recolte și 
oamenii au pus un ban deoparte, așa că mulți dintre ei or să vină cu 
nevestele şi cu copiii. 

Musafirii deja începeau să sosească la castel, deși auzisem că părțile 
oficiale ale Adunării, jurământul, vânătoarea și jocurile aveau să 
debuteze peste câteva zile. Cei mai de vază nobili și arendași ai lui 
Colum erau găzduiți între zidurile castelului în timp ce argații și 
soldații mai săraci își așezaseră tabăra pe un câmp lăsat nelucrat în 
josul pârâului care alimenta lacul castelului. Căldărari, ţigani nomazi 
și vânzători ambulanți improvizaseră un soi de bâlci în apropierea 
podului. Locuitorii castelului și ai satului din apropiere începuseră a 
veni la bâlci la lăsarea serii, când muncile zilei se încheiau, pentru a 
cumpăra unelte și alte mărunțișuri sau pentru a privi jonglerii și a se 
pune la curent cu ultimele bârfe. 

Eu urmăream îndeaproape cine venea și cine pleca și îmi făcusem 
un obicei de a mă duce la grajduri și la padoc. Acum erau o mulțime 
de cai, cei ai musafirilor fiind îngrijiţi în grajdurile castelului. În 
confuzia și aglomeraţia din timpul Adunării, mă gândeam, nu era greu 
să mă fac nevăzută. 

În timpul unei expediţii de cules fructe la livadă am întâlnit-o 
pentru prima dată pe Geillis Duncan. După ce descoperisem pălăria- 
șarpelui sub rădăcinile unui arin, căutam să găsesc altele. Pălăriile 
roșşietice creșteau în mănunchiuri micuțe, de doar patru sau cinci 
ciuperci, însă erau câteva mănunchiuri împrăștiate prin iarba înaltă 


din această zonă a livezii. Glasurile femeilor care culegeau fructe se 
stingeau pe măsură ce mă îndreptam spre marginea livezii, oprindu- 
mă și aplecându-mă pentru a culege tulpinile plăpânde. 

— Soiul ăsta e otrăvitor, a spus o voce din spatele meu. 

M-am ridicat de lângă mănunchiul de ciuperci peste care eram 
aplecată, lovindu-mă tare cu capul de o creangă a pinului sub care 
creșteau. 

În timp ce vederea mi se limpezea, am realizat că hohotele de râs 
veneau de la o tânără înaltă, poate cu câțiva ani mai în vârstă decât 
mine, cu părul blond și tenul ca laptele, cu cei mai frumoși ochi verzi 
pe care îi văzusem vreodată. 

— lartă-mă, te rog, că râd de dumneata, a spus ea, cu gropiţe în 
obraji în timp ce pășea în adâncitura unde mă aflam, însă nu m-am 
putut abține. 

— Îmi imaginez că arătam destul de caraghios, am spus, niţel 
nepoliticos, frecându-mi cucuiul din creștet. Și îți mulțumesc pentru 
sfat, dar știu că ciupercile astea sunt otrăvitoare. 

— Ah, știai? În cazul ăsta, cui vrei să-i faci felul cu ele? Soţului 
dumitale, poate? Să-mi spui, rogu-te, dacă au efect, ca să încerc și eu 
pe bărbatul meu. 

Zâmbetul ei era molipsitor și m-am pomenit zâmbindu-i și eu. 

I-am explicat că, deși pălăriile ciupercilor erau otrăvitoare, puteai 
pregăti o pudră din ciupercile uscate care era foarte eficace în oprirea 
sângerărilor, dacă era aplicată direct pe rană. Sau așa spunea doamna 
Fitz, eram mai degrabă înclinată să îi dau ei crezare decât 
Îndrumarului vindecătorului pe care mi-l lăsase moștenire Davie Beaton. 

— Ah, i-auzi! a spus ea, încă zâmbind. Dar știai că acestea..., a spus 
ea aplecându-se și culegând o mână de flori micuţe violet cu frunzele 
în formă de inimă... pornesc sângerarea? 

— Nu, am răspuns, surprinsă. De ce ar vrea cineva să sângereze? 

Ea m-a privit cu o expresie de calm exasperat. 

— Ca să scapi de un copil pe care nu ţi-l dorești. Îți dă drumul la 
sângerare, dar numai dacă le folosești devreme. Dacă e prea târziu, te 
pot ucide și pe tine, şi pe copil. 

— Pari să te pricepi la asta, am remarcat, încă iritată că părusem 
stupidă. 

— Puțin. Fetele din sat mai vin la mine din când în când pentru 
astfel de leacuri și câteodată și femei măritate. Spun despre mine că 
sunt vrăjitoare, a zis lărgindu-și ochii strălucitori, prefăcându-se 
uimită, apoi a zâmbit. Dar soțul meu e procuratorul fiscal al 
comitatului, așadar nu o spun cu voce tare. Acum, flăcăul pe care l-ai 
adus cu dumneata, a continuat ea dând din cap, pentru el s-au băut 
câteva filtre de dragoste. E al dumitale? 

— Al meu? Cine? Adică, ă-ă... Jamie? am întrebat, luată prin 


surprindere. 

Tânăra femeie mă privea amuzată. S-a așezat pe o buturugă, 
învârtind absentă o șuviță de păr blond în jurul arătătorului. 

— Ah, da. Sunt câteva care s-ar așeza la casa lor pentru un bărbat 
cu ochii și părul lui, indiferent de prețul care s-a pus pe capul lui sau 
dacă are sau nu bani. Taţii lor sunt de altă părere, desigur. Acum, eu, 
a continuat ea privind în depărtare, eu sunt genul practic. M-am 
măritat cu un bărbat cu o casă frumoasă, cu ceva bani puși deoparte și 
cu o poziție bună. Cât despre păr, nu are deloc, iar despre ochi, nu i- 
am observat niciodată, dar nu mă bate prea mult la cap. 

Mi-a arătat coșul ei: înăuntru se aflau patru rădăcini bulboase. 

— Rădăcină de nalbă, mi-a explicat ea. Soțul meu are din când în 
când probleme cu stomacul. Trage niște vânturi ca un taur. 

M-am gândit că era bine să opresc conversaţia noastră înainte ca 
subiectul să scape de sub control. 

— Dar nu m-am prezentat, am spus întinzând o mână pentru a o 
ajuta să se ridice de pe buturugă. Numele meu este Claire. Claire 
Beauchamp. 

Mâna care a strâns-o pe a mea era delicată, cu degete albe, lungi și 
subțiri, deși am băgat de seamă că vârfurile erau pătate, probabil de la 
seva ierburilor și fructelor care se aflau în coș alături de rădăcinile de 
nalbă. 

— Știu cine eşti, a răspuns ea. Satul vuiește de zvonuri de când ai 
ajuns la castel. Numele meu este Geilie, Geillis Duncan. 

A aruncat o privire în coșul meu. 

— Dacă vrei să culegi balgan-buachrach, pot să îţi arăt unde cresc 
cele mai bune. 

M-am arătat de acord şi ne-am plimbat o vreme prin vâlcelele din 
apropierea livezii, căutând pe sub buturugile putrezite și prin jurul 
malurilor lacurilor scânteietoare de munte, unde ciupercile otrăvitoare 
creșteau din belșug. Geilie era o adevărată enciclopedie a plantelor 
locale și a întrebuințărilor lor medicinale, deși despre unele din cele 
din urmă aveam îndoieli, asta ca să mă exprim delicat. De exemplu, 
consideram destul de improbabil ca sorbestreaua să facă să crească 
negi pe nasul unui dușman și mă îndoiam că crețișorul de pădure 
putea transforma broaștele râioase în porumbei. Mi-a dat toate aceste 
explicaţii cu o privire șşireată care mi-a dat de bănuit că îmi testa 
cunoștințele sau voia să vadă dacă eram sau nu vrăjitoare. 

În ciuda câtorva tachinări, am găsit compania ei plăcută, cu o 
inteligență ageră și o filosofie de viață veselă, deși ușor cinică. Părea 
să ştie totul despre toată lumea din sat, din împrejurimi și din castel. 
Explorarea noastră a fost întreruptă de momente de odihnă în timpul 
cărora m-a delectat cu povești despre problemele stomacale ale soțului 
ei și cu bârfe ușor malițioase, însă amuzante. 


— Se spune că Hamish nu ar fi fiul tatălui său, a spus ea la un 
moment dat, referindu-se la unicul copil al lui Colum, băieţelul cu 
părul roșcat de vreo opt ani pe care îl văzusem la cina din sală. 

Nu am fost foarte surprinsă să aud această bârfă, după ce îmi 
formasem propriile mele convingeri în privința asta. Am fost doar 
mirată că exista doar un singur copil cu origini chestionabile, 
presupunând că Letitia fusese fie norocoasă, fie suficient de inteligentă 
încât să apeleze din timp la cineva precum Geilie. Fără să mă gândesc 
prea mult, i-am spus asta însoțitoarei mele. 

Şi-a aruncat pe spate părul lung și blond și a râs. 

— Nu, nu a apelat la mine. Frumoasa Letitia nu are nevoie de ajutor 
din partea nimănui în asemenea chestiuni, crede-mă. Dacă oamenii 
caută o vrăjitoare prin aceste locuri, ar face mai bine să caute la castel 
decât în sat. 

Vrând să schimb cât mai repede subiectul spre ceva mai puțin 
delicat, am rostit primul lucru care mi-a venit în minte. 

— Dacă Hamish nu e feciorul lui Colum, al cui se crede a fi? am 
întrebat, cățărându-mă pe o movilă de bolovani. 

— Păi, al flăcăului, desigur. 

Şi-a întors fața spre mine, cu buzele zâmbind ironic și ochii verzi 
strălucind viclean. 

— Al tânărului Jamie. 

Întorcându-mă singură în livadă, m-am întâlnit cu Magdalen, cu 
părul despletit ieșindu-i de sub bonetă și ochii măriți de îngrijorare. 

— Ah, aici erai, a spus ea cu un oftat de ușurare. Ne întorceam în 
castel când te-am pierdut. 

— Foarte amabil din partea dumitale să te întorci pentru mine, am 
spus, ridicând coșul cu cireşe pe care îl lăsasem în iarbă. Dar știu 
drumul înapoi. 

Ea a dat din cap. 

— Ar trebui să ai grijă, draga mea, când umbli singură prin pădure, 
cu căldărari și țăranii care vin la Adunare. Colum a dat poruncă... 

S-a oprit deodată, ducându-şi mâna la gură. 

— A dat poruncă să fiu supravegheată? am sugerat, cu voce blândă. 

Ea a încuviinţat din cap, fără convingere, de teamă, desigur, să nu 
mă ofenseze. Am ridicat din umeri și am încercat să zâmbesc, pentru 
a-i alunga temerile. 

— Păi, e normal, mă gândesc, am spus. La urma urmelor, nu știe 
cine sunt și cum am ajuns aici. Are doar cuvântul meu în care să se 
încreadă. 

Curiozitatea mi-a învins precauțţia: 

— Cine crede Colum că sunt, am întrebat, însă fata doar a scuturat 
din cap. 


— Eşti englezoaică, a fost tot ce a spus. 

A doua zi nu m-am dus în livadă. Nu pentru că mi s-a poruncit să 
rămân în castel, ci pentru că ocupanții castelului au fost afectaţi de o 
toxiinfecție alimentară care mi-a solicitat serviciile de vindecător. 
După ce am făcut tot ce am putut pentru bolnavi, am încercat să 
descopăr sursa acestei neplăceri. Care s-a dovedit a fi o carcasă de vită 
stricată, din abator. A doua zi, eram în adăpostul de sacrificat 
animale, muștruluindu-l pe starostele afumătorilor pentru lipsa de 
grijă în privința conservării cărnii, când ușa s-a deschis deodată în 
spatele meu, aruncând asupra mea un val de fum înecăcios. 

M-am întors, cu ochii în lacrimi, pentru a vedea silueta 
amenințătoare al lui Dougal MacKenzie prin fumul de lemn de stejar. 

— Acum supraveghezi și măcelăritul, pe lângă doftoriceală, eh, 
doamnă? a întrebat el batjocoritor. În curând o să ai întregul castel la 
degetul mic și jupâneasa Fitz o să-și caute de lucru în altă parte. 

— Nu-mi doresc să am de a face cu castelul vostru mizerabil, i-am 
răspuns tăios, ştergându-mi ochii înlăcrimaţi, care au lăsat dâre negre 
de fum pe batistă. Nu vreau decât să plec de aici, cât mai curând 
posibil. 

EI și-a înclinat capul curtenitor, încă rânjind. 

— În cazul ăsta, aș putea să-ți îndeplinesc dorinţa, a răspuns el. Cel 
puţin pentru o vreme. 

Am lăsat batista jos și l-am fixat cu privirea. 

— Ce vrei să spui? 

A tușit și a făcut semn cu mâna spre fum, care acum se îndrepta în 
direcția lui. M-a tras afară din adăpost și m-a întors în direcţia 
grajdurilor. 

— Îi spuneai ieri lui Colum că ai nevoie de creţișor de pădure şi de 
alte ierburi vrăjitorești? 

— Da, să fac niște leacuri pentru cei care au fost otrăviți cu 
mâncare. Și ce e cu asta? am întrebat, încă bănuitoare. 

El a ridicat din umeri, binedispus. 

— Doar că mă duc în sat la fierar să potcovesc trei cai. Nevasta 
perceptorului se ocupă de leacuri și plante și are provizii la îndemână. 
Fără îndoială că are ierburile alea de care ai nevoie, că nu-s foarte 
greu de găsit. Și dacă binevoieşti, doamnă, ești binevenită să călărești 
unul din cai, să mă însoțești până în sat. 

— Soția perceptorului? Doamna Duncan? 

M-am simţit deodată mai veselă. Gândul că voi scăpa din castel, 
chiar și pentru scurtă vreme, era irezistibil. Mi-am șters în grabă 
obrajii și mi-am vârât batista murdară în cingătoare. 

— Să mergem. 


Am savurat scurta călătorie călare la vale până în satul Cranesmuir, 


deși ziua era întunecată și norii acopereau cerul. Dougal era într-o 
dispoziţie de zile mari, sporovăind și glumind vesel pe toată durata 
drumului. 

Mai întâi ne-am oprit la fierar, unde Dougal a lăsat cei trei cai, apoi 
m-a luat pe șa în spatele lui până pe strada principală unde se afla 
casa familiei Duncan. Un conac impozant cu bârne din lemn, cu patru 
etaje, primele două fiind decorate cu ferestre elegante, cu ochiuri de 
geam în formă de romb, pictate în tonuri pastelate de purpuriu și 
verde. 

Geilie ne-a întâmpinat veselă, încântată de companie într-o 
asemenea zi mohorâtă. 

— Splendid! a exclamat ea. Abia așteptam să am o scuză să 
răscolesc cămara să aranjez anumite lucruri. Anne! 

O servitoare scundă, între două vârste și cu un chip precum merele 
iarna, a apărut pe o ușă pe care nu o observasem, fiind ascunsă în 
curbura șemineului. 

— Du-o pe doamna Claire în cămară, i-a poruncit Geilie, și pe urmă 
dă fuga și adu-ne o găleată cu apă de izvor. De la izvor, te rog, nu de 
la fântâna din piaţă! S-a întors spre Dougal. Am pus deoparte tonicul 
pe care i l-am promis fratelui dumitale. Vrei să vii o clipă cu mine în 
bucătărie? 

Am urcat în urma fundului rotund ca un dovleac al servitoarei un 
şir de trepte din lemn, ajungând într-un pod surprinzător de lung și de 
răcoros. Spre deosebire de restul casei, această încăpere avea ferestre 
cu ramă din lemn, închise acum pentru a ţine la distanță umezeala, 
dar prin care intra mult mai multă lumină decât prin cele mohorâte și 
moderne ale salonului de la parter. 

Era clar că Geilie își cunoștea meseria de vânzătoare de plante 
medicinale. Camera era echipată cu rame lungi pentru uscat plante, 
acoperite cu pânză, cârlige pentru uscat plantele deasupra șemineului 
şi rafturi fără uși de-a lungul pereților, cu lemnul perforat pentru a 
permite aerului să circule. Aerul era impregnat de aroma delicioasă și 
piperată a busuiocului, rozmarinului și lavandei uscate. O tejghea 
lungă, surprinzător de modernă, se întindea de-a lungul unui perete. 
Acolo se aflau o varietate impresionantă de mojare, pistiluri, boluri 
pentru mixat și linguri, toate imaculate. 

Geilie a apărut după un interval destul de lung de timp, îmbujorată 
de la urcatul scărilor, însă zâmbitoare, anticipând lunga după-amiază 
care ne aștepta, plină de ierburi tămăduitoare și bârfe. 

A început să plouă ușor, stropii lovindu-se de ferestrele lungi, însă 
focul micuţ care ardea în căminul cămării asigura o atmosferă 
confortabilă. Îmi plăcea foarte mult compania lui Geilie: avea o limbă 
ascuţită, un punct de vedere cinic, într-un contrast revigorant cu 
femeile blânde și timide ale clanului din castel și era evident că 


primise o educaţie aleasă pentru o femeie dintr-un sat neînsemnat. 

De asemenea, cunoștea orice scandal izbucnit atât în sat, cât și la 
castel în ultimii zece ani și mi-a povestit o sumedenie de istorii 
amuzante. În mod straniu, mi-a pus foarte puţine întrebări despre 
mine însămi. M-am gândit că poate nu era obiceiul ei; putea să afle tot 
ce dorea întrebându-i pe alții. 

O vreme, remarcasem zgomotele venind de afară, însă le pusesem 
pe seama sătenilor care se întorceau de la slujba de duminică; biserica 
se afla la capătul străzii de lângă fântână, iar Strada Mare se întindea 
de la biserică la piaţă, deschizându-se de acolo într-un evantai de alei 
şi străduţe înguste. 

De fapt, mă amuzasem pe drumul spre fierar imaginându-mi o 
priveliște aeriană a satului ca o reprezentare a unui schelet de 
antebraț și palmă; Strada Mare era osul radius, de-a lungul căruia se 
înșirau prăvăliile și birourile și locuinţele celor mai înstăriți. St 
Margaret Lane era cubitusul, o stradă mai îngustă ce mergea paralel 
cu Strada Mare, unde se aflau, cu chirie, fierăria, tăbăcăria și artizanii 
şi meșteșugarii mai puţin importanți. Piaţa din centrul satului (care, 
asemenea tuturor pieţelor de sate pe care le văzusem, nu era pătrată, 
ci mai degrabă dreptunghiulară) forma carpul şi metacarpul mâinii, 
vreme în care cele câteva alei cu case țărănești formau articulațiile 
falangiale ale degetelor. 

Casa familiei Duncan se înălța falnică în piața satului, așa cum se 
cuvenea reședinței procuratorului fiscal. Aceasta era o chestiune 
deopotrivă de conveniență, dar și de statut social; piața putea fi 
utilizată pentru acele probleme juridice care, datorită interesului 
public sau din necesitate legală, depășeau limitele înguste ale biroului 
lui Arthur Duncan. Și era, după cum mi-a explicat Dougal, aproape de 
stâlpul infamiei, o construcţie grosolană din lemn care se înălța pe un 
piedestal mic din piatră din centrul pieţei, alături de un par din lemn 
folosit — cu economie - drept stâlp de biciuit, arminden, pavilion 
pentru drapel și pripon pentru cai, în funcţie de necesitate. 

Zgomotul de afară era acum mult mai puternic și totodată mai 
dezordonat decât părea potrivit pentru niște oameni care se întorceau 
cuminţi de la biserică la casele lor. Geilie a pus enervată deoparte 
borcanele și a deschis repede fereastra pentru a vedea ce cauzase acest 
vacarm. 

Venind lângă ea, am văzut o mulțime de oameni îmbrăcați în ținută 
de mers la biserică, cu rochii, robe, mantouri și bonete, conduși de 
figura bondoacă a părintelui Bain, preotul care slujea atât în sat, cât și 
la castel. Prelatul ținea lângă el un băiat, care trebuie să fi avut în jur 
de doisprezece ani, ai cărui pantaloni zdrențăroși și cămașă murdară 
arătau că era ucenic la tăbăcărie. Preotul îl ţinea de ceafă, strânsoare 
oarecum dificil de menţinut din cauza faptului că băiatul era niţel mai 


înalt decât amenințătorul părinte. Gloata venea la mică distanță în 
urma celor doi, făcând comentarii dezaprobatoare precum un nor de 
tunete în urma unui fulger. 

În timp ce priveam de la fereastra de sus, părintele Bain și băiatul 
au dispărut sub noi, în casă. Mulțimea a rămas afară, murmurând și 
înghiontindu-se. Câteva suflete mai îndrăzneţe s-au prins de ramele 
ferestrelor şi s-au săltat, încercând să arunce o privire înăuntru. 

Geilie a închis fereastra trântind-o, curmând murmurul anticipativ 
de dedesubt. 

— Probabil a furat ceva, a spus ea laconic, întorcându-se la masa cu 
ierburi. Băieţii de la tăbăcărie fac asta destul de des. 

— Ce se va întâmpla cu el? am întrebat, curioasă. 

Ea a ridicat din umeri, sfărâmând rozmarin uscat între degete și 
punându-l înapoi în mojar. 

— Depinde dacă Arthur a avut arsuri la stomac în dimineața asta, 
presupun. Dacă i-a priit micul dejun, băiatul ar putea scăpa doar cu 
câteva lovituri de bici. Dar dacă este constipat sau umflat, a spus ea 
strâmbându-se dezgustată, probabil că băiatul își va pierde o ureche 
sau o mână. 

Eram îngrozită, însă nu îndrăzneam să intervin direct în această 
chestiune. Eram o străină și, mai rău, o englezoaică, și în timp ce mă 
gândeam că aș putea fi tratată cu un oarecare respect drept o musafiră 
la castel, îi văzusem pe mulți dintre săteni făcându-și pe furiș semnul 
crucii când treceam pe lângă ei. Intervenția mea putea să 
înrăutățească situaţia băiatului. 

— Nu poţi face nimic? am întrebat-o pe Geilie. Adică, să vorbești cu 
soțul tău, să îi ceri să fie, ă-ă, indulgent? 

Geilie și-a ridicat surprinsă privirea de la munca ei. În mod evident, 
gândul de a interveni în treburile soțului ei nu îi trecuse niciodată prin 
minte. 

— De ce i-ar păsa dumitale de ce se întâmplă cu el? a întrebat ea, 
fără urmă de răutate, ci doar din curiozitate. 

— Cum să nu îmi pese? am răspuns. E doar un copil; orice ar fi 
făcut, nu merită să fie mutilat pe viață! 

Geilie a ridicat sprâncenele blonde; argumentul meu nu o 
convinsese deloc. Cu toate acestea, a ridicat din umeri, întinzându-mi 
mojarul și pistilul. 

— Ce nu fac eu pentru prieteni, a spus ea, dându-și ochii peste cap. 

A scrutat rafturile cu privirea și a ales o sticluță cu ceva verzui în 
ea, pe care scria EXTRACT DE MENTĂ. 

— Mă duc să îi dau medicamentul lui Arthur și, în timpul ăsta, o să 
văd ce se poate face pentru băiat. Dar e posibil să fie prea târziu, m-a 
avertizat ea. Și dacă și-a băgat nasul preotul acela bubos, o să ceară 
cea mai aspră pedeapsă pe care o poate căpăta. Însă eu voi încerca. 


Dumneata continuă să pisezi rozmarinul; durează o veșnicie până se 
face pulbere. 

După plecarea ei m-am pus pe treabă, luând mojarul și pisând 
rozmarinul cu gândurile în altă parte, fără a fi atentă la ce făceam. 
Ferestrele închise mă fereau deopotrivă de răpăitul ploii și de 
strigătele mulțimii de afară; cele două sunete se împleteau într-un 
murmur difuz, repezit și amenințător. Ca elevă, citisem Dickens. Și de 
asemenea, ceilalți autori dinaintea lui, care descriseseră justiția fără 
milă a acestor vremuri, aplicată fără discernământ tuturor 
răufăcătorilor, fără a se ține seama de vârstă sau de circumstanţe. Dar 
a citi, de la distanţa confortabilă de un secol sau două, despre copii 
spânzurați sau mutilaţi era cu totul altceva decât a fi martor la așa 
ceva, pisând liniștită ierburi medicinale la câțiva metri deasupra. 

Aș avea oare curajul de a interveni direct, dacă sentinţa avea să fie 
în defavoarea băiatului? M-am îndreptat spre fereastră, luând și 
mojarul cu mine, şi am aruncat o privire afară. Mulțimea se îngroșase, 
deoarece negustorii și gospodinele, atrași de adunare, veneau pe 
Strada Mare pentru a vedea despre ce este vorba. Nou-veniţii se 
apropiau, în vreme ce aceia care asistaseră la incident de la început le 
relatau detaliile, apoi se amestecau cu restul mulțimii și mai multe 
chipuri se întorceau expectativ spre ușa casei. 

Privind în jos la oamenii care așteptau răbdători în ploaia măruntă 
verdictul, am avut deodată o revelaţie. La fel ca mulți alţii, auzisem, 
oripilată, despre poveştile care circulau despre Germania postbelică, 
poveşti despre deportări și asasinate în masă, ori despre lagăre de 
concentrare și incinerări. Și, la fel cum făcuseră mulți alții, și aveau să 
o facă în anii ce vor urma, m-am întrebat cum de au putut permite 
oamenii să se petreacă asemenea grozăvii? Trebuie să fi știut, trebuie 
să fi văzut camioanele, venind și plecând, gardurile din sârmă 
ghimpată și fumul. Cum au putut sta cu mâinile în sân, fără să facă 
nimic? Ei bine, acum înțelegeam. 

În acest caz, miza nici măcar nu era viața sau moartea. Și, aflată sub 
protecţia lui Colum, era puțin probabil că cineva mi-ar putea face 
vreun rău. Însă palmele au început să-mi transpire în jurul bolului de 
porțelan în timp ce mă imaginam pășind afară, singură și lipsită de 
putere, pentru a înfrunta o mulțime de cetățeni bine făcuţi și cu 
principii morale bine inoculate, avizi de emoția justiției și a sângelui 
care să le mai alunge plictiseala vieţii de zi cu zi. 

Oamenii sunt sociabili din necesitate. Din vremurile primilor 
locuitori ai peșterilor, oamenii — lipsiți de păr, fără putere, fără ajutor, 
a căror singură armă era viclenia — au supraviețuit strângându-se în 
cete; ştiind, precum descoperiseră şi multe alte creaturi comestibile, că 
scăparea lor constă în număr. Și această cunoaștere, transmisă genetic, 
stă în spatele regulii gloatei. Căci numai a ieși în afara grupului, și nu 


a i te împotrivi, duce de mii și mii de ani la moartea celui care 
îndrăznește să o facă. A sta împotriva mulțimii cere ceva mai mult 
decât curajul obișnuit; ceva care merge dincolo de instinctul uman. Și 
mă temeam că eu nu aveam acel ceva și faptul că mă temeam mă 
făcea să îmi fie rușine. 

A trecut parcă o veșnicie până când ușa s-a deschis și Geilie a pășit 
înăuntru, cu aerul ei nepăsător și cu un beţișor de cărbune în mână. 

— Trebuie să-l filtrăm după ce fierbe, a zis ea, ca și cum ar fi 
continuat conversaţia pe care o purtasem înainte. Cred că o să-l 
trecem prin cărbune în muselină; e cel mai bine. 

— Geilie, am spus nerăbdătoare. Nu mă mai fierbe. Ce s-a întâmplat 
cu băiatul tăbăcarului? 

— Ah, da. 

A ridicat un umăr cu indiferență, însă un zâmbet viclean i-a 
îmbobocit în colțul buzelor. Apoi a lăsat să îi cadă masca și a râs. 

— Trebuia să mă fi văzut, a spus ea, chicotind. Am fost strălucită și 
nu exagerez. Toată plină de grijă de soţie și bunătate feminină și cu o 
picătură de milă maternă. „Ah, Arthur”, a dramatizat ea, „dacă 
uniunea noastră ar fi fost binecuvântată” — nu că ar avea vreo șansă, 
dacă mă întreabă cineva, a spus ea, abandonând pentru o clipă masca 
plină de bunătate, întorcându-și capul spre rafturile cu ierburi, 
„gândește-te cum te-ai simţi tu, dragul meu, dacă fiul nostru ar fi fost 
înhățat astfel? Fără îndoială că doar foamea l-a determinat să fure. 
Oh, Arthur, nu poți găsi în inima ta un dram de milă, tu, care ești 
sufletul dreptății?” 

S-a lăsat să cadă pe un taburet, râzând și bătând cu pumnul în 
picior. 

— Ce păcat că aici nu ai unde să joci teatru! 

Sunetul mulțimii de afară se schimbase și m-am apropiat de 
fereastră pentru a vedea ce se petrece, ignorând încântarea lui Geilie 
față de propriul ei talent actoricesc. 

Gloata s-a dat la o parte și băiatul tăbăcarului a pășit înainte, 
mergând încet între preot și judecător. Arthur Duncan mergea afectat 
dând pe-afară de mărinimie, înclinându-se și dând din cap spre cei 
mai de vază membri ai adunării. Părintele Bain, pe de altă parte, 
semăna izbitor de mult cu un cartof morocănos, cu chipul smead 
umflat de mânie. 

Mica procesiune s-a îndreptat spre centrul pieţei, unde vătaful 
satului, un anume John MacRae, a ieșit din mulțime pentru a-i 
întâmpina. Acest personaj era înveşmântat, cu o eleganță sobră pe 
măsura atribuţiilor sale, în pantaloni și veston din stofă închisă la 
culoare și o pălărie din catifea cenușie (scoasă pentru moment și 
adăpostită grijuliu de ploaie sub poala vestonului). Nu era, așa cum 
am presupus inițial, temnicerul satului, deși la nevoie îndeplinea și 


această funcție. Îndatoririle lui erau în principal cele ale unui polițist, 
vameș și, când situația o impunea, călău; titlul venea de la lingura de 
lemnao care îi atârna la cingătoare, cu care era îndreptăţit să ia un 
procent din fiecare sac de grâne vândut la târgul de marți; era 
remuneraţia pentru slujba sa. 

Toate astea îmi fuseseră povestite de el însuși cu doar câteva zile în 
urmă, când venise la castel pentru a vedea dacă nu-l puteam vindeca 
de panarițiul de la degetul mare care nu voia să treacă de la sine. I-l 
spărsesem cu un ac dezinfectat și i-l unsesem cu o alifie din muguri de 
plop. Atunci, MacRae era un bărbat timid, cu o voce blândă și cu un 
zâmbet plăcut. 

Acum, nu mai purta nici urmă de zâmbet; chipul lui MacRae era 
neclintit, aşa cum cerea situația. Rezonabil, m-am gândit; nimeni nu 
dorește să vadă un călău zâmbind cu gura până la urechi. 

Răufăcătorul a fost pus să stea în picioare pe soclul din centrul 
pieţei. Băiatul era palid și înspăimântat, însă nu a făcut nicio mișcare 
atunci când Arthur Duncan, perceptorul parohiei din Cranesmuir, și-a 
umflat pieptul rotofei pentru a conferi solemnitate momentului și s-a 
pregătit să pronunţe sentința. 

— Când am ajuns eu, nătăflețul deja își recunoscuse vina, a spus o 
voce lângă urechea mea. 

Geilie a aruncat o privire curioasă peste umărul meu. 

— Nu am putut să îl scap cu totul. L-am ajutat cât am putut, totuși; 
doar un ceas la stâlp și o ureche bătută în cui. 

— Bătută în cui! Bătută în ce? 

— Păi, de stâlp, de ce altceva? 

Mi-a aruncat o privire nedumerită, apoi s-a întors spre fereastră 
pentru a urmări execuţia sentinței indulgente obținute prin intervenția 
ei milostivă. 

Lumea era atât de îngrămădită în jurul stâlpului, încât micul tâlhar 
abia se vedea, însă oamenii s-au dat niţel în spate, lăsându-i spațiu de 
manevră vătafului pentru a bate în cui urechea băiatului. Copilul, 
palid și plăpând în fălcile stâlpului, stătea cu ochii strâns închiși, 
tremurând de frică. A scos un țipăt subțire și ascuţit când cuiul i-a 
intrat în ureche, audibil chiar și prin fereastra închisă, și m-am înfiorat 
ușor. 

Ne-am întors la treburile noastre, la fel ca și cei mai mulți dintre 
spectatorii din piaţă, însă nu m-am putut împiedica să nu mă ridic din 
când în când pentru a arunca o privire afară. Câţiva trecători s-au 
oprit să facă glume răutăcioase despre victimă şi să arunce în el cu 
bulgări de noroi. Din când în când, mai vedeai câte un sătean ceva 
mai sobru care, oprindu-se câteva momente din treburile zilnice, se 
ocupa de îndreptarea morală a delincventului cu ajutorul câtorva 
vorbe bine alese de mustrare și avertisment. 


Mai era încă un ceas până la apusul târziu de primăvară și beam 
ceai în salonul de la parter, când o bubuitură în ușă a anunţat sosirea 
unui musafir. Ziua era atât de întunecată din cauza ploii, încât abia 
puteai zări unde era soarele pe cer. Cu toate acestea, casa familiei 
Duncan se mândrea cu un ceas, un mecanism magnific, cu panouri din 
lemn de nuc, penduluri din alamă și un heruvim cântând, iar acest 
instrument indica ora șase și jumătate. 

Slujnica a deschis ușa salonului și a anunţat fără ceremonie: 

— Aici. 

Jamie MacTavish s-a aplecat din obişnuință când a trecut de cadrul 
ușii, cu părul roșcat întunecat acum de la ploaie, de culoarea 
bronzului antic. Purta un veston vechi și ponosit ca să se apere de 
ploaie, sub braţ având o pelerină grea din catifea verde pentru călărit. 

A înclinat capul spre mine când m-am ridicat și i l-am prezentat lui 
Geilie. 

— Doamnă Duncan, doamnă Beauchamp. 

A fluturat o mână spre fereastră. 

— Văd că aţi avut ceva treabă în după-amiaza asta. 

— Încă e acolo? am întrebat, privind afară. 

Băiatul era doar o siluetă întunecată, văzut distorsionat prin 
ochiurile de geam vălurite ale salonului. 

— Trebuie să fie ud până la piele. 

— Este. 

Jamie a desfăcut mantaua și mi-a întins-o. 

— Colum s-a gândit că și dumneata vei fi la fel de murată. Eu 
aveam treabă în sat, așa că ţi-a trimis mantaua. Te vei întoarce la 
castel cu mine. 

— Foarte amabil din partea lui, am răspuns absent, cu gândul încă 
la băiatul tăbăcarului. Cât trebuie să stea acolo? am întrebat-o pe 
Geilie. Băiatul, la stâlp, am adăugat nerăbdătoare, văzându-i expresia 
nedumerită. 

— Ah, băiatul, a răspuns ea, încruntându-se uşor din pricina 
abordării unui asemenea subiect de discuţie lipsit de importanță. O 
oră, ţi-am spus. Vătaful trebuia să îl fi eliberat până acum. 

— L-a eliberat, a asigurat-o Jamie. L-am văzut când traversam 
maidanul. Doar că băiatul încă nu și-a făcut curaj să își smulgă 
urechea din cui. 

Am rămas cu gura căscată. 

— Vreţi să spuneţi că nu i se scoate cuiul din ureche? Va trebui să 
se smulgă pentru a se elibera? 

— Ah, da, a răspuns Jamie cu o degajare veselă. E încă niţel speriat, 
dar îmi închipui că va prinde curaj curând. Vremea e urâtă și se 
întunecă. Trebuie să plecăm și noi, dacă nu vrem să rămânem numai 
cu firimiturile de la cină. 


A făcut o plecăciune spre Geilie şi s-a întors spre ușă. 

— Stai puţin, mi-a spus ea. Dacă tot ai drept tovarăș un flăcău atât 
de zdravăn, am o ladă cu măcriş de baltă uscat și alte nimicuri pe care 
i le-am promis doamnei FitzGibbons la castel. Poate că domnul 
MacTavish m-ar putea ajuta. 

Jamie s-a învoit și ea a poruncit unui servitor să coboare lădița din 
camera ei de lucru, dându-ne în grijă și o cheie uriașă din fier. În timp 
ce servitorul era sus, Geilie și-a făcut de lucru pentru un moment în 
spatele unui birou de scris din colț. Până când lada, o cutie din lemn 
destul de masivă cu benzi din alamă, a fost adusă în cameră, ea 
terminase de scris biletul. L-a uscat în grabă, l-a împăturit și l-a sigilat 
cu o picătură de ceară din lumânare, apoi mi l-a îndesat în palmă. 

— Gata, a spus ea. Asta e nota de plată pentru ierburi. Te rog, i-o 
poți da lui Dougal? Fl se ocupă de chestiunile financiare. Să nu o dai 
altcuiva, că nu mă mai plăteşte câteva săptămâni. 

— Bineînţeles. 

M-a îmbrățișat cu căldură și, zorindu-ne să nu înghețăm, ne-a 
condus până la ușă. 

Am rămas adăpostită sub porticul casei în timp ce Jamie a legat 
cufărul de șaua calului. Începuse să plouă cu găleata și de pe streașină 
curgea o perdea franjurată de apă. 

Am admirat spatele solid și braţele vânjoase ale lui Jamie când a 
ridicat lada grea, aparent fără prea mult efort. Apoi privirea mi-a 
alunecat spre soclul din centrul pieței, unde băiatul tăbăcarului, în 
ciuda încurajărilor din partea mulțimii care se adunase din nou, nu 
îndrăznea să se smulgă din cuiul care îi ţintuia urechea. Deși acum nu 
mai era vorba despre o tânără frumoasă cu părul ca raza lunii, 
atitudinea lui Jamie de zilele trecute în sala de judecată a lui Colum 
m-a făcut să mă gândesc că poate nu era indiferent la chinurile prin 
care trecea băiatul. 

— Ă-ă, domnule MacTavish? am început, șovăitor. 

Nu am primit niciun răspuns. Chipul plăcut al tânărului nu și-a 
schimbat expresia; buzele pline au rămas relaxate, ochii albaștri 
țintuiți pe cureaua pe care o strângea. 

— Ah, Jamie? am încercat din nou, de data aceasta mai tare și 
îndată și-a ridicat privirea. 

Vasăzică numele lui nu era MacTavish. M-am întrebat care era cel 
real. 

— Dumneata ești, ă-ă... destul de puternic, nu-i așa? 

Un zâmbet modest i-a înflorit pe buze și a încuviințat din cap, 
evident întrebându-se ce avea să urmeze. 

— Destul de puternic pentru cele mai multe treburi, a răspuns. 

Încurajată de răspunsul lui, m-am apropiat nonșalant, pentru a nu fi 
auzită de vreun cioflingar din piață. 


— Şi degetele dumitale sunt rezonabil de puternice? am întrebat. 

Şi-a flexat o mână și zâmbetul i s-a lățit. 

— O, da. Ai ceva nuci şi vrei să ți le sparg? 

Şi-a coborât privirea spre mine cu o sclipire perspicace şi veselă. 

Am aruncat iute o privire pe lângă el spre grupul de gură-cască din 
piaţă. 

— Mai degrabă aş zice că am o castană de scos din foc. 

Mi-am ridicat privirea, întâlnindu-i ochii albaștri întrebători. 

— Poţi s-o faci? 

A rămas o clipă cu privirea la mine, zâmbind, apoi a ridicat din 
umeri. 

— Da, dacă are coada destul de lungă încât s-o pot prinde. Dar poți 
să distragi atenţia gloatei? O asemenea intervenţie e pedepsită destul 
de aspru și eu nu sunt din partea locului. 

Nu luasem în calcul posibilitatea ca rugămintea mea să îl pună în 
pericol și am șovăit, însă el părea hotărât să încerce, în ciuda 
riscurilor. 

— Păi, dacă am merge amândoi acolo să aruncam o privire mai de 
aproape și eu aș leșina, crezi că...? 

— Dumneata nefiind obișnuită cu sângele și cuiele? 

A ridicat sardonic o sprânceană și a rânjit. 

— Da, cred că ar merge. Şi dacă faci cumva să cazi de pe platformă 
e şi mai bine. 

Sincer vorbind, aveam o oarecare teamă să privesc urechea țintuită, 
însă nu era o privelişte atât de înspăimântătoare pe cât mă temusem. 
Urechea era prinsă ferm prin partea de sus a lobului, aproape de 
margine, iar din coada pătrățoasă și fără cap a cuiului mai rămăseseră 
mai bine de cinci centimetri în afară. Nu cursese aproape deloc sânge 
şi era clar, după faţa băiatului, că, deși era speriat și obosit, nu avea 
dureri foarte mari. Am început să cred că Geilie avusese poate 
dreptate considerând o asemenea pedeapsă destul de indulgentă, 
ținând cont de starea generală a jurisprudenţei scoțiene din acele 
vremuri, dar era o barbarie. 

Jamie și-a făcut loc relaxat prin mulțimea de gură-cască. A dat din 
cap mustrător spre împricinat. 

— Ce-ai făcut, măi, băiatule, a spus el pocnind din limbă. Te-ai 
jucat cu focul, ha? 

A pus o mână mare și fermă pe marginea din lemn a stâlpului, 
prefăcându-se că se uită mai de aproape la ureche. 

— Au, flăcăule, a continuat el batjocoritor, doar n-o să stai aici pe 
vremea asta. Smucești niţel capul și ai scăpat. Ia să te ajut, vrei? 

A întins mâna, prefăcându-se că-l apucă pe băiat de păr ca să-l 
smulgă din strânsoare. Nefericitul a ţipat înspăimântat. 

Înţelegând că acum era rândul meu, m-am dat în spate, având grijă 


să o calc cu putere pe picioare pe femeia de lângă mine, care a ţipat 
de durere când tocul cizmei mele i-a strivit metatarsienele. 

— Vai, mă iertaţi, am oftat. Mă simt... atât de ameţită! Vă rog... 

M-am întors cu spatele la stâlp și am făcut doi-trei pași, 
împiedicându-mă teatral şi agățându-mă de mânecile celor din 
apropiere. Marginea platformei era la doar cincisprezece centimetri. 
M-am apucat cu putere de o fată firavă pe care pusesem ochii dinainte 
şi am căzut cu capul înainte peste margine, trăgând-o și pe ea. 

Ne-am rostogolit pe iarba udă într-o încâlceală de fuste și țipete. 
Dându-i drumul în cele din urmă la bluză, am adoptat o poziţie 
artistică cu braţele și picioarele desfăcute, ploaia biciuindu-mi fața 
îndreptată spre cer. 

La drept vorbind, eram ușor ameţită din pricina impactului, căci 
tânăra căzuse peste mine, și mă chinuiam să îmi recapăt suflul, 
ascultând murmurul de voci îngrijorate strânse în jurul meu. 
Speculaţiile, sugestiile şi interjecţiile șocate plouau peste mine, mai 
grele decât picăturile de apă ce cădeau din cer, însă o pereche de 
braţe familiare m-au ridicat în picioare și o pereche de ochi albaștri, 
gravi și îngrijorați, mă priveau când i-am deschis pe ai mei. O sclipire 
slabă mi-a spus că misiunea fusese îndeplinită: l-am văzut pe băiatul 
tăbăcarului, cu o cârpă peste ureche, luând-o la picior în direcţia casei 
lui, ignorat de mulțimea care își îndreptase atenţia spre noua senzație. 

Sătenii, care până nu demult cereau sângele băiatului, erau 
bunătatea întruchipată față de mine. Am fost ridicată cu mare grijă și 
condusă înapoi spre casa familiei Duncan, unde mi s-au dat brandy, 
ceai, pături călduroase și atenţie. Ni s-a îngăduit să plecăm în cele din 
urmă când Jamie a spus că trebuie să ne întoarcem și, fără prea multe 
menajamente, m-a luat pe sus de pe sofa și s-a îndreptat spre ușă, în 
ciuda protestelor gazdelor mele. 

Ridicată încă o dată pe șa înaintea lui, calul meu fiind tras între 
timp de dârlogi, am încercat să îi mulțumesc pentru ajutor. 

— Nicio problemă, domniță, a spus el, ignorând mulțumirile mele. 

— Dar ai riscat, am răspuns eu, insistând. Nu mi-am dat seama că 
vei fi în pericol atunci când te-am rugat să mă ajuţi. 

— Ah, a rostit el, vag, apoi, după o clipă, a continuat cu o umbră de 
amuzament: Doar nu m-aș lăsa mai prejos de o plăpândă englezoaică, 
nu-i așa? 

A mânat caii la galop în timp ce umbrele apusului se adunau 
deasupra drumului. Restul călătoriei l-am făcut mai mult în tăcere. 
Când am ajuns la castel, m-a lăsat la poartă, cu un salut uşor ironic. 

— Noapte bună, doamnă englezoaică. 

Însă am avut sentimentul că este prietenie mai profundă decât o 
bârfă sub meri. 


10. JURĂMÂNTUL 


O agitație teribilă a cuprins castelul în următoarele două zile, cu 
sosiri și plecări și pregătiri de toate felurile. Activitatea mea medicală 
a scăzut dramatic; victimele intoxicației alimentare se simțeau din nou 
bine şi toată lumea părea a fi mult prea ocupată pentru a avea timp să 
se îmbolnăvească. Cu excepţia unei erupții uşoare de așchii-în-degete 
printre băieții care cărau lemne de foc și alte asemenea epidemii de 
arsuri şi opăriri printre slujnicele de la bucătărie, nu au mai avut loc 
alte accidente. 

Eu însămi eram cuprinsă de frenezie. Aceasta era noaptea cea mare. 
Doamna Fitz îmi spusese că toți bărbaţii care luptau pentru clanul 
MacKenzie aveau să fie prezenţi în Sala Mare în această seară, pentru 
a depune jurământul de credință față de Colum. Cu o ceremonie de o 
asemenea importanță având loc în castel, nimeni nu va observa ce se 
petrece la grajduri. 

În timpul orelor în care ajutasem la bucătărie și în livezi, reuşisem 
să şterpelesc suficientă mâncare cât să îmi ajungă pentru câteva zile, 
după cum consideram eu. Nu aveam o ploscă pentru apă, însă 
încropisem un substitut folosind unul dintre urcioarele de sticlă ceva 
mai groasă din cabinetul medical. Aveam cizme solide și o mantie 
călduroasă, mulțumită lui Colum. Voi avea și un cal decent; într-una 
din vizitele mele de după-amiază la grajduri, pusesem ochii pe unul pe 
care intenționam să îl iau. Nu aveam bani, însă pacienții mei îmi 
dăruiseră o mână de mărunțișuri, funde, diverse figurine cioplite sau 
mici bijuterii. La nevoie, m-aş putea folosi de ele pentru a le da la 
schimb pentru altceva de care voi avea nevoie. 

Mă simțeam prost să abuzez de ospitalitatea lui Colum și de 
prietenia locuitorilor castelului părăsindu-i fără o vorbă sau un semn 
de rămas-bun, dar la urma urmelor, ce le puteam spune? Cântărisem 
în minte problema pentru o vreme, însă în cele din urmă luasem 
hotărârea să plec pur și simplu. De altfel nici nu aveam hârtie de scris 
şi nu doream să risc ducându-mă în biroul lui Colum pentru a căuta 
aşa ceva. La un ceas după căderea serii, m-am apropiat cu băgare de 
seamă de grajduri, cu urechile ciulite la cel mai mic semn de prezență 
omenească, însă se părea că toată lumea era adunată în sală, 
pregătindu-se pentru ceremonie. Ușa era înțepenită, însă a cedat după 
ce am împins-o uşor, balamalele din piele lăsând-o să se deschidă în 
tăcere spre grajd. 

Aerul dinăuntru era cald și viu cu mișcările uşoare ale cailor care se 
odihneau. Era întuneric ca într-o pălărie de cioclu, după cum obișnuia 
să spună unchiul Lamb. Cele câteva ferestre erau doar pentru 


ventilaţie, fiind mici pentru a lăsa să pătrundă lumina stelelor. Cu 
palmele întinse în față, am pășit încet în încăperea principală a 
grajdului, picioarele fâșâindu-mi prin paie. 

Am pipăit atent în faţă, căutând marginea unei boxe pentru a mă 
ghida. Palmele n-au întâlnit decât aer, însă gleznele s-au oprit într-o 
piedică solidă ce stătea lungită pe podea, astfel încât am plonjat cu 
capul înainte, cu un țipăt speriat care a răsunat prin grinzile vechii 
clădiri de piatră. 

Piedica s-a rostogolit cu o înjurătură speriată și m-a apucat zdravăn 
de braţe. M-am trezit țintuită de-a lungul unui trup bărbătesc solid, 
respiraţia cuiva gâdilându-mi urechea. 

— Cine ești? am întrebat fără aer, trăgându-mă îndărăt. Şi ce cauţi 
aici? 

Auzindu-mi vocea, atacatorul meu nevăzut și-a slăbit strânsoarea. 

— Aș putea să te întreb şi eu același lucru, englezoaico, a spus 
vocea profundă și melodioasă a lui Jamie MacTavish, și am răsuflat 
ușurată. Paiele s-au mișcat şi Jamie s-a ridicat în picioare. 

— Deși aş putea încerca să ghicesc, a adăugat el sec. Cât de departe 
crezi că puteai ajunge, domniță, pe o noapte ca asta, cu un cal străin și 
jumătate din clanul MacKenzie pe urmele dumitale dis-de-dimineață? 

M-am zburlit la el, la propriu și la figurat. 

— Ba nu vor pleca după mine. Sunt cu toţii strânși în Sala Mare și 
dacă unul din cinci dintre ei e destul de treaz încât să stea în picioare 
mâine-dimineață, darămite să mai poată călări, aș fi de-a dreptul 
surprinsă. 

Jamie a început să râdă și ridicându-se, a întins brațul pentru a mă 
ajuta să mă ridic și eu. Mi-a scuturat paiele de pe spatele fustei mele 
cu ceva mai multă forță decât am crezut că era nevoie. 

— E un calcul destul de rezonabil din partea dumitale, englezoaico, 
a spus el, cu o voce ușor surprinsă de faptul că eram capabilă să 
gândesc. Sau ar putea fi, a adăugat el, dacă Colum nu ar fi plasat gărzi 
de jur împrejurul castelului și nu i-ar fi împrăștiat prin toți codrii din 
apropiere. Doar nu credeai că avea să lase castelul neprotejat și cu toți 
soldaţii clanului înăuntru. E drept că piatra nu arde la fel de repede ca 
lemnul... 

Mi-am dat seama că făcea referire la îngrozitorul masacru de la 
Glencoe, când un anume John Campbell, la ordinele guvernului, 
trecuse prin sabie treizeci și opt de membri ai clanului MacDonald și 
le incendiase casa. Am făcut rapid un calcul mental. Asta trebuie să fi 
fost cu aproximativ cincizeci de ani în urmă; destul de recent pentru a 
justifica precauţiile defensive pe care și le lua Colum. 

— Și oricum, nu ţi-ai fi putut găsi o noapte mai proastă ca asta ca să 
evadezi, a continuat MacTavish. 

Nu părea să-l afecteze ideea că încercasem să evadez, enumerându- 


mi doar motivele pentru care nu ar fi mers, ceea ce mi s-a părut puțin 
ciudat. 

— În afară de gărzi şi de faptul că toți călăreții buni de pe o rază de 
câțiva kilometri se află aici, drumul spre castel va fi plin cu oameni 
care vin din ţinuturi mai îndepărtate pentru tynchal și celelalte jocuri. 

— Tynchal? 

— O vânătoare. De obicei cerbi, poate un porc mistreţ acum; unul 
din băieţii de la grajduri i-a spus lui Alec cel Bătrân că e unul mare în 
pădurea de la răsărit. 

Şi-a pus palma mare în mijlocul spatelui şi m-a întors spre lumina 
palidă ce intra pe ușa deschisă. 

— Hai, a spus el. Te duc înapoi la castel. 

M-am îndepărtat de el. 

— Nu te deranja, am răspuns repezit. Mă descurc și singură. 

M-a apucat de cot cu o fermitate neobişnuită. 

— Sunt convins că poți, dar nu cred că vrei să te întâlneşti cu 
vreunul din gardienii lui Colum. 

— Şi de ce mă rog să nu vreau? m-am burzuluit. Doar nu am făcut 
nimic rău; nu există vreo lege care să interzică plimbarea pe lângă 
castel, sau o fi și nu știu eu! 

— Nu. Şi nu cred că ar vrea să îţi facă vreun rău, a răspuns el 
străpungând întunericul cu o privire gânditoare. Însă nu e ceva 
neobișnuit ca un bărbat să ia cu el o sticlă să-i țină companie cât stă 
de strajă. Și băutura o fi tovarăș vesel, dar nu e un sfetnic foarte bun 
când vine vorba de comportament decent, când o domniță dulce și 
plăpândă vine spre tine singură în întuneric. 

— Am venit la dumneata în întuneric, singură, i-am amintit, cu o 
oarecare îndrăzneală. Și nu sunt nici foarte plăpândă, nici foarte 
drăgălașă, cel puțin în acest moment. 

— Așa-i, păi, eu dormeam, nu eram beat, a răspuns el scurt. Și 
lăsând la o parte chestiunea temperamentului dumitale blând, ești 
mică față de cei mai mulți dintre străjerii lui Colum. 

Am renunţat la aceste argumente neproductive și am încercat o altă 
tactică. 

— Și de ce, mă rog, dormeai în grajd? am întrebat. Nu ai vreun pat 
pe undeva? 

Ajunsesem acum în apropierea grădinilor de zarzavat și îi puteam 
vedea chipul în lumina palidă. Era concentrat, cercetând atent 
arcadele de piatră în vreme ce pășeam, însă la remarca mea și-a întors 
deodată privirea spre mine. 

— Am, a spus el. 

A continuat să meargă înainte cu pași repezi, ținându-mă încă de 
braţ, dar a continuat după o clipă: 

— Am zis că e mai bine să stau deoparte. 


— Pentru că nu vrei să-i juri credinţă lui Colum MacKenzie? mi-am 
dat cu părerea. Și nu vrei să-ți sară toți în cap? 

La auzul întrebării mele, mi-a aruncat o privire amuzată. 

— Cam așa ceva, a recunoscut. 

Una dintre porţile laterale ale castelului fusese lăsată deschisă, 
primitor, iar torța de pe bordura din piatră de lângă ea arunca o 
lumină caldă și strălucitoare peste potecă. Ajunsesem aproape de 
cercul luminos al făcliei când o mână mi-a astupat gura și m-a trântit 
la pământ. 

M-am zbătut şi am mușcat, însă atacatorul meu purta mănuși groase 
şi, așa cum spusese Jamie, era mult mai solid decât mine. 

La rândul său, și Jamie părea să aibă niscaiva probleme, judecând 
după sunetele pe care le auzeam. Gemetele și înjurăturile mormăite au 
încetat deodată cu o bufnitură și o sudalmă enervată în galică. 

Lupta din întuneric s-a oprit și s-a auzit un râs cu care nu eram 
familiarizată. 

— Ei pe dracu”! Că doar n-oi fi flăcăul acela, nepotul lui Colum! Dar 
ai ajuns cam târziu la jurământ, băiete! Și cine e cu tine? 

— E o fătucă, a răspuns bărbatul care mă ţinea. Și încă una numa” 
bună, după cum o simt. 

Mâna s-a îndepărtat de la gura mea și m-a pipăit pe îndelete peste 
tot. Am tipat de indignare, am întins un braț peste umăr, l-am apucat 
de nas și am tras puternic. Bărbatul m-a lăsat îndată înjurând la 
rândul lui de mama focului, mult mai slobod decât fusesem eu 
obișnuită între zidurile castelului. Damful de whisky m-a făcut să dau 
înapoi, brusc recunoscătoare pentru prezența lui Jamie. Poate că 
fusese prudent să mă însoţească, la urma urmei. 

El părea să fie acum de altă părere, încercând în zadar să se 
elibereze din strânsoarea celor doi soldaţi. Gesturile lor nu aveau 
nimic ostil, însă vădeau fermitate. Au început să se îndrepte hotărât 
spre poarta deschisă, ducându-l cu ei pe prizonier. 

— Nu, lăsați-mă să mă duc să mă schimb întâi, oameni buni, a 
protestat el. Nu mă pot duce în halul ăsta să jur credință. 

Încercarea lui de a scăpa a fost zădărnicită de apariţia neașteptată a 
lui Rupert, al cărui trup dolofan era splendid înveșmântat într-o 
cămașă plisată și un veston cu dantelă aurie. A țâșnit din poarta 
îngustă precum un dop dintr-o sticlă. 

— Nu-ţi face griji de cum arăţi, flăcăule, a spus el, măsurându-l pe 
Jamie cu ochi strălucitori. Te îmbrăcăm noi cum trebuie... înăuntru. 

A făcut semn din cap spre poartă și, cum nu se mai putea împotrivi, 
Jamie a dispărut înăuntru. O mână puternică m-a apucat de umăr și, 
vrând-nevrând, am intrat și eu în urma lui. 

Rupert părea a fi într-o dispoziţie de zile mari, la fel ca și ceilalți 
bărbați pe care i-am văzut în castel. Erau acolo cam șaizeci sau 


șaptezeci de bărbaţi, toți înveșmântaţi în haine de sărbătoare, cu 
pumnale, săbii, pistoale și genţile tradiționale, plimbându-se încoace și 
încolo prin curtea din apropierea intrării din sală. Rupert a făcut un 
semn spre o ușă din zid și bărbaţii l-au înghesuit pe Jamie într-o 
cămăruță luminată. După toate aparențele, folosea de obicei drept 
depozit, căci o grămadă de nimicuri erau înghesuite pe mesele și 
rafturile cu care era mobilată. 

Rupert l-a cercetat cu atenție pe Jamie, cu un ochi la paiele din păr 
şi la petele de pe cămașă. Privirea i-a zburat la paiele din părul meu și 
am văzut un rânjet cinic încolțindu-i pe chip. 

— Nici nu e de mirare că ai ajuns așa târziu, flăcăule, a spus el, 
împungându-l pe Jamie în coaste. Și eu, să fi fost în locul tău, la fel 
făceam. Willie! l-a strigat pe unul din bărbaţii de afară. Avem nevoie 
de niște haine aici. Ceva potrivit pentru nepotul căpeteniei. Ia vezi ce 
găsești, şi grăbeşte-te! 

Jamie privea în jur, cu buzele strânse, la bărbaţii care îl înconjurau. 
Șase bărbaţi ai clanului, cu toţii euforici în așteptarea jurământului 
plini de mândria trufașă a clanului MacKenzie. Buna dispoziţie fusese 
în mod evident ajutată de o cantitate impresionantă din conţinutul 
butoiului cu bere pe care îl zărisem în curte. Jamie m-a fulgerat cu 
privirea, cu un aer întunecat. Totul era din vina mea, părea să spună 
chipul său. 

Putea, fără îndoială, să-i anunţe că nu intenţiona să jure credință în 
fața lui Colum și să se întoarcă la culcușul lui cald din grajduri. Asta 
dacă dorea să se aleagă cu o bătaie zdravănă sau chiar cu beregata 
tăiată. A ridicat o sprânceană spre mine, a ridicat din umeri și s-a lăsat 
cu o docilitate ostentativă în grija lui Willie care a dat năvală înăuntru 
cu un maldăr de rufărie albă ca neaua și o perie de păr. În vârful 
movilei de schimburi stătea o beretă turtită din catifea albastră, 
împodobită cu o broșă din metal ce prindea o ramură de stejar. Am 
ridicat bereta să o văd mai bine în vreme ce Jamie se lupta să intre în 
cămașa curată și își peria părul cu o brutalitate stăpânită. 

Broșa era rotundă, iar gravura, surprinzător de fină. În centru 
înfățișa cinci vulcani scuipând niște flăcări redate cât se poate de 
realistic. Iar pe margine era scris un motto: Luceo non Uro. 

— Strălucesc, dar nu ard, am tradus cu voce tare. 

— Așa, domniţă, deviza clanului MacKenzie, a spus Willie, înclinând 
aprobator capul spre mine. 

A înșfăcat bereta din mâinile mele și a îndesat-o în cele ale lui 
Jamie, înainte de a dispărea în căutarea altor haine. 

— Ah... îmi pare rău, am spus în şoaptă, profitând de absenţa lui 
Willie pentru a mă apropia de el. Nu am vrut. 

Jamie, care studiase broșa de pe beretă dezaprobator, s-a uitat în jos 
la mine și buzele lui s-au mai relaxat. 


— Nu îţi face griji în privința mea, englezoaico. Oricum se ajungea 
la asta, mai devreme sau mai târziu. 

A scos broșa de pe beretă și a zâmbit amar privind-o, cântărind-o 
speculativ în palmă. 

— Ştii care e deviza mea? a întrebat el. Vreau să spun deviza 
clanului meu. 

— Nu, am răspuns surprinsă. Care este? 

A aruncat o dată broșa în aer, a prins-o și a lăsat-o să cadă scurt în 
geantă. A privit cu o expresie întunecată spre arcada deschisă unde 
bărbaţii clanului MacKenzie se îngrămădeau în niște formații 
aproximative. 

— Je suis prêt, a răspuns el cu un accent franțuzesc surprinzător de 
clar. 

A privit în spate, văzându-i pe Rupert şi pe un alt bărbat MacKenzie 
pe care nu îl cunoșteam, amândoi cu obrajii arzând de la euforia 
datorată momentului şi băuturii, venind spre noi cu pași hotărâți. 
Rupert i-a întins un tartan în culorile MacKenzie. 

Fără nicio introducere, celălalt bărbat a întins braţul spre catarama 
de la kiltul lui Jamie. 

— Mai bine pleacă de aici, englezoaico, m-a sfătuit repede Jamie. 
Aici nu are ce căuta o femeie. 

— Asta văd, am răspuns sec și am fost recompensată cu un zâmbet 
strâmb în vreme ce coapsele i-au fost înfășurate într-un nou kilt și cel 
vechi a fost scos dibace pe dedesubt, pentru a-i proteja modestia. 

Rupert și prietenul său l-au apucat zdravăn de brațe și l-au împins 
spre arcadă. 

M-am întors fără întârziere și mi-am croit drum spre treptele care 
duceau la galeria menestrelilor, evitând privirile bărbaţilor din clan pe 
care îi întâlneam. Îndată ce am dat colțul, m-am oprit, lipindu-mă de 
zid pentru a nu atrage atenţia. Am așteptat un moment, până când 
coridorul a rămas pustiu, apoi am intrat pe ușa galeriei şi am tras-o 
iute în urma mea, înainte ca cineva să apară de după colț și să vadă 
unde am dispărut. Scara era slab luminată de făcliile de sus și am pășit 
fără grijă pe treptele erodate. Am urcat spre lumină și spre zgomot, cu 
gândul la ultimele cuvinte pe care le schimbasem cu Jamie. 

Je suis prêt. „Sunt pregătit.” Speram ca Jamie să fie pregătit. 

Galeria era luminată de torţe din lemn de pin, flăcări strălucitoare 
ce urcau din suporturile lor, conturate de negrul funinginii lăsate pe 
cele de dinaintea lor pe ziduri. Câteva chipuri s-au întors, clipind, 
pentru a mă privi când am ieșit din spatele draperiilor galeriei; din 
câte se părea, toate femeile din castel se aflau acolo. Le-am recunoscut 
pe Laoghaire, pe Magdalen și pe alte câteva femei pe care le 
întâlnisem la bucătării și, desigur, silueta rotofeie a doamnei 


FitzGibbons, în locul de onoare de lângă balustradă. 

Zărindu-mă, mi-a făcut semn prietenoasă să vin lângă ea, iar femeile 
s-au îngrămădit una în cealaltă pentru a-mi da voie să trec. Când am 
ajuns în față, am văzut întreaga Sală Mare întinsă la picioarele 
noastre. 

Pereţii erau împodobiţi cu ramuri de mirt, stejar și tisă, parfumul 
rășinii urcând până la balcon, împletindu-se cu fumul din vetre și cu 
izul iute al bărbaţilor. Erau zeci de bărbaţi, care intrau, care ieșeau, 
care stăteau în picioare vorbind în grupuri mici împrăștiate prin toată 
sala, cu toții purtând diversele variațiuni ale tartanului clanului, fie că 
era doar o eșarfă sau o beretă din tartan purtată cu o cămașă obișnuită 
de lucru și pantaloni ponosiți. Modelele variau foarte mult, însă 
culorile erau aceleași aproape la toată lumea: verde-închis și alb. 

Cei mai mulți dintre ei aveau costumul complet, la fel ca Jamie, cu 
kilt, eșarfă, beretă şi — în cele mai multe cazuri - fibulă. L-am zărit 
stând în picioare lângă zid, încă posomorât. Rupert dispăruse în 
mulțime, însă alți doi zdrahoni MacKenzie îl flancau pe Jamie, în mod 
evident pe post de gărzi. 

În sală începea încet să se facă ordine, rezidenții castelului 
împingându-i și conducându-i pe nou-veniţi la locurile lor în capătul 
îndepărtat al încăperii. 

Seara aceasta era fără îndoială specială; băiatul care cânta la cimpoi 
de obicei era acum acompaniat de alți doi cimpoieri, unul dintre 
aceştia, după solemnitate și instrumentul cu fluiere din fildeş, fiind 
probabil maestrul cimpoier. El le-a făcut semn din cap celorlalți doi și 
sala s-a umplut de zbârnâitul ascuţit al muzicii de cimpoi. Mult mai 
mici decât cimpoaiele impozante pe care nordicii le foloseau în bătălii, 
aceste versiuni făceau o hărmălaie la fel de eficientă. 

Cântăreţii au scos un tril ascuţit care a acoperit cimpoaiele și mi-a 
zburlit părul de pe șira spinării. Femeile în jurul meu au început să 
freamăte și în minte mi-a venit o strofă din „Maggie Lauder”: 


Mi se spune Rab gură bogată 
şi mândrele toate înnebunesc 
când suflu din cimpoi o dată. 


Chiar dacă nu înnebuniseră de plăcere, femeile din jurul meu 
păreau foarte încântate, scoțând murmure de admiraţie în vreme ce se 
aplecau peste balustradă, arătând spre unul sau altul dintre bărbaţii 
care se plimbau prin sală îmbrăcaţi în cele mai bune straie. Una din 
fete l-a zărit pe Jamie și, cu o exclamaţie înăbușită, le-a făcut semn 
prietenelor ei să privească. Apariţia lui a stârnit o mulțime de 
murmure și șoapte. 

O parte din aceste șoapte se datorau înfățișării sale chipeşe, însă 


multe erau speculații privind prezența lui la acest jurământ. Am 
remarcat că Laoghaire, în special, strălucea precum o lumânare în 
timp ce îl privea și mi-am amintit de cuvintele lui Alec de la padoc. 

Știi că tatăl ei nu-i va da voie să se mărite cu cineva din afara clanului. 
Dar el e nepotul lui Colum, nu-i așa? Băiatul ar putea fi o partidă chiar 
bună, din punctul ăsta de vedere. Dacă uiţi că e fugar, desigur. 

Muzica cimpoaielor s-a ridicat până la un țipăt agonizant, apoi a 
încetat deodată. În tăcerea de mormânt din sală, Colum MacKenzie a 
trecut pe sub arcadă și a străbătut cu pas apăsat încăperea până la 
mica platformă ce fusese ridicată în capătul încăperii. Dacă de obicei 
nu făcea niciun efort pentru a-și ascunde infirmitatea, acum nici nu 
încerca să iasă în evidenţă cu ea. Era splendid îmbrăcat într-o haină 
azurie cu broderie bogată din fir de aur, încheiată cu nasturi din 
argint și cu manşete din mătase trandafirie care ajungeau aproape 
până la cot. Un kilt din tartan ţesut din cea mai fină lână îi înfășură 
mijlocul până sub genunchi, acoperindu-i aproape în întregime 
picioarele ce aveau ciorapi în carouri. Bereta îi era albastră, însă 
fibula din argint strângea un mănunchi de pene, în loc de ramurile de 
ilice. Întreaga sală și-a ţinut respirația când a ocupat mijlocul scenei. 
Orice se putea spune despre el, dar nimeni nu putea nega faptul că lui 
Colum MacKenzie îi plăcea să fie în centrul atenţiei. 

S-a întors spre bărbaţii clanului adunați în sală, a ridicat brațele și i- 
a salutat cu un strigăt puternic. 

— Tulach Ard! 

— Tulach Ard! au tunat bărbaţii drept răspuns. 

Femeia de lângă mine s-a înfiorat. 

A urmat apoi un scurt discurs, ținut în galică, întrerupt din când în 
când de ropote de aplauze. Apoi a început ceremonia propriu-zisă a 
depunerii jurământului. Dougal MacKenzie a fost primul care s-a 
îndreptat spre platforma pe care stătea Colum. Tribuna scundă îi 
dădea șefului clanului suficientă înălțime încât cei doi frați să se 
privească în ochi. Dougal era bogat înveșmântat, însă în catifea simplă 
castanie, fără broderie din aur, pentru a nu distrage atenţia de la 
măreţia lui Colum. 

Dougal și-a tras pumnalul cu un gest elaborat și s-a lăsat într-un 
genunchi, ținând arma de tăiș. Vocea îi era mai puțin puternică decât 
a lui Colum, dar suficient de puternică încât fiecare cuvânt să răsune 
până în cel mai îndepărtat ungher al sălii. 

— Jur pe crucea domnului lisus Hristos și pe oţelul sfânt pe care îl 
ţin în mână să îţi fiu loial și să slujesc cu credință numele clanului 
MacKenzie. Dacă vreodată mâna mea se va ridica împotriva ta, îţi cer 
să-mi străpungi inima cu pumnalul acesta sfânt. 

A sărutat pumnalul acolo unde mânerul se întâlnea cu lama și l-a 
vârât înapoi în teacă. Încă îngenuncheat, i-a întins palmele împreunate 


lui Colum, care le-a luat între ale sale și le-a ridicat la buze, pecetluind 
astfel jurământul. Apoi l-a săltat în picioare pe Dougal. 

Întorcându-se, Colum a ridicat un quaicha: din argint de pe masa 
acoperită cu tartan din spatele lui. A ridicat cupa grea, ţinând ambele 
toarte cu mâinile, a băut din ea și i-a oferit-o lui Dougal. Acesta a luat 
o înghițitură sănătoasă și i-a înapoiat-o. Apoi, cu o ultimă plecăciune 
în fața căpeteniei clanului MacKenzie, a făcut un pas într-o parte, 
lăsând locul următorului bărbat din șir. 

Același ritual a fost repetat mereu și mereu, de la jurământ până la 
băutura ceremonială. Văzând numărul de bărbaţi care așteptau la 
rând, am fost încă o dată uimită de tăria lui Colum. Încercam să fac o 
socoteală cam câte cupe cu vin trebuie să fi băut până la sfârșitul serii, 
luând câte o sorbitură pentru fiecare jurământ, când l-am zărit pe 
Jamie apropiindu-se de capul șirului. 

Dougal, după ce îndeplinise ceremonialul, se postase în spatele lui 
Colum, astfel încât l-a văzut pe Jamie înaintea fratelui său, care era 
ocupat cu un alt bărbat, și l-am zărit tresărind deodată, surprins. A 
făcut un pas spre Colum și i-a șoptit ceva. Colum a continuat să-l 
privească pe bărbatul dinaintea sa, însă am băgat de seamă că s-a 
încordat ușor. Părea la rândul său mirat și nu foarte încântat. 

Emoţia care cuprinsese Sala Mare la începutul serii crescuse în 
intensitate pe parcursul ceremoniei. Dacă Jamie refuza în acest 
moment să-i jure credință, putea foarte ușor, la cum vedeam eu 
lucrurile, să fie sfâșiat de bărbaţii din jurul lui, cuprinși de o stare 
aproape extatică. Mi-am șters pe furiș palmele de fustă, simțindu-mă 
vinovată de a-l fi pus într-o situaţie atât de primejdioasă. 

Părea stăpân pe sine. Deși în sală era foarte cald, nu părea să fie 
afectat. Aștepta răbdător la rând, fără a da vreun semn că înțelege că 
era înconjurat de o sută de bărbați înarmaţi până în dinți care puteau 
lua foc la cea mai mică insultă adresată căpeteniei sau clanului 
MacKenzie. Je suis prêt, într-adevăr. Sau poate se hotărâse în al 
doisprezecelea ceas să ia în considerare sfatul lui Alec? 

Unghiile îmi săpau în palme când i-a venit rândul. 

S-a așezat grațios într-un genunchi și a făcut o plecăciune adâncă 
înaintea lui Colum. Dar, în loc să își scoată pumnalul pentru jurământ, 
s-a ridicat în picioare și l-a privit în ochi pe șeful clanului. Când stătea 
drept, Jamie era cu umerii şi capul deasupra celor mai mulți din 
bărbaţii adunaţi acolo și îl depășea pe Colum, chiar și urcat pe 
podium, cu câţiva centimetri. Am aruncat o privire spre Laoghaire. 
Pălise şi se ridicase în picioare și am băgat de seamă că avea și ea 
pumnii încleștați. 

Toţi ochii din încăpere erau aţintiți asupra lui, însă el a vorbit ca și 
cum era singur în fața căpeteniei clanului. Vocea îi era profundă ca a 
lui Colum și fiecare cuvânt răsuna limpede. 


— Colum MacKenzie, vin înaintea ta ca nepot al tău și ca aliat. 
Jurământ nu îţi pot aduce, căci jurământul meu e scris în numele pe 
care îl port. 

Din mulțime a început să se înalțe un mârâit rău prevestitor, însă 
Jamie a continuat ignorându-l. 

— Însă cu inima deschisă, îţi ofer tot ce am, ajutorul și sprijinul 
meu, ori de câte ori vei avea nevoie de ele. Te voi asculta, ca nepot și 
lord al tău, și mă voi supune poruncii tale, atât timp cât picioarele 
mele vor călca pământurile clanului MacKenzie. 

S-a oprit și a rămas în picioare drept ca bradul, cu braţele 
odihnindu-se pe lângă trup. „Acum mingea este în terenul oamenilor 
lui Colum”, mi-am zis. Un singur cuvânt din partea căpeteniei, cel mai 
mic semn și până la ivirea zorilor vor şterge de pe lespezi sângele 
tânărului. Șovăind o clipă, Jamie și-a așezat uşor palmele în cele ale 
lui Colum. 

— Suntem onoraţi de promisiunea ta de prietenie și sprijin, a rostit 
limpede șeful clanului. Acceptăm supunerea ta și te cinstim cu bună- 
credinţă ca aliat al clanului MacKenzie. 

Tensiunea din sală s-a diminuat și din galerie aproape s-a auzit un 
oftat de ușurare când Colum a sorbit din quaich și i l-a întins lui 
Jamie. Tânărul a acceptat cupa cu un zâmbet. În locul sorbiturii 
ceremoniale însă, Jamie a ridicat la buze vasul aproape plin, l-a 
înclinat și a început să bea din el. Și a băut. Mulțimea a exclamat 
uluită și amuzată în același timp, în vreme ce mușchii puternici ai 
gâtului continuau să se miște. Desigur, va trebui curând să se oprească 
să răsufle, m-am gândit. Însă m-am înșelat. A golit cupa, a coborât-o 
trăgând cu putere aer în piept și i-a întins-o lui Colum. 

— Onoarea este a mea, a răspuns el, cu o voce ușor răgușită, să fiu 
aliat cu un clan al cărui whisky e atât de bun. 

Sala a izbucnit în aplauze furtunoase și Jamie și-a făcut drum spre 
arcadă, cu greu, căci toată lumea îi strângea mâinile și îl bătea pe 
umăr, felicitându-l. Din câte se părea, Colum MacKenzie nu era 
singurul membru al familiei cu talent pentru arta dramatică. 

Căldura din galerie era sufocantă, iar fumul care se înălța îmi făcea 
tâmplele să pulseze înainte ca ceremonia să se încheie cu ceea ce am 
presupus a fi o scurtă cuvântare de îmbărbătare din partea lui Colum. 
Neafectată de cele șase quaich-uri de whisky pe care le împărţise cu 
supușii lui, vocea puternică încă făcea pietrele zidurilor să vibreze. 
„Cel puţin nu va avea dureri în seara aceasta, în ciuda faptului că a 
stat atâtea ceasuri în picioare”, mi-am spus. 

De jos s-au auzit strigăte puternice, cimpoaiele au izbucnit în triluri 
stridente și scena solemnă s-a dizolvat într-un val tumultuos de urlete 
exaltate. Un strigăt și mai puternic a întâmpinat butoaiele cu bere și 
whisky care și-au făcut acum apariţia pe estacade, acompaniate de 


tipsii uriaşe cu turte de ovăz, haggis:2 și carne friptă. Doamna Fitz, 
care trebuie să fi coordonat această parte a serii, s-a aplecat periculos 
de mult peste balustradă, supraveghind cu o privire severă 
comportamentul valeților, cei mai mulți dintre ei băieți prea tineri 
pentru a depune jurământul oficial. 

— Şi unde au dispărut fazanii, eh? a bombănit ea în barbă, 
urmărind sosirea platourilor. Sau ţiparii umpluţi? Împieliţatul acela de 
Mungo Grant, o să-l jupoi dacă mi-a ars ţiparii! 

Luând brusc o decizie, s-a întors și a început să-și facă loc cu greu 
înapoi spre ieşirea din galerie, evident nedorind să lase frâiele unui 
asemenea ospăț important în mâinile nepricepute ale lui Mungo Grant. 

Profitând de ocazie, m-am strecurat și eu în urma ei, folosindu-mă 
de culoarul larg pe care îl lăsa trecerea ei prin mulțimea de la galerie. 
Şi alte femei, bucuroase că aveau un motiv să plece, mi s-au alăturat 
în exod. 

Ajungând la baza scărilor, doamna Fitz s-a răstit la femeile care 
veneau în urma ei. 

— Hai, fuga în camerele voastre, micuțelor, în clipa asta, a poruncit 
ea. Dacă nu vreţi să staţi acolo sus, ferite de priviri, ați face bine să 
dispăreți în dormitoare. Și să nu vă prind că vă ascundeți prin 
coridoare sau că trageţi cu ochiul pe la colțuri. Nu e bărbat în castel să 
nu fi tras ceva pe gât până acum și într-un ceas vor fi cu toţii beţi 
criță. Femeile nu au ce căuta aici în seara asta. 

Împingând uşa, a aruncat o privire precaută în coridor. După toate 
aparențele, nu era niciun pericol, așa că le-a trimis pe toate în 
dormitoarele de la etaj. 

— Aveţi nevoie de o mână de ajutor? am întrebat când am ajuns 
lângă ea. La bucătărie, vreau să spun. 

A dat din cap, dar a zâmbit. 

— Nu, nu e nevoie, fetițo. Hai, fuga, că nu ești mai în siguranță 
decât celelalte fete. 

Şi m-a împins ușurel de la spate, trimițându-mă în coridorul abia 
luminat. 

Eram înclinată să îi urmez sfatul, după întâlnirea pe care o 
avusesem cu paznicii de afară. Bărbaţii din Sala Mare chiuiau, dansau 
și beau, fără a mai încerca să se controleze. Într-adevăr, nu era loc 
pentru femei. 

Însă drumul până în camera mea era altă poveste. Mă aflam într-o 
aripă a castelului cu care nu eram familiarizată și deşi știam că 
următorul etaj avea o pasarelă care o lega de un coridor care ducea în 
camera mea, nu reuşeam să găsesc niște scări care să mă ducă într- 
acolo. 

Când m-am întors după un colț, am dat nas în nas cu câțiva bărbați 
pe care nu-i cunoșteam. Veniseră probabil de pe pământurile mai 


îndepărtate ale clanului și nu cunoșteau obiceiurile gentile ale 
castelului. Sau așa am dedus eu, văzându-l pe unul dintre ei, aparent 
în căutarea unei latrine, dându-se bătut și ușurându-se într-un colț al 
coridorului în momentul în care am dat peste ei. 

M-am întors imediat, intenționând să o iau pe unde venisem, cu sau 
fără scări. Însă câteva braţe s-au întins să mă oprească şi m-am trezit 
strivită de zidul coridorului, înconjurată de niște munteni bărboși care 
miroseau a whisky și pofteau la o femeie. 

Fără a se mai deranja cu introducerile, bărbatul din fața mea m-a 
apucat de mijloc și și-a vârât cealaltă mână în corsajul meu. S-a 
aplecat mai aproape, frecându-și obrazul bărbos de urechea mea. 

— Ce-ai zice de o sărutare dulce pentru vitejii bărbaţi ai clanului 
MacKenzie? Tulach Ard! 

— Erin go bragh, am răspuns fără menajamente și l-am împins cu 
toată forța. 

Ameţit din cauza băuturii, a făcut câțiva paşi nesiguri în spate, 
lovindu-se de unul din tovarășii lui. M-am smucit într-o parte și am 
luat-o la fugă, scăpând din picioare papucii incomozi. 

O altă siluetă s-a ivit amenințătoare înaintea mea și am șovăit 
înspăimântată. În faţa mea părea să fie un singur bărbat totuşi, iar din 
spatele meu veneau cel puţin zece, ajungându-mă din urmă în ciuda 
băuturii pe care o îngurgitaseră. M-am repezit înainte, cu intenţia de a 
mă strecura pe lângă el. Însă el a făcut rapid un pas iute în faţa mea, 
tăindu-mi calea, și m-am oprit atât de brusc, încât am fost nevoită să 
îmi pun palmele pe pieptul său pentru a nu mă izbi de trupul lui. Era 
Dougal MacKenzie. 

— Ce dracv’..., a început el, apoi a văzut bărbaţii care veneau după 
mine. 

M-a tras în spatele lui și a răcnit ceva în galică spre urmăritorii mei. 
Ei au protestat în aceeași limbă, însă după un scurt schimb de replici 
care sunau mai degrabă ca un mârâit de lupi, s-au dat bătuţi și au 
plecat în căutare de ceva mai distractiv. 

— Mulţumesc, am spus, puţin ameţită. Mulţumesc. O să... mă duc. 
Nu ar trebui să fiu aici. 

Dougal m-a privit și m-a luat de braț, trăgându-mă cu fața spre el. 
Era cumva schimbat, evident cuprins de euforia care domnea în Sala 
Mare. 

— Adevărat spui, domniţă. N-ar trebui să fii aici. Dar dacă tot ești, 
trebuie să plătești, a murmurat el cu ochii sclipind în semiîntuneric. 

Şi fără veste, m-a tras cu putere spre el și m-a sărutat. Sărutul a fost 
suficient de puternic ca să îmi rănească buzele și să le deschidă. Limba 
lui mi-a atins limba și gustul iute de whisky mi-a ars gura. Palmele lui 
m-au cuprins cu putere de fund și m-au lipit strâns de trupul lui, 
făcându-mă să simt tăria de sub kilt printre valurile de fustă și 


jupoane. 

Apoi mi-a dat drumul la fel de repede precum mă prinsese. A dat 
din cap și mi-a făcut semn spre capătul coridorului, respirând sacadat. 
O șuvițţă de păr arămiu îi căzuse pe frunte și a împins-o înapoi cu o 
mână. 

— Pleacă de aici, femeie, a spus el. Înainte să plătești un preț mai 
mare. 

Desculță, am plecat. 

Ţinând cont de petrecerea din noaptea trecută, mă așteptasem ca 
majoritatea locatarilor castelului să se trezească târziu a doua zi 
dimineață, probabil coborând cu pași împleticiți să se întremeze cu o 
halbă de bere când soarele va fi sus pe cer, asta presupunând că se va 
ivi. Însă muntenii din clanul MacKenzie erau un neam mai zdravăn 
decât îmi imaginasem eu, căci castelul fremăta ca un stup de albine cu 
mult timp înainte de ivirea zorilor, voci gălăgioase strigând în sus și în 
jos pe coridoare, un zăngănit asurzitor de armuri și un bubuit de 
cizme străbătându-l în vreme ce bărbaţii se pregăteau pentru tynchal. 

Era frig și ceaţă, însă Rupert, pe care l-am întâlnit în curte în drum 
spre Sala Mare, m-a asigurat că aceasta e cea mai potrivită vreme 
pentru a vâna un porc mistreţ. 

— Bestiile au o blană atât de deasă, că frigul nu e o problemă 
pentru ele, mi-a explicat el, ascuţind entuziasmat un vârf de lance pe o 
tocilă cu pedală, și se simt în siguranță înconjurate de o ceață așa 
groasă... și nu văd vânătorii apropiindu-se de ei, înţelegi? 

Nu am îndrăznit să îi atrag atenţia că asta însemna că nici vânătorii 
nu vor putea vedea mistrețul de care se vor apropia, până în 
momentul în care vor fi la câţiva pași de el. 

În timp ce soarele începea să străpungă ceața cu sulițe aurii și 
sângerii, ceata de vânători s-a strâns în curtea din fața castelului, cu 
hainele încărcate cu picături de apă și privirile sclipind de nerăbdare. 
Eram bucuroasă să văd că femeile nu erau așteptate să ia parte la 
vânătoare, ci se mulțumeau să ofere turte de ovăz și halbe de bere 
eroilor care se pregăteau să plece. Văzând ceata numeroasă de bărbați 
care se îndrepta spre pădurile dinspre răsărit, înarmaţi până în dinți 
cu sulițe, topoare, arcuri, tolbe cu săgeți și pumnale, am simţit o 
strângere de inimă pentru bietul porc mistreț. 

Părerea mea s-a schimbat într-una de respect uimit o oră mai târziu, 
când am fost chemată în mare grabă la marginea pădurii pentru a 
pansa rănile unui bărbat care, din câte am înţeles, dăduse fără să își 
dea seama peste bestie în ceaţă. 

— Iisuse Hristoase! am spus, examinând rana ce se căsca franjurată 
de la genunchi până la gleznă. Un animal a făcut asta? Dar ce, are 
dinți de oțel? 


— Eh? 

Victima era albă la față din cauza șocului și prea zdruncinat ca să 
îmi răspundă, însă unul dintre tovarăși care îl ajutase să iasă din 
pădure mi-a aruncat o privire curioasă. 

— Nu contează, am spus și am smucit strâns compresa cu care îi 
înfășurasem pulpa rănită. Duceţi-l la castel și spuneţi-i doamnei Fitz să 
îi dea supă și pături. Rana trebuie cusută și nu am aici instrumentele 
necesare. 

Strigătele ritmice ale hăitașilor încă mai răsunau în ceața care 
învăluia dealul. Deodată s-a înălțat un urlet îngrozitor deasupra ceţii și 
a pădurii și un fazan speriat a țâșnit în zbor din ascunzătoarea din 
apropiere cu o bătaie de aripi care m-a făcut să tresar. 

— Dumnezeule din cer, ce s-a mai întâmplat acum? 

Luând câteva bandaje, mi-am lăsat pacientul în mâinile îngrijitorilor 
săi și am luat-o la fugă în pădure. Pe sub ramuri, ceața era încă și mai 
pâcloasă şi nu puteam vedea la o distanță mai mare de câţiva metri, 
dar strigătele agitate și zbaterea frunzelor m-au călăuzit în direcția 
potrivită. 

A trecut prin spatele meu, ștergându-se de mine. Cu atenția 
îndreptată spre ţipete, nu l-am auzit și nu l-am văzut până când nu mă 
depășise deja, o masă întunecată mișcându-se cu o iuțeală incredibilă, 
copitele absurd de mici aproape neauzite pe frunzișul îmbibat cu apă. 

Eram atât de uluită de bruschețea apariției încât pe moment nici nu 
m-am speriat. Am rămas țintuită locului, cu privirea pironită în ceață, 
acolo unde se făcuse nevăzută creatura cu blana neagră și zburlită. 
Apoi, ridicând palma pentru a netezi pe spate șuvițele care mi se 
ondulau îmbibate cu apă în jurul frunţii, am văzut pata mare de 
sânge. Privind în jos, am zărit o pată similară pe fustă. Fiara era 
rănită. Poate că mistrețul slobozise acel urlet. 

Nu știam cum ţipă o ființă rănită de moarte. Iar porcul alerga cu 
ușurință sub propria-i greutate când trecuse pe lângă mine. Am tras 
adânc aer în piept și am înaintat prin perdeaua groasă de ceață, în 
căutarea bărbatului rănit. 

L-am găsit în adâncitura unui povârniș, înconjurat de bărbaţi în 
kilturi. 

Îl acoperiseră pentru a-i ţine de cald, dar la picioare tartanul era 
îmbibat de lichidul întunecat care nu prevestea nimic bun. O dâră 
adâncă în noroi arăta locul de unde alunecase din vârful pantei și o 
învolburare de frunze și pământ călcat în picioare pe cel unde omul se 
întâlnise cu fiara. M-am lăsat în genunchi lângă bărbat, am tras 
deoparte tartanul și m-am pus pe treabă. 

Abia începusem când ţipetele bărbaţilor din jurul nostru m-au făcut 
să mă întorc pentru a vedea arătarea de coșmar apărând, încă o dată, 
pe nesimţite dintre copaci. De data aceasta am avut răgazul să văd 


mânerul pumnalului ieșind din coasta fiarei, poate împlântat acolo de 
bărbatul care zăcea la pământ în fața mea. Și fildeșul galben și 
nemilos, plin de sânge, la fel ca şi ochii mici și înnebuniți de furie. 

Bărbaţii din jurul meu, la fel de uluiți ca și mine, au început a se 
precipita, întinzându-se după arme. Mai iute decât ceilalți, un bărbat 
înalt a înșfăcat o suliță de vânat mistreți din mâinile unui tovarăș 
paralizat de frică și a înaintat în luminiș. 

Era Dougal MacKenzie. Pășea aproape relaxat, ţinând sulița 
coborâtă, strânsă cu ambele mâini, ca și cum ar fi vrut să sape cu ea în 
noroi. Privea ţintă în ochii bestiei, vorbindu-i pe sub mustață, 
murmurându-i în galică, ademenind-o să iasă din adăpostul copacului 
lângă care stătea. 

Primul atac a fost iute precum o explozie. Fiara s-a aruncat pe lângă 
el, atât de aproape încât tartanul cafeniu de vânătoare a fluturat în 
pala de vânt stârnită de asalt. S-a întors pe dată și a revenit, o furie de 
mușchi. Dougal a sărit într-o parte precum un toreador, împungându-l 
cu sulița. Înainte şi înapoi, încă o dată și încă o dată. Era mai degrabă 
un dans decât o luptă violentă, ambii adversari bazându-se pe propria 
forță, amândoi atât de agili încât păreau să plutească deasupra 
pământului. 

Totul a durat aproape un minut, deși timpul a părut să stea în loc. S- 
a sfârșit când Dougal, ferindu-se din calea colților ascuţiţi, a ridicat 
vârful suliței scurte și groase și l-a împlântat drept între umerii 
povârniţi ai fiarei. Suliţa a scos un clinchet spart și bestia a slobozit un 
guițat ascuţit care mi-a ridicat părul de pe șira spinării. Ochii porcini 
mici și rotunzi se rostogoleau, întorcându-se sălbatic în căutarea 
dușmanului, iar copitele delicate se afundau tot mai mult în noroi în 
timp ce mistrețul încerca să atace și se împiedica. Guiţatul a continuat, 
ridicându-se până la un țipăt neomenesc, în vreme ce trupul greoi s-a 
lăsat pe o parte, înfigând pumnalul până la plăsele în carnea păroasă. 
Copitele delicate au lovit sălbatic solul, smulgând brazde groase din 
pământul umed. 

Guiţatul s-a oprit dintr-odată. Pentru o clipă s-a lăsat tăcerea, apoi s- 
a auzit un grohăit și masa de carne a rămas nemișcată. 

Dougal nu a așteptat să se asigure că omorâse fiara, ci a înconjurat 
animalul care se zbătea în agonie și s-a întors lângă bărbatul rănit. S-a 
lăsat în genunchi și l-a cuprins cu braţul de după umeri, luând locul 
celui care îl ajutase până atunci. Picături fine de sânge îi stropiseră 
pomeţii înalți și pete de sânge uscat îi acopereau părul într-o parte. 

— Gata, Geordie, a spus el, vocea aspră devenind deodată blândă. 
Gata. L-am omorât, bărbate. S-a terminat. 

— Dougal? Tu ești, frate? 

Bărbatul rănit și-a întors capul în direcția lui Dougal, luptându-se să 
deschidă ochii. 


Am fost uimită, ascultându-l în timp ce îi verificam repede pulsul și 
semnele vitale. Dougal cel aprig, Dougal cel nemilos, îi vorbea 
bărbatului cu o voce joasă, repetându-i cuvinte de alinare, ţinându-l 
strâns la piept, mângâindu-i părul ciufulit. 

M-am dat în spate, pe călcâie, și am întins mâna din nou spre 
maldărul de tartane așezate pe pământ lângă mine. Avea o rană 
adâncă, ce se întindea pe mai bine de douăzeci de centimetri de la 
vintre în jos de-a lungul coapsei, din care curgea un șuvoi constant de 
sânge. Cu toate acestea, sângele nu țâșnea din rană; asta însemna că 
artera femurală nu era secționată, așadar aveam o șansă destul de 
bună să opresc hemoragia. 

Ce nu puteam opri însă era scurgerea din pântecele bărbatului, 
acolo unde colții lungi despicaseră pielea, mușchii, mezenterul și 
intestinul deopotrivă. Nu erau rupte vase importante de sânge, însă 
intestinul era perforat; se vedea limpede, prin pânza sfâșiată a 
cămășii. Acest soi de rană abdominală este de cele mai multe ori 
fatală, chiar și într-o sală de operaţii modernă, unde o puteai sutura și 
administra antibiotice. Conţinutul intestinului fisurat, vărsându-se în 
cavitatea abdominală, pur și simplu contamina întreaga zonă și 
declanșa infecția fatală. Iar aici, unde nu aveam la îndemână decât 
nişte căţei de usturoi și flori de coada-șoricelului... 

Privirea mea a întâlnit-o pe a lui Dougal în timp ce, la rândul lui, își 
ridica ochii de pe rana hidoasă. Buzele i s-au mișcat, întrebându-mă 
muteşte peste capul bărbatului „Are șanse?” 

Fără o vorbă, am dat din cap. S-a oprit o clipă, ţinându-l pe Geordie 
în braţe, apoi a întins braţul și a desfăcut garoul improvizat pe care-l 
strânsesem în jurul coapsei bărbatului. M-a privit, provocându-mă să 
protestez, însă am încuviinţat ușor din cap, rămânând nemișcată. 
Puteam opri sângerarea pentru ca bărbatul să poată să fie transportat 
pe targă înapoi la castel. Însă odată ajuns acolo, nu-l aștepta decât o 
agonie prelungită, în timp ce infecția avea să se instaleze și să 
cuprindă organele vitale până când în cele din urmă avea să îl ucidă, 
chinuindu-l poate pentru zile întregi într-o lungă durere fără scăpare. 
O moarte mai bună, probabil, îi oferea acum Dougal - să moară sub 
cerul liber, sângele din inima sa pătând aceleași frunze îmbibate cu 
sângele bestiei care îl ucisese. M-am ghemuit peste frunzele de la 
capul lui Geordie, susținându-i greutatea cu braţul. 

— Te vei simți mai bine curând, am spus, iar vocea mea suna calm, 
aşa cum era întotdeauna, așa cum fusese învățată să fie. Durerea va 
trece imediat. 

— Ah. E mai bine... acum. Nu-mi mai simt picioarele... nici 
braţele... Dougal... ești aici? Eşti aici? 

Mâinile amorţite se zbăteau orbește în fața ochilor bărbatului. 
Dougal le-a prins cu fermitate între ale sale și s-a aplecat spre el 


murmurându-i în ureche. 

Spatele lui Geordie s-a arcuit deodată și călcâiele i s-au înfipt adânc 
în pământul moale, corpul protestându-i violent față de ceea ce 
mintea lui începuse deja să accepte. Din când în când trăgea adânc aer 
în piept, ca un om care își dă ultima suflare sângerând, flămând de 
oxigenul care nu-i mai hrănea trupul. Pădurea era straniu de tăcută. 
Nicio pasăre nu cânta în ceața deasă, iar bărbaţii așteptau răbdători, 
ghemuiți în întunericul copacilor, tăcuţi precum pădurea însăși. 
Dougal și cu mine ne-am aplecat mai aproape peste trupul agonizând, 
șoptindu-i blând și mângâindu-l, împărțind povara dureroasă și 
sângeroasă de a ajuta un om să moară. 

Drumul la deal spre castel a fost tăcut. Am mers alături de bărbatul 
mort, cărat pe o targă improvizată din crengi de pin. În spatele nostru, 
purtat aidoma, venea corpul celui care îl ucisese. Dougal pășea în față, 
singur. Când am intrat pe poarta curții principale, am zărit figura 
măruntă și grăsună a părintelui Bain, preotul satului, alergând tardiv 
în ajutorul enoriașului său căzut. 

Dougal a întins braţul să mă oprească atunci când m-am întors spre 
scara care ducea la cabinetul medical. Oamenii care cărau trupul lui 
Geordie înfășurat în giulgiu de tartan au trecut pe lângă noi 
îndreptându-se spre capelă, lăsându-ne singuri în coridorul pustiu. 
Dougal mă ţinea de încheietura mâinii, măsurându-mă cu o privire 
încordată. 

— Ai mai văzut până azi oameni murind, mi-a spus fără ocolișuri. 
Oameni murind violent. 

Nu era o întrebare, ci aproape o acuzaţie. 

— Mulţi, i-am răspuns, la fel de direct. 

Şi, eliberându-mi brațul, l-am lăsat stând acolo și am plecat să îmi 
îngrijesc pacienţii încă în viaţă. 

Moartea lui Geordie, hidoasă cum fusese, a mai domolit pentru 
moment entuziasmul sărbătorilor. O slujbă de înmormântare fastuoasă 
a avut loc în acea după-amiază în capela castelului și a doua zi 
dimineaţă au început jocurile. 

Eu am văzut foarte puţin, îngrijindu-i pe participanţi. Tot ce pot 
spune cu certitudine despre jocurile autentice scoțiene este că nu sunt 
o glumă. Am bandajat un împiedicat care a reușit să se taie încercând 
să danseze printre săbii, am pus la loc piciorul rupt al unui nefericit 
care nimerise în calea unui ciocan aruncat la întâmplare și am 
împărțit cu strângere de inimă ulei de castor și sirop de toporași 
copiilor care au mâncat prea multe dulciuri. Până la sfârșitul după- 
amiezii eram aproape epuizată. 

M-am cățărat pe masa de consultaţii pentru a scoate capul pe 
fereastra minusculă, să respir puţin aer proaspăt. Strigătele, muzica și 


râsul dinspre câmpul unde se țineau jocurile încetaseră. Așadar, nu 
aveam să mi se mai aducă alți pacienţi, cel puțin până mâine. Ce 
spusese Rupert că vor face pe urmă? Vor trage cu arcul? Hmmm. Am 
verificat proviziile de bandaje și am închis obosită ușa cabinetului în 
urma mea. 

Părăsind castelul, am luat-o la vale spre grajduri. Aveam nevoie de 
compania unor ființe blânde care să nu fie oameni, să nu vorbească și 
să nu sângereze. De asemenea, mă gândeam că l-aș putea găsi pe 
Jamie, și cum l-o mai fi chemând, să încerc din nou să îmi cer iertare 
că îl băgasem în încurcătura cu jurământul. E drept că se descurcase 
de minune, însă era clar că, dacă ar fi fost după mintea lui, nu ar fi 
pus piciorul în Sala Mare. Cât despre bârfele pe care le putea 
împrăștia acum Rupert despre presupusa noastră escapadă amoroasă, 
preferam să nu mă gândesc. 

Preferam să nu mă gândesc nici la situația în care mă aflam, însă 
ştiam că va trebui să o fac, mai devreme sau mai târziu. După ce 
eşuasem atât de lamentabil să evadez la începutul Adunării, mă 
întrebam dacă aveam mai multe șanse la sfârşit. E drept că cei mai 
mulți dintre cai aveau să plece, odată cu musafirii. Însă mai rămâneau 
câţiva cai ai castelului din care puteam alege. Și, cu puțin noroc, 
dispariția unuia ar putea fi luată drept un furt accidental; erau o 
mulțime de derbedei cu înfățișare dubioasă care rătăceau pe lângă 
bâlci. Și în confuzia plecării, ar trece ceva timp înainte ca cineva să 
descopere că evadasem. 

M-am strecurat pe lângă gardul padocului, trecând în revistă 
modalitățile prin care puteam evada. Dificultatea era că aveam doar o 
vagă idee despre locul în care mă aflam, față de locul unde doream să 
ajung. Și din moment ce eram acum cunoscută de toți membrii 
clanului MacKenzie de la Leoch până la graniță, deoarece îi îngrijisem 
în timpul jocurilor, nu puteam întreba pe nimeni încotro să o apuc. 

Deodată, m-am întrebat dacă Jamie îi povestise lui Colum sau lui 
Dougal despre încercarea mea eşuată de a părăsi castelul în seara 
jurământului. Niciunul dintre ei nu îmi vorbise despre asta, deci 
probabil nu le spusese. În padoc nu se afla niciun cal. Am împins ușa 
grajdului și inima mi s-a oprit în loc o clipă când i-am văzut pe Jamie 
și pe Dougal așezați unul lângă celălalt pe un balot de paie. Păreau 
aproape la fel de surprinși de apariția mea ca și mine la vederea lor, 
dar s-au ridicat galant și m-au invitat să mă așez. 

— Nu e nimic, am spus, întorcându-mă spre ușă. Nu vreau să vă 
întrerup discuția. 

— Nu, domniță, a replicat Dougal, discuția pe care o aveam acum 
cu Jamie te priveşte și pe dumneata. 

Am aruncat o privire iute spre Jamie care mi-a răspuns dând abia 
vizibil din cap. Așadar nu îi povestise lui Dougal despre tentativa mea 


de evadare. 

M-am așezat, niţel speriată de Dougal. Îmi aminteam micul nostru 
episod din coridor în noaptea jurământului, deși Dougal nu scosese un 
cuvânt și nu făcuse niciun gest de atunci cu referire la ceea ce se 
întâmplase. 

— Plec în două zile, a spus el deodată. Şi vă iau și pe voi doi cu 
mine. 

— Ne iei unde? am întrebat, tresărind. 

Inima a început să îmi bată cu putere. 

— Prin ţinuturile clanului MacKenzie. Colum nu călătorește, aşadar 
cade în sarcina mea să îi vizitez pe fermierii și pe arendașii care nu au 
putut veni la Adunare. Și ca să mă ocup de câteva probleme ici și 
colo... a încheiat cu un gest al mâinii, ca și cum nu ar fi vrut să 
discute chestiuni atât de triviale. 

— Dar de ce eu? Adică, de ce noi? am întrebat. 

A cumpănit o clipă înainte de a răspunde. 

— Păi, Jamie se descurcă bine cu caii. Cât despre tine, Colum a 
considerat înțelept să te duc până la Fortul William. Comandantul de 
acolo te-ar putea ajută să... îți găsești familia în Franţa. 

„Sau să te ajute pe tine, mi-am spus, să afli cine sunt cu adevărat? Şi 
câte altele îmi mai ascunzi?” 

Dougal m-a privit, evident curios să vadă cum primisem noutăţile. 

— Prea bine, am spus, senină. Sună foarte bine. 

Aparent senină, dar în sinea mea săream de bucurie. Ce noroc! 
Acum nu mai eram nevoită să încerc să evadez din castel. Dougal avea 
să mă conducă cea mai mare parte din drum. Și din Fortul William, 
mă gândeam că îmi puteam găsi calea fără prea mare dificultate. Spre 
Craigh na Dun. Spre cercul de pietre. Şi, cu puţin noroc, înapoi acasă. 


e PARTEA A TREIA ° 
LA DRUM 


11. CONVERSATII CU UN AVOCAT 


Două zile mai târziu, ieşeam călare pe porţile castelului Leoch, chiar 
înainte de ivirea zorilor. În grupuri de câte doi, trei şi patru, în 
strigătele de rămas-bun și în tipetele gâştelor sălbatice de pe lac, caii 
păşeau cu grijă peste podul de piatră. Din când în când aruncam câte 
o privire în spate, până când corpul masiv al castelului s-a făcut 
nevăzut după o perdea de ceață sclipitoare. Gândul că nu voi mai 
vedea niciodată grămada aceea mohorâtă de pietre sau pe locuitorii ei 
îmi dădea un sentiment straniu de regret. 

Tropăitul copitelor cailor suna înăbușit în ceață. Vocile reverberau 
straniu prin aerul umed, așa încât strigătele de la un capăt al lungului 
cortegiu se auzeau uneori cu ușurință în celălalt, în vreme ce sunetul 
conversaţiilor din apropiere se pierdea în murmure întrerupte. Parcă 
ne croiam drum printr-un abur populat cu fantome. Glasuri fără trup 
pluteau în aer, vorbind de la mare distanță, apoi uluitor de aproape. 

Mă nimerisem undeva la jumătatea cortegiului, flancată într-o parte 
de un soldat al cărui nume nu îl cunoșteam și în cealaltă parte de 
micul secretar pe care îl văzusem la lucru în timpul Sfatului ţinut de 
Colum. Am aflat că era ceva mai mult decât un secretar, când am 
început să stăm de vorbă pe drum. 

Ned Gowan era avocat. Născut, crescut și educat în Edinburgh, era 
întruchiparea avocatului cuminte. Un bărbat mărunțel, între două 
vârste, cu obiceiuri statornice, purta un veston din stofă de lână moale 
şi deasă, ciorapi din lână fină şi o cămașă din pânză ale cărei mâneci 
aveau o urmă discretă de dantelă și pantaloni dintr-o stofă care făcea 
un compromis inteligent între rigorile călătoriei şi statura funcției 
sale. O pereche minusculă de ochelari pentru citit cu ramă din aur în 
formă de semilună, părul prins ordonat cu o panglică și un bicorn din 
fetru albastru completau imaginea. Întruchipa atât de perfect 
chintesența omului care lucrează în slujba legii, încât nu îl puteam 
privi fără să zâmbesc. 

Călărea alături de mine pe o iapă blândă a cărei șa era încărcată cu 
două desagi enorme din piele roasă. Mi-a explicat că una din ele 
conținea instrumentele profesiei sale: călimară, pene de scris și hârtie. 

— Şi cealaltă pentru ce este? am întrebat, măsurând-o din priviri. 


În vreme ce prima desagă era plină cu cele trebuitoare 
secretariatului, a doua părea aproape goală. 

— Ah, cealaltă este pentru arenda lordului, mi-a explicat el, bătând 
uşor cu palma tolba care atârna goală. 

— Înseamnă că se așteaptă să primească o sumă considerabilă, am 
sugerat. 

Domnul Gowan a ridicat din umeri vesel. 

— Nu chiar, dragă doamnă. Însă majoritatea arendelor sunt plătite 
în mărunţiș. lar aceştia, din păcate, ocupă mai mult loc decât banii cu 
valoare mai mare, a spus el zâmbind, o arcuire rapidă a buzelor subțiri 
şi uscate. Din punctul ăsta de vedere, o grămadă grea de cupru și 
argint tot e mai uşor de transportat decât întregul venit al Înălțimii 
Sale. 

S-a întors pentru a arunca o privire pătrunzătoare peste umăr la cele 
două căruţe greoaie trase de măgari care însoțeau convoiul. 

— Sacii de grâne și snopurile de napi cel puţin au marea calitate că 
nu se mișcă. Păsările, dacă sunt bine legate și cuștile sunt zdravene, nu 
ridică nicio dificultate. Nici caprele, deși ele prezintă o oarecare 
inconveniență din cauza obiceiurilor lor omnivore; una din ele mi-a 
mâncat o batistă anul trecut, deși, recunosc, a fost vina mea pentru că, 
din neatenţie, am lăsat să îmi scape un colț de pânză din buzunarul 
vestonului. Anul acesta însă, am impus condiţii explicite, a adăugat el, 
strângându-și buzele într-o linie hotărâtă. Nu vom accepta porci vii. 

Necesitatea de a proteja desagii domnului Gowan și cele două 
căruțe explica acum prezența celor aproximativ douăzeci de bărbați 
care compuneau restul convoiului de colectare a arendei. Cu toții erau 
călare și înarmaţi și mai erau și câteva animale de povară, purtând 
ceea ce socoteam a fi proviziile pentru întregul cortegiu. Doamna Fitz, 
printre cuvintele de drum bun și sfaturile de călătorie, mă prevenise 
că mă așteaptă condiții primitive sau chiar inexistente, cu multe nopți 
pe care le vom petrece sub cerul liber, pe marginea drumului. 

Eram chiar curioasă să aflu ce îl mânase pe un bărbat cu calificările 
evidente ale domnului Gowan să ocupe un asemenea post în ținuturile 
izolate ale Scoției, departe de plăcerile vieţii civilizate cu care trebuie 
să fi fost obișnuit. 

— Păi, a început el, drept răspuns la întrebările mele, ca tânăr 
avocat, am avut un mic birou la Edinburgh. Cu perdele de dantelă la 
ferestre și o mică placă de alamă strălucitoare la ușă, cu numele meu. 
Dar am început să mă plictisesc scriind toată ziua testamente și 
întocmind titluri de proprietate, văzând aceleași chipuri pe stradă în 
fiecare zi. Aşa că am plecat, a încheiat el simplu. 

Îşi cumpărase un cal şi niscaiva provizii şi se pornise la drum, fără 
să știe încotro se îndreaptă și ce va face când va ajunge unde va 
ajunge. 


— Vezi dumneata, trebuie să mărturisesc, a spus el, tamponându-și 
îngrijit nasul cu o batistă cu monogramă, am o oarecare apetență 
pentru... aventură. Cu toate acestea, nici înfăţişarea mea, nici mediul 
în care am crescut nu m-au pregătit pentru o viață de tâlhar la drumul 
mare sau pirat, ocupaţii pe care la vremea aceea mi le imaginam drept 
cele mai aventuroase. Ca alternativă, am decis că cel mai bine este să 
o pornesc în sus, spre munți. M-am gândit că în timp aş putea 
convinge vreo căpetenie de clan să îmi permită, în fine, să îl slujesc în 
vreun fel sau altul. 

Şi în timpul călătoriilor sale chiar întâlnise o asemenea căpetenie de 
clan. 

— Jacob MacKenzie, a spus el cu un zâmbet cald și nostalgic. Şi ce 
hoțoman roșcovan bătrân și viclean era! 

Domnul Gowan a făcut semn cu capul spre capătul convoiului, unde 
părul arămiu al lui Jamie MacTavish strălucea în ceață. 

— Nepotul său seamănă foarte mult cu el, știi. Prima dată când ne- 
am întâlnit, Jacob și cu mine, eu eram la capătul ţevii unui pistol, pe 
care îl ațintise asupra mea ca să mă jefuiască. I-am dat calul și desagii 
de bunăvoie, căci nu aveam altă soluţie. Dar cred că a fost uşor 
surprins când am insistat să vin cu el, chiar și pe jos dacă era nevoie. 

— Jacob MacKenzie. Tatăl lui Colum și al lui Dougal? am întrebat. 

— Da, a încuviințat din cap bătrânul avocat. Dar pe atunci el nu era 
stăpân, desigur. Asta s-a întâmplat câțiva ani mai târziu... cu puțin 
ajutor din partea mea, a adăugat el cu modestie. Pe atunci lucrurile se 
petreceau mai puțin... civilizat, a zis el cu nostalgie. 

— Ah, adevărat? am întrebat politicos. Și Colum, ă-ă... te-a primit 
drept moştenire, ca să spunem așa? 

— Cam așa ceva, a răspuns domnul Gowan. Vezi dumneata, atunci 
când Jacob a murit, s-a creat o oarecare confuzie. Colum era 
moștenitorul Leochului, desigur, însă el... 

Avocatul a făcut o pauză, aruncând o privire în faţă și în spate 
pentru a se asigura că nu era nimeni atât de aproape de noi încât să 
audă ce vorbim. Soldaţii o luaseră înainte pentru a sta de vorbă cu 
tovarășii lor și mai bine de patru lungimi de cal ne separau de 
căruțașul din spate. 

— Colum a fost sănătos până pe la vârsta de optsprezece ani, și-a 
continuat el povestea, și promitea să fie un conducător bun. A luat-o 
pe Letitia de soție ca parte a alianței cu clanul Cameron - eu am 
întocmit contractul de căsătorie, a adăugat el. Dar la scurt timp după 
aceea, el a căzut în timpul unei călătorii. Și-a rupt osul lung al 
coapsei, care nu s-a prins bine. 

Am încuviințat din cap. Era previzibil. 

— Pe urmă, a continuat domnul Gowan oftând, s-a dat jos din pat 
prea curând, a căzut pe scări și şi-a rupt și celălalt picior. A zăcut la 


pat aproape un an, însă a devenit curând evident că răul era 
iremediabil. Şi din păcate, chiar atunci a murit Jacob. 

Bărbatul mărunţel a făcut o pauză pentru a-și pune gândurile în 
ordine. S-a uitat din nou spre capătul convoiului, de parcă ar fi căutat 
pe cineva cu privirea. Negăsindu-l, s-a așezat din nou în șa. 

— Cam în aceeași perioadă a izbucnit și scandalul cu mariajul 
surorii lui, a spus el. Și Dougal... în fine, mă tem că Dougal nu s-a 
achitat foarte bine de datoria pe care o avea. Altfel, înţelegi 
dumneata, la vremea aceea Dougal putea fi ales căpetenie, dar părerea 
generală a fost că încă nu era destul de copt la minte. Ah, a fost mare 
vânzoleală, a rostit el scuturând din cap. S-a adunat tot clanul atunci, 
și verișori, și unchi, și arendași ca să decidă cine să fie căpetenie. 

— Dar la urmă l-au ales pe Colum? am întrebat. 

M-am minunat încă o dată de forța personalității lui Colum 
MacKenzie. Și, aruncând o privire spre bătrânul micut și încercat de 
vremuri care călărea alături de mine, m-am gândit că pe lângă 
carismă, Colum avusese și ceva noroc în alegerea aliaților săi. 

— L-au ales, însă doar pentru că frații au rămas împreună fără să se 
clintească. Vezi dumneata, nimeni nu se îndoia de curajul lui Colum, 
sau de inteligența lui, ci doar de puterea trupească. Era limpede că 
niciodată nu își va mai putea conduce oamenii în bătălie. Însă era 
Dougal, sănătos la trup și întreg, deși niţel nesăbuit și iute la mânie. Și 
el a stat în spatele jilțului fratelui său și a jurat să respecte cuvântul 
lui Colum, să-i fie în bătălie picioarele și mâna care ține sabia. Așadar 
cineva a sugerat ca lui Colum să i se permită să devină stăpân pentru 
treburile obișnuite și Dougal să devină căpetenia oștirilor, să conducă 
clanul pe vreme de război. Nu era o situaţie fără precedent, a adăugat 
el cu afectare. 

Modestia cu care spusese „Cineva a sugerat... 
limpede a cui fusese sugestia respectivă. 

— Și dumneata omul cui ești? am întrebat. Al lui Colum sau al lui 
Dougal? 

— Interesele mele sunt ale clanului MacKenzie ca un tot, a răspuns 
domnul Gowan precaut. Dar ca formalitate, i-am jurat credință lui 
Colum. 

„Ca formalitate pe naiba”, mi-am spus. Urmărisem întreaga 
ceremonie a jurământului și nu îmi aminteam să fi zărit silueta 
delicată a avocatului în mulțimea de bărbaţi adunaţi în sală. Niciun 
bărbat prezent la ceremonie nu ar fi depus acel jurământ doar ca 
formalitate, nici măcar cineva născut să fie avocat. lar bărbatul 
mărunțel de pe iapa murgă, oricât de calculat ar fi fost și oricât de 
pătruns de litera legii, avea, conform propriilor sale mărturisiri, 
sufletul unui romantic. 

— Trebuie să îi fii de mare ajutor, am răspuns diplomatic. 


» 


îmi arătase foarte 


— Ah, da, din când în când îl mai ajut și eu câte puţin, a rostit el. 
La fel ca pe ceilalți. Și dumneata, dragă doamnă, dacă vei avea nevoie 
de vreun sfat, a spus el zâmbindu-mi bonom, sunt la dispoziția 
dumitale. Te poţi baza pe întreaga mea discreţie, te asigur, a încheiat, 
făcând o plecăciune nostimă în șa. 

— La fel cum se poate baza și Colum MacKenzie pe loialitatea 
dumitale? am întrebat arcuindu-mi sprâncenele. 

Ochii căprui și mici m-au privit drept și fără să clipească și am văzut 
în ei inteligența și umorul care se ascundeau în profunzimile lor 
şterse. 

— Ah, în fine, a răspuns el, fără să se scuze. Am încercat și eu. 

— Așa este, am spus, mai degrabă amuzată decât înfuriată. Însă te 
asigur, domnule Gowan, că nu am nevoie de discreția dumitale, cel 
puţin nu în acest moment. 

„Hmm, stilul acesta e molipsitor”, mi-am spus, auzindu-mă. 
Vorbisem exact ca bătrânul avocat. 

— Sunt o doamnă englezoaică, am adăugat cu fermitate. Atât și 
nimic mai mult. Colum își pierde timpul — și pe al lui și pe al dumitale 
— încercând să smulgă de la mine secrete care nu există. 

„Sau există, dar nu sunt de povestit”, m-am gândit. Discreţia 
domnului Gowan o fi poate absolută, însă nu și convingerile lui. 

— Sper că nu te-a trimis în această călătorie pentru a încerca să mă 
tragi de limbă? am întrebat, venindu-mi brusc acest gând. 

— Ah, nu. 

Domnul Gowan a râs scurt la auzul unei asemenea idei. 

— Nu, te asigur, dragă doamnă. Eu îndeplinesc o misiune esenţială, 
ținând registrele și socotelile lui Dougal, și mai fac mici comisioane 
legale pentru diverși membri ai clanului din zone mai îndepărtate. Și 
mă tem că, în ciuda vârstei mele înaintate, nu mi-am pierdut cu totul 
spiritul de aventurier. Acum lucrurile sunt mult mai așezate decât pe 
vremuri, a rostit scoțând un oftat care trebuie să fi fost unul de regret, 
dar există mereu posibilitatea unei tâlhării pe drum sau a unui atac pe 
lângă hotare. 

A bătut ușor cu palma cea de a doua desagă. 

— Geanta aceasta nu e cu totul goală, să știi. 

A ridicat partea din faţă suficient de mult încât să zăresc paturile 
strălucitoare ale unei perechi de revolvere, frumos aranjate în două 
buzunare care le păstrau la îndemână. 

A cercetat cu privirea fiecare detaliu al ţinutei mele. 

— Dragă doamnă, ar trebui și dumneata să fii înarmată, a spus el cu 
un ton mustrător, dar blând. Deși cred că Dougal nu a considerat 
necesar... totuși. Voi vorbi cu el despre această chestiune, mi-a promis 
el. 

Am petrecut restul zilei într-o conversație plăcută, rătăcind printre 


amintirile lui despre vremurile dragi și apuse în care bărbaţii erau 
bărbaţi și buruiana otrăvitoare a civilizaţiei era mai puţin răspândită 
pe întinderile frumoase și sălbatice ale Highlands. 

La căderea nopţii, ne-am oprit într-un luminiș de lângă drum. 
Aveam cu mine o pătură, făcută sul şi legată în spatele șeii, și astfel m- 
am pregătit să îmi petrec prima noapte de libertate departe de castel. 
Cu toate acestea, simțeam privirile aţintite asupra mea când m-am 
ridicat de lângă foc și m-am îndreptat spre culcușul meu din spatele 
copacilor. Chiar și în aer liber, libertatea părea să aibă anumite limite 
bine stabilite. 

Am ajuns în primul sat a doua zi pe la orele prânzului. Nu era mai 
mult decât un mănunchi de trei sau patru colibe, așezat lângă drumul 
principal, într-o mică vâlcea. Un scaun din lemn a fost scos dintr-unul 
din bordeie pentru Dougal și o scândură - prevăzător adusă cu noi 
într-una din căruțe — a fost așezată pe alte două scaune, pentru a servi 
drept birou pentru domnul Gowan. Avocatul mărunțel și-a extras o 
bucată enormă de pânză apretată din buzunarul de la spate al 
vestonului și a așezat-o frumos pe o buturugă, temporar degrevată de 
funcţia obișnuită de buturugă de tăiat lemne. S-a aşezat cu grijă pe 
scaunul improvizat și a început să își aranjeze călimara, registrele și 
catastiful, la fel de solemn în gesturi de parcă ar fi fost încă în spatele 
perdelelor sale de dantelă din Edinburgh. 

Unul câte unul, bărbaţii din fermele din apropiere veneau pentru a- 
şi încheia socotelile anuale cu reprezentantul stăpânului. Era o 
atmosferă destinsă, procesul desfășurându-se într-o manieră mult mai 
puțin formală decât audienţele din Sala Mare a castelului Leoch. 
Fiecare bărbat apărea, de la câmp sau din casă, trăgea un scaun liber 
şi se așeza lângă Dougal, și începea, aparent ca de la egal la egal, să își 
spună păsurile, să îi explice sau pur și simplu să stea de vorbă. 

Unii dintre ei erau însoțiți de câte unul sau doi fii, bine făcuți, 
purtând în braţe un sac de grâne sau de lână. La încheierea fiecărei 
discuții, neobositul Ned Gowan scria chitanța arendei pentru acel an, 
înregistrând tranzacţia ordonat în catastiful său, și făcea semn cu 
degetul unuia dintre căruţași care căra cuminte produsele în căruță. 
Destul de rar câte un pumn de bănuţi dispărea în adâncimile tolbei de 
piele cu un clinchet slab. Între timp, soldaţii stăteau tolăniți la umbra 
copacilor sau dispăreau prin pădurile de pe malul apei - probabil să 
vâneze. 

În decursul următoarelor zile s-au repetat variațiuni ale acestei 
scene. Din când în când eram poftită în câte o căsuţă, să beau cidru 
sau lapte și toate femeile se înghesuiau în singura încăpere pentru a 
sta de vorbă cu mine. Uneori câte un mănunchi de bordeie 
sărăcăcioase era suficient de mare încât să țină o cârciumă sau chiar 


un han, care devenea cartierul general al lui Dougal pentru acea zi. 

Uneori plata arendei însemna un cal, sau o oaie, sau alte animale 
vii. Acestea erau de obicei date cuiva dintr-un sat vecin, la schimb 
pentru ceva mai ușor de dus, ori, dacă Jamie socotea un cal potrivit 
pentru a fi ţinut în grajdurile castelului, era adăugat convoiului 
nostru. 

Chiar mă întrebam ce căuta Jamie în suita aceasta. Deși tânărul se 
pricepea bine la cai, după cum știam, la fel de pricepuţi erau cei mai 
mulți dintre bărbaţii din convoiul nostru, inclusiv Dougal. De 
asemenea, luând în considerare că ni se ofereau foarte rar cai drept 
plată și de obicei nu era nimic spectaculos în materie de rasă, mă 
întrebam de ce se considerase necesar să aducem cu noi un cunoscător 
atât de fin. Trecuse o săptămână de când ne aflam pe drum, într-un sat 
al cărui nume nu îl pot pronunța, când am aflat adevăratul motiv 
pentru care Dougal îl luase pe Jamie. 

Satul, deși micuţ, era suficient de mare încât să se laude cu o 
tavernă cu două sau trei mese și câteva scaune betege. Acolo ținea 
Dougal audienţele și colecta arendele. Și după un prânz destul de 
greoi compus din carne de vită în saramură și napi, a ținut judecată, 
cumpărând bere pentru toți arendașii și fermierii care mai rămăseseră 
după ce-și încheiaseră socotelile și sătenii care se strecuraseră 
înăuntru după ce își terminaseră treburile zilnice pentru a căsca gura 
la străini și a afla noutăți. 

Stăteam tăcută pe o bancă de lemn dintr-un colț, sorbind bere acră 
și savurând o pauză de la călătoria călare. Nu eram foarte atentă la 
conversaţia lui Dougal, care oscila între engleză și galică, pe subiecte 
variate de la bârfe la agricultură la ceea ce păreau a fi glume 
deocheate și povești încâlcite. Mă întrebam absentă cât timp ne va lua, 
în ritmul acesta, să ajungem la Fortul William. Și odată ajunși acolo, 
cum aş putea face să mă despart de scoțienii de la castelul Leoch fără 
să am de-a face cu garnizoana armatei engleze. Pierdută în propriile 
gânduri, nu băgasem de seamă că Dougal vorbea de unul singur de 
ceva vreme, de parcă ţinea un soi de cuvântare. Spectatorii săi îl 
urmăreau cu sufletul la gură, scoțând din când în când scurte 
exclamaţii sau interjecţii. Revenind treptat cu picioarele pe pământ, 
mi-am dat seama că Dougal își aducea dibaci audiența spre un punct 
culminant referitor la o anumită problemă. 

Am privit în jur. Rupert cel gras și avocatul mărunțel, Ned Gowan, 
stăteau la perete în spatele lui Dougal, cu halbele de bere uitate pe 
masa de lângă ei, în timp ce îi sorbeau cuvintele. Jamie, încruntat în 
propria halbă, stătea aplecat în față, cu coatele pe masă. Orice spunea 
Dougal, nu părea să fie interesat. 

Pe neașteptate, Dougal s-a ridicat în picioare, a apucat gulerul 
cămășii lui Jamie și a tras cu putere. Veche, și oricum cusută grosolan, 


cămașa s-a desfăcut exact de la cusături. Luat complet pe nepregătite, 
Jamie a înghețat. Ochii i s-au îngustat și fălcile i s-au încleștat, însă nu 
a făcut nicio mișcare atunci când Dougal a dat deoparte poalele 
cămășii pentru a-i expune spatele privirilor curioșilor. 

Toată lumea și-a ținut respiraţia la vederea spatelui brăzdat de 
cicatrici, apoi s-a auzit un murmur de indignare agitată. Am deschis 
gura, însă am prins cuvântul „englezoaică” pronunţat pe o intonaţie nu 
foarte prietenoasă și am închis-o la loc. 

Jamie, cu chipul parcă cioplit în piatră, s-a ridicat și a făcut câțiva 
pași în spate, ferindu-se de cei care se înghesuiau în jurul său. Și-a 
scos cu grijă resturile cămășii, mototolindu-le ca pe-o minge. O femeie 
mărunțică și bătrână, care abia îi ajungea la umăr dădea din cap, 
bătându-l încetișor pe spate cu palma, murmurându-i ceea ce am 
presupus a fi cuvinte de îmbărbătare în galică. Dacă așa era, în mod 
evident n-au avut efectul sperat. 

Abia a răspuns monosilabic câtorva întrebări din partea bărbaţilor 
prezenți. Cele două sau trei fete care fuseseră trimise de părinții lor să 
cumpere bere pentru cină se strânseseră lângă peretele îndepărtat, 
vorbind în şoaptă între ele, aruncând des priviri speriate în celălalt 
capăt al camerei. 

Aruncându-i lui Dougal o privire care ar fi putut să îl împietrească 
pe bărbatul mai în vârstă, Jamie a azvârlit rămășițele cămășii într-un 
colț al căminului și a părăsit încăperea din trei pași lungi, stârnind 
murmure compătimitoare din partea mulțimii. Privaţi de spectacol, 
atenţia lor s-a întors la Dougal. Nu am înţeles aproape nimic din 
comentariile lor, însă fragmentele pe care le-am prins păreau a fi 
profund antienglezești în esența lor. Pe de o parte aș fi vrut să îl 
urmez pe Jamie afară, pe de altă parte eram tentată să rămân acolo 
unde eram, fără a atrage atenţia asupra mea. Mă îndoiam că avea 
nevoie de compania cuiva în asemenea clipe, așadar m-am făcut mică 
în colțul meu și am aplecat capul, studiindu-mi reflexia palidă și 
tulbure în oglinda berii din halbă. 

Clinchetul de metal m-a făcut să ridic privirea. Unul dintre bărbați, 
un mic arendaș foarte hotărât, îmbrăcat în pantaloni de piele, 
aruncase câteva monede pe masa din fața lui Dougal și părea acum să 
ţină un scurt discurs. S-a dat un pas în spate, cu degetele mari vârâte 
în centura de la brâu, ca și cum i-ar fi provocat pe ceilalți să facă ceva. 
După o pauză şovăielnică, alte două suflete îndrăzneţe i-au urmat 
exemplul, apoi alți câţiva, scoțând din buzunare și genţi câteva 
monede. Dougal le-a mulțumit cu căldură, făcându-i semn cu mâna 
cârciumarului pentru încă un rând de bere. Am remarcat că Ned 
Gowan punea cuminte noile contribuţii într-un săculeţ separat de 
tolba în care se adunau arendele neamului MacKenzie pentru sipetul 
lui Colum, și atunci am realizat care trebuie să fie scopul micii 


reprezentații jucate de Dougal. 

Rebeliunile, ca și toate celelalte propuneri de afaceri, necesită 
capital. Adunarea și aprovizionarea unei armate are nevoie de aur, la 
fel și întreținerea comandanților ei. Și din cât de puţin îmi aminteam 
despre Bonnie Prince Charlie, tânărul pretendent la tron, o parte din 
acest suport venise din Franţa, însă o altă parte a banilor din spatele 
ascensiunii lui eșuate provenise din buzunarele subțiri și roase ale 
poporului pe care voia să îl conducă. Așadar Colum, sau Dougal, sau 
amândoi, erau iacobini; suporteri ai tânărului pretendent împotriva 
ocupantului legitim al tronului Angliei, George al II-lea. 

În cele din urmă, ultimii arendași și fermieri s-au dus la casele lor 
pentru cină, și Dougal s-a ridicat și s-a întins, cu o expresie destul de 
mulțumită, precum o pisică după ce a mâncat un castron de lapte, 
dacă nu de smântână. A cântărit în palmă săculețul și l-a aruncat 
înapoi spre Ned Gowan pentru bună păstrare. 

— Eh, destul de bine, a concluzionat el. Nu te poţi aștepta la cine 
ştie ce dintr-o asemenea fundătură. Dar dacă adunăm de la toată 
lumea, se strânge o sumă respectabilă. 

— „Respectabil” nu e tocmai cuvântul pe care l-aș folosi, am spus eu 
ridicându-mă ţeapăn din locul în care mă chircisem. 

Dougal s-a întors, de parcă uitase de mine. 

— Nu? a întrebat el, strâmbându-și buzele amuzat. De ce nu? Ai 
ceva împotrivă ca supușii loiali să contribuie cu un bănuţ pentru a-l 
ajuta pe conducătorul lor? 

— Nu am nimic împotrivă, am răspuns privindu-l drept în ochi. 
Indiferent cine este conducătorul lor. Ce nu-mi place mie este metoda 
pe care o folosești dumneata pentru a strânge acești bani. 

Dougal m-a privit atent, de parcă putea citi în trăsăturile chipului 
meu. 

— Indiferent cine este acest conducător? a repetat el blând. 
Credeam că nu înţelegi galica. 

— Nu înţeleg, am răspuns scurt. Dar am inteligența cu care m-am 
născut și două urechi cu care aud foarte bine. Și oricum s-ar spune în 
scoțiană „în sănătatea regelui George”, am mari îndoieli că sună ca 
„Bragh Stuart”. 

Dougal și-a lăsat capul pe spate şi a izbucnit în râs. 

— Într-adevăr, nu se spune așa, a încuviințat el. Ţi-aş spune eu 
cuvintele scoțiene potrivite pentru suveranul și conducătorul 
dumitale, dar nu sunt potrivite pentru urechile unei doamne, 
englezoaică sau nu. 

Aplecându-se, a scos ghemotocul de pânză din cenușa șemineului și 
l-a scuturat de funingine. 

— Dacă tot nu eşti de acord cu metodele mele, poate că vrei să mi 
le remediezi, a sugerat el, aruncându-mi în brațe cămașa murdară și 


ruptă. Ia un ac de la stăpâna casei și coase asta. 

— Ba s-o coşi dumneata! 

I-am împins-o înapoi în brațe şi m-am întors să plec. 

— N-ai decât, a rostit Dougal mieros în spatele meu. Jamie își poate 
coase și singur cămașa, atunci, dacă nu vrei să-l ajuţi. 

M-am oprit, apoi m-am întors fără tragere de inimă, cu braţul întins. 

— Prea bine..., am început, dar am fost întreruptă de o mână mare 
care s-a întins peste umărul meu și a smuls cămașa din mâna lui 
Dougal. 

Aruncându-ne amândurora priviri întunecate, Jamie și-a îndesat 
cămașa sub braț și a ieșit din încăpere la fel de tăcut precum intrase. 

Ne-am adăpostit peste noapte în casa unui mic arendaș. Bărbații au 
dormit afară, împrăștiați prin căpițe de fân, căruţe și tufe de ferigi. În 
semn de respect pentru că eram femeie sau pentru că eram un fel de 
prizonieră, mi s-a oferit o saltea de paie înăuntru, pe jos, în apropierea 
căminului. 

În vreme ce salteaua părea mult mai confortabilă decât singurul pat 
în care dormeau cei șase membri ai familiei, mai degrabă îi invidiam 
pe bărbaţii care dormeau afară la aer curat. Focul nu fusese stins, ci 
doar mocnit pentru noapte, și aerul din casă era sufocant din cauza 
căldurii, a mirosurilor și a sunetelor locatarilor care se foiau, se 
întorceau, gemeau, sforăiau, transpirau și trăgeau vânturi. După o 
vreme, am renunțat la speranța de a adormi în acea atmosferă 
înăbuşitoare. M-am ridicat şi am ieșit pe tăcute afară, luând cu mine o 
pătură. Aerul nopţii era atât de proaspăt în contrast cu mirosul greu 
din casă, încât m-am aplecat peste un zid de piatră, trăgând lacom în 
piept guri enorme de aer răcoros şi savuros. 

Un bărbat făcea de strajă stând fără să scoată o vorbă sub un copac 
de lângă potecă, însă abia mi-a aruncat o privire. După ce probabil 
ajunsese la concluzia că nu aveam să ajung prea departe doar în 
cămașă de noapte, și-a întors atenţia la micul obiect din lemn pe care 
îl sculpta cu briceagul. Luna strălucea și lama micului cuţit de 
vânătoare sclipea în umbrele înfrunzite. 

Am ocolit coliba și am urcat puţin pe dealul din spate, atentă la 
siluetele adormite din iarbă. Am găsit un loc ferit, plăcut, între doi 
bolovani uriași care formau un culcuș confortabil din iarba înaltă și 
deasă și pătura pe care o adusesem cu mine. Întinzându-mă, am privit 
luna plină în lunga sa călătorie pe cer. 

La fel cum privisem luna răsărind de la fereastra castelului Leoch în 
prima noapte petrecută ca musafir fără voie al lui Colum. Așadar se 
scursese o lună de la trecerea mea catastrofală prin cercul de megaliți. 
Cel puţin acum credeam că știu de ce pietrele fuseseră poziționate 
acolo. 

Lipsite probabil de importanţă prin ele însele, pietrele acelea erau 


simboluri. La fel ca indicatoarele de pe marginea drumului care te 
avertizează că în apropierea unei stânci cad pietre, coloanele de piatră 
marcau un punct primejdios. Un loc unde... ce? Unde crusta timpului 
era subțire? Unde un soi de portal stătea deschis? Nu că cei care ar fi 
făcut cercurile ar fi știut ce făceau. Pentru ei, locul acela trebuie să fi 
fost simbolul unui teribil mister și al unei îngrozitoare puteri magice; 
un loc unde oamenii dispăreau fără veste. Sau apăreau, poate, din 
senin. 

Era o idee. Ce s-ar întâmpla, m-am întrebat, dacă cineva ar fi acolo, 
pe dealul de la Craigh na Dun în momentul în care îmi făceam apariția 
inopinată? Socoteam că ar putea depinde de momentul în care intram. 
Aici, dacă vreun arendaș m-ar fi întâlnit în asemenea împrejurări, m- 
ar fi luat fără îndoială drept o zână sau o vrăjitoare. Mai probabil o 
zână, născându-se chiar pe acel deal, împreună cu legenda lui. 

Şi poate chiar de la o astfel de întâmplare i se trăgea legenda, mi-a 
trecut prin gând. Dacă oamenii dispăruseră pe negândite de-a lungul 
anilor sau la fel de neașteptat apăruseră din neant într-un anume loc, 
ar fi putut pe bună dreptate căpăta reputația de loc vrăjit. 

Mi-am scos un picior de sub pătură și m-am jucat cu degetele mele 
lungi în strălucirea lunii. Foarte nedemn de o zână, am hotărât critic. 
La aproape un metru șaptezeci, eram o femeie destul de înaltă pentru 
acele vremuri; la fel de înaltă ca mulți bărbați. Așadar, nu prea putem 
trece drept zână din neamul spiridușilor și cel mai probabil aș fi fost 
luată drept o vrăjitoare sau vreun soi de spirit malefic. Din puţinele 
lucruri pe care le știam despre metodele curente de a tranșa astfel de 
întâmplări inexplicabile, eram chiar fericită că, de fapt, nimeni nu mă 
văzuse făcându-mi apariţia. 

Mă întrebam gânditoare ce s-ar întâmpla dacă funcționa și în sens 
invers. Dacă cineva din aceste vremuri ar dispărea și ar apărea în 
lumea mea? Ceea ce, la urma urmelor, era exact ceea ce intenționam 
eu să fac, dacă exista vreo posibilitate de a-mi duce la îndeplinire 
planul. Cum ar reacționa un scoţian din zilele moderne, precum 
doamna Buchanan, poștărița, dacă cineva precum Murtagh, de 
exemplu, i-ar răsări din pământul de sub picioare? 

Cea mai probabilă reacţie, mă gândeam, era să o iei la fugă, să 
chemi poliția, sau să nu faci nimic, doar să le povestești prietenilor și 
vecinilor ce lucru extraordinar ţi s-a întâmplat în urmă cu câteva 
zile... 

Cât despre vizitator? Păi, cred că ar reuși să se integreze în noua 
epocă fără a atrage prea mult atenția asupra lui, dacă era precaut și 
norocos. Până la urmă, eu reușisem să trec cu un oarecare succes drept 
un rezident normal al acestor timpuri și locuri, deşi înfățișarea și 
vorbirea mea cu siguranță ridicaseră numeroase suspiciuni. 

Dar dacă o persoană pierdută în timp era prea diferită, sau dacă 


povestea cu voce tare ce i se întâmplase? Dacă ieșirea era în epocile 
primitive, cel mai probabil un străin cu înfățișare neobișnuită ar fi fost 
ucis pe loc, fără alte întrebări. Iar în vremurile mai evoluate, lumea l- 
ar lua cel mai probabil drept nebun și l-ar încuia într-o instituție pe 
undeva, dacă nu își ținea gura. 

Acest soi de episoade trebuie să se fi petrecut de când era lumea, am 
reflectat. Chiar dacă beneficiam de martori, nu existau niciun fel de 
indicii, nimic care să spună ce s-a întâmplat, deoarece singura 
persoană care știa răspunsul nu mai era acolo. Cât despre cei care 
dispăreau, ei probabil aveau să își țină gura închisă la celălalt capăt al 
timpului. 

Adâncită în gânduri, nu băgasem de seamă murmurul slab de voci 
sau fâșâitul paşilor prin iarbă şi am sărit speriată când am auzit un 
glas vorbind de la câțiva metri depărtare. 

— Dracu” să te ia, Dougal MacKenzie, spunea glasul. Neam sau nu 
cu tine, nu îți datoram asta. 

Glasul era coborât, dar furios. 

— Chiar nu? a spus celălalt glas, uşor amuzat. Eu parcă îmi 
amintesc un anume jurământ, prin care promiteai ascultare. „Atât 
timp cât picioarele mele calcă pe pământul clanului MacKenzie” cred 
că zicea. 

S-a auzit o bufnitură înfundată, ca un picior care lovea pământul. 

— Şi ăsta e pământul clanului MacKenzie, flăcăule. 

— I-am jurat supunere lui Colum, nu ţie. 

Așadar era tânărul Jamie MacTavish, şi aveam voie să ghicesc din 
trei încercări motivul supărării sale. 

— E același lucru, și tu știi asta foarte bine. 

S-a auzit o plesnitură uşoară, ca și cum o palmă ar fi atins un obraz. 

— Supunerea ta este față de căpetenia clanului și în afara castelului 
eu sunt capul, braţele și picioarele lui Colum. 

— Și niciodată n-am văzut un exemplu mai bun în care dreapta nu 
ştie ce face stânga, a venit imediat replica. 

În ciuda amărăciunii din ton, se ghicea o inteligență poznașă 
ascunsă care se bucura de această ciocnire de spirite. 

— Ce crezi că ar spune acum mâna dreaptă dacă ar afla că stânga 
adună aur pentru Stuarzi? 

După o scurtă pauză, s-a auzit vocea lui Dougal: 

— Cei din clanurile MacKenzie și MacBeolain și MacVinich sunt cu 
toții oameni liberi. Nimeni nu îi forțează să dea ceva împotriva voinței 
lor și nimeni nu îi poate opri. Și, cine știe? Poate Colum va da mai 
mult pentru prințul Charles Edward decât toți ceilalți la un loc, la 
sfârșit. 

— Poate, a răspuns vocea profundă. Şi mâine poate să plouă de jos 
în sus. Asta nu înseamnă că o să stau să aştept în capul scărilor cu o 


găleată întoarsă cu susul în jos. 

— Nu? Tu ai mai mult de câștigat dacă urcă un Stuart pe tron decât 
mine, băiete. Dacă rămân englezii, te alegi cu un laţ în jurul gâtului. 
Dacă ţie nu-ți pasă de propria beregată... 

— Beregata mea mă priveşte numai pe mine, l-a întrerupt Jamie 
furios. La fel și spatele meu. 

— Ba mă privește şi pe mine, atât timp cât mergi cu mine, 
flăcăiașule, a răspuns unchiul său pe un ton batjocoritor. Dacă vrei să 
auzi ce are să-ți spună Horrocks, vei face precum ți se poruncește. Și 
foarte cuminte din partea ta; poate ești priceput să mânuiești acul, dar 
nu ai decât o singură cămașă curată. 

S-au auzit un fâșâit, ca și cum cineva s-ar fi ridicat de pe locul lui pe 
o piatră şi un zgomot înfundat de paşi prin iarbă. Doar o singură 
pereche de pași, care totuși mi s-a părut că se apropie. M-am ridicat 
cât de discret am putut și am aruncat o privire precaută peste 
marginea unuia dintre bolovanii în spatele cărora mă ascunsesem. 

Jamie era încă acolo, stând încovoiat pe o piatră la câțiva metri mai 
încolo, cu braţele în jurul genunchilor, cu chipul ascuns. Era aproape 
complet întors cu spatele la mine. Am dat să mă așez la loc, căci nu 
doream să îi tulbur singurătatea, când deodată l-am auzit vorbind. 

— Ştiu că ești acolo, a spus el. Dacă vrei, poți să ieși. 

Din tonul lui am înţeles că îi era indiferent. M-am ridicat și am dat 
să ies dintre pietre când mi-am dat seama că eram îmbrăcată doar în 
cămașă de noapte. Socotind că avea destule griji pe cap ca să nu se 
jeneze de ţinuta mea indecentă, mi-am înfășurat plină de tact pătura 
în jurul meu înainte de a ieși din ascunzătoare. 

M-am așezat aproape de el și m-am sprijinit cu spatele de stâncă, 
privindu-l uşor intimidată. După ce înclinase ușor fruntea când mă 
apropiasem de el, a continuat să mă ignore, complet absorbit de 
propriile gânduri care nu erau foarte plăcute, judecând după 
încruntătura sumbră de pe chip. Un picior bătea fără odihnă piatra pe 
care se așezase și își frământa degetele, împreunându-le, strângându- 
le, apoi desfăcându-le cu o asemenea furie, încât s-au auzit câteva 
pârâituri ușoare ale încheieturilor care pocneau. 

Degetele pocnind mi-au amintit de căpitanul Manson. Ofiţerul care 
aproviziona spitalul de campanie unde lucrasem, căpitanul Manson 
îndura lipsurile, livrările întârziate şi prostiile nesfârșite ale birocraţiei 
militare ca şi cum ar fi fost niște lovituri ale sorții. În mod obișnuit un 
bărbat blând și cu voce plăcută, atunci când era copleșit de frustrare, 
se retrăgea pentru scurtă vreme în biroul său și lovea peretele din 
spatele uşii cu toată forța de care era capabil. Cei care așteptau afară 
în faţa recepției pentru a fi primiți urmăreau cu fascinație cum pereții 
șubrezi se cutremurau sub forța loviturilor. După câteva minute, 
căpitanul Manson ieșea din birou, cu pumnii însângerați, dar din nou 


stăpân pe sine, pentru a face față crizei curente. Până când a fost 
transferat la o altă unitate, peretele din spatele ușii sale era perforat 
cu zeci de găuri de mărimea și forma unui pumn. Privindu-l pe tânărul 
bărbat așezat pe piatră încercând să își disloce propriile degete, mi-am 
amintit fără să vreau de căpitan, în faţa problemelor de aprovizionare 
care nu își găseau rezolvarea. 

— Trebuie să loveşti ceva, i-am spus. 

— Ha? 

Şi-a ridicat privirea, surprins, ca și cum ar fi uitat că mă aflam 
acolo. 

— Trebuie să loveşti ceva, l-am sfătuit. Te vei simți mai bine. 

Buzele i-au tresărit ca și cum ar fi vrut să spună ceva. Fără a scoate 
o vorbă, s-a ridicat de pe piatră și s-a îndreptat hotărât spre un cireş 
care părea destul de robust și i-a aplicat o lovitură teribilă. Găsind 
aparent o ușurare a tensiunii în acest gest, a aplicat cu sete câțiva 
pumni trunchiului tremurător al copacului, stârnind o ploaie de petale 
rozalii care au plutit feeric deasupra capului său. 

Câteva clipe mai târziu, s-a înapoiat sugându-și încheietura care 
sângera. 

— Mulţumesc, a spus el cu un zâmbet pieziș. Poate așa o să reușesc 
să adorm în noaptea asta. 

— Te-ai rănit la mână? M-am ridicat pentru a-l examina, însă a dat 
din cap, ştergându-și ușor pumnul cu cealaltă palmă. 

— Nu, nu e nimic. 

Am rămas amândoi în picioare, învăluiți o clipă într-o tăcere 
stranie. Nu voiam să îi vorbesc despre scena la care asistasem mai 
devreme, nici de cele petrecute la tavernă. 

Am rupt tăcerea, în cele din urmă. 

— Nu ştiam că ești stângaci. 

— Stângaci? Ah, adică mă folosesc mai mult de stânga. Da, așa am 
fost dintotdeauna. Dascălul meu obișnuia să îmi lege stânga la spate, 
să învăţ să scriu cu dreapta. 

— Și poţi? Să scrii cu dreapta? 

El a încuviințat din cap, ducându-și din nou pumnul rănit la gură. 

— Da. Dar îmi dă dureri de cap. 

— Lupţi tot cu stânga? am întrebat, încercând să îi distrag atenţia. 
Cu sabia, vreau să spun. 

În acel moment, nu avea nicio armă cu excepția pumnalului și a 
cuțitului de vânătoare, însă în timpul zilei obișnuia să poarte atât 
sabie, cât și pistoale, la fel ca majoritatea bărbaţilor din convoi. 

— Nu, mânuiesc sabia la fel de bine cu ambele mâini. Un spadasin 
stângaci are un dezavantaj cu o sabie scurtă, pentru că luptă cu stânga 
întoarsă spre duşman și în partea stângă e inima, înţelegi? 

Prea tensionat pentru a sta liniștit, a început să se plimbe cu pași 


mari prin poiana acoperită cu iarbă, făcând gesturi ilustrative cu o 
sabie imaginară. 

— Cu o sabie lungă nu are prea multă importanţă, a spus el. 

Şi-a întins braţele cu palmele împreunate și a descris un arc grațios 
prin aer. 

— De obicei ne folosim ambele braţe, mi-a explicat el. Sau, dacă ești 
suficient de aproape încât să foloseşti doar unul, nu contează prea 
mult pe care dintre ele, pentru că lovești de sus și seceri dușmanul 
prin umăr. Nu prin cap, a adăugat el pe un ton didactic, căci lama 
poate aluneca foarte uşor. Dar, dacă îl tai curat în jgheab, a spus el 
ducându-şi patul palmei la joncțiunea dintre gât și umăr, e mort. Și 
chiar dacă nu e o tăietură curată, omul tot nu va mai fi bun de luptă 
în ziua aia... sau altă dată, probabil, a adăugat. 

Brațul stâng i-a alunecat la centură și a scos pumnalul de parcă ar fi 
turnat apă dintr-un pahar. 

— Acum, pentru a lupta și cu sabia, și cu pumnalul, dacă nu ai un 
targe:3; cu care să îți protejezi braţul cu jungherul, atunci lupţi mai 
mult cu dreapta, atunci ţii sabia scurtă în mâna aia și lovești de jos cu 
pumnalul, dacă lupta e corp la corp. Dar dacă brațul cu jungherul este 
protejat, poţi lovi din ambele părți și poţi să-ţi rotești corpul - s-a lăsat 
în jos şi mi-a arătat —, astfel încât să ţii la distanță tăișul dușmanului și 
să foloseşti jungherul doar în cazul în care pierzi sabia sau nu mai poți 
folosi brațul cu sabia. 

A coborât și a ridicat tăișul jungherului într-o mișcare iute și 
vicleană care s-a oprit la câţiva centimetri de pieptul meu. Fără să 
vreau, am făcut un pas în spate și în aceeași clipă tânărul s-a ridicat și 
şi-a vârât pumnalul în teacă, zâmbindu-mi rușinat. 

— Iartă-mă. M-a luat valul. Nu voiam să te sperii. 

— Eşti extraordinar de agil, am spus, sincer impresionată. Cine te-a 
învățat să lupţi? am întrebat. Cred că ai avut nevoie tot de un profesor 
stângaci să îți explice. 

— Așa este, era tot un luptător stângaci. Cel mai bun pe care l-am 
văzut vreodată. 

A zâmbit scurt, fără urmă de umor. 

— Dougal MacKenzie. 

Florile de cireș îi căzuseră din păr; doar câteva petale rozalii îi mai 
rămăseseră agățate de umeri şi am întins mâna să i le scutur. Cămașa 
îi fusese cusută cu grijă, am remarcat, deși fără îndemânare. Chiar și o 
mică fisură a materialului fusese însăilată. 

— O va face din nou? am întrebat deodată, incapabilă să îmi ţin în 
frâu curiozitatea. 

Jamie a făcut o pauză înainte de a răspunde, însă nu s-a prefăcut a 
nu pricepe întrebarea mea. 

— Ah, da, a răspuns în cele din urmă, aplecându-și capul. În felul 


ăsta va obține ajutorul de care are nevoie. 

— Şi tu îi vei permite? Să te folosească în felul ăsta? 

A privit pe lângă mine, în josul dealului, spre tavernă, acolo unde o 
singură lumină mai sclipea printre crăpăturile bârnelor de lemn. 
Chipul îi era neted și lipsit de expresie ca un zid. 

— Pentru moment. 

Convoiul nostru şi-a continuat periplul. Nu înaintam decât câţiva 
kilometri pe zi, adesea oprindu-ne pentru a-i permite lui Dougal să își 
rezolve treburile la o răscruce de drumuri sau într-o casă, unde câțiva 
arendași se strângeau cu desagile lor de grâne și legăturile în care 
adunaseră cu greu câțiva bănuţi. Totul era înscris în catastife de penița 
ageră a lui Ned Gowan, și chitanțele erau emise, acolo unde era 
nevoie, din tolba lui cu hârtie şi pergament. 

Când ajungeam în câte un cătun sau sătuc suficient de extins încât 
să găsești un han sau o tavernă, Dougal își făcea numărul, cumpăra 
băutură pentru toată lumea, spunea povești, ţinea discursuri și, în cele 
din urmă, dacă socotea că îi poate pica ceva, îl punea pe Jamie să se 
ridice în picioare, să își arate cicatricile. Și alți câțiva bănuţi curgeau 
în tolba ascunsă, bani adunaţi pentru a fi trimiși în Franța, la curtea 
pretendentului. 

Încercam să urmăresc scenele pe măsură ce ele aveau loc, ieșind 
înainte de punctul culminant, crucificările publice nefiind vreodată pe 
gustul meu. Deși reacția inițială la vederea spatelui lui Jamie fusese 
una de milă îngrozită, urmată de izbucniri de invective la adresa 
armatei engleze și a regelui George, adesea se făcea simțită o undă de 
dispreț pe care chiar și eu îl percepeam. O dată am auzit un bărbat 
șoptindu-i în engleză unui prieten: 

— Ce priveliște îngrozitoare, nu-i așa? Iisuse, mai degrabă aș muri 
în propriul meu sânge înainte să-i dau voie unui saxon spălăcit să mă 
folosească în felul ăsta. 

Jamie, care fusese inițial furios şi amărât, devenea tot mai chinuit 
cu fiecare zi ce trecea. Îşi trăgea cămașa peste umeri cât de repede 
putea, evitând întrebările şi mila celor adunați și găsea o scuză pentru 
a părăsi adunarea, evitând pe toată lumea până când încălecam din 
nou a doua zi dimineaţă. 

Punctul critic a fost atins câteva zile mai târziu, într-un sătuc numit 
Tunnaig. De data aceasta, Dougal, cu o mână pe umărul dezgolit al lui 
Jamie, încă mai îndemna mulțimea să dea bani când unul dintre 
privitori, un tânăr mitocan cu niște plete castanii murdare, a făcut o 
remarcă la adresa lui Jamie. Nu am înțeles ce a spus, dar efectul a fost 
instantaneu. Jamie a țâşnit din strânsoarea lui Dougal, aplicându-i o 
lovitură strașnică băiatului în stomac, doborându-l la pământ. 

Învăţam încet să leg câteva cuvinte în galică, deşi nu puteau spune 


că înțelegeam limba. Cu toate acestea, observasem că înțelegeam 
adesea ce se spunea plecând de la atitudinea vorbitorului, fie că 
prindeam sensul cuvintelor sau nu. „Ridică-te și mai spune o dată”, 
arată la fel când e rostit în curtea unei școli, într-o cârciumă sau într-o 
alee de oriunde în lume. La fel și „Ai dreptate, prietene” şi „Pe el, 
băieţi!” 

Jamie a dispărut sub o avalanșă de haine de lucru soioase în timp ce 
masa de taxe a avocatului s-a răsturnat cu o bubuitură sub greutatea 
mocofanului cu plete și a doi dintre tovarășii săi. Privitorii nevinovați 
s-au lipit de pereţii tavernei și s-au pregătit să savureze spectacolul. Eu 
m-am strecurat mai aproape de Ned și de Murtagh, urmărind 
neliniștită masa de trupuri care se luptau. Din când în când mai 
apărea câte o străfulgerare de păr roșcovan din marea de picioare și 
brațe contorsionate. 

— Nu ar trebui să-i sari în ajutor? i-am murmurat lui Murtagh din 
colțul buzelor. 

El m-a privit, surprins de idee. 

— Nu, de ce? 

— Dacă are nevoie de ajutor, o să ne anunțe, a răspuns Ned Gowan, 
de lângă mine, urmărind scena netulburat. 

— Cum ziceţi, am încuviințat, neîncrezătoare. 

Nu eram deloc convinsă că Jamie ar putea striga după ajutor, dacă 
ar avea nevoie; în acel moment era sugrumat de un băiat voinic 
îmbrăcat în straie verzi. Eram convinsă că Dougal va rămâne curând 
fără un exponat de primă mână, însă el nu părea să fie de acord. De 
fapt, niciunul dintre privitori nu părea în vreun fel tulburat de 
vacarmul care se dezlănțuise pe podea la picioarele noastre. Câțiva 
bărbați puneau rămășaguri, însă toată lumea savura în liniște 
divertismentul zilei. 

Spre ușurarea mea, am observat că Rupert a alunecat relaxat spre 
doi bărbați care păreau să vrea să se alăture acțiunii. Când ei au făcut 
un pas spre încăierare, Rupert le-a tăiat calea cu un aer absent, cu 
mâna sprijinită ușor de teaca jungherului. Cei doi s-au dat înapoi, 
hotărând că e mai bine să-i lase pe tovarășii lor să se descurce singuri. 

Sentimentul general părea a fi că trei la unul e o luptă destul de 
echilibrată. Luând în considerare că acel unu era un luptător încercat, 
destul de masiv și evident cuprins de o furie turbată, probabil era 
adevărat. 

Întrecerea a părut să se mai echilibreze când voinicul îmbrăcat în 
verde s-a retras deodată cu sângele șiroindu-i din nas în urma unei 
lovituri de cot bine aplicate. 

Lupta a mai continuat câteva minute, dar a devenit din ce în ce mai 
evident cine va ieşi învingător când un al doilea luptător a căzut pe o 
parte și s-a rostogolit sub o masă, gemând și ținându-se de vintre. 


Jamie și rivalul său de la început încă își mai cărau pumni în mijlocul 
cârciumii, dar cei care pariaseră pe Jamie își colectau deja câștigul. 
Un antebraţ peste trahee, acompaniat de un pumn puternic în rinichi, 
l-a convins pe pletosul bădăran că discreţia e cea mai importantă 
calitate a viteazului. 

Eu am mai adăugat pe lista mea tot mai bogată de cuvinte galice- 
engleze traducerea mentală a „Ajunge, mă dau bătut.” 

Jamie s-a ridicat încet de pe trupul ultimului său adversar în uralele 
mulțimii. Respirând cu dificultate, a dat din cap în semn de mulțumire 
şi s-a apropiat cu pași nesiguri de una din puţinele bănci de lemn care 
nu fusese răsturnată și s-a lăsat greu în jos, cu transpiraţia și sângele 
şiroindu-i, pentru a accepta o halbă de bere din partea cârciumarului. 
Dând-o pe gât pe nerăsuflate, a trântit halba goală pe bancă și s-a 
aplecat înainte cu coatele pe genunchi, abia trăgându-și respiraţia, cu 
cicatricile de pe spate expuse sfidător. 

De data aceasta nu se mai grăbea să își tragă pe el cămașa; în ciuda 
răcorii din tavernă, a rămas pe jumătate despuiat, punându-și cămașa 
doar pentru a ieşi afară când a sosit momentul să caute tabăra pentru 
a se culca. A plecat într-un cor respectuos de noapte bună, arătând 
mai relaxat decât îl văzusem în ultimele zile, în ciuda durerii pe care 
trebuie să o fi simţit din cauza zgârieturilor, tăieturilor și a diverselor 
contuzii. 

— O gleznă luxată, o arcadă tăiată, o buză despicată, un nas spart, 
şase degete zdrobite, un deget mare scrântit, doi dinţi care se clatină. 
Plus contuzii prea multe ca să le mai număr, am oftat eu încheindu-mi 
inventarul. Cum te simţi? 

Eram singuri, în micul adăpost din spatele hanului unde îl dusesem 
pentru a-i acorda primul ajutor. 

— Mă simt bine, a spus el rânjind. 

A dat să se ridice în picioare, dar a rămas țintuit locului la 
jumătatea mișcării, strâmbându-se de durere. 

— În regulă. Poate mă dor niţel coastele. 

— Bineînţeles că te dor. Eşti plin de vânătăi... iarăși. De ce faci 
asemenea lucruri? Din ce Dumnezeu crezi că ești făcut? Din fier? am 
întrebat enervată. 

A rânjit trist, pipăindu-și nasul umflat. 

— Nu, dar mi-aş dori să fiu. 

Am oftat din nou și am apăsat uşor cu degetul în zona mijlocului. 

— Nu cred că sunt fisurate; sunt doar niște zgârieturi. Dar pentru 
orice eventualitate, o să le imobilizez. Stai drept, ridică-ți cămașa și 
ţine braţele întinse în lateral. 

Am început să rup fâșii dintr-un șal vechi pe care îl primisem de la 
nevasta hangiului. Bombănind în barbă despre ghips și alte avantaje 


ale vieţii civilizate, am improvizat un brâu, strângându-l bine și 
prinzându-l cu fibula rotundă de la tartanul său. 

— Nu pot respira, s-a plâns el. 

— Dacă respiri, o să te doară. Nu te mișca. Unde ai învăţat să te baţi 
așa? Tot Dougal te-a învățat? 

— Nu, a rostit și s-a tras înapoi strâmbându-se din pricina oţetului 
cu care îi tamponam sprânceana tăiată. Tatăl meu m-a învăţat. 

— Adevărat? Şi ce era tatăl tău, campionul local la box? 

— Ce e aia „box”? Nu, era fermier. Și crescător de cai. 

Jamie și-a ținut respiraţia în timp ce continuam să îi tamponez cu 
oțet pielea ferfenițită. 

— Când aveam nouă sau zece ani, a spus că el crede că voi fi la fel 
de solid ca neamurile mamei, deci va trebui să învăţ să lupt. 

Acum respira mai ușor și mi-a întins o mână, lăsându-mă să îi aplic 
alifie de gălbenele pe articulațiile pumnului. 

— Mi-a spus: „Dacă eşti mare, jumătate din bărbaţii pe care îi vei 
întâlni se vor teme de tine, iar cealaltă jumătate te vor pune la 
încercare. Doboară-l pe unul și ceilalți te vor lăsa în pace. Dar învață 
să faci asta repede și curat sau te vei bate toată viața.” Așa că mă lua 
în șură și mă trântea în paie până am învăţat să mă apăr. Au! Ustură 
ca naiba! 

— Zgârieturile făcute de unghii sunt păcătoase, am spus, 
tamponându-i de zor pielea gâtului. Mai ales dacă unghiile care te 
zgârie sunt murdare. Și mă îndoiesc că băiatul acela cu plete soioase 
se spală mai des de o dată pe an. Bătaia din seara asta nu a fost chiar 
„rapidă şi curată”, dar a fost impresionantă. Tatăl tău trebuie să fie 
mândru de tine. 

Vorbisem cu o undă de sarcasm și am fost surprinsă văzând o umbră 
întunecându-i fața. 

— Tatăl meu a murit, a răspuns el sec. 

— Îmi pare rău. 

Am terminat tamponarea, apoi am adăugat încet: 

— Dar am fost sinceră. Tatăl tău ar fi mândru de tine. 

Nu a răspuns, dar mi-a zâmbit. Deodată mi s-a părut foarte tânăr și 
m-am întrebat câți ani are. Eram pe punctul de a-l întreba, când o tuse 
din spate ne-a anunțat sosirea unui musafir în şopron. 

Era bărbatul mărunţel și vânos pe care îl chema Murtagh. A cercetat 
coastele înfășurate ale lui Jamie cu o privire amuzată și a azvârlit în 
sus o traistă mică din piele. Jamie a ridicat o mână mare și a prins-o 
uşor cu un clinchet slab. 

— Ce e asta? a întrebat el. 

Murtagh a ridicat o sprânceană, nedumerit. 

— Partea ta de câștig, ce altceva? 

Jamie a dat din cap și a dat să îi arunce înapoi punga cu bani. 


— Eu n-am pus niciun rămășag. 

Murtagh a ridicat o mână, oprindu-l. 

— Tu ai făcut treaba. În acest moment ești eroul serii, cel puţin în 
ochii celor care au ținut cu tine. 

— Mai puţin în ochii lui Dougal, presupun, am intervenit eu. 

Murtagh era unul din acei bărbați care par mereu niţel surprinși 
când află că femeile au glas, însă de data asta a încuviinţat din cap cu 
un aer destul de politicos. 

— Așa-i. Dar nu cred că ar trebui să te afecteze prea tare, i-a spus 
lui Jamie. 

— Nu? 

Cei doi bărbați au schimbat iute priviri al căror înţeles mi-a scăpat. 
Jamie a fluierat ușor printre dinţi, dând din cap ca pentru sine. 

— Când? a întrebat el. 

— Într-o săptămână. Zece zile, poate. Lângă un loc care se numește 
Lag Cruime. Ştii unde? 

Jamie a dat din nou din cap, arătând atât de mulțumit cum nu îl 
mai văzusem de multă vreme. 

— Știu unde e. 

Mi-am plimbat privirea de la chipul unuia la al celuilalt, amândouă 
impenetrabile și tăinuitoare. Așadar, Murtagh aflase ceva. Ceva care 
avea legătură cu misteriosul „Horrocks” poate? Am ridicat din umeri. 
Oricare ar fi fost motivul, se părea că zilele lui Jamie pe post de 
exponat se apropiau de sfârşit. 

— Presupun că Dougal poate oricând să danseze step, dacă vrea să 
facă un ban, am spus. 

— Poftim? 

Privirile enigmatice s-au transformat în unele uimite. 

— Nu contează. Noapte bună. 

Mi-am luat cutia cu leacuri și am plecat și eu la culcare. 


12. COMANDANTUL 
GARNIZOANEI 


Ne apropiam de Fortul William și începeam să mă gândesc serios la 
planul meu de acțiune îndată ce aveam să ajungem la destinație. 

Totul depindea, am socotit eu, de cum avea să reacționeze 
comandantul garnizoanei. Dacă el credea că eram o doamnă aflată la 
ananghie, îmi putea pune la dispoziţie o escortă temporară spre coastă 
şi îmbarcarea spre Franţa, unde era evident că voiam să ajung. 

Dar putea să fie circumspect în privința mea, dacă apăream în 


compania celor din clanul MacKenzie. Cu toate acestea, eu nu eram 
scoțiancă, așa că nu avea cum să creadă că eram vreun soi de spion. 
Aceasta era evident părerea lui Dougal și a lui Colum -— că eram spion 
englez. 

Ceea că m-a făcut să mă întreb ce puteam să spionez. Păi, probabil, 
acțiunile nepatriotice; una din ele fiind categoric strângerea de bani în 
sprijinul prințului Charles Edward Stuart, pretendentul la tron. 

Dar în acest caz, de ce îmi îngăduise Dougal să fiu martoră la așa 
ceva? Putea foarte ușor să mă fi trimis afară înainte de acea parte a 
celor întâmplate. Desigur, vorbiseră mai mult în galică, am 
argumentat în sinea mea. 

Dar poate tocmai asta era ideea. Îmi aminteam sclipirea stranie din 
ochii lui Dougal când îmi spusese „Credeam că nu înţelegi galica?” 
Poate fusese un test, pentru a-și da seama dacă eram cu adevărat 
neştiutoare. Căci un spion englez nu ar fi fost trimis în inima 
Highlands incapabil să vorbească cu mai bine de jumătate din 
locuitori. 

Însă nu, conversaţia pe care o surprinsesem între Jamie și Dougal 
părea să indice că Dougal era într-adevăr iacobit, deşi, din câte 
înţelesesem eu, Colum nu era... încă. 

Capul a început să îmi bâzâie din pricina acestor supoziții și m-am 
bucurat să văd că ne apropiam de un sat destul de bine dezvoltat. Asta 
însemna că vom găsi un han bun și o cină decentă. 

Hanul era într-adevăr primitor, după standardele cu care începusem 
să mă acomodez. În ciuda faptului că patul era, după toate aparențele, 
făcut pentru pitici — și aceia înţepaţi de purici — cel puţin se afla într-o 
cameră în adevăratul sens al cuvântului. În câteva din hanurile mai 
mici dormisem pe o banchetă de lemn în sala comună, înconjurată de 
trupurile bărbaţilor care sforăiau și de umbrele cocoșate ale siluetelor 
învelite în tartane. 

De obicei adormeam imediat, indiferent de condițiile de somn, 
epuizată după o zi petrecută în șa și o seară de politică ascultându-l pe 
Dougal. Cu toate acestea, în prima seară petrecută la un han, 
Trămăsesem trează jumătate de ceas, fascinată de varietatea 
remarcabilă a zgomotelor pe care le putea produce aparatul respirator 
al bărbaţilor. Un întreg dormitor plin cu infirmiere nici nu se 
compara. 

Mi-am dat seama, ascultând corul, că bărbaţii din salonul de spital 
sforăiau foarte rar. Respirau greu, asta da. Horcăiau, uneori gemeau și 
alteori suspinau sau chiar ţipau în somn. Dar nu se puteau compara cu 
gălăgia asta sănătoasă. Poate pentru că cei răniți sau bolnavi nu 
ajungeau să doarmă atât de profund încât să se relaxeze într-un 
asemenea sforăit. 

Dacă observaţiile mele erau corecte, atunci tovarășii mei erau în cea 


mai bună formă. Trupurile întinse fără grijă, chipurile relaxate, 
strălucind în lumina flăcărilor din cămin erau semne evidente ale 
acestei forme. Abandonul absolut al somnului lor pe scândurile tari 
satisfăcea un apetit la fel de sănătos precum cel cu care înfulecau cina. 
Legănată de sunetele din jurul meu, îmi trăsesem mantia de călătorie 
peste umeri și mă dusesem să mă culc la rândul meu. 

Prin comparație, m-am trezit simțindu-mă niţel stingheră în 
splendoarea solitară a mansardei mele înghesuite și puturoase. Deși 
scosesem cearșafurile și bătusem salteaua pentru a alunga colocatarii 
nedoriți, nu reușeam să adorm, atât de întunecată și de tăcută părea să 
fie camera în jurul meu după ce suflasem în lumânare. 

Auzeam câteva ecouri slabe din camera comună cu două etaje mai 
jos și o scurtă succesiune de zgomote și pași, care nu au făcut altceva 
decât să îmi accentueze şi mai mult starea de izolare. Era pentru 
prima dată când fusesem lăsată complet singură de la sosirea mea la 
castel și nu eram deloc sigură că îmi plăcea. 

Pluteam agitată între somn și realitate când urechile mele au prins 
un scârțâit de podele pe coridor care nu prevestea nimic bun. Pasul 
era rar și șovăitor, de parcă intrusul ar fi ezitat în drumul său, atent la 
fiecare zgomot pe care îl făcea la fiecare pas. M-am ridicat în capul 
oaselor, pipăind după lumânarea și amnarul de lângă pat. 

Mâna mea, căutând orbește, a lovit amnarul, răsturnându-l la podea 
cu o bufnitură surdă. Am îngheţat, la fel ca și pașii de pe coridor. 

S-a auzit o ușoară zgrepțănătură, ca și cum cineva căuta ivărul. 
Ştiam că ușa nu era încuiată; deși era prevăzută cu urechi pentru bară, 
îl căutasem în zadar înainte de a mă băga în pat. Am apucat suportul, 
am smuls din el capătul lumânării și am alunecat jos din pat încercând 
să fac cât mai puţin zgomot, strângând în mâini ceramica grea. 

Ușa a scârţâit ușor din balamale și s-a deschis. Singura fereastră a 
camerei era bine închisă pentru a împiedica să intre vântul și lumina; 
cu toate acestea, am reușit să disting silueta ștearsă când s-a deschis 
ușa. Umbra a crescut, apoi, spre uimirea mea, s-a micșorat și a 
dispărut, închizând la loc ușa. Totul a fost din nou învăluit în tăcere. 

Am rămas lipită de perete o vreme care mi s-a părut o veșnicie, 
ținându-mi respirația și încercând să disting ce se petrece printre 
bubuiturile inimii care îmi răsunau în urechi. În cele din urmă, m-am 
îndreptat spre ușă, înconjurând cu grijă camera pe lângă perete, 
gândind că scândurile podelei trebuie să fie mai solide pe acolo. 
Întindeam piciorul la fiecare pas, lăsându-mi treptat greutatea pe el, 
oprindu-mă apoi și căutând șanțul dintre două scânduri din podea, 
înainte de a pune celălalt picior în față. 

Când am ajuns la ușă, m-am oprit, cu urechea lipită de tăbliile 
subțiri, cu mâinile întinse îmbrăţișând cadrul, în gardă în cazul în care 
cineva ar da buzna înăuntru. Mi s-a părut că am auzit niște sunete 


foarte discrete, însă nu eram sigură. Erau doar sunetele bărbaţilor de 
jos sau era respiraţia înăbușită a cuiva de cealaltă parte a ușii? 

Adrenalina, pompată constant în sistem, îmi provoca o uşoară stare 
de greață. Plictisită în cele din urmă de această pândă absurdă, am 
strâns zdravăn suportul de lumânare și, trăgând ușa cu putere, am 
sărit în coridor. 

Am „sărit” e mult spus; de fapt am făcut doi pași, mi-am prins 
picioarele în ceva moale și am căzut cât eram de lungă pe jos, 
zdrobindu-mi palmele și lovindu-mă tare cu capul de ceva solid. 

M-am ridicat, strângându-mi capul cu amândouă mâinile, fără să-mi 
pese câtuși de puţin că puteam fi ucisă în orice clipă. 

Persoana peste care căzusem înjura înfundat. Prin ceața durerii, 
eram vag conștientă că individul (presupuneam, după mărime și 
mirosul de transpirație, că era bărbat) se ridicase în picioare și căuta 
pe bâjbâite cu palmele după obloanele de pe peretele de deasupra 
noastră. 

O pală neașteptată de aer proaspăt m-a făcut să tresar și să închid 
ochii. Când i-am deschis, era suficientă lumină de la cerul nopții 
pentru a vedea chipul intrusului. 

— Ce cauţi aici? am întrebat furioasă. 

În același timp, Jamie a întrebat tot pe un ton acuzator: 

— Cât cântăreșşti, englezoaico? 

Încă ușor ameţită, am răspuns imediat: 

— Șaizeci și trei de kilograme. 

Apoi mi-a venit în minte să întreb de ce. 

— Pentru că mi-ai zdrobit ficatul, a zis el, pipăindu-și precaut zona 
afectată. Fără să mai spun că m-ai speriat de moarte. 

A întins braţul și m-a ridicat în picioare. 

— Eşti teafără? 

— Nu, m-am lovit la cap. 

Frecându-mi cucuiul, am aruncat o privire ameţită în jurul 
coridorului gol. 

— De ce m-am lovit? am întrebat. 

— De capul meu, a răspuns el, destul de enervat după cum mi s-a 
părut. 

— Așa îţi trebuie, am replicat țâfnoasă. Ce căutai aici, furișându-te 
pe lângă ușa mea? 

Mi-a aruncat o privire acră. 

— Nu mă „furișam”, Doamne fereşte. Dormeam... sau încercam să 
dorm. 

Și-a dus mâna la tâmplă, pipăind cucuiul care începea să se ridice. 

— Să dormi? Aici? 

Am privit într-o parte și în alta a coridorului pustiu, rece și murdar 
cu exagerată mirare. 


— Îţi alegi din cele mai bizare locuri în care să dormi; mai întâi prin 
grajduri, acum aici. 

— Poate te-ar interesa să afli că niște dragoni englezi s-au oprit în 
cârciuma de sub noi, m-a informat el rece. Sunt niţel cam amețiţi și s- 
au gândit să se distreze cu două localnice. Dar cum nu sunt decât două 
femei şi cinci bărbaţi, unii dintre soldați păreau tentaţi să se 
aventureze la etaj în căutare de... ă-ă... partenere. M-am gândit că nu- 
ți dorești o asemenea atenție. 

Şi-a aruncat din nou peste umeri tartanul și s-a întors în direcția 
scărilor. 

— Dacă m-am înșelat, atunci să fiu iertat. Nu aveam intenția să îți 
tulbur somnul. Noapte bună. 

— Stai puţin. 

S-a oprit, dar nu s-a întors, obligându-mă pe mine să mă apropii. M- 
a privit politicos, dar distant. 

— Mulţumesc, am spus. A fost foarte frumos din partea ta. Și îmi cer 
scuze că am căzut peste tine. 

La auzul vorbelor mele a zâmbit, masca distantă de pe chip fiind 
înlocuită imediat de expresia veselă cu care eram obișnuită. 

— Nu face nimic, englezoaico, a spus el. Imediat cum îmi trece 
durerea de cap și mi se sudează coasta pe care mi-ai rupt-o, sunt ca 
nou. 

S-a întors şi a deschis ușa camerei mele, care se trântise în urma 
mea când căzusem, deoarece, după toate aparențele, constructorul nu 
folosise firul cu plumb. În tot hanul nu întâlneai niciun unghi drept. 

— Acum întoarce-te în pat, a sugerat el. Eu o să stau aici. 

Am privit în jos spre podea. În afară de răceala și duritatea ei 
inerentă, scândurile din stejar erau pline de expectoraţii, salivă alte 
forme de murdărie pe care nu doream să le cercetez îndeaproape. 
Hanul fusese construit în 1732, evident era data celei mai recente 
curățenii generale. 

— Nu poți dormi aici, am spus. Vino înăuntru, cel puţin podeaua 
din cameră nu e atât de mizerabilă. 

Jamie a îngheţat, cu mâna pe tocul ușii. 

— Adică să dorm în aceeași cameră cu dumneata? a întrebat el, 
părând de-a dreptul șocat. N-aș putea face una ca asta! Reputația 
dumitale ar fi distrusă! 

Şi vorbea cât se poate de serios. Am început să râd, dar pe urmă am 
încercat să îmi maschez hohotele cu o tuse diplomată. Ţinând cont de 
exigenţele călătoriei, înghesuiala din hanuri și primitivismul, dacă nu 
chiar de lipsa completă de facilități sanitare, eram atât de obișnuită 
fizic cu aceşti bărbaţi, inclusiv cu Jamie, încât am găsit cavalerismul 
lui puritan absolut ilar. 

— Ai mai dormit în aceeași cameră cu mine și înainte, am observat 


eu când m-am mai liniștit puţin. Tu și încă alți douăzeci de bărbați. 

— Dar nu e același lucru! a spus el bâlbâindu-se. Atunci era o sală 
comună și... 

S-a oprit, parcă lovit de un gând teribil. 

— Sper că nu ai crezut că am sugerat ceva nepotrivit! a exclamat el 
agitat. Te asigur că eu nu... 

— Nu, nu. Deloc, m-am grăbit să îl reasigur că nu mă ofensase. 

Văzând că nu îl puteam îndupleca, am insistat ca măcar să doarmă 
pe păturile de pe patul meu. În cele din urmă a acceptat fără tragere 
de inimă, şi numai după ce l-am asigurat de câteva ori că eu nu aveam 
nevoie de ele și că intenționam să dorm acoperită ca de obicei cu 
mantia mea groasă de călătorie. Am încercat să îi mulțumesc din nou, 
când m-am oprit lângă patul improvizat înainte de a mă întoarce în 
sanctuarul meu fetid, dar mi-a oprit mulțumirile cu un gest amabil. 

— Nu sunt aici doar din bunăvoință dezinteresată, dacă mă înţelegi, 
a remarcat el. Nici eu nu prea vreau să dau ochii cu ei. 

Uitasem că el avea propriile lui motive pentru a se ține departe de 
soldaţii englezi. Cu toate acestea, nu am putut să nu mă gândesc că ar 
fi fost mai sigur, dacă nu mai confortabil, să își fi găsit un culcuş în 
grajdurile calde şi aerisite ale hanului, decât pe podeaua murdară din 
fața ușii mele. 

— Dar dacă urcă cineva aici, am protestat eu, te va găsi. 

Jamie a întins braţul lung, a apucat oblonul deschis și l-a tras. 
Coridorul s-a cufundat în beznă și el nu părea decât o masă întunecată 
fără formă. 

— Nu mi se vede fața, m-a asigurat el. Și în starea în care sunt ei 
acum, nici numele meu nu le-ar spune nimic, chiar dacă l-aș spune pe 
cel adevărat. Ceea ce nu intenționez să fac. 

— Adevărat, am răspuns, sceptică. Dar nu s-ar întreba ce cauţi aici 
în întuneric? 

Nu îi puteam vedea chipul, însă după ton am dedus că zâmbea. 

— Nu, englezoaico. Ar crede doar că îmi aștept rândul. 

Am început să râd și am intrat în cameră. M-am încovrigat și am 
adormit minunându-mă de mintea întortocheată a lui Jamie care 
putea face asemenea glume deocheate, deşi se speriase la gândul de a 
dormi în aceeaşi cameră cu mine. 

Când m-am trezit, Jamie plecase. Coborând la micul dejun, m-am 
întâlnit la baza scărilor cu Dougal, care mă aștepta. 

— Mănâncă repede, domniță, mi-a spus el. Noi doi o să mergem 
călare la Brockton. 

A refuzat să îmi spună mai multe, însă mi s-a părut niţel neliniștit. 
Am mâncat în grabă și curând mergeam la trap prin ceața dimineții 
încă adormite. Păsările cântau de zor în tufărișuri și aerul blând purta 


promisiunea unei zile calde de vară. 

— Cu cine urmează să ne întâlnim? am întrebat. Ai putea să îmi 
spui. Căci, dacă nu știu, voi fi surprinsă și, dacă știu, sunt destul de 
inteligentă încât să mă prefac a fi surprinsă. 

Dougal a ridicat o sprânceană spre mine, chibzuind, dar în cele din 
urmă a decis că argumentul meu era solid. 

— Cu comandantul garnizoanei din Fortul William, a spus el. 

Am fost de-a dreptul șocată. Nu eram pregătită pentru o astfel de 
întâlnire. Crezusem că mai aveam trei zile până să ajungem acolo. 

— Dar suntem încă departe de Fortul William! am exclamat. 

— Mmmhmmm. 

Se pare că acest comandant de garnizoană era un bărbat energic, 
căruia nu îi plăcea să stea acasă, îngrijind de garnizoana lui, ci mai 
degrabă să cutreiere ţinuturile însoțit de un pluton de dragoni. 
Soldaţii care poposiseră cu o seară în urmă la hanul nostru erau unii 
dintre ei și îi spuseseră lui Dougal că în aceste zile comandantul lor 
era găzduit la hanul din Brockton. 

Vestea generase o problemă și mi-am petrecut restul călătoriei în 
tăcere, analizând-o. Contasem pe faptul că mă voi putea îndepărta de 
Dougal în Fortul William, care, credeam eu, se afla la o zi distanță de 
dealul de la Craigh na Dun. Chiar nepregătită pentru a dormi sub 
cerul liber și fără mâncare și alte provizii, socotisem că voi putea 
străbate distanța singură, pentru a-mi găsi calea spre cercul de pietre. 
Cât despre ce avea să se petreacă acolo... păi, nu aveam să aflu până 
când nu ajungeam. 

Dar această întorsătură a situaţiei îmi dăduse planurile peste cap. 
Dacă mă despărțeam de Dougal aici, lucru deloc imposibil, eram la o 
depărtare de patru zile de deal, în loc de una. Și nu aveam suficientă 
încredere în simțul meu de orientare, fără a mai pune la socoteală 
rezistența mea fizică, pentru a risca o călătorie singură, la pas, printre 
stâncile și mlaștinile sălbatice. Ultimele săptămâni de călătorie în 
condiții aspre mă făcuseră să privesc cu teamă respectuoasă stâncile 
crestate și pârâiașşele repezi ale Highlands, fără a mai pune la 
socoteală fiarele sălbatice care cutreierau pădurile. Nu voiam să dau 
nas în nas cu un porc mistreţ, de exemplu, în vreo vâlcea pustie. 

Pe la jumătatea dimineții am ajuns în Brockton. Ceaţa se ridicase și 
soarele strălucea vesel, dându-mi o dispoziție optimistă. Poate că totul 
avea să fie simplu și voi reuși să îl conving pe comandant să îmi dea o 
mică escortă care să mă conducă până la dealul de la Craigh na Dun. 

Înţelegeam de ce comandantul alesese Brocktonul pentru a-și stabili 
temporar cartierul general. Satul era suficient de mare încât să aibă 
două hanuri, unul dintre ele o construcție impozantă de trei caturi și 
un grajd. Acolo ne-am oprit, dând caii în grija unui argat, care se 
mișca atât de încet, încât părea fosilizat. Abia reuşise să ajungă până 


la grajd când noi am intrat în han și Dougal i-a cerut hangiului să ne 
aducă ceva de băut. 

Eu am rămas jos, contemplând o farfurie cu niște turte de ovăz cu 
un aspect ușor obosit, în timp ce Dougal a urcat scările până în 
sanctuarul comandantului. Mă simţeam uşor speriată văzându-l că 
pleacă. În cârciumă erau câţiva soldaţi englezi care mă măsurau cu 
priviri nedumerite, vorbind între ei cu glasuri coborâte. După o lună 
petrecută printre scoțienii clanului MacKenzie, prezența dragonilor 
englezi îmi dădea o stare de nervozitate inexplicabilă. Mi-am spus că 
eram stupidă. La urma urmelor, ei erau concetățenii mei, indiferent în 
care epocă. 

Cu toate acestea, m-am trezit ducând dorul companiei simpaticului 
avocat mărunţel și familiarității plăcute a lui Jamie cum-l-o-mai-fi- 
chemând. Mă gândeam cu o ușoară strângere de inimă că nu avusesem 
ocazia să îmi iau adio de la nimeni înainte de a pleca în acea 
dimineață, când l-am auzit pe Dougal strigându-mă de pe treptele din 
spatele meu. Stătea în capul scărilor, făcându-mi semn să urc. 

Mi s-a părut cumva mai întunecat decât de obicei, stând într-o parte 
fără a-mi adresa o vorbă, făcându-mi doar semn cu mâna să intru în 
cameră. Comandantul garnizoanei stătea în picioare lângă o fereastră 
deschisă, silueta lui suplă și dreaptă fiind conturată de lumina 
soarelui. Când m-a văzut, a scos un hohot scurt de râs. 

— Da, mă gândeam eu. Trebuia să fii dumneata, din descrierea lui 
MacKenzie. 

Uşa s-a închis în spatele meu și m-am trezit singură față în față cu 
Jonathan Randall, căpitan al Regimentului al Optulea de Dragoni al 
Maiestății Sale. 

De data aceasta era îmbrăcat într-o uniformă curată, în roșu și 
cafeniu, cu ciorapi cu margini de dantelă și perucă pudrată, cu bucle 
perfect ondulate. Însă chipul îi era același — al lui Frank. Mi s-a tăiat 
răsuflarea. De data aceasta, însă, am observat ridurile fine de cruzime 
din jurul buzelor și aerul de aroganță din felul în care își ținea umerii 
drepți. Cu toate acestea, mi-a zâmbit binevoitor și m-a invitat să iau 
loc. Camera era mobilată simplu, doar cu un birou și un scaun, o masă 
lungă din lemn de brad și câteva scaune. Căpitanul Randall i-a făcut 
semn unui caporal tânăr care stătea în poziție de drepți lângă ușă și o 
cană de bere a fost turnată stângaci și așezată în fața mea. 

Căpitanul i-a făcut semn caporalului să se retragă și și-a turnat 
singur bere, apoi s-a lăsat grațios pe un scaun în fața mea la masă. 

— Așa, a spus el binedispus. Ce-ar fi să începi prin a-mi povesti cine 
ești și cum ai ajuns aici? 

Neavând cale de scăpare, i-am îndrugat aceeași poveste pe care i-o 
servisem şi lui Colum, lăsând deoparte referințele mai puţin 
politicoase la propriul său comportament, despre care oricum știa. Nu 


ştiam cât îi povestise Dougal și nu doream să risc să cad în vreo 
capcană. 

Căpitanul a ascultat recitalul meu cu un aer politicos, însă sceptic. 
El s-a străduit chiar mai puţin decât Colum să își mascheze 
neîncrederea. S-a legănat pe scaun, cumpănind. 

— Oxfordshire, spui? Din câte știu eu, în Oxfordshire nu e nicio 
familie Beauchamp. 

— De unde știi dumneata? am replicat. Familia dumitale e din 
Sussex. 

Ochii i s-au lărgit de surpriză. Mai bine mi-aş fi mușcat limba. 

— Şi aș putea să te întreb de unde ştii asta? m-a chestionat el. 

— Ă-ă... din felul cum vorbeşti. Da, accentul te trădează, am 
răspuns în grabă. Este evident din Sussex. 

Sprâncenele întunecate frumos arcuite s-au ridicat, aproape 
atingând buclele perucii. 

— Nici profesorii mei și nici părinţii nu ar fi deosebit de încântați să 
audă că vorbirea mea reflectă atât de limpede locurile natale, doamnă, 
a răspuns el fără umor. S-au chinuit și au cheltuit o sumă importantă 
de bani pentru a remedia acest neajuns. Dar, dacă tot observ că avem 
printre noi un asemenea expert în lingvistică regională, a rostit 
întorcându-se spre bărbatul ce stătea în picioare lângă perete, poate 
eşti atât de bună să identifici şi locul de baștină al caporalului meu. 
Caporal Hawkins, fă-mi plăcerea și recită ceva. Orice! a adăugat, 
văzând confuzia de pe chipul bărbatului. Poate niște versuri populare? 

Caporalul, un tânăr cu un aer stupid, obraji bucălați și umeri lați, şi- 
a rotit speriat privirea prin cameră în căutare de inspiraţie, apoi s-a 
concentrat și a început să recite: 


Meg, vecina mea nurlie 
Mi-a luat hainele să-mi spele 
Dar când nu le-a mai adus 
Am dat-o cu cracii-n sus. 


— Ă-ă, cred că ajunge, caporale, mulțumesc. 

Randall l-a concediat cu un gest al mâinii și caporalul s-a retras 
lângă perete, cu transpiraţia șiroindu-i pe obraji. 

— Ei? s-a întors spre mine Randall, cu o privire întrebătoare. 

— Hmmm, Cheshire, am încercat eu să ghicesc. 

— Aproape. Lancashire. 

M-a cercetat cu ochii mijiți. Împreunându-şi palmele la spate, s-a 
îndreptat spre fereastră și a privit afară. „Să vadă dacă Dougal și-a 
adus vreun om cu el?” m-am întrebat. 

S-a întors brusc pe călcâie, întrebându-mă fără veste: 

— Parlez-vous français? 


— Très bien, am răspuns prompt. Și ce-i cu asta? 

Aplecându-și capul într-o parte, m-a măsurat atent cu privirea. 

— Prost să fiu să cred că ești franțuzoaică, a spus el, ca pentru sine. 
Ai putea fi, presupun, dar încă n-am întâlnit vreun franțuz care să știe 
diferența dintre accentul unuia din Londra și cel al unuia din 
Cornwall. 

Degetele cu manichiură impecabilă băteau darabana în lemnul 
mesei. 

— Care e numele dumitale de fată, doamnă Beauchamp? 

— Uite ce e, domnule căpitan, am spus zâmbind cât mai fermecător, 
oricât de distractiv ar fi să joc cu dumneata „Douăzeci de întrebări”, 
aş dori să trecem peste aceste introduceri și să vorbim despre un 
aranjament pentru a-mi putea continua călătoria. Am întârziat şi așa 
destul de mult și... 

— Nu te ajută cu nimic dacă adopţi o atitudine frivolă, doamnă, m-a 
întrerupt el, îngustându-și ochii. 

Văzusem asta la Frank atunci când nu îi convenea ceva și am simţit 
că mi se moaie genunchii. Mi-am pus mâinile în şolduri și mi-am făcut 
curaj. 

— Nu am ce să ajut, am răspuns, cu toată îndrăzneala de care eram 
capabilă. Nu aștept nimic de la dumneata, de la garnizoana dumitale 
sau de la clanul MacKenzie. Tot ce îmi doresc este să mi se permită să 
îmi continui liniștită călătoria. Şi nu văd niciun motiv pentru care 
dumneata să ai ceva împotrivă. 

Căpitanul Randall m-a străpuns cu privirea, cu buzele strânse de 
indignare. 

— Ah, nu vezi? Păi, doamnă, ia pune-te pentru o clipă în locul meu 
şi poate vei vedea mai bine ce aş putea avea eu împotrivă. În urmă cu 
o lună, eram, împreună cu oamenii mei, pe urmele unei bande de 
tâlhari scoțieni neidentificați care dispăruseră împreună cu o cireadă 
mică de vite de la o fermă din apropierea graniței când... 

— Ah, deci asta făceau! am exclamat. Chiar mă întrebam, am 
adăugat neconvingător. 

Căpitanul Randall a pufnit enervat, apoi și-a înghiţit replica și a 
hotărât că e mai bine să își continue povestirea. 

— În toiul acestei urmăriri în numele legii, a reluat el, cu un ton 
măsurat, am întâlnit o englezoaică îmbrăcată sumar - într-un loc unde 
nu ar avea ce să caute nicio englezoaică, nici măcar cu escorta 
potrivită — care a refuzat să răspundă întrebărilor mele, care m-a 
atacat... 

— Dumneata m-ai atacat primul! am replicat enervată. 

— Al cărei complice m-a atacat mișelește, lăsându-mă în stare de 
inconștienţă și care a fugit de la locul faptei, evident cu ajutorul cuiva. 
Oamenii mei au cercetat zona cât se poate de atent, te asigur, doamnă, 


şi nu au găsit nici urmă din servitorul dumitale ucis, sau din bagajele 
dumitale furate ori din rochia de care ai fost despuiată, nici cel mai 
mic semn de adevăr din întreaga dumitale poveste! 

— Da? am rostit, slab. 

— Exact. Ba, mai mult, nu a existat niciun raport în ultimele patru 
luni despre existența vreunor bandiți în acea zonă. Iar acum, doamnă, 
dumneata apari în compania căpeteniei de război a clanului 
MacKenzie, care îmi spune că fratele său Colum e convins că ești spion 
şi că probabil spionezi pentru mine! 

— Păi, şi nu sunt, nu-i așa? am răspuns, rezonabil. Cel puțin am 
stabilit că nu sunt spionul dumitale. 

— Da, am stabilit, a răspuns el cu o răbdare exagerată. Dar ce nu 
ştiu eu este cine dracu” ești! Dar intenționez să aflu, doamnă, și nu am 
nicio îndoială că voi găsi un răspuns. Sunt comandantul acestei 
garnizoane. Și în această calitate, am puterea de a lua anumite măsuri 
pentru a mă asigura că în zonă nu există trădători, spioni și alte 
persoane al căror comportament eu îl consider suspect. Și sunt foarte 
pregătit să iau asemenea măsuri, doamnă. 

— Și care ar fi aceste măsuri? am întrebat. 

Sincer doream să le aflu, deşi cred că tonul întrebării mele trebuie 
să fi sunat mai degrabă sfidător. S-a ridicat şi m-a privit de sus 
gânditor o clipă, apoi a ocolit masa, a întins braţul și m-a ridicat în 
picioare. 

— Caporal Hawkins, a spus, cu privirea aţintită încă spre mine, voi 
avea nevoie de ajutorul tău pentru câteva momente. 

Tânărul de lângă perete părea profund neliniștit, însă a făcut câțiva 
pași spre noi. 

— Stai în spatele doamnei, te rog, i-a ordonat Randall cu o voce 
plictisită. Şi ţine-o strâns de coate. 

Şi-a retras braţul și m-a lovit cu putere în stomac. 

Nu am scos niciun sunet, căci nu mai aveam aer. Am rămas 
ghemuită pe podea, luptându-mă să respir. Dincolo de durerea 
propriu-zisă a loviturii, care începea să se facă simțită, împreună cu 
un val ameţitor de greață, eram peste măsură de uluită. În tot decursul 
vieții mele, destul de aventuroase, nimeni nu mă mai lovise vreodată 
cu intenție. Căpitanul Randall s-a lăsat pe vine în fața mea. Peruca îi 
era uşor dată într-o parte, însă dincolo de asta și de o anumită sclipire 
a ochilor, nu se schimbase nimic din eleganța sa controlată. 

— Sper că nu porți un copil în pântece, doamnă, a spus el pe un ton 
degajat, căci mă tem că îl vei pierde foarte curând. 

Am început să scot un fel de șuierat răgușit, pe măsură ce primele 
înghițituri de oxigen își găseau dureros calea de-a lungul traheii. M- 
am ridicat în palme și genunchi și m-am sprijinit tremurat de 
marginea mesei. Caporalul, aruncând o privire speriată spre căpitan, s- 


a aplecat să mă ajute să mă ridic. 

Valuri de întuneric păreau să scalde încăperea. M-am lăsat greu pe 
scaun și am închis ochii. 

— Uită-te la mine. 

Vocea era blândă și calmă, de parcă voia să îmi ofere o cană de ceai. 
Am deschis ochii și l-am privit prin ceața subțire. Mâinile îi erau 
aşezate pe coapsele înveșmântate în pantalonii cu o croială 
impecabilă. 

— Vrei să îmi spui ceva acum, doamnă? a întrebat el. 

— Ți s-a strâmbat peruca, am răspuns și am închis din nou ochii. 


13. ANUNȚAREA UNEI CĂSĂTORII 


M-am așezat la o masă din cârciuma de jos, cu privirea pironită într- 
o cană cu lapte, luptându-mă cu valurile de greață. 

Dougal aruncase o privire spre mine când coboram, ajutată de 
tânărul caporal solid, și a trecut înfuriat pe lângă mine, urcând în 
camera lui Randall. Podelele și ușile hanului erau solide și trainic 
lucrate, însă tot auzeam vocile ridicate de la etaj. 

Am ridicat cana cu lapte, însă mâinile îmi tremurau prea tare pentru 
a putea bea. 

Efectele fizice ale loviturii începeau să treacă, însă nu și șocul pe 
care aceasta mi-l provocase. Știam că acest bărbat nu era soțul meu, 
dar asemănarea era atât de puternică și obiceiurile mele atât de adânc 
înrădăcinate, încât fusesem gata să mă încred în el și îi vorbisem ca și 
cum aș fi discutat cu Frank, așteptând din partea lui măcar politețe, 
dacă nu simpatie. Iar starea de rău de acum fusese provocată de atacul 
lui hain care îmi alungase brusc toate acele sentimente. 

Îmi provocase rău, dar și teamă. Îi văzusem ochii când se ghemuise 
lângă mine pe podea. Ceva tresărise în adâncul lor, doar o clipă. 
Dispăruse imediat, însă nu doream să mai văd așa ceva. 

Sunetul ușii deschizându-se la etaj m-a smuls din reverie. Bubuitul 
pașilor grei a fost urmat de apariția rapidă a lui Dougal, urmat 
îndeaproape de căpitanul Randall. Erau atât de aproape unul de 
celălalt, încât căpitanul părea să îl urmărească pe scoțian. S-a oprit 
însă când Dougal, zărindu-mă, s-a oprit şi el brusc la capătul scărilor. 

Cu o uitătură sălbatică peste umăr spre căpitanul Randall, Dougal s- 
a apropiat repede de locul în care stăteam, a aruncat o monedă mică 
pe masă și m-a ridicat în picioare fără o vorbă. M-a îmbrâncit pe ușă 
afară, dar am avut răgazul de a vedea cu coada ochiului lăcomia 
anticipativă de pe chipul ofițerului în veston roșu. 

Încălecasem și plecasem înainte să apuc să îmi strâng fustele 


voluminoase în jurul picioarelor și materialul se înfoia pe lângă mine 
ca o parașută dezumflată. Dougal nu scotea o vorbă, însă caii păreau 
să îi simtă starea de neliniște; galopam când am ajuns la drumul 
principal. 

În apropierea unei răscruci marcate cu o cruce pictă, Dougal a oprit 
deodată caii. Descălecând, a legat frâiele animalelor de un arbust. M-a 
ajutat să descalec, apoi a dispărut pe neașteptate în tufișuri, făcându- 
mi semn să îl urmez. 

Am urmat legănatul kiltului său urcând pe coama unui deal, 
ferindu-mă din calea crengilor care reveneau la locul lor, deasupra 
capului meu, după ce el le împingea într-o parte pentru a trece. Dealul 
era îmbrăcat într-o pădure de stejari și pini pitici. Auzeam pițigoii în 
crângul din stânga și un stol de gaiţe strigându-se una pe cealaltă în 
timp ce se hrăneau, undeva în față. larba avea verdele proaspăt al 
verii timpurii, smocuri încăpățânate țâșnind din stânci și acoperind 
pământul de sub stejari. Nimic nu creştea, bineînțeles, sub pini; 
covorul gros de câţiva centimetri al acelor oferea însă adăpost micilor 
creaturi care se târau, ascunzându-se acolo de razele soarelui și de 
animalele de pradă. 

Parfumurile puternice îmi ardeau gâtul. Mai urcasem pe asemenea 
dealuri și mirosisem aceleași parfumuri primăvăratice. Dar atunci, 
mirosul de rășină și de iarbă fusese diluat de cel de fum de benzină de 
pe strada de dedesubt, iar vocile turiștilor de o zi înlocuiseră strigătul 
gaițelor. Ultima dată când urcasem pe o asemenea potecă, pământul 
era acoperit de ambalaje de sandviciuri și de chiștoace și nu de flori 
de nalbă și violete. Ambalajele de sandviciuri păreau un preț destul de 
rezonabil, probabil, pentru binecuvântări ale civilizației precum 
antibioticele și telefoanele, însă pentru moment, preferam violetele. 
Aveam atât de multă nevoie de puțină liniște, iar aici o simțeam. 

Dougal s-a întors deodată într-o parte chiar sub creasta dealului și s- 
a făcut nevăzut într-un tufiș gros de salcâm galben. Împingând într-o 
parte crengile cu o oarecare greutate, l-am găsit aşezat pe o piatră 
turtită la marginea unui iaz mic. Un bloc de piatră ros de vremuri se 
ridica strâmb în spatele lui, cu o figură decolorată și vag umană 
gravată pe suprafaţa pătată. Mi-am dat seama că trebuie să fie iazul 
vreunui sfânt. Aceste mici altare închinate câte unui sfânt se întâlneau 
la tot pasul în Highlands și se găseau cel mai adesea în astfel de locuri 
izolate, deși chiar și aici sus se vedeau bucăți de pânză ferfenițită 
zbătându-se în crengile unui frasin aplecat deasupra apei; semnele 
lăsate de cei care probabil se rugaseră pentru sănătate sau călătorie 
fără peripeții. 

Dougal a dat din cap când m-a văzut apărând. Și-a făcut cruce, şi-a 
plecat fruntea și a luat apă în căușul palmei. Apa avea o nuanță 
întunecată neobișnuită și un miros neplăcut - probabil un izvor cu apă 


sulfuroasă. Cu toate acestea, ziua era fierbinte și mie îmi era sete, așa 
că am urmat exemplul lui Dougal. Apa avea un gust ușor sălciu, dar 
era rece şi destul de bună de băut. Am mai luat câteva înghițituri, apoi 
mi-am stropit obrajii, murdari de praf de la drum. 

Am ridicat privirea, cu picăturile șşiroindu-mi, și l-am surprins 
urmărindu-mă cu o expresie ciudată. O combinaţie de curiozitate și 
calcul. 

— Cam lung urcușul pentru o gură de apă, nu crezi? l-am întrebat 
mai în glumă, mai în serios. 

Aveam apă în ploştile pe care le țineam legate de șei. Și mă îndoiam 
că Dougal voia să se roage la sfântul izvorului pentru o călătorie 
tihnită până la hanul nostru. Părea un om care crede în metode mai 
lumești. 

— Cât de bine îl cunoști pe căpitan? a întrebat el pe neașteptate. 

— Mai puţin decât dumneata, am replicat. L-am întâlnit o singură 
dată până azi, și atunci din întâmplare. Nu ne-am înțeles foarte bine. 

Spre surprinderea mea, chipul sever s-a luminat puţin. 

— Așa, păi, nici eu nu pot spune că mă dau în vânt după el, a 
recunoscut Dougal. 

A început să bată darabana pe malul apei, cumpănind ceva. 

— Unii însă au o părere bună despre el, a spus, măsurându-mă cu 
privirea. Din câte am auzit, e un soldat curajos și un luptător viteaz. 

— Dacă nu e general, nu mă impresionează, am spus ridicându-mi 
sprâncenele. 

Dougal a început să râdă, arătându-și dinţii surprinzător de albi. 
Sunetul a speriat trei corbi în copacul de deasupra, care şi-au luat 
zborul, croncănind supăraţi. 

— Ești spion pentru englezi sau pentru francezi? a întrebat el, 
schimbând din nou pe neașteptate subiectul. 

Cel puţin acum era sincer. 

— Categoric nu, am răspuns supărată. Sunt doar Claire Beauchamp 
şi nimic altceva. 

Mi-am muiat batista în apă și mi-am șters gâtul cu ea. Câteva 
firişoare răcoritoare de apă mi-au alunecat pe spate pe sub serjul 
rochiei de călătorie. Am dus batista îmbibată de apă la piept și am 
stors-o, producând un efect asemănător. 

Dougal a rămas tăcut câteva minute, privind cu interes abluțiunile 
mele întâmplătoare. 

— Ai văzut spatele lui Jack, a spus el deodată. 

— Nu prea am avut încotro, am răspuns cu o oarecare răceală. 

Renunțasem să mă mai întreb ce urmărea cu aceste întrebări fără o 
legătură aparentă între ele. Probabil că, atunci când va fi pregătit, îmi 
va spune. 

— Vrei să mă întrebi dacă știu că Randall a făcut-o? Sau mă rog, 


dumneata știai că el a făcut-o? 

— Da, ştiam asta prea bine, a răspuns el, măsurându-mă calm cu 
privirea, dar nu știam că dumneata știi. 

Am ridicat din umeri, sugerând că ceea ce știam sau nu știam nu îl 
privea pe el. 

— Eram acolo, știi? a întrebat el, ca și cum am fi vorbit despre 
lucruri banale. 

— Unde? 

— La Fortul William. Aveam ceva treabă, cu garnizoana. 
Funcţionarul de acolo știa că sunt rudă cu Jamie și mi-a trimis vorbă 
că l-au arestat. Așa că m-am dus să văd ce pot face pentru el. 

— Se pare că nu s-a putut face mare lucru, am spus, ușor sarcastic. 

— Din păcate, nu, a răspuns Dougal, ridicând din umeri. Dacă la 
comandă ar fi fost un simplu sergent-major, l-aș fi putut salva pe 
Jamie, cel puţin de la a doua biciuire, dar s-a întâmplat că tocmai 
fusese numit comandant Randall. El nu mă cunoştea și n-a vrut să 
asculte ce aveam de spus. La vremea aceea am crezut că face asta doar 
ca să dea un exemplu cu Jamie, să le arate tuturor de la bun început 
că sub comanda lui pedepsele vor fi aspre. 

A bătut uşor cu degetele în sabia scurtă pe care o purta la 
cingătoare. 

— E un principiu destul de sănătos, atunci când ai în subordine 
bărbaţi. Înainte de orice, trebuie să le câştigi respectul. Și dacă nu le 
poți câştiga respectul, câștigă-le frica. 

Mi-am amintit de expresia de pe chipul caporalului lui Randall și m- 
am gândit că ştiam ce alesese căpitanul. 

Ochii adânciţi în orbite ai lui Dougal mă priveau cu interes. 

— Deci știai că Randall a făcut-o. Jamie ţi-a povestit? 

— Puțin, am răspuns precaut. 

— Înseamnă că are încredere în dumneata, a răspuns el gânditor. În 
general nu vorbește cu nimeni despre asta. 

— Chiar mă mir că nu povesteşte întregii lumi! am exclamat, 
enervată. 

Încă mai stăteam cu sufletul la gură de fiecare dată când ajungeam 
la un han sau la o tavernă într-un sat nou până când îmi devenea 
limpede că tovarășii mei de drum își vor petrece seara în jurul focului, 
bând bere și discutând banalități. Dougal mi-a zâmbit sardonic, 
înțelegând aluzia. 

— Păi, nu ţi-a spus ca să îmi spui mie, nu? Din moment ce eu știam 
deja. 

Şi-a plimbat gânditor mâna prin apa straniu de întunecată, stârnind 
un abur sulfuros. 

— Nu știu care sunt obiceiurile în Oxfordshire, a mai spus el 
subliniind numele orașului cu un sarcasm care m-a făcut să mă înfior, 


dar prin părţile noastre, doamnele nu sunt expuse unor asemenea 
priveliști, precum o biciuire publică. Ai fost vreodată martoră la o 
astfel de pedeapsă? 

— Nu și nici nu îmi doresc, am replicat tăios. Însă îmi pot imagina 
ce ar putea lăsa urme precum cele de pe spatele lui Jamie. 

Dougal a dat din cap, împroșcând cu apă o gaiță curioasă care se 
apropiase de noi. 

— Ah, să mă ierți că o spun, dar te înșeli. Imaginaţia e foarte bună, 
dar nici nu se apropie de vederea unui om căruia i se smulge carnea 
de pe spate. E un lucru îngrozitor, menit să doboare un om și cel mai 
adesea reușește. 

— Pe Jamie nu l-a doborât. 

Vorbisem pe un ton mai aspru decât aș fi vrut. Jamie era pacientul 
meu și, într-o oarecare măsură, îmi era și prieten. Nu doream să discut 
istoria lui personală cu Dougal, deși aș fi recunoscut, dacă eram 
nevoită, că mă îmboldea o anumită curiozitate morbidă. Nu mai 
întâlnisem niciodată pe cineva atât de deschis și deopotrivă atât de 
misterios precum tânărul acesta înalt și solid, Jamie MacTavish. 

Dougal a râs scurt, trecându-și mâinile ude prin păr, dând pe spate 
șuvițele care îi alunecaseră în timpul fugii noastre - căci așa o 
consideram eu - de la han. 

— Păi, Jamie e la fel de încăpățânat ca și restul membrilor familiei 
lui — ca pietrele, cu toții, iar el e cel mai rău. 

Dar în glasul lui am remarcat o notă de respect, deși înciudat. 

— Jamie ţi-a spus că a fost biciuit pentru că a încercat să evadeze? 

— Da. 

— Așa-i, a escaladat zidul închisorii imediat după căderea serii, în 
aceeași zi în care l-au adus dragonii. Asta se întâmplă în mod frecvent, 
pentru că închisorile nu sunt atât de sigure pe cât se dorește, așa încât 
englezii patrulează în apropierea zidurilor în fiecare noapte. 
Funcţionarul garnizoanei mi-a povestit că Jamie s-a bătut zdravăn, 
după felul în care arăta când a fost adus înapoi, însă era unul 
împotriva a şase soldaţi, toți înarmaţi cu muschete, deci nu a durat 
mult. Jamie și-a petrecut noaptea în lanțuri și a fost dus la stâlpul 
infamiei la prima oră a dimineții. 

A făcut o pauză, cercetându-mă cu privirea, probabil să vadă dacă 
nu cumva mi se făcuse rău. 

— Biciuirile au loc imediat după careul de dimineață, ca să înceapă 
toată lumea ziua cu dispoziția potrivită. În acea zi au fost biciuiţi trei 
bărbați și Jamie a fost ultimul dintre ei. 

— Chiar ai văzut cu ochii dumitale toată scena? 

— Ah, da. Şi îți spun, nu e o priveliște plăcută. Am avut norocul să 
nu fiu niciodată biciuit, și cred că e groaznic. Dar cred că cel mai rău e 
să priveşti pe cineva cum e biciuit și să ştii că tu urmezi la rând. 


— Așa e, am murmurat. 

Dougal a încuviinţat din cap. 

— Jamie părea destul de tulburat, dar nu a făcut nici cel mai mic 
gest, nici când au început strigătele și celelalte sunete... știai că poți 
auzi cum e smulsă carnea? 

— în! 

— La fel am zis și eu, a mai rostit el și a făcut o grimasă amintindu- 
și acea zi. Ca să nu mai spun de sânge și de răni. În! 

A scuipat într-o parte pe lângă marginea iazului. 

— Mi-a întors stomacul pe dos, şi eu nu sunt ușor de impresionat. 

Şi a continuat să îmi povestească: 

— Când a venit rândul lui Jamie, s-a urcat de unul singur pe eșafod 
- pe unii bărbaţi trebuie să îi târască până acolo, dar pe el nu -— și-a 
ridicat brațele și caporalul i-a scos cătușele cu care fusese adus. Și 
soldatul a dat să-i tragă braţul să îl ţină în loc, dar Jamie s-a smucit și 
a făcut un pas în spate. Eu mă aşteptam să o ia la sănătoasa, dar el ce 
crezi că a făcut? Și-a scos cămașa de pe el. Era ruptă pe ici, pe colo și 
murdară ca o cârpă de şters podelele, dar el a împăturit-o cu grijă de 
parcă ar fi fost cămașa lui cea mai bună și a așezat-o jos. Pe urmă s-a 
îndreptat spre stâlp drept ca un soldat și și-a ridicat brațele, să fie 
legat. 

Dougal a dat din cap, minunându-se. Razele soarelui, pătrunzând 
prin frunzele frasinului, îl împestrițau cu umbre dantelate, făcându-l 
să apară ca privit printr-un milieu de dantelă. 

— Da, domniță, rar întâlneşti un asemenea curaj. Dar să ştii că nu 
era din ignoranță: tocmai văzuse doi bărbați biciuiți și știa că același 
lucru îl aștepta și pe el. Doar că el înțelesese că nu putea face nimic. 
Scoţienii sunt bărbaţi viteji în bătălie, dar ca să îți înfrunți propria 
frică cu sânge rece trebuie să fii bărbat făcut dintr-un alt aluat. Și pe 
atunci nu avea decât nouăsprezece ani, a adăugat el ca și cum și-ar fi 
adus atunci aminte. 

— Trebuie să fi fost destul de cumplit de urmărit, am replicat eu 
ironic. Mă mir că nu ţi-a venit rău. 

Dougal a sesizat sarcasmul, dar n-a reacționat. 

— Drept să îți spun, eram cât pe ce, a spus el, ridicându-și 
sprâncenele negre. La prima lovitură i-a țâșnit sângele și într-o clipă 
spatele băiatului a devenit jumătate roșu, jumătate vineţiu. Dar nu a 
scos un icnet de durere și nu a implorat iertare, nu s-a întors să 
încerce să scape. Doar şi-a înfipt fruntea bine în parul stâlpului și a 
rămas acolo. Când îl lovea biciușca tresărea, cum e de înţeles, dar 
nimic mai mult. Eu nu cred că aș fi în stare, a recunoscut el. Și nici nu 
erau acolo mulți care ar fi putut. Dar a leșinat pe la jumătate, și l-au 
stropit cu apă dintr-un urcior ca să-l trezească și să-i aplice toată 
pedeapsa. 


— Într-adevăr, foarte neplăcut, am remarcat. Și de ce îmi povestești 
mie toate astea? 

— Stai, că n-am terminat. 

Dougal și-a scos jungherul de la cingătoare și a început să își curețe 
unghiile cu vârful ascuţit. Era un bărbat pedant, în ciuda condiţiilor 
aspre ale călătoriei. 

— Jamie atârna de sfoara cu care îi erau legate mâinile, iar sângele 
şiroia, murdărindu-i kiltul. Nu credeam că leșinase, era doar nesigur 
pe picioare. Şi chiar în acel moment a coborât în curte căpitanul 
Randall. Nu știu de ce nu fusese acolo de la bun început; probabil 
fusese reținut cu niște treburi. Oricum, Jamie l-a văzut venind și a 
avut prezența de spirit să închidă ochii și să îşi lase capul să cadă, ca 
și cum şi-ar fi pierdut cunoștința. 

Dougal s-a încruntat, concentrat cu înverșunare pe o pieliță 
încăpățânată. 

— Căpitanul s-a făcut foc și pară că deja îl biciuiseră pe Jamie; era, 
se pare, o plăcere pe care dorea să şi-o rezerve lui însuși. Însă fapta 
fusese consumată. Dar pe urmă i-a trecut prin minte să afle cum 
reușise Jamie să evadeze. 

A ridicat jungherul, cercetându-i ascuţișul, apoi a început să ascută 
lama de piatra pe care se aşezase. 

— A reuşit să-i facă pe câțiva soldaţi să tremure în pantaloni până 
când a terminat cu ei... se pricepe la vorbe, asta trebuie să recunosc. 

— Într-adevăr, am încuviințat sec. 

Jungherul zgâria ritmic piatra. Din când în când o scânteie ţâşnea 
din metal când se lovea de o porțiune aspră din piatră. 

— În timpul acestui interogatoriu a ieșit la iveală faptul că Jamie 
avea un codru de pâine şi o bucată de brânză la el când a fost prins — 
pe care le luase când sărise gardul. La care căpitanul a stat pe gânduri 
o clipă, apoi a zâmbit, un zâmbet care te-ar băga în sperieţi și a 
declarat că furtul este o faptă gravă, care trebuie pedepsită 
corespunzător și l-a condamnat pe Jamie la o sută de lovituri de bici 
administrate pe loc. 

Fără să vreau, am tresărit. 

— Asta l-ar fi ucis! 

— Așa-i, a încuviințat Dougal. La fel a zis şi doctorul garnizoanei. A 
spus că el nu putea permite așa ceva și, ca să fie cu conștiința curată, 
prizonierului trebuia să i se îngăduie o săptămână să se vindece, 
înainte de a primi alte lovituri de bici. 

— Ah, ce milostiv din partea lui, am răspuns. Conștiinţă curată, pe 
dracu”! Și ce părere a avut căpitanul Randall despre asta? 

— La început nu a fost prea încântat, dar s-a resemnat. Imediat ce a 
făcut-o, sergentul-major, care știa cum arată un leșin adevărat când 
vedea unul, a dat ordin ca Jamie să fie dezlegat. Băiatul s-a clătinat 


niţel, dar a rămas în picioare și câţiva bărbați din public l-au 
încurajat, iar asta nu i-a picat prea bine căpitanului. Nici când 
sergentul a cules cămașa de pe jos și i-a înapoiat-o lui Jamie nu i-a 
prea convenit căpitanului, deşi oamenii au părut să aprecieze. 

Dougal întorcea tăișul înainte şi înapoi, examinându-l critic. Apoi l- 
a așezat pe genunchi și m-a privit drept în ochi. 

— Ştii, e destul de ușor să fii viteaz când stai într-o cârciumă caldă 
cu o halbă de bere în față. Dar nu e prea uşor să stai chircit pe câmpul 
de luptă, în frig și ghiulelele să-ți zboare pe deasupra capului și spinii 
să te înțepe în fund. Și e și mai greu când stai față în faţă cu propriul 
tău dușman, cu propriul tău sânge șiroindu-ţi pe picioare. 

— Așa o fi, am spus. 

Mă simțeam niţel slăbită, deși eram obișnuită cu vederea sângelui. 
Mi-am vârât mâinile în iaz, lăsând apa întunecată să îmi răcorească 
încheieturile. 

— Mai târziu, în decursul aceleiași săptămâni, m-am dus să vorbesc 
cu Randall, a rostit Dougal pe un ton defensiv, ca și cum ar fi simțit 
nevoia să își justifice acțiunile. Am stat destul de mult de vorbă, i-am 
oferit chiar și o compensație bunicică. 

— Ah, sunt impresionată, am murmurat, dar mi-am înghițit limba 
sub privirea ucigătoare pe care mi-a aruncat-o. Nu, chiar am fost 
sinceră. A fost un gest milostiv din partea dumitale. Dar înţeleg că 
Randall ţi-a refuzat oferta. 

— Da, m-a refuzat. Şi încă nu știu de ce, căci ofițerii pe care i-am 
cunoscut în general nu sunt foarte scrupuloși când vine vorba să mai 
bage ceva în buzunar, iar hainele pe care le poartă căpitanul Randall 
trebuie să coste destul de mult. 

— Poate are... alte surse de venit, am sugerat. 

— Chiar are, de fapt, a confirmat Dougal aruncându-mi o privire 
ascuţită. Cu toate acestea..., a ezitat el o clipă, apoi și-a continuat 
povestirea, mai calm. Așadar m-am întors să fiu alături de Jamie când 
avea să fie iarăşi biciuit, deși nu puteam să fac prea multe pentru 
bietul de el în acel moment. 

A doua oară, Jamie fusese singurul prizonier biciuit. Gărzile îi 
scoseseră cămașa înainte de a-l aduce în curte, imediat după răsăritul 
soarelui într-o dimineaţă rece de octombrie. 

— Am văzut că băiatul era speriat de moarte, a spus Dougal, deşi 
mergea singur și nu a dat voie nimănui să îl atingă. Îl vedeam 
tremurând, și de frig, dar și de teamă, cu pielea de găină pe brațe și pe 
piept, dar cu transpirația șiroindu-i pe frunte. 

Câteva minute mai târziu își făcuse apariția Randall, cu biciul sub 
braţ, cu vârfurile de plumb are cozilor clincănind încetișor la fiecare 
pas. Îl măsurase pe Jamie cu o privire detaşată și îi făcuse semn 
sergentului-major să întoarcă prizonierul astfel încât să îi expună 


spatele. 

— O priveliște jalnică, a zis Dougal făcând o grimasă. Era doar pe 
jumătate vindecat şi carnea era încă dezgolită, vânătăile înnegrite și 
restul acoperit cu coji galbene. Gândul la un bici lovind în carnea 
aceea rănită era suficient cât să mă facă să mă îngrozesc, şi la fel 
gândeau aproape toți din cei prezenţi. 

Randall s-a întors spre sergentul-major și a spus: „Ai făcut o treabă 
minunată, sergent Wilkes. Să vedem dacă o să mă descurc la fel de 
bine. 

Cu o scrupulozitate sadică, l-a chemat apoi pe doctorul garnizoanei 
căruia i-a cerut să îl declare pe Jamie apt pentru a fi biciuit. 

— Ai văzut vreodată o pisică jucându-se cu un șoricel? a întrebat 
Dougal. Exact așa a fost. Randall s-a învârtit în jurul băiatului, făcând 
din când în când câte o remarcă, fiecare mai răutăcioasă decât 
cealaltă. Și Jamie stătea locului, ca un stejar, fără să scoată o vorbă, 
cu privirea aţintită la stâlp, fără să îl privească măcar o dată pe 
Randall. Îl vedeam pe băiat strângând din umeri ca să-și controleze 
tremuratul și era clar că a văzut și Randall. Buzele i s-au strâmbat și a 
spus: „Credeam că acesta e tânărul care cu doar o săptămână în urmă 
striga că lui nu îi e frică să moară. Cu siguranţă cuiva căruia nu îi e 
frică să moară nu îi e frică nici de câteva lovituri de bici.” Şi l-a 
împuns pe Jamie în burtă cu mânerul biciului. Atunci Jamie s-a uitat 
drept în ochii lui Randall și a zis: „Nu mă tem de bici, mă tem că o să 
îngheț până termini de vorbit.” 

Dougal a oftat. 

— Mă rog. A fost o replică frumoasă, dar a dracului de necugetată. 
Acuma, biciuirea nu e niciodată o treabă foarte plăcută, dar există 
modalități de a o face și mai cruntă decât poate fi: poți să lovești în 
lateral, ca să taie mai adânc, sau puternic peste rinichi. Foarte urât. 

A dat din cap, apoi s-a încruntat, alegându-și cu grijă cuvintele. 

— Chipul lui Randall era - probabil dumneata ai folosi cuvântul 
absorbit — și cumva luminos, cum e chipul unui bărbat când se uită la 
o fată care-i place, dacă înţelegi ce vreau să spun. Era ca și cum îi 
făcea lui Jamie ceva mult mai rău decât să îl jupoaie de viu. Până la a 
cincisprezecea lovitură, sângele curgea șuvoaie pe picioarele băiatului 
şi lacrimile i se împreunau pe obraji cu transpirația. 

Am simţit că mă clatin și m-am sprijinit cu o mână de piatra de pe 
malul iazului. 

— În fine, a spus el deodată, observându-mi expresia. Nu mai spun 
decât că a supraviețuit. Când caporalul i-a dezlegat braţele, băiatul ar 
fi căzut dacă sergentul-major și caporalul nu l-ar fi prins de brațe și nu 
l-ar fi sprijinit până când a fost în stare să se țină singur pe picioare. 
Tremura mai rău ca înainte, din cauza șocului și a frigului, dar își 
ținea capul sus și ochii îi scăpărau. Îi vedeam privirea de la șase metri 


depărtare. Nu l-a slăbit pe Randall din ochi cât timp l-au coborât de pe 
eşafod, lăsând în urmă dâre însângerate, de parcă imaginea lui 
Randall era singurul lucru care îl ținea în picioare. Chipul lui Randall 
era aproape la fel de palid ca al lui Jamie și privirea îi era legată de a 
tânărului, de parcă unul dintre ei ar fi căzut dacă s-ar fi uitat în altă 
parte. 

Privirea lui Dougal era fixă, retrăind acea cumplită scenă. 

S-a lăsat o tăcere adâncă în mica vâlcea, întreruptă doar de șoapta 
vântului prin frunzișul frasinului. Am închis ochii și pentru câteva 
clipe am ascultat în liniște. 

— De ce? am întrebat în cele din urmă, fără să deschid ochii. De ce 
mi-ai povestit toate astea? 

Când am deschis ochii, Dougal mă privea intens. Mi-am înmuiat din 
nou palma în izvor și mi-am umezit tâmplele cu apa răcoritoare. 

— Am zis că îţi va folosi la ceea ce dumneata ai numi ilustrarea 
caracterului, a răspuns el. 

— Ilustrarea caracterului căpitanului Randall? Am pufnit într-un râs 
lipsit de veselie. Îți mulțumesc, dar nu cred că aveam nevoie de alte 
dovezi ale caracterului său. 

— Caracterul lui Randall, a încuviințat el, dar și caracterul lui 
Jamie. 

Mi-am îndreptat privirea spre el, deodată neliniștită. 

— Vezi dumneata, eu am primit niște ordine, a subliniat el sarcastic 
cuvântul, de la bunul nostru căpitan. 

— Ordin să faci ce? 

— Să îi predau o persoană de origine engleză, pe nume Claire 
Beauchamp, la Fortul William, luni, pe 18 iunie. Pentru interogatoriu. 

Trebuie să fi avut o înfățișare cu adevărat alarmantă, căci Dougal a 
sărit în picioare și s-a repezit spre mine. 

— Bagă-ţi capul între genunchi, m-a instruit el, împingându-mi 
ceafa cu palma. Până îţi trece ameţeala. 

— Știu ce să fac, m-am oțărât la el, dar i-am urmat sfatul. 

Am închis ochii, simțind cum sângele începea să îmi zvâcnească din 
nou în tâmple. Senzaţia umedă și rece din jurul obrajilor și al 
urechilor a început să se atenueze, deşi palmele îmi erau în continuare 
înghețate. M-am străduit să respir regulat, numărând unu-doi-trei- 
patru expirație, unu-doi inspirație, unu-doi-trei-patru... 

În cele din urmă m-am ridicat, simţindu-mă mai mult sau mai puţin 
în deplinătatea tuturor funcţiilor. Dougal s-a așezat din nou pe 
marginea de piatră a lacului și a așteptat răbdător, urmărindu-mă 
pentru a se asigura că nu cad pe spate în apa izvorului. 

— Există o cale de scăpare, a rostit el abrupt. Singura pe care o văd 
în acest moment. 

— Du-mă la ea, am spus, încercând neconvingător să zâmbesc. 


— Prea bine, atunci. 

S-a ridicat, aplecându-se spre mine pentru a-mi explica. 

— Randall are dreptul să te rețină pentru interogatoriu deoarece 
eşti supus Coroanei engleze. În acest caz, noi trebuie să-ți schimbăm 
statutul. 

L-am privit, neînțelegând. 

— Ce vrei să spui? Şi dumneata ești supus al Coroanei, nu? Și cum 
poți schimba un asemenea lucru? 

— Legea scoțiană și legea englezească sunt similare, a spus el, 
încruntându-se. Dar nu sunt identice. Iar un ofițer englez nu poate 
acuza un scoțian decât dacă există o dovadă indubitabilă a crimei 
comise sau motive serioase de suspiciune. Chiar și în ultimul caz, nu îl 
poate ridica pe suspectul scoțian de pe pământurile clanului fără 
permisiunea căpeteniei clanului respectiv. 

— Ai stat de vorbă cu Ned Gowan, am spus, începând să simt din 
nou cum mă cuprinde ameţeala. 

— Așa-i, am vorbit, a încuviințat din cap. M-am gândit eu că o să se 
ajungă aici, știi? Și el mi-a spus același lucru pe care îl gândisem și eu; 
singura cale prin care pot refuza pe cale legală să te predau lui 
Randall e să îți schimb statutul, din englez în scoţian. 

— Scoţian? am spus, ameţeala fiind înlocuită repede de o presimţire 
îngrozitoare. 

Care mi-a fost confirmată de cuvintele care au urmat. 

— Da, a răspuns el, privindu-mă. Trebuie să te măriți cu un scoţian. 
Cu Jamie. 

— Nu pot face una ca asta! 

— Păi, s-a încruntat el, chibzuind. Presupun că l-ai putea lua pe 
Rupert, dacă vrei. E văduv, are o mică fermă cu arendă. Dar e cam 
trecut și... 

— Nici cu Rupert nu vreau să mă mărit! E... e... cât se poate de 
absurd! 

Nu îmi mai găseam cuvintele. Cuprinsă de agitaţie, am sărit în 
picioare și am început să pășesc în jurul vâlcelei micuţe, strivind sub 
tălpi fructele căzute ale frasinului. 

— Jamie e un flăcău bun, a încercat Dougal să argumenteze, așezat 
încă pe piatră. E drept că în momentul de față nu are cine știe ce 
avere, dar e un băiat cu inima bună. Nu se va purta urât cu dumneata. 
Și e un luptător viteaz, cu motive strașnice să îl urască pe Randall. Așa 
că dacă te mării cu el, o să lupte până la ultima lui suflare să te 
apere. 

— Dar... dar eu nu mă pot mărita cu nimeni! am izbucnit. 

Privirea lui Dougal a devenit deodată tăioasă. 

— Dar de ce nu, mă rog? Soţul dumitale e încă în viață? 

— Nu. Doar că e... e ridicol! Asemenea lucruri nu se întâmplă! 


Dougal se relaxase de la primul meu „Nu”. Și-a urcat privirea spre 
soare și s-a ridicat, gata de plecare. 

— Gata, domniţă, e timpul să plecăm. Avem treburi de care să ne 
ocupăm. Trebuie să obținem o dispensă specială, a murmurat ca 
pentru sine. Dar Ned se poate ocupa de asta. 

M-a luat de braţ, încă murmurând pe sub mustață. M-am smucit 
enervată. 

— Nu mă mărit cu nimeni, am rostit cu fermitate. 

Dougal însă nu părea să mă ia în serios, abia ridicându-și 
sprâncenele. 

— Vrei să te duc la Randall? 

— Nu! 

Atunci un gând mi-a venit deodată în minte: 

— Stai, vasăzică cel puţin mă crezi când spun că nu sunt spion 
englez? 

— Te cred acum, a răspuns el cu o oarecare convingere. 

— De ce mă crezi acum și nu m-ai crezut înainte? 

Dougal a înclinat capul spre izvor și spre chipul șters gravat în 
piatră. Trebuia să fie vechi de sute de ani, mult mai bătrân decât 
frasinul uriaș care umbrea apa și îşi scutura florile în ea. 

— Izvorul Sfântului Ninian. Ai băut apa înainte să te întreb. 

Eram deja cu gura căscată de uimire. 

— Şi ce are izvorul sfântului de a face cu întrebarea dumitale? 

M-a privit surprins, apoi buzele i s-au ridicat într-un zâmbet. 

— Nu ştiai? Se mai numește și Izvorul mincinoșilor. Apa miroase a 
fumul iadului. Oricine bea din izvor şi nu spune adevărul este 
pedepsit. Îi face pipota scrum. 

— Înţeleg, am răspuns printre dinţi. Păi, pipota mea e destul de 
întreagă. Deci mă poţi crede când spun că nu sunt spion, englez sau 
francez. Să mă crezi și când îți spun că nu mă mărit cu nimeni, Dougal 
MacKenzie! 

Dar nu mă mai asculta. Se făcuse deja nevăzut prin frunzişul care 
ascundea izvorul. Doar o ramură de stejar mai tremura pe unde 
trecuse. Clocotind, l-am urmat. 

Pe drumul de întoarcere la han, am încercat să îmi impun punctul 
de vedere. În cele din urmă, Dougal m-a sfătuit să nu îmi mai răcesc 
gura de pomană și restul călătoriei l-am petrecut în tăcere. 

Ajungând la han, am aruncat frâiele și am urcat cu pași apăsaţi să 
mă refugiez în camera mea. 

Ideea nu era doar imorală, ci și inimaginabilă. Am bătut camera 
înainte și înapoi, simțindu-mă tot mai mult ca un șoarece prins în 
cursă. De ce nu avusesem curajul să fug mai devreme de lângă 
scoțieni, oricare ar fi fost riscul? 


M-am aşezat pe pat și am încercat să gândesc cu calm. Privită strict 
din punctul de vedere al lui Dougal, ideea era fără îndoială bună. Dacă 
refuza să mă predea lui Randall fără a oferi vreun motiv, căpitanul 
putea încerca foarte ușor să mă ia cu forța. Și fie că mă credea sau nu, 
Dougal nu dorea, din motive lesne de înţeles, să se încaiere cu 
dragonii englezi ca să-mi scape mie pielea. Iar din punctul meu de 
vedere, privită la rece, ideea prezenta unele avantaje. Dacă mă 
căsătoream cu un scoţian, probabil scăpăm de suspiciuni și 
supraveghere. Ar fi mult mai uşor să părăsesc castelul, când se va ivi 
momentul. Și dacă era Jamie... el mă plăcea, asta era evident. Și 
cunoștea ținuturile ca pe propriul său buzunar. Poate m-ar duce până 
la Craigh na Dun, sau cel puțin în direcţia aceea. Da, o posibilă 
căsătorie ar fi calea cea mai bună pentru a-mi îndeplini țelul. 

Acesta era un raționament cu sânge rece. Dar sângele meu numai 
rece nu era. Fierbeam de furie și agitaţie și nu puteam sta locului, mă 
perpeleam și îmi chinuiam mintea, căutând o cale de ieșire. Orice cale 
de ieșire. După o oră petrecută astfel, obrajii îmi ardeau și capul îmi 
pulsa de durere. M-am ridicat și am deschis larg obloanele, scoțându- 
mi capul afară în răcoarea de care aveam atâta nevoie. 

Deodată s-a auzit o bătaie energică în spatele meu, la ușă. Dougal a 
intrat în vreme că mă trăgeam înapoi de la fereastră. Ducea în mâini 
ca pe o tipsie un vraf de hârtii băţoase și era urmat de Rupert și de 
imaculatul Ned Gowan, care încheia cortegiul, ca un ofițer al casei 
regale. 

— Vă rog, intraţi, am rostit curtenitor. 

Ignorându-mă ca de obicei, Dougal a dat jos o cană de pe masă şi a 
răsfirat pe suprafața aspră din stejar foile cu care venise. 

— Totul rezolvat, a spus el cu mândria unui om care a condus o 
misiune dificilă până la încheierea încununată de succes. Ned a 
întocmit hârtiile; nimic nu e mai bun la casa omului decât un avocat... 
cât timp e de partea ta, nu-i așa, Ned? 

Bărbaţii au izbucnit cu toți în râs, evident binedispuși. 

— Nu e chiar ceva foarte complicat, a răspuns Ned cu modestie. 
Este doar un simplu contract. 

A frunzărit hârtiile cu un aer autoritar, apoi s-a oprit, încruntându- 
se la un gând apărut pe neașteptate. 

— Nu ai nicio proprietate în Franța, nu-i așa? a întrebat el, 
aruncându-mi o privire îngrijorată peste ochelarii înguști pe care îi 
purta când se afla în exercițiul funcțiunii. 

Am negat din cap și s-a mai destins, adunându-și din nou hârtiile, 
bătându-le ușor cu degetele colțurile pentru a le așeza unul peste 
celălalt. 

— Atunci, asta e. E nevoie doar să semnezi aici la sfârșit. Dougal și 
Rupert sunt martori. 


Avocatul a așezat pe masă călimara cu cerneală pe care o adusese și, 
ştergând peniţa pe care o scosese din buzunar, mi-a întins-o cu un gest 
elaborat. 

— Şi ce anume urmează să semnez? 

Era o întrebare oarecum retorică, fiindcă pe prima pagină a 
maldărului de hârtii scria frumos CONTRACT DE CĂSĂTORIE cu litere 
de o șchioapă și uluitor de negre pe pagina albă. 

Dougal și-a înghiţit un oftat de nerăbdare din pricina îndărătniciei 
mele. 

— Ştii foarte bine ce trebuie să semnezi, mi-a tăiat-o el scurt. Și 
dacă nu cumva ai o altă idee strălucită de a scăpa din ghearele lui 
Randall, o să semnezi, ca să terminăm odată. Nu avem timp de 
pierdut. 

Chiar în acel moment duceam mare lipsă de idei strălucite, deși îmi 
petrecusem o oră întorcând problema pe toate părţile. Începeam să 
înțeleg că această opţiune incredibilă era cea mai bună soluţie acum, 
oricât mă opuneam eu. 

— Dar eu nu vreau să mă căsătoresc! am spus eu încăpățânată. 

Deodată mi-a trecut prin minte că nu eram singura persoană 
implicată în această situație. Mi-am amintit de fata cu părul blond 
care îl sărutase pe Jamie în alcovul castelului. 

— Şi poate Jamie nici nu vrea să se însoare cu mine! Ce spuneți de 
asta? 

Dougal a respins imediat ideea, ca fiind lipsită de importanţă. 

— Jamie e un bun soldat, va face ce i se spune. La fel și dumneata, a 
zis el apăsat, doar dacă, desigur, nu preferi închisoarea englezilor. 

L-am străpuns cu privirea, spumegând de furie. Fiersesem încă din 
momentul plecării noastre intempestive din biroul lui Randall, iar 
nivelul meu de agitaţie în acest moment s-a ridicat considerabil, pusă 
în fața unei alegeri tranșante. 

— Vreau să stau de vorbă cu el, am spus deodată. 

Sprâncenele lui Dougal au sărit în sus. 

— De ce? 

— De ce? Pentru că mă obligaţi să mă mărit cu el și, din câte îmi 
dau seama, încă nu i-ați spus! 

În opinia lui Dougal, asta era în mod evident irelevant, dar în cele 
din urmă a cedat și, acompaniat de suita lui, a plecat să îl aducă pe 
tânăr din taverna de jos. 

La scurt timp, a apărut Jamie care părea, după cum era de așteptat, 
uluit. 

— Ştiai că Dougal vrea să ne căsătorim? l-am întrebat direct. 

Chipul i s-a luminat la auzul întrebării mele. 

— Ah, da. Știam. 

— Dar cu siguranță un bărbat tânăr ca tine; adică, vreau să spun, nu 


e nimeni altcineva de care... hmmm... să fii interesat? 

Pentru o clipă m-a privit nedumerit, apoi a înțeles la ce făceam 
aluzie. 

— Ah, dacă sunt promis? Nu, nu sunt o partidă prea bună pentru 
fete. 

Apoi, parcă simțind că spusele lui ar putea suna ca o insultă, s-a 
grăbit să adauge: 

— Vreau să spun că nu am nicio avere și nici alt venit din care să 
mă întreţin în afară de simbria de soldat. 

Şi-a scărpinat obrazul, măsurându-mă neîncrezător cu privirea. 

— Apoi mai e și mica problemă cu recompensa care s-a pus pe capul 
meu. Niciun tată nu își vrea fiica măritată cu un bărbat care ar putea 
fi arestat şi spânzurat în orice clipă. Te-ai gândit la asta? 

Am dat din mână, apreciind problema spânzurătorii drept o 
bagatelă în comparaţie cu monstruozitatea căsătoriei. Trebuia să mai 
fac o ultimă încercare. 

— Nu te deranjează că nu sunt virgină? 

Jamie a ezitat o clipă înainte să răspundă. 

— Păi, nu, a rostit el rar, atât timp cât pe dumneata nu te 
deranjează că eu sunt. 

Văzându-mi expresia uluită, a început să zâmbească, dându-se 
înapoi spre ușă. 

— Bine măcar că unul din noi știe ce face, a încheiat el. 

Uşa s-a închis ușor în urma lui; gata, curtatul luase sfârșit. 

După ce am semnat cuminte hârtiile, am coborât cu grijă scările 
abrupte ale hanului și m-am îndreptat spre barul din cârciumă. 

— Whisky, i-am cerut creaturii ramolite și ciufulite din spatele 
tejghelei. 

M-a țintuit cu o privire sticloasă, însă la un semn din cap al lui 
Dougal s-a conformat, întinzându-mi o sticlă și un pahar. Paharul era 
dintr-o sticlă verzuie și groasă, niţel soioasă, cu marginea ciobită, însă 
avea o gaură prin care puteam bea și asta era tot ce conta în acel 
moment. 

Îndată ce senzaţia de arsură provocată de prima înghițitură a trecut, 
m-a cuprins un soi de stare înșelătoare de liniște. M-am simțit 
detașată, observând detaliile din jurul meu cu o intensitate 
neobișnuită: medalionul micuț din sticlă colorată atârnat deasupra 
barului, care arunca umbre colorate peste burta cârciumarului și 
băuturile lui, curba cozii din cupru a polonicului atârnat pe perete 
lângă mine, o muscă cu burta verde luptându-se pe granițele unei pete 
lipicioase de pe masă. Cu un sentiment de milă aproape frățească, am 
salvat-o împingând-o cu marginea paharului. 

Treptat, am remarcat glasurile ridicate din spatele ușii închise din 


colțul îndepărtat al camerei. Dougal dispăruse pe-acolo după 
încheierea târgului cu mine, probabil pentru a face aranjamentele cu 
cealaltă parte implicată. Eram încântată să aud că, judecând după 
intensitatea strigătelor, mirele meu promis nu se dădea bătut, în ciuda 
aparentei lipse de obiecții de mai devreme. Poate că nu dorise să mă 
ofenseze. 

— Nu te da bătut, flăcăule, am murmurat, dând pe gât încă un 
pahar. 

Mai târziu, am devenit vag conștientă de o mână care îmi desfăcea 
degetele pentru a-mi lua din mână paharul verzuliu. O altă mână mă 
ridica de subsuoară. 

— Iisuse, e beată-criță, a spus o voce în urechea mea. 

Vocea avea un timbru răguşit neplăcut, de parcă posesorul ei 
mâncase nisip. Am chicotit încetișor gândindu-mă la asta. 

— Taci din gură, femeie! a spus glasul răgușit. 

Vocea s-a estompat când individul s-a întors să vorbească cu 
altcineva. 

— Se uită ca o curcă beată și ţipă ca un papagal, dar la ce să te 
aştepţi de la o... 

O altă voce a întrerupt-o pe prima, dar nu am putut înţelege ce 
spunea; cuvintele păreau să se amestece ininteligibil. Apoi s-a auzit un 
alt glas, mai plăcut, adânc și cumva mângâietor. S-a apropiat și am 
putut distinge câteva cuvinte. Am încercat să mă concentrez, însă 
atenția mea a început din nou să rătăcească. Musca își găsise drumul 
înapoi spre pata de murdărie și se zbătea în mijlocul ei, împotmolită 
fără cale de scăpare. Lumina de pe fereastra din sticlă colorată cădea 
pe ea, desenând pe burta verde steluțe sclipitoare. Privirea îmi era 
fixată pe punctul mic și verde, care părea să pulseze în vreme ce 
musca se zbătea și zvâcnea. 

— Frate... n-ai nicio șansă, am spus și scânteia s-a stins. 


14. CEREMONIA DE NUNTĂ 


Când m-am trezit, deasupra mea se vedea un tavan scund, din bârne 
de lemn și o pătură groasă mă învelea bine până sub bărbie. Păream 
să fiu îmbrăcată doar în cămașă de noapte. Am dat să mă ridic pentru 
a-mi căuta hainele, dar la jumătatea mișcării m-am răzgândit. Cu mare 
băgare de seamă m-am lăsat din nou pe spate, am închis ochii și mi- 
am ţinut bine capul, să nu se rostogolească de pe pernă pe podea. 

Ceva mai târziu m-am trezit din nou, când ușa camerei s-a deschis. 
Am  întredeschis precaută un ochi. O siluetă abia vizibilă s-a 
concretizat în mutra acră a lui Murtagh, care mă privea dezaprobator 


de la picioarele patului. 

Am închis la loc ochiul. Am auzit un sunet scoțian înăbușit, care 
probabil voia să sugereze dezgust îngrozit, dar când am deschis din 
nou ochii, se făcuse nevăzut. 

Tocmai mă cufundam recunoscătoare în lumea viselor când ușa s-a 
deschis din nou, de data aceasta pentru a face loc unei femei între 
două vârste care cred că era nevasta cârciumarului, care adusese un 
urcior cu apă și un lighean. A năvălit veselă în cameră și a deschis 
obloanele cu o bubuitură care a reverberat prin capul meu ca o 
explozie uriașă, înaintând spre pat ca o trupă de blindate nemțești, a 
smuls pătura din strânsoarea mea anemică și a azvârlit-o într-o parte, 
lăsându-mă tremurând și aproape goală. 

— Hai trezirea, draga mea, a ciripit ea. Trebuie să te pregătim 
acum. 

Şi-a strecurat braţul voinic prin spatele umerilor mei și m-a ridicat 
în fund. Mi-am prins capul cu o mână și stomacul cu cealaltă. 

— Să mă pregătesc? am spus, simțindu-mi gura cleioasă şi amară. 

Femeia a început să îmi șteargă veselă obrajii. 

— Păi, da, a spus ea. Doar nu vrei să pierzi nunta, nu-i aşa? 

— Ba da, am răspuns, dar parcă nici nu m-a auzit, dându-mi jos fără 
prea multă ceremonie cămașa de noapte și ridicându-mă în mijlocul 
camerei pentru a mă șterge pe restul corpului. 

Ceva mai târziu m-am aşezat pe marginea patului complet 
îmbrăcată, simțindu-mă ameţită, dar beligerantă, graţie paharului de 
porto pe care mi-l turnase pe gât prea buna hangiță, eram cel puţin în 
stare de funcționare. Sorbeam cu grijă din al doilea pahar, în vreme ce 
femeia încerca să îmi pieptene șuvițele încâlcite. 

Am sărit în sus speriată, scuipând vinul când ușa s-a dat încă o dată 
în lături. „De ce oare nu mă lasă în pace?” m-am întrebat. De data 
aceasta erau doi musafiri, Murtagh și Ned Gowan, amândoi cu aceleași 
expresii mustrătoare. 

L-am străpuns cu privirea pe Ned care la rândul său mă privea 
dezaprobator în timp ce Murtagh a intrat în cameră și a ocolit patul, 
măsurându-mă din toate unghiurile. S-a întors la Ned și i-a șoptit ceva 
pe un ton mult prea jos pentru urechile mele. Cu o ultimă privire 
exasperată în direcția mea, au închis ușa în urma lor. 

În cele din urmă părul meu a fost coafat, spre mulțumirea hangiţei, 
pieptănat pe spate și strâns într-o coadă în vârful capului, cu buclele 
căzându-mi libere pe spate şi câţiva zulufi peste urechi. Avem 
sentimentul că pielea capului avea să îmi pocnească de la tensiunea 
părului tras pe spate, însă imaginea din oglindă s-a dovedit a fi foarte 
plăcută. Am început să mă simt uşor mai bine și chiar am făcut efortul 
de a-i mulțumi pentru ajutor. M-a lăsat în fața oglinzii și a plecat, 
spunându-mi că am mare noroc să mă mărit într-o zi de vară, nu-i așa, 


pentru că puteam face coronița din atâtea flori. 

— Noi, cei care vom muri curând, am rostit spre reflexia mea din 
oglindă, schițând un salut. 

M-am prăbușit pe pat, cu o cârpă udă lipită pe față și am adormit 
din nou. 

Tocmai aveam un vis frumos, ceva într-un câmp cu iarbă înaltă și 
flori sălbatice când am devenit conștientă că adierea care îmi umfla 
mânecile era de fapt strânsoarea unor mâini brutale. M-am ridicat cu 
o smucitură, dând din mâini orbește. 

Când am reușit să deschid ochii, am băgat de seamă că micuța mea 
cameră aducea acum mai degrabă cu o staţie de metrou, ticsită de 
lume: Ned Gowan, Murtagh, hangiul, hangița și un tânăr deșirat care 
s-a dovedit a fi fiul hangiului cu brațele încărcate de toate felurile de 
flori, de unde venea probabil mirosul de iarbă și de flori de câmp din 
visul meu. Mai era de asemenea și o tânără, înarmată cu un coş de 
paie rotund, care a zâmbit cald spre mine, dezvăluind lipsa câtorva 
dinți destul de importanţi. 

Am înțeles că femeia era croitoreasa din sat, chemată pentru a 
repara deficienţele garderobei mele, ajustând pentru mine o rochie 
căpătată în grabă de la o cunoștință din sat a hangiului. Ned ducea 
rochia respectivă, care îi atârna de un braţ ca un animal mort. Întinsă 
pe pat și netezită, s-a dovedit a fi o rochie cu decolteu adânc din satin 
greu de culoarea smântânii, cu un corsaj separat care se încheia cu 
zeci de nasturi minusculi îmbrăcaţi în satin, fiecare brodat cu câte un 
crin auriu. Decolteul și mânecile evazate erau festonate bogat cu 
dantelă, la fel cum era și fusta care venea deasupra, brodată din 
catifea de culoarea ciocolatei. Hangiul era pe jumătate îngropat sub 
jupoanele pe care le căra în brațe, favoriţii zburliți abia zărindu-se 
peste munţii de dantelă spumoasă. 

Am aruncat o privire spre pata de porto de pe fusta mea din serj 
cenușiu și vanitatea a învins. Dacă chiar aveam să fiu mireasă, nu 
voiam să arăt precum cerșetoarea satului. 

După un scurt episod de activitate frenetică, în timpul căruia eu am 
rămas în picioare țeapănă ca un manechin și toată lumea a dat fuga să 
aducă una, să ia alta, să tragă, să încheie, să critice, împiedicându-se 
unul de altul, produsul final era gata, până la margaretele albe și 
trandafirii galbeni prinși în păr și inima bătându-mi nebunește pe sub 
corsajul din dantelă. Corsajul nu îmi venea chiar perfect, iar rochia 
păstrase parfumul posesoarei anterioare, dar satinul era bogat și se 
învolbura fascinant în jurul gleznelor mele, peste jupoanele vaporoase. 
Mă simţeam foarte frumoasă și de-a dreptul regală. 

— Nu mă puteţi obliga să fac asta, am mârâit amenințător spre 
spatele lui Murtagh în vreme ce îl urmam pe scări în jos, dar amândoi 
ştiam că vorbele mele nu erau decât bravadă. 


Dacă avusesem vreodată puterea să îl înfrunt pe Dougal și să îmi 
asum riscul, lăsându-mă pe mâna englezilor, această voință fusese 
spălată de whisky. 

Dougal, Ned și restul bărbaţilor se aflau în sala principală de la baza 
scărilor, bând și schimbând amabilităţi cu alți câțiva localnici care 
păreau să nu aibă altceva mai bun de făcut cu după-amiaza lor decât 
să stea la cârciumă să se îmbete. 

Dougal m-a zărit cu coada ochiului coborând încet și s-a oprit 
deodată din vorbit. Ceilalți au tăcut și ei, și eu am plutit în cameră 
într-un nor de admiraţie respectuoasă care m-a încântat. Ochii 
adânciţi în orbite ai lui Dougal m-au măsurat pe îndelete din cap până 
în picioare şi s-au întors mulțumiți spre chipul meu cu o înclinare din 
cap. După toate câte se întâmplaseră, demult nu mă mai privise un 
bărbat cu admiraţie și i-am răspuns cu o înclinare grațioasă a capului. 

După prima tăcere, cei adunaţi în cârciumă au devenit vocali în 
admiraţia lor și chiar și Murtagh și-a permis să schițeze un zâmbet 
cruciș, încuviințând cu satisfacție rezultatul eforturilor sale. „Cine te-a 
desemnat stilistul casei?” l-am întrebat în gând, răutăcios. Cu toate 
acestea, m-am văzut nevoită să admit că lui trebuia să îi fiu 
recunoscătoare că nu mă măritam în fusta pătată cu porto. 

Mă măritam. Oh, Doamne! Înveselită temporar de vinul de porto și 
de dantela smântânie, reuşisem pentru o clipă să ignor semnificația 
momentului. M-am apucat strâns de balustradă când brusca 
conștientizare m-a lovit ca un pumn în stomac. 

Cu toate acestea, privind peste mulțime am observat că lipsea 
cineva important. Mirele meu nu se vedea nicăieri. Înviorată la gândul 
că Jamie reușise probabil să fugă pe fereastră și se afla acum la 
kilometri depărtare, am acceptat o cupă de vin înainte de plecare din 
partea hangiului, apoi l-am urmat pe Dougal afară. 

Ned și Rupert au plecat să ia caii. Murtagh dispăruse pe undeva, 
probabil să-i dea de urmă lui Jamie. 

Dougal mă ţinea de mână, aparent pentru a mă ajuta dacă mă 
împiedicam în condurii de satin, în realitate pentru a descuraja orice 
tentativă de ultim moment de a evada. 

Era o zi „caldă” după standardele scoțiene, asta însemnând că ceața 
nu era îndeajuns de deasă încât să treacă drept burniță, dar nici 
departe nu era. Deodată, ușa hanului s-a dat într-o parte și soarele a 
năvălit înăuntru în persoana lui Jamie. Dacă eu eram o mireasă 
radiantă, mirele era, după toate standardele, splendid. Am rămas pur 
şi simplu cu gura căscată. Un scoţian înveşmântat în ţinută de 
ceremonie este o priveliște impresionantă - orice scoțian, indiferent 
cât de bătrân, pipernicit sau urât ar fi. lar un bărbat în floarea 
tinereţii, drept ca bradul și chipeș este o imagine care îţi taie 
respiraţia. Părul bogat roșcat-auriu fusese periat într-o cascadă care 


sclipea molatic peste gulerul cămășii din batist fin, băgată în centură 
în partea din față, cu mâneci bufante, împodobite cu aceeași dantelă 
fină care se revărsa în jaboul apretat de pe piept, decorat cu un ac în 
capul căruia stătea un rubin. 

Tartanul era purpuriu aprins cu negru care strălucea ca focul printre 
tartanele mai liniștite în verde și alb ale clanului MacKenzie. Lâna 
aprinsă, strânsă de o fibulă circulară din argint, îi cădea de pe umărul 
drept într-un val elegant, prinsă de o centură de sabie bătută în ţinte 
de argint înainte de a-și continua căderea, ștergând pulpele line 
îmbrăcate în ciorapi lungi din lână, oprindu-se imediat deasupra 
cizmelor din piele neagră cu o cataramă din argint. Sabia, jungherul și 
geanta din piele de viezure completau ținuta. 

Trecând bine de un metru optzeci, cu o constituție masivă și 
trăsături puternice, nu mai era grăjdarul murdar cu care mă 
obişnuisem... şi el ştia asta. Îndoind un genunchi curtenitor, a 
executat o plecăciune cu o grație impecabilă, murmurând „Sluga 
dumneavoastră preaplecată, doamnă” cu ochii scânteind amuzaţi. 

— Ah, am murmurat slab. 

Rareori îl văzusem până acum pe taciturnul Dougal rămas fără 
cuvinte. Sprâncenele groase s-au încruntat pe chipul uimit, părând în 
felul său la fel de impresionat de această apariție precum eram și eu. 

— Ai înnebunit, bărbate? a rostit el în cele din urmă. Dacă te vede 
careva? 

Jamie şi-a arcuit sardonic o sprânceană spre bărbatul mai în vârstă. 

— Ah, unchiule, a spus el. Insulte? Chiar și în ziua nunţii mele? 
Doar nu vrei să o facem de rușine pe soția mea, nu-i așa? Oricum, a 
adăugat el cu un licăr malițios, nu cred că ar fi legal dacă nu mi-aş 
folosi numele real la căsătorie. Și dumneata vrei ca totul să fie legal, 
nu? 

Cu un aparent efort, Dougal și-a recăpătat stăpânirea de sine. 

— Păi, dacă ai terminat, Jamie, aș zice să trecem la treabă, a spus 
el. 

Dar Jamie încă nu terminase, din câte se părea. Ignorând furia mută 
a lui Dougal, a scos un șirag scurt de mărgele albe din geantă. A făcut 
un pas în față și a prins șiragul în jurul gâtului meu. Privind în jos, am 
văzut că era un rând de perle mici baroce, acele produse de formă 
neregulată ale stridiilor de apă dulce, printre care se intercalau cercuri 
minuscule din aur filigranat din care se legănau alte perle mai mici. 

— Sunt doar niște perle scoțiene, a spus el, parcă scuzându-se, dar 
arată frumos la gâtul tău. 

Degetele lui au mângâiat o clipă pielea gâtului meu. 

— Sunt perlele mamei tale! a spus Dougal, privindu-le. 

— Da, a răspuns Jamie calm, și acum sunt ale soției mele. Mergem? 


Destinația noastră era la ceva distanță de sat. Alaiul de nuntă era 
morocănos, mirii fiind înconjurați din toate părțile, ca niște 
condamnați conduși spre o închisoare aflată undeva departe. Singura 
conversaţie a fost o scuză murmurată de Jamie pentru că întârziase, 
explicându-mi că îi fusese greu să găsească o cămașă curată și un 
veston suficient de larg încât să îl cuprindă. 

— Cred că ăsta aparține fiului lordului din părțile locului, a spus el, 
fluturând jaboul de dantelă. Din câte se pare, un soi de dandy. 

Am descălecat, lăsându-ne caii la baza unui deal scund. Cărarea 
ducea în sus printre tufișuri. 

— Aţi făcut aranjamentele? l-am auzit pe Dougal mârâind spre 
Rupert, în timp ce legau hăţurile cailor. 

— Ah, da, a spus el arătându-și dinţii prin barba întunecată. A fost 
greu să-l convingem pe părinte, dar i-am arătat dispensa specială. 

Și-a bătut cu palma geanta, care a scos un clinchet melodios, dându- 
mi o idee despre natura acestei dispense speciale. 

Prin ceață și burniță, am zărit capela ivindu-se dintre tufișuri. 
Nevenindu-mi a crede ochilor, am zărit acoperișul rotunjit și ferestrele 
inegale cu vitralii pe care le văzusem ultima oară în dimineaţa veselă 
și însorită a căsătoriei mele cu Frank Randall. 

— Nu! am exclamat. Nu aici! Nu pot! 

— Ștt, gata. Nu-ţi face griji, gata. Totul va fi bine. 

Dougal şi-a pus mâna mare pe umărul meu, scoțând sunetele 
scoțiene menite să mă liniștească, de parcă aș fi fost un cal speriat. 

— Puţină nervozitate e normală, a spus el, spre toată lumea. 

O mână fermă pe spatele meu, m-a împins în sus pe potecă. Pantofii 
mi se afundau în stratul de frunze îmbibat cu apă. 

Jamie şi Dougal pășeau foarte aproape de mine, de o parte și de 
alta, împiedicându-mă să o iau la goană. Prezenţele lor impozante, 
înveșmântate în tartane, îmi dădeau o stare de nervozitate și am simțit 
cum mă cuprinde un val tot mai puternic de isterie. De acum în două 
sute de ani, mai mult sau mai puțin, făcusem nunta în această capelă, 
vrăjită, la acea vreme, de pitorescul ei secular. Acum capela sclipea de 
noutate, fără patina anilor, iar eu eram pe punctul de a mă căsători cu 
un tânăr scoţian catolic de douăzeci și trei de ani pe al cărui cap se 
pusese un preţ și al cărui... 

M-am întors spre Jamie, cuprinsă deodată de panică. 

— Nu mă pot căsători cu tine! Nici măcar nu îți cunosc numele de 
familie! 

A coborât privirea spre mine și a ridicat o sprânceană roșcovană. 

— Ah. E Fraser. James Alexander Malcolm MacKenzie Frazer. 

L-a rostit formal, fiecare nume răspicat și distinct. 

Pierzându-mi cu totul capul, am spus: 

— Claire Elizabeth Beauchamp. 


Şi am întins prostește mâna. Crezând probabil că aveam nevoie de 
ajutor, Jamie a luat-o și a vârât-o ferm în scobitura cotului său. Astfel 
prinsă și fără putință de scăpare, am lipăit pe deal în sus, spre propria- 
mi nuntă. 

Rupert și Murtagh ne așteptau în capelă, păzindu-l cu strășnicie pe 
preotul captiv, un tânăr deșirat cu un nas roșu și o expresie, pe bună 
dreptate, îngrozită. Rupert spinteca absent o ramură de plop cu un 
pumnal mare și, deși își lăsase deoparte pistoalele cu mânere de os 
când intrase în biserică, ele îi erau la îndemână lângă cristelniță. 

Şi ceilalți bărbați renunţaseră la arme, după cum era potrivit în casa 
Domnului, formând un morman impresionant și zăngănitor pe rândul 
de bănci din spate. Doar Jamie își păstrase sabia și pumnalul, probabil 
ca parte ceremonială a ținutei sale. 

Am îngenuncheat în faţa altarului din lemn, Murtagh și Dougal 
ocupându-și locurile de martori, şi ceremonia a început. 

Ritualul căsătoriei catolice nu se schimbase prea mult în decursul 
ultimelor secole, iar cuvintele care mă legau de tânărul străin cu părul 
roșcat de lângă mine erau aproape identice cu cele pe care le auzisem 
în timpul nunţii mele cu Frank. Mă simțeam ca o cochilie goală și 
rece. 

Cuvintele bâlbâite ale tânărului preot răsunau undeva în coșul gol al 
pieptului meu. 

M-am ridicat automat când a venit timpul pentru rostirea 
jurămintelor, urmărind cu un soi de fascinaţie amorțită cum degetele 
mele înghețate au dispărut în palmele mari ale soțului meu. Degetele 
lui erau la fel de reci ca ale mele, și pentru prima oară mi-a trecut prin 
minte că, în ciuda calmului său aparent, putea fi la fel de speriat ca și 
mine. 

Până acum evitasem să mă uit spre el, însă acum, ridicându-mi 
privirea, l-am văzut pe Jamie uitându-se în jos spre mine. Chipul îi era 
alb și lipsit de orice expresie; arăta la fel ca atunci când îi pansasem 
rana de la umăr. Am încercat să-i zâmbesc, însă colțurile buzelor mele 
au tremurat nesigure. Apăsarea degetelor sale a crescut. Aveam 
impresia că ne ținem unul pe celălalt; dacă unul din noi avea să 
slăbească strânsoarea sau să își mute privirea, aveam să cădem 
amândoi. Indiferent în ce ne băgăm, măcar eram amândoi. 

— Te iau pe tine, Claire, să îmi fii soție... 

Vocea nu îi tremura, mâna însă da. Strânsoarea mi s-a întețit. 
Degetele noastre țepene s-au încleștat împreună ca fălcile unei 
menghine. 

— ... să te iubesc, să te respect și să te protejez... la bine și rău... 

Cuvintele veneau de la mare depărtare. Sângele mi se scurgea din 
cap. Corsajul din oase de balenă mă strângea infernal și, deși îmi era 
frig, şiroaie de transpiraţie îmi curgeau de-a lungul coastelor pe sub 


satin. Mă rugam să nu leșin. 

Un vitraliu mic, cocoţat sus pe zidul dintr-o parte a altarului, îl 
înfățișa pe Ioan Botezătorul înveșmântat în blană de urs. Umbre verzi 
şi albastre pluteau peste mâneca rochiei mele, amintindu-mi de sala 
comună de la han și îmi doream cu ardoare ceva de băut. 

Îmi venise rândul. M-am bâlbâit de câteva ori, ceea ce m-a înfuriat. 

— T-te iau pe tine, James... 

Mi-am încordat spatele. Jamie se achitase destul de onorabil de 
partea lui; puteam și eu să încerc să mă descurce la fel de bine. 

— ... să te preţuiesc şi să îţi fiu alături, de astăzi înainte... 

Vocea îmi devenise acum mai puternică. 

— Până când moartea ne va despărți. 

Cuvintele răsunau în capela tăcută cu o irevocabilitate dramatică. 
Totul rămăsese nemișcat, parcă suspendat în timp și spațiu. Apoi 
preotul a cerut inelul. 

S-a produs o mică agitaţie şi am zărit cu coada ochiului chipul 
îngrozit al lui Murtagh. Abia realizasem că cineva uitase să aducă un 
inel, când Jamie a dat drumul mâinii mele cât să scoată un inel de pe 
propriul său deget. 

Eu încă purtam verigheta de la Frank pe mâna stângă. Degetele 
palmei drepte înghețate, palide și ţepene în marea de lumină albastră, 
când cercul larg de metal a alunecat pe inelar, era prea mare și ar fi 
căzut dacă Jamie nu mi-ar fi strâns degetele și nu ar fi strâns pumnul 
meu în al său. 

Preotul a continuat să murmure și Jamie s-a aplecat să mă sărute. 
Era clar că intenționase doar o atingere ceremonială, scurtă, a buzelor, 
însă gura îi era catifelată și caldă și instinctiv m-am întins spre el. 
Eram vag conștientă de sunetele din jurul nostru, exclamaţii scoțiene 
de entuziasm și încurajare din partea celor prezenţi, însă nu simţeam 
nimic dincolo de îmbrățișarea caldă a braţelor sale puternice. 
Sanctuarul meu. 

Ne-am despărțit, amândoi niţel mai stăpâni pe noi, zâmbind timid. 
L-am văzut pe Dougal trăgând pumnalul lui Jamie din teacă și m-am 
mirat. Cu privirea încă aţintită spre mine, Jamie și-a ridicat braţul, cu 
palma desfăcută. Am rămas fără aer când vârful pumnalului a 
alunecat adânc de-a curmezișul încheieturii, lăsând în urmă o linie 
întunecată de sânge șiroind. Nu am avut răgazul să mă trag în spate 
când propriul meu braţ a fost apucat și am simţit tăișul fierbinte al 
pumnalului. Pe nesimţite, Dougal a apăsat încheietura mâinii mele de 
a lui Jamie şi le-a legat pe amândouă cu o fâșie de pânză albă. 

Trebuie să mă fi legănat niţel pe picioare, căci Jamie mi-a prins 
cotul cu brațul stâng liber. 

— Mai suportă puţin, m-a încurajat el în șoaptă. Nu mai avem mult. 
Repetă după mine. 


Au urmat câteva propoziţii în galică. Cuvintele nu însemnau nimic 
pentru mine, însă le-am repetat după Jamie, împiedicându-mă în 
vocalele lunecoase. Pânza a fost dezlegată, rănile șterse și curățate și 
eram căsătoriți. Pe drumul de întoarcere pe cărare plutea un aer de 
ușurare și entuziasm. Am fi putut fi ca oricare alai de nuntă veselă, 
deși nu foarte numeros și compus în întregime din bărbați, cu excepția 
miresei. 

Ajunsesem aproape de sfârșitul coborâșului când lipsa mâncării, 
urmele mahmurelii din ajun și împrejurările extraordinare ale zilei m- 
au copleșit. Când mi-am revenit în simţire, zăceam pe covorul de 
frunze umede, cu capul în poala soţului meu. A pus jos pânza udă cu 
care îmi tamponase obrajii. 

— Chiar atât de rău a fost? 

A zâmbit larg în jos spre mine, însă privirea lui ascundea o expresie 
şovăitoare care m-a emoționat, în ciuda stării în care mă aflam. I-am 
zâmbit tremurat înapoi. 

— Nu ești tu de vină, l-am liniștit. Doar că... cred că nu am mâncat 
nimic de ieri-dimineaţă și... mi-e teamă că am băut prea mult. 

Colţurile buzelor au tresărit. 

— Așa am auzit. Păi, asta se poate rezolva. Nu am multe să îi ofer 
soției mele, după cum am spus, dar îți promit că nu vei suferi de 
foame. 

A zâmbit şi a împins timid cu degetul o șuviță de păr care îmi 
alunecase pe obraji. Am dat să mă ridic şi m-am strâmbat la usturimea 
de la încheietura mâinii. Uitasem ultima parte a ceremoniei. Tăietura 
se desfăcuse probabil în momentul în care căzusem. Am luat bucata de 
pânză de la Jamie și am strâns-o stângaci în jurul încheieturii. 

— Am crezut că asta ţi-a provocat leșinul, a spus el privindu-mă. 
Trebuia să mă fi gândit să te previn, dar nu mi-am dat seama că nu te 
aşteptai la asta decât în clipa în care ţi-am văzut expresia. 

— Dar ce-a fost asta, mai exact? am întrebat, legând pansamentul. 

— E niţel păgân, dar prin părțile locului se obișnuiește să ai un 
jurământ de sânge, alături de jurământul religios obișnuit. Unii preoți 
nu sunt de acord cu asta, dar capelanul nostru nu cred că ar fi 
îndrăznit să ridice vreo obiecție. Părea aproape la fel de speriat ca 
mine, a spus el zâmbind. 

— Un jurământ de sânge? Și cuvintele ce înseamnă? 

Jamie mi-a luat mâna și a băgat dedesubt ultimul capăt al 
bandajului improvizat. 

— Rimează, mai mult sau mai puţin, când îl rostim în engleză. 
Spune: 


Eşti sânge din sângele meu și carne din carnea mea 
Iti dăruiesc trupul meu, până când noi doi vom fi unul 


Îţi dăruiesc sufletul meu, până când viaţa noastră se va 
termina. 


— Aproape la fel ca jurămintele obișnuite, a spus el ridicând din 
umeri, doar că ceva mai... ă-ă... primitiv. 

Am coborât privirea spre încheietura bandajată. 

— Da, poţi spune asta. 

Am privit în jur, eram singuri pe potecă, sub un plop tremurător. 
Covorul de frunze de pe pământ strălucea îmbibat cu apă ca o 
puzderie de monede ruginite. Era liniște, cu excepția picăturilor de 
apă care cădeau din copaci. 

— Unde sunt ceilalți? S-au întors la han? 

— Nu, a răspuns Jamie strâmbându-se. I-am alungat eu ca să mă pot 
îngriji de tine, dar ne așteaptă la câţiva pași mai încolo, a rostit 
împungând aerul cu bărbia, cum făceau țăranii. Nu au încredere să ne 
lase singuri până când totul nu devine oficial. 

— Păi, nu e oficial? am întrebat, nedumerită. Suntem căsătoriți, nu-i 
așa? 

Jamie avea un aer rușinat, întorcându-se și îndepărtând cu palma 
frunzele moarte de pe kilt. 

— Hmmm. Da, suntem căsătoriţi, așa e. Dar nu vom fi legal uniți 
până când nu se consumă căsătoria, întelegi? 

Încet, o roşeață aprinsă a urcat din jaboul dantelat, acoperindu-i 
obrajii. 

— Hmmm, am răspuns. Hai să mergem să găsim ceva de mâncare. 


15.  REVELAȚIILE  IATACULUI 
NUPȚIAL 


La han ne aștepta mâncarea, sub forma unui ospăț modest de nuntă, 
care se compunea din vin, pâine proaspătă și friptură de vită. 

Dougal m-a luat de braţ când mă pregăteam să urc scările pentru a 
mă spăla puţin pe faţă înainte de masă. 

— Vreau căsătoria asta consumată, fără putință de tăgadă, m-a 
instruit el ferm cu glas scăzut. Trebuie să fie o uniune legală care să 
nu poată fi pusă sub semnul întrebării și să nu poată fi anulată, căci 
ne-am pus cu toţii capetele în joc. 

— Mi se pare că oricum ne-ai pus capetele în joc, am replicat eu 
furioasă. În special pe al meu. 

Dougal mi-a tras o palmă zdravăn la fund. 

— Nu-ţi face griji de asta; dumneata doar îndeplinește-ți rolul. 


M-a măsurat cu o privire critică, parcă judecând capacitatea mea de 
a-mi juca rolul în mod corespunzător. 

— L-am cunoscut pe tatăl lui Jamie. Dacă băiatul îi seamănă, nu ai 
de ce să îţi faci griji. Ah, Jamie, băiatule! 

A dat fuga în cealaltă parte a încăperii, pe unde intrase Jamie după 
ce băgase caii în grajd. După expresia chipului său, și el primise 
instrucțiuni. 

„Cum oare, pentru numele lui Dumnezeu, s-a întâmplat una ca 
asta?” m-am întrebat ceva mai târziu. În urmă cu şase săptămâni, 
culegeam inocentă flori sălbatice pe un deal în Scoţia să i le duc acasă 
soțului meu. Acum eram închisă într-o cameră a unui han uitat de 
lume, așteptându-mi soțul, un bărbat complet străin, pe care abia îl 
cunoșteam, cu ordine ferme de a consuma o căsătorie forțată, cu riscul 
de a-mi pierde viaţa și libertatea. 

M-am așezat pe pat, încordată și îngrozită în gătelile mele de 
împrumut. S-a auzit un zgomot înfundat când ușa grea a camerei s-a 
deschis deodată, apoi s-a închis. Jamie s-a sprijinit de cadrul ei, 
privindu-mă. Senzaţia de stinghereală dintre noi s-a amplificat. În cele 
din urmă, Jamie a fost cel care a rupt tăcerea. 

— Nu trebuie să îţi fie teamă de mine, a rostit el cu blândeţe. Nu am 
de gând să sar pe tine. 

Fără să vreau, am izbucnit în râs. 

— Păi, nici nu mă gândeam că o vei face. 

De fapt, nici nu mă așteptam să mă atingă dacă și până când nu îl 
invitam; însă dificultatea era că se aştepta ca eu să îl invit să facă mult 
mai mult decât să mă atingă, și asta foarte curând. 

L-am măsurat cu privirea, neîncrezătoare. Probabil ar fi mai greu 
dacă nu l-aș găsi atrăgător; însă adevărul era exact pe dos. Dar nu mă 
mai culcasem cu un alt bărbat în afară de Frank de mai bine de opt 
ani. În plus, acest tânăr bărbat era complet lipsit de experiență, după 
cum singur mărturisise. Chiar alungând obiecțiile mele vizavi de 
întregul aranjament și judecând situaţia strict din punct de vedere 
practic, de unde naiba să începem? La cum arătau lucrurile, cel puţin 
trei, patru zile de acum înainte puteam sta acolo, fiecare la locul lui, 
privindu-ne unul pe celălalt. 

Mi-am dres vocea și am bătut uşor cu palma patul lângă mine. 

— Ah, vrei să te așezi aici? 

— Da. 

A traversat camera, mișcându-se ca o felină mare. Însă, în loc să 
vină lângă mine, a tras un scăunel și s-a așezat pe el în fața mea. 
Încercând să-mi vadă reacţia, a întins braţele spre mine şi mi-a luat 
mâinile între ale lui. Palmele îi erau mari, cu degete pătrățoase și 
foarte calde, acoperite cu firișoare de păr fine și dese, de culoarea 


aramei. Am simțit un ușor șoc la atingere, și gândul mi-a zburat spre 
pasajul din Vechiul Testament: „Căci pielea lui Iacob era fină, în 
vreme ce fratele său, Essau, era un bărbat păros.” Mâinile lui Frank 
erau lungi și fine, aproape lipsite de păr, aristocratice. Întotdeauna îmi 
plăcuse să le privesc atunci când vorbea. 

— Povesteşte-mi despre soțul tău, a spus Jamie, parcă citindu-mi 
gândurile. 

Am fost atât de surprinsă, încât aproape mi-am smuls mâinile din 
strânsoarea lui. 

— Poftim? 

— Uite ce e. Avem câteva zile pe care să le petrecem împreună aici. 
Chiar dacă nu am pretins că aș ști tot ce trebuie să știu, mi-am 
petrecut destul de mulți ani din viaţă la o fermă și, dacă nu cumva 
oamenii nu sunt foarte diferiți de animale, n-o să ne ia prea mult să 
facem ce avem de făcut. Deci avem la dispoziție ceva timp să stăm de 
vorbă şi să nu ne mai fie frică unuia de celălalt. 

Abordarea aceasta atât de directă a situaţiei în care ne găseam m-a 
relaxat puțin. 

— ȚŢi-e teamă de mine? 

Nu dădea semne că i-ar fi fost. Cu toate acestea, probabil îi era 
puțin teamă. Deși nu era un flăcăiandru timid de șaisprezece ani, 
pentru el era ceva necunoscut. Jamie m-a privit în ochi și a zâmbit. 

— Da. Mi-e mai teamă mie de tine decât ţie de mine, cred. De asta 
te și țin de mâini, ca să nu tremur. 

Nu credeam o iotă, dar i-am strâns ușor palmele, recunoscătoare. 

— E o idee bună. Parcă e mai ușor să ne atingem în timp ce vorbim. 
Totuși, de ce m-ai întrebat de soțul meu? 

M-am gândit, în zăpăceala mea, că poate dorea să îi povestesc 
despre viaţa mea sexuală cu Frank, să înţeleagă ce aşteptam din partea 
lui. 

— Păi, știam că trebuie să te gândești la el. Nici nu se putea altfel, 
în împrejurările de față. Nu vreau să simţi vreodată că nu poţi vorbi 
despre el cu mine. Deși eu sunt soțul tău acum... ce ciudat sună... nu 
e drept să îți cer să îl uiţi, nici măcar să încerci să îl uiţi. Dacă l-ai 
iubit, înseamnă că a fost un om bun. 

— Da... a fost. 

Vocea mi-a tremurat și Jamie mi-a mângâiat dosul palmelor cu 
degetele mari. 

— Atunci mă voi strădui să îi onorez memoria, având grijă de soția 
lui. 

Mi-a ridicat mâinile şi le-a atins cu buzele pe fiecare, ceremonios. 

— A fost un discurs foarte galant, Jamie, am spus, dregându-mi 
glasul. 

— Da, a răspuns el zâmbind larg deodată. L-am ticluit în vreme ce 


Dougal ţinea toasturi jos în cârciumă. 

— Eu am câteva întrebări, am spus eu trăgând adânc aer în piept. 

Jamie și-a coborât privirea, ascunzând un zâmbet. 

— Cred că ai, a încuviințat el. Ai dreptul să fii niţel curioasă, 
bănuiesc, în aceste circumstanţe. Ce ai vrea să știi? 

Pe neașteptate şi-a ridicat ochii albaștri, scânteind poznaș în lumina 
lumânării. 

— De ce sunt încă fecior? 

— Ă-ă, aş spune că asta este mai mult sau mai puţin problema ta 
intimă, am murmurat. 

Deodată mi s-a părut că era foarte cald în cameră și mi-am eliberat 
o mână pentru a bâjbâi după batistă. Atunci am simţit ceva tare în 
buzunarul rochiei. 

— Ah, am uitat! Mai am încă inelul tău. 

L-am scos și i l-am înapoiat. Era un cerculeț din aur masiv, 
împodobit cu un rubin caboșonat. În loc să îl pună din nou pe deget, 
şi-a deschis geanta și i-a dat drumul înăuntru. 

— A fost inelul de nuntă al tatălui meu, mi-a explicat el. Nu voiam 
să îl port după obicei, dar... mă rog, voiam să îţi arăt respectul meu 
încercând să arăt cât mai bine. 

Rușinat puţin de această mărturisire, şi-a făcut de lucru închizând la 
loc geanta. 

— Mi-ai făcut o mare onoare, am spus, zâmbind fără să vreau. 

Adăugând un inel cu rubin la splendoarea strălucitoare a costumului 
său era ca și cum ai aduce cărbuni la Newcastle, însă eram emoționată 
de considerația din spatele gestului. 

— Ți-l voi face pe măsură cât de repede pot, mi-a promis el. 

— Nu este important, am spus, simțindu-mă ușor stingherită. 

Intenționam, la urma urmelor, să îmi iau tălpășița cât de curând. 

— Am o întrebare importantă, am spus, revenind la oile noastre. 
Dacă nu te deranjează să îmi spui. De ce ai acceptat să te căsătorești 
cu mine? 

— Ah. 

Mi-a dat drumul la mâini și s-a dat ușor în spate. S-a oprit o clipă 
înainte de a răspunde, netezindu-și stofa din lână care îi acoperea 
pulpele. Pe sub faldul tartanului greu, vedeam linia lungă a 
mușchiului încordat. 

— Păi, în primul rând, mi-ar fi lipsit discuţiile noastre, a răspuns 
zâmbind. 

— Nu, vorbesc serios, am insistat. De ce? 

Atunci a devenit grav. 

— Înainte să îti răspund, Claire, trebuie să te întreb și eu ceva, a 
răspuns el încet. 

— Ce anume? 


— Să-mi răspunzi sincer. 

Trebuie să fi tresărit, surprinsă, căci s-a aplecat în față serios, cu 
palmele pe genunchi. 

— Știu că sunt lucruri pe care nu dorești să mi le povestești, Claire. 
Poate lucruri pe care nu mi le poți povesti. 

„Habar nu ai cât adevăr ai grăit”, i-am replicat în gând. 

— Şi niciodată nu te voi obliga și nu voi insista să aflu lucruri care 
te privesc doar pe tine, a continuat el serios. 

Și-a coborât privirea spre palmele sale împreunate. 

— Sunt lucruri pe care nici eu nu ţi le pot povesti, cel puțin nu încă. 
Şi nu îţi cer nimic din ce nu îmi poți oferi. Dar ce îţi cer este ca 
niciodată să nu mă minți. Și eu îți promit că tot ce îţi voi spune va fi 
doar adevărul. Nu avem nimic unul pentru celălalt acum decât poate 
respect. Și cred că din respect putem să ne ascundem anumite lucruri, 
dar să nu ne mințim. Ce zici, te învoiești? 

A întins mâna spre mine, invitându-mă. Vedeam linia întunecată a 
jurământului de sânge tăindu-i încheietura. Mi-am așezat ușor mâinile 
în palmele lui. 

— Da, mă învoiesc. Îţi voi spune adevărul. 

Degetele lui s-au închis abia simţit peste ale mele. 

— Și eu ţi-l voi spune. Acum, a continuat el trăgând adânc aer în 
piept, m-ai întrebat de ce m-am căsătorit cu tine. 

— Eram doar niţel curioasă. 

A zâmbit, buzele groase împrumutând umorul care se ascundea în 
priviri. 

— Păi, nu pot spune că tu ai vreo vină. Din mai multe motive. De 
fapt, e unul... sau poate două... pe care nu ţi le voi dezvălui încă, dar 
le vei afla în timp. Principalul motiv însă e același pentru care și tu te- 
ai căsătorit cu mine, cred: să nu cazi în ghearele lui Jack Randall. 

M-am înfiorat puţin la amintirea căpitanului și mâinile lui Jamie s- 
au strâns în jurul degetelor mele. 

— Eşti în siguranţă, a rostit el cu fermitate. Ai numele meu, familia 
mea și clanul meu și, la nevoie, te voi apăra cu propriul meu trup. 
Bărbatul ăsta nu va mai pune mâinile pe tine niciodată, cât timp eu 
voi trăi. 

— Îți mulțumesc, am răspuns. 

Privind chipul acela puternic, tânăr și hotărât, cu pomețţii largi și 
bărbia puternică, am simţit pentru prima dată că planul absurd al lui 
Dougal ar putea fi de fapt o sugestie rezonabilă. 

„Te voi apăra cu propriul meu trup.” Propoziția avea un efect 
puternic, privindu-l acum - încordarea hotărâtă a umerilor laţi și 
amintirea ferocității sale grațioase când „se dăduse în spectacol” cu 
sabia în lumina lunii. Promisiunea lui era adevărată; și, în ciuda 
tinereţii sale, știa ce spune, cicatricile pe care le purta fiind dovada 


cea mai elocventă. Nu era mai în vârstă decât mulți dintre piloții și 
infanteriștii pe care îi îngrijisem și el știa la fel de bine ca și ei prețul 
unei promisiuni. Nu era un jurământ romantic, ci o făgăduială sinceră 
că mă va proteja cu prețul propriei sale vieți. Speram doar că îi voi 
putea oferi ceva în schimb. 

— Foarte galant din partea ta, am spus cu toată sinceritatea. Dar a 
meritat să... în fine... să te căsătorești cu mine? 

— A meritat, a spus el, înclinându-și capul. 

A zâmbit din nou, de data aceasta puţin trist. 

— Am un motiv bun să știu ce-i poate pielea. Dacă ai putea, nu i-ai 
da niciun câine în grijă, darămite o femeie neajutorată. 

— Cât de flatant, am remarcat făcând o grimasă și Jamie a început 
să râdă. 

S-a ridicat și s-a îndreptat spre masa de lângă fereastră. Cineva — 
probabil hangiţa - pusese acolo un buchet de flori sălbatice, așezat 
într-o sticlă de whisky pe post de vază. În spatele lor erau două pahare 
de vin și o sticlă. 

Jamie a turnat vin în pahare și s-a întors, întinzându-mi unul, apoi 
şi-a reluat locul. 

— Nu e la fel de bun ca vinul din proviziile lui Colum, a spus el 
zâmbind, dar nu e foarte rău. Să bem pentru doamna Fraser, a spus el 
cu voce blândă, ridicându-și ușor paharul. 

Panica mi-a dat din nou un ghiont, însă am înăbușit-o și mi-am 
ridicat și eu paharul. 

— Să bem pentru sinceritate, am spus și am băut amândoi. Așa, 
acesta ar fi unul din motivele pentru care ai acceptat să te căsătorești 
cu mine, am continuat, lăsând jos paharul. Mai sunt și altele pe care 
mi le poți dezvălui? 

Jamie îşi studia atent paharul. 

— Poate unul ar fi că vreau pur și simplu să mă culc cu tine, a spus 
el ridicându-și deodată privirea. Te-ai gândit la asta? 

Dacă intenţia lui fusese să mă bulverseze, îi reuşise pe deplin, însă 
nu aveam de gând să o arăt. 

— Aha, deci vrei să te culci cu mine? am întrebat cu îndrăzneală. 

— Dacă e să fiu sincer, da, vreau. 

Ochii albaștri mă priveau neclintit peste buza paharului. 

— Dar nu era obligatoriu să te căsătoreşti cu mine pentru asta, am 
obiectat. 

— Doar nu credeai că o să mă culc cu tine fără să te cer în 
căsătorie! a exclamat el cu un aer sincer scandalizat. 

— Mulţi bărbaţi ar face-o, am răspuns, amuzată de inocențţa lui. 

A bâiguit ceva, rămas pentru o clipă fără cuvinte. Apoi și-a 
recăpătat cumpătul, răspunzându-mi cu o demnitate politicoasă: 

— Poate că sunt arogant când spun asta, dar mie îmi place să cred 


că nu sunt ca „mulți bărbaţi” și nici nu aș vrea neapărat să mă compar 
cu majoritatea cea mai de jos a bărbaților. 

Emoţionată fără să vreau de aceste cuvinte, l-am asigurat că până 
acum îi găsisem comportamentul galant și politicos, și i-am cerut 
iertare dacă îi pusesem vreodată, fără să îmi dau seama, motivele la 
îndoială. 

Pe această notă diplomatică, am făcut o pauză în timp ce Jamie a 
umplut din nou paharele goale. 

Am sorbit vinul în tăcere o vreme, amândoi simțindu-ne puțin 
rușinați după sinceritatea ultimului schimb de cuvinte. Așadar, din 
câte se părea, îi puteam oferi ceva. Sincer vorbind, nu puteam spune 
că acest gând nu îmi trecuse prin minte chiar înainte de a ne afla în 
această situație absurdă. Era un tânăr foarte atrăgător. Și fusese un 
moment, chiar după sosirea mea la castel, când mă ținuse în poala lui 
și... 

Mi-am golit paharul până la ultima picătură. Apoi am bătut din nou 
cu palma pe pat. 

— Vino aici lângă mine, am spus. Şi — căutând un subiect de 
conversație neutru pentru a mai diminua din stânjeneala apropierii 
fizice — și povesteşte-mi despre familia ta. Unde ai crescut? 

Patul s-a lăsat în jos sub greutatea lui și mi-am impus să nu mă 
rostogolesc spre el. S-a așezat atât de aproape de mine încât mâneca 
de la cămașă îmi atingea braţul. Mi-am pus palma desfăcută pe 
coapsă, relaxată. El a luat-o firesc într-a lui când s-a așezat și amândoi 
ne-am rezemat de perete, fără a coborî privirile, însă conștienți de 
atingerea noastră de parcă fusesem sudaţi împreună. 

— Ah, păi, de unde să încep? 

Şi-a pus picioarele mari pe taburet, încrucișându-și gleznele. Cu un 
oarecare amuzament, am recunoscut scoțianul care se aşază pentru o 
disecție relaxată a încrengăturilor de familie și a relațiilor de clan care 
formează decorul pentru aproape orice eveniment important al 
Highlands. Frank și cu mine petrecusem o seară în cârciuma din sat, 
ascultând o conversaţie între doi bătrâni excentrici, în care 
responsabilitatea demolării recente a unui hambar străvechi fusese 
pusă pe seama unei dispute locale întortocheate care data, din câte 
înţelesesem, din 1790. Cu un soi de uimire cu care începusem să mă 
obișnuiesc, mi-am dat seama că acea dispută despre care îmi 
aminteam și ale cărei origini le considerasem pierdute în negura 
vremurilor, nici măcar nu începuse. Suprimând învălmășeala pe care 
această realizare o stârnise în mintea mea, m-am străduit să-mi 
îndrept atenţia spre ce spunea Jamie. 

— Tatăl meu era un Frazer, desigur, și era fratele mai mic şi dinspre 
tată al actualului stăpân al Lovatului. Mama mea însă era o 


MacKenzie. Ştii deja că Dougal și Colum sunt unchii mei. 

Am încuviințat din cap. Asemănarea era destul de evidentă, în ciuda 
diferenţei de ten. Pomeţii largi și nasul lung, drept și ascuţit, erau în 
mod evident o moștenire a clanului MacKenzie. 

— Da, păi, mama mea era sora lor și mai erau încă două surori în 
afară de ea. Mătușa mea Janet a murit, ca și mama mea, dar mătușa 
mea Jocasta s-a căsătorit cu un văr de-al lui Rupert și trăieşte lângă 
lacul Eilean. Mătușa Janet a avut șase copii, patru băieți și două fete, 
mătușa Jocasta are trei, toate fete, Dougal are patru fete, Colum îl are 
doar pe Hamish și părinții mei ne-au avut pe mine și pe sora mea, pe 
care o cheamă după mătușa Jane, dar noi o strigăm mereu Jenny. 

— Rupert e tot un MacKenzie? am întrebat, străduindu-mă deja să-l 
aşez pe fiecare în arborele genealogic. 

— Da. El €..., Jamie a făcut o pauză, gândindu-se o clipă, el e 
verișor primar cu Dougal, Colum și Jocasta, iar asta îl face verișor de- 
al doilea cu mine. Tatăl lui Rupert și bunicul meu Jacob erau frați, 
împreună cu... 

— Stai o clipă. Nu mă duce înapoi în timp mai mult decât e nevoie, 
pentru că mi-e teamă că va deveni prea dificil pentru mine. Nici 
măcar nu am ajuns la neamul Frazer şi deja am pierdut numărătoarea 
verișorilor tăi. 

Jamie şi-a frecat barba, socotind. 

— Hmmm. Păi, pe partea neamului Frazer e niţel mai complicat, 
pentru că bunicul meu Simon s-a căsătorit de trei ori, așa că tatăl meu 
are două rânduri de fraţi și surori vitrege. Pentru moment, să spunem 
doar că am șase unchi și trei mătuși din neamul Fraser încă în viaţă, și 
să lăsăm deoparte toți verișorii din partea aceea. 

— Da, aşa să facem. 

M-am aplecat în față și am turnat din nou vin în pahare. 

Teritoriile clanurilor MacKenzie și Fraser, din câte am înțeles, se 
învecinau pe o oarecare distanță de-a lungul hotarelor interne, 
mergând alături unul lângă celălalt de la mare pe lângă partea de jos a 
Loch Nessului. Această graniță comună era, așa cum sunt toate 
granițele, o linie neclară și neconsemnată în hărți, mutându-se în sus 
sau în jos, în funcţie de timp, obiceiuri și alianțe. De-a lungul acestui 
hotar, la capătul de miazăzi al pământurilor clanului Fraser, se 
întindea mica moșie de la Broch Tuarach, proprietatea lui Brian 
Fraser, tatăl lui Jamie. 

— E o bucată de pământ destul de roditor, cu ape unde se poate 
pescui destul de bine și un petic destul de întins de pădure pentru 
vânătoare. Are în jur de șaizeci de ferme și un sătuc, numit Broch 
Mordha. Apoi e conacul mare, sigur, care e modern, a spus el cu o 
oarecare mândrie, și vechiul broch:+ pe care îl folosim acum pentru 
animale şi grâne. Dougal și Colum nu au fost deloc încântați ca sora 


lor să se mărite cu un Fraser și au insistat ca ea să nu trăiască pe 
pământul clanului Fraser ca arendaș, ci ca proprietar. Așadar 
Lallybroch — după cum îi spun cei care locuiesc acolo — i-a fost donat 
tatălui meu, dar a existat o clauză în titlul de proprietate în care se 
spune că pământul va fi donat mamei mele, Ellen, doar pe hârtie. 
Dacă ea murea fără copii, pământul urma să se întoarcă în 
proprietatea lordului Lovat după moartea tatălui meu, indiferent dacă 
tata va mai fi avut copii cu altă soție sau nu. Dar el nu s-a recăsătorit 
şi eu sunt fiul mamei mele. Deci Lallybroch îmi aparține, atât cât e. 

— Ieri parcă mi-ai spus că nu ai nicio proprietate. 

Sorbeam din vin, părându-mi-se chiar bun; cu cât beam mai mult, 
cu atât mi se părea că devine mai bun. Mi-a trecut prin minte că poate 
ar trebui să mă opresc. Jamie a clătinat din cap. 

— Păi, îmi aparține, de drept. Dar în acest moment nu îmi folosește 
la nimic, pentru că nu mă pot duce acolo. Pentru că există mica 
problemă cu preţul pus pe capul meu, a spus el cu un aer vinovat. 

După ce evadase din Fortul William, fusese luat acasă la Dougal, la 
Beannachd (care însemna „Binecuvântat”, mi-a explicat el), pentru a-şi 
vindeca rănile și febra care apăruse din cauza lor. De acolo, plecase în 
Franța, unde stătuse doi ani luptând în armata franceză, în apropierea 
graniței cu Spania. 

— Ai petrecut doi ani în armata franceză și nu te-ai culcat cu nicio 
femeie? am izbucnit, nevenindu-mi a crede. 

Îngrijisem o mulţime de soldați francezi și mă îndoiam mult că 
atitudinea galilor vizavi de femei se schimbase dramatic în decursul a 
două secole. 

Un colț al buzelor lui Jamie a tresărit și m-a privit cu coada 
ochiului. 

— Englezoaico, dacă ai fi văzut târfele cu care se culcă soldaţii 
francezi, te-ai mira că mai îndrăznesc să mai ating o femeie, darămite 
să mă mai culc cu una. 

M-am înecat, scuipând vinul și tuşind până când Jamie a fost nevoit 
să îmi dea câțiva pumni în spate. M-am liniștit, cu răsuflarea tăiată și 
roşie la față, și l-am îndemnat să își continue povestea. 

Se întorsese în Scoţia în urmă cu aproximativ un an și petrecuse 
şase luni singur sau cu o bandă de „bărbaţi fără căpătâi” — bărbaţi fără 
clanuri, trăind de pe o zi pe alta în păduri sau furând cirezile de vite 
de lângă graniţă. 

— Și într-o bună zi, cineva m-a lovit în cap cu un topor sau ceva 
asemănător, a spus el, ridicând din umeri. Și trebuie să îl cred pe 
cuvânt pe Dougal pentru ce s-a întâmplat în decursul următoarelor 
două luni, căci eu nu prea știam ce se petrece în jurul meu. 

Dougal era în momentul atacului la o moșie din apropiere. Chemat 
de tovarășii lui Jamie, reușise cumva să îl trimită pe nepotul său în 


Franţa. 

— De ce în Franța? am întrebat. Și-a asumat un risc enorm să te 
trimită atât de departe. 

— Era mai riscant să mă lase acolo unde eram. În întregul comitat 
mișunau patrulele englezești — vezi tu, noi fusesem o bandă destul de 
activă, eu și tovarășii mei, şi cred că Dougal nu voia ca englezii să mă 
găsească prin bordeiul vreunului fermier, zăcând inconștient. 

— Sau în propria lui casă? am întrebat, cu o undă de cinism. 

— Cred că m-ar fi dus la el acasă, dacă nu l-ar fi împiedicat două 
motive, a răspuns Jamie. Unul, în acel moment avea un oaspete 
englez. Al doilea, s-a gândit, după cum arătam, că oricum aveam să 
mor, așa că m-a trimis la abație. 

Abația Sfintei Anne de Beaupré, de pe coasta franceză, era, se pare, 
domeniul celui care odinioară fusese Alexander Fraser, acum abate al 
sanctuarului de închinăciune și educație. Unul din cei șase unchi ai lui 
Jamie din neamul Fraser. 

— Fl şi cu Dougal nu se înțeleg foarte bine, mi-a explicat Jamie, 
însă Dougal a înțeles că nu se putea face mare lucru pentru mine aici, 
iar dacă era să primesc ajutor, atunci acolo aveam să-l primesc. 

Și așa a fost. Ajutat de cunoștințele medicale ale călugărilor și de 
propria sa constituție robustă, Jamie supraviețuise și se întremase în 
timp, sub îngrijirea sfinților călugări ai Sfântului Dominic. 

— Îndată ce m-am întremat, m-am întors, mi-a explicat el. Dougal și 
oamenii lui m-au așteptat pe coastă și ne îndreptam spre pământurile 
clanului MacKenzie, când ne-am... ă-ă... întâlnit cu tine. 

— Căpitanul Randall a spus că furaţi vite, am intervenit. 

Jamie a zâmbit, netulburat de această acuzaţie. 

— Păi, Dougal nu e omul care să piardă o ocazie de a câștiga ceva, a 
remarcat el. Am întâlnit în drum o cireadă frumoasă de vite, păscând 
liniștite și singure pe un imaș. Deci... 

A ridicat din umeri, cu o acceptare fatalistă a inevitabilităților vieţii. 

Din câte se părea, eu mă nimerisem la încheierea confruntării dintre 
oamenii lui Dougal și dragonii lui Randall. Văzând că englezii îi 
înconjoară, Dougal își trimisese jumătate din oameni într-un crâng, 
mânând vitele înaintea lor, în timp ce ceilalți se ascunseseră printre 
copacii tineri, pregătiți să îi prindă pe englezi într-o ambuscadă, când 
aveau să se apropie. 

— Şi a funcționat, a spus Jamie încântat. Am țâșnit înaintea lor și 
am mânat caii drept prin ei, urlând din toți rărunchii. S-au luat după 
noi, desigur, și am încins o cursă veselă pe deal în sus, prin gârle, 
peste stânci, tot mai departe, și asta în timp ce restul oamenilor lui 
Dougal se strecurau peste hotar cu vitele. Vestoanele roșii ne-au 
pierdut urma, iar noi ne-am ascuns în coliba unde te-am văzut pentru 
prima oară, unde am așteptat să se însereze, ca să ne strecurăm înapoi 


spre casă. 

— Înţeleg, am spus. Dar de ce te-ai întors în Scoţia? Probabil erai 
mult mai în siguranţă în Franţa. 

Jamie a deschis gura să răspundă, apoi s-a răzgândit şi a sorbit o 
gură de vin. Din câte se părea, mă apropiam de hotarul teritoriului său 
cu taine. 

— Păi, e o poveste lungă, englezoaico, a răspuns el evitând 
subiectul. O să-ți povestesc altă dată, dar acum ce-ar fi să îmi spui 
ceva despre tine? Despre familia ta? Dacă vrei, bineînţeles, a adăugat 
el în grabă. 

Am rămas pe gânduri o clipă, apoi am decis că nu riscam nimic 
dacă îi povesteam despre părinţii mei și despre unchiul Lamb. La urma 
urmelor, aveam un avantaj cu profesia unchiului Lamb. Un profesor 
de istorie antică este la fel de credibil — sau la fel de puţin credibil — în 
veacul al optsprezecelea ca în secolul al douăzecilea. 

Așadar i-am povestit, omițând câteva detalii minore precum 
automobilele sau avioanele şi, desigur, războiul. Cât timp eu am 
vorbit, el a ascultat cu atenţie, punându-mi din când în când întrebări, 
arătând părere de rău față de moartea părinților mei și interes față de 
unchiul Lamb și de descoperirile sale. 

— Şi pe urmă l-am cunoscut pe Frank, am încheiat eu. 

M-am oprit, neștiind cât de mult îi puteam spune, fără a intra pe un 
teritoriu primejdios. Spre norocul meu, m-a salvat Jamie. 

— Și ai prefera să nu vorbeşti despre el acum, a spus el înţelegător. 

Am încuviințat, fără cuvinte, cu ochii în lacrimi. Jamie a dat drumul 
mâinii pe care o ţinea și, strecurându-și un braț în jurul meu, mi-a 
aplecat uşor capul pe umărul lui. 

— Gata, a spus el, mângâindu-mi tandru părul. Eşti obosită? Vrei să 
te las să dormi? 

Am fost tentată pentru o clipă să răspund da, însă am simţit că ar fi 
nedrept și laș. Mi-am dres glasul și m-am îndreptat de spate, 
scuturându-mi capul. 

— Nu, am spus, trăgând adânc aer în piept. 

Jamie mirosea discret a săpun și vin. 

— Mă simt bine. Spune-mi... spune-mi ce jocuri obișnuiai să joci 
când erai copil. 

În cameră era o lumânare groasă care ardea douăsprezece ceasuri, 
cu inele de ceară întunecată marcând orele. Am vorbit vreme de trei 
inele, dând drumul mâinilor doar pentru a turna vin și a ne ridica să 
folosim oala de noapte din spatele perdelei din colț. Întorcându-se 
dintr-una din aceste plimbări, Jamie a căscat și s-a întins. 

— Vai ce târziu e! am spus, ridicându-mă la rândul meu. Poate ar 
trebui să ne băgăm în pat. 


— Bună idee, a răspuns el, frecându-și ceafa. Să ne culcăm? Sau să 
dormim? 

A ridicat o sprânceană interogativă la mine și colțul buzelor i-a 
tresărit. Adevărul este că mă simţisem atât de confortabil în prezența 
lui, încât aproape uitasem de ce ne aflam în aceeași cameră. La auzul 
cuvintelor lui, am simțit un gol în stomac din pricina panicii. 

— Păi..., am început, cu voce slabă. 

— Oricum ar fi, nu ai de gând să dormi cu rochia pe tine, nu-i așa? 
a întrebat el cu obișnuitul său simţ practic. 

— Păi, nu, nu cred. 

De fapt, lucrurile se petrecuseră atât de repede încât nici măcar nu 
mă gândisem să iau cu mine o cămașă de noapte — pe care oricum n-o 
aveam. De obicei, dormeam în combinezon sau dezbrăcată, în funcție 
de vreme. Jamie nu avea nimic în afară de hainele de pe el; era clar că 
va dormi în cămașă sau gol, ceea ce avea să pună lucrurile rapid pe 
făgașul așteptat. 

— Păi, atunci vino aici, să te ajut cu dantelele și celelalte dichisuri. 

Când a început să mă dezbrace i-am simţit degetele tremurând ușor, 
însă, în timpul luptei cu zecile de copci care prindeau corsajul, a mai 
pierdut ceva din timiditate. 

— Ha! a exclamat triumfal când ultima dintre ele s-a desfăcut și am 
izbucnit amândoi în râs. 

— Acum dă-mi voie să te dezbrac eu pe tine, am spus, hotărând că 
nu are niciun rost să mai tărăgănăm lucrurile. 

Am întins braţul şi i-am desfăcut cămașa, strecurându-mi palmele 
înăuntru, peste umeri. Le-am coborât ușor pe piept, mângâindu-i părul 
scurt şi cârlionțat și părțile catifelate din jurul sfârcurilor. A rămas 
nemișcat, abia respirând, când am îngenuncheat pentru a-i desface 
cureaua bătută cu ţinte din jurul coapselor. 

Dacă avea să fie un moment potrivit, atunci putea la fel de bine să 
fie acum, m-am gândit și mi-am plimbat lin degetele de-a lungul 
coapselor tari și lungi pe sub kilt. Deşi de pe acum știam foarte bine ce 
purtau cei mai mulți scoțieni pe sub kilturi - nimic —, am tresărit să îi 
simt pielea. 

În acel moment m-a ridicat în picioare și, plecându-și capul, m-a 
sărutat. Sărutul a fost lung și mâinile lui s-au plimbat în jos pe trupul 
meu, găsind încheietoarea combinezonului meu care a alunecat spre 
podea într-o fluturare de volane apretate, lăsându-mă doar în cămașă. 

— Unde ai învăţat să săruţi așa? am întrebat, cu răsuflarea tăiată. 

A rânjit spre mine şi m-a tras din nou spre el. 

— Am spus că sunt fecior, nu călugăr, a răspuns, sărutându-mă iar. 
Și dacă o să am nevoie de sfaturi, o să le cer. 

M-a lipit cu putere de trupul lui, și am simţit că era mai mult decât 
pregătit pentru a lua taurul de coarne. Cu o oarecare surpriză, mi-am 


dat seama că şi eu eram pregătită. De fapt, fie că era rezultatul orei 
târzii, al vinului, al virilității lui sau pur și simplu din cauza 
abstinenţei îndelungate, îl doream cu ardoare. 

I-am desfăcut cămașa la mijloc și mi-am ridicat palmele spre pieptul 
său, mângâindu-l în jurul sfârcurilor cu degetele mari. Într-o clipă s-au 
întărit și Jamie m-a zdrobit deodată la pieptul său. 

— Au! am spus, luptându-mă să respir. 

Mi-a dat drumul imediat, cerându-și iertare. 

— Nu-ţi face griji; sărută-mă din nou. 

Şi m-a sărutat, de data aceasta strecurându-mi bretelele cămășii 
peste umeri. S-a dat ușor în spate, ridicându-mi sânii în căușul palmei 
şi mângâindu-mi sfârcurile așa cum i le mângâiasem și eu. M-am 
luptat cu catarama care îi ţinea kiltul; degetele lui le-au călăuzit pe ale 
mele și cureaua s-a desfăcut. 

Deodată m-a ridicat în braţe și m-a așezat pe pat, ţinându-mă în 
poală. Vocea îi era uşor răgușită. 

— Să-mi spui dacă sunt prea dur sau dacă vrei să mă opresc. În 
orice clipă, până în momentul în care ne împreunăm; după aia nu cred 
că o să mă mai pot opri. 

Drept răspuns, l-am cuprins cu braţele pe după gât și l-am tras peste 
mine. Tremurând, l-am călăuzit spre faldurile umede și alunecoase 
dintre picioarele mele. 

— Dumnezeule mare, a spus James Fraser, care niciodată nu lua 
numele Dumnezeului său în deșert. 

— Să nu te oprești acum, i-am șoptit. 

Mai târziu, pe când stăteam îmbrăţișați, mi s-a părut firesc să îmi 
aşez capul pe pieptul lui. Ne potriveam bine împreună și mare parte 
din stânjeneala noastră de la început se risipise în entuziasmul și 
noutatea explorării propriilor noastre trupuri. 

— A fost așa cum te gândeai că va fi? am întrebat, curioasă. 

Jamie a râs înfundat, huruind adânc sub urechea mea. 

— Aproape. Dar eu crezusem că... neh, nu contează. 

— Nu, spune-mi. Ce credeai? 

— Nu-ţi spun, că râzi de mine. 

— Îţi promit că n-o să râd. Spune-mi. 

Mi-a mângâiat părul, netezindu-mi buclele care îmi alunecaseră 
peste ureche. 

— Bine, fie. Nu mi-am dat seama că o să facem dragoste față în față. 
Am crezut că trebuie să stai cu spatele; înţelegi, ca la cai. 

A fost greu să-mi respect promisiunea, dar nu am râs. 

— Știu că sună prostesc, a spus el defensiv. Doar că... mă rog, știi 
cum îți bagi idei în cap când ești copil și pe urmă rămân cumva acolo? 

— Nu ai văzut niciodată doi oameni făcând dragoste? 


Eram uimită să îi descopăr naivitatea aceasta, după ce văzusem 
colibele fermierilor, unde întreaga familie împărțea o singură cameră. 
Deși familia lui James nu era una de fermieri, rar găseai un copil din 
aceste locuri care să nu fi dat peste părinţii lui făcând dragoste pe 
undeva. 

— Sigur că am văzut, dar în general era sub așternuturi. Dar nu știu 
decât că bărbatul era deasupra. Măcar atât. 

— Mmm. Am băgat de seamă. 

— Te-am turtit? a întrebat el, niţel îngrijorat. 

— Nu foarte tare. Dar serios, chiar așa ai crezut? 

Nu râdeam, dar nu mă puteam împiedica să nu zâmbesc cu gura 
până la urechi. Jamie s-a înroșit până în vârful urechilor. 

— Da. Am văzut un bărbat luând o femeie de-a dreptul, în văzul 
tuturor, o dată. Dar atunci... mă rog, o siluia și asta era. Și a pătruns-o 
pe la spate. Scena m-a impresionat și, după cum spuneam, ideea mi-a 
rămas în minte. 

Continua să mă ţină în brațe, folosind din nou tehnica de îmblânzire 
a cailor. Dar mângâierile lui s-au transformat încetul cu încetul într-o 
explorare curioasă. 

— Vreau să te întreb ceva, a spus el, plimbându-și mâna de-a lungul 
spatelui meu. 

— Ce anume? 

— ȚŢie ţi-a plăcut? a întrebat, puţin rușinat. 

— Da, mi-a plăcut, am răspuns destul de sincer. 

— Ah. M-am gândit că îți place, deși Murtagh mi-a spus că de multe 
ori pe femei nu le interesează asta și că ar trebui să termin cât mai 
repede. 

— Și de unde știe Murtagh ce vor femeile? am sărit indignată. Cu 
cât mai încet, cu atât mai bine, așa funcționează la cele mai multe 
dintre femei. 

Jamie a râs din nou pe înfundate. 

— Păi, tu ştii mai bine decât Murtagh. Aseară am primit multe 
sfaturi pe tema asta, de la Murtagh, Rupert și Ned. Dar cele mai multe 
păreau de-a dreptul trăsnite, așa că am zis că mai bine fac cum mă 
taie capul. 

— Capul tău te-a dus foarte bine, am spus, învârtindu-i un fir de păr 
de pe piept în jurul degetului. Ce alte sfaturi înțelepte ţi-au mai dat? 

În strălucirea lumânării, pielea lui era de un auriu-roșcat; spre 
amuzamentul meu, s-a îmbujorat și mai tare de ruşine. 

— Multe dintre ele nu pot fi reproduse. Dar, cum ţi-am spus, cred că 
oricum erau greșite. Am văzut multe animale împerechindu-se și 
aproape toate reușesc să se descurce fără niciun sfat. Presupun că 
oamenii fac la fel. 

În sinea mea eram intrigată de faptul că cineva putea primi indicii 


despre tehnica sexuală din grajduri și codri în loc de vestiare și reviste 
deocheate. 

— Şi ce fel de animale ai văzut tu împreunându-se? 

— Ah, de toate felurile. Moșia noastră era la marginea pădurii, vezi 
tu, și eu îmi petreceam mult timp acolo, vânând sau căutând vreo 
vacă rătăcită. Am văzut cai şi vaci, bineînţeles, porci, găini, porumbei, 
câini, pisici, căprioare și cerbi, veveriţe, iepuri, porci mistreți, ah, şi o 
dată doi șerpi. 

— Şerpi!? 

— Da. Ştiai că șerpii au două puţe?... șerpii masculi, vreau să spun. 

— Nu, nu știam. Eşti sigur? 

— Da, și amândouă sunt bifurcate, așa. 

Şi-a răsfirat arătătorul și mijlociul, arătându-mi. 

— Pare teribil de incomod pentru șerpoaică, am răspuns, chicotind. 

— Ba, părea să se simtă destul de bine, a spus Jamie. Din cât se 
putea vedea; șerpii nu au feţele foarte expresive. 

Mi-am îngropat fața în pieptul lui, hohotind de râs. Parfumul lui 
plăcut de mosc se amestecase cu mireasma aspră a pânzei. 

— Scoate-ţi cămașa, am spus ridicându-mă și trăgând de poala 
cămășii. 

— De ce? a întrebat, dar s-a conformat. 

Am îngenuncheat în faţa lui, admirându-i trupul gol. 

— Pentru că vreau să te privesc, i-am răspuns. 

Era bine legat, cu oase lungi și grațioase și mușchi netezi care 
curgeau lin din curbele pieptului și ale umărului spre concavitățile 
înguste ale pântecului și coapselor. Şi-a ridicat sprâncenele. 

— Atunci să fie reciprocitate. Scoate-ţi și tu cămașa. 

A întins brațul și m-a ajutat să ies din cămașa încrețită, împingând-o 
în jos pe coapse. Odată ce am rămas goală, m-a ţinut de mijloc, 
studiindu-mă cu o curiozitate încordată. Simţeam cum mă îmbujorez 
sub privirea sa intensă. 

— Nu ai mai văzut niciodată până acum o femeie goală? 

— Ba da, dar nu atât de aproape, a răspuns el, începând deodată să 
zâmbească cu gura până la urechi. Și nu una care să fie a mea, a 
continuat el mângâindu-mi șoldurile cu amândouă mâinile. Ai coapse 
bune și rotunde; o să-mi faci mulți copii, sper. 

— Poftim? 

M-am dat într-o parte indignată, însă el m-a tras înapoi și s-a 
prăbușit pe pat cu mine deasupra lui. M-a ţinut până am încetat să mă 
zbat şi m-a ridicat până am ajuns din nou la buzele lui. 

— Știu că o singură dată e suficient ca să fie legal, dar... 

S-a oprit, sfios. 

— Vrei să facem dragoste din nou? 

— Te-ar deranja foarte tare? a întrebat el. 


Nici de data aceasta nu am râs, dar am simțit coastele pocnindu-mi 
sub presiune. 

— Nu, am răspuns grav. Nu m-ar deranja. 

— ȚŢi-e foame? am întrebat încet, după o vreme. 

— Sunt hămesit. 

Şi-a plecat capul, mușcându-mă uşor de sân, apoi și-a ridicat 
privirea, zâmbind larg. 

— Dar am nevoie și de mâncare. 

S-a rostogolit până la marginea patului. 

— O să găsim friptură rece și pâine în bucătărie, sper, şi probabil 
niște vin. Cobor și aduc ceva să mâncăm. 

— Nu, nu te ridica. Mă duc eu. 

Am sărit din pat și m-am îndreptat spre ușă, trăgând un șal peste 
cămașă, să îmi țină cald în frigul coridorului. 

— Așteaptă, Claire! a strigat Jamie. Mai bine m-ai lăsa pe mine... 

Dar deja deschisesem ușa. Apariția mea la ușă a fost întâmpinată de 
ovaţiile răgușite a vreo cincisprezece bărbaţi, care trândăveau în jurul 
căminului din sala comună a hanului, bând, mâncând și jucând zaruri. 
Năucită, am rămas o clipă în capul scărilor, cincisprezece chipuri 
libidinoase clipind la mine din umbrele aruncate de flăcările vetrei. 

— Hei, domniță! a strigat Rupert, unul dintre ei. Încă mai poţi să 
mergi! Nu şi-a făcut bine treaba Jamie, vasăzică? 

Această vorbă de duh a fost întâmpinată de hohote de râs și câteva 
remarci mai deocheate privind bărbăţia lui Jamie. 

— Dacă deja l-ai dat gata pe Jamie, eu mă ofer cu dragă inimă să îi 
iau locul! mi-a sugerat un tânăr scund cu părul negru. 

— Nu, nu, tu nu ești bun de nimic, băiete! la-mă pe mine! a strigat 
un altul. 

— Nu vă ia pe niciunul din voi, mucoșilor! a strigat Murtagh beat 
criță. După Jamie, are nevoie de ceva mai tare să o satisfacă! 

Şi a fluturat deasupra capului un os mare de oaie, făcând întreaga 
asistență să se zguduie de râs. 

M-am întors pe călcâie și m-am repezit în cameră, am trântit ușa și 
am rămas cu spatele rezemat de ea, străpungându-l cu privirea pe 
Jamie, care stătea gol-pușcă pe pat, râzând în hohote. 

— Am încercat să te previn, a spus el străduindu-se să respire. Ar 
trebui să vezi ce față ai! 

— Ce naiba caută toți derbedeii ăia acolo? am mârâit printre dinți. 

Jamie a alunecat grațios din patul nostru nupţial și a început să 
răscolească în genunchi prin maldărul de haine aruncate pe podea. 

— Sunt martori, a răspuns el scurt. Dougal nu a vrut să-și asume 
niciun risc să ne trezim cu anularea căsătoriei. 

S-a îndreptat de spate cu kiltul în mâini, zâmbind spre mine cu gura 


până la urechi în timp ce și-l înfășură în jurul mijlocului. 

— Mă tem că reputația ta e compromisă pentru totdeauna, 
englezoaico. 

Fără cămașă, s-a îndreptat spre ușă. 

— Nu te duce acolo! am spus, cuprinsă deodată de panică. 

Cu mâna pe clanţă, s-a întors zâmbindu-mi liniștitor. 

— Nu-ţi face griji. Dacă e să fie martori, măcar să aibă ce vedea. 
Oricum, nu am de gând să mă înfometez în următoarele trei zile ca să 
nu mă ia ei peste picior. 

A ieșit din cameră într-un cor de aplauze nerușinate, lăsând ușa 
întredeschisă. Se îndrepta spre bucătărie, acompaniat de strigăte de 
încurajare, de întrebări și sfaturi deocheate. 

— Cum a fost prima oară, Jamie? Ai sângerat? a strigat Rupert, ușor 
de recunoscut după timbrul răgușit al vocii. 

— Nu, dar o să sângerezi tu, nerușinat bătrân, dacă nu îţi ţii pliscul, 
a venit răspunsul lui Jamie, repezit și cu un puternic accent scoțian. 

Replica lui a fost întâmpinată de urlete de încântare și zeflemeaua a 
continuat, urmându-l pe Jamie până la bucătărie și pe scări în sus. 

Am deschis ușa să îl las pe Jamie înăuntru, roșu la față ca focul din 
căminul tavernei, cu mâinile pline cu mâncare și băutură. S-a strecurat 
în cameră, urmat de o ultimă izbucnire de veselie de jos. Pe care am 
curmat-o eu, trântind ușa hotărât și trăgând și ivărul. 

— Am adus destul cât să nu fie nevoie o vreme să ieşim, a spus 
Jamie aşezând vasele pe masă, atent să nu mă privească. Vrei să 
mănânci? 

Am întins brațul pe lângă el spre sticla de vin. 

— Nu încă. Deocamdată am nevoie de ceva de băut. 

În el era o poftă puternică ce mă chema să îi răspund, în ciuda 
stângăciei lui. Nevrând să îi explic anumite lucruri care ar fi pus în 
lumină experiența mea sexuală, îl lăsam să facă ce simte, doar 
oferindu-i din când în când câte o sugestie, cum ar fi să își sprijine 
greutatea pe coate şi nu pe pieptul meu. 

Fiind încă prea lacom și prea neîndemânatic pentru tandrețe, Jamie 
făcea dragoste cu un soi de bucurie neabătută care m-a făcut să mă 
gândesc că virginitatea masculină este un concept mult subestimat. Cu 
toate acestea, avea grijă să nu mă rănească, grijă pe care o găseam 
deopotrivă plăcută și iritantă. 

Cândva în timpul celei de-a treia partide de dragoste, m-am arcuit 
toată şi am strigat. S-a retras imediat, speriat şi îngrijorat. 

— Îmi pare rău, a spus el. Nu mi-am dat seama că te rănesc. 

— Nu m-ai rănit, am spus întinzându-mă languros, plutind de 
plăcere. 

— Eşti sigură? m-a întrebat, cercetându-mă să vadă unde m-a rănit. 


Deodată mi-am dat seama că unele detalii mai fine fuseseră probabil 
omise în timpul scurtei sale educaţii sexuale sub îndrumarea 
maeștrilor Murtagh și Rupert. 

— Se întâmplă de fiecare dată? a întrebat el, fascinat, îndată ce am 
elucidat misterul. 

Mă simţeam mai degrabă ca târgoveaţa din Bath sau ca o gheișă 
japoneză. Niciodată nu mă crezusem o expertă în arta amorului, dar 
trebuia să recunosc în sinea mea că rolul avea un oarecare farmec. 

— Nu, nu de fiecare dată, am răspuns, amuzată. Doar dacă bărbatul 
este un amant priceput. 

— Ah. 

Urechile i s-au colorat ușor în roz. M-am alarmat puţin când am 
văzut interesul sincer din privirea lui înlocuit de o determinare 
crescândă. 

— Îmi spui ce trebuie să fac data viitoare? a întrebat el. 

— Nu e nevoie să faci nimic special, l-am asigurat. Doar mișcă-te 
încet şi fii atent la mine. Dar de ce să așteptăm? Încă ești pregătit. 

— Nu trebuie să aștepți? a întrebat el surprins. Eu nu pot imediat 
după... 

— Păi, la femei este diferit. 

— Așa-i, am observat, a murmurat el. 

Cu degetul mare și arătătorul desena cercuri pe încheietura mâinii 
mele. 

— Doar că... ești atât de fragilă; mi-e teamă să nu te rănesc. 

— Nu o să mă rănești, am răspuns pierzându-mi răbdarea. Și dacă 
m-ai răni, nu m-ar deranja. 

Văzându-i expresia surprinsă de pe chip, m-am hotărât să îi arăt ce 
voiam să spun. 

— Ce faci? a întrebat el, speriat. 

— Exact ce vezi că fac. Nu te mișca. 

După câteva momente, am început să-mi folosesc dinții, apăsând 
gradual tot mai tare până când a șuierat printre maxilarele încleştate, 
fără aer. M-am oprit. 

— Te-am rănit? am întrebat. 

— Da, puţin, a răspuns cu glas răgușit. 

— Vrei să mă opresc? 

— Nu! 

Am continuat, cu gesturi intenționat brute, până când s-a 
convulsionat deodată, cu un geamăt puternic de parcă îi smulsesem 
inima din piept. S-a lăsat pe spate, tremurând și cu răsuflarea tăiată. A 
murmurat ceva în galică, cu ochii închiși. 

— Ce ai spus? 

— Am spus, a răspuns el deschizând ochii, „Am crezut că o să-mi 
explodeze inima.” 


Am zâmbind larg, foarte mândră de mine. 

— Ah, Murtagh și compania au uitat să îți povestească și despre 
asta? 

— Oh, mi-au povestit. Ăsta e unul din lucrurile pe care nu le 
credeam. 

— În cazul ăsta, am râs eu, poate ar fi mai bine să nu îmi spui ce ti- 
au mai povestit. Vasăzică, ai înțeles ce am vrut să spun când te-am 
asigurat că nu mă deranjează dacă nu te porți cu mine ca și cum aș fi 
din porțelan? 

— Am înţeles. 

A tras adânc aer în piept și i-a dat drumul încet. 

— Dacă eu îţi fac același lucru, vei simţi la fel? 

— Păi, sinceră să fiu, am răspuns încet, habar n-am. 

Mă străduisem cât mai bine să păstrez gândurile despre Frank cât 
mai ascunse, simțind că într-un pat matrimonial nu trebuie să fie 
decât doi oameni, indiferent prin ce concurs de împrejurări au ajuns 
acolo. Jamie se deosebea foarte mult de Frank, atât la trup, cât și prin 
felul de a gândi, însă adevărul este că trupurile se pot împreuna într- 
un număr limitat de feluri și noi încă nu stabilisem acel teritoriu al 
intimităţii în care actul iubirii ia o multitudine de înfățișări. Ecourile 
trupului erau inevitabile, însă mai rămăseseră teritorii încă 
neexplorate. 

Sprâncenele lui Jamie erau încruntate într-o expresie de prefăcută 
amenințare. 

— Ah, deci există ceva ce nu știi! Păi, nu ne rămâne decât să aflăm. 
Îndată ce îmi recapăt puterile, a spus el închizând din nou ochii. 
Cândva, în cursul săptămânii viitoare. 

M-am trezit înainte de ivirea zorilor, tremurând și crispată de 
groază. Nu îmi puteam aminti visul care mă trezise, însă plonjarea 
abruptă în realitate a fost la fel de înspăimântătoare. Noaptea trecută 
uitasem pentru o vreme de situaţia în care mă aflam, pierdută în 
plăcerile intimităţii proaspăt descoperite. Acum eram singură, alături 
de un străin care dormea și de care viața mea era inextricabil legată, 
în voia sorții într-un loc plin cu pericole nevăzute. 

Trebuie să fi scos vreun sunet de disperare, căci deodată 
aşternuturile s-au învolburat și străinul din patul meu a țâșnit pe 
podea cu bruschețea uluitoare a unui fazan care saltă în zbor. S-a 
aruncat ghemuit lângă ușa camerei, abia vizibil în lumina încă slabă 
dinainte de răsăritul soarelui. Stând nemișcat cu urechea ciulită, a 
inspectat repede cu privirea camera, apoi a alunecat fără zgomot de la 
ușă la fereastră și la pat. Unghiul braţului său îmi spunea că ţinea în 
mână o armă, deși nu puteam vedea care anume, în întuneric. 
Așezându-se lângă mine, mulțumit că totul era în siguranță, a 


strecurat pumnalul sau ce o fi fost la loc în ascunzătoarea de deasupra 
căpătâiului patului. 

— Te simţi bine? mi-a şoptit el, mângâindu-mi obrazul umed. 

— Da. Îmi pare rău că te-am trezit. Am avut un coșmar. Ce 
Dumnezeu... 

Eram pe punctul să îl întreb ce îl făcuse să sară atât de brusc. Un 
braţ solid și cald a coborât peste brațul meu gol, întrerupându-mi 
întrebarea. 

— Nici nu e de mirare, ai îngheţat. 

Brațul m-a tras sub maldărul de pături, în spaţiul cald din care 
sărise. 

— E vina mea. Am luat toate păturile. Mă tem că nu sunt încă 
obișnuit să împart un pat. 

A înfășurat păturile confortabil în jurul nostru și s-a întins la loc 
lângă mine. După un moment, a întins din nou brațul să îmi mângâie 
obrajii. 

— E din cauza mea? a întrebat el încet. Nu mă suporţi? 

Am scos un sughiț, mai degrabă de râs decât de plâns. 

— Nu, nu e din vina ta. 

Am întins braţul în întuneric, să îi mângâi o mână pentru a-l linişti. 
Degetele mele au întâlnit o încurcătură de pături și carne caldă, dar în 
cele din urmă am găsit mâna pe care o căutam. Am rămas unul lângă 
altul, cu privirea aţintită spre tavanul scund, cu bârne din lemn. 

— Dacă spuneam că nu te suport? am întrebat deodată. Ce puteai 
face? 

Patul a scârțâit când a ridicat din umeri. 

— Să-i spun lui Dougal că vrei anularea căsătoriei pe motiv că ea nu 
s-a consumat, presupun. 

De data aceasta am izbucnit de-a dreptul în râs. 

— Nu s-a consumat. Cu toţi martorii? 

Lumina era acum suficient de puternică încât să îi văd zâmbetul 
când s-a întors spre mine. 

— Păi, şi ce dacă, cu martori sau fără martori, doar tu și cu mine 
putem spune ce s-a întâmplat, nu? Și mai degrabă m-aș face de rușine 
decât să mă căsătoresc cu cineva care mă urăște. 

M-am întors spre el. 

— Eu nu te urăsc. 

— Nici eu nu te urăsc. Și sunt multe căsătorii reușite care au 
început cu mai puțin decât atât. 

Cu blândeţe, m-a întors cu spatele la el și m-a cuprins în brațe, 
cuibărindu-ne împreună. Căușul palmei mi-a cuprins sânul, nu o 
invitaţie sau o cerere, ci pentru că părea să se potrivească acolo. 

— Să nu îţi fie teamă, mi-a şoptit el în păr. Acum suntem împreună. 

Pentru prima dată în multe zile m-am simțit încălzită, mângâiată și 


protejată. Abia în clipele când alunecam în visare sub primele raze ale 
soarelui mi-am amintit de pumnalul de deasupra capului și m-am 
întrebat din nou ce ameninţare ar determina un bărbat să doarmă 
iepurește și înarmat în dormitorul său matrimonial? 


16. O ZI MINUNATĂ 


Intimitatea greu dobândită din timpul nopţii părea să se fi evaporat 
cu ivirea zorilor și între noi s-a instalat dimineață o stinghereală care 
părea să fi înghițit întreaga cameră. 

După un dejun luat în tăcere aproape deplină în camera noastră, am 
urcat colina scundă din spatele hanului, schimbând din când în când 
politeţuri destul de jenante. 

În vârful dealului, m-am lăsat pe o buturugă să mă odihnesc, în 
vreme ce Jamie s-a aşezat pe pământ, sprijinindu-se de un puiet de 
pin, la câţiva pași depărtare. O pasăre cânta într-un tufiș din spatele 
meu, un scatiu, am gândit, sau poate un sturz. Ascultam ciripitul 
zăbavnic, priveam norii mici și pufoşi cum pluteau pe cer și mă 
întrebam cum ar trebui să ne purtăm într-o astfel de situaţie. 

Tăcerea devenea din ce în ce mai greu de suportat, când deodată 
Jamie a spus: 

— Sper că... 

Apoi s-a oprit și obrajii i s-au îmbujorat. Deşi mă gândeam că eu ar 
fi trebuit să fiu cea care se îmbujorează, mă bucuram că măcar unul 
dintre noi putea să se rușineze. 

— Ce speri? l-am întrebat încercând să folosesc un ton încurajator. 

— Nu contează, a scuturat el din cap, încă roșu în obraji. 

— Hai, spune-mi. 

Am întins un picior și l-am atins, ca o invitație pe picior. 

— Îți aminteşti ce mi-ai promis? Sinceritate? 

Nu era cinstit din partea mea, însă chiar nu mai puteam suporta 
tensiunea aceasta în care amândoi ne dregeam glasurile și ne evitam 
privirile. 

Și-a așezat palmele strâns în jurul genunchilor și s-a legănat pe 
spate o clipă, însă și-a pironit privirea drept spre mine. 

— Voiam să spun, a început el cu voce sfioasă, că sper că bărbatul 
care a avut onoarea de a face dragoste cu tine pentru prima oară a fost 
la fel de generos cu tine precum ai fost tu cu mine. 

A zâmbit, uşor stânjenit. 

— Dar gândindu-mă mai bine, parcă suna anapoda. Ce voiam eu să 
spun... în fine, voiam doar să îți mulțumesc. 

— Generozitatea nu a avut nimic de a face cu asta! i-am tăiat-o, 
privind în jos și curățând enervată o pată inexistentă de pe rochia 
mea. 

O cizmă mare s-a ivit în câmpul meu vizual și mi-a atins ușor 
glezna. 

— Parcă vorbeam de sinceritate? mi-a imitat el îndemnul. 


Ridicând privirea, am întâlnit o pereche de sprâncene ridicate vesel 
deasupra unui zâmbet larg. 

— Păi, am răspuns eu defensiv, oricum, nu după prima noapte 
petrecută împreună. 

Jamie a început să râdă și eu am descoperit, spre groaza mea, că și 
eu mă mai puteam încă îmbujora. O umbră răcoroasă a căzut peste 
obrajii mei înfierbântați și două mâini mari le-au apucat strâns pe ale 
mele și m-au ridicat în picioare. Jamie s-a așezat în locul meu pe 
buturugă și a bătut cu palma peste genunchi, invitându-mă: 

— Așază-te. 

I-am făcut pe plac fără tragere de inimă, fără să-l privesc. M-a așezat 
confortabil lângă pieptul lui, înfășurându-și braţele în jurul mijlocului 
meu. Îi simţeam bubuitul regulat al inimii la spate. 

— Așa, ia să vedem acum, a spus el. Dacă nu putem vorbi ușor fără 
să ne atingem, atunci o să ne atingem o ţâră. Spune-mi când te-ai 
acomodat din nou cu mine. 

S-a lăsat pe spate, astfel încât eram la umbra unui stejar, și m-a 
ținut în braţe fără să îmi vorbească, doar respirând ușor, cât să îi simt 
pieptul ridicându-se și coborând și suflul ușor al respirației în păr. 

— Gata, am spus după un moment. 

— Bun. 

Și-a slăbit strânsoarea și m-a întors cu fața spre el. De aproape, îi 
puteam vedea țepii arămii și scurți acoperindu-i bărbia și obrajii: erau 
precum firele de pluș dintr-o sofa de modă veche, bățoși şi moi în 
acelaşi timp. 

— Îmi pare rău, nu m-am putut bărbieri în dimineaţa asta. Dougal 
mi-a dat o lamă de ras ieri înainte de ceremonie, dar a luat-o înapoi... 
ca să nu-mi tai beregata după noaptea nunții, probabil. 

A zâmbit în jos spre mine și eu i-am răspuns zâmbind. Menţionarea 
numelui lui Dougal mi-a amintit de conversaţia pe care o purtasem cu 
o seară înainte. 

— Mă întrebam... Aseară, când mi-ai spus că Dougal și oamenii lui 
te-au așteptat pe coastă când te-ai întors din Franţa. De ce te-ai întors 
cu el în loc să te îndrepți spre moșia ta sau spre pământurile clanului 
Fraser? Vreau să spun, felul în care se poartă Dougal cu tine... 

M-am oprit, neîndrăznind să continui. 

— Ah, a spus el mutându-și picioarele pentru a-mi sprijini mai bine 
greutatea. 

Îl puteam aproape auzi gândindu-se. Foarte repede, s-a decis. 

— Păi, cred că ar trebui să afli ceva, a spus el încruntându-se ca 
pentru sine. Ţi-am spus că sunt proscris. Dar pentru o vreme... după 
ce am evadat din fort, nu mi-a păsat foarte mult... de nimic. Tatăl meu 
murise cam în aceeași perioadă și sora mea... 

S-a oprit din nou și am simţit că în el se purta un soi de luptă. M-am 


întors să îl privesc. Chipul atât de vesel de obicei era acum umbrit de 
o emoție puternică. 

— Dougal mi-a spus, a început el, rostind cuvintele rar, Dougal mi-a 
spus că... sora mea era grea. Cu copilul lui Randall. 

— Oh, Doamne! 

M-a privit, apoi şi-a mutat privirea. Ochii îi străluceau precum 
safirele și de câteva ori a clipit repede. 

— Nu... nu îmi venea să mă întorc, a continuat cu glasul coborât. Să 
o revăd, după tot ce se întâmplase. Și ea..., a oftat el, apoi și-a strâns 
buzele. Dougal mi-a povestit că ea... că după ce s-a născut copilul, 
ea... mă rog, bineînțeles că n-a putut face altceva; era singură... la 
naiba, am lăsat-o singură! Mi-a spus că se luase cu un alt soldat 
englez, unul din garnizoană, dar nu știa cu cine. 

A înghiţit greu, apoi a continuat cu o voce mai sigură. 

— I-am trimis bani, cum am putut, dar nu am fost în stare... în fine, 
nu am găsit curajul să îi scriu... Ce puteam să îi spun? A ridicat 
disperat din umeri. Oricum, după o vreme am început să mă satur să 
lupt în Franța. Și am auzit prin unchiul Alex că umbla vorba despre un 
dezertor englez, pe nume Horrocks. Bărbatul ăla fugise din armată și 
se pusese în slujba lui Francis MacLean o'Dunweary. Într-o zi, când i 
se urcase băutura la cap, s-a apucat să spună că el fusese staționat cu 
garnizoana la Fortul William când am evadat eu. Și că îl văzuse pe 
bărbatul care îl împușcase pe sergentul-major în ziua aceea. 

— Așadar, el poate dovedi că n-ai fost tu? 

Asta părea a fi o veste bună și i-am spus lui Jamie, care a 
încuviințat din cap. 

— Păi, da. Deși cuvântul unui dezertor nu valorează prea mult. Dar 
e un început. Cel puţin eu voi ști cine a fost. Și în timp ce eu... mă rog 
nu vedeam cum m-aş putea întoarce la Lallybroch; cu toate astea, ar 
însemna că aș putea călca pe pământul Scoției fără riscul de a fi 
spânzurat. 

— Da, pare o idee bună, am răspuns sec. Dar unde intervin cei din 
clanul MacKenzie? 

A urmat o analiză lungă și complicată a relațiilor de familie și a 
alianțelor de clan, dar când fumul s-a risipit, am înţeles ca Francis 
MacLean era o rudă îndepărtată din partea clanului MacKenzie și îi 
trimisese vorbă despre Horrocks lui Colum, care îl trimisese pe Dougal 
să ia legătura cu Jamie. 

— Așa a ajuns el să fie în apropiere când am fost rănit, a încheiat 
Jamie. 

S-a oprit, mijind ochii spre soare. 

— M-am întrebat, pe urmă, dacă nu cumva el a făcut-o. 

— Să te lovească cu un topor? Propriul tău unchi? De ce ar face-o? 

S-a încruntat, ca și cum ar fi cumpănit cât de mult să îmi 


povestească, apoi a ridicat din umeri. 

— Eu nu știu cât știi tu despre clanul MacKenzie, deși îmi imaginez 
că nu se poate să fi călătorit alături de Ned Gowan atâtea zile fără să fi 
auzit ceva. Nu rezistă multă vreme fără să vorbească despre ei. 

A încuviințat din cap văzându-mă zâmbind ca răspuns. 

— Așa, pe Colum l-ai văzut cu ochii tăi. Oricine poate vedea că n-o 
să-l apuce bătrâneţile. Şi micul Hamish abia are opt ani, nu va putea 
conduce clanul cel puțin zece ani de aici încolo. Și atunci ce se 
întâmplă dacă moare Colum înainte ca Hamish să fie pregătit? 

M-a privit, așteptând un răspuns din partea mea. 

— Păi, cred că Dougal ar urma în fruntea clanului, am spus rostind 
cuvintele rar, cel puțin până crește Hamish. 

— Așa-i, e adevărat, a înclinat el din cap. Dar Dougal nu e din 
același aluat ca fratele lui şi sunt câţiva în clan care nu l-ar urma 
foarte bucuroşi... dacă ar exista o alternativă. 

— Ah, înțeleg, am răspuns încet. Și tu ești alternativa. 

L-am măsurat atent cu privirea și am fost nevoită să admit că avea 
ceva şanse de a ajunge căpetenia clanului. Era nepotul bătrânului 
Jacob; un MacKenzie după sânge, chiar dacă doar din partea mamei. 
Un bărbat înalt, chipeș, bine legat, fără îndoială inteligent și cu un 
talent moștenit din familie de a ști cum să se poarte cu oamenii. 
Luptase în Franţa și își dovedise abilitatea de a conduce oamenii în 
bătălie; un amănunt important. Nici măcar prețul pus pe capul său nu 
părea un obstacol insurmontabil... dacă ar fi căpetenie. 

Englezii aveau destulă bătaie de cap în Highlands, prinși între 
micile răscoale, raidurile de la hotare și clanurile care se luptau între 
ele, ca să mai riște o revoltă majoră acuzând căpetenia unui clan 
important de o crimă... care, pentru toți membrii clanului nu ar fi 
deloc o crimă. 

Să spânzuri un membru insignifiant al clanului Fraser era una; să iei 
cu asalt castelul Leoch și să târăști afară căpetenia clanului MacKenzie 
pentru a se supune justiției engleze era cu totul altceva. 

— Tu ai vrea să devii căpetenie, dacă moare Colum? 

Era o ieşire din dificultăţile în care se afla, la urma urmelor, deși 
suspectam că era un drum îngrădit cu propriile sale obstacole. 

Jamie a schițat un zâmbet fugar la acest gând. 

— Nu. Chiar dacă m-aş simți îndreptăţit să devin căpetenie, dar nu 
mă simt, asta ar împărți clanul, oamenii lui Dougal împotriva celor 
care m-ar putea urma pe mine. Nu mă interesează puterea dobândită 
cu prețul sângelui altor oameni. Dar Dougal și Colum nu pot fi siguri 
de asta, nu-i așa? Deci ar putea socoti că ar fi mai sigur dacă m-ar 
omori în loc să riște. 

M-am încruntat, chibzuind. 

— Dar, cu siguranţă, ai putea să le spui că tu nu ai de gând să... oh. 


L-am privit, cuprinsă de un respect profund. 

— Dar asta ai şi făcut. Când ai jurat credinţă. 

Mă gândisem de multe ori cât de bine se descurcase în acea 
împrejurare primejdioasă; acum însă îmi dădeam seama cât de 
primejdioasă fusese cu adevărat. Era limpede că bărbaţii din clan 
doriseră ca el să facă acel jurământ; la fel de limpede ca faptul că 
actuala căpetenie a clanului nu dorise. Rostind jurământul, devenea 
un membru al clanului MacKenzie și, drept urmare, un potențial 
candidat la conducerea clanului. Dacă refuza să jure, risca să fie 
provocat la luptă sau chiar ucis; dacă jura, risca același lucru, dar mai 
pe ascuns. 

Intuind pericolul, luase decizia prudentă de a se ţine departe de 
ceremonie. lar când eu, în încercarea mea nesăbuită de a evada, îl 
împinsesem direct înapoi pe marginea prăpastiei, el pășise curajos pe 
o funie suspendată foarte fragilă și traversase până în partea cealaltă. 
Întotdeauna pregătit, într-adevăr. 

Jamie a încuviinţat din cap, văzând gândurile care mi se citeau pe 
chip. 

— Da. Dacă aș fi jurat supunere ca membru al clanului în acea 
seară, probabil că nu aș mai fi prins răsăritul de soare. 

M-am cutremurat ușor la acest gând, precum și la conştientizarea 
faptului că eu însămi, în nechibzuința mea, îl expusesem unui 
asemenea pericol. Pumnalul ascuns deasupra patului mi s-a părut 
deodată doar o precauţie de bun-simț. M-am întrebat câte nopți își 
petrecuse înarmat la Leoch, așteptând să vină moartea în vizită. 

— Întotdeauna am dormit înarmat, englezoaico, a răspuns el 
gândului pe care nu îl rostisem cu voce tare. Cu excepţia zilelor 
petrecute la abație, aseară a fost prima dată în multe luni când nu am 
dormit strângând în mână jungherul. 

A zâmbit cu gura până la urechi, evident amintindu-și ce ţinuse 
noaptea trecută în mână. 

— De unde mama naibii ai știut la ce mă gândeam? am sărit, 
ignorându-i rânjetul. 

A dat din cap, binedispus. 

— Englezoaico, dacă ai fi spion, ai fi prinsă imediat. Chipul tău e ca 
o carte deschisă. Te-ai uitat la pumnalul meu și pe urmă te-ai 
îmbujorat. 

M-a cântărit din priviri, cu capul roșcovan lăsat într-o parte. 

— Seara trecută ţi-am cerut sinceritate, dar văd că nu era nevoie; nu 
eşti făcută să minți. 

— Nu, din moment ce mint atât de prost, am remarcat cu o oarecare 
asprime. Deci să înțeleg că cel puţin tu nu crezi că sunt spion? 

Nu mi-a răspuns. Privea pe lângă umărul meu spre han, cu trupul 
deodată încordat ca un arc. Pentru o clipă am rămas nemișcată abia 


respirând, apoi am auzit sunetele care îi atrăseseră atenția. Tropăitul 
înfundat al copitelor și clinchetul hamurilor; un grup numeros de 
bărbați călare venea pe drumul ce ducea spre han. 

Mișcându-se cu grijă, Jamie s-a ghemuit în spatele unui paravan din 
tufe joase, într-un punct din care se vedea bine drumul. Mi-am 
suflecat poalele rochiei și m-am ghemuit lângă el, cu cât mai puţin 
zgomot. 

Drumul se povârnea deodată trecând pe lângă un afloriment 
stâncos, apoi coborâșul se înmuia până în scobitura în care era 
cuibărit hanul. Vântul ușor al dimineţii ducea sunetele grupului ce se 
apropia în direcţia noastră, însă au trecut câteva minute până când 
primul cal din convoi și-a făcut apariția. 

Era un grup de vreo douăzeci sau treizeci de bărbaţi, majoritatea 
purtând pantaloni de piele și tartane în jurul umerilor, dar într-o 
varietate de culori și modele. Cu toții, fără excepție, erau înarmați 
până în dinţi. Fiecare cal purta cel puţin o muschetă legată cu curele 
de șa, dar și numeroase pistoale, pumnale și săbii la vedere, plus ce 
alte arme mai aveau ascunse prin desagile încăpătoare ale celor patru 
animale de povară. Șase dintre bărbați duceau și alți cai, neînșeuați și 
fără poveri. 

În ciuda înfățișării lor războinice, bărbaţii păreau relaxaţi; vorbeau 
între ei și râdeau în mici grupuri în vreme ce își mânau caii, deși ici și 
colo se ițea câte un cap, scrutând împrejurimile. Mi-am înfrânt 
impulsul de a mă lăsa în jos când privirea unuia dintre ei a alunecat 
peste ascunzătoarea noastră; părea că acea privire cercetătoare avea în 
mod sigur să descopere vreo mişcare involuntară sau sclipirea soarelui 
în părul lui Jamie. 

La acest gând mi-am ridicat ochii și mi-am dat seama că același 
lucru îi trecuse și lui prin minte; își trăsese un fald al tartanului peste 
umeri și cap, astfel că imprimeul discret de vânătoare îl făcea parte 
din tufișul în care ne ascunsesem. Când ultimul dintre bărbaţi a intrat 
în curtea hanului, Jamie a lăsat în jos tartanul și a luat-o înapoi spre 
poteca ce urca dealul. 

— Ştii cine sunt? am spus abia respirând în vreme ce îl urmam în 
sus prin tufăriș. 

— Ah, da. 

Jamie se cățăra pe poteca abruptă ca o capră de munte, fără a-şi 
pierde suflul sau calmul. Privind în urmă, a observat suișul meu 
chinuit și s-a oprit, întinzându-mi o mână. 

— Sunt Gardienii, a spus el, înclinând capul în direcţia hanului. 
Suntem în siguranță, dar am socotit că e mai bine să ne îndepărtăm 
niţel. 

Auzisem despre celebra Gardă Neagră, poliția neoficială care ţinea 
Highlands sub control, și de asemenea auzisem că existau și altele, 


fiecare patrulând într-o anumită zonă, colectând „suberipții” de la 
clienți, pentru a le păzi cirezile și moșiile. Unii se puteau trezi într-o 
dimineață descoperind că toate animalele lor se evaporaseră în timpul 
nopții și nimeni nu știa unde au dispărut — cu atât mai puțin bărbații 
din Gardă. Am fost cuprinsă deodată de un val inexplicabil de teamă. 

— Dar nu te caută pe tine, nu-i așa? 

Speriat, s-a întors de parcă s-ar fi aşteptat să dea cu ochii de o ceată 
de bărbaţi cățărându-se pe deal pe urmele lui, însă nu era nimeni. Și-a 
întors privirea la mine cu un zâmbet ușurat și și-a strecurat un braț în 
jurul mijlocului meu. 

— Nu cred. Zece lire sterline nu sunt suficiente pentru a pune o 
astfel de ceată pe urmele mele. Și dacă știau că sunt la han, nu ar fi 
venit cum au venit, apărând toţi în grup în fața porţii. Nu, a scuturat 
el din cap hotărât, dacă ar fi vânat pe cineva, i-ar fi trimis pe o parte 
din ei să păzească ușa din spate și ferestrele înainte să intre pe ușa din 
față. Dar cel mai probabil, s-au oprit aici să se răcorească. 

Ne-am continuat urcușul, trecând de punctul în care poteca 
sălbatică se termina în smocuri de salcâm galben și rododendron. 
Eram printre colinele de la poalele munților și stâncile de granit se 
ridicau mai înalte decât capul lui Jamie, amintindu-mi dureros de 
stâncile de la Craigh na Dun. 

Am ieșit apoi în vârful unui fort, dealurile întinzându-se jos într-un 
splendid povârniș de pietre și iarbă de jur împrejurul nostru. Cele mai 
multe locuri din Highlands îmi dădeau senzaţia că sunt înconjurate de 
copaci sau stânci sau munți, însă aici eram expuși vânturilor răcoroase 
şi razelor soarelui care se ivise parcă pentru a celebra căsătoria 
noastră neobișnuită. 

M-a cuprins un sentiment euforic de libertate că scăpasem de sub 
influența lui Dougal și de compania claustrofobică a atâtor bărbați. 
Eram tentată să îl rog pe Jamie să fugă departe și să mă ia cu el, dar 
rațiunea a învins. Niciunul dintre noi nu avea niciun ban și nimic de 
mâncare în afară de cele câteva merinde pentru prânz pe care le avea 
în geantă. Cu siguranță aveau să plece pe urmele noastre, dacă nu ne 
întorceam la han până la apusul soarelui. Și în vreme ce Jamie se 
putea cățăra cu ușurință pe stânci o zi întreagă fără să transpire și fără 
să își piardă suflul, eu nu aveam o condiţie fizică atât de bună. 
Văzându-mi obrajii înroșiți de efort, m-a așezat pe o piatră şi s-a 
așezat lângă mine, plimbându-și mulțumit privirea peste coamele 
dealurilor în timp ce aștepta ca eu să îmi recapăt răsuflarea. Eram fără 
îndoială în siguranță aici. Gândindu-mă la Gardă, am pus dintr-un 
impuls o mână pe braţul lui Jamie. 

— Mă bucur din suflet că nu valorezi prea mult, am spus. 

M-a privit un moment, frecându-și nasul, care începuse să se 
înroșească. 


— Păi, aș putea să iau asta în mai multe feluri, englezoaico, dar 
având în vedere împrejurările, mulțumesc. 

— Eu ar trebui să îți mulțumesc, am răspuns eu, că te-ai căsătorit cu 
mine. Trebuie să recunosc, prefer să fiu aici decât în Fortul William. 

— Îți mulțumesc pentru compliment, doamna mea, a spus el cu o 
plecăciune uşoară. Și eu de asemenea. Și dacă tot ne mulțumim unul 
altuia, eu ar trebui să îți mulțumesc că te-ai căsătorit cu mine. 

— Ă-ă... păi..., m-am îmbujorat încă o dată. 

— Nu doar pentru asta, englezoaico, a mai adăugat el, cu zâmbetul 
larg. Deşi doar atât era suficient. Dar pe deasupra, cred că mi-ai salvat 
viaţa, cel puţin din punctul de vedere al clanului MacKenzie. 

— Ce vrei să spui? 

— Una e să fii pe jumătate MacKenzie, mi-a explicat el. Dar să fii pe 
jumătate MacKenzie, însurat cu o englezoaică e alta. Șansele ca o 
muiere saxonă să devină vreodată stăpâna Leochului sunt minime, 
indiferent ce ar crede membrii clanului despre mine. De asta m-a ales 
Dougal pe mine să te iau de nevastă, înţelegi? 

A ridicat o sprânceană roșcovană strălucind ca aurul în soarele 
dimineții. 

— Sper că nu l-ai fi preferat pe Rupert, totuși? 

— Nu, deloc, am răspuns cu emfază. 

Jamie a început să râdă și s-a ridicat, scuturându-și acele de pin de 
pe kilt. 

— Păi, mama mi-a spus că într-o zi o să mă aleagă și pe mine o fată. 

A întins mâna, ajutându-mă să mă ridic. 

— Eu i-am spus, a continuat el, că parcă bărbatul e cel care trebuie 
să aleagă. 

— Și ea ce a răspuns? am întrebat. 

— Ea și-a dat ochii peste cap și a zis „Ai să vezi tu, cocoșelul meu 
mic, ai să vezi tu.” Și am văzut, a încheiat el, râzând. 

Şi-a ridicat privirea, acolo unde soarele se furișa printre acele de 
pin, scăpărând săgeți de aur. 

— Și ce zi frumoasă. Hai, englezoaico, te duc la pescuit. 

Am urcat în inima dealurilor. De data aceasta, Jamie a pornit spre 
nord, peste o îngrămădeală de bolovani și printr-o crevasă, ajungând 
în capul unei văi înguste, înverzite, cu pereţii de stâncă, plină de 
murmurul apei unui izvor în care se vărsau bolborosind și stropind o 
duzină de mici cascade repezite printre stânci, alunecând mai departe 
învolburat de-a lungul canionului în seria de pârâiașe și iazuri de mai 
jos. 

Ne-am legănat picioarele în apă, mutându-ne de la umbră la soare și 
înapoi la umbră pe măsură ce ne înfierbântam, vorbind despre una și 
despre alta, însă lucruri lipsite de importanţă, amândoi conștienți de 
cea mai mică mișcare a celuilalt, amândoi așteptând liniștiți până 


când norocul ne va aduce în acel moment în care privirea avea să 
întârzie şi o atingere avea să invite la mai mult. 

Deasupra unui iaz cu pistrui de umbră, Jamie mi-a arătat cum se 
prind păstrăvii. Ghemuit pentru a se feri de crengile joase de deasupra 
capului, a înaintat pe vine de-a lungul unui prag înalt din piatră, cu 
brațele în lateral pentru a-și menţine echilibrul. La jumătatea 
drumului, s-a întors cu mare grijă pe piatră și a întins brațul, făcându- 
mi semn să îl urmez. 

Aveam deja fustele suflecate, după plimbarea prin tufărișul aspru al 
dealului și m-am descurcat destul de bine. Ne-am întins cât eram de 
lungi pe piatra răcoroasă, cap lângă cap, cercetând adâncurile apei, 
crengile de salcie mângâindu-ne spinările. 

— Nu trebuie, a spus Jamie, decât să alegi un loc bun și pe urmă să 
aștepți. 

Şi-a scufundat un braț sub apă, lin, fără să stropească, și a așezat 
palma pe albia acoperită cu nisip, chiar în afara liniei de umbră făcute 
de malul de piatră. Degetele lungi s-au îndoit delicat spre palmă, 
distorsionate de apă, astfel încât păreau să se unduiască ușor înainte și 
înapoi la unison, precum frunzele unei plante acvatice, deși vedeam, 
din încordarea antebraţului, că nu își mișca deloc mâna. Coloana 
braţului se îndoia abrupt la suprafață, părând ieșită din articulaţie, aşa 
cum era când îl cunoscusem, cu o lună și câteva zile în urmă - 
Dumnezeule, trecuse doar o lună? 

Ne cunoșteam de o lună și eram căsătoriți de o zi. Legaţi prin 
jurăminte și prin sânge. Și prin prietenie. Când avea să vină timpul să 
plec, speram că nu îl voi răni foarte tare. M-am trezit bucurându-mă 
că, pentru moment, nu era nevoie să mă gândesc la momentul 
despărțirii, eram departe de Craigh na Dun și pentru moment nu 
exista nicio şansă de a scăpa de Dougal. 

— Uite-l. 

Vocea lui Jamie abia se auzea, o șoaptă ca o răsuflare; mă avertizase 
că păstrăvul are urechile sensibile. 

Din unghiul din care priveam, păstrăvul era abia o tresărire a 
nisipului tărcat de umbre. Adânc în umbra stâncii nu se vedea 
sclipirea solzilor care să îl dea de gol. Petele înaintau pe pete, 
mișcându-se prin vânturarea aripioarelor transparente, vizibil doar 
atunci când se unduia. Plevuștile care se adunaseră să ciugulească 
curioase firele de păr de pe mâna lui Jamie s-au făcut nevăzute în 
strălucirea apei. Un deget s-a îndoit ușor, atât de încet încât era greu 
să vezi mișcarea. Ştiam că se mișcă doar pentru că îşi schimba poziția 
față de celelalte degete. Un alt deget ușor îndoit. După un alt foarte 
lung moment, s-a îndoit altul. 

Abia îndrăzneam să respir și inima îmi bătea pe piatra rece într-un 
ritm mai rapid decât respirația peştelui. Încet de tot, degetele s-au 


îndreptat, răsfirându-se, unul câte unul și valul hipnotic de lent a 
început din nou, un deget, un deget și un alt deget, o mișcare ca o 
undă lină, precum adierea unei aripioare de peşte. 

Atras parcă de chemarea molatică, botul păstrăvului s-a împins 
înainte, cu gura și branhiile deschise, inspirând și respirând ritmat, 
dunga roz apărând, dispărând, apărând, dispărând, în vreme ce 
operculul bătea ca o inimă. 

Gura flămândă se deschidea și mușca apa. Aproape întregul corp 
ieşise acum de sub piatră, atârnând lipsit de greutate în apă, încă 
ascuns în umbră. Puteam vedea un ochi, mișcându-se înainte și înapoi 
cu o privire oarbă, lipsită de direcție. 

Câţiva centimetri și aripioarele unduitoare care acopereau branhiile 
aveau să ajungă chiar deasupra degetelor amăgitoare care îl îmbiau să 
se apropie. M-am trezit strângând piatra tare cu amândouă mâinile, 
apăsându-mi obrazul de granit, ca și cum aș fi vrut să mă ascund și 
mai bine. 

Deodată s-a produs o explozie teribilă. Totul s-a mișcat atât de 
repede, încât nici nu am putut vedea ce anume s-a întâmplat. Stropi 
grei de apă au ţâșnit peste stâncă până la câţiva centimetri de obrajii 
mei și tartanul lui Jamie s-a învolburat în jurul meu când el s-a 
rostogolit pe piatră peste mine și trupul peștelui a zburat prin aer 
împroșcând apă, aterizând pe malul înfrunzit. 

Jamie a sărit în sus de pe piatră și a dispărut în adâncimile iazului, 
aruncându-se înainte pentru a pune mâna pe prada lui înainte ca 
peştele uluit să reușească să ajungă înapoi în ascunzătoarea apei. 
Apucându-l de coadă, l-a pocnit cu dibăcie de piatră, omorându-l pe 
loc, apoi s-a întors prin apă pentru a mi-l arăta. 

— E destul de mare, a spus el, ţinând în sus un peşte cam de treizeci 
şi cinci de centimetri. Merge foarte bine pentru micul dejun. 

A zâmbit larg spre mine, ud până la coapse, cu părul atârnându-i pe 
obraji, cu cămașa stropită cu apă și plină de frunze moarte. 

— Ţi-am spus că n-o să îţi fie niciodată foame cu mine. 

A învelit păstrăvul în straturi de frunze de brusture și noroi rece. 
Apoi și-a clătit degetele în apa rece a pârâului și, cățărându-se înapoi 
pe piatră, mi-a întins pachetul frumos ambalat. 

— O fi un dar de nuntă mai neobișnuit, a spus el înclinând capul 
spre păstrăv, dar nu e fără precedent, cum ar spune Ned Gowan. 

— A mai oferit cineva în dar proaspetei sale soţii un pește? am 
întrebat amuzată. 

Jamie şi-a scos şosetele şi le-a întins la uscat pe piatră în bătaia 
soarelui. Degetele lungi de la picioare s-au înfiorat de bucuria căldurii. 

— E un cântec vechi de dragoste, din insule. Vrei să îl auzi? 

— Da, desigur. Ă-ă... în engleză, dacă se poate, am adăugat. 

— Ah, da. Nu am voce, dar o să-ți spun versurile. 


Și, netezindu-și pe spate părul care îi intrase în ochi, a început să 
recite: 


O, prințesă a castelului strălucitor 

Când noaptea nunţii noastre va veni, 

Și eu voi fi încă în viaţă în Duntulm 

Te voi scălda în daruri 

Îţi voi dărui o sută de bursuci, care locuiesc pe malurile apelor, 
O sută de vidre cafenii, ce trăiesc în râuri 

Și o sută de păstrăvi argintii, ce înoată în iazuri... 


Şi a continuat cu o listă impresionantă de plante și animale din 
insule. Aveam timp, privindu-l recitând, să reflectez la cât de straniu 
era să stau pe o piatră, într-un iaz din Scoţia, ascultând cântece 
scoțiene de dragoste, cu un pește mare și mort în poală. Dar și mai 
straniu era că mă simțeam nemaipomenit de bine. 

Când a terminat, am aplaudat, ținând peştele între genunchi, ca să 
nu-mi scape. 

— Ah, îmi place cântecul ăsta. Mai ales partea cu „te voi scălda în 
daruri”. Pare un iubit foarte entuziast. 

Jamie a început să râdă, cu ochii închiși din cauza soarelui. 

— lar eu cred că aş putea adăuga un vers pentru mine: „Voi sări în 
iazuri de dragul tău.” 

Amândoi am râs, apoi am rămas tăcuţi o vreme, bucurându-ne de 
soarele călduţ al începutului de vară. Era foarte liniște aici, fără niciun 
alt sunet în afară de murmurul apei de după iazul nostru nemișcat. 
Respirația lui Jamie se liniştise. Îi vedeam pieptul coborând şi săltând, 
şi bătaia discretă a pulsului la gât. Avea o cicatrice mică, 
triunghiulară, chiar la baza gâtului. 

Simţeam cum timiditatea și rigiditatea începeau să se strecoare iar 
între noi. Am întins o mână și i-am cuprins-o pe a sa ușor, sperând că 
atingerea va restabili dezinvoltura dintre noi, așa cum o făcuse și 
înainte. Jamie și-a trecut braţul în jurul umerilor mei, dar a reușit 
doar să mă facă conștientă de mușchii tari ai trupului său pe sub 
pânza subțire a cămășii. M-am tras îndărăt sub pretextul că voiam să 
culeg câteva flori roz de greghetin care ieşeau dintr-o crăpătură în 
stâncă. 

— E bună pentru durerea de cap, am explicat, îndesându-le în 
cingătoare. 

— Te deranjează, a răspuns, întorcându-și capul pentru a mă privi 
intens. Nu durerea de cap. Frank. Te gândești la el, deci te deranjează 
când te ating, pentru că nu ne poţi cuprinde pe amândoi în mintea ta. 
Așa e? 

— Ai un spirit de observaţie foarte dezvoltat, am răspuns surprinsă. 


El a zâmbit, însă nu a făcut nicio altă încercare de a mă atinge. 

— Nu e foarte complicat să îți dai seama. Ştiam de când ne-am 
căsătorit că nu vei putea reuși să nu te gândești la el, fie că vrei sau 
nu. 

Nu voiam, în acel moment, dar Jamie avea dreptate, nu mă puteam 
împiedica. 

— Semăn mult cu el? a întrebat el deodată. 

— Nu. 

De fapt, era greu de imaginat un contrast mai puternic. Frank era 
suplu, zvelt și întunecat, pe când Jamie era solid, puternic și blond ca 
o rază de soare rumenă. În timp ce amândoi bărbaţii aveau grația 
compactă a atleţilor, Frank era construit ca un jucător de tenis, iar 
Jamie avea trupul unui războinic, clădit — și călit — prin contactul cu 
adversitatea fizică pură. Frank era cu puțin mai înalt decât mine, care 
aveam un metru șaizeci și cinci. Faţă în faţă cu Jamie, nasul meu se 
potrivea confortabil în scobitura puţin adâncă din mijlocul pieptului 
său, iar obrazul lui se putea odihni ușor pe capul meu. 

Și nu doar fizicul îi deosebea pe cei doi bărbaţi. Între ei era o 
diferență de vârstă de aproape cincisprezece ani, unul din motivele 
diferenței dintre reticența elaborată a lui Frank și francheţea deschisă 
a lui Jamie. Ca amant, Frank era senzual, sofisticat, atent și 
experimentat. Lipsit de experiență sau de pretenția de experienţă, 
Jamie mi se dăruia cu totul, fără rezerve. Iar profunzimea răspunsului 
meu îmi stârnea o mare neliniște. 

Jamie îmi urmărea înțelegător zbuciumul sufletesc. 

— Păi, în cazul acesta, se pare că nu am decât două soluţii la 
îndemână, a spus el. Ori te las să fierbi în propriul suc, ori... 

S-a lăsat în jos spre mine și și-a potrivit cu blândeţe buzele peste ale 
mele. Mă sărutasem cu mulți bărbați înainte, mai ales în perioada 
războiului, când flirturile și poveștile de amor erau soluția cea mai 
frumoasă pentru a uita de moarte și de nesiguranța zilei de mâine. Cu 
Jamie însă, ceva era diferit. Blândeţea lui extremă nu era deloc 
şovăielnică, ci mai degrabă o promisiune a unei forțe pe care el o 
cunoștea și pe care o ţinea în frâu; o provocare și o încercare cu atât 
mai tentantă prin lipsa de pretenţii. Nu spunea decât că era al meu. Și 
dacă mă vei avea, atunci... 

Voiam să îl am și buzele mi s-au deschis sub ale lui, acceptând fără 
rezerve atât promisiunea, cât și provocarea. După un lung moment, și- 
a ridicat capul și mi-a zâmbit. 

— Sau pot încerca să-ți distrag gândurile, a încheiat el. 

Mi-a lipit capul de umărul lui, mângâindu-mi părul și netezindu-mi 
şuviţele rebele în spatele urechilor. 

— Nu știu dacă te va ajuta, a spus el, cu voce șoptită, dar îți spun 
doar că pentru mine este un dar și o minune să știu că îţi pot produce 


plăcere, că trupul tău simte plăcere la contactul cu trupul meu. Nu mi- 
am imaginat că e posibil înainte. 

Am tras adânc aer în piept înainte de a-i răspunde. 

— Da, am spus. Mă ajută. Cred. 

Între noi s-a lăsat din nou tăcerea pentru o vreme care a părut 
îndelungată. În cele din urmă, Jamie s-a retras și a privit în jos spre 
mine, zâmbind. 

— Ţi-am spus că nu am nici bani, nici proprietăţi, englezoaico? 

Am încuviințat din cap, întrebându-mă încotro bătea. 

— Trebuia să te fi avertizat că e foarte posibil să ajungem să 
dormim în căpiţe de fân, să nu avem nimic de mâncat și de băut decât 
bere ieftină și niște porridge. 

— Nu mă deranjează, am răspuns. 

A înclinat capul spre un luminiș în copaci, fără să-și ia privirea de la 
mine. 

— Nu avem o căpiță de fân acum, dar acolo sunt niște tufe de ferigi 
moi. Dacă vrei să vezi cum e în natură, ca să te obişnuiești...? 

Puțin mai târziu, l-am mângâiat pe spatele umed din pricina 
efortului și de la seva ferigilor zdrobite. 

— Dacă îmi mai spui „mulțumesc” încă o dată, te plesnesc, am spus. 

Drept răspuns, am auzit un sforăit moale. O creangă de ferigă 
atârnând deasupra capului îi mângâia obrazul și o furnică s-a cățărat 
curioasă pe mâna lui, făcându-i degetele lungi să tresară în somn. 

Am dat-o uşor la o parte și m-am lăsat pe spate într-un cot, 
privindu-l. Genele lui erau lungi, lăsate acum peste ochii închiși, și 
dese. De o culoare neobișnuită, însă: arămiu-închis la vârf, în rest erau 
foarte deschise, aproape blonde la rădăcină. Linia fermă a buzelor se 
îmblânzise în somn. În timp ce un colţ era uşor ridicat, buza de jos era 
acum relaxată într-o curbă mai plină care părea deopotrivă senzuală și 
nevinovată. 

— La naiba, am șoptit în barbă. 

Mă tot luptam cu asta de la o vreme încoace. Chiar și înainte de 
această căsătorie ridicolă, fusesem mai mult decât conștientă de 
atracția pe care o simțeam față de el. Mi se mai întâmplase înainte, 
cum fără îndoială că se întâmplă celor mai mulți dintre noi. O 
sensibilitate neașteptată la prezența, la apariția unui anume bărbat... 
sau a unei anume femei, presupun. Nevoia de a-l urmări cu privirea, 
de a pune la cale mici întâlniri „întâmplătoare”, de a-l privi pe ascuns 
când el își vede de treburile lui, o sensibilitate delicioasă la micile 
detalii ale trupului său - omoplaţii pe sub pânza cămășii, oasele 
bombate ale încheieturii mâinii, pielea moale de sub bărbie, unde 
începeau a se vedea primii ţepi din barbă. 

Pasiune. Era ceva comun, între asistente și medici, asistente și 
pacienţi, între cei mulți care trăiesc sau lucrează unii în compania 


altora pentru lungi perioade de timp. 

Unii dădeau curs impulsului, iar poveştile de dragoste intense și 
scurte se înfiripau frecvent. Dacă erau norocoși, scânteia se stingea în 
câteva luni fără să lase urme. Dacă aveau ghinion... Sarcini nedorite, 
divorțuri şi uneori câte o boală venerică rușinoasă. Periculoasă treabă, 
pasiunea. 

Îmi dăduse şi mie târcoale de câteva ori, însă avusesem tăria de a nu 
ceda ispitei. Și, aşa cum se întâmplă întotdeauna, după o vreme 
atracția s-a atenuat și bărbatul și-a pierdut aura și și-a ocupat locul 
obișnuit în cotidianul meu, fără vreun rău făcut lui sau mie sau lui 
Frank. Și acum. Acum fusesem obligată să cedez. Și doar Dumnezeu 
ştia ce rău fusese făcut de această faptă. Dar nu mai exista cale de 
întoarcere. 

Era relaxat, dormind pe burtă. Soarele strălucea în coama de păr 
roșcat şi aprindea firele minuscule și subțiri care îi creșteau de-a 
lungul coloanei vertebrale, coborând până jos la puful auriu-roșcat 
care îi acoperea fesele și coapsele și pătrundea până la desișul de 
bucle scurte și moi care se vedeau puţin între picioarele depărtate. 

M-am ridicat, admirându-i picioarele lungi și linia dreaptă a 
mușchilor care îmbrăcau coapsa de la șold până la genunchi și pe cea 
care cobora de la genunchi până la talpa lungă și elegantă. Tălpile îi 
erau fine și roz, uşor tăbăcite de la mersul descult. 

Mă mâncau degetele, aș fi vrut să îi mângâi conturul urechii mici și 
fine şi unghiul colțuros al bărbiei. Păi, mi-am spus, zarurile au fost 
aruncate, iar vremea timidității „a trecut demult.” Nimic din ce 
făceam acum nu putea face lucrurile mai dificile, pentru niciunul 
dintre noi. Am întins mâna și l-am atins ușor. 

Dormea superficial. Cu o iuţeală care m-a făcut să sar speriată, s-a 
întors cu fața în sus, sprijinit în coate, parcă gata să se ridice în 
picioare. Dând cu ochii de mine, s-a relaxat, zâmbind. 

— Doamnă, m-aţi prins într-o postură vulnerabilă. 

A făcut o plecăciune foarte elaborată pentru un om întins cât era de 
lung pe un petic de ferigi, înveșmântat doar în petele pistruiate de 
soare. Am început să râd. Zâmbetul a rămas pe chipul lui, dar s-a 
schimbat în timp ce mă privea, goală în ferigi. Glasul i-a devenit 
deodată răgușit: 

— De fapt, doamnă, sunt la mila dumneavoastră. 

— Adevărat? am spus, moale. 

Nu a făcut nicio mișcare când eu am întins din nou braţul și l-am 
mângâiat leneş pe obraz și pe gât, peste curbura sclipitoare a umărului 
şi mai jos. Nu s-a mișcat, dar a închis ochii. 

— Doamne Dumnezeule sfânt. 

A tras scurt aer în piept. 

— Nu-ţi face griji, i-am răspuns. Voi avea milă. 


— Mulţumescu-ţi, Doamne, pentru îndurare. 

— Nu te mișca. 

Degetele lui s-au înfipt adânc în pământul sfărâmicios, dar s-a 
supus. 

— Te rog, a spus el după o vreme. 

Ridicându-mi privirea, am văzut că acum deschisese ochii. 

— Nu, am spus, savurând momentul. 

El a închis din nou ochii. 

— Vei plăti pentru asta, a spus după o vreme. 

O rouă fină de transpiraţie sclipea pe conturul drept al nasului său. 

— Adevărat? am răspuns. Şi ce ai de gând să faci? 

Tendoanele i s-au văzut pe sub pielea antebraţelor când și-a apăsat 
palmele de pământ și a vorbit cu un oarecare efort, ca și cum ar fi 
avut dinţii încleștaţi. 

— Nu știu, dar... Iisuse și Sfântă Agnes... am să... găsesc eu ceva! 
Doamne! Te rog! 

— Ah, fie, am spus, dându-i drumul. 

Și am scos un țipăt uşor când s-a rostogolit peste mine, pironindu- 
mă peste ferigi. 

— Acum e rândul tău, a spus el cu o considerabilă satisfacție. 

Ne-am întors la han la apusul soarelui, oprindu-ne în vârful dealului 
pentru a ne asigura că în față nu mai erau priponiți caii Gărzii. 

Hanul arăta primitor, cu luminile deja pâlpâind prin ferestrele 
micuţe şi prin crăpăturile pereţilor. Ultima rază de soare strălucea în 
spatele nostru, astfel încât tot ce era pe vârful dealului arunca o 
umbră dublă. Se stârnise un vânticel odată cu scăderea temperaturii și 
frunzele fluturânde ale copacilor făceau umbrele multiple să danseze 
în iarbă. Îmi puteam ușor imagina că erau zânele dealului, dansând cu 
acele umbre, croindu-și drum prin trunchiurile suple ale copacilor 
pentru a se amesteca în adâncurile pădurii. 

— Nici Dougal nu s-a întors încă, am observat în vreme ce coboram 
dealul. 

Armăsarul castrat mare și negru pe care îl călărea în mod obișnuit 
nu era în micul padoc al hanului. Mai lipseau și alți cai; de pildă, cel 
al lui Ned Gowan. 

— Nu, va lipsi cel puţin o zi, poate chiar două. 

Jamie mi-a oferit brațul și am coborât dealul încet, atenţi la 
mulțimea de pietre care se iveau din iarba scurtă. 

— Unde Dumnezeu s-a dus? 

Prinsă în vârtejul ultimelor evenimente, nu m-am gândit să pun sub 
semnul întrebării absenţa lui sau măcar să o observ. 

Jamie m-a trecut în braţe peste pârleazul din spatele hanului. 

— Să își rezolve treburile cu arendașii din vecinătate. Nu are decât 


o zi sau două până când e așteptat să te predea la fort. 

Mi-a strâns brațul ușor, îmbărbătându-mă. 

— Căpitanul Randall n-o să fie foarte încântat când Dougal o să-l 
anunțe că nu poate pune mâna pe tine și după asta Dougal ar prefera 
să nu mai stea prea mult prin zonă. 

— Ce rezonabil din partea lui, am remarcat. De asemenea, câtă 
bunătate din partea lui să ne lase aici să ne... ăăă... Cunoaștem mai 
bine unul pe celălalt. 

— Bunătate vezi să nu, a pufnit Jamie. A fost una din condiţiile pe 
care le-am pus ca să facem nunta. Am spus că, dacă trebuie, mă însor, 
dar blestemat să fiu dacă o să-mi consum căsătoria sub un tufiș, cu 
douăzeci de derbedei căscând gura și dându-mi sfaturi. 

M-am oprit, cu privirea aţintită asupra lui. Vasăzică asta fusese 
discuţia pe care o auzisem. 

— Una din condiții? Am rostit cuvintele rar. Și care au fost 
celelalte? 

Lumina era prea slabă pentru a-i vedea bine chipul, dar mi s-a părut 
că avea o expresie stânjenită. 

— Doar altele două, a spus într-un final. 

— Care erau? 

— Păi, a zis el lovind timid cu piciorul o piatră din drum, am spus 
că trebuie să ne căsătorim cum se cuvinte, într-o biserică, înaintea 
unui preot. Nu doar printr-un certificat. Şi cealaltă... că trebuie să îţi 
găsească o rochie potrivită în care să te măriți. 

S-a uitat în altă parte, evitându-mi privirea, iar glasul îi era atât de 
slab încât abia îl auzeam. 

— Ştiam că... nu vrei să te căsătorești. Și am vrut să îţi fac 
momentul... cât mai plăcut cu putință. M-am gândit că o să te simți 
cumva mai puţin... mă rog, voiam să ai o rochie decentă, atâta tot. 

Am deschis gura să spun ceva, dar s-a întors cu faţa spre han. 

— Hai englezoaico, a spus ursuz. Mi-e foame. 

Prețul mâncării era compania, după cum a devenit evident din 
momentul în care ne-am făcut apariția pe ușa salonului principal al 
hanului. Am fost întâmpinați de urale răgușite și împinși în grabă pe 
scaunele de la masă, unde o cină consistentă fusese deja servită. 

De data aceasta, fiind oarecum pregătită, nu m-au mai deranjat 
glumele neobrăzate şi remarcile necioplite pe seama noastră. Acum 
am fost încântată să mă retrag, înfulecând cu zgomot într-un colț și să 
îl las pe Jamie să se descurce cu înțepăturile grosolane și speculațiile 
obscene despre ce făcusem întreaga zi. 

— Am dormit, a răspuns Jamie la una din aceste întrebări. Noaptea 
trecută nu am apucat să pun geană pe geană. 

Hohotele de râs care au izbucnit la auzul răspunsului au fost 


acoperite de strigătele care s-au dezlănțuit când Jamie a adăugat pe 
un ton confidenţial. 

— Nevasta mea sforăie de rupe. 

L-am tras de urechi, în glumă, iar el m-a strâns la pieptul lui și m-a 
sărutat zgomotos, în aplauzele tuturor. 

După cină, hangiul a cântat la vioară și toată lumea a dansat. 
Niciodată nu am fost o bună dansatoare, având tendința de a mă 
împiedica în propriile picioare când aveam emoţii. Nu mă aşteptam să 
mă descurc mai bine acum, în fuste lungi și încălțăminte incomodă. 
Îndată ce mi-am scos saboții însă, am fost surprinsă să constat că 
dansam cu mare ușurință și cu o nemăsurată plăcere. 

Femei fiind foarte puţine, nevasta hangiului și cu mine ne-am 
suflecat fustele și am dansat fără încetare, până când am fost nevoită 
să mă opresc și să mă sprijin de o bancă, roșie în obraji și abia mai 
respirând. 

Bărbaţii erau neobosiţi, învârtindu-se ca niște sfârleze din tartan, de 
unii singuri sau unii cu alţii. În cele din urmă s-au rezemat de perete, 
privind, ovaţionând și bătând din palme când Jamie m-a luat de mâini 
şi m-a condus într-un dans rapid și complicat numit „Cocoșul 
nordului”. 

Făcând în așa fel încât să ajungem în apropierea scărilor, am 
încheiat dansul învârtindu-ne, cu braţul lui Jamie în jurul mijlocului 
meu. Aici ne-am oprit, Jamie a ţinut un mic discurs în galică 
amestecată cu engleză, care a fost primit cu și mai multe aplauze, mai 
ales când a băgat mâna în geantă și a aruncat un săculeț din piele spre 
hangiu, cerându-i să aducă whisky în cârciumă până se termină banii. 
Mi-am dat seama că aceia erau banii pe care îi primise după lupta din 
cârciuma de la Tunnaig. Probabil erau singurii bani pe care îi avea pe 
lumea asta; și m-am gândit că nu ar fi putut fi mai bine cheltuiţi. 

Ajunsesem aproape de balcon, urmaţi de un potop de urări de bine 
lipsite de orice pudoare, când o voce mai ridicată decât a celorlalți a 
rostit numele lui Jamie. Întorcându-ne, am văzut chipul lătăreţ al lui 
Rupert, mai roșcovan decât de obicei, răsărind din smocul întunecat 
de păr care îi ținea loc de barbă, rânjind la noi din încăperea de jos. 

— Degeaba, Rupert, a strigat Jamie. E a mea. 

— Se ofilește lângă tine, băiete, a replicat Rupert, ștergându-și fața 
cu mâneca. Te pune la pământ într-o oră. N-au vlagă, copilandrii ăștia, 
a strigat spre mine. Domniță, dacă vrei un bărbat care nu pierde 
vremea dormind, dă-mi de veste. Între timp... 

Și a aruncat ceva în sus. 

Un săculeț burdușit a căzut clincănind la picioarele mele. 

— Un cadou de nuntă, a strigat el. Din partea Gărzii de la Shimi 
Bogil. 

— Chiar așa? a spus Jamie aplecându-se să îl ridice. 


— Unii dintre noi nu și-au pierdut toată ziua dormind pe malurile 
înverzite ale râurilor, a spus el mustrător, întorcându-și ochii 
nerușinat spre mine. Banii au fost câștigați cu sudoarea frunții. 

— Oh, îmi imaginez, a răspuns Jamie râzând. La zaruri sau la cărți? 

— La amândouă! a răcnit el rânjind cu gura până la urechi în 
mijlocul bărbii stufoase. I-am belit până la os, băiete. Până la os! 

Jamie a deschis gura, însă Rupert a ridicat palma mare, bătătorită. 

— Noo, băiete, nu-i nevoie să îmi mulțumești. Doar să îţi faci treaba 
cum trebuie și din partea mea, bine? 

Mi-am apăsat degetele pe buze și i-am trimit o bezea. Lipindu-și 
palma de față ca și cum ar fi fost lovit de sărutul meu, a făcut câțiva 
pași în spate, împiedicat și cu un strigăt uimit, și s-a întors în sala 
comună, de parcă ar fi fost beat, deşi nu era. După veselia din tavernă, 
camera noastră părea un liman de pace și liniște. Jamie, încă râzând 
pe înfundate în barbă, s-a întins pe pat să-și tragă răsuflarea. Mi-am 
desfăcut corsajul care era inconfortabil de strâns și m-am așezat să îmi 
pieptăn părul încâlcit după dans. 

— Ai un păr minunat, a spus Jamie, urmărindu-mă cu privirea. 

— Ce? Ăsta? 

I-am arătat buclele mele, care de obicei puteau fi cu îngăduință 
considerate un talmeș-balmeş. 

Jamie a început să râdă, apoi a redevenit serios. 

— Mă rog, mie îmi place şi celălalt, a spus el, păstrându-și deliberat 
expresia serioasă. Dar da, mă refeream la ăsta. 

— Dar e atât de... creţ, am spus, înroșindu-mă ușor. 

— Da, bineînţeles, a spus el, mirat. Am auzit-o pe una din fetele lui 
Dougal spunându-i unei prietene de la castel că i-ar lua trei ceasuri cu 
cleștele fierbinte să îl facă la fel ca al tău. Zicea că îi vine să îţi scoată 
ochii când tu nu pari să ridici un deget ca să arăţi așa. 

S-a ridicat și a tras ușor de una dintre bucle, întinzând-o: desfăcută, 
ajungea până aproape de sânul meu. 

— Sora mea Jenny are părul la fel, dar nu atât de ondulat ca al tău. 

— Părul surorii tale e la fel de roșcat ca al tău? am întrebat 
încercând să îmi dau seama cum ar putea arăta misterioasa Jenny. 

Jamie părea să se gândească adesea la ea. El a dat din cap, încă 
jucându-se cu buclele mele. 

— Nu. Părul lui Jenny e negru. Negru ca noaptea. Eu sunt roșcovan 
ca mama mea, Jenny seamănă cu tata. Brian Dhu, așa îl strigau, 
„Brian cel Negru”, pentru păr și barbă. 

— Am auzit că Jack Randall e poreclit „Jack cel Negru”, am 
replicat. 

Jamie a început să râdă, fără veselie. 

— Ah, da. Dar e de la culoarea sufletului, nu a părului. 

Privirea i s-a asprit când s-a uitat la mine. 


— Nu-ţi faci griji în privinţa lui, sper. Nu ai motive. 

Mâinile lui au dat drumul buclelor mele și s-au oprit pe umerii mei 
cu o apăsare posesivă. 

— Eu am vorbit serios, a spus el blând. Că te voi proteja. De el sau 
de oricine altcineva. Până la ultima picătură de sânge, mo duinne. 

— Mo duinne? am întrebat, uşor tulburată de intensitatea cuvintelor 
lui. 

Nu doream să fiu cauza niciunei picături de sânge vărsat, ultima sau 
prima. 

— Înseamnă „castania mea”. 

A ridicat o șuviță spre buze și a zâmbit, cu o sclipire în ochi care a 
aprins toate picăturile mele de sânge, făcându-le să gonească 
nebunește prin vene. 

— Mo duinne, a repetat el încetişor. Tânjeam să te strig așa. 

— Întotdeauna castaniul mi s-a părut o culoare destul de banală, am 
răspuns, pragmatic, încercând să trag puţin de timp. 

Aveam tot mai mult sentimentul că lucrurile se petreceau mult mai 
repede decât aș fi vrut. 

Jamie a dat din cap, încă zâmbind. 

— Nu, n-aş spune asta englezoaico. Nu e deloc banal. 

A ridicat masa de păr buclat și l-a lăsat să cadă înapoi răsfirat. 

— E ca apa unui pârâu când se învolburează peste pietre. Întunecată 
în locurile vălurite, cu scântei de argint la suprafaţă, acolo unde o 
ating razele de soare. 

Tulburată și fără suflare, m-am tras din mâinile lui să ridic 
pieptenele pe care îl scăpasem pe podea. M-am ridicat dând nas în nas 
cu Jamie care mă privea fără să se clintească. 

— Am spus că nu-ți voi cere să îmi spui lucruri pe care nu dorești să 
mi le spui, şi n-o s-o fac, dar pot să trag singur niște concluzii. Colum 
credea că poate ești spion englez, deși nu înţelegea de ce, în cazul 
ăsta, nu vorbeşti galica. Dougal crede că ești agent francez, poate 
căutând sprijin pentru regele James. Dar în cazul ăsta, nu înţelege de 
ce ești singură. 

— Dar tu? am întrebat, trăgând cu putere de o șuviță încâlcită. Tu 
ce crezi că sunt? 

Aplecându-și capul într-o parte, m-a măsurat atent cu privirea. 

— După înfăţişare, ai putea fi franțuzoaică. Ai figura aceea fină pe 
care o au unele doamne angevine. Franțuzoaicele au de obicei fața 
pământie, iar tu ai pielea ca un opal. 

Şi-a plimbat degetul încetişor peste curbura claviculei, și am simțit 
pielea strălucindu-mi sub atingerea lui. Degetul a urcat spre față, 
desenând de la tâmplă la obraz, netezindu-mi părul în spatele urechii. 
Am rămas nemișcată sub atingerea lui cercetătoare, încercând să nu 
mă mișc când palma lui a apăsat pielea de la ceafă, buricul degetului 


mare mângâind lobul urechii. 

— Ochi aurii; am văzut nişte ochi asemănători o dată... la un 
leopard. Nu, domniţă, a spus el dând din cap. Ai putea fi franțuzoaică, 
dar nu ești. 

— De unde știi? 

— Pentru că am stat mult de vorbă cu tine și am fost atent la felul 
cum vorbeşti. Dougal crede că ești franțuzoaică pentru că vorbești 
franceza bine... foarte bine. 

— Mulţumesc, am răspuns, sarcastic. Faptul că vorbesc bine 
franceza dovedește că nu sunt franțuzoaică? 

A zâmbit și apăsarea de pe ceafă s-a accentuat. 

— Vous parlez très bien... dar nu la fel de bine ca mine, a adăugat el, 
revenind la engleză. 

Deodată mi-a dat drumul. 

— Am stat un an în Franţa după ce am plecat de la castel și alți doi 
ani în armată. Știu să recunosc un vorbitor nativ de franceză când aud 
unul. Și franceza nu e limba ta maternă. 

A dat încet din cap. 

— Spaniolă? Poate, dar de ce? Pe spanioli nu îi interesează 
Highlands. Nemţoaică? Cu siguranţă nu. 

A ridicat din umeri. 

— Oricine ai fi, englezii vor dori să afle. Nu îşi pot permite ca 
persoane necunoscute să umble nestingherite pe aici, cu răscoalele 
clanurilor și cu prințul Charlie așteptând un semn să ridice pânzele 
din Franța. Și metodele lor de a obţine informaţii nu sunt foarte 
gentile. Am aflat asta pe pielea mea. 

— Și atunci, de unde știi că nu sunt spion englez? Dougal a crezut 
că sunt, chiar tu ai spus-o. 

— E posibil, deşi engleza ta e neobișnuită. Dacă ai fi, să zicem, de ce 
ai alege să te măriți cu mine, în loc să te întorci printre ai tăi? Ăsta a 
fost un alt motiv pentru care Dougal te-a pus să te măriți cu mine, să 
vadă dacă nu fugi când venea clipa cea mare. 

— Şi nu am dat bir cu fugiţii. Deci ce demonstrează asta? 

Jamie a început să râdă și s-a lăsat pe spate pe pat, cu un braţ peste 
ochi pentru a-i feri de lumina lămpii. 

— Să fiu al naibii dacă știu, englezoaico. Să fiu al naibii dacă știu. 
Nu există nicio explicație rezonabilă la care să mă pot gândi. Ai putea 
fi și zână, dacă mă gândesc... Mi-a aruncat o privire pe sub braț. Dar 
cred că nu. Eşti prea înaltă. 

— Nu ţi-e teamă că te-aş putea ucide în somn într-o noapte, dacă nu 
știi cine sunt? 

Nu mi-a răspuns, însă și-a ridicat braţul de pe ochi și zâmbetul i s-a 
lărgit. Ochii probabil erau din partea familiei Fraser, mi-am spus. Nu 
la fel de înfundaţi în orbite ca ai celor din clanul MacKenzie, erau 


așezați într-un unghi neobișnuit, pomeţii înalți îi făceau să pară 
aproape oblici. 

Fără a se deranja să își ridice capul, a deschis nasturii cămășii și a 
dat pânza deoparte, dezvelindu-și pieptul până la mijloc. Și-a scos 
pumnalul din teacă și l-a azvârlit spre mine. A căzut cu o bufnitură 
înfundată pe podea la picioarele mele. Și-a așezat la loc brațul peste 
ochi şi şi-a dat capul pe spate, dezvelindu-și locul unde perii 
întunecați ai bărbii scurte se opreau deodată, chiar sub bărbie. 

— Dintr-o lovitură, chiar sub osul de la piept, m-a sfătuit el. Repede 
şi curat, deşi e nevoie de ceva forță. Tăiatul gâtului e mai ușor, dar e 
foarte murdar. 

M-am aplecat și am ridicat pumnalul. 

— Chiar ai merita să te înjunghii, am observat. Ticălos impertinent. 

Rânjetul vizibil de sub îndoitura cotului s-a lărgit și mai mult. 

— Englezoaico? 

M-am oprit, cu pumnalul încă în mâini. 

— Da? 

— Aş muri fericit. 


17. CERȘETORUL 


A doua zi dimineață ne-am trezit destul de târziu, iar soarele era sus 
pe cer când am plecat de la han, de data aceasta apucând-o spre 
miazăzi. Cei mai mulți cai dispăruseră din padoc și niciunul dintre 
bărbaţii de la petrecerea noastră nu părea să fie prin preajmă. M-am 
întrebat cu glas tare unde plecaseră. 

Jamie a început să zâmbească cu gura până la urechi. 

— Nu sunt sigur, dar pot să ghicesc. Garda a apucat-o într-acolo 
ieri, a arătat el spre soare-apune, deci aș fi înclinat să cred că Rupert și 
ceilalți au plecat în direcția opusă, a încheiat el, arătând spre soare- 
răsare. Vite, mi-a explicat, văzând că tot nu înțelegeam. Nobilii și 
arendașii îi plătesc pe cei din Gardă să stea cu un ochi pe hoți și să le 
aducă înapoi vitele, dacă sunt furate în timpul vreunui raid. Dar dacă 
Garda se îndreaptă spre Lag Cruime, înspre apus, toate cirezile de la 
răsărit sunt lipsite de ajutor — cel puţin pentru o vreme. Într-acolo sunt 
pământurile clanului Grant și Rupert e unul din cel mai iscusiți hoți de 
vite pe care i-am văzut vreodată. Animalele îl urmează oriunde, fără 
să scoată un sunet. Și din moment ce aici nu mai e mare distracție, 
probabil că nu mai are astâmpăr. 

Jamie însuşi părea a nu mai avea astâmpăr și s-a pus la drum cu pas 
iute. Prin pădure era o cărare făcută de căprioare și drumul era destul 
de ușor, așa încât țineam pasul cu el fără dificultate. După o vreme am 


ajuns într-o porțiune de teren mlăștinos, unde puteam păși unul lângă 
celălalt. 

— Dar cum rămâne cu Horrocks? am întrebat deodată. 

Auzindu-l menţionând numele orașului Lag Cruime, îmi amintisem 
de dezertorul englez și de veştile pe care le putea aduce el. 

— Trebuia să te întâlneşti cu el la Lag Cruime, nu-i așa? 

— Da, a încuviinţat el din cap. Dar nu pot pleca nicăieri acum, când 
şi Randall și Garda au apucat-o într-acolo. E prea primejdios. 

— Nu s-ar putea duce cineva în locul tău? Sau nu ai atâta încredere 
în nimeni? 

Şi-a plecat privirea spre mine și a zâmbit. 

— Păi, aş avea în tine. Din moment ce nu m-ai ucis aseară, cred că 
aş putea avea încredere în tine. Dar mă tem că nu te poţi duce la Lag 
Cruime singură. Nu, dacă e nevoie, se poate duce Murtagh. Dar s-ar 
putea să pot aranja altceva... vom vedea. 

— Ai încredere în Murtagh? am întrebat, curioasă. Nu aveam 
sentimente foarte prietenești față de omuleţul cu barbă zburlită, din 
moment ce el era, mai mult sau mai puţin, responsabil pentru situația 
în care mă aflam, după ce mă răpise inițial. Cu toate acestea, între el 
şi Jamie era evident un soi de amiciție. 

— Ah, da, a răspuns el aruncându-mi o privire surprinsă. Murtagh 
mă cunoaște de când m-am născut, e verișor de al doilea cu tatăl meu, 
cred. Tatăl lui era... 

— Adică e un Fraser, vrei să spui, l-am întrerupt în grabă. Am 
crezut că e membru al clanului MacKenzie. Era cu Dougal când te-am 
întâlnit. 

— Așa este, a încuviințat el. Când m-am decis să mă întorc din 
Franța, i-am trimis vorbă, cerându-i să mă aștepte pe coastă. Vezi tu, a 
zâmbit el, nu știam dacă Dougal fusese cel care încercase să mă 
omoare. Și nici nu mă prea tenta ideea de a mă întâlni singur cu 
câțiva membri ai clanului MacKenzie, pentru orice eventualitate. Nu 
voiam să ajung să plutesc dus de curent pe undeva pe țărmurile insulei 
Skye, dacă aveau de gând să îmi facă felul. 

— Înţeleg. Deci Dougal nu e singurul care crede în martori. 

— Martorii sunt foarte folositori la nevoie, a încuviinţat din cap. 

În cealaltă parte a mlaștinilor se întindea un șir de stânci răsucite, 
goale pe dinăuntru și scobite din cauza avansării şi retragerii 
ghețarilor care dispăruseră demult. Apa de ploaie umplea cavernele 
mai adânci și ciulinii, vetricele și crețuștele creșteau din abundență în 
jurul acestor lacuri mici de munte, florile reflectându-se în apa 
neclintită. 

Lipsite de pești și de alte forme de viață, aceste mici lacuri 
împânzeau zona, adevărate capcane pentru călătorii neatenţi care 
puteau cu ușurință cădea într-unul din ele în întuneric, fiind astfel 


obligați să îşi petreacă o noapte udă și inconfortabilă în mlaștină. Ne- 
am oprit lângă unul din lacuri, să mâncăm micul dejun care consta în 
pâine cu brânză. 

Măcar lacul lângă care ne-am așezat avea păsări; rândunicile se 
lăsau în jos să bea apă, iar fluierarii de zăvoi şi găinușele de baltă își 
băgau ciocurile lungi în pământul noroios de pe maluri, căutând 
insecte. 

Le-am aruncat păsărilor firimiturile de pâine. O găinușă de baltă 
măsura o firimitură cu priviri suspicioase, dar cât ea a șovăit, o 
rândunică rapidă s-a aruncat din zbor, a înhăţat-o și dusă a fost cu 
festinul în cioc. Găinușa și-a zburlit penele şi s-a întors la săpăturile ei 
laborioase. 

Jamie mi-a arătat un fluierar de zăvoi care ţipa, târându-și aripa 
care părea ruptă în apropiere de noi. 

— Are un cuib undeva în apropiere, am spus eu. 

— Uite acolo. 

Jamie a fost nevoit să îmi arate de câteva ori până când l-am zărit 
în cele din urmă: o curmătură puţin adâncă, într-un loc destul de 
expus privirilor, însă cele patru ouă pistruiate din cuib semănau atât 
de bine cu frunzele de pe malul lacului, încât atunci când am clipit, 
am pierdut din nou cuibul. 

Luând un băț, Jamie a împuns uşor cuibul, împingând unul dintre 
ouă într-o parte din cuib. Mama, agitată, a ţopăit până a ajuns 
aproape în fața lui. Jamie s-a lăsat pe călcâie, aproape nemișcat, 
lăsând pasărea să sară înainte și înapoi, certându-l. Pe neașteptate s-a 
petrecut o explozie de mișcare și Jamie a ridicat în pumn pasărea, 
deodată liniștită. I-a spus ceva în galică, vorbe abia auzite, aproape 
şuierate, în vreme ce îi mângâia cu degetul penele pestrițe de culoare 
cafenie. Pasărea s-a ghemuit în pumnul lui, complet nemișcată, chiar 
și reflexiile din ochii rotunzi și negri înghețând. A așezat-o blând pe 
jos, însă pasărea nu a încercat să se îndepărteze până când el nu i-a 
mai șoptit câteva cuvinte, mișcându-și mâna înainte și înapoi în 
spatele ei. S-a smucit deodată și s-a repezit direct în ierburi. Jamie a 
privit-o zburând și, fără să își dea seama, și-a făcut cruce. 

— De ce ai făcut asta? am întrebat, curioasă. 

— Ce anume? 

Pe moment nu a înțeles întrebarea mea; cred că uitase că mă aflam 
acolo. 

— Ti-ai făcut cruce când a zburat pasărea; mă întrebam de ce. 

A ridicat din umeri, ușor stânjenit. 

— Ah. E o poveste din bătrâni, nimic mai mult. De ce fluierarii 
cântă așa și de ce fug țipând atât de trist în jurul cuiburilor. 

Mi-a arătat cu braţul spre celălalt mal al lacului unde un alt fluierar 
făcea exact același lucru. Absorbit, a privit pasărea câteva clipe. 


— Fluierarii au sufletele mamelor tinere care au murit la naștere, a 
zis el, aruncându-mi timid priviri furișe. Povestea spune că ei plâng și 
fug în jurul cuibului pentru că nu le vine a crede că puii lor sunt în 
siguranţă; și întotdeauna plâng după puiul pierdut... sau îl caută pe 
cel care a rămas în urmă. 

S-a lăsat pe călcâie din nou lângă cuib și a împins ușurel oul căzut 
într-o parte cu băţul, întorcându-l puţin câte puțin până când capul 
mai ascuţit era îndreptat spre interior, ca și al celorlalte ouă. A rămas 
în aceeași poziție chiar și după ce pusese oul la loc, balansând băţul 
peste coapse, privind în gol peste apele nemișcate ale lacului. 

— E doar un obicei, bănuiesc, a spus el. Prima dată mi-am făcut 
cruce acum mulți ani, când eram copil și am auzit povestea pentru 
prima dată. Nu credeam cu adevărat că au suflete, desigur, dar chiar și 
atunci am făcut-o așa, în semn de respect... A ridicat privirea spre 
mine și a zâmbit. Am făcut-o de atâtea ori, încât acum nici nu îmi mai 
dau seama. Sunt destul de mulți fluierari în Scoţia, știi? S-a ridicat și a 
aruncat într-o parte bățul. Hai să mergem; e un loc pe care vreau să ți- 
l arăt, în apropiere de vârful dealului aceluia. 

Mi-a luat braţul pentru a mă ajuta să ies din povârniș și am început 
să urcăm dealul. Știam ce îi spusese fluierarului pe care îl eliberase. 
Deși cunoșteam doar puține cuvinte în galică, auzisem fraza străveche 
de suficiente ori încât să fiu familiarizată cu ea. „Dumnezeu să fie cu 
tine, mamă”, spusese Jamie. 

O mamă tânără, care murise la naștere. Și un copil rămas în urmă. I- 
am atins braţul și el și-a coborât privirea spre mine. 

— Câţi ani aveai? am întrebat. 

— Opt, a răspuns el zâmbind trist. Măcar eram înțărcat. 

M-a condus pe deal în sus, fără a mai spune altceva. Ne aflam acum 
la poalele munţilor, urcând panta, printre tufele înalte și dese. În fața 
ochilor, peisajul s-a schimbat pe neaşteptate, cu stânci imense de 
granit răsărind din pământ, înconjurate de pâlcuri de sicomori și zade. 
Am urcat pe coama dealului și am lăsat în urma noastră fluierarii 
plângând lângă lacuri. 

Soarele începea să ardă și după un ceas în care ne-am croit drum 
dând la o parte frunzișul des — deși Jamie se ocupa cel mai mult de 
asta — voiam să mă odihnesc. Am găsit un colț umbros la baza uneia 
din stâncile de granit. Spaţiul în care ne aflam îmi amintea puţin de 
locul în care îl întâlnisem prima dată pe Murtagh și mă despărțisem de 
căpitanul Randall. Cu toate acestea, era plăcut aici. Jamie mi-a spus că 
suntem singuri, căci păsările cântau neîncetat peste tot în jurul nostru. 
Dacă se apropia cineva, cele mai multe dintre ele și-ar opri ciripitul, 
dar gaițele şi stăncuţele ar începe să ţipe, alarmate. 

— Întotdeauna să te ascunzi într-o pădure, englezoaico, m-a sfătuit 


el. Dacă te mişti încet, păsările îți vor da de veste din timp dacă se 
apropie cineva. 

Întorcându-și capul după ce îmi arătase gaița gălăgioasă din copacul 
de deasupra noastră, privirea lui s-a oprit asupra mea. Și am rămas ca 
împietriți, unul lângă celălalt, fără să ne atingem, abia respirând. 
După o vreme, gaița s-a plictisit de noi și a zburat. Jamie a fost primul 
care și-a mutat privirea, cu un tremur aproape imperceptibil, de parcă 
i-ar fi fost frig. 

Capetele ciupercilor cu perucă se ițeau albicioase prin mușchii de 
sub ferigi. Degetul arătător bont al lui Jamie a pocnit una din pălării 
de pe tulpină și a trasat cu vârful degetului lamelele în vreme ce își 
rânduia în minte următoarele cuvinte. Când vorbea cu grijă, ca acum, 
aproape îşi pierdea accentul scoţian care de obicei îi caracteriza 
vorbirea. 

— Nu vreau ca să... adică... nu vreau să spun că... 

Şi-a ridicat deodată ochii spre mine și a zâmbit, cu un gest 
neajutorat. 

— Nu vreau să te insult sugerând că eu cred că ai o experienţă vastă 
în privința bărbaților, asta e tot. Dar ar fi o prostie să pretind că nu 
ştii mai multe decât mine în privința asta. Ce voiam să te întreb este 
dacă e ceva... obișnuit? Ce se întâmplă între noi, când te ating, când... 
suntem împreună? Așa e mereu relaţia între un bărbat și o femeie? 

În ciuda exprimării lui anevoioase, știam exact ce vrea să spună. 
Privirea lui era directă, țintuindu-mi ochii în timp ce aștepta să îi 
răspund. Aș fi vrut să îmi feresc privirea, însă nu puteam. 

— Adesea este cam așa, am răspuns, și pe urmă m-am oprit să îmi 
dreg vocea. Dar nu. De obicei nu este. Nu am idee de ce, dar nu se 
întâmplă. Între noi e... diferit. 

S-a mai relaxat puţin, ca și cum i-aş fi confirmat ceva la care se 
gândise mult. 

— M-am gândit eu că poate nu. Nu am mai fost în pat cu o femeie 
până acum, dar am mai... ah, am pus mâna pe câteva. 

A zâmbit timid și a dat din cap. 

— Nu am simţit același lucru. Vreau să spun că am mai ținut femei 
în brațe înainte, și le-am sărutat și... în fine, a fluturat o mână, 
anulând ultimul „și”. A fost într-adevăr foarte plăcut. Mi-a făcut inima 
să bată cu putere și răsuflarea să mi se gâtuie și toate astea. Dar nu a 
fost deloc cum simt când te iau pe tine în braţe și te sărut. 

Mi s-a părut că ochii lui erau de culoarea lacurilor și a cerului și la 
fel de abisale ca ele. 

A întins braţul și mi-a atins buza de jos, abia mângâindu-i conturul. 

— Începe întotdeauna la fel, dar pe urmă, după o clipă, a spus el, 
vorbind moale, dintr-odată parcă aş avea o flacără în braţe. 

Atingerea lui a devenit mai fermă, plimbându-și degetele peste 


conturul buzelor și mângâind linia bărbiei. 

— Şi tot ce îmi doresc este să mă arunc în ea și să ard. 

Mi-a trecut prin minte să îi spun că atingerea lui îmi ardea pielea și 
îmi aprindea sângele. Dar mă aprinsesem deja și străluceam ca un 
cărbune încins. Am închis ochii și i-am simţit atingerea fierbinte pe 
obraz și pe tâmplă, pe ureche și pe gât, și m-am înfiorat când palmele 
lui au coborât spre mijloc și m-au lipit de trupul lui. 

Jamie părea să știe bine încotro ne îndreptam. În cele din urmă s-a 
oprit la baza unei stânci uriașe de vreo șapte metri, plină de umflături 
şi crăpături neregulate. Verticele și trandafirii sălbatici își agăţaseră 
rădăcinile în fisuri și se unduiau ca niște steaguri galbene înfipte 
precar în piatră. Jamie mi-a luat mâna și a făcut semn din cap spre 
stânca dinaintea noastră. 

— Vezi treptele, acolo, englezoaico? Crezi că te descurci? 

Într-adevăr, se zăreau niște protuberanțe în piatră, ridicându-se 
pieziș de-a lungul suprafeței stâncii. Unele erau trepte bine definite, pe 
altele abia se puteau cățăra lichenii. Nu puteam spune dacă erau 
naturale, sau poate cineva ajutase la formarea lor, însă am zis că m-aş 
putea cățăra pe ele, chiar cu o fustă lungă și un corsaj strâns. 

După câteva spaime şi alunecări şi cu Jamie împingându-mă din 
când în când de la spate, am reușit să ajung în vârf și m-am oprit 
pentru a arunca o privire în jur. Priveliștea era spectaculoasă. Lanţul 
întunecat al munţilor răsărea la est, în vreme ce jos în depărtare spre 
sud se întindeau dealurile mai joase până în ţinuturile mlăștinoase 
golașe şi nesfârșite. Capul stâncii era prăvălit înspre interior de jur 
împrejur, formând un cuib adânc. În centrul acestuia se afla un cerc 
înnegrit, cu rămășițele acoperite de funingine ale unor bețe arse. 
Vasăzică nu eram primii vizitatori. 

— Ştiai de locul ăsta? 

Jamie stătea mai într-o parte, observându-mă și savurându-mi 
încântarea. A ridicat din umeri cu modestie. 

— Ah, da. Cunosc majoritatea locurilor din aceste părți ale 
Highlands. Vino aici, e un loc unde poţi să te așezi și să vezi jos pe 
unde trece drumul pe lângă deal. 

Şi hanul se vedea de acolo, micșorat dintr-o casă de păpuși până la 
dimensiunile unei cutii de chibrituri din cauza distanţei. Câţiva cai 
erau priponiți mănunchi sub copacii de pe marginea drumului, de aici 
văzându-se ca niște puncte cafenii și negre. 

Niciun copac nu creștea în vârful stâncii și soarele mă ardea pe 
spate. Am stat unul lângă altul cu picioarele atârnând peste margine, 
împărțind tovărășește una din sticlele de bere pe care Jamie, 
prevăzător, le luase din puţul aflat în curtea hanului când am plecat. 

Nu creştea niciun copac în vârful stâncii însă creșteau plante mai 


mici, din cele care se puteau prinde în crăpăturile primejdioase ale 
rocii, înfigându-și rădăcinile în solul firav, aruncat ici și colo, 
întorcându-și curajoase feţele spre soarele aprins de primăvară. Un 
smoc firav de margarete își făcuse loc într-o scobitură a unui 
afloriment din apropierea mâinii mele și am întins braţul să culeg una. 

S-a auzit un șuierat slab şi margareta a sărit, rupându-se de tulpină, 
căzând pe genunchiul meu. M-am uitat la ea, stupid, mintea mea fiind 
incapabilă să găsească vreun sens acestei întâmplări bizare. Jamie, cu 
simțurile mult mai ascuţite decât ale mele, se aruncase cu tot trupul 
pe stâncă. 

— Lasă-te jos! a spus el. 

O mână mare m-a apucat de cot şi m-a forțat să mă las pe spate 
lângă el. În timp ce atingeam mușchiul spongios, am zărit coada unei 
săgeți, încă tremurând deasupra capului meu, unde se înțţepenise în 
crăpătura din afloriment. 

Am înghețat, prea înspăimântată să privesc în jos, și am încercat să 
mă lipesc și mai mult de stâncă. Jamie rămăsese nemișcat lângă mine, 
atât de liniștit încât ai fi zis că făcea parte din peisaj. Chiar și păsările 
şi insectele păreau să se fi oprit din ciripit, iar aerul plutea fără 
zgomot, în aşteptare. Deodată Jamie a început să râdă. S-a ridicat și, 
apucând săgeata de coadă, a învârtit-o cu grijă, scoțând-o din piatră. 
Am văzut că era împănată cu penele despicate ale cozii unei 
ciocănitori și legată cu un fir albastru, învârtit într-o linie lată de un 
centimetru sub pene. Punând săgeata deoparte, Jamie și-a făcut 
mâinile pâlnie la gură și a scos un sunet care imita la perfecție 
strigătul ciocănitorii verzi. Şi-a coborât palmele și a aşteptat. Într-o 
clipă, s-a auzit răspunsul din crângul de dedesubt și un zâmbet larg i 
s-a așternut pe chip. 

— Un prieten de-al tău? am ghicit. 

El a încuviințat din cap cu privirea aţintită pe poteca îngustă ce urca 
pe peretele stâncii. 

— Hugh Munro, dacă nu s-a apucat altcineva să facă săgeți ca el. 

Am mai așteptat câteva minute, însă nimeni nu și-a făcut apariția de 
jos. 

— Ah, a exclamat Jamie încetișor şi s-a învârtit, chiar la timp să dea 
nas în nas cu cel care se ițise de după marginea stâncii, în spatele 
nostru. 

Capul a izbucnit într-un zâmbet larg ca al dovlecilor de Halloween, 
cu toată gura și cu dinţii încălecaţi, radiind de bucuria de a ne fi luat 
prin surprindere. Capul în sine avea în mare forma unui dovleac, 
impresie întărită și de pielea tăbăcită, de un portocaliu-maroniu, care 
nu îi acoperea doar fața, ci şi creștetul rotund și lipsit de păr. Puţini 
dovleci se puteau mândri însă cu o asemenea tufă luxuriantă de barbă 
sau cu o pereche de ochi de un albastru strălucitor. Nişte palme mici și 


grase cu unghii negre s-au plantat sub barbă și au ridicat iute restul 
trupului prietenului lui Jamie. 

Trupul se potrivea destul de bine cu capul, având un aer distinct de 
spiriduș de Halloween. Umerii îi erau foarte laţi, dar povârniţi și aduși 
în față, unul fiind considerabil mai sus decât celălalt. De asemenea, un 
picior părea cumva mai scurt decât tovarășul său, făcându-l pe bărbat 
să șchiopăteze într-un fel aparte, ca și cum ar fi sărit pe loc. 

Munro, dacă era într-adevăr prietenul lui Jamie, era îmbrăcat în 
ceea ce păreau a fi mai multe straturi de zdrenţe, culorile fanate ale 
unei stofe vopsite într-o nuanță zmeurie ieșind la iveală printre 
resturile unei îmbrăcăminţi fără formă care ar fi putut fi cândva o 
bluză de femeie. 

Nu avea geantă la cingătoare — care oricum nu era decât o bucată de 
sfoară roasă, din care atârnau două leșuri îmblănite, cu capetele în jos. 
În schimb, peste piept purta o desagă grasă din piele, de 
surprinzătoare bună calitate, luând în considerare restul costumațţiei. 
De cureaua acesteia atârna o colecţie de obiecte mici metalice: medalii 
religioase, decoraţii militare, ceva ce aducea cu nasturii unei vechi 
uniforme, monede roase, găurite și cusute și trei sau patru bucăți mici 
şi dreptunghiulare de metal, de un argintiu lipsit de strălucire, pe care 
erau gravate o serie de semne criptice. 

Jamie s-a ridicat când creatura a săltat zglobie peste marginile 
neregulate ale stâncii și cei doi bărbaţi s-au îmbrățișat călduros, 
bătându-se cu putere pe spate unul pe celălalt, în maniera stranie în 
care se salută bărbații. 

— Şi cum merge treaba cu casa Munro? a întrebat Jamie, dându-se 
un pas înapoi şi măsurându-și cu privirea vechiul tovarăș. 

Munro şi-a lăsat capul între umeri și a scos un sunet ca de spiriduș, 
rânjind. Apoi, ridicându-şi sprâncenele, a înclinat capul în direcția 
mea și a fluturat mâinile scurte și îndesate într-un gest interogativ 
neașteptat de grațios. 

— E soția mea, a spus Jamie, îmbujorându-se niţel într-un amestec 
de timiditate şi mândrie la această nouă prezentare. Suntem căsătoriți 
doar de două zile. 

Munro a zâmbit și mai larg auzind această veste și a executat o 
plecăciune remarcabil de complexă și de elegantă, în care și-a atins cu 
repeziciune fruntea, inima și buzele, sfârșind într-o poziție aproape 
orizontală, la picioarele mele. După această manevră surprinzătoare, a 
țâşnit în picioare cu suplețea unui acrobat și l-a bătut din nou pe 
Jamie pe spate, acum aparent felicitându-l. Apoi Munro a început un 
extraordinar balet al mâinilor, gesticulând spre sine, apoi spre pădure, 
spre mine și din nou spre el, cu o asemenea complexitate de gesturi și 
fluturări de mâini, încât abia îi puteam urmări mâinile zburând. Mai 
văzusem limbajul surdomuților înainte, însă niciodată executat cu o 


asemenea ușurință și fineţe. 

— Așa, deci? a exclamat Jamie. 

De data aceasta a fost rândul lui Jamie să îl bată pe spate pe celălalt 
bărbat pentru a-l felicita. Nici nu e de mirare că bărbaţii deveneau 
atât de insensibili la durerea superficială, mi-am spus. Li se trăgea de 
la obiceiul acesta de a se lovi unul pe celălalt fără încetare. 

— Și el s-a însurat, mi-a explicat Jamie, întorcându-se spre mine. De 
şase luni, cu o văduvă... ah, scuze, cu o văduvă grasă, a făcut el 
precizarea, drept răspuns la gestul emfatic al lui Munro, cu șase copii, 
în satul Dubhlairu. 

— Ce drăguţ, am exclamat politicoasă. Se pare că acum vor mânca 
din belșug. 

Am arătat spre iepurii care îi atârnau la cingătoare. 

Munro a desfăcut îndată unul din leșuri și mi l-a întins, cu o 
expresie radiind atâta bunătate, încât mi-a fost imposibil să îl refuz, 
zâmbindu-i înapoi și sperând că nu era plin de muște. 

— Un cadou de nuntă, a spus Jamie. Foarte bine venit, Munro. Dar 
trebuie să ne dai voie să îți dăruim și noi ceva. 

A scos una din sticlele de bere din ascunzătoarea de mușchi și i-a 
întins-o. 

Astfel îndeplinite politețurile, ne-am așezat tustrei să împărțim 
tovărăşeşte cea de a treia sticlă. Jamie și Munro au început să schimbe 
ultimele vești și bârfe, purtând o conversaţie pe cât de liber se putea 
ținând cont că doar unul dintre ei vorbea. 

Eu nu am luat prea mult parte la discuţie, fiind incapabilă să înţeleg 
semnele lui Munro, deși Jamie s-a străduit să mă includă cât mai mult, 
traducându-mi și făcând referiri la mine. La un moment dat, Jamie a 
împuns cu degetul în bucăţile dreptunghiulare de plumb care 
împodobeau cureaua lui Munro. 

— Acum ești cu acte în regulă deci? a întrebat el. Sau doar pentru 
când vânatul e pe sponci? 

Munro a dat din cap repede ca o păpușă pe arcuri. 

— Ce sunt acelea? am întrebat, curioasă. 

— Gaberlunzies. 

— Ah, am înţeles, am răspuns. Scuzaţi-mi ignoranța. 

— O gaberlunzie este o licență pentru cerșit, englezoaico, mi-a 
explicat Jamie. Sunt foarte bune în interiorul unei parohii, și doar 
într-o singură zi din săptămână când e permis cerşitul. Fiecare parohie 
are cerşetorii ei, așa încât cerșetorii dintr-o parohie nu pot profita de 
milostenia alteia. 

— Un sistem destul de flexibil, din câte văd, am spus, pironindu-mi 
privirea pe cele patru licențe de plumb ale lui Munro. 

— Ah, păi, Munro e un caz special, vezi tu. El a fost capturat de 
turci pe mare. Şi-a petrecut mulți ani vâslind înainte și înapoi într-o 


galeră și alți câțiva ani ca sclav în Alger. Acolo și-a pierdut și limba. 

— I-au... tăiat limba? am întrebat, simțind că mă ia cu leșin. 

Jamie nu părea tulburat de acest gând, dar, se pare că îl cunoștea pe 
Munro de ceva timp. 

— Ah, da. Și i-au rupt și picioarele. Și spatele, nu, Munro? Nu, s-a 
corectat el, la o serie de gesturi ale prietenului său, spatele a fost un 
accident, care s-a petrecut când a sărit de pe zidul Alexandriei. 
Picioarele, însă, alea au fost isprava turcilor. 

Subiectul mă îngrozea, dar atât Jamie, cât şi Munro păreau să ardă 
de nerăbdare să îmi povestească. 

— Prea bine, am spus, resemnată. Ce s-a întâmplat cu picioarele lui? 

Cu un aer care aducea cu o oarecare mândrie, Munro și-a dat jos 
saboții și ciorapii ponosiți, expunând niște picioare late și turtite pe 
care pielea se îngroșase și se înăsprise, porțiunile albe strălucitoare 
alternând cu pete de un roșu violent. 

— Ulei încins, a spus Jamie. Așa îi fac ei pe captivii creştini să se 
convertească la mahomedanism. 

— Pare o metodă de convingere foarte eficace, am replicat. De asta 
mai multe parohii îl lasă să cerșească. Pentru a compensa chinurile pe 
care le-a îndurat în numele creștinismului? 

— Exact. 

Jamie era în mod evident încântat de rapiditatea cu care 
înţelesesem întreaga situaţie. Şi Munro și-a exprimat admiraţia cu un 
al salaam adânc, urmat de o foarte expresivă suită de fluturări ale 
mâinii lipsite de delicateţe, care am intuit că se voiau admirative față 
de aspectul meu fizic. 

— Mulţumesc, prietene. Da, cred că mă va face mândru. 

Jamie, văzându-mi sprâncenele ridicate, l-a întors plin de tact pe 
Munro cu spatele la mine, ascunzându-i degetele expresive. 

— Acu, spune-mi ce mai e prin sate? 

Cei doi bărbaţi s-au dat mai aproape unul de celălalt, continuându- 
şi conversaţia dezechilibrată cu o intensitate sporită. Din moment ce 
rolul lui Jamie părea limitat în principal la mormăituri și exclamații 
de interes, eu nu înțelegeam foarte bine despre ce este vorba și mi-am 
făcut de lucru cercetând mai bine plantele ciudate de stâncă ce 
răsăreau de pe suprafața locului în care stăteam. Până când au 
încheiat conversaţia, eu culesesem un buzunar de frăsinei și siluri. 
Atunci Hugh Munro s-a ridicat să plece. Cu o ultimă plecăciune spre 
mine și o palmă pe spatele lui Jamie, s-a ghemuit pe marginea stâncii 
şi a dispărut cu rapiditatea cu care unul din iepurii pe care îi vânase ar 
fi dispărut în vizuina lui. 

— Ce prieteni fascinanţi ai, am spus. 

— Ah, da. E un om de treabă Hugh. Anul trecut am vânat cu el și cu 
alți câţiva. El e pe cont propriu, acum că e cerșetor cu acte în regulă, 


dar munca îl poartă prin toate parohiile; el știe tot ce se întâmplă între 
hotare de la Ardagh până la Chesthill. 

— Inclusiv unde se află Horrocks? am presupus. 

Jamie a încuviințat din cap. 

— Da. Și el îi va duce un mesaj din partea mea, să schimbe locul de 
întâlnire. 

— Chiar pe sub nasul lui Dougal, am remarcat. Dacă intenționează 
să te țină pe tine drept răscumpărare pentru Horrocks. 

El a încuviințat din cap și un zâmbet i-a înflorit în colțul buzelor. 

— Da, cam asta ar fi ideea. 

Când am ajuns la han, era din nou vremea cinei. De data aceasta 
însă, armăsarul negru al lui Dougal și cinci dintre tovarășii lui erau 
priponiți în curtea hanului, savurându-și mulțumiți paiele. 

Dougal era înăuntru, spălându-și praful din gât cu bere acră. A 
înclinat capul spre mine și a țâșnit în sus de pe scaun să își salute 
nepotul. Dar în loc să vorbească, a rămas în picioare nemișcat, cu 
capul aplecat într-o parte, măsurându-l curios pe Jamie. 

— Ah, asta-i, a spus el, cu vocea mulțumită a unui om care a 
rezolvat o ghicitoare complicată. Acum știu de ce-mi aduci aminte, 
băiete. 

S-a întors spre mine. 

— Ai văzut vreodată un cerb roșu la sfârșitul sezonului de 
împerechere? mi-a spus pe un ton confidenţial. Biata jivină nu a 
dormit și nu a mâncat de câteva săptămâni, că nu are timp de pierdut, 
luptându-se cu ceilalți cerbi și încercând să servească ciutele. La 
sfârșitul sezonului rămân numai piele și os. Ochii li se înfundă în 
orbite și singura parte din trupul lor care nu tremură e... 

Ultima parte a frazei s-a pierdut într-un cor de râsete în vreme ce 
Jamie m-a tras pe scări în sus. Nu am coborât la cină. 

Mult mai târziu, în pragul somnului, am simțit braţul lui Jamie 
încolăcit în jurul mijlocului și răsuflarea caldă pe gât. 

— Va trece vreodată? Dorinţa asta pe care o simt pentru tine? 

Mâna a urcat, mângâindu-mi sânul. 

— Nici bine nu mă desprind de tine, că mi se strânge inima în piept 
de dorință și degetele tremură de nerăbdare să te atingă din nou. 

În întunericul camerei, mi-a prins obrajii în căușul palmelor, 
mângâindu-mi cu degetele mari arcurile sprâncenelor. 

— Când te ţin în brațe și simt cum tremuri, cum arzi de dorință să 
te pătrund, Doamne, vreau să îți dăruiesc plăcere până când țipi de 
extaz sub mine și te deschizi. Și când îmi dăruiești plăcere cu trupul 
tău, simt că ţi-am oferit și sufletul meu împreună cu mădularul meu. 

S-a rostogolit peste mine și mi-am desfăcut picioarele, crispându-mă 


ușor când a intrat în mine. Jamie a râs încetișor. 

— Ah, şi pe mine mă cam ustură. Vrei să mă opresc? 

Mi-am încolăcit picioarele în jurul coapselor lui drept răspuns și 1l- 
am tras mai adânc în mine. 

— Te-ai opri? 

— Nu. Nu pot. 

Am râs împreună, unduindu-ne leneș, buzele și degetele explorând 
în întuneric. 

— Înţeleg de ce Biserica spune că e un sacrament, a spus Jamie 
visător. 

— Asta? am întrebat, uimită. De ce? 

— Sau măcar sfântă, a răspuns el. Mă simt ca însuși Dumnezeu când 
sunt în tine. 

Am râs atât de tare încât era cât pe ce să iasă din mine. S-a oprit și 
m-a apucat de umeri să mă țină în loc. 

— Ce e așa de distractiv? 

— Mi-e greu să mi-l imaginez pe Dumnezeu făcând asta. 

Jamie şi-a reluat unduirile. 

— Păi, dacă Dumnezeu l-a făcut pe om după chipul și asemănarea 
Lui, îi imaginez că are mădular. 

A început și el să râdă, pierzându-și din nou ritmul. 

— Deși tu nu prea semeni cu Fecioara Maria, englezoaico. 

Am început amândoi să ne zguduim de râs ținându-ne în braţe, 
râzând până când ne-am desprins din îmbrăţișare și ne-am rostogolit 
într-o parte. 

Oprindu-se din râs, Jamie m-a bătut cu palma peste coapsă. 

— Treci în genunchi, englezoaico. 

— De ce? 

— Dacă nu mă lași să fiu spiritual, atunci va trebui să faci 
cunoștință cu natura mea mai animalică. Am să fiu o bestie, a spus el 
mușcându-mă de gât. Vrei să fiu un armăsar, un urs sau un dulău? 

— Un arici. 

— Un arici? Și cum face dragoste un arici? a întrebat el. 

Nu, mi-am spus. Nu o voi face. Nu. Dar am făcut-o. 

— Cu mare grijă, am răspuns, chicotind incapabilă să mă opresc. 

Acum știm câtă maturitate zace în mine, mi-am zis. 

Jamie s-a prăbuşit, ghemuit, hohotind de râs. În cele din urmă s-a 
ridicat în genunchi, bâjbâind după amnarul de pe masă. Strălucea ca 
un cărbune înroșit în bezna camerei când s-a aprins fitilul și lumina a 
crescut în spatele lui. A sărit înapoi la piciorul patului, zâmbind cu 
gura până la urechi spre mine, care mă zguduiam de hohote pe perne. 
Și-a frecat obrazul cu dosul palmei și a arborat o expresie prefăcut 
serioasă. 

— Ajunge, femeie. Văd că a sosit momentul să îmi exercit 


autoritatea de soț. 

— Vai, da? 

— Da. 

S-a aruncat peste mine, apucându-mi coapsele și desfăcându-le. Am 
scos un țipăt și am încercat să mă eliberez din strânsoarea lui. 

— Nu, nu face asta! 

— De ce nu? 

Stătea pe jumătate întins între picioarele mele, privindu-mă cu ochii 
mijiți. Mă ţinea strâns de coapse, împiedicându-mă să le apropii. 

— Ia spune-mi, englezoaico. De ce nu vrei să fac asta? 

Și-a frecat obrazul de interiorul coapsei mele, părul aspru al bărbii 
proaspăt crescute zgâriind pielea fină. 

— Spune-mi drept. De ce nu? 

A mângâiat și celălalt picior, făcându-mă să lovesc și să mă zbat 
sălbatică, însă fără succes. 

Mi-am întors fața în pernă, simțind-o răcoroasă pe obrazul meu 
arzând. 

— Ah, dacă vrei să știi, am murmurat, nu cred că... ah, mă tem că 
nu... vreau să spun, mirosul. 

Vocea mi s-a stins într-o tăcere ruşinată. Între picioarele mele s-a 
produs deodată agitaţie când Jamie s-a ridicat. Mi-a înconjurat 
şoldurile cu braţele și și-a aşezat obrazul pe coapsa mea, râzând până 
când a început să lăcrimeze. 

— lisuse Hristoase, englezoaico, a spus el în cele din urmă, 
înecându-se de atâta râs. Nu știi care e primul lucru pe care îl faci 
când vrei să îmblânzești un cal? 

— Nu, am spus, complet derutată. 

A ridicat braţul, arătând un smoc de păr de culoarea scorțișoarei. 

— Îţi freci subsuoara de nasul calului de câteva ori, să îţi 
recunoască mirosul și să se obişnuiască cu tine, să nu mai fie agitat în 
preajma ta. 

S-a ridicat în coate, uitându-se la mine peste curbura pântecului și 
ridicăturile sânilor. 

— Același lucru trebuia să îmi fi făcut și tu mie, englezoaico. 
Trebuia să îmi fi băgat nasul între picioarele tale de la bun început. În 
felul ăsta n-aş mai fi fost sperios. 

— Sperios! 

Și-a coborât faţa și a plimbat-o intenționat peste coapsa mea înainte 
şi înapoi, inspirând și pufnind, imitând adulmecarea unui cal. M-am 
zbătut și l-am lovit în coaste, cu același efect dacă aș fi lovit un zid de 
piatră. În cele din urmă m-a liniștit şi m-a privit. 

— Acum, a spus el, cu un ton care nu tolera nesupunerea. Stai 
nemișcată. 

Mă simțeam expusă, invadată și neajutorată, ca și cum eram pe 


punctul de a mă dezintegra. Respirația lui Jamie era când caldă, când 
rece pe pielea mea. 

— Te rog, am șoptit. 

Nu ştiam dacă vreau să spun „te rog, opreşte-te” sau „te rog, nu te 
opri”. Dar nu conta, căci Jamie nu avea de gând să se oprească. 

Conștiința s-a fragmentat în câteva mici senzații separate: asprimea 
pernei de pânză, cu protuberanţele florilor brodate; mirosul înecăcios 
al lămpii cu ulei, amestecat cu aroma ceva mai discretă de friptură de 
vită şi bere și parfumul şi mai slab de câmp ce emana din florile ce se 
ofileau în vază; răcoarea lemnului de pe perete pe piciorul stâng și 
palmele ferme de pe coapse. Senzaţiile s-au învolburat ca un vârtej și 
s-au amestecat în spatele pleoapelor mele într-un soare strălucitor care 
s-a extins și s-a strâns și în cele din urmă a explodat cu o pocnitură 
mută care m-a lăsat într-o beznă caldă și pulsândă. 

Slab, ca de la mare distanţă, l-am auzit pe Jamie ridicându-se. 

— Aha, acum e ceva mai bine, a spus o voce suflând greu printre 
cuvinte. E nevoie de ceva efort ca să te îmblânzesc cu totul, nu-i așa? 

Patul a scârțâit când greutatea s-a mutat și mi-am simțit genunchii 
depărtaţi și mai mult. 

— Sper că nu ești la fel de leşinată precum pari? a spus o voce 
apropiindu-se. 

M-am arcuit în sus cu un sunet lipsit de noimă în timp ce țesuturile 
minunat de sensibile erau ferm desfăcute pentru un nou asalt. 

— Iisuse Hristoase, am murmurat. 

Lângă ureche am auzit un chicot înfundat. 

— Eu am spus doar că mă simt ca Dumnezeu, englezoaico, a şoptit 
el. Niciodată n-am spus că aș fi Dumnezeu. 

Și mai târziu, când răsăritul soarelui începuse să estompeze 
strălucirea lămpii, când m-am trezit din somn înainte de a adormi din 
nou, l-am auzit pe Jamie murmurând încă o dată. 

— Se va duce vreodată, Claire? Dorinţa? 

Capul mi-a căzut la loc pe umărul lui. 

— Nu știu, Jamie. Chiar nu știu. 


18. TÂLHARI ÎN MUNȚI 


— Ce a spus căpitanul Randall? am întrebat. 

Cu Dougal de o parte și Jamie de cealaltă, abia era loc pentru trei 
cai să meargă grumaz la grumaz pe drumul îngust. Din când în când, 
unul sau amândoi companionii mei rămâneau în urmă sau o luau 
înainte pentru a evita să se încurce în tufele care creșteau pe marginea 
drumului şi amenințau să acapareze poteca primitivă. 


Dougal a aruncat o privire spre mine, apoi din nou spre drum, 
pentru a-și îndruma calul în jurul unei stânci uriașe. Un zâmbet 
viclean i-a apărut încet pe chip. 

— Nu a fost foarte fericit să audă, a răspuns el circumspect. Deși nu 
sunt foarte sigur că aș putea reproduce cuvintele pe care le-a rostit; 
există limite chiar și ale toleranței dumitale față de limbajul vulgar, 
doamnă Fraser. 

Am ignorat folosirea sardonică a noului meu titlu, precum și insulta 
subînțeleasă, deși l-am văzut pe Jamie crispându-se în șa. 

— Păi, ăăă... sper că nu are de gând să ia vreo măsură împotriva 
mea, am spus. 

În ciuda asigurărilor lui Jamie, aveam viziuni despre dragoni în 
vestoane roşii țâșnind din tufe, măcelărindu-i pe scoțieni și luându-mă 
cu forța, târându-mă până în vizuina lui Randall pentru interogatoriu. 
Aveam un sentiment de neliniște că ideile lui Randall despre un 
interogatoriu ar putea fi cel puţin creative. 

— Nu cred, a răspuns Dougal relaxat. Are alte griji pe cap decât o 
muiere saxonă lăsată de izbeliște, oricât de apetisantă ar fi. 

A ridicat o sprânceană spre mine și a făcut o plecăciune uşoară, ca 
şi cum complimentul s-ar fi vrut un fel de scuză pentru mai devreme. 

— De asemenea, are mai multă minte decât să și-l pună în cap pe 
Colum, răpindu-i nepoata, a mai adăugat, pe un ton ceva mai formal. 

Nepoata. Am simțit un fior coborându-mi pe șira spinării în ciuda 
vremii calde. Nepoata căpeteniei clanului MacKenzie. Fără a mai 
menţiona căpetenia de război a clanului MacKenzie care călărea atât 
de nonșalant alături de mine. Pe de altă parte, eram acum probabil 
legată și de lordul Lovat, căpetenia clanului Fraser, şi de abatele unei 
abaţii puternice în Franţa şi de cine știe câți alți oameni de vază ai 
clanului Fraser. Nu, poate că John Randall nu va considera că merită 
efortul de a pleca pe urmele mele. 

Şi acesta fusese, la urma urmelor, scopul acestui aranjament ridicol. 
Am privit cu coada ochiului spre Jamie care acum călărea în fața 
noastră. Spatele îi era drept precum un vlăstar de anin, iar părul îi 
strălucea în soare precum o cască din metal lustruit. Dougal mi-a 
urmărit privirea. 

— Ar fi putut fi și mai rău, nu? a spus, ridicând ironic o sprânceană. 

Două nopți mai târziu, făcusem tabără pe o porțiune de teren 
mlăștinos de la baza unuia din acele aflorimente ciudate de granit 
ciupit de urmele ghețarilor. Mersesem o zi întreagă, abia mâncasem pe 
fugă în șa și toată lumea era mulțumită să ne oprim pentru o cină 
caldă. Încercasem mai devreme să ajut la gătit, însă ajutorul meu 
fusese mai mult sau mai puţin politicos refuzat de bărbaţii taciturni 
care aparent cu asta se îndeletniceau în convoiul nostru. 


Unul dintre ei ucisese o căprioară în acea dimineaţă și o parte din 
carnea proaspătă, gătită cu niște napi, ceapă și ce mai găsise, făcuse o 
cină delicioasă. Plini-ochi de mulțumire și mâncare, ne răsfirasem în 
jurul focului, ascultând povestiri şi cântece. Spre surprinderea mea, 
micul Murtagh, care arareori se obosea să deschidă gura să vorbească, 
s-a dovedit a avea o voce plăcută și clară de tenor. Deși se lăsase cu 
greu convins să cânte, a meritat efortul. 

M-am cuibărit lângă Jamie, încercând să găsesc un loc confortabil 
pe granitul tare. Campasem la marginea aflorimentului pietros, unde o 
bucată largă de granit roșiatic ne asigurase o vatră naturală pentru 
foc, iar amestecătura de pietre înalte din spatele lui posibilitatea de a 
ascunde caii. Când am întrebat de ce nu dormeam într-un loc mai 
confortabil pe iarba moale a mlaștinii, Ned Gowan m-a informat că ne 
aflam acum în apropierea hotarului sudic al pământurilor clanului 
MacKenzie. Așadar, în apropierea teritoriilor clanurilor Grant și 
Chisholm. 

— Iscoadele lui Dougal spun că nu e niciun semn că ar fi cineva în 
apropiere, îmi spusese el stând în picioare pe un bolovan uriaș pentru 
a privi apusul soarelui, dar nu poți şti niciodată. Mai bine să fii în 
siguranță decât să îți pară rău, știi cum vine vorba. 

Când Murtagh a terminat de cântat, Rupert a început să spună 
poveşti. Deși îi lipsea eleganța exprimării lui Gwyllyn, Rupert 
compensa prin repertoriul inepuizabil de povești despre zâne, 
fantome, spirite bune sau spirite malefice și alți locuitori ai Highlands, 
precum calul de apă. Aceste creaturi, după cum mi s-a dat de înţeles, 
trăiau aproape în orice apă, întâlnindu-se cel mai adesea în vaduri sau 
la confluenţe de ape, deși mulți dintre ei trăiau în adâncul lacurilor. 

— E un loc la Loch Garve, în capătul dinspre soare-răsare, a spus el, 
rotindu-și ochii pentru a se asigura că toată lumea e cu urechile ciulite 
la el, care nu îngheaţă niciodată. Apa e mereu întunecată acolo, chiar 
şi când restul lacului e îngheţat bocnă, pentru că acolo e hogeagul 
unui cal de apă. 

Calul de apă de la Loch Garve, precum atâţia alții din neamul lui, 
răpise o tânără fată care venise la lac după apă și a dus-o cu el să 
trăiască în adâncuri și să fie soţia lui. Vai de fecioare sau de orice 
muritor, căci orice om odată urcat pe grumazul calului nu se mai 
putea da jos, iar calul se repezea la galop în apă, transformându-se 
într-un pește, și înota spre vizuina lui cu neputinciosul călăreț încă 
prins strâns de coama lui. 

— Acum, un cal de apă sub valuri are dinţi de pește, a spus Rupert, 
unduindu-şi palma asemenea unui pește înotând, și se hrănește cu 
melci și alge de baltă și lucruri reci și ude. Sângele îi e rece precum 
apa și nu are nevoie de foc, înțelegeţi voi, dar o ființă omenească e 
niţel mai caldă. 


Aici mi-a făcut cu ochiul și m-a sorbit libidinos din priviri spre 
deliciul ascultătorilor lui. 

— Vasăzică, nevasta calului de apă era tristă, și înfrigurată și 
flămândă în noua ei casă de sub valuri, pentru că ei nu îi plăcea să 
mănânce melci și alge de baltă la cină. Așadar calul nostru, fiind de 
felul lui inimos, a ieșit pe malul lacului în apropierea casei unui om 
care era cunoscut drept zidar. Și când bărbatul s-a apropiat de malul 
râului și a văzut calul falnic din aur cu căpăstrul de argint, strălucind 
în bătaia soarelui, nu a rezistat ispitei de a apuca hăţurile, urcând în 
şa. După cum era de așteptat, calul nostru s-a dus drept sub apă și în 
adâncuri, spre casa lui rece și mâloasă. Și acolo i-a spus zidarului că îl 
lasă liber dacă îi construiește o sobă mare și frumoasă și un șemineu, 
ca soția lui să se poată încălzi la foc și să-şi prăjească peștele. 

Îmi odihneam capul pe umărul lui Jamie simțind cum mă cuprinde 
o moleșeală plăcută, abia așteptând să mergem la culcare, chiar dacă 
era doar o pătură întinsă peste granitul rece. Deodată i-am simțit 
trupul încordându-se. Și-a așezat o mână pe gâtul meu, avertizându- 
mă să nu mă mișc. Am rotit privirea în jurul taberei, însă nu puteam 
vedea nimic nelalocul lui, dar tensiunea părea să plutească în aer, 
împânzindu-se de la un bărbat la celălalt, parcă transmisă pe calea 
unor unde nevăzute. Privind în direcția lui Rupert, l-am văzut 
încuviințând abia simţit când a prins privirea lui Dougal, deși și-a 
continuat netulburat povestea. 

— Așadar, zidarul, neavând de ales, a făcut precum i s-a poruncit. 
Iar calul și-a respectat promisiunea și l-a întors pe bărbat pe malul din 
apropierea casei lui. Și nevasta calului de apă a fost pe urmă fericită 
că îi era cald și avea o mulțime de pește prăjit la cină. Așa că apa nu 
îngheață niciodată la coada estică a lacului Garve, căci căldura din 
şemineul nevestei calului de apă topeşte gheața. 

Rupert stătea pe o piatră, cu partea dreaptă spre mine. În vreme ce 
povestea, s-a aplecat ca și cum și-ar fi scărpinat piciorul. Fără nici cea 
mai mică tulburare a mișcărilor sale, a înhățat pumnalul care zăcea pe 
jos lângă talpa cizmei şi l-a strecurat nevăzut în poală, unde l-a ascuns 
între faldurile kiltului. 

M-am răsucit mai aproape și am aplecat capul lui Jamie spre mine, 
copleșită parcă de pasiune. 

— Ce se întâmplă? i-am șoptit la ureche. 

El mi-a prins între dinți lobul urechii și mi-a răspuns. 

— Caii sunt neliniștiţi. În apropiere e cineva. 

Unul dintre bărbaţi s-a ridicat și s-a îndreptat spre marginea stâncii 
pentru a se uşura. Când s-a întors, s-a așezat în alt loc, alături de unul 
din căruțași. Un altul s-a ridicat și s-a uitat în ceaunul de mâncare, 
servindu-se cu o bucată de vânat. Prin toată tabăra s-a produs o 
mișcare subtilă, în timp ce Rupert continua să povestească. 


Privind în jur cu atenţie și cu braţul lui Jamie strâns încordat în 
jurul meu, încetul cu încetul am băgat de seamă că bărbaţii se dădeau 
mai aproape de locurile în care îşi lăsaseră armele pe care le aveau cu 
ei. Cu toții dormeau cu jungherele, însă în general își lăsau pistoalele 
şi săbiile și scuturile rotunde din piele numite targe în niște grămezi 
ordonate în apropiere de marginea taberei. 

Perechea de pistoale ale lui Jamie zăceau la pământ împreună cu 
sabia, la doar câțiva metri depărtare. 

Vedeam flăcările dansând pe tăişul incrustat cu aur. În vreme ce 
pistoalele lui nu erau decât obișnuitele „vechituri” cu mânere de fildeş 
purtate de majoritatea bărbaţilor, atât paloșul, cât și sabia pentru 
două mâini erau speciale. Mi le arătase cu mândrie în timpul unui 
popas, întorcând tandru tăișurile strălucitoare în mâini. 

Sabia cu două tăișuri era înfășurată în pătura lui; îi vădeam mânerul 
în formă de T, cu apucătoarea asprită pentru bătălie prin frecare 
grijulie cu piatra. Încercasem să o ridic, însă a fost cât pe ce să o scap 
din mâini. Cântărea aproape opt kilograme, îmi spusese Jamie. 

Dacă sabia arăta letală și sumbră, paloșul era frumos. Cântărea două 
treimi din greutatea sabiei mai mari, era o armă strălucitoare, 
ucigătoare, cu un motiv arăbesc șerpuind de-a lungul tăișului din oțel 
albastru spre mânerul spiralat împletit, emailat în nuanţe de roșu și 
albastru. Îl văzusem pe Jamie jucându-se cu ea, exersând, întâi cu 
braţul drept cu unul dintre soldaţi, apoi cu stângul, cu Dougal. Era o 
plăcere să îl urmărești în acele momente, suplu și sigur cu o graţie cu 
atât mai impresionantă având în vedere masivitatea trupului său. Dar 
am simţit gura uscându-mi-se la gândul că îi voi vedea această 
îndemânare folosită acum cu toată seriozitatea. 

S-a plecat spre mine, depunând un sărut tandru sub curba obrazului 
meu și profitând de ocazie pentru a mă întoarce ușor, astfel încât să 
ajung cu faţa spre una din grămezile de bolovani. 

— Curând, cred, a murmurat el, sărutându-mă fără a se opri. Vezi 
mica deschizătură dintre pietre? 

O văzusem. Un gol înalt de mai puţin de un metru se căsca între 
două mari blocuri de piatră care se prăvăliseră împreună. 

Mi-a prins obrajii între palme și m-a mângâiat drăgăstos cu vârful 
nasului. 

— Când o să-ți spun eu, te ascunzi acolo și nu te mişti. Ai cu tine 
jungherul? 

Insistase ca eu să păstrez pumnalul pe care mi-l aruncase în seara 
aceea la han, în ciuda protestelor mele că nu am nici îndemânarea, 
nici dorința de a-l folosi. Și când venea vorba despre insistență, 
Dougal avusese dreptate: Jamie era încăpățânat. În consecință, 
pumnalul se afla acum într-unul din buzunarele adânci ale rochiei 
mele. După o zi în care greutatea lui mă incomodase pe coapsă, 


ajunsesem aproape să nu o mai simt. Jamie și-a plimbat jucăuş o 
palmă de-a lungul piciorului meu, asigurându-se că pumnalul era 
acolo. 

Apoi şi-a ridicat capul, precum o pisică ce adulmecă aroma 
vântului. Privind în sus, l-am văzut uitându-se spre Murtagh, apoi spre 
mine. Bărbatul mărunţel nu a schițat niciun gest, dar s-a ridicat și și-a 
întins oasele. Când s-a așezat din nou, era cu câțiva metri mai aproape 
de mine. 

Un cal a nechezat nervos în spatele nostru. Ca și cum acesta ar fi 
fost un semnal, au năvălit cu toţii asupra noastră urlând peste pietre. 
Nu erau englezi, cum mă temusem, nici bandiți. Erau scoțieni, țipând 
ca niște banshee. M-am gândit că erau cei din clanul Grant. Sau poate 
din clanul Campbell. 

În mâini şi genunchi, m-am furișat spre pietre. M-am lovit la cap și 
mi-am stâlcit genunchii, dar am reușit să mă strecor în mica crevasă. 
Cu inima bătându-mi să spargă pieptul, am bâjbâit după pumnal în 
buzunar, cât pe ce să mă tai. Nu aveam nici cea mai vagă idee ce să 
fac cu jungherul lung, viclean, însă mă simțeam ceva mai în siguranță 
avându-l în mână. Pe mânerul său fusese incrustat un adular și era 
liniştitor să simt mica umflătură în palmă; cel puţin știam că ţin de 
capătul corect în întuneric. 

Lupta era atât de confuză încât la început nici nu am înțeles ce se 
petrece. Micul luminiș era plin cu trupuri care urlau, aruncându-se în 
toate părțile, rostogolindu-se pe pământ, alergând înainte şi înapoi. 
Spre norocul meu, ascunzătoarea în care mă strecurasem se afla într-o 
parte a câmpului de luptă, astfel încât nu mă găseam în pericol pentru 
moment. Aruncând o privire în jur, am zărit o siluetă încovrigată în 
apropiere, lipită de stânca mea, în umbră. Am prins cu putere mânerul 
jungherului, însă mi-am dat seama aproape imediat că era Murtagh. 
Așadar acesta fusese înțelesul privirii lui Jamie. Lui Murtagh i se 
ordonase să rămână deoparte, pentru a mă păzi. Nu îl puteam vedea 
nicăieri pe Jamie. Lupta se dădea în principal pe stâncile și în umbrele 
din apropierea căruțelor. 

Desigur, acela trebuia să fie scopul raidului: căruțele și caii. 
Atacatorii erau o bandă organizată, bine înarmată și decent hrănită, 
din cât de puţin îi puteam vedea în lumina flăcărilor care se stingeau. 
Dacă aceștia erau membri ai clanului Grant, atunci poate căutau fie 
pradă, fie răzbunare pentru vitele pe care Rupert și prietenii săi le 
şterpeliseră cu câteva zile în urmă. Confruntat cu rezultatele acelui 
raid impromptu, Dougal fusese vag enervat — nu de raidul în sine, ci 
doar îngrijorat că vitele ne vor încetini călătoria. Reuşise să se 
debaraseze de aproape toate, laolaltă, la un mic târg de vite dintr-unul 
din sate. 

A devenit însă clar curând că atacatorii nu voiau în mod special să 


le facă vreun rău celor din tabăra noastră, ci doar să le ia caii și 
căruțele. Unul sau doi chiar au reuşit. M-am ghemuit la pământ când 
unul dintre cai, neînșeuat, a sărit în foc și a dispărut în bezna 
mlaștinilor, cu un bărbat țipând agăţat de grumazul lui. Alţi doi sau 
trei au luat-o la fugă la picior, strângând în braţe desagi cu grânele lui 
Colum, urmăriți de bărbații MacKenzie urlând ocări în galică în urma 
lor. După cum strigau, raidul se potolea. Apoi un grup numeros de 
bărbaţi s-a înghesuit împiedicat în lumina flăcărilor și lupta s-a 
înviorat din nou. 

De data aceasta, părea o luptă serioasă, după sclipirea tăișurilor 
săbiilor şi după mormăielile participanţilor care însă nu urlau. În cele 
din urmă am început să înţeleg ce se întâmplă. Jamie și Dougal erau 
în centrul bătăliei, luptând spate în spate. Fiecare dintre ei ținea în 
mâna stângă sabia cu tăișul gros și jungherul în mâna dreaptă, și 
amândoi își foloseau ambele braţe din greu, din câte puteam vedea. 

Erau înconjurați de patru bărbați - sau poate cinci; am pierdut 
socoteala în întuneric — înarmați cu săbii scurte, deși unul dintre ei 
avea o sabie lată atârnată la centură și cel puțin doi dintre ei purtau 
pistoale, pe care însă nu le scoseseră din teacă. 

ÎI voiau pe Dougal sau poate pe Jamie, ori poate pe amândoi. În 
viață, dacă se putea. Pentru recompensă, bănuiam. Astfel se explica 
folosirea intenționată a săbiilor scurte, care abia dacă lăsau răni 
uşoare, față de rănile mult mai primejdioase pe care le puteau pricinui 
săbiile late sau pistoalele. 

Dougal și Jamie nu aveau astfel de scrupule, și se ocupau de luptă 
cu o eficiență supărată. Spate în spate, formau un cerc complet letal, 
fiecare bărbat acoperind punctele slabe ale celuilalt. Când Dougal și-a 
ridicat braţul cu jungherul cu o forță extraordinară, m-am gândit că 
termenul „slab” nu era termenul cel mai potrivit. 

Tot tăvălugul de agitație, mormăieli și blesteme se învălmășea 
înspre mine. M-am tras îndărăt cât am putut, însă crevasa abia avea 
60 de centimetri adâncime. Cu coada ochiului am prins o mișcare 
ușoară. Murtagh luase hotărârea de a se implica mai activ în tevatură. 

Abia puteam să îmi desprind privirea îngrozită de la Jamie, însă l- 
am văzut pe bărbatul mărunțel trăgându-și pistolul, fără să tragă cu el, 
ca şi cum și-ar fi scos o batistă din buzunar. A verificat mecanismul de 
aprindere cu grijă, a frecat ţeava cu mâneca, a sprijinit-o pe antebraț 
şi s-a pus pe așteptat. 

Și a așteptat. Tremuram de teamă pentru Jamie, care renunțase la 
fineţe şi secera sălbatic în toate părțile, luptându-se cu cei doi bărbați 
care acum îl confruntau cu o furie însângerată. „De ce naiba nu trage 
Murtagh?” m-am întrebat furioasă. Dar pe urmă mi-am dat seama de 
ce nu o făcea. Atât Jamie, cât şi Dougal erau în bătaia focului. Parcă 
îmi aminteam că flintele nu erau întotdeauna cele mai precise arme. 


Presupunerea mi-a fost întărită în următorul minut, când unul din 
oponenții lui Dougal s-a aruncat pe neașteptate asupra lui, 
împlântându-și tăișul în încheietura mâinii. Lama i-a spintecat 
antebraţul pe toată lungimea, făcându-l să cadă într-un genunchi. 
Simţindu-și unchiul doborât, Jamie și-a retras propria sabie și a făcut 
doi pași repezi în spate. Mișcarea i-a adus spatele în apropiere de fața 
stâncii, cu Dougal ghemuit într-o parte, sub protecţia sabiei lui. 
Această manevră a adus de asemenea atacatorii chiar lângă 
ascunzătoarea mea și pistolul lui Murtagh. 

De aproape, detunătura pistolului a fost șocant de puternică. A luat 
atacatorii prin surprindere, mai ales pe cel care fusese împușcat. 
Bărbatul a rămas nemișcat pentru o clipă, scuturându-și capul fără a 
înţelege ce se întâmplă, apoi s-a lăsat foarte încet la pământ, a căzut 
lipsit de vlagă pe spate și s-a rostogolit uşor într-o parte până la focul 
care se stingea mocnit. 

Profitând de avantajul surprizei, Jamie a smuls sabia din mâna 
unuia dintre atacatori. Dougal s-a ridicat din nou în picioare și Jamie 
s-a dat mai într-o parte pentru a-i lăsa spaţiu de manevră. Unul dintre 
luptători a abandonat bătălia și a luat-o la fugă la vale să își scape 
tovarășul rănit din cărbunii încinși ai focului. Cu toate acestea, mai 
rămăseseră încă trei tâlhari și Dougal era rănit. Vedeam picăturile 
întunecate stropind piatra în timp ce îşi rotea sabia. 

Erau suficient de aproape încât să văd chipul lui Jamie, calm și 
încordat, absorbit de exaltarea luptei. Deodată, Dougal i-a strigat ceva. 
Jamie şi-a desprins ochii de pe chipul inamicului său pentru o 
fracțiune de secundă și s-a uitat în jos. Apoi şi-a ridicat din nou 
privirea chiar în momentul potrivit pentru a se feri de vârful tăișului, 
apoi s-a lăsat brusc într-o parte, împlântându-și sabia. 

Oponentul său a rămas cu privirile uluite aţintite la sabia care i se 
înfipsese în picior. A atins-o cu o expresie cumva amuzată, apoi a 
prins-o strâns și a tras-o afară. Din ușurința cu care a ieșit, am socotit 
că rana trebuie să fi fost destul de superficială. Bărbatul continua să 
pară uşor uluit și a ridicat privirea parcă pentru a-l întreba pe Jamie 
ce l-a apucat să atace atât de prostește. 

A scos un țipăt, scăpând sabia din mână și a luat-o la fugă, 
șchiopătând. Uluiţi de țipăt, ceilalți doi atacatori au ridicat capetele, 
apoi s-au întors și au luat-o la fugă la rândul lor, urmăriţi de Jamie 
care s-a aruncat asupra lor ca o avalanșă. Reușise să smulgă paloșul 
din pătura cu care îl învelise și îl rotea cu ambele mâini într-un arc 
ucigător. În urma lui venea Murtagh, urlând sudalme în galică, 
învârtind sabia și flinta reîncărcată. 

Pe urmă lucrurile s-au petrecut destul de repede și a trecut abia un 
sfert de oră până când tabăra clanului MacKenzie se readunase și își 
evalua pagubele. Care nu erau foarte mari; fuseseră luaţi doi cai, trei 


saci cu grâne, căruțașii care dormeau pe încărcăturile lor împiedicând 
prădarea mai gravă a căruțelor, în vreme ce soldaţii reușiseră să îi 
alunge pe așa-zișii hoţi de cai. Cea mai mare pierdere părea să fie unul 
dintre oameni. 

La început, când am auzit că lipsea, am crezut că trebuie să fi fost 
rănit sau ucis în ambuscadă, însă după ce au căutat peste tot împrejur, 
au băgat de seamă că nu era de găsit. 

— A fost răpit, a spus Dougal supărat. La naiba, răscumpărarea o să 
mă coste venitul pe o lună. 

— Putea fi mai rău, Dougal, a răspuns Jamie, ștergându-și fața cu 
mâneca. Gândeşte-te la ce ar spune Colum dacă te-ar fi luat pe tine. 

— Dacă te-ar fi luat pe tine, flăcăule, le-aș fi zis să te păstreze și 
puteai să îți schimbi numele în Grant, i-a replicat Dougal și atmosfera 
s-a destins considerabil. 

Am dezgropat micul sipet cu provizii medicale pe care îl adusesem 
cu mine și am aliniat răniții în ordinea gravității rănilor. Am fost 
fericită să constat că nicio rană nu era deosebit de gravă. Cea de la 
braţul lui Dougal părea să fie cea mai rea. 

Lui Ned Gowan îi sclipeau ochii și fremăta de vitalitate, după toate 
aparențele atât de intoxicat de euforia bătăliei, încât abia băgase de 
seamă că un mâner de pumnal îl lovise din greșeală, scoțându-i un 
dinte. Avusese, totuși, suficiență prezenţă de spirit, încât să îl ascundă 
grijuliu sub limbă. 

— Nu poți ști niciodată, vezi dumneata, mi-a explicat el, scuipându- 
l în palmă. 

Rădăcina nu fusese ruptă și gingia încă îi mai sângera puţin, așa că 
am profitat de situaţie şi i-am presat cu putere dintele la loc. Bărbatul 
mărunţel s-a albit niţel la față, însă nu a scos un sunet. Pe urmă și-a 
clătit recunoscător gura cu whisky pentru a o dezinfecta și, ca să nu 
risipească bunătate de băutură, l-a înghițit. 

Îi legasem imediat rana lui Dougal cu un bandaj de presiune și m- 
am bucurat că sângerarea se oprise cu totul până când i l-am desfăcut 
din nou. Era o tăietură curată, însă adâncă. O dungă îngustă de 
grăsime galbenă apăruse la marginea tăieturii căscate, care se adâncea 
în mușchi cel puțin trei centimetri. Niciun vas de sânge important nu 
fusese atins, din fericire, dar trebuia cusut. Singurul ac disponibil s-a 
dovedit a fi un soi de priboi mai fin, folosit de căruțași pentru a coase 
hamurile. Am măsurat din ochi neîncrezătoare acul solid, însă Dougal 
doar a ridicat braţul, ferindu-și privirea. 

— În general nu mă deranjează să văd sânge, mi-a explicat el, dar 
am o problemă când îl văd pe al meu. 

A stat pe o piatră în timp ce eu îi coseam rana, cu maxilarele atât de 
încleștate încât mușchii fălcilor îi tremurau. Aerul nopții devenise tot 
mai rece, însă broboane de transpiraţie îi împodobeau fruntea înaltă. 


La un moment dat m-a rugat politicos să mă opresc pentru o clipă, s-a 
întors cu spatele și a vomat civilizat în spatele unui bolovan, apoi s-a 
întors spre mine, așezându-și din nou brațul peste genunchi. 

Spre norocul lui, un cârciumar alesese să își plătească arenda pe 
ultimele trei luni cu un butoiaș cu whisky care s-a dovedit de mare 
ajutor. L-am folosit pentru a dezinfecta unele răni deschise, apoi i-am 
lăsat pe pacienții mei să se automedicheze după pofta inimii. Am 
acceptat şi eu o cană, la sfârșitul consultaţiilor. Am dat-o pe gât cu 
mare plăcere și m-am lăsat ostenită pe pătură. Luna apunea și eu 
tremuram, pe jumătate din pricina frigului, pe jumătate din cauza 
întâmplărilor serii. Era o senzaţie minunată să îl am pe Jamie întins 
alături, strângându-mă cu putere la trupul lui cald și solid. 

— Crezi că se vor întoarce? am întrebat, însă el a scuturat din cap. 

— Nu, erau Malcolm Grant și cei doi băieți ai lui — pe cel mai mare 
l-am lovit eu în picior. Acum cred că sunt deja acasă în paturile lor, a 
răspuns el. 

Mi-a mângâiat părul şi a continuat pe un ton mai moale. 

— Ai muncit ceva în seara asta, fetițo. Sunt mândru de tine. 

M-am întors şi mi-am înfășurat brațele în jurul gâtului său. 

— Nu la fel de mândră cum sunt eu. Ai fost minunat, Jamie. 
Niciodată nu am mai văzut o asemenea vitejie. 

A pufnit modest, dar mi-am dat seama că era încântat. 

— A fost doar un raid, englezoaico. Fac asta de când aveam 
paisprezece ani. E doar de distracție, vezi tu? E altceva când te lupti 
cu cineva care chiar vrea să te omoare. 

— Distracţie, am spus, cu glasul ușor stins. Da, într-adevăr. 

Brațul i s-a strâns în jurul meu și una din mâini, cu care mă 
mângâia, a alunecat mai jos, începând să îmi tragă fusta în sus. 
Evident, emoția luptei se transforma într-un alt soi de excitare. 

— Jamie! Nu aici! am spus zbătându-mă să scap și îndreptându-mi 
fusta. 

— Eşti obosită, englezoaico? a întrebat el îngrijorat. Nu-ţi face griji, 
nu-mi ia mult. 

Acum ambele mâini coborâseră, mototolindu-mi stofa groasă în 
față. 

— Nu! am răspuns, conștientă deodată de toți ceilalți douăzeci de 
bărbaţi care stăteau întinși la câțiva metri depărtare. Nu sunt obosită, 
doar că... 

Am tras cu putere aer în piept când mâna lui și-a făcut drum printre 
picioarele mele. 

— Doamne, a spus el încetișor. E alunecoasă ca o iarbă de apă. 

— Jamie! Sunt douăzeci de bărbaţi care dorm chiar lângă noi! am 
strigat în șoaptă. 

— N-or să mai doarmă mult, dacă continui să vorbești. 


S-a rostogolit peste mine, ţintuindu-mă pe piatră. Genunchiul i s-a 
strecurat între coapsele mele și a început să se miște încet înainte și 
înapoi. Împotriva voinţei mele, picioarele începuseră să mi se înmoaie. 

Douăzeci şi şapte de ani de bună-cuviinţă nu se puteau împotrivi 
celor câtorva sute de mii de ani de instinct. În timp ce mintea mea 
putea avea ceva împotriva unei întâlniri senzuale pe piatra goală, 
alături de câțiva soldaţi adormiţi, trupul meu dădea toate semnele că 
se consideră prada învingătorului și era dornic să încheie formalitățile 
de capitulare. Jamie m-a sărutat, lung și adânc, cu limba dulce și 
mângâietoare în gura mea. 

— Jamie, am gemut. 

Şi-a împins kiltul într-o parte și mi-am apăsat palma pe trupul lui. 

— Doamne, am murmurat, copleșită împotriva voinței mele. 

Buna mea cuviință s-a mai atenuat niţel. 

— După ce lupti, ţi se scoală în draci. Mă vrei, nu-i așa? a întrebat 
el, aruncându-mi o privire. 

Mi se părea inutil să neg, cu toate dovezile la îndemână. Era tare ca 
oţelul pe coapsa mea goală. 

— Ăăă... da... dar... 

Mi-a apucat strâns umerii cu ambele mâini. 

— Taci din gură, englezoaico, mi-a spus el cu autoritate. Nu durează 
mult. 

Şi am tăcut. Am început să simt valurile orgasmului imediat cum l- 
am simțit intrând în mine, în spasme lungi, puternice. Mi-am înfipt 
degetele adânc în pielea spatelui său și nu i-am mai dat drumul, 
mușcând pânza cămășii lui pentru a camufla orice sunet. În mai puțin 
de zece penetrări, i-am simțit testiculele contractându-se, strâns lipită 
de trupul lui, și pe urmă jetul cald al eliberării lui. S-a dat jos de pe 
mine încet şi a rămas întins tremurând. 

Sângele încă îmi bătea cu putere în urechi, ecou stins al pulsului 
dintre picioarele mele. Palma lui Jamie s-a lăsat peste sânul meu, 
moale și grea. Întorcându-mi faţa, am zărit silueta ştearsă a santinelei, 
sprijinindu-se de piatră în cealaltă parte a focului. Se întorsese cu 
spatele la noi, plin de tact. Am constatat cu o oarecare stupoare că nici 
măcar nu îmi era jenă. M-am întrebat ca prin vis dacă îmi va fi rușine 
dimineață, iar pe urmă nu m-am mai întrebat nimic. 

Dimineaţă, toată lumea se purta ca de obicei, deși se mișca niţel 
greoi, efectul luptei și al nopţii dormite pe pietre. Cu toţii erau într-o 
dispoziţie veselă, chiar și cei cu răni uşoare. 

Dispoziţia generală s-a îmbunătăţit și mai mult când Dougal a 
anunțat că vom călători doar până la pâlcul de copaci pe care îi 
vedeam de la marginea platformei de piatră pe care ne aflam. Acolo 
puteam să adăpăm și să lăsăm caii să pască și să ne mai odihnim și noi 


niţel. Mă întrebam dacă această schimbare nu îi va afecta lui Jamie 
planurile în legătură cu misteriosul Horrocks, însă el nu a părut 
tulburat de anunţul lui Dougal. 

Norii acopereau cerul, însă nu ploua și aerul era călduţ. Îndată ce 
am instalat din nou tabăra, caii au fost lăsaţi să pască și toți răniții au 
fost verificați din nou, toată lumea a fost lăsată să facă ce pofteşte, să 
doarmă în iarbă, să vâneze, să pescuiască sau doar să își întindă 
picioarele după câteva zile petrecute călare. 

Eu stăteam sub un copac de vorbă cu Jamie și cu Ned Gowan, când 
unul dintre soldați s-a apropiat şi a aruncat ceva în poala lui Jamie. 
Era pumnalul cu mânerul cu adular. 

— E al tău, băiete? a întrebat el. L-am găsit între stânci azi- 
dimineaţă. 

— Trebuie să îmi fi scăpat, în toată agitația, am răspuns. E totuna; și 
așa nu știam ce să fac cu el. Probabil m-aș fi tăiat dacă aș fi încercat să 
îl folosesc. 

Ned l-a cercetat pe Jamie cu o privire mustrătoare peste ochelarii de 
citit. 

— I-ai dat un pumnal și nu ai învăţat-o să îl folosească. 

— Nu am avut răgazul, în împrejurările de aseară, s-a apărat Jamie. 
Dar Ned are dreptate, englezoaico. Ar trebui să înveţi cum să folosești 
armele. Nu se ştie niciodată ce se poate întâmpla pe drum, după cum 
ai văzut aseară. 

Așadar am mărșăluit până în mijlocul luminișului și am început 
lecţiile. Văzându-ne, câțiva dintre bărbaţi au venit să vadă ce facem și 
au rămas pentru a oferi sfaturi. Cât ai clipi aveam deja o jumătate de 
duzină de instructori, cu toţii certându-se între ei în privința celor mai 
importante aspecte ale tehnicii. După o discuţie interminabilă, dar 
amiabilă, toată lumea a căzut de acord că Rupert era fără îndoială cel 
mai priceput dintre ei în mânuirea pumnalelor și el mi-a devenit 
instructor. 

A găsit un loc rezonabil de plat, lipsit de pietre și conuri de pin, în 
care să îmi demonstreze arta mânuirii pumnalului. 

— Uite, domniță, a spus el, balansând pumnalul pe buricul 
degetului mijlociu, odihnindu-se la aproximativ trei centimetri sub 
mâner. Punctul de echilibru, de aici trebuie să îl ţii, ca să stea 
confortabil în mână. 

Am încercat cu pumnalul meu. Când l-am ţinut confortabil, mi-a 
arătat diferența dintre a străpunge de sus în jos și a înjunghia de jos în 
sus. 

— În general, tu vrei să îl foloseşti de jos în sus; de sus în jos e bine 
doar atunci când te arunci asupra cuiva, lovindu-l de sus cu o forță 
considerabilă. 

M-a măsurat gânditor, apoi a scuturat din cap. 


— Nu, eşti înaltă pentru o femeie, dar chiar dacă ai putea ajunge 
până la gât, nu ai avea forța să împingi, chiar dacă dușmanul ar sta 
jos. Cel mai bine e să te bazezi pe lovitura de jos în sus. 

Şi-a ridicat cămașa, dezvăluind o burtă bombată, acoperită cu păr, 
strălucind deja de transpiraţie. 

— Acum, aici, a spus el, arătând în centru, chiar sub osul pieptului, 
este punctul în care vrei să loveşti, dacă lupţi față în față. Lovește 
drept în sus și înăuntru, cât de puternic poţi. Vârful va pătrunde direct 
în inimă și îl va omori într-un minut sau două. Singura problemă e să 
eviți osul pieptului; coboară mai mult decât ai crede și dacă îţi 
înțepenești pumnalul în vârful acela moale, abia dacă o să-ți rănești 
victima, dar vei rămâne fără jungher și inamicul te omoară. Murtagh! 
Tu ai spinarea costelivă, ia vino încoace și arată-i fetei unde să înfigă 
pumnalul de la spate. 

Întorcându-l mai cu voie, mai fără voie, pe Murtagh cu spatele la 
mine, Rupert i-a ridicat cămașa ponosită, dezvelind o șiră a spinării 
noduroasă şi nişte coaste proeminente. A înfipt un deget arătător 
durduliu sub ultima coastă din dreapta, făcându-l pe Murtagh să 
chițăie de surpriză. 

— Ăsta-i locul în spate, pe ambele părți. Vezi tu, cu toate coastele 
astea, e foarte dificil să lovești ceva vital atunci când înjunghii din 
spate. Dacă poți strecura pumnalul printre ele, e bună treaba, dar e 
mai greu de făcut decât ai crede. Dar aici, sub ultima coastă, împungi 
în sus în rinichi. Dacă bagi drept în sus, cade ca un bolovan. 

Pe urmă, Rupert m-a pus să exersez în diverse poziţii şi ipostaze. Pe 
măsură ce el devenea tot mai pasionat în explicaţii, toți bărbații 
făceau cu rândul pentru a juca rolul victimei, evident, găsind 
eforturile mele foarte comice. Ca niște copii mari, zăceau în iarbă sau 
se întorceau cu spatele ca eu să îi pot ataca, sau săreau la mine din 
spate sau se prefăceau că mă strâng de gât pentru ca eu să îi pot 
înjunghia în burtă. 

Spectatorii mă impulsionau cu strigăte de încurajare și Rupert m-a 
instruit ferm să nu șovăi în ultimul moment. 

— Lovește cu toată forța, mi-a spus el. Dacă vrei să înveţi, nu îţi 
trage mâna îndărăt. Şi dacă vreunul din trântorii ăștia nu este în stare 
să se ferească la timp, o să primească ce merită. 

La început am fost timidă și neîndemânatică, dar Rupert era un 
profesor bun, foarte răbdător și priceput la demonstrarea mișcărilor, 
de câte ori era nevoie. Și-a rotit ochii cu o prefăcută desfrânare când 
s-a mișcat în spatele meu, așezându-şi brațele în jurul mijlocului meu, 
dar pe urmă a fost foarte disciplinat când mi-a apucat încheietura 
mâinii pentru a-mi arăta cum se loveşte dușmanul peste ochi. 

Dougal stătea sub un copac, oblojindu-și brațul rănit și emițând 
comentarii sardonice despre instruirea mea, pe măsură ce avansa. Cu 


toate acestea, el a fost cel care a sugerat să mi se aducă o marionetă. 

— Daţi-i ceva în care să își poată înfige pumnalul, a spus el când 
începusem să devin mai abilă la fandări și împunsături. Prima dată e 
şocant. 

— Așa este, a răspuns Jamie. Odihneşte-te niţel, englezoaico, până 
când îți găsesc ceva. 

A plecat spre căruţe cu alți doi soldați și îi vedeam stând cu capetele 
împreunate, gesticulând şi scoțând ceva din spatele căruței. Abia 
trăgându-mi răsuflarea, m-am prăbușit sub copac lângă Dougal. Și-a 
înclinat capul, cu un zâmbet subțire pe buze. Ca majoritatea 
bărbaţilor, nu se deranjase să se radă în timpul călătoriei și o barbă 
groasă, castanie, îi încadra gura, accentuându-i buza de jos, groasă. 

— Ei, și cum e? a întrebat el, nefăcând referire la talentul meu în 
mânuirea armelor mici. 

— Destul de bine, am răspuns precaută, fără a vorbi despre cuțite, 
la rândul meu. 

Privirea lui Dougal a zburat spre Jamie care era ocupat cu ceva 
lângă căruţe. 

— Băiatului pare să îi priască însurătoarea, a remarcat el. 

— Îi face bine, având în vedere împrejurările, am încuviinţat eu, cu 
o oarecare răceală. 

Buzele lui Dougal s-au curbat la auzul tonului meu. 

— Şi dumitale îţi priește. Din câte se pare, a fost un aranjament 
convenabil pentru toată lumea. 

— În mod special pentru dumneata și fratele dumitale. Și dacă tot 
vorbim despre asta, care crezi că va fi reacția lui Colum când va auzi 
despre căsătoria asta? 

Zâmbetul s-a lărgit. 

— Colum? Ah, bine. Cred că va fi foarte încântat să primească o 
asemenea nepoată în sânul familiei. 

Manechinul era gata și eu m-am întors la antrenament. Momâia nu 
era decât un sac mare umplut cu lână, cam de mărimea unui trup de 
bărbat, cu o bucată de piele de bou tăbăcită înfășurată în jurul lui, 
legată cu o sfoară. Cu manechinul acesta trebuia să exersez eu 
înjunghierea. Mai întâi l-au legat de un copac la înălțimea unui om, 
apoi l-au aruncat spre mine sau l-au rostogolit pe lângă mine. Jamie 
nu îmi spusese însă că vârâseră în el câteva bucăţi plate de lemn între 
sacul de lână și umplutură; pentru a simula oasele, după cum mi-a 
explicat el mai târziu. Primele câteva împunsături au fost lipsite de 
evenimente, deși am nevoie de câteva încercări pentru a reuși să 
străpung sacul. Era mai tare decât părea la prima vedere. La fel era și 
pielea de pe burta unui om, mi s-a adus la cunoștință. La următoarea 
încercare, am exersat lovitura de sus în jos și am nimerit într-una din 
bucăţile de lemn. 


Pentru o clipă, am avut impresia că mâna mea a căzut deodată. 
Şocul impactului a reverberat prin tot brațul până în umăr și pumnalul 
a căzut la pământ din degetele mele amorțite. Tot braţul de la cot în 
jos era ca paralizat. Singurul lucru pe care îl simțeam era o furnicătură 
teribilă care m-a avertizat că amorțeala nu va mai dura. 

— Sfinte Iisuse Roosevelt Hristoase, am izbucnit. 

Am rămas în picioare strângându-mi cotul și ascultând hohotele 
generale de râs. În cele din urmă, Jamie m-a apucat de umăr și mi-a 
masat brațul până când am început să simt ceva, presând tendonul din 
spatele cotului și înfigându-și degetul mare în golul de la baza 
încheieturii mâinii. 

— Aha, bun, am spus printre dinţi, flexându-mi precaută palma 
dreaptă care mă furnica. Și ce faci când lovești un os și îți pierzi 
pumnalul? E vreo procedură standard pentru o astfel de situație? 

— Ah, da, a răspuns Rupert, zâmbind larg. Îți scoţi pistolul cu mâna 
stângă și îl împuști pe ticălos drept în frunte. 

Această remarcă a fost întâmpinată cu alte hohote de râs pe care le- 
am ignorat. 

— Prea bine, am rostit, mai mult sau mai puţin calm. 

Am arătat spre pistolul cu mânerul lung și încovoiat pe care Jamie îl 
purta pe coapsa stângă. 

— Vasăzică ai de gând să îmi arăţi cum se încarcă și se folosește un 
pistol? 

— Nu am de gând să fac asta, a răspuns el cu fermitate. 

— De ce nu? am întrebat simțind cum îmi sare muștarul. 

— Pentru că ești femeie, englezoaico. 

Am simțit cum mi se aprind obrajii. 

— Da? am întrebat, sarcastic. Și crezi că femeile nu sunt îndeajuns 
de inteligente ca să înțeleagă cum funcționează un pistol? 

S-a uitat drept în ochii mei, buzele mișcându-i-se puţin, ca și cum s- 
ar fi gândit la diverse forme de răspuns. 

— Poate că o să te las să încerci, a spus el într-un final. Ca să te 
înveți minte. 

Rupert a țâțâit, enervat pe amândoi. 

— Nu fi prost, Jamie. Cât despre dumneata, domniță, a spus el, 
întorcându-se spre mine, nu e vorba că femeile sunt proaste, deși îţi 
spun eu că unele dintre ele sunt; doar că femeile sunt mai mici decât 
bărbații. 

— Ha? m-am uitat la el nedumerită o clipă, cu gura căscată. 

Jamie a pufnit și a scos pistolul. Văzut de aproape, era enorm; mai 
bine de 45 de centimetri de armă argintie, măsurată din vârful ţevii 
până la butuc. 

— Uite, a spus el, ţinând-o în fața ochilor mei. O apuci de aici, îţi 
întărești antebraţul și ochești într-acolo. Şi când apeşi trăgaciul, parcă 


o să te lovească un măgar cu copita. Eu sunt cu aproape 30 de 
centimetri mai înalt decât tine, cu 35 de kilograme mai greu decât tine 
și știu ce fac. Când trag cu el, mă zdruncină bine; pe tine s-ar putea să 
te dea pe spate; asta dacă nu te loveşte drept în ochi. 

A învârtit pistolul și l-a lăsat să alunece înapoi în teacă. 

— Te-aş lăsa să îl încerci, a spus el, ridicând o sprânceană, dar îmi 
place de tine așa cum ești, cu toți dinţii în gură. Ai un zâmbet frumos, 
englezoaico, chiar dacă ești niţel țâfnoasă. 

Uşor atinsă în orgoliu de acest episod, am acceptat fără să crâcnesc 
părerea bărbaţilor că chiar şi o sabie mai mică și mai ușoară era prea 
grea pentru mine, fiind incapabilă să o mânuiesc eficient. 

Micul sgian dhu, pumnalul pe care scoțienii îl poartă la ciorap, a fost 
considerat acceptabil și mi s-a dat unul, o armă cu înfățișare 
ucigătoare, ascuţit ca briciul, cu lamă din oțel negru de aproape opt 
centimetri lungime și un mâner scurt. Am exersat încercând să îl scot 
repede din teacă de nenumărate ori în vreme ce bărbații mă urmăreau 
cu priviri severe până când am reușit să îmi ridic fusta, să înșfac 
pumnalul din teaca lui şi să mă ghemuiesc gata de atac, toate într-o 
singură mișcare fluidă, sfârșind cu pumnalul în pumn cu vârful 
îndreptat în sus, gata să sfârtec beregata dușmanului. 

În cele din urmă, am fost promovată la rangul de cuţitar novice și 
mi s-a îngăduit să stau alături de toți ceilalți la cină, în ovaţiile 
generale, cu o singură excepţie. Murtagh dădea din cap, sceptic. 

— Eu rămân la părerea mea că singura armă potrivită unei femei e 
otrava. 

— Poate, a replicat Dougal, dar otrava are lipsurile ei când vine 
vorba de lupta corp la corp. 


19. CALUL DE APĂ 


În următoarea seară, ne-am aşezat tabăra pe unul din dealurile care 
mărginesc Loch Nessul. Aveam un sentiment straniu revăzând 
împrejurimile; atât de puţine se schimbaseră. Sau se vor fi schimbat, 
mai bine spus. Zadele și aninii erau de un verde intens, căci acum era 
toiul verii și nu sfârșitul primăverii. Florile se transformaseră din 
violetul, rozul și albul fragil al florilor de mai în galbenul și auriul 
cald al grozamei și salcâmului. Cerul era de un albastru mai intens, 
dar suprafaţa lacului era aceeași; un albastru întunecat și nemișcat 
care prindea reflexiile malurilor de deasupra și le ținea prizoniere, 
înmuindu-le culorile, ca sub o bucată de sticlă afumată. 

În depărtare, pe lac, se vedeau chiar și câteva ambarcaţiuni. Deși, 
atunci când una din ele s-a apropiat, am remarcat că era o luntre 


pescărească, o jumătate de cochilie grosolană din piele tăbăcită 
învelind un cadru, nu silueta suplă din lemn cu care eram obișnuită. 

Același miros înțepător care se ridică din toate apele era și aici; o 
amestecătură ascuţită de verdeață iute și frunze putrezite, apă 
proaspătă, peşti morţi și noroi cald. Deasupra tuturor, plutea același 
aer de stranietate ascunsă. Bărbaţii, la fel ca şi caii, păreau să îl simtă 
şi atmosfera în tabără era apăsătoare. 

După ce am găsit un loc confortabil în care să așez pătura de dormit 
pentru mine și Jamie, m-am aventurat până la malul lacului pentru a- 
mi clăti faţa și mâinile înainte de cină. Malul se prăvălea abrupt până 
dispărea cu totul într-o formaţiune de lespezi de piatră așezate ca un 
soi de dig neregulat. Sub mal era liniște, acesta fiind ferit de privirile 
şi de zgomotele din tabără și m-am așezat sub un copac pentru a mă 
bucura de un moment de relaxare. Din ziua căsătoriei mele grăbite cu 
Jamie, nu mai eram urmărită la fiecare pas; măcar atât reușisem. 

Cu mintea aiurea, culegeam mănunchiuri de samare zburătoare 
dintr-o creangă aplecată mai jos și le aruncam în apă, când am 
observat valurile unduitoare care se băteau de pietre crescând în 
intensitate, parcă împinse de un vânt ce se apropia. Un cap mare și 
turtit a ieșit la suprafață la mai puţin de trei metri depărtare. Vedeam 
apa retrăgându-se de pe solzii rotunzi care coborau din coamă de-a 
lungul greabănului sinuos. Apa era agitată pe o distanță destul de 
mare și din loc în loc am observat o unduire masivă și întunecată pe 
sub suprafața lacului, deși capul rămăsese nemișcat. 

Am rămas aproape nemișcată. În mod straniu, nu îmi era teamă. 
Aveam un sentiment vag de înțelegere pentru o creatură care, la fel ca 
şi mine, era într-un alt timp, căruia nu îi aparținea, cu ochii plați 
vechi precum străvechile ei mări eocene, ochi deveniți tulburi în 
adâncurile mâloase ale refugiului său îmbătrânit. Și mai era un 
sentiment de familiaritate, amestecat cu irealitatea lui. Pielea 
alunecoasă era fină, de un albastru adânc, cu o linie aprinsă verde 
aruncând irizaţii scânteietoare sub maxilar. Și ochii fantastici, lipsiți 
de pupile, erau de culoarea ambrei, strălucitoare, profundă. Atât de 
frumoasă. 

Și atât de diferit de replica mult mai mică, de culoarea mâlului, pe 
care mi-o aminteam împodobind diorama de la al cincilea etaj din 
British Museum. Dar silueta era inconfundabilă. Culorile fiinţelor vii 
încep să se estompeze cu ultima răsuflare și pielea moale, elastică și 
mușchii supli încep să putrezească în câteva săptămâni. Însă uneori 
oasele rămân, ecouri fidele ale formei, pentru a lăsa o ultimă și slabă 
mărturie a gloriei de odinioară. 

Nările ca niște valve s-au deschis deodată cu o respiraţie șuierată 
care m-a uluit; o clipă de mișcare suspendată și creatura s-a scufundat 
din nou, o învolburare teribilă de ape fiind singura dovadă a trecerii 


sale. 

Când se ivise, mă ridicasem pe vârfuri. Şi fără să îmi dau seama, 
trebuie să mă fi apropiat pentru a o privi, căci m-am trezit stând în 
picioare pe una din lespezile de piatră care răsăreau din apă, urmărind 
valurile ce se stingeau, căzând înapoi în liniștea lacului. 

Am rămas acolo pentru o clipă, cu privirea rătăcind peste apele fără 
sfârșit. 

— Adio, am spus în cele din urmă apei pustii. 

M-am scuturat și m-am întors la mal. 

În vârful pantei, un bărbat stătea în picioare. La început am tresărit 
speriată, apoi l-am recunoscut drept unul din căruțaşii convoiului 
nostru. Numele lui era Peter, din câte îmi aminteam, iar găleata din 
mâna lui mi-a arătat motivul prezenţei sale acolo. Eram pe punctul să 
îl întreb dacă a văzut monstrul, însă expresia lui când m-am apropiat 
era un răspuns mai mult decât suficient. Chipul îi era mai alb decât 
petalele margaretelor de la picioarele lui și picături de transpiraţie îi 
curgeau din barbă. Ochii îi erau albi în jurul pupilelor la fel ca ai unui 
cal îngrozit, iar mâna îi tremura atât de tare, încât găleata i se lovea 
de picior. 

— Gata, i-am spus, ajungând în faţa lui. A plecat. 

În loc să se liniștească la auzul vorbelor mele, a părut și mai agitat. 
A aruncat găleata la picioare și a căzut în genunchi, făcându-și cruce. 

— Ai milă de mine, doamnă, a bâiguit el. 

Spre marea mea uluire și rușine, bărbatul s-a aruncat apoi cu fața la 
pământ și a apucat poala rochiei mele. 

— Te faci de rușine, am răspuns cu asprime. Ridică-te! 

L-am împuns ușor cu vârful piciorului, însă omul nu s-a mișcat, 
tremurând, lungit la pământ ca o ciupercă turtită. 

— Ridică-te, am repetat. Nu fi prost, e doar un... 

Am făcut o pauză, încercând să gândesc. Probabil că nu l-ar ajuta 
dacă i-aş spune numele în latină al monstrului. 

— E doar un monstru mititel, am spus în cele din urmă, apucându-l 
de mână și trăgându-l în picioare. 

Am fost nevoită să îi umplu eu găleata, căci el nu avea de gând să 
mai calce pe malul apei, și nu fără motiv. M-a urmat înapoi în tabără, 
păstrând o distanță respectuoasă și s-a făcut nevăzut imediat, să se 
îngrijească de măgarii lui, aruncându-mi priviri înfricoșate peste umăr 
în timp ce se îndepărta. 

Cum el părea să nu dorească să vorbească despre creatură celorlalți, 
m-am gândit că poate ar fi bine să păstrez și eu tăcerea. În vreme ce 
Dougal, Jamie și Ned primiseră o educaţie, restul bărbaţilor erau în 
cea mai mare parte oameni de munte din cele mai îndepărtate stânci 
și văi ale pământurilor clanului MacKenzie, care nu știau nici să 
citească. Erau luptători viteji şi războinici neînfricaţi, însă erau 


superstițioşi precum triburile primitive din Africa sau din Orientul 
Mijlociu. 

Așadar mi-am mâncat cina în liniște și m-am dus la culcare, 
conștientă de privirea înfricoșată a căruțașului Peter care mă urmărea. 


20. POIENILE PUSTII 


La două zile după raid, am cotit din nou spre miazănoapte. Ne 
apropiam de locul de întâlnire cu Horrocks și Jamie părea pierdut în 
gânduri din când în când, probabil cântărind însemnătatea pe care ar 
putea-o avea veștile dezertorului englez. De atunci nu îl mai văzusem 
pe Hugh Munro, însă mă trezisem în întuneric, cu o noapte înainte și 
băgasem de seamă că Jamie plecase de sub pătura de lângă mine. Am 
încercat să rămân trează, aşteptându-l să se întoarcă, însă am adormit 
când luna începuse să apună. Dimineaţă, dormea dus lângă mine, iar 
pe pătura mea se odihnea un pachet mic, învelit într-o foaie de hârtie 
subțire, cu pana de la coada unei ciocănitori înfiptă prin hârtie. 
Desfăcându-l cu grijă, privirea mi-a căzut pe o bucată mare de 
chihlimbar neprelucrat. Una din faţetele bulgărelui de ambră fusese 
netezită și șlefuită și prin această fereastră am putut vedea silueta 
delicată și întunecată a unei libelule minuscule, suspendată într-un 
zbor etern. 

Am netezit hârtia cu care fusese învelit. Un mesaj era inscripționat 
pe suprafața albă și murdară, scris într-o caligrafie măruntă și 
surprinzător de elegantă. 

— Ce scrie? l-am întrebat pe Jamie, mijind ochii spre literele și 
semnele stranii. Cred că e în galică. 

S-a ridicat într-un cot, cu privirea ațintită spre hârtie. 

— Nu e în galică. E în latină. Munro a fost învățător cândva, înainte 
să îl ia turcii prizonier. E un fragment din Catullus, a spus el. 


„.. da mi basia mille, diende centum, 
dein mille altera, dein secunda centum... 


Urechile mi s-au înroșit când a început să traducă: 


Dă-mi sărutări o mie, apoi o sută 

Și iar o mie şi-apoi iar o sută! 

Când la sfârșit mai multe mii vom face, 
Le-om încurca, să nu le dăm de capăt. us; 


— Ah, păi asta e ceva mai elevat decât o prăjitură cu răvaş 
obișnuită, am remarcat, amuzată. 

— Poftim? a întrebat Jamie cu un aer nedumerit. 

— Nu contează, am răspuns în grabă. L-a găsit Munro pe Horrocks? 

— Ah, da. S-a aranjat. Ne vom întâlni într-un locșor pe care îl știu 
între dealuri, la câțiva kilometri deasupra Lag Cruime. În patru zile, 
dacă nu se întâmplă ceva neplăcut între timp. 

Gândul că s-ar putea întâmpla ceva neplăcut îmi dădea o ușoară 
stare de nervozitate. 

— Crezi că ești în siguranță? Adică, ai încredere în Horrocks? 

Jamie s-a ridicat, alungând ultimele rămășițe ale somnului de pe 
ochi și clipind. 

— Să am încredere într-un dezertor englez? Doamne, nu. Sunt 
convins că m-ar vinde lui Randall cât ai clipi, numai că nu poate 
ajunge la el. Pentru că englezii îi spânzură pe dezertori. Nu, nu am 
încredere în el. De aceea am venit cu Dougal în expediția asta, în loc 
să îl caut singur pe Horrocks. Dacă pune la cale ceva, măcar voi avea 
pe cineva de partea mea. 

— Ah. 

Nu eram foarte sigură că prezența lui Dougal era atât de 
reconfortantă, având în vedere relația dintre Jamie și unchii lui 
complotiști. 

— Păi, dacă tu așa consideri, am spus cu o jumătate de gură. Cel 
puţin, nu cred că Dougal ar profita de ocazie ca să te împuște. 

— Dar Dougal m-a împușcat! a răspuns Jamie vesel, închizându-și 
nasturii cămășii. Tu ar trebui să știi, doar mi-ai pansat rana. 

Am scăpat pieptănul pe care îl țineam în mână. 

— Dougal? Am crezut că englezii te-au împușcat! 

— Păi, de fapt, englezii au tras spre mine, s-a corectat el. Și nu ar 
trebui să spun că m-a împușcat Dougal; probabil a fost Rupert — el e 
cel mai bun țintaș dintre oamenii lui Dougal. Nu, când fugeam noi de 
englezi, mi-am dat seama că eram în apropierea hotarului cu 
pământurile clanului Fraser și m-am gândit să îmi încerc norocul 
acolo. Așa că am țâșnit și am luat-o la goană în stânga, înconjurându-i 
pe Dougal și ceilalți. Acum, e drept că în jurul meu toată lumea 
trăgea, dar glonțul care m-a lovit a venit din spate. Și în momentul 
acela, în spatele meu erau Dougal, Rupert și Murtagh. Și englezii erau 
în față cu toții — de fapt, când am căzut de pe cal, m-am rostogolit pe 
deal în jos și eram gata să le pic în gheară. 

S-a aplecat peste căldarea cu apă pe care o adusesem, stropindu-și 
obrajii. Și-a scuturat capul pentru a-și limpezi ochii și a clipit la mine, 
zâmbind vesel, stropii de apă strălucindu-i în genele dese și sprâncene. 

— Pe urmă, Dougal s-a luptat crâncen să mă aducă înapoi. Eu 
zăceam la pământ, fără vlagă, și el stătea în picioare deasupra mea, cu 


o mână pe centura mea încercând să mă ridice şi cu o mână pe sabie, 
luptându-se cu un dragon care voia să îmi facă de petrecanie. Dougal 
l-a omorât pe soldat și m-a ridicat pe calul lui, a încheiat el dând din 
cap. Atunci totul era cam încețoșat; nu mă gândeam decât la cât de 
greu trebuie să îi fie calului, încercând să urce un deal ca ăla cu două 
sute de kilograme în șa. 

M-am așezat pe spate, niţel uluită. 

— Dar... dacă ar fi vrut, Dougal te-ar fi putut ucide atunci. 

Jamie a scuturat din cap, ridicând briceagul drept pe care îl 
împrumutase de la Dougal. A mișcat ușor găleata, astfel încât 
suprafața apei să formeze o oglindă și, făcând grimasa chinuită pe care 
o fac toți bărbaţii când se rad, a început să se bărbierească. 

— Nu, nu în fața oamenilor. Oricum, Dougal și Colum nu mă vor 
neapărat mort... mai ales Dougal. 

— Dar... 

Capul începea din nou să mi se învârtă, ca de fiecare dată, se pare, 
când mă confruntam cu complexitățile vieţii de familie scoțiene. 

Cuvintele lui Jamie erau puţin înfundate, când își întorcea obrazul, 
înclinându-și capul pentru a ajunge la firele de păr de sub bărbie. 

— Este Lallybroch, mi-a explicat el, pipăind cu palma liberă firele 
de păr pe care nu le tăiase. Pe lângă faptul că e un petic de pământ 
bogat, moșia se află la capătul unei trecători, înţelegi? Singura 
trecătoare bună din Highlands pe o lungime de 15 kilometri, în 
ambele direcţii. Dacă va începe o altă răscoală, Lallybroch e o 
porțiune de pământ valoroasă, pe care e bine să o poți controla. Și 
dacă eu mor înainte de nuntă, pământul se va întoarce cel mai 
probabil la clanul Fraser. 

A rânjit spre mine, pipăindu-și gâtul. 

— Nu, sunt un junghi în coasta fraților MacKenzie. Pe de o parte, 
dacă devin o problemă pentru numirea lui Hamish în fruntea clanului, 
o să mă ucidă fără să se gândească de două ori. Pe de altă parte, dacă 
stau în banca mea, au nevoie de mine -— și de proprietatea mea -— de 
partea lor, dacă se ajunge la război, și nu de partea clanului Fraser. De 
asta vor să mă ajute cu Horrocks, înţelegi? Eu nu pot face nimic cu 
Lallybroch cât timp sunt proscris, deşi pământul e încă al meu. 

Am făcut sul păturile, scuturând din cap uimită de complicatele și 
periculoasele circumstanţe prin care Jamie părea să se miște atât de 
nonșalant. Şi deodată mi-a trecut prin minte că acum nu doar Jamie 
era implicat. 

— Spuneai că dacă ai muri înainte de nuntă, pământul s-ar întoarce 
la clanul Fraser, am spus. Dar acum ești căsătorit. Deci cine... 

— Așa este, a spus el, încuviințând din cap spre mine cu un zâmbet 
strâmb. 

Soarele dimineţii îi aprindea părul în flăcări de aur și aramă. 


— Dacă sunt ucis acum, englezoaico, Lallybroch va deveni a ta. 

Îndată ce negura s-a risipit, dimineața a devenit frumoasă și 
însorită. Păsările ciripeau vesel în tufișuri și drumul era neobișnuit de 
larg aici, ușor prăfuit sub copitele cailor. 

Jamie călărea alături de mine în timp ce urcam pe coama unui deal 
scund. Și-a întors capul spre dreapta. 

— Vezi poiana aceea micuță acolo, dedesubt? 

— Da. 

Era un petic verde mic de pini, stejari și plopi tremurători așezați 
într-o parte la o oarecare distanță de drum. 

— Acolo sub copaci e un izvor cu un iaz și iarbă moale. Foarte 
frumos. 

L-am privit, nedumerită. 

— E cam devreme pentru prânz, nu crezi? 

— Dar nu mă gândeam numai la mâncare. 

Jamie, după cum descoperisem întâmplător cu câteva zile în urmă, 
nu deprinsese niciodată arta de a face cu ochiul. În schimb, clipea 
solemn, închizând ambele pleoape, precum o bufniță foarte mare și 
foarte solemnă. 

— Dar la ce îţi e gândul? am întrebat. 

Privirea mea bănuitoare a întâlnit o pereche de ochi inocenți de 
copil. 

— Doar mă întrebam cum ai arăta... pe iarbă... sub copaci... lângă 
apă... cu fustele ridicate în jurul capului. 

— Ăă... 

— Îi spun lui Dougal că mergem să aducem apă. 

A mânat calul înainte, întorcându-se într-o clipă cu sticlele de apă 
de la ceilalți cai. L-am auzit pe Rupert strigând ceva în urma noastră 
în galică în timp ce coboram dealul, însă nu am putut distinge 
cuvintele. 

Am ajuns prima în luminiș. Alunecând de pe cal, m-am întins pe 
iarbă şi mi-am închis ochii sub razele aprinse ale soarelui. Jamie și-a 
mânat calul lângă mine o clipă mai târziu, descălecând. A bătut calul 
cu palma, trimițându-l, cu hățurile atârnându-i, să pască lângă al meu, 
înainte de a se lăsa în genunchi în iarbă. Am întins braţele și l-am tras 
peste mine. 

Era o zi caldă, parfumată cu aromele ierburilor și florilor. Trupul lui 
Jamie mirosea precum un fir de iarbă proaspăt rupt, proaspăt și dulce. 

— Va trebui să ne grăbim, i-am spus. Se vor întreba de ce ne ia atât 
de mult să aducem apa. 

— Nu vor avea nicio bănuială, a spus el, desfăcându-mi panglicile 
cu o îndemânare exersată. Ştiu deja. 

— Ce ştiu deja? 


— Nu ai auzit ce a strigat Rupert când plecam? 

— L-am auzit, dar nu am înţeles ce a spus. 

Galica mea se îmbunătăţise până în punctul în care înțelegeam cele 
mai uzuale cuvinte, însă conversațiile erau încă cu mult peste nivelul 
meu. 

— Bun. Pentru că nu era potrivit pentru urechile tale. 

După ce îmi eliberase sânii, își îngropase faţa între ei, sugând și 
mușcând ușor până când am simțit că nu mai pot suporta și am 
alunecat sub el, ridicându-mi fustele. Simțindu-mă absurd de ruşinată 
după acel episod pasional și primitiv de pe piatră, mă jenasem să îi 
dau voie lui Jamie să facă dragoste cu mine în apropierea taberei, și 
codrii erau prea deşi pentru a ne îndepărta foarte mult de ceilalți. 
Amândoi simțeam tensiunea domoală și pasională a abstinenței și 
acum, la adăpost de priviri și de urechi curioase, am făcut dragoste cu 
o intensitate care mi-a făcut buzele şi degetele să vibreze datorită 
sângelui care gonea fierbinte. 

Ne apropiam amândoi de apogeu când Jamie a înghețat deodată. 
Deschizând ochii, i-am văzut chipul întunecat împotriva soarelui, cu o 
expresie absolut indescriptibilă. Ceva negru era presat de ceafa lui. 
Ochii mi s-au obișnuit în cele din urmă cu strălucirea soarelui și am 
văzut țeava unei muschete. 

— Ridică-te, porc în călduri. 

Ţeava s-a mișcat brutal, împungând tâmpla lui Jamie. Foarte încet, 
s-a ridicat în picioare. Un strop de sânge a început să se adune la 
marginea zgârieturii, întunecată pe pielea lui albă. 

Erau doi bărbați; dezertori englezi, după rămășițele ferfenițite ale 
uniformelor. Amândoi erau înarmați cu muschete și pistoale și arătau 
foarte încântați de ceea ce şansa le pusese în braţe. Jamie stătea cu 
braţele ridicate, ţeava muschetei înfiptă în piept, cu chipul atent lipsit 
de orice expresie. 

— Trebuia să îl fi lăsat să termine, 'Arry, a spus unul dintre ei, 
rânjind cu gura până la urechi, dezvăluind o expoziţie de dinți stricați. 
Face rău la sănătate să întrerupi omul în toiu’ acțiunii. 

Tovarășul lui l-a împuns pe Jamie în piept cu muscheta. 

— Ce mă privește pe mine sănătatea lui? În scurtă vreme, nici pe el 
n-o să-l mai privească. Mă ocup eu de bucăţica asta, a spus el făcând 
semn cu capul în direcția mea, și n-am nicio problemă să fiu al doilea, 
cu atât mai puţin după un pui de lele scoţian ca ăsta. 

Dinţi-stricați a început să râdă. 

— Eu nu-s așa de pretenţios. Atunci omoară-l și să terminăm 
tevatura. 

Harry, un bărbat mic și îndesat cu o privire șașie, a stat pe gânduri 
o clipă, măsurându-mă speculativ din priviri. Rămăsesem întinsă la 
pământ, cu genunchii ridicaţi și fustele strânse ferm în jurul gleznelor. 


Încercasem să îmi închei corsajul, însă o mare parte îmi rămăsese încă 
descoperită. În cele din urmă, bărbatul scund a râs și i-a făcut semn 
tovarăşului său. 

— Nu, lasă-l să vadă. Vino încoa”, Arnold, și ţine muscheta pe el. 

Arnold s-a conformat, încă rânjind cu gura până la urechi. Harry și- 
a pus jos muscheta și a aruncat centura cu pistolul lângă ea, 
pregătindu-se. 

Presându-mi fustele în jos, am devenit conștientă de un obiect tare 
în buzunarul din partea dreaptă. Pumnalul pe care mi-l dăruise Jamie. 
Oare m-aș putea încumeta să îl folosesc? Da, am hotărât, privind spre 
chipul libidinos, plin de coșuri, al lui Harry, cu siguranță m-aș putea 
încumeta. 

Deși voi fi nevoită să aştept până în ultima secundă și aveam unele 
îndoielile că Jamie s-ar putea stăpâni atât de mult timp. Vedeam 
nevoia de a ucide punând stăpânire pe trăsăturile puternice ale 
chipului său; foarte curând, aprecierea consecințelor nu va fi 
suficientă pentru a-l opri. 

Nu îndrăzneam să las prea mult să mi se citească pe chip, dar mi-am 
îngustat ochii și l-am străpuns cu privirea cât de aspru am putut, 
poruncindu-i fără cuvinte să nu facă nicio mișcare. Venele i se 
umflaseră pe sub pielea gâtului, iar obrajii i se coloraseră din pricina 
sângelui care năvălea cu furie, însă am zărit o încuviințare 
infinitezimală a înţelegerii mesajului meu. 

M-am zbătut în vreme ce Harry m-a apăsat la pământ și a încercat 
să îmi ridice fustele, dar mai mult pentru a pune mâna pe mânerul 
pumnalului decât pentru a-i opune rezistență. M-a pălmuit cu putere 
peste față, poruncindu-mi să stau nemișcată. Obrazul îmi ardea și 
ochii îmi lăcrimau, dar pumnalul era acum în mâna mea, ascuns în 
faldurile fustei. M-am lăsat pe spate, respirând adânc. M-am 
concentrat pe ținta mea, încercând să îmi alung toate gândurile din 
minte. Va trebui să îl înjunghii în spate. Era prea aproape de mine 
pentru a încerca să îi tai beregata. 

Degetele mizerabile săpau acum în carnea coapselor mele, 
încercând să le depărteze. În mintea mea, puteam vedea degetul 
dolofan al lui Rupert împungând coastele lui Murtagh și îi auzeam 
glasul: „Aici, domniţă, sub ultima coastă, aproape de șira spinării. 
Împinge cu putere, în sus spre rinichi, și va cădea ca un bolovan.” 

Aproape sosise momentul; respirația puturoasă a lui Harry sufla 
dezgustător şi cald pe obrazul meu în timp ce bâjbâia între picioarele 
mele goale, concentrat pe misiunea lui. 

— Cască bine ochii, flăcăiașule, să vezi cum se face treaba, a gâfâit 
el, o să-ți fac târfa să geamă sub mine înainte... 

Mi-am încolăcit brațul stâng în jurul gâtului său, pentru a-l ţine 
locului; ridicând braţul cu pumnalul, l-am înfipt cu toată forța de care 


eram capabilă. Șocul impactului a reverberat de-a lungul braţului 
până spre umăr și am fost cât pe ce să scap pumnalul din mână. Harry 
a scâncit și s-a zvârcolit, încercând să se elibereze. Incapabilă să văd 
unde loveam, îl străpunsesem prea sus și lama alunecase pe o coastă. 

Dar acum nu îi puteam da drumul. Din fericire, picioarele îmi erau 
libere de poalele fustelor. Le-am înfășurat strâns în jurul coapselor 
asudate ale lui Harry, ţinându-l lângă mine cele câteva secunde 
preţioase de care aveam nevoie pentru a mai încerca o dată. L-am 
înjunghiat din nou, cu o tărie disperată, și de data aceasta am găsit 
punctul. 

Rupert avusese dreptate. Trupul lui Harry s-a contractat într-o 
parodie a actului dragostei și s-a prăbușit fără un sunet într-o grămadă 
lipsită de viață deasupra mea, cu sângele țâșnindu-i în jeturi tot mai 
slabe din rana din spate. 

Atenţia lui Arnold fusese pentru o clipă distrasă de spectacolul de la 
picioarele sale și o clipă a fost mai mult decât suficientă pentru 
scoțianul înnebunit pe care îl ţinea la capătul ţevii. Până când îmi 
făcusem eu suficient curaj pentru a mă extrage de sub defunctul 
Harry, Arnold plecase pe lumea cealaltă alături de camaradul său, cu 
beregata tăiată de la o ureche la cealaltă cu micul pumnal de 
vânătoare pe care Jamie îl ținea la ciorap. 

Jamie a îngenuncheat lângă mine, trăgându-mă de sub leş. 
Tremuram amândoi din cauza tensiunii și a șocului și am rămas 
minute întregi strâns îmbrățișați, fără a rosti un cuvânt. Rămânând în 
continuare mut, Jamie m-a luat în brațe și m-a dus departe de cele 
două cadavre, într-un loc plin cu iarbă în spatele unui paravan de 
plopi tremurători. 

M-a lăsat ușor la pământ și s-a aşezat stângaci lângă mine, 
prăbușindu-se de parcă nu l-ar mai fi ținut genunchii. M-am simțit 
deodată singură și mi-a îngheţat sângele în vine ca și cum un vifor îmi 
străbătea trupul și am întins braţul spre el. Și-a ridicat capul dintre 
genunchi, cu chipul răvășit, și m-a privit de parcă atunci mă vedea 
pentru prima dată. Când mi-am așezat palmele pe umerii lui, m-a tras 
cu putere la pieptul său cu un sunet pe jumătate geamăt, pe jumătate 
suspin. 

Ne-am împreunat apoi, într-o tăcere sălbatică, disperată, aruncându- 
ne unul în celălalt cu ferocitate, culminând în câteva clipe, mânaţi de 
o forță pe care nu o înțelegeam, dar pe care știam că trebuie să o 
urmăm sau aveam să ne pierdem unul pe celălalt pentru vecie. Nu era 
un act de iubire, ci unul de necesitate, de parcă știam că, lăsați 
singuri, niciunul dintre noi nu ar putea sta pe propriile sale picioare. 
Singura noastră putere stătea în fuziune, înecând amintirea morții şi a 
unui viol care fusese la un pas de a se întâmpla, într-un ocean de 
senzații. 


La sfârșit, am rămas strâns îmbrăţișaţi în iarbă, răvășiți, murdari de 
sânge şi tremurând în strălucirea soarelui. Jamie a murmurat ceva, 
dar glasul îi era atât de încet încât abia am înțeles cuvântul „regret”. 

— Nu a fost vina ta, am murmurat, mângâindu-i părul. Este în 
regulă, amândoi am scăpat teferi. 

Mă simţeam ca într-un vis, ca şi cum nimic nu ar fi fost real în jurul 
meu și am recunoscut vag simptomele șocului întârziat. 

— Nu e asta, a răspuns el. Nu asta. A fost vina mea... Am fost atât 
de prost să vin aici, fără a cerceta înainte zona. Și să te las... dar nu 
am vrut asta. Am vrut... Îmi pare rău că m-am folosit de tine. Să mă 
reped asupra ta, la atât de puţin timp după... ca un animal. Îmi pare 
rău, Claire... Nu știu cum am... nu m-am putut împiedica... Doamne, 
eşti atât de rece, mo duinne, mâinile tale parcă sunt de gheaţă. Vino 
aici, lasă-mă să te încălzesc. 

Și el era în stare de şoc, m-am gândit ameţită. Interesant cum șocul 
îi face pe unii oameni să vorbească. Alţii doar tremură în tăcere. Ca 
mine. I-am lipit buzele de umărul meu pentru a-l face să tacă. 

— Gata, am repetat iar și iar. Gata, s-a terminat. 

Deodată, o umbră a căzut peste amândoi, făcându-ne să tresărim. 
Dougal ne străpungea pe amândoi din priviri, cu braţele încrucișate. 
Și-a ferit delicat ochii în timp ce eu îmi strângeam în grabă corsajul, 
încruntându-se în schimb la Jamie. 

— Acum, flăcăule, n-am nimic împotrivă să îţi satisfaci nevasta și 
toate cele, dar când vine vorba să ne lași pe toți să te așteptăm mai 
bine de o oră, și să fiți atât de absorbiți unul de celălalt încât nici 
măcar să nu mă auziți venind... o astfel de prostie o să te bage într-o 
zi în bucluc, băiete. Păi, cineva putea veni prin spatele tău și să-ți ardă 
un pistol peste ceafă înainte să te dezmeticești... 

Şi-a oprit tirada pentru a își muta privirea uluită spre mine, care mă 
tăvăleam prin iarbă râzând isteric. Jamie, roşu ca o sfeclă, l-a condus 
pe Dougal în cealaltă parte a perdelei de plopi, vorbindu-i cu o voce 
scăzută. Eu am continuat să hohotesc și să chicotesc incontrolabil, în 
cele din urmă înfundându-mi o batistă în gură pentru a-mi înăbuși 
râsul. Eliberarea subită a emoţiilor, împreună cu mustrarea lui Dougal, 
îmi adusese în minte o imagine a chipului lui Jamie, prins în miezul 
acțiunii, pe care am găsit-o cu totul ilară în starea de șoc în care mă 
aflam. Am râs și am gemut până au început să mă doară coastele. În 
cele din urmă, m-am ridicat, ștergându-mi ochii cu batista, trezindu- 
mă cu Dougal și cu Jamie stând în picioare în fața mea, cu expresii 
identice de dezaprobare. Jamie m-a ridicat pe picioare şi m-a condus, 
încă sughițând și pufnind din când în când, spre locul unde ne 
aşteptau ceilalți bărbaţi cu caii. 


Cu excepția tendinței persistente de a râde isteric din nimic, nu am 


părut să sufăr de alte efecte ale întâlnirii noastre cu dezertorii, deşi am 
devenit mult mai precauţi când părăseam tabăra. Dougal m-a asigurat 
că bandiții nu erau, de fapt, foarte des întâlniți pe drumurile din 
Highlands, pentru simplul motiv că nu existau atât de mulți călători 
care să merite jefuiți, însă mă trezeam adesea tresărind speriată la 
sunetele ce veneau din pădure și întorcându-mă repede de la sarcinile 
obișnuite precum adusul apei sau culesul lemnelor, nerăbdătoare să îi 
văd și să îi aud pe bărbaţii MacKenzie. De asemenea, am găsit o nouă 
plăcere reconfortantă în sforăiturile care mă înconjurau noaptea și am 
pierdut orice pudoare pe care o avusesem vreodată față de atingerile 
noastre discrete sub pături. 

Încă mai aveam o oarecare teamă de a rămâne singură când, câteva 
zile mai târziu, a sosit timpul pentru întâlnirea cu Horrocks. 

— Să rămân aici? am întrebat nevenindu-mi a crede. Nu! Vin cu 
tine! 

— Nu poți, mi-a mai spus o dată, răbdător, Jamie. Cei mai mulți din 
grup pleacă la Lag Cruime cu Ned să adune arendele, cum e stabilit. 
Dougal și alți câţiva vin cu mine la întâlnire, în caz că Horrocks îmi 
întinde vreo capcană. Nu poți fi văzută lângă Lag Cruime, oamenii lui 
Randall ar putea fi în apropiere și nu ar fi imposibil să încerce să te ia 
cu forța. Cât despre întâlnirea cu Horrocks, habar nu am ce se poate 
întâmpla. Nu, în apropiere de cotitura drumului e o mică pădure — 
deasă, cu iarbă moale și cu un pârâu. O să fii în siguranţă acolo până 
mă întorc să te iau. 

— Nu, am spus încăpățânată, vin cu tine. 

Un soi de orgoliu mă împiedica să îi mărturisesc că îmi era teamă să 
stau departe de el. Dar eram dispusă să îi mărturisesc că mă temeam 
pentru viața lui. 

— Ai spus tu însuţi că nu știi ce se va întâmpla la întâlnirea cu 
Horrocks, am argumentat. Nu vreau să aştept aici, făcându-mi griji 
dacă ești bine. Lasă-mă să vin cu tine, am insistat. Îți promit să stau 
ascunsă în timpul întâlnirii. Dar nu vreau să rămân aici toată ziua să 
îmi fac griji. 

Jamie a oftat exasperat, însă nu a mai încercat să mă convingă. Cu 
toate acestea, când am ajuns lângă micul pâlc de copaci, s-a aplecat și 
a apucat hățurile calului meu, scoțându-mă lângă drum, în iarbă. A 
descălecat, legând ambele hăţuri de un tufiş. Ignorându-mi protestele 
înflăcărate, s-a făcut nevăzut între copaci. Încăpăţânată, am refuzat să 
descalec. „Nu mă poate forța să rămân”, mi-am spus. 

În cele din urmă, a apărut din nou la drum. Ceilalţi plecaseră 
înainte, însă Jamie, precaut după ultima noastră peripeţie în poiana 
pustie, nu ar fi plecat până nu ar fi cercetat temeinic dumbrava, 
cercetând amănunţit printre copaci și bătând iarba înaltă cu un băț. 
Întorcându-se, a dezlegat caii și a sărit iute în șa. 


— Eşti în siguranţă, a spus el. Mergi călare până în inima desișului, 
Claire, şi ascunde-te și ascunde și calul. Vin înapoi după tine imediat 
cum termin treburile. Nu știu să îți spun cât va dura, dar sigur o să mă 
întorc până la apus. 

— Nu! Vin cu tine. 

Nu puteam îndura gândul că voi fierbe în suc propriu într-o pădure, 
fără să ştiu ce se întâmplă. Mai degrabă aș fi preferat să fiu expusă 
unui pericol decât să fiu lăsată să aştept, perpelindu-mă, ore întregi. Și 
singură. 

Jamie a făcut eforturi pentru a se stăpâni. A întins un braț și m-a 
apucat de umăr. 

— Nu ai promis că mă vei asculta? a întrebat el, scuturându-mă 
ușor. 

— Ba da, dar... 

Doar pentru că am fost nevoită, eram pe punctul de a-i răspunde, 
însă el deja împingea botul calului meu înspre desiș. 

— E foarte primejdios și eu nu te iau cu mine, Claire. Voi fi 
preocupat şi, dacă se întâmplă ceva, nu pot să lupt și să te protejez și 
pe tine în același timp. 

Văzându-mi privirea răzvrătită, și-a coborât mâna în desagă și a 
început să bâjbâie. 

— Ce cauţi? 

— Sfoară. Dacă nu vrei să te supui de bunăvoie, o să te leg de un 
copac până mă întorc. 

— Nu poţi face una ca asta! 

— Ah, ba pot! 

Și părea să vorbească serios. În cele din urmă am acceptat și, fără 
nicio tragere de inimă, am apucat hăţurile calului. Jamie s-a aplecat și 
m-a sărutat repede pe obraz, întors pe jumătate la drum. 

— Ai grijă, englezoaico. Ai pumnalul? Bine. Mă întorc cât de repede 
pot. Ah, și încă ceva. 

— Ce anume? am spus oțărâtă. 

— Dacă pleci din pădurice înainte să mă întorc după tine, te bat la 
fundul gol cu cureaua de la sabie. Și nu ţi-ar plăcea să mergi cu fundul 
înroşit tocmai până la Bargrennan. Să nu uiţi, a încheiat el, ciupindu- 
mă tandru de obraji. Eu nu fac promisiuni deșarte. 

Şi așa a fost. Am călărit fără grabă spre crâng, privind înapoi pentru 
a-l urmări îndepărtându-se în goana calului, aplecat în șa, una cu 
animalul, capetele tartanului zburând în urma lui. 

Sub copaci era răcoare; atât eu, cât şi calul am răsuflat ușurați când 
am intrat la umbră. Era una din acele zile fierbinţi în Scoţia, când 
soarele arde pe un cer alburiu de muselină și ceața zilei e arsă până la 
ora opt. Pâlcul de copaci era animat de ciripitul păsărilor; o ceată de 
pițigoi se agita în pâlcul de stejari din stânga mea și undeva în 


apropiere auzeam un ciripit pe care l-am luat drept al unui sturz. 

Întotdeauna am fost o ornitofilă amatoare entuziastă. Dacă tot 
fusesem lăsată acolo pentru cât timp avea să binevoiască protectivul, 
dominatorul, încăpățânatului catâr care era soțul meu să își riște capul 
stupid, măcar aveam să folosesc acest timp pentru a vedea ce păsări 
cântau în pădurice. Am priponit armăsarul și l-am lăsat să pască în 
voie în iarba luxuriantă de la marginea pădurii, știind că nu avea să se 
ducă departe. Iarba se termina deodată la câțiva metri depărtare de 
copaci, înăbușită de tufele atotstăpânitoare. 

Era o pădure tânără amestecată de conifere și puieţi de stejar, 
perfectă pentru urmăritul păsărilor. M-am plimbat printre copaci, încă 
spumegând de furie în urma lui Jamie, însă calmându-mă pe măsură 
ce ascultam ciripitul distinctiv al unui muscar și piuitul ascuţit al unui 
sturz. 

Păduricea se încheia destul de abrupt în capătul îndepărtat, pe buza 
unei mici prăpăstii. Mi-am croit drum printre puieţi și cântecul 
păsărilor a fost acoperit de clipocitul apei. Stăteam pe marginea unui 
pârâiaș de munte, un canion abrupt, stâncos, cu cascade bolborosind 
de-a lungul pereţilor neregulați pentru a se arunca apoi în iazurile 
cafenii și argintii de dedesubt. M-am așezat pe malul râului și mi-am 
lăsat picioarele să se legene deasupra apei, savurând căldura soarelui 
care îmi scălda obrajii. 

Un corb a trecut în zbor pe deasupra capului meu, urmat 
îndeaproape de o pereche de codroși. Trupul solid și negru a zigzagat 
aerul, încercând să evite micile bombardiere. Am zâmbit, urmărind 
micii părinți furioși certând neîntrerupt corbul și m-am întrebat dacă 
corbii, lăsaţi de capul lor, zburau cu adevărat în linie dreaptă. Acela, 
dacă îşi continua zborul drept, s-ar duce direct în... 

Şi m-am oprit ca fulgerată. 

Fusesem atât de absorbită de ciorovăiala mea cu Jamie încât până 
în acel moment nu îmi trecuse prin minte că situaţia pe care o 
aşteptasem în zadar în ultimele aproape două luni mi se oferise în 
sfârșit. Eram singură. Și știam unde mă aflu. 

Privind peste pârâiaș, ochii mi-au fost orbiți de strălucirea soarelui 
printre frasinii roșii de pe malul îndepărtat. Așadar, acolo era estul. 
Inima a început să îmi bată mai repede. Estul era într-acolo, Lag 
Cruime era în spatele meu. Lag Cruime se afla la șapte kilometri nord 
de Fortul William. Iar Fortul William nu era la o depărtare mai mare 
de cinci kilometri la vest de dealul de la Craigh na Dun. 

Așadar, pentru prima dată de la întâlnirea mea cu Murtagh, știam 
cu aproximație unde mă aflam - la mai puţin de unsprezece kilometri 
de afurisitul acela de deal și de blestematul lui cerc de pietre. 
Unsprezece kilometri — poate — de casă. De Frank. 

Am dat să mă înapoiez în pădure, dar m-am răzgândit. Nu 


îndrăzneam să apuc drumul. Atât de aproape de Fortul William și de 
cele câteva sate care îl înconjurau, riscam prea mult să mă întâlnesc 
cu cineva. Şi nu puteam să duc calul de-a lungul cursului povârnit al 
pârâiașului. De fapt, mă îndoiam că putea fi parcurs cu piciorul; 
pereții stâncoși erau abrupți în unele locuri, aruncându-se direct în 
apele învolburate ale pârâului, fără a oferi suport piciorului, cu 
excepția pietrelor împrăștiate care se iveau din apele repezi. 

Însă era de departe cea mai dreaptă cale în direcția pe care o 
doream. Și nu îndrăzneam să apuc pe un drum prea întortocheat; mă 
puteam ușor rătăci în plantele sălbatice ori puteam fi ajunsă din urmă 
de Jamie și de Dougal, la întoarcere. 

Stomacul meu s-a contractat deodată, gândindu-mă la Jamie. 
Doamne, cum puteam să fac una ca asta? Să îl las fără o explicaţie sau 
o scuză? Să dispar fără urmă, după tot ce făcuse pentru mine? 

Cu acel gând am hotărât în cele din urmă să las calul. Cel puţin, va 
crede că nu am plecat de lângă el de bunăvoie; ar putea crede că am 
fost ucisă de fiarele sălbatice — am atins pumnalul din buzunar — sau 
poate răpită de bandiți fugari. Și dacă nu va da de mine, într-un final 
mă va da uitării și se va recăsători. Poate cu fata aceea drăguță, 
Laoghaire, de la castel. 

Într-un mod cât se poate de absurd, am găsit gândul că Jamie ar 
putea împărți patul cu Laoghaire la fel de supărător ca și cel de a-l 
părăsi. M-am blestemat în sinea mea pentru prostie, dar nu mă 
puteam împiedica să nu îmi imaginez chipul dulce şi rotund, aprins de 
dorință arzătoare, și mâinile lui mari îngropându-se în părul ei ca raza 
de lună... 

Mi-am descleștat dinţii și mi-am șters lacrimile de pe obraji. Nu 
aveam nici timp, nici energie pentru astfel de reflecții lipsite de 
noimă. Trebuia să plec, chiar în acel moment, cât încă mai puteam. 
Putea fi singura mea șansă. Speram ca Jamie să mă uite. Ştiam că eu 
nu îl voi putea uita niciodată. Însă pentru moment, trebuia să mi-l scot 
din minte, altfel nu aș mai fi capabilă să mă concentrez la misiunea 
mea, care era destul de primejdioasă. 

Precaut, am coborât de-a lungul malului abrupt până la mal. 
Sunetul apei învolburate înăbuşea cântecul păsărilor din păduricea de 
deasupra. Avea să fie un drum anevoios, dar cel puţin aici era 
suficient spațiu cât să poţi păși pe lângă marginea apei. Malul era 
noroios, și presărat cu pietre, însă puteam merge pe acolo. Mai la vale, 
am văzut că urma să fiu nevoită să pășesc pur și simplu prin apă și să- 
mi croiesc drum cu mare băgare de seamă sărind din piatră în piatră, 
balansându-mă deasupra șuvoiului, până când malul avea să se 
lărgească suficient încât să îmi permită să pășesc pe el. 

Mi-am croit drum anevoie, estimând cât timp aveam la dispoziţie. 
Jamie spusese doar că se vor întoarce până la apusul soarelui. Cinci 


sau șase kilometri până la Lag Cruime, însă nu aveam cum să știu în 
ce stare se aflau drumurile, nici cât timp avea să le ia întâlnirea cu 
Horrocks. Dacă se afla acolo. Dar va fi acolo, mi-am spus în gând. 
Hugh Munro spusese că va fi acolo și, oricât de stranie fusese acea 
apariţie, Jamie în mod evident îl considera o sursă de informație 
demnă de încredere. 

Piciorul mi-a alunecat de pe prima piatră a pârâului și am plonjat în 
apa îngheţată până la genunchi, udându-mi fusta. M-am retras pe mal, 
mi-am ridicat fustele cât de mult am putut și mi-am scos ciorapii și 
pantofii, pe care mi i-am strecurat în buzunarul făcut din fusta mea 
suflecată, apoi am pus din nou piciorul pe piatră. 

Am băgat de seamă că dacă îmi chirceam degetele de la picioare, 
reuşeam să pășesc de pe o piatră pe cealaltă fără să alunec. Fusta 
strânsă nu îmi dădea voie să văd unde puneam piciorul și nu doar o 
dată m-am trezit alunecând în apă. Picioarele îmi erau înghețate și, 
când tălpile mi-au amortit, îmi era tot mai greu să îmi mențin 
strânsoarea. 

Spre norocul meu, malul s-a lărgit din nou, și am pășit 
recunoscătoare pe țărm, în noroiul lipicios și cald. Scurte perioade de 
lipăit mai mult sau mai puţin confortabil alternau cu perioade mult 
mai lungi de pășit într-un echilibru precar de pe o piatră pe alta, prin 
apele repezi și îngheţate și am descoperit spre ușurarea mea că eram 
mult prea concentrată ca să mă gândesc prea mult la Jamie. 

După o vreme, am pus la punct un soi de secvență de mișcări. 
Pășeam, mă prindeam bine de piatră, făceam o pauză, priveam în jur, 
localizam următoarea piatră. Pas, încleștare, pauză şi așa mai departe. 
Trebuie să fi devenit prea încrezătoare în forțele proprii, sau poate 
doar obosită, căci am devenit mai puțin precaută și am ieșit din rutina 
pe care mi-o impusesem. Talpa mi-a alunecat neputincioasă dedesubt, 
pe lângă suprafaţa pietrei acoperite cu mâzgă. Mi-am aruncat mâinile 
în aer frenetic, încercând să mă întorc pe piatra de pe care plecasem, 
însă centrul meu de greutate era prea în față. Fuste, jupoane, pumnal 
și toate celelalte au căzut în apă. Și s-au scufundat mai adânc. În 
vreme ce pârâiașul avea de obicei o adâncime care abia atingea 
treizeci și șase de centimetri, din loc în loc erau porțiuni adânci, unde 
curentul puternic de apă săpase depresiuni în rocă. Piatra pe care îmi 
pierdusem eu echilibrul era la marginea unei asemenea gropi adânci și 
când am plonjat în apă, m-am scufundat la rândul meu ca un bolovan. 

Am fost atât de uluită de șocul apei înghețate care a năvălit în nasul 
și în gura mea încât nu am tipat. Bule argintii au ieșit din corsajul 
rochiei mele și au alunecat pe lângă ochii mei, în sus spre suprafața 
apei. Pânza s-a îmbibat cu apă aproape instantaneu și încleștarea 
înghețată a apei mi-a tăiat răsuflarea. Am început aproape imediat să 
mă lupt să mă ridic la suprafață, însă greutatea straielor mele mă 


trăgea în jos. Am tras cu sălbăticie de panglicile corsajului, însă nu 
aveam nicio șansă de a le dezlega pe toate înainte de a mă îneca. Am 
făcut pe mutește câteva remarci furioase și deloc plăcute la adresa 
croitorilor, a creatorilor de modă feminină și a prostiei fustelor lungi, 
în vreme ce încercam cu disperare să îmi ţin faldurile acaparatoare 
departe de picioare. 

Apa era limpede precum cristalul. Degetele mele atingeau pereţii 
stâncii, alunecând printre fâșiile întunecate și lunecoase ale lintiței și 
algelor. Alunecoasă ca o iarbă de apă, spusese Jamie despre... 

Gândul m-a smuls din starea de panică. Deodată mi-am dat seama 
că nu trebuie să mă epuizez încercând să mă ridic la suprafață. 
Bulboana nu putea să fie mai adâncă de doi sau trei metri; că trebuia 
să mă relaxez, să plutesc în jos până la fund, să mă arcuiesc pe 
picioare şi să mă salt spre suprafață. Cu puţin noroc, puteam să trag o 
gură de aer sus, chiar dacă aveam să mă scufund din nou, și voi 
continua să sar în apă până la fund până când aveam să ajung mai 
aproape de mal, să mă apuc de o piatră. 

Coborârea a fost agonizant de lentă. Cum eu nu mă mai zbăteam să 
mă ridic la suprafață, fustele mi s-au ridicat în jur, plutindu-mi prin 
fața ochilor. Le-am dat la o parte; trebuia să văd ce se întâmplă. 
Plămânii îmi ardeau și câmpul vizual îmi era înțesat cu pete negre 
până am atins fundul puţului. Mi-am lăsat genunchii să se îndoaie 
uşor, apăsându-mi fustele pe lângă mine și m-am împins în sus cu 
toată puterea. 

A funcţionat, cel puţin în parte. Capul mi-a ieșit la suprafață în 
săritură și abia am avut timp să trag câteva guri de aer salvator 
înainte ca apele să se închidă deasupra mea din nou. Însă era 
suficient. Acum știam că o pot face din nou. Mi-am lipit braţele de 
trup pentru a deveni mai hidrodinamică și a face coborârea mai 
rapidă. „Încă o dată, Beauchamp”, mi-am spus. „Îndoaie-ţi genunchii, 
arcuiește-te și sari!” 

Am ţâșnit în sus cu braţele întinse deasupra capului. Când am ieșit o 
dată la suprafață am văzut o strălucire roșiatică; trebuie să fie un 
scoruș deasupra apei. Poate m-aș putea prinde de o creangă. 

Când capul a ieşit din apă, ceva mi-a apucat braţul întins. Ceva tare, 
cald, și liniştitor de solid. Apoi un alt braț. 

Tuşind și scuipând, am pipăit orbește cu braţul liber, prea fericită de 
a fi fost salvată pentru a regreta întreruperea încercării mele de a 
evada. Bucuroasă, cel puţin până când, dându-mi la o parte părul din 
ochi, am ridicat privirea dând cu ochii de chipul bovin și îngrijorat al 
tânărului caporal Hawkins din Lancashire. 


21. UNE MAUVAIS QUART 


D'HEURE 


DUPĂ ALTUL 


Am ridicat delicat o algă încă îmbibată cu apă de pe mânecă și am 
depus-o fără prea multă ceremonie în mijlocul sugativei. Apoi, văzând 
călimara la îndemână, am ridicat alga și am înmuiat-o în cerneală, 
folosind rezultatul pentru a picta modele interesante pe coala groasă 
de sugativă. Prinzând gustul artistic, mi-am terminat capodopera cu 
un cuvânt porcos, peste care am presărat cu mare grijă nisip și am 
uscat-o înainte de a o propti de șirul de sertare mici ale biroului. 

Am făcut un pas în spate pentru a admira efectul, apoi am aruncat o 
privire în jur în căutarea altor diversiuni cu care să îmi ocup mintea 
pentru a nu mă gândi la sosirea dintr-o clipă în alta a căpitanului 
Randall. 

Nu era rău pentru un birou personal al unui căpitan, am gândit, 
măsurând din priviri tablourile de pe perete, obiectele din argint 
trebuitoare scrisului de pe birou și covorul gros de pe podea. M-am 
mutat din nou pe covor, pentru a picura și mai multă apă. Călătoria la 
Fortul William îmi uscase hainele de deasupra destul de bine, însă 
straturile de dedesubt ale jupoanelor erau încă îmbibate de apă. 

Am deschis un mic dulap din spatele biroului și am descoperit 
peruca de rezervă a căpitanului, frumos așezată pe unul din 
suporturile din fier forjat, alături de un set din argint compus dintr-o 
oglindă, câteva perii fără mâner și un pieptăn din baga, așezate în 
ordinea rangului în faţa perucii. Ducând suportul cu peruca până la 
birou, am presărat grijuliu rămășițele nisipului din clepsidră peste ea 
înainte de a o pune la loc în dulap. 

Stăteam la birou, cu pieptănul în mână, studiindu-mi reflexia în 
oglindă când și-a făcut apariția căpitanul Randall. Mi-a aruncat o 
privire în care a cuprins ținuta mea răvășită, dulapul vandalizat și 
sugativa desfigurată. 

Fără să clipească, a tras un scaun și s-a așezat în fața mea, 
ridicându-și relaxat un picior încălțat cu cizmă, așezându-l pe 
genunchiul celălalt. O cravașă se legăna în mâna fină, aristocratică. I- 
am privit coada împletită din fâșii de piele negre și stacojii, cum se 
legăna încet înainte și înapoi peste covor. 

— Ideea are atracțiile ei, a spus el observând cum privirea mea 
urmărea mișcarea biciului. Dar probabil pot veni cu una mai bună, 
dacă îmi îngădui câteva minute în care să îmi revin. 

— Așa mă gândeam și eu, am spus, dându-mi la o parte o șuviță 
groasă de păr care îmi alunecase peste frunte. Dar nu ai voie să 
biciuiești femei, nu-i așa? 

— Doar în anumite circumstanţe, a răspuns el politicos. Care nu se 


potrivesc situației dumitale... încă. Dar biciuitul e ceva destul de 
public. Eu crezusem că am putea mai întâi să ne cunoaștem mai bine 
în intimitate. 

A întins brațul spre bufetul din spatele său de unde a scos o carafă. 
Am sorbit vinul roșu în tăcere, privindu-ne unul pe celălalt pe 
deasupra paharelor. 

— Ah, uitasem să te felicit pentru căsătorie, a spus el deodată. Te 
rog să-mi ierți lipsa de maniere. 

— Nu face nimic, am răspuns amabil. Sunt sigură că familia soțului 
meu îți va fi nespus de recunoscătoare pentru ospitalitatea pe care mi- 
o oferi. 

— Ah, mă îndoiesc, a răspuns el cu un zâmbet cuceritor. Dar pe 
urmă, nici nu am considerat necesar să îi anunţ că ești aici. 

— Și ce te face să crezi că nu știu unde sunt? am răspuns, începând 
să simt un gol în stomac, în ciuda deciziei mele de a-l sfida. 

Am aruncat o privire iute spre fereastră, dar eram în aripa 
nepotrivită a clădirii. Soarele nu era vizibil, însă lumina era aurie; să 
fi fost pe la jumătatea amiezii? Cât va mai trece până când Jamie avea 
să ajungă la calul meu abandonat? Și cât timp va mai trece până când 
va pleca pe urma mea de-a lungul râului — pe care o va pierde? 
Dispariția fără urme are dezavantajele ei. De fapt, dacă Randall 
decidea să nu-i trimită vorbă lui Dougal că mă aflam în grija lui, 
scoțienii nu aveau cum să știe vreodată unde dispărusem. 

— Dacă ar fi știut, a spus căpitanul, arcuind o sprânceană elegant 
conturată, probabil ar fi luat deja legătura cu mine. Luând în 
considerare „complimentele” pe care mi le-a făcut Dougal MacKenzie 
cu ocazia ultimei noastre întâlniri, nu prea cred că mă consideră o 
companie potrivită pentru o doamnă. Și clanul MacKenzie pare să 
creadă că dumneata ești atât de importantă, încât mai degrabă te-ar 
adopta ca una de-a lor decât să te vadă picând în mâinile mele. Nu 
prea îmi imaginez că ar permite ca dumneata să întârzii pe la noi, 
închisă într-o temniță umilitoare. 

M-a măsurat cu o privire mustrătoare, înregistrând cel mai mic 
detaliu al ţinutei mele îmbibate cu apă, părul ciufulit și întreaga mea 
apariție răvășită. 

— Să fiu al naibii dacă înțeleg pentru ce te vor, a confirmat el. Sau, 
dacă ești atât de importantă pentru ei, de ce dracu’ te-au lăsat de 
capul dumitale să umbli pe coclauri? Credeam că până și barbarii au 
mai multă grijă de femeile lor. 

O sclipire bruscă i-a aprins privirile. 

— Ah, sau poate ai decis să te desparţi de ei? 

S-a lăsat pe spate, intrigat de această nouă ipoteză. 

— Noaptea nunții a fost mai grea decât ai anticipat? a întrebat el. 
Trebuie să mărturisesc, am fost oarecum dezamăgit că ai preferat 


alternativa căsătoriei cu unul din sălbaticii aceia păroși şi pe jumătate 
despuiați, în locul unei discuţii cu mine. Asta dovedește o mare 
abnegaţie, doamnă, și trebuie să îl felicit pe cel care te-a trimis aici, 
pentru abilitatea de a stârni o asemenea inspiraţie. Dar, a spus el 
lăsându-se și mai mult pe spate în scaun, balansând paharul de vin pe 
genunchi, mă tem că trebuie să insist în a afla numele angajatorului 
dumitale. Dacă într-adevăr te-ai despărțit de cei din clanul MacKenzie, 
cea mai probabilă supoziție este că ești un agent francez. Dar al cui? 

M-a țintuit cu privirea, precum un șarpe care speră să hipnotizeze o 
pasăre. Dar acum aveam destul vin ca să umplu golul din stomac și i- 
am răspuns cu aceeași privire. 

— Ah, am spus, cu o politeţe exagerată, nu ştiam că sunt inclusă în 
conversaţie! Credeam că te descurci foarte bine doar cu dumneata 
însuţi. Continuă, rogu-te. 

Linia elegantă a buzelor sale s-a strâns uşor și cuta adâncă din colț 
s-a adâncit și mai mult, însă nu a spus nimic. Punându-și paharul 
deoparte, s-a ridicat și, scoțându-și peruca, s-a îndreptat spre dulap, 
unde a aşezat-o pe suportul liber. L-am văzut oprindu-se o clipă când a 
văzut firele de nisip împodobindu-i cealaltă perucă, însă expresia 
chipului său nu s-a schimbat aproape deloc. Fără perucă, părul său era 
întunecat, des, cu firul subţire și strălucitor. Mi se părea tulburător de 
familiar, deși era lung până la umeri și prins la spate cu o panglică de 
mătase albastră. Şi-a scos panglica, a ridicat pieptănul de pe birou și 
şi-a netezit părul turtit de perucă, apoi și-a reînnodat panglica cu 
deosebită pedanterie. Amabilă, i-am ținut oglinda ridicată pentru a 
putea inspecta rezultatul final. Apoi mi-a luat-o din mână niţel repezit 
şi a aşezat-o la locul ei, închizând ușa dulapului cu bruscheţe, aproape 
trântind-o. 

Nu îmi dădeam seama dacă prin această întârziere spera să mă 
descurajeze — caz în care, îi reușise de minune — sau pur și simplu nu 
putea decide care să fie pasul următor. Tensiunea a fost uşor risipită 
prin intrarea unei ordonanţe, aducând cele trebuitoare ceaiului. Încă 
tăcut, Randall a turnat și mi-a oferit o cană cu ceai. Apoi am început 
să ne bem ceaiul. 

— Nu-mi spune, am rostit în cele din urmă. Lasă-mă să ghicesc. E o 
nouă formă de convingere pe care ai inventat-o — tortura prin vezică. 
Mă îndopi cu lichide până când îți promit orice în schimbul a cinci 
minute cu o oală de noapte. 

A fost atât de surprins, încât chiar a izbucnit în râs. Râsul îi 
transforma cu totul chipul, și am înțeles de ce erau atâtea plicuri 
parfumate scrise în caligrafie feminină în ultimul sertar din stânga al 
biroului său. După ce îşi lăsase masca să cadă puţin, nu și-a înfrânat 
râsul, ci a continuat. În cele din urmă, m-a privit din nou, cu o 
jumătate de zâmbet încă întârziindu-i pe buze. 


— Orice altceva ai fi, doamnă, dar cu siguranță eşti o diversiune, a 
remarcat el. 

A tras de sfoara unui clopoțel de lângă ușă, și când ordonanța și-a 
făcut din nou apariţia, l-a instruit să mă conducă spre toaletă. 

— Dar ai grijă să nu o pierzi pe drum, Thompson, a adăugat el, 
deschizându-mi ușa cu o plecăciune sardonică. 

M-am rezemat slăbită de ușa toaletei unde fusesem condusă. Era o 
ușurare să fiu departe de prezenţa căpitanului Randall, însă era o 
bucurie de scurtă durată. Avusesem suficiente ocazii în care să îi judec 
adevăratul caracter, atât din poveştile pe care le auzisem, cât și din 
experiența personală. Însă privindu-l, aveam momente în care parcă îl 
întrezăream pe Frank prin înfățișarea strălucitoare și necruțătoare. 
Fusese o greșeală că îl făcusem să râdă, mi-am spus. 

M-am așezat jos, ignorând mirosul pestilențial, absorbită de 
problema urgentă cu care mă confruntam. Nu vedeam nicio cale de 
scăpare. Fără a-l pune la socoteală pe vigilentul Thompson, biroul lui 
Randall se afla într-o clădire aflată în apropierea centrului 
garnizoanei. Şi în vreme ce fortul în sine nu era decât o palisadă din 
piatră, zidurile erau înalte de trei metri, iar porțile duble erau strașnic 
păzite. 

Mi-a trecut prin minte să mă prefac că îmi este rău și să rămân 
închisă în refugiul meu, însă am alungat gândul - nu doar din cauza 
decorului neplăcut. Adevărul greu de înghițit era că nu avea niciun 
rost tactica mea de a întârzia lucrurile, dacă nu cumva aș fi avut vreun 
motiv pentru care să le întârzii, și nu aveam. Nimeni nu știa unde sunt 
şi Randall nu intenționa să spună nimănui. Eram la cheremul lui, 
pentru cât timp va avea chef să se distreze cu mine. 

Încă o dată, mi-a părut rău că îl făcusem să râdă. Un sadic cu simțul 
umorului este și mai periculos. 

Căutând disperată prin minte ceva de care să mă agăț în privința 
căpitanului, am dat peste un nume. Auzit doar cu o ureche și memorat 
fără prea multă atenţie, speram că mi-l aminteam corect. Era o carte 
jalnic de slabă de jucat, însă era singura pe care o aveam. Am tras 
adânc aer în piept și l-am expirat în grabă, ieşind din sanctuarul meu. 
Înapoi în birou, am pus zahăr în ceai şi am amestecat cu grijă. Apoi 
am adăugat lapte. Prelungind ceremonia cât de mult puteam, eram 
forțată să privesc spre Randall. Stătea din nou în poza lui favorită, cu 
ceașca elegant suspendată în aer, pentru a mă privi mai bine peste ea. 

— Așadar? am spus. Nu trebuie să îţi fie teamă că îmi strici pofta de 
mâncare, căci nu prea am. Ce intenționezi să faci cu mine? 

El a zâmbit și a sorbit cu grijă ceaiul fierbinte înainte să răspundă. 

— Nimic. 

— Adevărat? am întrebat ridicându-mi sprâncenele surprinsă. Te-a 
părăsit imaginaţia? 


— Nu aş spune chiar așa, a răspuns el, politicos ca de obicei. 

Privirea i-a alunecat de-a lungul trupului meu încă o dată, cu totală 
lipsă de politeţe. 

— Nu, a rostit el, privirea întârziindu-i la buza corsajului meu, acolo 
unde eșarfa vârâtă înăuntru lăsa să se vadă umflătura de sus a sânului 
meu, oricât mi-ar plăcea să îți aplic o lecţie binemeritată de maniere, 
mă tem că plăcerea trebuie să fie amânată până la noi ordine. Te 
trimit la Edinburgh cu următoarea poștă. Şi nu aș vrea să ajungi 
vătămată vizibil în vreun fel; superiorii mei m-ar putea crede neatent. 

— Edinburgh? am întrebat neputându-mi ascunde surprinderea. 

— Da. Ai auzit de Tolbooth, presupun? 

Auzisem. Una din cele mai oribile și mai cunoscute pușcării ale 
acelor vremuri, era faimoasă pentru mizeria, crimele, bolile și 
întunericul ei. Mulți dintre prizonierii ținuți acolo mureau înainte de a 
ajunge la judecată. 

Am înghițit un nod, forțându-mi înapoi bila amară care îmi urcase 
în gât, amestecată cu o gură de ceai dulce. 

Randall își sorbea propriul ceai, mulțumit de sine însuși. 

— Ar trebui să te simți în largul dumitale acolo. La urma urmelor, 
pari să ai o preferință pentru decorurile împuțţite. 

A aruncat o privire severă spre poala juponului meu, murdară și 
udă. 

— Ar fi aproape ca acasă, după castelul Leoch. 

Aveam mari îndoieli că bucătăria de la Tolbooth era la fel de bună 
precum cea a castelului lui Colum. Și lăsând la o parte chestiunile de 
igienă ale închisorii, nu puteam - chiar nu puteam - să îi dau voie să 
mă trimită la Edinburgh. Odată întemnițată în Tolbooth, nu puteam să 
mă mai întorc vreodată la cercul de pietre. 

Sosise timpul să îmi joc cartea. Acum ori niciodată. Mi-am ridicat 
ceaşca de ceai. 

— După cum ţi-e voia, am răspuns calm. Și ce crezi că va spune 
ducele de Sandringham despre asta? 

A vărsat ceaiul fierbinte în poala de culoarea porumbelului, scoțând 
câteva sunete supărate. 

— Ttt, a rostit, enervat. 

S-a lăsat înapoi pe scaun, privindu-mă mustrător. Ceaşca de ceai 
zăcea răsturnată într-o parte, lichidul maroniu îmbibând covorul de 
un verde pal, însă căpitanul Randall nu făcea nicio mișcare spre sfoara 
de la capătul soneriei. Un mic mușchi i se zbătea într-o parte a gâtului. 

Deja găsisem un maldăr de batiste apretate în sertarul de sus din 
partea stângă a biroului, împreună cu o cutie de tutun smălțuită. Am 
tras o batistă din sertar și i-am întins-o. 

— Sper că nu se pătează, am rostit dulce. 

— Nu, a spus el, ignorând batista și cercetându-mă cu privirea 


îndeaproape. Nu, nu e posibil. 

— De ce nu? am întrebat, mimând nonșalanţa, întrebându-mă ce nu 
era posibil. 

— Mi s-ar fi spus. Și dacă dumneata lucrezi pentru Sandringham, de 
ce dracu” ai acționa într-o manieră atât de ridicolă? 

— Poate pentru că ducele îți testează loialitatea? am întrebat la 
întâmplare, pregătindu-mă să sar în picioare, la nevoie. 

Pumnii îi erau strânși pe lângă trup și cravașa abandonată era mult 
prea la îndemână pe birou, lângă el. A pufnit drept răspuns la sugestia 
mea. 

— Ai putea să îmi testezi credulitatea. Sau toleranța la iritare. 
Amândouă, doamnă, sunt extrem de scăzute. 

Ochii i s-au mijit speculativ şi m-am pregătit să sar. 

S-a aruncat spre mine şi eu am sărit într-o parte. Apucând ceainicul, 
l-am aruncat spre el. Randall s-a ferit și ceainicul s-a izbit de ușă, cu 
un pocnet teribil. Ordonanţa, care trebuie să fi așteptat afară, a 
strecurat un cap uluit înăuntru. Respirând greu, căpitanul i-a făcut 
semn nerăbdător să intre. 

— Ţine-o, i-a ordonat el repezit, pășind spre birou. 

Am început să respir adânc, pe de o parte sperând să mă liniștesc și 
pe de alta de teamă că nu voi putea să mă liniștesc atât de repede. 

În loc să mă lovească însă, căpitanul a deschis doar un sertar, 
ultimul din partea dreaptă, pe care nu avusesem vreme să îl inspectez 
şi a scos o bucată lungă de sfoară. 

— Ce soi de gentleman ține sfoară în sertarele biroului? am întrebat 
indignată. 

— Unul pregătit, doamnă, a murmurat el, legându-mi zdravăn 
mâinile la spate. 

— leşi, i-a poruncit pe urmă enervat ordonanţei, smucindu-și capul 
înspre ușă. Și să nu intri, indiferent ce auzi. 

Asta nu suna deloc bine și presimţirile mele rele au fost din plin 
justificate când a întins din nou mâna în sertarul biroului. 

Lama unui pumnal are ceva tulburător în ea. Bărbaţi care sunt 
neînfricați în lupta personală se fac mici în fața unui tăiș de pumnal. 
Eu însămi m-am făcut mică până când mâinile mele legate s-au lovit 
de peretele văruit. Vârful strălucind viclean s-a lăsat în jos și a împuns 
pielea dintre sânii mei. 

— Acum, a spus el pe un ton relaxat, ai să îmi spui tot ce știi despre 
ducele de Sandringham. 

Vârful a presat mai mult, zgâriindu-mi stofa rochiei. 

— a-ţi cât timp ai nevoie, draga mea. Eu nu mă grăbesc nicăieri. 

S-a auzit un pocnet slab când vârful a rupt stofa. Am simţit, rece ca 
frica, un punct minuscul chiar deasupra inimii mele. 

Randall a plimbat leneș cuțitul într-un semicerc sub unul din sânii 


mei. Stofa grosolană s-a desprins și a căzut într-o fluturare de pânză 
albă și sânul mi-a ieșit din rochie. Randall își ţinuse pesemne 
respirația; acum a expirat încet, cu ochii țintă la mine. 

M-am dat îndărăt dinaintea lui, însă nu aveam foarte mult spațiu de 
manevră. Am sfârşit lipită de birou, cu mâinile legate, strângându-i cu 
putere marginea. Dacă se apropia suficient de mult, am socotit, aș 
putea să mă dau în spate sprijinită în mâini și să-l lovesc peste braţ cu 
piciorul, aruncându-i cuțitul. Mă îndoiam că avea de gând să mă 
ucidă; cu siguranță avea să mă ţină în viață până când afla ce știam 
despre relațiile lui cu ducele. Cumva această concluzie mi-a adus o 
oarecare mângâiere. 

A zâmbit, cu acel zâmbet care amintea tulburător de mult de 
zâmbetul lui Frank; acel surâs plăcut cu care văzusem cum cucerește 
studenţii şi cu care îl topise pe cel mai împietrit administrator de 
colegiu. Poate în alte împrejurări, l-aș fi găsit pe acest bărbat șarmant, 
însă în actualele circumstanţe... nu. 

S-a mișcat cu iuţeală, înfigându-și un genunchi între coapsele mele, 
împingându-mi umerii în spate. Incapabilă să îmi menţin echilibrul, 
am căzut cu greutate cu spatele pe birou, răcnind de durere în timp ce 
cădeam peste mâinile legate la spate. S-a apăsat între picioarele mele, 
bâjbâind cu o mână să îmi ridice fustele, în timp ce cu cealaltă mi-a 
strâns sânul, rotindu-l și pișcându-l. Loveam disperată cu picioarele, 
însă jupoanele mă împiedicau. M-a prins de un picior și a împins cu 
mâna în sus juponul ud, fusta și cămașa, dându-le din calea lui, 
azvârlindu-le deasupra taliei. Mâna i-a alunecat apoi spre pantaloni. 

La fel ca și Harry dezertorul, m-am gândit furioasă. Încotro se 
îndrepta armata britanică, pentru numele lui Dumnezeu? Tradiţii 
glorioase, pe naiba. În inima unei garnizoane englezești nu aveam 
prea multe șanse de a primi vreun ajutor, însă mi-am umplut plămânii 
cu aer și am încercat o dată, mai mult sub formă de protest, dacă nu 
de altceva. Mă așteptasem ca Randall să mă lovească ori să mă scuture 
bine, pentru a mă face să încetez. Dar, spre marea mea surpriză, a 
părut să fie încântat. 

— Așa, dulceaţă, ţipă, a murmurat el, ocupat cu nasturii 
pantalonilor. Mă exciți și mai mult când țipi. 

L-am privit drept în ochi și am izbucnit „Du-te dracului!” cu o 
claritate perfectă și o prostie teribilă. 

O șuviță de păr întunecat i s-a desfăcut și a căzut peste frunte într-o 
dezordine ștrengărească. Semăna atât de bine cu urmașul de peste șase 
generaţii încât am fost cuprinsă de impulsul oribil de a-mi desface 
picioarele drept răspuns. Mi-a strâns sânii cu sălbăticie și impulsul a 
dispărut imediat. 

Eram cumplit de furioasă, dezgustată, umilită și revoltată, însă în 
mod curios, nu foarte înspăimântată. Am simţit o mișcare grea, surdă, 


lângă picior și am înţeles de ce. Nu se putea bucura de moment până 
nu țipam - și probabil nici atunci. 

— Ah, numai așa îţi place? am spus și am fost răsplătită pe dată cu 
o palmă puternică peste obraji. 

Am închis gura înfuriată și mi-am întors fața într-o parte pentru a 
nu fi tentată să mai fac alte observaţii jignitoare la adresa lui. Mi-am 
dat seama că, viol sau nu, eram în mare primejdie oricum din cauza 
temperamentului său instabil. Deodată, mutându-mi privirea de la 
Randall, am prins cu coada ochiului o mișcare fugară la fereastră. 

— Ţi-aş fi recunoscător, a spus o voce rece, joasă, dacă ţi-ai lua 
labele de pe nevasta mea. 

Randall a îngheţat cu o palmă încă peste sânul meu. Jamie era 
ghemuit în rama ferestrei cu un pistol lung, cu mâner de alamă ridicat 
peste un antebraţ. 

Căpitanul a rămas țintuit locului o clipă, parcă incapabil să își 
creadă urechilor. În timp ce capul i se întorcea încet spre fereastră, 
mâna lui dreaptă, ferită de privirile lui Jamie, a părăsit sânul meu, 
alunecând pe furiș spre pumnalul pe care îl așezase pe birou, lângă 
capul meu. 

— Ce ai spus? a întrebat, parcă nevenindu-i a crede. 

În vreme ce palma i se încolăcea în jurul pumnalului, s-a întors 
suficient de mult încât să vadă cine vorbise. S-a oprit din nou pentru 
un moment, privind uimit, apoi a început să râdă. 

— Măi să fie, chiar pisica sălbatică scoțiană. Am crezut că te-am 
învăţat minte o dată pentru totdeauna! Da” ce, ţi s-au vindecat până la 
urmă rănile de pe spate? Și zici că asta e nevasta ta? Bună muierușcă, 
adevărat, aproape la fel de bună ca soră-ta. 

Încă ascuns de trupul său pe jumătate întors, Randall roti pumnalul; 
acum tăişul era îndreptat spre gâtul meu. Îl puteam vedea pe Jamie 
peste umărul lui, arcuit în cadrul ferestrei precum o pisică gata să 
sară. Ţeava pistolului nu a tremurat; nici chipul său nu și-a schimbat 
expresia. Singurul indiciu al emoţiilor sale era roşeaţa întunecată care 
i se strecura pe gât în sus; gulerul cămășii îi era desfăcut şi cicatricea 
de pe gâtul lui îi ardea într-un roșu aprins. 

Ca din întâmplare, Randall a ridicat pumnalul la vedere, cu vârful 
aproape atingându-mi pielea gâtului. S-a întors pe jumătate spre 
Jamie. 

— Poate ai vrea să arunci pistolul ăsta încoace - asta dacă nu 
cumva ţi s-a urât cu viața de familist. Dacă mai degrabă preferi să 
rămâi văduv, sigur... 

Privirile li s-au întâlnit, fără să se slăbească, ca între îndrăgostiți și 
pentru o lungă clipă niciunul, nici celălalt nu a făcut nicio mişcare. În 
cele din urmă, trupul lui Jamie s-a relaxat. A răsuflat cu zgomot, parcă 
resemnat, și a aruncat pistolul în cameră. A atins podeaua cu un 


pocnet și a alunecat aproape de picioarele lui Randall. 

Căpitanul s-a aplecat și a cules de jos pistolul cu o mișcare rapidă și 
fluidă. Îndată ce pumnalul s-a îndepărtat de la gâtul meu, am încercat 
să mă ridic, însă Randall și-a așezat palma pe pieptul meu și m-a 
împins înapoi pe spate. Mă ţinea lipită de birou cu o mână, folosindu- 
se de cealaltă pentru a îndrepta pistolul spre Jamie. Pumnalul aruncat 
zăcea undeva pe podea lângă picioarele mele, am socotit. Acum, ce 
bine ar fi dacă degetele mele de la picioare ar fi prehensile... 
Jungherul din buzunar era băgat undeva printre fuste, imposibil de 
apucat. 

Zâmbetul nu părăsise chipul lui Randall de la apariția lui Jamie. 
Acum s-a lărgit, suficient pentru a-i dezvălui caninii ascuţiţi. 

— Aha, ceva mai bine. 

Mâna apăsată pe pieptul meu s-a ridicat pentru a se întoarce la 
nasturii pantalonilor. 

— Eram destul de ocupat când ţi-ai făcut apariția, dragul meu 
prieten. Mă vei ierta dacă mă întorc la ce făceam, înainte să mă ocup 
de tine. 

Sângele i-a năvălit cu totul în obraji lui Jamie, însă a rămas 
nemișcat, cu pistolul aţintit spre burta lui. În vreme ce Randall era 
ocupat cu manevrele lui, Jamie s-a aruncat în gura căscată a 
pistolului. Am încercat să ţip, pentru a-l opri, dar gura îmi era uscată 
de teroare. Monturile degetelor lui Randall s-au albit când a apăsat 
trăgaciul. 

Ciocanul lovea într-un butuc gol și pumnul lui Jamie s-a împlântat 
în stomacul lui Randall. S-a auzit o trosnitură seacă atunci când 
celălalt pumn i-a spart nasul ofițerului și o ploaie fină de sânge mi-a 
stropit fusta. Ochii lui Randall s-au învârtit în cap și a căzut la podea 
precum un bolovan. Jamie era în spatele meu, trăgându-mă în sus, 
desfăcând sfoara din jurul încheieturilor mele. 

— Ai venit până aici cu un pistol gol? am răcnit isteric, cu o voce 
răgușită. 

— Dacă ar fi fost încărcat, l-aș fi împușcat din prima, nu? a mârâit 
Jamie. 

Se auzeau pași pe coridor, îndreptându-se spre birou. Sfoara s-a 
desfăcut și Jamie m-a smucit spre fereastră. Până jos erau aproape trei 
metri, însă pașii ajunseseră aproape de ușă. Am sărit împreună. Am 
aterizat cu o zguduitură care mi-a făcut oasele să vibreze şi m-am 
rostogolit într-o învolburare de fuste și jupoane. Jamie m-a ridicat iute 
în picioare şi m-a lipit de zidul clădirii. Se auzeau pași venind de după 
colț și pe lângă noi au trecut şase soldaţi, care nu s-au întors în 
direcția noastră. 

Imediat ce ne-au depășit, Jamie m-a luat de mână și m-a tras spre 
celălalt colț. Am alunecat de-a lungul clădirii, oprindu-ne la mică 


distanță de colț. Acum vedeam unde ne aflam. La aproximativ șapte 
metri, o scară urca spre un soi de platformă care se întindea în 
interiorul zidului exterior al fortului. A înclinat din cap spre 
platformă; acela era obiectivul nostru. 

Și-a apropiat fruntea de a mea și a șoptit: 

— Când auzi o explozie, fugi cât poți de repede și urcă pe scara 
aceea. Eu o să te urmez. 

Am încuviinţat din cap. Inima îmi bătea ca un ciocan în piept; 
privind în jos, am băgat de seamă că unul dintre sâni îmi era încă 
expus, însă pentru moment nu aveam ce face. Mi-am ridicat fustele, 
gata să o iau la fugă. 

Din cealaltă parte a clădirii s-a auzit o detunătură puternică, ca o 
explozie de tun. Jamie mi-a dat un ghiont și am luat-o din loc, fugind 
cât de repede puteam. Am sărit spre scară, m-am prins de ea și am 
urcat; am simţit lemnul smucindu-se și vibrând când greutatea lui 
Jamie a lovit scara sub mine. 

Întorcându-mă în capul scării, vedeam întregul fort. Fumul negru 
zvâcnea dintr-o clădire micuță din apropierea zidului îndepărtat și 
soldaţii alergau într-acolo din toate direcţiile. 

Jamie a sărit lângă mine. 

— Pe aici. 

A alergat ghemuit de-a lungul platformei, cu mine pe urmele lui. 
Ne-am oprit lângă stâlpul în care era arborat pavilionul înfipt în zid. 
Drapelul flutura greoi deasupra noastră, sfoara bătând într-un ritm 
constant în metalul stâlpului. Jamie era aplecat peste zid, căutând cu 
privirea ceva. 

Am aruncat o privire în urmă în tabără. Soldaţii se adunau lângă 
clădirea micuță, alergând și strigând. Într-o parte, am observat o 
platformă din lemn, așezată la o înălțime de aproape doi metri, cu 
trepte care duceau la ea. O construcție greoaie din lemn răsărea în 
mijlocul ei, din două grinzi de lemn încrucișate, cu inele din sfoară 
atârnând de brațele crucii. 

Deodată, Jamie a scos un fluierat; privind peste zid, l-am văzut pe 
Rupert, călare şi conducând calul lui Jamie. Rupert a ridicat capul 
urmărind fluieratul și a dus animalele lângă zid, sub noi. 

Jamie tăia funia cu care era legat pavilionul. Faldurile grele roșii și 
albastre s-au lăsat în jos şi au alunecat la pământ cu o bufnitură 
foșnită la picioarele mele. Învârtind rapid un capăt al funiei în jurul 
unuia dintre stâlpi, Jamie a aruncat celălalt capăt peste zid. 

— Haide! a spus. Prinde-te bine cu amândouă mâinile, proptește-ți 
picioarele în zid! Hai! 

Mi-am dat drumul, cu picioarele sprijinite de zid, strângând funia; 
corzile subțiri alunecau și îmi ardeau palmele. Am căzut lângă cai și 
am sărit să încalec. Jamie a țâșnit în șa în spatele meu o clipă mai 


târziu, și am zburat în galop. La câțiva kilometri de garnizoană am 
încetinit, când a devenit limpede că următorii noștri ne pierduseră 
urma. După un schimb scurt de replici, Dougal a decis că cel mai bine 
ar fi dacă ne-am îndrepta spre hotarul cu pământurile clanului 
Mackintosh, fiind cel mai sigur teritoriu. 

— Putem ajunge la Doonesbury până la căderea serii, unde probabil 
vom fi în siguranță. Mâine se va afla despre noi, dar noi vom fi 
traversat hotarul până ajung veștile acolo. 

Trecusem de jumătatea după-amiezii şi am pornit la drum cu toată 
forța, calul nostru și povara lui dublă rămânând niţel în urma 
celorlalți. Calul meu, am socotit, încă mai păștea fericit iarba din 
pădure, așteptând să fie dus acasă de oricine era destul de norocos 
încât să îl găsească. 

— Cum m-aţi găsit? am întrebat. 

Începeam să tremur din pricina şocului și mi-am înfășurat braţele în 
jurul propriului meu trup pentru a-mi potoli tremuratul. Hainele mi se 
uscaseră complet, dar simțeam un fior rece până în măduva oaselor. 

— Nu am vrut să te las singură și am trimis un om înapoi să stea cu 
tine. El nu te-a văzut plecând, însă i-a văzut pe soldaţii englezi 
traversând vadul, și pe tine cu ei. 

Glasul lui Jamie era rece. Nici nu îl puteam învinovăţi, la o adică. 
Dinţii mei au început să clănțăne. 

— M-mă mir că n-nu ai zis că s-sunt spion englez și s-să mă fi lăs-sat 
acolo. 

— Dougal voia să te lase. Dar bărbatul care te văzuse cu soldaţii a 
spus că te zbăteai. Am zis că măcar mă duc să văd. 

A coborât privirea spre mine, fără a-și schimba expresia. 

— Ai noroc, englezoaico, că am văzut ce am văzut în camera aceea. 
Cel puţin Dougal trebuie să admită că nu ești înhăitată cu englezii. 

— D-dougal, eh? Dar tu? T-tu ce crezi? am întrebat. 

Nu mi-a răspuns, ci doar a pufnit scurt. În cele din urmă i s-a făcut 
milă de mine, și smucindu-și tartanul, l-a aruncat peste umerii mei, 
însă nu și-a pus braţele în jurul meu, nici nu m-a atins mai mult decât 
era nevoie. Am călătorit într-o tăcere supărată, Jamie trăgând de 
hățuri cu o bruscheţe nervoasă, el care de obicei mâna caii cu o graţie 
calmă. 

— Păi, ce este, atunci? Ce s-a întâmplat? am întrebat, pierzându-mi 
răbdarea. Nu sta așa îmbufnat, la naiba! 

Vorbisem mai aspru decât aș fi vrut și l-am simţit încordându-se și 
mai mult. Deodată a întors căpăstrul într-o parte și a scos calul într-o 
parte a drumului. Înainte să îmi dau seama ce se petrece, se dăduse jos 
de pe cal și m-a tras din șa lângă el. Am rămas într-o poziție 
incomodă, care m-a împiedicat să îmi ţin echilibrul când picioarele au 


atins pământul. 

Dougal și ceilalți au stat văzându-ne pe noi că ne oprim. Jamie a 
făcut un gest scurt, enervat, trimițându-i înainte și Dougal a fluturat 
din mână că a înţeles. 

— Nu întârziaţi prea mult, a strigat el în timp ce se îndepărtau. 

Jamie a așteptat până s-au făcut nevăzuţi. Apoi m-a tras cu faţa la 
el. Era evident că fierbea, gata să dea în clocot. Mi-am simţit propria 
furie izbucnind: ce drept avea să se poarte aşa cu mine? 

— Îmbufnat! a rostit el. Îmbufnat zici? Mă stăpânesc cât pot să nu te 
scutur până îți clănțăne dinţii în gură și tu îmi spui mie să nu mă 
îmbufnez! 

— Ce Dumnezeu se întâmplă cu tine? am întrebat furioasă. 

Am încercat să mă smulg din strânsoarea lui, dar degetele i se 
înfipseseră în brațul meu ca dinții unei capcane. 

— Ce se întâmplă cu mine? Îţi spun eu ce se întâmplă cu mine, dacă 
tot vrei să știi! a mârâit el printre fălcile încleștate. M-am săturat să 
trebuiască de fiecare dată să conving lumea că nu ești spion englez. M- 
am săturat să fiu nevoit să stau cu ochii pe tine în fiecare minut, de 
teamă că imediat vei face o tâmpenie. Și m-am săturat până peste cap 
de oamenii care încearcă să mă oblige să privesc în timp ce te 
violează! Chiar nu îmi place! 

— Şi crezi că mie îmi place? am strigat. Încerci cumva să dai de 
înţeles că ar fi vina mea? 

La auzul vorbelor mele, chiar m-a scuturat puțin. 

— Dar e vina ta! Dacă ai fi stat locului acolo unde ţi-am poruncit să 
stai azi-dimineaţă, toate astea nu s-ar fi întâmplat! Dar nu, tu nu vrei 
să mă asculți, eu nu sunt decât prostul de bărbat al tău, de ce să ţii 
cont de mine? Ti-a intrat în cap să faci ce dracu” vrei și în următoarea 
clipă, ce să vezi?, te găsesc pe spate cu fustele în sus și cea mai mare 
javră de pe pământul ăsta e între picioarele tale, pe punctul de a te 
silui sub ochii mei! 

Accentul său scoțian, de obicei discret, se accentua cu fiecare clipă, 
semn sigur că era nervos, în cazul în care aveam nevoie de mai multe 
indicii. 

Ajunsesem aproape nas în nas, strigând unul la celălalt. Jamie se 
înroșşise de nervi, iar eu îmi simțeam propriii obraji arzând. 

— Este vina ta că mă ignori și mă suspectezi mereu. Ţi-am spus 
adevărul despre cine sunt! Şi ţi-am spus că nu e niciun pericol dacă 
mă iei cu tine, dar m-ai ascultat? Nu! Pentru că eu sunt doar o femeie, 
de ce ai băga în seamă ce zic eu? Femeile sunt făcute ca să facă 
precum li se poruncește, să execute ordine și să stea unde le pui cu 
braţele încrucișate, așteptând ca bărbații să se întoarcă să le spună ce 
să facă! 

M-a scuturat din nou, incapabil să se stăpânească. 


— Și dacă ai fi făcut asta, nu am fi pe fugă, cu o sută de vestoane 
roșii pe urma noastră. Dumnezeule, femeie, nu știu dacă să te strâng 
de gât sau să te trântesc la pământ și să îți dau una să te las fără 
suflare, dar Iisuse, ceva tot o să-ţi fac. 

La auzul acestor cuvinte, am dat să îl lovesc între picioare. S-a ferit, 
băgându-și propriul genunchi între picioarele mele, împiedicându-mă 
astfel să mai încerc să mă mișc. 

— Dacă mai faci asta o dată, îţi dau una de o să-ți zbârnâie urechile! 
a urlat el. 

— Eşti o brută și un prost! am icnit, încercând să scap din 
strânsoarea ca o menghină în jurul umerilor. Crezi că am plecat de 
nebună și am fost capturată din proprie voință? 

— Cred că ai făcut-o intenţionat, ca să te răzbuni pe mine pentru ce 
s-a întâmplat în poiană! 

Am rămas cu gura căscată. 

— În poiană? Cu dezertorii englezi? 

— Da! Crezi că ar fi trebuit să te protejez atunci și ai dreptate. Dar 
nu am putut; trebuia să o faci singură, şi acum încerci să te răzbuni și 
te pui cu bună știință, tu, soția mea, în mâinile omului care m-a 
mutilat! 

— Soția ta! Soţia ta! Nu îți pasă de mine nici cât negru sub unghie! 
Sunt doar proprietatea ta; contez pentru tine pentru că tu crezi că îţi 
aparțin și nu suporţi gândul ca cineva să ia ceva ce îți aparține! 

— Dar îmi aparţii! a urlat el, înfigându-și degetele ca niște clești în 
umerii mei. Și tu ești soția mea, fie că îți convine sau nu! 

— Nu-mi convine! Nu-mi convine deloc! Dar nici asta nu contează, 
nu-i așa? Atât timp cât sunt acolo să îți încălzesc așternutul, nu îţi 
pasă ce gândesc eu sau ce simt! Pentru tine, asta e soţia — ceva în care 
să-ți bagi mădularul când îţi vine ţie pofta! 

La aceasta, chipul i s-a făcut alb ca hârtia și a început să mă scuture 
zdravăn. Capul mi se scutura violent și dinții îmi clănțăneau, făcându- 
mă să îmi mușc limba dureros. 

— Lasă-mă în pace! am strigat. Dă-mi drumul... - am folosit 
intenționat cuvintele lui Harry dezertorul, încercând să îl rănesc — 
porc în călduri! 

De data aceasta, m-a eliberat, dându-se un pas în spate, cu ochii 
scăpărând. 

— Căţea cu gură spurcată! Să nu-mi vorbeşti mie așa! 

— Îţi vorbesc cum vreau! Şi nu îmi poți spune tu mie ce să fac! 

— Se pare că nu pot! Faci ce vrei tu, indiferent cine are de suferit 
din cauza ta, nu-i așa? Măgăriţă egoistă... 

— Blestemata ta de mândrie e rănită! am strigat. Eu am reușit ca 
amândoi să ne salvăm din poiana cu dezertori și nu suporţi gândul 
ăsta, nu-i așa? Tu stăteai ca prostul! Dacă eu nu aș fi avut pumnalul, 


am fi amândoi morți acum! 

Până nu rostisem cuvintele, nu realizasem cât de furioasă fusesem 
pe el că nu reușise să mă apere de dezertorii englezi. Într-o dispoziţie 
mai rațională, gândul acesta nu mi s-ar fi strecurat niciodată în minte. 
Nu era vina lui, aș fi spus. Fusese doar norocul meu că avusesem 
pumnalul, aș fi spus. Dar acum îmi dădeam seama că, drept sau nu, 
rațional sau nu, cumva simţeam că era responsabilitatea lui să mă 
protejeze și el mă dezamăgise. Poate pentru că el însuși simţea clar 
asta. 

A rămas în picioare fulgerându-mă cu privirea, respirând greu de 
emoție. Când a vorbit din nou, vocea îi era joasă și răgușită de patimă. 

— Ai văzut crucea din curtea fortului? 

Am încuviințat scurt din cap. 

— Așa, eu am fost legat de parul acela, legat ca un animal și biciuit 
până mi-a țâșnit sângele. Şi voi purta cicatricile până voi închide 
ochii. Dacă nu aș fi avut un noroc chior în după-amiaza asta, nu aș fi 
scăpat doar cu atât. Cel mai probabil m-ar fi biciuit din nou, apoi m-ar 
fi spânzurat. 

A înghiţit cu greu, apoi a continuat. 

— Ştiam asta și nu am ezitat nicio clipă să intru acolo să te salvez, 
chiar gândind că poate Dougal avea dreptate! Ştii de unde am luat 
pistolul pe care l-am folosit? 

Am scuturat ca prin vis din cap, propria mea furie începând să se 
stingă. 

— Am ucis un soldat care stătea de pază în apropierea zidului. El a 
tras în mine; de aceea nu mai avea gloanțe. Nu m-a nimerit și eu l-am 
ucis cu pumnalul; l-am lăsat acolo, înfipt în osul pieptului său când te- 
am auzit țipând. Și aş mai fi ucis încă o duzină, ca să te salvez, Claire. 

Vocea i s-a frânt. 

— Și când tu ai ţipat, eu am fugit la tine, doar cu un pistol fără 
gloanţe și cu mâinile goale. 

Jamie vorbea acum ceva mai calm, însă ochii îi erau încă sălbatici 
de durere și furie. Eu am rămas mută. Tulburată de groaza întâlnirii 
cu Randall, nu conștientizasem pe deplin curajul disperat de care 
avusese nevoie pentru a veni după mine în fort. 

S-a întors pe neaşteptate cu spatele la mine, cu umerii lăsaţi. 

— Ai dreptate, a spus el încet. Da, ai dreptate. 

Deodată furia îi dispăruse din voce, fiind înlocuită cu un ton pe care 
nu îl mai auzisem până atunci la el, nici în clipele de cea mai cruntă 
durere fizică. 

— Mândria mea e rănită. Dar mândria e ultimul lucru care mi-a mai 
rămas. 

Şi-a rezemat brațele de trunchiul aspru al pinului, lăsându-și capul 
să cadă pe ele, epuizat. Glasul îi era atât de jos, încât abia îl auzeam. 


— Mă omori, Claire. 

Același lucru îl simţeam și eu. Șovăielnic, m-am apropiat de el. Nu a 
făcut nicio mișcare, nici atunci când mi-am strecurat braţele în jurul 
mijlocului său. Mi-am odihnit obrajii pe spatele lui încovoiat. Cămașa 
îi era îmbibată de transpirație, de intensitatea pasiunii. Tremura. 

— Îmi pare rău, am rostit simplu. Te rog, iartă-mă. 

Atunci s-a întors și m-a ținut strâns în brațe. Am simțit cum 
tremuratul s-a mai domolit puţin. 

— Eşti iertată, a murmurat el în cele din urmă în părul meu. 

Eliberându-mă, a coborât privirea spre mine, sumbră și politicoasă. 

— Și mie îmi pare rău, a spus el. Îmi cer iertare pentru ce am spus. 
Eram supărat și am spus mai multe decât aș fi vrut. Mă ierți și tu pe 
mine? 

După ultimul său discurs, simțeam că nu avea pentru ce să își ceară 
iertare, însă am încuviințat din cap și i-am strâns mâinile. 

— Te-am iertat. 

Într-o tăcere ceva mai relaxată, am urcat din nou pe cal. Drumul era 
drept aici pe o porțiune întinsă, căci înaintea noastră vedeam un 
norișor de praf acolo unde trebuie să fi fost Dougal și ceilalți bărbați. 

Jamie era din nou cu mine; m-a cuprins cu un braț și m-am simțit 
mai în siguranță. Însă mai plutea între noi un sentiment vag de durere 
și sfiiciune; rănile noastre încă nu se vindecaseră. Ne iertasem unul pe 
celălalt, însă cuvintele încă întârziau în minte și nu aveau să fie ușor 
date uitării. 


22. RĂFUIELI 


Am ajuns la Doonesbury mult după lăsarea întunericului. Era o 
oprire a poștalionului destul de însemnată și cu un han, spre norocul 
nostru. Dougal a închis o clipă ochii de durere când i-a plătit 
hangiului; a fost nevoie de ceva argint în plus pentru a ne asigura că 
nu va sufla o vorbă despre prezența noastră acolo. 

Argintul, din fericire, ne-a asigurat și o cină îmbelșugată cu bere la 
discreție. În ciuda ospăţului, atmosfera în timpul cinei a fost 
încordată, aceasta fiind luată în mare parte în tăcere. Stând acolo în 
rochia mea distrusă, acoperită modest cu cămașa de schimb a lui 
Jamie, căzusem în mod evident în dizgrație. Cu excepţia lui Jamie, 
bărbaţii se purtau ca și cum aș fi fost invizibilă și chiar și Jamie abia 
împingea pâinea și carnea în direcţia mea din când în când. A fost o 
ușurare în cele din urmă să ne retragem în camera noastră, aşa mică și 
înghesuită cum era. 

M-am prăbușit pe pat cu un suspin, ignorând starea în care se aflau 
aşternuturile. 

— Sunt ruptă de oboseală. A fost o zi lungă. 

— Da, a fost lungă. 

Jamie și-a deschis gulerul și manșetele, desfăcându-și centura cu 
sabia, însă nu s-a dezbrăcat mai departe. A tras cureaua de la teacă și 
a îndoit-o, flexându-i pielea gânditor. 

— Hai în pat, Jamie. Ce mai aștepți? 

S-a apropiat de pat în picioare, legănând cureaua ușor înainte și 
înapoi. 

— Păi, mi-e teamă că avem niște lucruri de rezolvat între noi 
înainte să dormim în noaptea asta. 

Am simţit un nod în stomac de teamă. 

— Ce este? 

Nu mi-a răspuns imediat. Evitând intenționat să se așeze pe pat 
lângă mine, și-a tras un scăunel și s-a așezat pe el în fața mea. 

— Tu realizezi, Claire, a spus el încet, că am fost cu toții în după- 
amiaza asta la un pas de moarte? 

Am coborât privirea în jos spre pătură, cu obrajii arzându-mi de 
rușine. 

— Da, știu. A fost din vina mea. Îmi pare rău. 

— Ah, deci realizezi, a răspuns el. Știi că dacă vreunul dintre noi ar 
fi făcut un asemenea lucru, să îi pună pe ceilalți în pericol, i s-ar fi 
tăiat urechile sau ar fi fost biciuit, dacă nu chiar omorât pe loc? 

M-am albit la față. 

— Nu, nu știam. 


— Așa, păi ştiu că nu ești încă familiarizată cu obiceiurile noastre și 
asta e o scuză. Cu toate astea, eu ţi-am spus să stai ascunsă și, dacă m- 
ai fi ascultat, un asemenea necaz nu s-ar fi întâmplat niciodată. Acum 
englezii ne vor căuta peste tot: va trebui să ne ascundem ziua și să 
călătorim noaptea. 

A făcut o pauză. 

— Cât despre căpitanul Randall... a mai adăugat un cap de acuzare. 

— Vrei să spui că acum te va căuta în mod special pe tine, acum că 
știe că ești aici? 

A încuviințat din cap absent, cu privirea în flăcările din cămin. 

— Da. El... la el e ceva personal, știi? 

— Îmi pare rău, Jamie, am rostit. 

Jamie a concediat scuzele mele cu o fluturare a mâinii. 

— Eh, dacă mi-ai fi făcut doar mie rău, nici nu aş mai vorbi. Deși, 
dacă tot am deschis subiectul, a spus el aruncându-mi o privire aspră, 
trebuie să îți spun că am simțit că mor când am văzut labele 
animalului ăluia pe tine. 

Şi-a întors privirea spre flăcări, cu chipul întunecat, parcă retrăind 
evenimentele acelei după-amiezi. 

Mi-a trecut prin minte să îi povestesc despre... dificultățile lui 
Randall, însă mi-a fost teamă că doar aș înrăutăți lucrurile. Doream cu 
disperare să îl strâng în braţe pe Jamie și să îl implor să mă ierte, însă 
nu îndrăzneam să îl ating. După un lung moment de tăcere, a oftat și 
s-a ridicat, lovindu-și pulpa cu cureaua din piele. 

— Păi, în cazul ăsta, cel mai bine e să terminăm odată, a spus el. Ai 
făcut destul rău când nu mi-ai respectat poruncile, și am de gând să te 
pedepsesc, Claire. Îți aduci aminte ce ţi-am spus când am plecat azi- 
dimineaţă de lângă tine? 

Îmi aminteam foarte bine și am sărit în grabă peste pat, astfel încât 
spatele îmi era lipit de perete. 

— Ce vrei să spui? 

— Ştii foarte bine ce vreau să spun, a răspuns el cu fermitate. Treci 
în genunchi lângă pat și ridică-ți fustele. 

— Nu vreau! 

M-am prins zdravăn de capătul patului cu amândouă braţele și m- 
am strâns și mai departe de el într-un colț. 

Jamie m-a privit o clipă cu ochii îngustați, gândindu-se ce să facă 
mai departe. Mi-a trecut prin minte că nu exista nimic care să îl 
împiedice să facă ce poftea cu mine; era mai greu decât mine cu cel 
puțin treizeci și cinci de kilograme. Cu toate acestea, spre norocul 
meu, a hotărât să stăm de vorbă înainte să treacă la fapte și a pus cu 
grijă cureaua într-o parte înainte să se strecoare peste așternuturi pe 
pat, așezându-se lângă mine. 

— Acum, Claire..., a început el. 


— Am spus că îmi pare rău! am izbucnit. Şi chiar îmi pare rău! N-o 
să mai fac niciodată! 

— Păi, tocmai asta e ideea, a răspuns el calm. Ai putea să mai faci, 
pentru că tu nu privești lucrurile la fel de serios cum le iau ei. Tu vii 
dintr-un loc unde lucrurile sunt mai ușoare, cred. Nu e o chestiune de 
viață și de moarte, acolo unde ai crescut tu, să desconsideri o poruncă 
sau să faci după cum te taie capul. În cel mai rău caz, ai putea cauza 
unele neplăceri sau ai putea enerva pe cineva, dar nu ai pune nimănui 
viaţa în pericol. 

Îi urmăream degetele cu care netezea tartanul kiltului său în vreme 
ce îşi punea ordine în gânduri. 

— Adevărul dur este că o acțiune oricât de neînsemnată poate avea 
consecințe foarte serioase în vremurile şi locurile noastre... mai ales 
pentru cineva ca mine. 

M-a bătut ușor cu mâna peste umăr, văzând că eram în pragul 
lacrimilor. 

— Știu că nu ai pus în pericol viața mea sau a altcuiva în mod 
intenționat. Dar o poți face foarte ușor fără să vrei, cum ai făcut 
astăzi, pentru că tu încă nu mă crezi atunci când îţi spun că unele 
lucruri sunt foarte primejdioase. Eşti obișnuită să gândești singură și 
înţeleg, a spus el îndreptându-și capul într-o parte spre mine, că nu 
ești obișnuită să tolerezi ca un bărbat să îți spună ce să faci. Dar 
trebuie să înveţi să o faci, pentru siguranța noastră, a tuturor. 

— Prea bine, am spus, rostind rar cuvintele. Înţeleg. Ai dreptate, 
desigur. Foarte bine, îți voi urma poruncile, chiar dacă nu voi fi de 
acord cu ele. 

— Bun. 

S-a ridicat şi a apucat cureaua. 

— Acum, hai, dă-te jos din pat, să terminăm odată. 

Am rămas cu gura căscată de indignare. 

— Poftim? Dar am promis că îţi voi respecta poruncile! 

A oftat exasperat şi s-a așezat din nou pe scăunel. M-a țintuit cu o 
privire severă. 

— Acum, ascultă. Tu mă înţelegi, zici tu, și eu te cred. Dare o 
diferență între a înţelege ceva cu mintea și a şti acel ceva în adâncul 
minții tale. 

Am încuviințat din cap, fără tragere de inimă. 

— Prea bine. Acum, eu va trebui să te pedepsesc, din două motive: 
unul, ca să știi. 

Deodată a zâmbit. 

— Pot să îți spun din propria mea experiență că o ascunzătoare 
bună te face să cântărești lucrurile într-o lumină mai serioasă. 

Am strâns și mai aprig căpătâiul patului. 

— Al doilea motiv, a continuat el, este din cauza celorlalți. Ai 


observat cum s-au purtat în seara asta? 

Observasem. Fusese atât de neplăcut în timpul cinei, încât mă 
bucurasem când reușisem să părăsesc camera. 

— Claire, ei au nevoie să li se facă dreptate. Tu ai greşit față de ei 
toți și tu trebuie să suferi pentru asta. 

A tras adânc aer în piept. 

— Eu sunt soțul tău și e de datoria mea să mă ocup de asta și am de 
gând să o fac. 

Aveam obiecţii serioase împotriva unei astfel de propuneri, din mai 
multe puncte de vedere. Oriunde ar fi fost dreptatea în această situație 
- şi eram nevoită să admit că cel puţin o parte din ea era de partea lui 
— amorul meu propriu era profund lezat la gândul de a fi bătută, de 
oricine și din orice pricină. 

Mă simțeam adânc trădată că bărbatul de care depindeam, atât ca 
prieten, cât și ca protector şi iubit, îmi provoca o asemenea suferință. 
Şi simțul meu de autoconservare era în taină îngrozit la gândul că mă 
supuneam toanelor cuiva care mânuia o sabie de opt kilograme ca și 
cum ar fi fost un plici de muște. 

— Nu îţi voi permite să mă baţi, am răspuns ferm, strângând cu 
putere căpătâiul patului. 

— Ah, nu-mi permiţi? a întrebat el ridicându-și sprâncenele arămii. 
Păi, dă-mi voie să îți spun, fetițo, că nu prea mă interesează ce îmi 
permiţi tu. Eşti nevasta mea, că vrei sau că nu vrei. Dacă aș vrea să îţi 
rup un braţ sau să îți dau doar pâine și apă — și să nu crezi că nu m-am 
gândit la asta - aș putea să o fac. E floare la ureche să îţi înroșesc 
fundul. 

— O să ţip! 

— Așa o să faci. Dacă nu înainte, cu siguranţă în timp ce te bat. Mă 
aştept să te audă de la ferma vecină; ai plămâni zdraveni. 

A rânjit la mine odios şi s-a întins peste pat să mă apuce. 

Mi-a desfăcut degetele cu o oarecare dificultate și m-a tras cu 
fermitate, aducându-mă într-o parte a patului. L-am lovit în fluierul 
piciorului, dar fiind desculță, nu am avut niciun succes. Mârâind niţel, 
a reușit să mă întoarcă cu faţa spre pat, răsucindu-mi braţul pentru a 
mă ţine în loc. 

— Claire, eu tot te bat. Dacă stai cuminte, ne achităm la o duzină de 
lovituri! 

— Și dacă nu stau? am strigat tremurând. 

A ridicat cureaua și a lovit-o de pulpa piciorului cu o plesnitură 
aprigă. 

— Atunci te pun pe genunchi și te bat până îmi obosesc mâinile și, 
te previn, o să oboseşti tu înaintea mea. 

Am ţâșnit peste pat, întorcându-mă cu faţa spre el, cu pumnii 
încleştați. 


— Eşti un barbar! Eşti un... sadic! am mârâit furioasă. Faci asta 
pentru propria ta plăcere! Niciodată n-o să ţi-o iert! 

Jamie s-a oprit, învârtind cureaua. Apoi mi-a răspuns sever. 

— Nu știu ce e un sadic. Și dacă eu te-am iertat pe tine pentru azi 
după-amiază, mă gândesc că o să mă ierți și tu pe mine, imediat ce o 
să poţi sta în fund. Cât despre plăcerea mea, a rostit și buzele i-au 
zvâcnit, am spus că va trebui să te pedepsesc. Nu am spus că o să-mi 
facă plăcere. 

A îndoit un deget spre mine. 

— Vino aici. 

A doua zi dimineață nu voiam să părăsesc dormitorul și mă tot 
foiam fără rost prin cameră, înnodând și deznodând panglici și 
pieptănându-mi părul. Nu vorbisem cu Jamie din seara trecută, însă el 
a băgat de seamă şovăiala mea și m-a îndemnat să cobor cu el la micul 
dejun. 

— Nu trebuie să îţi fie teamă să dai ochii cu ceilalți, Claire. Te vor 
ironiza puţin, probabil, dar nu va fi foarte rău. Capul sus. 

M-a mângâiat sub barbă și i-am mușcat mâna, cu putere, dar nu 
adânc. 

— Auu! și-a tras el degetele. Ai grijă, domniţă, nu știi pe unde au 
fost degetele astea. 

M-a lăsat, râzând pe înfundate și a coborât la micul dejun. Lui îi 
convenea să fie într-o dispoziție bună, m-am gândit cu amărăciune. 
Dacă voise răzbunare noaptea trecută, o avusese. 

Fusese o noapte din cele mai neplăcute. Supunerea mea fără tragere 
de inimă durase exact până în clipa în care am simțit mușcătura 
curelei de piele pe fundul meu. A urmat o luptă scurtă și violentă care 
l-a lăsat pe Jamie cu nasul însângerat, trei zgârieturi încântătoare de-a 
lungul obrazului și o încheietură adânc mușcată. După cum era de 
aşteptat, eu am sfârșit pe jumătate sufocată cu nasul în păturile 
soioase cu un genunchi apăsându-mă în spate, bătută ca un sac de 
fasole. 

Jamie, blestemat fie-i sufletul negru de scoțian, s-a dovedit a avea 
dreptate. Bărbaţii m-au salutat cu o oarecare reținere, însă au fost 
destul de prietenoși; ostilitatea și disprețul din noaptea trecută 
dispăruseră. 

În vreme ce îmi puneam ouă în farfurie, Dougal a venit în spatele 
meu, așezându-și părintește un braț în jurul umerilor mei. Barba îmi 
gâdila urechea când mi-a șoptit cu un ton secretos: 

— Sper că Jamie nu a fost prea aspru cu tine azi-noapte, fetiţo. 
După cum ai urlat, am zis că te omoară. Cel puţin. 

Am simţit obrajii înroșindu-mi-se și m-am întors ca să nu mă vadă. 
După remarcile îngrozitoare ale lui Jamie, mă hotărâsem să nu scot un 


sunet pe parcursul întregii cazne. Oricum, dacă îmi puneam mintea, 
Sfinxul era mic copil pe lângă mine, când venea vorba să îmi ţin gura 
închisă în timp ce îmi primeam pedeapsa de la capătul curelei de piele 
mânuite de Jamie Fraser. 

Dougal s-a întors să îl strige pe Jamie, care stătea la masă, mâncând 
pâine cu brânză. 

— Hei, Jamie, acum, nu era nevoie să o snopești în bătaie pe fată. O 
mustrare blândă ar fi fost suficientă. 

M-a bătut tare cu palma peste posterior pentru a-i arăta, făcându-mă 
să tresar de durere. L-am străpuns cu privirea, amenințător. 

— Un fund înroşit nu a omorât pe nimeni, a spus Murtagh cu gura 
plină de pâine. 

— Nu, cum bine spui, a intervenit Ned, rânjind. Hai, vino să stai jos, 
domniță. 

— Ba mai bine stau în picioare, mulțumesc, am răspuns cu 
demnitate, stârnind un hohot general de râs. 

Jamie îmi evita grijuliu privirile, tăind concentrat o bucată de 
brânză. 

Pe parcursul zilei am mai avut de îndurat alte ironii nu lipsite de 
răutate și fiecare dintre bărbaţi a găsit câte o scuză să mă bată uşor cu 
palma peste fund, prefăcându-se a mă consola. Însă în general, a fost 
suportabil şi fără tragere de inimă am început să accept că Jamie 
poate avusese dreptate, deși eu încă voiam să îl strâng de gât. 

Din moment ce îmi era imposibil să stau jos, mi-am făcut de lucru în 
timpul dimineţii cu mici treburi, cum ar fi să cos nasturi sau poalele 
rochiei, operațiune care putea fi făcută lângă fereastră, susținând că 
aveam nevoie de lumină. După prânz, pe care l-am luat tot în picioare, 
ne-am retras cu toții în camerele noastre pentru siestă. Dougal 
hotărâse că ar fi mai bine să așteptăm până la căderea nopţii pentru a 
pleca spre Bargrennan, următoarea oprire în călătoria noastră. Jamie a 
urcat în urma mea, însă i-am trântit ușa în nas. Lasă-l să doarmă din 
nou pe jos. 

Noaptea trecută fusese destul de plin de tact, legându-și la loc 
cureaua și ieșind din cameră fără o vorbă imediat după ce terminase. 
Se întorsese un ceas mai târziu, după ce eu stinsesem lumina și se 
culcase, însă avusese suficient bun-simţ să nu încerce să se bage în pat 
lângă mine. După ce privise în beznă spre partea unde stăteam eu 
nemișcată, oftase adânc, se înfășurase cu tartanul și se culcase pe 
podea lângă ușă. 

Prea furioasă, tristă și afectată fizic pentru a dormi, zăcusem 
aproape toată noaptea trează, alternând între dorința de a mă ridica și 
a-l lovi într-un loc delicat și gândul la vorbele pe care mi le spusese 
mai devreme. 

Dacă era să fiu obiectivă, deși dispoziția mea era departe de o 


judecată obiectivă, puteam să admit că avea dreptate când îmi spusese 
că nu priveam lucrurile cu seriozitatea cuvenită. Însă nu avea dreptate 
când îmi spusese că asta se datora mediului meu mai puțin 
primejdios... oricare ar fi fost acela. De fapt, dacă mă gândeam, 
adevărul era chiar pe dos. 

Aceste timpuri erau încă ireale pentru mine, în multe privinţe; ceva 
dintr-o piesă de teatru sau o serbare cu costume de epocă. Comparate 
cu priveliștea războiului în masă mecanizat pe care îl cunoșteam eu, 
micile bătălii pe care le văzusem -— câțiva oameni înarmați cu săbii și 
muschete — păreau mai degrabă pitorești decât amenințătoare în ochii 
mei. 

Aveam probleme cu dimensiunile lucrurilor. Un om ucis de o 
muschetă e la fel de mort ca și unul ucis de un obuz. Doar că obuzul 
ucidea impersonal, nimicind zeci de oameni, în timp ce cu muscheta 
trăgea un om care îi putea vedea privirea celui pe care îl omora. 
Aceasta era crimă, după părerea mea, nu război. De câți oameni era 
nevoie pentru a declanșa un război? Suficienţi poate, încât să nu 
trebuiască să se privească unii pe alții în faţă? Și cu toate acestea, 
pentru Dougal, Jamie, Rupert și Ned, acesta era în mod evident război 
- sau, cel puţin, o problemă foarte serioasă. Chiar și micul Murtagh cu 
față de viezure avea un motiv să devină mai violent decât îi stătea în 
fire. 

Dar care erau aceste motive? Un rege mai degrabă decât un alt 
rege? Cei din Casa Hanovra și cei din Casa Stuart? Pentru mine, 
acestea nu erau altceva decât niște nume pe o schemă de pe peretele 
laboratorului de istorie. Ce erau ei, în comparație cu un rău 
inimaginabil precum Reich-ul lui Hitler? Era important pentru cei care 
trăiau sub acei regi, mă gândeam, deși asemenea motive mi se păreau 
triviale. Dar, puteam eu considera trivial dreptul cuiva de a trăi aşa 
cum dorea? Era lupta de a alege propriul destin mai puţin importantă 
decât necesitatea de a opri un mare rău? M-am mișcat, iritată, 
pipăindu-mi cu mare grijă fundul rănit. I-am aruncat o privire fioroasă 
lui Jamie, strâns ghem lângă ușă. Respirația îi era egală, însă ușoară; 
probabil că nici el nu putea dormi. Speram că nu. 

La început fusesem înclinată să iau toată această aventură nefericită 
drept o melodramă; asemenea lucruri pur și simplu nu se întâmplau în 
viața reală. Suferisem multe șocuri de când trecusem prin menhir, însă 
cel mai grav până acum fusese cel din această după-amiază. Jack 
Randall, atât de asemănător și atât de oribil de diferit de Frank. 
Atingerea lui pe sânii mei crease o legătură între vechea și noua mea 
viață, aducând cele două realități separate ale mele împreună cu un 
bubuit asemănător tunetului. Şi pe urmă, a mai fost Jamie; chipul său, 
încremenit de teamă la fereastra biroului lui Randall, schimonosit de 
furie pe marginea drumului, crispat de durere la auzul insultelor mele. 


Jamie. Jamie era real, de fapt, mai real decât fusese vreodată ceva 
în existența mea, chiar și Frank și viața mea în 1945. Jamie, iubitul 
tandru și tâlharul perfid. 

Poate că aceasta era o parte din problemă. Jamie îmi năpădea într- 
atât simţurile, încât mediul în care trăia el mi se părea aproape 
irelevant. Însă nu îmi mai puteam permite să îl ignor. Nechibzuința 
mea îl adusese la un pas de moarte în această după-amiază și stomacul 
mi se chircea la gândul că l-aș fi putut pierde. M-am ridicat deodată, 
hotărâtă să mă duc să îl trezesc şi să îi spun să vină în pat cu mine. 
Dar când greutatea mea s-a lăsat cu totul pe rezultatele strădaniei lui, 
m-am răzgândit brusc și m-am aruncat enervată înapoi pe burtă. 

O noapte petrecută oscilând între filosofie și crize de furie mă lăsase 
complet epuizată. Am dormit întreaga după-amiază, am orbecăit 
ameţită până în tavernă pentru o cină frugală când Rupert m-a trezit 
chiar înainte de lăsarea întunericului. 

Dougal, care fără îndoială își băgase unghia în gât la câţi bani 
cheltuise, mi-a adus un alt cal. Un exemplar solid, deși nu foarte 
elegant clădit, cu o privire blândă și un păr scurt și aspru; îndată ce 1- 
am văzut, i-am spus Thistle. 

Nu anticipasem care puteau fi efectele unei lungi călătorii în șa cu 
fundul tăbăcit în bătaie. Am privit şaua lui Thistle cu o strângere de 
inimă, realizând deodată ce mă aştepta. O mantie groasă a căzut peste 
ea și ochiul negru de viezure al lui Murtagh a clipit conspirativ spre 
mine în partea cealaltă a calului. Am decis că măcar voi suferi într-o 
tăcere demnă și încruntată, mi-am încleștat maxilarele și am încălecat. 

Între bărbaţi părea să fie o conspirație tacită și galantă; făceau cu 
rândul în a opri convoiul cât mai des pentru a se ușura, permițându- 
mi să descalec câteva minute, să îmi masez fundul dureros. Din când 
în când, câte unul sugera să ne oprim să bem apă, ceea ce însemna ca 
şi eu să mă opresc, din moment ce Thistle purta sticlele cu apă. 

Vreme de câteva ore ne-am hurducat cu opriri dese, însă durerea se 
amplifica văzând cu ochii, făcându-mă să mă ridic în şa neîncetat. În 
cele din urmă am zis la naiba cu suferința demnă, trebuie să mă dau 
jos de pe cal o vreme. 

— Hoo! i-am spus lui Thistle și am sărit jos. 

M-am prefăcut că îi cercetez piciorul stâng din față, în timp ce 
ceilalți cai s-au oprit în jurul nostru. 

— Mă tem că i-a intrat o piatră în copită, am minţit. I-am scos-o, 
dar ar fi mai bine dacă aș plimba-o puţin; nu vreau să șchioapete. 

— Nu, nu vrem asta, a spus Dougal. Prea bine, mergi niţel, dar 
cineva trebuie să rămână cu tine. E un drum destul de liniștit, dar nu 
poți să rămâi singură. 

Jamie a sărit imediat din șa. 

— Merg eu cu ea, a spus el încet. 


— Bun. Dar să nu întârziați prea mult; trebuie să ajungem în 
Bargrennan până în zori. Semnul Mistreţului Roșu; un prieten al 
lordului. 

Cu un semn al mâinii, i-a adunat pe ceilalți și s-au depărtat iute la 
trap, lăsându-ne într-un nor de praf. 

Câteva ceasuri petrecute în șa nu îmi îmbunătățiseră dispoziţia. 
Lasă-l să meargă cu mine. Blestemată să fiu dacă voi vorbi cu bruta 
violentă și sadică. Nu arăta foarte fioros în lumina semilunii care 
tocmai răsărea, însă mi-am împietrit inima şi am pornit la drum 
șchiopătând, evitând să mă uit spre el. Muşchii mei abuzați au 
protestat la început, neobișnuiți cu exercițiul, însă după vreo jumătate 
de oră am început să mă mișc mult mai ușor. 

— Te vei simți mult mai bine mâine, m-a anunţat Jamie pe un ton 
relaxat. Deşi nu vei putea sta fără să te doară decât poimâine. 

— Şi de unde ştii tu atât de bine, mă rog? m-am rățoit la el. Baţi 
oameni cu cureaua la fund atât de des? 

— Ah, nu, a spus el, netulburat de atitudinea mea. Acum am 
încercat pentru prima oară. Dar am o experiență vastă la capătul 
celălalt al curelei. 

— Tu? am rostit cu gura căscată. 

Gândul că cineva ar putea s-o bată la fund cu cureaua o asemenea 
masă de mușchi și forță era complet inimaginabil. 

— Când eram ceva mai mic, englezoaico, a spus el râzând văzându- 
mi expresia. Am fost bătut la fund de atâtea ori încât le-am pierdut 
numărul, între opt şi treisprezece ani. Atunci am crescut mai înalt 
decât tatăl meu și n-a mai putut să mă mai aplece peste bârna 
gardului. 

— Tatăl tău te-a bătut? 

— Da, tata m-a bătut cel mai mult. Și învățătorul, desigur, și Dougal 
sau unul sau altul dintre unchi din când în când, în funcţie de unde 
eram și ce făceam. 

Îmi captase atenţia, în ciuda hotărârii mele de a-l ignora. 

— Și ce făceai? 

A râs din nou, un râs șoptit, dar molipsitor în tăcerea nemișcată a 
nopții. 

— Păi, nu îmi pot aminti totul. Dar eu zic că în general o meritam. 
Sau cel puţin, nu cred că tata m-ar fi bătut vreodată fără să o merit. 

A păşit fără să scoată o vorbă câteva clipe, căzut pe gânduri. 

— Mmm. Să vedem, o dată a fost pentru că am bătut găinile cu 
pietre și o dată pentru că am călărit vacile și le-am speriat prea tare ca 
să mai dea lapte, și pe urmă pentru că am mâncat toată dulceaţa de pe 
prăjituri și am lăsat numai aluatul. Ah și o dată am scăpat caii din 
grajd, că am lăsat poarta neîncuiată. Și o dată că am dat foc la stuful 


de pe porumbar - asta a fost un accident, nu am făcut-o intenționat; și 
pentru că mi-am pierdut cărțile de școală — asta a fost intenționat. Și... 

S-a oprit ridicând din umeri, în timp ce eu râdeam fără să vreau. 

— Poznele obișnuite. Dar cel mai des pentru că deschideam gura 
când trebuia să o ţin închisă. 

Amintindu-și de o întâmplare a pufnit în râs. 

— O dată, sora mea Jenny a spart un urcior;, eu am supărat-o, că o 
şicanam, și ea s-a enervat și a aruncat cu urciorul în mine. Când a 
intrat tata şi a întrebat cine a făcut-o, ea era prea înfricoșată ca să 
scoată o vorbă. Doar s-a uitat la mine, cu ochii mari și speriați — și are 
ochi albaștri, ca ai mei, doar că sunt mai frumoși, conturați cu gene 
negre. Oricum, a încheiat el, ridicând din umeri, i-am spus tatei că eu 
am făcut-o. 

— A fost foarte nobil din partea ta, am răspuns sarcastic. Sora ta 
trebuie să îţi fi fost recunoscătoare. 

— Ah, păi, ar fi putut să îmi fie. Doar că tata fusese de cealaltă 
parte a ușii mai devreme și văzuse ce se întâmplase cu adevărat. Așa 
că ea a fost bătută că şi-a pierdut cumpătul și a spart urciorul și eu am 
fost bătut de două ori: o dată pentru că am necăjit-o și o dată pentru 
că l-am mințit. 

— Dar nu e drept! am sărit, indignată. 

— Tatăl meu nu era întotdeauna blând, dar era aproape întotdeauna 
drept, a răspuns Jamie netulburat. El a spus că adevărul e adevăr și 
oamenii trebuie să își asume responsabilitatea propriilor fapte. Ceea ce 
era drept. Mi-a aruncat o privire furișă. Dar a spus că a fost frumos din 
partea mea să iau vina asupra mea și, deși era nevoit să mă 
pedepsească, puteam alege dacă să fiu bătut cu cureaua sau să mă culc 
fără să mănânc. 

A râs trist, dând din cap. 

— Tata mă cunoștea foarte bine. Am ales cureaua fără să mă 
gândesc de două ori. 

— Eşti o poftă de mâncare pe două picioare, Jamie. 

— Adevărat, a încuviințat el fără supărare, întotdeauna am fost 
mâncăcios. Şi tu, flămânzilă, a spus el calului. Stai niţel până ne oprim 
să ne odihnim. 

A învârtit căpăstrul, îndepărtând botul animalului de smocurile 
tentante de iarbă de pe marginea drumului. 

— Dar tata era un om drept, a continuat el, şi avea grijă de noi, deși 
eu cu siguranță nu apreciam asta la vremea respectivă. Dacă greşeam 
ceva, nu zăbovea cu pedeapsa, eram muștruluit pe loc sau îndată ce 
afla. Întotdeauna se asigura că ştiu de ce sunt pedepsit şi, dacă voiam 
să pledez în apărarea mea, aveam dreptul. 

„Ah, deci din ăsta-mi ești”, mi-am spus. Șantajist emoţional. Mă 
îndoiam că mă putea fermeca astfel încât să îmi schimb hotărârea de 


a-i scoate măruntaiele cu prima ocazie, dar putea să încerce. 

— Ai câștigat vreo pledoarie? am întrebat. 

— Nu. În general era un caz destul de curat, cu acuzatul condamnat 
după propria mărturisire. Dar uneori mi se mai reducea niţel 
pedeapsa. Și-a scărpinat nasul. O dată i-am spus că eram de părere că 
a-ți bate copilul era cea mai barbară metodă de a-ţi impune punctul de 
vedere. El a zis că am la fel de multă minte precum stâlpul de care mă 
rezemam, ba chiar mai puţină. Mi-a spus că respectul pentru cei mai 
în vârstă era una din pietrele de temelie ale comportamentului 
civilizat şi, până când voi învăţa asta, aș face bine să mă uit la 
degetele de la picioare în timp ce unul din părinții mei barbari îmi 
înroşește fundul. 

De data aceasta am râs împreună cu el. Era liniște pe drum, acel soi 
de tăcere absolută care se înstăpânește când te afli la kilometri 
depărtare de alți oameni. Soiul de liniște pe care era atât de greu să îl 
întâlneşti în timpul meu mult mai aglomerat, când mașinile depășeau 
influența omului, așa încât un singur om putea produce la fel de mult 
zgomot ca o mulțime întreagă. Singurele sunete aici erau freamătul 
plantelor, ţipătul ocazional al câte unei păsări de noapte și bocănitul 
înfundat al copitelor. Pășeam cu mai multă ușurință acum, când 
mușchii mei contractați începeau să se destindă datorită exerciţiului. 
Şi resentimentele mele au început să scadă, ascultând poveștile lui 
Jamie, pline de umor și autoironie. 

— Nu îmi plăcea deloc să fiu bătut, îţi imaginezi, dar, dacă aș fi 
avut de ales, preferam bătăile tatei decât pe cele ale învățătorului. De 
cele mai multe ori ne bătea cu o riglă la palmă, în școală, în loc să ne 
altoiască la fund. Tata zicea că dacă mă lovea peste palme, nu voi mai 
fi în stare să muncesc, în schimb, dacă îmi înroșea fundul, nu voi fi 
tentat să mă așez să mă odihnesc. De obicei aveam câte un învățător 
diferit în fiecare an; nu stăteau mult — majoritatea se făceau fermieri 
sau se mutau în zone mai bogate. Învățătorii sunt plătiţi atât de prost, 
încât tot timpul sunt sfrijiți și rupti de foame. Am avut odată unul 
gras, niciodată n-am crezut că era învățător, arăta ca un pastor 
deghizat. 

Gândul mi-a zburat la rotofeiul părinte Bain și am zâmbit 
încuviințând. 

— Pe unul mi-l amintesc în mod special, pentru că ne scotea mereu 
în faţa clasei cu palma întinsă și pe urmă ne ţinea o predică 
interminabilă despre greșelile noastre, apoi ne bătea și ne mai predica 
şi între lovituri. Stăteam acolo cu palma întinsă, usturând, și mă 
rugam să termine odată cu pălăvrăgeala și să treacă la treabă înainte 
să îmi pierd curajul şi să încep să plâng. 

— Îmi imaginez că tocmai asta voia să faci, am spus, simțind o 
oarecare milă, fără să vreau. 


— Ah, da, a răspuns el firesc. Dar mi-a luat ceva timp să înțeleg. 
Dar îndată ce am făcut-o, ca de obicei, nu mi-am putut ţine gura. 

A oftat. 

— Ce s-a întâmplat? am întrebat, furia mea fiind dată cu totul 
uitării. 

— Păi, într-o zi m-a scos în fața clasei — mă scotea adesea pentru că 
nu puteam scrie frumos cu mâna dreaptă și tot scriam cu stânga. M-a 
lovit de trei ori — luându-i aproape cinci minute să o facă, ticălosul — și 
se tot burzuluia la mine că sunt prost, încet la minte și încăpățânat 
înainte să îmi aplice următoarea lovitură. Palma îmi ardea cumplit, 
pentru că era pentru a doua oară în acea zi și eram speriat pentru că 
ştiam că urma să fiu pedepsit și acasă — așa era regula; dacă eram 
pălmuit la școală, eram bătut și acasă, pentru că tatăl meu considera 
că şcoala este foarte importantă - oricum, mi-am ieșit din fire. 

Mâna stângă i s-a strâns involuntar în jurul hăţului, de parcă ar fi 
vrut să-și protejeze palma sensibilă. 

S-a oprit și a privit spre mine. 

— Eu îmi ies rar din fire, englezoaico, și în general îmi pare rău 
după aceea. 

„lar asta, mi-am spus, este probabil cea mai apropiată formă de 
scuză pe care aveam să o primesc.” 

— Atunci ţi-a părut rău? 

— Păi, am ridicat pumnii și l-am străpuns cu privirea — era un tip 
înalt, deşirat, avea undeva la douăzeci de ani, cred, deși mie mi se 
părea mai bătrân - și i-am spus: „Nu mi-e teamă de dumneata și nu 
mă poţi face să plâng, oricât de tare m-ai lovi!” 

A tras adânc aer în piept și l-a expirat încet. 

— Cred că a fost o greşeală tactică din partea mea să îi răspund în 
timp ce ţinea încă în mână cureaua. 

— Nu-mi spune. A încercat să îți demonstreze că te poate face să 
plângi? 

— Ah, da, a încercat. 

Jamie a încuviinţat, în glas simţindu-i-se o satisfacție tristă la 
cuvântul „încercat”. 

— Deci nu a reușit? 

Părul zburlit s-a scuturat dintr-o parte în alta. 

— Nu. Cel puţin nu a reușit să mă facă să plâng. Dar a reușit să mă 
facă să regret că deschisesem gura. 

S-a oprit o clipă, întorcându-și fața spre mine. Norul de deasupra se 
risipise pentru o clipă și lumina îi mângâia colțul bărbiei și al 
obrazului, făcându-l să pară poleit, ca unul din arhanghelii lui 
Donatello. 

— Când Dougal ţi-a descris în câteva vorbe temperamentul meu, 
înainte de nuntă, a menționat cumva că uneori sunt niţel încăpățânat? 


Ochii oblici au sclipit, aducând mai degrabă cu Lucifer decât cu 
Mihail. 

— Asta ca să folosim un termen blând, am râs eu. Dacă îmi aduc 
bine aminte, el a spus că toți din neamul Fraser sunt încăpățânați ca 
pietrele, iar tu ești cel mai rău dintre toți. De fapt, am continuat eu cu 
un ton sec, am simţit pe pielea mea ceva din încăpățânarea asta. 

A zâmbit și a tras calul în jurul unei bălți adânci din drum, 
ducându-l pe al meu de căpăstru în spatele lui. 

— Hmmm, păi, nu zic că Dougal nu are dreptate, a continuat el 
după ce a scos caii la drum uscat. Chiar dacă sunt încăpățânat, măcar 
sunt sincer. Tatăl meu era la fel de încăpățânat și din când în când ne 
încontram de nu ne mai înțelegeam până nu ceda unul din noi și de 
obicei se termina cu mine cu fundul în sus peste bârna gardului. 

Pe neașteptate, a ridicat o mână pentru a apuca dârlogii calului 
meu, când animalul s-a dat înapoi și a pufnit. 

— Gata! Şşş! Stai, mo dhu! 

Calul său, mai puţin speriat, doar s-a tras și a scuturat din cap 
neliniștit. 

— Ce s-a întâmplat? 

Nu vedeam nimic, în ciuda peticelor de lumină a lunii care 
marmorau drumul și câmpul. Înaintea noastră se ridica un crâng de 
pini, însă caii nu păreau dornici să se apropie de el. 

— Nu ştiu. Stai aici și nu face niciun zgomot. Încalecă și ține-l și pe 
al meu. Dacă strig la tine, lasă hăţurile și fugi cât mai repede. 

Vocea lui Jamie era șoptită și calmă pentru a ne linişti, atât pe 
mine, cât și pe cai. Cu un îndemn spre calul său și o palmă pe grumaz 
pentru a-l face să se apropie de mine, a dispărut în tufișuri, cu 
jungherul în mână. 

Mi-am ascuţit privirea și auzul pentru a-mi da seama ce anume 
tulbura caii încă; pufneau și pocneau din copite, cu urechile și cozile 
tremurând de agitaţie. Norii se risipiseră acum și zburaseră cu vântul 
nopții, lăsând doar urme împrăștiate pe chipul strălucitor al semilunii. 
În ciuda luminii destul de puternice, nu puteam zări nimic pe drum 
sau în tufișurile întunecate. 

Părea o oră cam târzie și un drum destul de prost pentru tâlhari, 
oricât de puţini ar fi fost ei pe drumurile Highlands; erau prea puțini 
călători pentru a merita o ambuscadă. 

Crângul era întunecat, dar nu nemișcat. Pinii mugeau blând unii 
spre alţii, milioane de ace tremurând în vânt. Copaci foarte bătrâni, 
pinii, şi cu înfățișare ireală în întunericul nopții. Gimnosperme, 
purtători de conuri, risipitori de seminţe înaripate, mai bătrâni și mai 
vajnici decât stejarii sau plopii tremurători, cei cu frunzele moi și 
tulpini firave. Un sălaș potrivit pentru fantomele și spiritele malefice 
ale lui Rupert. 


„Numai tu, mi-am spus enervată, puteai să te convingi să îţi fie 
teamă de o pădure.” Totuși, unde era Jamie? 

Palma care mi-a strâns coapsa m-a făcut să chițăi ca un liliac 
speriat; o consecință naturală atunci când încerci să țipi cu inima în 
gât. Cu o furie iraţională împotriva spaimei mele lipsite de motiv, l-am 
lovit, împingându-l cu piciorul în piept. 

— Nu te furișa așa pe lângă mine! 

— Şşş! a spus el. Vino cu mine. 

Trăgându-mă fără prea multe menajamente din șa, m-a așezat pe 
picioare și a apucat în grabă caii de dârlogi - animalele nechezau 
ușor, neliniștite — în vreme ce mă conducea prin iarba înaltă. 

— Ce este? am murmurat, împiedicându-mă orbeşte de rădăcini și 
pietre. 

— Şşş. Nu vorbi. Uită-te în pământ și urmărește-mi picioarele. 
Pășește unde pășesc eu și oprește-te când te ating. 

Încet şi mai mult sau mai puţin tăcut, ne-am strecurat până la 
marginea pâlcului de pini. Sub copaci era întuneric, doar firimituri de 
lumină trecând printre crengi până la covorul de ace de dedesubt. Nici 
măcar Jamie nu putea păși fără zgomot aici, însă foșnetul acelor 
uscate se pierdea în murmurul celor verzi de deasupra. Covorul de 
pini se crăpa acolo unde o masă de granit răsărea din pământ. 

Acolo, Jamie m-a așezat în faţa lui, ghidându-mi mâinile și 
picioarele pentru a mă cățăra pe panta crestată a bolovanului uriaş. În 
vârf, era suficient loc pentru amândoi să stăm unul lângă celălalt, pe 
burtă. Jamie și-a apropiat buzele de urechea mea, abia respirând. 

— La zece metri în față, spre dreapta. În luminiș. Îi vezi? 

Odată ce i-am zărit, i-am și auzit. Lupi, o haită mică, de opt sau 
zece, din câte puteam vedea. Nu urlau, nu aceştia. Prada zăcea în 
umbră, un bulgăre întunecat cu un picior în sus, uscat ca un băț și 
vibrând sub impactul dinților care trăgeau de carcasă. Se mai auzeau 
din când în când un urlet slab și un chelălăit când un pui era dat la o 
parte de pe halca unui adult și clefăielile mulțumite ale fălcilor și 
crănțănitul, pocnetul unui os rupt. 

Pe măsură ce privirea mi s-a obișnuit cu scena în lumina marmorată 
a lunii, am putut distinge câteva siluete zburlite, întinse sub copaci, 
sătule și nemișcate. Smocuri de blană argintie sclipeau ici şi colo, în 
timp ce lupii care încă se ospătau din carcasă împingeau și smulgeau 
bucăţile fragede pe care cei dinaintea lor le pierduseră din vedere. 

Un cap mare, cu niște ochi galbeni, s-a ivit deodată într-un con de 
lumină, cu urechile ciulite. Lupul a scos un sunet moale, de alarmă, 
ceva între un schelălăit și mârâit şi sub copacii de dedesubt totul a 
încremenit într-o clipă. 

Ochii de șofran păreau să mă privească fix. În postura animalului nu 
se putea citi nici teama, nici curiozitatea, ci doar o recunoaștere 


prudentă. Palma lui Jamie pe spatele meu m-a avertizat să rămân 
nemișcată, deși nu simțeam niciun impuls să o iau la fugă. Aș fi putut 
rămâne cu ochii ţintă la privirea lupului ore întregi, cred, însă ea — 
eram sigură că e o femelă, deși nu știam cum știam asta — și-a fluturat 
urechile o dată, parcă ajungând la concluzia că nu eram o primejdie și 
a plecat capul din nou spre cina ei. 

I-am urmărit câteva minute, nemişcaţi în lumina palidă. În cele din 
urmă, Jamie m-a atins ușor pe braţ, avertizându-mă că sosise timpul 
să plecăm. Și-a păstrat mâna pe braţul meu pentru a mă ajuta în timp 
ce ne strecuram înapoi printre copaci spre drum. Era pentru prima 
dată când îi îngăduiam să mă atingă de când mă salvase din Fortul 
William. Încă vrăjiţi de imaginea lupilor, nu am vorbit foarte multe, 
însă am început din nou să ne simțim confortabil unul cu celălalt. 

În timp ce mergeam, gândindu-mă la ce îmi povestise, nu m-am 
putut împiedica să nu-i admir măiestria. Fără cuvinte sau scuze, îmi 
transmisese mesajul pe care dorea să îl înțeleg. Eu ţi-am făcut 
dreptate, îmi spusese, așa cum am fost învăţat. Și ţi-am arătat și 
clemență, cât am putut. Deși nu te pot scăpa de durere și umilință, îţi 
dăruiesc propriile mele dureri și umilințe, astfel încât să îţi fie mai 
uşor să le înduri pe ale tale. 

— Te supăra foarte tare? am întrebat deodată. Să fii bătut, vreau să 
spun. Îţi trecea repede? 

Mi-a strâns blând mâna înainte să îi dea drumul. 

— De cele mai multe ori îmi trecea înainte să se termine. Cu 
excepția ultimei dăți; atunci mi-a luat o vreme să uit. 

— De ce? 

— Păi, ah, în primul rând aveam șaisprezece ani, flăcău în toată 
firea... credeam eu. Și în al doilea rând, a durut ca naiba. 

— Nu trebuie să îmi povestești, dacă nu vrei, am spus, simțindu-i 
şovăiala. E o poveste dureroasă? 

— Nu la fel de dureroasă ca bătaia în sine, a spus el, râzând. Nu, nu 
mă deranjează să îți povestesc. Doar că e o poveste lungă. 

— Şi noi mai avem cale lungă până la Bargrennan. 

— Aşa e. Păi, bine. Îţi amintești că ţi-am spus că mi-am petrecut un 
an la castelul Leoch când aveam șaisprezece ani? A fost o înţelegere 
între Colum și tatăl meu - pentru a mă familiariza cu clanul mamei 
mele. Am stat acasă la Dougal doi ani și pe urmă am locuit la castel un 
an, ca să învăţ bunele maniere, latina și din astea. 

— Ah. Chiar mă întrebam cum ai ajuns la castel atunci. 

— Da, așa am ajuns. Eram mare pentru vârsta mea, sau cel puţin, 
eram înalt; un spadasin priceput, încă de pe atunci. Și un călăreț mai 
bun decât cei mai mulți dintre băieţii de vârsta mea. 

— Și modest, am adăugat. 

— Nu chiar. Eram numai cu nasul pe sus și cu o limbă mai ascuţită 


decât acum. 

— Mi-e imposibil să cred una ca asta, am glumit, amuzată. 

— Ba să crezi, englezoaico. Mi-am dat seama că puteam face 
oamenii să râdă cu glumele mele și le făceam toată ziua, fără să îmi 
pese prea mult ce îmi ieșea din gură și la adresa cui. Uneori eram crud 
cu unii dintre ceilalți băieți, fără să vreau, doar că nu îmi puteam ține 
gura dacă îmi cocea mintea câte o glumă. A ridicat privirea spre cer, 
să măsoare timpul. Cerul era și mai întunecat, acum când luna 
apusese. Am recunoscut cei trei cosași din constelația Orionului 
plutind deasupra liniei orizontului și am fost neașteptat de mângâiată 
de prezenţa lor familiară. 

— După cum era de așteptat, într-o zi am mers prea departe. Eram 
împreună cu câțiva din ceilalți băieți, mergând de-a lungul unui 
coridor când am zărit-o pe doamna FitzGibbons la celălalt capăt. 
Ducea în mâini un coş mare, aproape la fel de mare ca ea, și se clătina 
când mergea. Ştii cum arată acum; nici atunci nu era cu mult mai 
slabă. 

Şi-a frecat nasul, jenat. 

— Eh, am făcut o suită de remarci lipsite de bun-simţ la adresa 
înfățișării ei. Foarte hazlii, dar foarte mârlănești. Tovarășii mei s-au 
amuzat teribil. Însă nu mi-am dat seama că ea mă auzea. 

Îmi aminteam de voinica doamnă de la castelul Leoch. Deși 
niciodată nu o văzusem altfel decât binedispusă, nu mi se părea a fi 
genul de persoană pe care, dacă o superi, să te lase nepedepsit. 

— Ce a făcut? 

— Nimic... atunci. Nu știam că auzise până când s-a ridicat în 
picioare în timpul Judecăţii de a doua zi și i-a spus totul lui Colum. 

— Vai ţie. 

Ştiam cât de mult respect avea Colum pentru doamna Fitz și știam 
că nu ar privi cu îngăduinţă nicio ireverenţă la adresa ei. 

— Ce s-a întâmplat? 

— Același lucru care i s-a întâmplat și lui Laoghaire... sau aproape, 
a râs el înfundat. Dar eu am fost foarte îndrăzneţ, m-am ridicat și am 
spus că aleg să îmi primesc pedeapsa cu pumnii. Încercam să fiu foarte 
calm și matur privind întreaga situaţie, deşi inima îmi bătea în piept 
precum ciocanul fierarului și am simţit că mi se face niţel rău când am 
privit pumnii lui Angus; arătau ca niște bolovani: mari și tari. Oamenii 
adunați în sală au râs niţel; nu eram atât de înalt cât sunt acum și 
cântăream pe jumătate. Angus cel Mic putea să îmi rupă gâtul dintr-o 
lovitură. 

— Oricum, Colum și Dougal s-au încruntat amândoi la mine, deşi eu 
am crezut că erau de fapt încântați că avusesem curajul să cer 
schimbarea pedepsei. Dar pe urmă Colum a zis nu, dacă am de gând 
să mă comport ca un copil, atunci voi fi pedepsit ca atare. A 


încuviințat din cap și, înainte să apuc să fac vreo mișcare, Angus m-a 
îndoit pe genunchiul lui, mi-a ridicat poala kiltului și mi-a înroșit 
fundul cu cureaua, în faţa întregii adunări. 

— Ah, Jamie. 

— Mmmhm. Ai observat că Angus e foarte conştiincios când vine 
vorba de funcția lui. Mi-a dat cincisprezece lovituri şi până în ziua de 
azi îți pot spune cu exactitate unde a căzut fiecare. 

A ridicat din umeri, amintindu-și. 

— Am avut semne o săptămână. 

A întins mâna și a rupt un smoc de ace dintr-un pin de lângă drum, 
desfășurându-le ca un evantai între degetul mare și celelalte. Mirosul 
de rășină a devenit dintr-odată mai ascuţit. 

— Dar nu mi s-a permis să mă retrag în liniște să îmi ling rănile. 
Când a terminat Angus cu mine, Dougal m-a luat de ceafă și a 
mărșăluit cu mine până în capătul îndepărtat al sălii. Pe urmă, am fost 
pus să vin înapoi în genunchi pe lespezile de piatră. A trebuit să 
îngenunchez în fața jilțului lui Colum și să îi cer iertare doamnei 
FitzGibbons, apoi să îmi cer iertare în fața tuturor celor prezenți 
pentru neobrăzarea mea și, la final, să îi mulțumesc lui Angus că m-a 
bătut cu cureaua. La asta era cât pe ce să mă înec, dar a fost foarte 
cuminte, mi-a întins o mână și m-a ajutat să mă ridic. Apoi am fost 
trântit pe un scăunel lângă Colum și obligat să stau așa până când s-a 
sfârșit Judecata. 

Şi-a aplecat protector umerii în față. 

— Acela a fost cel mai negru ceas al vieţii mele. Obrajii îmi ardeau 
de rușine, fundul îmi ardea de usturime, genunchii îmi erau jupuiți și 
nu mă puteam uita nicăieri decât la propriile mele picioare, dar cel 
mai rău era că făceam pe mine. Am crezut că o să mor; mai degrabă 
mi-ar fi plesnit vezica decât să fac pipi în faţa tuturor, după ce mă 
făcusem de rușine, dar am fost aproape. Am transpirat ca un porc. 

Mi-am suprimat un hohot de râs. 

— Nu puteai să îi spui lui Colum ce se întâmplă? am întrebat. 

— Colum știa foarte bine ce se întâmplă; și toată lumea de acolo știa 
ce se întâmplă, după cum mă zvârcoleam pe scaun. Oamenii puneau 
rămășaguri dacă o să reușesc să mă abțin sau o să fac pe mine. 

A ridicat din umeri. 

— Colum m-ar fi lăsat, dacă i-aș fi cerut voie. Dar, m-am 
încăpățânat. 

A zâmbit larg, niţel rușinat, arătându-și dinții albi pe chipul 
întunecat. 

— Am zis că mai bine mor decât să-i cer voie și era cât pe ce. Când 
în cele din urmă Colum mi-a spus că pot pleca, am ieșit ca vântul din 
sală, dar abia am apucat să ajung la cea mai apropiată ușă. M-am 
aruncat în spatele zidului și am izbucnit în șuvoaie; am crezut că n-o 


să mă mai opresc niciodată. Așa, a spus el răsfirându-și palmele 
dezaprobator, lăsând acele de pin să cadă, acum știi cel mai rușinos 
lucru care mi s-a întâmplat. 

Nu m-am putut abţine; am râs până când am fost nevoită să mă așez 
pe marginea drumului. Jamie a așteptat răbdător un minut, apoi s-a 
lăsat în genunchi. 

— De ce râzi? a întrebat. Nu a fost deloc distractiv. 

Dar pe buzele lui înflorise un zâmbet. 

Am dat din cap, încă râzând. 

— Nu, nu e. E o poveste îngrozitoare. Doar că... mi te și imaginez 
stând acolo, încăpățânat ca un catâr, cu fălcile încleștate și aburul 
ieşindu-ți pe urechi. 

Jamie a pufnit, dar a râs uşor. 

— Da. Nu e foarte uşor să ai şaisprezece ani, nu-i așa? 

— Vasăzică tu ai ajutat-o pe Laoghaire fiindcă îți părea rău pentru 
ea, am spus când mi-am mai revenit. Știai cum e să fii de vârsta ei. 

Jamie a părut surprins. 

— Da, am spus asta. E mult mai ușor să primești un pumn în față 
când ai douăzeci şi trei de ani decât să fii bătut cu cureaua la fund în 
public când ai șaisprezece. Mândria rănită doare mai tare decât orice 
altceva şi la vârsta aceea e foarte ușor de rănit. 

— Mă gândeam că n-am mai văzut pe nimeni rânjind în așteptarea 
pumnului în gură. 

— Păi, pe urmă mi-ar fi fost mai greu să rânjesc. 

— Mmh, am încuviințat. M-am gândit... 

Am tăcut, rușinată. 

— La ce te-ai gândit? Ah, despre mine și Laoghaire vrei să spui? a 
întrebat el, ghicindu-mi gândul. Tu și Alec și toată lumea, inclusiv 
Laoghaire. Aș fi făcut același lucru și dacă era urâtă. 

M-a împuns cu degetul în coastă. 

— Deși nu mă aștept să mă crezi. 

— Păi, v-am văzut împreună în acea zi în alcov, m-am apărat, e clar 
că cineva te-a învăţat să săruți. 

Jamie a scormonit praful de pe drum cu picioarele, rușinat. Și-a 
înclinat capul, timid. 

— Englezoaico, nu sunt mai bun decât alți bărbaţi. Încerc, dar nu 
reuşesc întotdeauna. Ştii versetul acela din Sfântul Pavel, unde spune 
el că e mai bine să te însori decât să arzi? Ei bine, pe mine mă ardea 
destul de rău acolo. 

Am râs din nou, simțindu-mă uşoară ca la șaisprezece ani. 

— Deci te-ai însurat cu mine ca să nu păcătuiești? l-am tachinat. 

— Da. De asta e bună căsătoria; ca să facă un sacrament din 
lucrurile pe care altfel trebuie să le mărturisești la spovedanie. 

Am izbucnit din nou în râs. 


— Oh, Jamie, te iubesc! 

De data aceasta, era rândul lui să râdă. S-a aplecat și s-a culcat pe 
marginea drumului, înecându-se de râs. Încet, s-a întins pe spate și a 
zăcut în iarba înaltă, hohotind și sufocându-se. 

— Ce Dumnezeu e cu tine? am întrebat uitându-mă nedumerită spre 
el. 

În cele din urmă, s-a ridicat, ștergându-și ochii înlăcrimați. A 
scuturat din cap, trăgând aer în piept. 

— Murtagh avea dreptate în privința femeilor, englezoaico. Mi-am 
riscat viața pentru tine, am furat, am escaladat ziduri, am dat foc la 
clădiri, am omorât chiar și un om. Și tu ce faci? Mă jignești, îmi insulți 
bărbăţia, îmi dai una la ouă și mă zgârii mai-mai să-mi scoţi ochii. Pe 
urmă eu te snopesc în bătaie și îți povestesc cele mai umilitoare 
lucruri care mi s-au întâmplat vreodată și tu îmi spui că mă iubeşti. 

Și-a lăsat capul între genunchi și a continuat să râdă. În cele din 
urmă, s-a ridicat și mi-a întins un braţ, ștergându-se la ochi cu celălalt. 

— Nu ești foarte rațională, englezoaico, dar mie îmi placi așa cum 
ești. Hai să mergem. 

Se făcea târziu... sau devreme, depinde cum priveai și trebuia să 
încălecăm, dacă voiam să ajungem la Bargrennan până în zori. Îmi 
revenisem destul de bine până acum pentru a suporta să stau în șa, 
deși efectele se făceau încă simţite. O parte din drum am călărit într-o 
tăcere relaxată. Lăsată cu propriile mele gânduri, mi-am pus 
întrebarea, pentru prima dată fără panică, ce se va întâmpla dacă și 
când voi reuși să găsesc drumul până la cercul de pietre? Căsătorită cu 
el din constrângere și dependentă de el din necesitate, începusem fără 
îndoială să ţin foarte mult la Jamie. 

Însă mai interesante erau, poate, sentimentele lui pentru mine. Mai 
întâi fusesem legați prin împrejurări, apoi prin prietenie și în cele din 
urmă printr-o pasiune carnală tulburător de profundă, însă el nu 
făcuse niciodată nici cea mai mică aluzie la sentimentele pe care le 
avea pentru mine. 

Cu toate astea... 

Îşi riscase viața pentru mine. Măcar atât putea face de dragul 
jurământului de căsătorie; mă va proteja, îmi spusese, până la ultima 
picătură de sânge și eram convinsă că ăsta era adevărul. 

Eram mai impresionată de evenimentele din ultimele douăzeci și 
patru de ore acum, după ce îmi dezvăluise pe neașteptate emoțiile sale 
şi viaţa sa personală, cu bune și cu rele. Dacă el ținea la mine atât de 
mult pe cât credeam eu că ţine, cum s-ar simţi el dacă eu aș dispărea 
fără veste? Urmele disconfortului fizic s-au mai estompat în vreme ce 
mă luptam cu aceste gânduri incomode. 

Mai aveam cam cinci kilometri până la Bargrennan când Jamie a 


rupt deodată tăcerea. 

— Nu ţi-am povestit cum a murit tatăl meu, a spus el abrupt. 

— Dougal mi-a zis că a suferit un atac... o apoplexie, am răspuns 
surprinsă. 

Am bănuit că Jamie, lăsat la rândul său cu propriile sale gânduri, le 
văzuse rătăcind spre tatăl său, urmare a conversaţiei de mai devreme, 
deși nu îmi puteam imagina ce îl condusese spre acest episod anume. 

— Așa este. Dar... el... 

S-a oprit, căutându-şi cuvintele, apoi a ridicat din umeri, renunțând 
la precauţii. A tras adânc aer în piept și l-a expirat. 

— Ar trebui să știi despre asta. Are legătură cu... multe lucruri. 

Drumul era acum destul de larg încât să putem călări unul lângă 
altul, dacă eram atenţi la pietrele ascuţite; scuza față de Dougal în 
legătură cu calul meu nu fusese aleasă la întâmplare. 

— S-a întâmplat la fort, a spus Jamie, strecurându-se cu grijă pe o 
porțiune de drum accidentată, acolo unde am fost ieri. Acolo unde 
Randall și oamenii lui m-au dus când m-au luat de la Lallybroch. Unde 
m-au biciuit. La două zile după prima biciuire, Randall m-a chemat în 
biroul lui — doi soldaţi au venit după mine, m-au luat din celulă și m- 
au dus sus în biroul lui —, același în care te-am găsit pe tine; așa am 
ştiut unde să mă duc. Chiar afară, ne-am întâlnit cu tatăl meu în curte. 
Aflase unde mă aduseseră și venise să vadă dacă mă poate scoate în 
vreun fel sau cel puţin să vadă cu ochii lui dacă sunt bine. 

Jamie a lovit uşor calul în coaste, grăbindu-l cu un ușor plescăit al 
limbii. 

Încă nu era nicio urmă de lumină a zilei, iar cea a nopţii se 
schimbase. Zorii erau la o depărtare nu mai mare de un ceas. 

— Până când nu l-am văzut nu realizasem cât de singur mă 
simțisem acolo — sau cât de speriat. Soldaţii nu ne-au lăsat singuri, dar 
măcar mi-au permis să îl salut. 

A înghiţit greu și a continuat. 

— l-am spus că îmi pare rău - de Jenny, adică, și de întreaga 
tevatură. Mi-a spus să tac și m-a strâns cu putere la pieptul lui. M-a 
întrebat dacă sunt grav rănit — știa despre biciuire — și i-am răspuns că 
o să-mi revin. Soldaţii ne-au zis că trebuie să mergem și el mi-a strâns 
mâinile și mi-a spus să nu uit să mă rog. M-a asigurat că va fi lângă 
mine indiferent ce se va întâmpla și că trebuie să îmi ţin fruntea sus și 
să încerc să nu îmi fac griji. M-a sărutat pe obraz și soldații m-au luat. 
Atunci l-am văzut pentru ultima dată. 

Glasul îi era puternic, deși tremura puţin. Eu simţeam un nod în gât 
și l-aș fi atins dacă aș fi putut, dar drumul s-a îngustat printr-o vâlcea 
strâmtă și am fost nevoită să rămân în urma lui pentru o clipă. Până 
când am ajuns din nou lângă el, își recăpătase stăpânirea de sine. 

— Așadar, a continuat el, trăgând adânc aer în piept. Am urcat să îl 


văd pe căpitanul Randall. A trimis soldaţii afară, astfel încât am rămas 
singuri şi mi-a oferit un scaun. A spus că tatăl meu se oferise să îmi 
plătească el cauțiunea, ca să mă elibereze, dar că fapta pentru care 
eram acuzat era prea gravă și nu puteam fi eliberat fără acordul scris 
al ducelui de Argyll, pe ale cărui proprietăți eram. M-am gândit că 
tatăl meu într-acolo se îndrepta, să vorbească cu ducele de Argyll. 
Între timp, a continuat Randall, mai era chestiunea celei de-a doua 
biciuri la care fusesem condamnat. 

S-a oprit un minut, parcă neștiind cum să continue. 

— Randall... mi s-a părut că se purta ciudat. Foarte cordial, dar era 
ceva ce nu înțelegeam. Continua să mă privească, parcă așteptând să 
fac ceva, deși eu nu făceam nimic. S-a scuzat pe departe, spunând că îi 
pare rău că relațiile noastre erau atât de dificile în acest moment, că 
își dorea ca împrejurările să fi fost diferite și aşa mai departe. 

Jamie a dat din cap. 

— Nu înţelegeam despre ce vorbește; cu două zile în urmă, mă 
bătuse încercând din răsputeri să mă termine. Când într-un final a 
ajuns la ceea ce voia, a spus pe șleau. 

— Păi şi ce voia? am întrebat. 

Jamie s-a uitat la mine, apoi în altă parte. Întunericul îi ascundea 
trăsăturile, însă mi s-a părut că părea rușinat. 

— Pe mine mă voia, a răspuns el fără ocolișuri. 

Am tresărit atât de violent încât calul și-a întors capul și a nechezat 
supărat. Jamie a ridicat din nou din umeri. 

— A fost destul de deschis. Dacă aș... i-aş da trupul meu, ar renunța 
la cea de a doua biciuire. Dacă nu mă învoiam... atunci îmi voi dori să 
nu mă fi născut, a spus. 

Simţeam că îmi vine rău. 

— Deja începusem să cam regret că mă născusem, a spus el cu o 
sclipire de umor. Îmi simțeam stomacul de parcă înghițisem sticlă 
pisată și, dacă nu aș fi stat pe scaun, mi s-ar fi tăiat genunchii. 

— Dar ce... 

Vocea îmi era răgușită, așa că mi-am dres glasul și am început din 
nou. 

— Și ce ai făcut? 

A oftat. 

— Păi, nu o să te mint, englezoaico. Am stat în cumpănă. Primele 
lovituri erau încă atât de dureroase pe spatele meu încât abia 
suportam o cămașă pe mine și simțeam că mă ia ameţeala de fiecare 
dată când mă ridicam. Gândul că voi trece iar prin toate — să fiu legat 
şi lipsit de ajutor, așteptând următoarea lovitură..., glasul i s-a pierdut 
și s-a cutremurat fără să vrea. Nu aveam cu adevărat idee, a bolborosit 
el, dar mă gândeam că cel puţin sodomizarea e ceva mai puțin 
dureroasă. Oamenii mureau uneori sub loviturile de bici, englezoaico, 


şi, din expresia de pe chipul lui, am înțeles că era hotărât ca eu să fiu 
unul dintre ei, dacă alegeam bătaia, a oftat el din nou. Dar... simțeam 
încă pe obraz sărutul tatălui meu și m-am gândit la ce îmi spusese și... 
în fine, nu am avut puterea să o fac. Nu am stat să mă gândesc ce ar 
însemna moartea mea pentru tatăl meu. 

A pufnit ușor, ca și cum ar fi găsit un gând amuzant. 

— Apoi, iarăși, m-am gândit că omul deja o siluise pe sora mea -— la 
naiba dacă avea să mă siluiască și pe mine. 

Totul mi se părea îngrozitor. Îl vedeam pe Jack Randall într-o 
lumină nouă și revoltătoare. Jamie și-a frecat ceafa, apoi a lăsat mâna 
să cadă pe oblâncul șeii. 

— Așadar, mi-am adunat puţinul curaj care îmi mai rămăsese și am 
zis nu. Și am strigat cu voce tare și i-am mai strigat și cuvintele 
spurcate care îmi veneau la gură, cât de tare m-au ţinut plămânii. Mi- 
era teamă că mă voi răzgândi, dacă mă mai gândeam mult, a spus el 
făcând o grimasă. Voiam să mă asigur că nu va mai fi cale de întors. 
Deși, a adăugat el gânditor, nu cred că există o metodă cu adevărat 
diplomată prin care să refuzi o asemenea ofertă. 

— Nu, am încuviințat sec. Și nu cred că ar fi fost mulțumit, 
indiferent ce i-ai fi spus. 

— Nu a fost. Mi-a tras un pumn în gură, ca să mă amuţească. Am 
căzut — eram încă slăbit — și s-a repezit asupra mea, străpungându-mă 
cu privirea. Nu eram atât de nebun încât să încerc să mă ridic, așa 
încât am rămas întins acolo până când a chemat soldaţii să mă ducă 
înapoi în celulă. Nu și-a schimbat deloc expresia feței, a continuat el 
dând din cap; când am ieşit din cameră, mi-a spus doar „Ne vedem 
vineri” de parcă am fi avut o întâlnire de afaceri sau ceva asemănător. 

Soldaţii nu îl conduseseră pe Jamie în aceeași celulă pe care o 
împărţise cu alți trei prizonieri. În schimb, fusese închis într-o celulă 
mică, singur, să aștepte răfuiala de vineri fără altceva care să îi 
distragă atenţia în afară de vizita zilnică a medicului garnizoanei, care 
venea să îi panseze spatele. 

— Nu era el cine știe ce doctor, a spus Jamie, dar mă trata cu 
destulă blândeţe. A doua zi când a venit, împreună cu untura de gâscă 
şi cărbunele, mi-a adus o Biblie care-i aparținuse unui prizonier care 
murise. A zis că el înțelegea că eu sunt papist și, fie că voi găsi sau nu 
alinare în cuvântul Domnului, cel puţin îmi puteam compara 
necazurile cu ale lui Iov. 

A început să râdă. 

— Ciudat, însă am găsit o oarecare alinare. Și Domnul nostru a 
suportat să fie biciuit; şi mi-am dat seama că măcar eu nu urma să fiu 
târât și crucificat pe urmă. Pe de altă parte, a spus el judicios, nici 
Domnul nostru nu a fost obligat să asculte propuneri nerușinate din 
partea lui Ponţiu Pilat. 


Jamie păstrase mica Biblie. A cotrobăit prin desaga de la şaua lui și 
mi-a întins-o să arunc o privire. Era un volum jerpelit, îmbrăcat în 
piele, lung de cincisprezece centimetri, tipărit pe o hârtie atât de 
subțire, încât se vedea scrisul pe ambele fețe ale paginii. Pe forzaţ era 
scris ALEXANDER WILLIAM RODERICK MACGREGOR, 1733. Cerneala 
se decolorase și se estompase, iar copertele erau atât de scorojite de 
parcă ajunseseră în apă nu doar o singură dată. Am întors Biblia în 
mâini curioasă. Deși era mică, trebuie să îi fi cerut un oarecare efort 
să o poarte peste tot cu el, în toate călătoriile și aventurile ultimilor 
patru ani. 

— Nu te-am văzut niciodată citind-o, am spus, dându-i-o înapoi. 

— Nu, că nu de asta o păstrez, a spus el. 

A băgat-o înăuntru, mângâind marginea copertei roase cu degetul 
mare. A bătut cu palma desaga, cu gândul în altă parte. 

— E o datorie pe care o am față de Alex MacGregor; și am de gând 
să o onorez într-o bună zi. Oricum, a continuat el întorcându-se la 
povestirea lui, a venit în sfârșit ziua de vineri și nu știu dacă eram 
bucuros sau trist să o trăiesc. Așteptarea și teama erau mai rele decât 
crezusem că vor fi. Însă când a venit ziua... A făcut acel gest al lui, 
ridicând doar pe jumătate umerii, întinzându-și cămașa pe spate. 

— Ai văzut semnele. Ştii cum a fost. 

— Doar pentru că mi-a povestit Dougal. A spus că era acolo. 

Jamie a încuviințat din cap. 

— Da, era acolo. Și tatăl meu era, deși atunci nu am știut. În ziua 
aceea nu îmi stătea gândul la nimic altceva decât la propriile mele 
probleme. 

— Ah, am rostit încet, și tatăl tău... 

— Mmm. Atunci s-a întâmplat. Unii bărbaţi mi-au spus după aceea 
că ei au crezut pe la jumătate că sunt mort și cred că și tata a crezut 
asta. 

A tăcut o vreme, șovăind, iar când a vorbit, glasul îi era răgușit. 

— Când am căzut, mi-a povestit Dougal, tata a scos un sunet scurt și 
şi-a dus mâna la cap. Apoi a căzut ca secerat. Și nu s-a mai ridicat. 

Păsările se mișcau în tufișuri, ciripind și cântând dintre frunzele 
încă întunecate ale copacilor. Capul lui Jamie era plecat, chipul încă 
invizibil. 

— Nu am ştiut că a murit, a zis el blând. Nu mi-au spus decât abia o 
lună mai târziu... Când m-au considerat suficient de întremat încât să 
suport. Deci nu eu l-am îngropat, așa cum s-ar fi cuvenit să facă fiul 
său. Și nu i-am văzut niciodată mormântul... pentru că îmi este teamă 
să mă duc acasă. 

— Jamie, am şoptit. Oh, Jamie, dragul meu. 

După o tăcere care mi s-a părut nesfârşită, am continuat. 

— Dar nu trebuie - nu poți — să te simţi responsabil. Jamie, nu ai fi 


putut face nimic sau altceva. 

— Nu? a întrebat el. Nu, poate că nu; deşi mă întreb dacă ar fi murit 
şi dacă aș fi ales cealaltă soluţie. Dar a ști asta nu mă ajută să mă simt 
altfel — şi mă simt de parcă l-aș fi băgat în mormânt cu propriile mele 
mâini. 

— Jamie... am spus din nou, dar m-am oprit, căci știam că e în 
zadar. 

O vreme nu a scos o vorbă, apoi s-a îndreptat de spate și a ridicat 
din nou din umeri. 

— Nu am mai povestit nimănui despre asta, a spus deodată. Dar m- 
am gândit că acum ar trebui să știi... despre Randall, adică. Ai dreptul 
să ştii ce este între mine și el. 

Ce este între mine și el. Viața unui om bun, onoarea unei fete şi pofta 
desfrânată care și-a găsit calea de a se slobozi în sânge și teroare. Şi, 
am bănuit, cu un nod în stomac, că acum mai era un motiv care să 
atârne în balanţă. Eu. Pentru prima dată, am început să îmi dau seama 
ce simțise Jamie, ghemuit la fereastra camerei lui Randall, cu un pistol 
descărcat în mână. Și am început să îl iert pentru tot ce îmi făcuse. 
Parcă citindu-mi gândurile, el mi-a spus, fără a privi spre mine: 

— ştii... adică, poţi înțelege, poate, de ce am considerat că e nevoie 
să te bat? 

Am așteptat un moment înainte de a răspunde. Înţelegeam, prea 
bine, însă asta nu fusese totul. 

— Înţeleg, i-am spus. Și în privința asta, te iert. Ce nu pot ierta, am 
spus și glasul mi s-a ridicat ușor împotriva voinţei mele, este că ţi-a 
făcut plăcere. 

S-a aplecat în șa, apucând oblâncul și a râs până n-a mai putut. A 
savurat această eliberare de tensiune înainte să își întoarcă privirea 
spre mine. Cerul era acum mult mai luminos și îi puteam vedea 
chipul, brăzdat de oboseală, tensiune și veselie. Zgârieturile de pe 
obraz erau negre în lumina slabă. 

— Mi-a făcut plăcere! Englezoaico, a spus el trăgându-și sufletul, 
nici nu ai idee câtă plăcere mi-a făcut. Erai atât de... Dumnezeule, erai 
atât de frumoasă. Eu eram atât de nervos și tu m-ai înfruntat cu atâta 
patimă. Uram să te rănesc, dar în același timp, voiam să o fac... Iisuse, 
a spus, oprindu-se pentru a-și șterge nasul. Da. Mi-a făcut plăcere. 
Deşi, dacă tot a venit vorba, trebuie să recunoști că am fost cuminte. 

Începusem iarăși să mă enervez. Îmi simțeam obrajii aprinzându-se 
în aerul rece al zorilor. 

— Cuminţenie a fost aceea? Eu am trăit cu impresia că îţi exersai 
braţul stâng. Aproape m-ai ologit, ticălos scoţian arogant! 

— Englezoaico, dacă voiam să te ologesc, ţi-ai fi dat seama, a 
răspuns el sever. Am fost cuminte după aceea. Când am dormit pe 
podea, dacă îți amintești. 


Am mijit ochii spre el, pufnind. 

— Ah, deci aceea a fost cuminţenie! 

— Păi, nu mi s-a părut frumos să te tăvălesc în starea în care te 
aflai, oricât de mult mi-aş fi dorit. Și mă durea de cât te doream, a 
adăugat el, râzând din nou. A fost o mare înfrânare a instinctelor mele 
naturale. 

— Să mă tăvălești? am spus, distrasă de expresia lui. 

— Păi, nu puteam să spun „să fac dragoste cu tine” în împrejurările 
alea, nu? 

— Oricum i-ai spune, am răspuns eu serioasă, a fost un lucru bun că 
nu ai făcut-o, pentru că acum s-ar putea să îţi fi lipsit câteva părți 
valoroase din anatomie. 

— Gândul ăsta mi-a trecut și mie prin minte. 

— Și dacă crezi că meriți să fii aplaudat pentru că nu m-ai violat 
după ce m-ai bătut... m-am înecat de furie. 

Am călărit în tăcere cam opt sute de metri. În cele din urmă a scos 
un oftat adânc. 

— Văd că nu ar fi trebuit să încep această conversaţie. Ce încercam 
să fac era să te înduplec ca să te pot întreba dacă mi-ai îngădui să 
împărțim patul din nou, îndată ce ajungem la Bargrennan. 

A făcut o pauză, timid. 

— E cam frig pe podea. 

Am călărit cinci minute bune înainte de a-i răspunde. Când m-am 
decis ce voiam să spun, am strunit calul, întorcându-mă de-a 
curmezișul drumului, pentru a-l forța şi pe Jamie să se oprească. Se 
zărea Bargrennanul, acoperișurile caselor fiind abia vizibile în lumina 
răsăritului. 

Mi-am mânat calul lângă celălalt, ajungând la nu mai mult de 
treizeci de centimetri de Jamie. L-am privit în ochi un minut înainte 
să vorbesc. 

— Îmi vei face onoarea să împărți patul cu mine, o, stăpâne al meu? 
am întrebat politicos. 

Evident, suspectând ceva, a stat pe gânduri o clipă, apoi a înclinat 
capul, la fel de ceremonios. 

— Da. Îţi mulțumesc. 

Tocmai când ridica hăţurile să o ia din loc, l-am oprit. 

— Încă un lucru, stăpâne, am spus la fel de politicos. 

— Da? 

Mi-am învârtit mâna din buzunarul ascuns al fustei și lumina 
răsăritului a scăpărat în lama pumnalului pe care l-am lipit de pieptul 
său. 

— Dacă, am spus printre dinţi, mai ridici o dată mâna la mine, 
James Fraser, o să-ți scot inima și o să ţi-o frig pentru micul dejun! 

S-a lăsat o lungă tăcere, tulburată doar de freamătul și scârțâitul 


cailor și ale hățurilor, apoi și-a întins brațul, cu palma în sus. 

— Dă-mi pumnalul. 

Când am șovăit, mi-a spus, nerăbdător. 

— Nu-ţi fac nimic. Dă-mi-l! 

A ţinut pumnalul de tăiș, în sus, astfel încât lumina soarelui care 
răsărea să cadă în adularul de pe mâner, făcându-l să strălucească. 
Ţinând pumnalul ca un crucifix, a rostit ceva în galică. Am recunoscut 
cuvintele din jurământul pe care îl auzisem la Judecata lui Colum, dar 
a vorbit apoi în engleză, ca să îl înțeleg: 

— Jur pe crucea Domnului meu Iisus și pe oţelul sfânt pe care îl ţin 
în mână că îţi voi fi loial și te voi sluji cu credință. Dacă vreodată voi 
mai ridica mâna la tine, din mânie sau nesupunere, îți cer să îmi 
străpungi inima cu acest pumnal sfânt. 

A sărutat pumnalul la joncțiunea dintre tăiș și plăsele și mi l-a dat 
înapoi. 

— Eu nu fac amenințări deșarte, englezoaico, a spus el ridicând o 
sprânceană, și nu rostesc jurăminte frivole. Acum, putem merge la 
culcare? 


23. ÎNTOARCEREA LA LEOCH 


Dougal ne aștepta la semnul Mistrețului Roşu, pășind nerăbdător 
înainte și înapoi în fața hanului. 

— Aţi reușit, ha? a întrebat el, privind mulțumit cum am descălecat 
fără ajutor, clătinându-mă foarte puţin. Ai fost vitează, domniță — 
cincisprezece kilometri fără un scâncet. Du-te la culcare, dară; o meriți 
pe deplin. Jamie și cu mine băgăm caii în grajd. 

Şi m-a concediat cu o palmă ușoară pe fund. I-am urmat sfatul fără 
întârziere și am adormit în timp ce capul îmi cobora spre pernă. 

Nici nu am simţit când Jamie s-a strecurat lângă mine, dar m-am 
trezit subit pe la sfârșitul amiezii, convinsă că uitasem ceva foarte 
important. 

— Horrocks! am exclamat deodată, sărind ca fulgerul în pat. 

— Ce? 

Jamie, speriat din somnul adânc, s-a aruncat într-o parte din pat, 
ajungând ghemuit pe podea, cu pumnul pe jungherul pe care îl lăsase 
pe grămada lui de haine împăturite. 

— Ce? a întrebat, aruncând priviri sălbatice în jurul camerei. Ce s-a 
întâmplat? 

Mi-am înăbuşit un chicot de râs, văzându-l ghemuit și gol pe podea, 
cu părul zburlit ca niște pene jumulite. 

— Arăţi ca un porc spinos supărat, am spus. 


Mi-a aruncat o privire aprigă și s-a ridicat pe picioare, așezând 
jungherul pe scaunul scund pe care își pusese hainele. 

— Nu puteai să aștepți până mă trezeam ca să îmi spui asta? a 
întrebat el. Credeai că produci o impresie mai puternică dacă mă 
trezești dintr-un somn profund strigând „iarmaroc” în urechea mea? 

— Nu „iarmaroc”, i-am explicat. Horrocks. Mi-am amintit deodată 
că uitasem să te întreb de el. L-aţi găsit? 

S-a aşezat pe marginea patului, prinzându-și capul în mâini. Și-a 
frecat obrajii zdravăn, parcă pentru a restabili circulația sângelui. 

— Ah, da, a spus mormăind printre degetele apăsate pe gură. Da, l- 
am găsit. 

Îmi puteam da seama din tonul vocii că veștile dezertorului nu 
fuseseră tocmai pe placul lui. 

— Nu ţi-a spus chiar nimic până la urmă? am întrebat, 
compătimitor. 

Asta fusese întotdeauna o posibilitate, deși Jamie plecase pregătit să 
îi ofere nu doar banii lui, ci și o sumă din partea lui Dougal și Colum, 
și chiar și inelul tatălui său dacă va fi fost nevoie. 

Jamie s-a culcat pe pat lângă mine, cu privirile în tavan. 

— Nu, a spus el. Nu, mi-a spus ce voiam să aflu. Și la un preţ 
rezonabil. 

M-am întors într-un cot pentru a-l privi în față. 

— Păi, și atunci? Cine l-a împușcat pe sergentul-major? 

Şi-a întors privirea spre mine şi a zâmbit, ușor trist. 

— Randall, a spus și a închis ochii. 

— Randall? am întrebat, neînțelegând. Dar de ce? 

— Nu ştiu, a răspuns el, rămânând cu ochii închiși. Aș putea ghici, 
dar nu prea contează. S-a dus naibii orice șansă de a dovedi că sunt 
nevinovat. 

Eram nevoită să admit că era adevărat. M-am cufundat din nou în 
pat alături de el și am rămas cu privirile spre grinzile din stejar brun 
ale tavanului scund. 

— Şi atunci ce poți face? am întrebat. Te duci în Franța? Sau poate 
- mi-a trecut prin minte un gând strălucit —, poate în America? Ai 
putea să te descurci foarte bine în Lumea Nouă. 

— Peste ocean? a spus el scuturându-se ușor. Nu. N-aș putea face 
asta. 

— Și atunci ce o să faci? am întrebat, întorcându-mi capul pentru a- 
l privi. 

A deschis un ochi suficient cât să îmi arunce o privire supărată. 

— Mă gândeam pentru început că aş putea dormi încă vreun ceas, a 
spus el, dar se pare că nu se mai poate. 

Resemnat, s-a tras în sus pe pat, rezemându-se de perete. Fusesem 
prea obosită să scot lenjeria înainte de a mă culca și am zărit acum un 


punct negru dubios pe plapumă lângă genunchiul lui. Ascultându-l, 
cercetam cu o privire circumspectă punctul. 

— Ai dreptate, a încuviințat el, am putea merge în Franța. 

L-am privit nedumerită, uitând pentru moment că, orice decizie lua 
el, eu eram acum inclusă în respectiva hotărâre. 

— Însă nu prea am ce face acolo, a spus el, scărpinându-și gânditor 
coapsa. Doar armata, dar aia nu e viață. Sau am putea merge la Roma, 
să ne alăturăm curții regelui James. Asta poate fi rezolvat; am câțiva 
unchi și verișori din partea neamului Fraser cu un picior în tabăra 
aceea care m-ar putea ajuta. Nu prea am eu mare dragoste pentru 
politică, iar pentru prinți nici atât, însă e o posibilitate. Dar aș încerca 
mai întâi să mă reabilitez în Scoţia. Și dacă aș face asta, în cel mai rău 
caz aș putea sfârşi ca un mic arendaș pe pământurile clanului Fraser; 
în cel mai bun caz, m-aș putea întoarce la Lallybroch. 

Chipul i s-a întunecat și am înţeles că se gândea la sora lui. 

— Dacă ar fi după mine, a spus el în șoaptă, eu nu aș pleca, însă 
acum nu mai sunt singur. 

A privit spre mine și a zâmbit, mângâindu-mi părul cu blândețe. 

— Uneori uit că acum ești cu mine, englezoaico. 

Mă simţeam stânjenită. Mă simțeam, de fapt, ca un trădător. Jamie 
stătea alături de mine, punând la cale planuri care urmau să îi 
afecteze întreaga viață, luând în considerare siguranța și confortul 
meu, în timp ce eu făceam tot posibilul să îl părăsesc, târându-l între 
timp în tot soiul de primejdii extraordinare. Nu intenționasem să îi fac 
niciun rău, însă faptele erau fapte. Chiar și acum, mă gândeam că ar 
trebui să încerc să îl conving să nu plecăm în Franţa, căci aceasta m-ar 
îndepărta și mai mult de destinația mea: cercul de pietre. 

— Dar există vreo posibilitate de a rămâne în Scoţia? am întrebat, 
ferindu-mi privirea. 

Am avut impresia că punctul negru se mișcase, însă nu eram sigură. 
Mi-am fixat ochii pe el, privind concentrată. 

Mâna lui Jamie a coborât pe sub părul meu și a început să mă 
mângâie absent pe gât. 

— Da, a spus el gânditor. Ar putea fi. De aceea m-a așteptat Dougal; 
avea oarece vești. 

— Adevărat? Ce fel de veşti? 

Mi-am întors capul pentru a-l privi din nou; mișcarea mi-a adus 
urechea lângă degetele lui și a început să îmi mângâie ușor pielea din 
jurul ei. Îmi venea să îmi arcuiesc spatele și să torc ca o pisică. Mi-am 
reprimat impulsul, totuși, ca să aflu ce intenționa să facă. 

— Un mesager al lui Colum, a spus el. Nu credea că o să ne găsească 
aici, dar a trecut pe lângă Dougal pe drum din întâmplare. Dougal 
trebuie să se întoarcă imediat la Leoch, să-l lase pe Ned Gowan să se 
descurce cu restul arendelor. Dougal crede că ar trebui să ne 


întoarcem cu el. 

— Înapoi la Leoch? 

Nu era în Franța, dar nici nu era cu mult mai bine. 

— De ce? 

— La castel se așteaptă în scurt timp sosirea unui musafir, un nobil 
englez care a mai avut afaceri cu Colum înainte. E o persoană 
influentă și ar putea fi convins să facă ceva pentru mine. Nu am fost 
acuzat sau condamnat pentru crimă. El ar putea să îmi anuleze 
condamnarea și să aranjeze să fiu amnistiat. E cumva anapoda să fiu 
iertat pentru o faptă pe care nu am comis-o, a rânjit el strâmb, dar e 
mai bine decât să fiu spânzurat. 

— Da, e adevărat. 

Punctul se mișca. Mi-am mijit ochii, încercând să mă concentrez pe 
el. 

— Ce nobil englez? 

— Ducele de Sandringham 

Am ţâșnit în sus, scoțând un țipăt. 

— Ce s-a întâmplat, englezoaico? a întrebat Jamie, alarmat. 

Am întins un deget tremurător spre punctul negru care acum o luase 
la deal pe piciorul lui Jamie, într-un ritm lent, dar determinat. 

— Ce e asta?! 

Jamie s-a uitat la el și l-a aruncat cu o pocnitură de unghie. 

— Ah, asta? E o ploșniță de pat, englezoaico. N-ai de ce să... 

A fost întrerupt de ridicarea mea bruscă. La cuvântul „ploșniță” am 
țâşnit de sub cearșafuri și m-am oprit în picioare lipită de perete, cât 
mai departe de cuibul de gângănii care era acum patul nostru. Jamie 
m-a măsurat cu o privire apreciativă. 

— Porc spinos agitat spuneai? a întrebat. 

Şi-a lăsat capul într-o parte, cercetându-mă curios. 

— Mmm, a spus, trecându-și o mână peste cap, încercând să își 
netezească părul. Agitat, cel puţin. Iar tu ești un titirez neastâmpărat 
când te trezești, asta e sigur. 

S-a rostogolit spre mine, întinzând un braţ. 

— Hai încoace, buburuza mea mică. Nu plecăm până la apusul 
soarelui. Dacă tot nu dormim... 

În cele din urmă, am mai dormit puţin, încolăciți tandru pe podea, 
pe un pat tare, făcut din pelerina mea de călătorie și kiltul lui Jamie. 

A fost o idee bună că am dormit cât am avut ocazia. Nerăbdător să 
ajungă la castelul Leoch înaintea ducelui de Sandringham, Dougal 
gonea nebunește, într-un ritm infernal. Fără căruţe, călătoream mult 
mai repede, în ciuda drumurilor proaste. Însă Dougal ne presa, oprind 
doar cât să ne tragem sufletul. 

Când am intrat din nou pe porțile castelului, eram aproape la fel de 
murdari ca atunci când ajunsesem aici pentru prima dată și cu 


siguranţă la fel de obosiţi. Am alunecat de pe calul meu în curte și a 
trebuit să mă prind de scărița șeii pentru a nu mă prăbuși. Jamie m-a 
prins de cot, apoi, dându-și seama că nu mă puteam ţine pe picioare, 
m-a luat în brațe. M-a dus prin arcadă, lăsând caii în grija valeților și a 
grăjdarilor. 

— ȚŢi-e foame, englezoaico? a întrebat, oprindu-se în coridor. 

Bucătăriile erau într-o parte, iar scările spre dormitoare, în cealaltă. 
Am mormăit ceva, încercând să îmi ţin ochii deschişi. Îmi era foame, 
dar știam că voi sfârși cu nasul în supă dacă încercam să mănânc 
înainte de a mă odihni. 

Într-o parte s-a auzit un zgomot de pași şi, adormită, am ridicat 
pleoapele pentru a da cu ochii de silueta masivă a doamnei 
FitzGibbons, care, umplea coridorul. 

— Vai de mine, dar ce s-a întâmplat cu biata fată? l-a întrebat pe 
Jamie. A suferit vreun accident? 

— Nu, doar că s-a măritat cu mine, care și ăsta tot un accident se 
poate considera. 

S-a întors într-o parte, împingând prin ceea ce s-a dovedit un șir tot 
mai aglomerat de slujnice, valeţi, bucătari, grădinari, soldați și alți 
locuitori ai castelului, cu toţii curioşi să vadă ce se întâmplă, atrași 
acolo de întrebările alarmate ale doamnei FitzGibbons. 

Hotărându-se, Jamie şi-a forțat drumul spre dreapta, înspre scări, 
strigând răspunsuri împrăștiate spre ploaia de întrebări care curgeau 
din toate părțile. Clipind orbește la pieptul lui Jamie, abia puteam să 
înclin capul spre cei care ne înconjurau urându-ne bun venit, deși cele 
mai multe dintre chipuri păreau deopotrivă prietenoase și curioase. 

Când ne-am apropiat de colțul coridorului, am zărit un chip care 
părea mult mai prietenos decât al celorlalți. Era Laoghaire, cu obrajii 
îmbujorați și radiind când a auzit vocea lui Jamie. Ochii i s-au rotunjit 
și buzele ca bobocul de trandafir i s-au desfăcut necuviincios când a 
văzut ce ducea în braţe. Nu a fost însă timp de întrebări înainte ca 
aglomeraţia și agitația din jurul nostru să înceteze abrupt. Jamie s-a 
oprit şi el. Ridicând capul, l-am văzut pe Colum, al cărui chip uluit era 
acum la același nivel cu al meu. 

— Ce..., a început el. 

— S-au căsătorit! a spus doamna FitzGibbons, radiind de încântare. 
Ce frumos! Le poți da binecuvântarea dumitale, domnule, cât le 
pregătesc eu o cameră. 

S-a întors și s-a avântat pe scări, lăsând un gol considerabil în 
mulțime prin care am văzut chipul acum alb ca varul al lui Laoghaire. 

Colum şi Jamie vorbeau amândoi în același timp, întrebările și 
răspunsurile ciocnindu-se în aer. Începeam să mă trezesc, deşi aş 
exagera dacă aș spune că îmi revenisem în simţiri. 

— Păi, spunea Colum, părând să nu fie întrutotul de acord, dacă ești 


însurat, eşti însurat. Va trebui să stau de vorbă cu Dougal și cu Ned 
Gowan 

— Vor fi chestiuni legale pe care să le punem la punct. Sunt lucruri 
care ți se cuvin în momentul în care te căsătorești, prin termenii 
stipulați în contractul de zestre al mamei tale. 

L-am simţit îndreptându-se ușor de spate. 

— Dacă tot ai amintit, a spus el relaxat, cred că e adevărat. Și unul 
din lucrurile care mi se cuvin este o parte din arendele trimestriale de 
pe pământurile clanului MacKenzie. Dougal a adus ce a colectat până 
acum; poate ai putea să îi spui să pună deoparte ce mi se cuvine când 
face socotelile? Acum să mă ierți, unchiule, dar soția mea e obosită. 

Și, aruncându-mă într-o poziție mai comodă, s-a întors și a pornit pe 
scări în sus. 

Am traversat camera clătinându-mă, încă nesigură pe picioare și m- 
am prăbușit recunoscătoare pe patul cu baldachin uriaş din camera de 
proaspăt căsătoriți care se pare că ni se cuvenea. Era moale, tentant și 
- mulțumită mereu vigilenței doamnei Fitz - curat. M-am întrebat 
dacă merita efortul de a mă ridica și a mă spăla pe faţă înainte de a 
ceda în faţa dorinței aprinse de a dormi. 

Tocmai eram pe punctul de mă hotărî că nu mă voi trezi decât la 
sunetul trâmbiței Arhanghelului Gabriel, când l-am văzut pe Jamie, 
care nu doar că își spălase obrajii și mâinile, dar își pieptănase și părul 
pe deasupra, îndreptându-se spre ușă. 

— Nu vii la culcare? am strigat. 

Mă gândeam că trebuie să fie cel puţin la fel de obosit ca mine, 
chiar dacă probabil nu la fel de crispat de la statul în șa. 

— Vin imediat, englezoaico. Am o mică problemă de rezolvat mai 
întâi. 

A ieşit, lăsându-mă cu ochii la ușa din stejar și cu o senzaţie foarte 
neplăcută în coșul pieptului. Îmi aminteam privirea de anticipație 
fericită de pe chipul lui Laoghaire când apăruse de după colț, auzind 
vocea lui Jamie și privirea de uimire mânioasă care a înlocuit-o când 
m-a văzut cuibărită în braţele lui. Îmi aminteam încordarea fugară a 
braţelor lui când a văzut-o și îmi doream cu ardoare să fi putut în acea 
clipă să văd chipul lui Jamie. M-am gândit că probabil se dusese 
acum, fără să se odihnească, dar spălat și pieptănat, să o găsească pe 
fată şi să îi spună că se căsătorise. Dacă i-aș fi putut vedea chipul, cel 
puțin mi-aş fi făcut o idee despre ce avea să îi spună. 

Absorbită de evenimentele ultimei luni, uitasem cu totul de fată — și 
ce ar putea însemna ea pentru Jamie sau el pentru ea. În mod cert, mă 
gândisem la ea când chestiunea căsătoriei noastre grăbite se pusese 
pentru prima dată și pe urmă Jamie nu dăduse niciun semn că ea ar fi 
constituit un impediment pentru el. Dar, desigur, dacă tatăl ei nu îi 


permitea să se căsătorească cu un proscris — și dacă Jamie avea nevoie 
de o soţie pentru a pune mâna pe partea lui din arendele clanului 
MacKenzie, în acest caz, o soție e la fel de bună ca oricare alta și el 
fără îndoială avea să accepte orice îi cădea în mână. Credeam că îl 
cunosc destul de bine pe Jamie acum pentru a ști că avea un profund 
simț practic, așa cum e și firesc la un bărbat care și-a petrecut ultimii 
ani din viaţă ascunzându-se. Nu va fi înduplecat, m-am gândit eu, în 
hotărârile sale, de sentimente sau de drăgălășenia unor obraji ca 
petalele de trandafir și sau a unor bucle precum aurul lichid. Dar asta 
nu însemna că sentimentul sau atracția nu exista. 

La urma urmelor era acea scenă pe care o surprinsesem în alcov, 
când Jamie o ţinea pe fată pe genunchi și o săruta cu patimă (Am ținut 
femei în braţe înainte, mi-am amintit vocea lui, care mi-au făcut inima 
să-mi bată și răsuflarea să mi se gâtuie...). Am băgat de seamă că 
pumnii îmi erau încleștați, strângând pătura cu verde și galben. I-am 
dat drumul și mi-am șters palmele de fustă, dându-mi seama în timp 
ce făceam asta cât de murdare erau, unsuroase cu mizeria de două zile 
de ținut frâiele, în care nu avusesem răgazul să le spăl. M-am ridicat și 
m-am îndreptat spre ligheanul cu apă, uitând de oboseală. Mi-am dat 
seama, cu o oarecare mirare, că îmi displăcea profund când îmi 
aminteam cum o săruta Jamie pe Laoghaire. Îmi aminteam și ce 
spusese el despre acea întâmplare: E mai bine să te căsătorești decât să 
arzi. Și pe mine mă ardea rău atunci. Am simţit şi eu cum ard, sângele 
năvălindu-mi în obraji când mi-am amintit efectul pe care îl aveau 
sărutările lui Jamie pe buzele mele. Ardeam, într-adevăr. 

Mi-am dat cu apă pe față, stropindu-mă din belșug, încercând să 
alung sentimentul. Nu puteam avea nicio pretenţie la afecțiunea lui 
Jamie, mi-am amintit sever. Mă căsătorisem cu el din necesitate. Şi el 
se căsătorise cu mine din propriile lui motive, unul din ele fiind 
dorinţa recunoscută fățiș de a scăpa de virginitate. 

Un alt motiv părea să fie că avea nevoie de o soţie pentru a obține 
un venit și nu putea convinge o fată din clasa lui socială să se 
căsătorească cu el. Un motiv mai puţin flatant decât primul, dacă nu 
mai nobil. 

Acum trezită de-a binelea, am început să mă schimb cu gesturi 
leneşe din hainele mele de călătorie murdare în cămașa de noapte pe 
care o lăsaseră acolo ajutoarele doamnei Fitz, împreună cu un lighean 
și un urcior cu apă. Cum reușise să pregătească o cameră 
matrimonială în răgazul scurt dintre anunţul abrupt spre Colum și 
momentul în care urcasem noi scările era una din enigmele secolului. 
Doamna Fitz, mi-am spus, s-ar fi descurcat de minune ca administrator 
la Waldorf-Astoria sau la Ritz în Londra. 

Aceste gânduri mi-au trezit un dor după lumea din care veneam 
cum nu mai simțisem de multe zile Ce caut eu aici? m-am întrebat 


pentru a mia oară. Aici, în acest loc straniu, la distanțe imposibile de 
orice loc familiar, de casă, de soț și de prieteni, la cheremul sorții și 
singură între nişte oameni aproape sălbatici? Începusem să mă simt în 
siguranță şi chiar din când în când fericită în decursul ultimelor 
săptămâni alături de Jamie. Dar acum mi-am dat seama că fericirea nu 
era decât o iluzie, chiar dacă siguranţa nu era. 

Nu aveam nicio îndoială că Jamie va continua să se achite de ceea 
ce el considera a fi responsabilitatea lui și să continue să mă protejeze 
de orice rău care m-ar amenința. Dar aici, întoarsă din izolarea ireală 
a zilelor petrecute între dealuri sălbatice și drumuri prăfuite, hanuri 
mizerabile şi căpițe parfumate de fân, cu siguranță Jamie simţea 
chemarea vechilor lui obiceiuri, așa cum și eu o simțeam pe a mea. Ne 
apropiasem foarte mult în ultima lună de când ne căsătorisem, însă eu 
văzusem acea apropiere fisurându-se sub presiunea ultimelor zile, iar 
acum credeam că se va spulbera complet, înapoi în mijlocul 
realităților practice ale vieţii de la castelul Leoch. 

Mi-am rezemat fruntea de piatra în care era tăiată fereastra, privind 
afară peste curte. Alec MacMahon și cei doi grăjdari ai lui se vedeau 
în colțul îndepărtat, ţesălând caii pe care îi adusesem cu noi. 
Animalele, hrănite şi adăpate după pofta lor pentru prima dată în 
ultimele două zile, respirau mulțumite în vreme ce mâinile dibace le 
periau grumajii lucioși și le curățau murdăria de la fuler și chișiță cu 
mănunchiuri de paie. Un băiat de la grajduri a condus-o deoparte pe 
bondoaca mea Thistle, care îl urma fericită spre o binemeritată odihnă 
în boxa ei. 

Şi cu ea, m-am gândit, se duceau și speranţele mele într-o iminentă 
evadare și întoarcere în lumea mea. Ah, Frank. Am închis ochii, lăsând 
o lacrimă să mi se prelingă pe un obraz. Apoi am deschis ochii mari 
spre curte, am clipit și i-am închis din nou, strâns, încercând cu 
disperare să îmi amintesc trăsăturile lui Frank. Doar pentru o clipă, 
când am închis ochii, nu văzusem trăsăturile iubitului meu soţ, ci pe 
ale strămoșului său, Jack Randall, cu buzele pline ridicate într-un 
zâmbet batjocoritor, înfricoșată de acea imagine, mintea mea a 
proiectat îndată imaginea lui Jamie, cu chipul crispat de teamă și 
furie, așa cum îl văzusem la fereastra biroului privat al lui Randall. 
Oricât am încercat, nu am reușit să îmi readuc în memorie imaginea 
lui Frank, cea pe care o știusem înainte. 

Am simţit deodată un fior rece de panică și mi-am înfășurat braţele 
în jurul coatelor. Şi dacă reușeam să scap și să găsesc drumul înapoi 
spre cercul de pietre? m-am gândit. Apoi ce? Jamie își va găsi, 
speram, curând alinare în braţele lui Laoghaire, poate. Înainte îmi 
făcusem griji în privința reacției lui când va descoperi că dispărusem. 
Dar dincolo de acel moment fugar de părere de rău pe marginea 


pârâului, niciodată nu îmi trecuse până acum prin minte să mă întreb 
cum m-aș simți eu despărțindu-mă de el. Mă jucam absentă cu șnurul 
care ţinea strânsă cămașa de noapte, legându-l și dezlegându-l. Dacă 
voiam să plec, și voiam, nu ne făceam niciunuia un serviciu îngăduind 
legăturii noastre să se întărească. Nu trebuia să îi dau voie să se 
îndrăgostească de mine. 

Dacă avea de gând să facă un asemenea lucru, mi-am spus, 
amintindu-mi încă o dată de Laoghaire și de conversaţia cu Colum. 
Dacă se căsătorise cu mine mânat de un simț practic rece, așa cum 
părea, poate că emoţiile lui erau mai în siguranță decât ale mele. 

Acumulând oboseala, foamea, dezamăgirea și nesiguranța, reușisem 
de data aceasta să mă cufund într-o asemenea stare de disperare 
confuză, încât nu puteam nici să dorm, nici să stau locului. În schimb, 
băteam camera în lung și în lat, nefericită, ridicând lucrurile și 
punându-le jos, fără să judec. 

Curentul stârnit de uşa deschisă a tulburat echilibrul delicat al 
pieptenului pe care îl balansam de coadă, anunțând revenirea lui 
Jamie. Arăta ușor îmbujorat şi ciudat de agitat. 

— Ah, nu dormi, a exclamat el, evident surprins și tulburat să mă 
găsească trează. 

— Nu, am răspuns înțepată, sperai să mă găsești dormind, ca să te 
poți întoarce la ea? 

Sprâncenele i s-au împreunat o clipă, apoi s-au ridicat nedumerite. 

— La ea? La Laoghaire te referi? 

Auzindu-i numele rostit cu accentul scoţian degajat — „L/heer” —, m- 
am simțit deodată cuprinsă de o furie iraţională. 

— Aha! Deci ai fost cu ea! am sărit. 

Jamie părea nedumerit și precaut, și vag iritat. 

— Da. Am întâlnit-o pe scară când am ieșit. Te simți bine, 
englezoaico? Eşti niţel tulburată, văd. 

M-a măsurat cu o privire circumspectă. Am ridicat oglinda şi am 
băgat de seamă că părul îmi stătea ridicat într-o coroană zburlită și în 
jurul ochilor aveam cearcăne vineţii. Am pus-o jos cu o bufnitură. 

— Nu, sunt chiar foarte bine, am răspuns, încercând să par cât mai 
stăpână pe mine. Și Laoghaire ce mai face? am întrebat, mimând 
dezinvoltura. 

— Ah, destul de bine, a răspuns el. 

S-a rezemat de ușă, cu braţele încrucișate la piept, privindu-mă 
curios. 

— Niţel surprinsă să audă că ne-am căsătorit, bănuiesc. 

— „Bine”, am spus, trăgând adânc aer în piept. 

Am ridicat privirea spre el și l-am văzut rânjind cu gura până la 
urechi. 

— Doar nu îţi faci griji în privinţa fetei, acum, englezoaico? a 


întrebat el viclean. Nu are nimic cu tine... sau cu mine, a adăugat el. 

— Ah, nu? Ea nu voia — sau nu putea — să se mărite cu tine. Tu 
trebuia să iei pe cineva, așadar m-ai luat pe mine când s-a ivit ocazia. 
Și nu te judec pentru asta (nu foarte mult, nu) — însă eu... 

A traversat camera din doi pași și mi-a luat mâinile, întrerupându- 
mă. Mi-a ridicat bărbia cu un deget, obligându-mă să îl privesc în 
ochi. 

— Claire, a spus el serios, la timpul potrivit îți voi spune motivul 
pentru care m-am căsătorit cu tine... sau nu ţi-l voi spune. Am cerut 
sinceritate din partea ta și același lucru ţi-am oferit și eu în schimb. Și 
îți vorbesc şi acum sincer. Nu aveam nicio obligație față de fată, 
dincolo de curtoazie, a rostit el ciupindu-mă ușor de obraz. Dar am 
obligaţia să mă port frumos cu ea şi o voi onora. 

Mi-a dat drumul obrazului, strângându-mă încetișor de bărbie. 

— M-ai auzit, englezoaico? 

— Da, te-am auzit. 

M-am tras îndărăt, frecându-mi cu ciudă bărbia. 

— Şi sunt sigur că vei fi foarte curtenitor cu ea. Dar data viitoare să 
tragi perdelele la alcov. Că nu vreau să vă văd. 

Sprâncenele arămii au săltat uimite și chipul i s-a îmbujorat ușor. 

— Vrei să sugerezi că te-aș înșela? a întrebat el nevenindu-i să 
creadă. Suntem la castel de mai puţin de un ceas, sunt plin de 
transpiraţia și de praful de două zile pe cal, sunt atât de obosit încât 
îmi tremură genunchii și tu crezi că m-am dus direct să seduc o copilă 
de şaisprezece ani? 

A dat din cap, uluit. 

— Nu știu sigur dacă se vrea un compliment la adresa virilității 
mele, englezoaico, sau o insultă la adresa moravurilor mele, dar nu 
mă interesează. Murtagh mi-a spus că femeile sunt iraționale, dar nici 
chiar așa! 

Şi-a trecut mâna prin păr, făcând șuviţele scurte să se zburlească 
furioase. 

— Sigur că nu încercam să spun că ai sedus-o, am replicat încercând 
zadarnic să infuzez calm în tonul meu. Dar cred... 

Mi-a trecut prin minte că Frank rezolvase astfel de situaţii mult mai 
diplomatic decât reuşeam eu acum să o fac, dar, în ciuda tactului său, 
tot mă înfuriasem. În mod cert, nu exista o modalitate de a sugera o 
astfel de ipoteză partenerului tău fără a-i stârni enervarea. 

— Voiam să spun doar că... îmi dau seama că te-ai căsătorit cu 
mine din motivele tale — și că aceste motive te privesc doar pe tine, 
am adăugat în grabă, și că eu nu am niciun drept asupra ta. Ai totală 
libertate să te comporți precum dorești. Și dacă... te simţi atras de o 
altă femeie... mă rog... nu voi sta în calea voastră, am sfârșit jalnic. 

Sângele îmi inundase obrajii şi îmi simțeam urechile arzând. 


Ridicându-mi privirea, am băgat de seamă că și urechile lui Jamie 
ardeau, după cum ardea cu totul, de la gât în sus. Chiar și ochii, 
înroșiți din pricina lipsei somnului, păreau să ardă mocnit. 

— Nu ai niciun drept asupra mea! a exclamat el. Și tu ce crezi că 
înseamnă jurământul de nuntă, fato? Doar niște cuvinte spuse în 
biserică? 

A trântit un pumn mare pe măsuţa de toaletă cu o bubuitură care a 
scuturat urciorul de porțelan. 

— Niciun drept, a bâiguit el ca pentru sine. Libertatea să mă 
comport precum doresc. Și tu nu îmi vei sta în cale? 

S-a aplecat să își scoată cizmele, apoi le-a ridicat și le-a aruncat, una 
după cealaltă, cu toată forța în perete. Am strâns pleoapele când 
fiecare din ele s-a lovit cu putere de pietrele zidului și au căzut apoi 
pe podea. Și-a smuls eșarfa și a azvârlit-o peste umăr. Apoi s-a repezit 
spre mine, cu o privire ucigătoare. 

— Vasăzică nu ai niciun drept asupra mea, englezoaico? Din partea 
ta, sunt liber să îmi găsesc plăcerea unde poftesc, nu-i așa? Ia spune, 
aşa e? a răcnit la mine. 

— Ă-ă, păi, da, am spus, făcând, fără să vreau, un pas în spate. Asta 
am vrut să spun. 

M-a apucat de braţe și mi-am dat seama că sângele îi luase foc și în 
mâini. Palmele bătătorite îi erau atât de fierbinţi pe pielea mea, încât 
m-am tras îndărăt involuntar. 

— Păi, dacă tu nu ai niciun drept asupra mea, englezoaico, atunci 
am eu unul asupra ta! Vino aici. 

Mi-a prins obrajii în mâini, apăsându-și buzele peste ale mele. 
Sărutul lui era aspru și dominator și m-am zbătut, încercând să mă 
trag de lângă el. 

S-a aplecat şi m-a ridicat, trecându-și un braţ pe sub genunchii mei, 
ignorându-mi încercările de a mă desprinde din îmbrăţișare. Până 
acum nu îmi dădusem seama cât de puternic era cu adevărat. 

— Lasă-mă! Ce crezi că faci? 

— Ah, am crezut că e destul de clar ce cred că fac, englezoaico, a 
mârâit el printre dinţi. 

Şi-a aplecat capul, ochii albaștri străpungându-mă ca un fier înroșit. 

— Deși, dacă vrei să îți spun, am de gând să te duc în pat. Acum. Și 
am de gând să te ţin acolo până ai să înţelegi ce drept am eu asupra 
ta. 

M-a sărutat din nou, brutal în mod deliberat, înghițindu-mi 
protestele. 

— Nu vreau să mă culc cu tine! am spus, când am reușit să îmi 
eliberez buzele. 

— Nici nu vreau să ne culcăm, englezoaico, a răspuns el sever. 
Deocamdată. 


A ajuns lângă pat și m-a așezat cu grijă pe plapuma învelită în 
pânză pe care erau desenați trandafiri. 

— La naiba, ştii foarte bine ce vreau să spun! 

M-am rostogolit, cu gândul să scap printr-o parte, dar am fost oprită 
de un braț puternic pe umăr care m-a rostogolit pe spate, față în față 
cu el. 

— Nu vreau nici să fac dragoste cu tine! 

Ochii albaștri scăpărau atât de aproape de mine și am simţit că nu 
mai am aer. 

— Nu te-am întrebat ce vrei, englezoaico, a răspuns cu o voce 
primejdios de coborâtă. Eşti soția mea, după cum ţi-am spus de atâtea 
ori. Chiar dacă nu ai vrut să te măriți cu mine, totuși ai făcut-o. Și 
dacă întâmplător nu ai băgat de seamă în momentul acela, partea ta 
de jurăminte includea cuvântul „supunere”. Eşti nevasta mea, femeie 
şi, dacă te doresc, atunci o să te am, la naiba! 

Glasul i se ridicase pe măsură ce vorbea, până când ajunsese 
aproape să urle. 

M-am săltat în genunchi, cu pumnii strânși pe lângă trup, și am 
tipat și eu la el. Toată tristeţea care fiersese mocnit în mine în ultima 
oră a dat pe afară și i-am spus tot ce aveam pe suflet, fără să mă mai 
gândesc. 

— Blestemată să fiu dacă mă culc cu tine, porc dominator! Crezi că 
îmi poți porunci să mă culc cu tine? Să te foloseşti de mine când ai 
chef? Ei bine, nu poți, derbedeu futangiu! Dacă faci asta, nu ești cu 
nimic mai bun decât dragul tău căpitan Randall! 

M-a privit înmărmurit o clipă, apoi a sărit într-o parte. 

— Pleacă, atunci, a spus, smucindu-și capul înspre ușă. Dacă asta 
crezi tu despre mine, pleacă. Eu nu te împiedic. 

Am şovăit o clipă, privindu-l. Fălcile îi erau încleștate de furie și mă 
domina cu înălțimea lui asemenea Colosului din Rhodos. De data 
aceasta temperamentul său era ţinut bine în frâu, deși era la fel de 
mânios acum precum fusese pe marginea drumului în apropiere de 
Doonesbury. Însă vorbea sincer. Dacă alegeam să plec, nu avea să mă 
împiedice. 

Mi-am ridicat bărbia, cu fălcile la fel de strânse ca ale lui. 

— Nu, am spus. Nu. Eu nu fug de lucruri. Și nu mi-e teamă de tine. 

Privirea i s-a aţintit asupra gâtului meu, unde pulsul îmi bătea 
nebunește. 

— Aha, văd. 

M-a țintuit cu privirea, pe măsură ce chipul i s-a relaxat treptat într- 
o privire de acceptare îndărătnică. S-a aşezat precaut pe pat, păstrând 
o distanță considerabilă între noi, și eu m-am lăsat ușor în jos. A tras 
de câteva ori adânc aer în piept înainte de a vorbi, obrajii începând a- 
și recăpăta culoarea naturală, a unui bronz roșcovan. 


— Nici eu nu fug, englezoaico, a mormăit el. Așa. Ce înseamnă 
„futangiu”? 

Surpriza mea trebuie fi fost evidentă, pentru că m-a întrebat iritat: 

— Că trebuie să mă insulti, înțeleg. Dar nu îmi place să mi se spună 
lucruri la care nu știu ce să răspund. Știu că e un cuvânt spurcat, după 
felul în care l-ai rostit, dar ce înseamnă? 

Luată prin surprindere, am început să râd, niţel tremurat. 

— Înseamnă... ă-ă... ce încercai tu să îmi faci. 

Cu o sprânceană ridicată, a zâmbit acru. 

— Ah, adică să te dau cu crăcii în sus? Deci am avut dreptate; e un 
cuvânt spurcat. Și un sadic ce e? Așa mi-ai spus deunăzi. 

Mi-am înghițit hohotul de râs. 

— Este, ă-ă, o persoană care... care, ă-ă, simte plăcere sexuală 
provocând durere celuilalt. 

Obrajii îmi ardeau, însă nu mi-am putut opri colțurile buzelor să se 
ridice ușor. 

Jamie a pufnit scurt. 

— Aha, nu prea m-ai flatat cine ştie ce, dar ai avut dreptate. 

A tras adânc aer în piept și s-a întins pe spate, desfăcându-și 
palmele. Şi-a răsfirat degetele deliberat, apoi și-a aşezat palmele plate 
pe genunchi și m-a privit ţintă. 

— Deci, ce se întâmplă? De ce faci asta? Din cauza fetei? Ţi-am spus 
adevărul gol-goluț. Dar nu trebuie să o demonstrez. Întrebarea e dacă 
tu mă crezi sau nu. Mă crezi? 

— Da, te cred, am recunoscut fără tragere de inimă. Dar nu e asta. 
Sau nu e totul, am adăugat într-o încercare de a fi sinceră. Este... 
fiindcă am aflat că te-ai căsătorit cu mine pentru banii pe care îi vei 
obține. 

Am coborât privirea, urmărind cu degetul modelul de pe plapumă. 

— Știu că nu am dreptul să mă supăr — și eu m-am căsătorit cu tine 
din motive egoiste, dar - mi-am mușcat buza și am înghițit pentru a- 
mi stăpâni vocea — am și eu puțină mândrie, înţelegi? 

I-am aruncat pe furiș o privire și am băgat de seamă că mă privea 
cu o expresie de uluire completă. 

— Bani? a întrebat el, neînțelegând. 

— Da, bani! am răcnit, enervată de ignoranța lui mincinoasă. Când 
ne-am întors, abia ai așteptat să îi spui lui Colum că te-ai însurat și că 
vrei partea ta din arendele clanului! 

A rămas cu privirea aţintită asupra mea încă un moment, 
deschizând încet buzele ca și cum ar fi vrut să spună ceva. În schimb, 
a început să își scuture ușor capul într-o parte și în alta și pe urmă a 
început să râdă. Şi-a aruncat capul pe spate, hohotind și pe urmă și-a 
prins capul în palme, continuând să râdă isteric. M-am azvârlit pe 
spate între perne, indignată. Ce era atât de amuzant? Încă scuturându- 


şi capul şi șuierând din când în când, s-a ridicat în picioare și și-a dus 
mâinile la catarama curelei. Fără să vreau, m-am crispat văzându-l și 
Jamie a observat. 

Cu obrajii încă îmbujoraţi într-un amestec de furie și râs, a privit în 
jos spre mine cu o exasperare fără margini. 

— Nu, a spus sec. Nu am de gând să te bat din nou. Ţi-am dat 
cuvântul meu că nu o să te mai bat, deși nu mă gândeam că o să ajung 
să îmi pară rău atât de curând. 

Şi-a așezat deoparte cureaua, luând geanta care era prinsă de ea. 

— Partea mea din arendele clanului MacKenzie înseamnă cam 
douăzeci de lire în trei luni, englezoaico, a spus el, cotrobăind prin 
geanta de piele. Lire scoțiene, nu sterline. Cu ele poţi cumpăra cam o 
jumătate de vacă. 

— Asta... asta e tot? am întrebat stupid. Dar... 

— Asta-i tot, a confirmat el. Și asta e tot ce voi primi de la clanul 
MacKenzie. Probabil ai băgat de seamă că Dougal nu prea e cu dare de 
mână și Colum e de două ori mai strâns la pungă decât frate-său. Dar 
pentru suma princiară de douăzeci de lire pe trimestru nu prea se 
merită să te însori, a adăugat el sarcastic, privindu-mă. Și nici pe ăștia 
nu i-aş fi cerut așa direct, a rostit el scoțând un pachet mic învelit cu 
hârtie, dar voiam să cumpăr ceva. Când am plecat din cameră, aveam 
o treabă; am întâlnit-o pe Laoghaire din întâmplare. 

— Și ce voiai să cumperi de n-ai mai putut aștepta? am întrebat, 
curioasă. 

A oftat și a șovăit o clipă, apoi mi-a aruncat ușor pachețţelul în 
poală. 

— Un inel de nuntă, englezoaico. L-am cumpărat de la Ewan, 
armurierul; el face lucruri din astea în timpul liber. 

— Ah, am spus cu glas abia auzit. 

— Hai, a spus el o clipă mai târziu. Deschide-l. E al tău. 

Contururile micului pachet se estompau sub degetele mele. Am 
clipit de câteva ori și mi-am tras nasul, dar nu am făcut niciun gest să 
îl deschid. 

— Îmi pare rău, am spus. 

— Păi, ar trebui să îți pară, englezoaico, a spus, însă vocea nu îi mai 
era furioasă. 

Întinzând braţul, a luat pacheţelul din poala mea și i-a smuls hârtia, 
dând la iveală o verighetă lată din argint, decorată cu împletitura 
scoțiană, cu o floare mică și delicată de ciulin gravată în centrul 
fiecărei bucle. 

Atât am văzut și pe urmă ochii mi s-au tulburat din nou. 

M-am trezit cu o batistă strecurată în palmă și m-am străduit să 
opresc șuvoiul cu ea. 

— Este... minunat, am spus, dregându-mi vocea și tamponându-mi 


ochii. 

— Îl vei purta, Claire? 

Vocea lui era acum blândă și folosirea numelui meu, rezervat mai 
ales pentru ocazii cu o deosebită încărcătură formală sau sufletească, a 
fost la un pas să îmi stârnească un alt șuvoi de lacrimi. 

— Nu trebuie să îl porţi, a spus el, privind spre mine serios peste 
mâna strânsă. Contractul de căsătorie între noi a fost îndeplinit — este 
legal. Eşti în siguranță, ești protejată de orice, în afară de un mandat 
de arestare şi chiar și de acela, cât timp ești la Leoch. Dacă dorești, 
putem trăi separat — dacă asta încercai să spui cu toate prostiile acelea 
despre Laoghaire. Nu e nevoie să ai prea mult de a face cu mine, dacă 
asta e alegerea ta sinceră. 

A rămas nemișcat, ținând inelul minuscul aproape de inima lui. 

Așadar el îmi oferea mie alegerea pe care începusem eu a i-o oferi. 
Obligat să se apropie de mine prin circumstanțe, acum va accepta să 
stea departe de mine, dacă alegeam să îl resping. Desigur, mai era o 
variantă: să accept inelul și tot ce implica acesta. 

Soarele apunea. Ultimele raze de lumină străluceau prin carafa de 
sticlă albastră așezată pe masă, lovind peretele cu o săgeată de 
lapislazuli strălucitor. Mă simțeam la fel de fragilă şi de strălucitoare 
ca sticla, ca și cum mă puteam sfărâma la cea mai mică atingere și 
cădea în fragmente sclipitoare pe podea. Dacă intenționasem să 
menajez emoțiile fie ale lui Jamie, fie ale mele, se părea că era mult, 
mult prea târziu. 

Nu puteam vorbi, dar am întins palma dreaptă spre el, cu degetele 
tremurând. 

Inelul a alunecat rece și luminos pe deget și s-a cuibărit la bază - se 
potrivea perfect. Jamie mi-a ţinut mâna o clipă, uitându-se la ea, apoi 
deodată a lipit-o de buzele lui și a sărutat-o. Şi-a ridicat fruntea și i-am 
văzut chipul pentru o clipă, pasionat și febril, înainte de a mă trage 
brutal în poala lui. Pe urmă m-a ţinut strâns la piept, fără să rostească 
un cuvânt, și îi simțeam pulsul bătând cu putere în gât, la fel de 
repede ca al meu. Palmele lui s-au ridicat cuprinzându-mi umerii goi, 
și m-a ţinut ușor la distanță, așa încât să ridic ochii să îl privesc. 
Palmele lui erau foarte mari și foarte calde și am simţit cum mă 
cuprinde o uşoară amețeală. 

— Te doresc, Claire, a spus el cu voce gâtuită. 

A tăcut un moment, parcă nesigur de ce urma să îmi spună. 

— Te doresc atât de mult... încât abia pot respira. Mă..., a înghiţit, 
apoi și-a dres vocea. Mă vrei? 

Eu îmi recăpătasem vocea între timp. Era răgușită și tremura, dar 
funcționa. 

— Da, am spus. Da, te vreau. 

— Cred..., a început, apoi s-a oprit. 


A bâjbâit, lărgindu-şi centura de la kilt, apoi a ridicat privirea spre 
mine, lipindu-și mâinile de trup. Vorbea cu greutate, încercând să 
stăpânească ceva atât de puternic, încât palmele îi tremurau din 
pricina efortului. 

— Nu voi... nu pot... Claire, nu cred că pot fi tandru. 

Abia am avut timp să încuviințez din cap, drept înțelegere sau 
permisiune, înainte să mă tragă înapoi lângă el, greutatea trupului său 
ţintuindu-mă pe pat. Nu s-a oprit să se dezbrace mai mult. Simțeam în 
nări praful de pe drum de pe cămașă și pe limbă soarele și transpirația 
călătoriei de pe pielea lui. M-a ţinut, cu braţele ridicate, cu 
încheieturile mâinilor strâns lipite de zid. O mână a șters peretele și 
am simțit o verighetă scârțâind slab când a zgâriat piatra. Un inel pe 
fiecare mână, unul din aur, celălalt din argint. Și metalul subțire 
deodată greu precum legăturile căsătoriei, de parcă verighetele erau 
mici cătușe, legându-mă cu braţele depărtate de pat, întinsă pentru 
totdeauna între doi stâlpi, ținută în robie, precum Prometeu pe stânca 
lui singuratică, iubind vulturul care îmi sfâşia inima. 

Mi-a desfăcut pulpele cu genunchiul și s-a împlântat în mine până la 
capăt dintr-o singură lovitură care m-a lăsat fără suflare. A scos un 
sunet aproape ca un muget și m-a prins mai strâns. 

— Eşti a mea, mo duinne, a spus el încet, împingându-se adânc în 
mine. A mea și doar a mea, acum și întotdeauna. A mea, fie că vrei 
sau nu. 

Am încercat să scap din strânsoare și mi-am tras răsuflarea într-un 
„Ah” slab când l-am simţit împingând și mai adânc. 

— Da, și am de gând să te ţin lângă mine, englezoaico, mi-a şoptit. 
Vreau să te posed, să fii a mea, cu trupul și cu sufletul. 

M-am zbătut ușor când m-a apăsat, lovindu-și trupul de al meu, o 
bătaie neînduplecată care îmi pătrundea în pântec cu fiecare izbitură. 

— O să te fac să îmi spui „stăpâne”, englezoaico. 

Vocea lui șoptită era o promisiune a răzbunării pentru agonia 
ultimelor minute. 

— O să te fac să fii a mea. 

Am început să tremur și să gem, carnea mea strângându-se în 
spasme în jurul prezenței invadatoare, brutale. Mișcarea a continuat, 
neînduplecată, minute întregi, aducându-mă mereu și mereu la 
hotarul dintre plăcere și durere. Mă simţeam dizolvată, de parcă aș fi 
existat doar în punctul de asalt, fiind împinsă la marginea unui soi de 
abandon total. 

— Nu! am ţipat, fără aer. Opreşte-te, te rog, mă rănești! 

Broboane de sudoare mi se scurgeau pe obraji și cădeau pe pernă și 
pe sâni. Acum carnea noastră se împreuna cu forța unei lovituri care 
se apropia repede de hotarul durerii. Pielea de pe pulpe devenea tot 
mai sensibilă din cauza impactului repetat și încheieturile mâinilor 


parcă erau pe punctul de a se rupe, însă strânsoarea lui era 
implacabilă. 

— Așa, cere îndurare, englezoaico. Dar nu o vei căpăta; nu încă. 

Respirația îi era fierbinte și repezită, însă el nu arăta vreun semn de 
oboseală. Întregul trup mi s-a convulsionat, picioarele mi s-au 
încolăcit în jurul lui, încercând să prelungească senzația. Simţeam 
tresărirea cu fiecare lovitură adâncă în pântec și mă crispam la 
perceperea ei, deşi coapsele mi se ridicau trădătoare pentru a o primi. 
Jamie mi-a simţit răspunsul și a întețit asaltul, apăsându-mă acum pe 
umeri pentru a mă ţine nemișcată sub el. 

Răspunsul meu nu avea nici început, nici sfârşit, doar o continuă 
cutremurare care creștea în intensitate cu fiecare penetrare. Lovitura 
era ca o întrebare, repetată mereu și mereu în carnea mea, cerând un 
răspuns. Mi-a împins din nou picioarele pe pat şi m-a trecut peste 
pragul durerii într-o senzație pură, la hotarul abandonului. 

— Da! am ţipat. Oh Doamne, Jamie, da! 

M-a tras de păr, forțându-mi capul pe spate pentru a-i întâlni 
privirea, strălucind de triumf furios. 

— Așa, englezoaico, a murmurat el, răspunzând mai degrabă 
mișcărilor mele decât cuvintelor. O să te călăresc bine! 

Palmele i-au alunecat pe sânii mei, strângând și mângâind, apoi s-au 
strecurat în jos de-a lungul trupului meu. Întreaga lui greutate se 
sprijinea acum pe mine, când mi-a luat fundul în palme și l-a ridicat, 
pătrunzându-mă și mai adânc. Am scos un țipăt și mi-a astupat gura 
cu a lui, dar nu într-un sărut, ci într-un nou atac, deschizându-mi gura 
cu forța, rănindu-mi buzele și zgâriindu-mi obrajii cu părul aspru al 
bărbii sale. A lovit mai puternic și mai rapid, de parcă voia să mă ia 
cu asalt, forțându-mi corpul. În trup sau în suflet, undeva a aprins o 
scânteie și o furie de pasiune și dorință s-a ridicat din cenușa 
abandonului. M-am arcuit în sus pentru a-i veni în întâmpinare, 
lovitură pentru lovitură. I-am mușcat buzele până când am simțit 
gustul sângelui. 

Apoi i-am simţit dinţii pe gât şi mi-am înfipt unghiile în spatele lui. 
L-am sfâșiat de la ceafă până la fese, făcându-l să sară îndărăt și să 
urle la rândul lui. Ne-am devorat unul pe altul cu o dorință disperată, 
mușcându-ne și zgâriindu-ne cu unghiile până la sânge, încercând să 
pătrundem unul în celălalt, smulgându-ne carnea în dorința 
mistuitoare de a fi un tot. Ţipătul meu s-a împletit cu al lui și ne-am 
pierdut în cele din urmă unul în celălalt în acel moment culminant de 
disoluţie și perfecțiune. 

Cu greu am coborât pe pământ, zăcând pe jumătate pe pieptul lui 
Jamie, trupurile noastre transpirate încă legate unul de celălalt, 
coapsă lângă coapsă. Jamie respira greu, cu ochii închiși. Îi auzeam 


inima sub ureche, bătând cu ritmul nefiresc de puternic și lent care 
urmează orgasmului. 

M-a simţit trezindu-mă şi m-a tras aproape, parcă încercând să 
prelungească momentul de contopire pe care îl atinsesem în ultimele 
secunde ale împreunării noastre primejdioase. M-am ghemuit lângă el, 
punându-mi braţele în jurul lui. 

Apoi a deschis ochii și a oftat, buzele mari arcuindu-se într-un 
zâmbet slab când ochii lui i-au întâlnit pe ai mei. Am ridicat 
sprâncenele într-o întrebare mută. 

— Oh, da, englezoaico, a răspuns el niţel trist, eu sunt stăpânul 
tău... și tu ești stăpâna mea. Se pare că nu îţi pot poseda sufletul fără 
să mi-l pierd pe al meu. 

M-a întors pe o parte și și-a încolăcit trupul în jurul meu. Camera se 
răcorea în adierea serii care intra pe fereastră și a întins braţul, 
acoperindu-ne pe amândoi cu plapuma. 

Înveţi repede, flăcăule, i-am spus în gând, toropită. Frank nu a 
descoperit niciodată punctul acela. Am adormit cu brațele învăluindu- 
mă strâns și respirația lui suflându-mi caldă în ureche. 

Mă dureau toate oasele şi fiecare mușchi când m-am trezit a doua zi 
dimineață. M-am strecurat tiptil până la toaletă, apoi la ligheanul cu 
apă. Îmi simțeam măruntaiele ca untul bătut. Parcă fusesem bătută cu 
un par solid, am reflectat, apoi m-am gândit că era foarte aproape de 
adevăr. Parul solid în chestiune era la vedere când m-am întors în pat, 
arătând acum relativ inofensiv. Posesorul lui s-a trezit când m-am 
aşezat lângă el şi m-a examinat cu o expresie care aducea foarte mult 
cu îngâmfare masculină. 

— Se pare că cineva te-a călărit puternic, englezoaico, a spus el, 
atingând ușor o vânătaie pe interiorul coapsei. Eşti puţin sensibilă de 
la șa? 

Mi-am îngustat ochii și am atins cu degetul o urmă adâncă de 
mușcătură de pe umăr. 

— Şi tu arăţi destul de călărit, flăcăul meu. 

— Ah, daaa, a spus el cu un puternic accent scoţian, dacă te bagi în 
pat cu o vulpe, te aștepți să fii mușcat. 

A întins braţul și m-a apucat de ceafă, trăgându-mă lângă el. 

— Vino aici, vulpiţo. Și mai mușcă-mă. 

— Ah, nu, am spus trăgându-mă înapoi. Nu pot, mă dor toate. 

Jamie Fraser nu era omul care să accepte un refuz. 

— Voi fi foarte tandru, a spus el lingușitor, trăgându-mă fără milă 
sub plapumă. 

Şi a fost tandru cum numai un bărbat solid poate fi, mângâindu-mă 
ca pe un ou de prepeliță, curtându-mă cu o răbdare umilă pe care am 
recunoscut-o drept alinare și cu o insistență blândă care știam că e o 


continuare a lecţiei pe care o începuse atât de brutal cu o seară 
înainte. S-a purtat cu blândeţe și a fost răsplătit. 

A tremurat în brațele mele terminând la rândul lui, vibrând de 
efortul de a nu se mișca pentru a nu mă răni lovind, lăsând clipa să îl 
acapareze. 

Pe urmă, încă împreunați, a mângâiat vânătăile care se estompau, 
pe care le lăsaseră degetele lui pe umerii mei în urmă cu două zile pe 
marginea drumului. 

— Îmi pare rău pentru astea, mo duinne, a spus el, sărutând-o pe 
fiecare. Eram atât de furios când am făcut-o, dar nu e o scuză. E 
rușinos să rănești o femeie, furios sau nu. N-o să mai fac. 

Am râs, cumva ironic. 

— Îţi ceri iertare pentru alea? Dar pentru restul? Sunt plină de 
vânătăi, din cap până în picioare! 

— Da? 

S-a tras mai în spate să mă examineze cu atenţie. 

— Așa, păi, pentru astea mi-am cerut iertare, a spus el atingându-mi 
umărul, pe astea, a spus el bătându-mă ușor cu palma peste fund, le-ai 
meritat și n-o să spun că îmi pare rău, pentru că nu îmi pare. Și pentru 
astea, a rostit, atingându-mi coapsa, nici pentru astea nu îmi cer 
iertare. Pentru că m-ai răsplătit pentru ele cu vârf și îndesat. 

Şi-a frecat umărul, strtâmbându-se. 

— În cel puţin două locuri mi-a dat sângele englezoaico şi mă doare 
spatele ca naiba. 

— Păi, când ești în pat cu o vulpe..., am răspuns rânjind. Nu 
primești scuze pentru asta. 

A râs drept răspuns și m-a tras deasupra lui. 

— Nici nu am spus că vreau să îţi ceri iertare, ba, dacă îmi amintesc 
bine, eu ţi-am spus „Muşcă-mă din nou”. 


+ PARTEA A PATRA ° 
ADIERE DE PUCIOASĂ 


24. OASPEŢI DE SEAMĂ 


Vacarmul iscat cu ocazia sosirii noastre intempestive și a anunțării 
căsătoriei noastre a fost aproape imediat umbrit de un eveniment de o 
mult mai mare importanță. A doua zi serveam prânzul în sală, 
acceptând toasturile și urările de bine, rostite în cinstea noastră. 

— Buidheachas, mo caraid, a spus Jamie, făcând o plecăciune 
ceremonioasă spre ultimul vorbitor și s-a așezat în mijlocul aplauzelor 
din ce în ce mai anemice. 

Banca din lemn s-a zguduit sub greutatea lui și a închis ochii pentru 
o clipă. 

— E deja prea mult pentru tine? i-am şoptit. 

Dusese greul toasturilor, răspunzând cu câte o cupă de vin fiecărei 
cupe băute în cinstea noastră, în timp ce eu scăpasem până acum doar 
cu câteva  înghițituri, acompaniate de zâmbete largi la 
incomprehensibilele cuvântări în scoțiană. 

A ridicat pleoapele și a coborât privirea spre mine, zâmbind. 

— Vrei să spui dacă sunt beat? Nu, aș putea bea toată noaptea. 

— Exact asta ai și făcut, am spus, aruncând o privire la șirul de 
sticle de vin şi urcioare de lut cu bere goale aliniate pe masă din fața 
noastră. Se face destul de târziu. 

Lumânările de pe masa lui Colum erau aproape pe sfârşite în 
suporturile lor și ceara scobită strălucea auriu, lumina marcându-i pe 
frații MacKenzie cu pete stranii de umbră și piele incandescentă în 
timp ce erau aplecaţi unul spre celălalt, vorbind cu voci scăzute. Ar fi 
putut acompania capetele gnomice cioplite care mărgineau căminul 
uriaș, și m-am întrebat câte din aceste chipuri caricaturale fuseseră de 
fapt sculptate plecând de la trăsăturile asupritoare ale căpeteniilor 
timpurii ale clanului MacKenzie - de un cioplitor cu un simț al 
umorului poate... sau cu o legătură de familie puternică. 

Jamie s-a întins discret în locul său, strâmbându-se, vag înțepenit. 

— Pe de altă parte, a spus el, vezica o să-mi pocnească în câteva 
clipe. Mă întorc repede. 

Şi-a pus palmele pe spătarul băncii și a sărit agil peste el, dispărând 
prin arcada din partea îndepărtată a camerei. Mi-am întors atenția în 
cealaltă parte, unde stătea Geillis Duncan, sorbind senină dintr-o cupă 


de argint cu bere slabă. Soţul ei, Arthur, stătea la masă cu Colum, 
după cum se cuvenea perceptorului comitatului, însă Geilie insistase 
să se așeze lângă mine, spunând că nu vrea să se plictisească în timpul 
mesei ascultând discuțiile bărbaţilor. 

Ochii înfundaţi în orbite ai lui Arthur erau pe jumătate închiși, 
încercănați, bulbucaţi și cețoși din cauza vinului și a oboselii. Se lăsa 
cu greutate pe antebraţe, cu fălcile atârnându-i, ignorând conversaţia 
fraților MacKenzie de lângă el. În timp ce lumina îmblânzea trăsăturile 
aspre ale căpeteniei şi ale fratelui său, pe Arthur Duncan îl făcea să 
pară gras și bolnav. 

— Soțul dumitale nu arată foarte bine, am remarcat. Indigestia lui s- 
a agravat? 

Simptomele lui erau destul de stranii; nu părea nici ulcer, mi-am 
spus, nici cancer — nu cu atâta slănină încă pe oase — poate doar 
gastrită cronică, după cum insista Geilie. 

Ea a aruncat o privire rapidă spre soţul ei înainte de a se întoarce 
spre mine ridicând din umeri. 

— Ah, se simte destul de bine. Sau oricum, starea nu i s-a înrăutățit. 
Dar soțul dumitale? 

— Ă-ă, ce e cu soţul meu? 

M-a împuns familiar, dar destul de puternic în coaste cu cotul și am 
băgat de seamă că și în colțul ei de masă erau înșirate câteva sticle. 

— Păi, ce părere ai? Arată la fel de bine gol cum arată îmbrăcat? 

— Hmmm... 

Căutam un răspuns când şi-a întors capul spre intrare. 

— Și dumneata care pretindeai că nu îți pasă deloc de el. Femeie 
deșteaptă. Jumătate din fetele de la castel te-ar scalpa și, dacă aș fi în 
locul dumitale, aș fi mai atentă la ce mănânc. 

— La ce mănânc? 

Am privit uluită în jos la farfuria mea din lemn, goală cu excepția 
unei dâre de untură și a unei cepe fierte singuratice. 

— Otravă, mi-a șoptit ea dramatic în ureche, invadându-mi nările 
cu un damf puternic de whisky. 

— Prostii, am spus cu o oarecare răceală, trăgându-mă de lângă ea. 
Nimeni nu ar vrea să mă otrăvească doar pentru că eu... mă rog... 
pentru că... 

Am început să mă bâlbâi și mi-a trecut prin minte că poate băusem 
şi eu ceva mai mult decât îmi dădusem seama. 

— Nu, serios, Geilie. Căsătoria asta... nu am planificat-o, înţelegi? 
Eu nu am vrut-o! 

Nu minţeam. 

— A fost doar... un fel de... aranjament de afaceri necesar, am 
rostit, sperând ca lumina torțelor să îmi ascundă obrajii îmbujorați. 

— Ha! a exclamat ea cinic. Știu cum arată o femeie care a fost 


satisfăcută cum trebuie. 

A aruncat o privire spre arcada unde dispăruse Jamie. 

— Și să fiu a naibii dacă o să cred că urmele alea de pe gâtul 
flăcăului sunt pișcături de țânțari. 

A ridicat spre mine o sprânceană argintie. 

— Dacă a fost o afacere, atunci aș zice că a meritat banii. 

S-a aplecat din nou spre mine. 

— E adevărat? mi-a șoptit. Despre degetele mari? 

— Degetele mari? Geilie, ce Dumnezeu bălmăjești acolo? 

S-a uitat de-a lungul nasului ei mic și drept spre mine, încruntându- 
se de concentrare. 

Frumoşii ei ochi cenușii priveau niţel absent, însă nădăjduiam că nu 
va cădea cu nasul pe masă. 

— Hai că trebuie să ştii! Toată lumea știe! Degetele mari de la mână 
ale unui bărbat îți spun lungimea mădularului său. Şi degetele mari de 
la picioare, desigur, a adăugat ea înţelept, dar alea sunt de obicei mai 
greu de măsurat, cu pantofii și toate alea. Dar puiul tău micuț de 
vulpe, a întors ea capul spre arcadă, unde Jamie tocmai își făcuse 
apariţia, ar avea un cârnat bunicel în mâinile alea ale lui. Sau un fund 
numai bun, hm? a adăugat ea, înghiontindu-mă din nou. 

— Geillis Duncan... taci... din... gură! am mârâit, cu obrajii în 
flăcări. Cineva te-ar putea auzi! 

— Ah, nimeni care..., a început ea, apoi s-a oprit cu privirea țintă. 

Jamie a trecut pe lângă masa noastră parcă nici nu ne-ar fi văzut. 
Chipul îi era palid şi buzele strânse ferm, de parcă avea de îndeplinit o 
sarcină neplăcută. 

— Ce-l doare pe flăcău? a întrebat Geilie. Arată precum Arthur după 
ce a mâncat napi cruzi. 

— Nu știu. 

Am împins în spate banca, șovăind. 

Jamie se îndrepta spre masa lui Colum. Ar trebui oare să mă duc la 
el? În mod clar se întâmplase ceva. Geilie, privind în spatele sălii, m-a 
tras deodată de mânecă, arătând în direcția din care apăruse Jamie. 

Un bărbat stătea în cadrul arcadei, ezitând ca şi mine să-l urmeze pe 
Jamie. Straiele îi erau pline de noroi și de praf; un călător. Un 
mesager. Şi oricare ar fi fost mesajul, i-l transmisese lui Jamie care 
chiar în acea clipă se apleca pentru a-l șopti în urechea lui Colum. 

Nu, nu în urechea lui Colum. A lui Dougal. Capul roşcovan plecat 
între cele două întunecate, trăsăturile largi și chipeșe ale celor trei 
chipuri semănând nenatural în lumina lumânărilor care se stingeau. În 
timp ce îi priveam mi-am dat seama că această similaritate nu se 
datora atât moştenirii genetice pe care o împărțeau, cât expresiei de 
durere uluită pe care o aveau acum în comun. 

Degetele lui Geilie săpau în pielea antebraţului meu. 


— Veşti proaste, a spus ea, inutil. 

— Douăzeci şi patru de ani de căsătorie, am spus șoptit. Pare o 
perioadă atât de lungă. 

— Da, este, a încuviințat Jamie. 

Un vânticel cald tulbura ramurile copacului de deasupra noastră, 
ridicându-mi părul de pe umeri și gâdilându-mi obrajii. 

— Mai mulți ani decât am eu de viață. 

L-am privit cum se rezema de gardul padocului, un trup de o grație 
suplă și oase puternice. Mereu uitam cât de tânăr era în realitate; era 
atât de sigur pe sine și destoinic. 

— Cu toate acestea, a spus el, aruncând un pai în noroiul bătucit al 
padocului, nu cred că Dougal a petrecut trei ani cu ea din cei douăzeci 
și patru. În general e aici, ştii, la castel — sau pe ici, pe colo prin 
ținuturi, acționând în numele lui Colum. 

Soţia lui Dougal, Maura, murise la conacul lor de la Beannachd. O 
febră neașteptată. Dougal însuși plecase în zori, în compania lui Ned 
Gowan şi a mesagerului care adusese vestea cu o seară înainte, pentru 
a organiza înmormântarea și a se ocupa de moștenirea soției. 

— Vasăzică nu erau foarte apropiaţi? am întrebat, curioasă. 

Jamie a ridicat din umeri. 

— La fel de apropiați ca majoritatea, cred. Ea avea grijă de copii şi 
de gospodărie ca să îşi ocupe timpul; mă îndoiesc că se stingea de 
dorul lui, deși părea destul de bucuroasă să-l vadă când venea acasă. 

— Ai dreptate, tu ai trăit cu ei o vreme, nu-i așa? 

Am rămas tăcută, pe gânduri. Mă întrebam care era concepţia lui 
Jamie despre căsătorie; vieți separate, întâlnindu-se ocazional pentru a 
face şi a crește copii. Cu toate acestea, din cât de puţin îmi povestise, 
căsătoria părinților lui fusese una strânsă și plină de dragoste. Cu acel 
talent al său misterios de a-mi citi gândurile, a spus: 

— Cu ai mei a fost altceva. Căsătoria lui Dougal a fost aranjată, cum 
a fost și a lui Colum, mai mult o chestiune de pământuri și afaceri 
decât dorința unuia pentru celălalt. Dar părinţii mei... mă rog, s-au 
căsătorit din dragoste, împotriva voinței ambelor familii, deci noi am 
fost... nu chiar izolaţi, dar mai degrabă de capul nostru la Lallybroch. 
Părinţii mei nu se duceau prea des în vizită la rude și nu făceau 
afaceri în afara moşiei, așadar cred că ei erau mai legați unul de 
celălalt decât sunt de obicei soții și soțiile. 

Şi-a pus mâna pe spatele meu și m-a tras ușor spre el. Și-a aplecat 
capul, plimbându-și buzele pe creștetul meu. 

— Și căsătoria noastră a fost aranjată, a șoptit el blând. Dar eu sper 
că poate... într-o zi... 

A tăcut, stânjenit, cu un zâmbet strâmb, măturând aerul cu mâna. 

Nedorind să îl încurajez în acea direcție, i-am zâmbit cât de 


indiferent am putut şi m-am întors spre padoc. Îl simțeam acolo lângă 
mine, neîndrăznind să mă atingă, strângând în mâini bârna de sus a 
gardului. Am strâns și eu traversa din lemn, ca să nu îl prind de mână. 
Voiam mai mult decât orice să mă întorc spre el, să îl liniștesc, să îl 
asigur cu trupul și cuvintele mele că între noi era mai mult decât un 
contract de afaceri. Însă tocmai adevărata natură a relaţiei noastre m- 
a împiedicat să o fac. 

Ce se întâmpla între noi, îmi spusese, când fac dragoste cu tine, când 
mă atingi. Nu, de obicei relațiile nu erau așa. Și nici nu era o simplă 
infatuare, cum crezusem inițial. Nimic nu putea fi mai complicat. 

Eu eram în continuare legată de un alt bărbat, prin jurăminte, prin 
loialitate și prin lege. Și prin iubire. 

Nu puteam, nu puteam să îi spun lui Jamie ce simţeam pentru el. A 
face acest lucru și a pleca pe urmă, cum trebuia, ar fi fost culmea 
cruzimii. Însă nici nu îl puteam minți. 

— Claire. 

Se întorsese spre mine, își coborâse privirea spre mine; o simțeam. 
Nu am spus nimic, dar mi-am ridicat buzele spre el când s-a aplecat să 
mă sărute. Nici nu îl puteam minți în privinţa asta și nu am făcut-o. La 
urma urmelor, m-am gândit confuză, îi promisesem onestitate. 

Am fost întrerupţi de o tuse discretă din spatele gardului padocului. 
Jamie, luat prin surprindere, s-a întors după sunet, trăgându-mă 
instinctiv în spatele lui. Apoi s-a oprit și a zâmbit larg, văzându-l pe 
Alec cel Bătrân MacMahon stând acolo în pantalonii lui soioși, 
privindu-ne sardonic cu singurul lui ochi scânteietor și albastru. 
Bărbatul în vârstă ţinea în mâini o foarfecă pentru jugănit pe care a 
ridicat-o într-un salut ironic. 

— Aveam de gând să folosesc asta pe Mahomed, ne-a informat el. 
Dar dacă stau bine și mă gândesc, aici ar fi și mai util, nu-i așa? 

A pocnit lamele groase, ademenitor. 

— Ca să te gândești mai mult la muncă și mai puţin la mătărângă, 
flăcăiașule. 

— Nici în glumă să nu zici asta, a spus Jamie, rânjind. Ai nevoie de 
mine, nu-i așa? 

Alec a ridicat o sprânceană ca o omidă de lână. 

— Noo, de unde ţi-a venit ideea asta? Am zis să încerc să castrez un 
mânz de doi ani de unul singur, așa, de distracție. 

A râs șuierat de propria lui glumă, apoi a vânturat foarfeca spre 
castel. 

— Întinde-o de aici, domniță. Ţi-l dau înapoi la prânz — dacă o să 
mai fie bun de ceva atunci. 

Aparent neîncrezându-se în subtilitățile ultimei remarci, Jamie a 
întins o mână lungă și a înșfăcat iute foarfeca din mâna lui Alec. 

— E mai în siguranţă la mine, a spus el, ridicând o sprânceană spre 


bătrân. Du-te, englezoaico. Când termin de făcut treaba lui Alec, vin 
eu să te caut. 

S-a aplecat să mă sărute pe obraz şi mi-a șoptit în ureche: 

— La grajduri. Când soarele e la amiază. 

Grajdurile castelului Leoch erau mai trainic construite decât multe 
din bordeiele fermierilor pe care le văzusem în călătoria noastră cu 
Dougal. Podele de piatră şi ziduri de piatră, singurele deschizături 
fiind ferestrele înguste dintr-un capăt, ușa din celălalt și fantele de sub 
acoperișul gros de stuf, plasate special acolo pentru găzduirea 
bufniţelor care nu lăsau șoarecii să se înmulțească pe sub paie. Însă 
ele lăsau să treacă suficient aer şi suficientă lumină, încât grajdurile să 
nu rămână întunecate, ci mai degrabă învăluite într-o lumină palidă. 

Sus în fânar, chiar sub acoperiș, lumina era chiar și mai bună, 
dungând fânul stivuit în panglici galbene și luminând firele de praf 
care pluteau precum o pulbere de aur. Aerul pătrundea prin crăpături 
în pale calde, încărcate cu parfum de micsandre, garofițe și usturoi, iar 
mirosul animalic plăcut al cailor se ridica în aburi de dedesubt. 

Jamie a tresărit sub mâna mea și s-a ridicat, mișcarea aducându-i 
capul din umbră într-o baie de lumină aurie precum strălucirea unei 
lumânări. 

— Ce s-a întâmplat? am întrebat adormită, întorcându-mi capul în 
direcția în care privea. 

— Hamish cel Mic, a spus el în șoaptă, furişând o privire peste 
marginea fânarului în grajdul de dedesubt. Vrea să-și ia poneiul, 
bănuiesc. 

M-am rostogolit cu greu pe burtă lângă el, trăgând materialul 
cămășii peste mine pentru a-mi proteja părțile intime: un gând 
prostesc, căci nimeni de dedesubt nu îmi vedea decât capul. 

Fiul lui Colum, Hamish, pășea încet de-a lungul grajdului între 
boxe. Părea să ezite în preajma unora, deşi a ignorat capetele curioase 
ale cailor roibi și murgi care se întindeau să îl miroasă. În mod evident 
căuta ceva și nu era poneiul său cafeniu și gras, care își mesteca placid 
paiele în boxa din apropierea ușii grajdului. 

— Dumnezeule mare, se duce la Donas! 

Jamie şi-a apucat kiltul și l-a înfășurat în grabă în jurul mijlocului, 
alunecând în jos de la marginea podului. Fără a se obosi cu scara, s-a 
agăţat cu mâinile de buza fânăriei și s-a aruncat pe podea. A aterizat 
uşor pe lespezile de piatră acoperite cu paie, dar bufnitura înfundată 1- 
a făcut pe Hamish să se întoarcă cu o exclamație speriată. 

Chipul micuţ și pistruiat s-a relaxat cumva când și-a dat seama cine 
este, însă ochii mari și albaștri și-au păstrat expresia prudentă. 

— Ai nevoie de ajutor, vere? a întrebat Jamie prietenos. 

S-a apropiat de boxe și s-a rezemat de bârna uneia, reușind să se 


interpună între Hamish și cea spre care se ducea băiatul. 

Hamish a șovăit, apoi s-a îndreptat de spate, înfigându-și bărbia 
micuță în aer. 

— Am de gând să îl călăresc pe Donas, a spus el, pe un ton care 
încerca să sugereze în zadar determinare. 

Donas - numele său însemna „demon” și nu era folosit ca un 
compliment — era într-o boxă de unul singur în capătul îndepărtat al 
grajdului, înţelept separat de o boxă goală de calul vecin. Un armăsar 
murg cu un temperament nestăpânit, nu putea fi călărit de nimeni și 
doar Alec cel Bătrân și Jamie îndrăzneau să se apropie de el. S-a auzit 
un nechezat iritat din penumbra boxei și un cap uriaș roșcat s-a 
repezit afară, două rânduri de dinți mari și galbeni pocnind încleștați 
când calul a încercat în van să muște umărul gol, atât de tentant de 
aproape. 

Jamie a rămas nemișcat, ştiind că armăsarul nu îl poate atinge. 

Hamish a sărit înapoi scoțând un țipăt scurt, rămas fără cuvinte, de 
groază la ivirea neașteptată a monstruosului cap strălucind în bătaia 
soarelui, cu ochii injectaţi şi nările fremătânde. 

— Nu cred, a răspuns Jamie, blând. 

A întins braţul în jos, cuprinzându-l pe vărul său mai mic de după 
umăr, îndepărtându-l de lângă cal, care lovea ușa boxei cu copita. 
Hamish a tremurat aidoma scândurilor când copitele letale au bătut 
furioase în lemn. 

Jamie l-a întors pe băiat cu fața la el și a rămas cu privirea în jos la 
copil, cu palmele pe coapsele acoperite cu tartanul kiltului. 

— Așa, acum, a spus el cu fermitate. Ce s-a întâmplat? De ce vrei să 
îl călărești pe Donas? 

Bărbia lui Hamish s-a ridicat încăpățânată, însă chipul lui Jamie era 
deopotrivă încurajator și ferm. L-a atins pe băiat cu pumnul ușor pe 
umăr, primind un zâmbet slab drept răspuns. 

— Hai, duine, a şoptit Jamie blând. Ştii că n-o să spun nimănui. Ai 
făcut vreo poznă? 

Obrajii palizi ai băieţelului s-au îmbujorat slab. 

— Nu. Cel puţin... nu. Adică, poate o mică prostie. 

După câteva încurajări, povestea a ieșit la iveală, mai fără voie la 
început, apoi un torent nestăvilit de confesiuni. 

Cu o zi în urmă, fusese la plimbare cu poneiul său, călărind 
împreună cu ceilalți băieți. Câţiva dintre cei mai mari începuseră să se 
ia la întrecere, pentru a vedea care poate sări cu calul său peste un 
obstacol mai mare. Cuprins de gelozie admirativă, cumpătarea lui 
Hamish a fost în cele din urmă înghițită de bravadă și a încercat să își 
împingă poneiul scund și rotofei peste un gard de piatră. Lipsit atât de 
abilitate, cât şi de interes, animalul se înțepenise pe picioare în faţa 
obstacolului, aruncându-l pe Hamish peste cap, peste gard, într-o tufă 


de urzici, făcându-l de rușine. Înţepat atât de urzici, cât și de hohotele 
de râs ale tovarășilor săi, Hamish era hotărât să iasă astăzi cu un „cal 
adevărat”, după cum a mărturisit el. 

— N-ar mai râde de mine dacă aş călări pe Donas, a spus el, 
imaginându-şi scena cu o satisfacție amară. 

— Nu, nu ar râde, a încuviințat Jamie. Ar fi prea ocupați să te 
culeagă de pe jos. 

Şi-a măsurat din priviri vărul, scuturând încet din cap. 

— Îţi spun ceva, flăcăule. Ca să fii un bun călăreț, ai nevoie de curaj 
și înțelepciune. Tu curaj ai, îți mai lipsește încă puţină înțelepciune. 

A așezat un braţ consolator în jurul umerilor lui Hamish, trăgându-l 
spre celălalt capăt al grajdului. 

— Hai cu mine, bărbate, ajută-mă să întorc niște paie cu furca și îți 
facem cunoștință cu Cobhar. Ai dreptate; ar trebui să ai un cal mai 
bun, dacă ești pregătit, dar nu e nevoie să călărești dracul acela 
împielițat ca să o dovedești. 

Aruncând o privire spre pod în drum spre ieșire, s-a încruntat şi a 
ridicat din umeri neajutorat. I-am zâmbit și i-am făcut semn cu mâna, 
îndemnându-l să plece, că este în regulă. I-am urmărit cu privirea în 
timp ce Jamie a luat un măr din coșul de nuiele aflat lângă ușă. 

— Ia de aici, vere, a spus el oprindu-se. 

Apoi a fluierat ușor printre dinți şi un cal murg cu o privire 
inteligentă și-a scos capul, cu nările fremătând. Ochii mari și negri 
erau blânzi, iar urechile îi erau ușor ridicate în faţă, dându-i o 
expresie de alertă prietenoasă. 

— Acum, Cobhar, ciamar a tha thu? 

Jamie a bătut cu palma greabănul lucios al calului, scărpinându-l pe 
după urechile ciulite. 

— Hai mai aproape, a spus el, făcându-i semn verișorului său să se 
apropie. Aşa, lângă mine. Destul de aproape încât să te miroasă. Cailor 
le place să te miroasă. 

— Ştiu, a răspuns Hamish supărat cu vocea lui subțirică. 

Abia ajungea la botul calului, însă a întins braţul și l-a mângâiat. A 
stat curajos când capul mare s-a aplecat spre el și l-a mirosit curios pe 
după urechi, pufnind în părul lui. 

— Dă-mi un măr, i-a cerut lui Jamie care s-a conformat. 

Buzele moi și catifelate au cules fructul delicat din palma lui 
Hamish și l-au împins în spate între molarii uriași, unde a dispărut cu 
un crănțănit zemos. Jamie privea aprobator. 

— Da. Vă înţelegeţi foarte bine. Hai atunci, împrieteniți-vă, în timp 
ce eu o să-i hrănesc pe ceilalți, apoi îl poţi scoate tu la plimbare. 

— Pot să-l scot singur? a întrebat Hamish nerăbdător. 

Cobhar, al cărui nume însemna „Spumă”, era un frumos armăsar 
castrat cu un temperament blând, însă robust, înalt de aproape un 


metru și jumătate. O îmbunătăţire considerabilă față de poneiul 
bondoc. 

— Două ture în jurul padocului supravegheat de mine și, dacă nu 
cazi și nu îl smucești de căpăstru, poți să îl scoţi afară. Dar nu sari 
până nu spun eu. 

Spatele lung s-a lăsat în jos, strălucind în soarele palid din grajd 
când Jamie a apucat o furcă de fân din grămada din colț și a dus-o 
lângă una din boxe. S-a îndreptat și a zâmbit spre băiat. 

— Dă-mi și mie un măr, te rog. 

A rezemat furca de stal și a mușcat din fructul oferit. Cei doi au 
rămas mâncând merele într-o tăcere plăcută, rezemați unul lângă 
celălalt de peretele grajdului. Când a terminat, Jamie a întins cotorul 
murgului și a apucat din nou furca. Hamish l-a urmat de-a lungul 
coridorului, mestecând încet. 

— Am auzit că tata a fost un călăreț bun, a început timid Hamish, 
după un moment de tăcere. Înainte... înainte să nu mai poată călări 
deloc. 

Jamie i-a aruncat o privire furișă, însă nu i-a răspuns până nu a 
terminat de așezat fânul în jgheabul murgului. Când a vorbind, a 
răspuns mai degrabă gândului care se ascundea sub vorbele băiatului. 

— Nu l-am văzut niciodată călare, dar dă-mi voie să-ți spun, 
flăcăule, că nu am văzut niciodată un om mai curajos decât Colum. 

Am văzut privirea lui Hamish oprindu-se curioasă pe spatele plin de 
cicatrici al lui Jamie, însă nu a spus nimic. După un al doilea măr, 
gândurile lui au părut să se mute spre alt subiect. 

— Rupert a spus că ai fost nevoit să te însori, a remarcat el, cu gura 
plină. 

— M-am însurat pentru că așa am vrut eu, a răspuns Jamie ferm, 
rezemând din nou furca de perete. 

— Ah. Păi... bun, a spus el, timid, parcă dezorientat de această 
veste nouă. Doar că mă întrebam... te deranjează? 

— Ce să mă deranjeze? 

Văzând că discuţia ar putea dura o vreme, Jamie s-a aşezat pe un 
balot de paie. 

Picioarele lui Hamish nu atingeau podeaua. În loc să şi le legene în 
aer, a bătut ușor cu călcâiele în paiele presate. 

— Te deranjează că ești însurat? a spus el, privindu-l curios pe vărul 
său. Să te culci în fiecare noapte cu o doamnă, vreau să spun. 

— Nu, a răspuns Jamie. Nu, chiar îmi place foarte mult. 

Hamish i-a aruncat o privire sceptică. 

— Nu cred că mie mi-ar plăcea foarte mult. Dar pe urmă toate fetele 
pe care le cunosc sunt slabe ca niște vreascuri și miros a ceai de orz. 
Doamna Claire, doamna ta, vreau să spun, a adăugat el în grabă, parcă 
dorind să evite orice neînțelegere, arată, ă-ă, pare frumos să dormi cu 


ea. Moale, vreau să spun. 

Jamie a încuviințat. 

— Așa e, ai dreptate. Şi miroase destul de frumos, a remarcat. 

Chiar şi în lumina slabă, vedeam un mușchi mic zbătându-se lângă 
colțul buzelor și știam că nu îndrăznește să ridice privirea în direcția 
podului. 

S-a lăsat o tăcere lungă. 

— Cum știi? a întrebat Hamish. 

— Ce să știi? 

— Care este doamna potrivită cu care să te căsătorești, a răspuns 
băiatul pierzându-și răbdarea. 

— Ah. 

Jamie s-a rezemat cu spatele la zidul de piatră, punându-și mâinile 
la ceafă. 

— Același lucru l-am întrebat și eu pe tatăl meu, o dată. Tata mi-a 
răspuns că o să îmi dau seama. Și dacă n-o să-mi dau seama înseamnă 
că nu e fata potrivită. 

— Mmmhm. 

Aceasta nu părea să fie o explicație mulțumitoare, judecând după 
expresia chipului micuţ stropit cu pistrui. Hamish s-a rezemat cu 
spatele de zid, imitându-l pe Jamie. Picioarele încălțate cu ciorapi 
până la genunchi se legănau pe marginea balotului de paie. Deşi era 
mic de statură, constituţia robustă promitea ca într-o zi să fie la fel de 
solid ca și vărul său. Rotunzimea umerilor drepți, înclinarea capului 
solid, grațios, erau aproape identice. 

— Dar unde-ți sunt pantofii, a întrebat Jamie mustrător. Doar nu ţi 
i-ai lăsat iarăși pe izlaz? Maică-ta o să te tragă de urechi dacă i-ai 
pierdut. 

Hamish a ridicat din umeri la auzul acestei ameninţări lipsite de 
consecinţe. În mod evident altceva mai important îi ocupa gândurile. 

— John..., a început el, încruntându-şi sprâncenele roșcovane de 
concentrare. John spune... 

— John grăjdarul, John bucătarul sau John Cameron? a întrebat 
Jamie. 

— John grăjdarul, a răspuns Hamish fluturând o mână, nerăbdător. 
A spus că, ă-ă, atunci când te însori... 

— Mmm? a scos Jamie un sunet încurajator, fără să-l privească pe 
băiat, plin de tact. 

Ridicându-şi ochii spre mine, care îi urmăream de pe marginea 
podului, privirile ni s-au întâlnit. I-am zâmbit cu gura până la urechi, 
făcându-l să își muşte buza ca să nu îmi întoarcă zâmbetul. 

Hamish a tras adânc aer în piept și a izbucnit deodată, scuipând 
cuvintele la foc automat. 

— A-spus-că-trebuie-să-servești-o-fată-cum-o-încalecă-armăsarul-pe- 


iapă-dar-eu-nu-l-am-crezut-dar-e-adevărat? 

M-am mușcat tare de deget pentru a nu izbucni în râs. Jamie, mai 
puţin norocos decât mine, și-a înfipt degetele în pulpe, înroșindu-se ca 
sfecla în fața lui Hamish. Arătau amândoi ca două pătlăgele roșii, 
aşezate una lângă cealaltă pe un balot de paie pentru a fi examinate 
de juriul concursului „Cea mai frumoasă roșie”. 

— Ă-ă, da... păi, într-un fel, a început el cu o voce strangulată. 

Apoi s-a scuturat, redevenind stăpân pe sine. 

— Da, a răspuns ferm. Da, așa se întâmplă. 

Hamish a aruncat o privire pe jumătate îngrozită înspre boxa din 
apropiere unde armăsarul murg se odihnea, cu vreo douăzeci de 
centimetri din echipamentul lui reproductiv ieşind la iveală. A coborât 
privirea speriată înapoi în poală și eu mi-am îndesat un pumn de 
pânză în gură, cât de adânc am putut. 

— Dar e o oarecare diferență, înţelegi? a continuat Jamie. 

Roșeața începuse a i se estompa din obraji, deși mușchiul de la buze 
continua să tresară. 

— În primul rând este... mai blând. 

— Vasăzică nu le muști de gât? 

Hamish avea expresia concentrată și serioasă a cuiva care urmărește 
cu atenţie o lecţie importantă. 

— Ca să le faci să stea cuminţi? 

— Ă-ă... Nu. Nu de obicei, nu. 

Exersându-și răbdarea de care nu ducea deloc lipsă, Jamie a 
acceptat cu bărbăţie responsabilitatea iluminării copilului. 

— Mai sunt și alte diferenţe, a spus el, atent să nu ridice privirea. 
Poţi să o faci față în față, în loc să o faci pe la spate. Cum preferă 
doamna. 

— Doamna? a întrebat Hamish, neîncrezător. Cred că aș prefera să o 
fac pe la spate. Nu cred că mi-ar plăcea să se uite cineva la mine când 
fac așa ceva. E greu, a întrebat el, să te abții să nu râzi? 

Încă mă gândeam la Jamie şi la Hamish când m-am dus la culcare în 
acea seară. Am întors plăpumile groase, zâmbind în sinea mea. De la 
fereastră venea un curent rece și abia așteptam să mă cuibăresc sub 
pături, la pieptul lui Jamie. Neafectat de frig, părea să aibă în el un 
mic furnal, căci pielea îi era întotdeauna caldă; câteodată aproape 
fierbinte, de parcă ardea mai aprig ca răspuns la atingerea mea rece. 

Eu eram încă o străină și o venetică, însă nu mai eram considerată 
musafiră a castelului. Deși femeile măritate păreau cumva mai 
prietenoase, acum că eram una dintre ele, fetele mai tinere păreau să 
nu mă privească deloc cu ochi buni pentru că scosesem din circulație 
un burlac eligibil. De fapt, remarcând nenumăratele priviri încruntate 
şi înţepături pe la spate, am început să mă întreb câte dintre fecioarele 


castelului se duseseră în alcovul ascuns cu Jamie MacTavish în scurta 
lui şedere la castel. 

Nu mai era MacTavish, desigur. Cei mai mulți din locuitorii 
castelului știuseră întotdeauna cine este și, fie că eram sau nu spion 
englez, acum știam și eu din necesitate. Așadar, a devenit Fraser 
pentru toată lumea, la fel și pentru mine. Ca doamna Fraser am fost 
întâmpinată când am intrat în încăperea de deasupra bucătăriilor, 
unde gospodinele coseau și își legănau copiii, schimbând informaţii 
despre maternitate și măsurându-mi talia fără ocolișuri. 

Din cauza dificultăților mele de a rămâne însărcinată de-a lungul 
anilor, nu luasem în calcul posibilitatea unei sarcini atunci când 
acceptasem să mă căsătoresc cu Jamie, și am așteptat cu o oarecare 
teamă să îmi vină menstruaţia la timp. De data aceasta am simţit o 
mare ușurare, fără tristeţea care o acompania de obicei. Viaţa mea era 
mult prea complicată în acest moment fără a mai avea și un copil. M- 
am gândit că poate Jamie simţea o mică strângere de inimă, deși el a 
părut la rândul său ușurat. Paternitatea era un lux pe care un bărbat în 
poziţia lui nu și-l prea putea permite. 

Ușa s-a deschis și Jamie a intrat, încă frecându-și capul cu un prosop 
de pânză, picăturile de apă căzute din părul său ud întunecându-i 
cămașa. 

— Unde ai fost? am întrebat uimită. 

Oricât de luxos ar fi fost Leoch în comparație cu casele sătenilor sau 
ale fermierilor, nu era înzestrat cu facilități de baie în afară de o cadă 
din aramă în care Colum obișnuia să își înmoaie picioarele suferinde și 
una ceva mai mare folosită de doamnele care considerau că 
dificultatea umplerii ei era compensată de intimitatea îmbăierii. Toată 
lumea se spăla fie pe bucăţi, folosind ligheanul și urciorul, fie în lac 
sau într-o cameră mică, cu podele din piatră din capătul grădinii, unde 
tinerele femei obișnuiau să stea în picioare dezbrăcate în timp ce 
prietenele lor aruncau găleți de apă peste ele. 

— În loch, a răspuns el, atârnând prosopul ud ordonat peste 
pervazul ferestrei. Cineva a lăsat ușa boxei întredeschisă la fel și pe 
cea a grajdului, și Cohbar a făcut o mică baie în lac în lumina 
amurgului. 

— Ah, deci de asta nu ai apărut la cină. Dar cailor nu le place să 
înoate, nu-i așa? 

A dat din cap, plimbându-și degetele prin păr pentru a-l usca. 

— Nu, nu le place. Dar și ei sunt ca oamenii, diferiți. Și lui Cohbar îi 
plac foarte mult ierburile fragede care cresc lângă apă. Păștea liniștit 
pe malul lacului când o haită de câini l-a fugărit în lac. A trebuit să îi 
alung și pe urmă să intru după el. Să vezi când oi pune mâna pe 
Hamish, a spus el cu o hotărâre supărată, îl învăţ eu să mai lase 
deschise ușile. 


— Ai de gând să îi povestești lui Colum despre asta? am întrebat, 
simțind o strângere de inimă compătimitoare pentru vinovat. 

Jamie a dat din cap, apucându-și geanta. A scos din ea un codru de 
pâine și o bucată de brânză, pe care se pare că le șterpelise din 
bucătării înainte să urce în cameră. 

— Nu, a spus el. Colum e destul de aspru cu băiatul. Dacă ar auzi că 
a fost atât de zăpăcit, nu i-ar mai da voie să călărească o lună... nu că 
ar mai putea sta în şa, după bătaia pe care ar mânca-o. lisuse, sunt 
mort de foame. 

A mușcat cu poftă din pâine, împrăștiind firimituri. 

— Să nu urci în pat cu pâinea, am spus, alunecând sub plapumă. Ce 
ai de gând să faci cu Hamish? 

A înghiţit restul de pâine și mi-a zâmbit. 

— Nu-ţi face griji. Am de gând să îl duc pe lac mâine chiar înainte 
de cină și să-l arunc în apă. Până ajunge el la mal și se usucă, cina se 
va fi isprăvit. 

A terminat brânza din trei înghițituri și a început să își lingă 
nerușinat degetele. 

— Lasă-l să se ducă și el la culcare ud și flămând, să văd dacă îi 
place, a încheiat el, sumbru. 

A scormonit rapid în sertarul măsuţei de toaletă în care uneori mai 
păstram mere și alte mici gustări. Dar în seara aceasta nu era nimic, și 
a închis sertarul cu un oftat. 

— Probabil voi trăi să apuc micul dejun, a spus el cu un aer 
filosofic. 

S-a dezbrăcat iute și s-a ghemuit în pat lângă mine, tremurând. Deși 
picioarele şi mâinile îi erau amorţite de frig de la baia în lacul 
înghețat, trupul îi era din fericire cald. 

— Mmm... ce bună ești de cocolit, a murmurat el, făcând ceea ce 
am presupus a fi cocolitul. Miroși altfel; ai săpat la plante astăzi? 

— Nu, am spus, surprinsă. Am crezut că de la tine... vine mirosul, 
vreau să spun. 

Era un miros picant, vegetal, destul de plăcut, însă nefamiliar. 

— Eu miros a pește, a remarcat el, mirosindu-și dosul palmei. Și a 
cal ud. Nu, s-a aplecat mai aproape, inhalând. Nu, nici de la tine nu e. 
Dar e de aproape. 

S-a dat jos din pat și a întors pe dos păturile, căutând. Am găsit-o 
sub perna mea. 

— Ce naiba...? 

Am ridicat-o și imediat i-am dat drumul. 

— Au! Are spini! 

Era un buchet de plante, smulse grosolan de la rădăcină și legate cu 
o bucată mică de sfoară neagră. Plantele erau ofilite, însă un miros 
puternic emana din frunzele moleşite. Era o floare, o primulă zdrobită, 


a cărei tulpină țepoasă îmi zgâriase degetul mare. Am supt degetul 
afectat, întorcând mai precaut legătura cu cealaltă mână. Jamie a 
rămas nemișcat, cu ochii ațintiți în pământ o clipă. Apoi mi-a smuls 
deodată buchetul și, traversând camera până la fereastra deschisă, a 
azvârlit legătura în aerul nopţii. Întorcându-se în pat, a început să 
strângă pământul ce căzuse de pe rădăcinile plantelor în palmă și l-a 
aruncat pe fereastră după buchet. A închis geamul cu o pocnitură și a 
revenit lângă mine, scuturându-și palmele. 

— Gata, a spus el, deși nu era nevoie. 

S-a băgat la loc sub plapumă. 

— Hai înapoi în pat, englezoaico. 

— Ce a fost asta? am întrebat, urcând lângă el. 

— O glumă, bănuiesc. Una proastă, dar a fost doar o glumă. 

S-a ridicat într-un cot și a suflat în lumânare. 

— Hai încoace, mo duinne. Mi-e frig. 

În ciuda buchetului descântat care mă tulburase, am dormit destul 
de bine, protejată de două ori, de ușa încuiată și de braţele lui Jamie. 
Spre dimineață, am visat poieni pline cu iarbă grasă peste care zburau 
o mulțime de fluturi. Galbeni, cafenii, albi și portocalii, se învârteau în 
aer în jurul meu precum frunzele toamna, așezându-se ușor pe capul și 
pe umerii mei, alunecând în jos pe trupul meu precum picăturile de 
ploaie, fiori abia simțiți pe piele, aripile catifelate bătând ca ecourile 
slabe ale propriei mele inimi. 

Am plutit ușor la suprafața realității și am realizat că picioarele 
fluturilor pe stomacul meu erau șuvițele aprinse ale părului scurt de 
pe capul lui Jamie, iar fluturele prins între coapsele mele era limba 
lui. 

— Mmm, am spus ceva mai târziu. Asta e foarte bine pentru mine, 
dar cu tine ce facem? 

— Păi, se rezolvă cam în trei sferturi de minut, dacă vei continua în 
același fel, a spus el, dându-mi la o parte mâna cu un rânjet. Dar mai 
degrabă aș prefera să savurez momentul, eu sunt un bărbat mai 
molcom și chibzuit prin natură, înţelegi tu. Dar mi-ai putea face 
onoarea companiei tale în această seară, stăpână? 

— Onoarea va fi a mea, am spus. 

Mi-am aşezat brațele sub cap și i-am aruncat printre pleoapele pe 
jumătate închise o privire provocatoare. 

— Vrei să spui că ești atât de ramolit încât nu mai poți mai mult de 
o dată pe zi? 

M-a privit cu ochii îngustaţi de unde stătea la marginea patului. 
Deodată am văzut ceva alb imens care s-a repezit la mine, și m-am 
trezit băgată adânc în pat. 

— Da, prea bine, a spus el în șuvițele încâlcite ale părului meu, să 


nu spui că nu ai fost prevenită. 

Două minute și jumătate mai târziu, a gemut și a deschis ochii. Și-a 
frecat obrajii și pielea capului viguros cu amândouă mâinile, capătul 
șuviţelor ridicându-se precum penele. Apoi, cu o înjurătură mormăită 
în galică, s-a extras fără tragere de inimă dintre așternuturi și a 
început să se îmbrace, tremurând în aerul rece al dimineţii. 

— Oare n-ai putea, am întrebat plină de speranţă, să îi spui lui Alec 
că eşti bolnav și să vii înapoi în pat? 

A început să râdă și s-a aplecat să mă sărute înainte să bâjbâie sub 
pat după şosete. 

— Aș putea face asta, englezoaico. Dar mi-e teamă că lista de boli 
acceptate ca scuză e foarte scurtă: varicela, ciuma și diverse răni 
serioase. Dacă nu sângerez, te trezești cu Alec aici într-o clipită, 
târându-mă de pe patul de moarte să îl ajut să ţesale caii. 

Admiram pulpele lungi și graţioase ale lui Jamie în timp ce își 
trăgea ciorapii, îndoindu-le grijuliu marginea. 

— Răni serioase zici? Te-aș putea ajuta în privința asta, am răspuns 
cu substrat. 

A mormăit în timp ce întindea braţul spre cealaltă șosetă. 

— Păi, ai grijă unde îţi arunci săgețile de spiriduș, englezoaico. 

A încercat să îmi facă cu ochiul nerușinat, dar a sfârşit prin a miji 
ochii la mine. 

— Dacă ţintești prea sus, s-ar putea să nu fie bine nici pentru tine. 

Am arcuit o sprânceană şi m-am cuibărit înapoi sub plapumă. 

— Nu-ţi face griji, dragul meu. Nu ţintesc mai sus de genunchi, 
promit. 

A bătut ușor cu palma una din rotunjimile mele și a plecat la 
grajduri, cântând destul de tare melodia „Sus între ierburi”. Refrenul a 
plutit înapoi dinspre scări. 


Stăteam c-o fetișcană ținând-o pe genunchi, 
Când m-a-nţepat un bondar, chiar de un genunchi, 
Sus între ierburi, pe deal la Bendikee. 


Jamie avea mare dreptate, am hotărât; nu avea deloc ureche 
muzicală. 

M-am cufundat din nou pentru o vreme într-o stare de somnolență 
satisfăcută, însă m-am ridicat după puțin timp și am coborât la micul 
dejun. Cei mai mulți dintre locuitorii castelului mâncaseră și plecaseră 
deja la treburile lor; aceia care mai erau încă în sală m-au salutat 
politicoși. Nu erau priviri ascunse, nu erau expresii de ostilitate 
mascate, și nu m-a întrebat nimeni cât de bine funcționase mica glumă 
de prost- gust. Însă am urmărit toate feţele pentru orice eventualitate. 

Mi-am petrecut dimineaţa singură în grădină și pe câmp cu coșul 


sub braț şi bățul de săpat într-o mână. Proviziile de ierburi uzuale 
scăzuseră. În general, sătenii mergeau la Geillis Duncan pentru, ajutor, 
dar câțiva pacienţi din sat apăruseră în ușa cabinetului meu la ore 
târzii din noapte și leacurile fuseseră aproape epuizate. Poate că boala 
soțului ei o solicita prea mult pentru a se mai ocupa de clienţii ei 
obișnuiți. 

Mi-am petrecut a doua parte a după-amiezii în dispensarul meu. Am 
consultat doar câțiva pacienţi; un caz de eczemă persistentă, un deget 
mare dislocat și un băiat de la bucătărie care vărsase un ceaun cu supă 
fierbinte pe un picior. După ce am aplicat o alifie de sunătoare și iris 
şi am pus la loc și am legat degetul mare, am pisat niște gențiană, 
numită şi rădăcină de piatră, într-unul din mojarele mici ale 
răposatului Beaton. 

Era o muncă anevoioasă, însă foarte potrivită pentru după-amiezi 
leneșe precum aceasta. Vremea era frumoasă și am văzut umbrele 
albastre lungindu-se pe sub ulmii de la apus când m-am suit pe masă 
şi am privit afară. 

Înăuntru, recipientele din sticlă străluceau în şiruri disciplinate, 
alături de grămezile ordonate de bandaje și comprese din dulapuri. 
Farmacia fusese curățată temeinic și dezinfectată şi acum găzduia 
sertare întregi de frunze uscate, rădăcini, ciuperci, frumos împachetate 
în săculețe din pânză. Am tras adânc în piept aerul parfumat și 
condimentat al cabinetului meu și am scos un oftat de mulțumire. 
Apoi m-am oprit din pisat și am aşezat pisălogul în mojar. Cu un 
oarecare șoc mi-am dat seama că eram mulțumită. În ciuda miriadelor 
de incertitudini ale vieţii de aici, în ciuda stării proaste pe care mi-o 
generase legătura de plante descântate și a dorului constant și dureros 
după Frank, nu eram deloc nefericită. Ba dimpotrivă. 

Imediat m-am simțit rușinată și lipsită de loialitate. Cum reușeam să 
fiu fericită când Frank trebuia să fie nebun de îngrijorare? 
Presupunând că timpul continua de fapt să treacă fără mine - și nu 
vedeam de ce nu ar fi așa —, trebuie să fi dispărut deja de aproape 
patru luni. Mi-l imaginam scotocind ţinuturile rurale ale Scoției, 
apelând la poliție, așteptând vreun semn, vreun cuvânt din partea 
mea. De acum, trebuie să fi renunțat aproape la orice speranță, 
așteptând în schimb vestea că trupul meu a fost găsit. 

Am așezat mojarul pe masă și am început să măsor camera îngustă, 
ştergându-mi palmele de şorț, în spasme de tristeţe vinovată și regret. 
Trebuia să fi plecat mai curând. Trebuia să mă fi străduit să mă întorc. 
Dar încercasem, mi-am amintit. Încercasem în repetate rânduri. Și uite 
ce se întâmplase. 

Da, uite. Eram căsătorită cu un proscris scoțian, amândoi eram 
urmăriți de un căpitan de dragoni sadic și trăiam cu un clan de 
barbari care l-ar omorî imediat pe Jamie dacă ar considera că 


reprezintă o amenințare la prețioasa succesiune la conducerea 
clanului. Și cel mai rău era că eram fericită. M-am așezat, privind 
disperată la şirul de sticle și borcane. De la întoarcerea la Leoch, 
trăisem de la o zi la alta, suprimând în mod deliberat amintirile vechii 
mele vieți. În adâncul sufletului știam că în curând va trebui să iau o 
decizie, însă o amânasem, de la o zi la alta, de la o oră la alta, 
îngropându-mi nesiguranțele în plăcerile oferite de compania și 
braţele lui Jamie. Afară pe coridor s-au auzit deodată pași grei și 
înjurături și m-am ridicat în grabă, dând fuga la ușă, chiar la timp 
pentru a-l vedea pe Jamie venind șchiopătând, ajutat de silueta 
încovrigată a lui Alec Macmahon cel Bătrân într-o parte şi de 
eforturile sincere, dar inutile ale băiatului de la grajduri în cealaltă. S- 
a lăsat să cadă pe scaunul meu, cu piciorul stâng întins, strâmbându-se 
chinuit la el. Strâmbătura părea să fie mai degrabă de enervare decât 
de durere, aşadar am îngenuncheat pentru a examina piciorul fără a- 
mi face prea multe griji. 

— E o luxaţie ușoară, am spus după o examinare superficială. Ce ai 
făcut? 

— Am căzut, a răspuns Jamie scurt. 

— De pe gard? am întrebat, tachinându-l. 

— Nu, a răspuns el uitându-se urât la mine. De pe Donas. 

— Călăreai bestia aceea? am întrebat nevenindu-mi a crede. În acest 
caz, ai fost norocos că te-ai ales doar cu o gleznă luxată. 

Am luat din dulap o fașă lungă și am început să leg articulația. 

— Păi, nu a fost chiar atât de rău, a spus Alec cel Bătrân pe un ton 
rațional. La o adică te-ai înţeles destul de bine cu el o țâră, flăcăule. 

— Știu că m-am înțeles, a replicat Jamie strângând din dinţi în 
vreme ce trăgeam fașa strâns. L-a înțepat o albină. 

Sprâncenele stufoase s-au ridicat mirate. 

— Ah, deci asta a fost? Bestia a sărit de parcă ar fi înțepat-o o 
săgeată de spiriduș, mi-a mărturisit el. A țâșnit în aer cu toate patru 
picioarele şi pe urmă s-a lăsat în jos, s-a înţepenit, întorcându-și ochii 
în toate părțile ca un bondar într-un borcan. Și flăcăul cel mic a 
rezistat pe al lui, a mai spus el, privindu-l pe Jamie care a inventat o 
nouă bombăneală drept răspuns, până când diavolul acela galben a 
sărit peste gard. 

— Peste gard? Și unde e acum? am întrebat, ridicându-mă și 
scuturându-mi palmele. 

— În drum spre iad, bănuiesc, a răspuns Jamie, punând jos piciorul 
şi încercând precaut să îşi sprijine greutatea pe el. Și n-are decât să 
rămână acolo. 

Strângându-și ochii, s-a așezat la loc. 

— Mă îndoiesc că diavolul are mare nevoie de un armăsar pe 
jumătate sălbatic, a intervenit Alec. Când se poate el însuși transforma 


într-un cal la nevoie. 

— Poate Donas chiar asta este, am sugerat, amuzată. 

— Nu m-aș mira, a răspuns Jamie, crispat încă, dar începând să își 
recapete umorul obișnuit. Totuşi, parcă diavolul era un armăsar negru, 
nu? 

— Ah, da, a răspuns Alec. Un armăsar mare și negru, care aleargă la 
fel de repede ca gândul dintre un bărbat și o fecioară. 

A rânjit vesel spre Jamie și s-a ridicat să plece. 

— Și vorbind despre asta, a spus el, făcându-mi cu ochiul. Mâine să 
nu vii în grajduri. Stai în pat, flăcăule și, ă-ă... odihnește-te. 

— Oare de ce, am întrebat privind în urma bătrânului îngrijitor de 
cai uscățiv, toată lumea crede că nouă nu ne stă mintea decât la pat 
toată ziua? 

Jamie a încercat din nou să își sprijine greutatea pe picior, 
ajutându-se de blatul mesei. 

— Unu la mână, suntem căsătoriți de mai puţin de o lună, a 
remarcat el. Şi doi la mână... 

A ridicat privirea şi a rânjit, dând din cap. 

— Ţi-am spus și înainte, englezoaico. Chipul tău e ca o carte 
deschisă. 

— Fir-ar să fie! 

În afară de o fugă scurtă până la dispensar pentru a verifica 
urgenţele, mi-am petrecut următoarea după-amiază îngrijind de 
nevoile destul de solicitante ale pacientului meu singur, special. 

— Ar trebui să te odihnești, l-am mustrat la un moment dat. 

— Și mă odihnesc. Cel puţin glezna mea se odihneşte. Vezi? 

O gleznă, fără ciorap a împuns aerul și o talpă lungă, osoasă, s-a 
scuturat înainte și înapoi. În mijlocul scuturării s-a oprit în aer cu un 
„au” mormăit din partea posesorului ei. Glezna încă umflată a fost 
coborâtă și masată cu grijă. 

— Așa o să te înveți minte, am spus, scoțându-mi propriile picioare 
de sub plapumă. Acum hai afară. Ai lâncezit destul în pat, ai nevoie de 
aer curat. 

S-a ridicat, șuviţele căzându-i pe frunte. 

— Am crezut că am nevoie de odihnă. 

— Şi te poți odihni la aer curat. Ridică-te. Vreau să fac patul. 

Printre bombăneli privind lipsa mea de înţelegere și considerație 
față de un biet bărbat grav rănit, s-a îmbrăcat și a stat în picioare 
suficient de mult timp încât să îi pansez glezna înainte ca exuberanța 
lui naturală să se facă din nou simțită. 

— E cam urâtă vremea afară, a spus el, aruncând o privire pe geam 
unde o burniță măruntă tocmai se hotărâse a se înfuria, 
transformându-se într-o ploaie torențială. Hai să mergem pe acoperiș. 


— Pe acoperiș? Ah, cu siguranţă. Nici nu mă puteam gândi la un 
tratament mai bun pentru o gleznă luxată decât urcatul a șase rânduri 
de scări. 

— Cinci. Și oricum, am un băț. 

A scos la iveală, din spatele ușii, bățul în chestiune, o bâtă veche din 
lemn de păducel, cu o înfloritură triumfală a braţului. 

— De unde ai luat asta? am întrebat, examinând-o. 

De aproape, era și mai ponosită, un toiag de un metru cioplit din 
lemn tare, întărit de-a lungul vremurilor precum un diamant. 

— Alec mi l-a împrumutat. El îl foloseşte la măgari; îi împunge cu el 
între ochi ca să îi facă să fie atenţi la el. 

— Pare foarte eficace, am răspuns, măsurând din priviri lemnul 
uzat. Ar trebui să îl folosesc și eu din când în când. Pe tine. 

Am ieșit în cele din urmă într-un loc micuţ, acoperit, chiar sub 
panta acoperișului din ardezie. Un parapet scund mărginea capătul 
acestui mic observator. 

— Oh, ce frumos e! 

În ciuda rafalelor de ploaie, priveliştea de pe acoperiş era magnifică; 
vedeam şerpuirea argintie a lacului lat și piscurile care se înălțau 
amenințător în zare, străpungând cenușiul pâclos al cerului ca niște 
pumni zimțaţi întunecaţi. Jamie s-a rezemat de parapet, ca să nu-și 
sprijine greutatea pe piciorul rănit. 

— Da, este. Pe vremuri obișnuiam să vin aici sus când am stat la 
castel. 

A arătat cu degetul peste lacul încreţit de bătaia ploii. 

— Vezi curmătura de acolo, dintre cei doi colți de stâncă? 

— În munţi? Da. 

— Pe acolo se ajunge la Lallybroch. Când mă simţeam singur și îmi 
era dor de casă, uneori veneam aici și mă uitam într-acolo. Îmi 
imaginam că zbor precum un corb peste trecătoare, peste dealurile și 
câmpiile care coboară pe cealaltă parte a muntelui, până la conac, la 
capătul văii. 

I-am atins uşor braţul. 

— Vrei să te întorci, Jamie? 

Şi-a aplecat capul și a zâmbit spre mine. 

— Păi, m-am gândit la asta. Nu știu dacă chiar vreau, dar cred că 
vom fi nevoiți. Nu știu ce vom găsi acolo, englezoaico. Dar... da. 
Acum sunt însurat. Tu ești stăpână la Broch Tuarach. Proscris sau nu, 
trebuie să mă întorc, chiar dacă pentru scurt timp pentru a pune 
lucrurile la punct. 

Am simțit un fior, deopotrivă de ușurare și de teamă, la gândul că 
vom părăsi Leochul, cu suita lui de intrigi. 

— Când plecăm? 

S-a încruntat, bătând cu degetele în parapet. Piatra era întunecată și 


alunecoasă din cauza ploii. 

— Păi, cred că trebuie să așteptăm sosirea ducelui. E posibil ca el să 
accepte să îi facă o favoare lui Colum, preluând cazul meu. Dacă nu 
îmi poate anula pedeapsa, măcar ar putea să aranjeze graţierea. Pe 
urmă ar fi mult mai puţin primejdios să mă întorc la Lallybroch, 
înţelegi? 

— Da, însă... 

Mi-a aruncat o privire aspră simțindu-mă că ezit. 

— Ce s-a întâmplat, englezoaico? 

Am tras adânc aer în piept. 

— Jamie... dacă îți mărturisesc ceva, îmi promiţi că nu mă vei 
întreba de unde știu? 

M-a prins cu ambele brațe, privind în jos spre chipul meu. Ploaia îi 
cădea pe păr, mici picături de apă alunecându-i de-a lungul tâmplelor. 
A zâmbit. 

— i-am spus că nu-ți voi cere să îmi spui nimic din ce nu dorești să 
îmi spui. Da, îți promit. 

— Hai să ne așezăm. Nu ar trebui să stai atât de mult în picioare. 

Ne-am îndreptat spre zidul unde ţiglele acoperișului adăposteau o 
porțiune îngustă și uscată de lespezi și ne-am așezat confortabil, cu 
spatele la perete. 

— Așa, englezoaico. Ce s-a întâmplat? 

— Ducele de Sandringham, am spus, mușcându-mi buza. Jamie, să 
nu ai încredere în el. Eu nu știu totul despre el, însă știu... ceva despre 
el. Ceva rău. 

— Ştii despre asta? m-a privit el surprins. 

Acum era rândul meu să îl privesc uimită. 

— Vrei să spui că tu știi deja despre el? L-ai cunoscut? 

Mă simțeam ușurată. Poate că misterioasele legături între 
Sandringham şi cauza iacobită erau mult mai bine cunoscute decât 
crezuseră Frank și pastorul. 

— Ah, da. Era aici, în vizită, când eu aveam șaisprezece ani. Când... 
am plecat. 

— De ce ai plecat? 

Eram curioasă, amintindu-mi deodată ce îmi spusese Geillis Duncan 
când o întâlnisem pentru prima dată în pădure. Zvonul straniu cum că 
Jamie ar fi tatăl biologic al lui Hamish, fiul lui Colum. Ştiam că nu 
era, nu avea cum să fie, dar eram probabil singura persoană din castel 
care aflasem asta. O suspiciune de o asemenea gravitate putea ușor să 
fi condus la încercarea lui Dougal din urmă cu câteva luni de a-i lua 
viața lui Jamie - dacă acesta fusese în realitate scopul atacului de la 
Carryarick. 

— Nu a fost din cauza... doamnei Letitia, nu-i așa? am întrebat, cu 
o oarecare şovăială. 


— Letitia? 

Surpriza lui era evidentă și ceva în mine care trebuie să fi fost 
încleștat fără știrea mea s-a relaxat deodată. Nu mă gândisem că 
supoziţia lui Geilie ar fi putut fi adevărată, însă... 

— Dar ce îți veni să vorbeşti despre Letitia? a întrebat Jamie curios. 
Am locuit în castel vreme de un an și, din câte îmi amintesc, am vorbit 
cu ea o singură dată, când m-a chemat în camera ei şi m-a mustrat 
aspru pentru că am condus un joc de shintyrs prin grădina ei de 
trandafiri. 

Atunci i-am povestit ce mi-a spus Geilie și el a râs scoțând aburi în 
aerul rece şi umed. 

— Doamne, a spus el, ca şi cum aș fi avut curajul! 

— Oare Colum ar putea suspecta un asemenea lucru? am întrebat. 

Jamie a dat hotărât din cap. 

— Nu, nu cred, englezoaico. Și dacă ar fi avut doar o vagă bănuială, 
nu cred că aș mai fi trăit să apuc șaptesprezece ani, darămite să mai 
ajung la vârsta venerabilă de douăzeci și trei de ani. 

Astfel mi-a confirmat propria părere despre Colum; cu toate acestea, 
însă, mă simțeam ușurată. Expresia lui Jamie a devenit mai 
gânditoare, iar privirea albastră absentă. 

— Totuși, dacă stai să te gândești, nu știu dacă Colum știe de ce am 
plecat atunci atât de repede de la castel. Și dacă Geillis Duncan 
împrăștie astfel de bârfe peste tot... atunci femeia asta e primejdioasă, 
englezoaico; e o bârfitoare și o mahalagioaică, dacă nu vrăjitoare, cum 
zic oamenii că ar fi — păi, aș face bine să îi spun lui Colum, în acest 
caz. 

A ridicat privirea spre perdeaua de apă care cădea din ţiglele 
parapetului nostru. 

— Cred că ar fi bine să coborâm, englezoaico. Începe să fie prea 
umed. 

Am urmat o cale diferită, traversând acoperișul spre scara exterioară 
care ducea jos în grădinile bucătăriilor, de unde voiam să culeg o 
mână de limba-mielului, dacă îmi permitea ploaia torențială. Ne-am 
adăpostit sub zidul castelului, unul din pervazurile ferestrelor ieșite în 
afară deversând ploaia de deasupra. 

— Ce vrei să faci cu limba-mielului? a întrebat Jamie curios, privind 
tulpinile firave şi plantele anemice, culcate la pământ de ploaie. 

— Cât e verde, nimic. Mai întâi trebuie să o usuc, și apoi... 

Am fost întreruptă de niște lătrături și ţipete teribile, venind din 
cealaltă parte a gardului grădinii. M-am repezit în fugă spre zid, 
urmată ceva mai încet de Jamie, șchiopătând. 

Părintele Bain, preotul satului, alerga de-a lungul potecii, băltoacele 
explodându-i sub picioare, urmat de o haită de câini lătrând. Încurcat 
de sutana sa voluminoasă, preotul s-a împiedicat și a căzut, 


împroșcând apă și noroi de jur împrejurul lui. Într-o clipită, câinii s-au 
repezit asupra lui, lătrând și pocnind din fălci. 

Un fulger înveșmântat în tartan a sărit peste zidul grădinii de lângă 
mine și Jamie s-a aruncat în mijlocul lor, învârtind ciomagul și 
răcnind în galică, adăugându-și vocea la hărmălaia generală. Dacă 
strigătele şi înjurăturile nu aveau prea mare efect, ciomagul în schimb 
avea ceva mai mult impact. S-au auzit câteva schelălăieli când parul a 
lovit carnea păroasă și treptat haita s-a retras, în cele din urmă 
întorcându-se și luând-o la goană în direcţia satului. Jamie și-a dat la 
o parte părul care îi căzuse în ochi, trăgându-și răsuflarea. 

— Sunt răi ca niște lupi, a spus el. I-am vorbit deja lui Colum despre 
haita asta; sunt cei care l-au băgat pe Cohbar în lac zilele trecute. Cel 
mai bine ar fi să-i împuște înainte să omoare pe cineva. 

A privit în jos spre mine, care îngenuncheasem lângă preotul căzut, 
inspectându-l. Ploaia cădea din păr și simțeam șalul îmbibându-se cu 
apă. 

— Încă nu au ucis pe nimeni, am spus. Cu excepția câtorva urme de 
colți, este bine. 

Sutana părintelui Bain era ruptă într-o parte, dezvăluind o porțiune 
de piele lipsită de păr de pe coapsă cu o tăietură urâtă și câteva urme 
de înțepături care sângerau. Preotul, alb ca hârtia la față din cauza 
șocului, se chinuia să se ridice în picioare; evident nu era foarte grav 
rănit. 

— Părinte, dacă vii cu mine în cabinet, îți voi dezinfecta rănile, m- 
am oferit, suprimându-mi un zâmbet la spectacolul pe care îl oferea 
preotul mic și rotofei, când sutana i s-a ridicat, dezvăluind ciorapii 
împletiți cu romburi colorate. 

În cele mai bune momente ale sale, chipul părintelui Bain semăna 
cu un pumn strâns. Similaritatea era accentuată în acel moment de 
petele roșii care îi marmorau fălcile lăsate și îi scoteau și mai mult în 
evidenţă cutele verticale dintre obraji și gură. S-a holbat la mine de 
parcă i-aș fi sugerat să comită un act de indecenţă în public. 

Din câte a reieșit din următoarele sale cuvinte, chiar asta făcusem. 

— Poftim, un trimis al lui Dumnezeu să își expună părțile intime 
eu nu am idee ce acte imorale sunt permise în cercurile pe care 
dumneata ești obișnuită să le frecventezi, dar trebuie să afli că 
asemenea lucruri nu sunt tolerate aici — nu atât timp cât eu păstoresc 
sufletele acestei parohii! 

Apoi, s-a întors şi s-a îndepărtat cu pași demni, șchiopătând și 
încercând fără succes să își țină împreună poalele rupte ale sutanei. 

— După cum poftești! am strigat în urma lui. Dar dacă nu mă lași 
să-ți curăț rănile, se vor infecta! 

Pastorul nu a răspuns, dar și-a aplecat în față umerii rotunzi, urcând 


anevoie scările grădinii, câte o treaptă o dată, ca un pinguin sărind pe 
o plută de gheaţă. 

— Bărbatul ăsta nu iubește foarte mult femeile, nu-i așa? l-am 
întrebat pe Jamie. 

— Având în vedere ocupația lui, nici nu cred că e de mirare, a 
răspuns el. Hai să mergem la masă. 

După prânz, mi-am trimis pacientul în pat să se odihnească — singur 
de data aceasta, în ciuda protestelor lui — și m-am întors în cabinetul 
meu. Ploaia grea părea să îmi fi afectat afacerea; oamenii aveau 
tendinţa să rămână în casele lor în siguranță, decât să îşi treacă lama 
plugului peste picioare sau să cadă de pe acoperișuri. 

Mi-am petrecut timpul destul de plăcut, aducând la zi agenda de 
consultații a lui Davie Beaton. Imediat ce am terminat însă un 
vizitator a apărut în cadrul ușii, întunecând-o. 

A întunecat-o la propriu, trupul său umplând-o dintr-o parte în 
cealaltă. Mijindu-mi ochii în semiîntuneric, am zărit silueta lui Alec 
MacMahon, înfășurat într-o grămadă de vestoane, șaluri și pături 
pentru cai. 

A înaintat cu o încetineală care îmi amintea de prima vizită a lui 
Colum în cabinet împreună cu mine și îmi oferea un indiciu în 
privința suferinței lui. 

— Reumatism, ha? am întrebat cu simpatie, în timp ce el s-a lăsat 
înţepenit în singurul meu scaun cu un geamăt înfundat. 

— Da. Umezeala îmi intră în oase, a spus el. Ce se poate face în 
privința asta? 

Şi-a aşezat palma uriașă, noduroasă, pe masă, relaxându-și degetele. 
Mâinile i s-au desfăcut lin, precum o floare care se deschide noaptea, 
dând la iveală palmele asprite de muncă. 

Am ridicat mâna deformată și am întors-o blând într-o parte și în 
cealaltă, întinzându-i degetele și masându-i palma bătucită. Chipul 
ridat de deasupra mâinii s-a crispat o clipă când l-am atins, apoi s-a 
relaxat când primele înțepături au trecut. 

— E tare ca lemnul. Un gât bun de whisky şi un masaj zdravăn e cel 
mai bun remediu pe care ţi-l pot recomanda. Ceaiul de vetrice ajută, 
dar nu face minuni. 

El a început să râdă, șalurile alunecându-i de pe umeri. 

— Whisky, nu? Aveam eu îndoielile mele, fătucă, dar văd că ai stofă 
de vraci. 

Am întins braţul în spatele dulapului de medicamente și am tras o 
sticlă brună fără etichetă în care îmi păstram proviziile din distileria 
castelului. Am pus-o pe masă înaintea lui, împreună cu o cupă din os 
de corn. 

— Bea, i-am spus, și dă jos de pe dumneata cât mai multe haine fără 


să rămâi dezbrăcat și întinde-te pe masă. Voi face focul cât să îți fie 
suficient de cald. 

Ochiul albastru a cântărit sticla cu bucurie și o mână strâmbă s-a 
întins spre gâtul ei. 

— Ar trebui să iei și dumneata o gură, fătucă, m-a sfătuit el. O să ai 
mult de muncă. 

A gemut, un sunet în care se amestecau durerea și plăcerea, când m- 
am lăsat cu putere peste umărul lui stâng, pentru a slăbi tensiunea, 
apoi l-am ridicat şi i-am rotit partea stângă a trupului. 

— Soția mea obișnuia să mă apese cu fierul de călcat pe spate, a 
observat el, pentru lumbago. Dar acum e şi mai bine. Ai o pereche de 
braţe zdravene, domniță. Ai putea să mă ajuţi la grajduri. 

— Presupun că ăsta e un compliment, am răspuns sec, turnând 
mixtura încălzită de ulei și seu în palmă și întinzând-o pe spatele său. 

Pe pielea bronzată a braţelor sale bătrâne era o linie bruscă de 
demarcaţie, acolo unde mânecile suflecate ale cămășii se opreau și 
începea pielea albă ca laptele a umerilor și spatelui. 

— În tinereţe ai fost un bărbat pe cinste, am remarcat. Pielea de pe 
spatele dumitale e la fel de albă ca a mea. 

Un râs înfundat a zdruncinat carnea sub mâinile mele. 

— N-o să ştii niciodată, nu-i așa? Da, Ellen MacKenzie m-a văzut 
odată fără cămașă, moșind un mânz și mi-a spus că arăt ca și cum 
bunul Dumnezeu ar fi pus capul greșit pe trupul meu - ar fi trebuit să 
am un castron cu budincă de lapte pe umeri, în loc să îmi dea chipul 
uneia din statuile de la altar. 

Mi-am imaginat că se referea la catapeteasma din capelă, pe care 
erau pictaţi o serie de demoni îngrozitori care îi chinuiau pe păcătoși. 

— Ellen MacKenzie pare să fi fost o persoană destul de liberală în 
opinii, am remarcat. 

Eram foarte curioasă în privința mamei lui Jamie. Din puţinele 
lucruri pe care mi le povestea din când în când, îmi făcusem o imagine 
destul de clară în privința tatălui său, Brian, însă nu o menţionase 
niciodată pe mama sa și nu știam nimic despre ea în afară de faptul că 
murise de tânără, la naștere. 

— Ah, avea o limbă ascuţită, Ellen, și o minte ageră foc. 

Dezlegându-i jartiera pantalonilor din lână, i-am suflecat și am 
început să îi masez pulpele musculoase. 

— Dar avea atâta dulceaţă în glas, încât nimeni nu se supăra pe ea, 
în afară de fraţii ei. Dar ea nu prea îi lua în seamă pe Colum și pe 
Dougal. 

— Mmm. Așa am auzit. A fugit de acasă ca să se mărite, nu? 

Mi-am înfipt degetele mari în tendoanele din spatele genunchiului și 
Alec a scos un sunet ca un chițăit din gura cuiva mai puţin serios. 

— Ah, da. Ellen era cea mai în vârstă dintre cei șase copii ai lui 


MacKenzie — cu un an sau doi mai mare decât Colum și lumina ochilor 
bătrânului Jacob. De aceea și rămăsese atât de mult nemăritată; nu 
voia să audă nici de John Cameron ori de Malcolm Grant sau de 
oricare dintre flăcăii cu care s-ar fi putut mărita și taică-su nu avea 
inimă să o căsătorească împotriva voinței ei. 

Însă când bătrânul Jacob a murit, Colum nu a mai suportat 
hachițele surorii lui. Luptându-se cu disperare să îşi consolideze 
poziția precară în fruntea clanului, a încercat o alianță cu Munro la 
nord sau cu Grant la sud. Ambele clanuri aveau căpetenii tinere, care 
i-ar fi devenit cumnați de folos. Tânăra Jocasta, în vârstă de doar 
cincisprezece ani, acceptase cuminte curtea lui John Cameron și 
plecase în nord. Ellen, pe cale să rămână fată bătrână la douăzeci și 
doi de ani, se dovedise mult mai puţin cooperantă. 

— Să înțeleg că Malcolm Grant a fost refuzat, judecând după 
comportamentul lui din urmă cu două săptămâni, am remarcat. 

Alec cel Bătrân a început să râdă, râsul transformându-se într-un 
geamăt mulțumit când am apăsat mai tare. 

— Da. Nu am auzit niciodată vorbele pe care i le-a spus, dar 
probabil l-au durut. Era în timpul Adunării mari când s-au întâlnit, 
ştii? S-au dus în grădina de trandafiri, într-o seară, și toată lumea 
aştepta să vadă dacă îl ia sau nu. A venit seara și ei tot așteptau. Și pe 
urmă noaptea, toate lămpile s-au aprins, cântecul a început și niciun 
semn încă din partea lui Ellen sau a lui Malcolm Grant. 

— Dumnezeule, trebuie să fi fost o conversaţie foarte interesată. 

Am picurat încă o mână de unguent între omoplaţii bărbatului și a 
mormăit de plăcere. 

— Așa a zis toată lumea. Dar timpul trecea și ei nu se întorceau și 
lui Colum a început să i se facă teamă că Grant a fugit cu ea; a luat-o 
cu forța, înţelegi? Și așa arătau toate semnele, căci au găsit grădina de 
trandafiri pustie. Și când au trimis după mine la grajduri, eu le-am 
spus adevărul, că oamenii lui Grant veniseră după cai și plecaseră cu 
toții fără o vorbă de rămas-bun. 

Furios, Dougal, care pe atunci avea optsprezece ani, încălecase 
îndată pe calul său și pornise pe urmele lui Malcolm Grant, fără să mai 
aştepte tovărășie sau un sfat din partea lui Colum. 

— Când Colum a aflat că Dougal plecase după Grant, m-a trimis pe 
mine și pe alţii repede după el, Colum știind prea bine că Dougal era 
iute la mânie și nedorind să-și vadă viitorul cumnat ucis înainte ca 
anunțul căsătoriei să fi fost făcut. Căci el a crezut că Malcolm Grant, 
neputând să o convingă pe Ellen să se mărite cu el, trebuie să o fi luat 
cu forța pentru a o silui și a o obliga în felul ăsta să îl ia de bărbat. 

Alec s-a oprit, pe gânduri. 

— Dougal nu putea vedea decât insulta, desigur. Însă, drept să îţi 
spun, mie nu mi s-a părut că Colum ar fi fost foarte supărat, insultă 


sau nu. l-ar fi rezolvat problema - și Grant ar fi luat-o fără îndoială pe 
Ellen fără zestre și i-ar mai fi plătit şi lui Colum reparaţii pentru 
onoare. 

Bătrânul a pufnit, cinic. 

— Colum nu e omul care să lase o ocazie să treacă pe lângă el. Este 
iute și e nemilos, așa e Colum. 

Singurul ochi albastru precum gheața s-a întors pentru a mă privi 
peste umărul gheboșat. 

— Ar fi înțelept să nu uiţi asta niciodată, fătuco. 

— Ah, nu uit eu așa de repede, l-am asigurat iritată. 

Îmi aminteam prea bine cum îmi povestise Jamie că fusese pedepsit 
din porunca lui Colum și mă întrebam cât din pedeapsă fusese 
răzbunare pentru nesupunerea mamei lui. 

Cu toate acestea, Colum nu avusese norocul să profite de ocazie, 
măritând-o pe sora lui cu căpetenia clanului Grant. În zori, Dougal îl 
găsise pe Malcolm Grant, lângă drum împreună cu tovarășii lui, 
dormind sub un tufiş de grozamă, învelit cu tartanul. 

Şi când Alec și ceilalți ajunseseră pe rând în tabăra clanului Grant 
ceva mai târziu, se opriseră ca seceraţi, văzându-i pe Dougal 
MacKenzie și pe Malcolm Grant, amândoi goi până la mijloc, plini de 
răni, legănându-se și împleticindu-se pe drum, încă împărțindu-și 
lovituri de fiecare dată când se întâlneau. Tovarășii lui Grant erau 
aliniați pe marginea drumului ca niște bufnițe, întorcându-și capetele 
când într-o parte, când în alta, în vreme ce lupta șerpuia în zorile care 
începeau a lumina cerul. 

— Amândoi pufneau precum niște cai, aburi ieșind din trupurile lor 
în aerul rece al dimineţii. Nasul lui Grant era de două ori mai mare, 
iar Dougal abia putea vedea cu un ochi și amândoi aveau dâre de 
sânge uscat pe piept. 

La ivirea oamenilor lui Colum, soldaţii lui Grant săriseră cu toţii pe 
picioare, cu mâinile pe săbii, și întâlnirea s-ar fi lăsat probabil cu 
vărsare de sânge dacă unul din băieții MacKenzie, cu privire mai 
ageră, nu ar fi observat un detaliu destul de important: Ellen 
MacKenzie nu se zărea printre bărbaţii clanului Grant. 

— Așaaa, după ce l-au stropit cu apă pe Malcolm Grant și l-au adus 
în simțiri, a reuşit să povestească ceea ce Dougal nu îi dăduse răgazul 
să spună - că Ellen își petrecuse cu el un sfert de ceas în grădina de 
trandafiri. Nu a vrut să mărturisească ce îşi spuseseră, însă orice ar fi 
fost, el fusese atât de ofensat, încât alesese să plece imediat, fără a se 
mai întoarce în Sala Mare. O lăsase acolo, nu o mai văzuse de atunci și 
nici nu dorea vreodată să mai audă rostindu-se numele lui Ellen 
MacKenzie în prezenţa lui. Și cu aceasta, s-a urcat pe cal — încă ușor 
amețit — şi dus a fost. Și de atunci prietenia s-a rupt cu toți membrii 
clanului MacKenzie. 


Ascultam, fascinată. 

— Și unde era Ellen în tot acest timp? 

Alec cel Bătrân a râs ca scârțâitul balamalelor ruginite de la ușa 
grajdului. 

— Departe, departe peste dealuri. Dar ei nu au aflat decât mai 
târziu. Ne-am întors şi ne-am împrăștiat din nou spre casă. Când am 
ajuns, Ellen era tot plecată și Colum stătea alb ca hârtia în mijlocul 
curții, sprijinindu-se de Angus Mhor. 

A urmat o confuzie și mai mare, căci, cu toți oaspeţii, camerele 
castelului erau pline, la fel ca toate podurile și coridoarele, bucătăriile 
şi cămările. Părea imposibil de spus care dintre toți musafirii din 
castel mai dispăruse, dar Colum a dat poruncă să se adune toate 
slugile și a trecut cu grijă în revistă listele de invitați, întrebând cine 
fusese văzut în seara de dinainte şi unde și când. În cele din urmă a 
găsit o slujnică de la bucătărie care își amintea că văzuse un bărbat 
trecând prin coridorul din spate, chiar înainte de a lua cina. 

Ea îl remarcase doar pentru că era atât de chipeș; înalt și bine făcut, 
spunea ea, cu un păr ca al unei selkii negre şi ochii precum ai unei 
pisici. ÎI privise cum se îndepărta pe coridor, admirându-l, şi îl văzuse 
cum se întâlnise cu cineva la ușa de afară — o femeie înveşmântată în 
negru din cap până în picioare, învăluită într-o mantie cu glugă. 

— Ce e o selkie? am întrebat. 

Ochiul lui Alec s-a îndreptat spre mine, ridurile la colțuri fiind 
vizibile. 

— În engleză voi le ziceţi foci. O vreme, chiar și după ce au aflat 
adevărul, oamenii din sat îşi povesteau unii altora că Ellen MacKenzie 
a fost luată în mare să trăiască împreună cu ele. Știai că selkiile își 
leapădă pieile când vin la mal şi umblă ca oamenii? Și dacă găsești o 
piele de selkie și o ascunzi, el... sau ea, a adăugat el, corect, nu mai 
poate intra în apă și trebuie să rămână cu tine pe uscat. Se spune că e 
bine să îţi iei o nevastă dintre selkii, deoarece sunt niște gospodine 
desăvârșite și cele mai devotate mame. Cu toate astea, a continuat el, 
cumpătat, Colum nu avea de gând să creadă că sora lui a fugit în lume 
cu o focă. Și chiar așa a spus. Așa că a chemat oaspeţii jos, unul câte 
unul, și i-a întrebat dacă știau un bărbat care să se potrivească 
descrierii. În cele din urmă, au aflat că numele lui ar fi Brian, însă 
nimeni nu îi ştia numele de familie ori de clan; fusese la Jocuri, însă 
acolo toată lumea îl strigase doar Brian Dhu. 

Așadar, povestea a fost abandonată pentru o vreme, căci căutătorii 
nu aveau nicio idee încotro să o apuce. Cu toate acestea, chiar și cei 
mai buni vânători sunt nevoiţi să se oprească din când în când pe la 
vreo colibă, să ceară o mână de sare ori un blid cu lapte. Și în cele din 
urmă, a ajuns vorbă la Leoch despre cei doi, căci Ellen MacKenzie nu 
era o fecioară cu o înfățișare obișnuită. 


— Avea părul ca de foc, a rostit Alec cu o voce visătoare, savurând 
căldura uleiului pe spate. Și ochii precum ai lui Colum - cenușii, 
conturați cu gene lungi și negre —, foarte frumoasă, dar genul de 
femeie care trece prin tine precum fulgerul. O femeie înaltă; chiar mai 
înaltă decât dumneata. Și atât de frumoasă încât te dureau ochii când 
o priveai. Mai târziu am auzit povestindu-se că se întâlniseră la 
Adunare și dintr-o privire își dăduseră seama că erau făcuți unul 
pentru altul. Aşadar, au pus totul la cale și s-au făcut nevăzuţi, pe sub 
nasul lui Colum MacKenzie și ale celor trei sute de oaspeți. 

A izbucnit brusc în râs, amintindu-și. 

— Dougal i-a găsit în cele din urmă, trăind într-o fermă de arendaș 
la hotarul pământurilor clanului Fraser. Hotărâseră că singura cale era 
să se ascundă până când Ellen avea să rămână grea și cu burta atât de 
mare încât să nu încapă îndoieli al cui ar putea fi. Atunci Colum și-ar 
fi dat acceptul pentru căsătorie, de voie sau de nevoie... Dar el nu a 
făcut-o. 

Alec a rânjit. 

— Cât aţi fost pe drum, ai avut ocazia să vezi cicatricea de pe 
pieptul lui Dougal? 

O văzusem; o linie albă argintie care îi tăia inima și se întindea de 
la umăr la coaste. 

— Brian i-a făcut-o? am întrebat. 

— Nu. Ellen. 

A început să zâmbească și mai larg văzându-mi chipul. 

— Ca să îl împiedice să îi taie gâtul lui Brian, când se pregătea s-o 
facă. Dacă aș fi în locul dumitale, nu i-aș aminti întâmplarea lui 
Dougal. 

— Nu, cred că aș face bine să îmi ţin gura. 

Din fericire, planul funcționase și Ellen era însărcinată în luna a 
cincea când i-a descoperit Dougal. 

— A fost mare tam-tam și o serie de scrisori foarte dure schimbate 
între Leoch și Beauly, dar în cele din urmă au ajuns la o înţelegere și 
Ellen și Brian s-au mutat la Lallybroch cu o săptămână înainte ca 
primul lor copil să vină pe lume. 

S-au căsătorit în curtea din faţa casei, a adăugat el, amintindu-și 
acest detaliu, ca să o poată trece pragul casei pentru prima dată ca 
mireasă. Pe urmă Brian a povestit că a fost cât pe ce să se rupă, când a 
ridicat-o. 

— Vorbești de parcă i-ai fi cunoscut destul de bine, am spus. 

Terminând masajul, mi-am șters palmele unsuroase cu un prosop. 

— Ah, doar puţin, a spus Alec, ameţit de căldură. 

Pleoapa îi cădea peste ochi, iar ridurile chipului său bătrân își 
pierduseră din expresia de durere surdă care îi dădea de obicei aerul 
acela atât de crunt. 


— O cunoșteam bine pe Ellen, desigur. Apoi pe Brian l-am cunoscut 
mulți ani mai târziu — când l-a adus pe flăcău aici — și ne-am înţeles. 
Se pricepea bine la cai. 

Vocea i s-a stins și pleoapa s-a lăsat grea. 

Am tras o pătură peste silueta nemișcată a bătrânului și am ieșit pe 
vârfuri, lăsându-l să viseze lângă foc. 

Lăsându-l pe Alec dormind, am urcat în camera noastră și l-am găsit 
pe Jamie făcând același lucru. Nu sunt foarte multe activități de făcut 
în casă într-o zi întunecată și ploioasă, având în vedere că nu voiam să 
îl trezesc pe Jamie, nici să îl însoțesc în lumea viselor, nu îmi mai 
rămânea altceva de făcut decât să citesc sau să cos. Având în vedere 
talentul meu submediocru în arta cusutului, m-am decis să împrumut 
o carte din biblioteca lui Colum. 

Conform principiilor arhitecturale neobișnuite care guvernaseră 
construcția castelul — bazate pe aversiunea generală față de liniile 
drepte —, scările care duceau spre camerele lui Colum aveau două 
coturi în unghi drept, fiecare marcat de o mică platformă. Pe cea de a 
doua platformă stătea de obicei un valet, gata să îndeplinească diverse 
însărcinări sau să îl ajute pe Colum. Astăzi însă nu era la post. Auzeam 
murmurul uşor de glasuri de deasupra; poate că valetul era cu Colum. 
M-am oprit în fața ușii, neștiind dacă puteam să îi întrerup. 

— Întotdeauna am ştiut că eşti prost, Dougal, dar nu am crezut că 
eşti atât de idiot. 

Obișnuit cu prezenţa tutorilor încă din copilărie și neobișnuit să se 
aventureze afară, cum se amestecase fratele său printre soldaţi și 
țărani, vocea lui Colum nu avea în mod normal accentul scoţian care 
marca vorbirea lui Dougal. Însă accentul cultivat şchiopăta niţel în 
acest moment și cele două glasuri erau aproape imposibil de deosebit, 
amândouă îngroșate de furie. 

— M-aș fi putut aștepta la un asemenea comportament din partea ta 
când aveai douăzeci de ani, dar, pentru numele lui Dumnezeu, 
bărbate, ai patruzeci şi cinci! 

— Da, dar tu nu prea ai de unde să știi cum e, nu-i așa? a răspuns 
Colum, cu o insinuare răutăcioasă. 

— Nu. 

Răspunsul lui Colum fusese tăios. 

— Şi, deși nu de multe ori am considerat că e cazul să îi mulțumesc 
lui Dumnezeu, poate că mi-a făcut un bine mai mare decât am crezut 
eu. Am auzit spunându-se adesea că mintea unui bărbat încetează să 
mai funcționeze când i se scoală mădularul, iar acum cred că e 
adevărat. 

S-a auzit un scârțâit ca și cum picioarele scaunelor erau împinse 
înapoi pe lespezile de piatră. 


— Dacă frații MacKenzie au doar un mădular și un creier de 
împărțit, atunci eu sunt mulțumit cu câștigul meu! 

Am hotărât că un al treilea participant la o astfel de conversaţie nu 
ar fi chiar binevenit și m-am îndepărtat de ușă, să cobor pe scări. 

Foșnetul unor fuste venind de pe platforma de jos m-a făcut însă să 
mă opresc. Nu doream să fiu descoperită trăgând cu urechea lângă ușa 
biroului căpeteniei și m-am întors din nou spre ușă. Platforma era aici 
largă, și o tapiserie acoperea unul din pereţi aproape în întregime. Mi 
se vedeau tălpile, însă nu aveam încotro. Stând la pândă ca un șoarece 
în spatele tapiseriei, am auzit pașii de dedesubt încetinind pe măsură 
ce se apropiau de ușă și oprindu-se în partea îndepărtată a platformei, 
ca și cum musafira nevăzută înțelesese, la fel ca și mine, natura 
privată a conversaţiei dintre cei doi fraţi. 

— Nu, spunea Colum, ceva mai calm acum. Sigur că nu. Femeia e o 
vrăjitoare sau ceva asemănător. 

— Da, dar... 

Răspunsul lui Dougal a fost curmat îndată de vocea agitată a fratelui 
său. 

— Am spus că mă voi ocupa de asta. Şi nu îţi face griji, frate, voi 
avea grijă de ea. 

O notă de afecțiune înciudată se strecurase în vocea lui Colum. 

— O să-ţi spun. l-am scris ducelui căci s-ar putea să se ducă să 
vâneze în pădurile de deasupra Erlickului - se ştie că îi place să 
împuște cerbi acolo. Am de gând să îl trimit pe Jamie cu el; poate că 
are încă niște sentimente pentru băiat... 

Dougal l-a întrerupt cu o replică în galică, evident o remarcă 
grosolană, căci Colum a râs și a spus: 

— Nu, cred că Jamie e destul de matur acum să-și poarte singur de 
grijă. Dar dacă ducele are de gând că intervină pentru el pe lângă 
Maiestatea Sa, aceasta e cea mai bună șansă a băiatului să obțină 
amnistia. Dacă vrei, îi spun Înălțimii Sale că te duci şi tu. Îl poţi ajuta 
pe Jamie cum vrei și nu vei fi aici când eu voi rezolva treburile. 

S-a auzit o bufnitură în capătul îndepărtat al platformei și am riscat 
să arunc o privire. Era Laoghaire, palidă precum peretele văruit din 
spatele ei. Ţinea în mâini o tavă cu o carafă; cupa de cositor căzuse de 
pe tavă pe covorul de pe podea, scoțând sunetul pe care îl auzisem. 

— Ce-i asta? 

Vocea lui Colum, devenită brusc tăioasă, s-a auzit din birou. 

Laoghaire a lăsat tava pe masa de lângă ușă, aproape scăpând carafa 
în graba ei și, întorcându-se, a luat-o la fugă pe scări. 

Auzeam pașii lui Dougal apropiindu-se de ușă și știam că nu voi 
ajunge la scări fără a fi descoperită. Abia am avut răgazul să ies din 
ascunzătoare și să ridic cupa căzută când s-a deschis ușa. 

— Ah, dumneata ești, a spus Dougal părând ușor surprins. Asta a 


trimis doamna Fitz pentru gâtul roșu al lui Colum? 

— Da, am răspuns volubilă. Doamna Fitz i-a urat însănătoşire 
grabnică. 

— Mulţumesc. 

Mișcându-se mai greu, Colum și-a făcut apariţia prin ușa deschisă. 

— Mulţumește-i doamnei Fitz din partea mea, a spus el zâmbindu- 
mi. Și mulțumesc și dumitale, draga mea, pentru că ai venit până aici. 
Vrei să stai o clipă cât timp îl beau? 

Conversaţia pe care o auzisem reușise să mă facă să uit scopul inițial 
pentru care urcasem, dar acum mi-am amintit de intenția mea de a 
împrumuta o carte. Dougal s-a scuzat şi eu l-am urmat încet pe Colum 
în bibliotecă, unde m-a poftit să mă uit prin rafturi. 

Colum era încă roșu în obraji, disputa cu fratele său fiindu-i încă 
proaspătă în memorie, dar a răspuns întrebărilor mele despre cărți cu 
o stăpânire de sine foarte aproape de cea obişnuită. Doar strălucirea 
ochilor săi și o anume tensiune în postură îi trădau gândurile. 

Am găsit una sau două cărți despre plante care păreau interesante și 
le-am pus deoparte în vreme ce răsfoiam un roman. 

Colum s-a îndreptat spre colivia păsărilor, fără îndoială cu gândul 
de a se linişti după cum îi era obiceiul privind micuţele creaturi atât 
de absorbite de joaca lor printre ramuri, fiecare o lume în sine. 

Ţipetele de afară mi-au atras atenția. Din acest punct înalt, 
câmpurile din spatele castelului se vedeau până departe, spre lac. 
Câţiva călăreți galopau de-a lungul malului lacului, strigând în ploaia 
care cădea în rafale. 

Când s-au apropiat, am realizat că nu erau bărbați în toată firea, ci 
băieţi, cei mai mulți dintre ei adolescenți. Din loc în loc se zărea un 
băieţel pe un ponei, încercând să ţină pasul cu cei mai mari. M-am 
întrebat dacă Hamish era cu ei și imediat am zărit claia de păr arămiu 
strălucind sălbatic din spatele lui Cobhar, în mijlocul grupului. 

Banda venea în goana mare spre castel, îndreptându-se spre unul 
din nenumăratele ziduri de piatră care separau câmpurile. Unul, doi, 
trei, patru, băieții mai mari pe caii lor au sărit peste zid cu nepăsarea 
născută din experiență. 

Era fără îndoială imaginaţia mea care a făcut ca murgul să pară a 
rămâne în urmă o clipă, căci Cobhar i-a urmat pe ceilalți cai cu 
aparent entuziasm. S-a îndreptat spre gard, s-a pregătit, s-a cambrat și 
a sărit. 

Nimic nu părea să fie altfel, însă ceva s-a întâmplat. Poate o ezitare 
a călărețului, hăţurile trase prea tare, ori o șa nu foarte bine prinsă. 
Căci copitele din față au lovit zidul cu câțiva centimetri prea jos și cal 
şi călăreț s-au rostogolit peste obstacol în cea mai spectaculoasă 
parabolă a unei prăbușiri pe care am văzut-o vreodată. 

— Oh! 


Auzind exclamaţia mea, Colum și-a întors privirea spre fereastră 
chiar în momentul în care Cobhar se prăbușea greoi pe o parte, cu 
trupul firav al lui Hamish țintuit dedesubt. Așa olog cum era, Colum s- 
a mișcat rapid. A apărut lângă mine, aplecându-se peste fereastră 
înainte ca Cobhar să înceapă măcar să se zbată, încercând să se ridice 
în picioare. 

Vântul și ploaia băteau înăuntru, udând vestonul lui Colum. Privind 
speriată peste umărul lui, am văzut un grup de băieți, împingând și 
înghiontindu-se unul pe celălalt, încercând să ajute. A părut să treacă 
o veșnicie până când mulțimea s-a dispersat și am zărit silueta scundă, 
dar voinică ieșind de sub cal, ținându-se de stomac. A refuzat dând din 
cap numeroasele propuneri de ajutor și s-a îndreptat clătinându-se, 
dar hotărât spre zid, peste care s-a aplecat şi a vomitat. Apoi s-a 
prelins pe lângă zid şi s-a așezat pe iarba udă, cu picioarele depărtate, 
cu capul dat pe spate. Când l-am văzut scoțându-și limba pentru a 
prinde picăturile de ploaie, am pus o mână pe umărul lui Colum. 

— Este bine, i-am spus. Doar a rămas fără aer. 

Colum a închis ochii și a răsuflat adânc, trupul prăbușindu-i-se 
odată cu eliberarea tensiunii. L-am privit, compătimindu-l. 

— ÎI iubești la fel de mult ca și cum ar fi propriul tău fiu, nu-i așa? 
l-am întrebat. 

Ochii cenușii m-au străpuns deodată cu o privire în care se citea o 
panică teribilă. Pentru o clipă, nu s-a auzit decât ticăitul ceasului de 
sticlă de pe raft. Apoi o picătură de ploaie s-a rostogolit pe nasul lui 
Colum, rămânând agăţată de vârf. Am întins mâna involuntar să o 
şterg cu batista mea și tensiunea de pe chipul său s-a risipit. 

— Da, a răspuns simplu. 

În cele din urmă i-am povestit lui Jamie doar despre intenţia lui 
Colum de a-l trimite la vânătoare cu ducele. Mă convinsesem că 
sentimentele lui față de Laoghaire erau doar unele de prietenie 
cavalerească, dar nu știam cum ar putea reacționa dacă ar afla că 
unchiul său o sedusese pe fată și o lăsase însărcinată. Din câte 
înţelesesem, Colum nu dorea să apeleze la serviciile lui Geillis Duncan; 
m-am întrebat dacă fata urma să se căsătorească cu Dougal sau dacă 
Colum îi va găsi un alt soț înainte ca sarcina să fie vizibilă. În orice 
caz, dacă Jamie și Dougal urmau să stea într-o cabană de vânătoare 
zile întregi, m-am gândit că ar fi mai bine dacă umbra lui Laoghaire 
nu ar bântui printre ei. 

— Hm, a răspuns el gânditor. Merită încercat. Te împrieteneşti când 
vânezi întreaga zi și te întorci și bei whisky lângă foc. 

Mi-a terminat de legat rochia la spate și s-a aplecat să îmi sărute 
repede umărul. 

— Îmi pare rău că te părăsesc, englezoaico, dar poate e cel mai bine 


aşa. 

— Nu-ţi face griji în privința mea, i-am răspuns. 

Nu realizasem înainte că plecarea lui va însemna să mă lase singură 
la castel şi gândul acesta îmi dădea o stare de nervozitate. Dar eram 
hotărâtă să mă descurc, dacă asta l-ar ajuta. 

— Eşti gata de cină? a întrebat el. 

Mâna lui îmi mângâia talia și m-am întors spre el. 

— Mmm, a spus el un moment mai târziu. Mi-ar plăcea să rabd de 
foame. 

— Dar mie nu mi-ar plăcea, i-am răspuns. Va trebui să mai ai 
puţintică răbdare. 

Am aruncat o privire de-a lungul mesei și peste Sala Mare. Acum 
recunoșteam cele mai multe dintre chipuri, pe unele chiar foarte bine. 
Şi ce mulțime pestriță, m-am gândit. Frank ar fi fost fascinat de 
această adunare — atât de multe tipare faciale. 

Să mă gândesc la Frank era ca și cum aș fi atins un dinte dureros; 
aveam tendința să mă feresc să o fac. Dar se apropia clipa când nu voi 
mai putea amâna gândul și mi-am obligat mintea să se întoarcă la el, 
desenându-l cu grijă, mângâindu-i sprâncenele lungi, moi și arcuite cu 
gândul, la fel cum obișnuiam să i le mângâi cu degetele. Nu conta că 
degetele mele s-au înfiorat deodată la amintirea unor sprâncene mai 
groase şi mai aspre şi a unor ochi albaștri. 

M-am întors în grabă spre cel mai apropiat chip, ca un antidot 
împotriva unor gânduri atât de tulburătoare. S-a nimerit să fie al lui 
Murtagh. Păi, cel puţin el nu arăta ca niciunul dintre bărbaţii care îmi 
bântuiau gândurile. 

Mărunt, cu o constituţie firavă, dar vânjos precum un gibon, cu 
braţe lungi care accentuau asemănarea simiană, avea o frunte joasă și 
o bărbie îngustă care mă duceau fără să vreau cu gândul la locuitorii 
peșterilor și la desenele cu omul timpuriu din cărţile lui Frank. Însă nu 
la omul de Neanderthal. Un pict. Asta era. Era ceva foarte durabil în 
bărbaţii scunzi al clanului care îmi amintea de pietrele bătute de 
vremuri, cu înscrisuri, antice chiar şi acum, care stăteau de strajă 
neclintite la răscruci de drumuri și în cimitire. 

Amuzată de idee, am privit peste ceilalți meseni, atentă să reperez 
tipare etnice. Un bărbat de lângă cămin, de exemplu, John Cameron 
pe numele său, era normand, dacă aș fi văzut vreodată unul — deşi nu 
văzusem —, cu pomeţi înalți și o frunte lată și păroasă, buza de sus 
lunguiaţă și tenul întunecat al unui gal. 

Câte un saxon de o frumuseţe stranie din loc în loc... ah, Laoghaire, 
exemplarul perfect. Cu tenul palid și ochii albaștri și doar niţel 
bucălată... mi-am reprimat observaţia nepoliticoasă. Evita grijulie să 
ne privească pe mine și pe Jamie, vorbind animată cu prietenele ei la 


o masă mai îndepărtată. Am privit în direcția opusă, la masa alăturată, 
unde Dougal MacKenzie mânca pentru prima oară separat de Colum. 
Un viking sângeros, Dougal. Cu o înălțime impresionantă și acei 
pomeţi lați și plați, mi-l puteam cu ușurință imagina la comanda unui 
vas de dragoni, ochii înfundaţi în orbite strălucind de avariţie și pofte 
în timp ce încerca să pătrundă cu privirea prin ceață spre un sătuc 
ridicat pe stâncile de pe coastă. 

O mână mare, cu încheietura acoperită cu un puf uşor de culoarea 
aramei, s-a întins pe lângă mine să ia o pâine mică de ovăz din tavă. 
Un alt nordic, Jamie. Îmi amintea de legendele doamnei Baird despre 
rasa de uriași care cutreieraseră cândva pământurile Scoției și își 
lăsaseră oasele lungi în pământul din nord. 

Conversaţia era banală, ca de obicei, mici grupuri murmurând 
printre îmbucături. Însă urechile mele au prins din zbor un nume 
familiar, despre care se vorbea la o masă din apropiere. Sandringham. 
Mi s-a părut că vocea îi aparținea lui Murtagh și m-am întors să văd. 
Stătea lângă Ned Gowan, mestecând preocupat. 

— Sandringham. Ah, bătrânul Willie, banditul sodomit? a spus Ned 
meditativ. 

— Poftim?! a întrebat unul din soldaţii mai tineri, înecându-se cu 
berea. 

— Distinsul nostru duce are o apetență pentru băieți sau cel puțin 
aşa am înţeles eu, a explicat Ned. 

— Mmnm, a încuviințat Rupert cu gura plină. 

Apoi înghițind, a adăugat: 

— Avea nițică poftă la Jamie al nostru, ultima dată când a fost în 
vizită pe la noi, dacă îmi amintesc eu bine. Când a fost asta, Dougal? 
Treișopt? Treișnouă? 

— Treizeci și șapte, a răspuns Dougal de la masa alăturată. 

Și-a mijit ochii spre nepotul său. 

— Frai un flăcău destul de chipeș, la șaisprezece ani, Jamie. 

Jamie a încuviințat din cap, mestecând. 

— Așa-i. Şi iute de picior. 

Când hohotele de râs s-au mai liniștit, Dougal a început să îl 
tachineze pe Jamie. 

— Nu ştiam că erai unul din preferaţii lui, Jamie, băiatule. Sunt 
câțiva care au dat la schimb o usturime de fund pentru pământuri și 
funcții. 

— După cum vezi, eu n-am nici unele, nici altele, a răspuns Jamie 
cu un rânjet, stârnind noi hohote de râs. 

— Ce? Nici măcar nu s-a apropiat? a întrebat Rupert, clămpănind. 

— Ba s-a apropiat chiar mai mult decât mi-ar fi plăcut mie, dacă e 
să spun adevărul. 

— Ah, dar cât de aproape ti-ar fi plăcut ţie, eh, băiete? 


Strigătul a venit din capătul celălalt al mesei de la un bărbat înalt 
cu barbă castanie pe care nu l-am recunoscut și care a fost întâmpinat 
cu și mai multe râsete și remarci deocheate. Jamie a zâmbit liniștit și a 
întins brațul după altă pâine, netulburat de aceste răutăți. 

— De asta ai plecat așa de repede de la castel și te-ai întors la tatăl 
tău? a întrebat Rupert. 

— Da. 

— Vai de mine, trebuia să îmi fi spus că ai greutăţi în privința asta, 
Jamie, a spus Dougal, prefăcându-se a fi îngrijorat. 

Jamie a scos o exclamaţie scoțiană din gât. 

— Și dacă ţi-aș fi spus, mi-ai fi strecurat niţel sirop de mac în bere 
într-o seară şi m-ai fi lăsat în patul Înălțimii Sale ca un mic dar din 
partea ta, potlogar bătrân ce ești. 

Masa s-a cutremurat de râsete și Jamie s-a lăsat în jos când Dougal a 
aruncat în el cu o ceapă. Rupert a mijit ochii spre Jamie peste masă. 

— Dar, flăcăule, parcă te-am văzut, cu puţin timp înainte de a pleca, 
intrând în camera ducelui la căderea serii. Eşti sigur că nu ne ascunzi 
ceva? 

Jamie a apucat o altă ceapă și a aruncat-o spre el. N-a nimerit ținta 
şi s-a rostogolit mai departe. 

— Nu, a spus Jamie râzând, sunt încă neprihănit — cel puţin acolo. 
Dar dacă nu poţi dormi de grija asta, Rupert, o să-ți spun, și ești 
binevenit. 

Printre îndemnurile de „Spune! Spune!”, și-a turnat deliberat pe 
îndelete o cană cu bere și s-a rezemat pe spate în postura tipică a 
povestitorului. Îl vedeam pe Colum în capătul mesei cu gâtul întins 
pentru a auzi mai bine, la fel de atent ca și grăjdarii și soldaţii de la 
masa noastră. 

— Păi, a început el, este destul de adevărat ce spune Ned; Înălţimea 
Sa avea o oarecare simpatie față de mine, deși, fiind atât de inocent ca 
mine la șaisprezece ani... 

Aici a fost întrerupt de o serie de observaţii cinice și a ridicat vocea 
pentru a continua. 

— Fiind, după cum am spus, neștiutor în asemenea chestiuni, nu 
aveam idee ce voia să sugereze, deși mi s-a părut niţel neobișnuit felul 
în care Înălțimea Sa mă mângâia întotdeauna ca pe un câine mititel și 
era așa de interesat de ce aș putea avea eu în geantă. 

— Sau sub ea! a strigat un glas de beţiv. 

— Și mai straniu mi s-a părut, a continuat el, când m-a găsit 
spălându-mă la râu și s-a oferit să mă frece pe spate. Când a terminat 
cu spatele și a continuat cu restul, am început să mă simt niţel 
stingher și când și-a băgat mâna sub kilturile mele, am început să 
înțeleg ce se petrece. Poate oi fi fost eu inocent, dar nu și prost, 
înţelegeţi. Am ieşit din acea situaţie jenantă scufundându-mă în apă 


cu kilturi cu tot și înotând până pe celălalt mal, Înălțimea Sa nedorind 
să își strice bunătate de haine scumpe în noroi și apă. Oricum, după 
asta am încercat să nu mai rămân singur cu el. M-a prins o dată sau de 
două ori în grădină sau în curte, însă aveam pe unde să scap, fără 
nimic mai grav decât o sărutare pe ureche. Singura întâmplare mai 
serioasă a fost când a venit peste mine la grajduri și m-a prins singur. 

— În grajdurile mele? a sărit Alec cel Bătrân, stupefiat. 

S-a ridicat pe jumătate în picioare și a strigat peste încăpere spre 
masa din față. 

— Colum, ai grijă ca omul ăsta că stea departe de grajdurile mele! 
Că nu vreau să îmi sperie caii, oricât ar fi el de mare duce! Sau să îmi 
sperie băieții, a mai adăugat el, gândindu-se mai bine. 

Jamie a continuat cu povestea lui, netulburat de întrerupere. Cele 
două fete adolescente ale lui Dougal erau numai ochi și urechi. 

— Eram într-o boxă și nu aveam prea mult spațiu de manevră. Eram 
aplecat... (şi mai multe remarci deșănţate)... peste iesle, din câte îmi 
amintesc, amestecând grăunțele, când am auzit un sunet în spatele 
meu și, când am dat să mă ridic, kilturile mele au zburat pe lângă 
mijloc în sus și ceva tare mi s-a apăsat de fund. 

A făcut semn cu mâna pentru a linişti tumultul înainte de a 
continua. 

— Acum, nu îmi plăcea să fiu înghesuit într-o boxă de cai, dar nici 
nu vedeam vreo cale de scăpare în acel moment. Scrâșneam din dinți 
şi speram să nu mă doară prea tare când calul — era armăsarul ăla 
castrat, Ned, ăla pe care l-ai luat de la Brocklebury, știi, ăla pe care l-a 
vândut Colum la Bradalbin - oricum, calului nu i-au plăcut sunetele 
pe care le scotea Înălțimea Sa. După cum știți, cailor le place în 
general să le vorbeşti: la fel era și ăsta, însă avea o aversiune ciudată 
pentru vocile foarte înalte; nu îl puteam scoate în curte dacă erau în 
preajmă copii mici, pentru că devenea nervos când auzea plânsetele și 
începea să bată din copite şi să se ridice în două picioare. Înălțimea 
Sa, după cum vă amintiţi, are o voce pițigăiată și în acel moment era 
ceva mai ascuţită decât de obicei, fiind niţel ațâţat. Și, după cum vă 
spuneam, calului nu prea i-a păsat de plăcerea ducelui - nici mie, 
trebuie să recunosc — și a început să bată din copite, să pufnească, să 
se învârtă pe loc și l-a înghesuit pe Înălțimea Sa într-o parte a boxei. 
Îndată ce ducele mi-a dat drumul, am sărit în iesle și m-am strecurat 
prin cealaltă parte a calului, lăsându-l pe Înălțimea Sa să iasă de acolo 
cum o putea. 

Jamie s-a oprit să își tragă sufletul și să bea o gură de bere. Întreaga 
sală era cu atenţia îndreptată spre el, cu chipurile întoarse spre el, 
strălucind în lumina torțelor. Din loc în loc se putea observa câte o 
încruntătură la auzul acestor dezvăluiri în privința unuia din cei mai 
puternici nobili ai Coroanei engleze, dar mare parte a celor prezenți 


păreau să se delecteze fără griji cu o bârfă scandaloasă. Mi-am dat 
seama că ducele nu era un personaj foarte îndrăgit la castelul Leoch. 

— După ce fusese atât de aproape, cum s-ar spune, Înălțimea Sa s-a 
ambiționat și mai mult să mă aibă, indiferent ce s-ar fi întâmplat. 
Așadar, a doua zi i-a spus căpeteniei MacKenzie că valetul lui s-a 
îmbolnăvit și dacă mă pot duce să îl ajut să se spele și să se îmbrace. 

Colum şi-a acoperit ochii, prefăcându-se îndurerat, spre 
amuzamentul mulțimii. Jamie a încuviințat din cap spre Rupert. 

— De aceea m-ai văzut intrând în camera Înălțimii Sale în acea 
seară. S-ar putea spune că primisem ordin. 

— Mi-ai fi putut mărturisi, Jamie. Și nu te-aș fi obligat să te duci, a 
spus Colum cu o privire mustrătoare. 

Jamie a ridicat din umeri și a zâmbit. 

— Rușinea m-a împiedicat, unchiule. Oricum, știam că încercai să 
ajungi la o învoială cu omul; am crezut că ţi-ar putea strica apele dacă 
erai obligat să îl sfătuiești pe Înălțimea Sa să-şi țină mâinile departe de 
fundul nepotului dumitale. 

— Foarte cuminte din partea ta, Jamie, a răspuns Colum sec. Deci 
te-ai sacrificat pentru interesele mele, nu-i așa? 

Jamie și-a ridicat cana, de parcă ar fi rostit un toast. 

— Interesele dumitale sunt întotdeauna mai presus de orice pentru 
mine, unchiule. 

Mi s-a părut că în spatele tonului glumeț era o urmă de adevăr, una 
pe care Colum a sesizat-o la fel de bine ca și mine. Jamie și-a golit 
cana de bere și a pus-o pe masă. 

— Dar nu, a continuat el, ștergându-se la gură, în acest caz, nu am 
simțit că datoria față de familie îmi cere un asemenea sacrificiu. M-am 
dus în camerele ducelui pentru că mi-ai poruncit, însă asta a fost tot. 

— Și ai ieșit de acolo cu gaura fundului neatinsă? a întrebat Rupert 
cu o voce sceptică. 

— Da, a răspuns Jamie zâmbind larg. Vezi tu, imediat cum am auzit 
de asta m-am dus la doamna Fitz și i-am spus că am nevoie disperată 
de sirop de smochine. Când mi l-a dat, am văzut unde a pus sticla și 
mai târziu m-am întors şi am băut-o pe toată. 

Camera s-a zguduit de râsete, inclusiv doamna Fitz, care s-a făcut 
atât de roșie la față, încât am crezut că i se va face rău. S-a ridicat 
ceremonios de pe scaunul ei, a mărșăluit în jurul mesei și l-a tras 
veselă de urechi pe Jamie. 

— Deci asta s-a întâmplat cu siropul meu, pușlama ce-mi ești! 

Cu mâinile în șolduri, a dat din cap, făcându-și cerceii verzi să 
danseze ca niște libelule. 

— Şi era cel mai bun pe care l-am făcut vreodată! 

— Ah, și cel mai eficace! a asigurat-o el, râzând spre voinica 
doamnă. 


— Trebuie să fi fost! Când mă gândesc ce trebuie să fi făcut atâta 
purgativ maţelor tale, flăcăule, sper că a meritat. Probabil că n-ai mai 
fost bun de nimic vreo câteva zile pe urmă. 

Jamie a dat din cap încă râzând. 

— Nu am mai fost bun de nimic, dar, n-am mai fost bun nici pentru 
ce plănuia Înălțimea Sa. Nu a părut deloc deranjat când l-am implorat 
să mă lase să plec cât mai repede. Dar ştiam că a doua oară nu mai 
scap şi îndată ce m-au mai lăsat durerile de burtă, am încălecat un cal 
din grajduri și dus am fost. Mi-a luat mult timp să ajung acasă, din 
moment ce eram nevoit să mă opresc cam la fiecare zece minute, dar 
am ajuns până a doua zi la cină. 

Dougal a făcut semn cu mâna să îi fie adusă încă o cană cu bere, pe 
care a trecut-o prin sală din mână în mână până la Jamie. 

— Așa-i, taică-tu a trimis vorbă că el considera că pentru moment ai 
învăţat destule despre viaţa de la castel, a spus el, zâmbind trist. Mi s- 
a părut mie că scrisoarea avea un ton pe care la vremea aceea nu l-am 
înţeles. 

— Păi, sper, doamnă Fitz, că aţi pregătit provizii noi de sirop de 
smochine, l-a întrerupt Rupert, împungând-o familiar cu degetul în 
coaste. Înălțimea Sa va fi probabil aici într-o zi sau două. Sau o să te 
ascunzi pe după fustele nevesti-tii de data asta, Jamie? 

Mi-a aruncat o privire pofticioasă. 

— Din câte ştiu eu, s-ar putea să fie nevoie să ai tu grijă de ea. Am 
auzit că valetul ducelui nu îi împărtășește preferințele, deși este la fel 
de activ. 

Jamie a împins în spate banca și s-a ridicat de la masă, întinzând o 
mână spre mine. Şi-a așezat brațul în jurul umerilor mei și a zâmbit 
spre Rupert. 

— Păi, atunci, presupun că vom fi nevoiți amândoi să luptăm, spate 
în spate. 

Ochii lui Rupert s-au căscat de surpriză îngrozită. 

— Spate în spate?! a exclamat el. Ştiam eu că am uitat să îți spun 
ceva înainte de nuntă, flăcăule! Nici nu e de mirare că încă nu ai lăsat- 
o grea! 

Braţul lui Jamie s-a strâns pe umărul meu, întorcându-mă spre 
arcadă şi am ieșit din sală, urmaţi de o ploaie de râsete și sfaturi 
deocheate. În întunericul coridorului, Jamie s-a sprijinit de zid, 
cutremurându-se de râs. Nemaiputând să rezist m-am prăbușit la 
picioarele lui și am izbucnit într-un râs incontrolabil. 

— Tu nu i-ai spus, nu-i așa? a întrebat Jamie trăgându-și sufletul în 
cele din urmă. 

Am dat din cap. 

— Nu, sigur că nu. 

Încă suflând greu, am bâjbâit după mâna lui și m-a ridicat. M-am 


aplecat spre pieptul lui. 

— Lasă-mă să văd dacă de data asta am înţeles bine. 

Mi-a cuprins obrajii între palmele sale și și-a apăsat fruntea de a 
mea, chipul fiindu-i atât de aproape încât ochii i se estompau într-o 
orbită albastră imensă și respiraţia îi era caldă pe pielea mea. 

— Faţă în față. Așa e bine. 

Hohotele de râs mi se stingeau în sânge, înlocuite de altceva, la fel 
de puternic. I-am atins buzele cu limba, în timp ce mâinile îmi erau 
ocupate mai jos. 

— Feţele nu sunt părțile esenţiale. Dar înveţi. 

A doua zi, eram în cabinet, ascultând răbdătoare o doamnă în vârstă 
venită din sat, o rudă îndepărtată a bucătarului care făcea supele, care 
îmi povestea în detaliu despre o criză morbidă de roșu în gât a nurorii 
ei, care teoretic avea ceva de a face cu amigdalita de care suferea ea 
acum, deși eu nu reușeam să văd legătura. O umbră s-a așternut peste 
pragul ușii, întrerupând pomelnicul lung de simptome al bătrânei 
doamne. 

Mi-am ridicat privirea, surprinsă, şi l-am văzut pe Jamie năvălind 
înăuntru, urmat de Alec cel Bătrân, amândoi bărbații părând 
îngrijorați și agitați. Fără prea multă ceremonie, Jamie mi-a smuls 
spatula improvizată dintre degete și m-a ridicat în picioare, 
strângându-mi ambele palme între ale lui. 

— Ce..., am început, dar am fost întreruptă de Alec, privind peste 
umărul lui Jamie la palmele mele, desfăcute acum spre el. 

— Da, este foarte bine, dar brațele? Are brațe bune? 

— Priveşte. 

Jamie mi-a apucat una din mâini și mi-a întins brațul, punându-l 
lângă al lui. 

— Hmmm, a spus Alec, examinându-l gânditor, ar merge. Da, ar 
putea. 

— Aţi putea să îmi spuneţi și mie ce credeți că faceţi? am întrebat, 
însă înainte de a apuca să termin, eram trasă pe scări în jos între cei 
doi bărbaţi, lăsându-mi bătrâna pacientă cu gura căscată de uluire. 

Câteva momente mai târziu, măsurăm cu priviri sceptice posteriorul 
lat, strălucitor și cafeniu al unui cal, aflat undeva la cincisprezece 
centimetri înaintea ochilor mei. Misterul fusese elucidat în drum spre 
grajduri, Jamie explicându-mi şi Alec cel Bătrân completându-l cu 
observații, înjurături și interjecții. Losgann, o iapă bună de prăsilă și o 
membră de vază a grajdurilor lui Colum, avea probleme. Asta puteam 
să văd și eu: iapa stătea întinsă pe o parte și din când în când coastele 
strălucitoare se ridicau și corpul enorm părea să tremure. Aplecată în 
genunchi la fundul iepei, vedeam buzele vaginului căscându-se ușor 
cu fiecare contracție, însă nimic altceva nu se întâmpla; nu se zărea 


nicio copită micuță, niciun botic delicat și umed nu se ivea în 
deschizătură. Iapa, aflată într-un stadiu avansat de gestație, avea 
probabil mânzul întors pe o parte sau invers. Alec credea că mânzul 
era pe o parte, Jamie credea că e invers și s-au oprit o clipă să se 
contrazică până când i-am întrerupt întrebându-i ce voiau de la mine, 
indiferent de poziția mânzului. 

Jamie m-a privit de parcă aș fi fost proastă. 

— Păi, să întorci mânzul, fireşte, a răspuns el, răbdător. Întoarce-i 
picioarele din față astfel încât să poată ieși. 

— Ah, asta e tot? 

Am privit calul. 

Losgann, al cărei nume elegant însemna de fapt „Broască”, avea 
oase delicate pentru un cal, însă era foarte solidă. 

— Ă-ă, adică să bag mâna înăuntru? 

Am aruncat o privire furișă spre mână. Probabil ar intra - 
deschizătura era suficient de largă — dar pe urmă? 

Mâinile ambilor bărbați erau evident prea mari pentru asta. lar 
Roderick, băiatul de grajd care de obicei avea această sarcină în 
asemenea situaţii delicate, avea brațul drept imobilizat cu o atelă și o 
orteză făcute de mine, după ce și-l rupsese cu două zile în urmă. 
Willie, celălalt băiat de grajd, fugise să îl aducă pe Roderick, așa 
bolnav cum era, pentru sfaturi și suport moral. Chiar în acest moment 
crucial şi-a făcut apariția, îmbrăcat doar într-o pereche de pantaloni 
ponosiți, pieptul sfrijit strălucind albicios în lumina palidă a grajdului. 

— E muncă grea, a spus el neîncrezător, văzând ce se întâmplă și 
înțelegând că urma să îl înlocuiesc. Complicată, înţelegi? Are o 
şmecherie, dar e nevoie și de o ţâră de putere. 

— Nu-ţi face griji, a spus Jamie încrezător. Claire e de departe mai 
puternică decât bietul de tine. Tu trebuie doar să îi spui ce să simtă și 
ce să facă și ea o să-l întoarcă cât ai zice pește. 

Apreciam votul de încredere, însă nu mă simțeam atât de stăpână pe 
mine. Spunându-mi în gând cu fermitate că nu avea cum să fie mai 
rău decât să asist la o operaţie abdominală, m-am retras într-o boxă 
pentru a-mi schimba rochia cu o pereche de pantaloni și o cămașă 
aspră din pânză de sac și mi-am spălat mâna și brațul până la umăr cu 
săpun gras de seu. 

— Păi, să purcedem, am mormăit în barbă și mi-am strecurat brațul 
înăuntru. 

Era foarte puțin spaţiu de manevră și la început nu mi-am dat seama 
ce ating. Am închis ochii pentru a mă concentra mai bine şi am pipăit 
precaut. Erau porțiuni line și porțiuni mai proeminente. Părțile netede 
trebuie să fie corpul, iar proeminențele - picioarele sau capul. Eu 
voiam picioarele - mai precis picioarele din față. Treptat am început 
să mă obișnuiesc cu atingerea și cu nevoia de a rămâne aproape 


nemișcată când începeau contracţiile; mușchii uterului, uluitor de 
puternici, se strângeau în jurul brațului meu ca o menghină, 
apăsându-mi dureros oasele, până când încleştarea slăbea și îmi 
puteam relua pipăitul. 

În cele din urmă, degetele mele au întâlnit ceva despre care știam 
sigur ce era. 

— Sunt cu degetele pe botul lui! am strigat triumfătoare. I-am găsit 
capul! 

— Bun, fătucă, bun. Nu-l lăsa din mână! 

Alec s-a ghemuit lângă mine neliniștit, bătând ușor iapa cu palma 
când a început o nouă contracție. Am strâns din dinți și mi-am 
sprijinit fruntea de crupa mătăsoasă în timp ce încheietura îmi era 
zdrobită de forță. Însă nu i-am dat drumul până când contracția nu a 
încetat. Pipăind precaut mai sus, am găsit arcada și fruntea și creasta 
micuță a urechii lipite de cap. Așteptând să mai treacă o contracție, 
am urmat curba gâtului până la grumaz. 

— Are capul întors în spate, am raportat. Dar măcar capul e în 
direcția bună! 

— Bun. 

Jamie, la capul calului, îşi plimba blând palma de-a lungul gâtului 
castaniu. 

— Cel mai probabil picioarele sunt îndoite sub piept. Vezi dacă poți 
ajunge cu mâna la vreun genunchi. 

Am continuat, simțind, bâjbâind până la umăr în întunericul cald al 
calului, simțind forța infernală a contracţiilor și ușurarea lor 
binecuvântată, luptându-mă orbește să îmi ating țelul. Mă simțeam de 
parcă nășteam eu însămi, atât de tare mă chinuiam. 

În cele din urmă am atins cu mâna o copită; îi simțeam suprafața 
rotundă şi muchia ascuţită a curbei încă nefolosite. Urmând 
instrucțiunile anxioase și adesea contradictorii ale tovarășilor mei cât 
de bine puteam, trăgeam și împingeam, răsucind masa inertă a 
mânzului, aducând un picior înainte, împingând un altul în spate, 
asudând și gemând împreună cu iapa. 

Şi pe urmă brusc, totul s-a liniștit. O contracție a încetat şi mânzul s- 
a așezat așa cum trebuie. Am așteptat, fără să fac vreo mișcare, 
următoarea contracție. Când a venit, un bot micuț și umed s-a ițit 
deodată, împingându-mi mâna afară. Nările minuscule s-au înfiorat o 
clipă, curioase parcă de această nouă senzație, apoi năsucul s-a făcut 
nevăzut. 

— La următoarea vine! 

Alec aproape dansa de fericire, silueta sa artritică săltând în sus și în 
jos prin fân. 

— Hai, Losgann. Hai, broscuţă dulce! 

Parcă auzindu-l, iapa a scos un nechezat convulsiv. Crupa i s-a 


flexat brusc și mânzul a alunecat lin în fânul curat într-o învălmășeală 
de picioare noduroase și urechi clăpăuge. 

M-am lăsat pe spate în fân, zâmbind prostește. Eram plină de săpun, 
limfă și sânge, epuizată şi cu brațul zdrobit și miroseam a balegă. 
Eram euforică. 

I-am urmărit pe Willy şi pe Roderick, cu o mână legată la gât, cum 
îngrijeau mânzul abia fătat, ștergându-l cu mănunchiuri de paie. Și am 
strigat fericită împreună cu ceilalți când Losgann a întors capul și l-a 
lins, mușcându-l ușor și împingându-l să stea pe picioroangele uriașe 
și tremurânde. 

— A dracului de bună treabă, fătuco! A dracului de bună! 

Alec era exuberant, smucindu-mi brațul curat și felicitându-mă. 
Deodată, dându-și seama că nu mă ţineam prea bine pe picioare, nu 
foarte elegant, s-a întors și a poruncit unuia dintre băieți să îmi aducă 
niște apă. Apoi a venit în spatele meu și și-a așezat mâinile noduroase 
şi bătrâne pe umerii mei. Cu o uimitoare îndemânare și gentileţe, a 
apăsat şi mi-a masat mușchii, slăbind tensiunea și relaxându-mi 
nodurile din ceafă. 

— Așa, fătucă, a spus el în cele din urmă. Muncă grea, nu? 

Mi-a zâmbit, apoi ochiul i-a strălucit adorator spre noul mânz. 

— Frumos flăcău, l-a dezmierdat el. Cine e flăcăul ăsta frumos? 

Jamie m-a ajutat să mă spăl și să îmi schimb hainele. Degetele îmi 
erau prea amorțite pentru a manevra nasturii corsajului și știam că 
întregul braț avea să fie plin de vânătăi până dimineaţă, însă mă 
simțeam liniștită și mulțumită. 

Ploaia părea să fi durat o veşnicie, astfel încât, atunci când s-au ivit 
zorile senine și însorite în cele din urmă, am mijit ochii în lumina 
soarelui ca o cârtiță de abia ieșită de sub pământ. 

— Pielea ta e atât de fină, încât îți văd sângele alergând pe sub ea, a 
spus Jamie, urmând cu degetul o rază de soare de pe burta mea 
dezgolită. Ţi-aș putea urmări venele de la mână până la inimă. 

Și-a plimbat degetul ușor peste încheietura mâinii până la cot, apoi 
în sus pe partea interioară a braţului și a traversat panta de sub 
claviculă. 

— Aceea e vena subclaviană, am spus, privind pe sub nas la urma 
pe care o trasa degetul lui. 

— Așa se cheamă? Ah, da, pentru că e sub claviculă. Mai spune-mi, 
m-a îndemnat el coborându-și blând degetul. Îmi place să aud 
denumirea latină a lucrurilor; niciodată nu mi-aș fi imaginat că e atât 
de plăcut să faci dragoste cu o vindecătoare. 

— Asta, am răspuns cu glas afectat, este o areolă, și tu știi asta, 
pentru că ţi-am spus săptămâna trecută. 

— Mi-ai spus, da, a murmurat el. Și uite încă una, ca să vezi. 


Capul roșcovan s-a aplecat pentru a înlocui degetul, continuând 
călătoria mai jos. 

— Umbiculus, am spus, trăgând uşor aer în piept. 

— Um, a zis el, buzele înfundate lățindu-se într-un zâmbet pe pielea 
mea translucidă. Și asta ce e, atunci? 

— Tu să-mi spui mie, am rostit, prinzându-i capul între mâini. 

Însă Jamie nu putea răspunde. 

Mai târziu, stăteam tolănită în scaunul meu din cabinet, depănând 
visătoare amintiri despre trezitul într-un pat de raze de soare, 
cearşafurile șifonate precum bancurile albe de nisip ale unei plaje. O 
mână mi se odihnea pe piept și mă jucam absentă cu sfârcul, încântată 
de senzația pe care mi-o dădea când mi se ridica în palmă pe sub 
stamba fină a corsajului. 

— E bine? 

Vocea sarcastică venind dinspre ușă m-a făcut să mă ridic în 
picioare atât de repede, încât m-am lovit cu capul de un raft. 

— Ah, am spus pe un ton niţel morocănos. Geilie. Cine altcineva? 
Ce faci aici? 

A alunecat în cabinet, mișcându-se de parcă ar fi fost pe roți. Ştiam 
că are picioare; i le văzusem. Ce nu reuşisem să înțeleg era unde le 
punea când pășea. 

— Am venit să îi aduc doamnei Fitz puţin șofran din Spania; îl 
aştepta înainte de sosirea ducelui. 

— Și mai multe condimente? am întrebat, începând să îmi recapăt 
simțul umorului. Dacă omul ăsta mănâncă jumătate din mâncărurile 
pe care i le pregăteşte doamna Fitz, vor fi nevoiţi să îl rostogolească 
până acasă. 

— Ar putea face asta acum. Am auzit că e un bărbat destul de 
rotofei. 

Concediindu-l pe duce și fizicul său, Geilie m-a întrebat dacă mi-ar 
plăcea să o însoțesc într-o expediție pe dealurile din apropiere. 

— Am nevoie de puțin mușchi, mi-a explicat ea, măturând aerul cu 
o mână grațioasă, parcă lipsită de oase. Din el se face o loţiune 
minunată pentru mâini, fiert în lapte cu puţină lână de oaie. 

Am aruncat o privire pe fereastra mea îngustă, unde firele de praf 
zburau nebunește în lumina aurie. O aromă delicată de fructe coapte 
şi iarbă proaspăt cosită plutea în vânticelul care intra pe fereastră. 

— De ce nu? 

Așteptându-mă să îmi adun coșurile și borcanele, Geilie s-a plimbat 
prin cabinetul meu, ridicând lucruri și punându-le la loc absentă. S-a 
oprit în faţa unei măsuţe joase și a cules obiectul care era pus acolo, 
încruntându-se. 

— Ce e asta? 

M-am oprit și am venit lângă ea. Ţinea în mână mica legătură de 


plante uscate, legate cu trei fire de sfoară: negru, alb și roșu. 

— Jamie zice că e un descântec de rău. 

— Are dreptate. Cum a ajuns la dumneata? 

I-am povestit cum găsisem legăturica în pat. 

— M-am dus și am găsit-o sub fereastră a doua zi, acolo unde o 
aruncase Jamie. Am vrut să ţi-o aduc și să te întreb dacă știi ceva 
despre ea, dar am uitat. 

A rămas gânditoare, lovindu-și dinţii din față cu unghia, dând din 
cap. 

— Nu, habar n-am. Dar ar fi o cale să afli cine ţi-a lăsat-o. 

— Adevărat? 

— Da. Vino mâine-dimineaţă la mine acasă și îți voi spune atunci. 

Refuzând să îmi dea mai multe detalii, s-a învârtit pe călcâie într-o 
învolburare a mantiei verzi și a plecat, lăsându-mă să o urmez când 
voi dori. 

M-a condus sus în inima poienilor de la baza dealurilor, călărind 
acolo unde drumul era suficient de bun și mergând pe jos acolo unde 
nu exista drum. La o oră de mers călare din sat, s-a oprit în apropierea 
unui pârâiaș, mărginit de sălcii. 

Am trecut vadul și am cutreierat colinele de la poalele dealurilor, 
adunând plantele care creşteau la sfârșitul verii, împreună cu fructele 
sălbatice care se coceau la începutul toamnei și pălăriile groase și 
galbene ale ciupercilor care răsăreau din trunchiurile copacilor în 
vâlcelele mici și umbrite. 

Silueta lui Geilie a dispărut între ferigile de deasupra mea când m- 
am oprit să tai puţină coajă de plop tremurător pe care am așezat-o în 
coșul meu. Globulele de sevă uscată de pe coaja albicioasă arătau ca 
nişte picături de sânge îngheţat, purpuriul întunecat în care sclipea 
lumina soarelui. 

Un sunet m-a făcut să tresar din reveria mea și mi-am ridicat 
privirea pe colină, în direcţia din care părea să fi venit. 

Sunetul s-a auzit din nou; un țipăt ascuţit, ca un scâncet. Părea să 
vină de deasupra, de la crenelura stâncoasă din apropierea vârfului 
dealului. Mi-am așezat coșul pe iarbă și am început să urc. 

— Geilie! am strigat. Vino aici. Cineva a lăsat un copil! 

Sunetul de pași urcând și blestemele bombănite au precedat-o în sus 
pe deal, în vreme ce își croia drum prin tufișurile încâlcite. Chipul 
blond era îmbujorat și înfuriat și avea crenguțe agăţate în păr. 

— Ce Dumnezeu..., a început ea, apoi s-a repezit spre mine. Pe 
sângele lui Hristos! Pune-l jos! 

Mi-a smucit repezită copilul din braţe și l-a pus la loc acolo unde îl 
găsisem, în mica adâncitură din stâncă. Cuibul de piatră netedă avea 
un diametru de mai puţin de un metru. Într-o parte a scobiturii se 
găsea un castron de lemn, pe jumătate plin cu lapte, iar la picioarele 


copilului era un bucheţel de flori de câmp, legat cu o bucată de sfoară 
roșie. 

— Dar e bolnav! am protestat, aplecându-mă din nou spre copil. 
Cine ar lăsa un copil bolnav aici, nesupravegheat? 

Pruncul era în mod evident foarte bolnav; chipul micuţ și slab avea 
o tentă verzuie, cu cearcăne vineţii, iar pumnii micuţi de abia se 
mișcau sub pătură. 

Copilul zăcea slăbit în brațele mele când l-am ridicat; mă miram că 
avusese puterea să plângă. 

— Părinţii lui, a răspuns repede Geilie, oprindu-mă cu o mână pe 
braţ. Lasă-l. Să plecăm de aici. 

— Părinții lui? am întrebat, indignată. Dar... 

—E un copil schimbat la naștere, a răspuns ea pierzându-și 
răbdarea. Lasă-l și vino. Acum! 

Târându-mă în urma ei, s-a îndreptat repede spre tufele înalte. 
Protestând, am urmat-o coborând panta până când am ajuns, fără 
suflare şi roșii în obraji, la baza dealurilor, unde am forțat-o să se 
oprească. 

— Ce înseamnă asta? am întrebat. Nu poți pur și simplu abandona 
un copil bolnav, așa, în mijlocul sălbăticiei! Și ce vrei să spui că e un 
copil schimbat la naștere? 

— Un copil schimbat la naștere, a răspuns ea furioasă. Sigur știi ce 
este un copil schimbat la naștere. Când zânele fură un copil al 
oamenilor și lasă în locul lui un copil al lor. Ştii că e schimbat la 
naştere pentru că plânge și e mofturos și nu ia în greutate sau nu 
crește. 

— Sigur că am auzit despre asta, am răspuns. Dar sper că tu nu crezi 
în asemenea prostii, nu-i așa? 

Mi-a aruncat deodată o privire stranie, plină de suspiciune îngrozită. 
Apoi liniile chipului ei s-au relaxat, revenindu-și la expresia normală 
de cinism pe jumătate amuzat. 

— Nu, nu cred, a recunoscut ea. Însă oamenii de aici cred. 

A aruncat priviri precaute pe deal în sus, însă din cuibul de piatră 
nu se mai auzeau plânsete. 

— Familia trebuie să fie undeva în apropiere. Să mergem. 

Fără tragere de inimă, am urmat-o în direcţia satului. 

— De ce l-au pus acolo? am întrebat, așezându-mă pe o piatră 
pentru a-mi scoate ciorapii înainte de a traversa un pârâiaș. Speră că 
zânele vor veni și îl vor vindeca? 

Încă îmi făceam griji pentru copil, părea foarte bolnav. Nu ştiam ce 
avea, dar mă gândeam că îl puteam ajuta. 

Poate dacă aș lăsa-o pe Geilie în sat şi pe urmă să mă întorc. Însă 
trebuia să mă mișc repede; am ridicat privirea spre soare-răsare unde 
norii pufoși și cenușii întunecau repede cerul purpuriu al amurgului. O 


sclipire rozie încă lumina cerul spre apus, însă nu aveam mai mult de 
o jumătate de ceas. 

Geilie și-a petrecut toarta albă împletită a coșului peste gât, și-a 
suflecat poalele și a păşit în curent, tremurând la atingerea apei reci. 

— Nu, a răspuns ea. Sau mai degrabă, da. Acesta e unul din 
dealurile zânelor, și e periculos să dormi acolo. Dar dacă lași un copil 
schimbat peste noapte într-un asemenea loc, zânele vor veni și îl vor 
lua înapoi, lăsând în locul lui copilul furat al oamenilor. 

— Dar nu îl vor lua, pentru că nu a fost schimbat la naștere, am 
spus, ţinându-mi respiraţia la atingerea apei reci precum gheața 
topită. E doar un copil bolnav. S-ar putea să nu apuce dimineaţa dacă 
îl lasă acolo peste noapte! 

— Nu o va prinde, a răspuns ea scurt. Până dimineaţă va muri. Şi 
mă rog lui Dumnezeu ca nimeni să nu ne fi văzut în preajma lui. 

M-am oprit deodată în timp ce îmi puneam pantofii. 

— Să moară! Geilie, eu mă întorc! Nu îl putem lăsa acolo. 

M-am răsucit și am pornit din nou să traversez pârâul. M-a prins din 
urmă și m-a trântit în apa puțin adâncă. Zbătându-mă și luptându-mă 
să respir, am reuşit să mă ridic în genunchi, împroșcând apă în toate 
părțile. Geilie stătea în apă până la jumătatea pulpei, cu fustele ude, 
străpungându-mă cu privirea. 

— Englezoaică încăpățânată și nebună! a strigat la mine. Nu poți 
face nimic! Mă auzi? Nimic! Copilul e ca și mort! Și eu n-o să stau cu 
mâinile în sân să te las să îţi riști viața, să o riști şi pe a mea pentru 
vreo idee idioată! 

Pufnind şi mârâind în barbă, s-a aplecat și m-a luat de subsuori cu 
ambele brațe, ridicându-mă în picioare. 

— Claire! a strigat la mine, scuturându-mă. Ascultă-mă bine. Dacă 
te apropii de copilul acela și moare -— și va muri, crede-mă, am mai 
văzut copii aşa —, atunci familia va da vina pe tine. Nu vezi primejdia 
care te paşte? Nu știi ce se spune despre tine în sat? 

Am rămas tremurând în vânticelul rece al amurgului, zbătându-mă 
între îngrijorarea ei evidentă față de siguranța mea și gândul că un 
copil lipsit de ajutor murea încet, singur în întuneric, cu flori de câmp 
la picioare. 

— Nu, am spus, scuturându-mi părul ud de pe față. Geilie, nu, nu 
pot. Voi fi cu băgare de seamă, îți promit, dar trebuie să mă duc. 

M-am smuls din strânsoarea ei, m-am întors spre malul îndepărtat, 
împiedicându-mă și împroșcând apă în umbrele difuze ale albiei 
râului. 

Din spatele meu s-a auzit un țipăt înfundat de exasperare și pe urmă 
pași stropind apăsat în cealaltă direcţie. Așa, cel puţin nu va mai 
încerca să mă împiedice. 

Întunericul cobora cu repeziciune și îmi croiam drum împingând 


prin tufișuri și ierburi cât de repede puteam. Nu eram sigură că voi 
putea găsi piscul pe care îl căutam dacă întunericul se va lăsa înainte 
să ajung la el; în apropiere mai erau alte câteva stânci, toate cam de 
aceeași înălțime. Și cu sau fără zâne, gândul de a rătăci singură pe 
acolo în întuneric nu mă încânta. Cum urma să mă întorc la castel cu 
un copil bolnav era o chestiune la care voi cumpăni la timpul potrivit. 

Am găsit în cele din urmă dealul, reperând pâlcul de zade tinere pe 
care mi le aminteam la picioarele crestelor. Acum era aproape 
întuneric, o noapte fără lună, și eu mă împiedicam și cădeam la 
fiecare pas. Zadele stăteau strânse împreună, șoptind în vânticelul serii 
cu pocnituri, scârțâituri și oftaturi foşninde. 

„Locul ăsta e blestemat”, mi-am spus, ascultând conversaţia 
frunzelor deasupra capului meu în vreme ce îmi croiam drum printre 
trunchiurile suple. Nu m-ar fi mirat să întâlnesc o nălucă în spatele 
unui copac. 

Însă am fost destul de mirată. De fapt, m-am speriat de am crezut că 
leșin când o siluetă întunecată a alunecat dintre copaci și m-a prins. 
Am scos un țipăt ascuţit și am început să lovesc. 

— Iisuse Hristoase, am izbucnit, ce cauţi aici? 

M-am prăbușit pentru o clipă la pieptul lui Jamie, ușurată să îl văd, 
în ciuda spaimei pe care mi-o provocase. M-a luat de braţ și s-a întors 
să mă scoată din pădure. 

— Am venit după tine, a spus el cu voce șoptită. Voiam să îţi ies în 
întâmpinare pentru că se lăsa întunericul. În apropierea pârâului St 
John m-am întâlnit cu Geillis Duncan și ea mi-a spus unde ești. 

— Dar copilul..., am început, întorcându-mă spre deal. 

— Copilul e mort, a răspuns el scurt, trăgându-mă înapoi. Am urcat 
întâi acolo, să văd. 

L-am urmat fără să mai scot o vorbă, tulburată de moartea copilului, 
însă ușurată că nu mă așteptau un urcuș pe stânca zânelor și pe urmă 
drumul lung înapoi de una singură. Apăsaţi de întuneric și de şoapta 
copacilor, nu am vorbit nimic până când nu am traversat din nou 
pârâul, încă udă de la ultima trecere, nu m-am obosit să îmi scot 
ciorapii, ci am mărșăluit stropind în toate părțile. Jamie nu s-a udat, 
sărind de pe mal pe un bolovan care se afla în mijlocul apei, deasupra 
curentului, apoi s-a aruncat pe malul pe care stăteam eu, precum un 
săritor în lungime. 

— Ai idee cât de primejdios e să fii singură aici într-o noapte ca 
asta, englezoaico? a întrebat el. 

Nu părea furios, ci mai degrabă curios. 

— Nu... adică da. Îmi pare rău că te-am făcut să te îngrijorezi 
pentru mine. Dar nu puteam lăsa un copil acolo, pur și simplu nu 
puteam. 

— Da, ştiu, a spus el îmbrăţișându-mă scurt. Ai o inimă bună, 


englezoaico. Dar nu ai idee cu ce ai de-a face aici. 

— Zâne, hm? 

Eram obosită și tulburată de întâmplare, însă mă ascundeam sub o 
volubilitate iritată. 

— Mie nu mi-e frică de superstiții. 

Atunci mi-a venit ceva în minte. 

— Tu crezi în spiriduși, copii schimbaţi de zâne și toate astea? 

A ezitat o clipă înainte de a-mi răspunde. 

— Nu. Nu, nu cred în astfel de lucruri, deși nu aș vrea să îmi petrec 
întreaga noapte pe un deal bântuit de zâne. Dar sunt un om educat. În 
casa lui Dougal am avut un tutore german, unul bun, care m-a învăţat 
latină și greacă și din astea şi mai târziu, când am plecat în Franţa la 
optsprezece ani — în fine, am studiat istorie și filosofie și am văzut că 
lumea e mai mare decât văile și mlaștinile și caii de apă din lacuri. 
Dar oamenii aceștia... 

A fluturat un braț spre întunericul din spatele nostru. 

— Ei nu au fost mai departe de o zi de mers pe jos de locul în care 
s-au născut, cu excepția evenimentelor extraordinare precum o 
adunare a clanului și asta s-ar putea întâmpla de două ori într-o viață. 
Ei trăiesc printre văi și lacuri și singurele lor cunoștințe despre lume 
sunt predicile părintelui Bain la slujba de duminică. Asta și vechile 
legende. 

A dat la o parte o creangă de plop tremurător și m-am oprit sub ea. 
Eram pe poteca făcută de ciute pe care o urmasem eu și Geilie mai 
devreme și mi s-a umplut inima de bucurie cu această nouă dovadă că 
Jamie își găsea calea, chiar și pe întuneric. Departe de dealul zânelor, 
vorbea cu vocea lui obișnuită, oprindu-se doar din când în când să dea 
la o parte vreo ramură care îi stătea în drum. 

— Acele basme nu sunt decât un divertisment în mâinile lui 
Gwyllyn bardul, când stăm în sală și bem vin Rhenish. 

A luat-o la vale pe potecă, iar vocea lui a plutit în urmă spre mine, 
blândă și înțelegătoare în aerul răcoros al nopții. 

— Aici însă, şi chiar și în sat... e altceva. Oamenii trăiesc cu aceste 
poveşti. Presupun că e ceva adevăr în spatele unora din ele. 

Gândul mi-a zburat la ochii de chihlimbar ai calului de apă și m-am 
întrebat care altele mai erau adevărate. 

— Şi altele... păi, vocea lui s-a stins și a trebuit să îmi ciulesc 
urechile ca să-l aud. Pe părinţii copilului aceluia poate îi va consola 
puţin să creadă că a murit un copil al zânelor și vor crede că propriul 
lor copil va trăi, sănătos, pentru totdeauna cu zânele. 

Am ajuns pe urmă la cai, și în jumătate de oră luminile castelului au 
început să sclipească prin întuneric, întâmpinându-ne. Nu credeam că 
acel edificiu mohorât o să mi se pară vreodată un avanpost al 
civilizaţiei, însă în acel moment luminile mi se păreau o rază de 


iluminare. 

Abia când ne-am mai apropiat mi-am dat seama că impresia de 
lumină se datora șirului de felinare aprinse de-a lungul parapetului 
podului. 

— S-a întâmplat ceva, am zis întorcându-mă spre Jamie. 

Şi văzându-l pentru prima dată în lumină, am băgat de seamă că nu 
purta obișnuita lui cămașă ponosită și kiltul soios. O cămașă din pânză 
ca neaua strălucea în lumina felinarelor și vestonul lui cel mai bun - și 
singurul — din catifea stătea așezat peste șa. 

— Da, a încuviințat el din cap. De aceea am venit să te iau. Sosește 
în sfârșit ducele. 

Ducele a fost cumva o surpriză. Nu știu prea bine la ce mă 
aşteptasem, însă nu era bărbatul roșu în obraji, solid și jovial pe care 1- 
am întâlnit în Sala Mare a castelului. Avea un chip ars de vreme și 
plăcut onest, cu niște ochi de un albastru-deschis care se îngustau 
uşor, parcă privind în soare după ce un fazan îşi luase zborul. 

M-am întrebat pentru o clipă dacă toate acele discuţii de mai 
devreme despre duce nu fuseseră niște exagerări. Dar, aruncând o 
privire prin sală, am observat că fiecare băiat mai tânăr de 
optsprezece ani afişa o expresie niţel temătoare, privindu-l fix pe duce 
în timp ce el râdea și discuta animat cu Dougal și cu Colum. Așadar nu 
fuseseră simple exagerări; fuseseră preveniți. 

Când i-am fost prezentată ducelui, am avut oarece dificultăți în a-mi 
menține expresia chipului serioasă. Era un bărbat înalt, vânjos și cu 
alură de sportiv, genul pe care îl întâlneşti adesea în cârciumă 
exprimându-și opiniile pe o voce tunătoare, impunându-se în fața 
argumentelor prin intensitate și repetiție. Fusesem prevenită, desigur, 
de povestea lui Jamie, însă impresia fizică a fost atât de puternică, 
încât atunci când ducele s-a aplecat asupra mâinii mele, spunând: „Ce 
plăcere să întâlnesc o conaţională în acest loc atât de îndepărtat, 
doamnă” cu glasul unui șoarece uriaș, am fost nevoită să îmi mușc 
obrazul pentru a nu mă face de rușine în public. 

Obosiţi după drum, ducele și anturajul său s-au retras devreme. 
Următoarea noapte însă, după cină, a fost muzică și conversaţie și 
Jamie şi cu mine am stat alături de Colum, Dougal și de duce. 
Sandringham a devenit tot mai expansiv, sub influența vinului lui 
Colum, și vorbea volubil, împărtășindu-ne ororile călătoriei prin 
Highlands, cât și frumuseţea peisajului sălbatic. Noi îl ascultam 
politicos, iar eu am încercat să nu îl privesc pe Jamie în ochi în vreme 
ce ducele îşi chițăia povestea încercărilor sale. 

— Ne-am rupt o osie chiar lângă Stirling și am fost nevoiţi să ne 
oprim trei zile — pe o ploaie torențială, să nu uităm - înainte ca valetul 
meu să poată găsi un fierar care să vină să ne repare blestemata de 


osie. Și la mai puțin de o jumătate de zi, am intrat în cea mai teribilă 
groapă pe care am văzut-o în viața mea şi am rupt din nou nenorocita 
aia de osie! Și pe urmă unul din cai și-a pierdut o potcoavă și am fost 
nevoiți să descărcăm trăsura și să mergem pe jos pe lângă ea - în 
noroi —, ducând gloaba șchioapă de căpăstru. Și apoi... 

Pe măsură ce povestea continua, din necaz în necaz, simțeam o 
dorință tot mai puternică de a chicoti și am încercat să o înec cu mai 
mult vin — probabil o idee proastă. 

— Dar vânatul, MacKenzie, vânatul! a exclamat ducele la un 
moment dat, rotindu-și ochii de încântare. Nu mi-a venit a crede. Nici 
nu e de mirare că ai pus atâtea bunătăți pe masă. 

Şi-a mângâiat duios stomacul mare, solid. 

— Îţi jur că ţi-aş da ce am mai de preț pe lume pentru o încercare la 
un cerb precum cel pe care l-am văzut în urmă cu două zile; o fiară 
splendidă, pur și simplu splendidă. A sărit dintre tufe drept în faţa 
trăsurii mele, draga mea, mi-a mărturisit. A speriat atât de tare caii, 
încât am fost la un pas să ne rostogolim din nou lângă drum! 

Colum a săltat carafa în formă de clopot, ridicând întrebător o 
sprânceană neagră. În timp ce turna în paharul întins, a rostit: 

— Păi, am putea aranja o vânătoare pentru Înălțimea Ta. Nepotul 
meu e un vânător iscusit. 

I-a aruncat o privire ascuţită pe sub sprâncene lui Jamie, care a 
încuviințat abia simţit din cap. 

Colum s-a lăsat pe spate, punând la loc carafa și a rostit degajat. 

— Da, prea bine atunci. Poate la începutul săptămânii viitoare. E 
prea devreme pentru fazani, dar o vânătoare de cerbi va fi numai 
bună. 

S-a întors spre Dougal, întinzându-se într-o parte în jilțul plușat. 

— Fratele meu v-ar putea însoți; dacă aveţi de gând să călătoriți 
spre miazănoapte, vă poate arăta pământurile despre care am discutat 
mai devreme. 

— Splendid, splendid! 

Ducele era încântat. L-a bătut uşor cu palma pe Jamie pe picior; am 
văzut mușchiul contractându-se, însă Jamie nu a făcut nicio mișcare. 
A zâmbit placid și ducele și-a lăsat palma să întârzie doar o clipă prea 
mult. Apoi Înălțimea Sa mi-a întâlnit privirea și mi-a zâmbit jovial, 
expresia lui vrând să spună „Ei, am încercat și eu”. 

Fără să vreau i-am zâmbit. Spre marea mea surpriză, nu îl găseam 
antipatic. 

În agitația iscată de sosirea ducelui, uitasem că Geilie se oferise să 
mă ajute să aflu cine îmi pusese legătura de plante sub pernă. Dar 
după scena neplăcută cu acel copil de pe dealul zânelor, nu eram 
sigură că doream să pun în practică vreo sugestie a ei. 


Cu toate acestea, curiozitatea a învins neîncrederea și când Colum i- 
a cerut lui Jamie să se ducă în sat și să îi escorteze pe soții Duncan la 
castel pentru banchetul în cinstea ducelui de peste două zile, l-am 
însoțit. 

Și uite așa ziua de joi ne-a găsit, pe mine și pe Jamie, în salonul 
familiei Duncan, fiind întreţinuţi într-o atmosferă stingheră care se 
voia prietenoasă de perceptor, în vreme ce soţia sa își termina toaleta 
la etaj. Înzdrăvenit vizibil după efectele ultimului atac gastric, Arthur 
tot nu părea sănătos. Ca mulți bărbaţi care slăbesc într-un timp foarte 
scurt, grăsimea îi dispăruse mai degrabă din obraji decât de pe 
abdomen. Burta îi umfla încă vestonul din mătase verzuie în timp ce 
fălcile îi atârnau în falduri inerte. 

— Dacă îmi permiteţi să mă duc niţel până sus, o să o ajut pe Geilie 
cu părul sau ce o mai trebui, am sugerat eu. I-am adus o fundă nouă 
de păr. 

Prevăzând necesitatea unei eventuale scuze pentru a vorbi între 
patru ochi cu Geilie, adusesem cu mine un mic pachet. Scoțându-l 
demonstrativ, am ţâșnit pe ușă și în sus pe scări înainte ca Arthur să 
poată protesta. 

Geilie mă aştepta. 

— Hai, a spus ea, urcăm în camera mea privată pentru asta. Va 
trebui să ne grăbim, dar n-o să ne ia foarte mult. 

Am urmat-o sus pe scara îngustă și întortocheată. Treptele aveau 
înălțimi neregulate, unele dintre ele fiind atât de înalte încât eram 
nevoită să îmi ridic fustele pentru a nu mă împiedica în ele. Am ajuns 
la concluzia că dulgherii din secolul al șaptesprezecelea fie duceau 
lipsă de metode de a măsura, fie aveau un simț al umorului mai 
deosebit. 

Camera privată a lui Geilie era la ultimul nivel al casei, într-unul 
din podurile izolate de deasupra camerelor servitorilor. Era păzită de 
o ușă încuiată, deschisă cu o cheie cu adevărat formidabilă pe care 
Geilie a scos-o din buzunarul șorțului; trebuie să fi fost lungă de cel 
puţin cincisprezece centimetri, cu un cap larg complicat cu un model 
cu flori și iederă. Cheia trebuie să fi cântărit pe puţin o jumătate de 
kilogram: ţinută de cilindru, ar fi putut fi o armă eficace. Atât lacătul, 
cât și balamalele erau bine unse, și ușa groasă s-a deschis fără un 
sunet. 

Camera din pod era mică, înghesuită din cauza ferestrelor verticale 
care tăiau acoperișul pe întregul fronton al casei. Rafturile ocupau tot 
peretele, încărcate cu borcane, sticle, ploști, flacoane și cupe. Legături 
de ierburi puse la uscat, legate cu grijă cu sfoară în diverse culori, 
atârnau în șiruri ordonate din căpriorii acoperișului, atingându-mi 
părul cu un praf parfumat în timp ce pășeam pe sub ele. 

Însă atmosfera de aici se deosebea ca de la cer la pământ de ordinea 


comercială a camerei de ierburi de la etajul inferior. Camera aceasta 
era aglomerată, aproape înghesuită și întunecată, în ciuda ferestrelor. 

Pe un raft erau cărţi, cele mai multe din ele vechi și ferfeniţite, cu 
cotoarele nescrise. Curioasă, mi-am trecut degetul peste șirul de 
legături de piele. Cele mai multe erau învelite în piele de vițel, însă 
două sau trei erau legate în altceva; ceva moale, dar neplăcut de 
uleios la atingere. Şi una care părea a fi legată în piele de pește. Am 
scos un volum și l-am desfăcut cu mare grijă. Era scris de mână într-o 
amestecătură de franceză arhaică și o latină și mai învechită, dar am 
reușit să deslușesc titlul: L'Grimoire d'le Comte St Germain. 

Am închis cartea și am așezat-o la loc, tulburată. Un grimoar. O 
carte de farmece. Simţeam privirea lui Geilie străpungându-mi ceafa, 
iar când m-am întors, am întâlnit un amestec de umor poznaș și 
speculație precaută. Ce voi face acum când știam? 

— Aha, vasăzică nu e doar un zvon? am întrebat, zâmbind. Eşti cu 
adevărat vrăjitoare. 

Mă întrebam cât de departe mergea cu această îndeletnicire și dacă 
ea însăși credea în vrăjitorie sau erau doar acele scamatorii elaborate 
de care se folosea ca să mai alunge plictiseala căsătoriei cu Arthur. De 
asemenea, mă întrebam ce fel de magie practica sau credea că 
practică. 

— Ah, albă, a răspuns ea, zâmbind cu gura până la urechi. Categoric 
magie albă. 

M-am gândit înciudată că Jamie trebuie să fi spus adevărul despre 
chipul meu - toată lumea părea să fie capabilă să-și dea seama încotro 
îmi zburau gândurile. 

— Păi, asta e bine, am răspuns. Eu nu sunt chiar genul care să 
danseze la miezul nopții în jurul focurilor și să călărească mături, ca 
să nu mai spun că nu-l pup pe Diavol în fund. 

Geilie şi-a dat capul pe spate și a râs încântată. 

— După cum se vede, nu-l pupi pe al nimănui, a rostit ea. Nici eu. 
Deși, dacă aș avea un diavol dulce și focos ca al dumitale în pat, n-aş 
băga mâna în foc că nu aș ajunge să pup pe cineva în fund. 

— Că tot vorbeam despre..., am început, dar Geilie se întorsese deja 
cu spatele, pregătindu-se, murmurând ca pentru sine. 

Verificând mai întâi că ușa era încuiată bine în urma noastră, Geilie 
a traversat camera până la fereastra verticală și a scotocit într-un 
dulap construit sub ramă. A scos de acolo o oală mare și adâncă și o 
lumânare lungă din ceară albă, fixată într-un suport din ceramică. 
Apoi a scos la iveală o pătură ponosită, pe care a întins-o pe podea 
pentru a ne proteja de praf și de așchiile de lemn. 

— Ce ai de gând să faci, Geilie? am întrebat, urmărind bănuitoare 
pregătirile. 

La prima vedere, nu credeam că se poate întâmpla ceva sinistru cu o 


oală, o lumânare și o pătură, dar eram doar un magician novice, și 
asta cu indulgență. 

— Invoc, a spus ea, aranjând colțurile păturii, în jurul ei astfel încât 
să se alinieze cu scândurile podelei. 

— Pe cine invoci? am întrebat. 

Sau ce. 

S-a ridicat în picioare, netezindu-și părul pe spate. Fin ca al unui 
copil și alunecos, ieșea din legători. Bombănind, și-a smuls agrafele 
din păr și l-a lăsat să cadă într-o perdea strălucitoare și netedă de 
culoarea smântânii. 

— Ah, fantome, spirite, viziuni. Orice ne poate fi de folos, a răspuns 
ea. Începe la fel oricum, dar ierburile și cuvintele sunt diferite pentru 
fiecare lucru. Noi acum avem nevoie de o viziune, pentru a vedea cine 
ţi-a descântat de rău. Apoi putem întoarce descântecul. 

— Ă-ă... ştiu şi eu... 

Nu eram răzbunătoare, însă eram curioasă — pe de o parte să văd 
cum arăta un ritual de invocare și să aflu cine îmi făcuse descântecul. 
Așezând oala în mijlocul păturii, a turnat în ea apă dintr-o carafă, 
explicându-mi: 

— Poţi folosi orice vas suficient de larg încât să aibă suprafața de 
reflexie bună, deși grimoarul spune să foloseşti un bazin de argint. 
Chiar şi o baltă sau heleşteu este bun pentru anumite invocări, deşi 
trebuie să fie izolate. Ai nevoie de pace și de liniște ca să faci asta. 

A trecut repede de la o fereastră la alta, trăgând perdelele grele 
până când în cameră s-a făcut întuneric. Abia puteam distinge silueta 
suplă a lui Geilie plutind prin încăpere până a aprins lumânarea. 
Flacăra tremurătoare i-a luminat chipul în timp ce ducea lumânarea 
spre pătură, aruncând umbre complicate sub nasul impertinent și 
bărbia ascuţită. 

A așezat lumânarea alături de oala cu apă, în partea opusă locului 
în care stăteam eu. Turna cu mare atenţie, umplând oala atât de mult 
încât apa s-a umflat puţin peste buza recipientul, împiedicată să se 
scurgă de tensiunea suprafeței sale. Aplecându-mă, am observat că 
suprafața apei forma o reflexie excelentă, mult mai bună decât oricare 
din oglinzile castelului. Ca și cum mi-ar fi citit din nou gândurile, 
Geilie mi-a explicat că, pe lângă invocarea spiritelor, oala era un 
excelent accesoriu pentru aranjarea părului. 

— Nu da cu nasul în ea, că o să te uzi, m-a sfătuit ea. 

Ceva din tonul pragmatic al observaţiei, atât de prozaic în toiul 
acestor pregătiri supranaturale, îmi amintea de cineva. Ridicându-mi 
privirea spre figura palidă și delicată, aplecându-se cu eleganță peste 
lumânare, nu mi-a venit inițial în minte femeia de care îmi amintea. 
Bineînțeles. Deşi nimeni nu putea fi mai deosebit de figura șleampătă 
care s-a aplecat peste ceainic în biroul reverendului Wakefield, tonul 


vocii era întocmai ca al doamnei Graham. 

Poate că asemănarea stătea în atitudinea pe care o împărtășeau, un 
pragmatism care privea ocultul doar ca pe o colecţie de fenomene 
precum vremea. Ceva care trebuia abordat cu un respect prudent — ca 
atunci când manevrezi un cuțit de bucătărie cu tăișul ascuţit —, dar cu 
siguranță nu ca pe ceva pe care să îl eviți sau de care să îţi fie teamă. 

Ori se poate să fi fost mirosul apei de lavandă. Rochiile largi, 
vaporoase, ale lui Geilie aveau întotdeauna mireasma esenţelor pe 
care le distila: gălbenele, mușeţel, dafin, nard, mentă, măghiran. 
Astăzi însă parfumul de lavandă plutea dintre faldurile rochiei sale 
albe. Aceeași mireasmă care răzbătea și din rochia practică de pânză 
albastră și din onduleurile pieptului ei osos. Dacă și pieptul lui Geilie 
era la fel de încorsetat de suporturi scheletale, nimic nu se vedea, în 
ciuda decolteului generos al rochiei. Era pentru prima dată când o 
vedeam pe Geillis Duncan deshabillee; în mod obișnuit, purta rochii 
voluminoase cu o croială severă, încheiate până sus la gât, o ţinută 
potrivită pentru statutul ei social. Opulenţa decolteului revelat acum 
era o surpriză, o abundență de culoarea smântânii, apropiată ca 
nuanță de materialul rochiei pe care o purta, și mi-a dat un indiciu în 
privința motivului pentru care un bărbat precum Arthur Duncan ar fi 
luat în căsătorie o fată fără o leţcaie și fără familie. Privirile mi-au 
alunecat involuntar spre șirul ordonat de borcane aliniate de-a lungul 
peretelui, căutând salpetrul. 

Geilie a ales trei dintre borcanele de pe raft, turnând câte puţin din 
fiecare într-un vas metalic pentru arderea mangalului. A aprins stratul 
de cărbuni de dedesubt de la lumânare și a suflat peste flacăra 
mocnită pentru a-și lua avânt. Un fum aromat a început să se ridice în 
aer când scânteia a început să se împrăștie. 

Aerul din pod era atât de nemișcat, încât fuiorul cenușiu se ridica 
drept fără să se împrăștie, formând o coloană care imita lumânarea 
albă și lungă. Geilie s-a așezat între cele două coloane precum o 
preoteasă în templul ei, cu picioarele grațios îndoite sub ea. 

— Așa, păi cred că e destul de bine. 

Ștergându-și repede urmele de rozmarin de pe degete, Geilie a 
trecut în revistă scena cu satisfacție. Draperiile negre, cu simbolurile 
lor mistice, împiedicau orice rază de soare să pătrundă, lumânarea 
fiind singura sursă de lumină directă. Flacăra era reflectată și difuzată 
prin vasul cu apă netulburată, care părea să strălucească de parcă și 
ea, la rândul ei, era o sursă mai degrabă decât o reflexie a luminii. 

— Și acum ce facem? am întrebat. 

Ochii mari și cenușii străluceau precum apa, luminaţi de anticipație. 
Și-a trecut mâinile peste suprafaţa apei, apoi le-a pus între picioare. 

— Stai nemișcată o clipă, a spus ea. Ascultă-ți bătăile inimii. Le 
auzi? Respiră uşor, rar și adânc. 


În ciuda animației de pe chipul ei, vocea îi era joasă şi calmă, în 
contrast cu însuflețirea ei obișnuită. Ascultătoare, am făcut precum 
fusesem instruită, simțindu-mi inima liniștindu-se în vreme ce 
respirația mi s-a calmat într-un ritm constant. Am recunoscut 
mireasma rozmarinului din fum, însă nu eram sigură care erau 
celelalte două ierburi; degetariță, poate, sau scânteiuță? Îmi trecuse 
prin minte că florile purpurii erau de beladonă, dar cu siguranță nu 
puteau fi. Indiferent ce erau, încetinirea respirației mele nu părea să se 
datoreze doar puterii de sugestie a lui Geilie. Simțeam ca și cum o 
greutate mă apăsa în coșul pieptului, domolindu-mi respiraţia fără ca 
eu să fiu nevoită să o supun. 

Geilie însăși stătea complet nemișcată, privindu-mă fără să 
clipească. A înclinat capul o dată și mi-am coborât ascultătoare 
privirea în suprafața nemișcată a apei. A început să vorbească pe un 
ton jos, conversațional, care mi-a amintit din nou de doamna Graham, 
invocând soarele din cercul de pietre. 

Cuvintele nu erau în engleză, dar în același timp nici nu puteam 
spune că nu erau în engleză. Era o limbă stranie, însă una pe care 
simțeam că ar trebui să o înțeleg, deși cuvintele erau șoptite cu un ton 
mai jos decât nivelul meu de percepere. 

Mi-am simţit braţele începând să amorțească și am vrut să le mișc 
din poziţia îndoită din poală, însă nu puteam. Vocea ei monotonă a 
continuat, blândă, persuasivă. Acum știam că înţeleg ce spune, însă nu 
eram capabilă să chem cuvintele la suprafața gândului. 

Mi-am dat seama ca prin ceață că eram fie hipnotizată, fie sub 
influența vreunui drog, pentru că mintea mea a mai făcut un pas spre 
marginea gândului conştient, rezistând atracției exercitate de fumul 
dulce mirositor. Îmi vedeam în apă reflexia, pupilele îngustate cât un 
cap de gămălie, ochii deschişi precum ai unei bufnițe oarbe la lumina 
zilei. Cuvântul „opiu” a alunecat printre gândurile tot mai neclare. 

— Cine ești? 

Nu puteam spune care dintre noi rostise întrebarea, însă mi-am 
simțit gâtlejul mișcându-se când am răspuns: 

— Claire. 

— Cine te-a trimis aici? 

— Nimeni. 

— De ce ai venit? 

— Nu pot spune. 

— De ce nu poţi spune? 

— Pentru că nimeni nu m-ar crede. 

Vocea din capul meu a devenit și mai blândă, prietenoasă, 
ademenitoare. 

— Eu te cred. Crede-mă. Cine eşti? 

— Claire. 


Un zgomot puternic a rupt deodată vraja. Geilie a tresărit și 
genunchiul ei a lovit oala, tulburând reflexia din apă. 

— Geilie? Draga mea? s-a auzit o voce prin ușă, șovăitoare, dar în 
același timp autoritară. Trebuie să plecăm, draga mea. Caii sunt 
pregătiți și tu nu ești încă îmbrăcată. 

Mormăind ceva nepoliticos în barbă, Geilie s-a ridicat și a deschis 
deodată fereastra, lăsând aerul proaspăt să îmi lovească obrajii, 
făcându-mă să clipesc și dispersând o parte din ceața din capul meu. 

Stătea în picioare, privindu-mă speculativ, apoi s-a aplecat să mă 
ajute. 

— Hai să mergem, a spus ea. Eşti puțin dezorientată, nu-i aşa? 
Uneori se mai întâmplă. Întinde-te niţel pe patul meu în timp ce eu mă 
îmbrac. 

M-am întins pe cuvertura de pe patul din dormitorul ei de dedesubt, 
cu ochii închiși, ascultând foșnetele discrete pe care le făcea Geilie în 
camera de alături în care se îmbrăca, întrebându-mă ce Dumnezeu se 
întâmplase. Nici vorbă de descântece sau de aflarea autorului legăturii 
fermecate. Geilie încercase să îmi dezlege limba, atât. Mintea 
limpezindu-mi-se treptat, mi-a trecut prin gând că poate Geilie era 
omul lui Colum, spionând pentru el. În poziţia ei socială, afla secretele 
și tranzacțiile întregului comitat. Și cine altul în afară de Colum mai 
putea fi interesat de originile mele? 

Ce s-ar fi întâmplat, mă întrebam, dacă Arthur nu ar fi întrerupt 
ritualul de invocare? Aș fi auzit oare, undeva în ceața parfumată, 
porunca standard a hipnotizatorului: „Când te vei trezi, nu îți vei mai 
aminti nimic”? Dar îmi aminteam și îmi puneam întrebări. 

Cu toate acestea, nu aveam cum să o întreb pe Geilie. Ușa 
dormitorului s-a deschis deodată și Arthur Duncan a intrat. Traversând 
încăperea până la ușa camerei de toaletă, a bătut o dată, grăbit, apoi a 
intrat. 

Dinăuntru s-a auzit un țipăt slab de surpriză, apoi s-a lăsat o tăcere 
mormântală. 

Arthur Duncan a reapărut în cadrul ușii, cu ochii larg deschişi, 
holbându-se fără să vadă nimic, atât de alb la față, încât m-am gândit 
că poate suferă vreun fel de atac. Am sărit în picioare și m-am repezit 
spre bărbatul care se rezema greoi de clanţa ușii. 

Înainte de a ajunge la el, însă, Arthur s-a îndepărtat de ușă și a pășit 
în cameră, ușor împiedicat, trecând pe lângă mine de parcă nu m-ar fi 
văzut. 

Am bătut la ușa camerei de toaletă. 

— Geilie! Eşti bine? 

A urmat un moment de liniște, apoi Geilie a răspuns cu o voce 
perfect stăpână pe ea: 

— Da, desigur. Ies într-o clipă. 


Când am coborât în cele din urmă, l-am găsit pe Arthur, care după 
toate aparențele își revenise cumva, bând brandy cu Jamie. Părea niţel 
distras, ca și cum ar fi fost preocupat de ceva, însă și-a întâmpinat 
soția cu un compliment amabil vizavi de ţinuta ei înainte de a trimite 
valetul să tragă caii. 

Banchetul tocmai începea când am ajuns noi, iar perceptorul și soția 
lui au fost conduși spre locurile de onoare din capul mesei. Jamie și cu 
mine, cumva pe o poziție mai puţin privilegiată, am luat loc la o masă 
alături de Rupert și Ned Gowan. 

Doamna Fitz se depășise pe sine însăși, radiind acum de 
recunoștință, copleșită de complimentele care curgeau în privința 
mâncării, a băuturii și a celorlalte pregătiri. Bucatele erau cu adevărat 
delicioase. Niciodată nu mai mâncasem fazan fript umplut cu castane 
glazurate cu miere și tocmai îmi luasem o a treia porție când Ned 
Gowan, observându-mi cu un oarecare amuzament apetitul, m-a 
întrebat dacă încercasem purcelul de lapte. 

Răspunsul meu a fost întrerupt de o mișcare în celălalt capăt al sălii. 
Colum se ridicase de la masa lui și se îndrepta spre mine, însoţit de 
Alec MacMahon cel Bătrân. 

— Bag de seamă că talentele dumitale sunt nenumărate, doamnă 
Fraser, a rostit Colum, aplecându-se ușor. 

Un zâmbet larg îi lumina trăsăturile chipeșe. 

— De la pansatul rănilor și vindecarea bolnavilor până la aducerea 
pe lume a mânjilor. Nu va trece mult până te vom ruga să ne ajuţi să 
trezim și morții. 

Cei din sală au început să râdă pe înfundate, deși am observat unul 
sau doi dintre bărbați aruncând priviri temătoare în direcția părintelui 
Bain, care fusese și el invitat în această seară și care se îndopa 
sistematic cu oaie friptă într-un colţ. 

— Oricum, a continuat Colum, băgând mâna în buzunarul 
vestonului, te rog să îmi dai voie să îţi ofer un mic simbol al 
recunoștinței mele. 

Mi-a întins o cutiuță din lemn, al cărei capac era sculptat cu 
însemnele clanului MacKenzie. Nu realizasem cât de valoroasă era 
Losgann și am mulțumit spiritelor benefice care influențau asemenea 
evenimente că totul decursese bine. 

— Nu e nevoie, am spus, încercând să îi dau înapoi cutiuța. Nu am 
făcut nimic ieșit din comun. A fost doar şansa să am mâinile mici. 

— Nu accept un refuz, a rostit Colum cu fermitate. Dacă preferi, îl 
poți considera un mic cadou de nuntă, însă doresc să îl accepti. 

La o înclinare a capului din partea lui Jamie, am acceptat timidă 
cutiuța și am deschis-o. Înăuntru se aflau nişte mătănii frumoase din 
ambră neagră, fiecare mărgea complicat sculptată și crucifixul 
incrustat cu argint. 


— Sunt foarte frumoase, am spus sincer. 

Și erau într-adevăr, deși nu aveam idee ce puteam face cu ele. Deși 
eram catolică, fusesem crescută de unchiul Lamb, cel mai desăvârșit 
dintre agnostici, și aveam doar o foarte vagă idee despre semnificația 
mătăniilor. Cu toate acestea, i-am mulțumit lui Colum cu căldură și i- 
am dat mătăniile lui Jamie să le ţină în geanta lui. 

Am făcut o reverență spre Colum, fericită să observ că stăpâneam 
arta plecăciunilor fără a cădea în nas. El a deschis gura pentru a-mi 
spune câteva vorbe politicoase înainte de a se întoarce în capul mesei, 
când a fost întrerupt de o bubuitură neașteptată care s-a auzit din 
spatele meu. Întorcându-mă, nu am văzut decât capete şi trupuri 
întoarse, în vreme ce oamenii au sărit de pe bănci pentru a se aduna 
în jurul motivului acelui zgomot. Colum a înconjurat cu o oarecare 
dificultate masa, împrăștiind mulțimea cu un gest nervos al mâinii. 
Când oamenii s-au dat respectuos la o parte din calea lui, am văzut 
silueta rotundă a lui Arthur Duncan pe podea, cu braţele agitându-se 
convulsiv, îndepărtând brațele amabile ale celor care voiau să îl ajute. 
Soţia lui și-a croit drum înghiontind în stânga și în dreapta prin 
mulțimea care murmura, s-a lăsat la podea lângă el și a încercat 
zadarnic să îi așeze capul în poala ei. Bărbatul bolnav și-a înfipt 
călcâiele în lespezile de piatră, arcuindu-și spatele și scoțând 
grohăituri de parcă s-ar fi înecat cu ceva. 

Ridicând capul, ochii verzi ai lui Geilie au cercetat speriați 
mulțimea, ca și cum căuta pe cineva. Presupunând că eu eram cea pe 
care o voia, am luat calea cea mai simplă, lăsându-mă sub masă și 
târându-mă până la ea. 

Ajungând lângă Geilie, am apucat capul soțului ei între mâini și am 
încercat să îi descleștez maxilarele. M-am gândit, după sunetele pe 
care le scotea, că poate se înecase cu o bucată de carne, care 
rămăseseră în gât. 

Fălcile îi erau rigide și încleștate, buzele vinete și pătate cu spumă 
care nu părea să se potrivească cu ipoteza înecului. Însă de înecat se 
îneca; pieptul rotofei se ridica disperat, încercând în zadar să inhaleze 
aer. 

— Repede, întoarceţi-l pe o parte, am spus. 

Câteva braţe s-au întins imediat în ajutor și trupul convulsionat a 
fost iute întors, cu spatele larg înveșmântat în serj negru spre mine. 
Mi-am înfipt cu putere podul palmei între omoplaţii lui, lovindu-l 
puternic de câteva ori cu o bufnitură înfundată. Spatele masiv s-a 
zguduit puţin sub lovituri, însă nu am observat tresărirea care de 
obicei acompaniază eliberarea subită a căilor respiratorii. 

Am apucat un umăr grăsun și l-am întors din nou pe spate. Geilie s- 
a aplecat mai aproape peste chipul împietrit, strigându-i numele, 
masându-i gâtul marmorat. Ochii i se rostogoleau acum în orbite și 


călcâiele agitate au început să își slăbească bătaia. Mâinile, chircite în 
agonie, s-au deschis deodată larg, pocnindu-l pe un privitor aplecat 
asupra lui peste față. 

Bolboroselile au încetat deodată și trupul voinic s-a lăsat moale, 
zăcând lipsit de viață, precum un sac de orz pe lespezile de piatră. I- 
am căutat frenetic pulsul la una din încheieturile inerte, băgând de 
seamă cu o jumătate de ochi că Geilie făcea același lucru, trăgând de 
obrajii rotunzi, rași, și presându-și degetele adânc în carnea de sub 
unghiul fălcii, căutând carotida. 

Ambele căutări au fost fără izbândă. Inima lui Arthur Duncan, 
obosită deja după atâția ani în care fusese nevoită să pompeze sânge 
prin trupul masiv, renunțase la luptă. 

Am încercat toate tehnicile de resuscitare pe care le aveam la 
îndemână, oricât de inutile știam că sunt acum: ridicarea braţelor, 
masarea pieptului, chiar și respiraţia gură la gură, oricât de repulsiv ar 
fi fost, toate în zadar. Arthur Duncan era mort precum lespezile pe 
care zăcea. 

M-am îndreptat de spate obosită și m-am dat deoparte, când 
părintele Bain, aruncându-mi o privire ucigătoare, a căzut în genunchi 
lângă perceptor și a început în grabă să rostească rugăciunile pentru 
morți. Mă dureau spatele și braţele și obrajii îmi erau ciudat de 
amorțiți. Murmurul din jurul meu părea straniu de îndepărtat, de 
parcă o draperie căzuse între mine și mulțimea din sală. Am închis 
ochii și mi-am plimbat o mână peste buzele care mă furnicau, 
încercând să alung gustul morții. 

În ciuda morţii perceptorului şi a formalităţilor care au urmat cu 
funeraliile și înmormântarea, vânătoarea ducelui nu a fost amânată 
mai mult de o săptămână. Conștientizarea plecării iminente a lui 
Jamie era profund deprimantă; am înţeles dintr-odată cât aşteptam să 
îl văd în fiecare seară la cină după munca de peste zi și cum îmi 
tresărea inima când îl vedeam pe neașteptate în diverse momente ale 
zilei, cât de mult depindeam de compania lui și de prezenţa lui solidă, 
reconfortantă, în mijlocul complexităţilor vieţii la castel. Și, pentru a fi 
cu totul sinceră, cât de mult îmi plăceau forța lui caldă în patul meu 
în fiecare seară și trezitul printre săruturi zâmbitoare și ciufulite în 
fiecare dimineaţă. Perspectiva absenței era sumbră. 

M-a ținut strâns, obrazul meu stând cuibărit sub bărbia lui. 

— Îmi va fi dor de tine, Jamie, am spus în șoaptă. 

M-a strâns şi mai aproape, râzând trist: 

— Și mie îmi vei lipsi, englezoaico. Nu mă aşteptam la asta, dar, 
sincer să fiu, mă doare inima să te las. 

Mi-a mângâiat ușor spatele, degetele trasând vertebrele. 

— Jamie... vei fi cu băgare de seamă? 

Îi simțeam râsul huruind în piept amuzat când a răspuns: 


— La duce sau la cal? 

Avea de gând, spre marea mea îngrijorare, să îl călărească pe Donas 
la vânătoarea de cerbi. Aveam viziuni cu armăsarul uriaș sărind de pe 
o stâncă doar din încăpățânare îndrăcită, sau zdrobindu-l pe Jamie 
sub copitele acelea mortale. 

— La amândoi, am răspuns trist. Dacă Donas te aruncă și îți rupi un 
picior, vei fi la mila ducelui. 

— Adevărat. Însă Dougal va fi acolo. 

— Fl ar fi în stare să îți rupă și celălalt picior, am izbucnit, pufnind. 

Jamie a început să râdă, aplecându-și fruntea să mă sărute. 

— Voi fi cu băgare de seamă, mo duinne. Îmi promiţi și tu la fel? 

— Da, am spus, sincer. Te referi la persoana care mi-a făcut 
descântecul? 

Veselia de moment dispăruse acum. 

— Poate. Nu cred că te paşte vreun pericol, altfel nu aș fi plecat. 
Dar... ah, și stai departe de Geillis Duncan. 

— Poftim? De ce? 

M-am dat puţin în spate pentru a-l privi. Era o noapte întunecată și 
nu îi puteam distinge chipul, însă tonul lui era cât se poate de serios. 

— Femeia aceea e cunoscută drept vrăjitoare și poveștile despre 
ea... în fine, acum au luat și mai mare amploare de când i-a murit 
bărbatul. Nu vreau să te apropii de ea, englezoaico. 

— Tu chiar crezi că e vrăjitoare? am întrebat. 

Palmele lui puternice mi-au apucat fundul și m-au tras mai aproape 
de el. L-am înconjurat cu brațele, savurând atingerea trupului său 
liniștitor și solid. 

— Nu, a spus el în cele din urmă. Dar nu de asta cred că te poate 
pune în primejdie. Îmi promiți? 

— Prea bine. 

Adevărul este că i-am făcut promisiunea cu foarte puţină strângere 
de inimă; de la episoadele cu copilul părăsit pe dealuri și ritualul de 
invocare, nu mă simțisem îndemnată să o vizitez pe Geilie. Mi-am 
aşezat buzele pe sfârcul lui Jamie și am început să îl mângâi uşor cu 
limba. A scos un oftat șoptit și m-a tras mai aproape de el. 

— Desfă-ţi picioarele, a murmurat. Vreau să mă asigur că îţi vei 
aduce aminte de mine cât timp sunt plecat. 

Mai târziu, m-am trezit simțind răcoare. 

Bâjbâind adormită după plapumă, nu am dat de ea. Deodată s-a 
aşezat peste mine din propria ei voință. Surprinsă, m-am ridicat într- 
un cot privind în jur. 

— Îmi pare rău, a spus Jamie. Nu voiam să te trezesc. 

— Ce faci? De ce ești treaz? 

Am mijit ochii peste umăr spre el. Era încă întuneric, însă ochii mei 
erau atât de obişnuiţi încât puteam vedea expresia ușor rușinată de pe 


chipul lui. Era treaz de-a binelea, stând pe un scăunel lângă pat, cu 
tartanul peste el ca să-i țină cald. 

— Doar că... mă rog, am visat că te rătăciseși și nu te puteam găsi. 
M-am trezit și... voiam să mă uit la tine, asta-i tot. Să mi te fixez în 
minte, să îmi amintesc când sunt plecat. Eu am întors plapuma; îmi 
pare rău că ai îngheţat. 

— Nu e nimic. 

Noaptea era rece și foarte tăcută, de parcă noi doi am fi fost 
singurele suflete pe lume. 

— Vino în pat. Trebuie să fi îngheţat. 

S-a strecurat lângă mine și s-a ghemuit la spatele meu. Degetele mă 
mângâiau de la gât la umăr, la mijloc și spre coapsă, trasând liniile 
spatelui meu, arcuirile trupului meu. 

— Mo duinne, a şoptit el blând. Dar acum ar trebui să spun mo 
airgeadach. Eşti femeia mea cu părul argintiu. Părul tău e poleit cu 
argint și pielea îți e precum catifeaua albă. Calman geal. Porumbița 
albă. 

Mi-am apăsat coapsele în el, invitându-l, și m-am cuibărit lângă 
trupul lui cu un oftat când tăria lui m-a umplut. M-a ţinut la pieptul 
lui și s-a ondulat împreună cu mine, tandru, adânc. Am rămas fără aer 
şi strânsoarea lui a slăbit. 

— Îmi pare rău, a murmurat. Nu am vrut să te rănesc. Dar vreau să 
fiu în tine, să rămân adânc în tine. Nu vreau să părăsesc senzația pe 
care o am când sunt adânc în tine cu sămânța mea. Vreau să te țin așa 
și să stau cu tine până în zori și să te las dormind și să plec, simțind 
încă în palme trupul tău cald. 

M-am apăsat cu putere în el. 

— Nu mă rănești. 

După plecarea lui Jamie, am bântuit fără chef prin castel. Am 
consultat bolnavii în cabinet, m-am ocupat cât mai mult de grădini și 
am încercat să îmi distrag gândurile răsfoind cărțile din biblioteca lui 
Colum, însă aveam prea mult timp la dispoziţie. 

Trecuseră aproape două săptămâni de când eram singură când am 
întâlnit-o pe Laoghaire în coridorul de lângă bucătării. O urmărisem 
pe ascuns din când în când, din ziua în care o văzusem în holul din 
fața biroului lui Colum. Părea să înflorească într-un fel, însă avea un 
aer tensionat care se observa ușor. Părea mofturoasă și cu gândurile 
aiurea — și nici nu era de mirare, biata fată, mi-am spus, înțelegătoare. 

Astăzi, însă, părea cumva animată de ceva. 

— Doamnă Fraser! Am un mesaj pentru dumneata. 

Văduva Duncan, mi-a spus ea, trimisese vorbă că e bolnavă și mă 
ruga să vin să o îngrijesc. Am ezitat, amintindu-mi de cererea lui 
Jamie, însă cele două motive, compasiunea și plictiseala, au fost 


suficiente pentru a mă trimite pe drumul spre sat după o oră, cu lădița 
cu medicamente legată în spatele meu de șaua calului. Când am ajuns, 
locuința familiei Duncan avea un aer de abandon părăginit, un aer de 
dezordine care respira prin toţi pereţii casei. Nimeni nu a răspuns 
bătăii mele în ușă și când am împins ușa, am găsit holul de la intrare 
şi salonul plin cu pahare murdare și cărți împrăștiate, covoarele în 
dezordine și praful de un deget pe mobilă. La strigătele mele nu a 
apărut nicio servitoare, iar în bucătărie domnea aceeaşi tăcere și 
dezordine ca și în restul casei. 

Am urcat scările, din ce în ce mai îngrijorată. Dormitorul din față 
era de asemenea pustiu, însă am auzit un târșâit slab dinspre cămara 
de la etaj. Împingând ușa, am văzut-o pe Geilie stând într-un fotoliu 
confortabil, cu picioarele pe masă. Băuse; pe masă erau o carafă și un 
pahar, iar în cameră plutea un miros puternic de brandy. A părut 
surprinsă văzându-mă, dar a încercat să se ridice în picioare, zâmbind. 
Privirea îi era ușor încețoșată sau așa mi s-a părut, dar părea destul de 
sănătoasă. 

— Ce s-a întâmplat? am întrebat. Nu eşti bolnavă? 

S-a holbat la mine, uluită. 

— Bolnavă? Eu? Nu. Servitorii au plecat cu toţii și nu e nimic de 
mâncare în casă, dar brandy este din belșug. Vrei și dumneata o 
picătură? 

S-a întors spre carafă, însă am apucat-o de mânecă. 

— Nu ai trimis dumneata după mine? 

— Nu, a răspuns privindu-mă cu ochii mari de uimire. 

— Dar atunci de ce... 

Întrebarea mi-a fost întreruptă de zgomotul de afară. Un murmur 
îndepărtat, un soi de tumult. Îl mai auzisem înainte, din aceeași 
cameră, și palmele au început să îmi transpire la gândul că va trebui 
să înfrunt gloata care producea acel murmur. 

Mi-am şters mâinile de poalele rochiei. Tumultul se apropia și nu 
mai era nici timp și nici nevoie să mai pun întrebări. 


25. VRĂJITOAREA TREBUIE SĂ 
MOARĂ 


Umerii înveșmântați în zdrențe din fața mea s-au dat la o parte în 
întuneric. Cotul mi s-a lovit de un lemn cu o bufnitură care mi-a 
amortit osul când am fost îmbrâncită cu asprime peste un fel de prag 
şi am căzut cu capul înainte peste o masă neagră și împuţită, vie, pe 
care se furișau forme nevăzute. Am ţipat și am lovit cu picioarele 
încercând să mă eliberez din încovrigarea nenumăratelor piciorușe 
agitate și de atacul unei siluete mai mari care a chițăit și s-a lovit cu 
putere de una din coapsele mele. 

Am reuşit să mă rostogolesc într-o parte, deși doar la câțiva metri 
mai încolo m-am lovit de un perete din pământ care mi-a trimis o 
cascadă de murdărie peste cap. M-am ghemuit cât mai aproape de 
perete am putut, încercând să îmi suprim respiraţia șuierătoare pentru 
a putea auzi ce animal era prins în această groapă împreună cu mine. 
Era masiv, respirând răgușit, însă nu horcăia. Un porc, poate? 

— Cine e acolo? a venit o voce din bezna infernală, părând speriată 
însă puternică și sfidătoare. Claire, tu eşti? 

— Geilie! 

Am tras puternic aer în piept şi am bâjbâit spre ea, întâlnind braţe 
care mă căutau. Ne-am strâns una pe cealaltă în brațe, legănându-ne 
într-o parte și în alta în întuneric. 

— Mai e ceva aici în afară de noi? am întrebat, aruncând o privire 
precaută în jur. 

Chiar și acum, când ochii mi se obișnuiseră cu întunericul, nu 
puteam vedea mare lucru. De undeva de sus veneau câteva dâre de 
lumină, însă de la umeri în jos nu puteam vedea nimic în umbrele 
tenebroase; abia puteam distinge chipul lui Geilie, la același nivel cu 
al meu și la câțiva centimetri depărtare. A început să râdă, niţel 
tremurat. 

— Câţiva șoareci, cred și alte târâtoare. Și un miros care ar dobori și 
un dihor. 

— Am băgat de seamă mirosul. Unde Dumnezeu suntem? 

— În gaura hoților. Dă-te în spate! 

De sus s-a auzit un sunet de zăbrele și a apărut o rază de lumină. M- 
am lipit strâns de perete, cu o clipă înainte ca o ploaie de noroi și 
murdărie să se răstoarne deasupra noastră prin mica deschizătură din 
acoperișul temniţei. O singură bufnitură înfundată a urmat diluviului. 
Geilie s-a aplecat și a ridicat ceva de jos. Prin lumina care intra din 
deschizătura de deasupra capului nostru am putut vedea că ţinea în 


mână o bucată mică de pâine, mucegăită și plină de murdărie. A şters- 
o scârbită cu un fald al fustei. 

— Cina, a spus ea. Ţi-e foame? 

Deschizătura de deasupra a rămas deschisă și goală, cu excepția 
unor lucruri aruncate din când în când de câte un trecător. Pe acolo 
pătrundeau o ploaie măruntă și un vânt șfichiuitor. Era rece, umed și 
absolut oribil. Potrivit, m-am gândit, pentru răufăcătorii pe care 
trebuia să îi găzduiască. Tâlhari, vagabonzi, blasfemiatori, soți 
adulteri... și presupuse vrăjitoare. 

Geilie și cu mine ne-am ghemuit îmbrățişate lângă un perete pentru 
a ne încălzi, vorbind puţin. Nu aveam ce să ne spunem și foarte puține 
lucruri pe care le puteam face pentru noi înşine, dincolo de încercarea 
de a ne păstra cumpătul în liniște. 

Groapa s-a întunecat tot mai mult pe măsură ce a coborât seara, 
până când totul a fost învăluit în întuneric. 

— Cât crezi că au de gând să ne țină aici? 

Geilie s-a mișcat, întinzându-și picioarele, făcând raza piezișă a 
soarelui de dimineață de deasupra să sclipească peste stofa dungată a 
rochiei. Iniţial într-un roz aprins și alb, acum era mai murdară. 

— Nu foarte mult, a răspuns ea. Aşteaptă sosirea unor judecători 
ecleziastici. Arthur le trimisese scrisori luna trecută, aranjându-le 
vizita. În a doua săptămână din octombrie era. Trebuie să sosească 
dintr-o clipă într-alta. 

Şi-a frecat mâinile pentru a le încălzi, apoi și le-a pus pe genunchi, 
în micul petic de soare. 

— Vorbește-mi despre judecători, am rugat-o. Ce se va întâmpla, 
exact? 

— Nu pot spune cu exactitate. Nu am văzut niciodată un proces de 
vrăjitorie, deși am auzit despre ele, desigur. 

S-a oprit o clipă, pe gânduri. 

— Nu se așteaptă la un proces de vrăjitorie, din moment ce vin 
pentru a judeca niște dispute funciare. Cel puţin nu vor avea o suliță 
de vrăjitoare. 

— O ce? 

— Vrăjitoarele nu simt durerea, mi-a explicat ea. Nici nu sângerează 
când sunt înțepate. 

Suliţa de vrăjitoare, echipată cu o varietate de ținte, lame și alte 
accesorii ascuţite, era adusă pentru a testa asta. Îmi aminteam vag 
ceva despre ea din cărțile lui Frank, dar crezusem că era o practică 
obișnuită în secolul al șaptesprezecelea, nu acesta. Pe de altă parte, m- 
am gândit cu teamă, Cranesmuir nu era tocmai miezul civilizației. 

— În acest caz, e bine că nu vor avea una, am spus, înfiorându-mă 


uşor la gândul că aș fi putut fi împunsă repetat cu o suliță. Putem 
trece testul fără mare greutate. Sau cel puţin eu l-aș trece, am adăugat, 
caustic. Îmi imaginez că, dacă ar fi încercat pe tine, ar curge apă 
înghețată în loc de sânge. 

— Nu aș fi foarte sigură, a răspuns ea gânditor, ignorând insulta. 
Am auzit că unele sulițe de vrăjitoare au ţinte speciale, făcute să se 
strângă atunci când sunt presate de piele, arătând ca și cum nu pot 
străpunge carnea vrăjitoarei. 

— Dar de ce? De ce să încerci să dovedești că o femeie e vrăjitoare 
dacă nu e? 

Soarele începea acum să coboare din înaltul cerului, însă lumina 
după-amiezii era destul de puternică încât să inunde puţul nostru cu o 
strălucire palidă. 

Ovalul elegant al chipului lui Geilie dezvăluia doar milă față de 
inocența mea. 

— Tu încă nu înţelegi, nu-i așa? a spus ea. Au de gând să ne ucidă. 
Şi nu contează prea mult din ce motiv ne condamnă sau ce dovezi se 
aduc. Tot ne vor arde pe rug. 

Noaptea trecută fusesem mult prea speriată de atacul gloatei și de 
mizeria celulei noastre pentru a mai putea face altceva decât a o 
strânge pe Geilie în braţe și a aștepta ivirea zorilor. Odată cu lumina 
însă, spiritul meu, sau ce mai rămăsese din el, începea să se trezească 
la viață. 

— Dar de ce, Geilie? am întrebat, simțind că rămân fără aer. Știi? 

Aerul din groapă era îmbibat de mirosul de putrefacție, murdărie și 
pământ îmbibat cu apă și mă simțeam de parcă pereţii impenetrabili 
de pământ erau pe punctul de a se prăbuși peste mine precum 
malurile unui mormânt prost săpat. 

Am simţit-o mai degrabă decât am văzut-o ridicând din umeri; raza 
de lumină de deasupra se mișcase odată cu soarele și acum lovea în 
peretele temniței noastre, lăsându-ne într-un întuneric rece. 

— Dacă te consolează cu ceva, a răspuns ea pe un ton sec, mă 
îndoiesc că dumneata trebuia să fii luată. Este o chestiune între mine 
şi Colum... ai avut ghinionul de a fi cu mine când au venit oamenii 
din sat. Dacă ai fi fost cu Colum, probabil ai fi fost în siguranţă, 
englezoaică sau nu. 

Cuvântul „englezoaică”, folosit în sensul obișnuit peiorativ, mi-a 
amintit deodată cu o strângere de inimă de dorul disperat pentru 
bărbatul care mă striga astfel cu afecțiune. Mi-am înfășurat trupul cu 
braţele, îmbrățișându-mă singură pentru a ţine în frâu panica și 
sentimentul de singurătate care amenințau să mă copleșească. 

— De ce ai venit acasă la mine? a întrebat Geilie curioasă. 

— Am crezut că ai trimis vorbă după mine. Una din fetele de la 
castel mi-a adus un mesaj... din partea ta, a spus ea. 


— Ah, a rostit Geilie gânditoare. Laoghaire, nu-i așa? 

M-am așezat, sprijinindu-mi spatele de zidul de pământ în ciuda 
repulsiei pe care o simţeam față de suprafața noroioasă și împuţită. 
Simţindu-mi mișcarea, Geilie s-a dat mai aproape. Prietene sau 
vrăjmașe, ne aveam doar una pe alta ca unică sursă de căldură în 
această groapă; ne strângeam în brațe reciproc vrând-nevrând. 

— Cum de ai știut că a fost Laoghaire? am întrebat, tremurând. 

— Ea ţi-a pus buchetul descântat sub pernă, mi-a răspuns Geilie. Ţi- 
am spus de la început că erau câteva fete pe care le-a deranjat că le-ai 
luat flăcăul roșcovan. Cred că ea a socotit că dacă tu dispari, ea ar 
avea din nou o şansă la el. 

Am fost atât de șocată de vorbele ei, încât am avut nevoie de o clipă 
să îmi recapăt vocea. 

— Dar nu ar avea! 

Râsul lui Geilie era răgușit de frig și de sete, însă tot mai păstrase o 
urmă de umor. 

— Oricine observă cum se uită flăcăul la tine ar ști asta. Dar nu cred 
că ea a văzut multe la viaţa ei ca să priceapă astfel de lucruri. Întâi să 
se culce și ea o dată, de două ori cu un bărbat și o să știe, dar nu 
acum. 

— Nu asta am vrut să spun! am izbucnit. Nu pe Jamie îl vrea ea; 
fata e grea cu copilul lui Dougal MacKenzie. 

— Poftim?! 

Pentru o clipă a fost sincer uluită și degetele i s-au înfipt în carnea 
brațului meu. 

— Cum ai ajuns la concluzia asta? 

I-am povestit că o văzusem pe Laoghaire pe scări în faţa biroului lui 
Colum și așa am tras concluziile respective. 

Geilie a pufnit. 

— Pah! I-a auzit pe Colum și Dougal discutând despre mine; asta a 
făcut-o să rămână fără aer — ea crede că probabil Colum auzise că ea 
fusese la mine pentru descântec. Pentru asta, Colum ar biciui-o până 
la sânge; nu permite astfel de practici la castel. 

— Tu i-ai dat descântecul? 

Am simţit că mă prăbușesc. 

Geilie s-a îndepărtat brusc de mine. 

— Nu i l-am dat, nu. I l-am vândut. 

Încercam să îi întâlnesc ochii prin bezna care se strângea în jurul 
nostru. 

— E vreo diferență? 

— Bineînţeles că este, a vorbit ea pierzându-și răbdarea. A fost o 
chestiune de afaceri. Și eu nu divulg secretele clienților mei. În afară 
de asta, nu mi-a spus pentru cine era. Și, dacă îți amintești, eu am 
încercat să te previn. 


— Mulţumesc, am răspuns ușor sarcastic. Dar... 

Mintea îmi gonea, încercând să rearanjeze ideile în lumina acestei 
noi informaţii. 

— Dar dacă ea mi-a pus descântecul în pat, înseamnă că pe Jamie îl 
dorește. Asta ar lămuri și motivul pentru care m-a trimis acasă la tine. 
Dar cum rămâne cu Dougal? 

Geilie a șovăit o clipă, apoi a părut să ia o hotărâre. 

— Fata nu e grea cu copilul lui Dougal MacKenzie cum nu ești nici 
tu. 

— Cum poți fi atât de sigură? 

A bâjbâit după mâna mea în întuneric. Găsind-o, a tras-o spre ea și a 
aşezat-o peste burta ei umflată pe sub rochie. 

— Pentru că eu sunt, a răspuns ea simplu. 

— Vasăzică nu Laoghaire. Ci tu. 

— Eu. 

A rostit cuvintele cu simplitate, fără obișnuita ei afectare. 

— Cum a spus Colum? „Voi avea grijă de ea”? Păi, presupun că asta 
e o rezolvare destul de potrivită a problemei. 

Am rămas tăcută multă vreme, rumegând ultimele dezvăluiri. 

— Geilie, am rostit în cele din urmă, problemele de stomac ale 
soțului tău... 

A oftat. 

— Arsenic alb, a răspuns. M-am gândit că o să-l termine înainte ca 
burta să înceapă să se vadă, dar a rezistat mai mult decât am crezut că 
e posibil. 

Mi-am amintit de privirea în care se amestecau revelația și groaza 
de pe chipul lui Arthur Duncan când a ieșit din camera de toaletă a 
soției sale în ultima zi a vieţii. 

— Înţeleg. El nu a știut că eşti însărcinată până când nu te-a văzut 
pe jumătate îmbrăcată, în ziua banchetului în cinstea ducelui. Și când 
a aflat... probabil avea un motiv întemeiat să știe că nu e al lui. 

Din colțul îndepărtat s-a auzit un râset slab. 

— Salpetrul a fost scump, dar a meritat fiecare bănuţ. 

M-am cutremurat uşor, ghemuită lângă perete. 

— De aceea ai fost nevoită să riști să-l ucizi în public, la banchet. 
Te-ar fi denunțat că l-ai înșelat și l-ai otrăvit. Sau crezi că și-a dat 
seama de arsenic? 

— Ah, Arthur ştia, a răspuns ea. Nu voia să admită, asta e cert — nici 
măcar față de sine însuși. Însă ştia. Stăteam unul în faţa celuilalt la 
cină și eu îl întrebam: „Nu mai vrei puţină supă de pește, dragul 
meu?” sau „O gură de bere, scumpul meu?” Și mă privea cu ochii 
aceia bulbucaţi precum ouăle fierte și îmi răspundea că nu are poftă 
de nimic în acel moment. Își împingea farfuria într-o parte și mai 
târziu îl auzeam în bucătărie cum înfuleca pe ascuns mâncarea stând 


lângă bufet, crezându-se în siguranță, căci nu mânca nicio lingură de 
mâncare ce ieșea din mâna mea. 

Vocea ei era senină și amuzată de parcă mi-ar fi împărtășit o bârfă 
nemaipomenită. M-am scuturat din nou, retrăgându-mă de lângă acel 
ceva cu care împărțeam întunericul. 

— Nu i-a trecut prin minte că era tonicul pe care îl bea. Nu înghițea 
niciun medicament pe care îl făceam eu; comanda un tonic de la o 
firmă din Londra - și ăla costa o avere, a spus ea cu o voce înciudată 
de extravaganța soțului ei. Tonicul acela avea în compoziţie arsenic, 
aşa că nu băga de seamă diferența de gust când eu mai adăugam 
otravă. 

Întotdeauna auzisem că vanitatea e slăbiciunea care îi pierde pe 
criminali; părea că e adevărat, căci ea a continuat să îmi povestească, 
ignorând situaţia în care ne aflam, mândrindu-se cu izbânda ei. 

— A fost niţel riscant să îl ucid în fața atâtor oameni, dar trebuia să 
fac ceva repede. 

Însă arsenicul nu ucidea astfel. Îmi aminteam de buzele crispate și 
vinete ale perceptorului şi de amorțeala pe care o simţisem pe 
propriile mele buze acolo unde îl atinsesem. O otravă rapidă și 
ucigătoare. 

Și eu care crezusem că Dougal îi vorbise lui Colum despre idila lui 
cu Laoghaire. Însă dacă ar fi fost așa, Colum poate l-ar fi mustrat, dar 
nimic nu l-ar fi putut împiedica pe Dougal să o ia de nevastă pe fată. 
El era văduv și liber. 

Însă o idilă adulteră, cu soţia perceptorului? Aceasta era o poveste 
cu totul diferită, pentru toți cei implicați. Parcă îmi aminteam că 
pedepsele pentru adulter erau foarte severe. Colum poate nu ar fi 
închis prea uşor ochii la o poveste de asemenea magnitudine, însă nu 
l-aș fi văzut condamnându-și fratele la biciuire publică sau surghiun. 

Iar Geilie considerase crima o soluţie rezonabilă la a fi arsă pe față 
cu un fier încins și închisă pentru câţiva ani în temniță, bătând cânepa 
douăsprezece ore pe zi. 

Așadar fusese nevoită să ia măsuri de prevenire, iar Colum și le 
luase pe ale lui. Și iată-mă pe mine prinsă la mijloc. 

— Însă copilul? am întrebat. Sigur... 

În beznă s-a auzit un râs trist înfundat. 

— Accidente se întâmplă, draga mea. Celor mai buni dintre noi. Și 
când se întâmplă... 

Am simtit-o mai degrabă decât am văzut-o ridicând din umeri. 

— Am vrut să scap de el, dar pe urmă m-am gândit că ar fi o cale să 
îl fac să se însoare cu mine, îndată ce scăpăm de Arthur. 

O suspiciune oribilă mi-a încolțit în minte. 

— Dar soţia lui Dougal trăia pe atunci. Geilie, tu ai...? 

Rochia a foșnit când a scuturat din cap și am prins o sclipire stinsă a 


părului ei argintiu. 

— Am vrut, a răspuns ea, dar Dumnezeu m-a scăpat de o grijă. 
Chiar m-am gândit că e un semn, știi? Şi ar fi funcționat de minune, 
dacă nu și-ar fi băgat coada Colum MacKenzie. 

Mi-am înfășurat brațele în jurul trupului de frig. Acum vorbeam mai 
mult ca să îmi alung gândurile. 

— Îl doreai pe Dougal sau poziţia lui socială ori banii? 

— Ah, eu aveam o grămadă de bani, a spus ea cu o notă de 
satisfacție. Știam unde păstra Arthur cheia de la toate hârtiile și banii. 
Şi omul avea un scris caligrafic, îi recunosc meritul ăsta — era destul 
de simplu să îi falsific semnătura. Reușisem să pun deoparte aproape 
zece mii de lire în decursul ultimilor doi ani. 

— Dar pentru ce? am întrebat, cu totul uluită. 

— Pentru Scoţia. 

— Poftim? 

Pentru o clipă, am crezut că auzul îmi joacă feste. Apoi am hotărât 
că una din noi nu era în toate minţile. Și, având dovada în fața 
ochilor, nu eram eu aceea. 

— Cum adică, pentru Scoţia? am întrebat temătoare, trăgându-mă 
puțin mai în spate. 

Nu eram sigură cât de instabilă era; poate că sarcina o înnebunise. 

— Nu trebuie să îţi fie teamă de mine; nu sunt nebună. 

Amuzamentul cinic din glasul ei m-a făcut să mă îmbujorez, 
recunoscătoare că în întuneric nu se băga de seamă. 

— Ah, nu? am spus, înțepată. După cum ai mărturisit, te faci 
vinovată de escrocherie, tâlhărie și crimă. Ar fi caritabil să te 
considere cineva nebună, pentru că, dacă nu ești... 

— Nu sunt nici nebună, nici depravată, a răspuns ea cu voce fermă. 
Sunt o patriotă. 

Şi atunci am înţeles. Am expirat, așteptând un atac de nebunie. 

— O iacobită, am spus. Iisuse sfinte, ești o nenorocită de iacobită! 

Era. Și asta explica o parte din poveste. De ce Dougal, în general 
oglinda opiniilor fratelui său, strângea bani pentru Casa Stuart. Și de 
ce Geillis Duncan, atât de bine înzestrată pentru a conduce orice 
bărbat pe care l-ar fi dorit la altar, alesese două specimene atât de 
diferite, precum Arthur Duncan și Dougal MacKenzie. Unul pentru 
bani și poziție socială și celălalt pentru puterea de a influența opinia 
publică. 

— Colum ar fi fost mai bun, a continuat ea. Mare păcat. Necazul lui 
e şi necazul meu. El ar fi fost cel cu care ar fi trebuit să fiu: singurul 
bărbat pe care l-am putut vedea drept perechea mea. Împreună... ah, 
nu mai contează. Singurul bărbat pe care l-aș dori și singurul bărbat 
din lume pe care nu îl pot atinge cu arma mea. 

— Așa că l-ai luat pe Dougal în schimb. 


— Ah, da, a răspuns ea, adâncită în gânduri. Un bărbat voinic, cu o 
oarecare putere. Cu ceva proprietăţi. Cu priză la oameni. Dar în 
realitate el nu reprezintă decât picioarele și mădularul - a râs ușor — 
ale lui Colum MacKenzie. Colum e cel puternic. Aproape la fel de 
puternic ca mine. 

Tonul ei lăudăros mă călca pe nervi. 

— Colum are unele calități pe care dumneata nu le ai, din câte văd 
eu. Cum ar fi simțul compasiunii. 

— Ah, da. O inimă mare, plină de milă și de compasiune, a răspuns 
ea ironic. De mare ajutor îi va fi. Moartea îi stă pe umăr, chior să fii și 
tot o vezi. Dacă mai trăiește încă doi ani după Hogmanayu” e bine; 
dar nu mai mult de atât. 

— Și cât vei mai trăi dumneata? am întrebat. 

A înghiţit ironia, însă vocea melodioasă a rămas neclintită. 

— Ceva mai puţin decât el, probabil. Nu contează. Am reuşit multe 
în puținul răgaz pe care l-am avut; zece mii de lire trimise în Franţa și 
comitatul de partea prințului Charles. Când va izbucni răscoala voi ști 
că am ajutat. Dacă mai apuc ziua aceea. 

Stătea aproape sub gaura din acoperiș. Ochii îmi erau suficient de 
obișnuiți cu întunericul pentru a distinge silueta palidă în noroi, o 
fantomă prematură și încă în viață. Deodată s-a întors spre mine. 

— Orice s-ar întâmpla în faţa judecătorilor, nu am niciun regret, 
Claire. 

— Eu regret că am doar o viaţă pe care să i-o dau patriei? am 
întrebat ironic. 

— Bine spus, a rostit ea. 

— Este, nu-i așa? 

Am rămas tăcute pe măsură ce întunericul se adâncea. Bezna gropii 
părea o forță tangibilă, apăsând rece şi grea peste pieptul meu, 
înecându-mi plămânii cu mirosul morții. 

În cele din urmă m-am ghemuit, mi-am pus capul pe genunchi și am 
renunțat la luptă, căzând într-o toropeală agitată la limita dintre frig și 
panică. 

— Așadar îl iubeşti? a întrebat deodată Geilie. 

Mi-am ridicat capul dintre genunchi, uimită. Nu aveam idee cât era 
ceasul; o stea palidă sclipea deasupra capetelor noastre, însă nu 
arunca nicio lumină în groapă. 

— Pe cine, pe Jamie? 

— Pe cine altcineva? a întrebat ea sec. Numele lui îl strigai în somn. 

— Nu ştiam că îi strigam numele. 

— Deci, îl iubeşti? 

Din cauza frigului mă copleșise un soi de ameţeală ucigătoare, însă 
vocea curioasă a lui Geilie m-a mai scos puțin din amorțeală. 

Mi-am cuprins genunchii cu braţele, legănându-mă ușor înainte și 


înapoi. Lumina de la gaura de deasupra se stinsese, preschimbându-se 
în bezna moale a începutului de noapte. Judecătorii urmau probabil să 
sosească a doua zi. Era niţel cam târziu să ne ascundem de adevăr, eu 
sau oricine altcineva. Deși încă nu reușeam să admit că aş putea fi 
într-un pericol de moarte, începeam să înțeleg pornirea care îi face pe 
prizonierii condamnaţi la moarte să caute să se spovedească în ajunul 
execuţiei. 

— Dacă îl iubeşti cu adevărat, vreau să spun, a insistat Geilie. Nu 
doar să vrei să te culci cu el; asta ştiu că vrei și același lucru dorește și 
el. Dar asta vor cu toții. Însă tu îl iubeşti? 

Îl iubeam? Mai presus de poftele cărnii? Groapa avea anonimitatea 
întunecată a confesionalului, și un suflet în pragul morții nu are vreme 
de minciuni. 

— Da, am spus şi mi-am așezat din nou capul pe genunchi. 

În groapă s-a lăsat tăcerea o vreme și am șovăit încă o dată la 
hotarul somnului când am auzit-o vorbind din nou, parcă pentru sine. 

— Vasăzică e posibil, a spus ea, gânditoare. 

Judecătorii au sosit o zi mai târziu. Din întunericul gropii pentru 
hoți auzeam agitația iscată de venirea lor; strigătele sătenilor și 
pocnetul copitelor pe caldarâmul străzii principale. Animaţia s-a stins 
când procesiunea s-a îndepărtat pe stradă spre piață. 

— Au sosit, a spus Geilie, ascultând agitația de deasupra noastră. 

Ne-am strâns mâinile din impuls, animozităţile fiind îngropate în 
frică. 

— Păi, am răspuns încercând să par curajoasă, probabil e mai bine 
să mori arzând pe rug decât să îngheţi de frig. 

Cu toate acestea, noi am continuat să înghețăm. Abia la ceasurile 
prânzului a doua zi ușa temniţei noastre s-a ridicat deodată și am fost 
trase afară din groapă pentru a fi duse la judecată. 

Fără îndoială pentru a găzdui mulțimea de spectatori, sesiunea se 
ținea în piață, în fața casei familiei Duncan. Am văzut-o pe Geilie 
aruncând o privire scurtă spre ferestrele în formă de romburi ale 
salonului, apoi și-a întors chipul, lipsit de expresie. 

Erau doi judecători ecleziastici, aşezaţi pe scaune căptușite în 
spatele mesei care fusese adusă în piață. Unul dintre ei era neobișnuit 
de înalt și slab, iar celălalt era scund și îndesat. Îmi aminteau fără să 
vreau de o revistă americană comică pe care o văzusem o dată; 
necunoscându-le numele, i-am botezat în mintea mea: pe cel înalt 
Mutt și pe celălalt Jeff. 

Cei mai mulți dintre săteni erau acolo. Privind în jur, i-am văzut pe 
mulți dintre foştii mei pacienţi. Însă, remarcabil, dintre locuitorii 
castelului nu era nimeni. 

John MacRae, vătaful satului Cranesmuir, a citit rechizitoriul, 


capetele de acuzare împotriva numitei Geillis Duncan și numitei Claire 
Fraser, ambele acuzate înaintea Curţii bisericeşti de vrăjitorie. 

— Aducem dovada că acuzatele au pricinuit moartea lui Arthur 
Duncan prin vrăjitorie, a citit MacRae cu o voce fermă, neclintită. Și 
au cauzat moartea copilului nenăscut al lui Janet Robinson și au făcut 
barca lui Thomas MacKenzie să se scufunde și au adus în satul 
Cranesmuir o boală la intestine... 

Şi a continuat așa o vreme. Colum se pregătise cu meticulozitate. 

După citirea rechizitoriului au fost chemaţi martorii. Cei mai mulți 
dintre ei erau săteni pe care nu îi recunoșteam; niciunul dintre 
pacienții mei nu era printre ei, fapt pentru care le-am fost 
recunoscătoare. 

În vreme ce declarațiile multor martori erau de-a dreptul absurde, 
iar alții fuseseră în mod evident plătiți pentru serviciile lor, unele 
conțineau un sâmbure de adevăr. Janet Robinson, de exemplu, a fost 
adusă în fața curții de tatăl său, palidă și tremurând, cu o vânătaie pe 
obraz, pentru a mărturisi că făcuse un copil cu un bărbat căsătorit și 
încercase să scape de el apelând la serviciile lui Geillis Duncan. 

— Mi-a dat să beau o licoare și mi-a spus să zic de trei ori un 
descântec, când luna avea să crească, a bălmăjit fata, mutându-și 
privirea îngrozită de la Geilie la tatăl ei, fără să ştie care dintre ei 
reprezenta o amenințare mai mare. A zis că o să-mi aducă din nou 
sângele. 

— Și? Ţi l-a adus? a întrebat Jeff curios. 

— Nu la început, domnule judecător, a răspuns fata, dând din cap 
speriată. Dar am luat din nou licoarea când luna descreştea și atunci a 
început. 

— A început? Fătuca a sângerat de era cât pe ce să moară! a 
exclamat o doamnă în vârstă, după toate aparențele mama fetei. Doar 
când a simţit că moare și-a luat inima în dinți și mi-a spus adevărul. 

Foarte doritoare de a oferi detalii îngrozitoare, doamna Robinson a 
fost greu redusă la tăcere pentru a face loc următorilor martori. 

Nimeni nu părea să aibă ceva concret de spus despre mine, dincolo 
de acuzația vagă că, din moment ce asistasem la moartea lui Arthur 
Duncan și îmi pusesem mâinile pe el înainte de a muri, în mod clar 
trebuie să fi avut ceva de a face cu asta. Aceasta fiind situaţia, m-am 
gândit că poate reușeam să scap. Sau cel puțin aşa am crezut până 
când a apărut femeia de pe deal. 

Când a pășit în față, o femeie slabă, gârbovită, acoperită cu un şal 
galben, am presimţit că eram la mare strâmtoare. Nu era din sat; 
nimeni nu o mai văzuse până atunci. Picioarele goale erau pline de 
praful drumului pe care îl bătuse pentru a veni până aici. 

— Ai vreo plângere împotriva vreuneia din femeile de aici? a 
întrebat judecătorul cel înalt și slab. 


Femeii îi era teamă; nu voia să ridice ochii pentru a-i privi pe 
judecători. A încuviințat din cap scurt şi mulțimea și-a stins murmurul 
pentru a o auzi. 

Glasul îi era slab și Mutt a fost nevoit să îi ceară să repete mărturia. 

Ea și soțul ei avuseseră un copil bolnăvicios, născut sănătos, dar 
care pe urmă devenise plăpând și bicisnic. Hotărând în cele din urmă 
că era un copil schimbat de zâne, îl așezaseră în cuibul zânelor de pe 
dealul de la Croich Gorm. Stând la pândă pentru a-și recupera copilul 
când zânele aveau să se întoarcă, le văzuseră pe cele două doamne 
ducându-se spre cuibul zânelor, ridicând copilul și șoptind descântece 
stranii deasupra lui. 

Femeia își îndoise mâinile slăbănoage, frământându-le sub sort. 

— Am stat de pază toată noaptea, Înălțimile Voastre. Şi când s-a 
lăsat noaptea, la puțin timp a coborât un demon teribil, o formă uriașă 
şi neagră a ieșit dintre umbre fără un zgomot, apoi s-a aplecat peste 
locul unde așezasem copilul. 

În mulţime s-a auzit un murmur uluit, și am simțit părul zburlindu- 
mi-se uşor pe spate, deși știam prea bine că „demonul” fusese Jamie, 
care se dusese să vadă dacă copilul mai trăia. Mi-am făcut curaj, căci 
știam ce urmează. 

— Şi când a răsărit soarele eu și bărbatul meu ne-am dus ca să 
vedem. Și acolo am găsit copilul schimbat de zâne, mort pe deal și nici 
urmă de copilașul nostru. 

Spunând aceasta, a izbucnit în plâns, acoperindu-și faţa cu șorțul 
pentru a-și ascunde suspinele. Ca și cum mama copilului bolnav fusese 
un soi de semn, mulțimea s-a dat la o parte și în mijlocul ei s-a ivit 
silueta lui Peter, căruțașul. Când l-am văzut, am gemut în sinea mea. 
Simţisem emoțiile mulțimii întorcându-se împotriva mea pe măsură ce 
femeia vorbea; mai era nevoie doar ca acest bărbat să povestească 
tribunalului despre calul de apă. 

Bucurându-se de momentul său de faimă, căruţașul s-a îndreptat de 
spate și a arătat teatral cu degetul spre mine. 

— E drept să o numiţi vrăjitoare, Înălțimile Voastre! Cu propriii mei 
ochi am văzut-o pe această femeie chemând un cal de apă din 
adâncurile Lacului Rău, ca să îi îndeplinească porunca. O creatură 
grozavă și înfricoșătoare, Înălțimile Voastre, înalt ca pinii, cu un gât 
precum marele șarpe albastru și cu ochii mari cât merele, cu o privire 
care ar putea fura sufletul unui om. 

Judecătorii au părut impresionați de această mărturie și au vorbit în 
șoaptă între ei câteva minute, în timp ce Peter mă ţintuia cu privirea 
sfidător, cu acea expresie de „ţi-arăt eu ţie!” 

După o vreme, judecătorul cel gras a încheiat conversaţia cu colegul 
său și l-a chemat poruncitor la el pe John MacRae, care stătea în 
picioare într-o parte, gata să intervină dacă se isca vreun scandal. 


— Vătafule! a spus el. 

S-a întors şi a arătat cu degetul spre căruțaș. 

— a-l pe acest bărbat și pune-l la stâlpul infamiei pentru că este 
beat în public. Aici este o curte solemnă; nu vom accepta ca timpul 
judecătorilor să fie irosit cu acuzaţii frivole din partea unui bețivan 
care vede cai de apă atunci când bea prea mult whisky! 

Peter căruțașul a fost atât de uluit, încât nici măcar nu a opus 
rezistență atunci când vătaful a pășit hotărât în faţă și l-a apucat de 
braţ. Cu gura deschisă, a aruncat priviri speriate spre mine în vreme 
ce era dus de acolo. Nu m-am putut împiedica să nu îmi flutur 
degetele spre el, salutându-l discret. 

După această ușoară relaxare a tensiunii procesului, lucrurile s-au 
agravat însă rapid. A fost invitat un cortegiu de fete și femei care să 
jure că au cumpărat amulete și poţiuni fermecate de la Geillis Duncan, 
în scopuri diferite: să aducă o boală, să scape de copii nedoriți sau să 
farmece un bărbat să le iubească. Toate fără excepţie, au jurat că 
leacurile fermecate au avut efectul dorit — un record de invidiat pentru 
un vraci, mi-am spus cinic în gând. În timp ce nimeni nu a pretins că 
ar fi obținut aceleași rezultate în urma tratamentului meu, au fost 
câteva care au mărturisit — în adevăr — că mă văzuseră adesea în 
camera doamnei Duncan, mixând leacuri și pisând ierburi. 

Situaţia nu era încă dramatică; același număr de oameni au spus că 
îi vindecasem folosind doar leacuri obișnuite, fără vrăji, descântece 
sau ceva de genul hocus-pocus. Având în vedere atmosfera generală, 
aceşti oameni avuseseră nevoie de mult curaj pentru a depune 
mărturie în favoarea mea și le eram recunoscătoare. 

Mă furnicau tălpile de atâta stat în picioare; în timp ce judecătorii 
şedeau relativ comod, pentru prizonieri nu fusese adus niciun scaun. 
Dar când şi-a făcut apariția următorul martor, am uitat cu totul de 
picioarele mele. 

Cu un talent dramatic care îl rivaliza pe al lui Colum, părintele Bain 
a deschis larg ușa bisericii și și-a făcut apariţia în piață, șchiopătând 
sprijinindu-se într-o cârjă din stejar. A înaintat încet spre centrul 
pieţei, și-a plecat capul spre judecători, apoi s-a întors și a studiat 
mulțimea până când privirea sa aprigă a redus murmurul la o șoaptă 
joasă, neliniștită. Când a vorbit, glasul lui a tăiat ca o lovitură de bici. 

— Aceasta este o judecată a voastră, locuitori ai Cranesmuirului! 
„Înaintea lui mergea ciuma şi cărbunii încinși se întindeau la 
picioarele sale.”us Da, v-aţi îngăduit să fiți abătuţi de la drumul 
dreptăţii! Aţi semănat vânt și acum culegeți furtună! 

Îl priveam, cumva uimită de acest dar neașteptat pentru oratorie. 
Sau poate că era capabil de asemenea puseuri de elocință doar sub 
stimulul crizei. Vocea flamboaiantă a tunat mai departe. 

— Căci ciuma va veni asupra voastră, şi veți muri pentru păcatele 


voastre, dacă nu vă veţi curăți! Aţi primit în sânul vostru o 
destrăbălată a Babilonului! 

Aceasta eram eu, am bănuit, din privirea necruțătoare pe care mi-a 
aruncat-o. 

— V-aţi vândut sufletul dușmanilor voştri, aţi luat o viperă 
englezoaică la sânul vostru și acum răzbunarea Dumnezeului 
Atotputernic s-a abătut asupra voastră! „Să te scape de străina care 
întrebuințează vorbe ademenitoare, care părăsește pe bărbatul 
tinereţii ei și uită legământul Dumnezeului ei. Căci casa ei coboară la 
moarte, și drumul ei duce la cei morți.”u9 Căiţi-vă, oameni buni, 
înainte să fie prea târziu! Cădeţi în genunchi, vă spun, și rugaţi-vă 
pentru îndurare! Alungaţi-o dintre voi pe englezoaica desfrânată și 
întorceţi-vă chipul de la înţelegerea cu puiul diavolului! 

Şi-a smuls mătăniile de la centură și a ridicat crucifixul din lemn în 
direcția mea. 

Oricât de captivant era, îl vedeam pe Mutt devenind tot mai 
neliniștit. Invidie profesională, poate. 

— Ă-ă... Sfinţia voastră, a spus judecătorul, cu o înclinare ușoară a 
capului în direcția părintelui Bain, aveţi dovezi care să sprijine 
acuzațiile aduse acestor două femei? 

— Am. 

După prima explozie oratorică, mărunţelul părinte își recăpătase 
calmul. A ridicat arătătorul ameninţător înspre mine și a trebuit să mă 
înfrânez pentru a nu face un pas în spate. 

— La ora prânzului, într-o zi de marţi, în urmă cu două săptămâni, 
am întâlnit-o pe această femeie în grădinile castelului Leoch. 
Folosindu-și puterile supranaturale, a asmuţit o haită de dulăi asupra 
mea, atât de aprigi încât am căzut înaintea lor și am fost în pericol de 
moarte. Fiind grav rănit la picior, am încercat să plec din preajma ei, 
dar femeia a încercat să mă ademenească cu depravarea ei, poftindu- 
mă să mă duc cu ea undeva într-un loc ascuns, și când am rezistat 
chemării ei, m-a blestemat. 

— Ce porcărie fără sens! am strigat indignată. Este cea mai ridicolă 
exagerare pe care mi-a fost dat să o aud vreodată! 

Ochiul părintelui Bain, negru și sclipind febril, s-a întors de la 
judecători şi s-a fixat asupra mea. 

— Îndrăzneşti să negi, femeie, că ai rostit aceste vorbe spre mine? 
„Hai cu mine, părinte, acum, sau rana dumitale se va infecta și va 
putrezi.” 

— Poate, recunosc că am spus ceva asemănător, dar mai puțin 
patetic, am încuviințat. 

Încleştându-și falca triumfător, preotul şi-a ridicat poalele sutanei. 
Un bandaj pătat cu sânge uscat și îmbibat cu puroi galben îi înfășură 
pulpa. Carnea palidă a piciorului era umflată deasupra și dedesubtul 


bandajului, dungile roșii prevestitoare de rău extinzându-se în sus din 
rana ascunsă. 

— Iisuse Hristoase! am spus, şocată de priveliște. Ai sângele otrăvit! 
Trebuie să fii îngrijit, chiar acum, altfel vei muri! 

Din mulțime s-a ridicat un murmur de uluire. Chiar și Mutt și Jeff 
păreau ușor surprinși. 

Părintele Bain a dat încet din cap. 

— Auziţi? a întrebat el. Temeritatea acestei femei nu cunoaște 
limite. Mă blestemă cu moartea, pe mine, un om al lui Dumnezeu, 
înaintea judecății unui tribunal bisericesc. 

Murmurul agitat al mulțimii s-a amplificat. Părintele Bain a vorbit 
din nou, ridicându-și ușor vocea pentru a fi auzit peste zgomot. 

— Vă las, domnilor, să judecaţi cu propriile dumneavoastră simțuri 
şi cu porunca lui Dumnezeu... „Pe vrăjitoare să n-o laşi să 
trăiască!”420) 

Mărturia dramatică a părintelui Bain a încheiat audierile. Probabil 
nimeni nu era pregătit să fie la înălțimea acelei reprezentații. 
Judecătorii au cerut o mică pauză și au fost aduse băuturi răcoritoare 
de la han. Acuzatelor nu li s-a adus nimic. 

M-am încordat și am tras de legăturile care mă ţineau, ca să văd cât 
de sigure erau. Pielea curelelor a scârțâit niţel, însă nu s-a mișcat. 
Acesta, mi-am spus încercând să îmi domolesc panica, era desigur 
momentul în care tânărul erou trebuia să apară pe calul său, croindu- 
şi drum prin mulțime, biciuind orășenii care îi stăteau în cale și, 
prinzând-o pe eroină în brațele lui puternice, o sălta în șa. 

Însă eroul meu neînfricat era departe într-o pădure pe undeva, 
îmbuibându-se cu bere în compania unui pederast cu sânge nobil și 
măcelărind căprioare nevinovate. Era foarte improbabil, mi-am spus 
scrâșnind din dinţi, ca Jamie să se întoarcă la timp chiar și pentru a- 
mi culege cenușa pentru o înmormântare decentă înainte să fie risipită 
în cele patru vânturi. 

Preocupată cu teama care creștea în mine, nu am auzit la început 
sunetul copitelor. Abia când murmurele slabe ale mulțimii și capetele 
întoarse mi-au atras atenția, am băgat de seamă bocănitul ritmic 
răsunând pe lespezile de piatră ale străzii principale. 

Murmurele de uluire au crescut în intensitate și marginile mulțimii 
s-au dat la o parte pentru a-i face loc călărețului, pe care încă nu îl 
puteam zări. În ciuda disperării mele de mai devreme, am început să 
simt o mică scânteie de speranţă iraţională. Dacă Jamie se întorsese 
mai devreme? Poate că avansurile ducelui fuseseră prea insistente sau 
căprioarele prea puţine și prea departe. Orice ar fi fost, m-am chinuit 
să mă ridic pe vârfuri pentru a vedea chipul călărețului care se 
apropia. 

Valurile mulțimii s-au dat la o parte fără tragere de inimă în vreme 


ce calul, un murg solid, și-a vârât botul lung printre două rânduri de 
umeri. Dinaintea privirilor uimite ale tuturor celor prezenţi - inclusiv 
ale mele - silueta suplă și bățoasă a lui Ned Gowan a descălecat 
vioaie. Jeff l-a măsurat cu privirea pe bărbatul uscățiv și îngrijit 
dinaintea lui, oarecum surprins. 

— Și dumneata, domnule, ești? 

Fără îndoială tonul său de șovăitoare curtoazie se datora pantofilor 
cu catarame de argint și vestonului de catifea ale musafirului - munca 
în slujba căpeteniei clanului MacKenzie avea avantajele ei. 

— Numele meu este Edward Gowan, Înălţimea Voastră, a răspuns el 
prompt. Avocat. 

Mutt şi-a aplecat umerii în față și s-a răsucit niţel; scaunul pe care 
şedea nu avea spătar și trunchiul său prea mare simțea fără îndoială 
presiunea. L-am străpuns cu privirea, dorindu-i o hernie de disc. Dacă 
era să fiu arsă pe rug pentru deochi, mi-am spus, atunci măcar să fac 
ceva. 

— Avocat? a întrebat el cu un glas hodorogit. Şi ce te aduce aici, în 
acest caz? 

Peruca sură a lui Ned Gowan s-a înclinat într-una din cele mai 
exacte plecăciuni ceremonioase. 

— Am venit să îmi ofer umilele servicii în ajutorul doamnei Fraser, 
Onorată Instanță, a răspuns el, o doamnă din cele mai binevoitoare, 
care, după cum ştiu pe propria mea piele, este la fel de blândă și 
pricepută în administrarea artelor vindecătoare precum este de 
competentă în aplicarea lor. 

Foarte bine spus, am gândit aprobator. În sfârşit o lovitură și în 
favoarea noastră. Privind peste piață, am văzut-o pe Geilie ridicându- 
şi buzele într-un zâmbet pe jumătate admirativ, pe jumătate 
batjocoritor. Deşi Ned Gowan nu era chiar prințul fermecător din 
povești, nu puteam fi mofturoasă în situaţia în care mă aflam. Îmi 
alegeam și eu cavalerii după cum se iveau. 

Cu o plecăciune în faţa judecătorilor și o alta, mai puţin formală, 
spre mine, domnul Gowan a adoptat poziția sa obișnuită bățoasă, și-a 
vârât degetele mari în cureaua pantalonilor și s-a avântat cu tot 
romantismul inimii sale bătrâne și galante în luptă, optând pentru 
arma favorită a avocatului: plictiseala. 

Şi a mânuit-o cu mare artă. Cu precizia ucigătoare a unei arme 
automate, a pus fiecare acuzaţie a rechizitoriului pe masa de operaţii a 
cercetării sale minuțioase și a disecat-o fără milă în bucățele cu tăișul 
statutului și cu satârul precedentului. 

A fost o performanţă nobilă. A vorbit. Și a vorbit. Și pe urmă iar a 
vorbit, părând din când în când să se oprească respectuos pentru a 
aştepta instrucțiuni de pe bancă, dar de fapt trăgându-și doar 
răsuflarea pentru un nou atac verbal. 


Cu viaţa atârnând în balanţă și cu viitorul depinzând întrutotul de 
elocinţa acestui omuleț uscăţiv, ar fi trebuit să îi sorb cuvintele. În 
schimb, m-am trezit căscând, incapabilă să îmi acopăr gura, și 
mutându-mi greutatea de pe un picior pe un alt picior dureros, 
dorindu-mi din suflet să fiu arsă odată, să scap de această tortură. 

Mulțimea părea să simtă același lucru și, în vreme ce agitația 
efervescentă a dimineţii pălea transformându-se într-un plictis de 
moarte, vocea subţire şi educată a domnului Gowan vorbea și vorbea 
şi nu mai termina. Oamenii au început să părăsească piața, amintindu- 
şi deodată de animale care trebuiau să fie mulse și podele care 
trebuiau măturate, convinși fiind că nimic demn de interes nu se putea 
întâmpla atât timp cât glasul ucigător continua să vorbească. Atunci 
când în cele din urmă Ned Gowan și-a încheiat pledoaria inițială de 
apărare, se lăsa întunericul şi judecătorul bondoc pe care îl botezasem 
Jeff a anunțat că a doua zi dimineaţă curtea se va întruni din nou. 

După un scurt schimb de mormăituri între Ned Gowan, Jeff și John 
MacRae vătaful, am fost dusă spre han între doi săteni voinici. 
Aruncând o privire peste umăr, am văzut-o pe Geilie, condusă în 
direcția opusă, cu spatele drept, refuzând să fie grăbită sau să 
privească în jurul ei. 

În cămăruţa întunecată din spatele hanului, legăturile mi-au fost în 
cele din urmă scoase de la mâini și a fost adusă o lumânare. Apoi și-a 
făcut apariția Ned Gowan, cu o sticlă de bere și o farfurie cu pâine și 
carne. 

— Am doar câteva minute la dispoziție pentru a sta cu dumneata, 
draga mea, și acelea obținute greu, aşa încât ascultă-mă cu atenţie. 

Bărbatul mărunţel s-a aplecat mai aproape, cu un aer conspirativ în 
lumina pâlpâindă a lumânării. Privirile îi scăpărau și, în afară de o 
mică aplecare a perucii, nu dădea niciun semn de efort sau oboseală. 

— Domnule Gowan, îmi pare atât de bine să te văd, am rostit cu 
sinceritate. 

— Da, da, draga mea, însă nu avem timp de asta acum. 

Mi-a bătut ușor mâna cu palma într-o manieră blândă, degajată. 

— Am reuşit să îi conving să judece cazul dumitale separat de cel al 
doamnei Duncan și asta ne-ar putea fi de folos. Se pare că nu a existat 
intenţia de a te aresta, însă ai fost luată din cauza asocierii dumitale 
cu vră... cu doamna Duncan. Cu toate acestea, a continuat el repezit, 
eşti în pericol și nu îţi voi ascunde asta. Climatul de opinie din sat nu 
îți este foarte favorabil în acest moment. Ce a fost în capul dumitale, a 
întrebat el cu o exaltare care nu-i stătea în fire, să atingi acel copil? 

Am deschis gura să îi răspund, dar el a dat din mână, anulând 
nerăbdător întrebarea. 

— Ah, în fine, nu mai contează acum. Noi trebuie să marjăm pe 
faptul că ești englezoaică - și eşti ignorantă, înţelegi, ești străină de 


obiceiurile locului — şi să deviem lucrurile cât de mult putem. Timpul 
este de partea noastră, înţelegi, căci cele mai multe asemenea procese 
au loc într-un climat de isterie, unde logica evidenţei poate fi ignorată 
pentru a satisface setea de sânge. 

Setea de sânge. Cuvintele descriau perfect natura emoţiei pe care o 
simțisem emanând din chipurile celor din mulțime. Din loc în loc 
zărisem unele urme de îndoială sau simpatie, însă era nevoie de un 
suflet puternic care să se ridice împotriva mulțimii, iar Cranesmuir 
ducea lipsă de astfel de caractere. Sau nu, m-am corectat singură. Era 
unul, acest avocat mărunţel și uscățiv din Edinburgh, tare ca ciubota 
veche cu care semăna atât de bine. 

— Cu cât o lungim mai mult, a continuat degajat domnul Gowan, cu 
atât mai puţin înclinat va fi cineva să acţioneze precipitat. Așadar, a 
spus el, cu palmele pe genunchi, rolul dumitale mâine este să nu spui 
nimic. Eu voi fi cel care voi vorbi și să ne rugăm la Dumnezeu să aibă 
ceva efect. 

— Pare un plan destul de rezonabil, am spus eu, încercând obosită 
să zâmbesc. 

Am aruncat o privire spre ușa care ducea spre taverna hanului, unde 
se auzeau voci ridicându-se. Urmărindu-mi privirea, domnul Gowan a 
încuviințat din cap. 

— Da, va trebui să te părăsesc momentan. Am aranjat să îţi petreci 
noaptea aici. 

A privit în jur, sceptic. Un adăpost înghesuit, lipit de han, folosit în 
general pentru depozitarea obiectelor fără un rost anume sau pentru 
provizii de rezervă, era întunecat şi rece, dar mult mai bun decât 
groapa hotilor. 

Ușa de la adăpost s-a deschis, lăsând să se vadă silueta hangiului, 
privind în bezna din spatele cercului palid de lumină al flăcării de la 
lumânare. Domnul Gowan s-a ridicat să plece, însă l-am prins de 
mâneca vestonului. Trebuia să aflu un lucru. 

— Domnule Gowan, Colum te-a trimis să mă ajuţi? 

A ezitat cu răspunsul, dar în limitele profesiunii sale, Ned Gowan 
era de o onestitate ireproșabilă. 

— Nu, a răspuns el sincer. 

O expresie aproape jenată a pus stăpânire pe trăsăturile sale bătute 
de vreme și a adăugat: 

— Am venit... din proprie inițiativă. 

Şi-a turtit pălăria pe cap și s-a întors spre ușă, urându-mi scurt 
„noapte bună” înainte de a dispărea în lumina care năvălea dinspre 
han. 

Nu se făcuseră multe pregătiri pentru găzduirea mea, însă o carafă 
mică de vin și un codru de pâine -— curat, de data aceasta — stăteau pe 
unul din butoaiele mari şi o pătură veche era împăturită pe podea 


lângă el. 

M-am înfășurat cu pătura și m-am așezat pe unul din butoaiele mai 
mici pentru a mânca, adâncită în gânduri în vreme ce îmi luam cina 
frugală. 

Așadar Colum nu trimisese avocatul. Dar măcar știa oare că domnul 
Gowan intenționa să vină? Cel mai probabil stăpânul clanului le 
interzisese tuturor să vină în sat, de teamă să nu fie implicat în 
vânătoarea de vrăjitoare. Valurile de teamă și isterie care bântuiau 
satul erau palpabile; le simțeam lovindu-se de pereţii șubrezi ai 
adăpostului meu. 

O rafală de voci gălăgioase din taverna din apropiere mi-a distras 
gândurile. Poate că se pregăteau pentru priveghi. Dar la hotarul 
morții, chiar și un ceas în plus e un motiv de mulțumire. M-am 
înfășurat cu pătura, mi-am tras-o peste cap pentru a ține la distanță 
zgomotele din han și am încercat din răsputeri să nu simt nimic decât 
recunoștință. 

După o noapte deosebit de agitată, am fost trezită la puţin timp 
după ivirea zorilor și împinsă până în piaţă, deși judecătorii nu și-au 
făcut apariția decât peste o oră. 

Binedispuși, grași și cu burţile pline de micul dejun, judecătorii s-au 
pus direct pe treabă. Jeff s-a întors spre John MacRae, care își reluase 
postul său în spatele acuzaților. 

— Ne aflăm în incapacitatea de a stabili vinovăția doar pe baza 
mărturiilor prezentate. 

Din mulțimea regrupată s-a ridicat un vuiet de furie, mulțime care 
dăduse deja verdictul, dar care a fost redusă la tăcere de Mutt, care a 
întors o pereche de ochi sfredelitori spre tinerii muncitori din primul 
rând, astâmpărându-le lătrăturile cum ai face cu niște câini udându-i 
cu apă rece. Ordinea restabilită, şi-a întors chipul ascuţit spre vătaf. 

— Condu prizonierele pe malul lacului, te rog. 

S-a auzit un murmur apreciativ de anticipare care mi-a trezit cele 
mai crunte suspiciuni. John MacRae m-a luat pe mine de un braţ și pe 
Geilie de altul, pentru a ne ajuta să ne îndreptăm spre lac, însă avea 
ajutoare din plin. Degete răutăcioase mă trăgeau de fuste, mă 
împingeau şi mă ciupeau în timp ce eram târâtă spre lac. Un idiot 
avea o tobă cu care bătea un ritm inegal ca de fanfară. Mulțimea 
incanta o melodie răgușită după ritmul tobei, ale cărei cuvinte nu am 
reușit să le disting printre ţipetele și urletele care se iscau din senin. 
Nu credeam că vreau să ştiu ce spuneau. 

Procesiunea a curs de-a lungul văii care ducea la malul lacului, 
unde un mic debarcader din lemn ducea la apă. Am fost împinse până 
la marginea acestuia, acolo unde cei doi judecători își ocupaseră 
poziţiile, de o parte și de alta a podiumului. Jeff s-a întors spre 


mulțimea care aștepta pe mal. 

— Aduceţi frânghiile! 

Spectatorii au început să bombăne, privind în jur întrebători de la 
unul la celălalt, până când cineva a venit în fugă cu o bucată de sfoară 
subțire. MacRae a apucat-o şi s-a apropiat de mine cu o oarecare 
şovăială. A furișat o privire spre judecători care a părut să îi dea 
curajul de care avea nevoie. 

— Te rog, fii bună şi scoate-ți pantoful, doamnă, a poruncit el. 

— Ce dra... pentru ce? am întrebat, încrucișându-mi braţele pe 
piept. 

John MacRae a clipit, evident neașteptându-se să opun rezistență, 
însă unul dintre judecători a răspuns în locul lui. 

— Aceasta e procedura potrivită pentru judecata prin apă. Acuzata 
de vrăjitorie va avea degetul mare de la mâna dreaptă legat de o 
sfoară din cânepă de degetul mare de la piciorul stâng. În mod similar, 
degetul mare de la mâna stângă va fi legat de degetul mare de la 
piciorul drept. Și pe urmă... 

A aruncat o privire elocventă spre apele lacului. Doi pescari stăteau 
cu picioarele goale în noroiul de pe mal, cu pantalonii suflecați 
deasupra genunchilor și legaţi cu sfoară. Rânjind insinuant spre mine, 
unul dintre ei a ridicat o piatră mică și a azvârlit-o de-a lungul 
suprafeței reci și strălucitoare precum oţelul. Piatra a sărit o dată, apoi 
s-a scufundat. 

— După ce intră în apă, a intervenit judecătorul scund, vrăjitoarea 
vinovată va pluti, căci puritatea apei respinge o persoană viciată. O 
femeie nevinovată se va scufunda. 

— Deci eu am de ales între a fi condamnată ca fiind vrăjitoare sau a 
fi găsită nevinovată însă înecată, nu-i așa? am replicat enervată. Nu, 
mulțumesc! 

Am strâns brațele la piept şi mai puternic, încercând să îmi 
domolesc tremuratul care părea să devină o parte integrantă din 
trupul meu. 

Judecătorul scund s-a umflat ca un broscoi înfuriat. 

— Nu vei vorbi în faţa Curţii fără a fi întrebată, femeie! Îndrăznești 
să refuzi o examinare conform legii? 

— Dacă îndrăznesc să refuz să fiu înecată? Bineînţeles! 

Prea târziu am văzut-o pe Geilie scuturându-şi cu frenezie capul, 
astfel încât părul i se învolbura în jurul chipului. 

Judecătorul s-a întors spre MacRae. 

— Dezbrac-o și bate-o, a zis el sec. 

Nevenindu-mi a crede, am auzit ca prin ceață un oftat colectiv, de 
groază uluită, am crezut eu — de bucurie anticipativă, în realitate. Și 
pe urmă am înțeles pentru prima dată în viaţa mea ce înseamnă cu 
adevărat ura. Nu a lor. A mea. 


Nu s-au deranjat să mă ducă înapoi în piața din centrul satului. În 
ceea ce mă privea, nu-mi rămăsese mai nimic de pierdut și nu le-am 
făcut sarcina uşoară. Mâini brutale m-au împins în față, trăgând de 
colțurile bluzei și ale corsajului. 

— Ia labele de pe mine, bădăran nenorocit! am strigat și l-am lovit 
pe unul din bărbaţii care încercau să pună mâna pe mine acolo unde îl 
durea cel mai tare. 

S-a ghemuit la pământ cu un geamăt, iar trupul lui zvârcolindu-se a 
fost iute înghițit de erupția de strigăte înfierbântate, de scuipăturile și 
privirile încărcate de ură ale mulțimii. Mai multe brațe m-au prins și 
m-au îmbrâncit împiedicat înainte, pe jumătate ridicându-mă peste 
trupurile prăbușite în învălmășeală, împingându-mă prin spaţii prea 
strâmte pentru mine. 

Cineva m-a lovit în stomac și mi-am pierdut răsuflarea. Corsajul îmi 
era deja făcut ferfeniță, aşadar restul a fost tras în jos fără dificultate. 
Niciodată nu suferisem de pudoare excesivă, dar stând acolo pe 
jumătate despuiată înaintea batjocurii acelei mulțimi care îmi dorea 
moartea, cu urme soioase de palme transpirate pe sânii goi, am simţit 
cum mă umplu de ură și de umilință. Niciodată nu mi-aș fi putut 
imagina așa ceva. 

John MacRae mi-a legat mâinile în față, trecându-mi un laț de funie 
împletită în jurul încheieturilor, lăsând un capăt lung de câţiva metri. 
A avut bunul-simț să pară rușinat în timp ce făcea asta, însă nu m-a 
privit și era evident că nu mă puteam aștepta din partea lui la niciun 
ajutor, nici la îndurare; era și el la mila gloatei ca și mine. 

Geilie era acolo, fără îndoială în aceeași situație; am prins cu coada 
ochiului o fluturare a părului ei platinat, zburând în bătaia ușoară a 
vântului iscat deodată. Braţele mi s-au întins mult deasupra capului 
când funia a fost petrecută peste creanga unui stejar înalt și trasă 
strâns în sus. Am scrâșnit din dinți și m-am agăţat cu putere de furia 
mea; era singurul lucru pe care îl aveam pentru a mă lupta cu teama. 
În aer plutea o anticipație fără suflare, punctată de murmurele și de 
strigătele agitate ale mulțimii de privitori. 

— Învaţ-o minte, John! Hai odată! 

John MacRae, sensibil la responsabilităţile teatrale ale profesiei lui, 
a făcut o pauză, cu biciul ridicat la nivelul mijlocului, plimbându-și 
privirea peste mulțime. A făcut un pas în față și mi-a ajustat cu 
blândețe poziția, astfel încât să vin cu fața spre trunchiul copacului, 
aproape atingând coaja zgrunțuroasă. Apoi a făcut doi pași în spate, 
şi-a ridicat biciul şi l-a lăsat să cadă. 

Șocul a fost mai rău decât durerea. De fapt, abia după câteva 
lovituri mi-am dat seama că vătaful se străduia să mă cruţe de durere. 
Cu toate acestea, una sau două lovituri au fost suficient de puternice 
încât să îmi rupă pielea; am simţit înţepătura ascuţită care a urmat 


impactului. 

Îmi ţineam ochii strâns închiși, obrazul apăsat cu putere de lemn, 
încercând pe cât puteam să mă gândesc la altceva. Cu toate acestea, 
fără veste, am auzit o voce care m-a chemat înapoi în realitate. 

— Claire! 

Funia era ușor slăbită în jurul încheieturilor, suficient cât să îmi 
permită să mă smucesc întorcându-mă, cu faţa spre gloată. Mişcarea 
mea subită l-a dezorientat pe vătaf care a lovit în gol, s-a împiedicat 
şi, dezechilibrându-se, s-a lovit cu fruntea de un braț. Asta a avut un 
efect foarte bun asupra mulțimii, care a început să urle insulte și să 
râdă batjocoritor spre el. 

Părul îmi căzuse pe frunte și mi se lipise de față de la transpirație, 
lacrimi și murdăria temniţei. Mi-am scuturat capul pentru a mi-l da pe 
spate și am reușit să arunc măcar o privire într-o parte care mi-a 
confirmat ceea ce urechile mele auziseră. 

Jamie își făcea loc împingând prin mulțimea care i se punea în cale, 
cu chipul precum o furtună, profitând fără jenă de înălțimea și de 
forța lui. 

M-am simțit precum generalul MacAuliffe la Bastogne când a văzut 
Armata a Treia a lui Patton în zare. În ciuda pericolului cumplit în 
care se găsea Geilie, eu însămi și acum și Jamie, niciodată nu fusesem 
atât de fericită să văd pe cineva. 

— Bărbatul vrăjitoarei! 

— E soţul ei! 

— Împuţitul de Fraser! Trădătorul! 

Și alte asemenea epitete au început să se audă printre jignirile 
generale îndreptate spre mine și Geilie. 

— Luaţi-l și pe el! Ardeţi-i! Ardeţi-i pe toți! 

Isteria mulțimii, temporar atenuată de accidentul vătafului, atinsese 
din nou punctul de fierbere. 

Încetinit de trupurile ajutoarelor vătafului care se agățau de el, 
Jamie a fost nevoit să se oprească. Cu câte un bărbat agăţat de fiecare 
braţ, s-a zbătut să își ducă mâna la centură. Crezând să vrea să apuce 
vreun pumnal, unul dintre bărbaţi i-a tras cu putere un pumn în 
stomac. 

Jamie s-a aplecat niţel de spate, apoi s-a ridicat, aplicându-i o 
lovitură năprasnică peste nas celui care îl atacase. Cu un braţ 
temporar eliberat, a ignorat strânsoarea frenetică a celuilalt. Și-a băgat 
mâna în geantă, a ridicat braţul și a aruncat. Am auzit strigătul lui în 
vreme ce obiectul îi zbura din mână. 

— Claire! Stai nemișcată! 

Nici nu prea aveam unde să mă duc, am gândit ameţită. Ceva difuz 
şi întunecat s-a îndreptat direct spre ochii mei, și am dat să îmi aplec 
clipind capul pe spate, însă m-am oprit la timp. Obiectul m-a lovit 


peste obraji cu o usturime zdrăngănitoare și mărgelele negre s-au 
revărsat peste umerii mei când mătăniile din ambră neagră aruncate 
ca un lasou au căzut cuminţi în jurul gâtului meu. De fapt, nu chiar 
cuminţi; șiragul s-a prins în urechea mea dreaptă. Mi-am scuturat 
capul, cu ochii în lacrimi de la lovitură și cercul de mărgele s-a așezat 
la loc, crucifixul legănându-se vesel între sânii mei goi. 

Chipurile din primul rând priveau mătăniile cu un soi de 
amuzament oripilat. Tăcerea lor subită i-a uluit și pe cei din spate și 
mugetul urletelor clocotinde s-a stins. Vocea lui Jamie, de obicei 
blândă, chiar și atunci când era furios, a răsunat în tăcere. Acum însă 
nu era nici urmă de blândeţe în vocea lui. 

— Taie-i sfoara! 

Bărbaţii care îl ținuseră de mâini îi dăduseră drumul și valurile 
mulțimii s-au dat la o parte din calea lui când a pășit în față. Vătaful 1- 
a privit apropiindu-se, stând nemișcat, cu gura larg deschisă. 

— Am spus taie-i sfoara! Acum. 

MacRae, scos din transă de viziunea apocaliptică a morţii cu părul 
roșu năpustindu-se asupra lui, s-a înfiorat şi a început să bâjbâie febril 
după jungher. Sfoara, împletită strâns, s-a rupt cu un pocnet care a 
vibrat în mine, și brațele mi-au căzut ca niște pari lipsiți de viaţă, 
dureroase de la tensiunea eliberată. M-am legănat pe picioare și aș fi 
căzut, însă un braţ familiar și puternic m-a prins de cot și m-a tras în 
sus. Apoi obrazul îmi era lipit de pieptul lui Jamie și nimic nu a mai 
contat. 

Trebuie să îmi fi pierdut cunoștința câteva clipe sau doar mi s-a 
părut fiind atât de copleșită de sentimentul de ușurare. Braţul lui 
Jamie era strâns în jurul mijlocului meu, ținându-mă în picioare, iar 
eşarfa lui din tartan fusese aruncată peste mine, ascunzându-mă în 
cele din urmă de privirile sătenilor. În jurul meu se auzea o cacofonie 
de voci, însă nu mai era veselia însetată de sânge și isterică a gloatei. 

Vocea lui Mutt — sau o fi fost a lui Jeff — a răzbătut prin confuzia de 
glasuri. 

— Cine ești dumneata? Cum îndrăznești să intervii în investigaţiile 
Curţii? 

Simţeam, mai degrabă decât vedeam, mulțimea împingând înainte. 
Jamie era voinic și era înarmat, însă era singur. M-am lipit de el sub 
faldurile tartanului. Brațul drept i s-a strâns în jurul meu, însă mâna 
stângă a coborât spre teaca de la coapsă. Tăișul albastru-argintiu a 
șuierat când a ieșit pe jumătate din înveliș și cei din primele rânduri 
ale gloatei s-au oprit deodată. 

Judecătorii erau croiți dintr-o stofă mai dură. Trăgând cu ochiul din 
ascunzătoarea mea, îl vedeam pe Jeff străpungându-l pe Jamie cu 
privirea. Mutt părea mai degrabă amuzat decât deranjat de această 
intruziune neașteptată. 


— Cum  îndrăzneşti să ridici armele împotriva justiției lui 
Dumnezeu? a răcnit judecătorul bondoc și micut. 

Jamie a tras cu totul sabia, ca un fulger de oţel, și a aruncat-o cu 
vârful înainte în pământ, plăselele vibrând de forța cu care s-a 
împlântat. 

— Am scos-o în apărarea acestei femei, a spus el. Şi dacă vreunul de 
aici ar avea ceva împotriva acestor două femei, ar răspunde mai întâi 
în fața mea, apoi în fața lui Dumnezeu, în ordinea asta. 

Judecătorul a clipit de câteva ori, parcă incapabil să înțeleagă așa 
ceva, apoi s-a lansat încă o dată la atac. 

— Nu ai ce căuta în buna funcţionare a acestei Curți, domnule! Îți 
cer să predai pe dată martorul. Comportamentul dumitale va fi 
sancționat pe loc! 

Jamie i-a măsurat pe judecători cu o privire rece. Îi simţeam inima 
bătând cu putere sub obrazul meu în timp ce mă agățam de el, însă 
braţele îi erau tari ca oţelul, unul odihnindu-se pe mânerul sabiei și 
celălalt pe jungherul de la brâu. 

— Cât despre asta, domnule, am jurat în fața altarului lui Dumnezeu 
să o apăr pe această femeie. Și dacă dumneata îmi spui că socotești 
propria dumitale autoritate a fi mai presus decât cea a lui Dumnezeu, 
atunci eu trebuie să te informez că nu sunt de aceeași părere. 

Tăcerea care a urmat acestei replici a fost întreruptă de un chicot 
jenat, replicat ici și colo de un râs nervos. Deși simpatia mulțimii nu 
trecuse de partea noastră, avântul care ne conducea spre dezastru 
fusese domolit. Jamie m-a întors cu o mână pe umăr. Nu mă simțeam 
capabilă să înfrunt mulțimea, însă știam că trebuie să o fac. Mi-am 
ţinut bărbia cât de sus am putut și privirile mi s-au aţintit dincolo de 
chipurile celor din audienţă, spre o barcă mică din centrul lacului. M- 
am uitat la ea până când ochii mi s-au umplut de lacrimi. 

Jamie a întors tartanul, înfășurându-l în jurul meu, lăsându-l însă să 
cadă suficient de mult încât să îmi dezvăluie gâtul și umerii. A atins 
mătăniile negre, făcându-le să se legene ușor înainte și înapoi. 

— Ambra neagră va arde pielea unei vrăjitoare, nu? a întrebat el 
spre judecători. Ba mai mult, cred, ar arde crucea Domnului nostru. 
Dar priviţi. 

Şi-a strecurat degetele pe sub mărgele și a ridicat crucifixul. Pielea 
de sub ele era de un alb pur, curată cu excepţia câtorva pete de 
murdărie din captivitate, și gloata a oftat și a început să murmure. 

Curaj disperat, o prezenţă de spirit ca gheața și acel instinct pentru 
spectacol. Colum MacKenzie avusese dreptate să se teamă de ambițiile 
lui Jamie. Și temându-se că eu aș putea dezvălui paternitatea lui 
Hamish, sau ce credea el că știu eu despre asta, ceea ce îmi făcuse el 
era de asemenea de înţeles. De înțeles, dar nu de iertat. 

Dispoziţia mulțimii se schimba acum dintr-o clipă în alta, oscilând. 


Setea de sânge care o animase mai devreme începea să se stingă, dar 
se mai putea încă ridica precum creasta unui val să ne zdrobească. 
Mutt şi Jeff își aruncau unul altuia priviri, nehotărâți; luați prin 
surprindere de ultimele evenimente, judecătorii pierduseră pentru 
moment controlul asupra situaţiei. Geillis Duncan a pășit în față în 
centrul scenei. Nu știu dacă mai era în acel moment vreo speranță 
pentru ea sau nu. Însă, aruncându-și părul argintiu sfidător peste 
umăr, ea și-a azvârlit viaţa în foc. 

— Femeia aceasta nu este vrăjitoare, a spus ea cu simplitate. Dar eu 
sunt. 

Spectacolul oferit de Jamie, oricât de bun ar fi fost, nici nu se 
compara cu acesta. Urletele pe care le-a stârnit au acoperit vocile 
judecătorilor, care ţipau și încercau să pună întrebări. Nimic din 
înfățișarea ei nu trăda ce se petrecea în mintea sau în sufletul ei, la fel 
ca întotdeauna; fruntea albă și înaltă era senină, ochii mari și verzi 
străluceau de ceea ce ar fi putut fi amuzament. Stătea dreaptă în 
veşmintele ei rupte și murdare și a privit în jos spre acuzatorii ei. 
Când tumultul s-a mai domolit, a început să vorbească, fără a se 
deranja să ridice vocea, obligându-i însă pe ei să se liniştească pentru 
a o auzi. 

— Eu, Geillis Duncan, mărturisesc că sunt o vrăjitoare și îl slujesc pe 
Diavol. 

Aceasta a cauzat alte țipete și ea a așteptat din nou cu răbdare să se 
potolească. 

— În semn de supunere față de stăpânul meu, mărturisesc că l-am 
ucis pe soțul meu, Arthur Duncan, prin mijloace vrăjitorești. 

Spunând aceasta, s-a uitat într-o parte, prinzându-mi privirea, și pe 
buze i-a înflorit urma unui zâmbet. Ochii i s-au îndreptat spre femeia 
cu șalul galben, însă privirea nu i s-a îmblânzit. 

— Din răutate, am aruncat o vrajă asupra copilului bolnav, ca să 
moară și copilul pe care l-a înlocuit să rămână în grija zânelor. 

S-a întors și a arătat cu braţul în direcția mea. 

— Am profitat de ignoranţa lui Claire Fraser, folosind-o pentru 
propriile mele scopuri. Dar nu a fost părtașă și nu a avut cunoștință 
despre faptele mele și nici nu îl servește pe Stăpânul meu. 

Mulțimea începuse din nou să murmure, oamenii înghesuindu-se 
pentru a vedea mai bine, împingându-se mai aproape. Geilie și-a întins 
braţele spre ei, cu palmele ridicate. 

— Nu vă apropiaţi! 

Glasul ei limpede a lovit aerul ca un bici, cu același efect. 

Şi-a dat capul pe spate, privind spre ceruri și a rămas nemișcată, 
parcă ascultând. 

— Aud! a spus ea. Aud vântul venind! Feriți-vă, oameni din 
Cranesmuir! Căci Stăpânul meu soseşte pe aripile vântului! 


Și-a coborât capul și a scos un țipăt ascuţit, un sunet ireal de triumf. 
Ochii mari și verzi priveau într-un singur punct, ca într-o transă. 

Vântul a început să bată; vedeam norii de furtună adunându-se 
repezit peste malul îndepărtat al lacului. Oamenii începeau a privi în 
jur neliniștiți; câțiva au început să se îndepărteze. 

Geilie a început să se învârtă, rotindu-se fără încetare, părul 
învolburându-i-se în vânt, cu un braţ grațios deasupra capului precum 
o balerină în jurul unui arminden. O priveam uluită, nevenindu-mi a 
crede ochilor. 

În timp ce se învârtea, părul îi ascundea chipul. La ultima rotire 
însă, şi-a dat dintr-odată coama de păr într-o parte și i-am văzut 
chipul limpede, privindu-mă. Pentru moment masca de vrăjitoare în 
transă îi căzuse de pe faţă și gura ei schița un singur cuvânt. Pe urmă 
s-a întors împrejur pentru a mai privi o dată mulțimea și a început din 
nou să scoată acele țipete din altă lume. 

Cuvântul fusese „Fugi!” 

S-a oprit deodată și, cu o privire de exaltare nebunească, a prins 
între degetele ambelor mâini rămășițele corsajului și i-a smuls partea 
din față. L-a rupt suficient de mult încât să dezvăluie mulțimii taina pe 
care eu o aflasem strâns ghemuită lângă ea în murdăria înghețată din 
groapa hoţilor. Taina pe care Arthur Duncan o aflase în ceasul 
dinaintea morţii sale. Taina pentru care murise. Resturile cămășii ei 
au căzut într-o parte, dezvăluind o burtă rotundă de șase lungi de 
sarcină. 

Stăteam precum o stâncă, privind-o. Jamie însă nu avea astfel de 
şovăieli. Prinzându-mă cu o mână și cu cealaltă săltând sabia, s-a 
aruncat în mulțime, împingând oamenii din calea sa cu genunchii, 
coatele și mânerul armei, croindu-și drum cu forța spre marginea 
lacului. Acolo a scos un fluierat ascuțit printre dinți. 

Absorbiți de spectacolul de sub stejar, foarte puţini din cei prezenți 
şi-au dat seama la început ce se întâmplă. Pe urmă, când câţiva 
oameni au început să strige și să se repeadă spre noi, s-a auzit un 
bubuit de copite galopând prin noroiul bătătorit de deasupra malului. 
Lui Donas tot nu îi plăceau oamenii foarte mult și nu avea nicio 
dificultate să o arate. A mușcat prima mână care s-a întins spre 
căpăstrul lui și un bărbat s-a dat înapoi țipând, cu sângele șiroindu-i. 
Calul s-a dat îndărăt, nechezând și lovind aerul cu copitele și curajoșii 
care aveau de gând să îl oprească s-au răzgândit imediat. 

Jamie m-a aruncat în șa ca pe un sac de cartofi, apoi a sărit el însuși 
într-o mișcare fluidă. Făcându-și drum cu lovituri de sabie, l-a întors 
pe Donas prin mulțimea care îi stătea în cale. Pe măsură ce oamenii 
cădeau în fața atacului violent al dinţilor, copitelor și sabiei, am prins 
viteză, lăsând în urmă lacul, satul și Leochul. Rămasă fără suflare din 
cauza impactului, m-am luptat să vorbesc, să strig spre Jamie. 


Căci nu rămăsesem stană de piatră la dezvăluirea sarcinii lui Geilie. 
Altceva mă înghețase până în măduva oaselor. Când Geilie se rotise, 
cu braţele albe întinse spre cer, văzusem ceea ce ea însăși văzuse la 
mine atunci când propriile mele haine fuseseră smulse. Văzusem pe 
braţul ei un semn aidoma celui pe care eu însămi îl purtam. Aici, în 
aceste vremuri, era semnul vrăjitoriei, însemnul magiei. Cicatricea 
mică și urâtă a unui vaccin împotriva variolei. 

Ploaia cădea în rafale pe suprafața apei, mângâindu-mi chipul 
umflat și arsurile lăsate de sfoara care îmi strânsese încheieturile 
mâinilor. Am cules în căușul palmelor apă din izvor și am băut-o fără 
grabă, simțind recunoscătoare lichidul răcoros scurgându-mi-se în jos 
pe gâtlej. 

Jamie a dispărut câteva minute. S-a întors cu o mână de frunze 
întunecate și late, mestecând ceva. A scuipat un ghemotoc de frunze 
macerate în palmă, și-a vârât un alt smoc de frunze în gură și m-a 
întors cu spatele la el. Mi-a aplicat cu blândeţe frunzele mestecate pe 
spate și usturimea a scăzut considerabil. 

— Ce frunze sunt alea? am întrebat, făcând un efort să mă 
stăpânesc. 

Încă mai tremuram și sughițam, dar plânsul incontrolabil începuse a 
se domoli. 

— Năsturel, a răspuns el, cu vocea uşor înfundată din cauza 
frunzelor din gură. 

Le-a scuipat şi mi le-a aplicat pe spate. 

— Nu eşti singura care te pricepi cât de cât la leacuri din ierburi, 
englezoaico, a continuat el cu glasul acum mai limpede. 

— Ce... ce gust are? am întrebat, încercând să respir printre 
suspine. 

— Destul de neplăcut, a răspuns el laconic. 

A terminat tratamentul, așezând tartanul ușor peste umerii mei. 

— N-o să lase..., a început, apoi a șovăit. Vreau să spun că pielea nu 
e tăiată adânc. Cred că-ă... nu vei rămâne cu urme. 

Vocea îi era supărată, dar atingerea îi era foarte blândă și din nou 
am simțit cum mă podidește plânsul. 

— Îmi pare rău, am bâiguit, ştergându-mi nasul cu un colț al 
tartanului. Nu... nu știu ce se întâmplă cu mine. Nu știu de ce nu mă 
pot opri din plâns. 

Jamie a ridicat din umeri. 

— Nu cred că a mai încercat până acum cineva să te rănească 
dinadins. Probabil ai suferit un șoc, pe lângă durere. 

A făcut o pauză, ridicând un capăt al tartanului. 

— Și eu am făcut la fel, a spus el pe un ton degajat. Am vomat după 
aceea și am plâns tremurând, în timp ce îmi curățau tăieturile. 


Mi-a şters cu grijă obrajii cu bucata de stofă, apoi m-a apucat de 
bărbie și mi-a ridicat faţa spre el. 

— Și pe urmă m-am oprit din tremurat, englezoaico, a continuat el 
cu glas liniștit. I-am mulțumit lui Dumnezeu pentru durere, pentru că 
ea însemna că încă mai eram în viață. 

Mi-a dat drumul, înclinând capul spre mine. 

— Când ajungi în acel punct, fetițo, să-mi dai de veste, că am câteva 
lucruri pe care vreau să ți le spun atunci. 

S-a ridicat și a coborât la malul pârâiașului, pentru a spăla batista 
pătată de sânge în apa rece. 

— Ce te-a făcut să vii înapoi? am întrebat când s-a întors de la apă. 

Reușisem să mă opresc din plâns, dar încă mai tremuram și m-am 
ghemuit mai bine între faldurile tartanului. 

— Alec MacMahon, a spus el zâmbind. L-am rugat să stea cu un 
ochi pe tine cât sunt eu plecat. Când sătenii te-au luat pe tine și pe 
doamna Duncan, a călărit toată noaptea și a doua zi ca să mă 
găsească. Și pe urmă am călărit eu ca un diavol înapoi. Dumnezeule, 
ăsta e un cal extraordinar. 

S-a uitat cu mulțumire spre Donas, legat de un copac în vârful 
malului, coama udă strălucindu-i precum arama. 

— Va trebui să îl mut, a spus el gânditor. Mă îndoiesc că va veni 
cineva pe urmele noastre, dar nu suntem departe de Cranesmuir. Crezi 
că poţi merge? 

L-am urmat în sus pe panta abruptă cu o oarecare greutate, pietre 
mici rostogolindu-se sub tălpile mele, ferigile și rugii de mure 
sălbatice prinzându-mi-se de fuste. În apropierea vârfului pantei era 
un zăvoi cu anini, crescuţi atât de apropiați unul de celălalt, încât 
ramurile de jos se împleteau, formând un acoperiș verde deasupra 
covorului de ferigi de dedesubt. Jamie a împins crengile suficient de 
sus încât să îmi permită să mă strecor prin spațiul îngust, apoi a 
rearanjat cu grijă ferigile strivite din fața intrării. S-a dat în spate și a 
cercetat ascunzătoarea cu un ochi critic, dând din cap cu satisfacţie. 

— Așa, e bine. Nimeni nu te va găsi aici. 

A dat să plece, apoi s-a întors. 

— Încearcă să dormi, dacă poţi, şi nu te îngrijora dacă nu revin 
imediat. Voi încerca să vânez ceva la întoarcere; nu avem nimic de 
mâncare cu noi și nu vreau să atrag atenţia asupra noastră, oprindu-ne 
la vreo fermă. Trage tartanul deasupra capului și asigură-te că îţi 
acoperă fustele; albul se vede de la depărtare. 

Mâncarea părea irelevantă; mă simțeam ca și cum niciodată nu aş 
mai fi vrut să mănânc. Însă somnul era altă poveste. Spatele şi brațele 
mă mai dureau încă, arsurile sforii de pe încheieturi erau încă 
proaspete și îmi simțeam întregul corp dureros și rănit; însă epuizată 
de frică, durere și oboseală fizică, am adormit aproape imediat, 


mirosul puternic al ferigilor ridicându-se în jurul meu precum tămâia. 

M-am trezit când ceva mă strângea de picior. Speriată, am sărit 
drept în sus, lovindu-mă de ramurile subțiri de deasupra capului. 
Frunze și crenguţe au început să cadă în jurul meu și am început să 
îmi agit braţele frenetic, încercând să îmi descâlcesc părul din 
ramurile care mă împiedicau să mă mișc. Zgâriată, ciufulită și iritată, 
m-am strecurat afară din ascunzătoare, găsindu-l pe Jamie ghemuit în 
apropiere, urmărind amuzat ieșirea mea agitată. Era aproape de apus; 
soarele coborâse sub buza pârâiașului, lăsând canionul pietros în 
întuneric. O aromă de carne friptă izvora dintr-un foc mic ce ardea 
printre pietrele de lângă malul apei, unde doi iepuri se rumeneau pe 
un proţap confecţionat din crengi verzi ascuţite. 

Jamie mi-a întins o mână pentru a mă ajuta să cobor panta. L-am 
refuzat orgolioasă și am coborât fără sprijin, împiedicându-mă doar o 
singură dată în capetele lungi ale tartanului. Ameţeala de mai 
devreme se risipise și aveam o poftă de mâncare teribilă. 

— După cină o să urcăm în inima pădurii, englezoaico, a spus 
Jamie, rupând un picior din carcasa iepurelui. Nu vreau să dorm lângă 
pârâu; nu pot auzi dacă se apropie cineva peste zgomotul apei. 

Cât timp am mâncat, niciunul din noi nu a spus prea multe. Oroarea 
dimineţii și gândul la ce lăsasem în urmă ne înghițiseră amândurora 
cuvintele. Iar eu eram profund îndurerată. Pierdusem nu doar singura 
șansă de a afla mai multe despre motivele și scopul prezenţei mele 
aici, dar și o prietenă. Singura mea prietenă. Adesea mă îndoisem de 
motivele acțiunilor lui Geilie, însă nu aveam nicio umbră de îndoială 
că în acea dimineață făcuse tot ce putuse pentru a-mi oferi o șansă. 
Focul, aproape invizibil în lumina zilei, devenea tot mai luminos 
acum, pe măsură ce întunericul se strecura pe malul pârâului. Priveam 
în flăcări, văzând pieile crocante și oasele afumate ale iepurilor în 
țţepușele lor. O picătură de sânge dintr-un os rupt a căzut în foc, 
sfârâind până nu a mai rămas nimic. Deodată carnea mi s-a oprit în 
gât. Am pus-o jos în grabă și m-am întors într-o parte, vomitând. 

Fără a spune prea multe, am plecat de lângă apă și am găsit un loc 
confortabil la marginea unei poieni în pădure. Dealurile răsăreau în 
movile scunde peste tot în jurul nostru, însă Jamie alesese un loc înalt, 
cu vedere bună spre drumul care venea din sat. Apusul aprindea în 
acel moment toate culorile peisajului, scânteind pământul cu 
giuvaiere; un smarald strălucitor în depresiuni, un ametist frumos 
umbrit printre smocurile de iarbă înaltă și rubine aprinse în bobițele 
roşii ale scorușilor de munte care încoronau dealurile. Boabele de 
scoruș, o armă împotriva farmecelor. În depărtare, silueta castelului 
Leoch era încă vizibilă la baza lui Ben Aden. S-a stins repede pe 
măsură ce lumina a dispărut. 

Jamie a făcut un foc într-un loc ferit și ne-am așezat lângă el. Ploaia 


se transformase într-o burniță slabă care înnegura aerul și îmi 
smălțuia genele cu curcubeie când priveam în flăcări. 

Jamie a stat vreme îndelungată cu privirea aţintită spre foc. În cele 
din urmă s-a uitat la mine cu palmele sprijinite pe genunchi. 

— Am spus înainte că nu te voi întreba despre lucruri pe care nu mi 
le poți spune. Și nici acum nu îţi cer asta, dar trebuie să știu, pentru 
siguranţa ta și a mea. 

S-a oprit ezitând. 

— Claire, dacă niciodată nu ai fost sinceră cu mine, fii acum, pentru 
că trebuie să știu adevărul. Claire, ești vrăjitoare? 

Mă uitam cu gura căscată la el. 

— Vrăjitoare? Nu... nu pot să cred că mă întrebi asta! 

Credeam că glumește. Dar nu glumea. 

M-a apucat de umeri și m-a strâns cu putere, ţintuindu-mă cu 
privirea, parcă vrând să mă convingă cu puterea gândului să îi 
răspund. 

— Trebuie să întreb, Claire! Și tu trebuie să îmi spui! 

— Și dacă aş fi? am întrebat printre buzele uscate. Dacă ai fi crezut 
că sunt o vrăjitoare? Tot ai mai fi luptat pentru mine? 

— Aș fi mers pe rug cu tine! a strigat el cu patimă. Și în fundul 
iadului, dacă trebuia. Dar Domnul Iisus Hristos să aibă milă de sufletul 
meu și de al tău, spune-mi adevărul! 

Nu am mai putut suporta. M-am smuls din strânsoarea lui și am 
fugit prin poiană. Nu departe, doar până la linia copacilor, nu puteam 
suporta expunerea spaţiului deschis. M-am agăţat de un copac; l-am 
înconjurat cu braţele și mi-am înfipt adânc degetele în coajă, mi-am 
apăsat faţa de trunchi și am izbucnit în ţipete isterice de râs. 

Chipul lui Jamie, alb și uluit, mă privea din cealaltă parte a 
copacului. Dându-mi seama ca prin vis că trebuie să fi scos un sunet 
ca un gâlgâit, am făcut un efort supraomenesc și m-am oprit. 
Răsuflând din greu, l-am privit o clipă fără să spun nimic. 

— Da, i-am spus dându-mă îndărăt, încă respirând cu dificultate din 
cauza râsului isteric. Da, sunt o vrăjitoare. Pentru tine, trebuie să fiu. 
Niciodată nu am avut variolă, dar pot păși printr-o cameră plină de 
oameni bolnavi fără să mă molipsesc. Pot îngriji bolnavii și pot respira 
aerul lor și le pot atinge trupurile și boala nu se prinde de mine. Și tu 
trebuie să crezi că asta este o vrajă, pentru că nu ai auzit niciodată de 
vaccin şi nu există o altă cale de a-l explica. 

— Toate lucrurile pe care le știu... 

M-am oprit locului nemișcată, respirând sacadat, încercând să mă 
stăpânesc. 

— Știu despre John Randall pentru că mi s-a povestit despre el. Știu 
când s-a născut și când va muri, știu ce a făcut și știu ce va face, știu 
despre Sandringham pentru că... Frank mi-a spus. El știa despre 


Randall pentru că el... el... oh, Doamne! 

Simţeam că mi se face rău şi mi-am închis strâns pleoapele pentru a 
opri stelele care mi se învârteau deasupra capului. 

— Și Colum... el crede că sunt o vrăjitoare pentru că știu că Hamish 
nu este fiul său. Știu că... nu poate avea copii. Dar el a crezut că eu 
ştiu cine e tatăl lui Hamish... la început am crezut că tu ești, dar pe 
urmă am știut că nu poți fi și... 

Vorbeam din ce în ce mai repede, încercând să opresc vârtejul din 
capul meu cu sunetul propriei mele voci. 

— Tot ce ţi-am povestit vreodată despre mine este adevărat, am 
spus, dând din cap nebunește, parcă încercând să mă asigur pe mine 
însămi. Absolut totul. Nu am nicio rudă, nicio istorie, pentru că încă 
nu m-am născut. Ştii când m-am născut eu? am întrebat ridicându-mi 
privirea. 

Ştiam că părul îmi era ciufulit și privirea neclintită, însă nu îmi 
păsa. 

— Pe 20 octombrie în anul de graţie o mie nouă sute optsprezece. 
Mă auzi? am întrebat, căci Jamie clipea spre mine fără să facă un gest, 
ca şi cum nu ar fi auzit un singur cuvânt din ce spuneam. Am zis o mie 
nouă sute optsprezece. Aproape două sute de ani de acum încolo. Mă 
auzi? 

Strigam acum și el a încuviinţat din cap încet. 

— Te aud, a răspuns șoptit. 

— Da, auzi! am răcnit. Și crezi că sunt nebună de legat. Nu-i așa? 
Recunoaște! Asta crezi. Trebuie să crezi asta, pentru că nu există altă 
cale de a-ți spune ce caut eu aici. Nu mă poţi crede, nu poți îndrăzni 
să mă crezi. Ah, Jamie... 

Îmi simţeam chipul schimonosindu-se de plâns. 

Îmi petrecusem tot acest timp încercând să ascund adevărul, 
realizând că nu îl voi putea spune nimănui și acum îmi dădeam seama 
că îi puteam spune lui Jamie, iubitul meu soţ, în care aveam încredere 
mai presus de oricine şi el nu mă credea... nu mă putea crede. 

— Din pietrele... din dealul zânelor. Din cercul de pietre. Din 
pietrele lui Merlin. Pe acolo am venit. 

Abia răsuflăm, pe jumătate înecată în plâns, devenind tot mai 
incoerentă cu fiecare secundă. 

— Odată ca niciodată, dar în realitate sunt două sute de ani. 
Întotdeauna sunt două sute de ani în povești... Dar în poveşti oamenii 
se întorc. Eu nu m-am putut întoarce. 

M-am răsucit, împiedicându-mă, bâjbâind după suport. M-am lăsat 
să cad pe o piatră, cu umerii lăsați, și mi-am prins capul în mâini. 
Peste pădure s-a lăsat o tăcere adâncă. A durat suficient de mult timp, 
pentru ca păsărelele nopții să își recapete curajul și să-și reînceapă 
cântecul, chemându-se una pe cealaltă cu un ciripit ascuţit în timp ce 


se repezeau să prindă ultimele insecte ale verii. 

Am înălțat în cele din urmă privirea, gândind că poate se ridicase 
pur şi simplu și plecase, copleșit de revelaţiile mele. Însă era încă 
acolo, încă așezat, cu palmele pe genunchi, capul aplecat, parcă pe 
gânduri. 

Firele fine de păr de pe braţe îi străluceau ţepene ca sârmele de 
cupru în lumina focului și mi-am dat seama că stăteau ridicate, 
precum blana unui câine. Îi era teamă de mine. 

— Jamie, am spus, simțindu-mi inima frângându-mi-se de o 
singurătate fără margini. Oh, Jamie. 

M-am așezat și m-am strâns ca o minge, încercând să mă ghemuiesc 
în jurul focarului de durere. Nimic nu mai conta, și am plâns până am 
rămas fără aer. Palmele lui pe umerii mei m-au ridicat, suficient cât să 
îi văd chipul. Prin ceața lacrimilor i-am văzut expresia pe care o purta 
în bătălie, expresia luptei care trecuse de punctul încordării și 
devenise o certitudine calmă. 

— Te cred, a spus el cu fermitate. Nu înțeleg o iotă - nu încă —, dar 
te cred. Claire, eu te cred. Ascultă-mă! Între noi doi este adevărul, 
între tine și mine, și orice îmi vei spune, eu te voi crede. 

M-a scuturat ușor. 

— Nu contează ce este. Mi-ai spus. Pentru moment îmi este 
suficient. Liniștește-te, mo duinne. Aşază-ţi capul și odihnește-te. Îmi 
vei spune restul mai târziu. Şi eu te voi crede. 

Încă suspinam, incapabilă să înțeleg ce îmi spunea. M-am luptat, 
încercând să mă trag deoparte, dar m-a strâns și m-a ținut cu putere la 
pieptul lui, împingându-mi capul în faldurile tartanului său, 
repetându-mi fără întrerupere „Te cred”. 

În cele din urmă, extenuată, m-am liniștit suficient de mult încât să 
ridic privirea și să spun: 

— Dar nu mă poți crede. 

Mi-a zâmbit. Buzele îi tremurau ușor, dar a zâmbit. 

— Nu îmi poți tu spune ce nu pot, englezoaico. 

S-a oprit o clipă. 

— Câţi ani ai? a întrebat curios. Nu m-am gândit niciodată să te 
întreb. 

Întrebarea era atât de absurdă, încât am avut nevoie de un minut să 
mă gândesc. 

— Am douăzeci și șapte... sau poate douăzeci și opt, am adăugat. 

Asta l-a zguduit o clipă. La douăzeci și opt, femeile pe timpul său 
erau de obicei considerate în pragul maturității. 

— Ah, a spus el trăgând adânc aer în piept. Am crezut că ești cam 
de vârsta mea sau mai tânără. 

O clipă nu a făcut nicio mișcare. Dar pe urmă a privit în jos și un 
zâmbet ușor i-a ridicat buzele. 


— La mulţi ani, englezoaico, a spus el. 

M-a luat complet pe nepregătite şi am rămas privindu-l câteva clipe 
stupid, neînţelegând. 

— Poftim? am întrebat în cele din urmă. 

— Am spus „La mulți ani!” Astăzi suntem în 20 octombrie. 

— Da? am întrebat stupid. Am pierdut şirul zilelor. 

Tremuram din nou, de frig și de șoc și de forța tiradei mele. M-a tras 
lângă el și m-a ţinut, mâinile lui mari netezindu-mi ușor părul, 
cuibărindu-mi capul la pieptul lui. Am început din nou să plâng, de 
data aceasta de ușurare. În starea de teribilă tulburare în care mă 
aflam, mi se părea normal că, dacă știa vârsta mea reală și încă mă 
mai dorea, atunci totul era în regulă. Jamie m-a ridicat și, ţinându-mă 
cu grijă la umărul lui, m-a dus în braţe lângă foc, acolo unde pusese 
şaua calului. S-a așezat, rezemându-se de ea, și m-a ţinut, blând și 
aproape de el. După multă vreme, a vorbit din nou. 

— Prea bine. Acum spune-mi. 

Și i-am spus. l-am povestit totul, cu pauze, însă coerent. Mă 
simțeam amorțită de epuizare, dar mulțumită, ca un iepure care 
scăpase de o vulpe și găsise adăpost sub un trunchi de copac. Nu era 
vizuina lui, însă cel puțin își putea trage sufletul. Și i-am spus despre 
Frank. 

— Frank, a repetat el blând. Așadar nu e mort, la urma urmei. 

— EI nici nu s-a născut. 

Am simţit un nou val de isterie lovindu-se de coastele mele, însă am 
reuşit să-mi păstrez controlul. 

— Nici eu nu m-am născut încă. 

M-a mângâiat și m-a bătut uşor pe spate până m-am liniștit, 
murmurându-mi blând în galică. 

— Când te-am luat de la Randall la Fortul William, a spus el 
deodată, tu încercai să te întorci. La pietre. Și... la Frank. De aceea ai 
plecat din poiană. 

— Da. 

— Și eu te-am bătut pentru asta. 

Glasul îi era moale, încărcat cu regret. 

— Nu aveai cum să știi. Nu îți puteam spune. 

Începeam să mă simt tot mai ameţită. 

— Nu, nu cred că puteai. 

A înfășurat mai bine tartanul în jurul meu, vârându-l ușor pe sub 
umerii mei. 

— Dormi acum, mo duinne. Nimeni nu o să-ți facă rău; sunt aici. 

M-am cuibărit în curba caldă a umărului său, lăsându-mi mintea 
obosită să cadă printre straturile uitării. Mi-am forțat gândurile să iasă 
la suprafață suficient cât să îl întreb: 

— Chiar mă crezi, Jamie? 


A oftat și a zâmbit trist spre mine. 

— Da, te cred, englezoaico. Dar ar fi fost mult mai ușor dacă ai fi 
fost doar vrăjitoare. 

Am dormit buștean, trezindu-mă cândva după ivirea zorilor cu o 
durere de cap teribilă și fiecare mușchi contractat. Jamie avea câteva 
mâini de ovăz într-un săculeț în geantă și m-a obligat să mănânc 
drammagh — ovăz amestecat cu apă rece. Mi se oprea în gât, dar l-am 
înghițit cu noduri. 

Gesturile îi erau încete și blânde, însă a vorbit foarte puţin. După 
micul dejun, a strâns repede mica noastră tabără și l-a înșeuat pe 
Donas. 

Amorţită de la șocul ultimelor evenimente, nici măcar nu am 
întrebat încotro ne îndreptăm. Urcată în spatele lui pe șa, eram 
mulțumită să îmi odihnesc obrazul pe spatele său lat, mișcarea calului 
legănându-mă într-o stare de transă confuză. 

Am coborât de pe malurile abrupte în apropiere de Loch Madoch, 
înaintând prin ceața înghețată a dimineţii până la hotarul unei perdele 
nemișcate de cenușiu. Rațele sălbatice au început să se înalțe dintre 
trestii în stoluri dezordonate, rotindu-se în zbor deasupra mlaștinilor, 
măcăind și chemându-le pe cele care încă mai dormeau ascunse 
dedesubt. Prin contrast, un pluton ordonat de gâște a trecut pe 
deasupra noastră, strigând a jale și singurătate. 

Ceaţa cenușie s-a ridicat la amiaza celei de-a doua zile și soarele 
slab a luminat poienile pline cu iarbă galbenă și grozamă. La câțiva 
kilometri depărtare de lac, am ieșit într-un drum îngust și am pornit-o 
spre nord- vest. Drumul ne ridica din nou, urcându-se printre dealuri 
joase care treptat au făcut loc stâncilor și piscurilor de granit. Am 
întâlnit câțiva călători și prudent ne-am ascuns printre tufe de fiecare 
dată când am auzit copite apropiindu-se. Vegetaţia a devenit o pădure 
de conifere. Trăgeam adânc aer în piept, savurând parfumul puternic 
de rășină, deşi spre apus începea să se facă frig. Ne-am oprit pentru 
noapte într-o poiană micuță la o oarecare distanță de potecă. Ne-am 
ghemuit împreună într-un cuib făcut dintr-o grămadă de ace de pin și 
pături și am dormit îmbrăţișați strâns, încălzindu-ne sub pătura și 
tartanul lui Jamie. 

Cândva în timpul nopţii Jamie s-a trezit și a făcut dragoste cu mine, 
încet și tandru, fără să îmi spună nicio vorbă. Am privit stelele 
sclipind prin dantela de ramuri întunecate de deasupra capului și am 
adormit din nou simțind greutatea lui reconfortantă și caldă încă 
deasupra mea. 

Dimineaţă, Jamie părea mai vesel, sau cel puţin mai liniștit, ca și 
cum ar fi luat o hotărâre dificilă. Mi-a promis ceai fierbinte la cină, o 
idee reconfortantă în aerul îngheţat. Adormită, l-am urmat înapoi pe 


potecă, scuturându-mi acele de pin și păianjenii micuţi de pe fustă. 
Cărarea îngustă s-a transformat într-o urmă ștearsă printre păiușii 
aspri ai oilor, zigzagând în jurul bolovanilor mai mari. 

Nu fusesem foarte atentă la împrejurimi, în vreme ce savuram 
căldura tot mai puternică a soarelui, când pe neașteptate ochiul meu a 
zărit o formaţie stâncoasă familiară și am ieșit din transa în care mă 
adâncisem. Ştiam unde ne aflăm. Și de ce ne aflam acolo. 

— Jamie! 

S-a întors la exclamația mea. 

— Nu ştiai? a întrebat el curios. 

— Că venim aici? Nu, sigur că nu. 

Simţeam că mă cuprinde ameţeala. Dealul de la Craigh na Dun era 
la mai puţin de un kilometru și jumătate depărtare; îi puteam vedea 
silueta gârbovită printre ultimele fărâme ale ceţii de dimineaţă. 

Am înghițit un nod din gât. De aproape șase luni încercam să ajung 
în acest loc. Acum, că eram aici în cele din urmă, voiam să fiu în altă 
parte. Pietrele înalte de pe culmea dealului erau invizibile de jos, însă 
păreau să emane o teroare subtilă care se întindea spre mine. 

Mult sub coama dealului, poteca devenea prea nesigură pentru 
Donas. Am descălecat și l-am legat de un pin mărunțel, continuând să 
urcăm la pas. Până am ajuns la bordura din granit abia îmi trăgeam 
răsuflarea și transpiram din greu; Jamie nu dădea semne de oboseală 
cu excepția roșelei palide care-i răsărise din gulerul cămășii. Era 
linişte aici deasupra pinilor, doar un vânt neîncetat șuiera slab printre 
crevasele stâncii. Rândunicile zburau peste margine, avântându-se pe 
neașteptate pe curenţii de aer pe urma insectelor, lăsându-se apoi 
deodată la pământ precum bombardierele în picaj, cu aripile suple 
întinse. Jamie mi-a luat mâna și m-a tras pe ultimii pași până la 
marginea plată și lată de la baza stâncii. Nu mi-a dat drumul, ci m-a 
tras mai aproape de el, privindu-mă cu atenţie, parcă vrând să îmi 
memoreze trăsăturile. 

— De ce...? am început, abia respirând. 

— E locul tău? a întrebat el aspru. E sau nu? 

— Da, am răspuns privind spre cercul de pietre parcă hipnotizată. 
Arată exact la fel. 

Jamie m-a urmat în cerc. Luându-mă de braţ, a mers nehotărât până 
la blocul de piatră despicat. 

— Asta e piatra? a întrebat el. 

— Da, am spus încercând să îl trag înapoi. Fii cu băgare de seamă! 
Nu te apropia prea mult. 

Şi-a mutat privirea de la mine la piatră, cu un aer neîncrezător. 
Poate avea dreptul să fie sceptic. Deodată m-am trezit îndoindu-mă de 
adevărul propriei mele povești. 

— Nu... nu ştiu nimic despre ea. Poate că... orice a fost... s-a închis 


în urma mea. Poate funcționează doar în anumite momente ale anului. 
Era în apropiere de Beltane când am trecut prin ea. 

Jamie a privit peste umăr spre soare, un disc fără profunzime 
atârnând în înaltul cerului în spatele unei perdele groase de nori. 

—E aproape de Samhain acum. Ajunul Sărbătorii Tuturor 
Sufletelor. Pare potrivit, nu? 

Fără să vrea, s-a înfiorat, în ciuda propriei sale glume. 

— Când ai... trecut prin ea. Ce ai făcut? 

Am încercat să îmi aduc aminte. Eram îngheţată de frig și mi-am 
băgat mâinile la subsuoară. 

— Am pășit în jurul cercului, observând tot felul de lucruri. La 
întâmplare, însă; nu am avut un ritual clar. Și pe urmă m-am apropiat 
de piatra despicată și am auzit un bâzâit ca de albine. 

Încă se auzea ca un bâzâit de albine. M-am tras îndărăt de parcă aș 
fi auzit un sâsâit de şarpe. 

— Încă e acolo! 

M-am tras speriată în spate, aruncându-mi braţele în jurul lui Jamie 
care însă m-a împins ferm departe de el, alb la față, și m-a întors din 
nou spre piatră. 

— Ce s-a întâmplat pe urmă? 

Vântul tăios îmi biciuia urechile, însă vocea lui Jamie era mai 
tăioasă. 

— Mi-am pus palma pe piatră. 

— Atunci, pune palma pe piatră. 

M-a împins mai aproape și, văzând că nu răspund, mi-a apucat 
încheietura și mi-a apăsat ferm palma de suprafața vărgată. 

Haosul s-a întins spre mine şi m-a prins. 

Soarele a încetat în cele din urmă să se învârtă în spatele privirii și 
țipătul mi s-a stins în timpane. Însă mai era un sunet persistent, vocea 
lui Jamie strigându-mă. Mă simțeam prea rău pentru a mă ridica sau a 
deschide ochii, însă mi-am fluturat slab mâna, să știe că eram încă în 
viaţă. 

— Sunt bine, am spus. 

— Eşti bine? Oh, Doamne, Claire! 

M-a tras la pieptul lui, strângându-mă cu putere. 

— Iisuse, Claire. Am crezut că gata, ai murit. Tu... începuseși să... 
pleci cumva. Aveai o privire îngrozită, parcă erai speriată de moarte. 
Te-am... tras înapoi din piatră. Te-am oprit. Nu ar fi trebuit să te 
opresc... îmi pare rău, fetiţo. 

Ochii îmi erau acum suficient de deschişi încât să îi văd chipul 
deasupra mea, şocat și îngrozit. 

— Nu e nimic. 

Îmi era încă greu să vorbesc şi mă simţeam grea şi dezorientată, 
însă lucrurile începeau să se limpezească. Am încercat să zâmbesc, dar 


nu am simţit decât o zvâcnire slabă. 

— Cel puţin... știm... că încă funcționează. 

— Oh, Dumnezeule. Da, funcționează. 

A aruncat o privire de dispreț îngrozit spre piatră. A plecat de lângă 
mine cât să ude o batistă într-o baltă cu apă de ploaie dintr-unul din 
cuiburile de piatră. Mi-a udat obrajii, murmurându-mi întruna cuvinte 
de mângâiere și cerându-și iertare. După o vreme m-am simţit destul 
de bine încât să mă ridic. 

— Nu m-ai crezut până acum, nu-i așa? 

Ameţită cum eram, mă simțeam cumva răzbunată. 

— Dar e adevărat. 

— Da, e adevărat. 

S-a aşezat lângă mine, privind ţintă spre piatră preț de câteva 
minute. 

M-am şters cu pânza udă peste obraji, simțindu-mă încă amețită și 
slăbită. Deodată Jamie a sărit în picioare, a păşit spre piatră, 
pocnindu-și palma de peretele tare. Nu s-a întâmplat nimic și după un 
minut s-a întors lângă mine cu umerii lăsați. 

— Poate funcționează doar cu femei, am spus confuză. În legende e 
întotdeauna vorba despre femei. Sau poate mie mi se întâmplă. 

— Păi, la mine nu funcţionează, a spus el. Dar mai bine să fim 
siguri. 

— Jamie! Fii atent! 

Am strigat, în zadar însă. S-a apropiat de piatră, a bătut-o din nou 
cu palma, s-a aruncat peste ea, a pășit prin crăpătură și înapoi din 
nou, însă bolovanul a rămas doar un monolit de piatră solidă şi nimic 
mai mult. Cât despre mine, mă înfioram numai la gândul de a mă 
apropia din nou de acel iad. 

Şi totuși... Dar, când începusem să trec în tărâmul haosului de data 
aceasta, îl avusesem în minte pe Frank. Și îl simţisem, eram sigură de 
asta. Undeva în vid zărisem un punct minuscul luminos și el era în 
acel punct de lumină. Știam de asemenea că mai fusese un alt punct 
de lumină, unul care acum stătea nemișcat alături de mine, privind 
țintă spre piatră, cu obrajii strălucind de transpiraţie în ciuda zilei 
înghețate. 

În cele din urmă s-a întors spre mine și mi-a prins ambele mâini. Le- 
a ridicat spre buzele lui și le-a sărutat pe amândouă ceremonios. 

— Doamna mea, a spus el blând. Claire... a mea. Nu are rost să mai 
pierdem timpul. Trebuie să ne despărțim acum. 

Buzele îmi erau prea amorțite să pot vorbi, însă expresia chipului 
meu trebuie să fi fost ușor de înțeles, ca de obicei. 

— Claire, a spus el, timpul tău e de cealaltă parte a... lucrului 
aceluia. Ai un loc al tău, o casă. Lucruri cu care ești obișnuită. Și... și 
Frank. 


— Da, am spus, acolo e Frank. 

Jamie m-a prins de umeri, trăgându-mă în picioare și scuturându- 
mă ușor ca să îl ascult. 

— Nu e nimic bun pentru tine pe partea asta, Claire! Nimic în afară 
de violență și primejdie. Du-te! 

M-a împins încetișor, întorcându-mă spre cercul de pietre. M-am 
întors cu fața spre el, apucându-i mâinile. 

— Chiar nu e nimic bun pentru mine aici, Jamie? 

M-am uitat în ochii lui, împiedicându-l să își mute privirea de la 
mine. 

S-a desprins blând din strânsoarea mea fără să îmi răspundă și s-a 
dat înapoi, deodată o apariție din alte timpuri, văzută în relief pe 
fundalul dealurilor încețoșate, viața din chipul său o iluzie a pietrei 
care îl umbrea, ca și cum ar fi fost presat între staturi de vopsea, o 
amintire a artistului despre locuri uitate şi pasiuni preschimbate în 
pulbere. M-am uitat în ochii lui, în care se împleteau durerea și dorul, 
şi a redevenit viu, real și imediat, iubit, soț, om în carne și oase. 

Agonia în care mă zbăteam trebuie să fi fost reflectată de chipul 
meu, căci a şovăit, apoi s-a întors spre soare-răsare și a făcut semn cu 
mâna spre vale. 

— Vezi în spatele pâlcului mic de stejari de acolo? Pe la jumătate. 

Am văzut pâlcul și am văzut locul spre care arăta, o colibă de 
fermier pe jumătate dărâmată, abandonată pe dealul bântuit. 

— O să cobor în casa aceea și o să stau acolo până la lăsarea serii. 
Ca să mă asigur - să fiu sigur că ești bine. 

M-a privit, dar nu a făcut nicio încercare de a mă atinge. A închis 
ochii, ca şi cum i-ar fi fost prea greu să mă privească. 

— Adio, a spus el și s-a întors. 

L-am privit amorțită și pe urmă mi-am amintit. Trebuia să îi spun 
ceva. L-am strigat. 

— Jamie! 

S-a oprit și a rămas nemișcat o clipă, luptându-se să își stăpânească 
expresia. Era palid și încrâncenat, buzele îi erau albe când s-a întors 
spre mine. 

— Da? 

— Mai e ceva... adică trebuie să îți spun ceva înainte să... plec. 

A închis ochii pentru o clipă, de parcă s-ar fi legănat, dar putea fi 
doar vântul care i se învolbura prin pliurile kiltului. 

— Nu e nevoie, a pus el. Nu. Du-te, domniță. Nu trebuie să întârzii. 
Pleacă. 

A dat să se întoarcă, dar l-am apucat de mânecă. 

— Jamie, ascultă-mă! Trebuie. 

A scuturat capul disperat, ridicând un braţ, parcă vrând să mă 
împingă într-o parte. 


— Claire... nu. Nu pot. 

Vântul îi făcea ochii să lăcrimeze. 

— Este răscoala, am spus speriată, scuturându-i braţul. Jamie, 
ascultă-mă. Prinţul Charlie... armata lui. Colum are dreptate! Mă auzi, 
Jamie? Colum are dreptate, nu Dougal. 

— Ha? Ce vrei să spui? 

Acum îi captasem atenţia. Și-a trecut mâneca peste față și privirea s- 
a aţintit în jos spre mine ascuţită și limpede. Vântul îmi cânta în 
timpane. 

— Prinţul Charlie. Va izbucni o răscoală, Dougal are dreptate în 
privința asta. Dar va fi înăbușită. Armata lui Charlie se va descurca o 
vreme, dar lupta se va sfârşit printr-un masacru. La Culloden, acolo se 
va sfârși. Cla... clanurile... 

Am văzut pietrele funerare ale clanurilor, bolovanii imenși și cenușii 
împrăștiați peste câmp, fiecare piatră purtând numele clanului 
bărbaţilor măcelăriți îngropaţi sub ea. Am tras adânc aer în piept și l- 
am luat de mână pentru a mă ţine pe picioare. Era rece ca a unui 
cadavru. 

M-am scuturat şi am închis ochii, încercând să mă concentrez la ce 
urma să îi spun. 

— Scoţienii — toate clanurile care l-au urmat pe Charlie - vor fi 
şterse de pe faţa pământului. Sute și sute de bărbați ai clanurilor vor 
muri la Culloden; cei care vor rămâne în viaţă vor fi vânaţi și uciși. 
Clanurile vor fi zdrobite... şi nu se vor mai răscula din nou. Nu în 
timpul tău... nici măcar în timpul meu. 

Am deschis ochii și l-am văzut privindu-mă cu chipul golit de orice 
expresie. 

— Jamie, nu te implica în luptă! l-am implorat. Tine-ți oamenii 
deoparte, dacă poţi, dar pentru numele lui Dumnezeu... Jamie, dacă 
tu... 

Am tăcut. Voiam să spun „Jamie, dacă tu mă iubești”. Dar nu 
puteam. Dacă aveam să îl pierd pentru totdeauna și dacă nu puteam 
vorbi despre iubire în fața lui, nu îi puteam spune asta. 

— Nu te duce în Franța, am spus încet. Du-te în America, sau în 
Spania, sau în Italia. Dar de dragul oamenilor care te iubesc, Jamie, 
nu pune piciorul pe câmpia de la Culloden. 

Jamie continua să mă privească. Mă întrebam dacă mă auzise. 

— Jamie? M-ai auzit? Înţelegi ce îţi spun? 

După un moment, a încuviinţat din cap amortit. 

— Da, a spus încet, atât de încet încât abia îl puteam auzi sub 
vaietul vântului. Da, te aud. 

A dat drumul mâinii mele. 

— Du-te cu Dumnezeu... mo duinne. 

A păşit peste buza dealului și a coborât panta, proptindu-și 


picioarele în smocurile de iarbă, agățându-se de ramurile copacilor 
pentru a-și menţine echilibrul, fără a se uita în urmă. L-am privit până 
a dispărut în pâlcul de stejari, pășind încet, ca un om rănit, care știe 
că trebuie să continue să meargă, dar îşi simte viața scurgându-i-se 
încet din trup prin degetele cu care își ține strâns rana. Genunchii îmi 
tremurau. Fără grabă, m-am lăsat peste pragul de granit și am stat cu 
picioarele încrucișate, privind zborul rândunelelor. Dedesubt, vedeam 
acoperișul colibei care adăpostea acum trecutul meu. În spatele meu 
se înălța blocul de piatră. Și viitorul. 

Întreaga după-amiază am stat acolo fără să mă mişc. Am încercat să 
îmi alung orice emoție din minte și să îmi folosesc rațiunea. Jamie 
avea cu siguranță logica de partea lui când spunea că eu trebuie să mă 
întorc: acasă, în siguranţă, la Frank; îmi lipseau teribil chiar și cele 
mai mici avantaje ale civilizației, precum băile fierbinți sau 
canalizarea, fără a mai vorbi despre avantajele mai importante, 
precum îngrijirea medicală adecvată și mijloacele de transport. 

Dar, în vreme ce puteam admite cu fermitate dezavantajele și 
pericolele imediate ale acestei epoci, eram de asemenea nevoită să 
admit că mă bucurasem de multe aspecte ale ei. Deși călătoriile erau 
lungi și obositoare, peisajul nu era brăzdat de porțiuni enorme de 
beton, nici nu existau automobilele zgomotoase și urât mirositoare — 
pe lângă celelalte pericole ale lor, mi-am amintit. Viaţa era mult mai 
simplă, la fel ca și oamenii. Nu erau mai puţin inteligenţi, ci mult mai 
direcți — cu câteva excepţii precum Colum ban Campbell MacKenzie, 
m-am gândit cu tristeţe. 

Datorită muncii unchiului Lamb, trăisem în multe locuri 
extraordinare, multe dintre ele mult mai primitive și mai neprimitoare 
decât acesta. Mă adaptam destul de ușor condițiilor vitrege și nu îmi 
lipsea cu adevărat „civilizația” atunci când eram departe de ea, deşi 
mă obișnuiam la fel de ușor cu avantajele civilizaţiei, precum mașinile 
de gătit electrice și aparatele pentru încălzit apa. Am tremurat în 
vântul rece, înfășurându-mă cu braţele în timp ce stăteam cu privirea 
ațintită spre stâncă. 

Rațiunea nu părea să mă ajute foarte mult. M-am întors la emoție, și 
am început, strângând din dinţi, să reconstitui detaliile vieților mele 
de familie - mai întâi cu Frank, apoi cu Jamie. Singurul rezultat al 
acestei introspecţii a fost că am început să plâng devastată, lacrimile 
lăsându-mi urme îngheţate pe obraji. 

Așadar, dacă nici rațiunea, nici simțirea nu funcționau, cum 
rămânea cu datoria? Făcusem un jurământ de nuntă față de Frank, și 
îl făcusem din toată inima. Îi jurasem același lucru lui Jamie, 
intenționând să îl încalc cât mai repede. Pe care dintre ei îl voi trăda 
acum? Am rămas așezată în timp ce soarele se lăsa tot mai jos în cer și 
rândunicile dispăreau spre cuiburile lor. 


Când luceafărul de seară a început să clipească printre ramurile 
întunecate ale pinilor, am ajuns la concluzia că acest raționament nu 
era de niciun folos. Ştiam să va trebui să mă bazez pe altceva, dar nu 
eram sigură pe ce anume. M-am întors spre piatra spintecată și am 
făcut un pas, apoi încă unul și încă unul. Oprindu-mă, m-am întors în 
jur și am încercat în cealaltă direcție. Un pas, apoi altul și altul... și 
înainte să știu măcar că luasem o hotărâre, zburam deja la jumătatea 
drumului în jos, alergând frenetic peste smocurile de iarbă, alunecând 
și căzând printre porțiunile în care se iveau bolovani de granit. 

Când am ajuns la colibă, abia respirând de teamă că plecase deja, 
m-am liniștit văzându-l pe Donas priponit, păscând în apropiere. Calul 
şi-a ridicat capul și m-a măsurat cu o privire iritată. Păşind cu grijă, 
am deschis ușa. Jamie era în camera din față, adormit pe o laviță 
îngustă din stejar. Dormea pe spate, cum îi era obiceiul, cu mâinile 
încrucișate pe burtă, cu gura ușor deschisă. Ultimele raze de lumină 
ale zilei ce intrau pe fereastra din spatele meu îi conturau chipul ca o 
mască de metal; urmele argintii ale lacrimilor uscate sclipeau pe 
pielea aurie și barba scurtă și arămie îi strălucea stins. 

Am rămas o clipă în picioare, privindu-l cuprinsă de o tandrețe 
inefabilă. Mișcându-mă cât de încet puteam, m-am așezat pe lavița 
îngustă și m-am cuibărit lângă el. S-a întors spre mine, cum făcea 
adesea în somn, strângându-mă la pieptul lui și odihnindu-și capul pe 
părul meu. Pe jumătate conștient, a ridicat braţul să îmi netezească 
părul care îl gâdila în nas; am simţit o tresărire bruscă atunci când s-a 
trezit realizând că sunt acolo, apoi ne-am dezechilibrat și am ajuns pe 
podea împreună, cu Jamie peste mine. 

Nu aveam nici cea mai mică îndoială că avea să mă sufoce sub 
greutatea lui. Am împins un genunchi în burta lui, mormăind. 

— Dă-te la o parte! Nu pot respira! 

În loc de asta, m-a sărutat pătimaș. Am ignorat pentru moment lipsa 
de oxigen pentru a mă concentra pe treburi mai importante. 

Multă vreme am rămas înlănțuiți fără să scoatem o vorbă. În cele 
din urmă, Jamie a murmurat „De ce?”, cu gura înfundată în părul 
meu. 

I-am sărutat obrazul umed şi sărat. Îi simțeam inima bătându-i 
lângă coastele mele și nu îmi doream decât să stăm așa o veșnicie, fără 
să ne mișcăm, fără să facem dragoste, doar să respirăm același aer. 

— Nu puteam altfel, am spus. 

Am râs, puţin tremurat. 

— Nici nu știi cât de aproape am fost. Băile fierbinți erau la un pas 
să câștige. 

Apoi am plâns și am tremurat puţin, căci alegerea era atât de 
proaspătă şi pentru că bucuria pentru bărbatul pe care îl țineam în 
braţe se amesteca acum cu durerea sfâşietoare pentru bărbatul pe care 


nu aveam să îl mai revăd niciodată. Jamie m-a ţinut strâns, apăsându- 
mă la podea cu greutatea lui, parcă vrând să mă protejeze, să mă 
scape, să nu fiu atrasă de chemarea teribilă a cercului de pietre. După 
un timp, lacrimile mi-au secat și am rămas epuizată, sprijinindu-mi 
capul de pieptul lui reconfortant. Se lăsase noaptea de pe acum, dar 
Jamie nu îmi dădea drumul, murmurându-mi blând ca și cum aș fi fost 
un copil căruia îi era teamă de întuneric. Ne ţineam în braţe unul pe 
celălalt, nevrând să ne dezlipim nici măcar preț de o clipă cât să 
aprindem focul sau o lumânare. 

În cele din urmă, Jamie s-a ridicat și, prinzându-mă în braţe, m-a 
dus până la laviță unde s-a așezat cu mine cuibărită în poala lui. Ușa 
colibei era încă deschisă şi vedeam stelele care începeau să sclipească 
peste valea de dedesubt. 

— Ştii, am spus adormită, că lumina acelor stele are nevoie de mii și 
mii de ani pentru a ajunge la noi? De fapt, unele dintre stelele pe care 
le vedem acum s-au stins deja, însă noi nu știm, pentru că noi vedem 
lumina. 

— Adevărat? a răspuns el, mângâindu-mă pe spate. Nu știam asta. 

Trebuie să fi adormit, cu capul rezemat de umărul lui, căci m-am 
trezit o clipă când m-a așezat cu grijă pe podea, pe un pat improvizat 
din pături de la şaua calului. S-a aşezat și el lângă mine și m-a tras din 
nou la pieptul lui. 

— Dormi, fetițo, mi-a șoptit el. Dimineaţă, o să te duc acasă. 

Ne-am trezit chiar înainte de ivirea zorilor și când soarele a început 
să răsară, noi coboram pe potecă, îndepărtându-ne de Craigh na Dun. 

— Unde mergem, Jamie? am întrebat, bucurându-mă că puteam 
privi spre un viitor în care era el, chiar dacă lăsasem în urmă ultima 
şansă de a mă întoarce la un bărbat care cândva mă iubise — ori mă va 
iubi? 

Jamie mâna calul, oprindu-se o clipă să privească în urmă. Cercul 
de pietre tainice era invizibil de aici, însă dealul stâncos părea să se 
ridice impasibil în urma noastră, țeapăn cu bolovanii lui și tufele de 
grozamă. De aici, silueta dărăpănată a colibei arăta precum un alt colț 
de stâncă, un mont osos ieşind din pumnul de granit al dealului. 

— Mi-aş dori să mă fi putut lupta cu el pentru tine, a spus el 
deodată, privindu-mă. 

Privirea îi era întunecată și sinceră. I-am zâmbit, emoționată. 

— Nu era lupta ta, ci a mea. Dar tu câştigi oricum. 

I-am întins o mână și el a strâns-o. 

— Așa-i, dar nu asta am vrut să spun. M-aș fi luptat cu el ca de la 
bărbat la bărbat și aș fi câștigat. Iar tu nu ai mai fi simțit niciun fel de 
părere de rău. 

A tăcut, șovăind. 


— Dacă vreodată... 

— Nu mai există niciun „dacă”, am spus cu fermitate. M-am gândit 
la toate „dacă”-urile ieri și încă sunt aici. 

— Slavă Domnului, a spus el, și Dumnezeu să te ajute. Deși nu voi 
înţelege niciodată de ce ai rămas, a adăugat el. 

Mi-am trecut braţele în jurul mijlocului său și m-am ţinut strâns de 
el în vreme ce calul aluneca la vale pe ultima pantă abruptă. 

— Pentru că nu pot trăi fără tine, Jamie Fraser, și asta e tot. Acum, 
unde mergem? 

Jamie s-a întors în șa, pentru a arunca o privire în urmă, la deal. 

— Ieri când urcam dealul ăsta m-am rugat tot drumul, a spus el în 
şoaptă. Nu ca să rămâi tu; nu credeam că e drept să-ți cer asta. M-am 
rugat să am putere să te las să pleci. 

A dat din cap, cu ochii încă în sus spre deal, cu o privire pierdută. 

— Am spus „Doamne, dacă n-am avut până acum curaj în viață, dă- 
mi-l acum. Dă-mi curaj să nu cad în genunchi și să o rog să rămână.” 

Și-a desprins privirea de la colibă și a zâmbit uşor spre mine. 

—A fost cel mai greu lucru pe care l-am făcut vreodată, 
englezoaico. 

S-a întors în șa și a mânat calul spre soare-răsare. Era o dimineață 
neobișnuit de luminoasă, soarele palid abia răsărit poleind totul în jur, 
trasând o linie subţire de foc la marginea hățurilor, pe curba gâtului 
calului și pe pomeţii și umerii lați ai lui Jamie. 

A tras adânc aer în piept și a înclinat capul peste câmpie, spre 
trecătoarea dintre cele două stânci din depărtare. 

— Acum urmează cealaltă încercare. 

A lovit blând calul, plescăind. 

— Mergem acasă, englezoaico. La Lallybroch. 


e PARTEA A CINCEA * 
LALLYBROCH 


26. ÎNTOARCEREA STĂPÂNULUI 


La început, eram atât de fericiți doar să fim unul cu celălalt, departe 
de Leoch, încât nu am vorbit foarte multe. De-a lungul câmpiei 
mlăștinoase, Donas ne ducea pe amândoi fără greutate, și eu călăream 
cu braţele în jurul mijlocului lui Jamie, savurând senzaţia pe care mi-o 
dădeau mușchii spatelui său încălziți de soare încordându-se sub 
obrazul meu. Orice probleme aveau să vină -— și știam că sunt o 
mulțime — eram împreună. Pentru totdeauna. Și asta era suficient. 

Pe măsură ce primul val de fericire se domolea în plăcerea 
companiei, am început să vorbim din nou. Mai întâi despre regiunea 
prin care treceam. Apoi, cu precauţie, despre mine și locul de unde 
veneam. Jamie era fascinat de descrierile mele privind viaţa modernă, 
deși îmi dădeam seama că cele mai multe povești ale mele i se păreau 
basme cu zâne. Îi plăceau mai ales descrierile automobilelor, 
tancurilor și avioanelor, și îmi cerea să i le descriu o dată și încă o 
dată, cât de detaliat puteam. Printr-o înțelegere tacită, evitam să îl 
menționăm pe Frank. Pe măsură ce înaintam prin ţinuturi, conversaţia 
s-a întors în prezent; Colum, castelul, apoi vânătoarea de cerbi și 
ducele. 

— Pare un tip de treabă, a remarcat Jamie. 

Pe măsură ce drumul devenea mai anevoios, descălecase și mersese 
lângă cal, făcând în felul acesta conversaţia mai ușoară. 

— La fel am crezut şi eu, am răspuns. Dar... 

— Ah, da, nu poți avea prea multă încredere în aparențe acum, a 
încuviinţat el. Cu toate acestea, ne-am înțeles, el și cu mine. Am stat 
într-o seară de vorbă în jurul focului din adăpostul de vânătoare. E 
mult mai inteligent decât pare, asta una; știe cum îl face să pară vocea 
şi cred că o foloseşte pentru a părea niţel prost, și în timpul ăsta 
mintea i se învârte în spatele ochilor. 

— Mmm. De asta mă tem eu. I-ai... spus? 

Jamie a ridicat din umeri. 

— Puțin. Îmi cunoștea numele, desigur, de data trecută când fusese 
la castel. 

Am râs amintindu-mi cum povestise el ce se petrecuse atunci. 

— Aţi vorbit despre, hmmm, acele momente? 


Jamie a zâmbit larg, șuvițele dansându-i pe lângă obraji în adierea 
vântului de toamnă. 

— Ah, doar puţin. M-a întrebat o dată dacă mai am probleme cu 
stomacul. Mi-am păstrat expresia chipului serioasă și i-am răspuns că 
nu, de obicei nu am neplăceri, dar simt că s-ar putea să mă apuce din 
nou. A râs și a spus că speră că asta nu o va deranja pe frumoasa mea 
soţie. 

Am râs și eu. În acel moment nu părea de o importanță covârșitoare 
ce putea sau ce nu putea face ducele. Cu toate acestea, ne putea fi de 
folos. 

— l-am povestit puţin, a continuat Jamie. Că sunt proscris, dar că 
nu sunt vinovat de acuzaţia care mi se aduce, dar că am șanse foarte 
mici de a o dovedi. Părea să mă compătimească, însă am fost precaut 
în a-i dezvălui împrejurările — cu atât mai puţin faptul că s-a pus un 
preţ pe capul meu. Nu mă hotărâsem încă dacă puteam să am 
încredere în el și să-i spun mai multe, când... mă rog, când Alec cel 
Bătrân a năvălit în tabără ca un diavol și Murtagh și cu mine am făcut 
cale-ntoarsă. 

— Şi Murtagh unde e? am întrebat amintindu-mi. El a venit cu tine 
la Leoch? 

Speram ca bărbatul mărunțel să nu se fi războit cu Colum sau cu 
sătenii din Cranesmuir. 

— A plecat cu mine, dar calul lui nu a putut ţine pasul cu Donas. 
Așa, da, eşti un băiat frumos, Donas, mo buidheag. 

A bătut ușor cu palma în grumazul roibului și Donas a pufnit, 
scuturându-și coama. Jamie și-a ridicat privirea și a zâmbit. 

— Nu îţi face griji în privința lui Murtagh. Omuleţul ăsta voios își 
poate purta singur de grijă. 

— Voios? Murtagh? 

Singurul epitet pe care nu i l-aș fi atribuit lui Murtagh vreodată era 
„VOios”. 

— Nu cred că l-am văzut vreodată zâmbind. Tu l-ai văzut? 

— Oh, da. Cel puţin de două ori. 

— Şi de cât timp îl cunoşti? 

— De douăzeci și trei de ani. E nașul meu de botez. 

— Oh. Atunci se explică. Nu cred că ar ridica un deget pentru mine. 

— Ba sigur că ar ridica, a răspuns Jamie bătându-mă pe picior. Te 
place. 

— Te cred pe cuvânt. 

Apropiindu-ne astfel de subiectul ultimelor evenimente, am tras 
adânc aer în piept și am pus o întrebare al cărei răspuns voiam foarte 
mult să îl aflu. 

— Jamie? 

— Da? 


— Geillis Duncan. O vor... chiar o vor arde pe rug? 

A ridicat privirea spre mine încruntându-se uşor, apoi a încuviințat 
din cap. 

— Așa cred. Dar nu înainte de a se naște copilul. Asta te frământă? 

— Unul din lucrurile care mă frământă. Jamie, iute. 

Am încercat să ridic mâneca voluminoasă, dar, nereușind, am tras 
cămașa peste umăr pentru a-i arăta urma vaccinului. 

— Dumnezeule din cer, a rostit el încet după ce i-am explicat. 

M-a privit cu atenţie. 

— Deci de aceea... vasăzică ea e tot din timpul tău? 

Am ridicat din umeri, neștiind ce să îi răspund. 

— Nu ştiu. Tot ce pot spune este că cel mai probabil s-a născut după 
1920, atunci când vaccinarea a început să se facă pe scară largă. 

Am privit peste umăr, însă norii plutind aproape de pământ 
ascundeau colții de piatră care ne separau de Leoch. 

— Nu cred că voi afla niciodată... acum. 

Jamie a apucat hăţurile lui Donas și l-a dus într-o parte, sub un 
crâng mic de pini, pe malul unui pârâiaș. M-a apucat de mijloc şi m-a 
dat jos din șa. 

— Nu plânge pentru ea, a spus el cu fermitate, ţinându-mă strâns. 
Era o femeie vicleană; o criminală, dacă nu o vrăjitoare. Și-a ucis 
soțul, nu? 

— Da, am spus, înfiorându-mă la amintirea ochilor sticloși ai lui 
Arthur Duncan. 

— Dar eu tot nu înțeleg de ce a trebuit să îl omoare, a spus Jamie, 
dând din cap nedumerit. Avea bani, avea o poziţie socială bună. Și mă 
îndoiesc că o bătea. 

Am privit spre el cu o uimire exasperată. 

— Şi asta înseamnă pentru tine un soț bun? 

— Păi... da, a spus el încruntându-se. Ce altceva își mai putea dori? 

— Ce altceva? 

Eram atât de uluită, încât l-am privit o clipă fără să spun nimic, apoi 
m-am lăsat pe iarbă și am început să râd. 

— Ce este atât de amuzant? Am crezut că vorbim despre o crimă. 

A zâmbit și și-a strecurat un braț în jurul meu. 

— Mă gândeam doar, am răspuns, încă pufnind, dacă un soț bun 
trebuie să aibă bani, poziție socială și să nu își bată nevasta... tu ce fel 
de soț ești? 

— Oh, a răspuns el zâmbind cu gura până la urechi. Păi, 
englezoaico, niciodată nu am spus că aş fi un soț bun. Nici tu nu ai 
spus. Ba chiar mi-ai spus că sunt sadic și alte câteva lucruri pe care nu 
le voi repeta, pentru decenţă. Dar nu un soț bun. 

— Bun. Atunci nu o să mă văd nevoită să te otrăvesc cu cianură. 

— Cianură? a întrebat privindu-mă nedumerit. Ce e asta? 


— Otrava care l-a ucis pe Arthur Duncan. E puternică și a naibii de 
rapidă. Destul de comună în timpul meu, dar nu aici. 

Mi-am lins buzele, pe gânduri. 

— Am luat pe buze doar o cantitate foarte mică, dar mi-a amortit 
toată fața. Acţionează aproape instantaneu, după cum ai văzut. Ar fi 
trebuit să îmi dau seama de atunci... despre Geilie, vreau să spun. Îmi 
imaginez că a făcut-o din sâmburi de piersică sau de cireșe zdrobiți, 
deși trebuie să fi fost o muncă extrem de anevoioasă. 

— Deci ţi-a spus de ce a făcut-o? 

Am oftat, masându-mi tălpile. Îmi pierdusem pantofii în timpul 
luptei de pe malul lacului și aveam tendința de a strânge ţepi și 
ghimpi, tălpile mele nefiind la fel de bătucite precum ale lui Jamie. 

— Mi-a spus asta și multe altele. Dacă e ceva de mâncare în desagi, 
adu-o, iar eu îți voi povesti tot ce mi-a zis. 

A doua zi am intrat în valea Broch Tuarach. În timp ce coboram de 
pe dealuri, am zărit un călăreț solitar, la o oarecare depărtare, 
îndreptându-se spre noi. Era prima persoană pe care o vedeam de 
când plecasem din Cranesmuir. 

Bărbatul era solid și cu o înfățișare prosperă, cu o coamă de păr alb 
ca neaua căzându-i peste gulerul hainei bine croite din serj gri, ale 
cărei cozi îi acopereau aproape pantalonii. 

Călătorisem aproape o săptămână, dormind sub cerul liber, 
spălându-ne în apa rece și proaspătă a izvoarelor, hrănindu-ne destul 
de bine cu iepurii și peştii pe care îi prindea Jamie, dar și cu plantele 
și fructele comestibile pe care le culegeam eu. Dieta noastră era mai 
sănătoasă decât la castel, mai proaspătă și cu siguranță mai variată, 
deși ușor impredictibilă. 

Însă dacă mâncarea luată în aer liber ne prindea bine, înfățișarea 
noastră era cu totul altă problemă și m-am uitat în grabă la amândoi 
când bărbatul călare a ezitat, încruntându-se, apoi a schimbat direcția 
şi s-a îndreptat la trap uşor spre noi pentru a vedea ce se întâmplă. 

Jamie, care insistase să meargă pe jos cea mai mare parte a 
drumului pentru a cruța calul, avea o înfățișare cu adevărat 
îndoielnică: ciorapii pătaţi până la genunchi cu praf roșiatic, cămașa 
de schimb zdrenţuită şi o barbă de o săptămână zburlindu-se în toate 
direcțiile de la obraz până sub bărbie. 

Părul îi crescuse în ultimele luni suficient de lung încât să îi ajungă 
la umeri. Strâns de obicei într-o coadă sau pieptănat pe spate, acum 
era lăsat liber, des și ciufulit, cu frunze și crenguţe prinse în buclele de 
culoarea aramei. Cu chipul roșcovan bătut de soare și de vânt, cizmele 
crăpate de la mers, jungherul și paloșul înfipte în centură, arăta ca un 
muntean sălbatic veritabil. 

Nici eu nu arătam cu mult mai bine. Acoperită destul de decent în 


faldurile cămășii bune a lui Jamie și cu rămășițele cămășii mele, cu 
picioarele goale, cu tartanul tras peste umeri, eram ca o femeie fără 
căpătâi, încurajat de umezeala ceţoasă și în lipsa oricărei constrângeri 
din partea vreunui pieptene sau a vreunei perii, părul mi se 
învolburase dezordonat în jurul capului. Crescuse destul de mult în 
timpul șederii mele la castel și plutea în inele și bucle în jurul 
umerilor, intrându-mi în ochi de fiecare dată când vântul bătea din 
spatele nostru, ca acum. 

Împingându-mi buclele dezordonate din ochi, am privit apropierea 
precaută a domnului înveșmântat în gri. Jamie, văzându-l, a oprit 
calul și l-a așteptat să se apropie suficient de mult pentru a vorbi cu el. 

— E Jock Graham, mi-a spus el, tocmai de la Murch Nardagh. 

Bărbatul s-a apropiat la câțiva metri de noi, a oprit calul și a rămas 
locului măsurându-ne cu o privire atentă. Ochii îngropați în grăsime s- 
au încrețit și s-au aţintit neîncrezători asupra lui Jamie, apoi s-au 
mărit deodată. 

— Lallybroch? a spus el, nevenindu-i a crede. 

Jamie a încuviințat blând. Apoi cu un aer nefondat de mândrie 
stăpânitoare, a pus o mână pe piciorul meu și a spus: 

— Și doamna mea Lallybroch. 

Gura lui Jock Graham s-a căscat câțiva centimetri, apoi s-a închis 
repede într-o expresie de respect năucit. 

— Ah... doamna... mea, a spus el, scoțându-și pălăria imediat și 
făcând o plecăciune în direcția mea. Deci mergeţi... ăă... acasă? a 
întrebat el încercând să își ridice privirea fascinată de pe piciorul meu, 
dezgolit la genunchi de o tăietură în cămașa mea și murdar de suc de 
boabe de soc. 

— Da. 

Jamie a aruncat o privire peste umăr spre trecătoarea dintre dealuri 
despre care îmi spusese că este intrarea în Broch Tuarach. 

— Ai fost pe acolo în ultima vreme, Jock? 

Graham şi-a desprins privirile de la mine și s-a uitat la Jamie. 

— Poftim? Ah, da. Da, am fost. Sunt cu toţii bine. Vor fi bucuroși să 
te vadă, cred. Drum bun, atunci, Fraser. 

Și cu o lovitură bruscă în coasta calului, s-a întors și și-a continuat 
drumul de-a lungul văii. 

L-am privit îndepărtându-se. Deodată, la o sută de metri depărtare, 
s-a oprit. Întorcându-se în șa, s-a ridicat în scară şi a dus palmele la 
gură, strigând. Sunetul, adus de vânt, a ajuns la noi slab, dar limpede. 

— Bine ai venit acasă! 

Şi s-a făcut nevăzut după o ridicătură de pământ. 

Broch Tuarach înseamnă „turnul cu fața spre nord”. Dintr-o parte a 
muntelui de deasupra, fortul care dăduse numele micii moșii nu era 


mai mult decât o altă movilă de pietre, foarte asemănătoare celor 
aflate la baza dealurilor prin care noi tocmai trecusem. 

Am coborât prin trecătoarea îngustă dintre cele două stânci, 
conducând calul printre bolovanii uriași. Drumul a devenit apoi mai 
uşor, panta îndulcindu-se printre ogoarele și fermele împrăștiate, până 
când în cele din urmă am ajuns la un drum îngust și întortocheat care 
ducea spre casă. 

Era mai mare decât mă așteptasem; un conac frumos de trei etaje 
tencuit cu piatră albă, ferestre încastrate în piatră naturală cenușie și 
un acoperiș înalt din ardezie cu mai multe hornuri și câteva clădiri 
mai mici vopsite în alb adunate în jurul lui, precum puii în jurul 
cloștii. Vechiul fort din piatră, situat pe o movilă scundă de pământ în 
spatele casei, se ridica la douăzeci de metri deasupra solului, cu un 
acoperiș conic precum pălăria unei vrăjitoare, înconjurat cu trei 
rânduri de ambrazuri mici pentru arcași. 

Când ne-am apropiat, am auzit deodată un vacarm teribil din 
direcția clădirilor adiacente și Donas s-a speriat și a dat înapoi. 
Nefiind un călăreț priceput, am căzut imediat, aterizând cu nasul în 
praful drumului. Cu spiritul lui practic imperturbabil, Jamie a sărit să 
apuce căpăstrul calului agitat, lăsându-mă să mă ridic singură. 

Până când am reușit s-o fac, câinii s-au şi repezit spre mine, lătrând 
și mârâind. În ochii mei îngroziți, păreau cel puţin o duzină, cu colții 
ucigători dezgoliți, gata să mă sfâșie. S-a auzit un strigăt venind 
dinspre Jamie. 

— Bran! Luke! Sheas! 

Câinii s-au oprit deodată la câţiva metri de mine, derutați. S-au 
învârtit în cerc, mârâind confuzi până când Jamie a vorbit din nou: 

— Sheas, mo maise! Ședeţi, sălbaticilor! 

Au rămas nemișcaţi și coada celui mai solid dintre câini a început 
treptat să se învârtă o dată, apoi de două ori, întrebător. 

— Claire. Vino și ia calul. Donas nu îi va lăsa să se apropie și ei pe 
mine mă vor. Pășește încet; nu îţi vor face niciun rău. 

Vorbea cu o voce relaxată pentru a nu alarma nici câinii, nici calul. 
Eu nu eram la fel de stăpână pe mine, însă m-am strecurat cu grijă 
spre el. Donas și-a smucit capul și și-a rotit ochii când i-am luat 
căpăstrul, dar, cum nu aveam chef de toanele lui, am tras frâul cu 
putere în jos și l-am prins de zăbală. 

Buzele groase şi catifelate s-au crispat dezvelind dinţii, însă l-am 
tras și mai tare. Mi-am apropiat faţa de ochiul galben care mă fixa 
nervos şi l-am privit. 

— Nici să nu încerci, l-am avertizat, sau vei sfârși carne pentru câini 
şi eu nu voi ridica un deget să îți scap pielea! 

Între timp Jamie pășea încet spre câini cu mâna întinsă spre ei. Ceea 
ce mi se păruse o haită mare de dulăi nu erau decât patru câini; un 


terier micuţ cu blană cafenie, doi ciobănești tărcați şi zburliți și un 
monstru mare cu blană neagră și maronie care ar fi putut fi fără 
probleme câinele din Baskerville. 

Creatura băloasă a întins un gât mai gros decât mijlocul meu și a 
adulmecat pumnul lui Jamie. Coada groasă ca o funie marinărească a 
prins a se zbate înainte și înapoi cu fervoare crescândă. Apoi și-a dat 
pe spate capul enorm și a lătrat de bucurie, repezindu-se asupra 
stăpânului său, doborându-l la pământ în mijlocul drumului. 

— „În care Odiseu se întoarce din Războiul Troian şi este recunoscut 
de câinele său credincios”, i-am spus lui Donas, care a pufnit scurt, 
exprimându-și opinia fie despre Homer, fie despre această afișare fără 
demnitate a bucuriei care se petrecea în drum. 

Jamie, râzând, zburlea blana și trăgea de urechile câinilor, care 
încercau cu toții să îi lingă faţa. În cele din urmă a reușit să îi împingă 
într-o parte suficient încât să se poată ridica, menținându-se cu 
greutate în picioare, împotriva demonstrațiilor entuziaste de afecțiune. 

— Păi, măcar cineva se bucură să mă vadă, a spus el, râzând, în 
vreme ce bătea ușor cu palma capetele bestiilor. Acesta e Luke - a 
arătat spre terier - și Elphin și Mars. Sunt frați şi sunt niște câini 
ciobăneşti foarte harnici. lar acesta, a spus el așezând o palmă 
drăgăstoasă peste capul negru enorm căruia au început să îi curgă 
balele în semn de apreciere, este Bran. 

— Te cred pe cuvânt, am spus, întinzând precaută mâna pentru a fi 
adulmecată. Ce rasă e? 

— Staghound. 

A scărpinat urechile ciulite, citând: 

— „Astfel Fingal și-a ales ogarii: 

Ochii de porumbiţă, urechile precum frunzele, 

Pieptul ca al cailor, piciorul ca o seceră, 

Şi o coadă lungă departe de cap.” 

— Dacă acestea sunt criteriile, atunci ai ales bine, am spus 
inspectându-l pe Bran. Dacă îi era coada puţin mai departe de cap, îl 
puteai și călări. 

— Chiar asta făceam când eram copil — nu pe Bran, vreau să spun, 
ci pe bunicul său, Nairn. 

L-a mângâiat pentru o ultimă dată pe Bran și s-a îndreptat de spate, 
privind spre casă. 

A luat hăţurile lui Donas și l-a întors spre vale. 

— „În care Odiseu se întoarce acasă, îmbrăcat ca un cerșetor”, a 
citat el în greacă, după ce prinsese din zbor remarca mea de mai 
devreme. Și acum, a spus el îndreptându-și gulerul cu o oarecare 
severitate, cred că e timpul să merg și să dau ochii cu Penelopa și cu 
peţitorii ei. 

Când am ajuns la ușile duble, însoțiți de câini, Jamie a șovăit. 


— Ar trebui să batem înainte să intrăm? am întrebat, ușor 
temătoare. 

Jamie m-a privit uluit. 

— E casa mea, a spus și a deschis ușa. 

M-a condus prin casă, ignorând servitorii care ne priveau speriați în 
timp ce treceam, dincolo de holul de primire, printr-o cameră mică de 
arme şi în salon. Înăuntru era un șemineu mare cu o poliţă lustruită, 
sclipiri de argint și sticlă străluceau ici și colo, capturând lumina 
soarelui de după-amiază. Pentru o clipă, am avut impresia că în 
cameră nu era nimeni. Apoi am văzut o mișcare ușoară într-un colț, în 
apropierea șemineului. 

Era mai mică decât mă așteptasem. Cu un frate precum Jamie, mi-o 
imaginasem înaltă cel puțin cât mine, dacă nu chiar mai înaltă, însă 
femeia de lângă foc abia avea un metru cincizeci. Spatele îi era întors 
spre noi în timp ce întindea brațul să apuce ceva de pe polița 
dulapului cu porțelanuri, și poalele șorțului pe care îl purta peste 
rochie aproape măturau podelele. Jamie a îngheţat când a văzut-o. 

— Jenny, a spus el. 

Femeia s-a întors şi abia am apucat să îi zăresc sprâncenele negre 
precum cerneala și ochii albaștri și mari pe un ten alb ca laptele 
înainte să se arunce spre fratele ei. 

— Jamie! 

Era micuță, dar forța îmbrăţișării ei l-a făcut să se clatine. Braţele 
lui i-au înconjurat umerii din obișnuință și au rămas îmbrățișați o 
clipă, chipul ei lipit strâns de pieptul cămășii lui, mâna lui apăsată 
tandru pe ceafa ei. Pe chipul lui se putea citi o expresie în care se 
amestecau teama, dorul și bucuria, atât de puternice, încât pentru o 
clipă m-am simţit ca o intrusă. 

Apoi ea s-a strâns mai aproape de el, murmurând ceva în galică și 
expresia feţei lui s-a transformat în una de șoc. A prins-o de braţe și a 
îndepărtat-o de el, privind în jos. 

Asemănarea dintre ei era puternică, aceiași ochi stranii, aproape 
oblici şi pomeţii largi. Acelaşi nas subţire, ascuţit și o idee prea lung. 
Însă pe cât era Jamie de blond, pe atât era ea de brunetă, cascada de 
păr negru revărsându-i-se pe spate, legat cu o panglică verde. 

Era frumoasă, cu trăsături regulate și o piele de alabastru. Și într-o 
stare de sarcină avansată. 

Buzele lui Jamie se albiseră. 

— Jenny, a șoptit el, dând din cap. Oh, Jenny. Mo cridh. 

Atenţia ei a fost distrasă chiar în acel moment de apariția în pragul 
ușii a unui copil mic și s-a îndepărtat de fratele ei fără a-i observa 
tulburarea. A luat băieţelul de mână și l-a condus în cameră, 
murmurând cuvinte de încurajare. Copilul se trăgea puțin înapoi, 
sugându-și degetul mare ca să îşi mai alunge din teamă, trăgând cu 


coada ochiului de după fustele maică-sii la cei doi străini. 

Căci se vedea limpede că era copilul lui Jenny. Avea claia ei de păr 
negru și des şi umerii rotunzi și hotărâți, deşi chipul nu era al ei. 

— Acesta e Jamie cel mic, a spus ea, privind în jos spre băieţel cu 
mândrie. Și acesta este unchiul Jamie, mo cridh, al cărui nume îl porți 
tu. 

— Numele meu? L-a numit după mine? 

Jamie arăta precum un luptător care tocmai a primit o lovitură 
zdravănă în stomac. S-a dat înapoi din fața mamei și a băiețelului, a 
bâjbâit după un scaun și s-a prăbușit în el de parcă nu îl mai țineau 
picioarele. Şi-a ascuns faţa în palme. 

De data aceasta sora lui a băgat de seamă că ceva nu era în regulă. 
I-a pus o mână pe umăr. 

— Jamie? Ce s-a întâmplat, dragule? Eşti bolnav? 

Atunci el a ridicat privirea spre ea și am văzut că ochii îi erau plini 
de lacrimi. 

— Chiar a trebui să faci una ca asta, Jenny? Crezi că nu am suferit 
destul pentru ceea ce s-a întâmplat — pentru ceea ce eu am permis să 
se întâmple —, încât să îl numeșşti pe bastardul lui Randall după mine, 
să mă urmărească pentru tot restul vieţii? 

Chipul lui Jenny, de obicei palid, își pierduse acum orice culoare. 

— Bastardul lui Randall? a întrebat ea, neînțelegând. John Randall 
vrei să spui? Căpitanul vestoanelor roșii? 

— Da, căpitanul vestoanelor roșii. Dar despre cine crezi că e vorba, 
pentru Dumnezeu! Îți aminteşti de el, presupun? 

Jamie începuse să își revină, recăpătându-și sarcasmul obișnuit. 

Jenny l-a măsurat îndeaproape pe fratele ei, cu o sprânceană arcuită 
în semn de îndoială. 

— Ţi-ai pierdut minţile, omule? a întrebat ea. Sau ai servit o 
picătură mai mult decât poți duce pe drum? 

— N-ar fi trebuit să mă întorc niciodată, a bâiguit el. 

Apoi s-a ridicat, clătinându-se ușor, și a încercat să treacă pe lângă 
ea fără să o atingă. Însă Jenny s-a înțepenit pe picioare și l-a apucat de 
braţ. 

— Spune-mi dacă mă înșel, frate, a rostit ea rar, însă am impresia că 
tu pretinzi că eu m-am destrăbălat cu căpitanul Randall și mă întreb 
ce viermi ți-au intrat în creier să te facă să spui asemenea lucruri. 

— Viermi, ha? Jamie s-a întors spre ea, buzele crispându-se de 
amărăciune. Aş vrea eu să fie așa; aș prefera însă să fiu mort și 
îngropat decât să o văd pe sora mea făcând asemenea grozăvii. 

A prins-o de umeri și a scuturat-o ușor, vorbind apăsat. 

— De ce, Jenny, de ce? Ruşinea la care te-ai supus pentru a mă 
salva pe mine putea să mă ucidă. Dar asta... 

Şi-a lăsat braţele să cadă într-un gest de disperare spre burta 


proeminentă, umflată acuzator sub rochia ușoară. 

S-a întors brusc spre ușă și o femeie mai în vârstă, care ascultase 
avidă cu băieţelul agăţat de fustele ei, s-a tras îndărăt speriată. 

— Nu ar fi trebuit să vin. Plec. 

— Ba n-o să faci asta, Jamie Fraser, a răspuns tăios sora lui. Nu 
înainte să mă asculți. Așază-te, rogu-te, și îți voi povesti totul despre 
căpitanul Randall, dacă vrei să știi. 

— Nu vreau să știu! Nu vreau să aud! 

Când ea s-a apropiat de el, Jamie s-a întors spre fereastra care dădea 
în curte. 

— Jamie..., a început ea, venind în urma lui, însă el a respins-o cu 
un gest violent. 

— Nu! Nu îmi vorbi! Ţi-am spus că nu vreau să aud! 

— Ah, îmi spui tu mie ce să vorbesc? 

L-a măsurat din priviri pe fratele ei care stătea lângă fereastră cu 
picioarele depărtate înfipte în podea și mâinile pe pervaz, cu spatele 
întors încăpățânat spre ea. Şi-a mușcat buza și o expresie șireată s-a 
aşternut pe chipul ei. Iute ca fulgerul, s-a aplecat și brațul ei s-a 
aruncat pe sub kiltul lui, atacând ca un șarpe. 

Jamie a scos un urlet de indignare și a ţâșnit drept în sus, șocat. A 
încercat să se întoarcă, apoi a îngheţat pe loc, căci, după toate 
aparențele, Jenny îşi întețise strânsoarea. 

— Aha, așa poți face bărbaţii să te asculte, mi-a spus ea cu un 
zâmbet viclean, și fiarele sălbatice să ți se supună. Cu unii nu poți să 
te înţelegi până nu-i strângi de ouă. Acum, mă asculți ca un om 
civilizat, i-a spus ea fratelui ei, sau pot să mai învârt niţel. Ei? 

Jamie a rămas nemișcat, respirând greu printre dinţii încleștați. 

— Te ascult, a spus el, și pe urmă îţi sucesc gâtul, Janet! Dă-mi 
drumul! 

Imediat ce i-a dat drumul, Jamie s-a repezit spre ea. 

— Ce Dumnezeu crezi că faci? a întrebat-o el. Mă faci de rușine în 
fața nevestei? 

Jenny însă nu părea impresionată de furia lui. S-a dat în spate, 
privindu-ne, pe mine și pe fratele ei, cu o expresie sardonică. 

— Ah, păi și dacă e nevasta ta, cred că e mai familiarizată cu ouăle 
tale decât mine. Nu le-am mai văzut de când te-ai făcut destul de mare 
încât să te speli singur. Au mai crescut ceva de atunci, nu? 

Chipul lui Jamie a trecut prin câteva transformări alarmante, pe 
măsură ce normele comportamentului civilizat se luptau cu impulsul 
primitiv al unui frate mai mare de a-şi pocni sora mai mică peste cap. 
Politeţea a învins în cele din urmă și a rostit printre dinţi, cu ultimele 
rămășițe de demnitate de care mai era capabil. 

— Lasă-mi ouăle în pace, Jenny. Şi pe urmă, dacă tot nu te potolești 
până nu mă obligi să te ascult, spune-mi despre Randall. Spune-mi de 


ce nu ai ascultat de mine și ai ales să te dezonorezi, pe tine și întreaga 
noastră familie. 

Jenny şi-a pus mâinile în șolduri și s-a îndreptat de spate, gata de 
luptă. Deşi nu părea să se aprindă la fel de iute ca fratele ei, era și ea 
focoasă, fără îndoială. 

— Ah, să nu îţi ascult porunca? Asta te mănâncă pe tine, Jamie, nu-i 
aşa? Că tu știi cel mai bine și noi toți trebuie să facem precum spui tu, 
altfel o să ajungem pe drumuri, fără îndoială, s-a răstit la el furioasă. 
Și dacă eu aș fi făcut, în ziua aceea, ce mi-ai spus tu, ai fi fost mort în 
curte, tata spânzurat sau în închisoare pentru a-l fi omorât pe Randall 
şi toate pământurile confiscate de Coroană. Ca să nu mai spun de 
mine, fără casă și fără familie, cerșind pe marginea drumului. 

Recăpătându-și culoarea, Jamie s-a înroșit ca un rac de furie. 

— Așa, deci tu ai ales să te vinzi decât să cerșești. Eu mai degrabă 
aş fi murit în propriul meu sânge și l-aș fi văzut pe tata și pământurile 
ducându-se în iad cu mine și tu ştii asta! 

— Da, ştiu! Eşti un pămpălău, Jamie, tot timpul ai fost așa! a 
replicat sora sa, enervată. 

— Frumos așa! Nu te mulțumește să tăvălești în noroi bunul tău 
nume și pe al meu, trebuie să continui cu scandalul și să îți fluturi 
ruşinea în fața tuturor cunoscuţilor! 

— Te poftesc să nu îmi vorbeşti mie în felul ăsta, James Fraser, frate 
sau nu! Și ce vrei să spui cu „ruşinea” mea? Prostule! 

— Ce vreau să spun? Când te plimbi în văzul lumii umflată ca un 
broscoi nebun? 

Jamie i-a imitat dispreţuitor burta cu mâna. Jenny a făcut un pas în 
spate, și-a luat avânt și i-a ars o palmă cu toată forța de care era 
capabilă. Impactul i-a dat capul pe spate și a lăsat conturul alb al 
degetelor ei pe obrazul lui. Jamie a ridicat încet o mână spre urmă, 
străpungând-o cu privirea. Ochii ei scăpărau primejdios și pieptul i se 
ridica și i se cobora de mânie. 

— Broscoi, ha? Fricos împuţit — ce curaj ai avut tu să mă lași aici, 
crezându-te închis ori mort, fără un cuvânt şi pe urmă într-o bună zi 
să apari din senin — și cu o nevastă pe deasupra —, să stai în salonul 
meu și să mă faci broscoi, depravată și... 

— Nu te-am făcut depravată, dar ar fi trebuit! Cum ai putut... 

În ciuda diferenţei de înălțime, fratele şi sora erau aproape nas în 
nas, mârâind unul spre celălalt, străduindu-se să își mențină tonul 
vocii coborât pentru a nu se auzi în întregul conac. Efortul lor era 
zadarnic, judecând după diversele chipuri curioase pe care le 
surprindeam trăgând discret cu ochiul din bucătărie, din hol și pe 
fereastră. Stăpânul de la Broch Tuarach avea parte de o primire 
interesantă, fără îndoială. 

M-am gândit că cel mai bine era să îi las să discute în absenţa mea, 


așadar am pășit fără zgomot în hol, cu o înclinare jenată din cap spre 
femeia mai în vârstă, apoi am ieșit în curtea unde se ridica un pavilion 
acoperit cu verdeață în care se afla o bancă, pe care m-am așezat, 
privind în jur cu interes. 

Lângă umbrar se afla o mică grădină împrejmuită cu ziduri în care 
înfloreau ultimii trandafiri ai verii. În spatele acestei grădini se afla 
ceea ce Jamie numea „porumbarul”; sau așa am bănuit, după 
mulțimea de porumbei care zburau înăuntru și afară prin acoperișul 
perforat al construcţiei. 

Ştiam că mai erau un şopron și un fânar; acestea trebuie să fie de 
cealaltă parte a casei, împreună cu hambarul și curtea găinilor și 
grădina de zarzavaturi și capela părăsită. Și atunci la ce folosea 
construcția mică de piatră din această parte? Vântul slab de toamnă 
bătea din acea direcție; am tras adânc aer în piept şi am fost răsplătită 
cu aroma bogată de hamei și drojdie. Așadar, era o distilerie unde se 
producea berea pentru moșie. 

Drumul care trecea pe lângă poartă ducea în sus pe un deal scund. 
În timp ce priveam, câțiva bărbați și-au făcut apariția pe coama 
dealului, conturat în lumina serii. Au părut să zăbovească o clipă, de 
parcă își luau la revedere unul de la celălalt. Impresia mi s-a confirmat 
când unul dintre ei a coborât spre casă, în vreme ce ceilalți s-au 
îndepărtat peste câmpuri, spre pâlcul de case din depărtare. Privindu-l 
pe bărbatul care cobora dealul, am băgat de seamă că șchiopăta. Când 
a intrat pe poartă, motivul a devenit limpede. Piciorul drept îi lipsea 
de sub genunchi, și avea un picior de lemn. În ciuda șchiopătatului, se 
mișca tinereşte. De fapt, când s-a apropiat de umbrar am observat că 
avea în jur de douăzeci de ani. Era înalt, aproape la fel de înalt ca 
Jamie, însă mult mai îngust în şolduri, suplu, aproape slăbănog. 

S-a oprit la intrarea în umbrar, sprijinindu-se greu pe zăbrele, și m-a 
studiat cu interes. Sprâncenele groase cădeau moale peste fruntea 
înaltă și ochii de un căprui adânc mă priveau cu o veselie domolită și 
răbdătoare. 

Vocea lui Jamie și cea a surorii lui se aprinseseră în timp ce 
stătusem afară. Fereastra era deschisă spre vremea frumoasă și cei doi 
combatanți se auzeau destul de bine din umbrar, deși nu toate 
cuvintele se distingeau limpede. 

— Nu-ţi băga nasul unde nu-ţi fierbe oala, caţă! s-a auzit vocea lui 
Jamie, tare în aerul liniștit al serii. 

— Nu ai nici măcar decența... 

Răspunsul surorii sale s-a pierdut în vânticelul iscat din senin. 

Nou-venitul a înclinat capul uşor spre casă. 

— Ah, vasăzică Jamie e acasă. 

Am încuviințat din cap, neștiind dacă ar trebui să mă prezint. Nu 
conta, căci tânărul bărbat a zâmbit și a înclinat capul spre mine. 


— Eu sunt lan Murray, soțul lui Jenny. Și cred că dumneata ești... 
ah... 

— Târfa englezoaică cu care s-a însurat Jamie, am încheiat eu. 
Numele meu e Claire. Deci știați despre căsătorie? am întrebat când el 
a început să râdă. 

Mintea îmi gonea. Soţul lui Jenny? 

— Ah, da. Am auzit de la Joe Orr, care auzise de la un căldărar în 
Ardraigh. Nu poți ține nimic tăinuit multă vreme în Highlands. Ar 
trebui să ştii asta, chiar dacă sunteţi căsătoriți abia de o lună. De 
câteva săptămâni, Jenny se întreabă cum arăţi. 

— Desfrânato! s-a auzit Jamie urlând din casă. 

Soţul lui Jenny nici nu a clipit, ci a continuat să mă examineze cu o 
curiozitate prietenoasă. 

— Eşti frumoasă, a spus el, privindu-mă deschis. Ţi-e drag de 
Jamie? 

— Păi... da. Da, mi-e drag, am răspuns, niţel surprinsă. 

Începeam să mă obișnuiesc cu sinceritatea abruptă care îi 
caracteriza pe cei mai mulți dintre scoțieni, însă uneori aceasta reușea 
să mă surprindă. 

Şi-a strâns buzele și a încuviințat din cap, ca și cum răspunsul meu 
l-ar fi mulțumit, apoi s-a așezat lângă mine pe bancă. 

— Să-i mai lăsăm câteva minute, a spus el, fluturând mâna spre 
casă, unde țipetele erau acum în galică. 

Părea complet dezinteresat de motivul acestei bătălii. 

— Cei din neamul lor nu ascultă de nimic când își ies din pepeni. 
După ce se liniștesc, câteodată te poţi înțelege cu ei, dar până atunci 
n-ai cu cine discuta. 

— Da, am băgat de seamă, am răspuns sec și el a început să râdă. 

— Deci ai fost măritată destul de mult timp încât să afli asta, eh? 
Am auzit cum l-a obligat Dougal pe Jamie să se însoare cu dumneata, 
a spus el, ignorând cearta și concentrându-și atenția asupra mea. Dar 
Jenny a spus că e nevoie de mai mult decât ca Dougal MacKenzie să îl 
convingă pe Jamie să facă ceva ce nu vrea să facă. Acum, că te văd, 
înţeleg de ce a făcut-o. 

A ridicat sprâncenele, invitându-mă politicos să îi ofer mai multe 
explicaţii. 

— Îmi imaginez că a avut propriile lui motive, am spus, cu atenția 
împărțită între companionul meu și conac, unde sunetele bătăliei 
continuau. Nu vreau să... adică, sper că... 

Ian a înţeles corect ezitările mele și privirea aruncată spre ferestrele 
salonului. 

— Ah, probabil că ai și dumneata o legătură cu asta. Dar ea s-ar fi 
repezit la beregata lui fie că erai aici, fie că nu. Îl iubeşte foarte mult 
pe Jamie, înţelegi, și și-a făcut multe griji cât a fost plecat, mai ales 


după ce tatăl lor a murit fulgerător. Ştii povestea? 

Ochii căprui erau inteligenți și atenți, de parcă ar fi măsurat 
profunzimea încrederii între mine și Jamie. 

— Da, mi-a povestit Jamie. 

— Ah, a încuviinţat spre casă. Și pe urmă, bineînţeles, mai e și 
însărcinată. 

— Da, am observat și asta, am spus. 

— E greu să nu bagi de seamă, nu? a răspuns Ian cu un zâmbet larg 
şi am început amândoi să râdem. O face nervoasă și capricioasă, a 
explicat el, nu că i-aș găsi vreo vină. Dar eu, unul, nu am curajul să 
mă iau în gură cu o femeie grea în a noua lună. 

S-a lăsat pe spate, întinzându-şi piciorul din lemn. 

— L-am pierdut la Daumier cu Fergus nic Leodhas, mi-a explicat el. 
O ghiulea. Doare niţel spre sfârșitul zilei. 

Și-a mângâiat pielea chiar deasupra curelei de piele care prindea 
proteza de ciotul de picior. 

— Ai încercat să îl masezi cu balsam de Gilead? am întrebat. 
Fiertura de dintele-dracului sau de virnanţ ar putea ajuta. 

— Nu am încercat dintele-dracului, a răspuns el, interesat. O s-o 
întreb pe Jenny dacă știe cum să-l facă. 

— Ah, dacă vrei, ţi-l pot face eu, am răspuns, cu simpatie. 

Am aruncat din nou o privire spre casă. 

— Dacă stăm aici îndeajuns de mult timp, am adăugat, sceptică. 

Am mai stat de vorbă despre nimicuri o vreme, amândoi cu o 
ureche ciulită la confruntarea care se purta dincolo de fereastră, până 
când Ian s-a întins în față, așezându-și cu grijă proteza sub el înainte 
de a se ridica. 

— Cred că ar trebui să mergem acum. Dacă oricare din ei se oprește 
suficient de mult timp cât să îl audă pe celălalt, îl va durea ce aude. 

— Să sperăm că doar vorbele îi vor durea. 

Ian a râs încet. 

— Ah, nu cred că Jamie ar lovi-o. E obișnuit să aibă răbdare în fața 
provocării. Cât despre Jenny, s-ar putea să îi ardă o palmă, dar nimic 
mai mult. 

— Deja i-a ars o palmă. 

— Aha, bun, păi, armele sunt încuiate, toate cuţitele sunt în 
bucătărie, cu excepţia celor pe care le poartă Jamie. Şi nu cred că o s- 
o lase să se apropie prea mult de el încât să îi tragă jungherul. Nah, 
sunt în siguranţă. 

S-a oprit în faţa ușii. 

— Acum, cât despre mine sau dumneata... a făcut solemn cu ochiul. 
E cu totul altceva. 


Înăuntru, slugile au tresărit și s-au îndepărtat agitate la apariția lui 


Ian. Menajera însă mai şșovăia pe lângă ușa salonului, fascinată, 
sorbind din priviri scena dinăuntru, cu Jamie cel mic cuibărit la sânul 
ei voluminos. Era atât de absorbită, încât atunci când Ian a început să 
îi vorbească, a sărit în sus ca arsă și a dus o mână durdulie spre inima 
care-i bătea cu putere. 

Ian a salutat-o politicos, a luat băieţelul în brațe și s-a îndreptat spre 
salon. S-a oprit chiar în prag, observând scena. Fratele și sora se 
opriseră să îşi tragă sufletul, amândoi zburliți și încruntați ca o 
pereche de pisici înfuriate. 

Jamie cel mic, zărindu-și mama, s-a luptat și a lovit cu picioarele și 
cu mâinile să se dea jos din braţele lui Ian și imediat cum a ajuns pe 
podea, s-a îndreptat spre ea târâș. 

— Mama! a strigat el. Sus! Jamie sus! 

Întorcându-se, a ridicat copilul și l-a ţinut ca pe o armă la umăr. 

— Dragostea mea, îi spui tu unchiului tău câţi ani ai? l-a întrebat 
ea, domolindu-și vocea până a ajuns o șoaptă blândă -— sub care însă 
oţelul furiei ei încă mai zăngănea. 

Băiatul a simţit; răsucindu-se, și-a îngropat faţa în umărul ei. L-a 
bătut pe spate mecanic, străpungându-l cu privirea pe fratele ei. 

— Dacă nu vrea să îți răspundă, o să îți spun eu. Are doi ani, făcuți 
în august. Și dacă ai destulă inteligenţă încât să numeri - deși am mari 
îndoieli îți vei da seama că a fost conceput la șase luni după ce l-am 
văzut ultima dată pe Randall, în curtea noastră, bătându-l pe fratele 
meu cu un paloş ca pe hoţii de cai. 

— Fi, nu mai spune! s-a repezit el spre sora lui. Pentru că eu am 
auzit o altă variantă. Toată lumea spune că l-ai luat în patul tău; nu o 
dată, ci ca amant. Copilul ăsta e al lui. 

A făcut semn din cap spre tizul său, care s-a întors să privească pe 
furiș pe sub obrazul mamei sale spre străinul acesta mare și gălăgios. 

— Te cred când spui că cel pe care îl porți în burtă nu e bastardul 
lui; Randall a fost în Franța până în martie anul ăsta. Vasăzică nu ești 
doar o desfrânată, ci și una care se culcă cu oricine? Cine e tatăl 
bastardului ăstuia? 

Bărbatul tânăr de lângă mine a tușit jenat, rupând tensiunea din 
cameră. 

— Eu sunt, a răspuns el blând. Și celălalt e tot al meu. 

Înaintând ţeapăn pe piciorul de lemn, a luat băieţelul din braţele 
soției sale care scotea fum pe nări și l-a așezat în curbura brațului. 

— Unii zic că seamănă puţin cu mine. 

De fapt, văzute unul lângă celălalt, chipul bărbatul și cel al băiatului 
erau aproape identice, cu excepția obrajilor bucălați ai unuia și a 
nasului acvilin al celuilalt. Aceeași frunte înaltă și aceleași buze 
subțiri. Aceleași sprâncene fine arcuite peste aceiași ochi adânci 
precum ciocolata topită. Jamie, privindu-i pe amândoi, arăta de parcă 


fusese lovit în moalele capului cu un sac de nisip. 

A închis gura și a înghițit în sec, în mod evident rămas fără cuvinte. 

— Ian, a spus el, niţel tremurat. V-aţi căsătorit deci? 

— Oh, da, a răspuns vesel cumnatul său. Altfel nici nu se cuvenea, 
nu-i așa? 

— Înţeleg, a murmurat Jamie. 

Şi-a dres glasul și a înclinat capul spre cumnatul său proaspăt 
descoperit. 

— E... ăăă... foarte frumos din partea ta, lan. Să o iei de nevastă. 
Foarte frumos. 

Simţind că Jamie ar putea avea nevoie de ceva suport, m-am dus 
lângă el și i-am atins braţul. Privirea surorii lui s-a abătut asupra mea 
întrebător, însă nu a spus nimic. Jamie a privit în jur și a părut 
surprins să mă vadă lângă el, ca și cum uitase de existența mea. Și nici 
nu era de mirare că uitase, mi-am spus. Însă părea cel puțin ușurat de 
întrerupere, şi a întins o mână pentru a mă trage mai în față. 

— Soția mea, a spus el, puţin repezit. 

A înclinat capul spre Jenny și lan. 

— Sora mea și... ăă... glasul i s-a stins în timp ce lan și cu mine 
schimbam zâmbete politicoase. 

Jenny însă nu se lăsa păcălită de politeţuri. 

— Cum adică a fost frumos din partea lui că m-a luat? a întrebat, 
ignorând prezentările. Ca și cum eu n-aș ști! 

lan a privit întrebător spre ea. Jenny a fluturat o mână 
disprețuitoare spre Jamie. 

— Vrea să spună ce frumos din partea ta să te însori cu mine, care 
eram pătată! 

Și a scos o pufnitură care ar fi făcut cinste cuiva de două ori mai 
mare decât ea. 

— Gură-spartă! 

— Frai pătată? 

Ian părea uluit și Jamie s-a aplecat deodată și a prins-o pe sora lui 
cu putere de braţ. 

— Nu i-ai spus despre Randall? a întrebat el cu o voce de-a dreptul 
şocată. Jenny, cum ai putut face un asemenea lucru? 

Doar mâna lui lan pe celălalt braţ a împiedicat-o să se repeadă la 
gâtul fratelui ei. Ian a tras-o cu fermitate în spatele lui și, întorcându- 
se, i l-a trântit pe Jamie cel mic în braţe, astfel încât Jenny era 
obligată să prindă copilul pentru a nu-l lăsa să cadă. Apoi Ian și-a 
trecut un braţ în jurul umerilor lui Jamie și l-a împins plin de tact la o 
distanță sigură. 

— Nu este o chestiune care să se discute în salon, a rostit el cu o 
voce scăzută și mustrătoare, dar poate ai vrea să afli că sora ta a fost 
virgină în noaptea nunții. Eu sunt, la urma urmelor, în poziţia în care 


pot confirma asta. 

Mânia lui Jenny era acum mai mult sau mai puţin împărțită egal 
între frate și soț. 

— Cum îndrăznești să rostești asemenea lucruri în prezența mea, 
Ian Murray?! a spumegat ea. Sau în absența mea! Noaptea nunţii mele 
nu e treaba nimănui, decât a ta și a mea - cu siguranță nu a lui! Mai 
lipseşte să îi arăţi cearșaful patului nupţial! 

— Păi, dacă i l-aș arăta, ar tăcea din gură, nu? a răspuns lan 
împăciuitor. Gata, mi dhu, nu trebuie să te superi, e rău pentru copil. 
Şi țipetele îl sperie și pe Jamie cel mic. 

A întins braţele spre fiul său, care scâncea, neștiind dacă situația 
cerea și niște lacrimi. lan a întors capul spre mine și mi-a făcut semn 
cu ochiul spre Jamie. 

Înţelegând semnalul, l-am prins pe Jamie de braţ și l-am târât într- 
un fotoliu, într-un colț neutru. Ian a instalat-o pe Jenny pe sofaua din 
colțul opus, cu un braţ ferm așezat în jurul umerilor pentru a o ţine 
locului. 

— Așa, gata. 

În ciuda manierelor sale blânde, Ian avea un aer de autoritate. 
Ţinând o mână pe umărul lui Jamie, simțeam că tensiunea începe să 
se disipeze. 

Mi-a trecut prin minte că salonul era acum ca un ring de box, cu 
luptătorii foindu-se neliniștiți în colțuri, fiecare așteptând semnalul de 
luptă sub brațul liniștitor al antrenorului. 

Ian a încuviințat din cap spre cumnatul său, zâmbind. 

— Jamie. Ne pare bine să te vedem din nou. Ne bucurăm că te-ai 
întors acasă, cu o soţie. Tu nu te bucuri, mi dhu? a întrebat-o pe 
Jenny, mâna strângând abia simțit umărul soţiei sale. 

Însă Jenny nu se lăsa manevrată atât de ușor. Buzele i s-au strâns 
într-o linie subţire, parcă formând un sigiliu, apoi s-au deschis fără 
tragere de inimă pentru a lăsa să-i scape un singur cuvânt. 

— Depinde, a spus ea și a strâns din nou buzele. 

Jamie și-a trecut palma peste obraz, apoi şi-a ridicat capul, pregătit 
pentru o nouă rundă. 

— Te-am văzut intrând în casă cu Randall, a spus el încăpățânat. Și 
din lucrurile pe care mi le-a spus mai târziu... cum se face că ştia că ai 
o aluniță pe sân, atunci? 

Jenny a pufnit enervată. 

— Îți amintești tot ce s-a petrecut în ziua aceea sau căpitanul ţi-a 
şters memoria când te-a bătut cu paloșul? 

— Sigur că îmi amintesc! Nu cred că voi uita vreodată! 

— Atunci poate îți amintești că i-am ars căpitanului o lovitură 
zdravănă cu genunchiul la începutul încăierării? 

Jamie şi-a aplecat umerii, expectativ. 


— Da, îmi amintesc. 

Jenny a zâmbit superior. 

— Păi, şi, dacă soţia ta aici de față — ai putea măcar să îmi spui 
numele ei, Jamie, jur că nu ai deloc maniere — oricum, dacă ea ţi-ar 
aplica un asemenea tratament — pe care, trebuie să adaug, îl meriți pe 
deplin —, crezi că ai mai fi capabil să îţi îndeplinești datoriile maritale 
câteva minute mai târziu? 

Jamie, care deschisese gura să vorbească, a închis-o deodată la loc. 
A privit-o pe sora lui o clipă lungă, apoi un colț al buzelor s-a ridicat 
ușor. 

— Depinde. 

Buzele i-au tremurat din nou. 

Stătuse până acum aplecat în fotoliu, dar acum s-a îndreptat de 
spate, privind-o cu expresia pe jumătate sceptică a unui frate mai mic 
ascultând basmele surorii lui, simțindu-se prea mare pentru a fi vrăjit, 
dar, pe de altă parte, crezând pe jumătate împotriva propriei voințe. 

— Chiar așa? a întrebat el. 

Jenny s-a întors spre Ian. 

— Du-te şi adu cearșaful, Ian, i-a cerut ea. 

Jamie şi-a ridicat mâinile, dându-se bătut. 

— Nu! Te cred! Doar că, după cum s-a purtat mai târziu... 

Jenny s-a lăsat pe spate, relaxată în scobitura braţului lui Ian, fiul ei 
cuibărindu-se cât de aproape îi permitea burta umflată a mamei lui, 
mulțumit de victorie. 

— Păi, după ce spusese afară, nu mai putea recunoaște în fața 
propriilor săi oameni că nu e în stare, nu? Trebuia să pretindă că s-a 
ținut de cuvânt. Și, a recunoscut ea, trebuie să spun că s-a purtat 
foarte urât cu mine: m-a lovit şi mi-a rupt rochia. De fapt, m-a lovit de 
mi-am pierdut cunoștința încercând și până când mi-am revenit eu în 
simțiri și m-am acoperit cât de cât, englezii își luaseră tălpășița, 
luându-te cu ei. 

Jamie a scos un oftat adânc și a închis ochii o clipă. Palmele lui 
mari se odihneau pe genunchi și mi-am așezat mâna peste palma lui, 
strângând-o ușor. Mi-a luat mâna și a deschis ochii, zâmbindu-mi ușor 
în semn de mulțumire, înainte de a se întoarce din nou spre sora lui. 

— Prea bine, a spus el. Însă vreau să știu, Jenny: știai, când ai 
plecat cu el, că nu îţi va face niciun rău? 

Jenny a rămas tăcută o clipă, dar privirea ei era încă neclintită pe 
obrazul fratelui ei și în cele din urmă a dat din cap, cu un zâmbet slab 
pe buze. 

A ridicat o mână pentru a opri protestele lui Jamie și sprâncenele ca 
niște aripi de pescăruș s-au ridicat într-un arc grațios interogativ. 

— Şi dacă ar fi să dau la schimb onoarea mea pentru viața ta, 
spune-mi de ce onoarea mea nu e un schimb drept pentru viața ta? 


Sprâncenele s-au împreunat într-o încruntătură, replica în oglindă a 
încruntăturii de pe chipul fratelui ei. 

— Sau vrei să îmi zici că eu nu te iubesc la fel cum mă iubeşti tu pe 
mine? Pentru că, dacă tu asta crezi, îți spun eu, Jamie Fraser, că nu e 
adevărat! 

Deschizându-și buzele pentru a-i răspunde înainte ca ea să termine, 
Jamie a rămas deodată fără cuvinte. A închis gura brusc în timp ce 
sora lui profita de avantajul ei. 

— Pentru că te iubesc, cu toate că ești un prostovan îndărătnic, 
sărac cu duhul și fără minte. Și eu n-o să te am mort la picioare în 
mijlocul drumului pentru că ești prea încăpățânat să îţi ţii gura închisă 
o dată în viața ta! 

Ochii albaștri fulgerau ochii albaștri, scăpărând scântei în toate 
părțile. Înghițind cu greu insultele, Jamie se lupta să găsească un 
răspuns raţional. Pe urmă a părut să fi ajuns la o hotărâre. A ridicat 
din umeri, acceptând decizia luată. 

— Prea bine, atunci, îmi pare rău, a spus el. M-am înșelat și îmi cer 
iertare. 

Au rămas amândoi privindu-se multă vreme, dar dacă el aștepta din 
partea ei să îşi ceară iertare pentru ceva, s-a înșelat. Ea l-a examinat 
atentă, mușcându-și buza, însă a rămas tăcută. În cele din urmă, Jamie 
şi-a pierdut răbdarea. 

— Am spus că îmi pare rău! Ce mai vrei de la mine? a întrebat el. 
Vrei să îngenunchez în fața ta? Că o s-o fac, dacă trebuie, dar spune- 
mi. 

— Nu, a răspuns ea după o vreme. Nu o să te așez în genunchi în 
propria ta casă. Dar ridică-te în picioare. 

Jamie s-a conformat și ea a așezat copilul pe sofa și a traversat 
camera până a ajuns în fața lui. 

— Scoate-ţi cămașa, a poruncit ea. 

— Nu! 

Ea i-a smucit poalele cămășii din kilt și a întins mâna spre nasturi. 
Neputând să îi țină piept, Jamie avea de ales între a-și scoate singur 
cămașa sau a fi dezbrăcat cu forța. Păstrându-și câtă demnitate mai 
putea, s-a dat în spate și, cu buzele strânse, și-a scos cămașa. 

Jenny a pășit în spatele lui și l-a privit cu atenţie, chipul ei afișând 
aceeaşi expresie golită cu grijă de orice sentiment pe care o 
observasem şi la Jamie atunci când voia să-și ascundă o emoție 
puternică. A încuviințat din cap, ca și cum i s-ar fi confirmat o 
bănuială veche. 

— Hmmm... dacă ai fost gură spartă, Jamie, se pare că ai plătit 
pentru asta. 

Și-a aşezat palma ușor pe spatele lui, acoperind cicatricile cele mai 
urâte. 


— După cum arată, te-a durut. 

— M-a durut. 

— Ai plâns? 

Pumnii lui Jamie s-au strâns involuntar pe lângă trup. 

— Da! 

Jenny a venit din nou în faţa lui, cu bărbia ascuţită ridicată, cu 
ochii oblici larg deschişi și strălucitori. 

— Şi eu am plâns, a spus ea blând. În fiecare zi de când te-au luat. 

Chipurile cu pomeţii laţi erau din nou oglindă unul celuilalt, însă 
expresia pe care o purtau era atât de copleșitoare încât eu și lan ne-am 
ridicat și am pășit în tăcere prin ușa bucătăriei, lăsându-i singuri. 
Când ușa s-a închis în urma noastră, l-am văzut pe Jamie prinzând 
mâinile surorii lui și rostind câteva cuvinte răgușite în galică. Ea s-a 
prins în îmbrăţișarea lui, și capul ciufulit şi roșcovan s-a aplecat peste 
buclele întunecate. 


27. CEL MAI IMPORTANT MOTIV 


Am înfulecat ca lupii la cină, ne-am retras într-un dormitor mare, 
aerisit, și am dormit buștean. Soarele ar fi fost în înaltul cerului când 
ne-am trezit a doua zi dimineaţă, dacă cerul nu ar fi fost acoperit cu 
nori. 

Ştiam că e târziu după zarva din casă, cu oamenii văzându-și veseli 
de treburile lor și după aromele tentante care pluteau pe scări în sus. 

După micul dejun, bărbaţii s-au pregătit să plece, să-și viziteze 
arendașii, să inspecteze gardurile, să repare căruțele şi în general să se 
bucure de ziua respectivă. Când s-au oprit în holul de la intrare să își 
pună vestoanele, Ian a zărit coșul mare al lui Jenny odihnindu-se pe 
măsuţa de sub oglinda din hol. 

— Vrei să îți aduc niște mere din livadă, Jenny? Te-aş scuti de un 
drum atât de lung. 

— O idee foarte bună, a spus Jamie, aruncând o privire 
contemplativă spre burta uriașă a surorii lui. Nu vrem să îl scape pe 
drum. 

— O să-l scap unde stai tu acum, Jamie Fraser, a replicat ea, 
ridicând calm vestonul pentru ca Ian să îl îmbrace. Fii și tu o dată 
folositor şi du-l pe diavolul ăsta mititel afară. Doamna Crook e în 
spălătorie; îl puteţi lăsa cu ea. 

Şi-a mișcat piciorul, dezlipindu-l pe Jamie cel mic de fustele ei, de 
care se prinsese, incantând un „Sus! Sus!” monoton. 

Unchiul diavolului mititel l-a apucat ascultător de mijloc și l-a 
azvârlit înspre ușă ținându-l cu capul în jos, chiuind de încântare. 


— Ah, a oftat Jenny mulțumită, aplecându-se să își inspecteze ținuta 
în oglinda cu ramă aurie. A băgat un deget în gură și și-a netezit 
sprâncenele, apoi și-a încheiat nasturii până la gât. E plăcut să te 
îmbraci fără ca cineva să ţi se agaţe de fuste sau să ţi se încolăcească 
în jurul genunchilor. În unele zile abia dacă mă pot duce la toaletă 
singură sau să spun o propoziţie fără să fiu întreruptă. 

Obrajii îi erau ușor îmbujorați și părul negru îi strălucea în contrast 
cu mătasea albastră a rochiei ei. Ian i-a zâmbit, ochii căprui strălucind 
cald la imaginea înfloritoare a soției lui. 

— Păi, așa poate ai timp să stai de vorbă cu Claire, a sugerat el. 

A ridicat o sprânceană în direcția mea. 

— Claire probabil e destul de manierată încât să te asculte, dar, 
pentru numele lui Dumnezeu, să nu te apuci să îi reciți vreunul din 
poemele tale, că o să fie în următoarea diligență spre Londra înainte 
ca eu și cu Jamie să ne întoarcem acasă. 

Jenny şi-a pocnit degetele sub nasul lui, netulburată de tachinările 
lui. 

— Nu am de ce să îmi fac prea multe griji. Nu pleacă nicio diligență 
până la anul în aprilie, și până atunci cred că o să se obișnuiască cu 
noi. Hai, du-te, te aşteaptă Jamie. 

În timp ce bărbaţii își vedeau de treburile lor, Jenny şi cu mine ne- 
am petrecut ziua în salon, ea cosând, eu făcând ghem capete 
împrăștiate de lână și sortând firele colorate de mătase. 

Cu un aer aparent prietenos, ne încercuiam una pe cealaltă precaut 
în conversație, privindu-ne reciproc cu coada ochiului. Sora lui Jamie 
şi soţia lui Jamie; Jamie era punctul central, nemărturisit, în jurul 
căruia se învârteau gândurile noastre. 

Ei doi împărțeau o copilărie care îi lega pentru totdeauna precum 
firele din urzeala unei singure ţesături, însă ochiurile împletiturii se 
lărgiseră din cauza absenței și a suspiciunii și apoi prin căsătorie. Firul 
lui Ian fusese prezent în urzeala lor încă de la început, al meu era nou. 
Cum aveau să acţioneze tensiunile în această nouă țesătură, un fir 
împotriva celuilalt? 

Conversaţia noastră se purta pe un ton relaxat și general, însă 
cuvintele nespuse se auzeau cu limpezime. 

— Ai ţinut casa singură de când a murit mama dumitale? 

— Ah, da. De când aveam zece ani. 

Eu am avut grijă de el și l-am iubit când era un băieţel. Tu cum o să ai 
grijă de bărbatul pe care l-am crescut? 

— Jamie spune că te pricepi bine la medicină. 

— I-am pansat umărul când ne-am cunoscut. 

Da, sunt capabilă și bună la suflet. Voi avea grijă de el. 

— Am auzit că v-aţi căsătorit foarte repede. 

Te-ai căsătorit cu fratele meu pentru pământ sau pentru bani? 


— Da, a fost o căsătorie-fulger. Nici măcar nu i-am știut numele de 
familie până cu puţin timp înainte de ceremonie. 

Nu știam că e stăpânul acestei moșii, m-am căsătorit pentru el însuși. 

Şi a continuat astfel întreaga dimineaţă, în timpul unui prânz ușor și 
al după-amiezii, în timp ce discutam banalități, schimbam frânturi de 
informații, opinii, glume mici și timide, testându-ne una pe cealaltă. O 
femeie care dusese greul casei de la vârsta de zece ani, care conducea 
moșia de la moartea tatălui ei și dispariţia fratelui ei, nu era o 
persoană pe care să o judeci superficial. Mă întrebam ce gândea ea 
despre mine, însă părea la fel de capabilă ca și fratele ei să îşi ascundă 
gândurile când voia să le păstreze doar pentru ea. 

Când ceasul de pe şemineu a început să bată ora cinci, Jenny a 
căscat și s-a întins și haina pe care o cosea a alunecat peste rotunjimea 
burții ei, căzând pe podea. 

A dat să se aplece greoi să o ridice, însă eu m-am lăsat repede în 
genunchi lângă ea. 

— i-o dau eu. 

— Mulţumesc... Claire. 

Prima folosire a numelui meu a fost acompaniată de un zâmbet 
timid pe care i l-am întors. 

Înainte de a reveni la conversaţia noastră, am fost întrerupte de 
sosirea doamnei Crook, menajera, care și-a vârât nasul lung în salon și 
ne-a întrebat îngrijorată dacă îl văzusem pe micul Jamie. 

Jenny şi-a pus deoparte lucrul cu un oftat. 

— A fugit iar, nu-i aşa? Nu te îngrijora, Lizzie. Probabil a plecat cu 
tatăl şi cu unchiul lui. Mergem noi să vedem, ce zici, Claire? Mi-ar 
prinde bine o gură de aer proaspăt înainte de cină. 

S-a ridicat greoi și s-a apăsat cu palmele pe şale. A scos un geamăt 
ușor și mi-a zâmbit obosită. 

— Mai am cam trei săptămâni. Abia aștept. 

Ne-am plimbat cu pași rari prin curte, Jenny arătându-mi berăria și 
capela, povestindu-mi istoria moșiei și când au fost construite 
diferitele clădiri. 

Când ne-am apropiat de colțul porumbarului, am auzit glasuri 
venind dinspre umbrar. 

— Aici îmi erai, hoțomanule! a exclamat Jenny. Să vezi ce îţi fac 
când pun mâna pe tine! 

— Așteaptă o clipă. 

Mi-am așezat o mână pe braţul ei, recunoscând o voce mai groasă. 

— Nu te necăji, bărbate, spunea Jamie. O să înveţi. E destul de greu 
când cuculețul abia îţi trece de buric, dar o să te obișnuieşti. 

Mi-am ițit capul pe după colț. Jamie stătea pe o buturugă de spart 
lemne, prins într-o discuţie serioasă cu tizul său, care se lupta 
bărbătește cu pliurile cămășuţei. 


— Ce faci cu copilul? am întrebat precaută. 

— Îl învăţ pe Jamie cel mic arta fină a pișatului din picioare fără a 
te stropi, mi-a explicat. Măcar atât poate face unchiul pentru el. 

Am ridicat o sprânceană. 

— Vorba multă sărăcia omului. Se pare că unchiul său ar putea să îi 
arate. 

Jamie a rânjit spre mine. 

— Păi, am făcut deja câteva demonstraţii practice. Dar am avut un 
mic accident ultima dată. 

A schimbat priviri acuzatoare cu nepotul său. 

— Nu te uita la mine, i-a spus el băiatului. A fost doar vina ta. Ți- 
am spus să nu te miști. 

— Hmhm, a zis Jenny sever, cu o privire mustrătoare spre fratele 
său și o alta spre fiul ei. 

Jamie cel mic a răspuns ridicându-și poalele cămășuţei peste față, 
însă Jamie cel mare, neafectat, a zâmbit vesel cu gura până la urechi 
şi s-a ridicat, ștergându-și murdăria de pe pantaloni. A așezat o mână 
peste capul acoperit cu cămașa al nepotului său și l-a întors pe băiețel 
spre casă. 

— „Căci pentru toate e un timp”, a citat el, „şi un timp pentru toate 
lucrurile de pe pământ.” Întâi muncim, micuțule Jamie, pe urmă ne 
spălăm. Și pe urmă - slavă lui Dumnezeu - vine timpul să mâncăm. 

După ce s-a ocupat de cele mai presante treburi, Jamie și-a făcut 
timp în următoarea după-amiază să îmi arate conacul. Construit în 
1702, era într-adevăr modern pentru timpurile lui, cu inovaţii precum 
sobele din teracotă pentru încălzit și un cuptor mare din cărămidă 
încastrat în peretele bucătăriei, astfel încât pâinea nu mai era coaptă 
în jăraticul căminului. Holul de la parter, scările și salonul erau 
tapetate cu tablouri. Din loc în loc câte un peisaj pastoral sau un desen 
cu animale, însă cele mai multe erau portrete ale membrilor familiei și 
ale rudelor. M-am oprit în fața unui tablou înfățișând-o pe Jenny când 
era fetiță. Stătea pe zidul grădinii, cu o plantă agăţătoare cu frunze 
roșii în spate. De-a lungul zidului erau aliniate câteva păsări: vrăbii, 
un sturz, o ciocârlie și chiar un fazan, toate împingându-se să ajungă 
în fața stăpânei lor care râdea fericită. Se deosebea de cele mai multe 
din tablourile cu atitudinea serioasă, în care unul sau altul dintre 
strămoșii familiei privea supărat dincolo de rama portretului, ca și 
cum gulerul țeapăn îl sufoca. 

— Mama mea l-a pictat, a spus Jamie, observându-mi interesul. Le-a 
mai făcut şi pe câteva din cele de pe scări, dar aici sunt doar două 
tablouri ale ei. Și ei îi plăcea acesta cel mai mult. 

Un deget mare și bont a atins ușor suprafața pânzei, trasând linia 
tulpinii agățătoare cu frunze roșii. 


— Astea sunt păsările îmblânzite ale lui Jenny. De fiecare dată când 
era câte o pasăre cu un picior sucit sau o aripă ruptă, oricine o găsea i- 
o aducea la Jenny și în câteva zile o vindeca și o făcea să îi 
ciugulească din palmă. Ăsta îmi aduce întotdeauna aminte de Ian. 

Degetul a bătut deasupra fazanului, cu aripile răsfirate pentru a-şi 
păstra echilibrul, privind spre stăpâna lui cu ochii întunecați, 
adoratori. 

— Ești groaznic, Jamie, am spus râzând. Este vreun tablou și cu 
tine? 

— Oh, da. 

M-a condus spre peretele opus, în apropierea ferestrei. 

Doi băieți roșcovani, îmbrăcaţi în tartane, priveau solemn din 
tablou, așezați pe un copoi uriaș. Acela trebuia să fie Nairn, bunicul 
lui Bran, Jamie și fratele său mai mare, Willie, care murise de variolă 
la unsprezece ani. Jamie nu putea avea mai mult de doi ani în pictură, 
m-am gândit; stătea între genunchii fratelui său mai mare, cu o mână 
odihnindu-se pe capul câinelui. Jamie îmi povestise despre Willie în 
timpul călătoriei de la Leoch, într-o noapte lângă foc din albia unei văi 
pustii. Îmi aminteam șarpele mic, cioplit în lemn de cireș, pe care îl 
scosese din geantă pentru a mi-l arăta. 

— Willie mi l-a dăruit când am împlinit cinci ani, a spus el, degetul 
mângâind blând curbele sinuoase. 

Era un şarpe mic de jucărie, trupul zvârcolindu-i-se artistic, cu capul 
întors să privească peste ceea ce ar fi fost un umăr, dacă șerpii ar avea 
aşa ceva. 

Jamie mi-a întins micul obiect din lemn. L-am învârtit în mână, 
curioasă. 

— Ce e scrijelit pe burtă? S-a-w-n-y. Sawny? 

— Ăsta sunt eu, a spus Jamie vârându-și capul între umeri de parcă 
ar fi fost niţel jenat. E un nume de alint, cum ar veni, un derivat al 
celuilalt nume al meu, Alexander. Așa obișnuia să mă strige Willie. 

Cele două chipuri din poză erau foarte asemănătoare; toți copiii 
Fraser aveau acea privire semeață care te provoca să îndrăznești să 
crezi că fac mai puţin bani decât considerau ei că fac. În acest portret 
însă, obrajii lui Jamie erau bucălați și nasul cârn ca al bebelușilor, în 
vreme ce oasele puternice ale fratelui său începeau să arate semnele 
bărbatului din el, o promisiune care nu avea să se împlinească 
niciodată. 

— Ţineai foarte mult la el? am întrebat în șoaptă, așezându-mi o 
mână pe brațul lui. 

Jamie a încuviințat din cap, îndreptându-și privirea spre flăcările 
căminului. 

— Oh, da, a răspuns el cu un zâmbet șters. Era cu cinci ani mai 
mare decât mine și credeam că e Dumnezeu, sau cel puţin Hristos. 


Obișnuiam să merg după el oriunde; sau măcar oriunde îmi dădea 
voie. 

S-a întors și s-a îndreptat spre rafturile cu cărți. Vrând să îl las o 
clipă singur, am rămas, privind pe fereastră. Din această parte a casei 
zăream prin ploaie conturul unui deal de piatră cu cușmă înverzită 
undeva în depărtare. Îmi amintea de dealul zânelor unde păşisem 
printr-o rocă și ieșisem dintr-o vizuină de iepuri. Cu doar șase luni în 
urmă. Dar mi se părea că trecuse o veșnicie. 

Jamie a venit lângă mine la fereastră. Privind pierdut în gânduri 
spre ploaia care turna afară, mi-a spus: 

— Mai este un motiv. Cel mai important. 

— Motiv? am întrebat prosteşte. 

— Pentru care te-am luat de nevastă. 

— Adică? 

Nu știu la ce mă așteptasem să spună, poate să îmi mai dezvăluie 
ceva din istoria familiei sale. Însă ceea ce mi-a zis m-a șocat, într-un 
anume fel. 

— Pentru că te doream. 

Și-a întors chipul de la fereastră pentru a mă privi în ochi. 

— Mai mult decât am dorit orice în viața mea, a adăugat el în 
șoaptă. 

Am continuat să îl privesc prostește. La orice m-aș fi aşteptat, însă 
nu la asta. Văzându-mă rămasă cu gura căscată, a continuat vesel. 

— Când l-am întrebat pe tatăl meu cum știi care e femeia potrivită, 
el mi-a spus că, atunci când va sosi momentul, voi ști fără umbră de 
îndoială. Și am știut. Când m-am trezit în întuneric sub copacul acela 
pe drumul spre Leoch, cu tine stându-mi pe piept, înjurându-mă că o 
să mor la cât sânge curge din mine, mi-am spus: „Jamie Fraser, vezi 
bine cât e de mare, simţi că e grea ca un cal de povară, asta-i femeia 
ta.” 

M-am repezit spre el, dar el s-a ferit, vorbind cu repeziciune. 

— Mi-am spus în sinea mea: „Te-a îngrijit de două ori în două 
ceasuri, flăcăule; viața printre bărbaţii clanului MacKenzie e așa cum 
e; măcar să îţi iei o femeie care să ştie să panseze o rană și să îndrepte 
niște oase rupte.” Și mi-am mai zis: „Jamie, flăcăule, ia gândeşte-te, 
dacă atingerea ei e atât de plăcută pe claviculă, ia imaginează-ți cum 
s-ar simți mai jos...” 

S-a ascuns în spatele unui scaun. 

— Sigur, m-am gândit că trebuie să fi fost efectele a patru luni 
petrecute la mănăstire, fără farmecul unei prezențe feminine, dar pe 
urmă, când am mers pe același cal împreună în întuneric... — a făcut o 
pauză, oftând teatral, scăpând dibaci dintre degetele mele care voiau 
să îl apuce de mânecă - cu fundul tău frumos și mare strâns între 
coapsele mele -— a evitat la timp o lovitură îndreptată spre urechea 


stângă și s-a dat într-o parte, trăgând o măsuţă joasă între noi — și 
capul acela tare ca piatra lovindu-mă în coșul pieptului - un ornament 
mic de metal i-a aterizat în cap și a căzut zăngănind la podea - mi-am 
spus... 

Râdea atât de tare acum, încât era nevoit să își tragă răsuflarea între 
fraze. 

— „Jamie”, mi-am zis, „chiar dacă e o cățea saxonă cu o limbă ca a 
unei vipere... cu un fund ca ăsta... ce contează dacă are o faţă ca de o- 
o-aieee?” 

I-am pus piedică scurt şi a plonjat pe burtă cu genunchii sub el când 
a atins podeaua cu o bufnitură care a zguduit toată casa. 

— Vrei să îmi spui că te-ai însurat cu mine din dragoste? l-am 
întrebat. 

A ridicat sprâncenele, încercând să își tragă respirația. 

— Păi... nu asta... încercam... să spun? 

Apucându-mă cu un braț de după umeri, și-a strecurat celălalt braţ 
pe sub fusta mea și a început să îmi aplice o serie de pișcături fără 
milă pe partea anatomică pe care tocmai mi-o lăudase. 

Întorcându-se pentru a-și lua coşul pentru broderie, Jenny și-a făcut 
în acel moment apariția și a rămas în picioare, măsurându-ne cu un 
aer amuzament. 

— Ce faci aici, Jamie, băiatule? a întrebat ea ridicând o sprânceană. 

— Fac dragoste cu nevasta mea, a gâfâit el, fără suflare între chicote 
şi palme. 

— În cazul ăsta, ai putea găsi un loc mai potrivit, a spus ea ridicând 
şi cealaltă sprânceană. Podeaua are așchii care o să-ţi intre în fund. 

Dacă Lallybroch era o moșie liniștită, era și una foarte ocupată. 
Toată lumea părea să se trezească imediat după cântatul cocoșilor și 
întreaga fermă se rotea și zbârnâia ca un mecanism complicat de ceas 
până după apusul soarelui când una câte una din rotițele și piulițele 
care îl puneau în mișcare începeau să se desprindă din mecanism, 
învârtindu-se în întuneric la casa ei pentru cină și somn, pentru a 
reapărea ca prin farmec la locul ei a doua zi dimineaţă. 

Fiecare bărbat, femeie și copil părea de neînlocuit pentru buna 
funcționare a moșiei, încât nu îmi puteam imagina cum se 
descurcaseră în acești ultimi ani fără stăpân. Pentru prima dată am 
înţeles criticile aspre ale scoțienilor împotriva trândăviei care înainte — 
sau pe urmă, în funcţie din ce punct priveai — mi se păruse doar o 
extravaganță pitorescă. Trândăvia ar fi fost nu doar un semn de 
decădere morală, ci și un afront împotriva ordinii naturale a 
lucrurilor. 

Erau și momente de relaxare, desigur. Acele scurte perioade de 
timp, scurgându-se prea repede, când totul în jur pare să rămână 


suspendat în nemișcare și când existenţa se balansează într-un punct 
perfect, precum momentul în care întunericul se transformă în lumină, 
când ambele și niciuna te înconjoară. 

Încă savuram un astfel de moment în seara celei de-a doua sau a 
treia zi de când sosisem la fermă. Stând pe gardul din spatele casei, 
vedeam câmpurile roșietice până la marginea stâncii din spatele 
fortului, și coroana copacilor din partea îndepărtată a trecătorii, 
întunecându-se sub strălucirea perlată a cerului. Obiectele din 
apropiere și din depărtare păreau să fie la aceeași distanță când 
umbrele lor se amestecau în lumina amurgului. 

Aerul era rece, anunțând îngheţul care se apropia și m-am gândit că 
va trebui curând să intru în casă, deşi nu mă lăsa inima să părăsesc 
frumuseţea nemișcată a locului. Nu l-am auzit pe Jamie apropiindu-se 
până când nu mi-a pus faldurile grele ale unei mantii pe umeri. Nu 
realizasem cât de frig îmi era până când nu am simţit căldura 
contrastantă a lânii groase. 

Braţele lui Jamie m-au învăluit împreună cu mantia și m-am 
cuibărit la pieptul lui, tremurând ușor. 

— Vedeam din casă că tremuri, a spus el luându-mi mâinile într-ale 
lui. O să te ia răceala, dacă nu ești atentă. 

— Dar tu nu răcești? 

M-am întors să mă uit la el. În ciuda frigului tot mai pișcător, părea 
să se simtă bine doar în cămașă și kilt. Doar o ușoară roșeaţă a nasului 
arăta că nu era cea mai blândă noapte de primăvară. 

— Ah, păi, eu sunt obișnuit. Scoţienii nu au sângele atât de subțire 
ca sclifosiții din sud. 

Mi-a ridicat barba și m-a sărutat ușor pe vârful nasului, zâmbind. L- 
am luat de urechi și i-am îndreptat buzele mai jos. 

Până când mi-a dat drumul, sărutul durase suficient de mult încât 
temperaturile noastre să se fi egalizat și sângele cald îmi cânta în 
urechi când m-am îndreptat de spate, balansându-mă pe bârna 
gardului. Vântul îmi bătea din spate, fluturându-mi șuvițele peste față. 
Jamie le-a dat peste umeri, împrăștiind buclele dezordonate cu 
degetele, soarele care apunea strălucind printre ele. 

— Parcă ai avea un nimb, cu lumina bătându-ţi din spate, a spus el 
în șoaptă. Un înger încoronat cu aur. 

— Și tu, am răspuns moale, trasându-i muchia obrazului acolo unde 
lumina de ambră sclipea în firele scurte de barbă. De ce nu mi-ai spus 
mai demult? 

Ştia despre ce vorbeam. A ridicat o sprânceană și a zâmbit, jumătate 
de față luminată de strălucirea soarelui, cealaltă ascunsă în umbră. 

— Păi, știam că nu voiai să te măriţi cu mine. Și nu voiam să te 
împovărez sau să mă fac de ruşine spunându-ți atunci când era clar că 
vrei să te culci cu mine doar ca să onorezi niște jurăminte pe care, 


dacă ai fi avut de ales, nu le-ai fi făcut niciodată. 

A zâmbit larg, dinţii albi sclipind în umbră, ghicindu-mi răspunsul. 

— Cel puțin prima dată. Am și eu mândria mea, femeie. 

Am întins brațul și l-am tras spre mine, mai aproape, astfel încât să 
vină între pulpele mele cum stăteam pe gard. Simţindu-i răcoarea 
pielii, mi-am înfășurat picioarele în jurul coapselor lui și l-am învelit 
cu poalele mantiei mele. Sub stofa protectoare, brațele lui s-au strâns 
în jurul meu, presându-mi obrazul peste batistul cămășii sale. 

— Iubirea mea, a murmurat el. Oh, iubirea mea. Te doresc atât de 
mult. 

— Nu e același lucru, nu-i așa? am întrebat. Iubirea și dorința, 
adică. 

A început să râdă, ușor răgușit. 

— Dar sunt ale dracului de asemănătoare, englezoaico, cel puțin 
pentru mine. 

Îi simţeam forța dorinței, puternică şi arzătoare. Deodată s-a dat un 
pas în spate și, aplecându-se, m-a ridicat de pe gard. 

— Unde mergem? 

Ne îndepărtam de casă, spre un mănunchi de șoproane în umbra 
crângului de ulmi. 

— Să găsim o căpiță de fân. 


28. SĂRUTĂRI ȘI DESUURI 


Treptat mi-am găsit propriul loc în mersul moșiei. Cum Jenny nu 
mai putea face plimbările lungi până la fermele arendașilor, am 
început să îi vizitez eu, uneori în tovărășia unui băiat de la grajduri, 
alteori împreună cu Jamie sau cu lan. Luam cu mine hrană și 
medicamente și îi tratam pe cei bolnavi cât de bine puteam, dându-le 
sfaturi pentru a-şi îmbunătăți sănătatea și igiena, sfaturi primite cu 
mai multă sau mai puțină bunăvoință. 

La Lallybroch, îmi făceam de treabă prin casă sau prin grădini, 
făcându-mă utilă oricând era nevoie, mai ales în grădini. În afară de 
mica grădină ornamentală foarte frumoasă, conacul mai avea o mică 
grădină de ierburi și o imensă grădină de legume sau „grădina de 
varză” unde se cultivau varză, napi și dovleci. 

Jamie era peste tot: în birou cu registrele de socoteli, la câmp cu 
arendașii, în grajd cu Ian, recuperând timpul pierdut. Însă mi se părea 
că era ceva mai mult decât datorie sau interes. Curând trebuia să 
plecăm; voia să ducă lucrurile pe un făgaş care să continue când el nu 
va mai fi acolo, până când el - până când noi — ne vom putea întoarce 
pentru totdeauna. 


Știam că vom fi nevoiţi să plecăm, însă înconjurată de conacul și 
pământurile de la Lallybroch, și în compania veselă a lui Jenny, Ian și 
a lui Jamie cel mic, mă simțeam ca și cum ajunsesem în cele din urmă 
acasă. 

Într-o dimineață, după micul dejun, Jamie s-a ridicat de la masă 
dându-ne de veste că urma să se ducă tocmai până în capul văii, să 
vadă calul pe care Martin Mack îl vindea. 

Jenny s-a întors de la servantă, cu sprâncenele împreunate. 

— Crezi că vei fi în siguranță, Jamie? Englezii au patrulat prin tot 
comitatul în ultima lună. 

Jamie a ridicat din umeri, luându-și vestonul de pe scaunul unde îl 
lăsase. 

— Voi fi cu băgare de seamă. 

— Oh, Jamie, a spus Ian intrând cu un braţ de lemne de foc pentru 
cămin. Voiam să te rog — te poți duce până la moară în dimineața 
asta? Jock a venit ieri să spună că s-a întâmplat ceva cu roata. Am 
aruncat eu o privire, dar noi doi nu am putut-o ridica. Cred că s-a 
prins ceva mizerie în ea, dar e mult sub apă. 

A bocănit ușor cu piciorul de lemn, zâmbind la mine. 

— Eu încă pot merge, slavă Domnului, și pot să și călăresc, dar nu 
pot înota. Dau din mâini, dar mă învârt în cerc ca o coropișniță. 

Jamie și-a pus din nou vestonul pe scaun cu un zâmbet, auzind 
descrierea cumnatului său. 

— Mă duc, lan, dacă asta înseamnă să te scutesc să-ți petreci 
dimineața într-o baltă îngheţată. S-a întors spre mine. Poţi să mergi cu 
mine, englezoaico? E o dimineaţă frumoasă şi-ţi poţi lua coșulețul cu 
tine. 

A aruncat o privire ironică spre coșul de nuiele enorm pe care îl 
foloseam ca să culeg plante. 

— Ure să îmi schimb cămașa. Mă întorc într-un minut. 

S-a îndreptat spre scări și le-a urcat cu pas atletic, câte trei o dată. 
Ian și cu mine ne-am zâmbit. Dacă avea vreun regret că el nu avea 
parte de astfel de plăceri, era ascuns în bucuria de a privi exuberanța 
lui Jamie. 

— Ce bine e că e din nou acasă, a spus el. 

— Mi-aş fi dorit să putem rămâne, am replicat, cu părere de rău. 

Ochii căprui s-au umplut de îngrijorare. 

— Doar nu plecați acum, nu? 

— Nu, nu chiar acum, am spus dând din cap. Dar vom fi nevoiți să 
plecăm înainte de căderea zăpezii. 

Jamie ajunsese la concluzia că cel mai indicat ar fi să mergem la 
Beauly, cetatea de scaun a clanului Fraser. Poate bunicul lui, lordul 
Lovat, ne putea ajuta; dacă nu, măcar ne-ar putea aranja să plecăm în 
Franţa. 


Ian a încuviințat din cap, liniștit. 

— Ah, da. Dar încă mai aveţi câteva săptămâni. 

Era o zi frumoasă și însorită de toamnă, cu aerul proaspăt și aromat 
precum cidrul și cerul atât de albastru încât te puteai îneca în el. 
Mergeam încet, pentru ca eu să caut măceșe târzii și ciulini, discutând 
relaxaţi. 

— Săptămâna viitoare e Sărbătoarea Pătrarului, m-a informat 
Jamie. Rochia ta va fi gata până atunci? 

— Cred că da. De ce? E sărbătoare mare? 

Mi-a zâmbit, luându-mi coșul când m-am aplecat că culeg o tulpină 
de vetrice. 

— Ah, da, într-un fel. Nu se compară cu banchetele lui Colum, asta 
e sigur, dar toți arendașii de la Lallybroch vor veni să-și plătească 
dările şi să o cunoască pe noua lady Lallybroch. 

— Probabil vor fi surprinși că te-ai căsătorit cu o englezoaică. 

— Cred că doi sau trei taţi vor fi dezamăgiţi; am curtat câteva fete 
din împrejurimi înainte să fiu arestat și dus la Fortul William. 

— Îţi pare rău că nu te-ai însurat cu o fată din partea locului? am 
întrebat, cochetând. 

— Dacă tu crezi că eu o să spun „da” în timp ce tu stai în faţa mea 
cu o foarfecă de grădinărit în mână, a remarcat el, înseamnă că ai o 
părere foarte proastă despre inteligența mea. 

Am lăsat jos foarfeca pe care o luasem pentru a săpa în pământ, am 
întins braţele şi am rămas în picioare așteptând. Când mi-a dat drumul 
în cele din urmă, m-am aplecat să ridic din nou foarfeca, tachinându-l: 

— Întotdeauna m-am întrebat de ce ai rămas atâta vreme virgin. 
Vasăzică, fetele de la Lallybroch sunt toate urâte? 

— Nu, a spus el ridicând ochii mijiţi spre soarele de dimineață. 
Tatăl meu e în mare parte responsabil pentru asta. Uneori, seara, ne 
plimbam împreună pe câmpuri și stăteam de vorbă. Și când am 
crescut suficient de mare încât o astfel de ipoteză să devină plauzibilă, 
mi-a spus că un bărbat trebuie să fie responsabil, căci culege ceea ce 
seamănă și este de datoria lui să aibă grijă de o femeie și să o 
protejeze. Și dacă eu nu sunt pregătit pentru asta, atunci nu am niciun 
drept să împovărez o femeie cu consecințele propriilor mele acte. 

A aruncat o privire în urma noastră, spre casă. Și spre micul cimitir 
al familiei, din apropiere de baza fortului, acolo unde erau îngropați 
părinții lui. 

— Mi-a spus că cel mai frumos lucru în viața unui bărbat e să facă 
dragoste cu femeia pe care o iubește, a spus el în șoaptă. 

A zâmbit spre mine, cu ochii albaștri precum cerul deasupra 
noastră. 

— Avea dreptate. 

I-am atins ușor obrazul, conturând cu degetul curba largă ce cobora 


de la pomeţi până la bărbie. 

— Destul de dificil pentru tine, dacă se gândea să aștepți atât de 
mult până să te însori, am spus. 

Jamie a zâmbit larg, faldurile kiltului învolburându-se în vântul 
repezit de toamnă. 

— Păi, Biserica te învaţă că onania e un păcat, dar tatăl meu mi-a 
spus că el crede că, dacă un bărbat are de ales între onanism și o 
femeie chinuită, un bărbat adevărat trebuie să aleagă să se sacrifice. 

Când m-am oprit din râs, am scuturat din cap și am spus: 

— Nu. Nu o să te întreb. Căci ai rămas virgin. 

— Doar cu îndurarea lui Dumnezeu și a tatălui meu, englezoaico. 
Cred că de când am împlinit paisprezece ani nu m-am mai gândit la 
altceva decât la fete. Dar tot în acea perioadă am fost trimis să stau cu 
familia lui Dougal la Beannachd. 

— Păi, și nu erau fete acolo? am întrebat. Credeam că Dougal are 
doar fete. 

— Așa-i, are. Patru. Cele două mai mici nu sunt cine știe ce, dar cea 
mai mare era o fată foarte frumoasă. Un an sau doi avea Molly mai 
mult decât mine. Şi nu cred că o flatau foarte mult atenţiile mele. 
Obișnuiam să mă uit la ea pierdut peste masă la cină și ea mă privea 
în jos de-a lungul nasului și mă întreba dacă am guturai. Că, dacă am, 
ar trebui să mă duc în pat și, dacă n-am, mi-ar mulțumi dacă mi-aş 
închide gura, că ea n-are chef să se uite în amigdalele mele cât 
mănâncă. 

— Încep să înțeleg cum ai rămas fecior, am spus, ridicându-mi 
fustele pentru a sări un pârleaz. Dar nu se poate să fi fost toate la fel. 

— Nu, a răspuns el meditativ, întinzându-mi o mână pentru a mă 
ajuta să sar. Nu erau. Sora mai mică a lui Molly, Tabitha, era niţel mai 
prietenoasă, a spus zâmbind nostalgic. Tibby a fost prima fată pe care 
am sărutat-o. Sau poate ar trebui să spun prima fată care m-a sărutat. 
Îi căram două ciubere cu lapte din grajd la lăptărie, făcându-mi 
planuri cum să o bag în dosul uşii, de unde nu putea să fugă, și să o 
sărut acolo. Dar mâinile îmi erau ocupate și ea a fost nevoită să 
deschidă ușa să mă lase să intru. Așa încât eu am fost cel care am 
ajuns în spatele ușii și Tib, care mergea în urma mea, m-a apucat de 
urechi și m-a sărutat. Am mai vărsat și laptele. 

— Pare o primă experiență memorabilă, am spus, râzând. 

— Mă îndoiesc că eu eram primul pe care îl săruta, a zis el zâmbind 
cu gura până la urechi. Părea să știe mult mai multe decât mine. Dar 
nu am avut prea mult timp să exersăm,; câteva zile mai târziu ne-a 
descoperit mama ei sărutându-ne în cămară. Nu ne-a făcut nimic, doar 
mi-a aruncat mie o privire aprigă și lui Tibby i-a spus să plece să ajute 
la pregătirea cinei, însă trebuie să îi fi spus lui Dougal. 

Dacă Dougal MacKenzie fusese atât de aprig la mânie când apărase 


onoarea surorii sale, îmi puteam imagina ce ar fi putut face pentru a o 
apăra pe cea a fiicei lui. 

— Mă cutremur numai la gând, am spus, rânjind spre el. 

— Și eu, a răspuns Jamie, înfiorându-se. 

M-a privit cu coada ochiului, cu un aer rușinat. 

— Ştii că băieţii se trezesc uneori dimineaţa cu... mă rog, cu... 

Sângele i-a năvălit în obraji. 

— Da, știu, am răspuns. La fel păţesc și bărbaţii de douăzeci și trei 
de ani. Crezi că eu nu bag de seamă? De altfel, chiar tu îmi arăţi 
destul de des. 

— Mmmhm. Așadar, în dimineața după ziua în care ne-a prins 
mama lui Tib, m-am trezit chiar la răsăritul soarelui. O visasem - pe 
Tib, nu pe mama ei —, așa că nu am fost foarte surprins să simt o mână 
pe mădularul meu. Surprinzător era că nu era a mea. 

— Și cu siguranță nu era a lui Tibby. 

— Păi, nu, nu era. Era a lui taică-su. 

— A lui Dougal?! Ce naiba... 

— Da, am făcut ochii mari și el mi-a zâmbit, foarte cald. Şi pe urmă 
s-a așezat pe pat și am avut o mică discuţie amicală, ca între unchi și 
nepot, ca între un tată adoptiv și un fiu adoptiv. Mi-a povestit cât de 
bucuros e că mă are acolo, el neavând un fiu, și toate cele. Și cum 
toată familia lui era atât de încântată de mine și așa mai departe. Și 
cât de supărat ar fi el dacă ar crede că eu aş putea profita de 
sentimentele atât de frumoase și de pure pe care le-ar nutri fiicele lui 
față de mine și cum desigur el ar fi atât de fericit dacă ar putea avea 
încredere în mine ca în propriul său fiu. Și în tot acest timp el vorbea 
şi eu stăteam acolo întins, el cu o mână pe jungher și cu cealaltă pe 
ouăle mele frumoase și tinere. Deci am zis da, unchiule, și nu, 
unchiule, și când a plecat, m-am înfășurat în plapumă și am visat 
porci. Şi nu am mai sărutat o fată până nu am împlinit șaisprezece ani 
și am plecat la Leoch. 

S-a uitat spre mine, zâmbind. Părul îi era strâns la spate cu o bucată 
de piele, dar șuvițele mai scurte i se învolburau ca de obicei în jurul 
frunţii, strălucind arămiu și auriu în aerul limpede și răcoros. Pielea i 
se închisese într-un bronz auriu în timpul călătoriei de la Leoch și 
Craigh na Dun şi arăta precum o frunză de toamnă, plutind 
învârtindu-se veselă purtată de vânt. 

— Dar tu, frumoasa mea englezoaico? a întrebat el zâmbind larg. Se 
țineau băieții după tine, topiți de dragul tău, sau erai timidă și 
feciorelnică? 

— Aveam mai puțin decât tine când m-am sărutat prima dată, am 
răspuns, precaută. Aveam opt ani. 

— Jezebel! Cine a fost norocosul flăcău? 

— Fiul tălmaciului. Asta s-a întâmplat în Egipt. El avea nouă ani. 


— Ah, atunci nu ești de condamnat. Ai fost tentată de un bărbat 
adevărat și, unde mai pui, un păgân! 

Moara s-a ivit dedesubt, ca într-o pictură, cu iederă cu frunze de un 
roșu adânc într-o parte a zidului vopsit în galben și obloanele lăsate 
deschise spre lumina zilei, curate în ciuda vopselii verzi scorojite. 
Șuvoiul de apă curgea vesel de-a lungul ecluzei pe sub roata de moară 
nemișcată până la iaz. Erau chiar și rațe sălbatice în lac, poposite 
pentru o clipă de odihnă în zborul lor spre sud. 

— Uite, am spus, oprindu-mă în vârful dealului, așezând o mână pe 
brațul lui Jamie, oprindu-l. Nu e frumos? 

— Ar fi o priveliște şi mai încântătoare dacă roata morii s-ar învârti, 
a replicat el practic, apoi și-a coborât privirea spre mine și a zâmbit. 
Da, englezoaico. E un loc frumos. Obișnuiam să înot aici când eram 
copil, e un iaz mare după cotul pârâului. 

Mai jos pe deal, iazul a devenit vizibil prin perdeaua de sălcii. 
Atunci am văzut și băieții. Erau patru, bălăcindu-se și stropindu-se și 
strigând, despuiaţi și fără griji. 

— Brrr, am spus privindu-i. 

Vremea era frumoasă pentru o zi de toamnă, însă aerul era suficient 
de rece încât să mă facă să fiu recunoscătoare pentru șalul pe care îl 
adusesem cu mine. 

— Îi îngheață sângele numai privindu-i. 

— Ha? a întrebat Jamie. Vino încoace să te încălzesc. 

Aruncând o privire spre băieţii din apă, a pășit în umbra unui castan 
uriaș. Și-a așezat mâinile în jurul mijlocului meu și m-a tras în umbră. 

— Nu ai fost prima fată pe care am sărutat-o, mi-a spus el şoptit, 
dar îţi jur că vei fi ultima. 

Şi-a plecat capul spre chipul meu întors spre el. 

Imediat ce morarul a ieșit din adăpostul său și introducerile au fost 
făcute în grabă, m-am retras pe malul iazului morii, în vreme ce Jamie 
a petrecut câteva minute ascultând explicaţiile bărbatului. Când acesta 
a intrat în moară, pentru a încerca să întoarcă piatra dinăuntru, Jamie 
a rămas o clipă nemișcat privind în adâncurile întunecate și pline de 
ierburi ale iazului. În cele din urmă, ridicând din umeri resemnat, a 
început să își dea jos hainele. 

— Nu am altă soluţie, m-a lămurit el. lan are dreptate; ceva e 
înțepenit în roată sub stăvilar. Cobor și... 

Oprit de șuieratul meu, s-a întors spre locul unde stăteam eu pe 
malul apei cu coșul lângă mine. 

— Și care e problema ta? a întrebat el. Nu ai mai văzut până acum 
un bărbat în chiloți? 

— Nu... cu așa ceva! am reușit să îngaim, printre hohotele de râs. 

Anticipând că va fi nevoit să se bage în apă, își pusese pe sub kilt o 


pereche de chiloți de o vechime incredibilă, inițial din flanelă roșie, 
cârpită acum cu o paletă strălucitoare de culori și texturi. Evident, 
această pereche de chiloți aparținuse demult altcuiva, care trebuie să 
fi măsurat cu câțiva centimetri mai mult în talie decât Jamie. Atârnau 
periculos de oasele șoldurilor, încreţiturile căzând într-un V peste 
abdomenul plat. 

— Bunicului tău? am încercat să ghicesc, străduindu-mă din 
răsputeri, fără succes însă, să îmi înghit hohotele de râs. Sau poate ai 
bunicii tale? 

— Ai tatălui meu, a răspuns el rece, ridicându-și semeț bărbia. Doar 
nu te așteptai să înot cum m-a făcut mama în fața nevesti-mii și a 
arendașilor! 

Cu o demnitate solemnă și-a adunat excesul de material într-o mână 
şi a început să meargă prin apă. Pășind până în apropierea roții, s-a 
acomodat cu apa și, trăgând adânc aer în piept, a sărit în sus și s-a 
scufundat, ultimul lucru pe care l-am văzut la el fiind chiloţii umflați 
din flanelă roșie. Morarul, aplecându-se peste fereastra morii, striga 
încurajări şi instrucțiuni de fiecare dată când pletele lucitoare și ude 
ieșeau la suprafața apei. 

Malul iazului era îngroșat cu plante de apă și am săpat cu bățul să 
caut rădăcină de nalbă și șofran, cu frunzele lui mici și firave. Aveam 
coșul plin pe jumătate când am auzit o tuse politicoasă în spatele meu. 

Era o doamnă cu adevărat bătrână, sau cel puţin așa arăta. Se 
sprijinea într-un băț de păducel, înveşmântată în haine pe care trebuie 
să le fi purtat în urmă cu douăzeci de ani, acum prea voluminoase 
pentru silueta sfrijită dinăuntrul lor. 

— Bună dimineaţa, mi-a spus ea, clătinând din cap precum un 
mosor. 

Purta un tulpan din pânză albă apretată care îi ascundea aproape 
tot părul, însă câteva șuvițe de un cenușiu metalizat se iveau în jurul 
obrajilor ca niște mere uscate. 

— Bună dimineața, am răspuns și am dat să mă ridic, însă femeia a 
făcut câţiva pași în faţă și s-a aşezat lângă mine cu o grație 
surprinzătoare. 

Trăgeam nădejde că se va mai putea ridica. 

— Eu..., am început, dar m-a întrerupt imediat. 

— Eşti noua doamnă, desigur. Eu sunt doamna MacNab - bunica 
MacNab mă strigă lumea, toate nurorile mele fiind doamne MacNab. 

A întins o mână slabă și a tras coșul mai aproape de ea, 
inspectându-i conținutul. 

— Rădăcină de nalbă - ah, asta e bună pentru tuse. Dar nu cred că 
vrei să o foloseşti pe asta, fetițo, a spus arătând spre un tubercul mic și 
cafeniu. Arată ca rădăcina crinului, dar nu e. 

— Dar ce este? am întrebat. 


— Limba-șarpelui. Dacă mănânci unul din ăsta, ai să faci tumbe prin 
casă. 

A luat tuberculul din coș și l-a aruncat în iaz, stropind cu apă în jur. 
A tras coșul în poală și a început să răscolească printre plantele care 
rămăseseră, în vreme ce eu o urmăream cu un amestec de amuzament 
și iritare. În cele din urmă, mulțumită, mi l-a întins înapoi. 

— Aha, vasăzică nu eşti chiar prostuță, pentru o englezoaică, a 
remarcat ea. Măcar știi să deosebești vindeceaua de talpa-gâștei. 

A aruncat o privire spre lac, unde capul lui Jamie s-a ivit o clipă, ud 
și sclipitor ca al unei foci, înainte de a dispărea din nou sub moară. 

— Văd că Înălțimea Sa nu te-a luat doar pentru frumuseţe. 

— Mulţumesc, am răspuns, alegând să iau remarca ei drept un 
compliment. 

Privirea bătrânei doamne, ascuţită ca un ac, era pironită pe mijlocul 
meu. 

— Nu ești încă grea? a întrebat ea. Frunze de zmeură, te ajută. 
Amestecă o mână de frunze cu măceşe și bea-le când creşte luna, de la 
jumătate încolo. Apoi când e plină și începe să scadă, mănâncă niște 
agrișe, să îți cureți pântecul. 

— Ah, păi... 

— Am o rugăminte la Înălțimea Sa, a continuat doamna. Dar după 
cum văd, e niţel ocupat pentru moment, deci îți voi spune dumitale. 

— Prea bine, am încuviințat slab. 

Oricum nu știam cum aş putea-o împiedica să îmi povestească. 

— E vorba de nepotul meu, a zis ea, fixându-mă cu ochii cenușii de 
rotunjimea și strălucirea unor mărgele. Nepotul meu, Rabbie, vreau să 
spun; am șaisprezece nepoți, și pe trei dintre ei îi cheamă Robert, dar 
unul e Bob și celălalt e Rob, iar ăsta mic e Rabbie. 

— Să vă trăiască, am spus politicos. 

— Vreau să îl rog pe Înălțimea Sa să îl ia ca băiat de grajduri, a 
continuat. 

— Păi, eu nu pot... 

— Vezi dumneata, e taică-su, a spus ea, aplecându-se spre mine, 
parcă împărtăşindu-mi o taină. Nu aş spune că puţină severitate e ceva 
greşit; bățul nu trebuie pus în cui și copilul nu trebuie alintat, am spus 
întotdeauna și bunul Dumnezeu știe bine că băieţii sunt făcuţi să fie 
altoiți din când în când, că nu i-ar fi lăsat El să fie atât de împielițați. 
Dar când ajungi să arunci copilul în vatră și să-i faci o rană pe față de 
mărimea palmei mele, și asta doar pentru că a luat o turtă din farfurie 
fără să ceară voie, atunci... 

— Vrei să spui că tatăl lui Rabbie îl bate? am întrerupt-o. 

Bătrâna doamnă a încuviințat din cap, apreciindu-mi inteligența. 

— Da, bineînţeles, nu asta spuneam? A ridicat o mână. Acum, în 
mod normal, nu e treaba mea să mă bag. Fiecare face ce și cum 


pofteşte cu copiii lui, dar... în fine, Rabbie e nepotul meu preferat. Și 
nu e vina băiatului că taică-său e un beţivan, oricât de rușinos ar fi 
pentru propria lui mamă să spună un asemenea lucru. 

A ridicat dojenitor un deget uscat ca un băț. 

— Nu că tatăl lui Ronald nu ar fi băut o picătură mai mult decât era 
nevoie din când în când. Dar niciodată nu a ridicat mâna la mine sau 
la vreunul din copii... sau, mă rog, nu a mai ridicat niciodată după ce 
a făcut-o prima dată, a spus ea căzând pe gânduri. 

Pe neașteptate, mi-a făcut cu ochiul, obrajii micuţi rotunzi și fermi 
ca merele vara, încât am văzut ce femeie veselă și atrăgătoare trebuie 
să fi fost cândva. 

— M-a lovit o dată, mi s-a confesat ea, și am înșfăcat grilajul de la 
foc şi l-am lovit cu el în cap. S-a legănat înainte și înapoi, râzând. Am 
crezut că gata, l-am omorât şi mă jeleam și îi ţineam capul în poală, 
gândindu-mă la ce o să mă fac, văduvă, cu doisprezece guri de hrănit. 
Dar s-a trezit, a spus ea pe un ton degajat, și niciodată nu a mai pus 
mâna pe mine sau pe copii. Am născut treisprezece, știi? a întrebat ea 
mândră. Și am crescut zece. 

— Felicitări, i-am spus sinceră. 

— Frunze de zmeură, a zis ea, punând o mână prietenoasă pe 
genunchiul meu. Ascultă la mine, fetițo, frunzele de zmeură or să te 
ajute. Și dacă nu, vino la mine acasă și o să-ți fac o băutură din 
semințe de echinaceea și dovleac, cu ou crud bătut. Asta o să poarte 
sămânţa bărbatului dumitale drept în pântece şi o să te umfli ca un 
dovleac până la Paște. 

Am tușit, îmbujorându-mă ușor. 

— Mmmmhm. Și dumneata ai vrea ca Jamie, ăă... adică Înălțimea 
Sa, să îl ia pe nepot ca băiat de grajd, să scape de tatăl său. 

— Da, aşa este. E un băiat muncitor și Înălțimea Sa nu va fi... 

Chipul bătrânei doamne a împietrit în toiul conversaţiei sale 
animate. M-am întors pentru a privi peste umăr și am îngheţat și eu. 
Vestoanele roșii. Dragoni, șase, călare, coborând dealul spre moară. 
Cu o admirabilă prezență de spirit, doamna MacNab s-a ridicat și s-a 
aşezat din nou peste grămada de haine ale lui Jamie, fustele ei 
răsfirate ascunzându-le. S-a auzit un zgomot dinspre apă și un oftat 
exploziv din iazul morii în spate meu când Jamie a apărut din nou la 
suprafață. Eram prea speriată să îl strig sau să mă mișc de teamă că aş 
atrage atenția dragonilor spre iaz, dar tăcerea nemișcată care s-a 
aşternut deodată în spatele meu mi-a dat de înţeles că și el îi zărise. 
Tăcerea a fost întreruptă de un singur cuvânt călătorind peste apă, 
spus în șoaptă, însă tulburător în sinceritatea lui. 

— Merde. 

Bătrâna doamnă și cu mine am rămas nemișcate, cu chipurile ca 
niște stane de piatră, privind soldaţii care coborau dealul. În ultima 


clipă, când aceştia făceau ultima cotitură în jurul morii pe potecă, s-a 
întors iute spre mine și și-a așezat un deget drept și uscăţiv peste 
buzele zbârcite. Nu trebuia să vorbesc, pentru a nu mă da de gol că 
eram englezoaică. Nu am avut timp să încuviințez din cap înainte de a 
vedea copitele pline de noroi oprindu-se la câțiva metri depărtare. 

— Bună dimineața, doamnelor, a spus conducătorul lor. 

Era un caporal, dar nu era, după cum am observat cu ușurare, 
caporalul Hawkins. Mi-am dat seama că nu-l cunoșteam pe niciunul 
dintre ei de la Fortul William, și mi-am mai slăbit puțin strânsoarea pe 
mânerul coșului. 

— Am văzut de sus moara, a spus dragonul, și ne-am gândit că 
poate putem să cumpărăm un sac de făină. 

A făcut o plecăciune în fața amândurora, neștiind cui să se adreseze. 

Doamna MacNab era rece, dar politicoasă. 

— Bună dimineaţa, a răspuns ea, înclinându-și capul. Dacă aţi venit 
pentru făină, mi-e teamă că veţi fi dezamăgiţi. Moara nu merge în 
acest moment. Poate data viitoare când mai treceţi pe aici. 

— Ah? Dar ce s-a întâmplat? 

Caporalul, un bărbat tânăr și scund cu un chip proaspăt, părea 
sincer interesat. A pășit până la malul iazului pentru a arunca o privire 
spre roată. Morarul, ieșind din moară pentru a raporta ultimele 
progrese ale roții, l-a văzut și a intrat imediat, făcându-se nevăzut. 

Caporalul și-a chemat unul dintre oameni. Urcând panta, i-a făcut 
semn celuilalt soldat care s-a aplecat pentru a-i permite caporalului să 
se urce în spatele lui. Ridicându-se, a reuşit să se apuce de marginea 
acoperișului cu ambele mâini și s-a târât pe stuf. Stând în picioare, 
abia putea ajunge la marginea roții mari. A întins braţele și a zguduit- 
o cu ambele mâini. Aplecându-se, i-a strigat prin fereastră morarului 
să încerce să întoarcă piatra de moară cu braţele. 

Am încercat să nu privesc spre stăvilar. Nu eram suficient de 
familiarizată cu funcţionarea roţilor de moară pentru a ști cu 
siguranţă, însă îmi era teamă că, dacă roata se punea în mișcare brusc, 
tot ce se afla în apă în apropierea ei avea să fie zdrobit. După toate 
aparențele, nu eram singura care avea asemenea temeri, căci doamna 
MacNab i-a vorbit tăios unuia dintre soldaţii rămași lângă noi. 

— Ar trebui să îi spui comandantului dumitale să se dea jos, 
flăcăule. Nu e bine nici pentru moară, nici pentru el. Nu ar trebui să se 
bage în treburi la care nu se pricepe. 

— Ah, nu vă faceţi griji, doamnă, a răspuns vesel soldatul. Tatăl 
caporalului Silvers are o moară de grâu în Hampshire. Dacă nici el nu 
se pricepe la mori de apă, atunci nimeni nu se pricepe. 

Doamna MacNab și cu mine ne-am privit alarmate. Caporalul, după 
ce a inspectat în sus și în jos, zguduind roata și împungând-o, a 
coborât lângă noi. Sudoarea îi curgea din belșug și și-a șters obrajii 


roşii cu o batistă mare și murdară înainte de a ni se adresa. 

— Nu o pot mișca de sus, și prostul acela de morar nu pare să 
vorbească engleza. 

A aruncat o privire spre bastonul solid al doamnei MacNab și la 
picioarele ei noduroase, apoi la mine. 

— Poate tânăra doamnă ar putea veni să vorbească cu el pentru 
mine? 

Doamna MacNab a întins un braţ protectiv, apucându-mă de 
mânecă. 

— Ah, o veţi ierta pe nora mea, domnule. Dar e niţel cu minţile 
rătăcite de când ultimul ei copil a fost născut mort. Nu a mai scos o 
vorbă de mai bine de un an, biata de ea. Şi nu o pot lăsa nicio clipă 
singură, de teamă că se aruncă în apă de durere. 

Caporalul părea tulburat. 

— Ah, a spus el. Păi... 

A pășit de-a lungul malului iazului și a rămas privind încruntat în 
apă. Arăta exact ca Jamie în urmă cu un ceas și aparent din același 
motiv. 

— Nu am altă soluţie, Collins, i-a spus el bătrânului soldat. Va 
trebui să intru în apă să văd ce a înțepenit-o. 

Și-a scos vestonul roșu și a început să își descheie nasturii cămășii. 
Eu și doamna MacNab am schimbat priviri îngrozite. Deşi era suficient 
aer sub moară pentru a supravieţui, cu siguranţă nu era suficient loc 
pentru a te ascunde foarte bine. 

Îmi calculam, nu foarte optimist, șansele de a mima convingător o 
criză epileptică, în momentul în care roata uriașă a scârțâit deasupra 
noastră. Cu un sunet asemenea unui copac doborât, arcul mare s-a 
întors pe jumătate, s-a împotmolit o clipă, apoi a început să se 
rotească încet și sigur, lopeţile revărsând pârâiașe vesele în stăvilar. 

Caporalul s-a oprit, admirând arcul roții. 

— Ia te uită, Collins! Mă întreb ce o fi fost prins în ea. 

Ca și cum l-ar fi auzit, ceva a apărut în vârful roții. Atârna de una 
dintre stinghii, faldurile roșii pline cu ierburi din care curgea apa. 
Lopata a atins curentul apei, mestecând zăgazul, obiectul s-a desprins 
şi vechii chiloți ai tatălui lui Jamie au plutit maiestuos pe apele 
iazului morii. 

Soldatul mai în vârstă i-a pescuit cu un băț, prezentându-i precaut 
comandantului său, care i-a luat ca un om obligat să ridice un pește 
mort. 

— Hmmm, a spus el, ridicând obiectul cu o privire critică. Mă întreb 
de unde Dumnezeu au putut apărea ăștia. Trebuie să fi fost prinși în 
jurul fusului. Curios că un asemenea obiect ar putea cauza o asemenea 
neplăcere, nu-i așa, Collins? 

— Da, domnule. 


Soldatul în mod evident nu considera tainele funcționării unei mori 
scoțiene a fi un subiect de un interes deosebit, dar a răspuns politicos. 
După ce a întors bucata de material pe toate părțile, caporalul a 
ridicat din umeri și a folosit-o pentru a-și șterge murdăria de pe mâini. 

— O bucată de flanelă bunicică, a spus el, storcând cârpa îmbibată 
în apă. Ar fi bună măcar să lustruim armele cu ea. Ceva ca un suvenir, 
eh, Collins? 

Şi cu o plecăciune politicoasă spre doamna MacNab și spre mine, s-a 
întors spre calul său. 

Abia dispăruseră dragonii din faţa ochilor noștri peste culmea 
dealului când o ridicare de ape din iazul morii a vestit apariția din 
adâncimi a spiritului apelor. 

Era alb ca varul, cu firicele vineţii precum marmura de Carrara, și 
dinții îi clănțăneau atât de tare încât abia am putut auzi primele 
cuvinte pe care le-a rostit și care oricum erau în galică. 

Doamna MacNab însă nu a avut nicio problemă de a le înțelege și 
gura ei antică s-a căscat de uluire. Însă a închis-o repede, făcând o 
reverență adâncă înspre stăpânul care tocmai ieșea din apă. Zărind-o, 
Jamie s-a oprit, apa încă lovindu-se uşor de coapsele lui. A tras adânc 
aer în piept, încleștându-și maxilarele pentru a-și opri tremuratul și şi- 
a cules o algă de baltă de pe umăr. 

— Doamnă MacNab, a spus el, plecându-și fruntea spre supusa lui în 
vârstă. 

— Înălțimea Ta, a spus ea, plecându-şi încă o dată capul. O zi 
minunată, nu-i așa? 

— Ăăă... niţel rece, a spus el, aruncând o privire spre mine. 

Am ridicat din umeri neajutorată. 

— Ne bucurăm să te avem din nou acasă, Înălțimea Ta, și sperăm, și 
eu și fiii mei, că în curând vei veni și nu vei mai pleca. 

— Şi eu sper asta, doamnă MacNab, a răspuns el curtenitor. 

Mi-a făcut semn din cap, ţintuindu-mă cu privirea. Eu am zâmbit 
drăgăstos. 

Bătrâna doamnă, ignorând acest schimb de semne, și-a împreunat 
mâinile în poală și s-a așezat înapoi cu demnitate. 

— Aș avea o mică rugăminte la Înălțimea Ta, a început ea, în 
legătură cu... 

— Bunică MacNab, a întrerupt-o Jamie, făcând o jumătate de pas 
amenințător în apă, orice rugăminte ai, îţi va fi îndeplinită. Cu 
condiția să îmi înapoiezi cămașa înainte să îngheţ cu totul. 


29. MAI MULTĂ SINCERITATE 


Seara, după ce ne ridicam de la masă, stăteam de obicei în salon cu 
Jenny și cu Ian, vorbind într-o atmosferă relaxată despre una sau 
despre alta sau ascultând poveștile lui Jenny. 

Astă-seară însă era rândul meu și i-am ţinut pe Jenny și pe lan cu 
sufletul la gură povestindu-le despre doamna MacNab și vestoanele 
roșii. 

— „Bunul Dumnezeu știe bine că băieţii sunt făcuţi să fie altoiți din 
când în când, că nu i-ar fi lăsat El să fie atât de împielițaţi!” 

Felul în care am imitat-o pe bunica MacNab a ridicat sala în 
picioare. 

Jenny şi-a şters lacrimile de râs. 

— Dumnezeule, cât e de adevărat. Ştie ea ce spune. Câţi are, lan, 
opt băieți? 

— Da, cel puţin, a spus Ian, încuviințând din cap. Nici nu îmi pot 
aminti numele lor; întotdeauna păreau să fie câțiva MacNab când 
plecam la vânătoare sau la pescuit când Jamie și cu mine eram copii. 

— Aţi crescut împreună? am întrebat. 

Jamie și Ian au schimbat zâmbete largi și complice. 

— Ah, da, ne cunoaștem bine, a spus Jamie, râzând. Tatăl lui lan a 
fost administratorul moșiei, la fel ca el acum. De câteva ori în 
copilăria mea tumultuoasă, m-am găsit stând umăr lângă umăr alături 
de domnul Murray aici de față, explicând — unul sau altul — unuia sau 
altuia din taţii noștri cum aparențele pot fi înșelătoare sau, în cazul în 
care nu funcționa teoria aparenţelor, teoria circumstanțelor care pot 
schimba perspectiva. 

— Și, cum de obicei nu reușeam nici așa, a spus lan, m-am trezit de 
nenumărate ori aplecat peste bârna gardului alături de domnul Fraser 
aici de față, ascultându-l cum ţipa din toţi bojocii, așteptând să îmi 
vină rândul. 

— Niciodată! a răspuns Jamie indignat. Nu am ţipat niciodată! 

— Poţi să îi spui cum vrei, Jamie, a răspuns prietenul său, dar te 
auzea toată moșia. 

— Vă auzeam pe amândoi de la kilometri depărtare, a intervenit 
Jenny. Şi nu doar ţipetele. Îl auzeam pe Jamie certându-se 
întotdeauna, chiar și cu fundul în sus pe gard! 

— Da, trebuia să te fi făcut avocat, Jamie. Dar nu știu de ce 
întotdeauna te lăsam pe tine să vorbeşti, a spus Ian, dând din cap. 
Întotdeauna eram mai în bucluc decât fusesem la început. 

Jamie a început să râdă. 

— Te referi la fort? 

— Da. 

Ian s-a întors spre mine, arătând cu brațul spre soare-apune, unde 
vechiul turn din piatră răsărea din dealul din spatele casei. 

— Unul din cele mai bune pledoarii ale lui Jamie a fost acolo, a 


spus el, rotindu-şi ochii spre tavan. I-a spus lui Brian că e necivilizat să 
foloseşti forța fizică pentru a-ți impune punctul de vedere. Pedeapsa 
corporală este barbară și, pe deasupra, de modă veche, a zis el. A bate 
pe cineva doar pentru că a comis un act cu ale cărui ram... ramificații, 
asta era... cu ale cărui ramificații nu erai de acord nu este „o formă 
constructivă de pedeapsă”... 

Toată lumea râdea deja până când a încheiat fraza. 

— Şi Brian a ascultat toată peroraţia asta? am întrebat. 

— Ah, da, a încuviinţat lan din cap. Eu nu făceam altceva decât să 
stau acolo cu Jamie și să dau din cap de fiecare dată când se oprea să 
își tragă sufletul. Când Jamie a rămas în cele din urmă fără cuvinte, 
tatăl său a tușit puţin și a spus „Înţeleg”. Apoi s-a întors și a privit pe 
fereastră pentru o clipă, legănând cureaua și înclinând din cap ca și 
cum ar fi cumpănit. Noi doi stăteam acolo, umăr lângă umăr, cum 
zicea Jamie, cu șiroaie de transpiraţie curgând pe noi. În cele din 
urmă Brian s-a întors și ne-a poruncit să venim cu el la grajduri. 

— Ne-a dat fiecăruia o mătură, o perie şi o căldare și ne-a arătat 
fortul, a spus Jamie, continuând povestea. A zis că l-am convins și că 
s-a decis asupra unei forme mai „constructive” de pedeapsă. 

Ian şi-a dat ochii peste cap, parcă urmărind pietrele aspre ale 
fortului. 

— Turnul acela are o înălțime de douăzeci de metri, mi-a spus el, și 
are zece metri în diametru și trei niveluri, a oftat el. L-am măturat din 
vârf până la bază şi l-am spălat cu peria de la bază până în vârf. Ne-a 
luat cinci zile şi mai simt şi astăzi gustul de paie de ovăz putrezite 
când tușesc. 

— Și în a treia zi ai încercat să mă omori că ne-am băgat în asta, a 
spus Jamie, atingându-și cu grijă capul. Am avut o tăietură scârboasă 
peste ureche unde m-ai lovit cu mătura. 

— Ah, păi, a răspuns lan netulburat, asta a fost când mi-ai spart 
nasul pentru a doua oară, așa că suntem chit. 

— Lasă-l pe un Murray să ţină socoteala, a spus Jamie, dând din 
cap. 

— Să vedem, am spus, numărând pe degete. După tine, cei din 
neamul Fraser sunt încăpățânaţi, cei din neamul Campbell sunt lași, 
MacKenzie sunt fermecători, dar vicleni și cei din neamul Graham 
sunt proști. Care e caracteristica definitorie pentru cei din neamul 
Murray? 

— Te poți baza pe ei în luptă, au spus Jamie și lan în același timp, 
apoi au început să râdă. 

— Te poți baza, a spus Jamie, trăgându-și sufletul. Dar atunci când 
speri să fie de partea ta. 

Și amândoi bărbaţii s-au pornit din nou pe râs. 

Jenny a dat din cap dezaprobator spre frate și spre soţ. 


— Și nici nu am băut încă vin, a spus ea. 

Şi-a pus jos broderia și s-a ridicat cu greu în picioare. 

— Hai cu mine, Claire, să vedem dacă doamna Crook ne-a făcut 
niște biscuiţi pe care să îi servim la Porto. 

Întorcându-ne în salon un sfert de oră mai târziu cu tăvi cu biscuiţi 
şi vin, l-am auzit pe lan spunând: 

— Deci nu ești supărat, Jamie? 

— De ce să fiu supărat? 

— Pentru că ne-am căsătorit fără consimțământul tău — eu și Jenny, 
vreau să spun. 

Jenny, pășind înaintea mea, s-a oprit deodată în fața ușii de la 
salon. 

S-a auzit o bufnitură scurtă în sofaua pe care se întinsese Jamie, 
atunci când și-a pus picioarele pe un taburet scund. 

— Din moment ce nu am spus unde sunt și nu aveai nicio idee când 
- şi dacă vreodată — aveam să mă întorc, nu te pot învinui că nu ai 
aşteptat. 

Vedeam profilul lui Ian, rezemat de coșul cu lemne de foc. Chipul 
său oval și blând era ușor încruntat. 

— Păi, poate nu sunt soțul cel mai potrivit pentru Jenny, mai ales 
că sunt invalid... 

S-a auzit o bufnitură puternică. 

— Jenny nu ar putea avea un soț mai potrivit nici dacă ţi-ai fi 
pierdut amândouă picioarele și ambele mâini, a răspuns Jamie 
morocănos. 

Chipul palid al lui Ian s-a îmbujorat puţin din pricina stânjenelii. 
Jamie a tușit, coborându-și picioarele de pe taburet, aplecându-se 
după o surcică ce căzuse din coș. 

— Apropo, cum aţi ajuns să vă căsătoriţi, luând în considerare 
scrupulele tale? a întrebat el, cu un colț al buzelor ridicându-se. 

— Dumnezeule, dar crezi că am avut vreun cuvânt de spus în 
privinţa asta? a răspuns lan. Să mă pun eu cu unul din neamul Fraser? 

A dat din cap, zâmbind larg spre prietenul său. 

— A venit la mine într-o zi la câmp, încercam să repar o căruță 
căreia îi sărise o roată. leșisem de sub atelaj târâș, plin de noroi din 
cap până în picioare, și am găsit-o arătând ca o tufă plină de fluturi. S- 
a uitat la mine de sus și a spus... Se scărpină în cap. Mă rog, nu mai 
ştiu exact ce a zis, dar discuţia s-a încheiat cu Jenny sărutându-mă, 
fără să ţină seama de noroi și spunându-mi „Bine, atunci, ne căsătorim 
în ziua Sfântului Martin.” 

Şi-a desfăcut braţele într-o resemnare comică. 

— Eu încă îi explicam de ce nu putem face un asemenea lucru când 
m-am trezit în faţa unui preot, spunând „Te iau pe tine, Janet...” și 


făcând o serie de jurăminte foarte improbabile. 

Jamie se legăna în sofa, zguduit de râs. 

— Da, cunosc sentimentul, a spus el. Parcă ai un gol în stomac, nu-i 
așa? 

Ian a zâmbit, alungându-şi stânjeneala. 

— Așa te face să te simți. Eu încă mai simt că mi se pune un nod în 
gât când o văd pe Jenny stând în lumina soarelui sau când îl ţine în 
brațe pe Jamie cel mic și nu se uită la mine. O văd și mă gândesc 
„Dumnezeule, femeia asta nu poate să fie a ta, omule, nu are cum.” 

A dat din cap, șuvițele castanii căzându-i peste frunte. 

— Și când se întoarce și îmi zâmbeşte... 

A ridicat privirea spre cumnatul său, zâmbind fericit. 

— Păi, ştii și tu. Văd că e la fel cu tine și cu Claire a ta. E... o femeie 
specială, nu? 

Jamie a încuviințat din cap. Zâmbetul nu i-a părăsit buzele, însă 
cumva s-a schimbat. 

— Da, a spus el șoptit. E specială. 

În timp ce beam Porto și mâncam biscuiţi, Jamie și lan au depănat 
alte amintiri din copilăria pe care și-o petrecuseră împreună și despre 
taţii lor. Tatăl lui lan, William, murise primăvara trecută, lăsându-l pe 
Ian singur cu administrarea moșiei. 

— Îți aminteşti când a venit tatăl tău la noi lângă râu şi ne-a luat cu 
el la fierar să vedem cum se repară o osie de căruță? 

— Da, și nu putea înţelege de ce noi tot ne foiam de parcă stăteam 
pe ace. 

— Şi te tot întreba dacă ai nevoie să te duci la toaletă... 

Amândoi bărbaţii râdeau prea tare pentru a mai putea continua 
povestea, așa încât mi-am mutat privirea spre Jenny. 

— Broaște, a răspuns ea scurt. Amândoi aveau câte cinci sau șase 
broaște băgate în cămașă. 

— Oh, Doamne, a spus lan. Când una ţi s-a strecurat în sus pe gât și 
a sărit în forjă, am crezut că o să mor. 

— Nu îmi pot imagina cum de tata s-a putut stăpâni în câteva ocazii 
să nu îmi sucească gâtul, a spus Jamie, dând din cap. E o minune că 
am reușit să ajung la maturitate. 

lan s-a uitat gânditor spre propriul său fiu, care încerca să 
construiască ceva din cuburi de lemn lângă cămin. 

— Nu știu cum voi reuși, când va veni vremea, să îl bat pe propriul 
meu. Uită-te la el... e atât de mic. 

A făcut un semn neajutorat spre figura micuță și voinică, cu gâtul 
delicat aplecat spre treaba lui. 

Jamie și-a măsurat tizul cu o privire cinică. 

— Ah, o să fie la fel de împielițat ca și tine sau ca mine, mai dă-i 


timp. La o adică, cred că și eu trebuie să fi părut inocent la un 
moment dat. 

— Ai arătat, a spus Jenny pe neașteptate, punând o cană de tablă cu 
cidru în mâna soţului ei. Erai un copil foarte dulce, Jamie, a continuat 
ea, bătându-l pe fratele ei pe creştet. Îmi amintesc cum stăteam lângă 
pătuțul tău. Nu aveai mai mult de un an sau doi, adormit cu degetul 
mare în gură, și cu toții am căzut de acord că nu mai văzusem un 
copil atât de frumos. Aveai obrăjori rotunzi și grași şi niște bucle 
roşcovane foarte drăgălașe. 

Băiețelul drăgălaș a căpătat o nuanță interesantă de roz și și-a golit 
cana de cidru dintr-o înghițitură, evitându-mi privirea. 

— Dar nu a ţinut mult, a spus Jenny arătându-și dinții albi într-un 
zâmbet ușor malițios îndreptat spre fratele ei. Câţi ani aveai când ai 
încasat prima bătaie, Jamie? Șapte? 

— Nu, opt, a spus Jamie, azvârlind un butuc în grămada de cărbuni 
incandescenți. Iisuse, cât de dureroasă a fost. Douăzeci de lovituri de 
bici peste fund și nu s-a oprit nicio clipă, de la început până la sfârșit. 
Niciodată nu se oprea. 

S-a ridicat din nou, frecându-și nasul. Obrajii îi erau roșii și ochii îi 
străluceau de oboseală. 

— După ce a terminat, tata s-a îndepărtat câțiva pași și s-a aşezat pe 
o piatră în timp ce eu îmi ridicam pantalonii. Pe urmă, când am 
încetat cu urletele și m-am mai liniștit într-un soi de fornăit ud, m-a 
chemat la el. Acum, că mă gândesc, îmi amintesc vorbele pe care mi 
le-a spus. Poate când o veni timpul, i le vei spune și tu lui Jamie cel 
mic. 

Jamie a închis ochii, rememorând întâmplarea. 

— M-a așezat între genunchii săi și m-a pus să mă uit în ochii lui 
spunând: „Asta e prima oară Jamie. Voi mai fi nevoit să o fac, poate 
de o sută de ori, înainte să devii un bărbat în toată puterea 
cuvântului.” A râs niţel și a continuat: „Tatăl meu m-a bătut pe mine 
cel puţin la fel de des, și tu ești la fel de încăpățânat și de 
neastâmpărat cum eram și eu. Uneori, cred că o să îmi facă plăcere să 
te bat, în funcție de motiv. De cele mai multe ori nu o să îmi placă. 
Dar tot o voi face. Așadar, aminteşte-ţi, flăcăule. Capul se gândește la 
prostii, dar de plătit, plăteşte fundul.” Apoi m-a îmbrățișat și a spus: 
„Ai fost curajos, fiule. Acum du-te în casă și las-o pe maică-ta să te 
consoleze.” Am deschis gura, dar el a vorbit repede în locul meu: „Nu, 
ştiu că nu ai nevoie. Dar ea are nevoie. Hai, fuga.” Așa că am intrat în 
casă și mama mi-a dat să mănânc pâine cu dulceaţă. 

Jenny a izbucnit în râs. 

— Tocmai mi-am amintit, a zis ea. Tata obișnuia să spună povestea 
asta despre tine, Jamie, când te-a bătut prima oară și ce ţi-a spus. Şi 
ne-a povestit că atunci când te-a trimis înapoi în casă, ai venit până la 


jumătatea drumului şi pe urmă te-ai oprit şi l-ai așteptat. Când s-a 
apropiat de tine, ai privit în sus şi l-ai întrebat: „Voiam să știu, tată, 
dacă de data asta ţi-a făcut plăcere să mă baţi?” Și când el ţi-a răspuns 
că nu, tu ai încuviințat din cap și ai spus „Bine, pentru că nici mie nu 
prea mi-a plăcut.” 

Am râs cu toţii câteva clipe împreună, apoi Jenny şi-a ridicat 
privirea spre fratele ei, dând din cap. 

— Îi făcea mare plăcere să povestească întâmplarea asta. Tata a 
spus întotdeauna că tu o să-l omori cu zile, Jamie. 

Toată veselia a dispărut de pe chipul lui Jamie, care și-a coborât 
ochii spre mâinile lui mari care se odihneau pe genunchi. 

— Da, a spus el încet. Păi, şi chiar așa a fost, nu? 

Jenny şi lan s-au privit îndureraţi, și eu mi-am lăsat privirea în 
poală, neștiind ce să spun. Pentru o clipă nu s-a auzit decât pocnetul 
flăcărilor. Apoi Jenny, aruncându-i o privire iute lui Ian, și-a pus pe 
masă paharul și a atins ușor genunchiul fratelui ei. 

— Jamie, a spus ea. Nu a fost vina ta. 

Jamie şi-a ridicat privirea spre ea și i-a zâmbit amar. 

— Nu? Dar a cui? 

Jenny a tras adânc aer în piept și a răspuns: 

— A mea. 

— Poftim? 

El a rămas cu privirea spre ea, neînțelegând. 

Chipul lui Jenny devenise și mai palid decât de obicei. 

— Am spus că a fost vina mea la fel ca a oricui altcuiva. Pentru... 
pentru ce ţi s-a întâmplat ţie, Jamie. Și tatei. 

El i-a acoperit mâna cu mâna lui și a mângâiat-o blând. 

— Nu vorbi prostii, fetiţo, a spus el. Tu ai făcut ce ai făcut pentru a 
încerca să mă salvezi, ai dreptate, dacă nu te-ai fi dus cu Randall, 
probabil m-ar fi ucis. 

Jenny a studiat chipul fratelui ei, o cută supărată încrețindu-i 
fruntea rotundă. 

— Nu, nu regret că l-am luat pe Randall în casă... nici măcar dacă 
ar fi... în fine, nu. Dar nu asta a fost. 

A tras din nou aer adânc în piept, făcându-și curaj. 

— Când l-am luat în casă, l-am dus în camera mea. Nu știam prea 
bine la ce să mă aştept - nu mai... fusesem cu un bărbat. Părea însă 
foarte nervos, agitat și parcă nesigur pe sine, ceea ce mi s-a părut 
straniu. M-a împins pe pat și pe urmă a rămas în picioare, mângâindu- 
se. La început am crezut că îl rănisem cu adevărat când îl lovisem cu 
piciorul, deși știam că nu îl rănisem foarte tare. 

Culoarea începea să i se strecoare în obraji și a aruncat o privire cu 
coada ochiului spre Ian înainte de a se uita din nou repede în poală. 

— Acum știu că încerca să... se pregătească pentru mine. Nu aveam 


de gând să îl las să îşi dea seama că eram speriată, așa că m-am ridicat 
în pat şi m-am uitat la el. Asta a părut să îl enerveze și mi-a poruncit 
să mă întorc cu spatele. Dar eu nici nu m-am clintit, am continuat să 
mă uit la el. 

Acum chipul ei era de culoarea trandafirilor din pragul ușii. 

— Și-a desfăcut nasturii şi eu... mă rog, am râs de el. 

— Ce ai făcut? a întrebat Jamie, nevenindu-i a crede. 

— Am râs. Ce vreau să spun este că... 

Jenny a înfruntat niţel sfidător privirea fratelui ei. 

— Ştiam destul de bine cum sunt făcuți bărbaţii. Te văzusem gol de 
multe ori, la fel și pe Willy și pe Ian. Dar el... 

Un zâmbet slab i-a apărut pe buze, în ciuda aparentului efort de a 
și-l suprima. 

— Arăta atât de comic, tot aprins la față și mângâindu-se frenetic și 
totuși doar pe jumătate... 

Ian a tușit înfundat și Jenny și-a mușcat buza, însă a continuat 
curajoasă. 

— Nu i-a convenit că am râs, și am remarcat asta, așa încât am 
început să râd şi mai tare. Atunci s-a aruncat asupra mea și mi-a rupt 
rochia, lăsându-mă pe jumătate despuiată. L-am plesnit peste față și el 
mi-a tras un pumn în barbă suficient de puternic încât să mă facă să 
văd stele verzi. Apoi a gemut ușor, ca și cum asta i-ar fi făcut plăcere 
și a dat să se urce în pat cu mine. Îmi mai rămăsese destulă furie încât 
să încep din nou să râd. M-am luptat să mă ridic în genunchi și... l-am 
batjocorit. I-am spus că știam că nu e un bărbat adevărat și că nu 
putea să se descurce cu o femeie. Mi-am... 

Și-a aplecat capul și mai mult, astfel încât buclele întunecate îi 
cădeau pe lângă obrajii îmbujoraţi. Cuvintele îi erau foarte stinse, 
aproape o șoaptă. 

— Mi-am... desfăcut bucăţile de rochie și l-am... tachinat cu sânii. I- 
am spus că ştiam că îi este teamă de mine pentru că nu era suficient 
de bărbat încât să atingă o femeie, ci doar să vâneze fiare sălbatice și 
băieți tineri... 

— Jenny, a spus Jamie dând neajutorat din cap. 

Ochii ei s-au ridicat pentru a se uita spre el. 

— Da, asta am făcut, a zis ea. Doar asta mi-a venit atunci în minte și 
puteam vedea că este aprins, dar de asemenea era clar că... nu putea. 
Și eu m-am uitat drept la pantalonii lui și am început să râd iar. 
Atunci și-a pus palmele în jurul gâtului meu, sufocându-mă, și m-am 
lovit cu capul de marginea patului și... când mi-am revenit, Randall 
plecase şi te luase cu el. 

Ochii ei albaştri frumoși erau plini de lacrimi când a prins mâinile 
lui Jamie într-ale ei. 

— Jamie, mă vei putea ierta? Știu că, dacă nu l-aș fi înfuriat atât de 


tare, nu s-ar fi purtat cu tine așa cum s-a purtat și atunci tata... 

— Oh, Jenny, draga mea, mo cridh, nu spune asta. 

Jamie îngenunchease lângă ea, trăgând-o spre umărul lui. Ian, pe de 
altă parte, arăta de parcă se prefăcuse în stană de piatră. 

Jamie o legăna ușor în timp ce ea suspina. 

— Gata, Jenny. Ai făcut ce trebuia. Nu a fost vina ta, și poate nici a 
mea, a spus el mângâind-o pe spate. Ascultă, mo cridh. Fl a venit aici 
să facă rău, așa primise ordin. Și nu ar fi avut nicio importanţă pe cine 
ar fi găsit sau ce am fi făcut tu sau eu. Voia să stârnească revoltă, să 
ridice regiunile rurale împotriva englezilor, pentru propriile lui 
scopuri și pentru ale bărbatului care l-a angajat. 

Jenny s-a oprit din plâns și s-a îndreptat de spate, privindu-l uluită. 

— Să ridice regiunile rurale împotriva englezilor? Dar de ce? 

Jamie a făcut un gest nerăbdător cu mâna. 

— Pentru a afla cine l-ar mai suporta pe prințul Charlie, dacă ar mai 
izbucni o răscoală. Dar nu știu încă de care parte a baricadei este cel 
care l-a angajat pe Randall — dacă vrea să ştie pentru ca să îi 
supravegheze pe cei care l-ar urma pe prinţ și poate să le confiște 
proprietățile, sau dacă el, cel care l-a angajat pe Randall, e el însuși de 
partea prințului și vrea ca muntenii să fie răzvrătiți și pregătiți pentru 
război când va veni momentul. Nu știu și nu e important acum. 

A atins părul surorii lui, dându-i-l de pe frunte. 

— Tot ce contează este că nu ai fost rănită și că eu sunt acasă. 
Curând voi veni şi voi rămâne, mo cridh. Îţi promit. 

Jenny i-a ridicat mâna la buze și i-a sărutat-o, cu chipul radiind. A 
scormonit în buzunar după o batistă și și-a suflat nasul. Apoi s-a uitat 
spre Ian, încă împietrit lângă ea, cu o expresie de furie rănită. 

— Crezi că ar fi trebuit să îţi spun, a rostit ea atingându-l ușor pe 
umăr. 

Ian nu a făcut nicio mișcare, continuând însă să o privească. 

— Da, a spus el încet. Așa cred. 

Jenny şi-a pus batista în poală și i-a luat mâinile într-ale ei. 

— Ian, dragule, nu ţi-am spus pentru că nu voiam să te pierd și pe 
tine. Îmi pierdusem fratele și tatăl. Nu voiam să îmi pierd și inima. 
Căci tu îmi ești mai drag decât casa și decât familia, iubirea mea. A 
privit zâmbind strâmb spre Jamie. Și asta spune destul de multe. 

S-a uitat în ochii lui Ian, rugător, și puteam vedea pe chipul soțului 
ei dragostea și mândria rănită luptându-se. Jamie s-a ridicat şi m-a 
atins pe umăr. Am ieșit încet din cameră, lăsându-i împreună în fața 
focului care se stingea. 

Era o noapte senină și lumina lunii inunda camera prin ferestrele 
înalte. Nu puteam adormi și m-am gândit că poate lumina îl împiedica 
şi pe Jamie să doarmă; stătea aproape nemișcat, însă îmi puteam da 


seama după respiraţie că era încă treaz. S-a întors pe spate și l-am 
auzit chicotind uşor. 

— Ce e de râs? am întrebat în șoaptă. 

S-a întors cu fața spre mine. 

— Ah, te-am trezit, englezoaico? Îmi pare rău. Îmi aminteam doar 
de niște lucruri. 

— Nu dormeam. 

M-am apropiat de el. Patul fusese evident construit pentru zilele în 
care întreaga familie dormea laolaltă pe o singură saltea; salteaua 
gigantică din pene trebuie să fi consumat întreaga producţie a sute de 
gâște, și navigând printre dunele de pene era ca și cum ai fi traversat 
Alpii fără busolă. 

— Despre ce îți aminteai? am întrebat imediat cum am ajuns în 
siguranță în partea lui. 

— Ah, despre tatăl meu. Lucrurile pe care mi le-a spus. 

Și-a îndoit braţele sub cap privind îngândurat bârnele groase de 
lemn care traversau tavanul jos. 

— Ce straniu, a continuat el, când era în viață nu prea îl ascultam. 
Dar după ce a murit, lucrurile pe care mi le spusese au început să 
capete o importanță mai mare. Acum mă gândeam la ultima dată când 
m-a biciuit, a rostit el, râzând din nou pe înfundate. 

— Distractiv, nu? am întrebat. Ţi-a mai spus cineva vreodată că ai 
un simț al umorului foarte bizar, Jamie? 

Am bâjbâit pe sub pături să îi găsesc mâna, apoi am renunţat și le- 
am împins înapoi. Jamie a început să mă mângâie pe spate și m-am 
cuibărit mai aproape de el, scoțând mici sunete de plăcere. 

— Unchiul tău nu te bătea, atunci când trebuia? a întrebat el curios. 

M-am străduit să nu râd. 

— Doamne, nu! Ar fi fost oripilat de gândul ăsta. Unchiul Lamb nu 
credea că bătaia e ruptă din rai — era de părere că trebuie să vorbeşti 
cu copiii, ca și cu adulții. 

Jamie a emis un sunet scoţian din gât, indicând dispreț pentru o 
asemenea idee. 

— Asta e cauza caracterului tău deficitar, fără îndoială, a spus el, 
bătându-mă ușor cu palma peste fund. Insuficientă disciplină în anii 
de formare. 

— Ce defecte ale caracterului meu? am întrebat. 

Lumina lunii era destul de puternică încât să îi văd zâmbetul larg. 

— Vrei să ţi le enumăr pe toate? 

— Nu, am răspuns înfigându-i un cot în coaste. Spune-mi despre 
tatăl tău. Câţi ani aveai atunci? am întrebat. 

— Ah, treisprezece, poate paisprezece. Înalt, slăbănog şi plin de 
coșuri. Nu îmi amintesc de ce eram bătut; în perioada aceea era mai 
degrabă din cauză că spuneam ceva nepotrivit decât din pricina 


vreunei boacăne. Îmi amintesc doar că amândoi fierbeam de furie. 
Aceea a fost una din ocaziile în care i-a făcut plăcere să mă bată. 

M-a tras lângă el și m-a strâns mai aproape pe umărul lui, 
încolăcindu-și braţul în jurul meu. I-am mângâiat abdomenul plat, 
jucându-mă cu buricul lui. 

— Stai cuminte, că mă gâdili. Vrei să auzi sau nu? 

— Ah, vreau să aud. Dacă vreodată vom avea copii... tu o să discuţi 
cu ei sau o să-i baţi? 

Inima îmi galopa la acest gând, însă nu era niciun semn deocamdată 
că această discuţie avea să depășească stadiul academic. Mâna lui a 
prins-o pe a mea, ţinând-o nemișcată peste burtă. 

— Asta e simplu. Tu vorbeşti cu ei și, când termini, eu îi scot afară 
și îi bat. 

— Am crezut că îţi plac copiii. 

— Îmi plac. Și tatăl meu mă plăcea, când nu eram idiot. Și mă 
iubea... suficient de mult încât să mă bată de să-mi sune apa în cap 
când eram idiot. 

M-am întors pe burtă. 

— Prea bine, atunci. Povesteşte-mi. 

Jamie s-a ridicat şi și-a aranjat pernele mai confortabil înainte să se 
aşeze din nou, cu brațele strânse sub cap. 

— Păi, m-a trimis la gard ca de obicei — întotdeauna mă trimitea pe 
mine întâi, ca să îndur amestecul potrivit de teroare și remușcare în 
timp ce îl aşteptam, spunea el —, dar atunci era atât de furios, încât a 
venit imediat în urma mea. Eu eram aplecat și înduram loviturile, 
strângând din dinţi şi hotărât să nu scot un sunet — doar nu eram prost 
să îl las să vadă cât mă durea. Îmi înfigeam degetele în lemnul 
gardului cât de adânc puteam - suficient de adânc încât să las așchii 
în urmă — și îmi simțeam obrajii înroșindu-se din cauză că îmi tineam 
respiraţia. 

A tras adânc aer în piept, vrând să compenseze, și l-a expirat încet. 

— De obicei ştiam când avea să se termine, însă de data aceasta nu 
s-a oprit. Abia îmi mai puteam ţine gura închisă; mârâiam la fiecare 
lovitură și îmi simțeam lacrimile în ochi, indiferent cât de des 
clipeam, dar încercam să mă abțin. 

Era dezvelit până la mijloc, aproape radiind în lumina lunii, 
acoperit cu fire fine de păr argintiu. Îi vedeam pulsul bătând chiar sub 
osul pieptului, o bubuitură constantă sub palma mea. 

— Nu știu cât de mult a ţinut, a continuat el. Nu foarte mult timp, 
probabil, însă mie mi s-a părut o eternitate. În cele din urmă s-a oprit 
o clipă și a strigat la mine. Era înfuriat la culme și eu eram la rândul 
meu atât de furios, încât la început nici nu am înţeles ce spunea, dar 
pe urmă am făcut-o. A urlat la mine „Fir-ai tu să fii, Jamie! Nu poţi să 
strigi? Eşti mare acum și nu am de gând să te mai bat vreodată, dar 


vreau, înainte să mă opresc, să aud un urlet de la tine, băiete, ca să 
rămân cu gândul că o să ţii minte bătăile astea!” 

Jamie a început să râdă, tulburând mișcările constante ale bătăilor 
inimii. 

— Eram atât de furios auzindu-l, încât m-am îndreptat de spate și 
m-am învârtit pe loc și am strigat la el: „Păi, și de ce nu ai spus așa de 
la început, bătrân prost ce eşti! AAAU!” Până să mă dezmeticesc, eram 
la pământ, cu urechile țiuindu-mi şi cu o durere ucigătoare de barbă, 
unde mă pocnise. Stătea deasupra mea, răsuflând greu, cu părul și 
barba zburlite. Pe urmă a întins brațul spre mine, mi-a luat mâna și m- 
a ridicat. Apoi m-a bătut pe obraz și a spus, gâfâind încă: „Asta a fost 
pentru că m-ai făcut prost. S-ar putea să fie adevărat, dar a fost lipsit 
de respect. Hai să ne spălăm înainte de cină.” Și nu m-a mai lovit 
niciodată. Încă mai striga la mine, dar strigam și eu şi pe urmă a fost 
ca de la bărbat la bărbat. 

A râs și eu am zâmbit în căldura umărului său. 

— Mi-ar fi plăcut să îl cunosc pe tatăl tău, am spus. Sau poate mai 
bine nu, m-am corectat, lovită de un gând. S-ar putea să nu îi fi plăcut 
că te-ai însurat cu o englezoaică. 

Jamie m-a strâns mai aproape de el și a tras păturile peste umerii 
mei goi. 

— Ar fi gândit că în sfârșit mi-au venit minţile la cap, a spus el 
mângâindu-mi părul. Mi-ar fi respectat alegerea, oricare ar fi fost ea, 
dar pe tine — și-a întors capul și mi-a sărutat tandru sprânceana -— te-ar 
fi plăcut foarte mult, englezoaico. 

Şi eu am înțeles că astfel fusesem primită în familie. 


30. CONVERSAŢII LÂNGĂ FOC 


Orice ruptură pe care o cauzaseră mărturisirile lui Jenny între ea și 
Ian părea să se fi vindecat. În următoarea seară am rămas pentru 
scurtă vreme în salon după cină, Ian şi Jamie discutând într-un colț 
afacerile fermei, acompaniaţi de o carafă de vin de soc, în vreme ce 
Jenny s-a relaxat în sfârşit, punându-și gleznele umflate pe o pernă 
mare. Am încercat să scriu câteva dintre rețetele pe care mi le 
aruncase peste umăr în timp ce zbârnâiam printre treburile zilnice ale 
casei, cerându-i detalii în vreme ce mâzgăleam. 


TRATAREA ABCESELOR, am scris pe o foaie. 


Trei cuie de fier, lăsate la înmuiat o săptămână în bere acră. Se adaugă 
o mână de coajă rasă de cedru, apoi se lasă la decantat. Când fragmentele 


de lemn de cedru s-au depus pe fundul vasului, mixtura este gata. Se aplică 
de trei ori pe zi, începând cu prima zi a lunii în pătrar. 


LUMÂNĂRI DIN CEARĂ DE ALBINE, începea o altă foaie. 


Se scurge mierea din fagure. Se scot albinele moarte, atât cât e posibil. 
Se topește fagurele cu o cantitate mică de apă într-un cazan mare. Se 
îndepărtează albinele, aripile și celelalte impurități de la suprafața apei. Se 
scurge apa, se înlocuiește. Se amestecă continuu o jumătate de oră, apoi se 
lasă să se odihnească. Se scurge apa, se păstrează pentru siropuri dulci. Se 
purifică cu apă încă de două ori. 


Mâna începuse să îmi obosească și nici măcar nu ajunsesem la 
partea cu turnatul lumânărilor în forme, învârtitul sforii, atârnatul 
lumânărilor la uscat. 

— Jenny, am întrebat, cât durează să faci lumânări, cu totul? 

Ea a așezat în poală cămășuţa pe care o cârpea, calculând. 

— O jumătate de zi să aduni fagurii, două să scurgi mierea - o 
singură zi dacă e cald afară — o zi să purifici ceara, dar dacă este foarte 
multă sau foarte murdară, atunci ai nevoie de două. O jumătate de zi 
să faci fitilele, una sau două să faci formele, o jumătate de zi să topești 
ceara, să o torni în forme și să le atârni la uscat. Să zicem o săptămână 
cu totul. 

Lumina slabă a opaițului și pana care scuipa cerneala erau prea 
mult după o zi de muncă. M-am așezat lângă Jenny și am admirat 
cămășuța pe care o broda cu cusături aproape invizibile. 

Burta ei rotundă s-a ridicat, când locatarul ei și-a schimbat poziția. 
Am privit fascinată. Niciodată nu mai fusesem în apropierea unei 
femei însărcinate pentru o lungă perioadă de timp și nu realizasem 
câtă agitaţie era înăuntru. 

— Vrei să simţi? s-a oferit ea, văzându-mi privirea pironită pe 
mijlocul ei. 

— Păi... 

Mi-a luat mâna și mi-a așezat-o ferm pe burtă. 

— Chiar acolo. Aşteaptă o clipă; va lovi din nou curând. Nu le place 
când stai așa pe spate, înţelegi? Îi agită și încep să se foiască. 

După cum spusese Jenny, o împunsătură surprinzător de viguroasă 
mi-a ridicat mâna câțiva centimetri. 

— Dumnezeule! E puternic! am exclamat. 

— Da, a răspuns ea bătându-și uşor abdomenul cu mândrie. Și o să 
fie frumos, ca fratele și ca tatăl lui. 

A zâmbit spre Ian, a cărui atenţie s-a abătut pentru moment de la 
registrele de împerecheri ale cailor, îndreptându-se spre soția sa și 
viitorul copil. 


— Sau poate ca derbedeul roșcovan de unchiu-său, a adăugat ea, 
ridicând ușor vocea și dându-mi un ghiont. 

— Eh? a ridicat privirea Jamie, distras de la calculele lui. Vorbeaţi 
cu mine? 

— Mă întreb dacă i-a atras atenţia cuvântul „roșcovan” sau cuvântul 
„derbedeu”, mi-a spus Jenny cu voce șoptită, înghiontindu-mă din 
nou. Absolut nimic, mo cridh, i-a spus ea dulce. Ne întrebam doar care 
ar fi probabilitatea ca noul tău nepoţel să aibă ghinionul de a semăna 
cu unchiul său. 

Unchiul în chestiune a zâmbit larg și a traversat camera, venind să 
se așeze pe pernă, după ce Jenny își mutase amabilă picioarele, pentru 
ca pe urmă să le așeze în poala lui. 

— Masează-mi-le, te rog, Jamie, l-a implorat ea. Eşti mai priceput la 
asta decât Ian. 

Jamie i-a făcut pe plac și Jenny s-a lăsat pe spate, închizându-și 
ochii fericită. A aşezat cămașa micuță pe abdomenul care continua să 
se agite, parcă protestând. Jamie privea vrăjit mișcările de dedesubt, 
la fel ca și mine. 

— Nu e plăcut? a întrebat el. Ca micuțul să facă tumbe prin burtă? 

Jenny a deschis ochii şi s-a strâmbat când o umflătură lungă s-a 
arcuit peste burta ei. 

— Mmmm. Uneori am impresia că ficatul meu e tot numai vânătăi 
de la atâtea picioare. Dar de cele mai multe ori e un sentiment plăcut. 
E ca şi cum... A ezitat, apoi a zâmbit cu gura până la urechi spre 
fratele ei. E greu să-i explici unui bărbat, pentru că tu nu ai ce-ţi 
trebuie. Nu cred că îți pot descrie cum e să porți în pântece un copil, 
cum nu îmi poți tu spune ce simţi când te lovește cineva în ouă. 

— Ah, eu îți pot explica. 

Imediat s-a aplecat în față, prinzându-se cu mâinile de vintre și și-a 
dat ochii peste cap cu un geamăt gâlgâit îngrozitor. 

— Nu e așa, lan? a întrebat el întorcându-se spre scaunul unde Ian 
stătea râzând, cu piciorul de lemn proptit pe cămin. 

Sora lui l-a îndreptat delicat, punând un picior pe pieptul lui. 

— Prea bine, măscăriciule. În acest, caz, mă bucur că nu am ouă. 

Jamie s-a îndreptat de spate și și-a îndepărtat părul din ochi. 

— Nu, vorbesc serios, a zis el, interesat, ce e diferit atunci când ai 
un copil în burtă? Îi poți spune lui Claire? La urma urmelor, și ea e 
femeie, deși nu a fost niciodată grea. 

Jenny mi-a privit curioasă mijlocul și am simţit din nou o strângere 
de inimă. 

— Mmm, poate, a rostit ea rar, gânditoare. Simţi ca şi cum pielea ți 
se întinde peste tot foarte mult, devenind foarte subțire. Simţi orice 
atingere, chiar și cea a hainelor, și nu doar pe burtă, ci şi pe picioare, 
pe coaste și pe sâni. 


Mâinile ei s-au ridicat involuntar, mângâind umflătura mare de sub 
celelalte două umflături mai mici. 

— Îți simţi sânii foarte grei și plini... și sfârcurile sunt foarte 
sensibile. 

Degetele mari, scurte și boante, au încercuit încet sânii și am 
observat sfârcurile ridicându-se pe sub pânză. 

— Și desigur ești mare și ești neîndemânatică, a zâmbit Jenny 
strâmb, frecându-și coapsa, acolo unde se lovise mai devreme de 
masă. Ocupi mai mult spațiu decât ești obișnuită. Aici însă, a spus ea, 
ridicându-și mâinile protector deasupra abdomenului, simţi cel mai 
puternic, desigur. 

A mângâiat umflătura rotundă de parcă ar fi fost mai degrabă pielea 
copilașului decât a ei. Privirea lui lan îi urmărea mâinile în vreme ce 
se mișcau de sus în jos peste culmea curbată, peste tot, mângâind 
pânza cu mâinile. 

— La început, e ca și cum ai fi balonată, a spus ea râzând. 

A împins un deget de la picior în burta fratelui ei. 

— Chiar acolo - mici bule de aer tremurând prin stomac. Dar mai 
târziu, simți copilul mișcându-se și e ca un pește în undiță și pe urmă 
dispare, ca un ghiont discret, atât de rapid, încât nici nu știi dacă nu 
cumva ţi s-a părut. Ca şi cum ar fi protestat față de aceste descrieri, 
companionul ei nevăzut s-a întors pe toate părțile, făcându-i burta să 
se ridice într-o parte, apoi în cealaltă. 

— Îmi imaginez că de pe acum știi cu siguranţă ce simţi, a remarcat 
Jamie, urmărind fascinat mișcarea. 

— Ah, da, a spus ea așezând o mână pe una din umflături, parcă 
vrând să o potolească. Dar dorm, știi, ore întregi. Uneori ţi-e și teamă 
să nu fi păţit ceva, când nu simţi nicio mișcare foarte mult timp. Și pe 
urmă încerci să îl trezești... 

Mâna ei a împins puţin într-o parte și a fost imediat răsplătită cu o 
împunsătură zdravănă în direcția opusă. 

— ... şi atunci ești fericită că lovește din nou. Dar nu e doar copilul 
în sine. Aproape de sfârşit, eşti umflată toată. Nu doare... doar că ești 
atât de coaptă încât crezi că o să explodezi. E ca și cum ai vrea să fii 
mângâiată foarte ușor peste tot. 

Jenny nu se mai uita la mine. Privirea ei se îndreptase spre soțul ei 
şi știam că nu mai era conștientă de prezența mea sau a fratelui ei. 
Între ea şi Ian era un aer de intimitate, ca și cum povestea aceasta era 
adesea spusă, dar nu se plictiseau niciodată. 

Vocea ei acum era abia auzită și mâinile i s-au ridicat din nou spre 
sânii umflaţi și ademenitori pe sub corsajul ușor. 

— Și cam prin ultima lună începe să apară laptele. Simţi cum te 
umpli, puțin câte puţin, și de fiecare dată când simți puţin lapte, 
copilul se mișcă. Şi apoi deodată, totul devine rotund și tare. Nu simţi 


nicio durere, a spus ea coborându-și din nou palmele spre abdomen, 
dar ţi se pare că rămâi fără aer și pe urmă sânii te furnică de parcă or 
să explodeze dacă nu sunt supți. 

Și-a închis ochii și s-a lăsat pe spate, mângâindu-și pântecele uriaș 
într-un ritm asemănător rostirii unui descântec. Privind-o, mi-am dat 
seama că, dacă existau vrăjitoare, atunci Janet Fraser era una din ele. 

Aerul amestecat cu fum și îmbibat cu extaz plutea în întreaga 
cameră; instinctul care stă la rădăcina senzualităţii, dorinţa teribilă, 
nevoia de a te împreuna, de a crea. Aș fi putut număra fiecare fir de 
păr de pe trupul lui Jamie fără să îl privesc şi știam că fiecare dintre 
ele era acum ridicat. 

Jenny a deschis ochii, întunecaţi în umbre, și a zâmbit spre soţul ei, 
o curbă leneșă, bogată în promisiuni infinite. 

— Şi târziu, când copilul se mișcă mult, uneori ai un sentiment ca 
atunci când bărbatul tău e în tine, când te pătrunde adânc și se varsă 
tot în tine. Atunci, atunci când începe acea tremurare adânc în tine 
împreună cu a lui, e la fel, doar că e mai puternică; se întinde prin 
pereții pântecelui și te umple. Și pe urmă copilul se linişteşte și e ca și 
cum îl ai pe bărbatul tău în pântec. 

Deodată s-a întors spre mine şi vraja s-a destrămat. 

— Asta şi vor câteodată, știi? a spus ea şoptit, privindu-mă zâmbind. 
Vor să se întoarcă. 

La puțin timp după aceea, Jenny s-a ridicat, plutind spre ușă cu o 
privire care l-a făcut pe lan să o urmeze, la fel de prompt ca acul 
busolei nordul. S-a oprit la ușă, așteptându-l, privindu-l pe fratele ei 
care stătea nemișcat lângă focul din cămin. 

— Ai grijă tu de foc, Jamie? 

S-a întins, arcuindu-șşi spatele, curba coloanei ei vertebrale 
semănând straniu cu arcul sinuos al pântecului ei. Degetele lui Ian au 
presat adânc de-a lungul spatelui ei, spre baza coloanei, făcând-o să 
geamă de plăcere. Și pe urmă s-au făcut nevăzuți. 

M-am întins și eu, cu braţele ridicate, simțind relaxarea plăcută a 
mușchilor osteniți. Palmele lui Jamie s-au plimbat pe coastele mele și 
s-au odihnit pe umflătura coapselor. M-am aplecat în spate și i-am 
întins mâinile, imaginându-mi-l mângâind curba moale a unui copil în 
pântecul meu. 

Când am întors capul să îl sărut, am băgat de seamă ghemotocul 
care dormea într-un colț al sofalei. 

— Uite. L-au uitat pe Jamie cel mic. 

Băiețelul dormea de obicei într-un pătuț în camera părinţilor lui. 
Astă-seară adormise lângă foc în timp ce noi stăteam de vorbă bând 
vin şi nimeni nu își amintise să îl ducă în pătuțul său. Jamie al meu s- 
a întors spre el, dând la o parte părul meu care îi intra în nas. 


— Jenny nu uită niciodată de nimic, a spus el. Probabil că ea și Ian 
nu au chef de companie în momentul ăsta. 

Mâinile lui s-au ridicat spre cordonul de la spatele fustei mele. 

— O să doarmă aici pentru moment. 

— Și dacă se trezeşte? 

Mâinile rătăcitoare s-au ridicat pe sub marginea corsajului meu 
acum desfăcut. Jamie a ridicat o sprânceană spre silueta nemișcată a 
nepotului său. 

— Ăă... Va trebui și el să înveţe la un moment dat, nu? Nu vrem să 
fie la fel de ignorant ca unchiul lui. 

A aruncat câteva perne pe podea în fața șemineului și s-a culcat pe 
ele, luându-mă cu el. 

Lumina focului sclipea în cicatricile argintii de pe spatele său, ca și 
cum ar fi fost bărbatul de fier care crezusem cândva că este, miezul 
metalic arătându-se printre crăpăturile fine ale pielii sale. Am 
mângâiat fiecare din urmele de bici și el s-a înfiorat la atingerea mea. 

— Crezi că Jenny are dreptate? am întrebat cândva mai târziu. 
Bărbaţii chiar vor să reintre în pântece? De aceea fac dragoste cu noi? 

Un suflu de râs mi-a zburlit o șuviță de păr de lângă ureche. 

— Eh, de obicei nu e primul lucru care îmi vine în minte când mă 
culc cu tine, englezoaico. Departe de mine gândul ăsta. Dar pe urmă... 

Palmele lui mi-au cuprins ușor sânii și buzele i s-au închis peste un 
sfârc. 

— Nici nu aş putea spune că nu are deloc dreptate. Uneori... da, 
uneori ar fi bine să fii din nou înăuntru, în siguranţă și... întreg. Știind 
că nu putem, presupun, e ceea ce ne face să vrem să ne reproducem. 
Dacă noi nu ne mai putem întoarce, atunci cel mai bun lucru pe care îl 
putem face este să le dăruim acest răgaz preţios fiilor noștri, măcar 
pentru o scurtă perioadă de timp. 

S-a scuturat deodată ca un câine care-și îndepărtează apa din blană. 

— Nu mă lua în seamă, englezoaico, a murmurat el. Când beau vin 
de soc, devin foarte sentimental. 


31. ZIUA PĂTRARULUI 


S-a auzit o bătaie ușoară în ușă și Jenny a pășit înăuntru, purtând 
pe un braț o haină albastră împăturită și într-o mână o pălărie. L-a 
cercetat pe fratele ei din cap până în picioare, apoi a dat din cap. 

— Da, cămașa îţi vine destul de bine. Și ţi-am scos haina bună; ai 
mai crescut niţel de când nu te-am mai văzut. Și-a aplecat capul într-o 
parte, cumpănind. 

— Ai făcut treabă bună azi cu tine, cel puţin până la gât. Așază-te 


acolo, ca să îți aranjez părul, a arătat ea spre un taburet de lângă 
fereastră. 

— Părul meu? Ce are părul meu? a întrebat Jamie, verificându-l cu 
o mână. 

Crescut până aproape de umeri, și-l prindea de obicei la spate cu o 
fâșie de piele, pentru a nu-i cădea în ochi. 

Fără a mai pierde vremea cu vorba, Jenny l-a împins pe taburet, a 
tras de curelușa de piele, desfăcându-i părul, și a început să îl perie 
viguros cu o perie din baga. 

— Ce are părul tău? a întrebat ea retoric. Păi, ia să vedem. În 
primul rând e plin de scaieţi. 

A cules delicat un obiect mic, rotund și cafeniu din părul său și l-a 
pus pe măsuţa de toaletă. 

— Și resturi de frunze de stejar. Unde ai fost ieri — ai scurmat pe sub 
copaci, ca un porc? Și ai părul mai încâlcit decât un smoc de lână 
nedărăcită... 

— Au! 

— Stai cuminte, roy. 

Încruntându-se, a luat un pieptene şi a îmblânzit șuviţele încâlcite, 
lăsând în urmă o masă strălucitoare de bucle castanii, arămii, roșcat- 
cenușii şi aurii, toate strălucind în soarele de dimineaţă care intra pe 
fereastră. 

Jenny şi-a trecut mâna prin părul lui, dând din cap. 

— Nu îmi pot imagina de ce bunul Dumnezeu ar irosi un asemenea 
păr la un bărbat, a remarcat ea. E ca blana unui cerb roșcat, în unele 
locuri. 

— E minunat, nu-i aşa? am încuviințat eu. Uite, acolo unde soarele i 
l-a decolorat pe deasupra, are şuviţele acestea blonde. 

Obiectul admiraţiei noastre ne-a străpuns cu o privire mustrătoare. 

— Dacă nu vă opriţi cu astea, o să mă rad. 

A întins un braț amenințător spre măsuţa de toaletă, unde era lama 
de ras. Sora lui, agilă în ciuda burții imense, s-a întins iute și l-a lovit 
peste mână cu peria de păr. Jamie a lăsat să îi scape un scheunat și pe 
urmă a mai scheunat o dată când Jenny i-a strâns părul și l-a smucit în 
spate. 

— Nu te mișca, i-a poruncit ea. 

A început să îi împartă părul în trei șuvițe groase. 

— O să-ţi fac un cockernonny:21, a declarat ea cu satisfacție. Nu o să 
te las să apari în fața arendașilor ca un sălbatic. 

Jamie a mârâit câteva cuvinte de protest în barbă, însă a stat 
cuminte. Trăgând dibaci șuvițele rebele ici și colo, i-a împletit părul 
într-o coadă groasă, a ascuns vârfurile dedesubt şi le-a legat cu sfoară. 
Apoi a băgat mâna în buzunar și a scos o panglică de mătase albastră 
din care a făcut triumfătoare o fundă. 


— Gata! a spus ea. Frumos, nu? 

S-a întors spre mine pentru confirmare și eu am încuviințat din 
toată inima. Părul strâns îi contura forma capului și îi punea în 
evidenţă trăsăturile puternice ale chipului. Curat și ordonat, în cămașă 
de pânză albă ca neaua și pantaloni cenușii, era un bărbat chipeș. 

— Mai ales panglica, am spus, încercând să nu râd. Aceeași culoare 
ca a ochilor lui. 

Jamie a străpuns-o pe Jenny cu privirea. 

— Nu, a spus el scurt. Fără funde. Aici nu e Franţa, nu suntem încă 
la curtea regelui Geordie! Nu îmi pasă dacă funda are culoarea 
mantiei Fecioarei Maria, nu vreau funde, Janet! 

— Of, bine atunci, mofturosule. Gata. 

A desfăcut funda și a făcut un pas în spate. 

— Așa, merge, a rostit ea cu satisfacție. 

Apoi și-a întors ochii pătrunzători și albaștri spre mine. 

— Hmmm... a spus ea bătând din picior gânditoare. 

Cum ajunsesem aici aproape în zdrențe, fusese nevoie să mi se facă 
două rochii cât mai repede posibil: una din pânză obişnuită pentru 
uzul zilnic și o alta din mătase pentru ocazii precum aceasta. Mai 
pricepută la cusut răni decât rochii, ajutasem la tăiat și prins în ace 
materialul, fiind obligată să las croiala și cusutul în grija lui Jenny și a 
doamnei Crook. 

Făcuseră o treabă minunată, iar mătasea galbenă ca floarea de 
ciuboţica-cucului îmi îmbrăca trupul ca o mănușă, cu pliuri adânci 
întoarse peste umeri, căzând la spate în falduri care curgeau uşor în 
poalele bogate ale fustelor până în pământ. Înduplecându-se fără 
tragere de inimă în fața refuzului meu categoric de a purta corset, îmi 
ranforsaseră ingenios corsajul rochiei cu lamele din oase de balenă, 
scoase fără milă dintr-un corset vechi. 

Privirea lui Jenny a urcat încet de la picioarele mele până la cap, 
unde s-a oprit. Cu un oftat, a întins mâna după perie. 

— Treci la pieptănat, a spus ea. 

M-am așezat, cu obrajii în flăcări, evitând privirea lui Jamie, în timp 
ce Jenny îmi scotea cu grijă scaieți și frunze de stejar din bucle, 
aşezându-le pe măsuţa de toaletă alături de cele extrase din buclele 
fratelui ei. În cele din urmă părul meu era periat și strâns în creștet și 
Jenny a băgat mâna în buzunar și a scos o mică bonetă din dantelă. 

— Așa, a spus ea, prinzând-o ferm cu agrafe în vârful cocului meu 
buclat. Acum, că ai și kertch, arăţi foarte respectabil, Claire. 

Am presupus că se voia a fi un compliment și am bâiguit un 
răspuns. 

— Dar nu ai nicio bijuterie? a întrebat ea. 

Am scuturat din cap. 

— Nu, mă tem că nu. Nu am decât perlele pe care mi le-a dat Jamie 


la nuntă și alea... 

În condiţiile plecării noastre precipitate de la Leoch, perlele fuseseră 
ultimul lucru la care mă gândisem. 

— Ah! a exclamat Jamie, aducându-și aminte. 

A scormonit în geanta care se odihnea pe măsuța de toaletă și a scos 
triumfător șiragul de perle. 

— De unde Dumnezeu le-ai luat? am întrebat uluită. 

— Murtagh mi le-a adus azi-dimineață devreme, a răspuns el. S-a 
întors la Leoch în timpul procesului și a luat tot ce a putut apuca, 
gândindu-se la ce am avea nevoie dacă fugim în lume. Ne-a căutat, 
dar noi urcasem... pe deal mai întâi. 

— E încă aici? am întrebat. 

Jamie a venit în spatele meu pentru a-mi prinde colierul. 

— Ah, da. E jos, înfulecă tot ce găseşte în bucătărie şi o sâcâie pe 
doamna Crook. 

De când îl cunoșteam, nu îl auzisem pe bărbatul mărunțţel și vânos 
rostind mai mult de treizeci de cuvinte, cu excepţia serilor când 
cântase și gândul că el ar putea „sâcâi” pe cineva mi se părea de 
neconceput. Probabil că se simte foarte bine la Lallybroch, m-am 
gândit. 

— Cine este Murtagh? am întrebat. Adică, este rudă cu voi? 

Jamie și Jenny m-au privit miraţi. 

— Ah, da, a răspuns Jenny, apoi s-a întors spre fratele ei. Este... ce 
este, Jamie?... Unchiul vărului primar al tatei? 

— Nepot, a corectat-o el. Nu îți aduci aminte? Bătrânul Leo a avut 
doi fii și pe urmă... 

Mi-am astupat urechile pentru a le da de înţeles că nu mai voiam să 
aud. 

Asta a părut să îi amintească lui Jenny de ceva, căci a pocnit din 
palme. 

— Cercei! a exclamat ea. Cred că unii cu perle s-ar potrivi de 
minune la colierul tău! Mă duc acum să îi aduc! 

Şi s-a făcut nevăzută cu vioiciunea-i obișnuită. 

— De ce sora ta îţi spune Roy? am întrebat curioasă, privindu-l cum 
își leagă eșarfa la gât în fața oglinzii. 

Avea expresia obișnuită a unui bărbat aflat în luptă cu un dușman 
de moarte, comună tuturor bărbaților care îşi potrivesc cravatele sau 
eşarfele, însă și-a descrețit buzele pentru a-mi trimite un zâmbet larg. 

— Ah, asta. Nu e numele englezesc Roy. Este un alint în galică, 
după culoarea părului meu. Cuvântul ruadh înseamnă „roșu”. A trebuit 
să îmi spună pe litere cuvântul și să îl pronunţe de câteva ori înainte 
de a remarca vreo deosebire. 

— Pentru mine sună la fel, „roy”, am spus, dând din cap. 

Jamie şi-a luat geanta şi a început să vâre înapoi nimicurile care 


căzuseră atunci când scosese perlele. Găsind o aţă de pescuit încâlcită, 
a răsturnat întregul conținut al genţii în pat. A început să rearanjeze 
totul, desfăcând cu calm bucăţile de aţă și de sfoară, găsind cârlige de 
pescuit și înfigându-le în bucata de plută în care se odihneau de 
obicei. M-am mutat pe pat și am început să inspectez grămada de 
obiecte. 

— Nu am mai văzut atâtea prostii în viaţa mea, am remarcat. Eşti ca 
o coţofană care fură toate prostiile mici și strălucitoare. 

— Nu sunt prostii, a răspuns el, ofensat. Fiecare obiect de aici este 
folositor. 

— Da, aţa de pescuit și cârligele. Și sfoara pentru capcane. Și, cu 
indulgență, lâna și gloanţele pentru pistol — mai ai câte un pistol din 
când în când cu tine. Și şarpele mic pe care ţi l-a dat Willie, înțeleg 
asta. Dar pietrele? Şi o cochilie de melc? Și un ciob de sticlă? Și... 

M-am aplecat mai aproape să inspectez o masă întunecată și 
păroasă. 

— Ce e... spune-mi că mă înșel! Jamie, de ce Dumnezeu ai în geantă 
un picior uscat de cârtiță? 

— Împotriva reumatismului, bineînţeles. 

A înșfăcat obiectul de sub nasul meu și l-a îndesat din nou în pielea 
de bursuc. 

— Ah, bineînţeles, am încuviinţat, privindu-l cu interes. 

Chipul îi era uşor îmbujorat de ruşine. 

— Trebuie să funcționeze; nu-ți trosnește niciun oscior. 

Am ridicat o mică Biblie din grămada rămasă pe pat și am răsfoit-o 
în timp ce el îşi îndesa înapoi în geantă restul comorii. 

— „Alexander William Roderick MacGregor”, am citit cu glas tare 
numele de pe forzaț. Mi-ai zis că ai o datorie față de el, Jamie. Ce ai 
vrut să spui cu asta? 

— Ah, asta. 

S-a așezat lângă mine pe pat, a luat cărticica și i-a dat ușor paginile. 

— Ţi-am spus că a fost a unui prizonier care a murit la Fortul 
William, nu? 

— Da. 

— Eu nu l-am cunoscut pe băiat, murise cu o lună înainte ca eu să 
ajung acolo. Dar doctorul care mi-a dat-o mi-a povestit despre el în 
timp ce îmi oblojea spatele. Cred că simțea nevoia să povestească 
cuiva despre asta și nu putea vorbi cu nimeni din garnizoană. 

A închis cartea, ținând-o pe genunchi și a privit gânditor pe 
fereastră la soarele vesel de octombrie. 

Alex MacGregor, un băiat cam de optsprezece ani, fusese arestat sub 
acuzația atât de comună de furt de vite. Un flăcău firav și tăcut, 
despre care ai fi crezut că urmează să își ispășească pedeapsa și să fie 
eliberat fără niciun incident. Cu o săptămână înainte de eliberare însă, 


a fost găsit spânzurat în adăpostul cailor. 

— Nu era nicio îndoială că o făcuse singur, mi-a spus doctorul. 

Jamie a mângâiat coperta de piele a cărții mici, plimbându-și 
degetul mare de-a lungul ei. 

— Doctorul nu mi-a spus exact care era părerea lui. Însă mi-a 
povestit că în urmă cu o săptămână, băiatul avusese o discuţie cu 
căpitanul Randall. 

Am înghițit, simțind deodată că mă ia cu frig, în ciuda soarelui de 
afară. 

— Şi tu crezi... 

— Nu. 

Glasul îi era moale și sigur pe el. 

— Nu cred. Știu cu certitudine, la fel cum știa și doctorul. Și îmi 
imaginez că sergentul-major știa cu certitudine, de aceea a murit. 

Și-a răsfirat degetele, apăsându-le pe genunchi, privind în jos spre 
articulațiile lungi. Mari, puternice și capabile; erau mâini de fermier, 
mâini de războinic. A ridicat Biblia micuță și a pus-o în geantă. 

— Atât îţi spun, mo duinne. Într-o zi, Jack Randall va muri de mâna 
mea. Și când va veni ziua aceea, îi voi trimite cartea mamei lui Alex 
MacGregor, dându-i veste că fiul ei a fost răzbunat. 

Tensiunea din aer a fost risipită de reapariția bruscă a lui Jenny, 
acum splendidă într-o rochie din mătase albastră și cu propriul ei 
kertch, ţinând în mâini o cutie mare și roasă din piele roşie de 
marochin. 

— Jamie, au venit cei din familia Curran și Willie Murray și familia 
Jeffry. Ai face bine să cobori să servești un al doilea mic dejun cu ei — 
avem turte proaspete și hering în saramură, iar doamna Crook face 
niște tarte cu dulceaţă. 

— Ah, da. Claire, coboară când ești gata. 

Ridicându-se în grabă, s-a oprit cât să mă strângă în braţe pentru un 
sărut scurt, dar pasional și s-a făcut nevăzut. Bubuitul pașilor s-a auzit 
în jos pe primul rând de trepte, încetinind, ca să-și facă intrarea ca un 
lord, pe cel de-al doilea, când s-a apropiat de parter. 

Jenny a zâmbit în urma lui și și-a îndreptat atenţia spre mine. 
Așezând cutia pe pat, a ridicat capacul, dezvăluind un talmeș-balmeș 
de bijuterii scumpe și fleacuri. M-am uitat nevenindu-mi a crede: 
parcă nu era cutia de bijuterii a ordonatei Jenny Murray, a cărei mână 
de fier ținea hățurile gospodăriei, făcând-o să funcționeze fără sincope 
din zori și până seara. 

A băgat un deget prin învălmășeala sclipitoare, apoi, parcă 
ghicindu-mi gândul, a ridicat privirea și mi-a zâmbit. 

— Mă tot gândesc că într-o zi va trebui să fac ordine printre 
bijuterii. Dar când eram mică, mama mă lăsa uneori să îmi bag nasul 
în cutia ei de bijuterii și era ca şi cum aș fi dat peste o comoară 


fermecată - niciodată nu știam ce o să găsesc. Și acum am impresia că, 
dacă ar fi totul ordonat, magia s-ar risipi, cumva. E copilăresc, nu? 

— Nu, am spus, zâmbindu-i. Nu, nu e. 

Am scotocit amândouă în tăcere prin cutie, ridicând bijuterii 
îndrăgite care aparținuseră femeilor din patru generații. 

— Aceasta a fost a bunicii Fraser, a spus ea, ridicând o broșă din 
argint. 

Era o bijuterie complicată în forma unui crai nou, cu un singur 
diamant micuţ strălucind deasupra vârfului precum o stea. 

— Şi acesta... 

A tras un inel subțire din aur cu un rubin înconjurat de briliante. 

— Acesta e inelul meu de nuntă. Ian și-a dat leafa pe jumătate de an 
ca să mi-l cumpere, deși i-am spus că a fost un prost că a făcut-o. 

Expresia încântată de pe chipul ei îmi arăta că Ian nu fusese deloc 
prost că i-l dăruise. A șters piatra pe stofa rochiei și l-a mai admirat 
încă o dată înainte de a-l pune la loc în cutie. 

— După ce nasc voi fi fericită, a spus ea, bătându-și ușor burta cu 
palma şi făcând o grimasă. Degetele mele sunt atât de umflate 
dimineața, încât abia reușesc să îmi leg șireturile de la corsaj, 
darămite să mai port și inele. 

Am prins o strălucire stranie, nonmetalică, în adâncurile cutiei și i- 
am arătat-o lui Jenny. 

— Ce e acolo? 

— Ah, astea, a spus ea, băgând din nou mâinile în cutie. Niciodată 
nu le-am purtat, mie nu mi se potrivesc. Dar tu ai putea să le porți — 
eşti înaltă și princiară, cum era mama mea. Au fost ale ei. Era o 
pereche de brățări. Fiecare făcută din curbura aproape circulară a 
colților unui porc mistreţ, polizați până când căpătaseră o strălucire 
adâncă de fildeş, capetele acoperite cu came din argint, cu motive 
decorative florale. 

— Dumnezeule, sunt superbe. Niciodată nu am văzut ceva atât de... 
minunat de barbar. 

Jenny era amuzată. 

— Da, așa e. Cineva i le-a dăruit mamei la nuntă, însă ea niciodată 
nu a spus cine. Tata obișnuia să o tachineze uneori despre admiratorul 
ei, însă ea nu voia să îi spună, doar zâmbea precum o pisică după ce a 
lins smântână. Uite, încearcă-le. 

Fildeșul era răcoros și greu pe mâna mea. Nu m-am putut împiedica 
să nu mângâi suprafaţa de un galben marmorat de vechime. 

— Aha, ţi se potrivesc, a declarat Jenny. Și merg cu rochia galbenă. 
Uite şi cerceii — pune-i pe ăştia și hai să coborâm. 

Murtagh era așezat la masa din bucătărie, mâncând absorbit şuncă 
din vârful jungherului. Trecând pe lângă el cu o farfurie, doamna 


Crook s-a aplecat și i-a pasat cu dexteritate trei turte proaspăt scoase 
din cuptor în farfurie, aproape fără să se oprească din mers. Jenny se 
agita încoace și încolo, pregătind și supraveghind lucrurile. Făcând o 
pauză, a aruncat o privire peste umărul lui Murtagh care își golea cu 
repeziciune farfuria. 

— Să nu te înfometezi, flăcăule, a remarcat ea. Mai e un porc la 
proțap, dacă simţi că te ia cu leșin. 

— Nu lași omul să îi tihnească mâncarea, ha? a întrebat el fără să se 
oprească din mestecat. 

— Eu? a întrebat Jenny punându-și mâinile în șolduri. Vai de mine! 
La o adică nu ești decât la a patra porție! Doamnă Crook, s-a întors ea 
să o strige pe menajera care tocmai pleca, când termini cu turtele, 
adu-i omului ăstuia care moare aici de foame un castron cu porridge 
să își umple burta. Că nu vrem să cadă din picioare în casa noastră, 
Doamne-fereşte! 

Când Murtagh m-a văzut stând în pragul ușii, aproape că s-a înecat 
cu o bucată de șuncă. 

— Mmmhm, a zis el, în loc de salut, după ce Jenny i-a aplicat 
amabilă câțiva pumni în spate. 

— Și mie îmi pare bine să te văd, am răspuns eu, așezându-mă la 
masă în fața lui. Și mulțumesc. 

— Mmmhm? 

Întrebarea fusese camuflată de o jumătate de turtă, unsă bine cu 
miere de albine. 

— Pentru că mi-ai adus lucrurile de la castel. 

— Mmh. 

A alungat orice încercare de mulțumire cu un gest al brațului care s- 
a încheiat cu înșfăcarea untierei. 

— i-am adus şi niște plante și din astea, a spus el, cu o smucitură a 
capului spre fereastră. În curte, în desagi. 

— Mi-ai adus cutia de leacuri? Minunat! 

Eram încântată. Unele din plantele medicinale erau rare și mă 
străduisem să le găsesc și să le prelucrez. 

— Dar cum ai reușit? am întrebat. 

După ce îmi revenisem din oroarea procesului de vrăjitorie, mă 
întrebasem adesea cum primiseră cei de la castel arestarea mea 
intempestivă și evadarea. 

— Sper că nu ai avut probleme. 

— Ah, nu. 

A luat o altă înghiţitură sănătoasă, dar a mestecat pe îndelete până 
când îmbucătura s-a dus pe gât în jos înainte să îmi răspundă. 

— Doamna Fitz le pusese deoparte, adică le împachetase deja într-o 
cutie. Întâi m-am dus la ea, înţelegi, că nu știam cum aveam să fiu 
primit. 


— Foarte inteligent. Nu mi-o imaginez pe doamna Fitz începând să 
strige după ajutor, am încuviințat. 

Turtele se răceau aburind în aerul răcoros și miroseau delicios. Am 
întins brațul să iau una, brățările grele din fildeșul mistrețţului 
clincănind la încheietura mâinii mele. Am văzut privirea lui Murtagh 
aţintită asupra lor și le-am așezat astfel încât să vadă capetele din 
argint gravat. 

— Nu-i așa că sunt frumoase? am spus. Jenny mi-a zis că au fost ale 
mamei ei. 

Ochii lui Murtagh au căzut în castronul cu porridge pe care doamna 
Crook i-l trântise fără ceremonie sub nas. 

— Ti se potrivesc, a bombănit el. Apoi, întorcându-se la subiectul de 
discuţie anterior, a spus: Nu, nu ar striga după ajutor dacă m-ar vedea. 
Am cunoscut-o bine pe Glenna FitzGibbons acum ceva ani. 

— Ah, o iubire demult pierdută de-a dumitale, nu? l-am tachinat, 
savurând gândul obraznic cu el îmbrăţișând-o pasional pe voinica 
doamnă Fitz. 

Murtagh m-a străpuns cu o privire severă peste castronul cu 
porridge. 

— Nu a fost vorba de așa ceva și ți-aș fi recunoscător dacă ai păstra 
decența când vorbeşti despre doamna FitzGibbons. Soţul ei a fost 
fratele mamei mele. Și era foarte tristă că ai plecat, asta ca să ştii. 

Mi-am coborât ochii, rușinată, și am întins mâna după miere pentru 
a-mi ascunde stinghereala. Vasul din piatră fusese așezat într-un ceaun 
cu apă fierbinte pentru a lichefia conținutul și era reconfortant de cald 
la atingere. 

— Îmi pare rău, am spus, turnând lichidul auriu și dulce peste turtă, 
atentă să nu dau pe alături. Mă întrebam ce reacţie a avut când... 
când am... 

— La început nu şi-au dat seama că ai dispărut, a răspuns omulețul 
pe un ton degajat, ignorându-mi scuzele. Când nu ai venit la cină și-au 
închipuit că ai stat până târziu pe câmpuri și te-ai dus la culcare 
devreme; ușa dumitale era închisă. Și a doua zi, când a izbucnit 
scandalul arestării doamnei Duncan, nimeni nu s-a gândit să te caute. 
Nimeni nu a spus un cuvânt despre dumneata, când au venit veștile, 
nu s-a spus că te-au arestat împreună cu ea și, în toată agitația, 
nimănui nu i-a trecut prin minte să vadă unde ești. 

Am încuviințat din cap gânditoare. Nimeni nu mi-ar fi simţit lipsa, 
cu excepția celor care aveau nevoie de tratament medical; și îmi 
petrecusem cea mai mare a timpului liber în biblioteca lui Colum cât 
fusese Jamie plecat. 

— Dar Colum? am întrebat. 

Eram chiar foarte curioasă în privința lui; el plănuise arestarea mea, 
aşa cum crezuse Geilie? 


Murtagh a ridicat din umeri. A cercetat masa în căutare de alte 
bunătăţi și, aparent negăsind nimic pe gustul lui, s-a lăsat pe spate, 
împreunându-și confortabil mâinile peste mijlocul slăbănog. 

— Când a aflat veștile din sat, a poruncit să se închidă îndată porțile 
și le-a interzis tuturor celor din castel să coboare în sat, de teamă să 
nu fie prinși în isteria momentului. 

S-a lăsat și mai pe spate, măsurându-mă cu priviri curioase. 

— Doamna Fitz s-a gândit să te caute, a doua zi. A spus că a 
întrebat toate slugile dacă te-au zărit. Nimeni nu te văzuse, dar una 
dintre fete a spus că se gândea că poate te duseseși în sat — şi poate te 
adăpostiseşi într-o casă acolo. 

„Una dintre fete”, mi-am spus cinic. Una care știa a dracului de bine 
unde eram. 

Murtagh a râgâit încetişor, fără a se obosi să înăbușe sunetul. 

— Am auzit că pe urmă doamna Fitz a întors castelul cu fundul în 
sus și l-a convins pe Colum să trimită un om în sat, imediat cum s-a 
convins că nu erai de găsit. Și când au auzit ce se întâmplase... 

O expresie amuzată abia vizibilă i-a luminat chipul. 

— Nu mi-a povestit totul, dar am înţeles printre vorbe că i-a făcut 
viața Înălțimii Sale un iad mai chinuitor decât e de obicei, bătându-l la 
cap să trimită oameni să te elibereze cu forța armelor, dar nu a reușit 
să îl înduplece, căci el o ţinea una și bună că nu mai avea nicio putere 
acum, că erai în mâinile judecătorilor și din astea. Trebuie să fi fost un 
adevărat spectacol, a spus el gânditor, două minţi încăpățânate, una 
împotriva celeilalte. 

La sfârşit, se pare, niciunul dintre ei nu a învins și nu s-a dat bătut. 
Ned Gowan, cu talentul său avocățesc pentru compromis, găsise o cale 
de mijloc, oferindu-se să se ducă el la proces, nu ca reprezentant al 
lordului, ci ca avocat independent. 

— Doamna Fitz credea că aş putea fi vrăjitoare? am întrebat 
curioasă. 

Murtagh a pufnit scurt. 

— Încă nu am văzut până acum o femeie bătrână care să creadă în 
vrăjitoare, niciuna tânără. Bărbaţii cred că trebuie să fie descântece și 
farmece în femei, când de fapt așa sunt ele făcute de Dumnezeu. 

— Încep să înţeleg de ce nu te-ai însurat niciodată. 

— Aha, înţelegi? 

Și-a împins deodată scaunul în spate și s-a ridicat, trăgându-și 
tartanul peste umeri. 

— Am plecat. Transmite-i omagiile mele Înălțimii Sale, i-a spus el 
lui Jenny care apăruse din holul de la intrare unde întâmpinase 
arendașii. O să fie ocupat zilele astea, fără îndoială. 

Jenny i-a întins un sac mare din pânză, legat cu un nod, în care 
evident erau provizii suficiente pentru cel puţin o săptămână. 


— Câteva merinde pentru drum, a spus ea, zâmbind spre el 
drăgălaș. S-ar putea să te țină măcar până ajungi pe culmea dealului. 

Murtagh a vârât nodul sacului sub centura de la brâu și a 
încuviinţat scurt din cap, întorcându-se spre ușă. 

— Da, a spus el, și dacă nu m-o ţine, o să vezi corbii adunându-se 
chiar în spatele dealului, să-mi ciugulească oasele. 

— O să aibă și ce ciuguli, a răspuns ea cinic, măsurându-i 
înfățișarea noduroasă. Am văzut mai multă carne și pe o mătură. 

Chipul acru al lui Murtagh a rămas neschimbat, dar o sclipire hâtră 
i s-a aprins abia vizibil în privire. 

— Ah da? a spus el. Păi, domniţă, ascultă la mine... 

Glasurile lor s-au depărtat pe coridor, amestecându-se în tachinări 
prietenești și replici ironice, stingându-se în cele din urmă în ecourile 
holului de la intrare. Am zăbovit încă o clipă așezată la masă, 
mângâind absentă fildeșul cald al brățărilor lui Ellen MacKenzie. 
Auzind sunetul îndepărtat al ușii trântite, m-am scuturat și m-am 
ridicat pentru a-mi lua în primire rolul de doamnă a Lallybrochului. 

Conacul, care în zilele obișnuite era animat, în ziua Sărbătorii 
Pătrarului zbârnâia pur şi simplu de activitate. Arendașii veneau și 
plecau pe parcursul întregii zile. Cei mai mulți stăteau doar cât să își 
plătească dările; unii stăteau toată ziua, rătăcind prin fermă, 
vizitându-şi prietenii, servind gustări în salon. Jenny, strălucind în 
mătase albastră, și doamna Crook, apretată în pânză albă, zburau între 
bucătărie și salon, supraveghind cele două slujnice care alergau de 
colo colo încărcate cu tăvi enorme pe care erau prăjituri de ovăz, tarte 
de fructe, biscuiţi și alte delicatese. 

Jamie, după ce mă prezentase cu toată solemnitatea arendașilor 
adunați în camera de servit masa și în salon, s-a retras pe urmă în 
birou cu Ian, pentru a-l primi pe rând pe fiecare arendaș, pentru a se 
sfătui în privința nevoilor pentru semănăturile de primăvară sau a se 
consulta în privința vânzării lânii și a grânelor, pentru a discuta 
despre activitățile moșiei și pentru a pune lucrurile în ordine pentru 
următorul trimestru. 

Eu pluteam veselă peste tot, însoțindu-i pe arendași, dând o mână 
de ajutor cu gustările când era nevoie, uneori retrăgându-mă în decor 
pentru a urmări lumea care venea și pleca. 

Amintindu-mi promisiunea pe care i-o făcuse Jamie bătrânei 
doamne de la iazul morii, aşteptam cu o oarecare curiozitate sosirea 
lui Ronald MacNab. 

A apărut la puţin timp după prânz, călare pe un măgar înalt cu 
mersul împiedicat, cu un băieţel atârnând de cureaua lui în spate. I- 
am privit pe furiș din ușa salonului, întrebându-mă cât de corectă 
fusese descrierea mamei sale. După o vreme, am ajuns la concluzia că, 


deși „beţivan” era un cuvânt mult prea dur, impresia generală a 
bunicii MacNab era cât se poate de corectă. Ronald MacNab avea 
părul lung și nespălat, strâns neglijent la spate cu o sfoară, iar gulerul 
şi manșetele cămășii îi erau cenușii de murdărie. Deși era cu siguranță 
mai tânăr cu un an sau doi decât Jamie, arăta cu cel puţin 
cincisprezece ani mai în vârstă, cu oasele feței ascunse sub pielea 
puhavă și ochii mici și cenușii lipsiți de viață și injectați. 

Cât despre copil, era la fel de neîngrijit și murdar ca și tatăl său. Ba 
mai rău, din punctul meu de vedere, se furișa speriat în spatele 
părintelui său, cu privirile plecate, chircindu-se când Ronald s-a întors 
şi s-a răstit la el. Jamie, care ieşise în ușa biroului, a observat același 
lucru, căci l-am văzut schimbând o privire ascuţită cu Jenny, care 
aducea o carafă proaspătă la rugămintea lui. 

Jenny şi-a înclinat puțin capul și i-a întins carafa. Apoi, luând 
băiatul cu fermitate de mână, l-a îndreptat spre bucătărie, spunând: 

— Hai cu mine, flăcăule. Cred că am un biscuit sau doi pentru tine. 
Sau ce zici de o felie de tartă cu fructe? 

Jamie a înclinat capul politicos spre Ronald MacNab, pășind într-o 
parte când bărbatul a intrat în birou. Întinzând braţul să închidă ușa, 
Jamie mi-a prins privirea și mi-a făcut un semn din cap spre bucătărie. 
Am încuviințat drept răspuns și m-am întors să o urmez pe Jenny și pe 
tânărul Rabbie. 

I-am găsit discutând relaxaţi cu doamna Crook care turna punch 
dintr-un vas mare într-un bol de cristal. A scurs puţin într-o cană de 
lemn și i-a oferit-o băiatului, care s-a dat în spate, măsurând-o cu 
priviri suspicioase înainte de a o accepta în cele din urmă. Jenny a 
continuat să discute degajat cu el în timp ce umplea platourile, 
primind drept răspuns niște mormăituri. Cu toate acestea, mica 
creatură pe jumătate sălbatică a părut să se mai relaxeze puțin. 

— Cămașa ta e niţel murdară, flăcăule, a remarcat ea, aplecându-se 
pentru a-i întoarce gulerul. Scoate-o de pe tine și o să ţi-o spăl înainte 
să pleci. 

„Murdară” era mult prea puţin spus, dar băiatul s-a dat îndărăt, 
speriat. Eu eram însă în spatele lui și la un gest al lui Jenny, l-am 
apucat de braţe înainte să o poată lua la fugă. 

S-a zbătut şi a urlat, însă Jenny şi doamna Crook l-au luat cu asalt și 
între noi trei am reușit să-i scoatem cămașa soioasă. 

— Ah, a oftat Jenny. 

Ţinea ferm într-o mână capul băiatului și spatele sfrijit era cu totul 
expus privirilor noastre. Urme de bici și cruste de răni se înșirau de o 
parte și de cealaltă a coloanei noduroase, unele proaspăt vindecate, 
alte atât de vechi încât păreau doar umbre palide acoperind coastele 
proeminente. Jenny l-a apucat zdravăn pe băiat de ceafă, vorbindu-i 
pe un ton liniștitor. Și-a înclinat capul în direcţia coridorului, 


privindu-mă. 

— Ar fi bine să îi spui. 

Am bătut încet în ușa biroului, ţinând în mână o farfurie cu biscuiţi 
de ovăz unși cu miere drept pretext. La chemarea înfundată a lui 
Jamie, am deschis ușa și am intrat. Chipul meu în vreme ce îl serveam 
pe MacNab trebuie să fi fost destul de expresiv, căci nu a fost nevoie 
să vorbesc cu Jamie. M-a studiat gânditor o clipă, apoi s-a întors din 
nou spre arendașul său. 

— Păi, atunci, Ronnie, cu partea de grâne ne-am înțeles. Însă mai 
voiam să discut ceva cu tine. Am înțeles că ai un băiat cuminte pe care 
îl cheamă Rabbie și eu am nevoie de un băiat cam de vârsta lui să mă 
ajute la grajduri. Ce zici, îl lași să vină aici? 

Degetele lungi ale lui Jamie se jucau cu pana de gâscă de pe birou. 
Ian, așezat la un birou mai scund într-o parte, și-a rezemat obrazul în 
palmă, privindu-l pe MacNab cu vădit interes. 

MacNab s-a încruntat mânios. Avea aerul acela furios pe toată 
lumea a unui om care nu e beat, dar ar dori să fie. 

— Nu, am nevoie de băiat, a răspuns el scurt. 

— Mm. 

Jamie s-a lăsat pe spate în scaunul său, cu braţele împreunate pe 
burtă. 

— Aș plăti pentru ajutorul lui, desigur. 

Bărbatul a mormăit și s-a foit în scaun. 

— A venit mama la dumneata, așa-i? Dacă am spus că nu, rămâne 
nu. Băiatul e al meu și eu fac ce vreau cu el. Și eu găsesc potrivit să îl 
păstrez la plug. 

Jamie l-a privit pe MacNab gânditor, apoi și-a întors atenţia la 
catastife, încheind discuţia. 

Mai târziu, în cursul după-amiezii, în vreme ce arendașii s-au 
adunat din nou în sala de mese și salon pentru a servi o gustare 
înainte de a pleca, l-am zărit pe fereastră pe Jamie, îndreptându-se cu 
pas domol spre cotețul porcilor, cu un braţ atârnat tovărășește pe 
umerii soiosului MacNab. Cei doi au dispărut în spatele adăpostului, 
probabil pentru a inspecta ceva de interes agricultural și au reapărut 
după un minut sau două, îndreptându-se spre casă. 

Braţul lui Jamie era încă în jurul umerilor bărbatului mai scund, 
însă acum păreau să îl ajute să se țină pe picioare. Chipul lui MacNab 
avea o tentă cenușie bolnavă, lucind de transpiraţie, și pășea foarte 
încet, probabil incapabil să se țină pe picioare. 

— Ah, asta-i bine atunci, a remarcat Jamie vesel când s-au apropiat 
suficient de mult încât să îi aud. Probabil doamna va fi bucuroasă că 
aduci niște bani în plus acasă, eh, Ronald? Ah, uite și animalul tău — 
frumoasă arătare, nu-i așa? 

Măgarul mâncat de molii care îi adusese pe cei doi MacNab la fermă 


şi-a târşâit picioarele afară din curtea unde se bucurase de 
ospitalitatea conacului. O mână de paie încă îi mai ieșea din bot, 
săltând bezmetică în timp ce animalul o mesteca. 

Jamie i-a întins lui MacNab o mână pentru a-l ajuta să urce în șa; un 
ajutor bine venit, după cum se legăna bărbatul. MacNab nu a scos un 
cuvânt și nu a făcut semn cu mâna la urările vesele ale lui Jamie de 
„drum bun” și „cale bătută”, doar a bălăngănit din cap ametit în timp 
ce părăsea curtea la pas, aparent absorbit de o problemă gravă și 
secretă care îi acapara întreaga atenție. 

Jamie a rămas sprijinindu-se de gard, schimbând câteva cuvinte 
amabile cu alți arendași care se pregăteau să plece la casele lor, până 
când silueta șovăielnică a lui MacNab s-a făcut nevăzută peste creasta 
dealului. S-a îndreptat de spate, privind de-a lungul drumului, apoi s-a 
întors și a fluierat scurt. O figură prăpădită într-o cămașă ponosită, dar 
curată și un kilt murdar și-a făcut apariția de sub o căruță cu paie. 

— Așa vasăzică, Rabbie flăcăule, a spus Jamie vesel. Se pare că 
până la urmă taică-tău s-a învoit să te lase aici ajutor la grajduri. Sunt 
sigur că o să fii harnic să nu-l faci de rușine, eh? 

Ochii rotunzi și încețoșați ai băiatului l-au fixat prostește de pe 
chipul murdar, fără să scoată un cuvânt. Jamie a întins braţul și l-a 
prins ușor de un umăr, întorcându-l spre jgheabul cailor. 

— Te așteaptă cina în bucătărie, flăcăule. Dar du-te mai întâi și 
spală-te; doamna Crook e foarte pretențioasă. Ah, și Rabbie, a mai 
spus el aplecându-se să-i șoptească în ureche, spală-te și în urechi, că 
dacă nu, ți le spală ea. Azi-dimineață mi le-a frecat pe ale mele. 

Şi-a pus palmele în dosul urechilor și le-a fluturat solemn spre băiat, 
care a zâmbit timid și a zburat spre jgheab să se spele. 

— Mă bucur că ai reușit, am spus, luându-l pe Jamie de braț să 
intrăm în casă pentru cină. Cu Rabbie MacNab vreau să spun. Dar cum 
ai făcut? 

Jamie a ridicat din umeri. 

— L-am luat pe Ronald în spatele berăriei și i-am ars una sau două 
prin părțile moi. Pe urmă l-am întrebat dacă vrea să se despartă de cel 
mic sau de ficat. M-a privit încruntat. Nu a fost frumos, dar nu mi-a 
venit altceva în minte. Și nici nu voiam să las băiatul să se întoarcă cu 
el. Și nu era doar pentru că îi promisesem bunicii lui. Jenny mi-a 
povestit despre spatele băiatului. S-a oprit o clipă. Îți spun, 
englezoaico, tatăl meu m-a biciuit cât de des a considerat el că am 
nevoie și mult mai des decât consideram eu că e nevoie. Dar niciodată 
nu mi-a fost frică de el când vorbea cu mine. Și nu cred că vreodată 
Rabbie va sta în pat cu nevasta lui și își va aminti cu nostalgie de 
vremurile astea. 

Și-a aplecat umerii, scuturându-i cum îi stătea în obicei, un gest pe 
care nu îl mai făcuse de câteva luni. 


— EI are dreptate, băiatul e fiul lui și poate face cu el ce poftește. Și 
eu nu sunt Dumnezeu, sunt doar stăpânul moșiei și asta e mult mai 
puțin decât Dumnezeu. Dar... M-a privit cu un zâmbet. E o linie a 
dracului de subţire între justiție și brutalitate, englezoaico. Eu doar 
sper că sunt în partea bună. 

Mi-am strecurat brațele în jurul mijlocului său și l-am îmbrățișat. 

— Ai făcut bine, Jamie. 

— Crezi? 

— Da. 

Ne-am îndreptat spre casă pășind încet, strâns îmbrățișați. Clădirile 
văruite în alb ale fermei străluceau în ambra apusului de soare. Dar în 
loc să intrăm în casă, Jamie m-a îndreptat spre panta uşoară din 
spatele conacului. Acolo, stând pe bârna gardului care împrejmuia 
ogorul, puteam vedea întreaga fermă întinzându-se în fața ochilor 
noștri. 

Am pus capul pe umărul lui Jamie și am oftat. Drept răspuns, m-a 
strâns ușor. 

— Asta ai fost născut să faci, nu-i așa, Jamie? 

— Poate, englezoaico. 

A privit peste câmpuri şi peste ferme, peste ogoare și peste drumuri, 
apoi spre mine, un zâmbet larg înflorind deodată pe buzele late. 

— Şi tu, englezoaico? Pentru ce ai fost născută? Să fii doamna unei 
moșii sau să dormi pe câmpuri ca o țigancă? Să fii vindecătoare, sau 
nevasta unui profesor, sau a unui proscris? 

— Am fost născută pentru tine, am răspuns simplu, și mi-am întins 
braţele spre el. 

— Știi, a remarcat el, dându-mi drumul în cele din urmă, niciodată 
nu mi-ai spus. 

— Nici tu nu mi-ai spus. 

— Ţi-am spus. A doua zi după ce am ajuns aici. Ţi-am spus că te 
doresc mai mult decât orice pe lume. 

— Și eu am spus că iubirea și dorința nu sunt neapărat unul și 
același lucru, am replicat eu. 

A început să râdă. 

— Poate ai dreptate, englezoaico. 

Mi-a netezit părul dându-l de pe obraji și m-a sărutat pe frunte. 

— Te-am dorit de când te-am văzut pentru prima dată, dar te-am 
iubit atunci când ai plâns în brațele mele și m-ai lăsat să te consolez, 
în acea primă seară la Leoch. 

Soarele s-a cufundat în spatele șirului de pini întunecați și primele 
stele ale serii și-au făcut apariția. Era jumătatea lui noiembrie și aerul 
serii era rece, deși zilele erau încă senine. Stând de cealaltă parte a 
gardului, Jamie și-a aplecat capul, așezându-și fruntea peste a mea. 

— Tu prima. 


— Nu, tu primul. 

— De ce? 

— Mi-e teamă. 

— De ce, draga mea? 

Întunericul se întindea peste câmpuri, acoperind pământul și 
ridicându-se pentru a întâmpina noaptea. Lumina craiului nou sclipea 
peste culmea frunții și a nasului, scăldându-i chipul în argint. 

— Mi-e teamă că, dacă încep, nu o să mă mai opresc niciodată. 

Jamie a aruncat o privire spre orizont, unde secera lunii abia 
răsărea, aproape de pământ. 

— Se apropie iarna și nopţile sunt lungi, mo duinne. 

S-a aplecat peste gard, întinzând mâna și eu am pășit în braţele sale, 
simțindu-i căldura trupului și bătăile inimii. 

— Te iubesc. 


32. TRAVALIUL 


Câteva zile mai târziu, în preajma apusului, eram pe dealul din 
spatele casei, scoțând tuberculii din stratul de brebenei pe care îl 
descoperisem. Auzind zgomot de pași apropiindu-se prin iarbă, m-am 
întors, aşteptându-mă să o văd pe Jenny sau pe doamna Crook venind 
să mă cheme la cină. În schimb, era Jamie, cu părul ciufulit şi umed 
de la toaleta de dinainte de cină, încă în cămașă, cu poalele înnodate 
între picioare după munca la câmp de peste zi. A venit prin spatele 
meu și m-a învăluit cu braţele, odihnindu-și obrazul pe umărul meu. 
Împreună am admirat soarele culcându-se în spatele pinilor, învăluit 
în gloria aurie și purpurie. Peisajul s-a stins în tăcere împrejurul 
nostru, însă noi am rămas în vârful dealului îmbrăţișați, copleșiți de o 
fericire tihnită. În cele din urmă, când începea să se întunece, am 
auzit-o pe Jenny chemându-ne din conacul de sub deal. 

— Ar trebui să intrăm în casă, am spus, dând să mă ridic fără 
tragere de inimă. 

— Mmm. 

Jamie nu s-a mișcat, ci şi-a întețit strânsoarea în jurul meu, cu 
privirea încă pierdută în umbrele care se adânceau, de parcă ar fi 
încercat să își fixeze fiecare fir de iarbă în memorie. 

M-am întors spre el și mi-am strâns braţele în jurul gâtului său. 

— Ce s-a întâmplat? am întrebat în șoaptă. Trebuie să plecăm atât 
de curând? 

Inima mi se strângea la gândul că vom părăsi Lallybroch, însă știam 
că era primejdios pentru noi să întârziem prea mult; oricând 
vestoanele roșii puteau veni în vizită, cu repercusiuni mult mai 


sinistre. 

— Da. Mâine sau cel mai târziu poimâine. La Knockchoilum sunt 
niște englezi; e la treizeci de kilometri de aici, însă e la două zile 
călare pe vreme bună. 

Am vrut să mă dau jos de pe gard, însă Jamie și-a strecurat un braț 
pe sub genunchii mei și m-a ridicat, ţinându-mă la pieptul lui. 

Îi simțeam căldura soarelui încă pe piele și mireasma caldă și 
discretă de transpiraţie și de iarbă de ovăz. Dăduse o mână de ajutor 
la ultimul strâns al recoltei și aroma mi-a amintit de o cină de cu o 
săptămână în urmă, când am știut că Jenny, întotdeauna prietenoasă 
şi politicoasă, mă acceptase în cele din urmă cu toată inima ca 
membru al familiei. 

Seceratul este o muncă anevoioasă și lan și Jamie ațipeau de cele 
mai multe ori până la sfârșitul cinei. Într-o seară, plecasem de la masă 
pentru a aduce budinca de ovăz pentru desert și când m-am întors, i- 
am găsit pe amândoi dormind duși şi Jenny râzând pe tăcute în 
mijlocul resturilor cinei. Ilan se afundase în scaunul său cu bărbia 
căzută în piept, răsuflând adânc. Jamie își așezase obrazul pe brațele 
îndoite și se întinsese pe masă, sforăind liniștit între o farfurie și 
râșniţa de piper. 

Jenny a luat budinca și ne-a servit pe amândouă, dând din cap spre 
cei doi bărbați somnoroși. 

— Căscau atât de tare încât m-am întrebat ce s-ar întâmpla dacă m- 
aş opri din vorbit. Aşa că am tăcut din gură și, după cum mă aşteptam, 
două minute mai târziu, sforăiau amândoi. 

I-a netezit tandru părul lui Ian, dându-l deoparte de pe frunte. 

— De aceea sunt atât de puţini copii născuţi în iulie pe aici, a spus 
ea cu o ridicare şireată a sprâncenelor. Bărbaţii nu pot rămâne treji 
suficient de mult timp în noiembrie încât să facă unul. 

Era adevărat, și am râs. Jamie s-a mișcat și a sforăit lângă mine și 
mi-am așezat o mână pe ceafa lui, mângâindu-l. Buzele i s-au curbat 
îndată într-un zâmbet reflexiv, apoi s-a relaxat și a adormit din nou. 

— Ce ciudat, a spus Jenny privindu-l. Nu l-am mai văzut făcând asta 
de când era copil. 

— Ce să facă? 

— Să zâmbească în somn, a spus ea dând din cap. Mereu zâmbea în 
somn când veneam lângă leagănul lui și îl mângâiam în somn și chiar 
mai târziu la pătuț. Uneori mama și cu mine făceam cu rândul să îl 
mângâiem pe cap să vedem dacă îl putem face să zâmbească; 
întotdeauna reușeam. 

— Asta-i ciudat, nu-i așa? 

Am experimentat, mângâindu-l uşor pe ceafă şi pe gât. După cum 
era de așteptat, am fost din nou răsplătită cu zâmbetul acela dulce 
special, care a durat o clipă înainte ca trăsăturile chipului său să se 


relaxeze din nou în expresia aproape severă pe care o avea când 
dormea. 

— Mă întreb de ce zâmbeşte, am spus, privindu-l fascinată. 

Jenny a ridicat din umeri zâmbindu-mi cu gura până la urechi. 

— Cred că deoarece e fericit. 

Întâmplarea a făcut că nu am plecat a doua zi. În toiul nopții am 
fost trezită de o conversaţie care se purta în șoaptă în camera noastră. 
Întorcându-mă cu fața în sus, l-am văzut pe lan aplecat peste pat, 
ţinând în mână o lumânare. 

— A început travaliul, mi-a spus Jamie, văzând că m-am trezit. 

S-a ridicat în capul oaselor, căscând. 

— Nu e niţel cam devreme, lan? 

— Niciodată nu știi. Jamie cel mic a venit mai târziu. O fi mai bine 
mai devreme decât mai târziu, mă gândesc. 

Zâmbetul fugar al lui Ian era speriat. 

— Englezoaico, tu poţi moşi un copil? Sau ar trebui să mă duc după 
moașă? s-a întors Jamie spre mine, întrebător. 

Fără să ezit o clipă, am dat din cap. 

— Du-te după moașă. 

În timpul pregătirii mele nu asistasem decât la trei nașteri; toate în 
camere de săli sterile, pacienta acoperită și anesteziată; nu se vedeau 
decât perineul grotesc de umflat și capul ivindu-se deodată. 

După ce l-am trimis pe Jamie să aducă moașa, doamna Martins, l- 
am urmat pe lan sus pe scări. 

Jenny stătea într-un scaun de lângă fereastră, aşezată confortabil cu 
spatele rezemat de spătar. Îmbrăcase o cămașă de noapte veche, 
dezvelise patul și întinsese o plapumă veche peste salteaua de puf și 
acum stătea cuminte. Așteptând. 

Ian s-a aplecat temător asupra ei. Jenny a zâmbit, însă cu o expresie 
absentă, introvertită, ca și cum ar fi ascultat un sunet îndepărtat pe 
care doar ea îl putea auzi. Ian, complet îmbrăcat, se foia prin cameră, 
ridicând lucruri și punându-le înapoi la locul lor până când în cele din 
urmă Jenny i-a cerut să plece. 

— Du-te jos şi trezește-o pe doamna Crook, Ian, a zis ea, zâmbind 
pentru a mai îndulci porunca. Spune-i să pregătească lucrurile pentru 
doamna Martins. Va ști ea ce să facă. 

Apoi a tras repede aer în piept, punându-și mâinile pe abdomenul 
umflat. O priveam uluită, văzându-i burta ridicată deodată ca o minge 
mare și rotundă. Şi-a mușcat buza şi a respirat greu pentru o clipă, 
apoi s-a relaxat. Burta i-a revenit la forma normală, în forma unei 
picături de ploaie ușor coborâte, rotunjită la ambele capete. Ian și-a 
aşezat o mână șovăielnică pe umărul ei și ea i-a acoperit-o cu palma 
ei, ridicându-și chipul zâmbitor spre el. 


— Spune-i să îți dea ceva de mâncare, dragule. Tu și cu Jamie 
trebuie să mâncaţi ceva. Se spune că al doilea copil vine mai repede 
decât primul; poate de data aceasta, până terminați de luat micul 
dejun, voi fi și eu gata, să pot lua o guriță. 

El i-a strâns încet umărul, șoptindu-i ceva la ureche înainte de a se 
întoarce și a ieşi din cameră. A ezitat în pragul ușii, privind înapoi, 
însă ea i-a făcut semn cu mâna să plece. 

Până când a apărut Jamie cu moașa mi s-a părut că trecuse o 
veșnicie. Eram tot mai speriată pe măsură ce contracţiile se întețeau. 
Regula era că a doua naștere era mai rapidă. Dacă de data aceasta 
copilul decidea să ajungă pe lume înainte de apariția doamnei 
Martins? 

La început, Jenny a discutat relaxată cu mine, oprindu-se doar 
pentru a se apleca ușor înainte, ținându-se cu mâna de burtă, când 
contracțiile își întețeau strânsoarea. Însă după o vreme nu a mai simțit 
nevoia să vorbească și s-a lăsat pe spate, odihnindu-se în tăcere între 
durerile care creșteau în intensitate. În cele din urmă, după o 
contracție care a făcut-o să îngenuncheze, s-a ridicat abia ținându-se 
pe picioare. 

— Ajută-mă să mă mișc niţel, Claire, a spus ea. 

Neștiind care era procedura corectă, am făcut ce mi-a cerut, 
apucând-o ușor de subsuori pentru a o ajuta să stea dreaptă. Am 
înconjurat de câteva ori camera, oprindu-ne atunci când începea o 
contracție, continuând când trecea durerea. Cu puţin timp înainte de 
apariția moașei, Jenny s-a îndreptat cu greu spre pat și s-a întins. 
Doamna Martins era o femeie cu o înfățișare reconfortantă; destul de 
înaltă și slabă, avea umerii laţi și antebraţele musculoase și aerul acela 
pământean care îţi inspiră încredere. Două cute verticale între 
sprâncenele de culoarea oțelului, întotdeauna vizibile, se adânceau 
atunci când se concentra. 

Cutele au rămas discrete cât timp a durat examinarea preliminară. 
Așadar totul era normal deocamdată. Doamna Crook a adus un maldăr 
de cearșafuri curate şi călcate și doamna Martins a luat unul din ele, 
încă împăturit, și l-a vârât sub Jenny. Am fost uluită să observ o pată 
întunecată de sânge între coapsele ei când s-a ridicat niţel. 

Văzându-mi privirea, doamna Martins a încuviințat din cap, 
liniștitor. 

— Da. lese dopul colului uterin, mi-a explicat ea. E normal. Dacă 
sângele nu este roșu aprins și nu este mult o dată, nu ai de ce să te 
îngrijorezi. Nu e nimic grav. 

Ne-am pus cu toatele pe așteptat. Doamna Martins vorbea încet și 
reconfortant cu Jenny, masându-i șalele, apăsând puternic în timpul 
contracţiilor. Pe măsură ce durerile au devenit tot mai frecvente, 
Jenny a început să îşi strângă buzele și să respire repede și zgomotos 


pe nări. Adesea, când durerea o lovea cu toată forța, gemea slab din 
adâncul pieptului. 

Părul îi era deja ud de transpiraţie și chipul îi era roșu aprins din 
cauza efortului. Privind-o, am înţeles deodată de ce se numește 
travaliu. Nașterea era o muncă grea și sângeroasă. 

În decursul următoarelor două ore, nu a părut să se întâmple mare 
lucru, cu excepția durerilor care s-au intensificat vizibil. Capabilă la 
început să răspundă întrebărilor, Jenny a devenit tot mai tăcută, 
zăcând şi respirând greu la sfârșitul fiecărei contracţii, chipul ei 
trecând de la roșu aprins la alb ca varul în câteva secunde. 

La următoarea contracție, și-a strâns buzele, făcându-mi semn să vin 
lângă ea când s-a mai potolit. 

— Dacă copilul trăiește..., a spus ea, încercând să tragă aer în piept, 
şi e fetiță... numele ei e Margaret. Să-i spui lui Ian... că numele ei e 
Margaret Ellen. 

— Da, sigur, am mângâiat-o eu. Dar o să-i spui chiar tu. Nu mai 
durează mult. 

Jenny nu a mai spus nimic, dând din cap într-o negare determinată, 
și şi-a încleștat fălcile simțind o nouă contracție apropiindu-se. 
Doamna Martin m-a luat de braţ, trăgându-mă deoparte. 

— Nu îţi face griji, fetiţo, a spus ea pe un ton relaxat. Toate femeile 
în faza asta cred că vor muri. 

— Ah, am exclamat, oarecum ușurată. 

— Deși, a continuat ea, coborându-și glasul, uneori chiar mor. 

Chiar și doamna Martins a părut niţel îngrijorată pe măsură ce 
durerile se intensificau, fără vreun progres apreciabil. Jenny era teribil 
de obosită; de fiecare dată când durerile se mai domoleau, trupul ei 
rămânea nemișcat și în unele momente chiar ațipea, încercând parcă 
să evadeze în mici intervale de somn. Pe urmă, când pumnul nemilos 
o strângea din nou, se trezea luptându-se și gemând de efort, 
zvârcolindu-se, încercând să se ghemuiască protectiv peste trupușorul 
rigid al copilului ei nenăscut. 

— Copilul ar putea să fie... întors? am întrebat pe o voce joasă, 
neîndrăznind să sugerez o asemenea ipoteză unei moașe cu 
experienţă. 

Însă doamna Martins nu a părut deloc ofensată de întrebarea mea; 
cutele dintre sprâncene abia s-au adâncit în timp ce privea spre femeia 
chinuită de durere. 

Când următoarea contracție s-a domolit, doamna Martins a dat la o 
parte cearșaful și cămașa de noapte și s-a pus repede pe treabă, 
apăsând din loc în loc umflătura uriașă cu degete rapide și pricepute. 
A avut nevoie de câteva încercări, căci palpatul părea să intensifice 
durerile și examinarea era imposibilă în timpul contracţiilor de o forță 
neîndurătoare. În cele din urmă s-a dat în spate, gânditoare, bătând 


dintr-un picior concentrată în timp ce o privea pe Jenny zbătându-se 
pe parcursul a două contracții care au îndoit-o de spate. Când a tras de 
cearşafuri, una din fâșiile de pânză întinsă s-a rupt deodată cu un 
pârâit asurzitor. 

Ca și cum acesta ar fi fost un semn, doamna Martins s-a repezit în 
față hotărâtă, făcându-mi semn să mă apropii. 

— Întinde-o niţel pe spate, fetițo, m-a instruit ea, absolut 
netulburată de ţipetele lui Jenny. 

Probabil auzise la viața ei suficiente țipete încât să nu o mai sperie. 
La următoarea relaxare, doamna Martins a trecut la acțiune. Apucând 
copilul prin pereții momentan flasci ai pântecului, s-a opintit, 
încercând să îl întoarcă. Jenny a tipat și mi-a îndepărtat braţele când o 
nouă contracție a început. Doamna Martins a mai încercat o dată. Și 
încă o dată. Și încă o dată. Incapabilă să se oprească din împins, Jenny 
se epuiza dincolo de limitele tolerabile, trupul ei luptându-se mai mult 
decât era omenește posibil în încercarea de a forța copilul să se nască. 

Deodată, totul a funcționat. Pe neaşteptate, o mișcare lichidă stranie 
s-a produs și masa amorfă a copilului s-a întors sub mâinile doamnei 
Martins. Imediat, forma burţii lui Jenny s-a schimbat și după aceea am 
avut sentimentul că lucrurile au intrat pe făgașul normal. 

— Acum împinge. 

Jenny a împins și doamna Martins s-a lăsat în genunchi lângă pat. 
După toate aparențele, ea a văzut vreun semn de progres, căci s-a 
ridicat și a apucat în grabă o sticluță de pe masa unde o pusese atunci 
când intrase în cameră. A picurat puţin din ceea ce părea a fi ulei pe 
buricele degetelor și a început să maseze uşor între picioarele lui 
Jenny. 

Jenny a scos un mârâit furios de protest la atingerea moașei pe 
măsură ce durerea următoarei contracţii s-a intensificat și doamna 
Martins a luat mâna de pe ea. Jenny s-a lăsat moale, fără vlagă, și 
moașa şi-a reluat masajul blând, vorbindu-i în șoaptă pacientei, 
spunându-i că totul este bine, să se odihnească și acum... să împingă! 

În timpul următoarei contracţii, doamna Martins și-a așezat palma 
peste burta lui Jenny și a împins în jos cu putere. Jenny a urlat cât au 
tinut-o plămânii, dar moașa a continuat să împingă până când 
contracția s-a relaxat. 

— Împinge cu mine la următoarea, a spus doamna Martins. E 
aproape gata. 

Mi-am pus palmele peste ale doamnei Martins pe burta lui Jenny și, 
la semnalul ei, toate trei am împins. Jenny a scos un mârâit adânc și 
victorios și un boţ alunecos s-a umflat deodată între picioarele ei. Şi-a 
îndreptat picioarele peste saltea și a mai împins o dată și Margaret 
Ellen Murray a ţâșnit în lume ca un porcușor uns cu seu. Ceva mai 
târziu, m-am îndreptat de spate după ce ştersesem chipul zâmbitor al 


lui Jenny cu o cârpă umedă și m-am uitat pe geam. Se apropiau zorile. 

— Sunt bine, a spus ea. Sunt chiar bine. 

Zâmbetul larg de încântare cu care întâmpinase venirea pe lume a 
fetiţei ei se transformase într-un zâmbet vag și permanent de 
mulțumire. A întins brațul și cu o mână tremurândă mi-a atins 
mâneca. 

— Du-te şi spune-i lui lan, m-a rugat ea. Trebuie să fie îngrijorat. 

În ochii mei cinici, Ian nu părea chiar atât de îngrijorat. Atmosfera 
din birou, acolo unde Ian și Jamie se refugiaseră, era cea a unui chef 
de pomină. O carafă goală se odihnea pe bufet, acompaniată de câteva 
sticle şi un damf puternic de alcool plutea în cameră ca un nor. 

Mândrul tată părea să își fi pierdut cunoștința, cu capul odihnindu- 
se pe biroul stăpânului. Stăpânul însuși era conștient încă, însă cu o 
privire pierdută, sprijinindu-şi spatele de lambriu și clipind precum o 
bufniță. 

Înfuriată, m-am repezit peste birou și l-am prins pe Ian de umăr, 
scuturându-l cu putere și ignorându-l pe Jamie, care s-a îndreptat de 
spate cu mare greutate, spunându-mi: 

— Englezoaico, așteaptă... 

Ian nu era chiar inconștient. Capul i s-a ridicat anevoie şi m-a privit 
cu un chip împietrit, ochii lipsiți de orice lumină implorându-mă. 
Deodată mi-am dat seama că lan credea că venisem să îi spun că 
Jenny a murit. 

Mi-am slăbit strânsoarea şi l-am bătut ușor pe umăr. 

— Jenny e bine, i-am spus blând. Aveţi o fetiță. 

Și-a aşezat din nou capul pe braţe și l-am lăsat acolo, umerii slabi 
zguduindu-se în vreme ce Jamie îl bătea ușor pe spate. 

Supraviețuitorii acum revitalizați și spălaţi, familiile Murray - 
Fraser s-au reunit în camera lui Jenny pentru o cină festivă. Micuța 
Margaret, spălată pentru inspecţie și înfășată într-o păturică, a fost 
dată tatălui ei care și-a întâmpinat odrasla cu o expresie de venerație 
fericită. 

— Bună, micuță Maggie, a șoptit el, atingându-i năsucul cârn cu 
buricul degetului. 

Fetița lui, neimpresionată de această introducere, a închis ochii 
foarte concentrată, s-a încordat și a făcut pipi pe cămașa tatălui ei. În 
timpul momentului de veselie și relaxare ocazionat de această lipsă de 
maniere a domnișoarei, Jamie cel mic a reușit să scape din strânsoarea 
doamnei Crook și s-a repezit în patul lui Jenny. Ea a gemut niţel 
incomodată, însă a întins o mână și l-a strâns la pieptul ei, făcându-i 
semn doamnei Crook să îl lase în pace. 

— Mămica mea! a declarat el, cuibărindu-se lângă sânul lui Jenny. 

— Păi, cine altcineva, a răspuns ea natural. Vino aici, puiule. 


L-a strâns în braţe și l-a sărutat în creștet și el s-a relaxat, liniștit 
acum, și s-a ghemuit lângă ea. Jenny i-a împins uşor căpușorul în jos, 
mângâindu-i părul. 

— Gata, puiule, odihnește-te. A trecut de mult ora ta de culcare. 
Dormi. 

Mângâiat de prezenţa ei, Jamie cel mic şi-a vârât degetul mare în 
gură și a adormit imediat. 

Când i-a venit rândul să țină bebelușul, Jamie s-a dovedit a fi 
remarcabil de competent, prinzând capul mic și zburlit într-o mână 
precum o minge de tenis. Parcă i s-a strâns inima când i-a dat-o înapoi 
lui Jenny, care a pus-o la pieptul ei, șoptindu-i cuvinte de alint. 

În cele din urmă ne-am îndreptat spre camera noastră, care părea 
pustie și tăcută în contrast cu scena caldă de familie pe care tocmai o 
părăsisem, lan îngenunchind lângă patul soției sale, cu o mână 
odihnindu-se pe micuțul Jamie în timp ce Jenny îi dădea să sugă 
fetiţei. Abia atunci mi-am dat seama cât de obosită eram; trecuseră 
aproape douăzeci şi patru de ore de când mă trezise Ian din somn. 

Jamie a închis încet ușa în urma noastră. Fără să vorbească, a venit 
în spatele meu și mi-a desfăcut șnururile rochiei. Braţele sale m-au 
învăluit şi m-am lăsat pe spate, rezemându-mă recunoscătoare de 
pieptul lui. Apoi și-a aplecat capul să mă sărute și eu m-am întors, 
înfășurându-mi brațele în jurul gâtului său. Nu mă simțeam doar 
foarte obosită, ci și foarte emoționată și foarte tristă. 

— Poate că așa e mai bine, a spus el încet, ca pentru sine. 

— Ce e mai bine? 

— Că nu poți avea copii. 

Nu îmi putea vedea chipul, îngropat în pieptul său, însă trebuie să 
mă fi simțit crispându-mă. 

— Da, ştiu de mult timp. Geillis Duncan mi-a spus, la puţin timp 
după ce ne-am căsătorit. M-a mângâiat încetişor pe păr. La început mi- 
a părut rău, dar pe urmă am început să mă gândesc că poate e mai 
bine; la cum trăim noi, ar fi foarte greu dacă tu ai rămâne grea. Și 
acum, a spus el tremurând ușor, acum cred că mă bucur că e așa; nu 
aş vrea să suferi atât de mult. 

— Nu m-ar deranja, am spus eu, după o vreme, gândindu-mă la 
căpușorul zburlit și la degetele minuscule. 

— Pe mine m-ar supăra. 

M-a sărutat în creștet. 

— I-am văzut chipul lui Ian. De fiecare dată când Jenny ţipa, parcă 
îi smulgea o bucată din propria lui carne. 

Braţele mele îl înconjurau, mângâind cicatricile crestate de pe spate. 

— Pot îndura propria mea durere, a spus el în șoaptă, însă nu aș 
putea să o îndur pe a ta. Asta mi-ar cere mai multă forță decât am. 


33. GARDA 


Jenny s-a refăcut repede după nașterea micuței Margaret, insistând 
să coboare în bucătărie și în salon a doua zi după ce născuse. La 
insistențele combinate ale lui Ian și ale lui Jamie, cu chiu, cu vai, nu s- 
a implicat în muncile casei, supraveghindu-le doar de pe sofaua din 
salon unde stătea lungită, cu Margaret dormind alături în leagănul ei. 

Neavând astâmpăr, după o zi sau două s-a aventurat în bucătărie și 
apoi în grădina din spate. Stând cocoțată pe zidul grădinii, cu 
bebelușul prins bine într-o fâşie groasă de pânză pe care o purta ca pe 
o bandulieră, îmi ținea companie în timp ce eu smulgeam buruienile 
uscate și supravegheam ceaunul imens în care de obicei se fierbea 
lenjeria casei. Doamna Crook și slujnicele scoseseră deja lenjeria 
curată pentru a fi întinsă la uscat; eu acum aşteptam ca apa să se 
răcească suficient pentru a fi aruncată. 

Jamie cel mic „mă ajuta”, smulgând plantele cu o dăruire 
nebunească și aruncând cu bețe în toate direcțiile. Am strigat la el să 
stea locului când s-a aventurat prea aproape de ceaun, apoi văzând că 
mă ignoră, am alergat după el. Din fericire, ceaunul se răcise repede; 
apa era doar călduță. Avertizându-l să stea deoparte cu mama lui, am 
înșfăcat ceaunul și l-am întors de pe suportul de fier care îl susținea și 
îl împiedica să cadă într-o parte. 

Am sărit în sus când apa murdară s-a rostogolit în cascadă peste 
buza ceaunului, aburind în aerul îngheţat. Jamie cel mic, lăsându-se 
pe călcâie lângă mine, plesnea fericit noroiul cald cu palmele, făcând 
ca stropii întunecaţi să sară pe toată fusta mea. 

Mama lui s-a dat jos de pe zidul grădinii, l-a ridicat iute de gulerul 
cămășii, arzându-i o palmă usturătoare la fund. 

— Obrăznicătură, nu gândești deloc? Uită-te la tine! Cămașa ta va 
trebui spălată din nou! Și uită-te ce ai făcut cu fusta mătușă-tii, diavol 
mic ce ești! 

— Nu mă deranjează, am protestat văzând buza de jos a micului 
năzdrăvan începând să tremure. 

— Dar pe mine mă deranjează, a spus Jenny, sfredelindu-și odrasla 
cu o privire necruțătoare. Cere-ţi iertare de la mătușă-ta, flăcăule, și 
treci înăuntru, să o rugăm pe doamna Crook să te spele niţel. 

L-a bătut pe funduleț, de astă dată mai blajin, și l-a împins ușor în 
direcția casei. 

Ne întorceam spre grămada de rufe ude când am auzit dinspre drum 
sunet de copite apropiindu-se. 

— Probabil că s-a întors Jamie, am spus, cu urechile ciulite. Dar s-a 
întors cam devreme. 


Jenny a dat din cap, cu privirea ațintită spre drum. 

— Nu e calul lui. 

Calul, când a apărut în culmea unui deal, nu era unul pe care îl 
cunoștea, judecând după încruntătura de pe chipul ei. Bărbatul călare 
însă nu era un străin. S-a crispat lângă mine, apoi a început să alerge 
spre poartă, strângând în brațe copilul pentru a-l ţine pe loc. 

— E lan! a strigat ea spre mine. 

Când a alunecat de pe cal, am băgat de seamă că avea hainele rupte 
şi prăfuite şi era plin de vânătăi pe față. O rană de pe frunte îi era 
umflată, cu o despicătură urâtă care pătrundea prin sprânceană. Jenny 
l-a prins de subsuori când s-a prăbușit şi abia atunci am văzut că 
piciorul său de lemn dispăruse. 

— Jamie, a șuierat el fără aer. Ne-am întâlnit cu Garda la moară. Ne 
așteptau. Știau că venim. 

Am simțind un nod în stomac. 

— E în viaţă? 

Ian a încuviințat din cap, abia trăgându-și sufletul. 

— Da şi nu e rănit. L-au dus spre apus, spre Killin. 

Degetele lui Jenny îi pipăiau faţa. 

— Eşti rănit rău? 

— Nu, a răspuns el dând din cap. Mi-au luat calul și piciorul; nu era 
nevoie să mă omoare ca să mă împiedice să-i urmăresc. 

Jenny a aruncat o privire în zare, acolo unde soarele se odihnea 
chiar deasupra copacilor. Era cam ora patru, din câte socoteam eu. lan 
i-a urmărit privirea și i-a anticipat întrebarea. 

— Ne-am întâlnit pe la ora prânzului. Mi-a luat mai bine de două 
ceasuri să ajung la o fermă care avea un cal. 

Ea a rămas o clipă nemișcată, socotind, apoi s-a întors spre mine, 
hotărâtă. 

— Claire. Ajută-l pe Ian să intre în casă, te rog. Şi dacă are nevoie 
de ceva doftoriceală, fă-o cât de iute poţi. Eu îi dau copilul doamnei 
Crook și iau caii. 

Și s-a făcut nevăzută înainte ca vreunul din noi să poată protesta. 

— Adică vrea să... dar nu poate! am exclamat. Nu poate să lase 
copilul! 

Ian se rezema greu de umărul meu în timp ce înaintam anevoie pe 
potecuța ce ducea spre casă. A dat din cap. 

— Poate că nu. Dar nici nu cred că are de gând să îi lase pe englezi 
că îi spânzure fratele. 

Până când am ajuns în locul unde Ian și Jamie fuseseră prinși în 
ambuscadă începuse deja să se întunece. Jenny s-a dat jos de pe cal și 
a început să cerceteze tufişurile ca un terier, împingând crengile din 
calea ei și murmurând în barbă cuvinte care semănau suspect de mult 


cu înjurăturile mai decente ale fratelui ei. 

— Spre soare-răsare, a spus ea, ieșind în cele din urmă dintre 
copaci, zgâriată și murdară. 

Şi-a scuturat frunzele moarte de pe fustă și a luat frâiele calului din 
mâinile mele amorțite. 

— Nu îi putem urmări în întuneric, însă cel puțin știu încotro să o 
apucăm în zori. 

Am făcut tabără fără ceremonie, legând caii și aprinzând un foc mic. 
Am admirat eficiența cu care îl făcuse Jenny și ea a început să 
zâmbească. 

— Când eram copii, obișnuiam să îi pun pe Jamie și pe lan să îmi 
arate tot felul de lucruri. Cum să fac focul, cum să mă caţăr în 
copaci... chiar și cum să jupoi animale. Și cum să prind urma. 

A aruncat din nou o privire în direcţia în care o apucase Garda. 

— Nu-ţi face griji, Claire, mi-a zâmbit ea așezându-se lângă foc. 
Douăzeci de cai nu pot ajunge departe mergând prin tufăriș, însă doi 
pot. Garda o va lua pe drumul spre Eskadale, după cum pare. Noi 
putem să tăiem peste dealuri și să ne întâlnim cu ei în apropiere de 
Midmains. 

Degetele ei dibace trăgeau de corsajul rochiei. Am privit-o uluită 
când şi-a desfăcut pliurile materialului și a tras în jos partea de sus a 
cămășii de dedesubt, dezvelindu-și sânii. Erau foarte mari și păreau 
tari, încărcaţi cu lapte. În ignoranța mea, nu mă gândisem să mă 
întreb ce face o mamă care alăptează dacă nu are cui da laptele. 

— Nu pot lăsa bebelușul mult timp singur, a spus ea răspunzând 
gândurilor mele, strâmbându-se când și-a prins sânii în mâini. O să 
explodez. 

Ca răspuns la atingerea ei, laptele a început să picure din 
mamelonul umflat, subțire și albăstrui. Scoţând o batistă mare din 
buzunar, Jenny și-a îndesat-o sub sân. Pe pământ lângă ea era o cană 
mică din cositor, pe care o luase din desagă. Apăsând buza cănii chiar 
sub sfârc, a presat uşor sânul între două degete, strângând delicat spre 
mamelon. Laptele a început să curgă mai repede și pe neașteptate, 
areola s-a contractat și laptele a țâşnit într-un mic jet de o forță 
surprinzătoare. 

— Nu știam că poți face asta! am izbucnit privind fascinată. 

Jenny a mutat cana pentru a prinde jetul de lapte și a încuviințat. 

— Ah, da. Când suge copilul îl pornește, dar după ce s-a pornit, 
bebelușul nu trebuie decât să înghită. Ah, ce bine e! 

A închis o clipă ochii ușurată, apoi a aruncat laptele din cană. 

— Păcat că se irosește, a remarcat ea, însă nu prea ai ce face cu el, 
nu-i așa? 

Schimbând mâinile, a apăsat din nou cana și a repetat procesul cu 
celălalt sân. 


— E o bătaie de cap, a spus ea, ridicând privirea spre mine și 
văzând că o urmăream fascinată. Tot ce ţine de copii e o bătaie de 
cap. Dar nu poți alege niciodată să nu îi ai. 

— Nu, am răspuns tristă. Nu poţi alege asta. 

M-a privit peste foc, cu chipul blând și îngrijorat. 

— Încă nu a sosit timpul tău, a spus ea. Dar într-o zi vei avea copiii 
tăi. 

Am râs niţel tremurat. 

— Mai întâi ar fi bine dacă l-am găsi pe tatăl lor. 

A aruncat din nou laptele și a început să își rearanjeze rochia. 

— Ah, o să-i găsim. Mâine. Trebuie să îi găsim, căci nu pot sta 
departe de micuța Maggie mai mult de atât. 

— Și după ce îi găsim? am întrebat. Ce facem? 

Jenny a ridicat din umeri şi a întins brațul după păturile pe care le 
adusesem cu noi. 

— Depinde de Jamie. Şi cât de mult i-a făcut să îl rănească. 

Jenny a avut dreptate; a doua zi am găsit Garda. Părăsisem tabăra 
înainte de a se lumina bine, oprindu-ne doar atât cât Jenny să se 
mulgă. 

Părea să fie capabilă a găsi urme acolo unde nici nu te gândeai că 
sunt și am urmat-o fără să pun întrebări într-o zonă cu o pădure deasă. 
Era imposibil să călărești repede printre puieţii deși, însă ea m-a 
asigurat că drumul nostru era mai direct decât cel pe care erau nevoiți 
cei din Gardă să-l urmeze, ei fiind legaţi de căi bătătorite din cauză că 
erau un grup numeros. 

Ne-am întâlnit cu ei aproape de amiază. Am auzit clinchetul 
hamurilor şi vocile binedispuse pe care le mai auzisem o dată înainte 
şi am ridicat o mână pentru a o opri pe Jenny care în acel moment 
venea în urma mea. 

— Pe râu în jos e un vad, mi-a şoptit ea. Se pare că s-au oprit acolo 
să adape caii. 

Alunecând din șa, a luat hățurile cailor și i-a legat, apoi, făcându-mi 
semn să o urmez, a început să se târască pe sub tufișuri ca un șarpe. 

Din punctul ridicat în care m-a condus, pe o terasă îngustă de unde 
se zărea vadul, îi puteam vedea pe aproape toți bărbaţii din Gardă, cei 
mai mulți dintre ei descălecaţi, discutând relaxaţi, unii stând jos și 
mâncând, alții ducând caii câte doi sau trei spre apă. Însă Jamie nu se 
vedea nicăieri. 

— Crezi că l-au omorât? am șoptit cuprinsă de panică. 

Numărasem de două ori oamenii, pentru a mă asigura că nu 
scăpasem vreunul. Erau douăzeci de bărbaţi şi douăzeci și șase de cai; 
cu toţii la vedere, din câte îmi puteam da seama. Niciun indiciu că ar 
avea un prizonier cu ei, nicio sclipire de păr roșiatic care să îi trădeze 


prezenţa. 

— Mă îndoiesc, a răspuns Jenny. Dar nu e decât o singură cale să 
aflăm. 

A dat să părăsească punctul de observaţie. 

— Ce cale? 

— Să întrebăm. 

Drumul se îngusta când părăsea vadul, devenind niţel mai lat decât 
o potecă prăfuită șerpuind printre pâlcurile dense de pini şi anini de o 
parte şi de cealaltă. Poteca nu era suficient de lată încât membrii 
Gărzii să călărească doi umăr la umăr; astfel încât trebuiau să o 
străbată în șir. Când ultimul bărbat se apropia de o curbă a potecii, 
Jenny Murray a sărit deodată în drum, în fața lui. Calul s-a speriat, 
ridicându-se pe picioarele din spate, și bărbatul s-a luptat să îl ţină în 
frâu, înjurând. Când să deschidă gura să o întrebe indignat ce e cu un 
asemenea comportament de bandit, eu am sărit dintre tufe și l-am 
pocnit cu putere în moalele capului cu o creangă. 

Luat complet prin surprindere, bărbatul şi-a pierdut echilibrul când 
calul s-a smucit din nou, și s-a prăbușit la pământ. Însă nu și-a pierdut 
cunoștința, lovitura dezechilibrându-l doar. Dar Jenny a remediat 
imediat această scăpare cu ajutorul unei pietre zdravene. 

Apucând hăţurile calului, a gesticulat agitată spre mine. 

— Haide! a șoptit ea. Trage-l din drum înainte ca restul să bage de 
seamă că a dispărut. 

Așa se face că atunci când Robert MacDonald din Garda de la Glen 
Elrive și-a recăpătat cunoștința, s-a trezit legat fedeleș de un copac, 
privind în lungul ţevii unui pistol la capătul căruia îl fixa cu o privire 
de oțel sora prizonierului său de odinioară. 

— Ce ai făcut cu Jamie Fraser? a întrebat ea. 

MacDonald și-a scuturat capul ameţit, evident crezând că femeia din 
fața lui e o născocire a imaginaţiei sale. O încercare de a se mișca a 
pus capăt acestei iluzii, și după răgazul acordat ritualului de înjurături 
şi amenințări, în cele din urmă s-a resemnat cu ideea că singura cale 
de a scăpa era să ne spună ce voiam să aflăm. 

— E mort, a răspuns el oțărât. 

Apoi, când degetul lui Jenny s-a strâns pe trăgaci amenințător, a 
adăugat, cuprins deodată de panică: 

— Nu l-am omorât eu! A fost vina lui! 

Jamie, ne-a povestit el, fusese urcat pe un cal, cu mâinile legate cu o 
fâșie de piele în spatele unuia dintre ei, călărind între alți doi. Părea 
destul de docil, așa că nu luaseră nicio măsură specială de precauţie 
când au trecut râul la zece kilometri depărtare de moară. 

— Blestematul s-a aruncat de pe cal și a căzut în apa adâncă, a spus 
MacDonald, scuturându-și umerii atât cât îi permiteau mâinile legate 
la spate. Am tras în el. Trebuie să îl fi nimerit, pentru că nu s-a ridicat 


la suprafață. Dar sub vad, apa curge cu viteză și e adâncă. Am căutat o 
vreme, dar nu i-am găsit leșul. Trebuie să fi fost dus de curent. Acum, 
pentru numele lui Dumnezeu, doamnelor, vă rog să mă dezlegați. 

Văzând că repetatele ameninţări ale lui Jenny nu au schimbat 
detaliile poveștii lui MacDonald, am decis că ne spusese adevărul. 
Refuzând categoric să îl eliberăm, Jenny i-a slăbit măcar legăturile, 
astfel încât, în timp, se putea zbate să iasă din ele. Apoi am fugit. 

— Crezi că e mort? am pufnit când am ajuns la calul priponit. 

— Nu. Jamie înoată ca un pește și l-am văzut ținându-și respirația și 
câte trei minute o dată. Hai, mergem să căutăm pe malul râului. 

Am cutreierat în sus și în jos malurile apei, împiedicându-ne de 
pietre, alunecând în apa mai puțin adâncă, zgâriindu-ne palmele și 
obrajii de sălciile care își aplecau crengile în iazuri. 

În cele din urmă Jenny a scos un țipăt triumfător şi am traversat 
râul stropindu-mă, balansându-mă pe pietrele alunecoase din albie, 
puțin adâncă în acel punct. Ţinea în mână o curea din piele, încă 
strânsă într-un cerc. O pată de sânge o decolora într-o parte. 

— Aici şi-a scos laţul, a spus ea, îndoind cercul în mâini. 

A privit înapoi în direcţia din care venisem, în jos de-a lungul 
coborâșului neregulat de bolovani, al bulboanelor adânci și cascadelor 
pline de spumă și a dat din cap. 

— Cum o fi reuşit? a spus ea, pe jumătate pentru sine. 

Am găsit o zonă cu iarbă culcată, nu departe de mal, unde semnele 
arătau că se așezase să își tragă sufletul. Am găsit o pată maronie pe 
trunchiul unui plop tremurător din apropiere. 

— E rănit, am spus. 

— Da, însă se poate mișca, a răspuns Jenny, cercetând solul în 
vreme ce pășea înainte și înapoi. 

— Eşti bună să iei urma? am întrebat plină de speranță. 

— Nu sunt un vânător foarte bun, a răspuns ea, luând-o la picior 
împreună cu mine, dar dacă nu pot să prind urma cuiva de mărimea 
lui Jamie Fraser prin ferigile uscate, atunci sunt oarbă și proastă. 

După cum era de așteptat, o urmă lată de ferigi cafenii zdrobite 
ducea în sus într-o parte a dealului și dispărea într-o masă deasă de 
tufișuri. Înconjurând acest punct nu am mai găsit alte urme, nici 
strigătele noastre nu au primit vreun răspuns. 

— A plecat, a spus Jenny, așezându-se pe o buturugă lungă, 
făcându-și vânt cu mâna. 

Mi s-a părut că era cam palidă și mi-am dat seama că răpirea și 
amenințarea unor bărbați înarmaţi nu erau de obicei preocupările 
unei femei care născuse cu mai puţin de o săptămână în urmă. 

— Jenny, am spus. Trebuie să te întorci. Oricum, Jamie s-ar putea 
să revină la Lallybroch. 

A dat din cap. 


— Nu, nu se va întoarce. După câte ne-a spus MacDonald, probabil 
nu vor renunța atât de uşor, nu când pot pune mâna pe o 
răscumpărare. Până acum nu l-au prins pentru că nu au putut. Dar 
sigur vor fi trimis pe cineva care să stea cu ochii pe fermă, pentru 
orice eventualitate. Nu, Jamie nu s-ar întoarce acolo, a spus ea 
trăgând de gulerul rochiei. 

Ziua era rece, însă ea transpira ușor şi puteam vedea petele 
întunecate împânzindu-se pe pieptul rochiei, de la laptele care se 
scurgea. 

A băgat de seamă că mă uitam la ea și a încuviințat din cap. 

— Da, va trebui să mă întorc curând. Doamna Crook o hrăneşte pe 
fetiță cu lapte de capră și apă cu zahăr, nu mai poate sta prea mult 
fără mine și nici eu fără ea. Dar nu te pot lăsa singură. 

Nici mie nu îmi plăcea gândul de a rămâne singură, nevoită să 
vânez prin Highlands un bărbat care putea fi oriunde, însă mi-am 
făcut curaj. 

— O să mă descurc, am răspuns. Putea fi mai rău. Măcar e în viață. 

— Adevărat, a spus ea privind spre soarele care strălucea jos 
deasupra orizontului. Mai stau cu tine măcar în noaptea asta. 

Ghemuite în jurul focului, eram amândouă tăcute. Jenny se gândea 
la bebelușul care o aștepta acasă, iar eu la cum o să mă descurc de una 
singură fără nicio noțiune de geografie sau de galică. 

Deodată, Jenny a ridicat capul, ascultând. Am sărit în picioare și am 
ciulit urechea, însă n-am auzit nimic. Am străpuns cu privirea pădurea 
întunecată în direcţia în care privea Jenny, dar, slavă Domnului, nu 
am văzut ochi sclipitori lucind în întunecimi. 

Când mi-am întors privirea spre foc, Murtagh stătea de cealaltă 
parte a flăcărilor, încălzindu-și mâinile. Jenny a sărit auzindu-mi 
ţipătul și a râs ușor, surprinsă. 

— V-aș fi putut tăia amândurora beregatele înainte ca măcar să vă 
uitaţi unde trebuie, a remarcat bărbatul mic și uscat. 

— Ei, nu mai spune! 

Jenny stătea cu genunchii la piept, cu palmele strânse în jurul 
gleznelor. Cu o iuțeală fulgerătoare, mâna ei s-a ridicat pe sub fuste și 
lama unui sgian dhu a sclipit în lumina flăcărilor. 

— Merge, a încuviințat Murtagh, dând înţelept din cap. Şi micuța 
englezoaică e la fel de bună? 

— Nu, a răspuns Jenny, băgându-și jungherul în ciorap. Așa că ar fi 
bine dacă ai rămâne cu ea. Te-a trimis lan, așa-i? 

— Da, a încuviințat Murtagh. V-aţi întâlnit deja cu Garda? 

I-am povestit progresele noastre până în acel moment. La vestea că 
Jamie scăpase, aș fi putut jura că un mușchi din colțul buzelor a 
tresărit, însă ar fi fost prea mult să îl numesc zâmbet. 

După o vreme, Jenny s-a ridicat, strângându-şi pătura. 


— Unde pleci? am întrebat-o speriată. 

— Acasă. 

Mi-a făcut semn din cap spre Murtagh. 

— Acum rămâne el cu tine; tu nu mai ai nevoie de mine, pe când 
alții au. 

Murtagh și-a ridicat privirile spre cer. Luna descrescând abia se 
vedea din spatele unui nor cețos şi un ropot slab de ploaie șoptea prin 
ramurile pinilor de deasupra noastră. 

— Poți să pleci dimineață. Se stârnește vântul și nimeni nu o să se 
miște prea mult în noaptea asta. 

Jenny a dat din cap și a continuat să îşi strângă părul sub bonetă. 

— Cunosc drumul. Și dacă nimeni nu e pe drum în noaptea asta, 
atunci nimeni nu mă va deranja, nu? 

Murtagh a oftat nervos. 

— Eşti la fel de încăpățânată ca boul de frate-tău, să mă ierți. Din 
câte văd eu, nu ai niciun motiv să te grăbești să te întorci, căci mă 
îndoiesc că bărbatul tău și-a luat o mândră în pat în timpul cât ai fost 
plecată. 

— Tu nu vezi decât până în vârful nasului, duine, și acela e destul de 
scurt, i-a tăiat-o Jenny. Şi dacă ai trăit atâta fără să știi că nu poți ţine 
departe o mamă care alăptează de copilul ei flămând, atunci nu ai 
minte cât să vânezi mistreți, darămite să mai găsești un om în pădure. 

Murtagh și-a ridicat brațele, dându-se bătut. 

— Ah, da, atunci du-te. Nu știam că încerc să fac o scroafă care abia 
a fătat să priceapă de vorbă bună. Mă trezesc că îmi înfige un colț în 
picior. 

Jenny a izbucnit deodată în râs, făcând gropiţe în obraji. 

— Păi, cum să nu te trezeşti mușcat, derbedeu bătrân ce ești? 

S-a aplecat și a ridicat șaua grea pe genunchi. 

— Să ai grijă de buna mea soră și trimite-ne vorbă când îl găsiți pe 
Jamie. 

Când s-a întors să pună şaua pe cal, Murtagh a adăugat: 

— Că tot veni vorba, când o să ajungi acasă, o să găsești o slujnică 
nouă la bucătărie. 

Jenny s-a oprit să îl măsoare din priviri, apoi a pus încet şaua jos. 

— Și cine ar fi noua slujnică? a întrebat ea. 

— Văduva MacNab, i-a răspuns el fără a sta pe gânduri. 

A rămas nemișcată o clipă, doar boneta și mantaua tremurând în 
vântul care se stârnea. 

— Cum? a întrebat ea în cele din urmă. 

Murtagh s-a aplecat să culeagă șaua. A ridicat-o și a prins-o în 
curele aparent fără niciun efort, într-o singură mișcare fluidă. 

— Foc, a spus el, trăgând pentru ultima dată de cureaua de piele 
pentru a se asigura că o așezase bine. Să ai grijă când treci pe lângă 


deal; cenușa ar putea încă să fie caldă. 

Şi-a împreunat mâinile pentru a o ajuta să se ridice, însă ea a dat 
din cap și a luat hăţurile, făcându-mi semn să vin cu ea. 

— Claire, vrei să faci câțiva pași cu mine până în vârful dealului? 

Îndepărtându-ne de foc, aerul era rece şi greu. Fustele îmi erau 
îmbibate de apă și mi se agăţau de pulpe în timp ce mergeam. Jenny 
mergea cu fruntea plecată, înfruntând vântul, și îi vedeam profilul, cu 
buzele palide și strânse din cauza frigului. 

— MacNab l-a pârât pe Jamie Gărzii? am întrebat în cele din urmă. 

Ea a înclinat capul încet. 

— Da. Ian probabil a aflat; sau unul din ceilalți oameni, nu contează 
care. 

Era aproape de sfârşitul lui noiembrie, trecuse de mult Ziua lui Guy 
Fawkes, însă am văzut deodată în fața ochilor un foc uriaș, flăcările 
ridicându-se de-a lungul pereţilor cu bârne din lemn și întinzându-se 
peste stuful de pe acoperiş precum limbile Duhului Sfânt, în timp ce 
focul dinăuntru mugea rugăciuni pentru sufletele celor damnați. Și 
înăuntru, bărbatul, o efigie ghemuită în cenușa din vatră, gata să se 
prăbușească în praful negru la următoarea suflare a vântului rece care 
mătura prin carcasa care fusese cândva propria sa casă. Uneori este o 
linie subţire între justiţie și brutalitate. 

Mi-am dat seama că Jenny mă privea întrebător, și i-am răspuns 
dând din cap. Am rămas împreună, măcar acum, de aceeași parte a 
acestei linii sinistre și arbitrare. 

Ne-am oprit în vârful dealului, Murtagh o pată întunecată lângă 
focul de dedesubt. Jenny a scotocit o clipă în buzunarul lateral al 
fustei, apoi mi-a vârât în palmă un săculeț de piele spălăcită. 

— Banii din arende, primiți la pătrar, a spus ea. S-ar putea să aveţi 
nevoie de ei. 

Am încercat să îi dau banii înapoi, insistând că Jamie nu ar dori să 
ia banii de care era nevoie pentru întreținerea moșiei, însă Jenny nici 
nu a vrut să audă. Și în timp ce Janet Fraser avea pe jumătate 
înălțimea fratelui său, la încăpățânare nu o întrecea nimeni. 

Învinsă, am renunțat în cele din urmă să mai protestez şi am băgat 
banii între faldurile propriei mele rochii. La insistenţele lui Jenny, am 
luat de asemenea și micul sgian dhu pe care mi l-a pus în mână. 

— Este al lui Ian, dar el mai are unul, a spus ea. Pune-l în partea de 
sus a ciorapului, și fixează-l cu jartiera. Poartă-l asupra ta chiar și 
atunci când dormi. 

S-a oprit o clipă, de parcă ar mai fi vrut să îmi spună ceva. După 
toate aparențele, mai era ceva. 

— Jamie mi-a spus, a început ea precaut, că s-ar putea... cândva... 
să îmi mărturiseşti ceva. Și mi-a cerut ca, atunci când îmi vei spune, 
eu să fac ce îmi ceri. Ai... ceva să îmi spui? 


Jamie și cu mine discutasem despre necesitatea de a pregăti 
Lallybrochul și pe oamenii săi pentru dezastrul care va urma răscoalei 
iacobite. Dar la vremea aceea crezusem că avem timp. Acum nu 
aveam timp, sau cel mult câteva minute, în care să îi ofer acestei noi 
surori care îmi era foarte dragă suficiente informaţii care să apere 
moşia de furtuna care se apropia. 

Ocupaţia de profet este una foarte incomodă, mi-am spus pentru a 
nu știu câta oară. Nutream o mare simpatie față de leremia și 
Lamentările lui. De asemenea, mi-am dat seama de ce Casandra fusese 
atât de nepopulară. Cu toate acestea, nu aveam încotro. Pe creasta 
unui deal scoțian, cu vântul nopții unei furtuni de toamnă 
învolburându-mi părul și fustele precum veșmintele unei banshee, mi- 
am întors chipul spre cerurile întunecate și m-am pregătit să profeţesc. 

— Plantează cartofi, i-am spus. 

Gura lui Jenny s-a căscat niţel, apoi și-a încleștat fălcile și a înclinat 
scurt din cap. 

— Cartofi. Înţeleg. Nu e niciun cartof până la Edinburgh, dar pot să 
trimit să ni se aducă. Câţi? 

— Cât de mulți poţi. Acum nu se cultivă în Scoţia, dar vor fi. Sunt 
niște rădăcini care rezistă vreme îndelungată și sunt mai rentabili 
decât ovăzul. Cultivă atât cât crezi că poți depozita. Va veni o 
foamete, una teribilă, în doi ani. Dacă aveţi pământuri care nu sunt 
productive, vindeţi-le, pentru aur. Vor veni un război și un măcel. 
Bărbații vor fi vânați, aici și peste tot în Highlands. 

Am rămas pe gânduri o clipă. 

— Aveţi un adăpost sub pământ? 

— Nu, conacul a fost construit la mult timp după Persecuţii. 

— Să faceți unul, sau un loc sigur în care să vă ascundeţi. Sper că 
Jamie nu va avea nevoie de unul - am înghițit un nod în gât la acest 
gând —, dar cineva ar putea avea nevoie. 

— Prea bine. Asta e tot? 

Chipul îi era serios şi hotărât în lumina palidă a nopții. L-am 
binecuvântat pe Jamie că se gândise dinainte să o prevină și pe Jenny 
că avea încredere în fratele ei. Nu m-a întrebat de unde sau de ce 
ştiam, doar mă ascultase atentă și știam că instrucțiunile mele vagi 
aveau să fie urmate. 

— Asta e tot. Sau mă rog, tot ce îmi vine acum în minte. 

Am încercat să zâmbesc, însă efortul meu nu părea să convingă pe 
nimeni, nici măcar pe mine. 

Al ei a fost mai convingător. Mi-a atins ușor obrazul în semn de 
adio. 

— Dumnezeu să fie cu tine, Claire. Ne vom întâlni din nou... când îl 
vei aduce pe fratele meu acasă. 


* PARTEA A ȘASEA + 
CĂUTAREA 


34. POVESTEA LUI DOUGAL 


Oricare ar fi fost dezavantajele civilizației, reflectam posomorâtă, 
avantajele erau imposibil de negat. Telefoanele, de exemplu. Sau, 
ziarele, care erau populare în centrele metropolitane precum 
Edinburgh sau chiar Perth, dar complet necunoscute în sălbăticiile 
Highlands. 

Fără asemenea metode de comunicare în masă, veștile se 
răspândeau de la o persoană la cealaltă cu viteza omului. Oamenii în 
general aflau ce aveau nevoie să afle, însă cu o întârziere de câteva 
săptămâni. În consecință, confruntată cu problema găsirii locului în 
care se afla Jamie, nu aveam niciun ajutor, cu excepţia probabilității 
ca vreo persoană să îl întâlnească și să trimită vorbă înapoi la 
Lallybroch. Iar acest proces putea dura săptămâni întregi. Și iarna se 
apropia cu pași repezi, făcând călătoria până la Beauly imposibilă. 
Stăteam hrănind focul cu lemne, trecând în revistă soluţiile pe care le 
aveam la dispoziție. 

Încotro ar fi apucat-o Jamie din locul în care scăpase din mâinile 
Gărzii? Nu avea cum să se întoarcă la Lallybroch, asta în mod cert și 
aproape la fel de sigur nu se îndreptase spre nord, în ţinuturile 
clanului MacKenzie. Înspre sud spre ţinuturile de la hotar, unde l-ar 
putea întâlni din nou pe Hugh Munro și alți oameni ai pădurilor, 
tovarășii lui de odinioară? Nu, cel mai probabil se îndreptase spre 
nord-est, spre Beauly. Dar dacă eu puteam ghici ușor această 
destinaţie, la fel puteau și membrii Gărzii. 

Murtagh s-a întors de la strânsul lemnelor, aruncând un braț de 
vreascuri la pământ. S-a așezat cu picioarele încrucișate pe un fald al 
tartanului, înfășurându-se cu restul pentru a se apăra de frig. A 
aruncat o privire spre cer, unde luna strălucea în dosul norilor care 
alergau. 

— Nu va ninge, a spus el, încruntându-se. Mai avem încă o 
săptămână, poate două. Am putea ajunge la Beauly până atunci. 

Aha, iată şi confirmarea deducțiilor mele logice. 

— Crezi că va fi acolo? 

Bărbatul uscăţiv a ridicat din umeri, înfășurându-și tartanul în jurul 
umerilor. 


— Nu ştiu. Drumul ăsta nu va fi ușor pentru el, trebuie să stea 
ascuns în timpul zilei și să ocolească rutele circulate. Și nici nu are cal. 

Şi-a frecat gânditor obrazul bărbos. 

— Noi nu putem da de el; cel mai bine ar fi să îl lăsăm pe el să ne 
găsească. 

— Cum? Să aprindem focuri pe dealuri? am întrebat sarcastic. 

Un lucru era cert cu Murtagh; orice aș fi spus, oricât de nelalocul 
lui, eram sigură că el se va purta ca și cum nu scosesem un cuvânt. 

— Ţi-am adus lădița cu leacuri, a spus el, înclinând capul spre 
desagile de lângă noi. Și ţi s-a dus numele pe lângă Lallybroch; prin 
cele mai multe din ţinuturile din apropiere vei fi recunoscută drept 
vindecătoare. A încuviințat ușor din cap ca pentru sine. Da, e destul de 
bine. 

Şi fără alte explicaţii, s-a întins pe jos, înfășurat în tartan, şi s-a pus 
calm pe dormit, ignorând vântul care foșnea prin copaci, ropotul stins 
al ploii şi pe mine. Curând am aflat ce voise să spună. Călătorind în 
văzul lumii — și cu viteza melcului — de-a lungul drumurilor principale, 
ne-am oprit în fiecare fermă ori sat sau cătun pe care le-am întâlnit în 
cale. Acolo Murtagh îi trecea repede în revistă pe localnici, adunându- 
i pe cei care sufereau de vreo boală sau aveau vreo rană și îi aducea la 
mine pentru tratament. Vindecătorii fiind puţini și rari în aceste 
ținuturi, întotdeauna se găsea cineva care să sufere de ceva. 

În vreme ce eu eram ocupată cu tonicele și alifiile mele, Murtagh 
stătea de vorbă fără grijă cu prietenii și rudele celor bolnavi, având 
grijă să le descrie itinerarul călătoriei noastre spre Beauly. Dacă din 
întâmplare nu găseam pacienţi, tot ne opream pentru noapte, căutând 
găzduire în vreo fermă sau tavernă. Acolo, Murtagh cânta pentru a 
întreține gazdele și pentru a ne câștiga cina, insistând încăpățânat să 
îmi păstrez toți banii pe care îi aveam cu mine în cazul în care vom 
avea nevoie de ei când îl vom găsi pe Jamie. 

Fiind de felul său o fire tăcută, m-a învățat câteva din cântecele lui, 
pentru a ne trece de urât în vreme ce ne făceam drum cu greu dintr-o 
localitate în alta. 

— Ai o voce bunicică, a remarcat el într-o zi, după o încercare 
relativ reușită de a mă învăţa „La Yarrow într-o vale-adâncă”. Nu e 
foarte bine cultivată, dar e puternică și armonioasă. Încearcă din nou 
să cânţi cu mine diseară. La Limraigh e o tavernă mică. 

— Chiar crezi că va da roade? am întrebat. Adică, planul nostru? 

S-a foit în șa înainte de a-mi răspunde. Neavând înclinație naturală 
spre călărie, arăta întotdeauna ca o maimuţă dresată să stea pe un cal, 
însă tot putea la sfârșitul zilei să descalece proaspăt ca o margaretă în 
timp ce eu abia reușeam să îmi priponesc calul înainte de a mă 
prăbuși la pământ doborâtă de oboseală. 

— Oh, da, a răspuns el în cele din urmă. Mai devreme sau mai 


târziu. Zilele astea ai văzut mai mulți bolnavi, nu? 

Era adevărat, și am recunoscut. 

— Păi, atunci, a spus el, explicându-și punctul de vedere, înseamnă 
că se duce vorba. Și noi asta vrem. Dar putem să ne descurcăm și mai 
bine, cred. De aceea dumneata o să cânţi diseară. Și poate... 

A ezitat, parcă neîndrăznind să sugereze ceva. 

— Poate ce? 

— Nu te pricepi chiar deloc să ghicești viitorul? a întrebat el 
precaut. 

Înțelegeam motivul șovăielii sale; văzuse frenezia vânătorii de 
vrăjitoare de la Cranesmuir. 

— Mă pricep puţin, am spus zâmbind. Vrei să încerc? 

— Da. Cu cât avem mai multe de oferit, cu atât vor veni mai mulți 
oameni să ne vadă... și se vor întoarce la casele lor și le vor povesti și 
celorlalți. Și vorba o să se ducă mai departe până când o să audă 
flăcăul de noi. Atunci o să îl găsim. Ce spui, vrei să încercăm? 

— Dacă ne ajută, de ce nu? am spus, ridicând din umeri. 

În acea seară la Limraigh mi-am făcut debutul cântând și ghicind 
viitorul și m-am bucurat de un succes considerabil. Mi-am dat seama 
că doamna Graham avusese dreptate în ceea ce îmi mărturisise — 
chipurile și nu palmele îţi ofereau indiciile necesare. Faima noastră s-a 
întins, puţin câte puţin, până când, în următoarea săptămână, oamenii 
răsăreau în grabă din colibele lor pentru a ne ieși în întâmpinare când 
intram într-un sat, răsplătindu-ne cu bănuți și mici daruri atunci când 
plecam spre următorul sat. 

— Ştii, am putea chiar face ceva, am remarcat într-o seară, 
numărând câștigul. Păcat că nu e vreun teatru în apropiere — am putea 
organiza un adevărat spectacol; Magicul Murtagh și Fermecătoarea 
Asistentă, Gladys. 

Murtagh a răspuns sugestiei mele cu obișnuita lui indiferență 
taciturnă, însă era adevărat; ne descurcam chiar bine împreună. Poate 
pentru că aveam același scop, în ciuda diferențelor noastre de 
personalitate. 

Vremea se înrăutăţea cu fiecare zi și noi înaintam și mai greu, însă 
nu aveam nicio veste de la Jamie. Într-o noapte, la ieșirea din 
Belladrum, pe o ploaie torențială, ne-am întâlnit cu o bandă de ţigani. 

Am clipit, nevenindu-mi a crede, la vederea mănunchiului de 
coviltire pictate adunate într-o poiană de lângă drum. Arătau exact ca 
o tabără de cântăreţi țigani care veneau în fiecare an în Hampstead 
Down. 

Chiar și țiganii arătau la fel: negricioși, veseli, gălăgioși şi primitori. 
Auzind clinchetul hățurilor noastre, o femeie și-a ițit capul prin 
deschizătura unui coviltir. Ne-a măsurat o clipă din priviri, apoi a 
strigat ceva şi pământul de sub copaci s-a trezit deodată la viață cu 


chipuri măslinii zâmbind cu gura până la urechi. 

— Dă-mi geanta să ţi-o ţin eu, mi-a spus Murtagh cu chipul serios, 
privindu-l pe tânărul care se apropia de noi cu pas fudul, ignorând 
vesel ploaia care îi uda cămașa înflorată. Și nu te întoarce cu spatele 
spre niciunul din ei. 

Eram cu ochii în patru, însă am fost întâmpinați cu gesturi 
expansive și invitați să împărțim cu ei o cină țigănească. Mirosea 
delicios — un fel de friptură înăbușită - și am acceptat bucuroasă 
invitația, ignorând speculaţiile îmbufnate ale lui Murtagh în privința 
originii animalului din care fusese pregătită această masă copioasă. 

Vorbeau puţin engleză și chiar și mai puţin galică, așadar cea mai 
mare parte a conversaţiei s-a purtat prin gesturi și un soi de limbă 
stricată ce se trăgea pe departe din franceză. În căruța în care am luat 
masa era cald și plăcut; femeile, bărbaţii și copiii mâncau cu toţii fără 
ceremonie din castroane, așezați pe jos oriunde găsiseră un loc, 
înmuind bucăţi de pâine în sucul gustos al fripturii. Era cea mai bună 
hrană din ultimele câteva săptămâni și am mâncat până când am 
simțit că îmi pocnește burta. Abia aveam aer să cânt, dar m-am 
străduit cum am putut mai bine, mormăind prin părțile mai dificile și 
lăsându-l pe Murtagh să intoneze melodiile. 

Spectacolul nostru a fost întâmpinat cu aplauze entuziaste și țiganii 
nu s-au lăsat mai prejos și un tânăr a cântat un soi de baladă tristă 
acompaniat de o vioară antică. Interpretarea lui era punctată de 
zăngănitul unei tamburine, răsucită cu o oarecare solemnitate de o 
fetiță cam de opt ani. 

Deși Murtagh fusese circumspect în cercetările pe care le făcuse prin 
satele și fermele pe care le vizitasem, cu țiganii era total deschis. Spre 
surpriza mea, le-a spus fără ocolişuri ce căutăm; un bărbat solid cu 
părul ca de foc și ochii precum cerul verii. Ţiganii s-au privit însă 
toată lumea a dat din cap cu părere de rău. Nu, nu îl văzuseră. Însă... 
şi aici conducătorul lor, bărbatul tânăr în cămașă purpurie care ne 
ieșise în întâmpinare, ne-a spus prin semne că va trimite un mesager 
dacă se vor întâlni pe drum cu bărbatul pe care îl căutăm. 

Am făcut o plecăciune zâmbind, iar Murtagh s-a oferit, prin semne, 
să le dea bani pentru informația primită. Aceste gesturi au fost 
întâmpinate cu zâmbete, dar și cu priviri furişe şi speculative. Am 
răsuflat ușurată când Murtagh a declarat că nu putem rămâne peste 
noapte, pentru că trebuie să ne continuăm drumul, a mulțumit pentru 
ospitalitate. A scos câteva monede din geantă, având grijă să arate că 
nu avea decât un pumn de bănuți. Împărţindu-i în semn de mulțumire 
pentru cină, ne-am luat tălpășița, urmaţi de exclamaţii de drum bun, 
mulțumiri și toate cele bune... sau cel puțin asta am presupus eu că 
erau. 

E foarte posibil să ne fi promis de fapt că ne vor urmări și ne vor 


tăia beregatele, iar Murtagh s-a purtat ca și cum chiar asta ne-ar fi 
strigat țiganii veseli, galopând spre o răscruce de drumuri aflată la trei 
kilometri depărtare, părăsind drumul, tăind-o prin pădure pentru un 
ocol foarte larg înainte de a ieşi din nou la potecă. 

Murtagh a aruncat priviri înainte și înapoi pe drum, pustiu în 
amurgul palid, îmbibat cu apă. 

— Chiar crezi că au plecat pe urmele noastre? am întrebat curioasă. 

— Nu ştiu, dar din moment ce ei erau doisprezece și noi nu suntem 
decât doi, m-am gândit că cel mai bine ar fi să acţionez ca și cum asta 
ar fi făcut. 

Părea un raționament destul de logic și l-am urmat fără alte 
întrebări prin alte câteva manevre evazive, ajungând în cele din urmă 
în Rossmoor, unde am găsit adăpost într-un hambar. 

A doua zi a căzut prima zăpadă. Nu era decât un strat subţire, 
suficient încât să pudreze pământul cu puţin alb, precum făina pe 
podeaua morii, însă m-a îngrijorat. Nu voiam să mă gândesc la Jamie, 
singur și lipsit de adăpost în sălbăticie, înfruntând furtunile iernii 
îmbrăcat doar în cămașa și tartanul pe care le purta când fusese 
capturat de Gardă. 

Două zile mai târziu, mesagerul a sosit. 

Soarele sclipea palid deasupra orizontului, însă seara deja căzuse 
între pereții stâncoși ai văilor. Umbrele erau atât de adânci pe sub 
copacii lipsiți de frunze, încât poteca - dacă era una - era aproape 
invizibilă. De teamă să nu pierd mesagerul în întunericul care se 
strângea în jurul nostru, pășeam atât de aproape în urma lui, încât o 
dată sau de două ori am călcat peste poala mantiei sale care cădea 
până la pământ. În cele din urmă, cu un mormăit nervos, s-a întors şi 
m-a împins înaintea lui, conducându-mă prin semiîntunericul 
amurgului cu o mână grea aşezată pe umăr. 

Aveam senzația că mersesem multă vreme. Pierdusem de mult 
socoteala cotiturilor pe care le făcusem în mijlocul bolovanilor uriași 
şi al crengilor uscate ale lăstarilor. Nu puteam decât să sper că 
Murtagh era undeva în spatele meu, încât să ne audă, dacă nu să ne și 
vadă. Bărbatul care venise în cârciumă să mă ia, un ţigan între două 
vârste care nu vorbea deloc engleza, refuzase categoric să mai ia pe 
altcineva, gesticulând întâi spre Murtagh, apoi spre pământ, pentru a 
ne da de înțeles că el trebuia să rămână acolo. 

Gerul nopții cobora iute în această perioadă a anului și mantia mea 
grea abia mă putea proteja de rafalele înghețate de vânt care ne 
întâmpinau pe neașteptate în spațiile deschise ale poienilor. Eram 
prinsă între teama la gândul că Jamie se ascundea sub cerul liber 
undeva în nopțile reci și umede de toamnă și fericirea de a-l revedea. 
Am simţit un fior de-a lungul spatelui care nu avea nimic de a face cu 


frigul. 

În cele din urmă, călăuza mea m-a oprit strângându-mi ușor umărul, 
a ieșit de pe potecă și s-a făcut nevăzută. Am rămas locului, încercând 
să îmi păstrez calmul, cu mâinile băgate la subsuoară pentru a mă 
încălzi. Eram convinsă că ghidul meu - sau altcineva — se va întoarce; 
în primul rând nu îl plătisem. Cu toate acestea, vântul foșnea printre 
ciulinii uscați precum fantoma unei ciute gonind încă speriată de 
vânător. Şi umezeala se infiltra prin cusăturile cizmelor mele; 
grăsimea de vidră care proteja împotriva umezelii se dusese și nu 
avusesem când și unde să îmi ung din nou cizmele. 

Mesagerul a reapărut la fel de neașteptat precum dispăruse, 
făcându-mă să îmi mușc limba când mi-am înghițit un țipăt de spaimă. 
Cu o smucitură a capului, mi-a sugerat să îl urmez și a dat la o parte o 
perdea de anini uscați pentru a mă lăsa să trec. 

Intrarea în peșteră era îngustă. Pe un prag ardea o lampă, conturând 
o siluetă înaltă care s-a întors spre intrare pentru a mă întâmpina. M- 
am repezit în față, realizând chiar înainte de a-l atinge că nu era 
Jamie. Dezamăgirea a fost ca o lovitură în stomac și am fost nevoită să 
fac câțiva pași în spate și să înghit de câteva ori nodul greu care mi se 
urcase în gât. 

Mi-am lipit braţele de trup, înfigându-mi pumnii în coapse până 
când m-am simțit suficient de calmă încât să pot vorbi. 

— Cam departe de teritoriul dumitale, nu crezi? am spus cu o voce 
care m-a surprins și pe mine prin răceala ei. 

Dougal MacKenzie mă privise în timp ce luptam să îmi recapăt 
cumpătul cu o oarecare simpatie pe chipul său întunecat. Apoi m-a 
luat de braț şi m-a condus mai în adâncul peșterii. În capătul 
îndepărtat erau stivuite câteva boccele, mult mai multe decât putea 
căra un singur cal. 

Vasăzică, nu era singur. Și, din câte se părea, indiferent ce duceau el 
şi oamenii lui, prefera să o ţină departe de privirile curioase ale 
hangiilor și grăjdarilor. 

— Contrabandă, presupun? am întrebat, cu o înclinare a capului 
spre boccele. Nu, nu e chiar contrabandă... sunt mărfuri pentru 
prințul Charles, hm? 

Dougal nu s-a obosit să îmi răspundă, ci s-a aşezat pe un bolovan în 
fața mea, punându-și palmele pe genunchi. 

— Am veşti, a spus el deodată. 

Am tras adânc aer în piept, pregătindu-mă pentru ce era mai rău. 
Veşti, şi nu dintre cele mai bune, judecând după expresia de pe chipul 
său. Am mai tras o dată aer în piept, am înghițit nodul din gât și am 
înclinat capul. 

— Spune-mi. 

— E în viaţă, a spus el și sloiul de gheaţă cel mai mare din stomacul 


meu s-a topit. 

Dougal și-a aplecat capul într-o parte, privindu-mă intens. Să vadă 
dacă voi leşina? m-am întrebat confuză. Nu conta, nu leșinam. 

— A fost arestat în apropiere de Kiltorlity, în urmă cu două 
săptămâni, a spus Dougal, cu privirea încă ţintă la mine. Nu a fost 
vina lui, ci doar ghinion. S-a întâlnit cu șase dragoni la o cotitură a 
potecii și unul din ei l-a recunoscut. 

— A fost rănit? 

Glasul îmi era încă liniștit, însă mâinile începuseră să îmi tremure. 
Mi-am desfăcut degetele apăsându-le pe picioare pentru a le domoli. 

Dougal a dat din cap. 

— Nu din câte am auzit eu. 

S-a oprit o clipă. 

— Este la închisoarea Wentworth, a spus el ezitând. 

— Wentworth, am repetat, mecanic. 

Închisoarea Wentworth. Iniţial una din fortărețele de temut de la 
graniță, fusese construită cândva spre sfârşitul secolului al 
şaisprezecelea, apoi transformată și extinsă la intervale în decursul 
următorilor o sută cincizeci de ani. Grămada de pietre întinsă 
acoperea acum aproape doi acri de pământ, adăpostită în spatele unor 
ziduri din granit bătut de vremuri, înalte de un metru. Dar, mi-am 
spus, chiar și zidurile de granit aveau porți. Am ridicat privirea pentru 
a pune o întrebare și am văzut șovăiala pe chipul lui Dougal. 

— Ce mai e? am întrebat. 

Ochii verzi-căprui i-au întâlnit pe ai mei fără să clipească. 

— În urmă cu trei zile a fost judecat și condamnat la spânzurătoare. 

Sloiul de gheaţă s-a întors, și nu era numai unul. Am închis ochii. 

— Cât mai are? am întrebat. 

Propriul meu glas se auzea de undeva de foarte departe și am 
deschis din nou ochii, clipind pentru a refocaliza privirea în lumina 
pâlpâindă a lămpii. Dougal a dat din cap. 

— Nu știu. Însă nu mult. 

Respirația mi se mai liniștise și am reușit să îmi descleștez pumnii. 

— Atunci ar fi bine să ne grăbim, am spus, păstrându-mi calmul. 
Câţi oameni ai cu dumneata? 

În loc să îmi răspundă, Dougal s-a ridicat și a venit spre mine. 
Întinzând braţele, mi-a luat mâinile şi m-a ridicat în picioare. Mă 
privea din nou cu compasiune și durerea profundă din adâncul ochilor 
săi m-a înspăimântat mai mult decât tot ce îmi spusese până atunci. A 
dat încet din cap. 

— Nu, domniţă, a spus el blând. Nu putem face nimic. 

Cuprinsă de panică, mi-am tras mâinile dintr-ale lui. 

— Ba putem! Trebuie să putem face ceva! Chiar dumneata ai spus 
că e încă în viață! 


— Și am spus „Nu pentru multă vreme”, mi-a replicat el tăios. Omul 
e în închisoarea Wentworth, nu în groapa hoților din Cranesmuir! Ar 
putea să îl spânzure astăzi, sau mâine, sau abia săptămâna viitoare, 
habar n-am și nu contează, pentru că este imposibil ca zece bărbați să 
intre cu forța acolo. 

— Ah, imposibil? am strigat tremurând, dar nu de teamă de data 
aceasta, ci de furie. Nu știi asta — nu știi ce s-ar putea face! Pur și 
simplu nu vrei să îţi riști pielea sau profitul dumitale mizerabil! am 
spus întinzând un braț acuzator spre grămada de boccele. 

Dougal s-a luptat cu mine, apucându-mi braţele care biciuiau aerul 
incontrolabil. L-am lovit cu pumnii în piept cu o înverșunare în care se 
amestecaseră durerea și mânia. Mi-a ignorat loviturile și m-a 
înconjurat cu braţele, trăgându-mă strâns la pieptul său și ținându-mă 
în loc până când am încetat să mă mai zbat. 

— Claire. 

Era pentru prima dată când îmi rostea numele și asta m-a 
înspăimântat și mai mult. 

— Claire, a spus el din nou, slăbindu-și strânsoarea astfel încât să 
îmi pot ridica ochii spre el, nu crezi că nu aș face tot ce mi-ar sta în 
putere să îl eliberez pe Jamie, dacă aș gândi că există o cât de slabă 
șansă? La naiba, este fiul meu adoptiv! Dar nu am nicio șansă... 
niciuna! 

M-a scuturat ușor pentru a mă face să înțeleg. 

— Jamie nu mi-ar permite să irosesc viețile unor oameni nevinovați 
pentru o cauză pierdută. Ştii asta la fel de bine ca și mine. 

Nu mi-am mai putut ţine lacrimile în frâu. Curgeau fierbinți 
arzându-mi obrajii înghețaţi, în vreme ce mă împingeam în el, 
încercând să scap din strânsoarea lui. Însă mă ţinea bine, încercând să 
îmi apese capul pe umărul lui. 

— Claire, draga mea, a spus el cu o voce mai blândă. Inima mea 
sângerează pentru băiat... şi pentru tine. Vino cu mine. Te voi duce 
într-un loc sigur. În propria mea casă, a adăugat el în grabă, simțind 
cum mă crispez. Nu la Leoch. 

— În propria dumitale casă? am întrebat pronunţând cuvintele rar. 

O bănuială oribilă începea să îmi încolțească în minte. 

— Da, a spus el. Doar nu credeai că te duc înapoi la Cranesmuir. 

A zâmbit o clipă înainte ca trăsăturile aspre să se relaxeze în 
expresia serioasă pe care o avea de obicei. 

— Nu. Te voi duce la Beannachd. Vei fi în siguranţă acolo. 

— În siguranță? am spus. Sau lipsită de orice ajutor? 

Brațele i-au căzut pe lângă trup la auzul tonului vocii mele. 

— Ce vrei să spui? 

Glasul blând a devenit deodată rece. 

Simțeam cum răceala îmi pătrunde în oase şi m-am înfășurat cu 


mantia, îndepărtându-mă de el. 

— L-ai ţinut pe Jamie departe de casă mințindu-l că sora lui a făcut 
un copil cu Randall, am spus eu, astfel încât dumneata și minunatul 
dumitale frate să aveți timp să îl ademeniţi în tabăra voastră. Dar 
acum, că e în mâna englezilor, ați pierdut șansa de a controla moșia 
prin Jamie. M-am dat un pas mai în spate, înghițind în sec. Ai fost 
martor la încheierea contractului de căsătorie al surorii dumitale. La 
insistența dumitale - și a lui Colum - Broch Tuarach poate fi lăsat 
moștenire unei femei. Crezi că dacă Jamie moare, Broch Tuarach îmi 
va aparține mie sau dumitale, dacă mă poţi seduce sau forța să mă 
căsătoresc cu dumneata. 

— Poftim?! a strigat cu o voce uluită. Crezi... crezi că toate astea 
sunt un soi de complot? Sfântă Agnes! Crezi că te mint? 

Am dat din cap, păstrând distanța. Nu aveam încredere să mă 
apropii de el niciun centimetru. 

— Nu, te cred. Dacă Jamie nu ar fi la închisoare, nu ai îndrăzni 
niciodată să îmi spui că este. E prea ușor de verificat. Nici nu cred că 
l-ai da pe mâna englezilor — nici măcar dumneata nu poţi face una ca 
asta cuiva care e sânge din sângele dumitale. Și oricum, dacă ai face-o 
şi oamenii ar prinde de veste, s-ar întoarce împotriva dumitale într-o 
clipă. Vă tolerează multe, dar nu ar tolera trădarea propriului supus. 

Vorbind mi-am amintit de ceva. 

— Dumneata l-ai atacat pe Jamie în apropierea graniței anul trecut? 

Sprâncenele stufoase s-au ridicat surprinse spre mine. 

— Eu? Nu! Am găsit băiatul zbătându-se între viață și moarte și 1l- 
am salvat! Ţi se pare că i-aș fi vrut răul? 

Sub protecția mantiei, mi-am coborât o mână de-a lungul coapsei, 
căutând umflătura reconfortantă a pumnalului. 

— Dacă nu ai fost dumneata, atunci cine? 

— Nu ştiu. 

Chipul frumos era precaut, însă nu ascundea nimic. 

— A fost unul din cei trei bărbați — cu minţile rătăcite, proscriși — 
care îl vânau atunci pe Jamie. Fiecare dintre ei i-a acuzat pe ceilalți și 
a fost imposibil să aflăm atunci adevărul. 

S-a scuturat, mantia de călătorie căzându-i de pe un umăr. 

— Acum nu mai contează; doi dintre ei sunt morți, iar al treilea e în 
pușcărie. Din altă vină, însă nu e mare diferență, nu crezi? 

— Nu, presupun că nu. 

Într-un fel, era o ușurare să aflu că nu era un criminal, orice altceva 
ar fi fost. Nu avea niciun motiv să mă mintă acum; din câte ştia el, eu 
eram complet neajutorată. Singură, mă putea obliga să fac ce voia el. 
Sau cel puțin așa credeam eu că gândește el. Am prins în mână 
mânerul pumnalului. Lumina era slabă în peșteră, însă îl priveam cu 
mare băgare de seamă și am putut zări șovăiala pâlpâind o clipă pe 


chipul său în timp ce își cântărea următoarea mișcare. A pășit spre 
mine, cu braţul întins, dar s-a oprit când m-a văzut tresărind speriată. 

— Claire. Dulcea mea Claire. 

Vocea îi era moale acum, plimbându-și delicat o mână peste brațul 
meu, insinuant. Vasăzică ajunsese la concluzia că seducţia era mai 
eficientă decât forța. 

— Știu de ce îmi vorbești atât de rece și de ce ai o părere atât de 
proastă despre mine. Dar tu ştii că eu m-aș arunca în foc pentru tine, 
Claire. E adevărat... te doresc încă din noaptea aceea la Adunare, când 
am sărutat buzele tale dulci. 

Două degete i se odihneau ușor pe umărul meu, ridicându-se spre 
gât. 

— Dacă aș fi fost un bărbat liber atunci când te-a ameninţat 
Randall, m-aș fi însurat cu tine pe loc și l-aș fi trimis pe căpitan în 
focurile iadului pentru tine. 

Și-a apropiat treptat trupul de al meu, înghesuindu-mă în peretele 
peşterii. Degetele i s-au mișcat pe gâtul meu, trasând linia panglicii 
care îmi ţinea mantia legată. Trebuie să îmi fi văzut chipul atunci, 
pentru că şi-a oprit avansurile, lăsându-și însă mâna stângă acolo unde 
era, odihnindu-se ușor deasupra pulsului rapid care-mi bătea în gât. 

— Chiar și așa, a spus el, chiar nutrind aceste sentimente pentru 
dumneata — căci nu ţi le voi mai ascunde —, chiar și așa, să nu crezi că 
l-aş abandona pe Jamie dacă ar mai exista o șansă de a-l salva. Jamie 
Fraser este ca și fiul meu! 

— Nu chiar, am spus. Ai un fiu. Poate chiar doi, acum? 

Degetele de pe gâtul meu și-au întețit apăsarea, doar pentru o clipă, 
apoi au căzut. 

— Ce vrei să spui? 

Nu mai era nevoie de toată prefăcătoria și de toate aceste jocuri. 
Ochii de culoarea alunei erau necruţători și buzele pline strânse într-o 
linie crudă în barba roșcată. Era foarte mare și foarte aproape de 
mine. Dar eu ajunsesem deja prea departe pentru a mai fi precaută. 

— Vreau să spun că știu cine e tatăl lui Hamish, am replicat. 

Aproape că se așteptase la asta și reușise să-şi controleze expresia, 
însă ultima lună petrecută ghicind viitorul nu fusese în van. Am zărit 
o sclipire minusculă de uluire care i-a deschis ochii și panica 
neașteptată, imediat înăbușită, care i-a strâns colțurile buzelor. 

Drept la ţintă. În ciuda primejdiei, am trăit o clipă de triumf euforic. 
Vasăzică avusesem dreptate și această informaţie putea fi chiar arma 
de care aveam nevoie. 

— Deci știi? a spus el în șoaptă. 

— Da, am spus, și îmi imaginez că și Colum știe. 

Asta l-a oprit pentru un moment. Ochii căprui-verzui s-au îngustat și 
m-am întrebat pentru o clipă dacă era înarmat. 


— Cred că, pentru o vreme, a crezut că Jamie este, am spus, 
privindu-l în ochi. Din cauza zvonurilor. Dumneata trebuie să le fi 
iscat, servindu-i-le lui Geillis Duncan. De ce? Deoarece Colum 
începuse să îl bănuiască pe Jamie și o luase la întrebări pe Letitia? Nu 
i-ar fi putut rezista foarte mult. Sau Geilie a crezut că dumneata ești 
iubitul Letitiei şi i-ai spus că e Jamie ca să îi stingi orice suspiciune? E 
o femeie geloasă, însă nu mai poate avea niciun motiv să te protejeze 
acum. 

Dougal a zâmbit cu cruzime, cu o privire înghețată. 

— Nu, nu poate, a încuviințat el cu vocea încă blândă. Vrăjitoarea e 
moartă. 

— Moartă! 

Șocul trebuie să mi se fi citit limpede pe față și în voce. Zâmbetul i 
s-a lărgit. 

— Ah, da. Arsă. Vârâtă cu picioarele într-un cazan cu smoală, 
înconjurată de bucăţi de turbă uscată. Legată de un rug și aprinsă ca o 
torță. Trimisă în iad pe un stâlp în flăcări, sub ramurile unui frasin. 

La început am crezut că această înșiruire nemiloasă de detalii era 
menită să mă impresioneze, însă mă înșelasem. M-am dat într-o parte 
și când lumina a strălucit din nou pe chipul lui, am văzut bine cutele 
de durere gravate în jurul ochilor. Așadar nu era o plăcere odioasă, ci 
o biciuire a propriei conștiințe. Nu simțeam nicio milă față de el, în 
asemenea circumstanţe. 

— Deci ţi-a fost dragă, am spus rece. Mult bine i-ai făcut. Ei ori 
copilului. Ce-ai făcut cu el? 

— L-am trimis la o familie cumsecade, a răspuns el ridicând din 
umeri. Un băiat, un copil sănătos, deşi maică-sa era o vrăjitoare și o 
adulteră. 

— Și tatăl său un infidel şi un trădător, am replicat. Soţia dumitale, 
amanta dumitale, nepotul, fratele... mai e cineva pe care să nu îl fi 
trădat sau înșelat? Dumneata... dumneata... m-am înecat cu vorbele, 
simțind că mi se face rău de la atâta dispreț. Nu știu de ce aș fi 
surprinsă, am continuat, încercând să îmi păstrez calmul. Dacă nu ai 
loialitate față de regele dumitale, atunci nu văd de ce ai avea vreun 
motiv să o ai față de nepot sau faţă de fratele dumitale. 

Capul i-a sărit într-o parte şi m-a străpuns cu o privire necruțătoare. 
Și-a ridicat sprâncenele groase și întunecate, la fel ca ale lui Colum, 
ale lui Jamie și ale lui Hamish. Ochii înfundaţi în orbite, pomețţii lați 
şi capul cu formă frumoasă. Moștenirea bătrânului Jacob MacKenzie 
era puternică. 

O mână mare m-a strâns cu putere de umăr. 

— Fratele meu? Dumneata crezi că mi-am trădat fratele? 

Dintr-un oarecare motiv, părea rănit; chipul i s-a întunecat de furie. 

— Tocmai ai recunoscut că l-ai trădat! 


Dar pe urmă, mi-am dat seama. 

— Aţi făcut-o amândoi, am rostit rar cuvintele. Împreună, dumneata 
și Colum, cum aţi făcut întotdeauna lucrurile. 

I-am tras mâna de pe umărul meu, împingând-o cu forță. 

— Colum nu putea să fie căpetenie dacă dumneata nu te duceai la 
război pentru el. Nu putea ţine clanul împreună, dacă dumneata nu 
călătoreai pentru el, ca să aduni arendele și să tranșezi disputele. El nu 
putea călări, nu putea călători. Şi nu putea avea un fiu, căruia să îi 
lase moştenire conducerea clanului. Și dumneata nu aveai niciun fiu 
cu Maura. Ai jurat să îi fii braţele şi picioarele... 

Deja eram isterică în acel moment. 

— De ce să nu îi fii și mădular? 

Dougal se calmase; a rămas nemișcat, studiindu-mă meditativ o 
clipă. Decizând că nu aveam de gând să plec nicăieri, s-a așezat pe una 
din boccele și a așteptat să termin. 

— Vasăzică ai făcut-o cu știința lui Colum. Și Letitia a vrut? 

Știind de pe acum cât de cruzi erau, nu m-ar fi mirat ca frații 
MacKenzie să o fi forțat. Dougal a încuviințat din cap. Furia lui se 
spulberase. 

— Ah, da, a vrut și ea. Nu mă plăcea cine ştie ce, dar voia un copil — 
destul de mult încât să se culce cu mine vreme de trei luni cât i-a luat 
să rămână grea cu Hamish. A fost o treabă a dracului de plictisitoare, 
a adăugat el gânditor, răzuindu-și o pată de noroi de pe tocul cizmei. 
Mai degrabă mi-aș băga-o într-un castron cu budincă de lapte cald. 

— Şi i-ai spus și lui Colum asta? am întrebat. 

Auzindu-mi tonul tăios al vocii, a ridicat privirea. Pentru o clipă m- 
a privit cu severitate, apoi un zâmbet slab i-a luminat chipul. 

— Nu, a răspuns el încet. Nu i-am spus asta. 

A privit în jos spre mâinile lui, întorcându-le de parcă ar fi căutat o 
taină ascunsă în liniile palmei. 

— l-am spus, a adăugat șoptit și fără a mă privi, că a fost tandră și 
dulce ca o piersică pârguită, și tot ce își putea dori un bărbat la o 
femeie. 

Şi-a strâns brusc palmele și a ridicat privirea spre mine, licărirea de 
moment a dragostei de frate ascunsă încă o dată în privirea sardonică 
a lui Dougal MacKenzie. 

— Tandră și dulce nu sunt niște cuvinte pe care le-aș folosi despre 
dumneata, a remarcat el. Dar tot ce şi-ar dori un bărbat... 

Ochii de culoarea alunei, adânciţi în orbite, au călătorit alene în jos 
pe trupul meu, zăbovind pe rotunjimile sânilor și ale coapselor care se 
conturau prin mantia desfăcută. O mână se mișca inconștient înainte 
şi înapoi, mângâindu-se ușor peste mușchiul coapsei în timp ce mă 
privea. 

— Cine ştie? a spus el, ca pentru sine. Aş mai putea avea încă un fiu 


- legitim de această dată. E adevărat — și-a aplecat într-o parte capul, 
gânditor, privind spre mijlocul meu -— că Jamie încă nu are niciun fiu. 
Ai putea fi stearpă. Dar o să risc. Moşia aceea merită oricum. 

S-a ridicat deodată și a făcut un pas spre mine. 

— Cine știe? a spus el din nou, foarte moale. Dacă m-aș împlânta în 
brazda aceea frumoasă cu păr castaniu și aș însămânța-o adânc în 
fiecare zi... 

Umbrele din cavernă s-au schimbat deodată când a mai făcut un pas 
spre mine. 

— Aha, ţi-a luat a dracului de mult timp, am spus enervată. 

O expresie de uluire neîncrezătoare s-a răspândit pe trăsăturile lui 
înainte să își dea seama că eu priveam peste umărul său, spre intrarea 
în peșteră. 

— Nu mi s-a părut politicos să vă întrerup, a spus Murtagh, 
înaintând în urma unei perechi de flinte. 

Pe una o ţinea aţintită spre Dougal, folosind-o pe cealaltă pentru a 
gesticula cu ea. 

— Dacă nu ai de gând să accepți ultima propunere aici şi acum, ţi-aș 
sugera să pleci. Dacă vrei să o accepţi, atunci plec eu. 

— Nimeni nu pleacă încă, am răspuns scurt. Aşază-te, i-am spus lui 
Dougal, încă în picioare, privindu-l pe Murtagh de parcă ar fi fost o 
nălucă. 

— Unde e Rupert? a întrebat el, recăpătându-şi glasul. 

— Ah, Rupert, a răspuns Murtagh scărpinându-și gânditor obrazul 
cu ţeava uneia din flinte. Trebuie să fi ajuns deja la Belladrum. Ar 
trebui să se întoarcă până în zori, a adăugat el amabil, cu butoiașul de 
rom pe care crede că l-ai trimis să ţi-l aducă. Restul oamenilor încă 
dorm în Quinbrough. 

Dougal a avut eleganța să râdă, fără tragere de inimă însă. S-a 
aşezat din nou, cu palmele pe genunchi, privind spre mine, apoi spre 
Murtagh și înapoi. Pentru o clipă s-a lăsat tăcerea. 

— Așa, a spus Dougal. Și acum ce facem? 

Asta, mi-am dat seama, era o întrebare foarte bună. Surprinsă să îl 
găsesc pe Dougal în locul lui Jamie, uluită de mărturisirile lui și 
înfuriată de propunerile care urmaseră, nu avusesem timp să mă 
gândesc la ce ar trebui să facem. Din fericire, Murtagh era mai bine 
pregătit. Dar mă rog, la urma urmelor, el nu fusese nevoit să respingă 
avansuri imorale. 

— Avem nevoie de bani, a spus el prompt. Și de oameni. 

A măsurat din priviri boccelele stivuite lângă peretele cavernei. 

— Nu, a spus el gânditor. Astea sunt pentru regele James. Dar o să 
luăm ce ai la tine. 

Ochii rotunzi și negri s-au întors la Dougal și capătul ţevii flintei s-a 
îndreptat încet spre geantă. 


Un lucru care trebuie spus despre viața în Highlands este că, din 
câte se pare, îți dă un soi de atitudine fatalistă. Cu un oftat, Dougal a 
băgat mâna în geantă și a azvârlit un săculeț la picioarele mele. 

— Douăzeci de bani de aur și treizeci și ceva de șilingi, a spus el, 
ridicând o sprânceană în direcția mea. Ia-i și eşti binevenită. 

Văzându-mi expresia sceptică, a dat din cap. 

— Nu, chiar ești binevenită. Gândeşte ce vrei despre mine. Jamie e 
băiatul surorii mele şi dacă voi credeţi că îl puteţi elibera, atunci 
Dumnezeu să fie cu voi. Dar n-o să-l puteţi elibera. 

Tonul lui era hotărât. A privit spre Murtagh, care ţinea încă pistolul 
nemișcat îndreptat spre el. 

— Cât despre oameni, nu. Dacă tu și cu femeia asta aveţi de gând să 
vă sinucideţi, eu n-o să vă opresc. Ba chiar mă ofer să vă îngrop, unul 
de o parte și celălalt de cealaltă parte a lui Jamie. Dar nu o să vă las 
să îmi luaţi oamenii în iad cu voi, oricât m-ai ameninţa cu pistolul. 

Și-a încrucișat braţele la piept și s-a rezemat cu spatele de peretele 
peşterii, privindu-ne calm. 

Mâinile lui Murtagh nu s-au clintit. Privirile i s-au îndreptat spre 
mine însă. Voiam să tragă în el? 

— Facem un târg, am spus eu. 

Dougal a ridicat o sprânceană. 

— Dumneata ești într-o poziție mai bună să faci un târg decât sunt 
eu în acest moment, a spus el. Ce propui? 

— Lasă-mă să vorbesc cu oamenii dumitale, am spus eu. Și dacă vor 
să vină cu mine de bunăvoie, atunci lasă-i. Dacă nu, plecăm cum am 
venit — și îți înapoiem și banii, desigur. 

Un colț al gurii s-a ridicat într-un zâmbet strâmb. M-a măsurat atent 
din priviri, de parcă ar fi vrut să cântărească puterea mea de 
convingere și talentele mele de orator. Apoi s-a îndreptat de spate, cu 
mâinile pe genunchi. A încuviințat o dată din cap. 

— Mă învoiesc. 

În cele din urmă, am părăsit valea peșterii cu punga de bani a lui 
Dougal și cinci bărbaţi, în afară de mine și de Murtagh: Rupert, John 
Whitlow, Willie MacMurtry și doi frați gemeni, Rufus și Geordie 
Coulter. Decizia lui Rupert a fost cea care i-a înduplecat pe ceilalți; 
încă mai vedeam în fața ochilor — cu un sentiment de satisfacție 
sumbră - expresia de pe chipul lui Dougal când locotenentul său 
rotofei, cu barba neagră și stufoasă, m-a măsurat din priviri meditativ, 
apoi și-a bătut pumnalele de la curea și a zis: 

— Bine, domniţă, de ce nu? 

Închisoarea Wentworth era la o depărtare de cincizeci și cinci de 
kilometri. O jumătate de oră cu o mașină rapidă pe o șosea bună. 
Două zile de mărșăluit prin noroiul pe jumătate îngheţat călare. Nu 


foarte mult. Cuvintele lui Dougal îmi răsunau în urechi și m-au ținut 
în șa multă vreme după care ar fi trebuit să cad de oboseală. 

Trupul meu era împins la limită să rămână în șa pe parcursul 
lungilor și obositorilor kilometri, însă mintea îmi era liberă să își facă 
griji. Ca să îmi abat gândurile de la Jamie, mi-am petrecut timpul 
amintindu-mi discuţia pe care o purtasem în cavernă cu Dougal. Și 
ultimul lucru pe care mi-l spusese. Stând la intrarea micii peșteri, 
aşteptându-i pe Rupert şi tovarășii lui să îşi scoată caii din 
ascunzătoare de undeva din vale, Dougal se întorsese deodată spre 
mine. 

— Am un mesaj pentru dumneata, spusese el. De la vrăjitoare. 

— De la Geilie? 

Dacă aș spune că am fost surprinsă, ar fi prea puţin. Nu îi puteam 
distinge chipul în întuneric, însă i-am văzut capul plecându-se, 
confirmând. 

— Am văzut-o o dată, a spus el blând, când am fost să iau copilul. 

În alte împrejurări poate aș fi simţit compasiune pentru el, luându-și 
adio de la amanta care era condamnată să ardă pe rug, ţinând în braţe 
copilul pe care îl făcuseră, un fiu pe care el niciodată nu îl va putea 
recunoaște. Dar acum, vocea îmi era îngheţată. 

— Ce a spus? 

Dougal a făcut o pauză; nu eram sigură dacă era doar un refuz de a 
dezvălui informaţia sau dacă încerca să își găsească cuvintele. 
Aparent, a doua ipoteză era cea corectă, căci a început să vorbească 
alegându-și cu grijă cuvintele. 

— Mi-a zis că, dacă te voi revedea, să îți spun două lucruri, exact 
aşa cum mi le-a spus ea. Primul a fost „Cred că este posibil, însă eu nu 
ştiu.” Și al doilea... al doilea nu e decât un șir de numere. M-a pus să 
le repet ca să fie sigură că le-am memorat corect, căci trebuie să ți le 
spun într-o anumită ordine. Numerele erau unu, nouă, șase și șapte. 

Silueta înaltă s-a întors spre mine în întuneric, întrebătoare. 

— Înseamnă ceva pentru dumneata? 

— Nu, am spus și m-am întors spre calul meu. 

Însă desigur, însemnau ceva pentru mine. 

„Cred că este posibil.” Nu putea sugera decât un singur lucru. Ea 
credea, deși nu știa, că este posibil să mă întorc, prin cercul de pietre, 
în locul de unde venisem. În mod evident, ea nu încercase, însă 
alesese — pe propriul risc — să rămână. Probabil avusese propriile ei 
motive. Dougal, poate? 

Cât despre numere, credeam că știam ce însemnau. I le spusese 
separat, pentru a păstra taina care trebuie să îi fi intrat deja în sânge 
până atunci, însă toate cifrele erau în realitate un singur număr. Unu, 
nouă, șase, șapte. O mie nouă sute șaizeci și șapte. Anul dispariției 
sale în trecut. 


Am simţit o tresărire de curiozitate și un regret adânc. Ce păcat că 
nu văzusem cicatricea de la vaccin decât atunci când fusese prea 
târziu. Cu toate acestea, dacă aș fi văzut-o mai devreme, m-aș fi întors 
la cercul de pietre poate cu ajutorul ei, și l-aș fi părăsit pe Jamie? 

Jamie. Gândul la el era o greutate de plumb în mintea mea, un 
pendul legănându-se ușor la capătul firului. Nu mai era mult. Drumul 
se întindea nesfârșit și sumbru înaintea noastră, uneori dispărând cu 
totul în mlaștinile îngheţate ori în întinderile largi de apă acolo unde 
cândva fuseseră poieni și lande. În ploaia măruntă și înghețată care 
curând avea să se transforme în ninsoare, am ajuns la destinaţia 
noastră a doua zi, aproape de căderea întunericului. 

Clădirea se înălța impozantă pe fundalul întunecat al cerului 
înnorat. Construită în forma unui cub gigantic, cu latura de o sută 
treizeci de metri, cu un turn în fiecare colț, putea găzdui trei sute de 
prizonieri, plus cei patruzeci de soldaţi ai garnizoanei și comandantul 
lor, guvernatorul civil și personalul său și patru duzini de bucătari, 
infirmieri, rândași și alți servitori necesari pentru întreținerea 
stabilimentului. Închisoarea Wentworth. Am privit spre zidul 
amenințător din granit verzui de Argyll, gros de șaizeci de centimetri 
la bază. Ferestre înguste spărgeau zidul din loc în loc. Câteva dintre 
ele începeau să sclipească luminoase. Altele, servind — din câte am 
bănuit -— celulele prizonierilor, au rămas întunecate. Am înghițit un 
nod în gât. Văzând edificiul masiv, impenetrabil, cu poarta 
monumentală și străjile cu vestoane roșii, am început să am îndoieli. 

— Dar dacă... 

Gura îmi era uscată și a trebuit să mă opresc să îmi umezesc buzele. 

— Dacă nu o să reușim? 

Expresia lui Murtagh era aceeași ca întotdeauna: buzele severe, 
privirea aspră, obrazul slab ieșind din gulerul murdar al cămășii. S-a 
întors spre mine imperturbabil. 

— Atunci Dougal o să ne îngroape cu el, unul de o parte și celălalt 
de cealaltă parte, a răspuns el. Hai, avem treabă. 


e PARTEA A ȘAPTEA ° 
REFUGIUL 


35. ÎNCHISOAREA WENTWORTH 


Sir Fletcher Gordon era un bărbat scund și gras, al cărui veston din 
mătase dungată îi venea precum o a doua piele. Cu umerii povârniți și 
burta umflată, arăta mai degrabă ca o bucată mare de şuncă așezată 
pe fotoliul cu roți în spate al guvernatorului. Capul chel și rozul aprins 
al tenului său adânceau impresia inițială, deși puţine bucăţi de şuncă 
erau decorate cu asemenea ochi albaștri sclipitori. A întors un teanc 
de hârtii de pe biroul său cu o mișcare înceată și deliberată a 
degetului arătător. 

— Da, iată, a spus el, după o pauză interminabilă pentru a citi 
pagina. Fraser, James. Acuzat de crimă. Condamnat la spânzurătoare. 
Acum, unde este mandatul de execuţie? 

S-a oprit din nou, răsfoind miop printre hârtii. Mi-am înfipt adânc 
degetele în satinul săculețului pe care o ţineam în poală, forțându-mi 
chipul să rămână lipsit de expresie. 

— Oh, da. Data execuţiei 23 decembrie. Da, încă îl avem. 

Am înghițit, relaxându-mi strânsoarea, cuprinsă deopotrivă de 
fericire și de panică. Deci era încă în viață. Pentru încă două zile. Și 
era în apropiere, undeva în aceeași clădire cu mine. Acest gând mi s-a 
împânzit în vene cu un val de adrenalină care mi-a făcut degetele să 
tremure. 

M-am aplecat în scaunul de vizitator, încercând să par cât mai 
atrăgătoare. 

— Aș putea să îl văd, Sir Fletcher? Doar pentru un moment, în cazul 
în care... poate ar dori să transmită un mesaj familiei lui? 

Dându-mă drept o prietenă englezoaică a familiei Fraser, reuşisem 
rezonabil de ușor să primesc permisiunea de a intra în Wentworth și 
în biroul lui Sir Fletcher, guvernatorul civil al închisorii. Era 
primejdios să cer să-l văd pe Jamie; fără a ști drept cine mă dădeam, 
Jamie mă putea fără să vrea da de gol dacă mă vedea brusc în fața 
ochilor, fără a fi prevenit. De fapt, eu însămi mă puteam da de gol; nu 
eram deloc sigură că îmi puteam menţine precara stăpânire de sine, 
dacă îl vedeam. Însă următorul pas trebuia să fie găsirea celulei sale; 
în această vizuină de iepure, șansele de a-l găsi fără o îndrumare erau 
aproape nule. 


Sir Fletcher s-a încruntat, gândindu-se. Evident considera această 
cerere de la o cunoștință a familiei drept o bătaie de cap, însă nu era 
un om lipsit de consideraţie. În cele din urmă a dat din cap fără 
tragere de inimă. 

— Nu, draga mea. Mi-e teamă că nu pot îngădui o asemenea vizită. 
În acest moment suntem destul de aglomeraţi și nu avem suficiente 
facilități pentru a permite discuţii private. Şi omul este ţinut în..., a 
consultat din nou maldărul de hârtii... într-una din celulele mari din 
blocul de vest, cu alți câţiva tovarăși condamnați. Ar fi extrem de 
periculos pentru dumneata să îl vizitezi acolo... sau oriunde 
altundeva. Bărbatul este un prizonier primejdios, dacă mă înţelegi; 
văd aici că l-am ţinut în lanţuri de când a sosit. 

Mi-am strâns din nou săculețul în mâini, de data aceasta pentru a 
mă împiedica să îl lovesc. 

A dat din nou din cap, pieptul gras ridicându-i-se și coborându-i-se 
cu respiraţia greoaie. 

— Nu, dacă ai fi un membru apropiat al familiei, poate... 

A ridicat privirea, clipind. Mi-am încleştat maxilarele, hotărâtă să 
nu spun nimic. Desigur, puţină agitație din partea mea ar fi 
rezonabilă, în aceste împrejurări. 

— Dar poate, draga mea... 

A părut lovit de o inspirație neașteptată. S-a ridicat greoi în picioare 
şi s-a îndreptat spre o ușă interioară, unde stătea de strajă un soldat în 
uniformă. A murmurat ceva spre bărbat, care a încuviințat o dată din 
cap și s-a făcut nevăzut. 

Sir Fletcher s-a întors la biroul său, oprindu-se pe drum pentru a 
extrage de deasupra unui cabinet o carafă și niște pahare. Am acceptat 
oferta sa de a bea un pahar de vin roșu, aveam mare nevoie. 

Eram amândoi la jumătatea celui de al doilea pahar când s-a întors 
soldatul. A mărșăluit înăuntru fără a cere permisiunea și a așezat o 
cutie de lemn pe birou lângă cotul lui Sir Fletcher, apoi s-a întors 
pentru a părăsi biroul. I-am surprins privirea furișându-se asupra mea 
şi mi-am coborât modest privirea. Purtam o rochie împrumutată de la 
o doamnă, o cunoștință a lui Rupert dintr-un oraș din apropiere și 
aveam o idee destul de limpede cam care era profesia doamnei 
respective. Speram doar ca gardianul să nu recunoască ţinuta. 

Golindu-și paharul, Sir Fletcher l-a așezat pe birou și a tras cutia 
spre el. Era o cutie pătrată, obișnuită, din lemn nebăițuit, cu un capac 
care glisa într-o parte. Pe capac erau scrise cu creta niște litere. Le 
puteam citi, chiar și invers. FRASER. 

Sir Fletcher a glisat capacul deschizându-l și a aruncat o privire 
înăuntru pentru o clipă, apoi a închis cutia și a împins-o către mine. 

— Obiectele personale ale prizonierului, mi-a explicat el. De obicei 
le trimitem rudei pe care ne-o indică prizonierul, după execuţie. Acest 


bărbat însă, a spus el dând din cap, a refuzat categoric să dea orice 
informaţie despre familia lui. Fără îndoială că nu vor să aibă nimic de 
a face cu el. Nu este ceva neobișnuit, sigur, însă este regretabil, în 
aceste circumstanțe. Nu îndrăznesc să îți cer, doamnă Beauchamp, 
însă m-am gândit că poate, din moment ce ești o prietenă de familie, 
ai fi de acord să accepți această misiune de a înmâna obiectele 
prizonierului persoanei potrivite? 

Nu aveam curajul să vorbesc, însă am înclinat capul și mi-am 
îngropat nasul în paharul de vin. 

Şir Fletcher părea ușurat, fie că scăpase de cutie, fie că avea în 
curând să scape de mine. S-a sprijinit de spătar, șuierând ușor și a 
zâmbit expansiv spre mine. 

— Este foarte amabil din partea dumitale, doamnă Beauchamp. Știu 
că un asemenea gest nu poate fi decât o datorie dureroasă pentru o 
femeie tânără și simţitoare și-ți rămân îndatorat pentru noblețea 
gestului dumitale, te asigur. 

— N-nu face nimic, am bâiguit. 

Am reușit să mă ridic și să iau în braţe cutia. Măsura cam douăzeci 
de centimetri pe cincisprezece, adâncă de zece sau doisprezece 
centimetri. O cutie mică și ușoară în care încăpeau rămășițele vieții 
unui om. 

Ştiam ce obiecte erau înăuntru. Trei aţe de pescuit, ordonat strânse; 
o plută în care erau înfipte ace de pescuit; o flintă și lână pentru 
pistol; o bucată mică de sticlă spartă, cu muchiile tocite de vechime; 
câteva pietricele care arătau interesant sau erau plăcute la atingere; 
un picior uscat de cârtiță, purtat ca talisman împotriva reumatismului. 
O Biblie — sau poate îi dăduseră voie să o păstreze? Speram că da. Un 
inel cu rubin, dacă nu fusese furat. Și un mic șarpe cioplit într-o 
bucată de lemn de cireș, cu numele SAWNY scrijelit pe burtă. 

M-am oprit la ușă, apucând lemnul tocului cu mâna, pentru a nu mă 
prăbuși. Sir Fletcher, care venea curtenitor în urma mea pentru a mă 
conduce, a apărut îndată lângă mine. 

— Doamnă Beauchamp! Te simţi slăbită, draga mea? Soldat, adu un 
scaun! 

Simţeam furnicăturile broboanelor de transpiraţie rece care 
începuseră a-mi șiroi pe la tâmple, însă am reușit să zâmbesc și să 
refuz cu un gest al mâinii scaunul oferit. Voiam mai mult decât orice 
să ies de acolo — aveam nevoie de mult aer curat. Şi mai aveam nevoie 
să fiu singură, să plâng. 

— Nu, mă simt destul de bine, am spus, încercând să par cât mai 
convingătoare. Doar că... aerul e închis aici, cred. Nu, voi fi foarte 
bine. Oricum, valetul meu mă așteaptă afară. 

Forțându-mă să stau dreaptă în picioare și să zâmbesc, mi-a trecut 
un gând prin minte. Poate nu avea să mă ajute, însă merita să încerc. 


— Oh, Sir Fletcher... 

Încă îngrijorat de paloarea mea, era tot numai amabilitate şi atenție. 

— Da, draga mea? 

— M-am gândit... Cât de trist pentru un tânăr în această situaţie să 
fie înstrăinat de familia lui. M-am gândit că, știu și eu... dacă ar dori 
să le scrie o scrisoare de reconciliere, poate? Eu aș fi fericită să i-o 
duc... mamei lui. 

— O idee extraordinară, draga mea. 

Sir Fletcher era jovial, acum când se părea că scăpase de sarcina 
delicată de a mă culege de pe covorul din biroul său. 

— Sigur că da. Voi da dispoziţie. Unde stai în oraș, draga mea? 
Dacă primesc o scrisoare, ţi-o voi trimite îndată. 

— Păi... Am reușit să schițez un zâmbet, deși mi se părea lipit pe 
buze. Nu știu încă în acest moment unde voi sta. Am câteva rude și 
cunoștințe apropiate în oraș, la care mă tem că va trebui să locuiesc pe 
rând, pentru a nu supăra pe nimeni, înţelegi, am râs uşor. Așadar, 
dacă nu te deranjează foarte tare, poate valetul meu ar putea veni să 
întrebe de scrisoare? 

— Desigur, desigur. Excelent, draga mea, excelent! 

Şi cu o privire rapidă spre carafa sa de vin, m-a luat de braț pentru a 
mă escorta spre poartă. 


— Mai bine, domniță? 

Rupert a împins într-o parte perdeaua de păr dinaintea ochilor mei 
pentru a-mi privi chipul. 

— Arăţi ca o burtă de porc prost afumată. Ia de aici încă o gură. 

Am dat din cap la vederea sticlei de whisky întinsă sub nasul meu și 
m-am ridicat, ştergându-mă cu cârpa udă pe care mi-o trântise pe față. 

— Nu, sunt bine acum. 

Escortată de Murtagh, care se dădea drept valetul meu, abia ne 
îndepărtasem la o distanță rezonabilă de închisoare, alunecasem jos 
din șa și vomasem în zăpadă. Și acolo rămăsesem, plângând, cu cutia 
lui Jamie strânsă la piept, până când Murtagh mă luase pe sus, mă 
forțase să urc pe cal și mă condusese la un han micuţ din oraș unde 
Rupert ne găsise gazdă. Acum ne aflam într-o cameră la etaj de unde 
clădirea mare a închisorii abia se zărea în aerul întunecat al apusului 
care se apropia cu pași iuți. 

— Deci a murit flăcăul? 

Chipul rotund al lui Rupert, pe jumătate ascuns de smocul de barbă 
deasă, era blând și grav, fără obișnuita-i strâmbătură comică. 

Am dat din cap și am tras adânc aer în piept. 

— Nu încă. 

După ce a ascultat povestea mea, Rupert s-a plimbat cu pași rari în 
jurul camerei, țuguindu-și buzele sau sugându-le, adâncit în gânduri. 


Murtagh stătea nemișcat, ca de obicei, fără niciun semn de tulburare 
pe chip. Ar fi un excelent jucător de poker, mi-am spus. 

Rupert s-a întors, lăsându-se pe marginea patului lângă mine, 
oftând. 

— Păi, e încă în viaţă şi asta e foarte important. Dar să fiu al naibii 
dacă știu care e următorul pas. Nu avem nicio cale de a intra în 
închisoare. 

— Ba avem, a spus deodată Murtagh. Mulțumită gândului domniței 
să ceară scrisoarea. 

— Mmmhmm. Dar nu poate merge decât un singur om. Și doar 
până în biroul guvernatorului. Dar da, e un început. 

Rupert și-a scos jungherul și a început să își scarpine absent barba 
cu vârful tăișului. 

— E ditamai matahala de clădire în care să cauţi. 

— Știu unde e Jamie, am spus, simțindu-mă mai bine făcând planuri 
și știind că tovarășii mei nu se dădeau bătuţi, indiferent cât de 
disperată părea întreprinderea noastră. Cel puţin știu în ce aripă e. 

— Deci știi? Hmmm. 

A băgat pumnalul înapoi în teacă și și-a reluat plimbarea prin 
cameră, oprindu-se să întrebe: 

— Câţi bani ai, domniță? 

Am bâjbâit în buzunarul rochiei. Aveam punga cu bani de la 
Dougal, banii pe care mi-i dăduse Jenny cu forța și şiragul de perle. 
Rupert nu a vrut perlele, în schimb a luat punga, răsturnând un șuvoi 
de monede în palma lui mare și încăpătoare. 

— Ăştia ajung, a spus el, zăngănindu-i gânditor. 

A căscat un ochi spre gemenii Coulter. 

— Voi, flăcăi, și Willie... haideţi cu mine. John și Murtagh, voi 
rămâneţi aici cu domnița. 

— Unde plecaţi? am întrebat eu. 

A vărsat monedele în geantă, păstrând doar una, pe care a aruncat-o 
meditativ în aer. 

— Ah, a spus el vag. Întâmplător, mai e un han, în celălalt capăt al 
orașului. Gardienii de la închisoare se duc acolo când sunt liberi, 
pentru că e mai aproape și berea e cu un penny mai ieftină. 

A aruncat în aer banul cu degetul mare și, întorcându-și palma, l-a 
prins între două degete. 

L-am privit, pricepând ce intenționa să facă. 

— Adevărat? am spus. Și nu cumva acolo se joacă și cărți, ha? 

— Habar nu am, domniţă, habar nu am, a răspuns el. 

A aruncat încă o dată banul în aer și l-a prins închizându-și palmele, 
apoi le-a desfăcut, dar bănuţul se evaporase. A zâmbit, dezvelindu-și 
dinții albi în barba întunecată. 

— Dar putem merge să vedem, nu? 


Și-a pocnit degetele și bănuţul a apărut din nou între ele. 

A doua zi după-amiază, la puţin timp după ora unu, am trecut din 
nou pe sub grilajul greu care străjuia poarta de la Wentworth încă de 
la construcția ei la sfârşitul secolului al șaisprezecelea. Își pierduse 
foarte puţin din aerul respingător în următoarele două secole și, ca să 
îmi fac curaj, am atins pumnalul pe care îl țineam ascuns în buzunar. 

Sir Fletcher trebuia să fie acum vârât până la coate în masa de 
prânz, după informaţiile pe care Rupert şi spionii săi le obținuseră de 
la gardienii închisorii în timpul incursiunii lor de cu o seară înainte. 
Ajunseseră la han abia ţinându-se pe picioare, cu ochii roșii și duhnind 
a bere, cu puţin timp înainte de ivirea zorilor. Tot ce îmi dezvăluise 
Rupert drept răspuns la întrebările mele fusese: 

— Ah, domniţă, ca să câştigi ai nevoie doar de noroc, dar ca să 
pierzi ai nevoie de talent! 

Apoi se ghemuise într-un colț și adormise buștean, lăsându-mă să 
măsor camera în lung și în lat, cuprinsă de frustrare, așa cum făcusem 
întreaga noapte. 

Se trezise după un ceas, cu ochii limpezi și cu mintea clară și îmi 
prezentase în mare planul pe care eu acum trebuia să-l pun în 
aplicare. 

— Sir Fletcher nu permite ca cineva sau ceva să îi tulbure mesele, 
spusese el. Oricine vrea să discute cu el trebuie să aștepte până când 
termină de mâncat și de băut. Și după masa de prânz, are obiceiul de a 
se retrage în camerele sale pentru o mică siestă. 

Murtagh, în rolul valetului meu, ajunsese cu un sfert de oră mai 
devreme și fusese lăsat să intre fără nicio dificultate. Conform planului 
nostru, el urma să fie condus în biroul lui Sir Fletcher și rugat să 
aștepte. În timp ce era acolo, trebuia să caute prin birou, să găsească 
întâi un plan al aripii de vest, apoi, dacă mai avea timp, cheile de la 
celule. Am rămas puţin în urmă, ridicând privirea spre cer, pentru a 
calcula cât era ceasul. Dacă ajungeam înainte ca Sir Fletcher să se 
aşeze, aş putea fi invitată să îi ţin companie la masa de prânz, lucru 
deloc indicat. Însă tovarășii de cărți ai lui Rupert, gardienii îl 
asiguraseră că obiceiurile guvernatorului erau invariabile: clopoțelul 
pentru masă suna prompt la ora unu și supa era servită cinci minute 
mai târziu. 

Gardianul de la intrare era același din ziua precedentă. M-a privit 
surprins, însă m-a salutat curtenitor. 

— Ce supărător, am spus. Îi poruncisem valetului meu să aducă o 
mică atenţie pentru Sir Fletcher în semn de apreciere pentru bunătatea 
pe care mi-a arătat-o ieri. Însă mi-am dat seama că aiuritul a uitat să o 
ia, aşa încât am fost obligată să-l urmez, sperând să îl ajung. E aici 
deja? 


Am scos pachețelul mic pe care îl adusesem și am zâmbit, gândindu- 
mă că mi-ar fi fost de folos dacă aș fi avut gropițe. Dar cum nu avem, 
m-am mulțumit cu un zâmbet strălucitor. 

Părea să fie îndeajuns. Am fost lăsată înăuntru și condusă prin 
coridoarele închisorii spre biroul guvernatorului. Deşi această aripă a 
castelului era decent decorată, aerul de închisoare domnea 
pretutindeni. Persista un miros, pe care mi l-am imaginat a fi cel de 
tristeţe și frică, deşi probabil nu era altceva decât damful de mizerie 
învechită şi absenţa unei canalizări adecvate. 

Paznicul m-a lăsat să merg înaintea lui de-a lungul culoarului, 
urmându-mă la câţiva pași în spate pentru a nu călca mantia mea. Și 
foarte bine a făcut, căci am dat colțul spre biroul lui Sir Fletcher cu 
câțiva pași înaintea lui chiar la timp pentru a-l vedea pe Murtagh prin 
ușa deschisă, târând trupul inert al soldatului care păzea oficiul în 
spatele biroului enorm. 

Am făcut un pas în spate și am scăpat pachetul pe lespezile de 
piatră. S-a auzit un pocnet puternic de sticlă spartă și aerul s-a umplut 
de aroma îmbietoare de cognac de piersici. 

— Oh, Dumnezeule, ce am făcut? am spus. 

În timp ce gardianul se ducea să cheme un prizonier pentru a curăța 
mizeria, am murmurat plină de tact că o să-l aştept pe Sir Fletcher în 
biroul său privat, m-am strecurat înăuntru și am închis grăbită ușa în 
urma mea. 

— Ce mama naibii ai făcut? m-am repezit spre Murtagh. 

Fl a ridicat privirea în timp ce îl buzunărea pe soldat, netulburat. 

— Sir Fletcher nu păstrează cheile în biroul său, m-a informat el pe 
un ton scăzut, însă băieţelul ăsta are o legătură. 

A tras inelul uriaș cu chei din vestonul bărbatului, atent să nu se 
legene și să se lovească una de cealaltă. 

Am căzut în genunchi lângă el. 

— Ah, bravo pentru îndemânare! am spus. 

Am aruncat o privire peste soldatul nemișcat; cel puțin încă mai 
respira. 

— Dar planul închisorii? 

Murtagh a dat din cap. 

— Nici pe acela nu l-am găsit, dar prietenul meu aici de față mi-a 
povestit câte ceva în timp ce aşteptam. Celulele condamnaților sunt la 
același nivel cu biroul, în centrul coridorului de la vest. Sunt însă trei 
celule și nu am putut întreba mai mult de atât — și așa devenise ușor 
bănuitor. 

— E suficient... cred. Prea bine, dă-mi cheile și ieși. 

— Eu? Dumneata ar trebui să pleci, domniță, și asta cât mai repede. 

A aruncat o privire spre ușă, dar din partea cealaltă nu se auzea 
niciun sunet. 


— Nu, trebuie să fiu eu, am spus, întinzând braţul din nou după 
chei. Ascultă, am continuat pierzându-mi răbdarea. Dacă te găsesc 
rătăcind prin închisoare cu o legătură de chei și gardianul întins aici 
ca o sardină, vom fi amândoi în încurcătură, pentru că vom fi întrebaţi 
de ce nu am chemat ajutoare. 

Am înhăţat cheile și mi le-am îndesat cu o oarecare dificultate în 
buzunar. 

Murtagh era încă sceptic, însă se ridicase în picioare. 

— Și dacă ești prinsă? 

— Leșin, am răspuns tăios. Şi când îmi revin — în cele din urmă —, o 
să spun că te-am văzut omorându-l pe soldat și am luat-o la fugă de 
groază, fără să am nicio idee încotro. M-am rătăcit în timp ce căutam 
ajutor. 

A încuviințat încet din cap. 

— Da, bine. 

S-a îndreptat spre ușă, apoi s-a oprit. 

— Dar de ce am... ah. 

A traversat iute camera până la birou și a tras toate sertarele unul 
după altul, învălmășind lucrurile dinăuntru cu o mână și aruncând 
obiecte la podea cu cealaltă. 

— Furt, a explicat el, revenind la ușă. 

A întredeschis-o, aruncând o privire pe coridor. 

— Dacă e furt, nu ar trebui să iei ceva? am sugerat, căutând ceva 
mic și portabil. 

Am ridicat o cutiuță de tutun smălțuită. 

— Poate asta? 

Murtagh a făcut un gest nerăbdător cu mâna să pun cutia jos, cu 
ochii încă aţintiți în deschizătura ușii. 

— Nu, domniță! Dacă sunt găsit cu un obiect de-al lui Sir Fletcher 
asupra mea, mă paşte spânzurătoarea. Tentativa de furt se pedepsește 
doar cu biciuirea. 

— Ah. 

Am pus în grabă jos cutiuța smălțuită și am venit în spatele lui, 
privind peste umărul său. Coridorul părea pustiu. 

— Eu plec primul, a spus el. Dacă întâlnesc pe cineva, îl pun la 
pământ. Numără până la treizeci, apoi vino după mine. Ne întâlnim în 
păduricea de la miazănoapte. 

A deschis ușa, s-a oprit și s-a întors. 

— Dacă ești prinsă, ai grijă să arunci cheile. 

Înainte să pot răspunde s-a strecurat pe ușă precum un ţipar și s-a 
îndepărtat pe coridor, mișcându-se tăcut ca o umbră. 

Mi s-a părut că a trecut o eternitate până când am găsit aripa de 
vest a clădirii, pitindu-mă prin coridoarele vechiului castel, trăgând cu 


ochiul pe după colțuri și ascunzându-mă în spatele coloanelor. Am 
văzut însă doar un soldat pe drum și am reușit să îl evit dându-mă 
înapoi după un colț, lipindu-mă de zid cu inima bubuind până când a 
trecut. 

Imediat cum am găsit aripa de vest, am știut cu siguranță că am 
ajuns acolo unde trebuia. Erau trei uși mari de-a lungul coridorului, 
fiecare cu o fereastră minusculă cu zăbrele prin care puteai abia 
arunca o privire frustram de îngustă în camera din spatele ei. 

— Ala-bala portocala, am murmurat și m-am îndreptat spre ușa din 
centru. 

Cheile de pe legătură nu erau etichetate, însă aveau diverse 
dimensiuni. Evident, doar una din cele trei chei uriașe era de la lacătul 
din fața mea. După cum era de așteptat, abia a treia s-a potrivit. Am 
tras adânc aer în piept când lacătul a clicăit, apoi mi-am șters palmele 
transpirate de poala rochiei și am împins ușa. 

Am bâjbâit frenetic prin masa puturoasă de trupuri de bărbați din 
celulă, pășind peste picioare și brațe întinse, împingând trupurile 
greoaie care se dădeau din calea mea cu o încetineală înnebunitoare. 
Agitația produsă de intrarea mea bruscă s-a răspândit, cei care 
dormiseră în mizeria de pe podea au început să se ridice, treziți de 
murmurul de uluire. Unii prizonieri erau legaţi de ziduri; lanțurile 
zornăiau și scrâșneau când bărbaţii se mișcau. L-am apucat pe unul 
din cei care stăteau în picioare, un bărbat dintr-un clan învelit într-un 
tartan zdrențăros cu galben şi verde, cu barba castanie. Oasele 
braţului său erau înspăimântător de aproape de piele; englezii nu 
iroseau prea multă hrană pe prizonierii lor. 

— James Fraser! Un bărbat înalt, roșcovan! E în celula asta? Unde 
e? 

Se îndrepta deja spre ușa celulei cu ceilalți care nu erau prinși în 
lanţuri, dar s-a oprit o clipă să îmi arunce o privire. Prizonierii 
începuseră de pe acum să prindă ideea și se îndreptau cu toții spre ușa 
deschisă, într-un șuvoi tremurător, privind în jur și vorbindu-și în 
șoaptă. 

— Cine? Fraser? Ah, l-au luat azi-dimineaţă. 

Bărbatul s-a scuturat și mi-a împins mâinile, încercând să scape de 
mine. 

L-am prins de curea cu o putere care l-a oprit brusc. 

— Unde l-au dus? Cine l-a luat? 

— Nu știu unde. Căpitanul Randall l-a luat, lighioana aia cu obrajii 
supți. 

Cu o smucitură enervată, s-a eliberat din strânsoarea mea și s-a 
îndreptat spre uşă cu un pas născut dintr-o determinare hrănită 
îndelung. 

Randall. Am rămas năucită o clipă, îmbrâncită de bărbaţii care 


evadau, surzi la strigătele celor înlănțuiți. În cele din urmă mi-am 
revenit din stupoare și am încercat să judec. Geordie stătuse cu ochii 
pe castel încă de la răsărit. Nimeni nu ieșise de dimineață cu excepția 
câtorva slugi de la bucătărie care plecaseră să cumpere provizii. 
Așadar încă erau în castel, pe undeva. 

Randall era căpitan; cel mai probabil nimeni nu avea grad mai mare 
decât al lui în garnizoana închisorii, cu excepția lui Sir Fletcher. 
Probabil că Randall putea astfel dispune de resursele castelului pentru 
a-și face rost de un colț potrivit în care să tortureze un prizonier după 
pofta inimii. 

Şi avea sigur să-l tortureze. Chiar dacă Jamie urma să sfârșească în 
ştreang, bărbatul pe care îl văzusem la Fort William era prin natura lui 
o pisică. Nu putea rezista tentației de a se juca cu acest șoricel cum nu 
își putea schimba înălțimea sau culoarea ochilor. 

Am tras adânc aer în piept, alungând hotărâtă toate gândurile care 
îmi treceau prin minte despre ce s-ar fi putut întâmpla de dimineață și 
m-am îndreptat spre ușă, izbindu-mă cu toată forța de un veston roșu 
care tocmai intra în fugă. Bărbatul s-a dat în spate cu pași mărunți 
împleticiți pentru a-și menține echilibrul. Dezechilibrată la rândul 
meu, m-am izbit cu putere de tocul ușii, amorțindu-mi partea stângă a 
trupului și lovindu-mă la cap. Am strâns între degete cadrul ușii, 
șuieratul din urechi răsunând cu ecourile vocii lui Rupert: Ai un 
moment de surpriză, domniţă. Profită de el! 

Era încă neclar care dintre noi era mai surprins, mi-am spus. Am 
bâjbâit frenetic după buzunarul în care ţineam pumnalul, 
blestemându-mi prostia de a nu fi intrat în celulă cu el scos deja. 

Soldatul englez îşi recăpătase echilibrul și mă privea cu gura 
căscată, dar simţeam că momentul meu prețios de surpriză se scurgea 
cu repeziciune. Abandonând buzunarul de negăsit, m-am aplecat și am 
tras jungherul de la ciorap cu o mișcare fluidă cu toată forța de care 
eram capabilă. Vârful cuţitului l-a străpuns pe soldatul care venea spre 
mine chiar sub bărbie în timp ce întindea mâna la centură. Mâinile i s- 
au ridicat până la jumătatea distanței spre gât, apoi, cu o privire 
uluită, s-a dat împiedicat înapoi spre zid şi a alunecat în jos cu o 
mișcare înceată în timp ce viața se scurgea din el. Ca și mine, venise 
să vadă ce se întâmplă fără a se deranja să își scoată mai întâi arma și 
această mică scăpare îl costase viața. Mila lui Dumnezeu mă 
împiedicase să fac o asemenea greșeală; nu îmi mai puteam permite 
altele. Simţindu-mă înghețată, am păşit peste trupul cuprins de 
convulsii fără să-l privesc. 

M-am repezit înapoi pe unde venisem, până în punctul în care 
scările se răsuceau. Acolo era un loc lângă zid unde aş fi ascunsă 
vederii din ambele direcții. M-am lipit de perete și am rămas o clipă 
tremurând ameţită. 


Ștergându-mi palmele transpirate de poala rochiei, am tras 
pumnalul din buzunarul ascuns. Era acum singura mea armă; nu 
avusesem nici răgazul, nici stomacul să trag pumnalul din soldatul 
englez. Poate că era mai bine, mi-am spus, ștergându-mi degetele de 
corsaj; cursese surprinzător de puțin sânge și mă gândeam cu groază 
la cascada care ar fi țâșnit dacă aș fi tras jungherul. 

Cu pumnalul acum în siguranță în mână, am aruncat o privire 
precaută de-a lungul coridorului. Prizonierii pe care îi eliberasem fără 
voia mea o luaseră în stânga. Nu aveam nici cea mai vagă idee ce 
aveau de gând să facă, însă știam că probabil îi vor ţine pe englezi 
ocupați o vreme. Neavând vreun motiv real să aleg o direcţie sau alta 
în căutarea mea, era logic să mă îndepărtez de agitația pe care aveau 
s-o cauzeze. 

Lumina de la ferestrele înalte și înguste cădea pieziș în spatele meu; 
așadar eram în aripa de vest a castelului. Trebuia să știu unde eram pe 
măsură ce mă deplasam, căci Rupert mă aștepta în apropiere de 
poarta de la miazăzi. 

Scările. Mi-am forțat mintea amorțită să gândească, încercând să 
îmi găsesc calea spre locul pe care îl căutam. Dacă voiai să torturezi 
pe cineva, probabil voiai să nu fii deranjat și să nu se audă tipetele. 
Ambele criterii indicau o carceră izolată drept locul cel mai potrivit. 
Iar carcerele în castele precum acesta erau de obicei la subsol, unde 
tonele de pământ acopereau orice țipăt, iar întunericul ascundea toate 
cruzimile de privirile celor responsabili. 

Zidul se rotunjea într-o curbă la capătul coridorului; ajunsesem la 
unul din turnurile din cele patru colțuri ale închisorii — iar turnurile 
aveau scări. 

Scara în spirală se deschidea în jurul unei alte curbe, iar treptele în 
formă de evantai se desfăceau în spirale adânci și ameţitoare care 
păcăleau ochiul și luxau gleznele. Trecerea de la lumina relativă de pe 
coridor la întunericul scărilor făcea și mai dificilă estimarea distanței 
de la o treaptă la alta și am alunecat de câteva ori jupuindu-mi 
degetele și zgâriindu-mi palmele pe zidurile de piatră încercând să nu 
alunec. 

Scările aveau o singură calitate. De la fereastra îngustă lăsată pentru 
ca bezna să nu fie totală, puteam vedea curtea principală. Acum mă 
puteam cel puţin orienta. Câţiva soldaţi formaseră linii roşii ordonate 
pentru inspecţie, însă după toate aparențele nu pentru a asista la 
executarea sumară a unui rebel scoţian. În curte era o spânzurătoare, 
întunecată și sinistră, însă neocupată. Vederea eșafodului a fost ca o 
lovitură în stomac. Mâine-dimineață. Am coborât bâjbâind scările, 
ignorând coatele zgâriate și degetele de la picioare lovite. 

Ajungând la capătul de jos într-un foșnet de fuste, m-am oprit să 
trag cu urechea. Tăcere de moarte de jur împrejur, dar cel puţin 


această parte a castelului era folosită; pe ziduri erau fixate torţe, care 
vopseau blocurile de granit în cercuri de pâlpâire roșie, fiecare pată de 
lumină stingându-se în întuneric înainte ca o nouă pată în jurul 
următoarei torţe să scalde zidul în lumină. Fumul plutea în inele 
cenușii de-a lungul acoperișului boltit al coridorului. 

Din acest punct nu puteam să înaintez decât într-o singură direcție. 
Și am mers, cu pumnalul pregătit. Sunetul înfundat al pașilor pe 
coridor părea ireal. Mai fusesem în asemenea carcere, în excursii de o 
zi, vizitând castele cu Frank. Însă atunci aerul amenințător al 
blocurilor masive din granit era îndulcit de tuburile fosforescente de 
neon atârnând din arcadele tavanului cavernos. Îmi aminteam cum mă 
dădusem înapoi înspăimântată la vederea celulelor înghesuite, umede 
și reci, chiar și în acele zile când fuseseră deja scoase din uz de mai 
bine de un secol. Văzând rămășițele metodelor vechi și oribile de 
tortură, ușile groase și inelele ruginite din pereţi, credeam că reușisem 
să îmi imaginez chinurile celor închiși în acele celule odioase. Acum 
aş fi râs de naivitatea mea. Erau unele lucruri, vorba lui Dougal, pe 
care imaginaţia pur și simplu nu le putea egala. 

Am păşit pe vârfuri pe lângă ușile groase de aproape zece 
centimetri; suficient de groase încât să înăbușe orice sunet din 
interior. Aplecându-mă, m-am uitat după fâșia de lumină de la baza 
fiecărei uși. Prizonierii puteau fi lăsați să putrezească în întuneric, însă 
Randall avea nevoie să vadă ce face. Podeaua era lipicioasă: murdărie 
învechită acoperită cu un strat gros de praf. După toate aparențele, 
această parte a închisorii nu era folosită prea des. Însă torţele arătau 
că cineva era aici. 

Cea de a patra ușă avea lumina pe care o căutam. Am ascultat, 
îngenunchind pe podea cu urechea apăsată pe fantă, însă nu am auzit 
decât pocnetul ușor al focului. 

Ușa era descuiată. Am împins-o ușor, deschizând-o doar o idee şi am 
aruncat precaută o privire înăuntru. Jamie era acolo, stând pe jos, 
sprijinit de zid, ghemuit în sine, cu capul între genunchi. Era singur. 

Camera era mică, însă bine luminată, cu un mangal cu un aer 
familiar în care ardea un foc vesel. Pentru o carceră, era remarcabil de 
confortabilă; lespezile de piatră erau aproape curate și un mic pat de 
campanie se sprijinea de un perete. Camera mai avea două scaune și o 
masă pe care erau așezate câteva obiecte, inclusiv o carafă mare din 
cositor și cupe din os de corn. Era o priveliște uluitoare, după viziunile 
mele cu pereți umezi și șobolani alergând de colo colo. Mi-a trecut 
prin minte că poate ofițerii garnizoanei amenajaseră un asemenea 
iatac ca refugiu în care să petreacă momente agreabile în compania 
unor femei pe care le puteau convinge să îi viziteze la pușcărie; în 
mod clar avea avantajul intimităţii față de barăcile obișnuite. 

— Jamie! am strigat în șoaptă. 


Nu şi-a ridicat fruntea și nu mi-a răspuns și am simţit un fior de 
spaimă. Oprindu-mă cât să închid ușa în urma mea, am traversat 
repede camera și l-am atins pe umăr. 

— Jamie! 

Atunci și-a ridicat privirea; chipul îi era cadaveric, neras și 
strălucind cu o transpiraţie rece care îi udase părul şi cămașa. Camera 
duhnea a groază și a vomă. 

— Claire! a spus, cu glas răgușit printre buzele crăpate de 
uscăciune. Cum ai... trebuie să ieşi imediat de aici. Se va întoarce 
curând. 

— Nu fi ridicol. 

Analizam situaţia cât de rapid puteam, sperând că atenţia toată 
îndreptată spre sarcina imediată îmi va slăbi senzaţia de greață și mă 
va ajuta să topesc bulgărele mare de gheață pe care îl simțeam în 
coșul pieptului. 

Era legat doar de gleznă cu un lanț prins într-un piron în zid. 
Colacul de frânghie din grămada de obiecte de pe masă fusese folosit, 
căci lăsase urme sângerii pe încheieturi și pe coate. 

Eram nedumerită de starea în care se afla. Era clar amețţit și fiecare 
fibră a trupului său era întinsă de durere, însă nu puteam vedea nicio 
urmă evidentă de violență. Nu era nicio picătură de sânge și nicio rană 
vizibilă. M-am lăsat în genunchi și am început metodic să încerc cheile 
din legătură pe cătușa din jurul gleznei. 

— Ce ţi-a făcut? am întrebat, păstrându-mi glasul coborât de teamă 
că Randall s-ar putea întoarce. 

Jamie se legăna în locul în care stătea, cu ochii închiși, sutele de 
broboane minuscule de sudoare perlându-i chipul. După cum arăta, 
era în pragul leșinului, însă a ridicat pleoapele pentru o clipă la auzul 
vocii mele. Mișcându-se cu extraordinară băgare de seamă, și-a folosit 
braţul stâng pentru a ridica obiectul pe care îl ţinea în poală. Era 
mâna lui dreaptă, aproape imposibil de recunoscut ca un apendice 
omenesc. Grotesc inflamată, era acum un sac umflat, marmorat cu 
sângeriu și vinețiu, degetele bălăbănindu-se în unghiuri imposibile. Un 
fragment de os îi ieșea prin pielea sfâșiată a degetului mijlociu și un 
firicel de sânge îi păta monturile informe ale degetelor. 

Mâna umană este o minune inginerească delicată, un sistem 
complicat de articulaţii și scripeţi, serviţi şi controlaţi de o reţea de 
milioane de nervi minusculi, extremi de sensibili la atingere. Un 
singur deget rupt este suficient să îngenuncheze un bărbat puternic, 
din pricina durerii ameţitoare. 

— Plată, a spus Jamie, pentru nasul spart... cu dobândă. 

Am rămas o clipă cu privirea aţintită la el, apoi am spus cu o voce 
pe care nu mi-am recunoscut-o. 

— O să-l ucid pentru asta. 


Buzele lui Jamie au tresărit abia perceptibil când o sclipire de umor 
a trecut de masca de durere și ameţeală. 

— O să-ți ţin eu mantia, englezoaico, a şoptit el. 

Ochii i s-au închis din nou și s-a prăbușit cu spatele la zid, prea 
obosit pentru a mai încerca să mă alunge. 

M-am întors la încercarea mea de a desface lacătul, bucuroasă că nu 
îmi mai tremurau degetele. Teama dispăruse, înlocuită de o furie 
cumplită. 

Trecusem de două ori prin tot setul de chei și încă nu găsisem una 
care să deschidă lacătul. Mâinile îmi erau tot mai transpirate și cheile 
îmi alunecau printre degete ca niște pești iuți când am început să le 
încerc încă o dată pe cele care credeam că s-ar putea potrivi. 
Înjurăturile mele șoptite l-au trezit pe Jamie, care s-a aplecat ușor într- 
o parte să vadă ce făceam. 

— Nu ai nevoie de o cheie ca să îl desfaci, a spus el, proptindu-se cu 
umărul de zid pentru a se sprijini. Dacă una poate intra pe toată 
lungimea cilindrului, poţi desface lacătul dacă izbeşti cu putere în 
capul lui. 

— Ai mai văzut tipul ăsta de lacăt înainte? 

Voiam să îl țin treaz și vorbind; trebuia să poată merge dacă aveam 
de gând să scăpăm de aici. 

— Am fost legat cu unul. Când m-au adus aici, m-au legat în lanțuri 
într-o celulă mare cu mulți alții. Un băiat pe nume Reilly era înlănțuit 
lângă mine; era din Leinster, mi-a zis că fusese în majoritatea 
închisorilor din Irlanda și se hotărâse să încerce Scoţia ca să mai 
schimbe decorul. 

Jamie se lupta să vorbească; îşi dădea seama și el că va trebui să 
iasă din starea în care se afla. A reușit să schițeze un zâmbet slab. 

— Mi-a povestit câte ceva despre lacăte și alte asemenea și mi-a 
arătat cum le-am fi putut sparge pe cele cu care eram legaţi dacă am fi 
avut o bucată de metal drept, pe care bineînțeles că nu o aveam. 

— Spune-mi atunci. 

Efortul de a vorbi îi făcea transpiraţia să curgă șiroaie, însă părea 
mai alert. Părea să îl ajute faptul că își concentra mintea pe problema 
lacătului. Urmându-i instrucțiunile, am găsit o cheie potrivită și am 
împins-o înăuntru cât de adânc a intrat. După spusele lui Reilly, o 
lovitură puternică drept în capătul cheii ar forța celălalt capăt în 
butuc, desfăcându-i dinții. Am aruncat o privire împrejur pentru un 
instrument potrivit cu care să îl lovesc. 

— Foloseşte ciocanul de pe masă, englezoaico, mi-a spus Jamie. 

Atenţionată de nota macabră din vocea sa, mi-am întors privirea de 
pe chipul său la masă, unde se afla un ciocan de lemn de mărime 
potrivită cu coada înfășurată cu sfoară gudronată. 

— Cu ăsta..., am început, îngrozită. 


— Da. Sprijină cătușa de zid înainte să o loveşti. 

Apucând îngrozită coada ciocanului, l-am ridicat. Era dificil să 
potrivesc inelul din fier astfel încât o parte să fie lipită de perete, căci 
asta îi cerea lui Jamie să treacă piciorul legat pe sub celălalt și să își 
apese genunchiul pe zid în cealaltă parte. 

Primele două lovituri au fost prea slabe și timorate. Strângând 
hotărârea în jurul meu precum o mantie, am lovit capătul rotund al 
cheii cu toată forța de care eram capabilă. 

Ciocanul a alunecat de pe cheie și a căzut lovindu-l pe Jamie razant, 
dar puternic în gleznă. Dându-se îndărăt, și-a pierdut echilibrul fragil 
şi a căzut, sprijinindu-se instinctiv în braţul drept pentru a nu cădea. 
Deodată a scos un geamăt inuman când braţul drept a căzut sub el și 
s-a izbit cu umărul de podea. 

— Oh, la naiba, am spus speriată. 

Jamie leşinase, și nu îl puteam învinovăți. Profitând de imobilitatea 
sa de moment, i-am întors glezna astfel încât inelul de fier să fie bine 
înțepenit și am lovit cu încăpățânare în cheia fixată în el, însă fără 
vreun efect aparent. Tocmai îl blagosloveam în gând pe spărgătorul de 
lacăte irlandez când ușa de lângă mine s-a deschis cu o izbitură. 

Chipul lui Randall, ca și al lui Frank, rar îi trăda gândurile, fiind în 
schimb o faţadă impenetrabilă. În acel moment însă stăpânirea de sine 
obișnuită a căpitanului îl părăsise și a rămas nemișcat în pragul ușii cu 
gura căscată, la fel ca și bărbatul care îl însoțea. Foarte solid cu o 
uniformă murdară și zdrențuită, bărbatul avea fruntea îngustă, nasul 
turtit și buzele proeminente și lăsate în jos caracteristice unor anumite 
tipuri de retard mental. Expresia nu i s-a schimbat în timp ce privea 
peste umărul lui Randall, fără a arăta vreun interes special față de 
mine sau de bărbatul inconștient de pe podea. 

Revenindu-și în fire, Randall a păşit în cameră și a întins mâna să 
verifice inelul de fier din jurul gleznei lui Jamie. 

— Văd că ai vandalizat proprietatea Coroanei, draga mea. Asta e o 
ofensă care se pedepsește prin lege, știi? Ca să nu mai spun de 
încercarea de a ajuta un prizonier periculos să evadeze. 

Ochii săi de un cenușiu palid sclipeau amuzați. 

— Vom aranja ceva potrivit pentru dumneata. Între timp... 

M-a ridicat în picioare şi mi-a tras braţele la spate, legându-mi 
încheieturile cu eșarfa lui. 

A mă lupta cu el era evident inutil, însă l-am călcat pe picior cât de 
tare am putut, pur și simplu ca să îmi exteriorizez frustrarea. 

— Au! 

M-a întors şi m-a pocnit cu toată forța, astfel încât picioarele mele s- 
au lovit de pat și am căzut între păturile aspre. Randall m-a privit cu o 
satisfacție întunecată, frecându-și vârful zgâriat al cizmei cu o batistă 
de pânză. L-am străpuns cu o privire plină de ură și el a scos un râs 


scurt. 

— Ce-i al dumitale e al dumitale, nu ești lașă. De fapt chiar te 
potrivești cu el, a spus înclinându-și capul spre Jamie care începuse să 
se miște puțin. Şi un compliment mai frumos decât ăsta nu cred că îţi 
pot oferi. 

S-a mângâiat delicat pe gât acolo unde o rană întunecată se 
întrezărea prin gulerul desfăcut al cămășii. 

— A încercat să mă ucidă cu o singură mână, când l-am dezlegat. Și 
era cât pe ce să reuşească! Păcat că nu mi-am dat seama înainte că e 
stângaci. 

— Cât de nerezonabil din partea lui, am spus. 

— Exact, a spus Randall cu o înclinare a capului. Nu cred că 
dumneata ai fi la fel de lipsită de politețe, nu-i așa? Cu toate astea, ca 
să fim siguri... 

S-a întors spre servitorul masiv care stătea pur și simplu în picioare 
în cadrul ușii, cu umerii căzuți, așteptând ordine. 

— Marley, a spus Randall, vino aici și vezi dacă femeia are arme. 

A privit ușor amuzat cum bărbatul mă pipăia neîndemânatic, găsind 
în cele din urmă pumnalul și scoțându-l. 

— Nu îţi place Marley? a întrebat căpitanul, urmărindu-mă cum 
încercam să evit degetele butucănoase care mă pipăiau mult prea 
îndrăzneț. Mare păcat; sunt sigur că lui chiar îi place de dumneata. 
Bietul Marley, a continuat el cu o sclipire malițioasă în priviri, nu prea 
are noroc la femei. Așa-i, Marley? Nici prostituatele nu îl vor. 

M-a privit de parcă în minte îi încolțea un plan, rânjind răutăcios. 

— E prea mare, spun ele. A ridicat o sprânceană. Ceea ce e destul de 
serios, venind din partea unei prostituate, nu-i așa? 

A ridicat și cealaltă sprânceană, făcându-și mesajul cât se poate de 
clar. 

Marley, care începuse să respire precipitat în timpul percheziţiei, s-a 
oprit și și-a şters un fir de salivă din colțul buzelor. M-am dat cât mai 
departe de el, dezgustată. 

Randall, privindu-mă, a zis: 

— Îmi imaginez că Marley ar dori să vă cunoaşteţi mai bine în 
camera lui privată, îndată ce terminăm mica noastră discuţie. Desigur, 
mai târziu s-ar putea hotărî să împartă norocul și cu prietenii lui, dar 
asta rămâne la latitudinea lui. 

— Ah, deci dumneata nu vrei să căști gura? am întrebat sarcastică. 

Randall a început să râdă, amuzându-se copios. 

— Poate am ceea ce s-ar putea numi „gusturi nenaturale”, după cum 
îmi imaginez că ţi-ai dat seama până acum. Dar trebuie să recunoști că 
am niște principii estetice. 

A aruncat o privire spre uriaș, gârbovit în hainele sale soioase, cu 
burdihanul revărsat peste centură. Buzele umflate și blegi rumegau și 


murmurau fără întrerupere, de parcă ar fi căutat ceva de mâncare și 
degetele scurte și groase se mișcau agitate pe prohabul pantalonilor 
pătați. Randall a ridicat delicat din umeri. 

— Nu, a spus el. Dumneata eşti o femeie foarte drăguță, în ciuda 
limbii de viperă. Dar să te văd cu Marley... nu, nu cred că vreau. 
Lăsând la o parte aspectul fizic, obiceiurile sale personale lasă destul 
de mult de dorit. 

— La fel ca și ale dumitale, am răspuns. 

— E posibil. Oricum, nu te mai privesc pe dumneata. 

A făcut o pauză, privindu-mă. 

— Încă aş vrea să aflu cine ești. O iacobită, e clar, însă a cui? A 
clanului Marischal? A lui Seaforth? Sau cel mai probabil a Lovaţilor, 
dacă ești cu cei din familia Fraser. 

Randall l-a împuns ușor pe Jamie cu vârful lustruit al cizmei, însă el 
a rămas inert. Îi puteam vedea pieptul ridicându-se și coborând 
regulat; poate trecuse din leșin în somn. Cearcănele erau dovada că nu 
avusese parte de prea multă odihnă în ultima vreme. 

— Am auzit chiar că ai fi vrăjitoare, a continuat căpitanul. 

Vocea îi era relaxată, însă mă privea atent, ca şi cum mă puteam 
deodată preface într-o bufniță, să îmi iau zborul. 

— A fost o oarecare agitaţie la Cranesmuir, nu? A murit cineva în 
mod suspect? Dar nu am nicio îndoială că toate astea sunt prostii 
superstițioase. 

Randall m-a măsurat cu o privire gânditoare. 

— Ştii ceva, aş putea fi convins să fac un târg cu dumneata, a spus 
el deodată. 

S-a lăsat pe spate, pe jumătate așezat pe masă, invitându-mă. 

Am început să râd amar. 

— În acest moment nu aș putea spune că sunt în poziția ori în 
dispoziția de a încheia târguri. Ce îmi poţi oferi? 

Randall a privit spre Marley. Privirea idiotului era fixată pe mine și 
mormăia ceva în barbă. 

— O alegere, măcar. Spune-mi - și convinge-mă - cine ești și cine 
te-a trimis în Scoţia. Ce faci aici, ce informaţii ai trimis și cui. Spune- 
mi asta și eu o să te duc la Sir Fletcher în loc să te dau pe mâna lui 
Marley. 

Încercam să nu-l privesc pe Marley. Văzusem cioturile putrezinde 
ale dinţilor în gingiile purulente și gândul că m-ar putea săruta, ca să 
nu mai vorbesc despre... am alungat îngreţoșată gândul. Randall avea 
dreptate, nu eram o lașă. Însă nu eram nici proastă. 

— Nu mă poţi duce la Sir Fletcher, am spus, și amândoi știm asta 
prea bine. Să mă duci la el și să riști ca eu să îi povestesc ce faci 
dumneata aici? 

Am arătat din cap camera intimă, focul confortabil, patul pe care 


stăteam și Jamie zăcând la picioarele mele. 

— Oricare ar fi scăpările lui Sir Fletcher, nu îmi imaginez că ar 
tolera, oficial, ca ofițerii săi să tortureze prizonierii. Chiar şi armata 
engleză trebuie să aibă nişte standarde. 

Randall și-a ridicat ambele sprâncene. 

— Tortură? Ah, asta, a făcut el semn spre braţul lui Jamie. A fost un 
accident. A căzut în celulă și a fost călcat în picioare de ceilalți 
prizonieri. E destul de aglomerat în celulele acelea, ştii. 

A zâmbit ironic. Am rămas tăcută. Deși Sir Fletcher putea sau nu să 
creadă că mâna ruptă a lui Jamie a fost un accident, era foarte puțin 
probabil că ar mai crede ceva din ce i-aș spune eu, îndată ce eram 
denunţată ca spion englez. Randall mă privea intens, încercând să 
prindă orice semn de slăbiciune. 

— Așadar? Alegerea e a dumitale. 

Am oftat și am închis ochii, obosită să îl mai privesc. Alegerea nu 
era a mea, însă nu puteam să îi spun lui de ce nu. 

— Nu contează, am spus istovită. Nu îţi pot spune nimic. 

— Gândeşte-te o clipă. 

S-a ridicat şi a pășit cu grijă peste trupul inert al lui Jamie, scoțând 
o cheie din buzunar. 

— Aș putea avea nevoie de Marley pentru puțin timp, apoi îl trimit 
în camera sa — și pe dumneata cu el, dacă nu vrei să cooperezi. 

S-a aplecat, a descuiat cătuşa și a ridicat trupul inert cu o forță 
impresionantă pentru cineva cu o constituţie atât de suplă. Mușchii 
antebraţelor întindeau pânza cămășii sale ca zăpada în timp ce îl 
ducea pe Jamie, cu capul legănându-se, până la taburetul din colț. A 
înclinat capul spre căldarea de lângă el. 

— Trezește-l, i-a cerut el scurt matahalei tăcute. 

Apa rece s-a lovit de lespezile din colț și s-a prelins pe podea, 
formând dedesubt o băltoacă murdară. 

— Încă o dată, a spus Randall, inspectându-l pe Jamie, care gemea 
uşor, mișcându-și capul pe pietrele zidului. 

A clipit şi a tușit sub al doilea val de apă. 

Randall a făcut un pas înainte și l-a luat de păr, smucindu-i capul pe 
spate, scuturându-l ca pe un animal înecat, astfel încât stropii apei 
fetide au împroșcat zidurile. Ochii lui Jamie erau două dungi lipsite de 
viață. Randall a dat drumul dezgustat capului lui Jamie, ștergându-și 
mâna de pantalon în timp ce se întorcea. Ochiul său trebuie să fi prins 
o fracțiune de mișcare, căci a dat să se întoarcă, dar nu a avut răgazul 
să se pregătească pentru atacul neașteptat al scoțianului. 

Mâinile lui Jamie s-au prins în jurul gâtului lui Randall. Neputându- 
și folosi mâna dreaptă, și-a prins-o cu stânga și a tras, antebraţul 
apăsând traheea englezului. În vreme ce Randall se învinețea și 
devenea tot mai moale, Jamie și-a coborât braţul stâng îndeajuns de 


mult pentru a-i aplica o lovitură cruntă căpitanului în rinichi, lovitură 
suficient de puternică încât să-l trimită la pământ. 

Lăsând trupul fără vlagă al lui Randall să cadă, Jamie s-a întors să îl 
înfrunte pe uriaș, care urmărise evenimentele de până acum fără nici 
cea mai mică tresărire de interes pe fața sa bleagă. Deşi expresia 
chipului i-a rămas inertă, s-a deplasat și a luat de pe masă ciocanul în 
vreme ce Jamie venea spre el, ținând taburetul de un picior în mâna 
stângă. Un soi de precauţie tâmpă a apărut în ochii soldatului în 
vreme ce el și Jamie au început să se învârtă în cerc, așteptând 
momentul propice pentru a ataca. 

Mai bine înarmat, Marley a încercat primul, învârtind ciocanul spre 
coastele adversarului său. Jamie s-a învârtit, ferindu-se, și a parat cu 
taburetul, forțând soldatul să se dea înapoi spre ușă. Următoarea 
încercare, o lovitură ucigătoare în jos, i-ar fi spart ţeasta lui Jamie 
dacă și-ar fi nimerit ţinta. În schimb a lovit scaunul, spărgându-l și 
împrăștiind fragmente de lemn. 

Nerăbdător, Jamie a lovit scaunul de zid cu următoarea mișcare, 
alegându-se cu o bâtă mai mică, dar mai eficientă, o bucată de lemn 
lungă de șaizeci de centimetri cu un capăt plin de așchii ascuţite. 

Aerul din celulă, devenit înăbușitor de la fumul torțelor, era 
nemișcat cu excepția gâfâielilor celor doi bărbați și a pocnetului 
înăbușit care se auzea din când în când atunci când lemnul lovea 
carnea. De teamă să nu tulbur concentrarea precară a lui Jamie, nu 
scoteam niciun sunet, ridicându-mi picioarele pe pat și trăgându-mă 
cât mai aproape de perete, încercând să stau cât mai departe de ei. 

Era limpede pentru mine - și pentru uriaș, judecând după zâmbetul 
său slab anticipativ — că Jamie obosea repede. Era uimitor că se putea 
ține pe picioare, darămite să mai și lupte. Era clar în ochii mei și ai 
celor doi bărbaţi că nu avea să mai reziste mult; dacă voia să aibă o 
șansă, atunci trebuia să facă o mișcare curând. Cu împunsături 
puternice și scurte ale piciorului de scaun, a avansat precaut spre 
Marley, împingându-l pe uriaș într-un colț unde arcul braţului său era 
restricționat. Înţelegând instinctiv tactica lui Jamie, soldatul a atacat 
cu o lovitură orizontală vicleană, așteptându-se ca Jamie să se retragă. 

În loc să pășească îndărăt, Jamie a făcut un pas înainte, primind 
întreaga forță a loviturii în coasta stângă în timp ce a izbit cu toată 
puterea tâmpla lui Marley cu bâta. Cu privirea aţintită asupra scenei 
din faţa mea, nu fusesem atentă la trupul nemișcat al lui Randall de pe 
podea, din apropierea ușii. Dar în vreme ce soldatul se clătina cu 
privirea pierdută, am auzit scrâșnetul cizmelor pe dalele de piatră și o 
respiraţie şuierătoare în urechea mea. 

— Frumos luptat, Fraser. 

Vocea lui Randall era răgușită de sufocare, însă la fel de stăpână pe 
sine ca întotdeauna. 


— Te-a costat însă câteva coaste, nu-i așa? 

Jamie s-a sprijinit de zid, horcăind, încă ţinând în mână bâta, 
apăsându-şi cu putere coastele cu cotul. Privirea i s-a îndreptat spre 
podea, măsurând distanţa. 

— Nici să nu te gândești, Fraser, a spus Randall cu o voce lipsită de 
intonație. Va fi moartă înainte să apuci să faci doi pași. 

Lama subţire și rece a pumnalului mi-a alunecat pe lângă ureche; 
simțeam vârful ascuţit împungând ușor obrazul. 

Jamie a privit o clipă scena liniștit, rezemat de zid. Cu un efort 
neașteptat, s-a îndreptat cu ultimele puteri și a rămas în picioare 
clătinându-se. Bâta s-a lovit de lespezile de piatră cu un pocnet spart. 
Vârful pumnalului a apăsat infinitezimal mai adânc, însă altfel Randall 
a rămas nemișcat în timp ce Jamie a făcut încet cei câțiva pași până la 
masă, aplecându-se cu grijă pe drum să ia de jos ciocanul legat cu 
sfoară. L-a ţinut legănându-se între două degete înaintea lui, aparent 
fără intenţia de a ataca. 

Ciocanul a aterizat pe masă în fața mea, coada învârtindu-se cu 
suficientă forță încât să împingă capul greu până aproape de marginea 
blatului. Zăcea întunecat și greu pe masa de stejar, o unealtă solidă și 
grosolană. Un coş din nuiele plin cu cuie de jumătate de penny care se 
potrivea cu unealta se afla în grămada dezordonată de obiecte din 
colțul îndepărtat al mesei; probabil dulgherii care mobilaseră camera 
le lăsaseră acolo. Mâna bună a lui Jamie, degetele fine și drepte 
conturate în auriu în lumina torțelor, a prins cu putere marginea 
mesei. Cu un efort pe care l-am intuit doar, s-a așezat încet pe un 
scaun și deliberat și-a răsfirat degetele pe suprafața zgâriată a 
lemnului, în apropierea ciocanului. 

În timpul drumului dureros de-a lungul camerei privirea îi rămăsese 
înlănțuită de a lui Randall și nu s-a clintit nici acum. A înclinat ușor 
capul în direcția mea, fără a mă privi, şi a spus: 

— Dă-i drumul. 

Mâna cu pumnalul a părut să se relaxeze ușor. Vocea lui Randall 
suna amuzată și intrigată. 

— De ce aș face-o? 

Jamie părea acum cu totul stăpân pe sine, în ciuda palorii 
cadaverice și a transpiraţiei care îi curgea șiroaie pe obraji asemenea 
lacrimilor. 

— Nu poți ţine un pumnal îndreptat spre doi oameni în același 
timp. Dacă omori femeia sau te mişti de lângă ea, te ucid. 

Vorbea cu voce blândă, o nuanţă de oțel în spatele accentului 
scoţian. 

— Și ce m-ar opri să vă ucid pe amândoi, pe rând? 

Aș fi numit expresia de pe chipul lui Jamie zâmbet doar pentru că i 
se vedeau dinții. 


— Ce, și să nu mă mai spânzure? Ar fi cam greu de explicat mâine- 
dimineață, nu crezi? 

A înclinat uşor capul spre namila leșinată de pe podea. 

— Poate îți aminteşti că l-ai pus pe micul dumitale ajutor să mă lege 
cu o frânghie înainte să îmi rupi mâna. 

— Așa, și? 

Pumnalul a rămas nemișcat lângă urechea mea. 

— Micuţul n-o să-ţi fie de mare folos o vreme. 

Această afirmaţie era cât se poate de adevărată; soldatul monstruos 
zăcea cu fața în pământ în colț, emițând niște sforăituri răgușite și 
greoaie. Comoţie gravă, mi-am spus în sinea mea, mecanic. Posibil 
hemoragie cerebrală. Nu mi-ar fi păsat nici cât negru sub unghie dacă 
murea sub ochii mei. 

— Nu mă poți doborî de unul singur, chiar dacă eu sunt într-o 
singură mână. 

Jamie a clătinat capul încet, măsurând trupul și forța lui Randall. 

— Nu. Eu sunt mai voinic și de departe mai bun luptător, corp la 
corp. Dacă nu ar fi fost aici femeia, ţi-aș fi smuls cuţitașul și ţi l-aș fi 
băgat pe gât. Și ştii asta, de aceea nici nu i-ai făcut nimic. 

— Dar e la mâna mea. Dumneata, desigur, poţi pleca. E o ieșire, 
destul de aproape. Dar asta ar însemna să îţi laşi nevasta — parcă ai zis 
că e nevasta dumitale? — să moară, desigur. 

Jamie a ridicat din umeri. 

— Aș muri și eu. Nu pot ajunge departe, cu întreaga garnizoană pe 
urmele mele. Aș prefera să fiu împușcat în libertate decât să fiu 
spânzurat aici, însă nu e o diferență atât de mare încât să conteze. 

O grimasă de durere i-a traversat chipul și o clipă și-a ţinut 
respiraţia. Când a tras din nou aer în piept, a fost în înghițituri 
sacadate, scurte. Șocul care îl protejase până acum de durere părea să 
înceapă a-și slăbi efectul. 

— Așadar se pare că am ajuns într-un impas. 

Tonurile englezești educate ale lui Randall erau relaxate. 

— Asta dacă nu ai vreo propunere. 

— Am. Mă vrei pe mine. 

Vocea scoțiană rece vorbea pe un ton nepăsător. 

— Lasă femeia să plece și mă poţi avea pe mine. 

Vârful tăişului s-a mutat ușor, atingându-mi urechea. Am simțit o 
usturime și o dâră caldă de sânge. 

— Fă ce poftești cu mine. Nu voi opune rezistență, și îți voi permite 
să mă legi, dacă vei considera că va fi nevoie. Și mâine nu voi sufla o 
vorbă despre asta. Dar întâi o vei scoate pe femeie în siguranță din 
închisoare. 

Privirea îmi era ațintită spre mâna ruptă a lui Jamie. Balta mică de 
sânge sub degetul mijlociu se lățea și mi-am dat seama şocată că își 


apăsa intenționat degetul în masă, folosindu-și durerea ca stimul 
pentru a rămâne conștient. Încerca să îmi salveze viața folosindu-se de 
singurul lucru care îi mai rămăsese - propria sa viaţă. Dacă leșina 
acum, acea singură șansă era pierdută. 

Randall s-a relaxat cu totul; cuțitul a poposit neglijent pe umărul 
meu în timp ce se gândea la propunerea lui Jamie. Eu eram acolo 
înaintea lui. Jamie urma să fie spânzurat dimineață. Mai devreme sau 
mai târziu, cineva o să îi observe dispariţia și întregul castel va fi 
cercetat. În timp ce o anumită doză de brutalitate putea fi tolerată 
printre ofițeri şi aristocrați — eram sigură că această toleranță îngăduia 
o mână ruptă sau un spate biciuit —, celelalte înclinații ale lui Randall 
nu erau probabil la fel de ușor de trecut cu vederea. Indiferent ce 
statut avea Jamie ca prizonier condamnat, dacă stătea la piciorul 
eşafodului a doua zi dimineață și pretindea că fusese abuzat de 
Randall, afirmaţiile lui puteau fi investigate. Și dacă examinarea fizică 
dovedea că spusese adevărul, cariera și poate chiar viața lui Randall 
aveau să se sfârșească. Însă dacă Jamie jura să îşi țină gura... 

— Îmi dai cuvântul dumitale. 

Ochii lui Jamie scăpărau ca două flăcări albastre pe chipul roşu ca 
văpaia. După o clipă, a încuviințat încet din cap. 

— Dacă și dumneata îţi dai cuvântul. 

Atracția pe care o exercita victima care trecea de la totală 
nesupunere la obediență completă era irezistibilă. 

— Prea bine. 

Lama cuțitului s-a ridicat de pe umărul meu și am auzit murmurul 
metalului intrând în teacă. Randall a pășit fără grabă pe lângă mine, 
înconjurând masa și apucând ciocanul. L-a ridicat, întrebând ironic. 

— Îmi vei permite să testez o clipă sinceritatea dumitale? 

— Da. 

Vocea lui Jamie era la fel de neclintită ca și palmele sale care 
strângeau tăblia. Am încercat să vorbesc, să bâigui un protest, însă 
gâtul îmi era uscat într-o tăcere cleioasă. 

Mișcându-se fără grabă, Randall s-a aplecat pe lângă Jamie să 
culeagă delicat un cui din coșul de nuiele. A poziționat vârful cu mare 
grijă şi a coborât ciocanul, înfigând cuiul în mâna dreaptă a lui Jamie 
şi apoi în blatul mesei din patru lovituri puternice. Degetele rupte au 
zvâcnit și s-au răsfirat drepte precum picioarele unui păianjen prins cu 
un ac într-un insectar. 

Jamie a gemut, ochii căscaţi și orbi din cauza șocului. Randall a 
aşezat ciocanul pe masă cu mare grijă. A apucat obrazul lui Jamie, 
ridicându-i faţa spre el. 

— Acum, sărută-mă, a spus el șoptit, aplecându-și capul peste 
buzele lipsite de rezistență ale lui Jamie. 

Când s-a ridicat, chipul lui Randall era visător, privirea blândă și 


pierdută, buzele ridicate într-un zâmbet. Cândva, iubisem un zâmbet 
care semăna cu acesta şi acea privire pierdută mă încălzise de 
aşteptare. Acum îmi provoca repulsie. Lacrimile curgeau în colțul 
buzelor mele, deși nu îmi aminteam să fi început a plânge. Randall a 
rămas o clipă în transă, privindu-l pe Jamie. Apoi s-a mișcat, 
amintindu-și, şi a scos din nou pumnalul din teacă. 

Lama a sfâşiat neglijent legăturile de la mâinile mele, zgâriindu-mi 
pielea. Abia avusesem răgazul să îmi masez încheieturile pentru a 
permite sângelui să circule din nou, când m-a înșfăcat cu o mână de 
sub cot, împingându-mă spre ușă. 

— Așteaptă! a spus Jamie în spatele nostru şi Randall s-a întors 
nerăbdător. 

— Îmi vei îngădui să îmi iau rămas-bun? 

Era o afirmație mai degrabă decât o întrebare și Randall a șovăit 
doar o clipă înainte de a înclina capul și a mă împinge înapoi spre 
silueta nemișcată de la masă. 

Brațul bun al lui Jamie era strâns în jurul umerilor mei și obrajii 
mei uzi era îngropaţi în gâtul său. 

— Nu poţi, am şoptit. Nu poți. Nu te voi lăsa. 

Buzele lui erau calde pe urechea mea. 

— Claire, voi fi dus la spânzurătoare dimineaţă. Ce se întâmplă de 
acum și până mâine-dimineață nu mai contează pentru nimeni. 

M-am ridicat și l-am privit. 

— Contează pentru mine! 

Buzele crispate au tremurat în ceea ce ar fi fost aproape un zâmbet. 
Şi-a ridicat mâna stângă și mi-a mângâiat obrazul ud de lacrimi. 

— Știu că contează, mo duinne. De aceea trebuie să pleci acum. Așa 
voi ști că îi pasă cuiva de mine pe lume. 

M-a tras din nou lângă el, m-a sărutat uşor și mi-a șoptit în galică: 

— Te va lăsa să pleci pentru că el crede că ești lipsită de ajutor. Dar 
eu știu că nu ești. 

Dându-mi drumul, mi-a spus în engleză. 

— Te iubesc. Acum du-te. 

Randall s-a oprit în timp ce mă grăbea spre ieşire. 

— Mă întorc imediat. 

Era glasul unui bărbat plecând fără voia sa de lângă iubitul său și 
stomacul mi s-a strâns. 

Conturat de lumina roșie a torței din spatele său, Jamie și-a înclinat 
fruntea spre mâna prinsă în cui. 

— Probabil mă vei găsi tot aici. 

Jack cel Negru. Un nume comun pentru canalii și escrocii din 
secolul al optsprezecelea. Adesea întâlnit în ficțiunea romantică, 
numele sugera tâlhari șarmanţi, cu pene la pălărie și săbii neînfricate. 


Realitatea însă păşea alături de mine. Nimeni nu se gândeşte la ce se 
ascunde în spatele poveștilor romantice. Tragedie şi teroare, 
transformate de timp. O peniță dibace şi — voilà! - o poveste de 
aventuri romantice pentru a face sângele să gonească mai repede și 
fecioarele să ofteze. Sângele meu gonea iute, lesne de înțeles, și 
niciodată o fecioară nu a oftat precum Jamie, ținându-și mâna 
sfărâmată. 

— Pe aici. 

Era pentru prima dată când Randall vorbea de când ieșisem din 
celulă. A arătat spre un alcov îngust în zid, neluminat de torţe. Ieșirea 
despre care îi vorbise lui Jamie. 

De pe acum căpătasem suficientă stăpânire de sine încât să vorbesc 
şi am vorbit. Am făcut un pas în spate, astfel încât lumina torțelor să 
cadă pe mine cu totul, căci doream ca faţa mea să i se întipărească în 
memorie pentru totdeauna. 

— M-ai întrebat, căpitane, dacă sunt vrăjitoare, am spus cu o voce 
joasă şi neclintită. Îţi voi răspunde acum. Sunt vrăjitoare. Şi te 
blestem. Te vei însura, căpitane, și nevasta dumitale îți va aduce pe 
lume un copil, însă nu vei apuca să trăieşti pentru a-ţi vedea primul 
născut. Te blestem cu cunoaștere, Jack Randall — îți voi spune ceasul 
în care vei muri. 

Chipul îi era în umbră, dar sclipirea din ochii lui îmi spunea că mă 
credea. Și de ce să nu mă creadă? Căci spuneam adevărul și știam 
asta. Vedeam liniile arborelui genealogic al lui Frank de parcă ar fi 
fost desenate pe liniile de mortar dintre lespezile de piatră din zid și 
numele atașate acestor linii. 

— Jonathan Wolverton Randall, am spus cu voce joasă, citind pe 
lespezi. Născut pe 3 septembrie 1705. Mort... 

A făcut o mișcare convulsivă spre mine, însă nu suficient de iute 
încât să mă împiedice să vorbesc. 

O ușă îngustă din spatele alcovului s-a deschis scârțâind din 
balamale. Așteptându-mă să întâmpin alt întuneric, privirea mi-a fost 
acaparată de o lumină orbitoare pe zăpadă. Un ghiont din spate m-a 
trimis împiedicându-mă cu capul înainte în troiene şi ușa s-a trântit în 
urma mea. 

Zăceam într-un fel de râpă din spatele închisorii. Nămeţii din jurul 
meu acopereau niște mormane de ceva - gunoaie, cel mai probabil. 
Sub troianul în care căzusem eu se afla ceva tare; lemn, mai mult ca 
sigur. Privind spre colțul zidului care se ridica deasupra mea, am 
văzut dâre şi pete de-a lungul pietrei, marcând drumul gunoiului 
aruncat de la o ușă glisantă aflată la treizeci și ceva de metri deasupra. 
Acolo trebuia să fie cantina închisorii. 

M-am rostogolit, pregătindu-mă să mă ridic, și m-am trezit uitându- 
mă într-o pereche de ochi albaștri larg deschişi. Chipul îi era aproape 


la fel de albastru precum ochii şi tare precum buturuga cu care îl 
confundasem. M-am ridicat clătinat în picioare, înecându-mă, și m-am 
îndreptat înapoi spre zidul închisorii. 

Ţine capul în jos și respiră adânc, mi-am spus. Nu vei leșina, ai mai 
văzut oameni morți înainte, o mulțime, nu vei leșina - Dumnezeule, 
avea ochii albaștri ca ai... nu vei leșina, la naiba! 

Reparaţia mi s-a liniștit în cele din urmă și odată cu ea și pulsul. Pe 
măsură ce panica îmi trecea, m-am forțat să mă întorc la leșul acela 
teribil, ştergându-mi convulsiv palmele de fuste. Nu știu ce m-a făcut 
să îl privesc din nou, dacă era din milă, curiozitate sau simplu șoc. 
Văzut fără bruschețea surprizei, nu era nimic înspăimântător în 
înfățișarea bărbatului mort; niciodată nu este. Indiferent cât de urâtă 
este moartea cuiva, doar suferința unui suflet este îngrozitoare; îndată 
ce ea dispare, în urma sa rămâne doar un înveliș gol. 

Străinul cu ochi albaștri fusese spânzurat. Și nu era singurul ocupant 
al gropii. Nu m-am obosit să sap printre mormane, acum că știam ce 
conțineau, puteam vedea limpede contururile membrelor înghețate și 
capetele ușor rotunjite sub zăpadă. Cel puţin o duzină de bărbați 
zăceau acolo, așteptând un dezgheţ care să le facă îngropăciunea mai 
uşoară sau pentru o mai crudă rezolvare cu ajutorul fiarelor sălbatice 
din pădurea apropiată. 

Gândul m-a trezit din imobilitatea meditativă. Nu aveam timp de 
pierdut în reflecții lângă morminte, sau încă o pereche de ochi albaștri 
aveau să privească fără să vadă zăpada care se aşternea. 

Trebuia să dau de Murtagh și de Rupert. Această ușă dosnică 
ascunsă putea fi folosită, probabil. Clar nu era fortificată sau păzită 
precum porţile principale și celelalte intrări ale închisorii. Însă aveam 
nevoie de ajutor și aveam nevoie de el repede. Am ridicat privirea 
spre buza gropii. Soarele era destul de jos, arzând prin ceața unui nor 
chiar deasupra vârfurilor copacilor. Aerul părea greu, încărcat de 
umezeală. Cel mai probabil avea să ningă din nou până la căderea 
nopții; ceața era groasă pe cerul dinspre est. Mai aveam cam o oră de 
lumină. 

Am început să urmez cursul gropii, nedorind să escaladez malurile 
abrupte și bolovănoase până când nu ajungeam la capăt. Râpa se 
curba la scurtă distanță de închisoare, îndepărtându-se de zidul 
acesteia, și părea să ducă spre râu; probabil curgerea zăpezii topite 
îndepărta gunoaiele închisorii. Eram aproape de colțul zidului abrupt 
când am auzit un zgomot slab în spatele meu. M-am întors. Sunetul 
fusese făcut de o piatră care căzuse de pe buza râpei, dislocată de 
piciorul unui lup mare și cenușiu. 

Ca o variantă la mâncarea de sub zăpadă, eu aveam anumite 
caracteristici dezirabile, din punctul de vedere al unui lup. Pe de o 
parte, eram mobilă, mai greu de prins și puteam să opun rezistență. Pe 


de altă parte, eram înceată, neîndemânatică și, mai presus de toate, nu 
eram înghețată bocnă, astfel încât nu risca să își rupă dinţii în mine. 
De asemenea, miroseam a sânge proaspăt, tentant de caldă în această 
groapă de gunoi îngheţată. Dacă aș fi fost lup, mi-am spus, n-aș fi stat 
pe gânduri. Animalul a ajuns la o concluzie în aceeași secundă în care 
eu însămi am luat o decizie în privinţa viitoarelor noastre relații. 

La spitalul Pembroke avusesem un pacient, un yankeu, pe nume 
Charlie Marshall. Era un tip plăcut, prietenos cum sunt toți yankeii și 
foarte captivant când venea vorba de animale de companie. Animalele 
sale de companie erau câinii; Charlie era sergent în Corpul de Armată 
K-9. Fusese aruncat în aer, împreună cu doi dintre câinii săi, de o 
mină antipersonal în afara unui sătuc din apropiere de Arles. Plângea 
după câinii săi și adesea îmi povestea despre ei când stăteam cu el în 
scurtele momente de răgaz din timpul turelor mele. 

Referitor la subiectul care mă interesa acum, îmi spusese și ce să fac 
și ce să nu fac, dacă voi fi atacată vreodată de un câine. Simţeam că 
era o exagerare să numesc câine creatura ireală care îşi făcea drum cu 
grijă la vale printre bolovani, însă nădăjduiam că mai păstrase câteva 
trăsături de caracter de bază ale urmașilor săi îmblânziți. 

— Câine rău, am rostit cu fermitate, privind drept într-un ochi 
galben. De fapt, am spus dând foarte încet înapoi spre zidul închisorii, 
eşti un câine înspăimântător. („Vorbeşte ferm și tare”, l-am auzit pe 
Charlie spunând.) Probabil cel mai rău din câți am văzut vreodată, am 
rostit cu glas puternic și ferm. 

Am continuat să mă retrag, încercând să ating zidul și, odată ajunsă 
acolo, am alunecat spre colţ, la vreo zece metri mai încolo. 

Am tras de cordonul de la gât și am început să pipăi după 
încuietoarea broșei care îmi ţinea mantia, continuând să îi spun 
lupului tare și cu fermitate ce credeam despre el, despre strămoșii săi, 
despre rudele sale apropiate. Fiara părea interesată de diatriba mea, 
limba bălăbănindu-i-se într-un rânjet canin. Nu se grăbea, șchiopăta 
uşor, din câte am putut băga de seamă când s-a mai apropiat, și era 
slab și murdar. Poate că nu putea să vâneze și infirmitatea îl adusese 
la groapa de gunoi a închisorii pentru a căuta printre resturi. Speram 
să fie slăbit; cu cât mai infirm, cu atât mai bine. 

Mi-am găsit mănușile de piele în buzunarul mantiei şi mi le-am pus 
pe mâini. Apoi mi-am înfășurat mantia groasă de câteva ori în jurul 
antebraţului drept, binecuvântând greutatea catifelei. 

„Câinii atacă la gât”, mă instruise Charlie, „dacă nu primesc altă 
comandă de la dresorul lor. Privește-l drept în ochi; vei vedea când se 
decide să atace. Atunci e momentul tău.” 

Puteam citi mai multe lucruri în acea pupilă galbenă și vicleană, 
inclusiv foame, curiozitate, speculație, însă nu vedeam încă hotărârea 
de a ataca. 


— Eşti o creatură dezgustătoare, i-am spus, să nu îndrăznești să sari 
la gâtul meu! 

Eu aveam alte idei. Îmi înfășurasem mantia în câteva falduri largi în 
jurul braţului drept, lăsând mare parte din material atârnând, însă 
braţul îmi era destul de bine înfășurat încât, speram, să ţină dinţii 
bestiei departe de pielea mea. 

Lupul era slab, însă nu era emaciat. Cântărindu-l din priviri, trebuie 
să fi avut undeva la patruzeci sau patruzeci și cinci de kilograme; mai 
puțin decât mine, însă nu suficient încât să îmi ofere un mare avantaj. 
Balanța înclina fără îndoială în favoarea animalului; patru picioare în 
loc de două îi confereau un mai bun echilibru pe crusta alunecoasă de 
zăpadă. Speram că zidul de piatră de care mă sprijineam îmi va fi de 
ajutor. 

Un anumit sentiment de spațiu gol în spatele meu m-a avertizat că 
ajunsesem la colț. Lupul era undeva la șapte metri depărtare. Acela 
era momentul. Am dat la o parte destulă zăpadă de sub picioare 
pentru a mă înţepeni pe picioare și am așteptat. 

Nici măcar nu am văzut lupul atacând. Puteam jura că îi urmărisem 
ochii, însă dacă hotărârea de a sări apăruse în ei, fusese prea repede 
urmată de acțiune pentru a îmi da răgazul să o înţeleg. Instinctul, nu 
gândul logic, mi-a ridicat brațul când pata alb-cenușie s-a repezit spre 
mine. 

Colţii i s-au înfipt în catifea cu o forță care mi-a zgâriat pielea 
braţului. Era mai greu decât crezusem eu; nu eram pregătită pentru 
greutate și brațul mi s-a lăsat în jos. Plănuisem să încerc să lovesc 
fiara de zid, ca s-o ameţesc. Dar planul s-a schimbat. M-am repezit cu 
toată forța în zid, zdrobind lupul între blocurile de piatră și coapsă. M- 
am luptat să înfășor restul materialului în jurul lui. Ghearele îmi 
sfâșiau fusta și îmi zgâriau pielea piciorului. I-am înfipt cu putere un 
genunchi în piept, făcându-l să scoată un scheunat gâtuit. Abia atunci 
mi-am dat seama că acele scâncete mârâite veneau de la mine, nu de 
la lup. 

În mod straniu, teama îmi pierise cu totul, deși fusesem îngrozită 
urmărindu-l pe lup cum se pregătea să mă atace. În mintea mea nu 
mai era loc acum decât pentru un singur gând: dacă nu ucid acest 
animal, mă va ucide el pe mine. Așadar, eram hotărâtă să îl omor. 

În orice luptă fizică intensă vine un moment de cumpănă în care te 
abandonezi cu totul unei risipe de forță și de resurse fizice, ignorând 
repercusiunile până când lupta ia sfârșit. Femeile ating acest moment 
la naștere; bărbații, în război. Dincolo de acel punct, pierzi orice frică 
de durere sau teama că vei fi rănit. Viaţa devine deodată foarte 
simplă; vei face ceea ce încerci să faci sau vei muri încercând și nu 
mai contează foarte mult care va fi finalul. 

Văzusem acest soi de luptă în timpul practicii mele în saloanele de 


spital, însă niciodată nu o trăisem pe pielea mea. Acum întreaga mea 
atenţie era concentrată pe fălcile încleștate în jurul antebraţului meu 
şi pe demonul care se zvârcolea zgâriindu-mi trupul. Am reușit să 
lovesc bestia cu capul de zid, însă nu suficient de puternic încât s-o 
ameţesc. Oboseam cu fiecare clipă; dacă lupul ar fi fost într-o formă 
mai bună, nu aș fi avut nicio șansă. Nici acum nu aveam prea multe, 
însă luam ce prindeam. M-am trântit peste animal, imobilizându-l sub 
mine și simțind un miros de hoit. Și-a revenit aproape imediat și a 
început să se zbată, însă clipele în care s-a relaxat mi-au permis să îmi 
eliberez brațul, cu o mână fixată sub nasul umed. 

Fixându-mi degetele în colțurile gurii, am reușit să le țin departe de 
colții ascuțiți și tăioși. Saliva mi se scurgea pe braţ în jos. Stăteam 
culcată peste trupul lupului. Colţul zidului închisorii se afla la 
aproximativ cincizeci de centimetri de mine. Cumva trebuia să ajung 
acolo fără a da drumul furiei care se zvârcolea respirând greu sub 
mine. 

Înfigându-mă pe picioare, apăsând în jos cu toată forța, m-am 
împins în față centimetru după centimetru, luptându-mă constant să 
ţin colții departe de gâtul meu. Probabil nu au trecut mai mult de 
câteva minute în care am parcurs acei cincizeci de centimetri, însă mi 
s-a părut că am zăcut acolo o veşnicie, prinsă în luptă cu bestia ale 
cărei gheare subțiri îmi zgâriau picioarele, încercând să prindă o 
porțiune din burtă pe care să o poată sfâșia. 

În cele din urmă am putut vedea după colţ. Unghiul de piatră era 
chiar în fața ochilor mei. Acum venea partea delicată. Trebuia să 
manevrez trupul lupului astfel încât să îmi pot strecura ambele mâini 
sub bot; cu o singură mână nu aveam forța necesară. 

M-am întors rapid într-o parte și lupul s-a târât imediat în spațiul 
mic lăsat liber între corpul meu și zid. Înainte să apuce să se ridice în 
picioare, mi-am înălțat genunchiul cu toată forța de care eram 
capabilă. Lupul a gemut când genunchiul meu l-a lovit în coaste, 
lipindu-l de zid pentru o clipă. 

Acum aveam ambele mâini sub falca lupului. De fapt, degetele unei 
mâini se aflau în gura lui. Simțeam o durere zdrobitoare în degetele 
înmănușate, dar am ignorat-o și am forțat capul păros în spate și iarăși 
în spate și din nou în spate, folosindu-mă de unghiul zidului ca un 
punct de sprijin pentru a ţintui trupul fiarei. Aveam senzaţia că brațele 
mi se vor rupe, însă aceasta era unica mea șansă. 

Lupul nu a scos niciun sunet, însă am simțit reverberaţiile prin 
corpul lui când gâtul s-a rupt. Membrele încordate - și vezica — i s-au 
relaxat imediat. Presiunea insuportabilă pe braţele mele s-a relaxat 
acum și am căzut fără vlagă lângă lupul în agonie. Simţeam inima 
bestiei fibrilând sub obraz, singura parte capabilă încă să se lupte cu 
moartea. Blana țepoasă mirosea a amoniac și a păr ud. Voiam să mă 


dau într-o parte, dar nu puteam. 

Cred că am aţipit o clipă, oricât de straniu ar părea, cu obrazul 
odihnindu-se pe leșul lupului. Am deschis ochii și am văzut piatra 
verzuie a închisorii la câțiva centimetri de nasul meu. Doar gândul la 
ce se petrecea probabil de cealaltă parte a zidului m-a făcut să sar în 
picioare. 

Am plecat poticnit mai departe de-a lungul râpei, târându-mi 
mantia peste un umăr, împiedicându-mă de pietrele ascunse în 
zăpadă, lovindu-mi dureros gleznele de crengile pe jumătate îngropate 
sub nămeţi. În subconștient, trebuie să fi ştiut că de obicei lupii atacă 
în haită, căci nu îmi amintesc să fi fost surprinsă auzind urletul care a 
răsunat din pădurea de deasupra și din spatele meu. Dacă simţeam 
ceva, era o furie teribilă față de ceea ce părea a fi o conspirație pentru 
a-mi zădărnici și întârzia planurile. 

Obosită, m-am întors să văd dincotro venea sunetul. Ajunsesem 
acum într-un spațiu deschis, departe de zidurile închisorii; nu aveam 
un perete în care să împing, nu aveam nicio armă la îndemână. Cu 
primul lup avusesem un noroc chior; nu aveam nici măcar o şansă la o 
mie să mai omor un animal cu mâinile goale — sau câte altele or mai fi 
fost. Haita pe care o văzusem hrănindu-se astă-vară în lumina lunii era 
alcătuită din cel puţin zece lupi. Auzeam în memorie sunetul colților 
care sfâșiau carnea și trosnetul oaselor rupându-se. Singura întrebare 
acum era dacă să mă mai chinui să lupt sau să mă așez pur și simplu 
în zăpadă și să mă dau bătută. Această opţiune părea remarcabil de 
atractivă, din toate motivele evidente. 

Cu toate acestea, Jamie renunțase la propria sa viaţă și la mult mai 
mult decât viața sa pentru a mă salva din închisoare. Îi eram datoare 
măcar să încerc. 

Încă o dată m-am dat încet înapoi, îndepărtându-mă de groapă. 
Lumina slăbea; în curând, ravena avea să se umple de umbre. Mă 
îndoiam că întunericul avea să mă ajute. Lupii fără îndoială văd mult 
mai bine noaptea decât oamenii. Primul dintre vânători a apărut pe 
buza gropii la fel ca și celălalt lup: o siluetă zburlită, stând nemișcată 
și atentă. Șocată, am realizat că încă alți doi lupi erau deja în groapă 
cu mine, pășind încet, aproape la unison. Aveau culoarea zăpezii în 
lumina palidă a amurgului — un cenușiu murdar -— și erau aproape 
invizibili, deși se mișcau fără a încerca să se ascundă. 

Am rămas nemișcată. Era evident inutil să lupt. Aplecându-mă, am 
scos o creangă uscată de pin de sub zăpadă. Coaja era neagră de la 
umezeală și aspră chiar şi prin mănuși. Am învârtit creanga deasupra 
capului și am urlat. Animalele s-au oprit, însă nu au dat înapoi. Cel 
mai aproape de mine și-a dat urechile pe spate, parcă obiectând 
împotriva sunetului. 

— Nu-ţi place? am ţipat. Foarte rău! Atunci dă-te dracului înapoi, 


tâmpit nenorocit! 

Apucând o piatră pe jumătate îngropată în pământ, am aruncat-o 
spre lup. Nu l-am nimerit, însă fiara s-a tras într-o parte. Încurajată de 
ezitarea lui, am început să arunc frenetic cu tot ce îmi pica în mână: 
pietre, crengi, bulgări de zăpadă. Am țipat până când gâtul a început 
să mă usture din cauza aerului rece, urlând precum lupii. 

La început am crezut că unul din proiectilele mele nimerise ţinta. 
Cel mai apropiat dintre lupi a scheunat și a părut să se zbată. O a doua 
săgeată a trecut la treizeci de centimetri de mine și am prins o umbră 
slabă de mișcare înainte să se înfigă în pieptul celui de al doilea lup. 
Animalul a murit fără să apuce să se miște. Primul, rănit mai puţin 
grav, lovea cu picioarele și se zvârcolea în zăpadă, o grămadă de carne 
icnind în amurgul tot mai întunecat. 

Am rămas în picioare privindu-l prostește o vreme, apoi instinctiv 
mi-am ridicat privirea spre buza gropii. Cel de-al treilea lup, alegând 
înţelept discreția, se retrăsese în pădure, de unde s-a ridicat un urlet 
tremurător. 

Priveam încă în sus spre copacii întunecaţi când o mână m-a prins 
de cot. M-am întors cu o exclamaţie de surpriză, trezindu-mă față în 
față cu un străin. Cu bărbia îngustă și un obraz subțire prost mascat în 
dosul unei bărbi murdare, era într-adevăr un străin, însă tartanul și 
pumnalul său arătau că era scoțian. 

— Ajutor, am spus și m-am prăbușit în brațele lui. 


36. MACRANNOCH 


Era întuneric în cabană și într-un colț se afla un urs. Panicată, m-am 
strâns lângă escorta mea, nedorind să mai am de a face cu fiarele 
sălbatice. El m-a împins cu putere în față, în cabană. În timp ce mă 
îndreptam împiedicat spre foc, silueta mătăhăloasă s-a întors spre 
mine și am realizat tardiv că nu era decât un bărbat voinic îmbrăcat 
într-o blană de urs. 

Mai exact o mantie din blană de urs, legată la gât cu o fibulă 
argintie mare cât palma mâinii mele. Era făcută în forma a doi cerbi 
sărind în goană, cu spinările arcuite și coamele întâlnindu-se, pentru a 
forma un cerc. Încuietoarea era un evantai scurt, conic, al cărui cap 
era coada unuia din cerbi. 

Am remarcat fibula pentru că se afla chiar în faţa ochilor mei. 
Ridicându-mi privirea, am luat pentru o secundă în considerare 
ipoteza că mă înșelasem: poate chiar era un urs. 

Cu toate acestea, din câte știam eu, urșii nu purtau broșe și nu 
aveau ochii precum coacăzele; mici, rotunzi și de un albastru 


întunecat, strălucitor. Erau adânciți în obrajii grași acoperiți în partea 
de jos cu o pădure de păr negru înspicat cu argintiu. Un păr 
asemănător cădea în cascade peste umerii solizi pentru a se amesteca 
apoi cu părul mantiei, care, în ciuda actualei sale întrebuințări, păstra 
încă puternic mirosul fostului ei proprietar. 

Ochii mici și ageri m-au măsurat iute, evaluând atât starea jalnică în 
care se afla ținuta mea, cât și calitatea de odinioară a hainelor, 
precum și cele două verighete pe care le purtam, una din aur și 
cealaltă din argint. Așadar, ursul mi s-a adresat potrivit ţinutei mele. 

— Pari să fi trecut prin oarecari dificultăți, doamnă, a spus el 
politicos, înclinându-şi capul masiv smălțuit cu zăpadă topită. Îţi pot fi 
de vreun ajutor? 

Am ezitat în formularea răspunsului. Aveam nevoie disperată de 
ajutorul acelui bărbat; cu toate acestea, aș fi devenit imediat suspectă 
când accentul meu m-ar fi dat de gol. Arcașul care mă adusese aici a 
răspuns în locul meu. 

— Am găsit-o în apropiere de Wentworth, a răspuns el laconic. 
Luptându-se cu lupii. E o fătucă englezoaică, a adăugat el, cu o emfază 
care a făcut ochii de coacăze ai gazdei mele să se fixeze asupra mea cu 
o curiozitate destul de neplăcută în adâncimile lor. M-am înțepenit pe 
picioare, încercând să mă mai înalt şi am încercat să adopt un aer cât 
mai impunător. 

— Sunt englezoaică prin naștere și scoțiană prin căsătorie, am spus 
cu fermitate. Numele meu e Claire Fraser. Soțul meu este prizonier în 
Wentworth. 

— Înţeleg, a spus ursul rar. Păi, numele meu este MacRannoch și în 
acest moment te afli pe pământurile mele. Văd din rochia dumitale că 
eşti o femeie dintr-o familie respectabilă; cum se face că te afli singură 
în pădurea Eldridge într-o noapte de iarnă? 

Am prins oportunitatea; acum aveam șansa de a răspunde sincer și 
de a-i găsi pe Murtagh și pe Rupert. 

— Am venit la Wentworth cu câțiva bărbați din clanul soțului meu. 
Eu fiind englezoaică, ne-am gândit să intrăm în pușcărie și poate să 
găsim o cale săăă... îl scoatem de acolo. Cu toate acestea, am părăsit 
închisoarea prin altă parte. Îi căutam pe tovarășii mei când am fost 
atacată de lupii de care m-a salvat bunul domn aici de față. 

Am încercat să zâmbesc recunoscător spre arcașul slăbănog, care 
mi-a răspuns cu o tăcere de piatră. 

— Din câte văd, ai avut parte de niște colți, a încuviinţat 
MacRannoch, privind găurile din materialul fustei mele. 

Suspiciunile au lăsat momentan loc cerințelor ospitalităţii. 

— Eşti rănită? Doar niţel zgâriată? Păi, fără îndoială ţi-e frig și îmi 
imaginez că ești puțin şocată. Așază-te aici lângă foc. Hector o să-ți 
aducă ceva de mâncare și între timp îmi poți povesti câte ceva despre 


prietenii ăștia ai dumitale. 

A tras cu un picior un scaun grosolan cu trei picioare şi m-a așezat 
cu fermitate pe el, apăsându-mi o mână masivă pe umăr. 

Flăcările din turbă dau puţină lumină, însă sunt confortabil de 
fierbinți. Involuntar m-am scuturat când sângele a început din nou să 
circule prin mâinile îngheţate. Câteva înghițituri dintr-o ploscă de 
piele întinsă fără tragere de inimă de Hector au dat drumul circulației 
și în interior. 

I-am explicat situația în care mă aflam cât de bine puteam, ceea ce 
nu era chiar foarte de bine. Scurta descriere a ieșirii mele din 
închisoare și lupta corp la corp cu lupul care urmase au fost primite cu 
un oarecare scepticism. 

— Faptul că ai reușit să intri în Wentworth nu înseamnă că Sir 
Fletcher ţi-ar permite să rătăcești pe unde poftești. lar dacă acest 
căpitan Randall te-ar fi găsit în carceră, puţin probabil că te-ar fi poftit 
să ieși pe unde ai intrat. 

— Randall... avea motivele lui să mă lase să plec. 

— Adică? 

Ochii de coacăze erau implacabili. 

M-am dat bătută și i-am povestit totul: eram mult prea obosită 
pentru ocolișuri și delicateţe. 

MacRannoch a părut pe jumătate convins, însă tot nu dădea semne 
că ar fi dispus să treacă la fapte. 

— Da, îți înţeleg grija, a argumentat el, dar s-ar putea să nu fie 
chiar atât de rău. 

— Să nu fie chiar atât de rău! am sărit în picioare indignată. 

Şi-a scuturat capul de parcă ar fi fost atacat de un roi de muște. 

— Ce vreau să spun, mi-a explicat el, e că dacă umblă după fundul 
flăcăului, e puţin probabil că o să îl rănească foarte grav. Și, iertată să 
îmi fie îndrăzneala, doamnă, a ridicat el o sprânceană stufoasă în 
direcția mea, dar nu prea se moare din sodomie. 

A ridicat împăciuitor mâinile mari cât farfuriile de supă. 

— Acum, eu nu spun că o să îi placă, departe de mine gândul ăsta, 
dar zic că nu merită să mă iau la trântă cu Sir Fletcher Gordon doar ca 
să salvez fundul flăcăului. Eu aici am o poziție delicată, înţelegi, foarte 
delicată. 

Şi și-a umflat obrajii, încruntându-se la mine. 

Pentru a nu știu câta oară, am regretat că nu existau vrăjitoare 
adevărate. Dacă aș fi fost una dintre ele, l-aș fi transformat pe loc într- 
un broscoi. Un broscoi mare și umflat, plini de negi. 

Mi-am înghițit propria furie și am încercat din nou să îl conving. 

— Cred că de pe acum nu mai avem ce salva din fundul lui; eu 
despre gâtul lui îmi fac griji. Englezii au de gând să îl spânzure 
dimineaţă. 


MacRannoch murmura în barbă, învârtindu-se înainte și înapoi 
precum un urs într-o cușcă prea mică. Deodată s-a oprit în fața mea și 
şi-a împins nasul la doi centimetri de al meu. M-aș fi dat înapoi dacă 
nu aș fi fost atât de epuizată. Dar cum eram la capătul puterilor, abia 
am clipit. 

— Și dacă aş spune că te ajut, la ce mi-ar folosi? a urlat el. 

Și-a reluat plimbarea și agitația, doi pași spre un perete, întors cu o 
fluturare de blană și alți doi pași spre celălalt perete. Vorbea precum 
păşea, cuvintele ținând ritmul paşilor, oprindu-se să pufnească în timp 
ce se întorcea. 

— Dacă ar fi să mă duc la Sir Fletcher, ce i-aș putea spune? Ai un 
căpitan în subordine care se ocupă cu torturarea prizonierilor în 
timpul liber? Și dacă mă întreabă de unde știu eu asta, să-i spun că o 
muiere saxonă rătăcită pe care oamenii mei au găsit-o umblând de 
una singură prin întuneric mi-a spus că Randall îi face avansuri 
indecente bărbatului ei, care e un proscris cu o recompensă pe capul 
lui şi un criminal condamnat, pe deasupra? 

MacRannoch s-a oprit și a pocnit o labă mare pe masa fragilă. 

— Cât despre băgat oameni în închisoare! Dacă, zic așa, dacă i-am 
putea băga... 

— Îi poți băga, l-am întrerupt eu. Îţi pot arăta pe unde! 

— Mmmhm. Să zicem. Şi dacă intrăm, ce se întâmplă când Sir 
Fletcher îmi găseşte oamenii bântuind prin fortăreaţa lui? Îl trimite a 
doua zi dimineaţă pe căpitanul Randall cu un tun și rade de pe fața 
pământului Eldridge Hall, asta se întâmplă! 

A dat din nou din cap, făcându-și buclele negre să zboare. 

— Nu, domniţă, nu văd cum... 

A fost întrerupt de o bubuitură neașteptată când ușa cabanei s-a 
deschis și înăuntru a pășit un alt arcaș, acesta împingându-l pe 
Murtagh cu vârful cuţitului. 

MacRannoch s-a oprit și l-a privit uluit pe nou-venit. 

— Ce e asta? a întrebat el. Ai zice că e sărbătoarea verii și flăcăii și 
fetele ies în pădure să culeagă flori şi mure, nu în toiul iernii cu 
zăpada troienind! 

— Acesta este tovarășul soțului meu, am spus. După cum ţi-am 
povestit... 

Murtagh, netulburat de primirea atât de puţin cordială, îl măsura 
atent pe bărbatul înveşmântat în blană de urs, ca și cum ar fi încercat 
să îndepărteze mental părul și anii. 

— MacRannoch, nu-i aşa? a spus el pe un ton aproape acuzator. Ai 
fost la Adunare, cred, acum o vreme, la castelul Leoch? 

MacRannoch era mai mult decât surprins. 

— Acum ceva timp, așa spun și eu! Păi, trebuie să fi fost acum vreo 
treizeci de ani! Dar de unde știi dumneata? 


Murtagh a încuviințat din cap, mulțumit. 

— Aha, mă gândeam eu. Și îmi amintesc Adunarea probabil din 
același motiv ca și dumneata. 

MacRannoch îl studia pe bărbatul mărunt și slăbănog, încercând să 
scadă treizeci de ani din înfățișarea îmbătrânită. 

— Ah, te cunosc, a spus el în cele din urmă. Nu după nume, ci după 
figură. Ai omorât un porc mistreț rănit dintr-o singură lovitură de 
pumnal, în timpul vânătorii. O fiară mare. Așa e, MacKenzie ţi-a dat 
dumitale colții — un set frumos, aproape complet curbați. Bună treabă 
ai făcut atunci, bărbate! 

O privire periculos de aproape de satisfacție a încrețit obrazul ciupit 
al lui Murtagh pentru o clipă. 

Am tresărit, amintindu-mi brățările barbare, magnifice, pe care le 
văzusem la Lallybroch. Jenny îmi spusese că fuseseră ale mamei ei, 
dăruite de un admirator. L-am privit pe Murtagh, nevenindu-mi a 
crede. Chiar îngăduind treizeci de ani să treacă, nu părea candidatul 
cel mai potrivit pentru o pasiune de tinereţe. 

Gândindu-mă la Ellen MacKenzie, mi-am amintit de perlele pe care 
le mai aveam la mine, cusute în căptușeala buzunarului. Am bâjbâit 
după capătul liber, scoțându-le în lumina flăcărilor. 

— Te pot răsplăti, am spus. Nu vreau ca oamenii dumitale să își 
pună viața în primejdie de pomană. 

Mișcându-se mult mai repede decât aș fi crezut posibil, bărbatul mi- 
a smuls perlele din mână. S-a uitat la ele, uluit. 

— De unde ai perlele astea, femeie? a întrebat el. Fraser, așa 
spuneai că te numești? 

— Da. 

Obosită cum eram, am găsit puterea să mă îndrept de spate. 

— Și perlele sunt ale mele. Soţul meu mi le-a dăruit în ziua nunții. 

— Deci așa. 

Vocea aspră devenise deodată șoptită. S-a întors spre Murtagh, 
ținând încă între degete perlele. 

— Fiul lui Ellen? Bărbatul femeii e fiul lui Ellen? 

— Da, a răspuns Murtagh, simplu cum îi stătea în obicei. Și ţi-ai da 
seama îndată ce l-ai vedea; e leit maică-sa. 

Atent în sfârșit la perlele pe care le strângea între degete, 
MacRannoch și-a desfăcut palma și a mângâiat delicat pietrele 
strălucitoare. 

— Eu i-am dăruit perlele astea lui Ellen MacKenzie, a spus el. Cadou 
de nuntă. I le-aș fi dăruit şi dacă ar fi fost soția mea, dar ea a ales pe 
altcineva - mă rog, mă gândisem de atâtea ori la ele cum ar sta în 
jurul gâtului ei frumos, încât i-am spus că nu le pot vedea pe gâtul 
altcuiva. Așa încât am rugat-o să le păstreze și să se gândească la mine 
doar atunci când le va purta. Hm! 


A pufnit scurt la o amintire, apoi mi-a înapoiat grijuliu șiragul. 

— Așadar sunt ale dumitale acum. Păi, să le porți sănătoasă, fetițo. 

— Aş avea mult mai multe șanse de sănătate, i-am răspuns 
încercând să îmi controlez nerăbdarea în fața acestor sentimentalisme, 
dacă m-ai ajuta să îmi recapăt soţul. 

Gura mică și trandafirie care zâmbise ușor la amintirile posesorului 
ei s-a crispat deodată. 

— Ah, a spus Sir Marcus, trăgându-se de barbă. Înţeleg. Dar ţi-am 
spus, fetiţo, nu văd cum putem face. Am acasă o nevastă și trei copii 
înțărcaţi. Da, l-aș ajuta cu drag pe fiul lui Ellen. Dar asta e prea mult. 

Deodată picioarele au refuzat să mă mai ţină și m-am prăbușit cu o 
bufnitură, povârnindu-mi umerii și plecându-mi capul. Disperarea s-a 
înfipt în mine grea ca o ancoră, trăgându-mă în adâncuri. Am închis 
ochii și m-am retras într-un loc stins dinăuntru, unde nu era nimic 
decât un întuneric cenușiu și dureros și unde sunetul vocii lui 
Murtagh, încă argumentând, era doar un scheunat slab. Mugetul 
vitelor m-a trezit din torpoare. Am ridicat privirea și l-am văzut pe 
MacRannoch ieșind valvârtej din cabană. Când a deschis ușa, un aer 
rece de iarnă a năvălit înăuntru, încărcat cu răgetele vacilor și 
strigătele bărbaţilor. Uşa s-a pocnit închizându-se în urma siluetei 
uriașe şi păroase și m-am întors să îl întreb pe Murtagh ce credea că ar 
trebui să facem în continuare. 

Expresia de pe chipul său m-a lăsat fără cuvinte. Foarte rar îi 
văzusem chipul afișând mai mult decât un soi de îndărătnicie pasivă, 
însă în acel moment Murtagh pur și simplu strălucea cu o bucurie abia 
ţinută în frâu. 

L-am prins de braţ. 

— Ce este? Spune-mi repede! 

— Vitele! abia a reușit să zică. Sunt ale lui MacRannoch! 

MacRannoch în persoană s-a repezit ca vântul înapoi în cabană, 
împingând un tânăr înalt și slab înaintea lui. 

Cu o ultimă îmbrâncitură, l-a lipit pe băiat de peretele zugrăvit al 
cabanei. După toate aparențele, MacRannoch era adeptul 
confruntărilor; a încercat aceeaşi tehnică de intimidare nas-în-nas pe 
care o folosise și cu mine mai devreme. Mai puţin stăpân pe sine, ori 
mai puțin obosit decât mine, tânărul s-a dat speriat înapoi, lipindu-se 
de perete, cât mai departe de MacRannoch. 

Bărbatul voinic a început să vorbească pe o voce rezonabil de 
calmă. 

— Absalom, băiatule, te-am trimis acum trei ceasuri să aduci 
patruzeci de capete de vite. Ţi-am spus că e important să le găsești 
pentru că urmează să se pornească o blestemată de furtună de zăpadă 
teribilă. 

Vocea frumos modulată se ridica. 


— Și când am auzit sunetul vacilor mugind afară, mi-am spus: Ah, 
Marcus, ia uite, Absalom s-a dus și a adus vitele, ce băiat de nădejde, 
acum putem merge acasă, să ne dezmorțim cu toții la gura sobei, cu 
vitele la adăpost în șură. 

Un pumn uriaș s-a strâns pe haina lui Absalom. Materialul, tras între 
degetele grase, a început să pârâie. 

— Și pe urmă ies să te felicit pentru treaba bine făcută și încep să 
număr vitele. Şi câte număr eu, Absalom, flăcăul meu mititel și 
pricăjit? 

Vocea devenise acum un urlet. Deși nu poseda o voce deosebit de 
groasă, Marcus MacRannoch avea suficientă forță în plămâni cât 
pentru trei oameni de statură obișnuită. 

— Cincisprezece! a tunat el, ridicându-l pe nefericitul Absalom în 
vârful degetelor de la picioare. El a găsit doar cincisprezece animale 
din patruzeci! Și unde sunt celelalte? Unde? De capul lor în zăpadă, să 
crape de frig! 

Murtagh se retrăsese discret în umbrele din colț în timpul acestei 
discuții. Eu însă eram cu ochii pironiți asupra lui și am văzut sclipirea 
amuzată ce s-a aprins deodată în privirea lui la auzul acestor cuvinte. 
Atunci am înţeles ce începuse a-mi spune și știam unde se afla Rupert 
în acel moment. Sau, dacă nu știam cu precizie unde era, cel puţin 
ştiam ce făcea. Și am început să sper. 

Se lăsase întunericul. Luminile închisorii străluceau slab prin zăpadă 
precum cele ale unui vas scufundat. Așteptând sub copaci cu doi 
dintre companionii mei am trecut în revistă în minte pentru a mia 
oară toate lucrurile care puteau eșua. 

Îşi va respecta MacRannoch partea lui de învoială? Va fi nevoit, 
dacă îşi voia înapoi prețioasele vite scoțiene pursânge. Îl va crede Sir 
Fletcher pe MacRannoch și va ordona percheziționarea imediată a 
carcerelor de la subsol? Probabil — baronetul nu era un om pe care să 
încerci să îl păcălești. 

Văzusem vitele dispărând, câte o siluetă pletoasă pe rând, în fundul 
râpei care ducea spre ușa ascunsă din spate, mânate expert de Rupert 
şi de oamenii săi. Dar vor fi ei capabili să forțeze vitele să intre pe 
acea ușă, una câte una, sau nu? Și dacă da, ce vor face când vor fi 
înăuntru vitele pe jumătate sălbatice, prinse deodată într-un coridor 
de piatră luminat orbitor de niște torţe? Păi, poate ar merge. Coridorul 
în sine nu era foarte diferit de podeaua din piatră a unui șopron, 
inclusiv torțele și mirosul oamenilor. Dacă ajungeau atât de departe, 
planul putea funcționa. Randall probabil nu ar chema ajutoare în fața 
unei invazii, de teamă că micile sale jocuri ar fi descoperite. 

Conform planului, bărbaţii care le mânau urmau să părăsească cât 
mai repede închisoarea, îndată ce vitele erau bine lansate pe 


traiectoria lor haotică, și pe urmă să călărească diavoleşte ca să ajungă 
pe pământurile clanului MacKenzie. Randall nu conta; ce putea el face 
singur, în asemenea împrejurări? Dar dacă zgomotul atrăgea restul 
garnizoanei prea curând? Dacă Dougal fusese rezervat când venise 
vorba să încerce a-și scăpa nepotul din Wentworth, îmi puteam 
imagina furia care l-ar cuprinde dacă bărbaţii clanului erau arestați 
pentru că încercaseră să pătrundă în închisoare. Nu voiam să fiu 
responsabilă nici pentru asta, deși Rupert se arătase mai mult decât 
dornic să își asume riscul. Mi-am mușcat degetul mare și am încercat 
să mă liniștesc, gândindu-mă la tonele de granit solid, care acopereau 
tipetele și care separau carcerele de camerele închisorii de deasupra. 

Cea mai îngrijorătoare dintre toate era desigur teama mea că totul 
ar putea funcționa, și totuși să ajungem prea târziu. Riscând execuţia 
sau nu, Randall putea întrece măsura. Știam prea bine, din 
mărturisirile soldaţilor care se întorseseră din lagărele de război, că 
era foarte ușor ca un prizonier să moară „accidental” și trupul să îi fie 
convenabil șters de pe fața pământului înainte de începutul unei 
anchete oficiale jenante. Și dacă se făcea o anchetă și Randall era dat 
în vileag, prea puţin m-ar fi consolat pe mine... sau pe Jamie. 

Îmi impusesem să mă abțin de la a-mi imagina posibilele utilizări 
ale obiectelor grosolane de pe masa din acea cameră. Însă nu mă 
puteam împiedica să văd în faţa ochilor mereu și mereu oasele ieșite 
în afară ale acelui deget zdrobit presat în blatul mesei. Mi-am frecat 
degetele cu putere de pielea șeii, încercând să îmi şterg din memorie 
imaginea. Am simţit o ușoară arsură și mi-am scos mănușa pentru a 
examina urmele făcute pe mână de colții lupului. Nu era rău, doar 
câteva zgârieturi, cu o singură înțepătură mică unde un vârf de colț 
pătrunsese prin piele. Mi-am lins rana cu mintea în altă parte. Nu îmi 
era de niciun folos să îmi spun în gând că făcusem tot ce se putea face. 
Făcusem singurul lucru posibil, dar asta nu făcea așteptarea mai 
ușoară. 

În cele din urmă am auzit un strigăt slab, confuz, din direcția 
închisorii. Unul din bărbaţii MacRannoch a așezat o mână pe căpăstrul 
calului meu și s-a îndreptat spre adăpostul copacilor. Stratul de 
zăpadă era mult mai subțire acolo, iar ninsoarea era mult mai slabă 
sub bolta din ramuri împletite a crângului, linii slabe de zăpadă curată 
pe solul pietros presărat cu frunze. Deși zăpada cădea aici mai puțin 
deasă, vizibilitatea era încă atât de slabă, încât trunchiurile copacilor 
de la câțiva metri depărtare se conturau ireal înaintea ochilor mei în 
timp ce îmi purtam calul la pas fără astâmpăr în jurul micului luminiș, 
apărând deodată întunecate în lumina rozalie. 

Camuflate de zăpada grea, copitele care se apropiau ajunseseră deja 
lângă noi înainte ca eu să le pot auzi. Cei doi bărbați MacRannoch și- 
au tras pistoalele și și-au mânat caii sub copaci, așteptând, însă eu am 


prins cu urechea mugetul stins al vitelor și am ţâșnit cu calul înainte, 
ieşind din dumbravă. 

Sir Marcus MacRannoch, uşor de deosebit datorită calului bălțat și 
mantiei din blană de urs, conducea convoiul în sus pe pantă, zăpada 
țâşnind în mici explozii de sub copitele calului său. Era urmat de alți 
câțiva bărbaţi, cu toţii foarte veseli, după voci. Și mai mulți bărbați 
călăreau în spate, mânând cireada rotundă de vite din urmă, ducând 
nedumeritele animale în jurul dealului, spre bine meritatul adăpost 
din grajdurile lui MacRannoch. 

MacRannoch și-a adus calul lângă mine, râzând din toată inima. 

— Doamnă Fraser, trebuie să îți mulțumesc, a strigat el prin zăpadă, 
pentru o seară cât se poate de antrenantă. 

Suspiciunea lui de mai devreme se evaporase şi m-a salutat vesel 
nevoie mare. Sprâncenele și mustața îi erau pudrate cu zăpadă și arăta 
precum Moș Crăciun la un zaiafet. Luându-mi calul de căpăstru, l-a 
condus în aerul mai liniștit al dumbrăvii. A făcut semn celor doi 
companioni ai mei să coboare dealul să îi ajute pe ceilalți cu vitele, 
apoi a descălecat și m-a dat jos din șa, încă râzând. 

— Ar fi trebuit să vezi! a jubilat el mângâindu-și burta în extaz. Sir 
Fletcher s-a făcut roșu precum pieptul prihorului când am dat năvală 
peste el în timpul cinei, strigând că ascunde proprietate furată în 
închisoare. Şi pe urmă, când am ajuns la scările de dedesubt și am 
auzit mugetul vitelor ca un tunet, am zis că a făcut pe el în pantaloni. 
Sir Fletcher... 

I-am scuturat brațul nerăbdătoare. 

— Nu mă interesează pantalonii lui Sir Fletcher. L-ai găsit pe soțul 
meu? 

MacRannoch s-a mai potolit niţel, ștergându-şi ochii cu mâneca. 

— Ah, da. L-am găsit. 

— Este bine? am întrebat calm, deși aș fi vrut să urlu. 

MacRannoch a înclinat capul spre copacii din spatele meu și când 
m-am întors, am văzut un călăreț croindu-și drum cu băgare de seamă 
printre crengi, cu un corp acoperit cu pânză, aşezat de-a curmezișul 
şeii în fața lui. M-am repezit înainte, urmată de MacRannoch, 
ajutându-mă cu explicaţii. 

— Nu este mort sau cel puțin nu era când l-am găsit. Dar a fost 
chinuit rău, săracul flăcău. 

Am dat la o parte pânza de pe capul lui Jamie și l-am examinat 
repede cât de bine am putut, calul agitându-se din cauza drumului 
prin ger și a poverii suplimentare pe care o purta. Vedeam răni 
întunecate și simțeam porțiuni aspre de sânge uscat în părul ciufulit, 
însă nu îmi puteam da seama în ce stare era, în lumina palidă a nopții. 
Mi s-a părut că simt pulsul pe gâtul rece ca gheața, însă nu eram 


sigură. MacRannoch m-a prins de braț şi m-a tras într-o parte. 

— Cred că cel mai bine ar fi să-l ducem înăuntru cât mai repede, 
fetițo. Hector îl va duce în casă. 

În salonul cel mare al conacului Eldridge, reşedinţa lui 
MacRannoch, Hector și-a lăsat povara pe un covor din fața focului. 
Apucând un colț al păturii, a desfăcut-o cu mare băgare de seamă, și o 
siluetă nemișcată și goală pușcă s-a rostogolit pe florile galbene și roz 
ale covorului care era mândria Annabellei MacRannoch. 

Spre cinstea ei, Lady Annabelle a părut să ignore sângele care îi 
îmbiba covorul scump de Aubusson. O femeie mică și iute ca o 
păsărică trecută puţin de patruzeci de ani, gătită ca o cinteză aurie 
într-o rochie veselă din mătase galbenă, a împrăștiat servitorii în toate 
direcțiile cu o bătaie scurtă din palme și pături, cârpe, apă fierbinte și 
whisky au apărut lângă mine aproape înainte să apuc să-mi scot 
mantia. 

— Cel mai bine ar fi să îl întoarcem pe burtă, ne-a sfătuit Sir 
Marcus, umplând două cupe mari de whisky. A fost biciuit pe spate și 
trebuie să aibă dureri crunte când stă așa. Nu că ar părea să mai simtă 
ceva, a adăugat el, uitându-se mai îndeaproape la chipul cenușiu al lui 
Jamie şi la pleoapele albăstrii închise. Eşti sigură că e încă în viaţă? 

— Da, am răspuns scurt, sperând să am dreptate. 

M-am luptat să îl rostogolesc pe Jamie. Lipsit de cunoștință, părea 
să îşi fi triplat greutatea. MacRannoch mi-a dat o mână de ajutor și l- 
am aşezat pe o pătură, cu spatele spre foc. 

După o scurtă inspecţie în care am stabilit că era în viață, nu îi 
lipsea nicio parte a corpului și nu era în pericol imediat de a sângera 
de moarte, mi-am putut permite să fac o evaluare mai pe îndelete a 
dezastrului. 

— Pot să trimit după un doctor, a spus Lady Annabelle, privind cu 
neîncredere spre trupul inert din faţa șemineului ei, însă nu cred că 
poate ajunge aici în mai puţin de o oră; ninge de zici că e sfârșitul 
lumii. 

Șovăiala din vocea ei se datora doar parțial zăpezii, mi-am spus. Un 
doctor ar fi fost încă un martor primejdios la prezenţa în casa ei a 
unui criminal evadat. 

— Nu vă deranjaţi, am răspuns absentă. Eu sunt doctor. 

Ignorând privirile uluite ale celor doi MacRannoch, am 
îngenuncheat lângă ceea ce mai rămăsese din soțul meu, l-am acoperit 
cu pături și am început să aplic cârpe îmbibate în apă fierbinte pe 
zonele periferice. Principala mea preocupare era să îi mențin corpul 
cald; sângele de pe spate supura lent, ceea ce însemna că mă puteam 
ocupa de el mai târziu. 

Lady Annabelle s-a făcut nevăzută în decor, glasul ei cristalin de 
cinteză chemând, poruncind, şi aranjând. Soțul ei a îngenuncheat 


lângă mine și a început să maseze cu putere picioarele înghețate ale 
lui Jamie între palmele mari cu degete turtite, oprindu-se din când în 
când să ia câte o înghițitură de whisky. 

Întorcând pătura, am măsurat dintr-o privire spatele lui Jamie. Avea 
tăieturi fine de la ceafă până la genunchi făcute cu ceva care trebuie 
să fi adus cu un bici de căruțaș, urmele umflate împletindu-se ordonat 
precum ajurul. Exactitatea absolută a răului, dezvăluind în sine o 
deliberare care savurase fiecare lovitură de pedeapsă, mă făcea să 
vomit de furie. 

Ceva mai greu, poate un baston, fusese folosit cu mai puţină 
reținere peste umeri, tăind atât de adânc în unele locuri, încât se 
vedea sclipirea osului peste un omoplat. Am apăsat un pansament gros 
de pânză delicat peste rana cea mai gravă și am continuat cu 
examinarea. 

Porțiunea din stânga, acolo unde lovise ciocanul, era umflată urât și 
era vânătă, o pată neagră și vineție, mai mare decât palma lui Sir 
Marcus. Avea coastele rupte acolo, în mod cert, însă și acelea mai 
puteau aștepta. Atenţia mi-a fost captată de petele livide de pe gât și 
piept, unde pielea era ridată, înroșită și plină de bășici. Marginea 
uneia din aceste pete era carbonizată, conturată cu cenușă albă. 

— Cu ce dracu” i-a făcut asta? 

Sir Marcus își terminase tratamentul și acum privea peste umărul 
meu cu profund interes. 

— Cu un vătrai înroșit. 

Vocea era slabă și nedeslușită; a trecut un moment până să realizez 
că Jamie era cel care vorbise. Și-a ridicat capul cu un oarecare efort, 
dezvăluind motivul vorbirii sale dificile; buza de jos era mușcată rău 
într-o parte și umflată de parcă îl înțepase o viespe. 

Cu o admirabilă prezență de spirit, Sir Marcus a pus o mână în 
spatele gâtului lui Jamie și a apăsat cupa cu whisky de buzele lui. 
Jamie s-a strâmbat când alcoolul i-a pişcat buza rănită, însă a dat pe 
gât cupa înainte de a-şi lăsa din nou capul jos. Ochii i s-au mijit spre 
mine, ușor încețoșaţi de durere și alcool, însă aprinși de amuzament. 

— Vaci? a întrebat el. Au fost cu adevărat vaci sau am visat? 

— Mă rog, e tot ce am putut găsi într-un timp atât de scurt, am 
spus, radiind de ușurare că îl vedeam viu și treaz. 

I-am întors capul ca să inspectez vânătaia mare de pe obraz. 

— Arăţi ca naiba. Cum te simți? am întrebat, dintr-un obicei vechi. 

— Viu. 

S-a ridicat chinuit într-un cot pentru a sorbi cu o înclinare a capului 
o a doua cupă cu whisky de la Sir Marcus. 

— Crezi că e bine să bei atât de mult deodată? am întrebat, 
încercând să îi examinez pupilele pentru semne de comoţie. 

A închis ochii, dându-și capul pe spate. 


— Da, a spus, întinzând înapoi cupa goală spre Sir Marcus, care a 
îndreptat-o spre carafă. 

— Ajunge pentru moment, Marcus. 

Lady Annabelle, reapărând precum soarele la răsărit, și-a oprit soțul 
cu o ciripitură poruncitoare. 

— Băiatul are nevoie de niște ceai tare și fierbinte, nu de încă o 
cupă cu whisky. 

Ca într-o procesiune, ceaiul a venit în urma ei într-un ceainic de 
argint, purtat de o servitoare al cărei aer de superioritate naturală nu 
era cu nimic știrbit de faptul că era încă îmbrăcată în cămașă de 
noapte. 

— Ceai tare şi fierbinte cu mult zahăr în el, am adăugat. 

— Poate merge și un strop de whisky, a spus Sir Marcus, ridicând 
frumos capacul ceainicului când a trecut pe lângă el și adăugând o 
doză zdravănă din carafă. 

Acceptând recunoscător cana aburindă, Jamie a ridicat-o tăcut în 
sănătatea lui Sir Marcus înainte de a duce precaut lichidul fierbinte la 
buze. Mâna îi tremura îngrozitor și mi-am înfășurat degetele în jurul 
degetelor sale pentru a ghida ceașca. 

Alți servitori au adus un pat portabil de campanie, o saltea și câteva 
pături, mai multe bandaje și apă fierbinte şi o ladă mare din lemn în 
care se găseau proviziile medicale ale casei. 

— M-am gândit că cel mai bine ar fi să îl îngrijim aici, a explicat 
Lady Annabelle cu vocea ei plăcută ca un tril. E mai multă lumină și e 
de departe cel mai cald loc din casă. 

La porunca ei, două din cele mai solide slujnice au înhățat fiecare 
câte un capăt al păturii de sub Jamie și au transferat-o uşor, cu 
conţinut cu tot, pe patul de campanie, acum așezat în faţa șemineului, 
unde o altă servitoare împungea harnică în cărbunii negri ca noaptea, 
hrănind flăcările. Servitoarea care adusese ceaiul a aprins cu 
dexteritate lumânările înalte și subțiri din braţele sfeşnicului de pe 
bufet. În ciuda aparentei înfățișări delicate de vrăbiuță, Lady 
Annabelle avea în mod evident sufletul unui sergent-major. 

— Da, acum că e treaz, cu cât mai repede cu atât mai bine, am spus. 
Aveţi o scândură lungă cam de şaizeci de centimetri, am întrebat, o 
curea tare și poate nişte surcele drepte şi plate cam atât de lungi? 

Mi-am depărtat degetele, arătând cam zece centimetri. Una din 
servitoare a dispărut în umbre, făcându-se nevăzută precum un djinn, 
să îmi îndeplinească dorința. 

Întreaga casă părea fermecată, poate din cauza contrastului dintre 
frigul vijelios de afară și căldura luxoasă dinăuntru, sau poate doar de 
ușurarea de a-l vedea pe Jamie în siguranță, după atâtea ore de teamă 
şi îngrijorare. Mobila greoaie și întunecată strălucea de la ceara cu 
care fusese lustruită în lumina lămpii, argintul sclipea în vitrină și o 


colecție de cristaluri și porțelanuri delicate împodobea polița 
şemineului, într-un contrast bizar cu figura însângerată și murdară 
așezată dinaintea lui. Nimeni nu punea întrebări. Eram oaspeţii lui Sir 
Marcus şi Lady Annabelle se comporta ca şi cum i se întâmpla aproape 
în fiecare zi să primească în vizită oameni care sângerau pe covor la 
miezul nopţii. Mi-a trecut prin minte pentru prima dată că o astfel de 
scenă trebuie să se mai fi întâmplat și înainte. 

— Urâtă treabă, a spus Sir Marcus, examinând mâna zdrobită cu o 
pricepere născută pe câmpul de bătălie. Și a dracului de dureroasă, mă 
gândesc. Dar n-o să moară din asta, nu-i așa? S-a îndreptat de spate și 
mi-a spus pe o voce confidențială: M-am așteptat la ce e mai rău, după 
câte îmi povestiseși dumneata. Cu excepția coastelor și a mâinii, nu 
are alte oase rupte și restul se va vindeca foarte bine. Aş spune că 
poate ai avut noroc, flăcăule. 

Dinspre silueta nemișcată din pat s-a auzit o pufnitură înfundată. 

— Presupun că poți numi asta noroc. Aveau de gând să mă spânzure 
dimineaţă. 

Şi-a mișcat neliniștit capul pe pernă, încercând să își ridice privirea 
spre Sir Marcus. 

— Ştiai asta... domnule? a adăugat el, zărind jiletca brodată a lui 
Sir Marcus, cu blazonul familiei brodat cu fir de argint printre 
porumbeii și trandafirii materialului. 

MacRannoch a fluturat o mână, concediind acest detaliu minor. 

— Păi, dacă a avut de gând să te păstreze prezentabil pentru călău, 
atunci a exagerat niţel la spate, a remarcat el, ridicând pansamentul 
ud și înlocuindu-l cu unul proaspăt. 

— Da. Și-a pierdut niţel capul când... când a... 

Jamie s-a străduit să rostească cuvintele, dar s-a dat bătut în cele 
din urmă, întorcându-și fața spre foc, închizând ochii. 

— Dumnezeule, sunt obosit, a spus el. 

L-am lăsat se odihnească până când slujnica s-a materializat lângă 
mine cu atelele pe care i le cerusem. Apoi i-am luat cu mare grijă 
mâna dreaptă zdrobită, ridicând-o în lumina lumânărilor pentru a o 
examina. 

Trebuia îndreptată cât mai curând posibil. Mușchii afectați 
chirciseră deja degetele înspre palmă. M-am simțit neputincioasă când 
am văzut amploarea dezastrului. Dar dacă voiam să o mai folosească 
vreodată, trebuia să încerc să i-o îndrept. 

Lady Annabelle a rămas discretă undeva lângă mine în timpul 
examinării, urmărindu-mă cu interes. Când am pus mâna jos, a pășit 
în față și a deschis micul cufăr de provizii medicale. 

— Poate vei avea nevoie de salvie, și poate de coajă de cireș. Nu 
știu... 

L-a privit sceptică pe Jamie. 


— Lipitori, crezi? 

Mâna ei îngrijită a ezitat deasupra unui borcan cu capac plin cu un 
lichid mocirlos. M-am înfiorat și am dat din cap. 

— Nu, nu cred; nu acum. Însă aș avea mare nevoie de... aveţi 
cumva din întâmplare orice fel de narcotic? 

M-am lăsat în genunchi lângă ea pentru a privi conținutul lădiţei. 

— Ah, da! 

Mâna ei s-a dus fără șovăială spre un flacon mic din sticlă verde. 

— Flori de laudanum, a citit ea pe etichetă. Sunt bune? 

— Sunt perfecte. Am luat flaconul recunoscătoare. Prea bine, atunci, 
am spus repede spre Jamie, turnând puţin din lichidul mirositor într- 
un pahar. Trebuie să te ridici doar cât să înghiți asta. Apoi vei adormi 
şi vei dormi o perioadă lungă de timp. 

De fapt, mă temeam că administrarea laudanumului peste o 
cantitate atât de impresionantă de whisky nu era recomandată, însă 
alternativa - reconstituirea mâinii în stare de conștiență - era de 
neconceput. Am aplecat sticla și am mai turnat puțin. 

Mâna bună a lui Jamie s-a aşezat pe braţul meu, oprindu-mă. 

— Nu vreau narcotice, mi-a spus el cu fermitate. Poate doar încă o 
picătură de whisky, a ezitat, atingându-și cu limba buza mușcată — și 
ceva poate de care să mușc. 

Sir Marcus, auzind asta, a traversat camera până la minunatul său 
birou Sheraton care strălucea în colț și a început să cotrobăie prin el. 
S-a întors într-o clipă cu o bucată mică de piele roasă. Privind mai 
îndeaproape, am zărit zeci de urme semicirculare întrepătrunzându-se 
pe pielea groasă — urme de dinți, am realizat cu surprindere. 

— Poftim, a spus Sir Marcus amabil. Am folosit chiar eu bucata asta 
de piele la St Simone; m-a ajutat să trec peste durere în timp ce mi s-a 
scos un glonț de muschetă din picior. 

Am ridicat privirea, cu gura căscată, în timp ce Jamie a luat bucata 
de piele cu o înclinare a capului în semn de mulțumire, plimbându-și 
degetul mare peste urmele de dinți. Am rostit cuvintele rar, uimită. 

— Vrei să spui că te aștepți să pun la loc nouă oase rupte în timp ce 
tu ești treaz? 

— Da, a răspuns el scurt, băgându-și bucata de piele între dinți și 
încercând să muște. 

A mișcat-o înainte și înapoi, căutând un loc confortabil. 

Copleșită de teatralitatea pură a scenei, mi-am pierdut deodată 
toată stăpânirea de sine, şi așa precară. 

— Ce-ar fi să mai iei o pauză de la tot eroismul ăsta! m-am repezit 
la Jamie. Știm cu toţii ce ai făcut, nu trebuie să ne dovedești cât de 
multe poți îndura! Sau crezi că o să cădem cu toţii la pământ dacă nu 
eşti tu la comandă, să spui tuturor ce să facă în fiecare minut? Cine 
naiba crezi că ești, John Wayne?! 


S-a lăsat o tăcere jenată. Jamie mă privea cu gura căscată. În cele 
din urmă, a început să vorbească. 

— Claire, e spus el cu blândețe, suntem cam la trei kilometri și 
jumătate de închisoarea Wentworth. Trebuie să fiu spânzurat în câteva 
ceasuri. Indiferent ce s-a întâmplat cu Randall, englezii vor băga de 
seamă curând că am dispărut. 

Mi-am mușcat buza. Era adevărat. Prizonierii pe care eu îi 
eliberasem fără să vreau puteau provoca agitație o vreme, dar în cele 
din urmă avea să se facă apelul și vor începe căutările. Și mulțumită 
metodei flamboaiante de evadare pe care o alesesem, atenția urma să 
se îndrepte imediat spre Eldridge Manor. 

— Dacă suntem norocoși, a continuat vocea blândă, zăpada va 
întârzia căutările până când vom fi plecat. Dacă nu..., a spus el 
ridicând din umeri, cu ochii ţintă la flăcările din șemineu. Claire, nu îi 
voi lăsa să mă ia înapoi. Şi să fiu drogat, să zac neputincios aici, dacă 
vin după mine și poate să mă trezesc din nou legat cu lanțuri într-o 
celulă... Claire, n-aș mai putea îndura. 

Lacrimile îmi ardeau ochii. Mă uitam la el cu ochii larg deschiși, 
căci nu voiam să clipesc și să le dau drumul să îmi curgă pe obraji. 

A închis ochii în căldura flăcărilor. Văpăile împrumutau o nuanță 
roşie, sănătoasă obrajilor lui albi. I-am văzut mușchii lungi ai gâtului 
încordându-se când a înghițit. 

— Nu plânge englezoaico, a spus el, atât de încet încât abia l-am 
auzit. 

A întins brațul și m-a bătut ușor pe picior cu mâna cea bună, 
încercând să mă îmbărbăteze. 

— Cred că suntem în siguranţă, fetițo. Dacă aş crede că am putea fi 
capturați, nu mi-aş pierde ultimele ore lăsându-te să îmi îngrijești o 
mână pe care nu o voi mai folosi. Du-te și cheamă-l pe Murtagh. Apoi 
adu-mi ceva de băut și să trecem la treabă. 

Ocupată la masă cu pregătirile medicale, nu auzeam ce îi spunea 
Jamie lui Murtagh, însă am văzut cele două capete aplecate unul 
lângă celălalt, apoi mâna noduroasă a lui Murtagh a atins ușor 
urechea bărbatului mai tânăr — unul din puținele locuri în care nu era 
rănit. 

Cu o înclinare scurtă a capului drept bun-rămas, Murtagh s-a 
îndreptat spre ușă. Ca un şobolan, mi-a trecut prin minte, furișându-se 
de-a lungul lambriurilor de lemn pentru a nu fi observat. L-am urmat 
când a ieşit în hol și l-am prins de tartan chiar înainte să dispară cu 
totul pe ușa din față. 

— Ce ţi-a spus? am întrebat agitată. Unde te duci? 

Bărbatul mărunțel, noduros și întunecat, a șovăit o clipă, dar a 
răspuns fără ocolișuri. 

— Plec cu tânărul Absalom spre Wentworth, să stau cu ochii pe 


închisoare. Dacă vestoanele roșii se îndreaptă în direcția asta, trebuie 
să mă întorc înaintea lor și, dacă mai e timp, să vă ascund pe 
amândoi, apoi să dau fuga cu trei cai, să îndepărtez soldaţii de conac. 
Casa are un beci, e bun de ascunzătoare, dacă nu se face percheziție. 

— Și dacă nu e timp să ne ascundem? l-am măsurat cu ochii 
îngustaţi, parcă implorându-l să nu îmi răspundă. 

— Atunci trebuie să îl omor pe el și pe dumneata să te iau cu mine, 
a replicat. Cu sau fără voia dumitale, a adăugat el cu un rânjet 
malefic, apoi s-a întors să plece. 

— Stai puţin! am strigat tăios și Murtagh s-a oprit. Ai un pumnal în 
plus? 

Sprâncenele i s-au ridicat imediat, însă mâna i-a coborât fără ezitare 
la centură. 

— Ai nevoie de unul? Aici? 

Privirea i-a cuprins opulența și serenitatea holului de la intrare, cu 
tavanul pictat în stilul Capelei Sixtine şi lambriurile sculptate. 

Buzunarul în care îmi ţineam pumnalul era atât de ferfenițit încât 
nu mai putea fi folosit. Am luat pumnalul întins de Murtagh și l-am 
strecurat între fustă și corsaj la spate, cum văzusem la ţigănci. 

— Nu se știe niciodată, nu-i așa? am spus indiferentă. 

Pregătirile odată terminate, am pipăit cât mai blând posibil, 
estimând gravitatea rănilor, hotărând ce trebuie făcut. Jamie a tras cu 
putere aer în piept când am atins un punct foarte sensibil, dar și-a 
ținut ochii închiși în timp ce înaintam încet de-a lungul fiecărui os și 
fiecărei articulaţii, reținând poziţia fiecărei fracturi și dislocări. 

— Îmi pare rău, am murmurat. 

I-am luat și cealaltă mână, pipăind atent fiecare deget și de la o 
mână, și de la cealaltă, pentru a simţi diferențele. Cum nu aveam nicio 
radiografie, nici experiență, eram nevoită să mă bazez pe propria mea 
sensibilitate pentru a găsi și a realinia oasele zdrobite. 

Prima articulaţie era în regulă, însă cea de a doua falangă mi s-a 
părut că era fisurată. Am apăsat mai puternic pentru a determina 
lungimea și direcţia fisurii. Mâna vătămată a rămas nemișcată în 
degetele mele, însă cea bună a făcut un gest involuntar, slab vrând 
parcă să se strângă. 

— Îmi pare rău, am murmurat din nou. 

Mâna bună s-a tras deodată din mâna mea când Jamie s-a ridicat 
într-un cot. Scuipând bucata de piele, m-a privit cu o expresie în care 
se contopeau amuzamentul cu disperarea. 

— Englezoaico, a spus el, dacă o să-ţi ceri iertare de fiecare dată 
când mă doare, va fi o noapte foarte lungă - și a durat deja destul de 
mult. 

Trebuie să fi arătat rănită, căci a dat să întindă braţul spre mine, 


apoi s-a oprit, făcând o grimasă. Și-a ignorat însă durerea și a vorbit 
sigur pe sine. 

— Ştiu că nu ai vrut să-mi faci rău. Dar nu ai altă soluție și nu e 
nevoie să suferim amândoi. Fă ceea ce trebuie să faci și eu o să urlu, 
dacă trebuie. 

Așezând la loc bucata de piele, a rânjit dezvelindu-și dinţii încleștați 
feroce spre mine, apoi încet și deliberat și-a încrucișat ochii. Semăna 
atât de bine cu un tigru ametit, încât am izbucnit într-un râs pe 
jumătate isteric înainte de a mă putea opri. 

Mi-am dus palmele la gură, cu obrajii în flăcări când am văzut 
privirile uluite de pe chipurile lui Lady Annabelle și ale servitorilor 
care, stând în spatele lui Jamie, evident, nu îi puteau vedea chipul. Sir 
Marcus, care văzuse pentru o clipă strâmbătura lui Jamie din locul său 
de lângă pat, a zâmbit larg în barba sa lungă și stufoasă. 

— Oricum, a spus Jamie, scuipând din nou călușul din piele, dacă 
vin englezii după asta, probabil o să-i implor să mă ducă înapoi. 

Am luat bucata de piele, i-am strecurat-o între dinţi și i-am împins 
din nou capul pe spate. 

— Măscăriciule, am spus. Tu le știi pe toate. Marele erou. 

Dar mă eliberase de o povară și am lucrat cu mai mult calm. Deși 
vedeam și simțeam fiecare tresărire şi grimasă, cel puţin acum nu mă 
mai simțeam atât de vinovată. 

M-am lăsat absorbită de sarcina pe care o aveam de îndeplinit, 
concentrându-mi întreaga atenţie spre vârful degetelor, stabilind 
fiecare punct afectat și decizând cum e mai bine să îndrept oasele 
zdrobite și să le realiniez. Din fericire, degetul mare fusese cel mai 
puțin vătămat; doar o simplă fractură la prima articulaţie. Avea să se 
vindece curat. Cea de a doua articulație a inelarului era complet 
distrusă; am simțit doar pasta zgrunțuroasă a osului sfărâmat când l- 
am palpat delicat între degetul mare și arătător, făcându-l pe Jamie să 
scoată un geamăt. Nu puteam face nimic, doar să îndrept articulaţia și 
să sper că se va vindeca. 

Fractura multiplă de la mijlociu era cea mai dificilă. Degetul trebuia 
îndreptat, împingând osul care ieșise prin pielea sfârtecată. Asistasem 
la o asemenea operaţie - sub anestezie generală și cu ajutorul 
radiografiilor. 

Până în acest moment, fusese mai degrabă o problemă mecanică 
decât una reală, hotărând cum să reconstitui mâna sfărâmată, 
deformată. Acum eram confruntată cu motivul pentru care doctorii 
rareori își tratează rudele. Anumite manevre în medicină cer o 
duritate nemiloasă pentru a reuși; detașarea emoțională este necesară 
pentru a provoca durere în procesul de vindecare efectivă. În tăcere, 
Sir Marcus își trăsese un scaun lângă pat. S-a așezat mai confortabil în 
timp ce terminam pansatul și a apucat mâna bună a lui Jamie într-a 


lui. 

— Strânge cât de tare poți, flăcăule, a spus el. 

Fără de blana de urs, cu buclele cărunte pieptănate și legate la 
spate, MacRannoch nu mai era sălbaticul înfricoșător din pădure, ci un 
bărbat îmbrăcat sobru între două vârste, cu o barbă lungă frumos 
pieptănată și cu alură militară. Fiind atât de speriată de ceea ce urma 
să încerc a face, îi găseam prezenţa solidă reconfortantă. 

Am tras adânc aer în piept și m-am rugat să mă pot detașa 
emoțional. 

A fost o întreprindere lungă, oribilă și epuizantă, deși nu lipsită de 
farmecul ei. Unele operații, precum prinderea în atele a două degete 
cu fracturi simple, au decurs destul de uşor. Altele nu. Jamie chiar a 
tipat — tare — când i-am pus la loc degetul mijlociu, fiind nevoie de 
forță considerabilă pentru a trage capetele osului fracturat înapoi prin 
piele. Am ezitat o clipă, speriată, dar Sir Marcus a spus șoptit: 

— Hai, fetiţo! 

Mi-am amintit deodată ce îmi spusese Jamie în noaptea în care 
născuse Jenny: Pot îndura propria mea durere, însă nu aș putea să o 
îndur pe a ta. Asta ar cere mai multă forţă decât am eu. Avea dreptate; 
cerea o anumită tărie; speram că fiecare dintre noi avea suficientă. 

Chipul lui Jamie era întors într-o parte, însă îi puteam vedea 
mușchii fălcilor tresărind când și-a încleștat mai tare dinţii pe călușul 
din piele. Am strâns și eu din dinți și am continuat; capătul ascuţit al 
osului a dispărut încet prin piele și degetul s-a îndreptat cu o 
încetineală agonizantă, lăsându-ne pe amândoi tremurând. 

Pe măsură ce lucram, am început să pierd legătura cu ce se petrecea 
în afara muncii pe care o făceam. Jamie gemea din când în când și am 
fost nevoiţi să ne oprim de două ori pentru câteva clipe cât să vomite, 
eliminând numai whisky, căci în închisoare mâncase foarte puţin. În 
cea mai mare parte a timpului însă, a mârâit constant în galică, cu 
fruntea apăsată cu putere în genunchii lui Sir Marcus. Nu înțelegeam 
prin călușul de piele dacă blestema sau se ruga. 

În cele din urmă, toate cele cinci degete erau drepte ca nişte ace 
noi, ţepene ca niște bețe în atelele bandajate. Îmi era teamă de 
infecție, mai ales la degetul din mijloc care fusese sfărâmat, însă altfel 
eram aproape sigură că se va vindeca bine. Din fericire, doar o singură 
articulație fusese grav afectată, care probabil îl va lăsa cu un inelar 
țeapăn, însă celelalte aveau șanse să funcționeze normal... în timp. 
Tot ce puteam face în privința oaselor metacarpiene zdrobite și a rănii 
prin care pătrunsese cuiul era să le dezinfectez cu o soluţie antiseptică, 
să le aplic o cataplasmă și să ne rugăm să nu facă tetanus. M-am dat în 
spate, tremurând din toate încheieturile de la încordarea din timpul 
nopții, cu corsajul îmbibat de transpiraţie de la căldura focului. 

Lady Annabelle a apărut imediat lângă mine, conducându-mă spre 


un scaun și împingând o cană cu ceai, îmbogăţită cu whisky, în 
mâinile mele tremurânde. Sir Marcus, un asistent de operaţie la fel de 
bun ca oricare alt asistent calificat, îi desfăcea lui Jamie braţul captiv, 
masându-i urmele acolo unde legătura intrase adânc în carne. Mâna 
bărbatului mai în vârstă era roșie, am băgat de seamă, acolo unde 
Jamie o ținuse strâns. Nu mi-am dat seama că ațipisem, dar deodată 
am tresărit, capul țâșnindu-mi în sus. Lady Annabelle mă îndemna să 
mă ridic, susținându-mă ușor de cot. 

— Hai, draga mea. Gata, acum trebuie să ne ocupăm de rănile tale 
și să te odihnești niţel. 

M-am tras din mâinile ei cât mai politicos cu putinţă. 

— Nu, nu pot. Trebuie să termin... 

Cuvintele mi s-au pierdut în ceața gândurilor când Sir Marcus mi-a 
luat ușor din mână sticla cu oţet și bucata de pânză. 

— Mă ocup eu de restul, a spus el. Am ceva experiență cu pansatul 
rănilor în tranșee, înţelegi dumneata. 

Dând la o parte păturile, a început să șteargă sângele din tăieturile 
de bici, cu o blândeţe și eficiență impresionante. Băgând de seamă că 
îl urmăresc, a zâmbit cu gura până la urechi, ridicând vesel bărbia. 

— Am curăţat multe tăieturi la viața mea, a spus el. Și am mai și 
cauzat câteva. Astea sunt floare la ureche, fetițo, se vor vindeca în 
câteva zile. 

Știind că avea dreptate, am pășit spre capul patului de campanie. 
Jamie era treaz, strâmbându-se uşor la senzația de usturime a soluţiei 
antiseptice pe rănile deschise, însă pleoapele îi erau grele și ochii 
albaștri îi erau întunecați de durere și oboseală. 

— Du-te şi culcă-te, englezoaico. O să dorm și eu. 

Că avea sau nu să doarmă nu știam. Însă era limpede că eu nu voi 
dormi, sau nu pentru multă vreme. Mă legănam pe picioare de 
oboseală și zgârieturile de pe pulpe începeau să ardă și să mă doară. 
Absalom le curățase la cabana din pădure, însă aveau nevoie de un 
pansament. 

Am încuviințat din cap amorțită și m-am întors drept răspuns la 
apăsarea discretă, dar insistentă a stăpânei casei pe braţul meu. 

La jumătatea scărilor, mi-am amintit că uitasem să îi spun lui Sir 
Marcus cum se pansează tăieturile. Rănile adânci de pe umeri vor 
trebui legate cu un pansament mai gros pentru a permite îmbrăcatul 
unei cămăși atunci când vom încerca să plecăm de aici. Dar urmele de 
bici mai ușoare ar trebui lăsate deschise, pentru a face coajă. Am 
aruncat o privire iute în camera de oaspeți în care mă condusese Lady 
Annabelle, apoi am murmurat câteva scuze și am coborât ca prin vis 
scările spre salon. 

M-am oprit o clipă în încăperea cufundată în întuneric, urmată de 
Lady Annabelle. Ochii lui Jamie erau închiși, probabil căzuse pradă 


somnului indus de whisky și de oboseală. Păturile erau date într-o 
parte, fiind inutile când flăcările încălzeau zdravăn camera. Mâna lui 
Sir Marcus s-a rezemat neglijent pe fundul gol al lui Jamie când s-a 
întins peste pat să ia o bucată de pânză. Efectul a fost electric. Spatele 
lui Jamie s-a arcuit deodată, mușchii fundului s-au încordat 
strângându-se și a scos un sunet involuntar de protest, sărind în spate 
în ciuda coastelor rupte, străpungându-l pe Sir Marcus cu o privire 
uluită și ameţită. Surprins la rândul său, Sir Marcus a rămas nemișcat 
pentru o secundă, apoi s-a aplecat înainte și l-a luat pe Jamie de braţ, 
aşezându-l blând din nou cu fața în jos. Gânditor, a plimbat foarte 
precaut un deget peste carnea lui Jamie. Și-a frecat degetele, lăsând o 
dâră de ulei sclipind în lumina flăcărilor. 

— Ah, a spus el pe un ton relaxat. 

Bătrânul soldat a ridicat pătura până la mijlocul lui Jamie, și am 
văzut umerii încordaţi relaxându-se ușor sub masaj. Sir Marcus s-a 
aşezat lângă capul lui Jamie şi a mai turnat un rând de whisky. 

— Măcar a avut atâta considerație încât să te ungă niţel înainte, a 
remarcat el, întinzându-i o cupă lui Jamie care s-a ridicat greoi în 
coate să o ia. 

— Da, dar, nu cred că a fost pentru confortul meu, a spus el sec. 

Sir Marcus a luat un gât din whisky-ul său și a țâțâit meditativ. 

Pentru un moment nu s-a auzit decât pocnetul lemnelor în foc, însă 
nici eu, nici Lady Annabelle nu am intrat în cameră. 

— Dacă te consolează cu ceva, a spus deodată Sir Marcus, cu 
privirile fixate pe carafă, e mort. 

— Eşti sigur? a întrebat Jamie pe un ton indescifrabil. 

— Nu ştiu cum ar putea cineva trăi după ce a fost călcat de copitele 
a treizeci de bestii de câte o jumătate de tonă fiecare. A scos capul pe 
coridor să vadă de unde venea zgomotul, apoi a încercat să se dea 
înapoi când a văzut. Un corn l-a prins de mânecă și l-a tras în coridor 
şi l-am văzut căzând lângă perete. Sir Fletcher și cu mine eram pe 
scări, ferindu-ne din calea fiarelor. Bineînțeles că Sir Fletcher s-a 
speriat teribil și a trimis niște soldați după el, dar ei n-au putut să se 
apropie, cu toate coarnele împungând și bestiile împingând în stânga 
și în dreapta, și torțele au căzut de pe ziduri cu toată trepidaţia. Iisuse, 
ar fi trebuit să vezi! 

Sir Marcus a șuierat aducându-și aminte, strângând carafa. 

— N-am cunoscut în viaţa mea o femeie atât de curajoasă ca a 
dumitale, flăcăule! 

Pufnind, a mai umplut o cupă și a dat-o pe gât, tușind când râsul a 
interferat cu înghițirea. 

— Oricum, a revenit el la povestirea lui, lovindu-se cu pumnul în 
piept, până când am alungat vitele, nu mai rămăsese din el decât o 
paiață plină de sânge. Sir Fletcher l-a dus imediat la infirmerie, dar 


dacă mai avea ceva viață în el, nu a mai ţinut mult. Mai vrei o gură, 
flăcăule? 

— Da, mulțumesc. 

S-a lăsat o tăcere scurtă, întreruptă de Jamie. 

— Nu, nu pot spune că mă consolează foarte tare, dar îți mulțumesc 
că mi-ai spus. 

Sir Marcus i-a aruncat o privire șireată. 

— Mmmhm. Să știi că n-o să uiţi niciodată, a spus el abrupt. Nici să 
nu te obosești să încerci. Dacă poţi, las-o să se vindece ca și celelalte 
răni. Nu o zgândări, și o să se vindece curat. 

Bătrânul războinic a ridicat un antebraț noduros, de pe care mâneca 
fusese suflecată în timp ce se îngrijise de spatele lui Jamie, dezvelind 
cicatricea unei tăieturi neregulate care se întindea de la cot până la 
încheietura palmei. 

— Cicatricile nu te mai supără. 

— Da, bine, unele poate nu mai dor. 

Parcă amintindu-și de ceva, Jamie s-a luptat să se întoarcă pe o 
parte. Sir Marcus a lăsat paharul jos cu un strigăt. 

— Stai, flăcăule, cu grijă! O să-ţi bagi o coastă în plămâni dacă nu 
ești atent. 

L-a ajutat pe Jamie să se sprijine într-un cot, băgând sub el o pătură 
strânsă. 

— Am nevoie de un cuţitaș, a spus Jamie respirând greu. Unul 
ascuţit, dacă ai la îndemână. 

Fără să pună întrebări, Sir Marcus s-a repezit la bufetul francez din 
lemn de nuc lustruit și a cotrobăit prin sertare cu un zăngănit 
asurzitor, întorcându-se victorios cu un cuţit de fructe cu mânerul 
sidefat. I l-a vârât lui Jamie în mâna bună și s-a așezat înapoi pe scaun 
cu un mormăit, apucând cupa de whisky. 

— Nu crezi că ai destule cicatrici? a întrebat el. Vrei să mai faci rost 
de câteva? 

— Doar de una. 

Jamie s-a sprijinit tremurat într-un cot, cu bărbia înfiptă în piept în 
timp ce și-a îndreptat cu chiu, cu vai cuțitul ascuţit spre pieptul stâng. 
Braţul lui Sir Marcus a țâșnit înainte, niţel nesigur, și a prins mâna lui 
Jamie. 

— Lasă-mă să te ajut. Nu mai ai mult și cazi în el. 

Șovăind o clipă, Jamie i-a predat fără tragere de inimă cuțitul și s-a 
lăsat pe spate pe pătura strânsă. Și-a atins pieptul la doi centimetri de 
mamelon. 

— Aici. 

Sir Marcus a întins un braţ spre bufet și a înșfăcat o lampă, aşezând- 
o pe scaunul de pe care tocmai se ridicase. De la distanța la care mă 
aflam nu puteam vedea la ce se uitau; arăta ca o arsură mică și roșie, 


cu o formă aproape circulară. A mai tras o dușcă hotărâtă de whisky și 
a așezat paharul alături de lampă, apoi a apăsat vârful cuţitului în 
pieptul lui Jamie. Trebuie să fi făcut un gest involuntar, căci Lady 
Annabelle m-a prins de mânecă, șoptindu-mi să stau locului. Vârful 
cuțitului a apăsat și s-a rotit, scormonind într-o mișcare pe care o faci 
atunci când ai un punct stricat într-o piersică coaptă. Jamie a scos un 
geamăt şi un firicel de lichid roşu a alunecat în jos peste conturul 
pântecelui și a făcut o pată mică pe pătură. S-a rostogolit pe burtă și s- 
a apăsat în salteaua patului, oprind sângerarea. 

Sir Marcus a așezat jos cuțitul de fructe. 

— Când te mai întremezi, l-a sfătuit el, să te culci cu nevasta 
dumitale, și să o lași să te mângâie. Femeilor le place să facă asta, a 
spus el, zâmbind larg spre cadrul întunecat al ușii. Dumnezeu știe de 
ce. 

Lady Annabelle mi-a șoptit blând. 

— Hai să mergem, draga mea. E mai bine să rămână puțin singuri. 

Am decis că Sir Marcus se putea descurca singur cu bandajele și am 
urcat cu pași obosiţi scara îngustă până la dormitorul meu. 

M-am trezit deodată dintr-un vis cu scări spiralate care nu se mai 
terminau, cu un aer de atmosferă terifiantă. Oboseala îmi înțepenise 
spatele și picioarele mă dureau, însă m-am ridicat în cămașa de noapte 
împrumutată și am bâjbâit după lumânare și amnar. Mă simțeam 
neliniștită, atât de departe de Jamie. Dacă avea nevoie de mine? Mai 
rău, dacă veneau englezii, în timp ce el era singur și neînarmat în 
salonul de jos? Mi-am apăsat obrazul de fereastra rece, alinată de 
murmurul constant al fulgilor de nea care se loveau de geam. Cât timp 
continua furtuna, eram probabil în siguranță. Am tras pe mine un 
halat și, luând lumânarea și pumnalul, m-am îndreptat spre scară. 

Casa era învăluită în tăcere, cu excepţia focului care trosnea. Jamie 
dormea, sau măcar ţinea ochii închiși, cu faţa întoarsă spre foc. M-am 
aşezat pe covorul din fața căminului încet, să nu îl trezesc. Eram 
singuri pentru prima dată de la acele momente disperate din carcera 
închisorii Wentworth. Aveam impresia că se întâmplase în urmă cu 
mulți ani. L-am studiat atent pe Jamie, parcă cercetând un străin cu 
privirea. 

Nu părea să fie într-o stare foarte proastă din punct de vedere fizic, 
având în vedere prin câte trecuse, dar tot îmi făceam griji. Înghițise 
suficient whisky în timpul operaţiei cât să doboare un cal şi o mare 
parte din alcool era încă în el, în ciuda accesului de vomă de mai 
devreme. 

Jamie nu era primul meu erou. Soldaţii se perindau prea repede 
prin spitalul de campanie, căci așa era regula, pentru ca infirmierele 
să ajungă să îi cunoască foarte bine, însă din când în când mai vedeai 


câte un bărbat care vorbea prea puţin și glumea prea mult, care se 
ținea bățos, și nu atât din pricina durerii și a singurătăţii. 

Și ştiam, în mare, ce puteam face pentru ei. Dacă aveam timp și 
dacă ei erau genul care să vorbească pentru a ţine întunericul departe, 
te aşezai pe marginea patului și îi ascultai. Dacă erau tăcuțţi, îi atingeai 
adesea când treceai pe lângă ei, și îi priveai când nu erau atenți, când 
îi puteai scoate din ei înșiși, să îi ţii în brațe în timp ce își exorcizau 
demonii. Dacă era timp. Dacă nu era, atunci le făceai injecții cu 
morfină și sperai că vor reuși să găsească pe altcineva care să îi asculte 
în vreme ce tu te îndreptai spre un soldat ale cărui răni erau vizibile. 

Jamie va vorbi cu cineva, mai devreme sau mai târziu. Era timp. 
Dar speram că nu va vorbi cu mine. 

Era dezvelit până la mijloc și m-am aplecat să îi examinez spatele. 
Era o priveliște remarcabilă. Tăieturile de bici erau la o distanță de o 
palmă, făcute cu o precizie care oripila. Trebuie să fi stat cu spatele 
întins cât timp fusese tăiat. Am aruncat o privire iute spre 
încheieturile mâinilor - nu aveau semne. Așadar se ținuse de cuvânt, 
nu se împotrivise. Și stătuse nemișcat în timpul acestui chin, plătind 
pentru viața mea, așa cum convenise. 

Mi-am șters ochii cu mânecile. Mi-a trecut prin minte că nu avea să 
îmi fie foarte recunoscător dacă mă vedea plângând peste trupul său 
nemișcat. Mi-am mutat greutatea cu un ușor foșnet de pânză. La auzul 
sunetului a deschis ochii, însă nu părea bântuit de coşmaruri. Mi-a 
dăruit un zâmbet, slab şi obosit, dar din toată inima. 

Am deschis gura și mi-am dat deodată seama că nu știam ce să 
spun. Îmi era imposibil să îi mulțumesc. Era ridicol să îl întreb cum se 
simte, evident se simțea ca naiba. În timp ce eu căutam ceva să îi 
spun, a vorbit Jamie. 

— Claire? Eşti bine, dragostea mea? 

— Dacă sunt bine? Dumnezeule, Jamie! 

Lacrimile îmi usturau pleoapele și am clipit cu putere, trăgându-mi 
nasul. Jamie și-a ridicat mâna bună atât de încet de parcă ar fi fost 
legată cu lanţuri și mi-a mângâiat părul. M-a tras spre el, însă m-am 
dat în spate, conștientă pentru prima dată de cum trebuie să arăt, cu 
fața zgâriată şi acoperită cu rășină, părul ţepos îmbibat cu diverse 
substanţe de nemenţionat. 

— Vino aici, a spus el. Vreau să te ţin în braţe o clipă. 

— Dar sunt plină de sânge și de vomă, am protestat, făcând un efort 
inutil să îmi netezesc părul. 

Jamie a scos un șuierat, singurul sunet pe care coastele sale rupte i-l 
permiteau în loc de râs. 

— Maica Domnului, englezoaico, sunt sângele și voma mea. Vino 
aici. 

Brațul său m-a cuprins tandru de după umeri. Mi-am odihnit capul 


pe pernă alături de al lui și am rămas în tăcere lângă foc, dându-ne 
unul altuia putere și liniște. Degetele lui au atins delicat mica rană de 
sub obrazul meu. 

— Nu am crezut că te voi mai vedea vreodată, englezoaico. 

Vocea îi era coborâtă și niţel răguşită de la whisky și de la strigătele 
de durere. 

— Mă bucur că ești aici. 

M-am ridicat. 

— Să nu mă mai vezi vreodată! De ce? Credeai că nu voi reuși să te 
scot de acolo? 

A zâmbit într-o parte. 

— Păi, nu, nu mă așteptam. M-am gândit că dacă eu spun să pleci, 
tu te-ai putea încăpăţâna și ai refuza să pleci. 

— Eu să mă încăpățânez! am exclamat indignată. Uite cine 
vorbeşte! 

S-a lăsat tăcerea, devenind niţel apăsătoare. Erau întrebări pe care 
voiam să i le pun, necesare din punct de vedere medical, dar destul de 
delicate din punct de vedere personal. În cele din urmă, m-am hotărât 
să îl întreb: 

— Cum te simţi? 

Ochii îi erau închiși, vineți și adânciţi în orbite în lumina lumânării, 
însă liniile spatelui larg erau încordate sub bandaje. Gura mare, 
rănită, s-a strâmbat într-o combinaţie de zâmbet și grimasă. 

— Nu știu, englezoaico. Niciodată nu m-am mai simţit ca acum. Se 
pare că vreau să fac mai multe lucruri deodată, însă mintea mi se 
împotrivește și trupul m-a trădat. Vreau să scap de aici cât mai repede 
şi să fug cât mai iute și cât mai departe. Vreau să lovesc pe cineva. 
Doamne, vreau să pocnesc pe cineva. Vreau să ard închisoarea 
Wentworth din temelii. Vreau să dorm. 

— Piatra nu arde, am răspuns pragmatic. Poate încerci să dormi, în 
schimb. 

Mâna lui bună a bâjbâit după a mea și a găsit-o, iar buzele i s-au 
relaxat puțin, deși au rămas închise. 

— Vreau să te strâng în braţe cu toată puterea și să nu-ți mai dau 
drumul niciodată. Vreau să mă culc cu tine și să mă pierd în tine până 
uit că exist. Și vreau să îmi așez capul în poala ta și să plâng ca un 
copil. 

Buzele i s-au ridicat într-un colț și un ochi albastru s-a deschis puțin. 

— Din păcate, a spus el, nu pot să o fac decât pe ultima fără să leșin 
sau să vomit din nou. 

— Păi, atunci, probabil va trebui să te mulțumești doar cu atât și să 
pui restul pe lista cu lucruri de făcut, am spus, râzând. 

Ne-a luat un oarecare efort și Jamie a fost la un pas să vomite din 
nou, dar, în cele din urmă, eram așezată pe patul lui, cu spatele 


rezemat de perete, capul lui odihnindu-se pe coapsa mea. 

— Ce ţi-a tăiat Sir Marcus de pe piept? am întrebat. Un semn cu 
fierul roşu? am spus în șoaptă când nu l-am auzit răspunzând. 

Capul roșcovan s-a înclinat ușor încuviințând. 

— Un sigiliu, cu inițialele lui. E destul că o să port semnele lăsate de 
el toată viaţa, a spus el râzând scurt, fără să mai fie nevoie să mă 
semneze, ca un blestemat de tablou. 

Capul i s-a lăsat greu pe piciorul meu și respirația i s-a domolit în 
cele din urmă. Bandajele albe de la mână se vedeau fantomatic pe 
materialul întunecat al păturii. Mi-am plimbat uşor degetele pe o 
urmă de arsură de pe deget sclipind slab de la uleiul dulce. 

— Jamie? 

— Mmm? 

— Eşti grav rănit? 

Treaz, și-a ridicat privirea de la bandajele de pe mână spre chipul 
meu. A închis ochii și a început să se scuture. Alarmată, m-am temut 
că am stârnit vreo amintire insuportabilă până când am realizat că 
râdea, destul de tare încât lacrimile să i se prelingă pe obraji. 

— Englezoaico, a spus el în cele din urmă trăgându-și sufletul, am 
probabil treizeci de centimetri de piele care să nu fie bătută, arsă ori 
tăiată. Sunt rănit? 

S-a scuturat din nou, făcând salteaua din pâslă să scârțâie și să 
foşnească. 

— Voiam să spun..., am început, niţel ofensată. 

M-a oprit, luându-mi mâna cu mâna stângă și ducând-o la buze. 

— Știu ce ai vrut să spui, englezoaico, a spus el, întorcându-și capul 
pentru a ridica privirea spre mine. Nu-ţi face griji, cei treizeci de 
centimetri rămași nevătămaţi sunt toți între picioarele mele. 

Am apreciat efortul pe care l-a făcut să glumească, oricât de proastă 
ar fi fost gluma. L-am plesnit ușor peste gură. 

— Eşti beat, James Fraser, am spus. 

Am rămas tăcută o clipă. 

— Treizeci, zici? 

— Ah, mă rog, poate treizeci și unu. Doamne, englezoaico, nu mă 
face din nou să râd, coastele mele nu mai rezistă. 

I-am şters ochii cu un fald al cămășii și i-am dat să bea o înghițitură 
de apă, ținându-i capul ridicat cu genunchiul. 

— Oricum nu asta voiam să spun, am răspuns. 

Devenind serios, s-a întins din nou după mâna mea și a strâns-o 
ușor. 

— Știu. Nu e nevoie să fii delicată. 

A tras precaut aer în piept, strtâmbându-se de durere. 

— Am avut dreptate, a durut mai puțin decât biciuitul. Însă a fost 
mult mai neplăcut, a spus închizând ochii. 


O scânteie de umor amar i-a ridicat un colț al buzelor. 

— Cel puțin am scăpat pentru o vreme de constipaţie. 

Am tresărit şi el a scrâşnit din dinţi, înghițind aer în porţii scurte și 
mici. 

— Îmi pare rău, englezoaico. Nu... m-am gândit că mă va afecta 
atât de mult. Ce m-ai întrebat... nu sunt rănit. Voi fi bine. 

Am făcut un efort să îmi menţin vocea sigură și degajată. 

— Nu trebuie să îmi povestești, dacă nu vrei. Dar s-ar putea să îţi ia 
o piatră de pe inimă... 

Vocea mi s-a stins într-o tăcere jenată. 

— Nu vreau. 

Glasul îi devenise deodată amar și emfatic. 

— Nu vreau să mă mai gândesc vreodată la asta, decât dacă îmi taie 
cineva beregata. Nu, fetițo, nu vreau să îți povestesc, așa cum nici tu 
nu vrei să auzi... dar cred că va trebui să dau afară din mine totul 
până nu mi se oprește în gât. 

Cuvintele îi țâșneau acum pe gură în rafale de amărăciune. 

— A vrut să mă târăsc pe jos şi să implor, și pentru numele lui 
Dumnezeu, am făcut-o. Ţi-am spus cândva, englezoaico, poţi răpune 
pe oricine dacă ești dispus să îl rănești cât mai crud. Ei bine, el era 
dispus. M-a făcut să mă târăsc și m-a făcut să implor; și m-a obligat să 
fac lucruri mai urâte decât atât, înainte să vreau să îmi doresc din tot 
sufletul să mor. 

A rămas multă vreme tăcut, privind în flăcări, apoi a oftat adânc, 
strâmbându-se de durere. 

— Aş vrea să mă poți ușura, englezoaico, îmi doresc asta din toată 
inima, pentru că sunt la capătul puterilor acum. Dar nu e ca un spin 
otrăvit, pe care când l-ai prins, îl poţi scoate și ai scăpat de el. 

Mâna lui bună se odihnea pe genunchiul meu. Și-a flexat degetele și 
le-a răsfirat, roșii în lumina flăcărilor. 

— Nici măcar nu e ca o rană. Dacă m-ai putea vindeca puţin câte 
puțin, cum ai făcut cu mâna, aș îndura bucuros durerea. 

Şi-a pus pumnul pe piciorul meu, privindu-l încruntat. 

— Este... dificil de explicat. E... e ca și cum... e ca și cum fiecare 
om are un loc în adâncul sufletului, poate, un loc pe care îl ţine doar 
pentru el însuși. E ca o mică fortăreață, unde trăieşte cea mai 
personală parte a ta — poate e sufletul, poate e doar acea calitate care 
te face să fii cine ești și nu altcineva. 

Şi-a atins ușor buza rănită cu limba, fără să își dea seama în timp ce 
era absorbit de gânduri. 

— Nu arăţi acea parte nimănui, de obicei, decât dacă uneori iubeşti 
pe cineva foarte mult. 

Palma i s-a relaxat în jurul genunchiului meu. Ochii îi erau din nou 
închiși, pleoapele coborâte împotriva luminii. 


— Acum, e ca și cum... propria mea fortăreață a fost dinamitată — 
nu a mai rămas din ea nimic, decât cenușa și un căprior fumegând din 
acoperiș şi partea aceea goală care a trăit cândva acolo e descoperită, 
scâncind și strigând de teamă, încercând să se ascundă sub un fir de 
iarbă sau o frunză, dar... dar nereușind prea bine. 

Glasul i s-a frânt și a întors capul, îngropându-și fața în poala 
cămășii mele de noapte. Neputincioasă, nu puteam face decât să îl 
mângâi pe păr. 

A ridicat pe neașteptate capul, cu chipul atât de încordat încât putea 
să se frângă sub tensiunea oaselor. 

— Am fost aproape de moarte de câteva ori, Claire, însă niciodată 
nu mi-am dorit cu adevărat să mor. De data aceasta am vrut. Am... 

Vocea i s-a stins și a tăcut, strângându-mă cu putere de genunchi. 
Când a vorbit din nou, vocea îi era ridicată și ciudat de înecată, de 
parcă ar fi alergat foarte mult. 

— Claire, vrei să... doar... Claire, ţine-mă în brațe. Dacă încep să 
tremur acum nu mă mai pot opri. Claire, strânge-mă în braţe! 

Chiar începea să se scuture violent, tremuratul făcându-l să geamă 
atunci când îi apăsa coastele rupte. Îmi era teamă să nu îl rănesc, dar 
și mai teamă îmi era să îl las să tremure. 

M-am ghemuit peste el, mi-am înfășurat brațele în jurul umerilor săi 
și l-am ţinut cât de strâns am putut, legănându-l înainte și înapoi, ca și 
cum ritmul reconfortant putea învinge spasmele chinuitoare. Mi-am 
strecurat o mână în spatele gâtului și mi-am înfipt adânc degetele în 
mușchii drepți, făcând încordarea să se relaxeze în timp ce îi masam 
valea adâncă de la baza craniului. În cele din urmă, tremuratul s-a 
domolit și capul i-a căzut în față, epuizat, pe coapsa mea. 

— Îmi pare rău, a spus el o clipă mai târziu, cu glasul lui obișnuit. 
Nu am vrut să se întâmple asta. Adevărul e că sunt foarte rănit și beat 
criță. Nu mă pot controla foarte bine. 

Când un scoţian recunoaște, chiar și în intimitate, că este beat 
înseamnă că este foarte grav rănit, mi-am spus. 

— Trebuie să dormi, am spus în șoaptă, continuând să îl mângâi pe 
ceafă. Ai nevoie mare de somn. 

Mi-am folosit degetele cât de bine am putut, mângâind și apăsând 
cum mă învățase Alec cel Bătrân, reuşind să îl liniştesc până a fost 
cuprins de o stare de moleșeală. 

— Mi-e frig, a murmurat el. 

Focul ardea dogoritor și era învelit cu câteva pături, însă degetele îi 
erau reci ca gheața. 

— Eşti în stare de şoc, i-am spus pragmatic. Ai pierdut foarte mult 
sânge. 

Am aruncat o privire în jur, însă toți servitorii se duseseră la 
culcare. Murtagh, presupuneam, era încă afară în zăpadă, în 


apropierea închisorii, să nu vină cineva pe urmele noastre. 
Scuturându-mă de orice urmă de pudoare, m-am ridicat, mi-am dat jos 
cămașa de noapte și m-am strecurat sub pături. 

Cu gesturi cât mai blânde, m-am lipit de trupul lui, încălzindu-l cu 
al meu. Și-a întors obrazul în umărul meu ca un copil. I-am netezit 
părul, mângâindu-l, masându-i coloanele umflate ale mușchilor din 
spatele gâtului, evitând rănile. 

— Odihnește-te acum, puiule, am spus, amintindu-mi de Jenny și de 
băieţelul ei. 

Jamie a mârâit scurt, amuzat. 

— Așa obișnuia să îmi zică mama, a murmurat el. Când eram copil. 

O clipă mai târziu, l-am auzit spunându-mi în umăr: 

— Englezoaico? 

— Mm? 

— Cine Dumnezeu e John Wayne? 

— Tu eşti, i-am răspuns. Acum dormi. 


37. EVADAREA 


Jamie căpătase o culoare mai sănătoasă dimineață, deşi vânătăile se 
închiseseră la culoare în timpul nopții, marmorându-i acum o bună 
parte din pielea feţei. A oftat adânc, apoi s-a crispat cu un geamăt și a 
expirat mult mai precaut. 

— Cum te simţi? am spus așezându-mi o mână pe fruntea lui. 

Era rece şi umed. Nu făcuse febră, slavă Domnului. 

S-a strâmbat, cu ochii încă închiși. 

— Englezoaico, mă doare tot trupul. 

Şi-a întins mâna bună, bâjbâind. 

— Ajută-mă să mă ridic, sunt moale ca o budincă. 

Ninsoarea s-a oprit la jumătatea dimineţii. Cerul era încă cenușiu ca 
lâna, amenințând cu alte ninsori, însă amenințarea dinspre închisoarea 
Wentworth era şi mai mare, așa încât am plecat de la Eldridge Manor 
chiar înainte de prânz, învăluiți în mantii groase ca să ne apere de 
frig. Murtagh și Jamie erau înarmați până în dinți pe sub mantiile lor. 
Eu aveam doar pumnalul, și acela bine ascuns. În ciuda protestelor 
mele, ne-am învoit ca eu să spun că eram ţinută ostatică împotriva 
voinţei mele, dacă aveam să fim prinși. 

— Dar m-au văzut în închisoare, am argumentat. Sir Fletcher știe 
deja cine sunt. 

— Da. 

Murtagh încărca pistoalele cu mare băgare de seamă, un întreg 
arsenal de gloanţe, lână, pudră, pânză, tije și cartușiere înșirate pe 


masa lustruită a lui Lady Annabelle, însă a ridicat ochii pentru a mă 
străpunge cu o privire întunecată. 

— Tocmai asta e și ideea, domniţă. Trebuie să te ținem departe de 
Wentworth, indiferent ce s-ar întâmpla. Nu folosește nimănui dacă te 
bagă în pușcărie împreună cu noi. 

A îndesat o tijă scurtă prin gura unui pistol, bătând dopul în loc, cu 
lovituri puternice, economice. 

— Sir Fletcher nu pleacă la vânătoare pe o zi ca asta. E foarte 
posibil ca niciun veston roșu pe care îl vom întâlni să nu te cunoască. 
Dacă suntem descoperiţi, trebuie să spui că te-am forțat să vii cu noi 
împotriva voinței dumitale și să îi convingi pe englezi că nu ai nimic 
de a face cu o pereche de vagabonzi ca mine și lepădătura dumitale. 

A făcut semn spre Jamie care se balansa cu mare grijă pe un scaun 
cu un castron de lapte cald cu pâine. 

Sir Marcus și cu mine îi căptușisem coapsele și pulpele lui Jamie cât 
de bine putusem cu bandaje groase din pânză pe sub o pereche de 
pantaloni şi ciorapi purtați, închiși la culoare pentru a ascunde 
eventualele pete de sânge care să ne trădeze. Lady Annabelle tăiase 
una din cămășile soțului ei în spate pentru a se potrivi lărgimea 
umerilor lui Jamie înveliți în bandajele groase. Chiar și așa, cămașa nu 
se încheia în față și capetele pansamentelor din jurul pieptului ieșeau 
prin pânză. Refuzase să se pieptene pe motiv că și scapul îl durea și 
arăta încâlcit și ciufulit ca o sălbăticiune, cu ţepi roșcovani țâșnind 
deasupra obrajilor vineți și a unui ochi umflat și închis. 

— Dacă sunteți prinși, a intervenit Sir Marcus, spune-le că erai în 
vizită la mine și ai fost răpită în timp ce te plimbai călare pe moșie. 
Spune-le să te aducă la mine la Eldridge ca să verifice adevărul 
spuselor dumitale. Asta ar trebui să îi convingă. Le vom zice că eşti o 
prietenă a Annabellei din Londra. 

— Și pe urmă te scoatem în siguranţă de aici înainte ca Sir Fletcher 
să vină în vizită, a adăugat Annabelle, pragmatic. 

Sir Marcus se oferise să-i trimită pe Hector și pe Absalom să ne 
escorteze, însă Murtagh a remarcat că asta ar implica Eldridge, dacă 
am întâlni vreun soldat englez. Așadar eram doar noi trei, înfofoliți 
împotriva vremii reci, pe drumul spre Dingwall. Eu duceam o geantă 
burdușită şi o scrisoare de la stăpânul moșiei Eldridge, una sau 
amândouă din acestea urmând să ne asigure traversarea Canalului. 

Era greu de înaintat prin zăpadă. Având mai puţin de treizeci de 
centimetri, stratul înșelător ascundea pietre, gropi și alte obstacole, 
făcând pasul cailor alunecos și primejdios. La fiecare pas zburau 
brazde de zăpadă și noroi, împroșcând pântecele și jaretele, iar norii 
produși de respiraţia cailor se risipeau aburind în aerul înghețat. 

Murtagh mergea înainte, urmând depresiunea ușoară care marca 
drumul. Eu călăream alături de Jamie, pentru a-l ajuta, dacă își 


pierdea cunoștința, deși era, la propriile sale insistențe, legat de cal. 
Doar mâna stângă îi era liberă, odihnindu-se pe pistolul prins de 
oblâncul șeii, ascuns sub mantie. 

Am trecut pe lângă câteva bordeie împrăștiate, cu fumul ieșind din 
acoperișurile din stuf, însă familiile și animalele de pe lângă casă 
păreau toate înăuntru, la adăpost de frig. Din loc în loc, câte un om 
singuratic trecea din bordei în șopron, cărând găleți sau fân, însă în 
cea mai mare parte drumul era pustiu. 

La trei kilometri și jumătate depărtare de Eldridge am trecut pe sub 
umbra castelului Wentworth, o masă întunecată cocoțată pe culmea 
dealului. Aici zăpada era călcată în picioare; traficul înspre și dinspre 
castel nu înceta nici în cele mai aspre condiții. 

Trecerea noastră fusese socotită să coincidă cu masa de prânz, în 
speranţa că santinelele vor fi absorbite de plăcintele și berea lor. Ne- 
am croit drum anevoie pe lângă cărarea scurtă care ducea spre poartă, 
doar un grup de călători care au avut ghinionul să fie departe de casă 
într-o asemenea zi teribilă. 

După ce am trecut de închisoare, ne-am oprit un moment pentru a 
odihni caii, la adăpostul unui mic crâng de pini. Murtagh s-a aplecat 
să arunce o privire pe sub pălăria pe care și-o îndesase Jamie peste 
ochi și care îi masca părul roșcovan care îl putea da de gol. 

— Eşti bine, flăcăule? Cam tăcut. 

Jamie a ridicat capul. Chipul îi era palid şi firicele de transpiraţie îi 
curgeau de-a lungul gâtului în ciuda vântului îngheţat, însă a reușit să 
schițeze un rânjet cu o jumătate de gură. 

— Mă descurc. 

— Cum te simţi? am întrebat, nervoasă. 

Stătea moale în șa, lipsit de graţia sa semeaţă obișnuită. Eu am 
primit cealaltă jumătate de rânjet. 

— Tocmai încercam să mă decid ce mă doare mai tare — coastele, 
mâna sau fundul. Încercând să aleg dintre astea trei, nu mă mai 
gândesc la spate. 

A luat o înghițitură din plosca pe care Sir Marcus i-o dăduse, a 
ridicat din umeri și mi-a întins-o mie. Era mult mai bun decât alcoolul 
nedistilat pe care îl băusem în drum spre castelul Leoch, dar la fel de 
tare. Ne-am continuat călătoria, cu un mic foc vesel arzându-mi în 
stomac. 

Caii se chinuiau să galopeze, zăpada ţâșnindu-le din copite când am 
văzut capul lui Murtagh ridicându-se deodată. Urmând direcţia privirii 
sale, am văzut patru soldați englezi, călare, în vârful dealului. 

Nu aveam ce face. Fusesem văzuţi și un strigăt de avertisment a 
răsunat la vale din culmea dealului. Nu aveam încotro să fugim. Eram 
nevoiți să ne descurcăm cum puteam. Fără o privire în urmă, Murtagh 
a ţâșnit înainte pentru a le ieși în întâmpinare. 


Caporalul care însoțea grupul era un soldat de carieră între două 
vârste, țeapăn în mantaua lui de iarnă. S-a aplecat politicos spre mine, 
apoi și-a îndreptat atenţia spre Jamie. 

— Ne cerem iertare, domnule, doamnă. Avem ordine să oprim pe 
oricine călătoreşte pe această rută, deoarece câţiva prizonieri au 
evadat ieri din închisoarea Wentworth și vrem să aflăm dacă nu au 
fost zăriți. 

Prizonieri. Așadar reușisem să eliberez mai mult decât un singur 
prizonier ieri. Eram bucuroasă, din mai multe motive. Unul era că în 
felul acesta căutarea își dilua din intensitate. Patru împotriva a trei 
creştea șansele noastre mai mult decât ne-am fi așteptat. Jamie nu a 
răspuns, ci s-a aplecat și mai în față în șa, lăsându-și capul să se legene 
spre piept. Îi puteam vedea sclipirea din ochi pe sub borurile pălăriei; 
nu își pierduse cunoștința. Probabil îi cunoștea pe acești soldați; vocea 
lui ar fi fost recunoscută. Murtagh își împingea calul în față, între 
mine și soldați. 

— Da, stăpânul e cam bolnav, după cum vedeţi, domnilor, a spus el, 
trăgându-şi slugarnic moțul din frunte. Dacă ați fi atât de buni să îmi 
arătați drumul spre Ballagh... Nu sunt sigur că ne îndreptăm în 
direcția bună. 

Mă întrebam ce coace. Dar pe urmă i-am surprins privirea. Ochii i- 
au zburat în sus și în jos, apoi înapoi la soldat, atât de repede încât 
englezul nici nu ar fi spus că Murtagh nu e numai ochi și urechi la 
explicaţiile sale. Era Jamie în pericol de a cădea din șa? Prefăcându- 
mă a-mi așeza boneta, am aruncat o privire peste umăr în direcția pe 
care mi-o indicase şi aproape am îngheţat de groază. 

Jamie stătea drept în șa, cu capul plecat pentru a-și ascunde 
obrazul. Însă sângele îi picura ușor din vârful scăriței de sub talpă, 
pătând zăpada cu stropi aburinzi și stacojii. 

Murtagh, prefăcându-se a fi greu de cap, reușise să îi atragă pe 
soldaţi în față spre creasta dealului, astfel încât ei să îi poată arăta că 
drumul spre Dingwall era singurul care se vedea și care ducea în 
cealaltă parte a dealului. Trecea prin Ballagh și drept spre coasta 
aflată la alți cinci kilometri depărtare. 

Am alunecat în grabă la pământ, trăgând febril de cureaua care 
înconjura pântecul calului meu. Lovind cu picioarele prin nămeţi, am 
reuşit să arunc suficientă zăpadă sub calul lui Jamie încât să ascund 
picăturile incriminatoare. Aruncând o privire spre soldaţi, am băgat de 
seamă că erau încă absorbiți de discuţia cu Murtagh, deşi unul dintre 
ei a privit în josul dealului spre noi, parcă pentru a se asigura că nu ne 
luasem tălpășița. 

Le-am făcut veselă cu mâna, apoi, imediat ce soldatul s-a întors, m- 
am aplecat şi am rupt unul din cele trei jupoane pe care le purtam. 
Dând la o parte mantia lui Jamie, am îndesat juponul împăturit sub 


pulpa sa, ignorându-i exclamaţiile de durere. Mantia a coborât înapoi 
la locul ei chiar la timp ca eu să mă întorc spre propriul meu cal și, 
când Murtagh și soldaţii au sosit, să mă găsească aranjând cureaua 
care lega șaua. 

— Se pare că s-a desfăcut, am explicat inocent, plecându-mi genele 
spre cel mai apropiat soldat. 

— Ah, și de ce nu îi dai dumneata o mână de ajutor doamnei? a 
spus el întorcându-se spre Jamie. 

— Soțul meu nu se simte bine, am spus. Mă descurc singură, 
mulțumesc. 

Caporalul părea intrigat. 

— Bolnav, eh? Şi de ce suferi, mă rog? 

Şi-a împins calul în față, privind îndeaproape pe sub pălăria trasă 
peste chipul palid al lui Jamie. 

— Nu arăţi prea bine, asta e sigur. Ia scoate-ți pălăria să văd, ce e 
cu fața dumitale? 

Jamie l-a împușcat prin faldurile mantiei. Englezul nu trebuie să fi 
fost la o depărtare mai mare de doi metri și s-a rostogolit din șa 
înainte ca pata de pe pieptul său să devină mai mare decât palma 
mea. 

Murtagh avea câte un pistol în fiecare mână până să atingă 
pământul caporalul. Un glonț a zburat aiurea când calul s-a dat 
îndărăt speriat de bruscheţea sunetului și a mișcării. Al doilea proiectil 
şi-a găsit ţinta, pătrunzând prin braţul soldatului, lăsând în urmă o 
bucată de stofă ferfenițită fluturând din mâneca ce se înroșea văzând 
cu ochii. Însă omul a rămas în șa, bâjbâind după sabie, cu o singură 
mână în vreme ce Murtagh a băgat mâna sub mantie pentru a scoate 
alte arme. 

Unul din cei doi soldați rămași și-a întors calul, alunecând prin 
zăpadă, și a ţâșnit de lângă noi, luând-o la goană spre închisoare, 
probabil pentru a chema ajutoare. 

— Claire! 

Strigătul venea de deasupra. Am ridicat privirea, uluită, și l-am 
văzut pe Jamie făcându-mi semne spre silueta care se îndepărta. 

— Opreşte-l! 

A avut răgazul să îmi arunce un al doilea pistol, apoi s-a întors, 
trăgându-și sabia pentru a se apăra de cel de al patrulea soldat. 

Calul meu era antrenat pentru luptă: urechile îi erau lipite de cap și 
se cabrase și bătuse din copite la auzul împușcăturilor, însă nu o luase 
la goană, ci rămăsese înțepenit pe picioare în timp ce eu bâjbâiam 
după oblâncul șeii. Bucuros să lase bătălia în urmă, a țâșnit îndată ce 
m-a simțit în șa și s-a repezit cu mare viteză spre omul care se 
îndepărta. 

Înaintam prin zăpadă aproape la fel de greu ca şi soldatul pe calul 


său, dar al meu era mai bun și aveam avantajul că noi veneam prin 
zăpada bătătorită, în timp ce ei erau nevoiți să taie zăpada neatinsă. L- 
am ajuns încet din urmă, însă am băgat de seamă că nu avea să fie 
îndeajuns. În faţa lui se ridica un dâmb; dacă eu o luam la dreapta, era 
posibil să ajung în cealaltă parte și să îi tai calea când cobora panta. 
Am tras de hăţuri și m-am aplecat pentru a mă ține în șa când calul a 
alunecat, întorcându-se primejdios, apoi s-a reechilibrat și s-a avântat 
înainte. 

Nu am reușit să îl ajung din urmă, dar scurtasem distanţa dintre noi 
la nu mai mult de zece metri. Dacă am fi alergat pe o distanță 
nelimitată, probabil l-aş fi ajuns, însă eu nu aveam acest lux; zidul 
închisorii se înălța la mai puțin de un kilometru și jumătate în fața 
noastră. Dacă ne mai apropiam, avea să fie zărit de pe ziduri. 

Am tras de hățuri și am descălecat. Antrenat pentru luptă sau nu, nu 
ştiam care va fi reacţia calului dacă trăgeam cu pistolul din spatele lui. 
Chiar dacă rămânea nemișcat precum o statuie, nu credeam că ţinta 
mea era atât de bună. Am îngenuncheat în zăpadă, mi-am proptit 
cotul pe un genunchi și am așezat arma de-a lungul antebraţului, așa 
cum mă învățase Jamie. 

— „Ţine-o de aici, ținteșşte aici”, apasă aici, îmi explicase el. 

Şi așa am făcut. 

Spre marea mea surpriză, am lovit calul care alerga. A alunecat, s-a 
aplecat într-un genunchi și s-a rostogolit într-o învolburare de zăpadă 
și picioare. Brațul îmi era amortit de la reculul pistolului; m-am ridicat 
masându-l, urmărind cu privirea soldatul căzut. 

Era rănit, căci s-a ridicat anevoie, apoi a căzut înapoi în zăpadă. 
Calul său, sângerând de la umăr, s-a îndepărtat poticnit, cu hățurile 
spânzurând. 

Nu am realizat decât mai târziu ce avusesem în minte, însă știam 
atunci când m-am apropiat de el că nu îl puteam lăsa în viață. Cum 
eram atât de aproape de închisoare, cu alte santinele căutând 
prizonierii evadați, nu putea doar să ne descrie — și adio povestea 
noastră cu ostaticii! —, însă știa şi încotro ne îndreptam. Şi noi mai 
aveam încă cincisprezece kilometri de parcurs până la coastă; două 
ore de călătorit prin zăpada căzută din abundență. Și îndată ce 
ajungeam acolo, trebuia să căutăm un vas. Pur și simplu nu puteam 
risca să îl las să le spună celorlalți despre noi. 

Se lupta să se ridice într-un cot când m-am apropiat. Ochii i s-au 
deschis de uluire când m-a văzut, apoi s-au relaxat. Eram femeie. Nu îi 
era teamă de mine. Un bărbat mai experimentat ar fi putut fi mai 
precaut, în ciuda faptului că eram femeie, dar el era foarte tânăr. Nu 
avea mai mult de şaisprezece ani, m-am gândit, simțind că mi se face 
rău. Obrajii pistruiați încă mai păstrau rotunjimea copilăriei, deși buza 
de sus avea puful unei promisiuni de mustață. 


A deschis gura, însă doar a gemut de durere. Și-a apăsat într-o parte 
palma și am văzut că sângele i se scurgea prin tunică și veston. Așadar 
avea răni interne; calul trebuie să se fi rostogolit peste el. 

Era posibil să moară oricum, mi-am spus. Însă știam că nu mă 
puteam baza pe asta. Pumnalul din mâna dreaptă era ascuns sub 
mantie. Mi-am așezat mâna stângă pe fruntea lui. Atinsesem cu același 
gest sute de bărbaţi, încercând să îi mângâi, să îi examinez, să îi 
încurajez pentru orice îi aștepta. Și ei își ridicaseră privirile spre mine 
cu aceeași expresie în care se amestecau speranţa și încrederea. 

Nu îi puteam tăia gâtul. M-am lăsat în genunchi lângă el și i-am 
întors blând capul într-o parte. În toate exerciţiile de ucis ale lui 
Rupert victimele opuseseră rezistență. Acum nu am întâmpinat nicio 
rezistență când i-am aplecat capul înainte, cât de tare am putut, și am 
înfipt pumnalul în gâtul său, la baza craniului. 

L-am lăsat zăcând cu fața în jos în zăpadă și am plecat să mă alătur 
celorlalți. 

Odată încărcătura noastră greoaie depozitată sub pături pe o bancă 
dedesubt, Murtagh și cu mine ne-am întâlnit pe puntea lui Cristabel 
pentru a supraveghea cerul răvășit de furtună. 

— Pare să fie un vânt domol și constant, am spus, plină de speranță, 
cu un deget umezit ridicat. 

Murtagh a măsurat întunecat norii atârnând cu burţile negre peste 
port, încărcătura lor de zăpadă topindu-se fără folos în valurile reci. 

— Ah, da. Să sperăm că vom traversa fără probleme. Dacă nu, 
probabil vom ajunge acolo cu un cadavru. 

O jumătate de oră mai târziu, avântați în apele zbuciumate ale 
Canalului Englez, am înțeles ce vrusese să spună cu ultima remarcă. 

— Rău de mare? am întrebat nevenindu-mi a crede. Scoţienii nu au 
rău de mare! 

Murtagh era țâfnos. 

— Atunci poate că e un hotentot roșcovan. Tot ce ştiu este că e 
verde ca un peşte stricat și îşi vomită şi mațţele. Ai de gând să cobori 
să mă ajuţi sau vrei să îl vezi cum îi ies coastele prin piept? 

— La naiba, am spus, în timp ce ne sprijineam de balustradă pentru 
aer proaspăt în timpul unei scurte pauze pe puntea urât mirositoare de 
dedesubt, dacă știa că are rău de mare, de ce Dumnezeu a insistat să 
luăm un vas? 

Ochii de bazilisc mă priveau fără să clipească. 

— Pentru că știe a dracului de bine că n-o să ajungem niciodată pe 
uscat de cealaltă parte în starea în care se află el acum, și nu voia să 
stea la Eldridge de teamă că o să-i asmuţă pe englezi pe Sir Marcus și 
familia lui. 

— Așa încât a preferat să se omoare pe apă, am spus eu amar. 


— Da. S-a gândit că așa nu o să moară decât el, fără să mai ia pe 
nimeni cu el. Altruist, înţelegi? În schimb, mai are de lucrat la 
discreţie, a adăugat el îndreptându-se spre cabină ca răspuns la 
inconfundabilele sunete venind de dedesubt. 

— Felicitări, i-am spus lui Jamie după un ceas sau două, dându-mi 
la o parte șuvițele umede de pe obraji și frunte. Cred că vei fi 
consemnat în istoria medicinei ca singura persoană dovedită care a 
murit chiar de rău de mare. 

— Oh, bun, a bălmăjit el în talmeș-balmeșul de perne și pături, 
măcar să nu fie în van tot chinul. 

S-a ridicat deodată într-o parte. 

— Dumnezeule, începe din nou. 

Murtagh și cu mine am sărit iarăși la posturile noastre. Trebuia să 
ținem namila de bărbat imobil în timp ce se cufunda în spasmele fără 
milă ale răului de mare. Nu e o treabă pentru cei slabi. 

Pe urmă i-am luat din nou pulsul și am pus mâna o clipă pe fruntea 
transpirată. Murtagh mi-a citit expresia și m-a urmat fără un cuvânt 
de-a lungul coridorului care ducea spre puntea principală. 

— Nu se descurcă prea bine, nu-i aşa? a spus el încetișor. 

— Nu știu, am spus neajutorată, scuturându-mi părul îmbibat cu 
transpirație în vântul șfichiuitor. Sincer, nu am auzit niciodată ca 
cineva să moară de rău de mare, dar acum a început să vomite sânge. 

Mâinile bărbatului pipernicit s-au strâns pe balustradă, degetele 
pătrunzând prin pielea pistruiată de soare. 

— Nu știu dacă coastele rupte nu i-au provocat răni interne sau 
stomacul lui e iritat din cauza vomatului. Oricare ar fi explicația, nu e 
un semn bun. Și pulsul e mult mai slab, și neregulat. Pentru inima lui 
nu e foarte bine, înţelegi? 

— Are o inimă de leu. 

Vorbea atât de încet încât pentru o clipă am crezut că doar mi s-a 
părut că am auzit. Sau poate că vântul sărat îi făcea ochii să 
lăcrimeze. S-a întors pe neașteptate spre mine. 

— Și un cap de bou. Mai ai niște laudanum din acela pe care ţi l-a 
dat Lady Annabelle? 

— Da, am un flacon plin. Dar nu vrea să îl ia; nu vrea să doarmă, a 
spus. 

— Ah, bine. Pentru cei mai mulți oamenii, ce-și doresc și ce primesc 
sunt două lucruri diferite; nu văd de ce el ar fi în vreun fel diferit. Hai. 

L-am urmat neliniștită înapoi pe puntea inferioară. 

— Nu cred că îl poate ţine în el fără să-l vomite. 

— Lasă asta în seama mea. Ia flaconul și ajută-mă să îl ridic. 

Jamie era şi așa pe jumătate conștient, o grămadă de carne inertă 
care a protestat când l-am ridicat în capul oaselor, rezemându-l de 
perete. 


— O să mor, a spus el slab, dar clar, și cu cât mai repede cu atât mai 
bine. Plecaţi și lăsaţi-mă să mor în pace. 

Înşfăcându-l zdravăn de claia de păr roşcovan, Murtagh i-a ridicat 
capul și i-a înfipt flaconul între buze. 

— Înghite asta, şoricelul meu frumos, ori îți rup gâtul. Și să nu-ți 
treacă prin cap să nu-l înghiți. O să te strâng de nas și de gură; dacă 
încerci să îl vomiţi, o să-ți iasă pe urechi. 

Unindu-ne forțele şi voințele, am transferat conținutul flaconului, 
încet, dar sigur în tânărul stăpân al moșiei de la Lallybroch. Tușind și 
icnind, Jamie a băut bărbătește cât de mult a putut înainte de a se 
prăbuși verde la față și lipsit de aer la perete. Murtagh a împiedicat 
fiecare ameninţare de explozie de greață trăgându-l fără milă de nas, o 
întreprindere nu întotdeauna încununată de succes, care însă a permis 
asimilarea narcoticului în circuitul sangvin al pacientului. După 
îndelungi lupte, l-am așezat lipsit de cunoștință pe pat, flăcările 
părului, ale sprâncenelor și ale genelor fiind singura pată de culoare 
pe pernă. 

Murtagh a venit lângă mine pe punte niţel mai târziu. 

— Priveşte, a spus el întinzând braţul. 

Lumina palidă a răsăritului, strălucind în raze jucăușe pe sub nori, 
poleia stâncile coastei franceze din față. 

— Căpitanul spune că va ajunge la mal în trei sau patru ore. 

— Și nu mai devreme, a spus companionul meu, îndepărtându-și 
şuvițele moi de păr castaniu din ochi. 

S-a întors spre mine și mi-a dăruit ceea ce a fost cea mai apropiată 
impresie de zâmbet pe care o văzusem vreodată pe chipul lui aspru. 

Şi astfel, în cele din urmă, urmând trupul nemișcat pe care îl aveam 
în grijă, așezat pe o targă între doi călugări voinici, am trecut prin 
porţile înalte și sumbre ale abației Sainte Anne de Beaupré. 


38. ABAȚIA 


Abația era un edificiu enorm din secolul al doisprezecelea, ale cărei 
ziduri erau construite pentru a rezista atât asaltului furtunilor 
năprasnice de pe mare, cât și al invadatorilor de pe uscat. Acum, în 
vremuri mai liniștite, porţile sale stăteau deschise pentru a permite 
comunicarea ușoară cu satul din apropiere, iar micile chilii din piatră 
ale aripii de oaspeţi fuseseră îndulcite cu covoare pe pereţi și mobilă 
confortabilă. 

M-am ridicat de pe scaunul tapițat din propria mea cameră, neștiind 
prea bine cum se salută un abate; trebuia să îngenunchez să-i sărut 
inelul, sau asta era doar pentru papi? În cele din urmă, m-am 


mulțumit doar cu o plecăciune scurtă și respectuoasă. 

Ochii oblici de pisică ai lui Jamie se datorau într-adevăr neamului 
Fraser. La fel ca și bărbia puternică, deşi cea care se afla în fața 
ochilor mei era cumva ascunsă de o barbă neagră. Abatele Alexander 
avea de asemenea gura lată a nepotului său, deși el părea să 
zâmbească mai puțin. Ochii oblici albaștri au rămas reci și speculativi 
când mi-a urat bun venit cu un zâmbet cald și plăcut. Era mult mai 
scund decât Jamie, cam de înălțimea mea, și solid. Purta robă de 
preot, dar pășea cu alura unui războinic. Mi-a trecut prin minte că 
foarte probabil în tinerețe fusese și una, și alta. 

— Eşti binevenită, nepoată, a spus el, înclinându-și capul. 

Am fost niţel surprinsă de această formulare, însă am înclinat capul 
la rândul meu. 

— Îţi sunt recunoscătoare pentru ospitalitate, am răspuns, din toată 
inima. L-ai... l-ai văzut pe Jamie? 

Călugării îl luaseră pe Jamie să îl spele, un proces la care m-am 
gândit că ar fi mai bine să nu asist. 

Abatele a încuviințat. 

— Ah, da, a spus el, un vag accent scoţian ghicindu-se în engleza 
cultivată. L-am văzut. L-am însărcinat pe fratele Ambrose să îi 
îngrijează rănile. 

Trebuie să mă fi uitat sceptic la el, căci mi-a spus, puțin înțepat. 

— Nu te îngrijora, doamnă, fratele Ambrose este cât se poate de 
priceput. 

M-a măsurat cu o privire sinceră, tulburător de asemănătoare cu a 
nepotului său. 

— Murtagh mi-a spus că şi dumneata te pricepi foarte bine la 
leacuri. 

— Așa este, am răspuns fără ocolișuri. 

Răspunsul meu a provocat un zâmbet larg. 

— Văd că nu suferi de păcatul falsei modestii, a remarcat el. 

— Am eu alte păcate, am răspuns, întorcându-i zâmbetul. 

— Cu toții avem, a spus el. Fratele Ambrose va fi încântat să stea de 
vorbă cu dumneata, sunt sigur. 

— Ţi-a... povestit Murtagh ce s-a întâmplat? am întrebat șovăitor. 

Buzele late s-au crispat. 

— Mi-a povestit. Atât cât știe el din ce s-a întâmplat. 

S-a oprit, ca şi cum ar fi aşteptat completări din partea mea, însă eu 
am rămas tăcută. 

Era limpede că ar fi vrut să îmi pună întrebări, însă era destul de 
diplomat încât să nu mă preseze. În schimb, şi-a ridicat mâna, într-un 
gest de binecuvântare și concediere. 

— Eşti binevenită, a mai spus încă o dată. Voi trimite un frate 
servitor cu ceva de mâncare. 


M-a privit încă o dată din cap până în picioare. 

— Şi cu ceva în care să te speli. 

A făcut semnul crucii spre mine, în semn de bun-rămas ori poate de 
exorcizare a murdăriei, și a plecat într-o învolburare de robe cafenii. 

Realizând deodată cât de obosită eram, m-am lăsat să cad pe pat, 
întrebându-mă dacă îmi puteam ţine ochii deschiși suficient de mult 
timp încât să mănânc și să mă mai și spăl. Încă mă întrebam asta când 
am căzut cu capul în pernă. 

Aveam un coșmar îngrozitor. Jamie era de cealaltă parte a unui zid 
solid din piatră fără uşă. Îl auzeam strigând întruna, însă nu puteam 
ajunge la el. Băteam disperată cu pumnul în zid, doar ca să îmi văd 
mâinile scufundându-se în piatră ca într-o apă. 

— Au! 

M-am ridicat în patul îngust, strângând la piept mâna pe care mi-o 
lovisem de zidul dur de lângă pat. M-am legănat înainte și înapoi, 
strângând mâna dureroasă între pulpe, apoi mi-am dat seama că 
tipetele continuau. 

Au încetat însă brusc în timp ce fugeam de-a lungul coridorului. Uşa 
camerei lui Jamie era deschisă, lumina pâlpâindă a lămpii inundând 
holul. 

Un călugăr pe care nu îl mai văzusem până atunci era cu Jamie, 
ţinându-l strâns. Un val nou de sânge proaspăt pătase bandajele de pe 
spatele lui și umerii i se scuturau, parcă cuprinși de friguri. 

— Un coşmar, mi-a explicat călugărul, văzându-mă în pragul ușii. 

L-a lăsat pe Jamie în braţele mele și s-a îndreptat spre masă, unde 
erau o bucată de pânză și o carafă cu apă. 

Jamie încă tremura și chipul îi strălucea de transpiraţie. Ochii îi 
erau închiși și respira greoi, scoțând un zgomot înecat, răgușit. 
Călugărul s-a așezat lângă mine și a început să îi tamponeze fața cu o 
mână blândă, netezindu-i părul greu și ud de pe tâmple. 

— Dumneata trebuie să fii soția lui, desigur, mi-a spus. Cred că se 
va simți imediat mai bine. 

Tremuratul a început într-adevăr să se liniştească în câteva minute 
şi Jamie a deschis ochii cu un oftat. 

— Sunt bine, a spus el. Claire, sunt bine, dar, pentru Dumnezeu, 
scapă-mă de putoarea asta! 

Abia atunci am simţit parfumul din cameră, o mireasmă florală, 
iute, un parfum atât de comun, încât nici nu îl băgasem de seamă. 

Lavandă. Un miros de săpunuri și ape de toaletă. Ultima dată îl 
simțisem în carcera închisorii Wentworth. Hainele sau trupul 
căpitanului Jonathan Randall miroseau a lavandă. 

Sursa mirosului era o cupă metalică mică plină cu ulei cu parfum 
floral, suspendată de o bază grea din fier cu trandafiri și atârnată 


deasupra flăcării unei lumânări. Menit să calmeze spiritul, nu avea 
efectul evident scontat. Jamie respira mai uşor, stând în capul oaselor 
de unul singur și ținând în mână cupa cu apă pe care i-o dăduse 
călugărul. Însă chipul îi era încă palid și colțul gurii îi tresărea 
neliniștit. 

Am făcut semn din cap franciscanului să facă precum îi ceruse 
Jamie şi călugărul a acoperit îndată cupa cu ulei fierbinte cu un 
prosop împăturit, apoi a scos-o pe coridor. Jamie a slobozit un oftat 
lung de ușurare, apoi s-a strâmbat din cauza durerii de coaste. 

— Ţi-ai deschis puţin rănile de la spate, am spus, întorcându-l ușor 
pentru a umbla la bandaje. Însă nu e foarte grav. 

— Știu. Trebuie să mă fi întors pe spate în timpul somnului. 

Pătura groasă care trebuia să îl țină culcat pe o parte alunecase pe 
podea. Am ridicat-o și am așezat-o pe pat lângă el. 

— Din cauza asta cred că am visat. Am visat că eram biciuit. 

S-a scuturat, a sorbit o gură de apă, apoi mi-a întins cupa. 

— Aş avea nevoie de ceva mai tare, dacă ai la îndemână. 

Parcă auzindu-l, călugărul nostru serviabil a intrat pe ușă cu o 
carafă de vin într-o mână și un flacon micuț cu sirop de mac în 
cealaltă. 

— Alcool sau opiu? l-a întrebat pe Jamie cu un zâmbet, ridicând 
ambele băuturi. Alege-ţi calea spre uitare. 

— Eu aleg vinul, dacă nu vă e cu supărare. Am avut destule vise 
pentru o singură noapte, a spus Jamie, răspunzând cu un zâmbet 
strâmb. 

A băut vinul încet, în timp ce călugărul m-a ajutat să îi schimb 
bandajele pătate, ungându-i rănile cu alifie de gălbenele. Abia când l- 
am așezat din nou în pat pe Jamie să doarmă, cu spatele bine sprijinit 
şi pătura trasă peste el, a dat călugărul să plece. Trecând pe lângă pat, 
s-a aplecat spre Jamie și, întinzând brațul, a făcut semnul crucii peste 
capul lui. 

— Noapte bună, a spus el. 

— Mulţumesc, părinte, a răspuns Jamie ameţit, în mod evident pe 
jumătate adormit deja. 

Văzând că Jamie nu va avea probabil nevoie de mine până 
dimineaţă, l-am atins ușor pe umăr de rămas-bun și l-am urmat pe 
călugăr în coridor. 

— Îți mulțumesc, am spus. Sunt profund recunoscătoare pentru 
ajutorul dumitale. 

Călugărul a fluturat o mână modest, oprindu-mi mulțumirile. 

— M-am bucurat că v-am putut ajuta, a spus el și am băgat de 
seamă că vorbea engleza excelent, deși avea un ușor accent franțuzesc. 
Treceam prin aripa oaspeţilor în drum spre capela St Giles când am 
auzit ţipetele. 


Am tresărit la amintirea acelui țipăt, răgușit și dezolat, sperând că 
nu îl voi mai auzi niciodată. Aruncând o privire pe fereastra de la 
capătul coridorului, nu am zărit niciun semn care să prevestească 
zorile prin obloane. 

— Spre capelă? am întrebat, surprinsă. Dar credeam că slujba de 
utrenie se cântă în biserica principală. Și oricum e niţel cam devreme, 
cu siguranţă. 

Franciscanul a zâmbit. Era destul de tânăr, probabil abia trecut de 
treizeci de ani, însă părul său castaniu mătăsos era înspicat cu 
argintiu. Era tuns scurt și ordonat și avea o barbă castanie, tunsă atât 
de fin încât abia atingea gulerul întors adânc al veșmântului său. 

— Foarte devreme pentru utrenie, a încuviințat el. Mă îndreptam 
spre capelă pentru că e rândul meu pentru perpetua adorare 
euharistică de la această oră. 

A aruncat o privire în camera lui Jamie unde o lumânare gradată 
arăta că era ora două și jumătate. 

— Am întârziat deja, a spus el. Fratele Bartolome mă așteaptă ca să 
se poată duce la culcare. 

Ridicându-și mâna, m-a binecuvântat repede, s-a întors pe călcâiele 
încălțate în sandale și a s-a făcut nevăzut prin ușile batante de la 
capătul coridorului înainte ca eu să îmi revin în fire să îl întreb cum se 
numește. 

Am intrat în cameră și m-am aplecat să văd ce face Jamie. Adormise 
din nou, respirând ușor, o încruntătură discretă încrețindu-i fruntea. 
Curioasă, mi-am plimbat mâna delicat peste părul lui. Cuta din frunte 
s-a relaxat niţel, apoi a revenit. Am oftat și l-am înfășurat mai bine cu 
păturile. 

Mă simţeam mult mai bine dimineaţă, însă Jamie era încercănat și 
mofturos după noaptea agitată. A refuzat emfatic orice sugestie de 
şodou sau supă pentru micul dejun și s-a răstit iritat la mine când am 
încercat să îi verific pansamentul de la mână. 

— Pentru numele lui Dumnezeu, Claire, mai lasă-mă în pace! M-am 
săturat să fiu împuns și pisălogit! 

Şi-a tras mâna într-o parte, uitându-se urât la mine. M-am întors 
fără un cuvânt și m-am ridicat să îmi caut de lucru aranjând 
flacoanele și cutiile mici de leacuri de pe măsuţa de lângă pat. Le-am 
aranjat în grupuri mici, după întrebuințare; alifia cu gălbenele și 
unguentul din coajă de plop pentru calmare, coaja de salcie și cea de 
cireş, precum şi mușețelul pentru ceaiuri, sunătoarea, usturoiul și 
coada-șoricelului pentru dezinfectare. 

— Claire. 

M-am întors, văzându-l ridicat în capul oaselor pe pat, privindu-mă 
cu un zâmbet rușinat. 


— Îmi pare rău, englezoaico. Îmi explodează maţele şi sunt nervos 
în dimineaţa asta. Dar nu am niciun motiv să te reped. Mă ierți? 

Am pășit spre el repede și l-am îmbrățișat ușor. 

— Ştii că nu e nimic de iertat. Dar ce înseamnă că îți explodează 
maţele? 

Nu era pentru prima oară când mă gândeam că intimitatea și 
dragostea nu sunt sinonime. S-a strâmbat, aplecându-se ușor și 
încrucișându-și braţele peste abdomen. 

— Înseamnă, a spus el, că te-aș ruga să mă lași singur pentru scurtă 
vreme. Dacă nu te superi. 

I-am îndeplinit imediat dorința și am plecat să caut micul dejun. 

Întorcându-mă din reflectoriu ceva mai târziu, am remarcat o 
siluetă suplă în robele negre franciscane traversând curtea spre 
galerie. Am grăbit pasul să o ajung din urmă. 

— Părinte! am strigat și el s-a întors, zâmbind când m-a văzut. 

— Bună dimineaţa, a spus el. Doamnă Fraser, așa te numești? Cum 
se simte soțul dumitale în această dimineață? 

— Mai bine, am zis, sperând că era adevărat. Voiam să îţi 
mulțumesc din nou pentru noaptea trecută. Ai plecat înainte să apuc 
să te întreb cum te cheamă. 

Ochii căprui-verzi limpezi au sclipit în vreme ce făcea o plecăciune, 
cu palma așezată pe inimă. 

— Francois Anselm Mericoeur d'Armagnac, doamnă, a răspuns el. 
Acesta e numele pe care l-am primit la naștere. Acum sunt cunoscut 
doar ca părintele Anselm. 

— Anselm cel cu inima veselă? am întrebat, zâmbind. 

A ridicat din umeri, un gest pur galic, neschimbat de secole. 

— Trebuie să încercăm, a spus el, cu un zâmbet ironic în colțul 
buzelor. 

— Nu vreau să te rețin, am spus, aruncând o privire spre capelă. 
Voiam doar să îți mulțumesc pentru ajutor. 

— Nu mă reţii deloc, doamnă. De fapt, amânam să mă duc la 
muncă, savurând păcatul trândăviei. 

— Care este munca dumitale? am întrebat, intrigată. 

În mod evident, bărbatul era un oaspete al mănăstirii, roba sa 
neagră franciscană sărind în ochi precum o pată de cerneală printre 
robele cafenii ale benedictinilor. Erau câțiva asemenea oaspeţi, sau așa 
îmi spusese unul din frații care serveau, fratele Polydore. Cei mai 
mulți dintre ei erau învățați, veniți aici pentru a consulta operele 
păstrate în renumita bibliotecă a abației. Anselm, se părea, era unul 
dintre aceştia. Era de câteva luni ocupat cu traducerea câtorva opere 
ale lui Herodot. 

— Ai văzut biblioteca? m-a întrebat el. Atunci hai, a spus el după ce 
eu am dat din cap. Este cu adevărat una dintre cele mai impresionante 


şi sunt sigur că unchiul dumitale, abatele, nu ar avea nicio obiecție. 

Eram deopotrivă curioasă să văd biblioteca şi ezitam să mă întorc 
imediat în izolarea aripii oaspeţilor, așa încât l-am urmat fără a șovăi. 

Biblioteca era frumoasă, cu tavanul înalt, cu avântatele coloane 
gotice care se împreunau în ogivele tavanului cu mai multe 
compartimente. Ferestrele care acopereau peretele umpleau spațiile 
dintre coloane, lăsând lumina să inunde biblioteca. Majoritatea erau 
din sticlă limpede, însă unele conțineau vitralii cu parabole amăgitor 
de simple la prima vedere. Trecând pe vârfuri pe lângă siluetele 
gârbovite ale călugărilor care studiau, m-am oprit să admir unul dintre 
vitraliile care înfățișau Fuga în Egipt. 

Unele dintre rafturi arătau precum cele cu care eram obișnuită, 
cărțile odihnindu-se una lângă cealaltă. Altele conțineau cărți culcate, 
pentru a proteja copertele antice. Era chiar și un corp acoperit cu 
sticlă, unde se aflau câteva suluri de pergamente. În bibliotecă 
domnea un aer de exaltare înăbușită, ca şi cum volumele păstrate cu 
mare grijă cântau neauzit între copertele lor. Am părăsit biblioteca 
simțindu-mă mângâiată şi am traversat agale curtea principală alături 
de părintele Anselm. 

Am încercat din nou să îi mulțumesc pentru ajutorul din seara 
trecută, însă din nou a ridicat din umeri la auzul vorbelor mele. 

— Nicio problemă, copila mea. Sper că soțul dumitale se simte mai 
bine astăzi. 

— Şi eu sper, am spus. 

Nevrând să întârzii pe acest subiect, am întrebat: 

— Ce anume este adorarea euharistică? Ai spus astă-noapte că într- 
acolo te îndrepți? 

— Nu eşti catolică? a întrebat el surprins. Ah, dar am uitat, 
dumneata ești englezoaică. Atunci, trebuie să fii protestantă. 

— Cred că nu sunt niciuna, nici alta, când vine vorba de credință, 
am răspuns. Însă tehnic, cel puțin, cred că sunt catolică. 

— Tehnic? 

Sprâncenele fine s-au ridicat mirate. Am șovăit, precaută după 
experiențele mele cu părintele Bain, însă acest bărbat nu părea să fie 
genul care să înceapă a agita crucifixe prin fața ochilor mei. 

— Păi, am început eu, aplecându-mă să culeg o buruiană mică 
dintre pietrele de pavaj, am fost botezată catolic. Dar părinții mei au 
murit când aveam cinci ani și eu am locuit cu unchiul meu. Unchiul 
Lambert era... 

Am făcut o pauză, amintindu-mi apetitul insaţiabil al unchiului meu 
pentru cunoaștere și cinismul acela detașat cu care considera religia 
doar unul din aspectele prin care se poate cataloga o cultură. 

— În fine, era de toate şi nimic, cred, în termeni de religie, am 
concluzionat. Le cunoștea pe toate, dar nu credea în niciuna. Așa încât 


nu a făcut nimic pentru educația mea religioasă. Și... primul meu soț 
era catolic, însă nu foarte credincios, mă tem. Așadar, presupun că eu 
sunt cu adevărat mai degrabă o păgână. 

L-am privit temătoare, însă în loc să fie uluit de mărturisirea mea, a 
început să râdă cu poftă. 

— De toate și nimic, a spus el savurând exprimarea. Îmi place asta 
foarte mult. Cât despre păgânismul dumitale, mă tem că te înșeli. 
Odată ce ești membră a mamei noastre sfinte Biserici, ești pentru 
totdeauna însemnată ca fiică a ei. Oricât de puține cunoşti despre 
religia dumitale, ești la fel de catolică precum tatăl nostru 
binecuvântat, papa. 

A aruncat o privire spre cer. Era înnorat, însă frunzele tufelor de 
anin din apropierea bisericii stăteau nemișcate. 

— Vântul a încetat. Voiam să plec într-o scurtă plimbare să îmi 
limpezesc mintea în aer curat. Nu vrei să mă însoțești? Ai nevoie de 
aer şi de mișcare şi poate eu voi reuși să îmbunătăţesc ocazia spiritual, 
luminându-te în privinţa ritualului de adorare euharistică în timp ce 
ne plimbăm. 

— Trei păsări cu o singură piatră, nu? am spus sec. 

Dar gândul la aer curat, dacă nu la iluminare spirituală, era tentant 
şi am plecat să îmi iau mantia fără a mai sta pe gânduri. Cu o privire 
aruncată spre silueta dinăuntru, cu capul plecat în rugăciune, Anselm 
m-a condus pe lângă întunericul tăcut al intrării în capelă și de-a 
lungul arcadei acoperite până la marginea grădinii. 

Departe de urechile călugărilor din capelă, pe care îi puteam tulbura 
cu discuţia noastră, a spus: 

— E o idee foarte simplă. Dacă îți aminteşti de povestea din Grădina 
Ghetsimani, unde Domnul nostru și-a petrecut ceasurile de dinaintea 
condamnării şi crucificării Lui și tovarășii Săi, care ar fi trebuit să îi 
ţină de urât, au adormit cu toții buștean? 

— Ah, am spus, înțelegând deodată. Și El a spus: „Nu puteţi veghea 
cu mine un ceas?” Deci asta faceţi — vegheați împreună cu el pentru 
acel ceas — ca să vă revanșați față de El. 

Îmi plăcea ideea și întunericul capelei mi s-a părut deodată 
însuflețit și reconfortant. 

— Oui, madame, a încuviinţat el. E foarte simplu. Facem cu rândul 
şi păzim, și Taina Tainelor de pe altarul de aici nu e niciodată lăsată 
singură. 

— Nu e dificil să stai treaz? am întrebat curioasă. Și mereu stai de 
pază noaptea? 

El a încuviințat din cap, vânticelul zburlindu-i părul castaniu 
mătăsos. Cercul ras din creştet avea nevoie să fie ras din nou; fire de 
păr scurte și țepoase îl acopereau ca un mușchi. 

— Fiecare paznic își alege timpul care i se potrivește cel mai bine. 


Pentru mine, acesta e ora două dimineaţa. 

Mi-a aruncat o privire, şovăind, de parcă s-ar fi întrebat cum aveam 
să reacționez la ceea ce era pe cale să îmi spună. 

— Pentru mine, în acel moment... A făcut o pauză. E ca și cum 
timpul s-a oprit, a continuat. Toate funcțiile corpului, tot sângele și 
bila și vaporii care fac un om; e ca și cum deodată toate funcționează 
într-o armonie perfectă. 

A zâmbit. Dinţii îi erau niţel strâmbi, singurul defect în înfățișarea 
sa altfel perfectă. 

— Sau parcă s-ar opri toate deodată. Adesea mă întreb dacă 
momentul este similar cu momentul nașterii sau al morții. Știu că 
acest moment este diferit pentru fiecare bărbat... sau femeie, 
presupun, a adăugat el cu o înclinare curtenitoare a capului. Dar chiar 
în acel moment, și pentru acea fracțiune de timp, mi se pare că toate 
lucrurile sunt posibile. Privești peste limitele propriei tale vieți și vezi 
că de fapt nu înseamnă nimic. În acel moment în care timpul se 
opreşte e ca și cum știi că ai putea începe orice aventură, să o închei și 
să te întorci la tine însuţi, să găsești lumea neschimbată și toate la fel 
cum le-ai lăsat cu o clipă înainte. E ca și cum... A șovăit o clipă, 
alegându-și cu grijă cuvintele. Ca și cum, știind că totul e posibil, 
deodată nimic nu mai e necesar. 

— Dar... faci ceva efectiv? am întrebat. ÄÄ... adică, te rogi? 

— Eu? Păi, a spus el rar, stau și mă uit la El. 

Un zâmbet larg a înflorit pe buzele fin conturate. 

— Și EI se uită la mine. 

Jamie era în picioare când m-am întors în cameră și a încercat o 
scurtă plimbare de-a lungul holului, rezemându-se de umărul meu. 
Însă din cauza efortului, era palid și transpirat și s-a așezat fără a 
protesta când am întors plapuma pentru a-l înveli. 

Am vrut să îi dau puțină supă și lapte, dar a dat din cap obosit. 

— Nu am poftă de mâncare, englezoaico. Dacă mănânc ceva, cred 
că o să vomit din nou. 

Nu am insistat, luând înapoi supa în tăcere. 

La cină am fost mai insistentă și am reuşit să îl conving să încerce 
câteva linguri de supă. A reușit să înghită puţin, însă nu a putut să o 
reţină. 

— Îmi pare rău, englezoaico, mi-a spus el, pe urmă. Sunt 
dezgustător. 

— Nu contează, Jamie, și nu ești dezgustător. 

Am scos ligheanul pe coridor în fața ușii și m-am așezat lângă el pe 
pat, îndepărtându-i părul de pe frunte. 

— Nu te îngrijora. Doar că stomacul e încă iritat din cauza răului de 
mare. Poate te-am obligat să mănânci prea repede. Lasă-l să se 


odihnească și să se vindece. 

A închis ochii, oftând sub palma mea. 

— Voi fi bine, a spus el apatic. Ce ai făcut astăzi, englezoaico? 

În mod evident era neliniștit şi inconfortabil, însă s-a mai relaxat 
puţin în vreme ce mă asculta povestindu-i explorările mele de peste zi; 
biblioteca, crama, capela și, în cele din urmă, grădina de ierburi unde 
îl întâlnisem pe faimosul frate Ambrose. 

— Este uimitor, am spus entuziastă. Ah, dar am uitat, tu l-ai 
cunoscut deja. 

Fratele Ambrose era înalt - chiar mai înalt decât Jamie - și 
cadaveric, cu un obraz lung și căzut ca al unui basset. Și zece degete 
lungi şi subțiri și fiecare dintre ele de un verde intens. 

— Pare să fie capabil să facă orice să crească, am spus. Are toate 
plantele obișnuite acolo, şi un solar atât de înghesuit, încât nici nu 
poate sta în picioare drept în el, cu lucruri care nu ar trebui să crească 
în acest sezon, sau nu ar trebui să crească în această parte de lume sau 
nu ar trebui să crească deloc. Ca să nu mai spun despre condimentele 
şi medicamentele importate. 

Menţionarea medicamentelor mi-a adus aminte de noaptea trecută 
şi am privit pe fereastră. Amurgul venea devreme iarna și afară era 
deja întuneric, lămpile călugărilor care se ocupau de grajduri și ale 
celor care lucrau afară săltând înainte și înapoi în vreme ce-şi vedeau 
de treburile lor. 

— Se lasă seara. Crezi că poți adormi? Fratele Ambrose are câteva 
lucruri care te-ar putea ajuta. 

Ochii lui erau tulburi de oboseală, însă a dat din cap. 

— Nu, englezoaico. Nu vreau nimic. Dacă adorm... nu, cred că o să 
citesc puţin. 

Anselm îi adusese o selecţie de cărți de filosofie și istorie din 
bibliotecă și a întins o mână după o lucrare de Tacitus care stătea pe 
noptieră. 

— Ai nevoie de somn, Jamie, am spus cu blândețe, privindu-l. 

A deschis cartea, rezemat de pernă, însă a continuat să stea cu ochii 
țintă în tavan. 

— Nu ţi-am spus ce am visat, mi-a spus deodată. 

— Mi-ai spus că ai visat că erai biciuit. 

Nu îmi plăcea expresia chipului său; deja palid sub vânătăi, 
strălucea ușor de transpiraţie. 

— Așa e. Îmi ridicam privirea şi vedeam funiile tăind în carnea 
încheieturilor. Mâinile aproape mi se înnegriseră și funia mă zgâria pe 
os când mă mișcăm. Aveam obrazul lipit de stâlp. Apoi am simțit 
bilele de plumb de la capetele fâşiilor de piele tăind prin carnea 
umerilor. 

Loviturile continuau să cadă mult după ce ar fi trebuit să înceteze și 


mi-am dat seama că nu aveau intenţia de a se opri. Capetele corzilor 
mușcau mici bucăți din carnea mea. Sângele... sângele îmi curgea pe 
coaste și pe spate, îmbibându-mi kiltul. Și îmi era foarte frig. Pe urmă 
mi-am ridicat din nou privirea și am văzut cum carnea începuse să se 
desprindă de pe mâini și oasele degetelor zgâriau lemnul, lăsând în 
spate urme lungi. Cred că atunci am început să ţip. Auzeam un pârâit 
straniu când mă lovea şi după o vreme am realizat ce era. Îmi 
dezvelise toată carnea de pe oase și capetele de plumb ale biciului 
loveau în oasele uscate ale coastelor. Și știam că sunt mort, dar nu 
conta. El mă biciuia întruna și întruna și nu se mai oprea, avea să 
continue până avea să mă facă bucăţi, să mă prăbușesc lângă stâlp, 
dar nu se oprea și... 

M-am aplecat să îl iau în braţe să îl fac să tacă, însă deja se oprise, 
strângând în mâna bună marginea cărţii. Dinţii îi erau înfipți cu 
putere în carnea zgâriată a buzei de jos. 

— Jamie, voi sta cu tine în noaptea asta, am spus. Pot pune o 
scândură pe podea. 

— Nu. 

Oricât de slăbit ar fi fost, încăpățânarea lui naturală se manifesta 
din plin. 

— O să mă descurc singur. Şi acum nu îmi e somn. Du-te și 
mănâncă, englezoaico. Eu... o să citesc puţin. 

Şi-a aplecat capul peste pagină. După un minut în care l-am privit 
neajutorată, am făcut precum m-a sfătuit şi am plecat. 

Deveneam tot mai îngrijorată de starea lui Jamie. Greața persista; 
nu mânca aproape nimic și mâncarea foarte rar stătea în stomacul lui. 
Era tot mai palid şi mai apatic, nefiind interesat de nimic. Dormea 
foarte mult în timpul zilei pentru că dormea atât de puţin în timpul 
nopţii. Cu toate acestea, oricât de înspăimântat era de visele sale, nu 
îmi permitea să împart camera cu el, astfel încât insomnia lui să nu 
îmi afecteze odihna. 

Nedorind să stau pe capul lui, chiar dacă mi-ar fi îngăduit, îmi 
petreceam multe ore în grădina cu ierburi sau în atelierul de uscat 
plante al fratelui Ambrose, sau plimbându-mă fără un ţel anume prin 
grădinile abației, discutând cu părintele Anselm. A profitat de ocazie 
pentru a mă atrage într-un catehism gentil, încercând să mă 
instruiască în principiile de bază ale catolicismului, deși îl asigurasem 
de nenumărate ori de agnosticismul meu adânc înrădăcinat. 

— Ma chère, a spus el în cele din urmă, îți amintești condiţiile 
necesare pentru înfăptuirea păcatului despre care ţi-am vorbit ieri? 

Memoria mea funcționa foarte bine în ciuda lipsurilor mele morale. 

— Mai întâi să știi că e un păcat și pe urmă să accepţi, am repetat 
papagalicește. 

— Să accepţi, a repetat el. Și aceasta, ma chère, este condiția iertării. 


Ne rezemasem de gardul cotețului de porci, privind animalele uriașe 
şi maro strângându-se laolaltă în soarele palid de iarnă. Şi-a întors 
capul, punându-și bărbia pe antebraţele încrucișate pe balustrada 
gardului. 

— Nu văd cum, am protestat. Sigur, poți să ierți sau să nu ierți. 
Vreau să spun..., am ezitat, nevrând să fiu nepoliticoasă, pentru 
dumneata, chestia aia de pe altarul din capelă este Dumnezeu. Pentru 
mine, e o bucată de pâine, indiferent cât de frumos e vasul în care stă. 

A oftat pierzându-și răbdarea și s-a îndreptat, întinzându-și spatele. 

— Am observat, în drumul meu spre veghea de noapte, că soțul 
dumitale nu doarme bine, a spus el. Și drept urmare, nici dumneata. 
Din moment ce oricum nu dormi, te invit să vii cu mine în această 
seară. Stai alături de mine pentru o oră în capelă. 

Am mijit ochii spre el. 

— De ce? 

— De ce nu? a răspuns el ridicând din umeri. 

Nu am avut nicio dificultate să mă trezesc pentru întâlnirea cu 
Anselm, în mare pentru că nu adormisem. Și nici Jamie. De fiecare 
dată când scoteam capul pe coridor, vedeam sclipirea luminii 
lumânării de la ușa pe jumătate deschisă și auzeam foșnetul paginilor 
şi mormăitul pricinuit de disconfort atunci când își schimba poziția. 

Incapabilă să mă odihnesc, nu mă obosisem să mă dezbrac, așa încât 
eram gata când o bătaie în ușă mi-a anunţat prezența lui Anselm. 

Mănăstirea era tăcută, așa cum toate instituțiile mari devin tăcute în 
timpul nopții; pulsul rapid al activităților din timpul zilei scade, însă 
inima continuă să bată, mai lent, mai slab, dar tot bate. Întotdeauna e 
cineva treaz, mișcându-se tăcut pe coridoare, stând de pază, ţinând 
lucrurile în viață. Şi acum era rândul meu să mă alătur celor care 
vegheau. 

Capela era învăluită în întuneric cu excepția lămpii roșii care ardea 
în altar și a câtorva lumânări votive din ceară albă, flăcările 
ridicându-se drept în aerul neclintit dinaintea nișelor întunecate ale 
sfinților. 

L-am urmat pe Anselm de-a lungul coridorului central, plecându-mi 
genunchiul în spatele lui. Silueta plăpândă a fratelui Bartolome era 
îngenuncheată în faţa altarului, cu capul plecat. Nu s-a întors la 
sunetul slab făcut de intrarea noastră, ci a rămas nemișcat, adâncit în 
rugăciune. 

Hostia în sine era aproape eclipsată de splendoarea recipientului 
care o adăpostea. O monstranță imensă, de cristal, cu montură din 
aur, lungă de mai bine de treizeci de centimetri stătea senină pe altar, 
veghind umila bucată de pâine din centrul său. Simțindu-mă oarecum 
stânjenită, m-am așezat pe locul pe care mi l-a indicat Anselm, în 


primele rânduri ale capelei. Stranele, ornate cu sculpturi cu îngeri, 
flori și demoni, se pliau peste panourile din lemn ale spătarelor pentru 
a permite trecerea ușoară dintr-o parte în alta. Am auzit scârțâitul slab 
al unei strane deschise în spatele meu când Anselm și-a ocupat locul. 

— Dar ce trebuie să fac? îl întrebasem, cu glasul coborât din respect 
pentru noapte și pentru tăcere, în timp ce ne apropiam de capelă. 

— Nimic, ma chere, îmi răspunsese el simplu. Doar să fii acolo. 

Așadar m-am așezat, ascultându-mi propria respiraţie și sunetele 
abia auzite ale tăcerii; sunetele inaudibile ascunse de obicei în alte 
sunete. Așezarea pietrelor, scârțâitul lemnului. Şoapta flăcărilor 
minuscule care nu se stingeau niciodată. Foșnetul vreunei creaturi 
mici, rătăcită din locul ei în casa lui Dumnezeu. 

Era un loc liniștit, aici Anselm avusese dreptate. În ciuda propriei 
mele oboseli și a îngrijorării pentru Jamie, m-am simţit treptat 
relaxându-mă, crisparea minţii mele detensionându-se, ca destinderea 
unui arc de ceas. În mod straniu, nu mă simțeam deloc adormită, în 
ciuda orei târzii și a tensiunilor din ultimele zile și săptămâni. 

La urma urmelor, m-am gândit, ce însemnau niște zile și săptămâni 
în prezenţa eternității? Și asta era, pentru Anselm și pentru Bartolome, 
pentru Ambrose și pentru toți călugării, incluzându-l până și pe 
formidabilul abate Alexander. 

Într-un fel, era o idee reconfortantă; dacă priveai timpul lumii în 
întregimea lui, atunci întâmplările unui anumit moment deveneau mai 
puțin importante. Credeam că înțeleg cum poate cineva să facă un pas 
în spate și să caute o oarecare liniște în contemplarea Eului fără 
început și fără sfârşit, indiferent de natura acestuia. 

Lumina roşie a lămpii sanctuarului ardea constant, reflectată în 
aurul neted. Flăcările lumânărilor albe dinaintea statuilor Sfântului 
Giles și a Maicii Domnului pâlpâiau și tresăreau din când în când, 
atunci când sforile arzânde întâlneau o imperfecţiune minusculă, o 
bolboroseală de ceară sau lichid care dura o clipă. Însă lampa roşie 
ardea senină, fără a părea înclinată să îşi trădeze lumina. 

Şi dacă exista eternitatea sau măcar ideea de eternitate, atunci 
poate Anselm avea dreptate; orice era posibil. Și toată dragostea? m- 
am întrebat. Îl iubisem pe Frank; încă îl mai iubeam. Și îl iubeam pe 
Jamie; mai mult decât propria mea viață. Dar prinsă în temnița 
timpului şi a cărnii, nu îi puteam păstra pe amândoi. În afara ei, 
poate? Exista un loc unde timpul nu mai exista sau unde se oprea în 
loc? Anselm credea că da. Un loc unde toate lucrurile erau posibile. Şi 
unde nimic nu era necesar. 

Şi acolo era iubire? Dincolo de limitele cărnii și ale timpului, mai 
era posibilă iubirea? Mai era necesară? 

Vocea gândurilor mele părea să fie a unchiului Lamb. Familia mea 
şi tot ce știam despre dragoste în copilărie. Un bărbat care niciodată 


nu îmi vorbise despre dragoste, care niciodată nu simţise nevoia, 
pentru că eu știam că mă iubeşte așa cum știam că sunt vie. Pentru că 
acolo unde există iubire, vorbele nu-și mai au rostul. Iubirea este 
totul. E nemuritoare. Și altceva nu mai contează. Timpul trecea fără ca 
eu să fiu conștientă de el şi am tresărit văzându-l deodată pe Anselm 
apărând în fața mea, venind prin mica ușă de lângă altar. Parcă stătea 
în spatele meu? Am aruncat o privire înapoi și l-am văzut pe unul din 
tinerii călugări al cărui nume nu îl cunoșteam făcând mătănii în 
apropiere de intrarea din spate. Anselm a făcut o plecăciune adâncă în 
faţa altarului, apoi mi-a făcut semn ușor cu capul spre ușă. 

— Pleci? am spus când am ieșit din capelă. Dar am crezut că nu 
trebuie să lași... ăă... Taina... singură? 

Anselm a zâmbit senin. 

— Nu am lăsat-o singură, draga mea. Dumneata erai acolo. 

Mi-am înghițit impulsul de a-i răspunde că eu nu contam. La urma 
urmelor, probabil, nu exista noțiunea de Adorator Oficial Calificat. 
Trebuia doar să fii om, și îmi închipuiam că mai eram încă om, deși 
uneori abia mă simțeam așa. Lumânarea lui Jamie încă mai ardea 
când am trecut prin fața ușii lui și am auzit un foșnet de pagini 
întoarse. M-aș fi oprit, dar Anselm mergea lângă mine pentru a mă 
conduce până la ușa camerei mele. M-am oprit în fața ușii să îi urez 
noapte bună și să îi mulțumesc că m-a luat la capelă. 

— A fost... liniștitor, am spus, străduindu-mă să găsesc cuvântul 
potrivit. 

A încuviințat din cap, privindu-mă. 

— Oui, madame. Așa este. 

Când m-am întors să intru, el mi-a spus: 

— Ţi-am zis că Taina Binecuvântată nu a fost singură, pentru că 
dumneata erai acolo. Dar dumneata, ma chere? Ai fost singură? 

M-am oprit și l-am privit o clipă lungă înainte de a-i răspunde. 

— Nu, am spus. Nu am fost. 


39. RĂSCUMPĂRAREA UNUI 
SUFLET 


Dimineaţă m-am dus ca de obicei să văd ce face Jamie, sperând că 
reuşise să mănânce ceva la micul dejun. Chiar înainte să ajung în 
camera lui, Murtagh s-a strecurat dintr-un alcov din zid, tăindu-mi 
calea. 

— Ce este? am întrebat repede. S-a întâmplat ceva? 

Inima a început să îmi bată mai iute și palmele mi s-au umezit pe 
loc. Panica trebuie să mi se fi citit limpede pe chip, căci Murtagh a dat 
din cap, încercând să mă liniştească. 

— Nu, e bine, a ridicat el din umeri. Sau, mă rog, la fel de bine ca și 
până acum. 

M-a întors așezându-și ușor o mână sub cotul meu și a început să mă 
împingă încet, înapoi pe coridor. Mi-a trecut prin minte cu o oarecare 
uluire că aceasta era prima dată când Murtagh mă atingea în mod 
deliberat de când ne cunoșteam; mâna lui pe braţul meu era uşoară, 
dar și puternică precum aripa unui pelican. 

— Ce se întâmplă cu Jamie? am întrebat. 

Chipul bărbatului pipernicit era ca de obicei lipsit de expresie, însă 
ridurile pleoapelor zvâcneau la colțuri. 

— Nu vrea încă să te vadă, a spus el. 

M-am oprit locului și mi-am smuls brațul din strânsoare. 

— De ce nu? 

Murtagh a ezitat, parcă alegându-și cuvintele cu grijă. 

— Pentru că... Jamie a hotărât că cel mai bine pentru dumneata ar 
fi să îl lași aici și să te întorci în Scoţia. EI... 

Restul cuvintelor sale s-au pierdut când l-am împins într-o parte și 
am trecut pe lângă el. Uşa grea s-a închis cu o bufnitură înfundată în 
spatele meu. Jamie dormea cu fața în jos pe pat. Era dezvelit, 
îmbrăcat doar cu o robă scurtă de novice; un vas pentru jăratic într-un 
colț încălzea camera plăcut, dacă ignorai fumul din încăpere. 

Când l-am atins, a tresărit violent. Ochii săi, încă tulburi de somn, 
erau adânciți în orbite și chipul îi era bântuit de vise. I-am luat palma 
între palmele mele, însă și-a smuls-o. Cu o privire aproape disperată, a 
închis ochii, îngropându-și fața în pernă. 

Încercând să nu dau semne de îngrijorate, am tras un scaun lângă 
pat și m-am așezat lângă capul său. 

— Nu te voi atinge, i-am spus, dar trebuie să vorbeşti cu mine. 

Am aşteptat câteva momente în care el a stat nemișcat, cu umerii 
aplecaţi defensiv. În cele din urmă, a oftat și s-a ridicat, mișcându-se 


încet și cu durere, coborându-și picioarele peste marginea patului. 

— Da, a spus el sec, fără a mă privi. Da, cred că trebuie. Ar fi 
trebuit să o fac mai devreme... dar am fost suficient de laș încât să 
sper că nu voi fi nevoit. 

Vocea lui era amară și 
relaxat peste genunchi. 

— Nu credeam că sunt un laş, dar sunt. Ar fi trebuit să îl fac pe 
Randall să mă ucidă, însă nu am făcut-o. Nu aveam niciun motiv să 
trăiesc, dar nu am fost îndeajuns de curajos încât să mor. 

Glasul i-a coborât și a vorbit atât de încet încât abia îl auzeam. 

— Și ştiam că va trebui să te mai văd o dată... să îți spun... dar... 
Claire, iubirea mea... oh, iubirea mea. 

A ridicat o pernă de pe pat și a strâns-o la piept parcă protejându-se, 
ca un substitut pentru alinarea pe care nu o voia de la mine. Și-a 
aşezat o clipă fruntea pe ea, adunându-și puterile. 

— Când m-ai lăsat acolo la Wentworth, Claire, a spus el încet, cu 
fruntea încă plecată, ţi-am ascultat paşii îndepărtându-se pe lespezile 
de afară și mi-am spus: „Mă voi gândi la ea acum. Mi-o voi aminti; 
senzația pe care mi-o dau atingerea pielii ei şi mirosul părului ei și 
gustul buzelor ei pe buzele mele. Mă voi gândi la ea până când ușile se 
vor deschide din nou. Și mă voi gândi la ea mâine, când mă voi duce 
la spânzurătoare, să îmi dea curaj în ultimele clipe. În intervalul de 
timp de când se deschid ușile și momentul în care voi pleca din acest 
loc să mor” — mâinile mari s-au strâns o clipă, apoi s-au relaxat — „nu 
mă voi gândi la nimic”, a terminat el cu voce stinsă. 

În carcera mică de la subsol, închisese ochii și așteptase. Durerea nu 
era puternică, atât timp cât nu făcea nicio mișcare, însă știa că în 
curând avea să fie mai rău. Se temea de durere, însă nu era străin de 
ea. 

O cunoștea și știa bine și cum reacționa la durere, astfel încât se 
resemnase să o îndure, sperând doar că nu va fi atât de puternică încât 
să îi depășească prea curând puterea de a o îndura. Perspectiva 
violării fizice, de asemenea, era acum doar o chestiune de repulsie 
vagă. Disperarea este în felul ei un anestezic. 

Camera nu avea nicio fereastră după care să își dea seama cât era 
ceasul. Când fusese adus acolo era spre sfârșitul după-amiezii, însă nu 
se putea baza pe capacitatea lui de a aprecia timpul acum. Câte 
ceasuri mai erau până în zori? Șase, opt, zece? Până la sfârșitul 
sfârșitului. S-a gândit cu un umor amar că Randall cel puțin îi făcuse 
favoarea de a-l face să își dorească moartea. 

Când ușa s-a deschis, a ridicat privirea, așteptându-se... la ce? Era 
doar un bărbat, cu înfățișare suplă, chipeș și uşor dezordonat, cămașa 
de pânză ruptă și părul ciufulit, sprijinindu-se de ușa de lemn, 
privindu-l. 


A 


își ținea capul aplecat, cu palmele așezate 

După o clipă, Randall traversase camera fără să rostească un cuvânt 
și rămăsese în picioare lângă el. Își așezase pentru o clipă o mână pe 
gâtul lui Jamie, apoi se aplecase și eliberase mâna prinsă, smulgând 
cuiul cu o forță care îl adusese pe Jamie în pragul leșinului. Un pahar 
cu brandy a fost așezat dinaintea lui și o mână fermă i-a ridicat capul, 
ajutându-l să dea pe gât licoarea. 

— Pe urmă mi-a ridicat fața, între mâinile sale, și mi-a lins 
picăturile de brandy de pe buze. Voiam să mă trag îndărăt, dar îmi 
dădusem cuvântul, așa încât am rămas nemișcat. 

Randall îi ţinuse o clipă capul lui Jamie, privindu-l întrebător în 
ochi, apoi îi dăduse drumul și se așezase pe masă lângă el. 

— A rămas acolo destul de multă vreme, fără să scoată o vorbă, 
doar legănându-şi un picior înainte şi înapoi. Nu aveam idee ce dorea 
şi nici nu eram dispus să ghicesc. Eram obosit și mă simțeam rău din 
cauza durerii de la mână. Aşadar după o vreme mi-am pus capul pe 
braţe, întorcându-mi fața. A oftat adânc. După un moment, i-am simţit 
mâna mângâindu-mă pe cap, însă nu am făcut nicio mișcare. A 
început să îmi mângâie părul, foarte ușor, fără să se oprească. Nu se 
auzea decât respiraţia horcăită a uriașului și trosnetul lemnelor în 
mangal și cred... cred că am aţipit pentru câteva clipe. 

Când s-a trezit, Randall stătea în picioare în fața lui. 

— Te simţi ceva mai bine? întrebase Randall pe un ton curtenitor, 
distant. 

Fără a răspunde, Jamie încuviințase din cap și se ridicase. Randall îl 
dezbrăcase, atent la mâna rănită, și îl condusese spre pat. 

— Îmi dădusem cuvântul că nu mă voi împotrivi, dar nici nu aveam 
de gând să îl ajut, aşa încât am rămas nemișcat, de parcă eram făcut 
din lemn. Am crezut că îi voi da voie să facă ce pofteşte, dar nu voi 
avea nicio contribuţie... că mă voi ţine la o oarecare distanţă de el, cel 
puţin mental. 

Randall zâmbise şi îl apucase de mâna dreaptă, strângând-o cu 
suficientă putere încât să îl facă să se prăbușească pe pat, cuprins de 
rău şi de amețeală din cauza durerii care îl săgetase dintr-odată. 
Randall îngenunchease la podea în faţa lui, învăţându-l, în câteva 
minute cutremurătoare, că distanța era o iluzie. 

— Când s-a ridicat, a luat cuțitul și l-a plimbat peste pieptul meu, 
dintr-o parte în cealaltă. Nu era o tăietură adâncă, dar sângera puțin. 
Mi-a privit chipul o clipă, apoi a întins un deget și l-a înmuiat în 
sânge. 

Vocea lui Jamie tremura, împiedicându-se și bâlbâindu-se din când 
în când. 

— Mi-a lins sângele de pe degetul lui, ușor, ca o p-pisică ce se spală. 
A zâmbit ușor, apoi — foarte delicat — și-a aplecat capul spre pieptul 
meu. Nu eram legat, însă nu aș fi putut face nicio mișcare. Am... stat 


acolo ţeapăn, în timp ce el și-a folosit limba ca să... Nu aș putea spune 
că mă durea, dar aveam un sentiment foarte straniu. După o vreme s-a 
ridicat și s-a curăţat cu grijă folosind un prosop. 

Am privit mâna lui Jamie. Cum își ținea fața întoarsă, mâna era cel 
mai bun indicator al sentimentelor care îl încercau. S-a strâns 
convulsiv de marginea patului pe măsură ce povestea. 

— Mi-a spus că... sunt delicios. Tăietura nu mai sângera, însă el a 
luat prosopul și l-a apăsat cu putere peste pieptul meu pentru a 
redeschide rana. 

Articulațiile pumnului strâns erau noduri de os lipsite de sânge. 

— Apoi şi-a desfăcut pantalonii și s-a mânjit cu sânge, apoi mi-a 
spus că acum era rândul meu. 

Pe urmă, Randall îi ținuse capul și îl ajutase să vomite, îi ștersese 
fața delicat cu o bucată de pânză udă, apoi îi dăduse brandy ca să își 
clătească gustul amar din gură. Și astfel, alternând violența cu 
tandreţea, pas cu pas, folosind durerea ca pe o armă, distrusese toate 
barierele minţii şi ale trupului. 

Voiam să îl opresc pe Jamie, să îi spun că nu era nevoie să continue, 
că nu trebuie să continue, însă mi-am mușcat buza cu putere pentru a 
nu îmi da drumul la gură și mi-am strâns mâinile cu putere pentru a 
nu-mi da voie să îl ating. Apoi mi-a povestit mai departe; loviturile 
încete și deliberate de bici, intercalate cu sărutări. Durerea șocantă a 
arsurilor, administrate pentru a-l scoate din starea de leșin pentru a-l 
supune altor umilințe. Mi-a povestit totul, fără ezitări, uneori cu 
lacrimi, mult mai multe decât credeam că pot îndura, dar l-am 
ascultat, tăcută ca un duhovnic. Și-a ridicat iute privirea spre mine, 
apoi și-a îndreptat-o în altă parte. 

— Aș fi suportat durerea, oricât de cruntă ar fi fost. Mă aşteptam să 
fiu... abuzat și m-am gândit că și asta puteam suporta. Dar nu am 
putut... eu... el... 

Mi-am înfipt unghiile adânc în palme, străduindu-mă să nu scot o 
vorbă. A tremurat o vreme fără să emită un sunet, apoi vocea i-a 
revenit, încărcată, dar neclintită, de disperare. 

— Nu doar că m-a rănit sau m-a abuzat. A făcut dragoste cu mine, 
Claire. M-a rănit... m-a rănit rău... în timp ce a făcut-o, dar pentru el 
era un act de dragoste. Și m-a făcut să îi răspund -— blestemat să îi fie 
sufletul! M-a făcut să mă excit! 

Mâna s-a strâns în pumn și a lovit cadrul patului cu o furie 
impotentă care a făcut întregul cadru să vibreze. 

— Prima... prima dată, a fost foarte grijuliu cu mine. A folosit ulei 
şi m-a uns pe îndelete peste tot... atingându-mă delicat pe toate 
părțile. Nu m-am putut împiedica să nu mă excit cum nu am putut 
împiedica sângele să curgă când m-a tăiat. 

Glasul lui Jamie era obosit şi plin de disperare. S-a oprit, s-a uitat 


direct la mine pentru prima dată de când intrasem. 

— Claire, nu am vrut să mă gândesc la tine. Nu puteam îndura să 
fiu acolo, gol, și... așa... şi să îmi amintesc că te iubesc. Era o 
blasfemie. Voiam să mi te şterg din minte și doar să... exist atât cât 
mai aveam de trăit. Dar el nu voia să mă lase. 

Transpiraţia îi strălucea pe obraji, însă nu plângea acum. 

— Randall vorbea. Tot timpul cât a stat cu mine a vorbit. Uneori mă 
amenința, alteori îmi șoptea cuvinte de dragoste, dar cel mai adesea a 
vorbit despre tine. 

— Despre mine? 

Vocea mea, mută atâta vreme, a izvorât din gâtul strâns mai mult ca 
un croncănit. Jamie a încuviințat din cap, privind din nou în jos spre 
pernă. 

— Da. Era teribil de gelos pe tine, știi? 

— Nu. Nu știam. 

A înclinat din nou capul. 

— Oh, da. Mă întreba -— în timp ce mă mângâia - mă întreba: „Ea îţi 
face asta? Te poate ațâţa femeia ta cum o fac eu?!” 

Vocea a început să îi tremure. 

— Nu i-am răspuns. Nu am putut. Și pe urmă, m-a întrebat cum 
credeam că te-ai simți tu dacă m-ai vedea... m-ai vedea... 

Şi-a mușcat buza cu putere, incapabil să continue pe moment. 

— Mă rănea puţin, apoi se oprea și mă mângâia până când 
începeam să mă excit... și pe urmă mă lovea cu putere și mă 
pătrundea în timp ce mă rănea. Și în tot acest timp, îmi vorbea de tine 
și îmi ţinea mintea îndreptată spre tine. M-am luptat, în mintea mea... 
am încercat să mă ţin departe de el, să îmi ţin mintea detașată de trup, 
însă durerea distrugea totul, din nou și din nou, sfărâmând orice 
barieră pe care încercam să o ridic. Am încercat, Claire... 
Dumnezeule, am încercat din răsputeri, însă... 

Şi-a lăsat capul în mâini, degetele presând cu putere tâmplele. 
Deodată a început din nou să vorbească. 

— Ştiu de ce s-a spânzurat Alex MacGregor. Și eu aș face același 
lucru, dacă nu aș ști că este un păcat de moarte. Dacă Randall m-a 
blestemat pe viaţă, nu o să mă blesteme și în moarte. 

S-a lăsat un moment de tăcere în care Jamie a încercat să se 
controleze. Am băgat de seamă din reflex că perna de pe genunchii săi 
era udă de transpiraţie și aş fi vrut să mă ridic să i-o schimb. A dat 
încet din cap, cu privirea încă în podea. 

— Totul... se leagă acum. Nu mă pot gândi la tine, Claire, sau chiar 
să te sărut sau să îţi ating mâna fără să simt spaima și durerea și răul 
întorcându-se. Zac aici simțind că voi muri fără mângâierea ta și când 
mă atingi, simt că îmi vine să vomit de rușine și de scârbă față de 
propria mea persoană. Nici măcar nu te pot vedea acum fără să... 


Fruntea i se odihnea pe pumnii strânși, cu articulațiile degetelor 
împlântate adânc în orbite. Tendoanele gâtului îi erau ieşite în afară 
din cauza încordării și vocea îi era pe jumătate înfundată. 

— Claire, vreau să pleci de lângă mine. Întoarce-te în Scoţia, la 
Craigh na Dun. Întoarce-te acasă la tine, la... soțul tău. Murtagh te va 
duce acolo în siguranță, am vorbit cu el. 

A rămas tăcut pentru o clipă, dar eu nu am făcut nicio mișcare. 

A ridicat din nou privirea cu un curaj disperat și a vorbit foarte 
simplu. 

— Te voi iubi atât cât voi trăi, dar nu mai pot fi bărbatul tău. Și nu 
suport să fiu mai puţin decât atât. 

Chipul a început să i se înmoaie. 

— Claire, te doresc atât de mult încât tremură oasele în mine, dar, 
Dumnezeu să mă ajute, mi-e teamă să te ating! 

Am dat să mă întind spre el, dar m-a oprit cu un gest brusc al 
mâinii. Era pe jumătate îndoit, cu chipul schimonosit din cauza luptei 
din inima lui și vocea îi era strangulată și lipsită de putere. 

— Claire... te rog. Te rog, du-te. Simt că mi se face rău și nu vreau 
să mă vezi. Te rog. 

I-am auzit vocea implorându-mă și am știut că trebuie să îl cruț 
măcar de această umilință. M-am ridicat şi, pentru prima dată în viața 
mea profesională, am lăsat un om bolnav, neajutorat și singur, să se 
descurce cum va putea. 

Am ieşit din cameră, fără să mai știu de mine și m-am sprijinit de 
zidul de piatră albă de afară, răcorindu-mi obrajii înfierbântaţi de 
lespezile tari, ignorând privirile lui Murtagh și ale fratelui William. 
Dumnezeu să mă ajute, spusese Jamie. Dumnezeu să mă ajute, îmi e 
teamă să te ating. 

M-am îndreptat de spate și am rămas înțepenită pe picioare. Păi, de 
ce nu? Sigur nu mai era altcineva. 

La ceasul când timpul a început să își încetinească curgerea, am 
îngenuncheat pe culoarul dintre stranele din capela St Giles. Anselm 
era acolo, umerii eleganți drepți pe sub veșmânt, însă altfel capela era 
pustie. Călugărul nici nu s-a mișcat, nici nu a privit în jur, însă tăcerea 
vie a lăcașului sfânt m-a îmbrățișat. 

Am rămas în genunchi pentru o clipă, întinzându-mă spre 
întunericul tăcut, oprindu-mi mintea din goana ei. Abia atunci când 
mi-am simțit inima domolindu-se după ritmurile nopţii, am alunecat 
într-o strană din apropierea ușii din spate. 

Am stat rigidă, neștiind forma și ritualul, frazele liturgice care îi 
ajutau pe frați să pătrundă în adâncurile conversaţiilor sacre. Nu știam 
cum să încep. În cele din urmă am rostit simplu: Am nevoie de ajutor. 


Te rog. 

Apoi am simţit tăcerea alunecând din nou în jurul meu, învăluindu- 
mă precum faldurile unei mantii, protejându-mă de frig. Și am 
aşteptat, aşa cum mă sfătuise Anselm, ca minutele să treacă 
nestingherite. 

În spatele capelei era o măsuţă acoperită cu o pânză, pe care era 
aşezat un agheasmatar cu apă sfinţită și, lângă el, o Biblie și două sau 
trei alte cărți inspiraționale. Pentru uzul adoratorilor pentru care 
tăcerea era prea mult, bănuiam. 

Devenea prea mult pentru mine, și m-am ridicat şi am luat Biblia, 
aducând-o cu mine înapoi în strană. Nu eram primul om care să 
recurgă la asemenea sortes Virgilianae:22 în vremuri de rătăcire sau 
tulburare. Lumina de la lumânări era suficientă ca să citesc, întorcând 
paginile fragile cu grijă, mijind ochii peste rândurile cu scrisul mărunt 
şi negru. 

„+. Mâna Domnului a apăsat asupra celor din Asdod și i-a pustiit; i- 
a lovit cu bube la șezut, atât în Asdod, cât și în ținutul lui.” {23} Trebuie 
să îi fi durut al dracului de tare. Și ce fel de bube la șezut? Mai bine 
încercam Psalmii. „Dar eu sunt vierme, nu om... Am ajuns ca apa care 
se scurge, și toate oasele mi se despart; mi s-a făcut inima ca ceara și 
se topeşte înăuntrul meu.”24; Aha, da, iată un diagnostic competent, 
mi-am spus, cu o oarecare nerăbdare. Dar unde era tratamentul? 

„Dar Tu, Doamne, nu Te depărta! Tu, Tăria mea, vino degrabă în 
ajutorul meu! Scăpă-mi sufletul de sabie și viața din ghearele 
câinilor!” 25) 

Hmmm. 

Am întors filele până al Cartea lui Iov, preferata lui Jamie. Sigur, 
dacă cineva putea să ofere un sfat folositor... 

„Numai pentru el simte durere în trupul lui, numai pentru el simte 
întristare în sufletul lui.” 

Hmmm, da, am spus și am întors pagina. 

„Şi prin durere este mustrat omul în culcușul lui, când o luptă 
necurmată îi frământă oasele. 

Atunci îi este greață de pâine, chiar și de bucatele cele mai alese. 

Carnea i se prăpădește și piere, oasele care nu i se vedeau rămân 
goale.” 

Drept la ţintă. Şi acum ce e de făcut? 

„Sufletul i se apropie de groapă, și viața de vestitorii morții.” 126) 

Nu foarte bine, însă următorul paragraf era ceva mai optimist. 

„Dar dacă se găsește un înger mijlocitor pentru el, unul din miile 
acelea care vestesc omului calea pe care trebuie s-o urmeze, 

Dumnezeu se îndură de el și zice îngerului: „Izbăveşte-l, ca să nu se 
coboare în groapă; am găsit un preţ de răscumpărare pentru el.” 

Şi atunci carnea lui se face mai fragedă ca în copilărie, se întoarce la 


zilele tinereţii lui. ”127} 

Și care era prețul, aşadar, ca să răscumpăr sufletul unui om și să îmi 
salvez iubitul din puterea câinelui? Am închis cartea și ochii. 
Cuvintele se amestecau, topindu-se sub nevoia mea disperată. 
Simţeam o tristețe fără margini pronunțând numele lui Jamie. Cu 
toate acestea, simțeam o oarecare alinare, o destindere, atunci când 
repetam fără întrerupere: „Doamne, în mâinile Tale încredinţez 
sufletul supusului Tău, James.” 

Mi-a venit deodată în minte că poate Jamie ar fi mai liniștit dacă ar 
muri; spusese că voia să moară. Eram convinsă că, dacă îl lăsam 
precum își dorea, avea să fie mort în curând, fie din pricina torturii și 
a bolii, fie de spânzurătoare sau într-o bătălie. Și nu aveam nicio 
îndoială că și el știa asta. Trebuia să fac ce îmi ceruse el? Blestemată 
să fiu dacă o voi face, mi-am spus. Blestemată să fiu dacă o voi face! 
am rostit cu înverșunare spre chivotul de pe altar și am deschis din 
nou cartea. 

A trecut un oarecare timp până când am devenit conștientă că 
rugăciunea mea nu mai era un monolog. De fapt am știut asta abia 
când am realizat că tocmai răspunsesem la o întrebare pe care nu îmi 
aminteam să o fi pus. În transa mea de suferință lipsită de somn mi se 
pusese o întrebare, nu ştiam cu siguranță cum anume sunase 
întrebarea, dar răspunsesem fără să stau pe gânduri: 

— Da, o voi face. 

Am oprit deodată orice gând, ascultând tăcerea răsunând. Şi pe 
urmă, am repetat, mai precaut, cu o voce lipsită de patimă: 

— Da. Da, o voi face. 

Și pe urmă, în minte mi-a apărut un gând: Condiţiile păcatului sunt: 
întâi să accepţi din toată inima... Și tot acestea sunt și condiţiile iertării, s- 
a auzit ca un ecou vocea șoptită a părintelui Anselm. 

Aveam un sentiment, nu de surpriză, ci de împlinire, ca și cum mi s- 
ar fi dat să țin în mâini un obiect nevăzut. Preţios ca opalul, neted 
precum jadul, greu ca o piatră de râu și mai fragil decât un ou de 
pasăre. Infinit de cuminte, viu precum rădăcina Creaţiei. Nu primisem 
un dar, ci o însărcinare. Să îl iubesc cu toată puterea și să îl ocrotesc 
cu toată dragostea. Cuvintele vorbeau de la sine și au dispărut în 
arcadele întunecate ale tavanului. 

Am îngenuncheat în fața Prezenţei, apoi am ieșit din capelă, fără să 
mă îndoiesc, în eternitatea momentului când timpul se oprește, că 
aveam un răspuns, însă fără cea mai vagă idee care era acel răspuns. 
Ştiam doar că țineam în mâini sufletul unui om; dacă era al meu sau 
al altcuiva nu puteam spune. 

Nu părea a fi un răspuns la o rugăciune, când m-am trezit la 
reînceperea scurgerii timpului obișnuit dimineață, văzând un frate 


mirean aplecat asupra mea, spunându-mi că Jamie avea febră mare. 

— De cât timp e așa? am întrebat, așezându-mi o mână exersată pe 
frunte, pe spate, la subsuoară și la vintre. 

Niciun semn de transpirație care să îi ușureze febra; doar pielea 
uscată, întinzându-se dogoritor, aprinsă de febră. Era treaz, însă 
amețit și cu pleoapele grele. Sursa febrei era evidentă. Mâna dreaptă 
zdrobită era umflată, bandajele fiind îmbibate de un puroi urât 
mirositor. Dungile roșii rău prevestitoare brăzdau încheietura mâinii. 
O blestemată de infecție, mi-am spus. O infecție urâtă, purulentă, care 
putea cauza septicemie și îi punea viaţa în pericol. 

— Așa l-am găsit când am venit după utrenie să văd cum se simte, a 
răspuns fratele servitor care venise să mă trezească. I-am dat apă, însă 
a început să vomite imediat după ivirea zorilor. 

— Trebuia să mă fi chemat chiar atunci, am spus. Dar nu mai are 
importanță. Adu-mi apă, frunze de zmeur și pe fratele Polydore, cât 
mai repede. 

A plecat asigurându-mă că va trimite și micul dejun pentru mine, 
însă am refuzat un asemenea lux cu un gest al mâinii, întinzând braţul 
după cana de cositor în care era apă. Până a apărut fratele Polydore, 
încercasem să îi dau să bea niște apă, pe care o vărsase violent și acum 
o aplicam extern, înmuind cearșafurile şi înfășurându-le lejer peste 
pielea fierbinte. 

Simultan, i-am scufundat mâna infectată în apă proaspăt fiartă, cât 
de fierbinte putea suporta fără a-i arde pielea. În lipsa sulfamidelor 
sau a antibioticelor moderne, căldura era singura metodă de apărare 
împotriva unei infecţii bacteriene. Trupul pacientului se apăra cum 
putea, furnizând căldură prin intermediul temperaturii ridicate, însă 
febra în sine constituia o primejdie serioasă, afectând masa musculară 
şi deteriorând celulele nervoase. Trucul era să aplici suficientă căldură 
locală pentru a distruge infecția, păstrând restul corpului suficient de 
rece pentru a preveni sechelele și suficient de hidratat pentru a-i 
menţine funcțiile normale. Aveam de jonglat cu trei blestemate de 
portocale, m-am gândit amărâtă. 

Nici starea de spirit a lui Jamie, nici disconfortul lui fizic nu mai 
erau relevante. Era o luptă fără ocolișuri de a-l menţine în viață în 
timp ce infecția și febra își urmau cursul; nimic altceva nu mai conta. 

În după-amiaza celei de a doua zile, a început să aiureze. L-am legat 
de pat cu cârpe vechi moi, pentru a-l împiedica să cadă. În cele din 
urmă, ca o măsură disperată de a opri febra, l-am trimis pe unul dintre 
frații mireni să aducă un coș cu zăpadă, pe care am îndesat-o în jurul 
lui. Asta i-a provocat frisoane care l-au lăsat fără vlagă și secătuit de 
puteri, însă i-a coborât temperatura pentru scurtă vreme. 

Din păcate, tratamentul trebuia repetat la interval de un ceas. Până 
la apus, camera arăta ca o mlaștină, cu băltoace de zăpadă topită pe 


podea, cu fâșii de cârpe îmbibate cu apă mototolite printre ele și un 
fum precum ceața de pe mlaștini ridicându-se din mangalul din colț. 
Fratele Polydore şi cu mine eram de asemenea uzi leoarcă, transpirați, 
înghețaţi de la zăpada topită și aproape sleiți de puteri, în ciuda 
ajutorului primit din partea lui Anselm și a fraților mireni. Încercasem 
tot soiul de febrifuge precum echinaceea, gențiana, cătușnica și isopul, 
însă fără niciun efect. Ceaiul de coajă de salcie, care ar fi putut ajuta 
cu conținutul său de acid salicilic, nu putea fi consumat în cantități 
suficient de însemnate încât să aibă vreun rezultat. Într-unul din tot 
mai rarele momente de luciditate, Jamie m-a rugat să îl las să moară. 
Am răspuns fără să mă gândesc, la fel cum răspunsesem și cu o noapte 
înainte: 

— Blestemată să fiu dacă te voi lăsa să mori. 

Şi am continuat să îmi văd de treaba mea. 

Când soarele a început să coboare, pe coridor s-a auzit un foșnet de 
robe apropiindu-se. Ușa s-a deschis și abatele, unchiul lui Jamie, a 
intrat, însoţit de fratele Anselm și de alți trei călugări, unul din ei 
ducând în mână o cutiuță din lemn de cedru. Abatele a venit lângă 
mine și m-a binecuvântat scurt, apoi mi-a luat o mână în mâinile sale. 

— Îl vom mirui pe băiat, a spus el, cu vocea sa profundă, pe un ton 
blând. Să nu te îngrijorezi. 

S-a întors spre pat și eu mi-am ridicat privirea speriată spre Anselm, 
căutând o explicaţie. 

— Taina Sfântului Mir, mi-a spus el, apropiindu-se de mine astfel 
încât vocea sa să nu îi tulbure pe călugării adunaţi în jurul patului. 
Ultima miruire. 

— Ultima miruire! Asta e pentru oamenii care mor! 

— $$$. 

M-a tras de lângă pat. 

— Ar fi mai potrivit dacă s-ar numi miruirea bolnavilor, deși de fapt 
este de obicei rezervată celor care sunt în primejdie de moarte. 

Călugării îl întorseseră pe Jamie uşor pe spate, aşezându-l cu 
delicateţe astfel încât să se sprijine cât mai puțin pe umerii răniți. 

— Scopul acestei taine este îndoit, a continuat Anselm, murmurând 
în urechea mea în vreme ce pregătirile continuau. În primul rând, este 
menită a fi o taină a vindecării, ne rugăm ca acela care suferă să se 
însănătoşească, dacă aceasta e voinţa lui Dumnezeu. Mirul sau uleiul 
sfințit este folosit ca simbol al vieţii și al vindecării. 

— Și al doilea scop? am întrebat, știind deja. 

Anselm și-a plecat capul. 

— Dacă voința lui Dumnezeu nu este ca el să se însănătoșească, 
atunci i se iartă păcatele și îl încredințăm Domnului, pentru ca sufletul 
său să plece împăcat. 

M-a văzut crispându-mă în semn de protest și a așezat o mână pe 


brațul meu, avertizându-mă. 

— Acestea sunt ultimele rituri ale Bisericii. 1 se cuvin, la fel cum i se 
cuvine și pacea pe care ele i-ar putea-o aduce. 

Pregătirile se încheiaseră. Jamie zăcea pe spate, o bucată de pânză 
acoperindu-i modest vintrele, cu lumânările aprinse la capul și la 
picioarele patului, care îmi aminteau în chipul cel mai sumbru de 
lumânările de pe morminte. Abatele Alexandru s-a așezat pe marginea 
patului, acompaniat de un călugăr care ţinea o tavă cu un ciborium 
acoperit, două flacoane mici din argint conţinând agheasmă și mir și o 
pânză aşezată peste antebraţe. Precum un ticălos de ospătar care 
servește vinul, m-am gândit furioasă. Întregul ritual îmi dădea o stare 
de nervozitate. 

Riturile se desfășurau în latină, murmurul moale, antifonal, mângâia 
auzul, deși nu înțelegeam cuvintele. Anselm îmi tălmăcea în șoaptă la 
ureche anumite părți ale ritualului; altele se înțelegeau de la sine. La 
un moment dat, abatele i-a făcut un semn fratelui Polydore, care a 
făcut un pas în faţă și a ţinut un flacon mic sub nasul lui Jamie. 
Trebuie să fi conținut amoniac sau un alt stimulent, căci Jamie s-a 
smuls, întorcându-și iute capul într-o parte, cu ochii încă închiși. 

— De ce încearcă să îl trezească? am şoptit. 

— Dacă e posibil, persoana trebuie să fie conștientă pentru a spune 
că se căiește pentru toate păcatele pe care le-a comis în timpul vieții. 
De asemenea, dacă este capabil să o primească, abatele îi va da sfânta 
împărtășanie. 

Abatele a mângâiat delicat obrazul lui Jamie, întorcându-i capul 
înapoi spre flacon, vorbindu-i în șoaptă. Renunţase la latină și trecuse 
la engleză, cu accentul scoțian pronunțat al familiei lor, iar vocea îi 
era blândă. 

— Jamie! Jamie, flăcăule! Sunt Alex, băiatule. Sunt aici, cu tine. 
Trebuie să te trezești niţel, doar o clipă. Ca să îţi iert păcatele şi pe 
urmă să îţi dau sfânta împărtășanie. Ia o înghițitură mică, acum, ca să 
îmi poți răspunde când îţi vine rândul. 

Călugărul pe care îl chema Polydore a ţinut din nou cupa la buzele 
lui Jamie, picurându-i cu mare grijă câte un strop, până când limba 
uscată și gâtul înfierbântat au putut primi mai mult. Ochii îi erau 
deschişi, încă încețoșaţi din cauza febrei, însă destul de alerți. Atunci 
abatele a continuat ceremonia, punându-i întrebări în engleză, dar cu 
vocea atât de joasă, încât abia le auzeam. 

„Te lepezi de Satana și de lucrările lui?”, „Crezi în învierea 
Domnului nostru Iisus Hristos?” şi aşa mai departe. La fiecare din ele, 
Jamie răspundea cu „Da” într-o şoaptă răgușită. 

Îndată ce a primit împărtășania, Jamie s-a lăsat pe spate cu un oftat, 
închizându-și din nou ochii. Îi puteam vedea coastele în vreme ce 
pieptul larg şi bombat i se mișca la fiecare respiraţie. Slăbise 


înfiorător, cum nu mâncase atât de mult timp și apoi urmase febra. 
Abatele, luând pe rând sticluțele cu agheasmă și cu mir, a făcut 
semnul crucii peste trupul său, ungându-i fruntea, buzele, nasul, 
urechile și pleoapele. Apoi, pe rând, a făcut semnul crucii cu uleiul 
sfințit pe coșul pieptului deasupra inimii, pe palma fiecărei mâini și în 
curbura fiecărei tălpi. A ridicat palma zdrobită cu infinită grijă, 
întinzând ușor uleiul peste rană, așezând apoi mâna la loc pe pieptul 
lui Jamie, sub rana lividă a tăieturii de cuţit. 

Miruirea s-a făcut repede și cu nemăsurată blândeţe, degetul mare 
al abatelui alunecând lin ca o atingere de aripă. „Magie superstițioasă” 
spunea partea rațională a creierului meu, însă cealaltă parte era 
emoționată de iubirea de pe chipurile călugărilor în timp ce se rugau. 
Ochii lui Jamie s-au deschis încă o dată, însă foarte liniștit, și fața îi 
era senină pentru întâia oară de când plecasem de la Lallybroch. 

Ceremonia s-a încheiat cu o scurtă rugăciune în latină. Ținându-și 
mâna pe fruntea lui Jamie, abatele a spus în engleză. 

— Doamne, în mâinile Tale încredințez sufletul slujitorului Tău, 
James. Vindecă-l, Te rugăm, dacă aceasta este voința Ta și întărește-i 
sufletul, pentru ca să se umple de iertare și să cunoască pacea Ta întru 
eternitate. 

— Amin, au răspuns ceilalți călugări. 

Şi eu. 

Până la lăsarea întunericului, pacientul a căzut din nou într-o stare 
de semiconștiență. Pe măsură ce puterea lui Jamie se stingea, tot ce 
puteam face era să îl trezim pentru picăturile de apă care îl țineau în 
viață. Buzele îi erau crăpate și se exfoliau, și nu mai putea să 
vorbească, deși încă mai putea deschide ochii sticloși atunci când îl 
zguduiam cu putere. Nu ne mai recunoștea; ochii i se fixau neclintiți, 
apoi se închideau gradual când își întorcea capul într-o parte, gemând. 

Stăteam lângă pat, cu privirile coborâte spre el, atât de istovită de 
efortul de peste zi încât nu mai simțeam decât o disperare surdă. 
Fratele Polydore m-a atins ușor, trezindu-mă din toropeală. 

— Nu mai poţi face nimic pentru el acum, a spus el, conducându-mă 
cu fermitate spre ușă. Trebuie să te duci să te odihnești. 

— Dar..., am început, apoi m-am oprit. 

Mi-am dat seama că avea dreptate. Făcusem tot ce ne stătuse în 
puteri. Fie febra avea să scadă în curând de la sine, fie Jamie avea să 
moară. Nici chiar cel mai robust trup nu poate îndura ravagiile 
mistuitoare ale febrei mai mult de o zi sau două, iar Jamie avusese 
prea puțină putere pentru a face față asaltului. 

— Voi sta eu cu el, a spus Polydore. Du-te și te culcă. Te voi chema 
dacă... 

Nu a terminat propoziția, făcând semn uşor cu mâna în direcţia 
camerei mele. 


Stăteam în pat fără somn, privind spre tavanul cu bârne din lemn. 
Îmi simțeam pleoapele uscate și fierbinți, gâtul mă durea ca şi cum 
începeam și eu să fac febră. Era acesta răspunsul rugăciunii mele, ca 
să murim amândoi aici? 

În cele din urmă, m-am ridicat şi am luat carafa și ligheanul de pe 
masa de lângă ușă. Am așezat vasul greu din ceramică în mijlocul 
podelei și l-am umplut cu grijă, lăsând apa să se umfle peste buza 
groasă ca un balon tremurător. În drumul spre camera mea făcusem o 
scurtă oprire la cămara fratelui Ambrose. Am desfăcut pachetele mici 
cu ierburi și am împrăștiat conținutul în mangal, unde frunzele de 
smirnă au eliberat un fum parfumat și cristalele mici de camfor s-au 
aprins cu limbi minuscule de foc albastre între batoanele de cărbune 
strălucind roșiatic. 

Am așezat lumânarea în spatele oglinzii apei și m-am așezat în fața 
ei pentru a invoca o fantomă. 

Coridorul de piatră era rece și întunecat, luminat din loc în loc de 
lămpile cu ulei atârnând din tavan, a căror lumină sclipea palid. 

Umbra mi se întindea înainte sub picioare când treceam pe sub 
fiecare din ele, alungindu-se până când părea să scufunde cu capul 
înainte în întunericul din față, în care dispărea cu totul. 

În ciuda frigului, eram desculță, îmbrăcată doar într-o cămașă de 
noapte din pânză albă și aspră de bumbac. Un mic cerc de căldură se 
mișca odată cu mine sub cămașă, însă răcoarea lespezilor de piatră se 
strecura prin tălpi în sus, spre picioare. 

Am bătut o dată și am deschis ușa grea fără să aştept răspuns. 

Fratele Roger era cu el, stând lângă pat, spunând rugăciuni cu capul 
plecat asupra mătăniilor. Mărgelele din lemn au zornăit când și-a 
ridicat privirea, însă buzele sale au continuat să se miște în tăcere 
pentru câteva secunde, terminând Ave Maria înainte să mă 
recunoască. 

Mi-a ieșit în întâmpinare lângă ușă, vorbind șoptit, deşi era clar că 
ar fi putut la fel de bine să ţipe fără să fi tulburat silueta nemișcată de 
pe pat. 

— Nicio schimbare. Tocmai am pus apă proaspătă în ligheanul 
pentru mână. 

Câteva picături sclipeau pe pereţii unui ibric de cositor de pe 
mangal, proaspăt umplut. Am înclinat capul punându-mi o mână pe 
brațul lui, mulțumindu-i. Era surprinzător de solid și de cald după 
halucinaţiile mele din ultima oră și cumva reconfortant. 

— Aș dori să rămân singură cu el, dacă nu te superi. 

— Sigur. Mă duc la capelă. Sau ar trebui să rămân în apropiere în 
cazul în care... 

Vocea i s-a stins, șovăitoare. 


— Nu, am încercat să zâmbesc liniștitor. Du-te la capelă. Sau, mai 
bine, du-te la culcare. Eu nu pot dormi. Voi rămâne aici până 
dimineaţă. Dacă am nevoie de ajutor, voi trimite după dumneata. 

Încă neîncrezător, a aruncat o privire în spate spre pat. Dar era 
foarte târziu și era obosit; sub ochii căprui și blânzi se vedeau 
cearcăne întunecate. 

Ușa grea a scârțâit din balamale și am rămas singură cu Jamie. 
Singură și temătoare și foarte, foarte sceptică vizavi de ceea ce 
intenționam să fac. 

Am rămas în picioare la căpătâiul patului, privindu-l pentru un 
moment. Camera era slab luminată de cărbunii strălucind și de două 
lumânări enorme, fiecare înaltă de aproape un metru, aflate pe masa 
dintr-un colț al camerei. Jamie era gol și lumina palidă părea să îi 
accentueze slăbiciunea pricinuită de febra devastatoare. Rănile 
multicolore de pe coaste îi pătau pielea ca o ciupercă ce se întinde. 

Un muribund are o tentă ușor verzuie. La început doar o atingere pe 
marginea obrazului, paloarea se răspândește gradual, peste chip și în 
jos pe piept, pe măsură ce viaţa începe să se stingă. Văzusem aceste 
semne de multe ori. Uneori, văzusem acest progres mortal stopat și 
întors din drum, sângele inundând din nou pielea obrajilor și omul 
revenind la viaţă. 

Mi-am scos mâna dintr-un fald al cămășii, așezând pe masă 
obiectele pe care le luasem în timpul vizitei clandestine în atelierul 
întunecat al fratelui Ambrose. Un flacon cu amoniac. Un pachet de 
lavandă uscată. Un altul de valeriană. Un tămâiar mic din metal, în 
forma unei flori deschise. Două granule de opiu, parfumate, dulci și 
lipicioase de rășină. Și un cuțit. 

Camera era închisă și înăbuşitoare din cauza fumului din mangal. 
Singura fereastră era acoperită cu o tapiserie grea, înfățișând 
executarea Sfântului Sebastian. Am cercetat cu privirea chipul întors 
înspre ceruri al sfântului și pieptul străpuns de o săgeată, întrebându- 
mă din nou ce fusese în capul celui care alesese tocmai această 
tapiserie pentru decorarea unei camere de bolnav. 

Oricât de lipsită de consideraţie, tapiseria era ţesută gros în fir de 
mătase și lână, pe care doar vânturile cele mai puternice o puteau 
învinge. Am ridicat capătul de jos și l-am tras într-o parte, făcând 
fumul cărbunilor să fugă prin arcada de piatră. Aerul rece şi umed 
care a năvălit înăuntru era înviorător și mi-a mai atenuat presiunea 
din tâmple în timp ce priveam cu ochii ţintă în oglinda apei, 
amintindu-mi. 

În spatele meu s-a auzit un geamăt surd şi Jamie s-a mişcat simțind 
frigul. Bun. Vasăzică, starea de inconștiență era superficială. 

Lăsând tapiseria să cadă din nou peste fereastră, am luat apoi în 
mână tămâiarul. Am fixat una din granulele de opiu pe ţeapă și am 


aprins-o cu o lumânare subţire folosită pentru a le aprinde pe cele 
mari. Am așezat-o pe măsuța scundă de lângă patul lui Jamie, cu 
băgare de seamă să nu inhalez eu însămi aburii înecăcioși. 

Nu aveam prea mult timp. Trebuia să termin în grabă pregătirile, 
înainte ca fumul opiului să îl adâncească în visare și să nu îl mai pot 
trezi. 

Mi-am desfăcut partea din față a rochiei și am luat repede în pumn 
lavandă și valeriană și am început să mi le întind pe trup. Era un 
miros plăcut, picant, distinctiv și adânc evocativ. Un miros care, 
pentru mine, invoca umbra bărbatului care purta acest parfum și 
umbra bărbatului din spatele lui; umbre care evocau imagini confuze 
ale terorii prezente și ale iubirii pierdute. Un miros care, pentru 
Jamie, trebuie să evoce ceasurile de durere și de furie petrecute prins 
fără scăpare în mrejele lui. Mi-am frecat viguros palmele cu ultimele 
resturi și am aruncat fragmentele parfumate pe podea. Trăgând adânc 
aer în piept ca să îmi fac curaj, am ridicat flaconul cu amoniac. Am 
rămas în picioare lângă pat o clipă cu recipientul în mână, privind în 
jos spre obrajii scofâlciți, acoperiți cu păr. Era ultima lui zi de viață, 
cu indulgență; în cel mai rău caz, erau ultimele sale ore. 

— Prea bine, nenorocit de ticălos scoțian, am spus în șoaptă. Ia să 
vedem cât de încăpățânat ești cu adevărat. 

Am ridicat mâna rănită din apă, și am dat vasul deoparte. 

Am deschis flaconul și l-am plimbat foarte aproape de nările lui. A 
pufnit și a încercat să își întoarcă într-o parte capul, însă nu a deschis 
ochii. Mi-am înfipt degetele în părul de la ceafă, pentru a-l împiedica 
să se întoarcă și i-am strecurat din nou flaconul sub nas. A scuturat 
încet din cap, legănându-l dintr-o parte în alta ca un taur trezit din 
somn şi ochii i s-au deschis foarte puţin. 

— Încă nu am terminat, Fraser, i-am şoptit în ureche, încercând să 
imit cât mai bine ritmul consoanelor retezate ale lui Randall. 

Jamie a gemut, strângându-și umerii. L-am apucat de umeri și l-am 
zguduit cu putere. Pielea îi era atât de fierbinte încât am fost la un pas 
să îi dau drumul. 

— Trezește-te, ticălos scoțian! Încă nu am terminat cu tine! 

A început să își miște umerii, cu o obedienţă care aproape mi-a frânt 
inima. Capul i se întorcea într-o parte și în cealaltă, iar buzele crăpate 
murmurau întruna ceva care suna precum „Te rog, nu încă”. Puterile 
părăsindu-l, s-a rostogolit pe o parte și s-a prăbușit din nou pe pernă 
cu fața în jos. Camera începea să se umple cu fum de opiu și mă 
simţeam ușor ameţită. 

Am scrâșnit din dinți și mi-am înfipt mâna între fesele lui, înșfăcând 
o rotunjime. Jamie a scos un țipăt, un sunet înalt, trăgând aer în piept, 
şi s-a rostogolit îndurerat într-o parte, ghemuindu-se cu mâinile 
strânse între picioare. 


Petrecusem o oră în camera mea, cu privirea aţintită pe oglinda 
apei, invocând amintiri. Cu Jack Randall cel Negru și cu Frank, 
strănepotul său de șase generaţii. Doi oameni atât de diferiți, însă cu 
similarități fizice uluitoare. Mi se rupea inima să mă gândesc la Frank, 
să îi evoc chipul, vocea, gesturile, felul de a face dragoste. Încercasem 
să mi-l scot din minte, după ce făcusem alegerea la cercul de pietre, 
însă era mereu acolo, o figură umbrită într-un ungher al minţii. 

Simţeam că mi se face rău când mă gândeam că îl trădasem, însă, 
forțată de împrejurări, îmi silisem gândurile să se limpezească, precum 
îmi arătase Geilie, concentrându-mi atenţia pe flacăra lumânării, 
respirând parfumul astringent al ierburilor, liniștindu-mă până când 
am fost capabilă să îl trag din umbre, să îi văd liniile feţei, să îi simt 
din nou atingerea mâinii fără să plâng. 

Mai era un bărbat în umbre, cu aceleași mâini, același chip. Cu ochii 
plini de flacăra lumânării, l-am adus și pe el în lumină, ascultând, 
privind, observând asemănările și deosebirile, construind o... o ce? Un 
simulacru, o închipuire, o impresie, o mască. Un chip umbrit, o voce 
şoptită, o atingere tandră pe care aș putea-o folosi pentru a înșela o 
minte rătăcită în delir. Și în cele din urmă am părăsit camera cu o 
rugăciune pentru sufletul vrăjitoarei Geillis Duncan. 

Jamie era acum culcat pe spate, zvârcolindu-se din pricina durerii 
cauzate de răni. Ochii larg deschiși mă priveau, însă nu păreau să mă 
recunoască. L-am mângâiat cu gesturi pe care le cunoșteam pe 
dinafară, trasând liniile coastelor de la osul pieptului până la spate, 
delicat, așa cum ar fi făcut-o Frank, apăsând cu putere pe rana 
dureroasă, aşa cum eram sigură că ar fi făcut-o celălalt. M-am aplecat 
şi mi-am plimbat limba ușor în jurul urechii sale, gustându-i și 
testându-l, apoi am şoptit: 

— Luptă-te cu mine. Luptă, neghiob jegos! 

Muşchii i s-au încordat și fălcile i s-au încleştat, însă a continuat să 
își țină privirile aţintite în sus. Deci nu mai aveam încotro. Eram 
nevoită să folosesc cuțitul, până la urmă. Ştiam ce risc îmi asumam, 
dar mai bine să îl ucid cu mâna mea, mi-am spus, decât să stau cu 
mâinile în sân și să îl las să moară. 

Am apucat cuțitul de pe masă și l-am plimbat apăsat cu putere peste 
pieptul său, de-a lungul cicatricii proaspăt vindecate. A tras cu putere 
aer în piept din cauza șocului, arcuindu-şi spatele. Apucând un prosop, 
am șters aspru rana. Înainte să îmi pierd curajul, mi-am apăsat 
degetele peste pieptul său și, băgând degetul în sânge, i l-am întins cu 
sălbăticie pe buze. Era o frază pe care nu eram nevoită să o născocesc, 
fiindcă o auzisem cu urechile mele. Aplecându-mă peste el, am șoptit: 

— Acum sărută-mă. 

Reacţia lui m-a luat cu totul pe nepregătite. M-a azvârlit până la 
jumătatea camerei când s-a ridicat din pat. M-am împiedicat și am 


căzut peste masă, făcând uriașele lumânări să se clatine. Umbrele au 
tremurat și s-au legănat când fitilele au pâlpâit și s-au stins. 

Muchia mesei m-a lovit puternic peste spate, însă mi-am revenit la 
timp pentru a sări în lături când s-a aruncat asupra mea. Cu un muget 
inarticulat, s-a repezit spre mine, cu braţele desfăcute. 

Era deopotrivă mai puternic și mai iute decât mă așteptasem, deși 
abia se ținea pe picioare, lovindu-se de lucruri. M-a încolţit pentru o 
clipă între mangal și masă și îi auzeam respirația răgușită și greoaie în 
gât când a întins braţul să mă înșface. Și-a aruncat braţul stâng spre 
mine; dacă ar fi fost în deplinătatea puterilor și a reflexelor sale, 
lovitura m-ar fi ucis. Dar eu am sărit într-o parte și pumnul mi-a trecut 
pe lângă frunte, trântindu-mă la podea, ușor amețită. 

M-am ghemuit sub masă. Întinzându-se după mine, și-a pierdut 
echilibrul și a căzut peste mangal. Cărbunii încinși s-au împrăștiat pe 
lespezile de piatră ale podelei. A scos un urlet când a lovit cu 
genunchiul într-un mănunchi de cărbuni încinși. Am apucat o pernă 
de pe pat și am stins un cuib de scântei în așternuturile împrăștiate pe 
jos în urma lui. Preocupată cu focul nu am observat că se apropiase de 
mine până când o palmă zdravănă peste cap m-a trântit la podea, cu 
mâinile și picioarele rășchirate. 

Patul s-a întors într-o parte când am încercat să mă ridic 
sprijinindu-mă cu o mână de cadru. Am rămas ascunsă în spatele lui o 
clipă, încercând să îmi revin. Îl auzeam pe Jamie vânându-mă în 
semiîntuneric, gâfâind printre înjurături incoerente în galică. Când m- 
a zărit, s-a aruncat peste pat cu ochii scăpărând de furie în lumina 
palidă. 

Este dificil de descris în detaliu ce s-a întâmplat pe urmă, pentru că 
toate s-au petrecut în mai multe episoade, iar episoadele par să se 
amestece în memoria mea. Am avut senzația că mâinile fierbinți ale 
lui Jamie s-au încolăcit în jurul gâtului meu doar o dată, însă acea 
singură dată a durat o veșnicie. De fapt s-a întâmplat de zeci de ori. 
De fiecare dată am reușit să mă desprind din strânsoarea lui și să îl 
împing într-o parte, pentru a mă retrage din nou, de-a bușilea, în jurul 
mobilei devastate. Și din nou el venea după mine, un om întors de la 
hotarul morții de o furie îngrozitoare, înjurând și plângând, 
împiedicându-se și lovind frenetic aerul cu mâinile. 

Aruncaţi din soba protectoare, cărbunii s-au stins repede, lăsând 
camera învăluită într-o beznă de smoală, populată de demoni. În 
ultima sclipire a luminii, l-am văzut ghemuit lângă perete, cu o coamă 
de foc şi un trup de sânge, cu mădularul erect ieșindu-i din părul 
încâlcit al burţii, ochii albaștri ucigători pe un chip alb cadaveric. Un 
viking turbat. Precum diavolii nordici care ţâșnesc din vasele lor 
dragon în cețurile coastelor antice scoțiene, pentru a ucide, a jefui și a 
incendia. Bărbaţi care ar ucide cu ultimul strop de putere. Care și-ar 


folosi ultimele puteri pentru a viola și a-și împlânta sămânţa în 
pântecele femeilor subjugate. Micul tămâiar nu dădea nicio lumină, 
însă mirosul pâclos de opiu îmi îneca plămânii. Deși cărbunii se 
stinseseră, vedeam lumini în întuneric, lumini colorate care pluteau la 
periferia câmpului vizual. 

Mișcările au devenit greoaie; aveam senzația că merg prin apă 
adâncă până la coapse, urmărită de un pește monstruos. Mi-am ridicat 
mult genunchii, alergând cu încetinitorul, simțind apa stropindu-mi 
obrajii. 

M-am scuturat de vis, dându-mi seama că în realitate obrajii și 
palmele îmi erau ude. Nu de lacrimi, ci de sânge, și de transpirația 
creaturii de coșmar cu care mă luptam în întuneric. 

Transpiraţie. Era ceva în legătură cu transpirația, însă nu îmi 
aminteam ce anume. O mână m-a prins de braț și m-am tras, o 
peliculă alunecoasă rămânându-mi pe piele. 

În jurul tufei de dud, maimuța fugărea nevăstuica. 

Dar ceva nu era în regulă, căci pe mine mă fugărea nevăstuica, o 
nevăstuică cu niște dinţi albi și ascuţiţi care mi s-au înfipt în carnea 
antebraţului. Am lovit-o cu putere și dinții s-au descleștat, dar 
ghearele... 

„.. în jurul tufei de dud... 

Demonul mă ţinea lipită de zid; simţeam atingerea pietrei în spatele 
capului și piatră sub degetele chircite și un trup tare ca piatra 
apăsându-mă cu putere, un genunchi osos între proprii mei genunchi, 
piatră și os, între... picioare, altă tărie de piatră... ah. O moliciune 
împotriva durității vieţii, o pală de aer răcoros în miezul căldurii, 
alinare în inima durerii... 

Am căzut înlănțuiți împreună la podea, rostogolindu-ne mereu și 
mereu, învăluiți în faldurile tapiseriei căzute, răcoriți de palele de aer 
rece venind dinspre fereastră. 

Negurile nebuniei au început să se ridice. 

Ne-am lovit de un obiect de mobilier și am rămas amândoi 
nemișcați. Palmele lui Jamie erau lipite de sânii mei, degetele înfipte 
adânc în carne. Am simţit dâra de umezeală pe obraz, transpiraţie sau 
lacrimi, nu puteam spune, însă am deschis ochii să văd. Jamie se uita 
la mine, cu chipul lipsit de expresie în lumina lunii, cu ochii mari, 
privind fără să vadă. Palmele i s-au relaxat. Un deget a trasat delicat 
conturul sânului meu, de la bază până în vârf, și înapoi, și iar de la 
capăt. Palma i s-a deschis să îmi cuprindă sânul, degetele răsfirate 
precum o stea-de-mare, moale ca strânsoarea unui copil care suge. 

— M-mamă? a spus el. 

Am simţit firele de păr de pe spate ridicându-se. Era vocea ascuţită, 
pură, a unui băieţel. 

— Mamă? 


Aerul rece ne scălda, ducând departe fumul toxic într-un vârtej de 
fulgi de nea. Am întins brațul și l-am mângâiat cu palma pe obrazul 
rece. 

— Jamie, iubirea mea, am spus, șoptind cu gâtul rănit. Hai, 
odihnește-ți capul, puiule. 

Masca a tremurat apoi și s-a schimonosit, și i-am strâns în braţe cu 
putere trupul mare, amândoi scuturându-ne de forța suspinelor lui. 

Spre marele nostru noroc, imperturbabilul frate William a fost cel 
care ne-a găsit a doua zi dimineață. M-am trezit ameţită la sunetul ușii 
deschizându-se, și pe urmă m-am trezit de-a binelea când l-am auzit 
dregându-și emfatic glasul înainte de a spune: 

— Bună dimineaţa! cu accentul său moale de Yorkshire. 

Greutatea de pe pieptul meu era Jamie. Părul i se uscase în șuvițe 
aspre de bronz care zăceau împrăștiate pe sânii mei precum petalele 
unei crizanteme chinezești. Obrazul așezat pe sternul meu era cald și 
uşor lipicios din pricina transpiraţiei, însă brațele și spatele la atingere 
păreau la fel de reci ca și coapsele mele, înghețate de aerul de iarnă 
care sufla asupra noastră. 

Lumina zilei care intra prin fereastra dezgolită revela proporțiile 
dezastrului pe care cu o seară înainte doar le intuisem; bucăţi de 
mobilă și fragmente de ceramică erau împrăștiate peste tot în cameră, 
iar cele două lumânări uriașe zăceau ca niște trunchiuri de copac 
doborâte la pământ în mijlocul unui talmeş-balmeș de tapiserii rupte 
și așternuturi sfâșiate. 

După modelul indentaţiilor care mi se imprimau dureros în spate, 
am socotit că stăteam probabil întinsă pe tapiseria grosolan executată 
a morţii Sfântului Sebastian, străpuns de o săgeată; dacă așa era, 
atunci nu era mare pierdere pentru mănăstire. 

Fratele William rămăsese nemișcat în cadrul ușii, cu o carafă și un 
lighean în mână. 

Cu o precizie extraordinară, și-a fixat privirile pe sprânceana stângă 
a lui Jamie și a întrebat: 

— Și cum te mai simţi în această dimineață? 

S-a lăsat o tăcere destul de lungă, în timpul căreia Jamie a avut 
prezența de spirit să nu se ridice, acoperindu-mi mare parte din trup 
cu trupul lui. În cele din urmă, cu vocea răgușită a cuiva care tocmai a 
aflat o mare taină, a răspuns: 

— Mi-e foame. 

— Ah, excelent, a spus fratele William, cu privirea încă aţintită pe 
sprânceana lui Jamie. Atunci mă duc să îi spun fratelui Josef. 

Ușa s-a închis fără zgomot în urma lui. 

— Frumos din partea ta să nu te mişti, am remarcat. Nu mi-ar 
plăcea să fim responsabili de a-i fi cauzat fratelui William gânduri 


impure. 

Ochii de un albastru intens s-au deschis peste mine. 

— Da, păi, a spus el, priveliștea fundului meu nu va corupe ordinele 
sacre ale nimănui, nu în starea actuală. În schimb, al tău... 

A făcut o pauză, dregându-și glasul. 

— Ce e cu al meu? 

Capul roșcat s-a aplecat încet pentru a depune un sărut pe umărul 
meu. 

— Al tău ar compromite și un episcop. 

— Mmmmhm. 

Începeam, după părerea mea, să devin tot mai bună la mormăiturile 
scoțiene. 

— Oricum ar fi, poate ar fi bine să te ridici acum. Cred că și tactul 
fratelui William are o limită. 

Jamie şi-a coborât capul lângă al meu cu mare grijă, așezându-l pe 
un fald al tapiseriei, de unde mi-a aruncat o privire furișă. 

— Nu ştiu cât din ceea ce cred că s-a întâmplat astă-noapte e real. 

Mâna i s-a ridicat inconștient spre zgârietura care îi traversa pieptul. 

— Dar dacă s-ar fi întâmplat jumătate din cât cred eu că s-a 
întâmplat, ar trebui să fiu mort acum. 

— Nu eşti. Am verificat. Vrei să fii? am întrebat cu o oarecare 
șovăială. 

Un zâmbet leneș i-a înflorit pe buze, pleoapele fiind pe jumătate 
coborâte. 

— Nu, englezoaico, nu vreau. 

Obrajii îi erau supți și ochii încercănaţi de boală și de oboseală, însă 
părea calm, liniile din jurul buzelor netede și ochii albaștri limpezi. 

— Dar sunt foarte aproape de moarte, fie că vreau sau nu. Singurul 
motiv pentru care cred că nu mor acum este că mi-e foame. Și dacă aş 
fi pe moarte, nu mi-ar fi foame, nu crezi? Ar fi o mare risipă. 

Un ochi s-a închis cu totul, însă celălalt a rămas pe jumătate 
deschis, fixându-mă cu o expresie curioasă. 

— Nu poți sta în picioare? 

A cumpănit cu grijă. 

— Dacă viața mea ar depinde de asta, probabil mi-aş putea ridica 
din nou capul. Dar ca să stau în picioare? Nu. 

Oftând, m-am strecurat de sub brațul său și am îndreptat patul 
înainte de a încerca să îl ridic în poziție verticală. A reușit să rămână 
în picioare doar câteva secunde înainte ca ochii să i se învârtă în cap 
şi să se prăbușească în pat. Am bâjbâit frenetică după puls la gât și 1- 
am găsit, rar, dar puternic, chiar sub cicatricea cu trei colțuri de la 
baza gâtului. Era pur şi simplu epuizat. După o lună de închisoare și o 
săptămână de încordare fizică și mentală intensă, înfometare, răni, 
greață și febră ridicată, chiar și cel mai viguros trup ajunge la capătul 


propriilor sale resurse. 
— Inimă de leu, am spus, și cap de bou. Păcat că nu ai şi pielea de 
rinocer. 
Am atins o rană redeschisă la umăr. 
— Ce e un rinocer? a întrebat, deschizând un ochi. 
— Am crezut că ești inconștient. 
— Eram. Sunt. Mi se învârte capul ca un titirez. 
Am tras o pătură peste el. 
— Acum ai nevoie de mâncare și de odihnă. 
— Acum am nevoie de haine. 
Şi închizând din nou ochiul, a adormit pe loc. 


40. IERTAREA 


Nu îmi aminteam să mă fi dus în camera mea, deși trebuie să o fi 
făcut, pentru că m-am trezit în patul meu. Anselm stătea lângă 
fereastră, citind. 

Am sărit drept în capul oaselor. 

— Jamie? am întrebat cu voce răgușită. 

— Doarme, a spus el punând deoparte cartea. 

A aruncat o privire spre lumânarea gradată de pe masă. 

— Ca şi dumneata. Ai fost cu îngerii în ultimele treizeci și șase de 
ore, ma belle. 

A umplut o cană de lut și mi-a apropiat-o de buze. Cândva aș fi 
considerat băutul vinului în pat înainte de spălatul dinţilor drept 
apogeul decadenței. Însă într-o mănăstire, în compania unui 
franciscan în robă, gestul părea cumva mult mai puțin extravagant. Și 
vinul mi-a mai tăiat din gustul amar din gură. Mi-am coborât 
picioarele pe marginea patului și m-am ridicat clătinându-mă. Anselm 
m-a prins de braţ și m-a ajutat să mă las din nou pe pernă. îi 
crescuseră deodată patru ochi și mai multe nasuri și guri decât era 
chiar nevoie. 

— Sunt niţel ameţită, am spus, închizând ochii. 

Am ridicat o pleoapă. Cumva mai bine. Cel puţin acum era un 
singur frate Anselm, deşi avea contururile niţel neclare. Călugărul s-a 
aplecat asupra mea, îngrijorat. 

— Vrei să îl chem pe fratele Ambrose ori pe fratele Polydore, 
doamnă? Din păcate, eu mă pricep foarte puțin la medicină. 

— Nu, nu am nevoie de nimic. Doar că m-am ridicat prea repede. 

Am încercat din nou, de data aceasta mai încet. Camera și obiectele 
de mobilier au reușit să rămână relativ nemișcate. Am devenit 
conștientă de numeroasele răni și vânătăi, mai devreme ascunse de 


amețeală. Am încercat să îmi dreg vocea și am descoperit că mă durea 
gâtul. Am făcut o grimasă. 

— Ma chere, cred că poate... 

Anselm era gata să iasă pe ușă, să caute ajutoare. Prea destul de 
alarmat. Am întins brațul după oglinda de pe masă și pe urmă m-am 
răzgândit. Nu eram încă pregătită pentru asta. În schimb, am apucat 
carafa de vin. 

Anselm s-a întors încet în cameră și a rămas în picioare, privindu- 
mă. Odată ce s-a convins că nu aveam de gând să mă mai prăbuşesc, s- 
a așezat din nou. Sorbeam vinul încet pe măsură ce capul mi se 
limpezea, încercând să înlătur efectele viselor induse de opiu. Vasăzică 
eram în viață. Amândoi. 

Visele mele fuseseră haotice, pline de violență și de sânge. Visasem 
de nenumărate ori că Jamie era mort sau pe moarte. Și undeva în 
ceață fusese imaginea băiatului din zăpadă, cu chipul rotund uluit 
suprapunându-se peste imaginea chipului lui Jamie, rănit și umflat. 
Uneori, mustața zburlită de adolescent părea să apară pe chipul lui 
Frank. Îmi aminteam limpede că îi ucisesem pe toți trei. Mă simţeam 
de parcă îmi petrecusem întreaga noapte înjunghiind și căsăpind 
bărbați, și fiecare mușchi mă durea cu un soi de apăsare molatică. 

Anselm era încă acolo, privindu-mă răbdător, cu palmele așezate pe 
genunchi. 

— Vreau să faci ceva pentru mine, părinte, am spus. 

S-a ridicat repede, dornic să mă ajute, întinzând brațul după carafă. 

— Sigur! Mai dorești puţin vin? 

Am zâmbit obosită. 

— Da, dar mai târziu. Acum vreau să îmi asculți spovedania. 

A rămas uluit, însă şi-a adunat iute stăpânirea de sine profesională 
în jurul său precum robele. 

— Sigur, draga mea doamnă, dacă dorești. Însă nu ar fi mai bine să 
îl aduc pe părintele Gerard? El este un duhovnic bine-cunoscut, în 
vreme ce eu..., a ridicat din umeri cu gestul acela galic... eu pot 
asculta confesiuni, desigur, însă adevărul este că o fac foarte rar, fiind 
doar un biet cărturar. 

— Vreau să vorbesc cu dumneata, am răspuns ferm. Și vreau să mă 
confesez acum. 

A oftat resemnat și a plecat să își aducă stola. Aranjându-și-o în 
jurul gâtului astfel încât fâșia din mătase purpurie să atârne dreaptă și 
strălucitoare peste partea din față a robei sale negre, s-a aşezat pe un 
scăunel, m-a binecuvântat în câteva vorbe și s-a lăsat pe spate, 
așteptând. Și eu i-am spus. Totul. Cine sunt și cum am ajuns aici. I-am 
povestit despre Frank și despre Jamie. Și despre tânărul dragon englez 
cu chipul palid și pistruiat, murind în zăpadă. 

Expresia chipului nu i s-a schimbat în timp ce mă asculta, cu 


excepția ochilor rotunzi și căprui care s-au rotunjit și mai mult. Când 
am terminat, a clipit de câteva ori, a deschis gura, parcă vrând să 
spună ceva, apoi a închis-o din nou și a dat din cap parcă încercând să 
își limpezească gândurile. 

— Nu, am spus răbdătoare. 

Mi-am dres din nou vocea; vorbeam răgușit ca un buhai de baltă. 

— Nu îţi joacă feste auzul. Și nici nu aiurezi. Acum înţelegi de ce 
voiam să mă asculți sub jurământul confesiunii? 

A încuviințat din cap, parcă absent. 

— Da. Da, ca să fii sigură. Dacă... dar da. Sigur, voiai să nu mai 
spun nimănui. Și de asemenea, din moment ce mi-ai spus sub 
jurământul tainei, atunci te aștepți să te cred. Însă... 

S-a scărpinat în cap, apoi şi-a ridicat privirea spre mine. Un zâmbet 
larg i se răspândise pe chip. 

— Absolut magnific! a exclamat el, cu voce blândă. Absolut 
extraordinar! Absolut minunat! 

— „Minunat” nu este chiar cuvântul pe care l-aș fi ales eu, am 
răspuns rece, dar „extraordinar” e unul potrivit. 

Am tușşit și am întins brațul după vin. 

— Dar este... un miracol, a spus el, ca pentru sine. 

— Dacă insiști, am zis, oftând. Dar ce vreau eu să știu e... ce ar 
trebui să fac? Mă fac vinovată de crimă? Sau de adulter? Nu că aş 
avea ce face în ambele cazuri, dar aș vrea să știu. Și din moment ce 
sunt aici, cum ar trebui să mă comport? Pot să... ar trebui să... adică 
să folosesc ceea ce știu... pentru a schimba lucrurile? Nici măcar nu 
ştiu dacă este posibil așa ceva. Dar, dacă este, am eu dreptul? 

S-a legănat în scăunel, căzut pe gânduri. Încet, și-a ridicat ambele 
arătătoare, le-a unit şi a rămas cu privirea pironită pe ele vreme 
îndelungată. În cele din urmă, şi-a scuturat capul și a zâmbit spre 
mine. 

— Nu ştiu, ma bonne amie. Nu este, după cum poți aprecia, o 
situație pe care cineva este pregătit să o întâmpine în confesional. Va 
trebui să mă gândesc și să mă rog. Da, categoric trebuie să mă rog. În 
această noapte mă voi gândi la situația dumitale cât stau de strajă în 
faţa Sfintei Euharistii. Și mâine poate îţi voi da un sfat. 

Mi-a făcut semn cu blândeţe să îngenunchez. 

— Dar acum, copila mea, te voi absolvi. Oricare ar fi păcatele 
dumitale, ai credință că ele îți vor fi iertate. 

A ridicat o mână binecuvântând, așezând-o pe cealaltă pe capul 
meu. 

— Te absolvo, in nomine Patri, et Filii... 

Ridicându-se, m-a ridicat și pe mine în picioare. 

— Îți mulțumesc, părinte. 

Necredincioasă cum eram, folosisem confesiunea doar pentru a-l 


obliga să mă ia în serios, și am fost oarecum uimită să simt o ușurare a 
poverii de pe sufletul meu. Poate că era doar ușurarea pe care o simți 
când mărturisești cuiva adevărul. 

A fluturat o mână, alungându-mi mulțumirile. 

— Te voi vedea mâine, chère madame. Pentru moment, ar trebui să 
te mai odihnești, dacă poți. 

S-a îndreptat spre ușă, înfășurându-şi stola ordonat într-un pătrat. 
Ajungând la ușă, s-a oprit o clipă, întorcându-se pentru a zâmbi spre 
mine. O sclipire poznașă de copil îi lumina ochii. 

— Și poate mâine..., a spus el, ai putea să... îmi povestești cum e? 

I-am întors zâmbetul. 

— Da, părinte, îți voi povesti. 

După plecarea fratelui Anselm m-am îndreptat clătinându-mă de-a 
lungul coridorului spre camera lui Jamie. Văzusem la viața mea 
cadavre care arătau mult mai bine, însă pieptul i se ridica și îi cobora 
regulat, iar tenta verzuie îi dispăruse de pe chip. 

— Îl trezim la fiecare câteva ore atât cât să îi dăm să înghită câteva 
linguri de supă. 

Fratele Roger era lângă mine, vorbindu-mi în șoaptă. Și-a plimbat 
privirea de la pacient la mine și s-a crispat vizibil văzând cum arătam. 
Poate că ar fi trebuit să mă pieptăn. 

— Hmmm, poate că... ai dori și dumneata niște supă. 

— Nu, mulțumesc. Cred că... cred că mai am nevoie de puţin somn, 
la urma urmelor. 

Nu mă mai simțeam copleșită de vină și depresie, ci doar ameţită, o 
moleșeală mulțumită împrăștiindu-mi-se prin întregul trup. Fie că era 
efectul confesiunii sau al vinului, m-am trezit, cu o oarecare surpriză, 
așteptând cu nerăbdare somnul și uitarea. 

M-am aplecat și l-am atins pe Jamie. Era cald, însă fără urmă de 
febră. I-am mângâiat uşor capul, netezindu-i coama încâlcită de păr 
roșcovan. Colţul buzelor a tresărit abia vizibil, apoi au rămas 
nemișcate. Dar văzusem o urmă de zâmbet. Puteam să jur. 

Cerul era înnorat și rece, acoperind orizontul cu un gol cenușiu care 
s-a amestecat cu ceața de pe dealuri și cu pojghița tuciurie a zăpezii 
căzute săptămâna trecută, astfel încât abația părea înfășurată într-o 
minge de vată murdară. Și în interior, tăcerea iernii apăsa greu peste 
locuitorii săi. Cânturile Orelor de rugăciune din capelă erau camuflate 
şi zidurile groase de piatră păreau să absoarbă sunetul, estompând 
zarva zilnică. 

Jamie a dormit aproape două zile, trezindu-se doar pentru a înghiți 
o gură de supă sau de vin. Odată trezit, a început să se înzdrăvenească 
în ritmul obișnuit al unui tânăr sănătos, privat brusc de forța și 
independența de care până în acel moment nici nu fusese conștient. 
Cu alte cuvinte, a acceptat cu plăcere să fie cocoloșit cam douăzeci și 


patru de ore, ca pe urmă să devină pe rând îndărătnic, neliniștit, 
țâfnos, iritabil, mofturos, certăreţ și extraordinar de nervos. 

Tăieturile de la umeri îl dureau. Cicatricile de la picioare îl gâdilau. 
Dacă stătea pe burtă îi venea să vomite. În cameră era prea cald. Mâna 
îl durea. Fumul din mangal îi dădea usturimi de ochi și nu putea să 
citească. Nu mai voia să audă de supă, posset:2s şi lapte. Îi era poftă de 
carne. 

Recunoșteam simptomele însănătoșirii și eram fericită să le observ, 
însă eram pregătită să le înfrunt înainte să depășească măsura. Am 
deschis fereastra, am schimbat cearșafurile și i-am aplicat unguent de 
gălbenele pe spate şi i-am masat picioarele cu sevă de aloe. Apoi am 
chemat un frate servitor și l-am rugat să mai aducă supă. 

— Nu mai vreau nicio gură din zoaia aceea! Am nevoie de mâncare 
adevărată! 

A împins enervat tava într-o parte, făcând supa să stropească 
şervetul în care era cuibărit castronul. Mi-am încrucișat brațele la 
piept şi mi-am îndreptat privirea mustrătoare spre el. Ochii albaștri 
impertinenți mi-au întors-o. Era slab ca un ţâr, liniile bărbiei și 
pomeţii ieşindu-i prin piele. Deși se însănătoșea văzând cu ochii, 
nervii sensibili ai stomacului aveau nevoie de ceva mai mult timp 
pentru a se vindeca. Avea momente în care încă mai vomita laptele 
sau supa. 

— O să primeşti mâncare atunci când o să spun eu că ai voie, l-am 
informat, și nu mai devreme. 

— Ba eu vreau acum! Crezi că poți să îmi spui mie ce să mănânc!? 

— Da, asta fac! Eu sunt doctorul aici, în cazul în care ai uitat. 

Şi-a aruncat picioarele peste marginea patului, cu intenţia clară de a 
face o plimbare. Mi-am așezat o palmă pe pieptul lui și l-am împins 
înapoi. 

— Treaba ta e să stai în pat și să faci precum ţi se spune, măcar o 
dată în viaţa ta, am sărit la el. Nu ești încă înzdrăvenit încât să stai în 
picioare și nu ești încă suficient de sănătos pentru mâncare solidă. 
Fratele Roger mi-a spus că ai vomitat din nou azi-dimineaţă. 

— Fratele Roger ar face bine să își vadă de treaba lui. La fel și tu, a 
mârâit el printre dinţi, chinuindu-se să se ridice. 

A întins braţul și s-a prins de colțul mesei. Cu un efort considerabil, 
a reuşit să se salte în picioare și să rămână așa, clătinându-se. 

— Treci imediat în pat! O să cazi! 

Era îngrijorător de palid și chiar și la cel mai mic efort de a sta în 
picioare chipul i se acoperea cu broboane de transpirație rece. 

— Ba nu! Şi dacă o să cad, e problema mea. 

De data asta mi-a sărit muștarul. 

— Ah, chiar așa! Și cine crezi că ţi-a salvat viața mizerabilă? Ţi-ai 
salvat-o singur, nu-i așa? 


L-am apucat de braț, încercând să îl duc din nou în pat, însă și l-a 
tras supărat. 

— Nu ţi-am cerut eu să mă salvezi! Ba chiar ţi-am spus să mă lași să 
mor, nu? Și nu înţeleg oricum de ce te-ai mai deranjat să îmi salvezi 
viața ca acum să mă lași să mor de foame... asta doar dacă nu cumva 
îți face plăcere să mă vezi chinuindu-mă! 

Gata, întrecuse măsura. 

— Ingrat nenorocit! 

— Scorpie! 

M-am ridicat cât eram de lungă și m-am înţepenit pe picioare 
împungând aerul cu arătătorul amenințător înspre pat. Cu toată 
autoritatea anilor petrecuţi în saloanele cu bolnavi, am spus: 

— Treci înapoi în pat în secunda asta, încăpățânat, catâr, prost... 

— Și scoțian, a încheiat el scurt în locul meu lista apelativelor. 

A făcut un pas spre ușă și ar fi căzut, dacă nu s-ar fi prins de un 
scaun. S-a lăsat să cadă greu în el și a rămas legănându-se, cu ochii 
încețoșați din cauza ameţelii. Mi-am strâns pumnii și l-am străpuns cu 
o privire ucigătoare. 

— Foarte bine, am spus. Fir-ar să fie! Voi porunci să ţi se aducă 
pâine și carne și după ce vei vomita, n-ai decât să treci în patru labe să 
ştergi tu mizeria! Eu n-o să curăț și dacă o curăţă fratele Roger, îl 
jupoi de viu! 

Am ieșit valvârtej în hol și am trântit ușa în urma mea, chiar cu o 
secundă înainte ca ligheanul de spălat din porțelan să se spargă 
aterizând în ea din interior. M-am întors și am dat nas în nas cu un 
public foarte captivat, fără îndoială atras de toată tevatura, în coridor. 
Fratele Roger și Murtagh stăteau unul lângă celălalt, cu ochii ațintiți 
spre obrajii mei îmbujoraţi și la pieptul meu tresăltând agitat: Roger 
părea tulburat, însă un zâmbet leneș s-a răspândit pe trăsăturile 
încrâncenate ale lui Murtagh în vreme ce asculta seria de obscenități 
strigate în galică din spatele ușii. 

— Vasăzică se simte mai bine, a spus el satisfăcut. 

M-am rezemat de peretele coridorului și am simțit cum un zâmbet 
la fel de satisfăcut înflorește pe chipul meu. 

— Păi, da, am spus. Se simte mai bine. 

Întorcându-mă în clădirea principală după o dimineață petrecută în 
sera cu ierburi, l-am întâlnit pe Anselm ieșind din arcadele din 
apropierea bibliotecii. S-a luminat la față când m-a văzut și a grăbit 
pasul pentru a mă ajunge din urmă. Ne-am plimbat împreună prin 
curtea mănăstirii, vorbind. 

— Problema dumitale este cât se poate de interesantă, desigur, a 
spus el, rupând un băț dintr-o tufă de lângă zid. 

A examinat mugurii strânși din cauza frigului cu un ochi critic, apoi 


a zvârlit într-o parte bățul, ridicându-și privirea spre cer, unde un 
soare palid împungea cu razele sale pătura groasă de nori. 

— E mai cald, dar mai e mult până vine primăvara, a remarcat el. 
Cu toate acestea, crapul ar trebui să fie ager astăzi... hai să coborâm 
la iazurile cu pești. 

Departe de a fi structurile delicate ornamentale pe care mi le 
imaginasem eu, heleşteiele erau ceva mai mult decât niște jgheaburi 
din piatră, plasate convenabil în apropierea bucătăriilor. Pline cu 
crapi, asigurau hrana necesară pentru zilele de vineri și de post, când 
vremea era prea aspră pentru a îngădui pescuitul din ocean al peștilor 
mai populari precum egrefinul, heringul și cambula. Așa cum spusese 
Anselm, crapii erau vioi, trupurile fusiforme și grase alunecând unul 
pe lângă celălalt, solzii albi reflectând norii de deasupra, vigoarea 
mișcărilor lor stârnind din când în când mici valuri care se spărgeau 
de pereţii închisorii lor de piatră. Când umbrele noastre s-au lăsat 
peste apă, crapii s-au întors spre noi precum o busolă al cărei ac 
indică nordul. 

— Când văd oameni, cred că primesc hrană, mi-a explicat Anselm. 
Ar fi păcat să îi dezamăgim. Așteaptă o clipă, chère madame. 

S-a repezit spre bucătării, întorcându-se după câteva clipe cu două 
pâini mari vechi. Am stat pe buza heleșteului, rupând bucăţi de pâine 
şi aruncându-le spre veșnic flămândele guri de dedesubt. 

— Ştii, această curioasă situaţie a dumitale are două aspecte, a spus 
Anselm, absorbit să rupă pâinea. 

M-a privit, un zâmbet neașteptat luminându-i chipul. A dat din cap, 
uluit. 

— Încă nu îmi vine a crede, știi? O asemenea minune! Cu adevărat 
Dumnezeu trebuie să fie bun, dacă îmi arată asemenea minuni. 

— Ah, frumos din partea Lui, am spus, ușor înțepată. Nu știu dacă a 
fost la fel de bun și cu mine. 

— Nu crezi? Ah, eu cred că a fost. 

Anselm s-a lăsat pe vine, fărâmițând pâinea între degete. 

— E adevărat, situaţia ţi-a cauzat oarece neplăceri personale... 

— Poţi să spui și așa, am bombănit. 

— Dar poate fi privită şi ca o favoare specială din partea lui 
Dumnezeu, a continuat el, ignorând întreruperea. 

Ochii căprui strălucitori m-au privit speculativ. 

— M-am rugat pentru călăuzire înaintea Sfintei Euharistii, a 
continuat el și pe când stăteam în tăcerea capelei mi s-a părut că te 
văd ca un fel de călător naufragiat. Și mi se pare că aceasta e o 
paralelă bună cu situația dumitale actuală, nu? Imaginează-ți un 
asemenea suflet, madame, aruncat deodată într-un ținut străin, unde 
nu cunoaște oamenii și obiceiurile, fără alte resurse decât cele pe care 
pământul nou i le poate oferi. O asemenea situație este cu adevărat 


dezastruoasă, însă poate fi şi o oportunitate extraordinară și o 
binecuvântare. Dacă noul pământ va fi bogat? Îţi poţi face noi 
prieteni, poți începe o viață nouă. 

— Da, dar..., am replicat. 

— Așadar, a spus el pe un ton autoritar, ridicându-și un deget 
pentru a mă reduce la tăcere, dacă ai fost privată de viața dumitale de 
dinainte, poate că Dumnezeu a socotit potrivit să te binecuvânteze cu 
o alta, care ar putea fi mai bogată și mai plină. 

— Oh, de plină e plină, am încuviinţat. Dar... 

— Acum, din punctul de vedere al legii canonice, a spus el 
încruntându-se, nu e nicio dificultate în privința căsătoriilor dumitale. 
Ambele au fost căsătorii valide, consfinţite de Biserică. Și strict 
vorbind, mariajul dumitale cu tânărul cavaler de acolo antedatează 
căsătoria cu Monsieur Randall. 

— Da, „strict vorbind”, am încuviinţat, reușind să termin în sfârşit o 
propoziție. Dar nu în timpul meu. Nu cred că legea canonică a fost 
făcută luând în considerare asemenea evenimente neprevăzute. 

Anselm a început să râdă, vârful ascuţit al bărbii sale tremurând în 
vântul ușor. 

— Foarte adevărat, ma chère, foarte adevărat. Tot ce am vrut să 
spun a fost că, din punct de vedere strict legal, nu ai comis niciun 
păcat și nicio crimă în ceea ce ai făcut în privința acestor doi bărbați. 
Ei erau cele două fațete ale situației dumitale, de care ţi-am vorbit mai 
devreme: ce ai făcut și ce vei face. 

A întins mâna și a apucat-o pe a mea, trăgându-mă în jos lângă el, 
astfel încât privirile noastre să fie la același nivel. 

— Asta m-ai întrebat când ţi-am ascultat confesiunea, nu-i așa? Ce 
am făcut? Şi ce să fac de acum înainte? 

— Da, asta. Și acum dumneata îmi spui că nu am făcut nimic greșit. 
Dar eu am... 

Era, după părerea mea, aproape la fel de nepoliticos ca Dougal 
MacKenzie întrerupând oamenii. 

— Nu, nu ai, a răspuns el cu fermitate. Este posibil să acționezi în 
strictă conformitate cu legea lui Dumnezeu și cu propria conștiință, 
înţelegi, și tot să te confrunți cu dificultăți și tragedii. Adevărul 
dureros este că încă nu știm de ce le bon Dieu îngăduiește răului să 
existe, însă avem cuvântul Lui că este adevărat. „Am crezut binele”, 
spune El în Biblie, „și am creat răul”. Drept urmare, chiar și oamenii 
buni, cred, mai ales oamenii buni, a adăugat el meditativ, pot întâlni 
mari dileme și dificultăți în viața lor. De exemplu, ia băiatul pe care ai 
fost obligată să îl ucizi. Nu, a spus el, ridicând o mână pentru a mă 
împiedica să îl întrerup, înțelege limpede. Ai fost obligată să îl ucizi, 
având în vedere exigenţele situației dumitale. Chiar și Sfânta Maică 
Biserică, ce propovăduieşte sanctitatea vieții, recunoaște nevoia de 


apărare a individului și a familiei sale. Și după ce am văzut starea în 
care se afla soțul dumitale acum o vreme - a aruncat o privire spre 
aripa oaspeţilor —, nu am nicio îndoială că ai fost obligată să adopţi 
soluția violenţei. Aceasta fiind situaţia, nu ai ce să îți reproșezi. Poţi, 
desigur, să simți durere și regret pentru acțiune, căci eşti, madame, o 
persoană de o mare sensibilitate şi compasiune. 

M-a bătut uşor pe mâna care se odihnea pe genunchii mei ridicaţi la 
gură. 

— Uneori cele mai bune intenţii ale noastre duc la faptele cele mai 
regretabile. Cu toate acestea, dumneata nu ai fi putut acţiona altfel. 
Noi nu știm care era planul lui Dumnezeu pentru tânărul acela — poate 
dorința Lui a fost ca băiatul să i se alăture atunci în Rai. Însă 
dumneata nu ești Dumnezeu și așteptările dumitale trebuie să 
cunoască anumite limite. 

O pală de vânt rece a răsărit de după colț, făcându-mă să tremur 
uşor, şi mi-am strâns șalul mai bine în jurul meu. Anselm m-a văzut și 
a făcut semn spre heleșteu. 

— Apa e caldă, madame. Poate ai dori să îți înmoi picioarele? 

— Caldă? 

Am căscat gura spre apă, nevenindu-mi a crede. 

Nu băgasem de seamă mai devreme, însă în colțurile heleșteului nu 
se vedeau pojghițe de gheață spartă, așa cum erau în agheasmatarele 
cu apă sfințită din fața bisericii și mici plante verzi pluteau în apă, 
țâșnind din crăpăturile dintre pietrele care se aliniau pe marginea 
iazului. Ca să mă convingă, Anselm și-a scos sandalele de piele. Deși 
vocea și chipul îi erau distinse, avea mâini și picioare lătăreţe, de 
țăran normand. Ridicându-și poalele robei până la genunchi, și-a vârât 
picioarele în apă. Crapii s-au întors imediat să pipăie cu boturile 
curioase această nouă intruziune. 

— Nu mușcă, sper? am întrebat, privind neîncrezătoare miriada de 
guri vorace. 

— Nu carnea, nu, m-a asigurat el. Nici măcar nu au dinți. 

Mi-am scos propriile sandale şi mi-am băgat precaută picioarele în 
apă. Spre marea mea surprindere apa era plăcut călduţă. Nu fierbinte, 
însă în contrast plăcut cu aerul umed și îngheţat. 

— Ah, ce bine e! Mi-am răsfirat degetele de plăcere, cauzând o 
considerabilă agitaţie în rândul crapilor. 

— Sunt câteva izvoare termale în apropierea abației, mi-a explicat 
Anselm. les din pământ fierbinți și apele au puteri vindecătoare 
uluitoare. 

A arătat spre capătul îndepărtat al heleşteului, unde se vedea o mică 
deschizătură în pietre, pe jumătate ascunsă de plantele de apă care 
pluteau. 

— O cantitate mică de apă minerală fierbinte este vărsată aici de la 


cel mai apropiat izvor. Asta îl ajută pe bucătar să aibă pește pentru 
masă în orice anotimp; în mod normal, gerul iernii ar fi prea aspru 
pentru ei. 

Ne-am bălăcit picioarele într-o tăcere confortabilă o vreme, 
trupurile greoaie ale peștilor trecând pe lângă noi, uneori lovindu-se 
de picioarele noastre cu o forță surprinzător de puternică. Soarele a 
ieşit din nou, scăldându-ne într-o căldură stinsă, dar perceptibilă. 
Anselm a închis ochii, lăsând lumina să îi încălzească chipul. Fără a-i 
deschide, a început din nou să vorbească. 

— Primul dumitale soț — Frank îl chema? el de asemenea cred că e 
unul din lucrurile trimise de Dumnezeu, pe care din păcate nu le poți 
schimba. 

— Dar aş fi putut schimba ceva, am argumentat. M-aș fi putut 
întoarce, eventual. 

A deschis un ochi, privindu-mă sceptic. 

— Da, poate, a încuviinţat el. Sau poate că nu. Nu trebuie să îţi 
reproșezi că ai ezitat să îţi riști viaţa. 

— Nu a fost riscul, am spus, împungând apa spre un crap cu solzii 
alb cu negru. Sau nu în totalitate. A fost... în fine, o parte a fost 
teamă, însă cel mai greu a fost să... îl părăsesc pe Jamie. Pur și simplu 
nu am putut, am spus ridicând neajutorată din umeri. 

Anselm a zâmbit, deschizându-și amândoi ochii. 

— O căsătorie frumoasă e unul din cele mai preţioase daruri de la 
Dumnezeu, a remarcat el. Dacă ai avut inteligenţa să recunoști și să 
accepţi darul, atunci nu ai ce să îți reproșezi. Și consideră... 

Și-a aplecat capul într-o parte, precum o vrabie cafenie. 

— Ești plecată de acasă de la dumneata de aproape un an. Primul 
dumitale soț trebuie să se fi consolat cu pierderea. Oricât de mult te-ar 
fi iubit, pierderea e o durere des întâlnită printre oameni, și ni s-au 
dat mijloace să o depășim pentru binele nostru. Poate chiar a început 
să își clădească o nouă viață. Ar folosi la ceva să părăsești un bărbat 
care are nevoie atât de profund de dumneata, și pe care îl iubeşti, cu 
care ești unită prin legăturile sacre ale căsătoriei, pentru a te întoarce 
şi a tulbura această nouă viață? Și mai ales, dacă vrei să te întorci 
dintr-un simț al datoriei, dar simțind că inima îți este în altă parte... 
nu. 
A dat din cap, hotărât. 

— Niciun bărbat nu poate sluji la doi stăpâni, nicio femeie. Acum, 
dacă aceea ar fi fost singura dumitale căsătorie și aceasta — a întors 
din nou capul spre aripa oaspeţilor - doar un ataşament oarecare, 
atunci datoria dumitale ar fi în altă parte. Dar aţi fost legaţi de 
Dumnezeu și eu cred că poți să-ți onorezi datoria față de cavaler. 
Acum, în privința celuilalt aspect - ce să faci. Aici ar fi nevoie de o 
discuție mai amplă. 


Şi-a scos picioarele din apă, ștergându-le cu poala robei. 

— Hai să încheiem această întâlnire în bucătăriile abației, unde 
fratele Eulogius s-ar putea lăsa convins să ne ofere o băutură caldă. 

Găsind un rest de pâine pe jos, am azvârlit-o spre un crap și m-am 
aplecat să îmi pun sandalele. 

— Nu-ţi pot spune ce ușurare este să vorbesc cu cineva despre asta, 
am zis. Și încă nu îmi vine a crede că m-ai crezut cu adevărat. 

El a ridicat din umeri, oferindu-mi galant un braţ să mă sprijin în 
timp ce îmi încheiam curelele aspre ale sandalelor în jurul gleznelor. 

— Ma chère, eu slujesc un bărbat care a înmulțit pâinile și peștii, a 
zâmbit el, înclinând capul spre heleșteu, unde se mai învârteau încă 
bancurile de crapi hrănindu-se, care a vindecat bolnavii și a înviat 
morții. Ar trebui să fiu uimit că stăpânul eternității a adus o tânără 
femeie prin pietrele pământului pentru a îndeplini voinţa Sa? 

Păi, am reflectat, era mai bine decât să fiu denunțată drept femeia 
stricată a Babilonului. 

Bucătăriile abației erau calde și întunecate, tavanul arcuit fiind 
înnegrit de secole întregi de fum plin de grăsime. Fratele Eulogius, 
băgat până la coate într-o copaie cu aluat, a înclinat capul în semn de 
bineţe spre Anselm și a strigat în franceză spre unul din frații mireni 
să vină să ne servească. Am găsit un loc ferit de agitația bucătăriei și 
ne-am așezat, cu două căni de bere slabă și o farfurie pe care erau 
niște plăcinte fierbinți. Am împins farfuria spre Anselm, prea 
preocupată pentru a fi interesată de mâncare. 

— Eu mă gândesc așa, am spus, alegându-mi cu grijă cuvintele. 
Dacă aş ști că unui grup de oameni i s-ar întâmpla ceva rău, ar trebui 
să mă simt obligată să încerc să împiedic evenimentul respectiv? 

Anselm și-a frecat nasul de mâneca robei, cumpănind; căldura 
bucătăriei îi desfundase nările. 

— În principiu, da, a încuviințat el. Dar, de asemenea, ar depinde și 
de alte lucruri - ce risc implică din partea dumitale și care sunt 
celelalte obligaţii ale dumitale? Și care sunt șansele să reușeşti. 

— Nu am nici cea mai vagă idee. De niciunul din aceste lucruri. Cu 
excepția obligaţiilor, desigur — vreau să spun, Jamie e implicat. El face 
parte din grupul care ar putea fi afectat. 

Anselm a rupt o bucată de plăcintă aburindă și mi-a întins-o. Am 
ignorat-o, cu ochii ţintă în berea mea. 

— Cei doi bărbaţi pe care i-am ucis, am spus, ambii ar fi putut avea 
copii dacă nu i-aș fi omorât. Ar fi făcut... am gesticulat neajutorată cu 
cana de bere, cine ştie ce ar fi putut face? Le-aș fi putut afecta 
viitorul... nu, le-am afectat viitorul. Și nu știu cum și asta mă sperie. 

— Hmm. 

Anselm a mormăit gânditor și a făcut semn unui frate care trecea pe 
lângă noi și care a dat fuga și ne-a mai adus plăcinte și bere. Ne-a 


umplut cănile înainte să apucăm să deschidem gura. 

— Dacă ai luat viaţă, ai şi salvat viaţă. Câţi dintre bolnavii pe care i- 
ai îngrijit ar fi murit fără intervenţia dumitale? Ei de asemenea vor 
afecta viitorul. Dacă unul din cei pe care i-ai salvat dumneata va 
comite o atrocitate? E vina dumitale? Ar fi trebuit, din această 
perspectivă, să laşi acel om să moară? Sigur că nu. Spui că ţi-e frică să 
acționezi în vreun fel de teamă că vei afecta viitorul. Este lipsit de 
logică, madame. Acţiunile fiecăruia dintre noi afectează viitorul. Dacă 
ai fi rămas acasă la dumneata, acţiunile dumitale tot vor fi afectat 
evenimentele, la fel de mult ca acum. Ai aceleași responsabilități pe 
care le-ai fi avut și atunci — cum are fiecare om la timpul său. Singura 
diferență este că dumneata ai putea fi în poziţia de a ști mai bine ce 
efecte ar putea avea acțiunile dumitale — dar pe urmă, s-ar putea să nu 
știi. 

A dat din cap, privindu-mă neclintit peste masă. 

— Căile Domnului ne sunt ascunse și, fără îndoială, dintr-un motiv 
bine întemeiat. Ai dreptate, ma chere, legile Bisericii nu sunt formulate 
să țină cont de situaţii precum a dumitale și deci nu ai altă călăuză 
decât propria dumitale conștiință și mâna lui Dumnezeu. Eu nu pot să 
îți spun ce să faci sau ce să nu faci. Ai libertatea de a alege; cum au 
toți oamenii din această lume. Şi istoria, cred, este o acumulare a 
tuturor acestor acțiuni. Unii indivizi sunt aleși de Dumnezeu pentru a 
schimba destinele multor oameni. Poate că dumneata ești unul dintre 
ei. Poate că nu. Eu nu știu de ce te afli aici. Nici dumneata nu știi. E 
foarte probabil să nu aflăm niciodată. Uneori nici măcar nu știu ce 
caut eu aici! a spus el dându-și ochii peste cap, cu o expresie comică. 

Am râs și el mi-a răspuns zâmbindu-mi. S-a aplecat spre mine peste 
scândurile tari ale mesei, privindu-mă intens. 

— Cunoașterea viitorului este pentru dumneata o unealtă, la fel cum 
un naufragiat s-ar putea trezi în posesia unui cuţit sau a unei undițe. 
Nu e imoral să o foloseşti, atât timp cât o faci conform rigorilor legii 
lui Dumnezeu, așa cum îți dictează conștiința. 

S-a oprit, a tras adânc aer în piept și a scos un oftat exploziv care i-a 
zburlit mustața mătăsoasă. Mi-a zâmbit. 

— Și asta, ma chère madame, este tot ce îți pot spune - același lucru 
pe care i l-aș spune oricărui suflet zbuciumat care ar veni la mine 
căutând un sfat: pune-ți nădejdea în Dumnezeu și roagă-te pentru 
călăuzire. 

A împins plăcinta proaspătă spre mine. 

— Dar orice vei face, ai nevoie de putere. Așadar, primește un ultim 
sfat: când nu știi ce să faci, mănâncă. 

Când m-am dus în camera lui Jamie în acea seară, l-am găsit 
dormind, cu braţele îndoite sub cap. Castronul gol de supă stătea 
cuminte pe tavă, cu farfuria cu pâine și carne alături, neatinsă. M-am 


uitat de la chipul inocent, adâncit în vise, la farfurie și înapoi. Am 
atins pâinea. Degetul a lăsat o mică adâncitură în suprafața pufoasă. 
Proaspătă. 

L-am lăsat dormind și am plecat în căutarea fratelui Roger, pe care 
l-am găsit în cramă. 

— A mâncat pâinea și carnea? am întrebat, fără introduceri. 

Fratele Roger a zâmbit în barba zburlită. 

— Da. 

— Le-a ţinut în el? 

— Nu. 

— Sper că nu ai şters în urma lui, i-am spus privindu-l cu ochii 
mijiţi. 

Călugărul părea amuzat, cu obrajii bucălați rozalii deasupra bărbii. 

— Aş fi îndrăznit? Nu, şi-a luat măsuri de precauţie și a păstrat 
ligheanul aproape, pentru orice eventualitate. 

— Hoţ, scoţianul! am râs fără să vreau. 

M-am întors în camera lui și l-am sărutat ușor pe frunte. S-a mișcat 
puţin, dar nu s-a trezit. Urmând sfatul părintelui Anselm, am dus 
farfuria cu pâine proaspătă și carnea în camera mea, pentru cină. 

Gândindu-mă să îi dau lui Jamie răgazul să se refacă, atât de 
efectele furiei, cât și ale indigestiei, am rămas în camera mea aproape 
toată ziua următoare, citind atlasul botanic pe care mi-l dăduse fratele 
Ambrose. După prânz m-am dus să îmi vizitez pacientul recalcitrant. 
În loc să îl găsesc pe Jamie însă, am dat de Murtagh, așezat pe un 
taburet, sprijinit de perete, cu o expresie amuzată. 

— Unde e? am spus, privind curioasă în cameră. 

Murtagh a împuns aerul cu arătătorul spre fereastră. Era o zi 
întunecată și rece și lămpile erau aprinse. Fereastra era descoperită și 
curentul înghețat făcea mica flacără să tremure în vasul ei. 

— A ieșit? am întrebat, uluită. Unde? De ce? Și cu ce e îmbrăcat? 

Jamie stătuse în majoritatea timpului dezbrăcat în ultimele câteva 
zile, din moment ce camera era caldă și presiunea pe rănile care se 
vindecau era dureroasă. Purtase robe de călugăr când părăsise camera 
în timpul scurtelor sale incursiuni, cu ajutorul fratelui Roger, dar roba 
era încă în cameră, frumos împăturită la picioarele patului. 

Murtagh s-a legănat în scaun și m-a privit solemn ca o bufniţă. 

— Câte întrebări mi-ai pus? Patru? 

A ridicat o mână, cu arătătorul în sus. 

— Unu: da, a ieşit. 

Degetul mijlociu s-a ridicat. 

— Doi: Unde? Habar n-am. 

Inelarul s-a alăturat tovarășilor lui. 

— Trei: De ce? A spus că a obosit să fie închis ca într-o cușcă. 


Degetul mic s-a agitat o clipă. 

— Patru: Iarăşi habar n-am. Era gol-pușcă ultima dată când l-am 
văzut. 

Murtagh și-a strâns cele patru degete și a ridicat degetul mare. 

— Nu m-ai întrebat, dar e plecat de vreo oră. 

Am pufnit, neștiind ce să fac. Din moment ce vinovatul nu era 
prezent, m-am repezit la Murtagh. 

— Nu ştii că afară e frig și stă să ningă? De ce nu l-ai oprit? Și ce 
vrei să spui că e gol-pușcă? 

Bărbatul mărunțel era netulburat. 

— Da, ştiu. Cred că și el ştie, că doar nu e orb. Cât despre oprit, am 
încercat. 

A înclinat capul spre roba de pe pat. 

— Când a spus că iese afară, am spus că nu s-a înzdrăvenit încă și că 
o să sari în capul meu și i-am spus că nu poate să iasă decât dacă e 
pregătit să treacă de mine. 

Murtagh a făcut o pauză, apoi a rostit o frază cu totul irelevantă. 

— Ellen MacKenzie avea cel mai dulce zâmbet pe care l-am văzut 
vreodată; un bărbat se încălzea până în măduva oaselor doar când o 
vedea zâmbind. 

— Așa că l-ai lăsat pe căposul de fiu-său să iasă afară și să îngheţe 
de moarte, am spus pierzându-mi răbdarea. Ce legătură are de a face 
zâmbetul mamei lui cu toată povestea asta? 

Murtagh și-a frecat nasul meditativ. 

— Păi, când i-am spus că nu-l las să treacă, Jamie s-a uitat la mine o 
clipă, apoi mi-a trimis un zâmbet exact ca al lui Ellen MacKenzie și a 
ieşit pe fereastră gol cum l-a făcut maică-sa. Până când am ajuns eu 
acolo, dispăruse. 

Mi-am ridicat privirile spre ceruri. 

— M-am gândit să stau aici să îți spun că a plecat, a continuat 
Murtagh, ca să nu îţi faci griji în privinţa lui. 

— Ca să nu îmi fac griji în privinţa lui! am bombănit în barbă în 
timp ce mă îndreptam spre grajduri. El ar trebui să își facă griji în 
privinţa lui când oi pune mâna pe el! 

Nu era decât un singur drum principal care ducea în interiorul 
ținutului. Am galopat de-a lungul lui, cercetând câmpurile în vreme ce 
treceam pe lângă ele. Această zonă a Franţei era plină de ferme și din 
fericire cele mai multe păduri fuseseră defrișate; lupii și urșii nu 
constituiau aici o primejdie. 

Din fericire, l-am găsit la un kilometru și jumătate de porțile 
mănăstirii, stând pe una din bornele romane antice care înțesau 
drumurile. Era desculț, însă îmbrăcat într-o vestă scurtă și niște 
pantaloni din pânză subțire, de la vreunul din băieţii care îngrijeau de 
cai, judecând după petele de pe ei. Am tras de hăţurile calului și am 


rămas o clipă cu privirea ațintită spre el, aplecată peste oblâncul șeii. 

— Nasul ţi-e vânăt, am remarcat pe un ton relaxat, aruncând o 
privire mai jos. La fel și picioarele. 

A rânjit spre mine, ștergându-și nasul cu dosul palmei. 

— Şi ouăle mi-s vinete. Vrei să mi le încălzești? 

Vânăt de frig sau nu, era evident într-o dispoziție bună. Am 
alunecat din șa, rămânând în fața lui, dând din cap. 

— Nu are niciun rost, nu-i așa? am întrebat. 

— Ce nu are niciun rost? 

Şi-a şters mâna de pantalonii zdrenţuroși. 

— Să mă supăr pe tine. Nu îţi pasă dacă te alegi cu o pneumonie sau 
dacă te mănâncă urşii, sau dacă eu îmi fac mii de griji pentru tine, nu- 
i așa? 

— Păi, nu mi-aş face griji în privința urşilor. Hibernează iarna, după 
cum sper că știi. 

Mi-am pierdut răbdarea și am întins mâna, cu intenția să îl plesnesc 
peste ureche. Mi-a prins încheietura și mi-a ţinut-o fără dificultate, 
râzând. După o clipă de luptă fără izbândă, m-am dat bătută și am 
început şi eu să râd. 

— Acum vii înapoi? am întrebat. Ori mai ai ceva de demonstrat? 

Jamie a ridicat bărbia arătându-mi drumul. 

— Du calul până la stejarul acela mare și așteaptă-mă acolo. Voi 
merge până acolo. Singur. 

Mi-am mușcat limba înghițindu-mi cele câteva remarci pe care le 
simțeam bolborosind în sinea mea și am încălecat. La stejar, am 
descălecat și am aruncat o privire de-a lungul drumului. După o clipă 
însă, mi-am dat seama că nu voi putea privi cu inima ușoară 
înaintarea anevoioasă. Când a căzut prima dată, am strâns hăţurile cu 
putere în mâinile înmănușate, m-am întors încleștându-mi maxilarele 
și am așteptat, așa cum promisesem. 

Abia am reușit să ajungem înapoi în aripa oaspeţilor, însă am izbutit 
în cele din urmă, împiedicându-ne pe coridor, Jamie sprijinindu-se de 
mine, cu brațul în jurul umerilor mei. L-am zărit pe fratele Roger 
plimbându-se îngrijorat pe hol și l-am trimis în fugă după o tigaie de 
încălzit, în timp ce duceam pacientul în cameră, trântindu-l pe pat. A 
mormăit din pricina impactului, însă a stat liniștit, cu ochii închiși, 
când am început să îi scot zdrenţele murdare. 

— Gata, treci sub pături. 

S-a rostogolit ascultător sub cearșafurile pe care le-am dat la o 
parte. Am vârât tigaia caldă în grabă între pături la piciorul patului și 
am împins-o înainte și înapoi. Când am scos-o, şi-a întins picioarele 
lungi și s-a relaxat cu un oftat mulțumit când picioarele i-au atins 
porțiunea încălzită. 

Mi-am găsit de lucru prin cameră, pe tăcute, ridicând hainele 


abandonate, așezând mărunțișurile împrăștiate de pe masă, băgând 
cărbuni în mangal, adăugând un praf de iarbă-mare pentru a îndulci 
fumul. Am crezut că Jamie adormise și am tresărit când l-am auzit 
vorbind în spatele meu. 

— Claire. 

— Da? 

— Te iubesc. 

— Oh. 

Eram ușor surprinsă, dar fără îndoială încântată. 

— Și eu te iubesc. 

A oftat și a deschis pe jumătate ochii. 

— Randall, a spus el. Spre sfârșit. Asta voia. 

Eram chiar mai surprinsă de această dezvăluire și am răspuns 
precaută. 

— Oh? 

— Da. 

Privirea îi era pironită pe fereastra deschisă, unde nori de zăpadă 
umpleau spaţiul cu un cenușiu adânc, lipsit de nuanțe. 

— Zăceam la podea și el era întins lângă mine. Era și el în acel 
moment dezbrăcat și amândoi eram mânjiți de sânge... și de altele. 
Îmi amintesc că încercam să îmi ridic capul, simțindu-mi obrazul lipit 
de lespedea podelei cu sânge uscat. 

S-a încruntat, cu o expresie pierdută în ochi în timp ce își amintea 
acea clipă. 

— Eram deja amorţit; atât de amorțit încât nici nu mai simţeam 
durerea — eram doar teribil de obosit și totul părea foarte îndepărtat și 
ireal. 

— Norocul tău, am spus, cu o oarecare asprime şi Jamie a zâmbit o 
clipă. 

— Da, norocul meu. Cred că alunecam în inconștiență, pe jumătate 
leșinat, așa că nu știu cât timp am zăcut amândoi acolo, dar m-am 
trezit deodată că mă strângea în brațe, băgându-se în mine. 

A şovăit, de parcă următoarea parte era dificil de povestit. 

— Până în acel moment, nu mă luptasem cu el. Dar eram atât de 
obosit încât m-am gândit că nu mai pot suporta din nou... oricum, am 
început să mă îndepărtez de el, însă nu mă zbăteam, ci doar mă 
trăgeam îndărăt. Mi-a cuprins gâtul cu braţele și s-a lipit de mine, 
îngropându-și chipul în umărul meu, și îl simțeam că plânge. Pentru o 
clipă nu am înțeles ce spune, dar pe urmă am înţeles; spunea „Te 
iubesc, te iubesc” neîncetat, lacrimile lui și saliva curgându-mi pe 
piept. 

Jamie s-a scuturat uşor, de frig sau de amintire. A expirat cu putere 
pe gură, tulburând norul de fum parfumat care se învârtea sub tavan. 

— Nu îmi pot imagina de ce a făcut-o. Dar mi-am așezat braţele în 


jurul lui și am rămas aşa nemișcați pentru un moment. S-a oprit în 
cele din urmă din plâns și m-a sărutat și m-a mângâiat. Apoi mi-a 
şoptit: „Spune-mi că mă iubești.” 

S-a oprit din povestit, zâmbind slab. 

— Nu voiam să îi spun. Nu știam de ce. În starea în care mă aflam, 
i-aș fi sărutat cizmele și l-aș fi proclamat regele Scoției, dacă mi-ar fi 
cerut-o. Dar nu îi puteam spune asta. Nici măcar nu îmi amintesc să 
mă fi gândit la asta, pur și simplu... era imposibil. 

A oftat și mâna sănătoasă i s-a crispat, strângând cearșafurile. 

— M-a abuzat din nou... brutal. Și continua să îmi ceară: „Spune-mi 
că mă iubeşti, Alex. Spune-mi că mă iubeşti.” 

— Te-a strigat Alex? l-am întrerupt, incapabilă să mă abţin. 

— Da. Îmi amintesc că mă întrebam cum de îmi cunoaşte cel de-al 
doilea nume. Nu mi-a trecut prin minte să mă întreb de ce l-ar folosi, 
chiar dacă l-ar ști, a spus el ridicând din umeri. Oricum, nu m-am 
mișcat și nu am rostit un cuvânt și când a terminat, a sărit de parcă ar 
fi înnebunit și a început să mă bată cu ceva — nu vedeam cu ce anume 
- înjurând și strigând la mine: „Știu că mă iubeşti! Spune-mi! Știu că e 
adevărat!” Mi-am ridicat braţele deasupra capului pentru a mă apăra, 
dar după o vreme trebuie să fi leşinat din nou, căci durerea din umeri 
a fost ultimul lucru de care îmi amintesc, cu excepția unui soi de vis 
despre vaci mugind. Apoi m-am trezit, zdruncinându-mă cu capul în 
jos pe un cal pentru câteva momente și pe urmă iar nimic până când 
nu m-am trezit lângă cămin la Eldridge, cu tine aplecată deasupra 
mea. 

A închis din nou ochii. Tonul vocii îi era meditativ, aproape senin. 

— Cred... cred că dacă i-aș fi spus că... m-ar fi ucis. 

Unii oameni au coşmaruri populate de monștri. Eu visam arbori 
genealogici, ramuri subțiri, purtând ciorchini de date pe fiecare tijă. 
Liniile precum șerpii, cu data morţii între parantezele fălcilor lor. Încă 
o dată am auzit glasul lui Frank spunând „El a devenit soldat, o 
alegere bună pentru un al doilea născut. A mai fost și un al treilea 
frate, care a devenit preot, însă nu știu prea multe despre el.”... Nici 
eu nu știam multe despre el. Doar numele. Pe acea diagramă erau 
înscriși trei frați; fiii lui Joseph şi ai lui Mary Randall. O văzusem de 
atâtea ori; cel mai în vârstă, William; al doilea, Jonathan; și al treilea, 
Alexander. 

Jamie a vorbit din nou, trezindu-mă din gânduri: 

— Englezoaico? 

— Da? 

— Știi fortăreaţa dinăuntrul meu, cea despre care ţi-am vorbit? 

— Îmi amintesc. 

A zâmbit fără a deschide ochii și a întins o mână spre mine. 

— Păi, am cel puţin o cameră lângă fortăreață, cu un acoperiș care 


să o ferească de ploaie. 

M-am dus la culcare obosită, dar împăcată și curioasă. Jamie avea 
să îşi revină. Când mă îndoisem de viața lui, nu privisem mai departe 
de următorul ceas, următoarea masă, următoarea doză de 
medicamente. Dar acum, trebuia să privesc mai departe. 

Abația era un sanctuar, însă unul temporar. Nu puteam rămâne aici 
la infinit, indiferent cât de ospitalieri erau călugării. Scoţia și Anglia 
erau de departe mult prea primejdioase, dacă lordul Lovat nu ne putea 
ajuta - o eventualitate cu foarte slabe șanse, în aceste împrejurări. 
Viitorul nostru trebuia să se deschidă de această parte a Canalului. 
Știind acum despre răul de mare al lui Jamie, înțelegeam refuzul său 
de a emigra în America -— trei luni de greață ar fi fost o perspectivă 
teribilă pentru oricine. Și atunci, ce ne mai rămânea? 

Franța putea fi țara în care să rămânem. Amândoi vorbeam fluent 
franceza. În timp ce Jamie se descurca şi în spaniolă, germană sau 
italiană, eu nu eram la fel de binecuvântată din punct de vedere 
lingvistic. De asemenea, familia Fraser avea multe cunoștințe aici; 
poate am găsi un loc la o moșie în proprietatea unei rude sau a unui 
prieten, să trăim fericiți la ţară. Ideea avea câteva avantaje 
considerabile. 

Însă rămânea, ca întotdeauna, chestiunea timpului. Era la începutul 
anului 1744 — an care începuse de abia două săptămâni. Și în 1745, 
prințul Charlie va pleca pe mare din Franţa spre Scoţia, tânărul 
pretendent care revendica tronul tatălui său. Împreună cu el va veni 
dezastrul; războiul și măcelul, masacrarea clanurilor scoțiene şi odată 
cu asta, distrugerea a tot ce Jamie și eu iubeam. 

Iar între acum și atunci mai era un an. Un an în care se puteau 
întâmpla multe. În care se putea face ceva pentru a preveni dezastrul. 
Cum și prin ce mijloace? Nu aveam idee, dar nici îndoieli nu aveam în 
privința consecințelor în cazul în care nu făceam nimic. 

Puteau fi evenimentele schimbate? Poate. Degetele mi s-au strecurat 
spre mâna stângă, mângâind distrate verigheta de aur de pe inelar. M- 
am gândit la ce îi spusesem lui Jonathan Randall, fierbând de furie și 
groază în carcera subterană din închisoarea Wentworth. 

— Te blestem, îi spusesem, să știi ceasul când vei muri. 

Şi îi zisesem când avea să moară. Îi spusesem data trecută pe 
diagrama genealogică, scrisă cu cerneală neagră în caligrafia fină a lui 
Frank — 16 aprilie 1745. Jonathan Randall avea să moară în Bătălia de 
la Culloden, prins în măcelul pe care îl vor dezlănțui englezii. Însă el 
nu va muri atunci, căci murise câteva ore mai târziu, strivit sub 
copitele răzbunării mele. 

Murise burlac, fără copii. Sau cel puţin așa credeam eu. Arborele 
acela genealogic blestemat fixase data căsătoriei sale undeva în 1744. 


Și nașterea fiului său, bunicul de la a cincea generaţie al lui Frank, 
curând după căsătorie. Dacă Jack Randall era mort și fără copii, cum 
avea să se nască Frank? Cu toate acestea, inelul era încă pe degetul 
meu. El existase, va exista. Mă consolam cu acest gând, mângâind 
verigheta în întuneric de parcă ar fi conținut un duh care mă putea 
sfătui. 

M-am trezit dintr-un somn profund cândva mai târziu, dând să ţip. 

— Şşş. Sunt doar eu. 

Mâna mare s-a ridicat de pe gura mea. Cu lumânarea stinsă, camera 
era învăluită în beznă. Am bâjbâit până când mâna mea a dat de ceva 
solid. 

— Ar trebui să fii în patul tău! am exclamat, încă năucită de somn. 

Degetele mele au alunecat peste pielea catifelată și rece. 

— Ai înghețat! 

— Bineînţeles, a răspuns el niţel arțăgos. Nu am nimic pe mine și pe 
coridor e prăpăd. Mă laşi în pat? 

M-am înghesuit cât de mult am putut în patul îngust și s-a strecurat 
gol lângă mine, strângându-mă în braţe să se încălzească. Respira 
sacadat și m-am gândit că tremură deopotrivă de oboseală și de frig. 

— Doamne, ce caldă eşti, a oftat el, cuibărindu-se mai bine. Ce bine 
e când te ţin în braţe, englezoaico. 

Nu m-am mai obosit să îl întreb ce făcea aici, căci era clar. Nici nu l- 
am întrebat dacă e convins. Aveam propriile mele îndoieli, însă nu 
voiam să le dau glas, de teama unor profeţii care se adevereau. M-am 
întors cu fața spre el, grijulie cu mâna rănită. 

A fost un moment brusc al împreunării, acea stinghereală 
alunecoasă iute care devine îndată familiară. Jamie a oftat adânc, de 
satisfacție și, poate, de ușurare. Am rămas nemișcați o clipă, de parcă 
ne era teamă să nu tulburăm legătura fragilă. Mâna sănătoasă a lui 
Jamie m-a mângâiat ușor, strecurându-se prin întuneric, cu degetele 
răsfirate precum mustăţile unei pisici, sensibile la vibrații. S-a mișcat 
în mine, o dată, parcă întrebându-mă, și i-am răspuns cu același 
limbaj. Am început un joc delicat de mișcări încete, o echilibristică 
între dorința și slăbiciunea lui, între durerea și plăcerea crescândă a 
trupului. Undeva în întuneric mi-am spus că trebuie să îi spun lui 
Anselm că mai era o cale de a opri timpul, dar pe urmă m-am 
răzgândit, căci asta nu era ceva ce să îi mărturiseşti unui preot. 

L-am sprijinit pe Jamie cu palma uşor pe spatele plin de cicatrici. El 
imprima ritmul, dar mă lăsa pe mine să susțin forța mișcării. În 
cameră nu s-a auzit decât respirația noastră până la sfârșit. Simțindu-l 
că obosește, l-am prins strâns și l-am tras spre mine, ondulându-mi 
coapsele pentru a-l primi mai adânc, făcându-l să atingă apogeul 
plăcerii. 

— Acum, i-am șoptit, dă-ți drumul. Acum! 


Și-a apăsat fruntea peste a mea cu putere și s-a abandonat în braţele 
mele, oftând tremurat. 

Victorienii îl numeau „mica moarte” și pe bună dreptate. Zăcea atât 
de cuminte și de greu încât l-aș fi crezut mort, dacă nu i-aș fi simțit 
bubuitul inimii în propriile mele coaste. Mi s-a părut că a trecut mult 
timp până când l-am simţit mișcându-se și mormăind ceva în umărul 
meu. 

— Ce ai spus? 

Şi-a întors capul astfel încât gura să îi ajungă chiar sub urechea 
mea. I-am simţit respiraţia caldă pe pielea gâtului. 

— Am spus, a șoptit el moale, că nu mă doare deloc mâna acum. 

Mâna cea bună mi-a mângâiat delicat obrajii, ștergând transpirația. 

— ȚŢi-era teamă pentru mine? a întrebat el. 

— Da, am răspuns. Am crezut că e prea curând. 

A râs încet în întuneric. 

— Și a fost; eram cât pe ce să dau ortul popii. Da, și mie îmi era 
teamă. Dar m-am trezit că mă durea mâna și nu puteam adormi. Mă 
tot suceam în pat și îmi lipseai. Cu cât mă gândeam mai mult la tine, 
cu atât te doream mai mult și deja eram la jumătatea coridorului 
înainte să apuc să îmi fac griji despre ce o să fac odată ce ajung aici. Și 
când m-am gândit... 

S-a oprit, mângâindu-mi obrazul. 

— Păi, n-oi fi eu foarte bun, englezoaico, dar nu sunt un laș, la 
urma urmelor. 

Am întors capul, răspunzându-i la sărut. Stomacul i-a chiorăit 
zgomotos. 

— Nu râde, a mormăit el. E vina ta că sunt lihnit de foame. E o 
minune că mai pot face ceva, hrănit doar cu supă și bere. 

— Prea bine, am spus, încă râzând. Ai câștigat. Mâine-dimineață 
poți mânca un ou la micul dejun. 

— Ha, a spus el cu o voce plină de satisfacție. Ştiam eu că o să mă 
hrănești dacă știu cum să pun problema. 

Am adormit unul în brațele celuilalt, obraz lângă obraz. 


41. DIN PÂNTECUL PĂMÂNTULUI 


Pe parcursul următoarelor două săptămâni, Jamie a continuat să se 
vindece și eu am continuat să mă gândesc la viitor. În unele zile 
simțeam că ar trebui să mergem la Roma, unde se afla curtea 
pretendentului, să... facem ce? Alteori, tot ce îmi doream din toată 
inima era să găsim un refugiu sigur și izolat, să ne trăim viețile în 
liniște. 


Era o zi caldă şi luminoasă, iar ţurțurii care atârnau de nasurile 
garguielor picurau neîncetat, făcând bălți adânci și neregulate în 
zăpada de sub streșini. Ușa de la camera lui Jamie fusese lăsată 
întredeschisă şi fereastra descoperită, pentru a risipi vaporii de fum și 
de boală care mai pluteau prin cameră. 

Mi-am strecurat capul precaut înăuntru, căci nu voiam să îl deranjez 
dacă dormea, însă patul îngust era gol. Jamie era așezat în faţa 
ferestrei deschise, întors pe jumătate, astfel încât chipul îi era aproape 
în întregime ascuns. Încă era îngrijorător de slab, însă umerii îi erau 
lați și drepți pe sub pânza aspră a veșmântului de novice, iar grația 
forței sale începea să revină; stătea fără să tremure, cu spatele drept și 
picioarele încovrigate sub scaunul scund, liniile trupului său fiind 
ferme şi armonioase. Își apucase încheietura mâinii drepte cu mâna 
stângă, întorcând-o încet în lumina soarelui. 

O grămăjoară de bandaje de pânză zăcea pe masă. Își scosese 
pansamentele de pe mâna rănită şi acum o examina îndeaproape. Am 
rămas în pragul ușii, nemișcată. De acolo puteam vedea bine mâna în 
timp ce o întorcea pe o parte și pe cealaltă, pipăind-o precaut. 

Stigmatul rănii de cui din podul palmei era destul de mic și bine 
vindecat, am remarcat cu bucurie; doar un punct mic și roz de țesut 
cicatrizat care cu timpul se va estompa. Pe dosul palmei, situația nu 
era la fel de bună. Erodată de infecţie, rana de acolo era cam cât o 
monedă de șase penny, aproape trei centimetri în diametru, încă 
acoperită cu crustele și roşeaţa unei cicatrice proaspete. 

Degetul mijlociu, de asemenea, avea o crestătură neregulată de ţesut 
cicatrizat, întinzându-se de la prima articulaţie până aproape de 
montul degetului. Eliberate de atele, degetul mare și arătătorul erau 
drepte, însă degetul mic era sucit rău; acesta avusese trei fracturi, îmi 
aminteam, și după toate aparențele nu i le putusem îndrepta cum 
trebuia. Inelarul se vindecase strâmb, astfel încât era ușor ridicat 
atunci când își așeza palma pe masă, aşa cum făcea acum. 

Întorcându-și palma, a început să miște degetele cu blândețe. 
Niciunul nu se înclina mai mult de câţiva centimetri; inelarul nu se 
îndoia deloc. După cum mă temeam, a doua articulație va rămâne 
probabil înțepenită. 

Şi-a întors palma pe toate părțile, ținând-o în faţa ochilor, privind 
degetele țepene, strâmbe și cicatricele urâte, nemilos de vineţii în 
lumina soarelui. Apoi deodată și-a aplecat capul, ducându-și mâna 
zdrobită la piept, acoperind-o protectiv cu cea sănătoasă. Nu a scos 
niciun sunet, însă umerii laţi au tremurat ușor. 

— Jamie. 

Am traversat iute camera și am îngenuncheat lângă el, așşezându-mi 
delicat palma pe genunchiul lui. 

— Jamie, îmi pare rău. Am făcut tot ce am putut. 


Și-a coborât privirea uluită spre mine. Genele groase și roșietice 
sclipeau de lacrimi în bătaia soarelui și le-a șters repede cu dosul 
palmei. 

— Poftim? a spus el, trăgând adânc aer în piept, evident luat prin 
surprindere de apariția mea neașteptată. Îți pare rău? Pentru ce, 
englezoaico? 

— Pentru mâna ta. 

Am întins brațul și am luat-o, trasând delicat liniile strâmbe ale 
degetelor, atingând cicatricea adâncită de pe spate. 

— Se va face mai bine, l-am asigurat neliniștită. Îţi promit. Ştiu că 
acum pare țeapănă și inutilă, însă doar pentru că a fost ținută în atele 
atât de mult timp, și oasele încă nu s-au sudat. Îţi pot arăta cum să o 
exersezi și să o masezi. În curând o vei putea folosi destul de bine, nu 
te mint... 

M-a oprit mângâindu-mi obrazul cu mâna stângă. 

— Vrei să spui...? a început, apoi s-a oprit, scuturându-și fruntea, 
parcă nevenindu-i a crede. Tu ai crezut...? 

S-a oprit din nou și a luat-o de la capăt. 

— Englezoaico, a spus el, doar nu credeai că plâng pentru un deget 
înţepenit și câteva cicatrice? a zâmbit, niţel strâmb. Oi fi eu un bărbat 
infatuat, poate, dar vanitatea mea e destul de superficială. Sau așa 
sper. 

— Dar te-am văzut... 

Mi-a luat mâinile într-ale lui și s-a ridicat, săltându-mă în picioare. 
Am ridicat mâna și i-am mângâiat lacrima care i se scursese pe obraz. 
Pata minusculă de umezeală mi-a încălzit buricul degetului. 

— Plângeam de fericire, englezoaico, a rostit el blând. 

Mi-a cuprins uşor obrajii între mâini. 

— Şi îi mulțumeam lui Dumnezeu că am două mâini. Două mâini cu 
care să te mângâi. Cu care să te servesc și să te iubesc. Mulţumindu-i 
lui Dumnezeu că sunt încă un om întreg, datorită ţie. 

Mi-am ridicat mâinile, prinzându-le pe ale sale. 

— Dar de ce nu ai fi? am întrebat. 

Însă pe urmă mi-am adus aminte de gama criminală de ferăstraie și 
cuțite din arsenalul lui Beaton de la Leoch și am știut. Am știut ce 
uitasem în momentul în care mă confruntasem cu criza. Că în zilele 
dinaintea antibioticelor, tratamentul uzual - și unic - pentru un 
membru infectat era amputarea. 

— Oh, Jamie, am spus. 

Mi s-au înmuiat genunchii la gândul acesta și m-am lăsat destul de 
brusc pe scăunel. 

— Niciodată nu m-am gândit la asta, am răspuns, încă uluită. 
Sincer, niciodată nu mi-a trecut prin minte. 

Mi-am ridicat privirea spre el. 


— Jamie, dacă atunci mi-ar fi venit ideea asta, aş fi pus-o în 
aplicare. Pentru a-ţi salva viaţa. 

— Deci nu așa... nu se procedează așa pe... vremea ta? 

Am dat din cap. 

— Nu. Sunt medicamente pentru a opri infecția. Așa încât nici nu 
m-am gândit la amputare, am spus, minunându-mă, apoi am ridicat 
privirea spre el. Ție ţi-a trecut prin minte? 

Jamie a încuviințat. 

— Mă aşteptam la asta. De aceea te-am rugat să mă lași să mor, 
atunci. Mă gândeam la asta, printre episoadele de pierdere a 
cunoștinței şi — doar pentru o clipă — am crezut că nu voi putea îndura 
să trăiesc aşa. Asta i s-a întâmplat lui Ian, știi? 

— Nu. Adevărat? am întrebat, şocată. El mi-a spus că a fost lovit de 
un obuz, dar nu m-am gândit să cer mai multe detalii. 

— Da, o rană de obuz la picior care s-a infectat. Doctorii i l-au 
amputat pentru a nu da în septicemie. A rămas tăcut o clipă. lan se 
descurcă foarte bine în împrejurările date. Dar, a ezitat, trăgând de 
inelarul ţeapăn, eu știu cum era înainte. El se ține atât de bine doar 
datorită lui Jenny. Ea... îl ţine întreg. 

A zâmbit timid spre mine. 

— Cum ai făcut tu cu mine. Nu înţeleg de ce se deranjează femeile. 

— Păi, am răspuns în șoaptă, femeilor le place să facă asta. 

A râs încet și m-a tras lângă el. 

— Da. Dumnezeu știe de ce. 

Am rămas o vreme îmbrățișați, fără să scoatem un cuvânt. Fruntea 
mi se sprijinea de pieptul lui, braţele îi cuprindeau spatele și îi 
simțeam inima bătând, rar și cu putere. În cele din urmă s-a mișcat și 
mi-a dat drumul. 

— Trebuie să îți arăt ceva, a spus el. 

S-a întors și a deschis un sertar mic al mesei, de unde a scos o 
scrisoare împăturită pe care mi-a întins-o. Era o scrisoare de 
introducere, din partea abatelui Alexandru, recomandându-l pe 
nepotul său, James Fraser, atenţiei cavalerului de St George -— altfel 
cunoscut drept Maiestatea Sa regele James al Scoției — ca unul dintre 
cei mai competenți lingviști și translatori. 

— E o variantă, a spus Jamie, privindu-mă în vreme ce împătuream 
scrisoarea. Și curând vom avea nevoie de variante. Dar ceea ce mi-ai 
spus tu pe dealul de la Craigh na Dun - era adevărat, nu? 

Am oftat adânc și am încuviințat din cap. 

— E adevărat. 

A luat scrisoarea și a bătut-o gânditor de genunchi. 

— Atunci asta — a vânturat el misiva — implică un oarecare risc. 

— Da, așa e. 

A aruncat pergamentul în sertar și a rămas privind masa o clipă. 


Apoi şi-a ridicat privirea și ochii albaștri m-au privit neclintiți. Mi-a 
mângâiat obrazul cu o mână. 

— Eu nu te mint, Claire, a rostit el șoptit. Viaţa mea îţi aparţine. Și 
tu vei decide ce e de făcut, încotro să plecăm de aici. În Franța, în 
Italia sau chiar înapoi în Scoţia. Inima mea ţi-a aparținut de când te- 
am văzut pentru prima dată, iar tu mi-ai ținut sufletul și trupul în 
mâinile tale și ai avut grijă de ele. Vom merge acolo unde spui tu. 

S-a auzit o bătaie uşoară în ușă. Am sărit speriaţi, desfăcându-ne din 
îmbrățișare ca doi amanți vinovaţi. Mi-am dus mâna repede la păr, 
gândindu-mă că o mănăstire, deși era un excelent sanatoriu pentru un 
convalescent, nu era chiar cel mai potrivit cuibuşor romantic. 

Un frate mirean a intrat în cameră la invitaţia lui Jamie și a trântit o 
desagă mare din piele pe masă. 

— Din partea lui Sir Marcus MacRannoch de la Eldridge Manor, a 
spus el zâmbind larg. Pentru doamna Broch Tuarach. 

Apoi a făcut o plecăciune și a ieșit, lăsând în urmă o boare de apă 
de mare şi aer înghețat. 

Am desfăcut curelele de piele, nerăbdătoare să văd ce ar fi putut 
trimite MacRannoch. Înăuntru erau trei lucruri: o notă, fără destinatar 
şi nesemnată, un mic pachet adresat lui Jamie și o blană de lup, 
mirosind puternic a uleiuri de tăbăcit. 

În notă scria: „Căci o femeie virtuoasă este o perlă de mare preţ, ce 
valorează mai mult decât rubinele.” 

Jamie a desfăcut celălalt pachet. A ridicat ceva mic și strălucitor 
într-o mână, în timp ce măsura blana de lup cu o privire nedumerită. 

— Hm, niţel cam extravagant. Sir Marcus ţi-a trimis ţie o blană de 
lup, englezoaico și mie o brățară cu perle. Poate le-a încurcat? 

Brăţara era foarte frumoasă, un singur șir de perle baroce, montate 
între verigi din aur răsucite. 

— Nu, am spus admirând-o. Darurile sunt așa cum trebuie. Brățara 
se potrivește cu şiragul de perle pe care mi l-ai dăruit când ne-am 
căsătorit. Mama ta îl primise în dar de la el; știai? 

— Nu, nu ştiam, a răspuns el în șoaptă, mângâind perlele. Tata mi 
le-a dat, să le dau soţiei mele, indiferent cine avea să fie. 

Un zâmbet fugar i s-a strecurat pe buze. 

— Dar nu mi-a spus de la cine erau. 

Îmi aminteam ajutorul lui Sir Marcus în noaptea în care dădusem 
buzna atât de lipsit de ceremonie în casa lui și expresia de pe chipul 
său când plecasem a doua zi. După expresia pe care o citeam pe chipul 
lui Jamie, își amintea și el de baronetul care i-ar fi putut fi tată. A 
întins brațul și mi-a apucat mâna, prinzând brăţara în jurul 
încheieturii mele. 

— Dar nu e pentru mine! am protestat. 

— Ba este, a răspuns el cu fermitate. Nu e potrivit pentru un bărbat 


să trimită bijuterii unei doamne respectabile, așa încât mi-a trimis-o 
mie. Dar e evident pentru tine. 

M-a privit și a zâmbit cu gura până la urechi. 

— În primul rând nici nu îmi cuprinde încheietura, oricât de slab aș 
fi. 

S-a întors spre blana de lup strânsă și a scuturat-o. 

— Dar de ce Dumnezeu ţi-a trimis MacRannoch asta? 

Şi-a învăluit blana zburlită în jurul umerilor și m-am dat îndărăt 
speriată cu un țipăt ascuţit. Capul fusese jupuit și tăbăcit și mă privea 
fioros cu o pereche de ochi galbeni sticloși de pe umărul stâng al lui 
Jamie. 

— Îh! Arată exact ca atunci când era viu! 

Jamie, urmând direcţia privirii mele, şi-a întors capul și s-a trezit 
deodată față în față cu o căutătură fioroasă. Cu o exclamaţie speriată, 
a înșfăcat blana și a azvârlit-o în celălalt capăt al camerei. 

— Iisuse Hristoase, a spus el, făcându-şi cruce. 

Pielea zăcea pe podea, privindu-ne amenințător în lumina 
lumânării. 

— Ce vrei să spui „când era viu”, englezoaico? E un prieten 
personal de-al tău? a întrebat el, măsurându-mă cu ochii mijiți. 

Atunci i-am povestit lucrurile pe care nu avusesem ocazia să i le 
povestesc; despre acel lup, despre ceilalți lupi, și Hector şi zăpada și 
despre cabana cu ursul și discuția cu Sir Marcus și apariția lui 
Murtagh, și lunga așteptare de pe deal în ceața rozalie a nopții 
înzăpezite, așteptând să văd dacă era viu sau mort. 

Slab sau nu, pieptul său era lat și braţele calde și puternice. Mi-a 
apăsat obrazul de umărul lui și m-a legănat în timp ce plângeam în 
hohote. Am încercat câteva clipe să mă stăpânesc, însă Jamie m-a 
strâns și mai tare la piept, șoptindu-mi alinturi liniștitoare în părul 
zburlit. În cele din urmă m-am dat bătută şi am plâns cu abandonul 
total al unui copil, până când am rămas în braţele lui sughițând. 

— Dacă stau bine şi mă gândesc, am și eu un mic cadou pentru tine, 
englezoaico, a spus el, netezindu-mi părul. 

M-am smiorcăit, ștergându-mi nasul cu fusta, căci nu aveam altceva 
la îndemână. 

— Îmi pare rău, dar eu nu am nimic să îţi dăruiesc, am spus, 
urmărindu-l cu privirea în timp ce s-a ridicat și a început să 
răscolească prin așternuturile mototolite. Probabil căuta o batistă, m- 
am gândit, trăgându-mi din nou nasul. 

— Lăsând deoparte darurile neînsemnate cum ar fi viaţa mea, 
bărbăţia mea și mâna mea dreaptă? a întrebat el sec. Nu îmi mai 
trebuie altceva, mo duinne. 

S-a îndreptat de spate ţinând într-o mână o robă de novice. 

— Dezbracă-te. 


— Poftim? am spus cu gura căscată. 

— Dezbracă-te, englezoaico, și pune-ţi asta. 

Mi-a întins roba, zâmbind cu gura până la urechi. 

— Sau vrei mai întâi să mă întorc cu spatele? 

Strângând pânza aspră în jurul meu, l-am urmat pe Jamie de-a 
lungul altor șiruri de trepte întunecate. Acesta era al treilea rând și cel 
mai îngust; lampa pe care o ţinea lumina lespezile de piatră ale 
zidurilor aflate la mai puțin de patruzeci și cinci de centimetri unul de 
celălalt. Mă simțeam ca și cum aș fi fost suptă în pământ și am coborât 
mai adânc în puţul îngust și întunecat. 

— Eşti sigur că știi unde mergem? am întrebat. 

Glasul îmi răsuna pe scări, însă cu un ecou straniu de înăbușit, ca și 
cum am fi vorbit sub apă. 

— Păi, nu prea ai cum să greșești drumul, nu-i așa? 

Am ajuns la o altă platformă, însă, așa cum spusese, scările nu 
duceau decât într-o singură direcţie, în jos. 

Însă la capătul acestui şir de trepte se afla o ușă. Era o platformă 
îngustă, săpată în stâncă, după cum arăta, și o ușă lată și scundă 
făcută din scânduri de stejar şi balamale din alamă. Scândurile erau 
cenușii de vechime, dar încă solide, și culoarul măturat. Fără îndoială 
această parte a mănăstirii era încă folosită. Poate o pivniţă cu vinuri? 

În apropierea ușii era un suport cu o torță, pe jumătate arsă de la o 
vizită anterioară. Jamie s-a oprit să o aprindă cu un băț de hârtie 
dintr-un teanc pregătit lângă intrare, apoi a împins ușa descuiată și s-a 
lăsat în jos pe sub pragul de sus, lăsându-mă să îl urmez. 

La început, nu am văzut absolut nimic înăuntru cu excepţia cercului 
luminos al lămpii lui Jamie. Totul era scufundat în beznă. Lampa se 
legăna, îndepărtându-se de mine. Am rămas nemișcată, urmărind 
punctul luminos cu privirea. La fiecare câţiva pași se oprea, apoi 
continua, și o flamă leneșă se ridica în urma lui, arzând cu o strălucire 
roşiatică. Atunci când ochii mi s-au obișnuit încet cu întunericul, 
flamele au devenit un șir de lămpi, aşezate pe piloni de piatră, 
strălucind ca niște făclii în întuneric. Era o peșteră. La început am 
avut impresia că era o peșteră de cristale, din cauza sclipirilor 
întunecate stranii din spatele lămpilor. Însă când am făcut un pas în 
față spre primul pilon și am aruncat o privire în spatele lui, am văzut. 

Un lac întunecat și limpede. Apa transparentă, strălucind precum 
sticla peste nisipul negru vulcanic, scăpărând reflexe roșii în lumina 
lămpilor. Aerul era umed și cald, încărcat cu aburul care condensa pe 
pereţii reci ai cavernei, şiroind ca niște nervuri pe coloanele de piatră. 

Un izvor cu apă caldă. Mirosul slab de sulf mi-a înțepat nările. 
Vasăzică un izvor cu apă minerală fierbinte. Îmi aminteam că Anselm 
menționase izvoarele care ieșeau din adâncuri în apropierea abației, 
renumite pentru proprietățile lor terapeutice. Jamie stătea lângă mine, 


privind peste întinderea aburindă de ambră neagră și rubine. 

— O baie fierbinte, a spus el mândru. Îţi place? 

— [Iisuse Roosevelt Hristoase, am spus. 

— Ah, deci îți place, a rostit el, zâmbind fericit de succesul 
surprizei. Hai înăuntru, atunci. 

Şi-a lăsat roba să cadă și a rămas sclipind slab în întuneric, luminat 
în roșu de la reflexele strălucitoare ale apei. Tavanul arcuit al peșterii 
părea să înghită lumina lămpilor, astfel încât lumina abia se întindea 
câțiva metri înainte de a fi înghițită de beznă. 

Șovăind puțin, am lăsat roba de novice să îmi cadă din braţe. 

— Cât de fierbinte e? am întrebat. 

— Destul de fierbinte, a răspuns. Dar nu-ţi face griji, nu te arde. Dar 
dacă stai mai bine de un ceas, s-ar putea să îți înmoaie carnea de pe 
oase precum carnea din supă. 

— Ce idee apetisantă, am spus, abandonând roba. 

Urmând silueta dreaptă şi suplă, am păşit precaută în apă. În piatră 
erau săpate trepte ce duceau în adânc, cu o funie înnodată prinsă de-a 
lungul zidului pe post de balustradă. 

Apa s-a ridicat până deasupra coapselor mele și carnea de pe pântec 
mi s-a înfiorat de plăcere când căldura m-a învăluit. La capătul 
treptelor, am rămas cu picioarele în nisipul negru și curat, apa 
ajungând sub umerii mei, sânii stând pe apă ca niște globuri de sticlă 
plutitoare. Pielea mi se înroșşise de la căldură și pe ceafă simţeam 
ușoare gâdilături de transpiraţie, pe sub părul greu. Era o senzație 
minunată. 

Suprafața apei era netedă și fără valuri, însă nu era nemișcată; 
simțeam uşoare ondulări, curenţii alergând prin trupul lacului precum 
impulsurile nervoase. Aceasta, cred, adăugată la căldura incredibil de 
liniștitoare a apei, îmi dădea iluzia că izvorul era viu - o entitate 
caldă, primitoare, care își întindea brațele să ne mângâie și să ne 
îmbie. Anselm îmi povestise că aceste izvoare aveau proprietăți 
vindecătoare și nu aveam nicio îndoială. Jamie a venit în spatele meu, 
mici valuri marcându-i trecerea prin apă. M-a cuprins cu braţul, 
prinzându-mi sânii în palme, picurând uşor apă deasupra lor. 

— Îţi place, mo duinne? 

S-a aplecat și m-a sărutat pe umăr. 

Mi-am simţit picioarele începând să plutească sub mine și mi-am 
rezemat trupul de al lui. 

— Este minunat. Este pentru prima dată când îmi simt tot corpul 
cald din august. 

A început să mă tragă, dându-se încet în spate prin apă; picioarele 
făceau valuri în urma lor, căldura uimitoare mângâindu-mi pielea 
asemenea unor mâini tandre. 

S-a oprit și m-a întors, apoi m-a coborât cu grijă pe lemnul tare. Pe 


jumătate vizibile în lumina obscură de sub apă, vedeam niște scânduri 
fixate într-o nișă în piatră. S-a așezat pe bancă alături de mine, 
întinzându-şi braţele peste marginea tare de piatră din spatele nostru. 

— Fratele Ambrose m-a adus alaltăieri aici să mă îmbăiez, a spus el. 
Să mai înmoi cicatricele. E bine, nu-i așa? 

— Mai mult decât bine. 

Apa mă ţinea atât de bine la suprafață încât simţeam că aș putea 
pluti în mijlocul lacului dacă mi-aş dezlipi mâinile de pe bancă. Am 
ridicat privirea spre umbrele întunecate ale tavanului. 

— Trăieşte vreo vietate în peștera asta? Adică lilieci? Sau peşti? 

Jamie a dat din cap. 

— Doar spiritul izvorului, englezoaico. Apa bolboroseşte din pământ 
printr-o crăpătură îngustă acolo - a făcut semn cu capul spre 
întunericul infernal din spatele peşterii — și se scurge printr-o duzină 
de fisuri fine în piatră. Însă nu există o cale reală de comunicare cu 
lumea de afară, cu excepția ușii care dă în mănăstire. 

— Spiritul izvorului? am spus, amuzată. Asta e o idee cam păgână, 
să se ascundă sub o mănăstire. 

Jamie s-a întins leneș, picioarele lungi tremurând sub suprafața 
sticloasă precum tulpinile plantelor de apă. 

— Păi, oricum ai alege să îl numești, a fost aici cu mult înaintea 
mănăstirii. 

— Da, văd. 

Pereţii peșterii erau din piatră vulcanică neagră și netedă, aproape 
ca sticla neagră, alunecoasă din cauza umidității aerului de la apa 
caldă a izvorului. Întreaga cameră îți dădea senzaţia unei bule 
gigantice, pe jumătate plină cu acea apă vie însă curios de sterilă. Mă 
simțeam ca și cum am fi fost cuibăriți în pântecul pământului și, dacă 
îmi apăsam urechea pe piatră, puteam auzit acea bătaie infinit de 
domoală a unei imense inimi undeva în apropiere. 

Am rămas apoi tăcuţi vreme îndelungată, pe jumătate plutind, pe 
jumătate visând, atingându-ne din când în când în vreme ce ne lăsam 
purtați de curenții nevăzuți ai peșterii. 

Când am vorbit în cele din urmă, vocea îmi părea înceată și ameţită. 

— Am decis. 

— Ah. Deci mergem la Roma? 

Glasul lui Jamie părea să vină de foarte departe. 

— Da. Nu știu, odată ce ajungem acolo... 

— Nu contează. Vom face ce putem. 

Mâna lui s-a întins spre mine, mișcându-se atât de lent încât am 
crezut că n-o să mă mai atingă niciodată. 

M-a tras aproape, până când vârfurile sensibile ale sânilor mei s-au 
frecat de pieptul lui. Apa nu era doar caldă, ci și grea, aproape 
uleioasă la atingere, şi mâinile lui au plutit în jos pe spatele meu 


pentru a-mi așeza palmele sub fund, să mă ridice. Intruziunea m-a 
făcut să tresar. Cum pielea noastră era fierbinte și alunecoasă, 
alunecam unul peste celălalt abia simțind senzaţia de atingere sau de 
presiune, însă prezenţa lui în mine era solidă și intimă, un punct fix 
într-o lume plină de apă, precum un cordon ombilical în alunecarea 
aleatoare dintr-un pântec. Am scos un țipăt scurt de surpriză când am 
simțit un mic val de apă fierbinte intrând împreună cu el, apoi m-am 
liniștit şi am scos un mic oftat de plăcere. 

— Ah, îmi place asta, a spus el apreciativ. 

— Ce îți place? 

— Sunetul pe care l-ai scos. Ţipătul ăla scurt. 

Îmi era imposibil să roșesc; pielea îmi era deja foarte aprinsă. Mi-am 
lăsat părul să se legene peste obraji, acoperindu-mi faţa, buclele 
relaxându-se pe măsură ce măturau suprafața apei. 

— Scuze, nu voiam să scot sunete. 

Jamie a râs, sunetul profund reverberând moale în coloanele 
tavanului. 

— Am spus că îmi place. Şi îmi place. E unul din lucrurile care îmi 
plac cel mai mult când fac dragoste cu tine, englezoaico, sunetele mici 
pe care le scoţi. 

M-a tras mai aproape, astfel încât fruntea mi se odihnea pe gâtul lui. 
Umezeala s-a întins într-o clipă între noi, alunecoasă precum apa plină 
de sulf. Jamie și-a mișcat uşor coapsele și mi-am tras răsuflarea într-un 
oftat pe jumătate înghițit. 

— Da, aşa, a spus el în șoaptă. Sau... așa? 

— Ah! 

A râs din nou, dar a continuat să se miște. 

— La asta m-am gândit în cea mai mare parte a timpului, a spus el, 
în timp ce mâinile se plimbau în sus și în jos pe spatele meu, 
strângând, mângâind, conturând rotunjimea coapselor mele. În 
închisoare, în timpul nopții, legat în lanţuri cu o duzină de alți 
oameni, ascultându-le sforăiturile, gemetele și pârțurile. M-am gândit 
la sunetele astea mici şi tandre pe care le scoţi când te iubesc și te 
simțeam lângă mine în întuneric, respirând moale și pe urmă mai 
repede și mormăitul acela scurt pe care îl scoţi când te pătrund pentru 
prima dată, ca și cum te apuci de treabă. 

Respirația mea începea acum să se precipite. Legănată de apa densă, 
saturată de minerale, pluteam precum o pană unsă și aş fi alunecat 
mai departe dacă nu m-aș fi agăţat de mușchii curbați ai umerilor săi 
şi dacă nu aș fi fost strâns agățată de el mai jos. 

— Chiar mai bine, a continuat el, glasul său un murmur fierbinte în 
ureche, când vin la tine înfocat și plin de dorință și tu scâncești sub 
mine și te zbați de parcă ai vrea să scapi, și știu că tu atunci încerci să 
mă simți mai aproape, căci duc și eu aceeași luptă. 


Mâinile lui explorau încet, pe îndelete, gâdilându-mă precum un 
păstrăv, alunecând adânc în despicătura feselor mele, strecurându-se 
mai jos, strângând, mângâind punctul întins și aprins de dorință al 
împreunării noastre. Am tremurat și am oftat fără să vreau. 

— Sau când vin la tine plin de nevoie și tu mă primeşti în tine cu un 
oftat şi cu murmurul acela tăcut ca un stup de albine în lumina 
soarelui și mă duci cu tine într-o stare de liniște cu murmurul acela 
abia auzit. 

— Jamie, am spus răgușit, vocea mea răsunând peste apă. Jamie, te 
rog. 

— Nu încă, mo duinne. 

Mâinile lui m-au prins cu putere de mijloc, ținându-mă locului și 
încetinindu-mă, apăsându-mă în jos până când chiar am scos un 
geamăt. 

— Nu încă. Avem timp. Și am de gând să te aud gemând așa din 
nou. Și mormăind și oftând, chiar dacă tu nu vrei, dar nu te poți opri. 
Și vreau să te fac să suspini ca și cum inima ţi s-ar frânge și să strigi de 
dorință și în cele din urmă să plângi în brațele mele, și atunci voi ști 
că te-am satisfăcut așa cum trebuie. 

Plăcerea s-a dezlănțuit între coapsele mele, împungând ca o săgeată 
în adâncimile pântecului meu, înmuindu-mi încheieturile, astfel încât 
mâinile mi-au alunecat neajutorate și fără vlagă de pe umerii lui. 
Spatele mi s-a arcuit și rotunjimea tare și alunecoasă a sânilor mei s-a 
apăsat de pieptul lui. M-am cutremurat în întunericul încins, mâinile 
puternice ale lui Jamie ținându-mă să nu mă scufund. 

Odihnindu-mă la pieptul lui, mă simțeam gelatinoasă ca o meduză. 
Nu știam și nici nu îmi păsa ce sunete scosesem, însă mă simțeam 
incapabilă să formulez o frază coerentă. Până când Jamie a început 
din nou să se onduleze, puternic precum un rechin pe sub apa 
întunecată. 

— Nu, am spus. Jamie, nu. Nu mai rezist încă o dată. 

Sângele încă îmi pulsa în buricele degetelor și mișcările lui în mine 
erau o rafinată tortură. 

— Ba poţi, pentru că te iubesc. 

Vocea îi era pe jumătate înăbușită în părul meu ud. 

— Și o vei face, pentru că așa vreau eu. Dar de data asta, o voi face 
și eu. 

Mi-a ţinut coapsele strâns lipite de ale lui, făcându-mă să îmi pierd 
mințile cu forța unui contracurent. M-am lovit de el lipsită de formă, 
precum valurile de stâncă, și m-a întâmpinat cu o forță brutală de 
granit, ancora mea în haosul pulsând. 

Fără oase, lichidă precum apa ce ne înconjura, ţinută locului doar 
de mâinile sale, am strigat, țipătul bolborosit, pe jumătate înecat, al 
marinarului tras sub ape. Și am auzit strigătul lui, la fel de neajutorat 


ca al meu, și am știut că l-am satisfăcut așa cum trebuie. 

Ne-am zbătut să ieșim la suprafață, să ne extragem din pântecul 
lumii, uzi și aburinzi, cu membrele gelatinoase de la vin și de la 
căldură. Am căzut în genunchi la prima platformă, și Jamie, încercând 
să mă ajute, a căzut alături de mine în maldărul dezordonat de robe și 
picioare goale. Chicotind neîncetat, beți mai mult de dragoste decât de 
vin, ne-am croit drum unul lângă celălalt, în palme și genunchi până 
la al doilea șir de scări, mai mult încurcându-ne decât ajutându-ne, 
împingându-ne și împleticindu-ne în spațiul îngust până când ne-am 
prăbușit în cele din urmă unul în braţele celuilalt pe cea de a doua 
platformă. 

Acolo o fereastră antică ieșită ca un alcov se deschidea golașă spre 
cer și lumina lunii pline ne scălda în argint. Am rămas îmbrățișați, 
pielea umedă răcorindu-se în vântul iernatic, așteptând ca inimile să 
își potolească goana și suflul să se întoarcă în trupurile noastre 
respirând din greu. 

Luna de deasupra noastră era o lună de Crăciun, atât de mare încât 
umplea aproape cu totul fereastra goală. Nu mi se părea de mirare că 
mareea mării și a femeii aveau legături atât de strânse cu acest glob 
maiestuos, atât de aproape și atât de impunător. 

Însă propria mea maree nu mai asculta de chemările acelea caste și 
sterile și conștiința libertăţii mele îmi alerga prin sânge precum 
adrenalina. 

— Am şi eu un dar pentru tine, i-am spus deodată lui Jamie. 

S-a întors spre mine și mâna i-a alunecat, mare și neclintită, peste 
pântecul meu încă plat. 

— Ce dar ai pentru mine? a întrebat el. 

Și lumea era pretutindeni în jurul nostru, încărcată cu o nouă 
speranţă. 

(1) Combinaţie de bere tare cu bere slabă (n. tr.). 

(2) Referire la tradiţia de a purta verde a celor care au sprijinit revolta irlandezilor din 1798, 
despre care se spune că au fost condamnaţi pentru asta deoarece era culoarea revoluționarilor 
care luptaseră împotriva asupririi britanice (n. tr.). 

{13} „Să mă orbească Dumnezeu” (n. tr.). 

(4) „Gadzooks” — veche expresie, provenind de la „Good's hooks” — „Cuiele Mântuitorului” (n. 
tr.). 

{5} Whisky fabricat exclusiv din malt de orz, care provine de la o singură distilerie (n. tr.). 

{6} William Shakespeare, Neguţătorul din Veneţia, actul IV, scena 1 (n. tr.). 

{7} Platoul Salisbury - regiune a Angliei cunoscută pentru monumentele sale arheologice, 
printre care și Stonehenge (n. tr.). 

(8) Pisica cu nouă cozi, un bici cu nouă corzi, folosit pe vasele armatei regale britanice. 
Numele provine de la cele nouă urme pe care le lăsa pe spatele celui pedepsit și care arătau ca 
niște zgârieturi de pisică (n. tr.). 

{9} William Shakespeare, Hamlet, actul III, scena IV, traducere Ion Vinea (n. tr.). 

(10) În engleză, lock — „linguriță”, iar titlul este locksman, care mai poate însemna și temnicer 
(n. tr.). 

(11) Cupă fără picior, cu două toarte, din Scoţia (n. tr.). 

(12) Fel de mâncare scoţian, un fel de caltaboș, făcut din măruntaie de oaie sau vită, ovăz, 
untură, ceapă și condimente (n. tr.). 

(13) Scut mic și rotund (n. tr.). 

(14 În galică - „fort”. Construcţie din piatră în formă circulară (n. tr.). 

{15} Caius Valerius Catullus, Liber V, Lesbiei, traducere Teodor Naum (n. tr.). 

(16) Joc scoțian, asemănător hocheiului pe iarbă, jucat de două echipe, formate din câte 
doisprezece jucători, cu bâte curbate și o minge mică din cauciuc acoperită cu piele (n. tr.). 
{17} Ultima zi a anului și este sinonim cu celebrarea Anului Nou în Scoţia (n. tr.). 

(18) Habacuc 3:5 (n. tr.). 

{19} Proverbe 2:16 — 2:18 (n. tr.). 

(20) Exod 22:18 (n. tr.). 

(21) Coafură scoțiană asemănătoare cocului modern (n. tr.). 

{22} Metodă de divinație interpretând pasaje din opera lui Virgiliu. Prin extrapolare, ghicirea 
viitorului sau găsirea unor răspunsuri prin interpretarea pasajelor altor cărți, inclusiv ale 
Bibliei (n. tr.). 

(23) Samuel 5:6 (n. tr.). 

{24} Psalmi 22:14 (n. tr.). 

(25) Psalmi 22:19 — 22:20 (n. tr.). 

{26} Iov 33:19 — 33:22 (n. tr.). 

{27} lov 33:23 — 33:25 (n. tr.). 

(28) Băutură făcută din lapte, vin sau bere și mirodenii, servită ca delicatesă ori pe post de 
medicament (n. tr.). 

